
PRATARMÉ 


Augant ir plėtojantis dailės istorijai Lietuvoje, padidėjo įvairių epochų dailės tyri- 
nėtojų dėmesys rašytiniams šaltiniams. Tai paskatino nuodugniau supažindinti su 
šaltiniais dailės istorijos ir teorijos specialybės studentus. Dailės istorijos šaltinių ir 
istoriografijos kursas VDA dailės istorijos ir teorijos specialybės studentams buvo 
pradėtas skaityti 2007 metais. Dėstant susidūrus su metodinės medžiagos trūkumu, 
nutarta parengti studentams skirtą mokymo priemonę - rašytinių dailės istorijos 
šaltinių antologiją. 

Antologija pristato vien rašytinius šaltinius. Atsiribota nuo kitų dailės istorijos 
tyrimams naudojamų šaltinių - pačių dailės kūrinių, jų reprodukcijų, dailininkų 
asmeninių daiktų, archeologinių radinių ir kt. - aptarimo. 

Antologijos tikslas - parodyti, kokiuose rašytiniuose šaltiniuose galima ap- 
tikti informacijos apie dailę (kūrinius, jų autorius, užsakovus, vartotojus ir kt.) ir 
atskleisti tų šaltinių pobūdį bei įvairovę. Aprėpti visą šią įvairovę vienatomiame 
leidinyje neįmanoma, tad buvo išskirti ir aptarti tik labiausiai paplitę, pagrindiniai 
šaltinių tipai. 

Antologijoje, pavyzdžiui, nėra poskyrio, skirto filosofijai ir estetikai. Šių tekstų 
atsisakyta, nes jų įtaka dailės kūrybai ir jos tyrimams dažnai netiesioginė ir apskritai 
apibūdinama gana sunkiai. Dėl techninių keblumų (būtų reikėję skelbti fizikinių, 
cheminių ir kt. tyrimų rezultatų lenteles, fotografijas, kitą medžiagą) nepateikta res- 
tauratorių ekspertizės pavyzdžių, nors restauratorių išvados suteikia dailės istorijai 
unikalių duomenų, leidžiančių koreguoti kūrinių datavimą, autorystę, ikonografiją 
ir kitas svarbias žinias. Asmens duomenų apsauga neleido pristatyti kai kurių doku- 
mentų, pavyzdžiui, šiuolaikinių sutarčių, testamentų, suteikiančių įdomios ir vertin- 


gos informacijos dailės istorijai. 

Pristatymui pasirinktas tipologinis principas. Tuo ši antologija skiriasi nuo kitų 
panašių leidinių, kurie dažniausiai remiasi chronologine arba problemine prieiga, 
kartais jų deriniu. Aptariami dažniausiai pasitaikantys, labiausiai paplitę rašytinių 
šaltinių tipai, suskirsčius juos į penkias dideles grupes: (1) dailėtyros tekstus, t. y. 
specialistų tekstus apie dailę, dailininkus bei dailės gyvenimą; (2) norminius ir pro- 
graminius tekstus, t. y. pačių dailės kūrėjų tekstus, paaiškinančius kūrybos teoriją 
ir praktiką; (3) egotekstus - dailininkų ir dailės pasaulio žmonių arba ju artimų- 
jų liudijimus apie kūrybą, dailės gyvenimą, kūrinių likimą ir kt.; (4) naratyvinius 
tekstus, arba kitaip sakant, nuoseklius įvairių rūšių pasakojimus apie dailę ir dailės 
gyvenimą; (5) dokumentus - faktinę informaciją teikiančius ir dažniausiai teisinę 
galią turinčius tekstus, naudingus dailės istorikui. 

Kiekviena šaltinių grupė bei pogrupis trumpai apibūdinami skyrių ir poskyrių 
įvaduose, žinias apie juos praplečia ir patikslina pateikti pavyzdžiai bei jų komentarai. 

Klasifikacijos principą lėmė siekis pristatyti kiek įmanoma platesnį rašytinių 
dailės istorijos šaltinių spektrą, o ne uždavinys pasiūlyti argumentuotą ir korektišką 
jų tipologizavimo schemą. Dėl to kai kurios tekstų grupės neturi griežto stabilių 
požymių rinkinio; atskirus pavyzdžius būtų galima perkelti iš vieno poskyrio ar net 
skyriaus į kitą: pavyzdžiui, Bychoveco kronika turi ir mito, ir kronikos bruožų, o 
krikščioniškosios literatūros tekstas - Viljamo Durandiečio Apeigynas - antologi- 
joje pateikiamas kaip pavyzdžių knyga, nes siekta atkreipti skaitytojų dėmesį būtent 
į šį šaltinio aspektą, kartu parodant skirtingas to paties teksto skaitymo galimybes. 
Egotekstai antologijoje pristatomi kaip dailės šaltiniai, nors žanriniu požiūriu jiems 
identiški tekstai - laiškai, dienoraščiai, atsiminimai - gali kalbėti ir apie visiškai kitas 
žmogaus veiklos sritis. 

Parenkant šaltinių pavyzdžius, pagal galimybes siekta pristatyti skirtingas epo- 
chas ir šalis, parodyti, kaip šaltinis priklauso nuo kultūrinės aplinkos, funkcijos, au- 
toriaus individualybės ir kitų aplinkybių. Be abejo, stengtasi išlaikyti pusiausvyrą 
tarp lituanistinių ir nelituanistinių šaltinių. Vis dėlto šaltinių pobūdis, nevienoda jų 
istorinė svarba lėmė skyriuose atsiradusias disproporcijas. 

Komentarų visuma padės suprasti, kas lemia teksto virtimą dailės istorijos šal- 
tiniu, kaip dailės istorikų tikslai, koncepcijos ir metodai veikia šaltinių atranką bei 


skaitymo būdus. 

Antologija iliustruoja, kad Naujoji dailės istorija, šaltinius pasitelkianti labai 
įvairiais tikslais, praplėtė ir dailės tyrimams naudojamų šaltinių įvairovę. Kol dai- 
lėtyra buvo susitelkusi į dailininko asmenybę, jo biografiją, kūrinių atribuciją bei 
interpretaciją, daugiausia gilintasi į dailininkų biografijas, pavyzdžių knygas, moky- 
mo programas, praktinių patarimų užrašus, estetikos veikalus, bažnytinius tekstus 
ir grožinę literatūrą, padedančią paaiškinti nagrinėjamų kūrinių ikonografiją ir re- 
konstruoti dailininko gyvenimą. Nuo XX a. vidurio dailės kūrybai ir jos tyrimams 
vis daugiau įtakos pradėjo daryti socialinės teorijos ir sparčiai augantys socialiniai 
mokslai, dailėtyra susilietė su antropologija, etnologija, visuomenės istorija. Dailės 
istorikai plačiau pradėjo domėtis nedailės šaltiniais, naudoti jų teikiamą informaciją 
dailės ir dailės gyvenimo tyrimams. Išryškėjo teisinių šaltinių, finansinių dokumen- 
tų ir panašių tekstų reikšmė dailėtyrai. Vis labiau pradėta atsižvelgti ne tik į kūrėją, 
bet ir į vartotoją, ne vien į kūrybos, bet ir į dailės funkcionavimo procesus, dailės 
sklaidą, jos pristatymą visuomenei, taip pat saugojimą, pagaliau - pačios dailės re- 
cepcijos, jos suvokimo bei vartojimo pokyčius. Rengiant šią šaltinių antologiją kaip 
tik tai ir stengtasi parodyti, nepamirštant, kad santykis su šaltiniais - menotyros 
interesų ir metodų atspindys. 

Šaltinių skaitymas kinta istoriškai, tad analizuojant šaltinį itin svarbu suvokti ir 
atskleisti jo atsiradimo, t. y. parašymo, aplinkybes. Juk vienas dalykas, kai aptinkame 
informaciją apie Viduramžių meistrą, kuris pats ruošia dažus (vadinasi, yra vargšas ir 
negali samdyti pameistrio), ir visai kas kita, kai skaitome tokią pačią informaciją apie 
šiuolaikinį dailininką (tokiu atveju ji sakytų, jog jis - ekscentrikas). Skiriasi ir šaltinių 
skaitymo strategijos. Viena — apsiriboti žiniomis, kurias tiesiogiai siūlo šaltinis, kita — 
traktuoti jį kaip epochos liudijimą ir siekti įkontekstinti pateiktą informaciją. 

Antologijoje nuolat primenama viena pagrindinių šaltiniotyros taisyklių: kie- 
kvieną šaltinį (išskyrus teisinę galią turinčius dokumentus, inventorius ir su tam 
tikromis išlygomis sutartis, sąskaitas bei oficialius raštus) būtina verifikuoti, pasitel- 
kus kituose šaltiniuose užfiksuotus faktus, taip pat daiktinius ir vaizdinius įrodymus. 

Kai kurie antologijoje pateikti tekstai primins taip pat visuotinai žinomą tie- 
są, kad adekvatus šaltinio perskaitymas neįmanomas be gebėjimo naudotis šaltinio 
kalba. Net jei vertimo kokybė puiki, sąvokų ir apibūdinimų niuansai verčiant dažnai 


pranyksta. 

Kita vertus, dailės šaltinių vertimai padeda tikslinti ir turtina lietuviškąją dailės 
istorijos terminiją. Užsienio rašytinių šaltinių įvedimas į Lietuvos dailės istorijos 
apyvartą svarbus ne vien šiai disciplinai, bet ir bendrajai kultūrai ugdyti. 

Akivaizdus antologijos aktualumas leido suvienyti nemenkas pajėgas. Greta 
VDA dėstytojų prof. dr. Aleksandros Aleksandravičiūtės, doc. dr. Rasos Butvilai- 
tės, doc. dr. Lolitos Jablonskienės, prof. dr. Giedrės Jankevičiūtės, prof. dr. Elonos 
Lubytės, doc. dr. Giedrės Mickūnaitės, doc. dr. Agnės Narušytės, doc. dr. Helmuto 
Šabasevičiaus, doc. dr. Rūtos Vitkauskienės ir Dailėtyros instituto mokslo darbuo- 
tojos dr. Rūtos Janonienės, rengiant antologiją dalyvavo Kauno Vytauto Didžiojo 
universiteto docentės dr. Rasa Andriušytė-Žukienė ir dr. Linara Dovydaitytė bei 
Lietuvos kultūros tyrimų instituto mokslo darbuotojos dr. Lina Balaišytė, dr. Erika 
Grigoravičienė, dr. Laima Laučkaitė-Surgailienė, dr. Aistė Paliušytė ir dr. Skaidra 
Trilupaitytė. Altruistiškai į antologijos parengimo darbą įsitraukė filosofai ir kul- 
tūros istorikai doc. dr. Mantas Adomėnas ir dr. Vytautas Ališauskas, bažnytinio pa- 
veldo tyrinėtoja dr. Sigita Maslauskaitė ir medievistė dr. Kristina Mitalaitė. Įveikti 
dailės istorikui gana keblų uždavinį ir deramai pristatyti teisinius dokumentus 
padėjo šios srities specialistai Karolina Bubnytė-Montvydienė ir Gediminas Ra- 
manauskas; už geranorišką pagalbą dėkojame ir advokatui Rolandui Valiūnui bei 
jo kolegei Jurgitai Semenauskienei. Parenkant skelbtinus šaltinių pavyzdžius tal- 
kino VDA dėstytoja dailėtyrininkė Ramutė Rachlevičiūtė. Ji taip pat kuravo VDA 
magistrantės Justinos Augustytės darbą, rengiant dailininkės Barboros Didžiokie- 
nės prisiminimų publikacijos komentarus. Prie antologijos sudarymo prisidėjo 
ir kiti VDA bakalaurai ir magistrantai: Julija Karavajeva padėjo rengti Marinetti 
futurizmo manifestą (2007 m. VDA Dailės istorijos ir teorijos pagrindinių studijų 
III kurso užduotis, vadovė Jankevičiūtė), Karolis Sabeckis parašė komentarą Van 
Gogho laiškų publikacijai (2011 m. VDA Dailės istorijos ir teorijos pagrindinių 
studijų II kurso užduotis, vadovė Jankevičiūtė), 2011 m. bakalauro studijas baigusi 
Inesa Pavlovskaitė parinko šiuolaikinio interviu ištrauką (Raimundo Malašausko 
pokalbis su Pratchaya Phintongu) ir parašė jos komentarą, Evelinos Bukauskaitės 
aptiktas dokumentas nušviečia tik iš paminėjimų šaltiniuose žinomo tapytojo Jo- 
kūbo Kazlausko biografiją (informacija skelbta 2010 m. apgintame magistro darbe 


Žydų kilmės dailininkų įtaka XX a. I p. Lietuvos meninės kultūros modernėjimui, 

vadovė Jankevičiūtė), Asta Jackuté, remdamasi 2009 m. apgintu magistro studijų 
baigiamuoju darbu apie Algimanto Švėgždos dienoraščius (vadovė Rachlevičiū- 
tė), parengė šio dailininko dienoraščio ištraukos publikaciją ir jos komentarus. 
Skyriaus apie katalogus, kaip dailės istorijos šaltinį, įvadą ir vieno šiame skyriuje 
pristatomų pavyzdžių - parodos Melancholija katalogo - komentarą parengė Lie- 
tuvos kultūros tyrimų instituto doktorantė Julija Fomina. 

Atskiro paminėjimo nusipelno vertėjų indėlis. Daugeliui jų teko spręsti moks- 
linio pobūdžio užduotis: ne tik įveikti specialių žinių bei įgūdžių reikalaujančius 
tekstus, parašytus graikų ir lotynų, senosiomis italų, lenkų ir prancūzų kalbomis, 
bet taip pat rasti lietuviškus atitikmenis dailės terminams, kurie iki šiol tik išimti- 
niais atvejais pasitaikydavo mūsų menotyros žodyne. Ypatingą padėkos žodį už kū- 
rybingą ir profesionalų bendradarbiavimą norėtųsi tarti Vytautui Ališauskui, Auksai 
Burnytei, Rasai Drazdauskienei, Antanui Gailiui, Aušrai Grigaravičiūtei, Jonui Mali- 
nauskui, Akvilei Melkūnaitei, Vaidilei Stalioraitytei ir Mindaugui Strockiui. 

Antologijos recenzento, tekstologijos specialisto prof. dr. Pauliaus Subačiaus 
baigiamosios pastabos įtaigiai atskleidžia rašytinių šaltinių tyrimų reikšmę, paro- 
do tekstologijos disciplinos svarbą, o įdėmiam skaitytojui atveria ir naujo, gilesnio, 
mąslesnio požiūrio į šaltinius galimybes. 

Pratarmes įprasta užbaigti padėkomis, bet būtent padėkos šiuo atveju skati- 
na atkreipti dėmesį į dar vieną antologijos ypatumą. Mokymo tikslais parengtoje 
knygoje nemažai tekstų, suartinančių leidinį su akademinės šaltiniotyros veikalais. 
Leidinyje skelbiama daug iki šiol nepublikuotų šaltinių. Šaltiniai ne tik komentuoti 
laikantis akademinių reikalavimų, bet komentaruose pateikta naujų, moksliniams 
tyrimams aktualių įžvalgų. Kai kurių šaltinių komentarai prilygsta savarankiškoms 
šaltiniotyros miniatiūroms. Be abejo, rinkinio autoriai tikisi, kad antologija prisidės 
plėtojant Lietuvoje dar labai jauną šaltiniotyros mokslą ir tobulinant lietuviškosios 


dailės istorijos terminiją. 


GIEDRĖ JANKEVIČIŪTĖ 


Dailėtyros 
tekstai 


Šiuolaikinė dailėtyra darosi vis labiau intertekstuali. Ankstesni dailėtyros tekstai čia 
ne tik padeda nustatyti nagrinėjamo klausimo ištirtumo lygmenį ir patenka į „isto- 
riografijos“ apžvalgą kaip atspirties taškai polemika grindžiamiems naujiems svars- 
tymams. Panašiai kaip šiuolaikinė dailė pasisavina (aproprijuoja) ir perdirba įvai- 
rių epochų ir medijų vaizdus, iš įvairiose realiose ir virtualiose saugyklose esančių 
duomenų mėgina sukurti naujas vizualias struktūras ar naracijas, taip ir dailėtyroje 
jau egzistuojančių tekstų, jų pamatinių teiginių bei įžvalgų atranka ir komponavi- 
mas tampa neatskiriama diskurso dalimi. Dailėtyros intertekstualumą (jis nūnai 
būdingas visiems humanitariniams mokslams), kaip ypatingą mokslo savižinos, sa- 
vistabos požymį, derėtų skirti nuo vadinamojo kontekstinio tyrimo metodo, kai re- 
miantis įvairiais šaltiniais aprašoma dailės kūrinių atsiradimo, sklaidos ir recepcijos 
visuomeninė kultūrinė aplinka. Intertekstualumas - savotiškas intersubjektyvumo 
atitikmuo ženklų plotmėje - nėra tiesiog tekstų referavimas (citavimas ar perfraza- 
vimas), tai - empatiškas, pritariantis, neišvengiamas „pasisavinimas“, kai nebelieka 
griežtos skirties tarp referuojančio „metateksto“ ir naujo „originalaus“ teksto. Iš pir- 
mo žvilgsnio atrodytų paradoksalu, bet intertekstualumo nuostata ar norma ir pa- 
grindinė jos išraiškos sąlyga - informacijos prieinamumas - geriau už viską padeda 
išvengti neteisėto mokslo darbų nusirašinėjimo, kuris kaip tik grįstas jsivaizdavimu 
apie tyrimų originalumą. 

Dailėtyrininkai, „intertekstualiai“ referuodami dailėtyros tekstus, nesvarbu 
kada parašytus, juos visuomet sudabartina, jų teiginius tarsi atgaivina. Tačiau dai- 
lės istorijos tekstai, atsižvelgiant į tyrimo užduotį, gali funkcionuoti ir kaip savame 
laike įstrigę dokumentai, žinių apie epochą šaltiniai. Tuomet jie praverčia ne tiek 


tolesnei juose nagrinėtų dailės kūrinių ar įvairiai konstruojamų jų visetų recepcijai 

ir interpretacijai, kiek ju autoriu moksliniams interesams, laikotarpio intelektinei ar 
visuomeninei aplinkai, taip pat - dailės istorijos raidai pažinti. Dailės kritika, savos 
epochos dailės gyvenimo metraštis, yra nepamainomas šaltinis stengiantis atkurti 
vieno ar kito laikotarpio dailės sistemos funkcionavimo ypatumus bei jos išorines 
(visuomenines, politines, kultūrines, ūkines, intelektines) sąlygas. Parodų, muziejų 
rinkinių, aukcionų katalogai — tai šaltinis ne tik kūrinių vizualiam kontekstui, bet 
ir dailės sklaidos bruožams tirti. Dailininkų biografijos - išskirtinis dailės istorijos 
žanras, žymintis jos pradžią ir įvairiai transformuotas gyvuojantis iki šiol, — sutei- 
kia būtinų pirminių žinių nagrinėjant dailę produkavimo aspektu, bet neblogiau 
gali pasitarnauti ir rašant dailės istorijos istoriją. Biografijos objektas visuomet tarsi 
išlieka tas pats — tai dailininko gyvenimas ir kūryba, tad lyginamoji jų pavydžių 
analizė ypač gerai atskleidžia metodologinių prieigų kaitą. Interviu su menininkais 
tampa labai svarbiu šaltiniu aprašant šiuolaikinį meną, nes padeda pažinti kūrybos 
procesą - neatskiriamą, kartais net svarbiausią kūrinio dalį, taip pat - menininko 
estetines pažiūras, kūrybos tikslus, siekius, meno sampratą. Be to, kalbinamas me- 
nininkas - ne tik kūrinių autorius, jis atstovauja tam tikrai visuomenės grupei, pasi- 
žyminčiai savitu mentalitetu, vertybinėmis nuostatomis, politinėmis pažiūromis, o 
jo pasisakymai apie praėjusį laiką gali būti interpretuojami kaip ir kiti šnekamosios 
istorijos tyrimai. 

Dailėtyrininkas, susidurdamas su jau egzistuojančiu dailėtyros tekstu, tyrimo ir/ 
ar interpretacijos pavydžiu, iš esmės turi dvi galimybes: toliau rašyti kartu su jo au- 
toriumi ir teiginiais arba — rašyti apie tekstą, jį kritiškai nagrinėti. Pasirinkimą lemia 
ne tik darbo tikslas ir užduotis, bet ir pats šaltinis, kuris kartais pasirodo nelauktai 


gyvastingas. 


ERIKA GRIGORAVIČIENĖ 

Atskirų žinių apie dailę ir dailininkus sintetinimas prasidėjo XVIII a., nors jo 
užuomazgų būta jau XV-XVI amžiuje. Kaupti faktinius ir biografinius duome- 
nis, kurie leistų pradėti rašyti sintetines atskirų dailės mokyklų, laikotarpių ir pan. 
apžvalgas, pradėta nuo Vasari laikų, tačiau tik Apšvietos epochos analitinis ir sis- 
teminis požiūris, kūrybos morfologijos analizės pradmenys, aptinkami Anthony 
Ashley Cooperio (1671-1713), Luigi Lanzi (1732-1810) ir kt. veikaluose, sudarė są- 
lygas pasirodyti Naujųjų laikų dailės istorijos klasikiniam kūriniui - Johanno Jo- 
achimo Winckelmanno (1717-1768) veikalui Antikos meno istorija (Geschichte der 
Kunst des Altertums, 1763). Winkelmanno įtvirtintas chronologinis ir stilistinis 
dailės kūrinių analizavimo, klasifikavimo ir interpretavimo principas padėjo pa- 
grindus akademinės dailės istorijos kanonui, kurį nuo XIX a. vidurio visaip klibi- 
no naujos rašymo apie dailę formos, pranokstančios pozityvistinių duomenų san- 
kaupas ir įgyjančios laisvų eseistinio pobūdžio interpretacijų bruožų. Pagrindus 
naujiems dailės istorijos naratyvams klojo Lessingo (1729-1781) Laokoonas, arba 
apie tapybos ir poezijos ribas (Laokoon oder über die Grenzen der Mahlerey und 
Poesie, 1766), Goethes (1749-1832) esė Apie vokiečių architektūrą (Von deutscher 
Baukunst, 1772), jo bendraminčio, neogotikos teoretiko ir praktiko Sulpizo Bois- 
serée (1783-1854) Kelno katedros istorija (Geschichte und Beschreibung des Doms 
von Kėln, 1823), išskirtiniu literatūriniu talentu apdovanotų anglų architektūros ir 
dailės žinovų Johno Ruskino (1819-1900) ir Walterio Paterio (1839-1894) tekstai, 
iš kurių galima paminėti kad ir Ruskino tritomį Venecijos akmenys (The Stones 
of Venice, 1851-1853) bei Paterio apybraižą Renesanso istorijos studijos (Studies in 
the History of the Renaissance, 1873). Visi šie autoriai rėmėsi kruopščiomis fak- 


tografinėmis studijomis, bet kreipė savo skaitytoją mąstyti apie architektūros ir 

dailės stilių ypatumus bei transformacijas, dailės ir architektūros formų keliavimą 
ir maišymąsi, socialines dailės funkcijas, estetinių idealų kaitą ir panašias temas, 
plėtusias dailės istorijos tyrimų lauką, skatinusias ieškoti papildomų argumentų 
vis naujam, platesniam ir gilesniam dailės suvokimui bei interpretacijai. 

Taigi dailės istorijos veikalai nuo XIX a. antrosios pusės tampa ne vien dailinin- 
kų biografijų ir atskirų mokyklų istorinės raidos šaltiniais, bet formuoja ir kritinį 
diskursą, viena vertus, teikdami žinių naujiems dailės tyrimams, kita vertus, pro- 
vokuodami naujų faktinių duomenų, kartu ir naujų šaltinių, pagrindžiančių kitokią 
poziciją, naują požiūrį ir pan., paieškas. 

Šiuolaikinė dailėtyra neapleido tradicinių biografinių ir stilistinių tyrimų, ku- 
riems pasitelkia ankstesnius dailės istorijos veikalus, kataloguose sukauptą infor- 
maciją, egodokumentus ir visą kitą įmanomą rašytinę bei vaizdinę medžiagą. Vėlgi, 
atskaitos taškas šiems tyrimams retai būna anksčiau neskelbti šaltiniai: paprastai 
siekiama nustatyti temos ištirtumą, t. y. paieškos pradedamos nuo dailės istorijos 
darbų, kaip istoriografinio šaltinio, įvertinimo. 

Dailės istorijos veikalus kaip šaltinį traktuoja ir dailės recepcijos tyrinėtojai. Pa- 
vyzdžiui, minėtieji Goethes arba Boisserée darbai padeda pagrįsti masinį susižavėjimą 
Gotika, kuris XIX a. padarė milžinišką įtaką Vokietijos, Anglijos, Austrijos, Vengrijos 
ir net JAV meninei kultūrai. Tie patys veikalai analizuojami ir cituojami, ieškant na- 
cionalizmo apraiškų ir jo įtakų humanistikos mokslams, atspindėjusiems ir formavu- 
siems amžininkų pasaulėžiūrą, taip pat kreipusiems atitinkama linkme mokslo tyri- 
mus, o kartais net padėjusiems versti mokslą ideologija. Mėginant išsiaiškinti tokius 
klausimus, dailės istorijos veikalai tampa niekuo nepakeičiamu šaltiniu. 

Taigi dailės istorijos šaltiniu gali tapti bet kuris dailės istorijos veikalas. Šią funk- 
ciją, kaip matėme, jis atlieka keliais būdais: kaip faktų sankaupa, kaip savo epochos 
ir šalies intelektinės kultūros pavyzdys, kaip naujos metodologinės prieigos taikymo 
variantas ir kt. Ypač raiškiai dailės istorijos, kaip dailės istorijos šaltinio, taikymo 
spektrą atskleidžia nuo XX a. devintojo dešimtmečio įsitvirtinusi Naujoji dailės is- 
torija (New Art History), ne tik įdiegusi ir išplėtojusi naujas problemines prieigas ir 
metodologijas, bet ir paskatinusi gilesnę pačios disciplinos savirefleksiją. Visa tai 
skatina iš naujo atsiversti XX a. dailės istorijos novatorių Abby Warburgo, Wilhelmo 


Pinderio, Meyerio Schapiro, Franciso Haskello ir daugelio kitų veikalus, studijuoti 

atskiras dailės istorijos mokyklas, pradedant Viena, baigiant Prinstonu. Be abejo, 
istoriografinių studijų objektas priklausys nuo siekiamų tikslų ir jų formuojamos 
perspektyvos. Neabejotina, kad krikščioniškosios dailės tyrimams XX a. viduryje 
esminės įtakos turėjo Ėmile'io Máleio, André Grabario, Jurgio Baltrušaičio ir kt. 
veikla, tad besirengiančiam žengti naują žingsnį šia linkme neišvengiamai teks at- 
sigręžti į jų darbus ir įvertinti, į ką atsispiriama. Čia pristatomas Warburgo institu- 
to aplinkos auklėtinis Otto Pachtas laikomas rankraštinių knygų ir jų iliuminacijų 
tyrimo klasiku, be kurio vargiai išsiverčia bent kiek didesnės apimties šios srities 
tyrimas. Kita vertus, Páchto darbai parašyti vis dar tikint moksliniu objektyvumu, 
būdingu humanistikos moksliškumo siekusiems XX a. vidurio akademikams. Han- 
so Beltingo vardas ir jo darbai siejami su vaizdo antropologijos, socialinės dailėtyros, 
vizualinės kultūros klausimais, kuriuos jis pagrindė teoriškai ir sprendė praktiškai. 
Šiandien Beltingas tebėra labai aktualus, jo idėjos diskutuojamos, kas liudytų, jog 
ilgainiui jo veikalai įgis šaltinio vertę ir liudys mūsų laikų meninės kultūros tyrimų 
kryptis. Beltingo dėmesys vaizdinijos pasauliui ir jo skelbta dailės istorijos mirtis, 
signalizavusi naujų metodinių prieigų būtinybę, sutapo su vaizdo diktato įsivyravi- 
mo vakarietiško pasaulio kasdienybėje suvokimu, šio suvokimo refleksijos poreikiu. 
"Tad jo veikalus galime priskirti ne tik naujoms vaizdo ir vaizduotės ryšių interpre- 
tacijoms, bet ir vizualiosios kultūros raidos padariniams. Pagaliau Jonas Umbrasas, 
daugeliu Lietuvos XX a. dailės istorijos takų žengęs pirmas ir ilgokai keliavęs jais 
vienišas, ieškojo įžvalgių vedlių, kurie padėtų aptikti toliausiai vedantį kelią ir ne- 
nuklysti į akligatvius, pasidavus svaiginančiam faktų kaupimo azartui. Visi minėtieji 
autoriai naudojosi pirmtakų veikalais kaip dailės istorijos šaltiniais, o mums tokią 
prasmę įgijo ir jų pačių darbai. 

Dailės istorijos veikalai yra savojo laiko ir vietos kultūrinės bei akademinės 
aplinkos produktas. Nors jų tyrimo objektai patys įvairiausi, juose keliamus klausi- 
mus ir intepretacijos būdus lemia vyraujantys mąstymo modeliai, vertybinės orien- 
tacijos, intelektualinės ir estetinės mados. Kaip ir kiti su dailės lauku susiję ar tyrėjo 
su juo susieti tekstai, dailės istorijos veikalas yra dailės šaltinis, jei jis interpretuoja- 


mas peržengus paties veikalo suformuotas ribas. 

Otto Pácht. Viduramžių miniatiūra 


»  Versta iš: Otto Pácht, La miniatura medievale. Una introduzione, Torino: Bollati Boringhieri, 
1987, p. 9-17; originalus leidimas vokiečių k.: Otto Pácht, Buchmalerei des Mittelalters. 
Eine Einführung, München: Prestel-Verlag, 1984 (iš italų k. vertė Jonas Malinauskas, 


komentarus parengė Giedrė Jankevičiūtė) 


Prieš daugelį metų, kai buvau studentas, iliuminuotų rankraščių arba miniatiūrų 
studijos apskritai laikytos kuklumo ženklu, nes reiškė akademinių ambicijų uždary- 
mą antraeilėje dailės istorijos srityje. Kas į tai gilinosi, vadintas „specialistu“. Šitaip 
norėta pasakyti, kad tas asmuo yra ne ekspertas, bet ekscentrikas arba geriausiu 
atveju taikomosios dailės tyrinėtojas. Išimtis buvo tik Otono ir Karolio Didžiojo 
epochų iliuminuotų rankraščių tyrimas, nes jie buvo vienintelis tų šlovingų Vidu- 
ramžių kultūros laikų tapybinis liudijimas. 

Šiandien situacija geresnė. Iliuminuotų rankraščių studijos susilaukė daugiau 
dėmesio, o miniatiūra jau nebelaikoma kitų svarbesnių prarastų dailės formų vargše 
giminaite. Vis dėlto dar ir šiandien iliuminuotojo figūrai skiriamas tam tikra prasme 
antraeilis vaidmuo. Teoriškai miniatiūra jau pripažįstama kaip savita dailės forma, 
bet tradicinės dailės istorijos sritys ilgai ją laikė šešėlyje, neleisdamos sukurti sava- 
rankiško kritinio aparato. Esame per daug sąlygojami sienų tapybos ir tapybos ant 
lentų, kad galėtume teisingai interpretuoti iliuminuotus rankraščius. 

Visa tai dar akivaizdžiau pastebime matydami, kokios miniatiūros reprodukuo- 
jamos dailės istorijos knygose. 1929 m. išėjusiame tome, gausiai iliustruoto dailės 
istorijos vadovėlio dalyje, vėlyvųjų Viduramžių iliuminuotoms knygoms skirtos 125 
iliustracijos, kurių tik trys - inicialams'. Viena originaliausių Viduramžių meninio 
išradingumo apraiškų beveik nepristatyta, o renkantis reprodukcijas apsiribota vien 
tik figūratyvinių miniatiūrų turiniu. Be to, skirtumas tarp miniatiūros ir monumen- 


taliosios dailės — ir tai ne tik formato klausimas - linkęs išnykti, kai — ir taip daž- 


1 Turiu omenyje M. Hauttmann, Die Kunst de frühen Mittelalters (Berlin, 1929) iš serijos 
Propylüen-Kunstheschichte, t. 6. 

nai atsitinka - miniatiūros arba detalės tiek išdidinamos, kad nutapytas paviršius 
atrodo kaip atliktas kita tapybos technika. Dėl to neišvengiama, kad miniatiūros 
tebelaikomos sumažinta monumentaliosios dailės forma, nors, kaip žinia, terminas 

„Miniatiūra“ kilęs ne nuo diminuere [lot. sumažinti], bet nuo minium - naudoto rau- 
dono pigmento. 

Faktas, pats savaime skaudus, kad graikų monumentalioji tapyba beveik ne- 
išliko, leido klasikos kasinėtojams studijuoti taikomąją dailę, pavyzdžiui, vazų 
tapybą, be rizikos naudojant kriterijus, taikomus kitoms dailės rūšims. Archeolo- 
gai puikiai suvokia skirtumą tarp vazų dekoro ir sienų tapybos, ir žino, kad vazų 
tapytojas, nors ir pasitelkdamas minimalų ornamentikos žodyną, visada stengėsi 
spręsti struktūrines problemas, keliamas konkrečios vazos formos. Iliuminuota 
knyga turi spręsti panašias problemas ir jos išeities taškas nėra puslapis, kaip pa- 
prastas pagrindas tapybos darbui, bet knygos visuma, kaip organizmas su savitai 
sukomponuota erdve. 

Tiesa ta, kad, kitaip nei vazų tapyba, knyga nuo pat pradžių pasižymėjo dvigubu 
funkcinės struktūros ir dekoratyvinės formos santykiu. Greta formalių ir fizinių sa- 
vybių, knygoje būta vidinių, dvasinių aspektų ar, kitaip tariant, santykio tarp simbo- 
linių ir sutartinių ženklų ir jos intelektinio turinio - teksto. Šis santykis tarp to, kas 
fiziška, ir to, kas nefiziška, tarp formos ir turinio nėra vien racionalus, kaip santykis 
tarp teksto ir jo iliustracijos, bet pasižymi ir iracionaliais, magiškais bruožais. Tais 
laikais, kai knyga buvo visų pirma Knygų Knyga - Šventasis Raštas, - tikintysis, net 
ir analfabetas, be didesnių sunkumų galėjo suprasti gilų knygos ir meninės dekora- 
cijos ryšį. 

Šitaip palietėme aspektą, kuris mums padeda suprasti dekoruoto rankraščio ir 
miniatiūros estetinę reikšmę. Krikščioniškaisiais viduramžiais knyga nebuvo tik kas- 
dienio vartojimo daiktas; ji buvo išganymo pažado liudijimas ir jos simbolinė vertė 
buvo ne menkesnė nei kryžiaus. Knygą gaubė šventumo aureolė, kaip patvirtina ir 
paties žodžio Biblija etimologija: biblion iš pradžių reiškė ritinio formos knygą, bet 
Viduramžiais šis terminas naudotas Šv. Raštui - knygai par excellence. Krikščionybė, 
priešingai nei kitos Antikos kultūros, buvo Knygos religija. Norint geriau suprasti 
šio fakto reikšmę, gana atsiminti vieną iš daugelio Nukryžiavimų, kuriuose myli- 


masis apaštalas, stovintis prie Kryžiaus didingiausią ir skausminga Aukos valandą, 

pavaizduotas su Knyga rankoje*. Neįmanoma įsivaizduoti klasikinės scenos su Apo- 
lonu, kuris pavaizduotas šalia [aukščiausio] dievo rodytų papiruso ritinį su Homero 
himnu Apolonui. Krikščionybė neskyrė knygos kaip komunikacijos priemonės ir 
dieviškosios žinios skelbimo joje. Knyga buvo apčiuopiama išganymo forma: joje 
ne tik buvo Evangelijos tekstas, bet ji pati buvo Evangelija. Knygos sakralumas buvo 
dar labiau suvokiamas susietas su konkrečiu Evangelijos skelbimu. Evangelijų kny- 
gos, kurias misionieriai turėjo eidami apaštalauti ir atversti į krikščionybę barbarų ir 
pagonių tautas, pavyzdžiui, šv. Patriko, airių apaštalo, šv. Augustino Kenterberiečio, 
anglosaksų apaštalo, šv. Bonifaco, vokiečių apaštalo, buvo garbinamos kaip relikvi- 
jos ir kaip nacionalinio kulto objektai. 

"Taip pat žinome, kad viena tokių knygų, saugoma Anglijoje kaip Augustino 
Kenterberiečio Evangelijų knygas, laikyta ne Kenterberio bažnyčios bibliotekoje, o 
iki pat vėlyvųjų Viduramžių gulėjo ant altoriaus: ji priklausė bažnyčios sakrali- 
niam inventoriui kaip relikvijorius arba kryžius. Ir su kitomis misionierių dar- 
bų auros gaubiamomis knygomis elgtasi kaip su relikvijomis. Jos laikytos praš- 
matniuose dėkluose, kurie yra seniausi Šiaurės šalių relikvijoriai. Apie Durrowo 
Evangeliją, pasak kolofono, priklausančią piktų [škotų protėviai, gyvenę iki X a.) 
apaštalui šv. Kolombanui, pasakojama, kad ji buvo saugoma šitokiame dėklo for- 
mos relikvijoriuje*. Vienas seniausių šios rūšies airiškųjų relikvijorių yra Soiscėl 
Molaisse dėklas, kuriame laikoma VI a. airių misionieriaus šv. Molaisse Evangelijų 
knyga. Regionuose, kurie nepriklausė klasikos pasauliui, neturėjo literatūros tra- 
dicijos ir buvo pakrikštyti tik ankstyvaisiais Viduramžiais, - šalyse, kurių gyven- 
tojų dauguma buvo analfabetai, - knyga nuo pat pradžių buvo pažangesnio pasau- 
lio ženklas. Dėl to Šiaurės kraštuose buvo daugiau stimulų ją meniškai dekoruoti 
negu Viduržemio jūros baseino šalyse, kur iliuminuota knyga niekada neturėjo 


tokio dominuojančio vaidmens. 


2 Dar svarbesnis Nukryžiavimas i$ Šv. Liudviko psalmyno (Paryžiaus Arsenalo biblioteka, 


ms 1186, f. 24r) - čia knygą laiko ne tik šv. Jonas, bet ir Marija. 


3 Turimas omenyje VI a., t. y. šv. Augustino apaštališkos veiklos laikotarpio, itališkos kilmės 
kodeksas. 


4 Airijos valdovas Flannas Mac Maelsechnaillas X a. pradžioje padirbino Durrowo Evangelijai 
dėklą, kuris dingo 1690 m. Dublino Švč. Trejybės kolegijos bibliotekoje. 

Kadangi kalbama apie knygą, dėl kurios gimė tokia ypatinga dailės rūšis kaip 
miniatiūra, reikia tuojau pat patikslinti, kad pagrindą tam sukūrė vėlyvos Antikos 
epochoje atsiradusi nauja knygos forma. Turiu omenyje perėjimą nuo ritinio prie 
kodekso, t. y. iš atskirų to paties formato puslapių susidedančios knygos moderniąja 
prasme, kurios nereikia skaityti ištisai, knygos, kurią galima vartyti, o ne vynioti. 
Norėdami pavaizduoti šį perėjimą nuo ritinio prie kodekso, galime pasinaudoti bi- 
zantiškąja X a. miniatiūra, kartojančia IV a. pavyzdį ir vaizduojančia šv. Luką: evan- 
gelistas ant kelių pasidėjęs kodeksą perrašinėja ant pulpito išvyniotą ritinį. Tame 
pačiame rankraštyje pavaizduotas evangelistas šv. Jonas su kodeksu ant pulpito ir 
ritinių dėklais ant žemės. Yra taip pat daug atvaizdų, iliustruojančių, kaip tie ritiniai 
buvo naudojami. Pavyzdžiui, senovinėje V a. pr. Kr. steloje matome, kaip ritinys 
laikomas vienoje rankoje, o kita patraukia ir suvynioja perskaitytąją dalį. 

Antikos pasaulyje rašymui dažniausiai naudotas papirusas: knyga buvo papiru- 
so - nepatvarios medžiagos - ritinys. Kaip žinome, papirusai išliko tik Egipte, kur 
juos konservavo sausas klimatas. Kai III a. pr. Kr. graikakalbei Aleksandrijos žydų 
bendruomenei buvo pasiųstos žydų šventųjų tekstų kopijos, kad juos išverstų į grai- 
kų kalbą, originalai buvo užrašyti ant odos membranų, o vertimas, žinomas kaip 
Septuaginta, buvo atliktas ant papiruso ritinių. Tik išmokus plonai išdirbti rašymui 
naudotą gyvulių oda, papirusui atsirado rimtas konkurentas - pergamentas. Kol 
vyravo ritinio forma, papirusas buvo pranašesnis už pergamentą, nes buvo minkš- 
tesnis ir lengvesnis, tad reikėjo kitos inovacijos, kad pergamentas laimėtų prieš pa- 
pirusą. Ir tai buvo kodekso - vartomos knygos gimimas. Iš pradžių tai buvo diptichu 
vadinama medžio lentelė, visa padengta vašku, kad būtų galima raižyti stiliumi [ra- 
šymo pagaliukas] užrašus ir pastabas teisme bei kitomis panašiomis aplinkybėmis. 
Pavyzdžiui, vadinamajame Probiano diptiche* abiejose sosto pusėse pavaizduotos 
mažosios figūros rašo ant tokių lentelių, o visos kitos figūros rankose laiko ritinius. 

Nuo pat I a. Romoje buvo žinomos vartomos knygos (vadinamos membranae), 
turbūt mažo formato. Neseniai atrasta, kad krikščionių bendruomenės jau II a. linko 


naudoti popierinius kodeksus, pagamintus iš labai pigios medžiagos. Krikščioniško- 


5 400m. datuojamas diptichas - slanktais sujungti dramblio kaulo reljefai, atlikę viršelio 
funkciją; Berlyno Valstybinė biblioteka. - G. J. 

ji literatūra pasirodydavo nedaug kainuojančiais neišvaizdžiais leidiniais, tinkančiais 
slaptai žemų visuomenės sluoksnių sektai, tuo tarpu klasikinė pagoniškoji literatūra 
tebebuvo leidžiama tradicine ritinio forma. Netgi atrodo, kad iki krikščionybės tapi- 
mo valstybine religija krikščionys naudojo kodekso formą kaip protestą prieš pago- 
nių ir žydų ritinio tradiciją ir prieš Torą“. Konstantino laikais krikščionybei tampant 
valstybine religija kodekso naudojimas virto norma visoms literatūros rūšims. IV a. 
Antikos ir krikščionių literatūros perėjimas nuo papiruso ritinio prie pergamento ko- 
dekso iš esmės jau buvo įvykęs: šis reiškinys turėjo didžiulę reikšmę Antikos palikimo 
išsaugojimui ir vėlesnei intelektinio gyvenimo raidai Europoje. Svarbiausias dalykas 
buvo patvarumas. Papiruso ritinio gyvenimo trukmė buvo ribota: stebuklu laikyta, 
jei papiruso knyga ištverdavo 200 metų. Jei nebūtų pereita prie pergamento kodekso, 
Antikos literatūra būtų turėjusi daug mažiau šansų išlikti. Tiltas tarp praeities ir ateities 
būtų drastiškai susiaurėjęs ir iš vienos kartos į kitą būtų perduoti tik tekstai, nepriklau- 
santys nuo skonių ir madų kaitos: būtų išsaugota tik tai, kas nuolatos perleidžiama, 
kitaip tariant, poantikinėje epochoje praktiškai tik Biblija. Kodekso pergalė prieš ritinį 
reiškė Antikos kultūros išsaugojimą vėlesnėms kartoms. 

Savaime suprantama, Antikos kultūrinės tradicijos saugojimas buvo labai se- 
lektyvus. Iš ritinio į kodeksą migravo ir šitaip sugebėjo išlikti tik tai, kas IV ir V a. 
atrodė vertinga ir aktualu. Tokiais atrankos kriterijais buvo sprendžiama, kurie au- 
toriai ir kokie kūriniai turėjo būti išsaugoti originalo kalba, o kurių pakako žinoti 
tik vardą, kokią nors citatą arba knygos pavadinimą. Nuo epochos skonių gerąja ir 
blogąja prasme priklausė moderniosios kultūros akiračiai. Kaip žinoma, tai nebuvo 
vienintelis filtras, per kurį turėjo pereiti Antikos tradicija. Stichinės nelaimės, An- 
tikos civilizacijos Viduržemio jūros šalyse saulėlydis arba, tiksliau tariant, žlugimas, 
jos politinis nuosmukis ir islamo antplūdis sukėlė rimtą grėsmę vėlyvosios Antikos 
laikais sukurtoms ir perrašytoms knygoms. Pirmoji ankstyvojo, Karolio Didžiojo 
laikų europinio Renesanso užduotis ir buvo milžiniškos apimties perrašinėjimo dar- 
bu išsaugoti visa tai, kas išlikę iš Antikos laikų. Tačiau, suprantama, buvo labai nu- 


skurdę šaltiniai, iš kurių semtasi žinių apie Antikos literatūrą. Karolio Didžiojo laikų 


6  Seniausią išlikusį ir iki šiol naudojamą tokio tipo ritinį saugo Nabluso samariečiai 


Palestinoje (reprodukciją žr. Bibel-Lexikon, sudaryt. H. Haag, Einsiedeln, 1951, il. VII). 

Renesanso židiniai sutapo su romėniškosios Galijos regionais, ir vienuolynų skrip- 
torijai, kuriems buvo patikėtas perrašinėjimo darbas, galėjo disponuoti tik tekstais, 
saugomais Galijos bibliotekose, nors retais atvejais jau ir tais laikais buvo galimy- 
bė skolintis iš kitų šalių. Prie objektyvių geografinių apribojimų prisidėjo ir kitas 
ribojantis veiksnys: kriterijai, kuriais vadovautasi atrenkant tekstus perrašinėjimui, 
priklausė nuo naujo vienuolynų intelektualų sluoksnio interesų ir skonio. Karolio 
Didžiojo dvare atliekamas kopijavimo darbas, kuriuo siekta patenkinti plataus mas- 
to dvasinius ir kultūrinius interesus, taip pat sukurti didelę pasaulietišką biblioteką, 
buvo išimtis. Tokio profaninio indėlio į Antikos kultūros išsaugojimą pavyzdys yra 
Petro Arkidiakono Liber de diversis guaestiunculis. Tituliniame puslapyje didžiosio- 
mis raidémis, kurios tuo metu laikytos klasikos raidémis par excellence, buvo pa- 
rašyta, kad Karolis Didysis asmeniškai įsakė perrašyti šią knygą: „Incipit liber de 
diversis quaestiunculis cum responsionibus suis quem iussit dom[i]nus rex Carolus 
transcribere" [Prasideda knyga apie jvairius klausimélius su atsakymais j juos, ta 
knygą valdovas karalius Karolis įsakė perrašyti]. 

Nuo knygos dekoravimo ir formos nė nepastebėję perėjome prie jos turinio; dabar 
reikėtų grįžti prie mūsų pradinės temos. Norint suvokti iliuminacijų kilmę, būtina 
suprasti, koks svarbus buvo ankstyvasis perrašinėjimo procesas iš ritinio į kodeksą 
vėlyvosios Antikos laikais. Kopijavimo metu tekstų turinys likdavo nepakitęs, o galimi 
skirtingi variantai atsirasdavo tik dėl kopijuotojų įveltų klaidų. O ką sakyti apie grafi- 
nę formą ir apie dekoracijas bei iliustracijas, jei tokių būta? Reikėjo jas reprodukuoti, 
kopijuoti? Buvo įmanoma jas išsaugoti nepakeistas? Vien užduodami šiuos klausimus 


suvokiame, kiek daug problemų sukėlė ši techninė-praktinė revoliucija. 


KOMENTARAS 

Šaltinio publikaciją siūloma vertinti kaip įtakingo dailės istorijos teksto frag- 
mento pavyzdį ir nuorodą į posūkį dailės istorijos tyrimuose liudijantį veikalą. Šis 
požiūris leido vadovautis praktiniais sumetimais (šaltinio prieinamumu) ir versti 
tekstą ne iš vokiško originalo, bet iš itališko vertimo, kuris redaguojant buvo suly- 
gintas su vokišku tekstu. Pristatant monografijos ištrauką dėl techninių kliūčių teko 
atsisakyti iliustracijų, kurios pagilintų ir praturtintų teksto supratimą. Vis dėlto iš- 


trauka perteikia viso veikalo temą, turinį, argumentavimo būdą, ir svarbiausia - at- 

skleidžia jo inovatyvumą. Vertimui pasirinktas įžangos fragmentas, kuriame aptarti 
tyrimui svarbūs knygos istorijos ypatumai, atskleista miniatiūrų vertė, įdomumas, 
galimi tyrimo keliai ir būdai - t. y., argumentuotai apgintas iki tol marginalizuotas 
objektas. 

Otto Pachtas (1902-1988) - žydų kilmės austrų dailės istorikas, priskiriamas 
antrajai arba Naujajai Vienos mokyklai. Kartu su Hansu Sedlmayriu (1896-1984) 
laikomas šios mokyklos teoretiku. Ypač daug dėmesio skyrė ikonografijos studi- 
joms, domėjosi visuomenės gyvenimo ir dailės santykiu. 1925 m. Vienoje apgynė 
doktoratą apie Viduramžių tapybą, 1932 m. Heidelbergo universitete - habilita- 
cinį darbą apie XV a. Tirolio dailininką Michaelį Pacherį (1435-1498). 1933 m. 
dėl nacių rasinių įstatymų netekęs teisės dėstyti Vokietijoje grįžo į Vieną. Prieš 
pat Austrijos anšliusą priėmė Airijos nacionalinės galerijos kvietimą ir išvyko į 
Londoną. 1937-1941 m. dirbo mokslinį darbą Warburgo institute. Nuo 1941 m. 
pradėjo kataloguoti Oksfordo Bodleano bibliotekos (antroji pagal senumą vie- 
šoji biblioteka, įsteigta 1602 m.; pavadinta pagal steigėjo sero Thomaso Bodley 
pavardę) rankraščius. Nuo 1945 m. dėstė Viduramžių dailės istoriją Oksforde, 
1956 m. pakviestas į Prinstono universiteto Priešakinių tyrimų institutą (Ins- 
titute for Advanced Study); skaitė paskaitas Niujorko universitete ir Oksforde. 
1963 m. Otto Demuso (1902-1990) kvietimu grįžo į Vieną. 1963-1972 m. vadova- 
vo Vienos universiteto Dailės istorijos institutui, nuo 1969 m. - taip pat Austri- 
jos nacionalinės bibliotekos iliuminuotų rankraščių katalogo skyriui. 

Pachtas ypač nusipelnė Viduramžių knygų iliuminacijų tyrimams. Be pristato- 
mos knygos, jis 1960 m. su Charlesu Reginaldu Dodwellu (1922-1994) ir Francisu 
Wormaldu (1904-1972) išleido studiją apie XII a. iliuminuotą anglų rankraštinę kny- 
ga - Sv. Albano abatijos psalmyng (St. Albans Psalter), 1966-1973 m. su Jonathanu 
J. G. Alexanderiu - tritomį Illuminated Manuscripts in the Bodlean Library, Oxford, 
o nuo 1966 m., remdamasis nauja, savo pasiülyta metodika tesé Austrijos naciona- 
linės bibliotekos iliuminuotų rankraščių katalogą, kurio sudarymas buvo nutrükes 


Antrojo pasaulinio karo metais. 


7 Pirmasis serijos leidinys pasirodė 1974 m.: O. Pácht, D. Thoss, Französische Schule I 
(Die illuminierten Handschriften und Inkunabeln der Österreichischen Nationalbibliothek, 
t. 1, sudaryt. O. Pácht), Österreichische Akademie der Wissenschaften, Philosophisch- 

Páchto susidomėjimą miniatiūra, apskritai knygos menu paskatino Vienos 
universiteto aplinka. Miniatiūrą tyrė Páchto vyresnieji kolegos Franzas Wick- 
hoffas (1853-1909) ir Aloisas Rieglis (1858-1905). Pastarojo įtaka Páchto pažiūrų 
formavimuisi itin didelė. Rieglio studijos apie stilių (Stilfragen, 1893) ir Romos 
vėlyvosios imperijos dailiuosius amatus (Spūtrėmische Kunstindustrie, 1901) liu- 
dija apie dėmesį dailės „mažosioms formoms“; kitas Rieglio profesionalaus susi- 
domėjimo objektas - vadinamosios dailės „nuosmukio“ epochos: vėlyvoji Antika, 
Barokas. Taigi Páchtas formavosi aplinkoje, aštriai kvestionavusioje dailės rūšių 
ir stilinių formų hierarchiją. Miniatiūra jį domino ne tik kaip tapybos giminaitė, 
t. y. mažo formato figūrinė kompozicija, bet ir kaip struktūrinis knygos elemen- 
tas, kurio formą lemia ne tik imanentinės dailės raidos aplinkybės, bet ir knygos 
sandara, funkcija, pagaliau pati epochos kultūra. Šitaip, pasak Pachto, pasirodžius 
kišeninio formato Biblijos leidimui Paryžiaus universitete XIII a., tikrąja to žodžio 
prasme gimė miniatiūrų stilius, bendraamžis su katedrų skulptūrų monumentalių 
stiliumi; taigi miniatiūroje Gotika pasireiškė praėjus vos šimtui metų nuo šio sti- 
liaus architektūros atsiradimo. 

Páchtas tyrė ne tik figūrines kompozicijas, bet ir kitus knygos dekoro elemen- 
tus: puslapio ornamentinius aprėminimus, šriftą, inicialines raides, jų formą ir 
raidą. Dailės kūrinį jis suvokė kaip daiktą, kurio pavidalą lemia santykiai su kitais 
tos epochos daiktais, tad rašė ne tik apie miniatiūros santykius su tapyba, bet ir 
apie iliuminacijų sąsajas su pačia kodekso forma, kitais jo elementais. Jis nesilaikė 
chronologinio dėstymo, neskirstė mokyklų; analizavo ritinio ir kodekso ypatu- 
mus, siekdamas atskleisti, kaip daikto, t. y. knygos, forma bei vartojimas veikė 
dekorą. Įsidėmėtinas itin nuoseklus, sisteminis Páchto požiūris į tyrimų objektą. 
Jis pirmiausia pasiūlo hipotezę ir pateikia argumentus, tarsi leisdamas skaitytojui 
pačiam pasidaryti išvadas. Jo tikslas - padėti kitiems pamatyti kūrinį, neprime- 
tant savo matymo, jo neabsoliutinant. Kitaip sakant, Pachtas siekia suteikti savo 
skaitytojams tyrėjo instrumentą. Šio siekio reikšmę patvirtintų ir plačiai žinoma 
jo knyga Metodiniai dailės istorijos praktikos principai, kurios vertimą į lietuvių 
kalbą 2003 m. išleido leidykla Aidai. 


historische Klasse, Denkschriften 118, Wien, 1974. 

Pristatomoji Páchto monografija apie Viduramžių miniatiūrą — erudito ir žino- 
vo veikalas, apibendrinantis ilgamečių studijų rezultatus. Jis atskleidžia, kaip mi- 
niatiūra, gimusi vėlyvosios Antikos vaizdinio „primityvizmo“ laikais, išnyko dailei 
atgavus trimatiškumą. Tačiau Pachtas puikiai parodo, kad tai įvyko tik po to, kai 
miniatiūra „iliuminavo“ aštuonis Vakarų kultūros istorijos šimtmečius. 

Žinoma, Páchtui, kaip ir jo mokytojams bei kolegoms, pirmiausia rūpėjo stiliaus 
ir meninės formos klausimai; negalima norėti, kad jis, kaip kuris nors iš mūsų laikų 
kultūros istorikų, pavyzdžiui, Carlo Ginzburgas (g. 1939), atstovaujantis jau kitam 
humanistikos raidos etapui, stengtųsi per miniatiūros analizę atskleisti epochą. 

Kita vertus, svarbu pasakyti, kad Páchto knyga atvėrė skaitytojui bibliotekų ir mu- 
ziejų rankraštynų pasaulį, į kurį patekti iki skaitmeninimo eros galėjo tik išrinktieji. 

Veikalas laikomas miniatiūrų tapybos istorijos klasika, daugelis jo teiginių aktu- 
alūs iki šiol ir tebėra atskaitos taškas, reikšminga istoriografinė naujų tyrimų išeities 


pozicija. 

Hansas Beltingas. Nematomas šedevras 


> Versta iš: Hans Belting, The Invisible Masterpiece, London: Reaktion Books, 2001, p. 419-426; 
originalus leidimas vokiečių k.: Hans Belting, Das unsichtbare Meisterwerk: Die modernen 
Mythen der Kunst, München: Verlag C. H. Beck, 1998 (iš anglų k. vertė Aušra Simanavičiūtė, 


vertimą redagavo ir komentarus parengė Erika Grigoravičienė) 


Temos tąsa literatūroje 

Literatūra nuo seno buvo dailės veidrodis. Ji pasisavindavo dailės vaizdus per- 
kurdama juos žodžiais. Antikos literatūroje paplitusio ekphrasis* užduotis buvo ne 
tiek aprašyti paveikslus, kiek juos išrasti, iš naujo sukurti. Modernybėje šį darbą 
tęsė, pavyzdžiui, tapytojas Dante Gabrielis Rossetti?, sukūręs seniesiems paveiks- 
lams skirtus sonetus. Ne kas kitas, o būtent rašytojai iš naujo atrado Mong Lizą“, 
sukūrė Picasso Avinjono merginų" ar Duchampo Didžiojo stiklo“ mitus. Vis dėlto jau 
keletą dešimtmečių ankstesnės vaizdo ir žodžio varžybos užleidžia vietą naujiems 
atminimo ritualams, kai literatūroje retrospektyviai ir nostalgiškai yra prisimenami 
paveikslai, nesulaukę tąsos šiuolaikiniame mene. Šiuo atveju, užuot „grįžę prie še- 
devro5 kaip Germainas Bazinas“ kadaise pavadino tokių literatūrinių prisiminimų 
bangą, mes susiduriame su dailės kūrinio sąvoka, paremta praeities dailės paveldu. 


Aura, gaubianti rašytojų pasirinktus pavyzdžius, nėra Benjamino" aptartoji kūrinio 


8 Iš graikų k. - elegantiškai aprašyti; literatūrinis dailės kūrinio aprašymas. 

9 Dante Gabriel Rossetti (1828-1882) - anglų romantizmo poetas ir tapytojas, vienas 
prerafaelitų sąjūdžio pradininkų. 

10 Leonardo da Vinci paveikslas; kitaip La Gioconda; 1503-1519, Paryžius, Luvras. 

n Avinjono merginos arba Avinjono mergšės (1907, Niujorko MoMA; pranc. Les demoiselles 
dAvignon) - vienas žinomiausių Picasso paveikslų, siejamas su kubizmo pradžia ir 
vaizduojantis Barselonos viešnamio Avinjono gatvėje sceną. 

12 Didysis stiklas (1915-1923, Filadelfijos dailės muziejus; replikos Stokholmo Moderna Museet 
ir Londono Tate Gallery; pranc. La mariée mise à nu par ses célibataires arba Le Grand 
Verre) - vienas programinių Duchamp ir dadaizmo kūrinių. 

13 Germain Bazin (1901-1990) - prancūzų dailės istorikas, nuo 1936 m. - Luvro tapybos 


skyriaus konservatorius. 


14 Walter Benjamin (1892-1940) - žydų kilmės vokiečių intelektualas. 


31 


DAILÉS ISTORIJOS SALTINIAI 


originalo aura. Juos gaubia kolektyvinės atminties aura - jie virto vaizdais, išnyran- 
čiais mūsų atmintyje net ir tuomet, kai stovime prieš juos muziejuose. 

Peteris Weissas", vėlai įžengęs į XX a. istoriją, turėjo savų priežasčių žavėtis di- 
džiuosiuose meno kūriniuose atsispindinčia ankstesnių kartų revoliucine energija. 
Tačiau XX a. aštuntajame dešimtmetyje jis pritarė bendrai tendencijai meno patyri- 
mą suprasti kaip atsigręžimą į nepakartojamus praeities kūrinius. Picasso Gernika“ 
Weissui simbolizavo Ispanijos pilietinio karo, kuriame jis nedalyvavo, „atminties pa- 
viršių“; šio paveikslo aprašymas romanų trilogijoje Pasipriešinimo estetika (Die Asthe- 
tik des Widerstands) išaukština meną ir jo pasipriešinimo dvasią. Paveikslas „šaukte 
šaukia apie visus praėjusius atminties etapus“, kurie jau įamžinti Goyaos, Gėricault ir 
Delacroix darbuose. Taigi rašytojui Weissui, kitaip nei protestuojantiems avangardo 
menininkams, „nerūpėjo nutraukti ryšių su praeities kūriniais“, nes jie „suformavo 
mūsų mąstymą“. Muziejuose jis grožėjosi „vaizduotės kūriniais“, kurių autoriai „per- 
žengė savo netikrumą ir įveikė savo mąstymo nepatikimumą“. Kurdami savo paveiks- 
lus, jie tapo dalimi „istorinio tęstinumo“, kuriam Weissas norėjo taip pat priklausyti. 

Tačiau Weisso pažiūros - gana tolimos nuostatai, šiandien vadinamai „postmo- 
dernia“. Labiausiai jam rūpėjo ne dailės stiliaus ar vertės klausimai, bet „meno tiesa“. 
Meną jis vertino moralės požiūriu, nors ir nemenkindamas jo estetinio poveikio, tad 
jam veikiau buvo svarbesnė tiesa mene, o ne meno tiesa. Jo nuomone, tapybos menui 
išlikti padeda tik kūriniai, kuriems būdinga belaikė išraiška, — jie įtraukė rašytoją į 
dialogą, jam tapusį literatūrinio perkūrimo šaltiniu. Individuali Weisso dailės kūri- 
nio samprata skiriasi ir nuo nostalgijos praeities kūrybai, kuri dėl įvairių priežasčių 
kilo XX a. aštuntajame dešimtmetyje. Vis dėlto susidūręs su dailės istorija, rašytojas 
taip pat patyrė netekties pojūtį, į kurį atsiliepė su meile ir nuostaba. 

Weisso tikėjimas atskirų kūrinių tiesa visiškai priešingas didžiosios Andrė Mal- 


raux” trilogijos Tylos balsai (Les Voix du silence, 1951) idėjoms. Tiesą sakant, Mal- 


15 Peter Weiss (1916-1982) - vokiečių rašytojas, dramaturgas. 

16 Gernika (1937, Madrido Museo Nacional Centro de Arte Reina Sofia) - didelio formato 
(783x351 cm) paveikslas 1937 04 26 frankistų subombarduoto Gernikos miestelio tragedijai 
atminti, nutapytas Ispanijos paviljonui Paryžiaus tarptautinėje parodoje. 

17; Andrė Malraux (1901-1976) - prancūzų rašytojas ir politikas, antinacinės rezistencijos 


dalyvis ir 1959-1969 m. Charleso de Gaulle'io vyriausybės kultūros ministras. 

raux neegzistavo atskiri kūriniai, o vien tik dailės stiliai, kuriuos jis lygino tarpusa- 
vyje pasitelkęs fotografines reprodukcijas ir jų fragmentus. Skubėdamas išaukštinti 
pasaulio meną, kuris, jo įsitikinimu, visose kultūrose pasižymėjo belaikiu modernu- 
mu, Malraux sugriovė dailės kūrinio įsivaizdavimą, susijusį su tam tikros kultūros 
terpe. Pirmojoje trilogijos dalyje Įsivaizduojamasis muziejus (Musėe imaginaire), 
kur realų muziejų - kūrinių eksponavimo vietą - pakeitė universali formų atmintis, 
kūriniams nebeliko vietos - čia viešpatauja tik menas tūkstančiais pavidalų. Anot 
Malraux, realus muziejus, būdamas „ne spalvų, o tik drobių“ vieta, susiaurinąs 
meno sampratą. 

Vis dėlto Malraux noriai pripažino, kad „šedevras nugalėjo kovoje prieš fikciją, 
gaubiančią jo paties tobulumą“. Prieš šią fikcija jis naudojo fotografinius dokumen- 
tus, leidžiančius lyginti visus kūrinius ir stilius. Kūriniai čia virto tiesiog iliustracijo- 
mis. „Ką jie dėl to prarado? Savo medžiagiškų objektų tapatybę (gualitė dobjets). O 
ką įgijo? Gryniausią stiliaus įspūdį.“ Kitaip nei Oswaldas Spengleris" veikale Vakarų 
saulėlydis (Der Untergang des Abendlandes, 1918-1922), Malraux norėjo šlovinti lais- 
vą žmogaus kūrybiškumą, pranokstantį laiko ir erdvės ribas. Todėl jis atsiejo kūri- 
nius nuo jų perteikiamos tiesos, kuri vėliau taip žavėjo Weissą, ir apsiribojo estetiniu 
jų pavidalu. Dėl tų pačių priežasčių jis nukreipė dėmesį nuo kūrinio į žmogaus sa- 
viraišką. Malraux puoselėta abstraktaus visos žmonijos meno idėja - laiko nulemta 
utopija — skyrėsi nuo vėlesnės kartos nostalgijos kūriniams. 

Dailės kūrinių interpretacija, būdinga grožinei literatūrai, netrukus paplito ir 
mokslo darbuose. Žymiausias XX a. septintojo dešimtmečio pavyzdys čia būtų 
Meniny” interpretacija Michelio Foucault“? „žinojimo archeologijos“ įžangoje. 
Velázquezo šedevrą Foucault nagrinėjo kaip klasikinės reprezentacijos, gyvavu- 
sios iki modernybės, pavyzdį. Paveikslas rodo tapytojo susitarimą su žiūrovu dėl 
vaizdavimo taisyklių, kurių turės būti laikomasi. Iš tiesų jo tema - tai ne pavaiz- 


duotieji (pavyzdžiui, valdovų pora ar tapytojas), o pats vaizdavimas, priklausomas 


18 Oswald Spengler (1880-1936) - vokiečių filosofas; jo knyga Vakarų saulėlydis (Der Untergang 


des Abendlandes, 1918-1922) laikoma XX a. pirmos pusės istorijos filosofijos klasika. 
19 Diego Velázquezo šedevras Meninos - Las Meninas (1656, Madridas, Prado muziejus). 


20 Michel Foucault (1926-1984) - prancūzų istorikas ir filosofas, kurio darbai padarė didelę 


įtaką dailės interpretacijai. 

nuo regimumo ir neregimumo tarpsnių kaitos. Foucault neneigė, kad Meninos - 
tai tapybos alegorija, bet jam šio kūrinio koncepcija simbolizavo ir istorinį, tam 
tikrai praeities epochai būdingą mąstymą. Šiuo požiūriu kūrinys - ne belaikio 
meno pavyzdys, o istorinė sistema, kuri būtent dėl to gali tapti atminties objektu 
nūdieniam žiūrovui. 

Šiuolaikinėje literatūroje senieji dailės kūriniai kaip tik išlaisvinami nuo 
laiko požymių ir pasitelkiami individualioms reikmėms. Ši literatūros strategi- 
ja prieštarautų „citatų meno“ principams, nes ji paverčia kūrinius asmeniniais 
veidrodžiais, kuriuose išnyksta istorinis nuotolis nuo žiūrovo, šiuo atveju taip 
pat interpretuotojo. Giorgione's kūriniai nostalgiškai iškyla Alfredo Anderscho 
romane Raudonplaukė (Die Rote, 1960), Carpaccio tampa Anne Duden romano 
Judo avis (Das Judasschaf, 1985) herojumi, o štai kiti rašytojai mieliau aptarinėja 
meną ironiškai, pavyzdžiui, Julianas Barnesas, rašydamas apie Gėricault Medū- 
zos plaustą“. Viename iš Georgeso Pereco** apsakymų senasis dailės rinkinio ka- 
binetas pavirsta šiuolaikine veidrodžių sale. Šis siužetas vertas ypatingo dėmesio, 
nes kūrinio sąvoką grindžiančios fikcijos čia įgyja naują skambesį: tereikia kopi- 
jų, kad net klastotės virstų visateisiais kūriniais - tokiais jos tampa tą akimirką, 
kai yra nukopijuojamos. 

Thomas Bernhardas [1931-1989; austrų rašytojas, dramaturgas], kaip visuomet, 
yra neprilygstamas, kai savo romane Senieji meistrai (Alte Meister. Komėdie, 1985) 
šedevrą padarė filosofinėmis įžvalgomis atmieštos parodijos objektu. Pagrindinis 
knygos herojus visą savo gyvenimą praleidžia Vienos Meno istorijos muziejuje, 
nuolat studijuodamas vienintelį paveikslą — Tintoretto (1518-1594) žilabarzdžio vyro 
portretą“. Vieną dieną pasirodo konkurentas, pretenduojantis į jo minkštasuolį — 


anglas, kuris tvirtina turįs identišką šio kūrinio egzempliorių. Vadinasi, gali būti, 


21 Giorgione (1478-1510) - italų renesanso tapytojas; Alfred Andersch (1914-1980) - vokiečių 
rašytojas; Carpaccio (apie 1465-1525/26) - italų renesanso tapytojas, venecijietis; Anne 
Duden (g. 1942) - vokiečių rašytoja; Julian Barnes (g. 1946) - britų rašytojas; Géricault 
(1791-1824) - prancūzų romantizmo tapytojas, išgarsėjęs kompozicija Medūzos plaustas 
(1818-1819, Paryžius, Luvras), kuriame įamžino amžininkus sukrėtusios laivo Medūza 
katastrofos epizodą. 


22 Georges Perec (1936-1982) - žydų kilmės prancūzų rašytojas. 


23 Vyro su šarvais portretas, 1555-1556. 

kad meno mėgėjas praleido visą savo gyvenimą priešais klastotę, palaikęs jį šedev- 
ru. Galiausiai jis pasijunta visiškai apviltas senųjų meistrų, nes šie juk negali atstoti 
gyvenimo, ir jų menas iš tiesų niekada nebuvo tobulas. Visą gyvenimą jis šiame še- 
devre susikaupęs ieškojo „rimto trūkumo“, kuris išsklaidytų jo pretenzijas į tobulybę. 
Meno mėgėjas norėjo šią tobulybę vėl „paversti fragmentu“, nes „tik supratus, kad 
visuma ir tobulybė neegzistuoja, įmanoma gyventi toliau“. 

Bernhardo išvada smarkiai skiriasi nuo Balzaco (1799-1850), kurio Frenhoferis** 
gyveno tik savo svajone, kad vieną dieną sukurs tobulą kūrinį. Tačiau ši svajonė 
buvo pavojinga, nes jei jam pasisektų, jo gyvenimas nebetektų prasmės, o jei nepa- 
sisektų - jis niekada nebūtų turėjęs prasmės. Netgi dirbdamas prie savo paveikslo jis 
bijojo, kad kūrinys gali tapti jam nebepavaldus. Jis jam priklausė tik tol, kol jo idėja 
buvo svajone. Paskui menininkas, kaip ir visi kiti, būtų turėjęs tapti tik jo stebėtoju 
ar skaitytoju. Kova su kūriniu taip pat reiškė menininko kovą su pačiu savimi. Me- 
nininkas bijojo jo saviraiškos įsikūnijimo kūrinyje, nors tai būtų buvęs vienintelis jo 
egzistencijos įrodymas. Paveikslo stebėtojas Bernhardo romane panašus į Frenho- 
ferį ta prasme, kad susidūrimas su kūriniu jam tampa egzistenciniu išbandymu. Ta- 


čiau Bernhardas nukreipė pasakojimą kita linkme, paneigdamas kūrinio viršenybę 


prieš gyvenimą. 


Dailės kūrinys kine: Rivette'as ir Balzacas 

Balzacas įkvėpė filmą, su kuriuo Jacquesas Rivette'as“ laimėjo 1991 m. Kanų 
kino festivalio Didįjį prizą. Paveikslas, nematomas kūrinys, iš apsakymo persikėlė į 
filmą ir atsidūrė pačiame dramos centre, bet mes jo taip ir neišvystame - net pačioje 
pabaigoje. Regime tik jo atspindį įdėmiuose veikėjų, kurių gyvenimą jis iš esmės 
pakeičia, žvilgsniuose. Kova už kūrinį vyksta tarp tapytojo Frenhoferio (Michel 
Piccoli), jo žmonos Lizos (Jane Birkin) ir modelio Marianos (Emmanuelle Béart). 
Paveikslo pavadinimas (La Belle Noiseuse - Gražioji vaidininké) — „magiškas pava- 
dinimas, kuris mane visada įkvėpdavo svajoti“, kaip sakė Rivetteas Kanuose, - taip 


pat yra ir filmo pavadinimas. Pirmajame Balzaco apsakymo leidime (1831) tapyto- 


24 Romano Nežinomas šedevras pagrindinis herojus, tapytojas. 


25 Jacques Rivette (g. 1928) - prancūzų kino režisierius. 

jas Porbusas prašo senyvo Frenhoferio galų gale parodyti jam savo belle noiseuse — 
vaidingaja gražuolę, o šis pasipiktinęs atsisako, tvirtindamas, jog „ji“ dar nebaigta. 
Antroje teksto versijoje (1837) Balzacas ją vadina jau nebe noiseuse, bet maitresse, 
pabrėždamas jos polinkį dominuoti (maitriser). Kūrėjo mylimoji yra jo kūrinys, bet 
jis verčia savo kūrėją patirti meilės kančių skausmą. 

Filmo ir tapybos temą, turinčią ilgą istoriją, filmo scenarijaus autorius Pascalis 
Bonitzeris*“ interpretavo naujai. Pasak Rivetteo, šitaip gimė filmas apie tapybą ir 
jos kūrimo procesą. Tapytojo dirbtuvė, kurioje vyksta didžioji filmo veiksmo dalis, 
kartu yra ir tarp dailininko bei jo modelio verdančios kūrybos dramos vieta. Ši- 
taip susiduriame su senu dailininko ir pozuotojos ritualu, kuris šiandien jau tegali 
būti atminimo ritualas. Tapytojo ir modelio drama mums primena tapybos mitą, 
kurį sustiprina kūrinio mitas. Būtent todėl pozuojanti moteris turi būti nuoga — 
moters kūnas visuomet simbolizavo kūrinį, atstovaujantį meno kūnui. Rivette'as 
tokiu būdu pristatė ne dabarties dailės praktiką, o senąją tapybos legendą, kurioje 
kūrybos aktą drobėje metaforiškai įkūnija moters aktas. Šiai legendai priklauso ir 
kova tarp gyvenimo ir meno, kurioje gyvenimas laimi arba pralaimi. Filme Rivet- 
teas kuria vaizdus lygiai kaip ir tapytojai, tačiau išsiversdamas be muziejinės tapy- 
bos jis pernelyg nesukonkretina kūrinio sampratos. Vadinasi, Rivetteo nufilmuotą 
senamadį scenarijų turėtume skaityti alegoriškai. Kartu šis scenarijus privertė re- 
žisierių ieškoti pasakojimui tinkamos kinematografinės kalbos, nes filmas mūsų 
nenuveda prie tapybos kūrinio (nors visą laiką ir atrodo, kad taip atsitiks) — jis 
pats yra tas kūrinys. 

Filmas nesiekė tiesiog perteikti tapybos kalbos - jis tapo scena, kurioje buvo 
dar sykį suvaidintas senosios kūrinio auros atminimas. Kadangi tapybos darbas, 
kaip ir Balzaco apsakyme, čia lieka nematomas, jo vietą užima gryna kūrinio 
idėja. Jeanas-Lucas Godard'as [g. 1930; prancūzų kino režisierius] nuostabiame 
filme Aistra (1982) pasirinko kitą būdą ir atkūrė garsias tapybos drobes pasitel- 
kęs gyvuosius paveikslus (tableaux vivants), kurie it brangūs prisiminimai įterpti 


tarp kasdienių filmo scenų. Pirmieji du - tai Goyaos (1746-1828) Gegužės trečioji, 


26 Pascal Bonitzer (g. 1946) - prancūzų aktorius, scenaristas ir kino režisierius. 

1808" ir Rembrandto (1606-1669) Nakties sargyba”. Kitame epizode filmo veikė- 
jas lenkų režisierius sklando virš scenos tarytum visagalis demiurgas - tai aliuzija 
į Tintoretto paveikslą Bakchas ir Ariadnė. Tačiau vos tik jis prisijungia prie aktorių, 
šie grėsmingai pareikalauja paaiškinti, kas vyksta istorijoje, kurią jie turį vaidinti. 
Delacroix Kryžiuočių įžengimas į Konstantinopolį (1840, Luvras) reikalauja ypač 
sudėtingo pasiruošimo, kol galiausiai didelė aktorių komanda užima pozicijas ir 
judėjimas ant scenos staiga sustingsta į Delacroix sukurtąjį „paveikslą“. Vis dėlto 
kur buvęs, kur nebuvęs filmo veikėjas režisierius vis sužlugdo pastangas sudėlioti 
tableaux kompoziciją, teigdamas, kad „šviesa netinkama“. 

„Garsieji klasikiniai paveikslai, kaip juos pavadino Godard'as savo scenarijuje, 
kviečia mus dalyvauti atminimo rituale. Godardo manymu, šie legendiniai paveiks- 
lai, labai ilgai buvę mūsų kolektyvinės atminties dalimi, išreiškia „fiktyvų meilės re- 
ginį“, o panaudodamas savo turimas išraiškos priemones jis galėjo nufilmuoti „realų 
darbo pasaulį“. Skirtumas tarp atminties ir kasdieninio gyvenimo vaizdų jam reiškė 
skirtumą tarp metaforos ir tikrovės. Tapybos darbai visuomet buvo fikcija, bet jie 
metaforiškai išreiškė vidinę žmogaus „aistrą“, kurios dabarties pasaulyje jau neįma- 
noma atvaizduoti. Abi prieigos - nutapyta metafora ir filmo dokumentika - turėjo 
suartėti, filmo vaizduose sulydydamos „emociją ir veiksmą“. 

Pascalis Bonitzeris priskyrė Godard'ą prie plan-tableaux režisierių — tų, kurie 
mąsto vaizdais ir supažindina mus su pačia jų esme. Pabaigęs puikųjį savo veikalą 
apie tapybą ir kiną, netrukus jis pasiūlė Rivette'ui La Belle Noiseuse idėją. Scenarijuje, 
parašytame drauge su Christine Laurent, Bonitzeris filmo veiksmui pritaikė Balzaco 
istoriją, kuri yra ir mano knygos pagrindas. Tad vertėtų trumpai atpasakoti filmą jo 
žodžiais. 

Prasidėjus filmui, Frenhoferis jau dešimt metų yra apleidęs savo paveikslą La 
Belle Noiseuse — visą tą laiką jis bijo vėl prie jo sugrįžti. Savo dirbtuvėje jis kalbasi 
su lankytojais apie mitinį kūrinio kilmės aktą, apie bruit de lorigine. Kūrinys esąs 


didysis „lošimas“, kuriame tegalima laimėti viską arba nieko. Galiausiai ryžęsis 


27 Kitaip Sukilėlių egzekucija (1814, Madridas, Prado muziejus; ispanų k. El tres de mayo de 1808 


en Madrid, kitaip Los fusilamientos de la montaña del Principe Pio). 


28 1642, Amsterdamas, Rijksmuseum; pagal šį kūrinį kitas žinomas kino menininkas britų 


režisierius Peteris Greenaway'us 2007 m. sukūrė filmą Nightwatching. 

dar kartą pamėginti tęsti darbą su naująja pozuotoja Mariana, tapytojas jai griežtai 
nurodinėja, kaip pozuoti, ir net naudoja fizinę jėgą, siekdamas gyvą kūną paversti 
paprasčiausiu motyvu, kaip daroma mados fotografijoje. Tačiau jų tarpusavio san- 
tykiai pasikeičia, kai Mariana įtikina jį nepasiduoti. Tada Frenhoferis ištraukia seną 
drobę, norėdamas ant frontalios Lizos figūros nutapyti sulinkusią Marianos nugarą. 
Paveikslas, kurio mes filme taip ir nepamatome, abiem moterims atskleidžia „žiau- 
rig tiesą“. Tapytojo siekį įamžinti drobėje gyvybę jos pavadina „begėdišku“. Naktį 
menininkas teptuku ant paveikslo palieka kraujo raudonumo pėdsaką, o vėliau Ma- 
riana slapčia nupiešia kryžių prie jo parašo. 

Užtapytas paveikslas nėra nauja pradžia, kaip pastebi Liza, o pats Erenhoferis 
prabyla apie savo „pirmąjį pomirtinį kūrinį“. Tačiau apie kurį paveikslą jie kalba? Ar 
tą, kurį matė tik filmo herojai? Tą patį, kurį tapytojas slapčiomis užmūrija sienoje, 
kai mes akimirką išvystame Balzaco paminėtą kojos pėdą? Kai užmūrytas šedev- 
ras liaujasi egzistavęs filmo veikėjų gyvenimuose, menininkas greitai nutapo kitą, 
ir nori, kad jo lankytojai tikėtų, jog būtent jis esąs nematomas šedevras. Per pobūvį 
Frenhoferio pilies sode Liza kalba apie „tikrą paveikslą“ (vrai tableaux), bet jie matė 
tik netikrą paveikslą, kurio panašumas į šedevrą lieka neaiškus. Vienas iš svečių, 
nežinąs Frenhoferio paslapties, net paklausia paveikslo kainos, būdamas klaidin- 
gai įsitikinęs, jog tai ir yra didysis kūrinys. Tačiau nepamatytasis šedevras palieka 
pėdsakus veikėjų gyvenimuose. Filme mes išvystame daug eskizų ir tapybos darbų, 
bet jie gyvuoja tik dėl kūrinio idėjos, kuri yra gerokai galingesnė tapytojo galvoje, 
nei galėtų būti išreikšta drobėje. Todėl Frenhoferio kūrybinės pastangos tenubrėžia 
horizontą, anapus kurio likęs nematomas šedevras leidžia nevaržomai išsiskleisti 


mūsų vaizduotei. 


KOMENTARAS 

Hansas Beltingas (g. 1935), po 2000 m. išgarsėjęs kaip vaizdo teoretikas, savi- 
tos „antropologinės“ koncepcijos autorius, prieš tai tyrė įvairių laikotarpių dai- 
lės palikimą. Domėdamasis vaizdinių artefaktų gamybos tikslais, jų paskirtimi, 
elgesiu su jais vienos ar kitos epochos visuomenėje ir kultūroje, jis atrado, kad 
menas taip pat tėra tik viena iš istorinių vaizdo funkcijų, būdinga vien Vakarų 


modernybei. Veikale Atvaizdas ir kultas (Bild und Kult, 1990) išdėstęs tūkstantme- 

tę krikščioniškųjų kulto atvaizdų istoriją, knygą Nematomas šedevras. Modernūs 
dailės mitai (1998) Beltingas paskyrė dailės kultui - dviem Vakarų kultūros raidos 
šimtmečiams, kai vaizdai turėjo meno funkciją ir įkūnijo meno kūrinio idėją (nuo 
XVIII a. pabaigos, kai nustota aukštinti lig tol dailės idealui atstovavusias Antikos 
statulas, iki antimeninių neoavangardo akcijų). Modernaus kūrinio idėjos bei jo 
gaminimo atvejų istoriją jis susiejo su subjekto (individo) samprata ir šedevro 
mitu, o jos pavadinimas nurodo Balzaco apsakymą Nežinomas šedevras (1831), pa- 
sakojimą apie šedevrą kaip utopiją ir ilgamečių tapytojo pastangų rezultatą - dažų 
sieną vietoj tobulo moters atvaizdo?. 

Beltingo meno istorija — tai rinkinys atskirų pasakojimų apie garsių dailės kūri- 
nių (dažniausiai - didelio formato paveikslų”) atsiradimą, eksponavimą, visuome- 
ninį poveikį, literatūrinę šlovę ir likimą. Čia rašoma apie tai, kaip įvykių vaizdavimą 
kūrinyje pakeitė kūrinys - gandų ir paskalų sukurtas įvykis, taip pat — apie prieš- 
priešą tarp gamtos ir idealo, „gyvo dabarties meno“ ir „muziejaus kapinyno“, apie 
siužetų paieškas, tragiško likimo menininkus, apsėstus nepasiekiamos tobulybės 
idėjos, jų vėlyvuosius ir paskutinius darbus, „užbaigimo pragarą“, begalines kūrinių 
sekas, liudijančias bekompromisę kovą už meno idealą, ir apie non finito koncep- 
ciją, padėjusią išsivaduoti iš kūrinyje nebeišsitenkančios jo vizijos. XX a. pradžio- 
je šedevro idėja, kurios jau nebeįmanoma buvo išreikšti kūrinyje, nustojo galioti, 
ir modernistai ėmė perdirbinėti, ardyti garsiuosius paveikslus it kokius stabus ar 
atpirkimo ožius. Duchampas padarė stulbinamą karjerą visai be kūrinių įprastąja 


prasme, jo pateiktos kūrinių fikcijos funkcionavo meno scenoje tik dėl dar gajos 


29  Balzaco apsakymo Nežinomas šedevras veiksmas vyksta 1612 m. Paryžiuje. Pagrindiniai 
veikėjai — senis Frenhoferis, tariamas Jeano Gossaerto, pravarde Mabuse (1478-1535) mokinys, 
Paryžiuje dirbęs flamandų portretistas Franzas Porbusas ir šešiolikmetis Nicolas Poussinas. 
Frenhoferis dešimt metų tapęs tobulą moters paveikslą, sutinka pagaliau jį parodyti tik 
gavęs mainais Poussino mylimąją už pozuotoją. Tačiau tiedu pamatė tik netvarkingai vieną 
ant kitos užteptas spalvas, apibrėžtas daugybe keistų linijų, kurios sudarė lyg kokią dažų 
sieną. Frenhoferis, patenkintas savo šedevru, išdidžiai uždengė jį skraiste, paslėpdamas nuo 
neišmanėlių. Tą naktį jis mirė, prieš tai sudeginęs visus savo paveikslus. (O. de Balzakas, 
Apysakos. Romanas, iš prancūzų k. vertė D. Bučiūtė, Vilnius: Vaga, 1995, p. 107-134). 

30 Pvz., Thėodoreo Géricault Medūzos plaustas (1818-1819), Jeano-Augusteo-Dominigueo 
Ingreso Didžioji odaliska (1814) ir Homero apoteozė (1827), Gustavo Courbet Dailininko 
dirbtuvė (1855), Ėdouardo Manet Pusryčiai žolėje (1862/63), Olimpija (1863) ir Folies-Bergėre 


baras (1882), Paulio Gauguino Iš kur mes? Kas mes? Kur einame? (1897). 

meno idėjos, kurią jis atskyrė nuo kūrinio radikaliau nei abstrakcionistai - formą 
nuo daiktų. Greenbergas pokariu išlaisvino tapybą nuo įprastų vaizdų, apskritai už- 
draudes ikonografija, o 6-ojo dešimtmečio pabaigoje su juo kovoję neoavangardo 
menininkai atsikratė paties kūrinio - jį pakeitė procesai, menininko kūnas, tekstai 
ar net žiūrovas. 

Pasak Beltingo, dar radikaliau paneigė kūrinį jo atminimo ritualai, pavyzdžiui, 
XX a. 8-ajame dešimtmetyje trumpam suklestėjęs citatų menas: cituoti tapyboje 
paveikslus reiškė pripažinti, jog nebeįmanoma sėkmingai pakartoti jų sukūrimo, ir 
taip išreikšti abejones dėl meno tąsos galimybių. Dailės šedevro idėja, kurios šiuo- 
laikinis menas jau nebegali įkūnyti, taip pat rado prieglobstį romanuose ir filmuose. 
Tobulo kūrinio tema čia ragina susimąstyti apie literatūros ir kino raiškos ribas bei 
santykį su tapybos kalba. 

Beltingo pabrėžiama skirtis tarp meno kūrinio idėjos ir realios dailės produk- 
cijos provokuoja išbandyti šią koncepciją (teorinį modelį) šiuolaikinio meno ty- 
rimuose. Šis jo veikalas moko atskirti perskaitytą nuo pamatyto ir kiek kitaip nei 
anglakalbių teoretikų Jameso Elkinso (g. 1954) ar Williamo J. Thomaso Mitchello 
(g. 1942) veikalai ragina ieškoti nevizualios vadinamojo vizualaus meno kilmės, kar- 


tu išlaisvinant vizualumą nuo meno prievolės. 

Jonas Umbrasas. Justinas Vienožinskis 


> Tekstas iš: Jonas Umbrasas, Lietuvių tapybos raida 1900-1940. Srovės ir tendencijos, Vilnius: 


Mokslas, 1987, p. 137-148 (komentarus parengė Giedrė Jankevičiūtė) 


Postimpresionizmo reiškiniai 

Trečiajame dešimtmetyje ir vėliau labai savaiminga buvo Justino Vienožins- 
kio tapyba. Dailininkas aktyviai veikė įvairiuose kultūros baruose. Buvo sumanus, 
energingas organizatorius, jautrus pedagogas, talentingas tapytojas, įžvalgus, au- 
toritetingas dailės kritikas ir tuo savo veiklumu, pažiūrų kryptingumu darė nema- 
žą poveikį ne tik įvairių dailės šakų plėtotei, bet ir visuomenei, ugdė jos estetinę 
orientaciją. 

Vienožinskis kūrė ne visada intensyviai“. Trečiojo dešimtmečio pirmojoje pusėje, 
būdamas užsiėmęs organizacine veikla, tapė nedaug ir dailės parodose nedalyvavo. 
Naujų kūrinių parodė tiktai 1928 metais. Tų metų vasarą (VI.24.-VIL5) įvykusioje 
grupinėje parodoje (kartu su A.[domu] Galdiku ir J.[onu] Šileika) eksponavo 20 pa- 
veikslų: 5 portretus ir 15 peizažų”. 

Eksponuotieji kūriniai rodė dailininko meninį subrendimą, išryškėjusį savai- 
mingą kūrybos stilių. „Kas manė, kad J. Vienožinskis, tiek metų nedirbęs, nepajėgė 


„atsigauti“, apsivylė. Visi išstatytieji J. Vienožinskio kūriniai sako, kad jis yra visiškai 


31 „Tapydavo daugiausia vasaromis, atsitiktinai, vis nebūdavo laiko, reikėjo gyventi, veikti, 
plačiai ištaškyti savo potenciją... Buvo kaip reta sudėtingas žmogus, didelių svyravimų. 
Jo moralėje buvo ryškūs teisingumo ir taurumo principai, o smulkmenose to nesilaikė. 
Buvo persiėmęs Krokuvos akademijos aristokratiška bohema, turėjo daug mandagumo, 
plataus gesto. Bet čia taip pat buvo primaišyta liaudiško siautulio, kaimiško grubumo, 
primityvaus ir gana gyvuliško. Tokia buvo sudėtinga ir maišyta jo vidaus gama“, - rašė savo 
prisiminimuose tapytojas A.[ntanas] Gudaitis (J. Vienožinskis, Straipsniai, dokumentai, 
laiškai, amžininkų prisiminimai, sudaryt. I. Kostkevičiūtė, Vilnius, 1970, p. 328). 

32 Tokie duomenys yra parodos kataloge. P. [aulius] Galaunė, recenzuodamas tą parodą, rašė, 
kad Vienožinskis eksponavo 16 peizažų ir 4 portretus (P. Galaunė, Dailės ir kultūros baruose, 


Vilnius, 1970, p. 30). 

išsivystęs, subrendęs, stiprios individualinés nuotaikos menininkas“ - rašė tos par- 
odos proga P.[aulius] Galaunė”. 

"Tapybos stiliumi Vienožinskis ryškiai skiriasi nuo kitų aptariamojo laikotarpio 
lietuvių dailininkų. Jis buvo naujos lietuvių tapybos srovės - postimpresionistinio 
sintetizmo - pradininkas ir grindėjas, netgi teigiama, kad sekęs P. Sezanu [Paul 
Cézanne, 1839-1906], plėtojęs jo tradicijas**. 

Žinoma, negalima neigti Vienožinskio kūrybos sąsajų su Sezano daile (šį klau- 
simą plačiau aptarsime toliau), tačiau kyla abejonių, ar galima šiuo atveju kalbėti 
apie tokį tiesioginį ryšį bei įtakas, be to, diskutuotinas ir V. Veiso? pedagogikos 
vaidmuo. 

Yra žinoma, kad Vienožinskis mokėsi Krokuvos dailės akademijoje prieš pat Pirmą- 
jį pasaulinį karą. Studijoms vadovavo tapytojai T. Aksentovičius [Teodor Axentowicz] 
(1859-1939) ir V. Veisas (1875-1950). Pirmasis iš jų, žinomas realistinių (dažnai kiek salo- 
niškų) portretų kūrėjas, jaunam dailininkui galėjo duoti gerus piešimo ir kitų profesinių 
įgūdžių pagrindus. Veisas vadovavo Vienožinskiui baigiamuosiuose kursuose (1912- 
1914). Lenkų dailės istorikai šį tapytoją skiria prie tų XX a. pradžios dailininkų, kurių 
kūryba vis keitėsi, gravitavo nuo XIX a. pabaigai būdingų realizmo formų (Autoportretas 
su kaukėmis, 1900; Laidotuvės, 1904; Tėvų portretas, 1913, ir kt.) į A. Tuluz-Lotreko“ ir 
S. Vyspianskio* įtakos paveiktą ekspresiją (Šokis, 1900; Demonas, 1904; Baidyklės, 1905), 
taip pat į impresionistinį spalvingumą, žaismingus plenero efektus”. 

Išlikusiuose ankstyvuosiuose Vienožinskio kūriniuose - natiurmortuose, ak- 
tuose, portretuose - matome gerą piešinį, saikingai apibendrintas formas, vienur — 
dar kietą ir nepaslankią, kitur - jau gyvesniais sąskambiais, saulės šviesa ir spalvin- 
gais refleksais tviskančią tapybą. Joje yra XX a. pradžios Lenkijos tapybai būdingo 

„spontaniško kolorizmo“ (Natiurmortas su daržovėmis, Žmonos portretas, Žmonos 


portretas su veidrodžiu - visi apie 1913-1914 m.) ir moderno [= art nouveau] atgarsių 


33 Ibid. 

34 A. Savickas, Peizažas lietuvių tapyboje, Vilnius: Vaga, 1965, p. 106. 

35 Wojciech Weiss (1875-1950) - tapytojas, Krokuvos dailės akademijos profesorius, rektorius - G. J. 
36 Henri de Toulouse-Lautrec (1864-1901). 

37 Stanisław Wyspiański (1869-1907). 


38  T.JIo6ponorscxaiit, Hcmopua nonvckoiü »cueonucu, Ossolineum, 1975, p. 162-163. 

(H. Miaskovskis su išdraikytais plaukais), tačiau nebematyti aiškesnių sąsajų su Seza- 
no daile. Vienožinskio tapybos brandumas ir savitumas išryškėjo trečiąjį dešimtme- 
tį Lietuvos kultūros ir meno aplinkoje. Tačiau negalima sakyti, kad jos raida buvo 
izoliuota nuo visos Europos meno plėtotės procesų. Dailininkas turėjo daug progų 
artimiau susipažinti su Europos šalių daile. 1920 metais lankėsi Berlyne ir Drezdene, 
01925 m. kartu su Galdiku buvo Paryžiuje. 

Didžiųjų meno centrų gyvenimas, pasauliniai šedevrai, taip pat ir naujosios 
meno srovės jaunam dailininkui padarė neišdildomų įspūdžių. Apie apsilankymą 
Berlyno muziejuose Vienožinskis rašė: „[...] jau antrąsyk buvau Nationalgalerie, 
kur man patiko Renoir, Monet, Manet, Sisley, bet ypač Gauguin. Tas pastarasis 
spalvų harmoningumu ir turtingumu, o teipgi kaip atskirų grupių, taip ir viso pa- 
veikslo kompozicijos dekoratyvingumu patiko man daugiausia. Tiesiog jį pamylė- 
jau - kaip graži jojo gamta.“ Kitoje vietoje, aptardamas impresionistų laimėjimus, 
žavisi jų kūriniuose išreikšta „oro erdvių, šviesos ir saulės vizija“. Tačiau jis gerai 
matė ir tos dailės tam tikrą vienpusiškumą, nurodė, kad impresionistai „nematė 
atskirų realinių materialinių formų, nesiskverbė į formų būdą, užmiršo lokalinę 
spalvą“*. 

Vienožinskis vertino kubizmo istorinę reikšmę, laikė jį pasipriešinimu impre- 
sionistų tikrovės vizijai, suprato, kad kubistai stengiasi sugrąžinti gamtos kūriniams 
pastovią struktūrą, medžiagiškumą. Tačiau ir kubistų sukurtas pasaulis jam atrodė 
ribotas, nustojęs būdo, „suakmenėjęs“*'. 

Ekspresionizmą ir kitas į kraštutinumus krypstančias moderniojo meno sroves 
(dadaizmą, siurrealizmą ir pan.) Vienožinskis vertino kritiškai, tų srovių kūriniai 
jam buvo nesuprantami, palikdavo nemalonų įspūdį“. 

Be abejo, J. Vienožinskiui artimiausia buvo postimpresionizmo dailė (ne vien 


P. Sezano, bet ir kitų jo atstovų, ypač vadinamųjų „sintetistų“ - P. Gogeno“, P. Se- 


39 J. Vienožinskis, op. cit., p. 237. 
40 Op. cit., p. 28. 

41 Op. cit., p. 29. 

42 Op. cit., p. 237. 

43 Paul Gauguin (1848-1903). 

riuzjé^, P. Bonaro“ ir kitų). Postimpresionizme tapytojas rado sau artimą meno 
sampratą, išvydo naujas įspūdingas tikrovės meninio apibendrinimo formas, Zavé- 
josi jo kūrėjų ryškiomis individualybėmis, įspūdingais jų paveikslais. 

Žinoma, kad postimpresionizmas nebuvo vientisa, apibrėžta dailės srovė. Šiuo 
terminu apibūdinamas XIX a. pabaigos dailės sąjūdis ir jos plėtotės etapas, pasireiš- 
kęs pastangomis nugalėti impresionizmo srovės vienapusiškumą (išskirtinį domė- 
jimąsi šviesos ir spalvų atmosferos kaita) ir sukurti universalesnių tendencijų dailę. 
Postimpresionizmas apima pirmąsias ekspresionizmo užuomazgas (Vinsentas van 
Gogas“), simbolizmo bei dekoratyvinio sintetizmo ištakas (Polis Gogenas [= Paulis 
Gauguinas], vadinamoji Pont Aveno mokykla”, moderno [= art nouveau] pradinin- 
kai) ir pagaliau koloristinį struktūriškumą bei konstruktyvumą (Polis Sezanas [= 
Paulis Cėzanne'as]), kurie padarė didelį poveikį XX a. tapybai. 

Postimpresionizmo grindėjus siejo ne vien „opozicija“ impresionizmo srovei, 
bet ir idėjinės pozicijos, atsiribojimas nuo aktualių visuomenės gyvenimo reiškinių, 
gilinimasis į psichologines ir estetines dailės formos problemas. 

Vienožinskiui buvo artimas postimpresionistų ir jų sekėjų individualizmas, 
nenoras domėtis socialinėmis problemomis. Apibūdindamas savo požiūrį į meno 
tikslą bei paskirtį jis rašė: „Aš manau, kad menas yra kūryba, todėl jis nieko nepa- 
mėgdžioja, bet per splavas ir formas kuria naujus pasaulius, arba, teisingiau sakant, 
naujai, savaip išreiškia platųjį pasaulį.“** „Piešdamas liniją, lipdydamas formą [...], 
kūrėjas tai daro tuo būdu, kad save ir savo pasaulį tinkamiausiai išreikštų.“*? 

Vienožinskis neneigė aktualių temų svarbos, tačiau labai nemėgo spekuliavimo 
sentimentaliais arba romantiniais siužetais, negailestingai kritikavo oficialų idiliš- 
ką patriotizmą, kuriam pasiduodavo tie dailininkai, kuriems labiau rūpėjo pelningi 


užsakymai ir karjera. Tapytojas įrodinėjo, kad ne tema, o turiningumas, minčių ir 


44 Paul Sérusier (1864-1927). 
45 Pierre Bonnard (1867-1947). 
46 Vincent van Gogh (1853-1890). 


47 Bretanėje, Pont Aveno ir Le Puldu miestelių apylinkėse 1888-1890 m. dirbusių dailininkų 
kūryba, susijusi su poimpresionizmo ir simbolizmo dailės raida. 


48 J. Vienožinskis, op. cit., p. 65. 


49  Op.cit., p. 62. 

emocijų galia bei autentiškumas lemia kūrinių vertę, sieja juos su konkrečios epo- 
chos ir tautos gyvenimu, su jos dvasine kultūra”. 

Su postimpresionizmo sąjūdžiu Vienožinskį sieja taip pat kūrybos metodo sam- 
prata. Dailininkas griežtai atmesdavo anemišką, aiškesnių meno idėjų ir siekimų 
neturintį natūralizmą, jo „fotografišką“ tikrovės vaizdavimo būdą. Kita vertus, jam 
buvo svetimas ir grynai formalus, nuo tikrovės atitrūkęs kūrybos kelias. Tapytojas 
dažnai sakydavo, kad menininkas, sąmoningai atsižvelgdamas į siekiamą tikslą, turi 
formuoti kūrinio vaizdą, atrinkti reikiamas išraiškos priemones ir tvarkyti jų sanda- 
rą. Apie savąjį kūrybos metodą Vienožinskis rašė: „[...] mano meno darbai, nors visi 
yra komponuoti, vienok tųjų kompozicijų forma ir spalva nėra proto kombinacijų 
sukeltos, bet pačios gamtos pilkų tonų akorduose įžiūrėtos ir psichologiškai su gam- 
ta surištos - tuo būdu buvo bandoma vaizduojamosios gamtos ar asmens išorinę, o 
per jį ir psichologinę sintezę, sielą išreikšti“. 

Kalbant apie Vienožinskio estetinių pažiūrų ir tapybos sąsajas su postimpre- 
sionizmu, negalima pamiršti, kad jis nesekė nei vienu to sąjūdžio dailininku, o 
savitai plėtojo jų meno principus, siekė glaudaus kūrybos ryšio su gimtojo krašto 
gamta, gyvenimu ir kultūra. Šį savo kūrybos bruožą dailininkas pats gana aiškiai 
suvokė ir šitaip apibūdino: „Aš, kaip ir mano mokytojai, jaučiu poimpresionisti- 
nės (Sezano) [= Cézanneo] įtakos atspindį, tad išdraikytas spalvines vizijas tvar- 
kau į formalines kompozicines dėmes. Betgi Lietuvos gamta ir lietuvių gyvenimo 
sąlygos yra labai skirtingos nuo šių dienų Europos. Todėl ir bandau savo kūryboje 
įsigilinti į mūsų tautos sielos psichiką, kurios pirmieji pradai yra pasireiškę pri- 
mityviai sintetinėje liaudies kūryboje. Ieškau ir savitos, mūsų gamtai artimesnės 
spalvų harmonizacijos [...], per spalvų ir formų ritmą, harmoniją, kontrastus ir 
dinamiką vaizduodamas gamtą ir žmogų, bandau prisilaikyti jiems privalomų 
charakteringų bruožų.“ 

"Taigi Vienožinskis savo brandžiausius ir savitus paveikslus sukūrė, absorbavęs 


daugelio menininkų patyrimą, impulsų kūrybai sėmėsi ne viename šaltinyje. Kro- 


50 Op. cit., p. 27. 
51 Op. cit., p. 65. 
52 Op. cit., p. 157. 

kuvos dailės akademijoje jis gavo tvirtus profesinius dailės pagrindus, kūrybos iš- 
minties pasimokė iš naujųjų XIX a. pabaigos - XX a. pradžios meno sąjūdžių, ypač 
iš postimpresionistinės dailės, tačiau susirasti savo tikrąją vietą mene jam labiausiai 
padėjo savojo krašto gyvenimas, jo gamta, kultūros tradicijos. 

Vienožinskio kūriniuose nėra sezaniško tapybos metodo nuoseklumo (tikrovės 
formų struktūros ir erdvės „modeliavimo“ tiksliais šiltų bei šaltų spalvos plotų, jų 
dydžio ir intensyvumo santykiais). Nematome čia ir P. Gogeno [= Gauguino] deko- 
ratyvumo, ryškių spalvų akordų, šifruotos vaizdų simbolikos. Vienožinskio kūrybos 
metodas - intuityvus, jame organiškai jungiasi racionalus ir emocinis požiūris į ti- 
krovę, iš realizmo dailės perimti piešinio pagrindai, postimpresionizmui būdingas 
formos sintetiškumas ir dekoratyvumas. Visus tuos elementus jungia ir daro iš jų 
vientisą meno audinį ryškus emocinis pradas, melancholiškai lyriškas dailininko 
požiūris į tikrovę. 

Vienožinskio tapybai būdingas formų sinkretiškumas, kompozicijos konstruk- 
tyvumas ir lyrizmas tik tolimais atskambiais siejasi su postimpresionistine P. Sezano 
[= Cézanneo], ankstyvąja P. Gogeno [= Gauguino], E. Bernaro* ir kitų šio sąjūdžio 
dailininkų kūryba. Tačiau Vienožinskio kūryba nepasižymi stiliaus vientisumu. Pei- 
zažuose vyrauja sintetizmo bruožai, o kitur galima aptikti tradicinio realizmo, deko- 
ratyvinės stilizacijos, netgi saloniškumo atgarsių, ypač portretuose. 

Dailininko paveikslai įvairių žanrų, bet svarbiausi yra peizažai ir portretai. Daž- 
niausiai jis tapė šiaurės rytų Lietuvos gamtovaizdžius, ypač mėgo plačias ežerų pa- 
krantes arba senų sodybų parkus su tvenkiniais ir pastatų fragmentais. Vengė plikų, 
skurdžių vaizdų, paveikslų gamta žalia, vešli, dažnai kupina melancholiškos tylumos, 
ramybės. 

[ed 

Tiksli, mintį ir emocinę nuotaiką atitinkanti paveikslo kompozicija, muzikali li- 
nijų ritmika ir pagaliau dekoratyvi, sintetiška, be to, subtiliausiomis tony ir pustonių 
gradacijomis tviskanti tapyba - šitokiomis priemonėmis dailininkas kūrė jspüdin- 
gus vaizdus, naujai, savaimingai plėtojo postimpresionistinio sintetizmo principus, 


siejo juos su nacionalinėmis meno tradicijomis. 
53 Émile Bernard (1868-1941). 

Vienožinskio kūryboje organiškai susijungę epiški užmojai ir subtili lyrinė in- 
tonacija, dekoratyvumas ir didelis psichologizmas. Plataus akiračio, ūkanotų tonų, 
šaltos spalvų gamos peizažuose daug minties ir nuotaikų, iš jų dvelkia monumentali 
tyla, nerimas, melancholija, juose išreikštas labai lietuviškas, liaudies menui, dai- 
nų melodijoms būdingas ramus, epiškas ir kartu lyriškas gamtos grožio pajautimas. 
"Tapytojo portretai pasižymi formos ir psichologinės išraiškos įvairove. Juose per- 
teikiami įvairiausi lietuvių liaudies ir inteligentijos atstovų charakteriai, parodomas 
žmonių dvasinis sudėtingumas, nuotaika. 

Vienožinskis darė didelį poveikį daugeliui jaunųjų tapytojų, skatino juos ieškoti 
naujovių, ne vienam įteigė savo kūrybos principus, meno kalbos stilistiką. Mokytojo 
nubrėžta linkme žengė A.[dolfas] Valeška, R[imtas] Kalpokas, C[erné] Percikovi- 
čiūtė. Tačiau šie tapytojai savo geriausius paveikslus sukūrė ketvirtajame dešimtme- 


tyje, Tarybų valdžios metais*. 


KOMENTARAS 

Jonas Umbrasas (1925-1988) nuosekliai domėjosi dailės istorijos teorija ir me- 
todologija, stengėsi atnaujinti Lietuvos specialistų taikomas tyrimo prieigas. Prista- 
tomoji monografija, tiksliau, jos ištrauka, skirta aptarti nacionalinio modernizmo 
pradininku ilgą laiką laikyto Justino Vienožinskio (1886-1960) kūrybą, kaip tik ir at- 
skleidžia Umbraso diegtą naują požiūrį į nacionalinės tapybos mokyklos atsiradimą 
ir raidą. Sovietmečiu neturėdamas galimybės išvykti į Vakarus ar bent susipažinti 
su naujausia vakarietiška literatūra, Umbrasas atidžiai sekė lenkų ir rusų dailėty- 
ros naujienas, skaitė Vakarų dailėtyros veikalų vertimus į šias kalbas. Gana glaudūs 
profesiniai kontaktai jį siejo su Maskvos Michailo Lomonosovo universiteto dailės 
istorijos katedros profesūra, ypač su Dmitrijumi Sarabjanovu (g. 1923) - pasaulinio 
garso rusų XIX a. antros pusės ir XX a. pirmos pusės dailės istorijos žinovu. 

Būtent kolegos pavyzdys - Sarabjanovo monografija XIX a. rusų tapyba tarp 


Europos tapybos mokyklų (Pycckaa »eueonuce XIX Bexa cpedu eeponeückux won, 


54 [domi klaida: sovietų okupacija prasidėjo 1940 m. ir po kelerių metų pertraukos vėl tęsėsi 
nuo 1944 m., taigi reikėtų kalbėti apie penktąjį dešimtmetį, tačiau tuo metu Valeška jau buvo 
emigravęs, o Percikovičiūtė tapusi Šoa auka; tikėtina, kad sakinio pabaiga buvo pridurta 


pakankamai nejsigilinus į jo turinį, greičiausiai ne apties Umbraso, o leidyklos redaktorių. - G. J. 

1980), skirta XIX a. pab.- XX a. pr. rusų tapybai, paskatino Umbrasą pritaikyti lygi- 
namosios analizės principus XX a. pirmos pusės Lietuvos tapybos tyrimui (žr. pri- 
statomos monografijos įvadą, p. 8-9). 

Komparatyvistikos elementų Umbraso darbuose būta ir anksčiau: priėmęs 
nuo tarpukario metų įsitvirtinusį žvilgsnį į Lietuvos dailę per nacionalizmo raiš- 
kos prizmę, savo straipsniuose, parodų katalogų įvaduose jis apčiuopė ir pagrindė 
artimiausių kaimynų rusų, lenkų, skandinavų ir Vakarų Europos modernizmo 
refleksijas ryškiausių nacionalinės dailės mokyklos atstovų kūryboje. Sukauptą 
medžiagą apibendrino pristatomoje monografijoje, kuri yra vienas pirmųjų mė- 
ginimų kompleksiškai pažvelgti į XX a. pirmos pusės Lietuvos tapybą, apiben- 
drinti jos raidos procesus ir išskirti Vakarams artimas stilistines tendencijas, kar- 
tu kvestionuojant iš amžininkų kritikos į dailės istorijos apyvartą atkeliavusius 
metaforiškos prigimties terminus (tarp Umbraso minimų - „sezaninis“, „hedo- 
nistinis“, „akademiškai natūralistinis“, „realistiškai impresionistinis“ ir kt.). Šis 
uždavinys sovietinio uždarumo sąlygomis, suvaržiusiomis tyrinėtojo galimybes 
susipažinti su naujausiais Vakarų dailės istorikų darbais, privertė Umbrasą kurti 
laikinus, „darbinius“, dailės istorijos apyvartoje dėl nepakankamai aiškaus turinio 
taip ir neįsitvirtinusius terminus, pavyzdžiui, „postimpresionistinis sintetizmas“ 
(kalbant apie Vienožinskį). Tačiau Umbraso darbas provokavo tolesnius žingsnius 
šia linkme, o juos vainikavo XX a. pirmos pusės Lietuvos dailės stilistinio diskurso 
naują sampratą diegę tyrimai, pagrindę ir įteisinę art deco (Giedrė Jankevičiūtė), 
ekspresionizmo (Linara Dovydaitytė), neotradicionalizmo (Jolita Mulevičiūtė), 
simbolizmo (Laima Laučkaitė) sampratas, legalizavę jų, kaip visuotinai supranta- 
mų dailės istorijos terminų, taikymą. 

Umbraso knyga tuometiniame sovietų Lietuvos dailėtyros kontekste išsiskiria 
ne tik nauja metodine prieiga, bet apskritai akademiškumu gerąja prasme. Su jo 
darbu galima lyginti tik Ingridos Korsakaitės (g. 1938) monografiją Gyvybinga grafi- 
kos tradicija (1970) bei ankstesnių epochų dailei skirtus Vlado Drėmos (1910-1995), 
Algės Jankevičienės (g. 1930) ir Marijos Matušakaitės (g. 1924) darbus, formavusius 
Lietuvos akademinės menotyros orientyrus. Kita vertus, žvelgiant į Umbraso darbą 
apskritai humanistikos disciplinų kontekste, jo knyga laikytina visiškai savalaike ir 


net būdinga tam laikotarpiui. Monografijos įvade Umbrasas pateikia nuorodą į jo 

tyrimui gimininga lietuvių literatūrologijos veikalą - Vytauto Galinio monografiją 
Naujos kryptys lietuvių literatūroje (1974), tačiau lygiai taip pat jo siekius ir metodinę 
prieigą būtų galima gretinti su Vytauto Kubiliaus literatūrinės komparatyvistikos 
darbais, ypač monografijomis XX amžiaus lietuvių lyrika: stilių raida ikitarybiniu 
laikotarpiu (1982) ir Lietuvių literatūra ir pasaulinės literatūros procesas (1983). 

Pateiktoji Umbraso monografijos ištrauka yra įdomi taip pat tekstologiniu po- 
žiūriu. Šaltinis atspindi sovietų Lietuvos akademiniams tekstams būdingą asmen- 
vardžių rašymo būdą, transkribuojant užsieninius vardus pagal jų tarimą ir tuo 
sukeliant sunkumų skaitytojams, norintiems atsekti originalią asmenvardžio formą. 
Skaitant tekstą, nepaleidžia prieštaringas jausmas, nes sodrius ir vaizdžius autoriaus 
apibūdinimus kaskart neutralizuoja sovietinei dailės istorijai būdingas stilius, pre- 
tenduojantis į nenuginčijamą „objektyvią“, tiksliau, norminę nuomonę. 

Taigi Umbraso veikalas yra būdingas sukūrimo aplinkai ir epochai, bet kartu 
jis pranoksta daugelio kitų sovietinių dailės istorikų darbus įžvalgų naujumu, anali- 
zuojamos medžiagos apimtimi, atida visam kompleksui veiksnių, formavusių XX a. 


pirmos pusės Lietuvos dailę. 


GIEDRĖ JANKEVIČIŪTĖ 


DAILÉS KRITIKA 


Dailės kritika, kaip žanras, atsirado Apšvietos epochoje ir plito XVIII a. antroje pu- 
sėje pradėjus sistemingai leisti periodinius leidinius. Kritikos tekstai tenkino poreikį 
apžvelgti, kas vyksta to meto dailėje. Spaudos puslapiuose prasidėjus diskusijoms 
apie dailės naujoves ir aktualijas, prireikė argumentų, kuriais būtų galima pagrįsti 
ginamų kūrinių vertę. Dailės kūriniai savo ruožtu tapo pretekstu bendresnio pobū- 
džio estetinėms bei pasaulėžiūrinėms idėjoms reikšti. 

Pirmuoju dailės kritiku tradiciškai laikomas dvariškis ir meno diletantas Étien- 
neas La Font'as de Saint-Yenneas (1688-1771), aprašęs 1737 m. Saloną (Rėflexions 
sur l'état de la peinture en France, 1749; L'Ombre du grand Colbert, 1749). Iki tol 
informacijos apie tuo metu kuriamą dailę buvo galima aptikti tik parodų kataloguo- 
se, kur komentuoti paveikslų ir skulptūrų siužetai". La Fontas savo tekste pasisakė 
už teisę kiekvienam reikšti nuomonę apie eksponuojamus kūrinius, taip pat kalbėti 
apie architektūrą bei literatūrą. Pasak jo, Akademijos profesoriai šioje srityje neturį 
monopolio. Jis įžvelgė tapybos dekadansą ir manė, kad padėtį išgelbėtų tik pasi- 
keitęs visuomenės santykis su menu. Tad La Font'as pasiūlė atverti Luvro kolekciją 
publikai, kad publika įgytų galimybę lavintis ir šviestis. Pasiūlymas sukėlė diskusijas 
ir davė pradžią nuosekliai ir nuolatinei Salonų kritikai*. 

Po 1747 m. kritika darėsi vis svarbesnė, ja pradėta vis plačiau domėtis, išryš- 


kėjo skirtingi požiūriai ir skoniai. Gausėjo periodinių leidinių, kuriuose spaus- 


1 B. Typuun, M3 ucmopuu sanaónoeeponeückoiü xyOQoxecmeennoüi kpumuku XVIII-XIX sexos: 
Opanyua, Anenuau, Iepuanus, MockBa: VI3jarenbcrBo MockoBCKOTO YHMBepCHTETA, 
1986, p. 14. 

2 Artin Theory, 1648-1815: An Anthology of Changing Ideas, sudaryt. Ch. Harrison ir kt., 
Oxford: Blackwell, 2000, p. 554-555. 

dinti feljetonai, leistos net atskiros dailės kritikos brošiūros*. Formavosi specifinė 
kritikos kalba, kurios pagrindas - dailininkų dirbtuvėse vartoti terminai. Vieni 
terminai („ekspresija“, „stilius“, „siužetas“) buvo pasiskolinti iš literatūros kritikos, 
kiti („harmonija“, „disonansas“, „akordas“) - iš muzikos“. Diderot Enciklopedijoje 
aiškinama 150 XVIII a. kritikoje vartotų sąvokų“. Klostėsi taip pat ir savita kritikos 
tekstų struktūra: jie įgijo anoniminių laiškų, fragmentiškų užrašų, dialogų, „atas- 
kaitų apie pasivaikščiojimą po Luvrą“ pavidalą. Taip dailės kritika atsiskyrė nuo 
estetikos formaliai. Išryškėjo ir jų turinio skirtumai: estetikai svarbiausia išliko 
grožio pažinimo problema, o dailės kritikams labiau rūpėjo kūrinio vertinimas ir 
reikšmės, nors estetikus jie cituodavo naudodami jų mintis kaip „savotišką inte- 
lektualų dekorą“. 

Dailės kritika tiesiog suklestėjo XIX a., kai dailė, netekusi tradicinio užsakovo - 
didikų, turėjo surasti naujų pirkėjų, o dailininkas - užsitikrinti naują vietą visuo- 
menėje. Kritika virto tarpininke tarp menininkų ir publikos, „savotiška visuomenės 
meninės savimonės forma". Būtent XIX a. dailės kritikos klasika pripažinti Denis 
Diderot tekstai apie Salonus. Įtakingiausiais dailės kritikais buvo rašytojai (Stendha- 
lis, Heinrichas Heine, Charles'is Baudelaireas, Emile'is Zola) ir žurnalistai (Théophi- 
leis Thoré-Bürgeris)*. 

Nors kritikų tekstai buvo subjektyvūs, jų vertinimai visada priklausė nuo tuo- 
metinės visuomenės vyraujančių nuostatų, požiūrių ir poreikių, nuo atsakymo į 
klausimą, „kas yra menas?“ XVIII a. iš dailės laukta sutaurinto, bet kuo tikslesnio 
natūros perteikimo - ne tik jos formų, bet ir dėsningumų. Todėl vertindamas kūrinį 
kritikas tikrino, kiek jis atitinka tikrovę, ar tai, kas pavaizduota, logiška. Tokie kriti- 
kai tapyboje labiau vertino ne spalvą, o piešinį. XIX a. įsigalint romantizmui, iškilo 
kiti prioritetai. Nors panašumas į tikrovę vis dar svarbus, dailės kūriniuose pirmiau- 


sia ieškota jausmo ir vaizduotės, spalvos poveikis pranoko linijos svarbą. Atskirą 


3 Typuna,, op. cit., p. 15. 


4 Ibid., p. 16. 
5 Ibid., p. 17. 
6 lbid. 

7 lbid. p. 4. 


8 Artin Theory, 1648-1815: An Anthology of Changing Ideas, p. 554—555. 

vertę įgijo kritiko aistra ir požiūrio unikalumas. Štai kaip savąją kritikos sampra- 
tą rašydamas apie 1846 m. Salona apibūdino Baudelaireas: „Kas yra gera kritikoje? 
Kas yra gera? — didžiulis ir baisus klaustukas, kuris kritiką griebia už gerklės nuo 
pat pirmojo žingsnio pirmame skyriuje, kurio jis sėda rašyti. (...) Aš nuoširdžiai 
tikiu, kad geriausia kritika yra ta, kuri ir linksmina, ir yra poetiška — ne šalta ir 
matematinė kritika, kuri, pretenduodama viską paaiškinti, nejaučia nei meilės, nei 
neapykantos ir savanoriškai nusimeta paskutines temperamento skiautes. (...) Jei 
kritika nori būti teisinga arba, kitaip tariant, jei nori pateisinti savo egzistenciją, ji 
turi būti šališka, aistringa ir politiška, t. y. parašyta iš labai individualios pozicijos, 
bet tokios, iš kurios atsivertų plačiausi horizontai." Modernistinės dailės posūkis 
tikrovės apibendrinimo link pakeitė ir dailę, ir jos kritiką, kuriai vis mažiau rūpėjo 
kūrinio tikroviškumas. Anot ryškiausio modernizmo kritiko Cliveo Bello, visi visų 
laikų geri meno kūriniai turi bendrą savybę - „reikšmingą formą“, spalvų, linijų 
derinius, kurie „sukelia emocijas“. Tokia estetinė patirtis pasiekiama per gamtos 
„Supaprastinimą“, atmetant visa tai, kas netarnauja „reikšmingai formai“, ir visu- 
mos „dizainą“". Šias idėjas XX a. viduryje pratęsė ir apibendrino amerikietis Cle- 
mentas Greenbergas, vertinęs tokią dailę, kuri labiausiai priartėjo prie, jo manymu, 
pagrindinės modernaus meno siekiamybės - išgryninti esmines kiekvieną meno 
rūšį išskiriančios raiškos priemones (tapyboje - tai plokštuma ir spalva), atmetant 
visa, kas papildoma ir svetima. XX a. pabaigos menui, kuriame medijos jungiasi ir 
maišosi, atsiranda naujos raiškos formos, kur svarbiau dalyvavimas ir procesas. Čia 
nebelieka esencialistinių ir dominuojančių naratyvų, visi požiūriai tampa reliatyvūs. 
"Tokiomis sąlygomis kiekvienas kritikas turi formuluoti savus vertinimo kriterijus, 
dažniausiai kreipdamasis į meną grindžiančias teorijas ir menininkų intencijas. Tik- 
riausiai teisus Alfonsas Andriuškevičius, sakęs, kad „šiandien yra svarbu ne ką ir 
kaip aprašysi, o kiek prisidėsi prie didžiojo kultūrinio diskurso, kuriame galima kal- 


bėti įvairiais klausimais“*. 


9 H. Honour, J. Fleming, A World History of Art, London: Laurence King Publishing, 2005, p. 670. 


10 Art and Its Significance: An Anthology of Aesthetic Theory, sudaryt. S. D. Ross, 
State University of New York Press, 1994, p. 187. 


1 C. Bell, Art, CreateSpace, 2011, p. 79-86. 
12 A. Andriuškevičius, Lietuvių dailė: 1996-2005, Vilnius: VDA leidykla, 2006, p. 224. 

Vis dėlto kintančiuose kritikos pavidaluose galima įžvelgti keturis visais laikais 
vartojamus jos tipus, kurių teoriją 1960 m. suformulavo amerikiečių filosofas Jero- 
meas Stolnitzas*. Tuos tipus jis įvardijo pagal keturis meno komunikacinės sistemos 
sandus: autorius, kūrinys, suvokėjas, pasaulis. Taigi kritika, kurios pagrindinis tiks- 
las yra kūriniuose perskaityti autoriaus intencijas, perteikti ar „išversti“ publikai jo 
idėjas, vadinama „intencionalistine“. Tokią kritiką riboja tai, kad autoriaus ketinimai 
ir deklaruojama prasmė iškeliama virš visų kitų galimų, neatsižvelgiant į tai, kiek tas 
idėjas pavyko įgyvendinti, todėl tokia kritika negali vertinti“. Kūrinio sandarą ana- 
lizuojanti ir būtent joje perskaitanti reikšmes kritika vadinama „vidine“. Ji suklestė- 
jo struktūralizmo ir lingvistinio kultūros posūkio laikais. Vidinės kritikos atstovas 
savo įžvalgas grindžia pačiame kūrinyje rastais argumentais, kartu atskleisdamas, 
kaip meno kūrinyje konstruojama prasmė“. Į suvokėjo reakcijas besigilinanti kritika 
vadinama impresionistine. Ji ypač klestėjo romantizmo laikotarpiu, kai svarbiausia 
kritikoje buvo kūrybinė funkcija ir kritika įgijo literatūros kūrinio pavidalą“. O į 
pasaulį orientuojasi kontekstinė kritika, kuri aiškindama kūrinį pasitelkia įvairius 
kultūrinius, istorinius, teorinius, psichoanalitinius kontekstus. Ji susiformavo vei- 
kiama pozityvizmo, siekiant kritikai suteikti mokslinį pagrindą, bet yra gaji ir dabar. 
Tokia kritika kritikuojama už tai, kad „pamiršta“ menininką ir patį meną". 

Nors dauguma kritikų savo tekstuose derina visus kritikos tipus ir kalba indi- 
vidualiai, pagal rašymo stilių galima išskirti tris kritikos rūšis - akademinę, žurna- 
listinę ir poetinę. Akademinės rūšies kritikai būdinga pasitelkti dailėtyros metodus, 
netgi nuosekliai laikytis jų procedūrų, kalbėti racionalia moksline kalba, teiginius 
pagrįsti proto argumentais. Žurnalistinė kritika paprastai daugiau perpasakoja in- 
formaciją apie parodas, kūrinius, jų autorius ir stengiasi įteigti savo nuomonę reto- 
rinėmis priemonėmis. Poetinė kritika siekia kūrybiškumo - kiekvienas tokios kri- 


tikos rašinys siūlo savo struktūrą, savo metodą ir kalbėjimo būdą, reflektuoja meno 


13 Meno kritika, sudaryt. Ž. Jackūnas, [serija] Estetinė kultūra, t. 3, Vilnius: Mintis, 1986, 
P. 174-206. 

14 Ibid., p. 190-195. 

15 Ibid., p. 195-206. 

16 Ibid., p. 185-190. 

17 Ibid., p. 181-185. 

kūrinį pasitelkdamas ne tiek dailétyrinius įrankius, kiek literatūrines priemones - 
metaforas, palyginimus, kalbos ritmą ir skambėjimą, patirtis „iš gyvenimo“. Kaip 
rašo Andriuškevičius, „kritikui gal svarbiau pati meno samprata ir pasirinktas (ar 
susikurtas) kritikos tipas negu metodai ir griežtos jų procedūros“. 

Kad ir koks būtų kritikos pavidalas, ji visada yra tarpininkė tarp menininkų ir 
publikos, o būdama tarpininkė ji atlieka tris funkcijas: vertinamąją, interpretacinę 
ir kūrybinę. Vertinamaja funkciją galima laikyti kritikos atsiradimo priežastimi — 
publikai reikėjo susigaudyti, geras tas naujas menas, ar blogas. Čia vien turinio 
aprašymų nepakako, reikėjo kūrinius lyginti tarpusavyje arba juose pačiuose at- 
rasti pranašumų ir trūkumų“. Vertinimo kriterijai, kaip minėta, priklauso nuo ati- 
tinkamu laikotarpiu vyraujančių estetinių nuostatų ir situacija ypač komplikavosi 
dabar, kai vyraujančių nuostatų nebeliko. Tačiau, čia galima pritarti Andriuške- 
vičiui, svarbiausia vertinimui „naudoti adekvačius kriterijus, susijusius su paties 
menininko pasirinktomis žaidimo taisyklėmis“. Vis dėlto ne mažiau svarbi yra 
interpretacinė funkcija, kuri, kurdama reikšmes, veikia kūrinio verte". Čia kriti- 
kas pasirodo kaip žinovas ir eruditas, išmanantis meno kūrinio kalbą ir gebantis 
išversti vaizdinę meno kūrinio kalbą į žodinę. O dabar, kai konceptualius meno 
projektus lydi juos aiškinantys tekstai, kritikai linkę nebe interpretuoti, o tapti ly- 
giaverčiais menininkų partneriais ar net konkurentais rašydami literatūrinius esė, 
t. y. realizuodami kūrybinę kritikos funkciją”. Dabarties kontekste Andriuškevi- 
čius įžvelgia ir dar vieną - meną inicijuojančiąją - funkciją, kai kritikas, tapdamas 
kuratoriumi, verčia menininkus realizuoti jo koncepciją arba dalyvauja kūrybos 
procese“. 

Pastaroji funkcija atverčia išvirkščiąją kritikos pusę — kritika visada buvo mani- 
puliavimo įrankis. Kritikas manipuliuoja visuomenės nuomone ne tik kuruodamas 


parodas ar kurdamas kartu su menininkais, bet ir vykdydamas politines ideologų 


18 Andriuškevičius, Lietuvių dailė: 1996-2005, p. 228. 
19 Ibid., p. 219. 
20 Ibid., p. 229. 
21 Ibid., p. 230. 
22 Ibid., p. 225. 
23  Ibid., p. 226. 

užduotis (kaip buvo sovietmečiu ar nacių Vokietijoje), atstovaudamas verslo intere- 
sams ir kt. Šitaip įtakingi kritikai „sukūrė“ žymiausius savo laiko menininkus: Bau- 
delaire'as iškėlė Delacroix ir Courbet, Herbertas Readas - britų modernistus Barbarą 
Hepworth, Henry Moore3, Paulą Nasha ir Beną Nicholsoną, Greenbergas - Jacksoną 
Pollocką ir kitus abstrakčiojo ekspresionizmo tapytojus, Haroldas Rosenbergas - Wil- 
lemą de Kooningą ir Franzą Klineą, Andriuškevičius - Valentiną Antanavičių, Euge- 
nijų Antaną Cukermaną ir kitus. Šis iš esmės pozityvus veiksmas turi ir negatyvumo, 
nes kritikų propaguojamo idealo neatitinkantys menininkai dažnai nustumiami ar net 
tyčia nuvertinami. Taigi kritika aktyviai dalyvauja savo laiko meniniame procese - ji 
vertina dailės aktualiąją būklę, rašo dabarties meno istoriją, ji pati yra ir menas, ir 
istorija, ir propaganda. 

Kuo kritika gali būti naudinga dailės istorikui? Kritikai pirmiausia yra dailės gy- 
venimo metraštininkai - jei ne jie, dažnai paprasčiausiai nežinotume, kas vyko nuo 
mūsų nutolusioje epochoje. Greitai reaguodami į viešus meno gyvenimo įvykius, kri- 
tikai kuria kultūros atmintį. Dažnai tik iš kritikų tekstų galime sužinoti, kaip atrodė 
mūsų nepasiekę dailės kūriniai tais laikais, kai dar neegzistavo fotografija (ir jei kas 
nors nepasirūpino pagaminti grafikos reprodukcijos). Kritikai papasakoja, kaip dai- 
lės kūriniai buvo eksponuoti seniai praėjusioje parodoje ar kokiame nors išardytame 
rinkinyje; juk kataloguose (jei jie buvo parengti) kūriniai būdavo tik išvardijami. Be to, 
kritikos tekstuose palieka pėdsaką laikui būdingas estetinis diskursas, amžininkų re- 
akcija į naujus dailės kūrinius, jų mąstymas, vyraujanti dailės samprata, skonis ir mada, 
pirmieji mėginimai suvokti ir apibrėžti dailės naujoves. Taigi kritikų tekstai leidžia 
atsekti dailės kūrinių ir reiškinių recepcijos istoriją, jų reikšmę visuomenei, apčiuopti 
dailės gyvenimą, kuris pačiai kritikai yra, anot Andriuškevičiaus, „dar karštas, burbu- 
liuojantis meno procesas“**. 

Kintant kritikos formoms ir požiūriams, jos tikslas liko tas pats - dalintis minti- 
mis ir jausmais, kuriuos sukėlė susitikimas su naujais meno kūriniais“. Ši nuoširdi ir 
subjektyvi pozicija paranki, nes nereikalauja griežtai laikytis dailėtyros metodų, gali- 


ma spontaniškai reaguoti į procesą, nereikia gaišti laiko naršant archyvus. Bet ir nedė- 


24 Andriuškevičius, op. cit., p. 227. 


25 Typuna, op., cit., p. 17. 

kinga, nes kai néra laiko distancijos, lengva suklysti. Ne veltui pasakojant dailés istorija 
šaipomasi iš praeities kritikų — esa jie liaupsino dabar nebevertinamus menininkus 
(pavyzdžiui, prancūzų akademistus) ir peikė tuos, kurie pasuko meno istoriją nauja 
kryptimi (pavyzdžiui, impresionistus). Kritikų sugalvoti kandūs apibūdinimai, pavyz- 
džiui, „impresionizmas“, „fovizmas“, „kubizmas“, tampa meno judėjimų pavadinimais. 
Net tokių iki šiol vertinamų kritikų kaip Diderot ir Baudelaireas entuziazmas ir pasi- 
piktinimas dabar daugiau linksmina, nei įtikina skaitytoją, nes kintant dailės sampra- 
tai senieji argumentai netenka galios, o kritikų tekstai įgyja šypseną keliančio naivumo. 
Ką daryti kritikui? Galima pasinaudoti britų The Guardian kritiko Adriano Searleo 
patarimu pradedantiesiems: „Vienintelė taisyklė: žiūrėk, dar kartą žiūrėk ir vis žiūrėk. 
Jei tau nepatinka žiūrėti, nerašyk apie meną. Yra daug rašymo būdų. Skaityk kitus kri- 
tikus ir ne tik tuos, kurie rašo laikraščiams. Gali būti kūrybingas ir išdykęs, rimtas ar 
juokingas - kaip padiktuoja nuotaika ar reikalauja situacija. Mąstyk apie detales, taip 
pat - ir apie bendrą situaciją. Sužinok, kaip mąsto menininkai, ką jie sako ir kaip jie 
kuria. Sužinok apie medžiagas. Skaityk viską — viskas bus naudinga. Kontekstas daug 
reiškia, ir nepamiršk, kad tu taip pat esi to konteksto dalis. Ne visada pasitikėk tuo, kas 
parašyta ant galerijos sienos ar parodos kataloge. Niekada nerašyk apie tai, ko nema- 
tei. Nepasitikėk išankstine nuostata, bet tikėk savo nuojauta. Gerbk savo skaitytojus — 
daugelis jų žino daugiau nei tu. Taip pat prisimink, kad jie galbūt nematė to, apie ką 
nusprendei parašyti, tad papasakok jiems, kaip viskas atrodo, kokius jausmus ir kokias 
mintis tau tai kelia. Pasakyk jiems, kodėl kai kurie dalykai svarbūs, o kai kurie - ne. 
Užduok sau klausimus. Atsimink, kad mes gyvename 2008-aisiais, o ne 1688-aisiais. Ir, 
beje, gali nežinoti, ką galvoji, kol apie tai neparašei. Rašymas yra atradimo kelionė. Tu 
pasiklysi ir neteisingai suprasi. Tai gali būti irgi verta skaityti. Būk nuoširdus net tada, 
kai viską išgalvoji. Nesijaudink, jei tai, ką darai, nėra tikra kritika. Kritika dirba su tuo, 
ką kiti žmonės daro. Bet nebijok ir eik savo keliu. Įsivaizduoju, kad vaikščiodamas po 


parodą mintimis fotografuoju.""5 


AGNĖ NARUŠYTĖ 


26 Our Critics Advice, The Guardian, 8 July 2008 (arts.guardian.co.uk/youngcritics/ 
story/0,,2289650,00). 

> Versta iš: Diderot, Salons IV. Héros et martyrs. Salons de 1769, 1771, 1775, 1781 (Collection 
savoir: Lettres), sudaryt. Else Marie Bukdahl, Michel Delon, Didier Kahn, Annette Lorenceau, 
Paris: Hermann, 1995, p. 15-18, 42-52 (iš prancūzų k. vertė Akvilė Melkūnaitė, komentarus 


parengė Agnė Narušytė) 


Tapyba 

Kokį varganą Saloną išvydome šiais metais! Beveik nė vieno istorinio paveikslo, 
nė vienos didingos kompozicijos, nieko, mielas drauge, dėl ko vertėtų ankstinti jūsų 
sugrįžimą. Nesakytum, kad mūsų menininkai būtų švaistę laiką - ne, jie daug dar- 
bavosi, bet jų paveikslai iškeliavo į užsienio šalis ir buvo uždaryti meno kabinetuose 
tų pradedančiųjų tapybos mėgėjų, kurie vis dar gyvena pirmąja džiugesio banga ir 
su niekuo nenori ja dalintis”. 

[Claude Joseph] Vernet [1714-1789] ponui de la Borde'ui?š sukūrė aštuonis 
didelius paveikslus. Tam turtingam užsakovui šovė į galvą nesuvokiama užgaida 
reikalauti, kad paveikslai, patekę į jo galeriją, jau niekada nebūtų iš jos išnešti. 
Taigi jie ir nebuvo išnešti, de la Bordeas liko kurčias visuomenės reikalavimams. 
Ką jūs manote apie žiaurų piktnaudžiavimą tokia padėtimi, kai menininkas dėl 
būtinų poreikių tenkinimo priverstas aukoti talento šaltinį arba šlovę?” Šiuolaiki- 
nis Midas, tepažįstantis vien pinigus, nusprendė, kad pinigai ir yra vertingiausia 
žmogaus, kurio siela turi būti tauri, o mąstysena - laisva, honoraro dalis. Kodėl 
neatsiklausė jo paties? Kodėl nepasakė: „Vernet, kas tau geriau: veltui sukurti die- 


višką kūrinį ar niekuo neišsiskiriantį, už kurį tau sumokėtų aukso kalnus?“ Jis būtų 


27 Tarp kita ko, Diderot mąsto apie Falconet, iki 1778 m. dirbusį Sankt Peterburge. Kiti 
Salonuose eksponuojamus menininkų kūrinius nusipirkę mėgėjai paprastai nesudarydavo 


sunkumų juos pasiskolinti. 

28 Jean-Joseph de Laborde (1724-1794) - bankininkas, visuomenės veikėjas, mecenatas, 
nuo 1764 m. kaupė dailės kūrinius savo rezidencijoje La Fertė-Vidame pilyje, amžininkų 
kūriniais dekoravo 1784 m. įsigytą Mėrėvilleo pilį; 1794 m. gegužę giljotinuotas. 

29 Turima omenyje aštuonių drobių serija Keturios dienos dalys jūroje ir žemėje (Les Quatre 


Parties du jour sur mer et sur terre), kurią užsakė de Laborde'as savo pilies biliardo salei. 

pamatęs, ar menininkas dvejoja, ką pasirinkti. - „Bet tokia mano sąlyga.“ - Jūsų 
sąlyga, pone de la Bordeai, yra neteisinga, nepatriotiška ir nesąžininga. Būsite pats 
nusipelnęs to, ką menininkas jums pateiks už pinigus. Nejaugi drįsite reikalauti, 
kad jis atgaivintų savo talentą, kurio šerdį pats išrovėte? Ar manote, kad žmogus, 
dirbantis visai tautai, turinčiai jį vertinti, nė kiek nesiskiria nuo žmogaus, dirban- 
čio eiliniam privačiam asmeniui, kuris pasmerkia jo kūrinius tik poros kvailų akių 
žvilgsniui? Taigi, mielas drauge, jeigu šiam keistam pavyzdžiui bus lemta turėti 
sekėjų, apmąstykite jo pasekmes. 

Nebeliko Salono, nebėra pavyzdžių mokiniams, nebegalime lyginti vieno meis- 
triškumo su kito meistriškumu; šitie vaikai nebeišgirs nei meistrų vertinimo, nei mė- 
gėjų ar rašytojų kritikos, nei žiūrovų, kuriuos vieną dieną patys turės patenkinti, balso. 

Kvailas tas žmogus, apgailėtinas tas veikėjas, kuris pavydi jaunuomenei išsilavi- 
nimo, o visai tautai pavydi pramogos! Bet būna ir blogiau. 

Nežinau, dėl ko taip yra, bet retas dalykas, kad minia susiburtų prie vidutiniško 
kūrinio, beveik toks pats retas kaip mūsų beprotiškos jaunystės laikais Tiuilri sode 
būriuotis aplink nedailią moterį. Minią veda instinktas. 

Nebeliko Salono, o tauta, netekusi renginio, į kurį kasmet ateidavo ugdyti sko- 
nio, taip ir nepažengs į priekį. Juk jūs geriau už mane žinote, kaip tautos skonis daro 
įtaką meno pažangai. Išsilavinusioje tautoje ji vyksta sparčiai. O kvailoje tautoje kam 
menininkui alinti save darbu ir studijomis, jeigu aplodismentus gali pelnyti ir ma- 
žiau stengdamasis? Jis galvos: man sekasi ir to pakanka. 

Nebeliko Salono, nebeliko konkurencijos tarp meistrų, nebeliko varžymosi, ku- 
ris skatina dėti dideles pastangas, nebesibaiminama viešo pasmerkimo. Jeigu me- 
nininkui pavyksta apgauti jį pasamdžiusį privatų neišmanėlį - jo darbas atliktas.?* 

Pono de la Bordeo dėka supratau, kad ateis laikas, kai pritrūks paveikslų ir tais 
metais paroda nebevyks. 

Ministro vietoje būčiau manęs, kad meno ilgaamžiškumas Prancūzijoje pri- 
klauso nuo šios institucijos paramos, būčiau manęs, kad jos išnykimas kokiu šim- 
tmečiu paspartintų jo nuopuolį, nebūčiau pakentęs, kad kažkieno užgaida jam 


kliudytų, o privačiam asmeniui, įžūliai iškėlusiam save aukščiau tautos, būčiau 


30 Tai užuomina į Salonų vaidmenį kultūriniame gyvenime (1763, 1765 ir 1767 m. Salonai). 

taręs porą žodelių. Galbūt tokį požiūrį jūs būtumėte palaikęs despotiškumo ap- 
raiška, gal būtumėte jame įžvelgęs pasikėsinimą į laisvę ir nuosavybę, bet man tai 
nebūtų svarbu. 

Po šio įžanginio išpuolio man tikrai palengvėjo, tad imsiuosi nagrinėti kūri- 
nius, kuriais mums buvo suteikta proga pasigėrėti. Jūs pageidaujate, kad kalbėčiau 
trumpai. Pasidariau senas ir tingus, jau esu išklojęs viską, ką norėjau, o pastabos 
apie meną, kurias dar galiu išsakyti, tokios menkutės, kad man bus nesunku jus 
patenkinti. 

Kitą kartą - apie poną pirmąjį karaliaus tapytoją [François] Boucher [1703-1770] 
ir poną mūsų Mokyklos direktorių Michelį Vanloo”. 


BOUCHER 

Senasis atletas prieš mirtį būtinai norėjo dar kartą įžengti į areną - kalbu apie 
Boucher. Buvo eksponuoti šio menininko Čigonų eisena, arba Karavanas Bene- 
detto di Castiglione stiliuje, devynių pėdų pločio ir šešių pėdų šešių colių aukščio 
darbas”. 

Jame vis dar trykšta vaisingumas, lengvumas, polėkis, net nusistebėjau, kad jų 
nebūta daugiau, nes sveiko proto žmonės senatvėje linksta į nusišnekėjimą, nuobo- 
dumą, kvailumą, o bepročiai senatvėje darosi vis žiauresni, keistesni, vis labiau pa- 
mišę. O, koks nepakenčiamas senis būsiu, jei Dievas ilgiau laikys mane šioje žemėje! 

Šalia šio paveikslo reikėjo pastatyti vieną tokių pokštininkų, kokius matome 
mugėse prie atrakcionų, kad šūkautų: „Prieikit, ponai, pamatysit didįjį skandalistą“... 
Ar jums patinka žmonių figūros? Jų ten buvo apstu, taip pat buvo ir žirgų, asilų, asi- 
lėnų, šunų, paukščių, galvijų bandų, kalnų, pastatų, daugybė aksesuarų, pasakiška 
veiksmų, judesių, drapiruočių ir derinių įvairovė. Tai pats gražiausias šurmulys, kokį 


tik gyvenime esate matęs. 


31 Louis-Michel van Loo (1707-1771) - tapytojas akademistas, 1736-1753 m. Ispanijos karaliaus 
Pilypo V dvaro dailininkas, nuo 1765 m. - Prancūzijos karališkosios akademijos mokyklos 
École Royale des Éléves Protėgės direktorius; 1767 m. nutapė Denis Diderot portretą (Paryžius, 


Luvras). 


32 1769 m. Salone skandalą sukėlusi 205x280 cm formato daugiafigūrė pastoralė (šiandien 


Bostono dailės muziejuje) buvo nutapyta tarp 1767 ir 1769 m. 


59 


DAILÉS ISTORIJOS SALTINIAI 


Tačiau tas šurmulys sukomponuotas dailiai, tapybiškai. Grupės sudarytos ir iš- 
dėstytos apgalvotai, tarp jų sklinda platus šviesos srautas, meistriškai paskirstyti ir 
skoningai parinkti aksesuarai, nedvelkia jokia kančia, potėpis drąsus ir dvasingas: 
visur gali atpažinti didįjį meistrą, o labiausiai įkvėpimą ir susižavėjimą žadina šiltas, 
lengvas, tikroviškas dangus. 

Jei mano draugas sutiks žmogų, kuris tvirtins, kad Boucher Karavanas - vienas 
geriausių Salono paveikslų, tegu jam neprieštarauja, o jei sutiks sakantį, kad Bou- 
cher Karavanas - vienas blogiausių Salono paveikslų, tegu juo labiau neprieštarauja. 
Norėdamas jus pralinksminti, užrašysiu tų dviejų veikėjų pokalbį. 

„Ar ginčijate, kad Boucher paveiksle esama gerų savybių, kurias aš įžvelgiu?“ - „Ne, 
bet ar jūs matote jame spalvų?“ - „Ne, jis blankus ir monotoniškas.“ — „Optinę iliu- 
ziją?“ — „Nėra jokios.“ - „O magiją, kuri suteikia drobei gylio, priartina arba atitolina 
daiktus, išdėsto juos skirtingose plokštumose, tarp plokštumų sukuria intervalus, ju- 
dina oro srautus tarp figūrų?“ - „Sutinku, jos trūksta; Karavanas uždaras, suspaustas, 
dūsta ankštoje dėžutėje.“ - „O perspektyvą, kuri viskam suteikia tikroviškus atspal- 
vius?" — „Nėra jokios.“ - „O ką manote apie tas figūras už asilo, trečiame plane?" — 

„Manau, kad jos per ryškios.“ - „O apie vyrą, kuris bėga priekyje?“ - „Toje vietoje 
jis pavaizduotas per mažas.“ - „O apie pagrindinę figūrą?“ - „Kurią? Tą moterį ant 
žirgo?“ - „Teisingai.“ - „Kad nors jos marškiniai kiek per platūs, ji gražiai aprengta, 
gražiai sušukuota, kad jos veido bruožai malonūs, kad be liūdesio negali atsakyti šito 
komplimento kitoms, kurios ją supa fone.“ - „Taip, o kaip jums jų kūnų atspalviai?“ — 

„Taip, sutinku, jie pilki ir švininiai.“ — „[Sėbastienas] Bourdonas [1616-1671] jau išnau- 
dojo šiuos pilkos atspalvius, Boucher išmano juos, bet piktnaudžiauja.“ 


[a 


CHARDIN 

Turėčiau nurodyti jums [Jeano Baptisteo Siméono] Chardino [1699-1779] dar- 
bus ir paskatinti paskaityti, ką esu rašęs apie šio menininko dalyvavimą ankstesniuo- 
se Salonuose, bet jeigu žmogų giriu, mėgstu kartotis - pasiduodu įgimtai silpnybei. 
Apskritai, gėris mane veikia daug labiau negu blogis. Išvydęs blogį iškart šokteliu 
iki lubų, bet toks susijaudinimas greit nuslūgsta. O gėriu žaviuosi ilgiau. Chardinas 


nėra istorinis tapytojas, bet jis - didis žmogus. Jis visiems gali būti harmonijos - reto 

dalyko, apie kurį visi kalba, bet nedaugelis tepažįsta - mokytoju. Ilgėliau sustokite 
priešais gražų [Davido] Tenierso [1610-1690] arba gražų Chardino paveikslą, vaiz- 
duotėje išsaugokite jų poveikį, o vėliau viską, ką matysite, lyginkite su šiuo modeliu 
ir, būkite tikras, sužinosite paslaptį, kaip retai likti patenkintam. 

Meno atributai [aptariamasis variantas dingęs; žinomas tik iš kopijų] ir jam ski- 
riami pagyrimai. To paties autoriaus. 

Visi mato natūrą, bet Chardinas ją mato gerai ir kaip įmanydamas stengiasi 
atvaizduoti taip, kaip mato; įrodymas - drobė Meno atributai. Kaip joje laikomasi 
perspektyvos! Kaip vieni kitus atspindi objektai! Kaip aiškiai apibrėžti tūriai! Ne- 
žinia, kur paslėpti kerai, nes jų yra visur. Ieškome šešėlių ir šviesos, jų tikrai turi 
būti, bet jie nepritrenkia akių, objektai patys savaime atsiskiria vienas nuo kito. 
Pažiūrėkite į patį mažiausią šio dailininko paveikslą — persikas, vynuogė, kriau- 
šė, graikinis riešutas, puodelis ir lėkštutė, triušis, kurapka - ir išvysite didį, patį 
tikriausią koloristą. Žvelgdamos į Meno atributus, atgaivintos akys lieka patenkin- 
tos ir ramios. Kai ilgai žiūri į šį paveikslą, vėliau kiti atrodo šalti, suskaldyti, plokš- 
ti, grubūs ir nedarnūs. Chardinas yra tarp natūros ir meno, visų kitų dalykų imita- 
vimas jam mažiau svarbus. Jo darbuose nėra nieko, kas rėžtų akį. Juose tvyro tokia 
harmonija, kad nė nesugalvotum trokšti tobulesnės, ji nepastebimai persmelkia 
visą kompoziciją, atsispindi kiekviename drobės plotelyje, apie ją galima sakyti tą 
patį, ką teologai kalba apie dvasią: ji juntama visur ir yra paslaptinga. Bet, kadangi 
turiu būti teisingas, tai yra, nuoširdus sau pačiam, skulptūros simbolis Merkurijus 
man pasirodė silpnokas piešinys: šiek tiek per ryškus ir pernelyg dominuoja virš 
kitų dalių, nesukuria tokios optinės iliuzijos, kokią galėtų. Galbūt nereikėjo mode- 
liu rinktis naujos gipsinės skulptūros, galbūt labiau dulkių nusėstas gipsas skleistų 
blankesnę šviesą ir būtų palankesnis tapymo atsitiktinumams; galbūt labai seniai 
pieštas aktas, tai jau nebedaroma, o be to, ši figūra nupiešta ne viena. Chardinas - 
senas burtininkas, amžius iš jo dar neatėmė stebuklingosios lazdelės. Paveikslas 
Meno atributai - pakartojimas ankstesnio, tapyto Rusijos imperatorei - laikytinas 
vertingesniu“. Chardinas mielai save kopijuoja, dėl to esu linkęs manyti, kad jo 


darbai brangiai jam atsieina. 
33 Apie Meno atributus kataloge rašoma: „Šis paveikslas, pakartojantis su keliais pakeitimais 

Moteris, grįžtanti iš turgaus. To paties autoriaus**. 

Virėja, grįžtanti iš turgaus, yra toji pati kaip paveiksle, tapytame prieš keturias- 
dešimt metų. Šitas paveikslas - išties dailus dalykėlis. Chardinas nuolatos laikosi 
savitos manieros, tad jei turi kokį trūkumą, tai jį išvysite visur; dėl tos pačios prie- 
žasties niekada nepraranda ir to, ką daro tobulai. Ir šis paveikslas harmoningas, at- 
spindžiai dera, efektai tikroviški - tai retas dalykas, nes juk lengva sukurti efektus, 
kai suteiki sau įvairių laisvių, sukuri daugybę šešėlių nė nesukdamas galvos, iš kur 
jie atsiranda. Tačiau būti ir aistringam, ir principingam, būti gamtos vergu ir meno 
šeimininku, turėti ir talento, ir proto - tai tolygu pergudrauti patį velnią. Gaila, kad 
Chardinas visur naudoja savo manierą ir kad ji, perkelta nuo vieno objekto į kitą, 
kartais virsta sunkia, slegiančia. Ji tiks tamsiems, matiniams negyvų objektų atspal- 
viams, jų tvirtumui, bet visai nederės prie gyvųjų objektų gyvasties, subtilumo. Įžiū- 
rėkite ją krosnelėje, duonoje ir kituose daiktuose ir nuspręskite, ar ji taip pat tinka 
tos tarnaitės rankoms ir veidui, kurios proporcijos, beje, man atrodo per stambios, o 
laikysena kiek per manieringa. 

Chardinas labai tiksliai imituoja natūrą, labai griežtai save teisia; esu matęs jo 
paveikslą Grobis, kurio taip ir nebaigė: kol tapė, tie triušeliai ėmė pūti, o jis neteko 
vilties, kad tapydamas kitus sukurs norimą harmoniją. Kiti, kurie jam vis nešti vė- 
liau, buvo arba per tamsiai, arba per šviesiai rudi. 

Du bareljefai. To paties autoriaus.“ 

Modeliai šiems mažiems Bareljefams parinkti prasti: tai vidutiniškos skulptū- 
ros", bet mane jie vis tiek žavi. Matyti, kad dailininkas gali harmoningai ir koloris- 


tiškai nutapyti ir tokius objektus, kurie patys tų savybių beveik neturi. Jie balti, tad 


nutapytąjį Rusijos imperatorei, priklauso p. abatui Pommyerui.“ Jekaterinos II versija yra 
Sankt Peterburgo Ermitaže. 

34 Katalogo nr. 32. Ši drobė sunaikinta Antrojo pasaulinio karo metais kartu su dalimi 
londoniškės Henryo Rothschildo kolekcijos. 

35 Nuo XVIII a. trečiojo dešimtmečio pabaigos Chardinas nutapė visą seriją natiurmortų, 
kurių kompozicijoje pagrindinę vietą užima negyvas kiškis. Tai rodo, kad šis motyvas 
tapytojui buvo svarbus. 

36 Kataloge tuo pačiu 34-u numeriu nurodyti du paveikslai, vaizduojantys bareljefus. 

37 Be abejonės, Diderot nežinojo Chardino nutapytų bareljefų autoriaus. Tai Gėrard'as Van 
Opstalis (1605-1668). Abu Opstalio darbai po jo mirties pateko į karališkąsias kolekcijas ir 
buvo ten Chardino laikais. 

nėra nei juodos, nei baltos spalvų, nė dviejų panašių atspalvių, tačiau dermė kuo 
puikiausia. Tas Chardinas buvo teisus, kai vienam bendražygiui, eiliniam tapytojui, 
atsakė: „Argi tapoma spalvomis?“ — „Tai kuo?“ - „Kuo? Jausmu...“ - Jis mato, kaip 
kūnų paviršiuje banguoja šviesa ir atspindžiai, pagauna juos ir nežinia kokiu būdu 
perteikia nesuvokiamą jų sumaištį. 

Šerno galva [aptariamasis variantas dingęs; žinomas tik iš kopijų]. To paties au- 
toriaus“*. 

Štai jo darbo Šerno galva nė kiek manęs netraukia. Tūriai išdėstyti gerai, bet 
potėpis sunkus, stinga smulkmenų, o žvėries kailis nutapytas ne taip lengvai ir ne 
taip gyvai, kaip man norėtųsi. 

Du paveikslai su vaisiais. To paties autoriaus.” 

Sie du jo paveikslai Vaisiai - labai gražūs. Kad pasirašytų paveikslą, Chardinui 
pakanka kriaušės ir vynuogių kekės. Ex ungue leonem““. Ir vargas tam, kas nesuge- 
bės atpažinti žvėries iš jo nagų. 


[..] 


DE LA TOUR 

Jau ėjau iš Salono, jaučiausi pavargęs, pakeliui užsukau pas [Mauriceą Quenti- 
ną] de la Tourą [1704-1788], tą keistą žmogų, penkiasdešimt penkerių ėmusį moky- 
tis lotynų kalbos; jis metė meną, kuriame jau buvo pasiekęs aukštumų, ir nėrė gilyn 
į metafiziką, greit visai sujauksiančią jam protą“. Radau jį reiškiant pagarbą [Jeano] 
Restout [1692-1768] atminimui: pagal ankstesnį portretą, kuriuo buvo nepatenkin- 


tas, tapė naują jo atvaizdą“. „O, žaidžiu gražų žaidimą! - pasakė man. - Tegaliu 


38 Pasak katalogo, šis 33 numeriu pažymėtas paveikslas yra „iš pono kanclerio kabineto“ - tai 
Charles'is- Augustinas de Maupeou. 

39 Du natiurmortai kataloge pažymėti vienu numeriu - nr. 35. Jų pavadinimai: Kriaušių 
krepšelis su riešutais, peiliu ir vyno taure (Corbeille de pėches avec noix, couteau et verre de 
vin, Luvro muziejus) ir Vynuogių krepšelis (Corbeille de raisins buvo Henryo Rothschildo 
kolekcijoje, sunaikintas Antrojo pasaulinio karo metais). 

40 Lot. - Liūtą pažinsi iš nagų. 

41 Diderot teko pamatyti, kaip jo pranašystė išsipildė. Priešingai savo laiko racionalizmui, de la 
Touras tyrinėjo mistinį panteizmą, kuris užtemdė paskutinius jo gyvenimo metus. 

42 Pirmoji de la Touro nutapyto Restout portreto versija eksponuota 1738 m. Salone. Dabartinė 


jo buvimo vieta nežinoma. Jo replika ar variantas eksponuotas 1746 m. Salone. Taip pat 

laimėti. Jeigu pasiseks, pelnysiu gero menininko šlovę, jei ne, liks gero draugo pa- 
gyrimas.“ Jis prisipažino, kad jaučiasi neapsakomai dėkingas už patarimus Restout, 
vieninteliam jo amato atstovui, kuris pasirodė noriai bendraujantis“; kaip tik šis 
dailininkas jį išmokė tapyti pasuktą galvą, sukurti efektą, kad tarp figūrų ir fono 
juda oras: šviesios pusės atspindį tapyti fone, o foną atspindėti šešėlinėje pusėje**; 
nežinia, ar dėl Restout kaltės, ar dėl savo paties, nėrėsi iš kailio, kol perprato šį, nors 
ir paprastą, principą; kad jei atspindys bus per ryškus arba per blankus, apskritai ne- 
pavyks atvaizduoti natūros, o tik tapyti, ir nesvarbu, ar tapytojas silpnas, ar stiprus, 
jo darbas nebus nei tikroviškas, nei harmoningas. 

De la Touras darbavosi, aš ilsėjausi. Ilsėdamasis klausinėjau, jis atsakinėjo. 
Pasiteiravau, kodėl tokiame tobulame paveiksle kaip [Jeano Baptisteo] Greuzeo 
[1725-1805] Mergaitė su juodu šuniuku, kur talentas tapyti kūną pasiekė aukščiau- 
sią pakopą, menininkas nesugebėjo atvaizduoti baltinių: mergaitės ranką dengianti 
marškinių rankovė primena akmens luitą, kuriame išraižytos klostės. Trūkumas, 
atsakė jis, kyla dėl tos pačios priežasties kaip ir begalė kitų, daug svarbesnių. Jis 
kyla dėl to, kad vaikams per anksti liepiama ne kruopščiai atvaizduoti, o pagražinti 
natūrą. Dar nesupratę, kas ji yra, jie išsyk imasi vadinamojo gražinimo, o kai turi 
nuolankiai ją atvaizduoti — nes reikia pradėti nuo mažiausių smulkmenų, - jie ne- 
benutuokia, ko griebtis. 

Panūdau sužinoti, ką jis turi galvoje, sakydamas pagražinti natūrą, ir pasijutau 
labai pamalonintas, kai įsitikinau, kad žmogus, nugalėjęs nepalankią, pažangai kliu- 
džiusią prigimtį, pasiekęs aukštumų vien savo darbu ir mąstymu, puoselėjo lygiai 
tokias pačias mintis kaip aš. 


egzistuoja vieno iš šių portretų etiudas. Laiške panelei de Zuylen, datuotame 1770 m. kovo 
5 d., de la Touras parašė, kad jis turi „ant molberto velionio p. Restout portretą, nutapytą ir 
dovanotą Akademijai 1744 m.“ Be abejonės, čia turima omenyje drobė, eksponuota 1744 m. 


Salone. 


43 Laiške panelei de Zuylen de la Touras praneša tai, ką parašė Diderot: „Nuo jo mirties 
norėjau jam patvirtinti, kad pripažįstu didžiuosius tapybos principus, kuriuos jis man 
perteikė, taisydamas šį darbą [Restout portreta]". 

44  Restout Esė apie tapybos principus pats atskleidė meno principus, kuriuos, anot Diderot, de 
la Touras mėgino taikyti savo portretuose. Pavyzdžiui, jis paaiškina, kaip „galva turi būti 
pasukta“, kad atrodytų natūrali“. Tai dar vienas įrodymas, kad pokalbis su de la Touru nėra 


įsivaizduojamas. 

Mūsų mokyklos dėstytojai, dėstė jis, daro dvi dideles klaidas: pirmoji - jie per 
anksti vaikams pasakoja apie šį principą; antroji - siūlo jiems jį išbandyti, bet nesieja 
jo su jokiu sumanymu, todėl kai kurie vaikai lyg vergai lenkiasi antikinėms propor- 
cijoms, taisyklėms ir skriestuvui, nebeišsivaduoja iš jų ir visą likusį laiką jiems lieka 
būdingas dirbtinumas bei šaltumas; kiti pasiduoda vaizduotės siautėjimui, jis pastū- 
mėja į dirbtinumą bei manieringumą, ir nuo to jie taip pat nebeišsivaduoja. 

Štai ką turiu omenyje sakydamas pagražinti natūrą, tęsė jis. Nei natūroje, vadi- 
nasi, nei mene nėra nė vienos dykinėjančios būtybės. Tačiau kiekvienai būtybei yra 
tekę pajusti didesnį ar mažesnį nuovargį dėl savo būklės, ir tai joje paliko daugiau 
ar mažiau ryškų įspaudą. Pirmas dalykas - pastebėti tą įspaudą; pavyzdžiui, jeigu 
reikia tapyti karalių, kariuomenės generolą, ministrą, teisėją, kunigą, filosofą, nešiką, 
tas veikėjas turi kiek įmanoma atspindėti savo būklę, bet kadangi pakeitus vieną dalį 
visada daugiau ar mažiau pasikeičia ir kitos, antras dalykas yra kiekvieną dalį keisti 
tiek, kiek jai reikalinga, ir taip, kad karalius, teisėjas, kunigas nebūtų vien karaliaus, 
teisėjo, kunigo veidas arba charakteris, bet nuo galvos iki kojų atskleistų to veikėjo 
būklę. Prie šios ilgos, varginančios, sudėtingos studijos, prie šio požiūrio, kuris nėra 
toks apibrėžtas, kad nepaliktų menininko vaizduotei pakankamai didelės laisvės, 
viską dar šiek tiek pastiprinkite — kaip tik tiek, kad scena ir ją sudarantys veikėjai 
taptų nuostabūs - ir apie jūsų figūras sakys kaip apie Raffaello: galbūt jos niekur ir 
neegzistuoja, bet atrodo, lyg būtume daugybę kartų jas regėję. Matote, mielas drauge, 
kaip tik šiuos dalykus dėsčiau straipsnio apie 1767-uju Salona įžangoje. 

Tačiau neturiu nieko nuo jūsų slėpti. Jis prisipažino man, kad troškimas gražinti 
ir perdėtai vaizduoti natūrą pamažu slopsta, kai įgyjama daugiau patirties ir miklu- 
mo, ateina laikas, kai ji atrodo tokia graži, vientisa, net jos trūkumai darniai tarpu- 
savyje susiję, kad linkstama ją atvaizduoti tokią, kokią matom, o nuo šio polinkio 
mus nukreipė priešingas įprotis ir dar tai, kad, pasirinkus šį kelią, sunku nutapyti 
ir pakankamai tikrovišką, ir patinkantį darbą: tai kitas principas, kurį, kaip žinote, 
man pakuždėjo nuojauta; tuo įsitikinsite skaitydamas pirmąjį mano trumpo Trakta- 


to apie tapybą skyrelį“. 


45 | Jei pirmoji Diderot ir de la Touro dialogo dalis yra autentiška, galima manyti, kad tokia yra 


ir antroji dalis, kur jis aiškina estetikos principus. 

Bet grįžkime prie šio dailininko paveikslų. Ar žinote, kas tai buvo? Keturi ant 
pušinių porėmių ištempti šedevrai, keturi Portretai. Ak, mielas drauge, kokie tai 
portretai, o ypač - abato*“! Jie tokie tikroviški ir tokie paprasti, kad, man regis, nieko 
panašaus dar nesu matęs: nė šešėlio manieringumo, gryna, be jokio meno natūra; 
potėpiai nė kiek nepretenzingi, spalvų kontrastai nė kiek nepabrėžti, kūno padėtis 
kuo natūraliausia. Stovėdamas prieš šią delno dydžio drobę išsilavinęs mąstantis 
žmogus sušunka: „Koks sudėtingas menas yra tapyba!“... o išsilavinęs apie ją nemąs- 
tantis žmogus: „O, kaip gražu!“ 

Žinoma, de la Touras eksponavo šiuos portretus norėdamas išreikšti savo vir- 
šenybę, parodyti, koks milžiniškas atstumas skiria gerą nuo puikaus; jis tikras, kad 
pasitraukus iš kampo, į kur jis buvo nugrūstas, paskui jau sunku žiūrėti į kitus to 
paties žanro kūrinius. 

Bet kadangi man lieka laiko ir vietos, turiu atsikratyti, o ir jūs taip pat, maždaug 
pustuzinio apgailėtinų žmogėnų, kurie visi kartu paėmus neverti nė vienos eilutės: 
tokio Millet Francisqueo, sakoma, kad labai sąžiningo žmogaus, bet prasto peiza- 
žisto; tokio Antoineo le Belio, kito gero Žmogaus ir taip pat prasto peizažisto; tokio 
Hutino, kurio buvo eksponuojama pora nelabai ko vertų Tarnaičių iš Saksonijos, na 
tai kas, kad iš toli atkeliavusių; tokio Peronneau, kuris kadaise, atrodė, ketino tapti 
kažkuo, bet, sprendžiant iš trijų ar keturių blyškiaspalvių, blankių ir jokio poveikio 
nedarančių pastelių, bus apsigalvojęs; tokio Valadeo, kurio paveikslų man niekada 
nepavyko pamatyti, o tai ne pats blogiausias dalykas, koks gali man nutikti, jis nėra 
vargšas, bet tikrai varganas tapytojas, nes neįmanoma iškart dirbti dviejų darbų; to- 
kio Desporteso, kuriam pasirodė neverta sekti dėdės, labai gabaus žmogaus, pėdo- 
mis; tokio Juliarto, kuriam išties nepasisekė, kad mato natūrą būtent taip, kaip mato, 
nes netenka didelio malonumo ir tapo tikrai blogus paveikslus. 

Šitaip greitai perlipęs per tų žmogelių galvas jaučiuosi pailsęs, bet galėsiu atsi- 
griebti rašydamas apie [Philippeą Jacgues'ą] Loutherbourg'ą [1740-1812], Vernet ir 
[Francesco] Casanovą [1727-1803]. Melskite Dievą, kad tą dieną, kai pasakosiu apie 


46 Abato Reglet portretas (Portrait de l'abbé Réglet), pastelė, katalogo nr. 37. Dabartinė buvimo 
vieta nežinoma. Nupiešta Saint-Aubino. Diderot kalba apskritai apie „keturis portretus“. 
Vienas iš jų yra abato Reglet, kiti trys - pastelės (dingusios, žinomos tik iš kopijų), 
eksponuotos tuo pačiu numeriu. 

juos, nebūčiau pagautas įkvėpimo. Linkiu gero vakaro. Kol rašau jums, ten be manęs 


jau vakarieniauja, o jaučiuosi turįs apetitą. 


KOMENTARAS 

Prancūzų švietimo filosofas ir rašytojas Denis Diderot (1713-1784), enciklo- 
pedijos Encyclopėdie, ou dictionnaire raisonnė des sciences, des arts et des mėtiers 
(1751-1772) iniciatorius, vyriausias redaktorius ir pagrindinis autorius, buvo ir dailės 
kritikas. Rašydamas apie Paryžiaus Salonus, kaip ir rengdamas švietėjiškas pažiūras 
propagavusią enciklopediją, Diderot siekė to paties tikslo: „pakeisti žmonių mąsty- 
mo būdą“*, 

Salonai - tai nuo XVII a. antrosios pusės iki pat 1863 m. „Atmestųjų salono“ 
Luvre reguliariai rengtos Karališkosios akademijos narių parodos. Jie tapo svarbiu 
reiškiniu šalies meniniame gyvenime. Tai rodo nuolat augęs parduotų kiekvieno Sa- 
lono katalogų (Livret) skaičius (8 ooo egzempliorių 1755 m. ir 20 000 - 1783 m.). Tie 
katalogai žiūrovams padėdavo susiorientuoti, nes ekspozicijoje darbai būdavo pa- 
žymėti tik numeriais, pagal kuriuos kataloge būdavo galima rasti autorių pavardes 
bei pavadinimus“. 

Diderot pradėjo rašyti apie Salonus, paprašytas savo draugo filologo, laikraš- 
čio Correspondance littéraire, philosophique et critique redaktoriaus Friedricho 
Melchioro Grimmo (1723-1807). Grimmas leido rankraštinius naujienlaiškius, 
skirtus rinktiniams Europos monarchams ir kunigaikščiams. Juose būdavo pasa- 
kojama apie tai, kas vyksta Paryžiaus meno ir literatūros scenoje?. 1759-1779 me- 
tais Diderot tam naujienlaiškiui rašė tekstus apie Salonus laiškų, adresuotų Grim- 
mui, forma ir iš viso parašė 9 „Salonus“. „Salonai“ buvo publikuojami mažomis 


porcijomis, tad publikacijos labai ištįsdavo laike - iki metų“. Tačiau tie tekstai 


47  Cituota L. Hunt ir kt., The Making of the West: Peoples and Cultures: A Concise History, 


t. 2, 2-as leidimas, Boston: Bedford/St. Martins, 2007, p. 611. 


48 B. Typuun, M3 ucmopuu sanaüuoeeponeiickoii xyOoxecmeennoü kpumuku XVIII-XIX 
&eko8: Dpanuus, Auenusu, Iepmanua, MockBa: lI3jarezbcrBo MockoBckoro yHuBepcurera, 
1986, p. 12. 

49  Typuunm, op. cit., p. 32. 

so Ibid., p.36. 

cirkuliavo uždarame aristokratų rate ir plačiajai publikai liko iš esmės nežinomi. 
Pirmosios „Salonų“ publikacijos pasirodė tik 1795 ir 1798 m., bet daugiausiai - XIX 
amžiuje. Tuomet Diderot ir išpopuliarėjo kaip kritikas, sugebėjęs papasakoti apie 
paveikslus taip, kad ir nemačiusieji juos „pamatytų“, gebėjęs vertinti ir numatyti 
meno tendencijas”. 

Čia publikuojamas Diderot teksto apie 1769-uju Saloną vertimas iš prancūzų 
kalbos. Pasak prancūziškojo šaltinio leidimo komentatorės Elses Marie Bukdahl, 
šiame Salone eksponuota mažiau klasikų bei istorinių drobių ir daugiau žanri- 
nės tapybos. Tuomet diskutuota daugiausiai apie tai, kodėl tiek mažai „didžiojo 
žanro“ darbų”. Tai atsispindi ir Diderot tekste, kurį jis pradeda situacijos kritika, 
jau pirmuoju sakiniu sušukdamas: „Kokį varganą Salona išvydome šiais metais!“ 
Diderot manymu, dėl to kalti turtingi meno mėgėjai, superkantys paveikslus ir lai- 
kantys juos savo privačiose kolekcijose, kurios yra neprieinamos visuomenei. Tai 
prieštarauja Diderot švietėjiškoms nuostatoms, tad jis negaili vietos ir vaizdingų 
posakių kritikuodamas situaciją bei argumentuodamas, kodėl tai yra blogai - pa- 
veikslai nebedalyvauja viešajame gyvenime, tad savo darbus mecenatui pardavęs 
menininkas lieka nežinomas, nyksta paskata konkuruoti, galimybė lavintis, o 
menui - tobulėti. Tačiau Diderot perdeda - jo pastabos tinka tik Falconet, kuris 
buvo Sankt Peterburge, nes kiti mėgėjai nusipirktus darbus mielai skolindavo. Vis 
dėlto, nepaisant netikslumo, šioje su įniršiu parašytoje įžangoje švietėjas Diderot 
išdėsto savo mintis apie parodos, kaip šviečiamąją funkciją atliekančios institu- 
cijos, visuomeninę vertę ir pasisako už viešų meno kūrinių kolekcijų kūrimą ir 
išsaugojimą. 

O toliau, pripažinęs, kad „po šio įžanginio išpuolio man tikrai palengvėjo“, Di- 
derot imasi, kaip visada, analizuoti kūrėjų darbus iš eilės, pagal kataloge numatytą 
eilės tvarką. Tačiau tik pirmuosiuose „Salonuose“ jis tai daro nuosekliai, vėliau Di- 
derot linksta išskirti svarbiausius kūrinius, o pagrindinis reikšmingumo rodiklis — 


kūriniui skirto teksto ilgis“. Toks yra ir tekstas apie 1769-ųjų Salona. 


si lbid. 


52 Diderot, Héros et martyrs. Salons de 1769, 1771, 1775, 1781. Pensées détachées sur la peinture, la 
sculpture, larchitecture et la poésie, sudaryt. E. M. Bukdahl ir kt., Paris: Hermann, 1995, p. 3. 


53  Typuun, op. cit.,p. 39. 

Imdamasis kritikos, Diderot akcentuoja jos vertinamaja ir pedagoginę funkciją - 
jo uždavinys yra argumentuotai pasakyti publikai, kurie kūriniai (ir menininkai) yra 
geri, kurie - blogi ir kodėl. Tik taip esą galima „ugdyti menininkus ir profanus'““*. 

Vertindamas Diderot turėjo savo kriterijų sistemą. Jis neigiamai žiūri į rokoko 
stilių, į Antikos kopijavimą (ji gali būti tik įkvėpimo šaltinis), vertina gamtos imita- 
vimą (lygina kūrinius su gamta), svarbiausi žanrai jam - peizažas ir portretas (tad jis 
ignoruoja tuo metu įprastą žanrų hierarchiją, pagal kurią svarbiausias yra istorinis 
paveikslas), spalva jam - svarbesnė išraiškos priemonė nei linija, o menas yra susijęs 
su morale“, nors nebūtinai gero meno kūrinio objektas turi būti gražus. Diderot ne- 
mėgsta manieringumo, nes tai reiškia sekimą autoritetais, ir alegorijos, nes ji „šalta 
ir miglota“““. Tačiau tų kriterijų jis nedeklaruoja, juos reikia perskaityti „tarp eilučių“, 
bet tai padaryti gana sunku, nes, anot La Fonto de Saint-Yenneo, kritiko tekstams 
būdingas „organizuotas chaosas“*?. 

Kaip sako Diderot komentatorius Michelis Delonas, visiems jo tekstams būdin- 
ga „įtampa tarp eksponuojamų kūrinių atskirumo ir komentaro vientisumo“*. Ats- 
kirumo įspūdį stiprina ir tai, kad Diderot nuolat kaitaliojo stilių, nes laikėsi tuomet 
paplitusios nuomonės, kad stilius išreiškia asmenybę, o kiekvienai asmenybei bū- 
dinga sava „literatūrinė kalba“. Tad jis rašo istorinį ramų pasakojimą, estetinį trak- 
tatą ir dialogą, vartoja šnekamąją kalbą, kaitalioja mokslinį ir poetinį toną. Kritišką 
vertinimą dažnai signalizuoja ironija““. Diderot teiginiai dažnai paradoksalūs, nes, 
jo manymu, kritika turi remtis jausmu, o ne „absoliučiomis taisyklémis"*. Iš dalies 
dėl to jo vertinimai nėra kategoriški - kritikuodamas menininką jis randa ir ką pa- 


girti, taip pat ir atvirkščiai“. Rašydamas apie Francois Boucher ir Jeaneą Baptiste'ą 


54  Ibid., p. 37. 

55 Typuun, op. cit., p. 37-38. 
56  Ibid.,p. 42-43. 

57  Ibid.,p.38. 

58 Diderot, op. cit., p. XVI. 
59  Typuun, op. cit., p. 39. 

6o Ibid. 

61 Ibid. 

62  Ibid.,p. 40. 

Simėoną Chardiną, Diderot aptaria kiekvieną jų paveikslą, eksponuojama Salone. 
Boucher paveikslo kritika trikdo: šią vietą perskaičius, tikroji Diderot nuomonė taip 
ir lieka neaiški. Iš pradžių jis viską giria: jis regi paveikslo gyvybingumą, žavisi nu- 
tapytomis figūromis, kompozicija, šviesa, potėpiais. Tačiau visa tai išsakęs, kritikas 
staiga sukelia abejonę, patardamas „mano draugui“ skaitytojui neprieštarauti dviem 
priešingoms nuomonėms apie Boucher. Ir, kad būtų aiškiau, pateikia taip manan- 
čiųjų dialogą, kurį Diderot komentatorius Michelis Delonas laiko formaliu pasirin- 
kimu - dialogas tekstui „suteikia tam tikrą ritmą, greitą, atsitiktinį, lakonišką““. Be 
to, dialogą Diderot laikė tinkamiausia filosofavimo forma, ardančia „dominuojan- 
tį diskursą““*. Taigi dialogo dalyvis, manantis, kad Boucher Karavanas yra „vienas 
blogiausių Salono paveikslų“, sakinys po sakinio sutriuškina visus pozityvius savo 
partnerio teiginius - čia nesą nei perspektyvos, nei optinės iliuzijos, nei harmonijos, 
net kūnai netikroviški. Žinant, kad Diderot visada kritikavo Boucher, galima spėti, 
kad pradžioje išsakyti pagyrimai jo adresu buvo ironiški. 

Tuo tarpu Chardinas yra vienas mėgstamiausių Diderot menininkų. Jo kūryboje 
kritikas randa visa tai, ką jis vertina mene: harmoniją, teisingą gamtos atvaizdavimą, 
perspektyvą, apčiuopiamus tūrius ir gebėjimą jautriai naudotis spalvos, šviesos ir 
šešėlių raiška („Ieškome šešėlių ir šviesos, jų tikrai turi būti, bet jie nepritrenkia akių, 
objektai patys savaime atsiskiria vienas nuo kito“). Tačiau Diderot nevengia kriti- 
kuoti ir Chardiną, pastebėjęs netobulumą - paveiksle Meno atributai prasčiau nu- 
pieštą Merkurijų, nes esą galbūt pasirinktas netinkamas modelis. Čia prasismelkia 
mintis, kad tapybos kokybė priklauso nuo tapomo objekto, tad vėliau ir nebaigtas 
paveikslas pateisinamas tuo, kad menininko tapomi triušeliai „ėmė pūti“. Kritikuoja 
Diderot ir Chardino manierą, kuri nepadeda atskleisti „gyvųjų objektų gyvasties“, ir 
Šerno galvą, kurios „potėpis sunkus“. Įvardyti trūkumus net ir geriausių menininkų 
darbuose jį verčia asmeninis kritikos moralės kodeksas: kritikas turįs „būti teisingas, 
tai yra nuoširdus sau pačiam“. 

Baigęs rašyti apie Chardiną, Diderot nukrypsta nuo užduoties ir rašo, regis, 


pašalinį tekstą - apie tai, kaip eidamas namo jis užsuka pas Maurice'ą Ouentiną de 


63 Diderot, op. cit., p. XV. 
64 Diderot, op. cit., p. XVI. 

la Tourą. Taip į kritikos tekstą įsiveržia kritiko gyvenimas. Tačiau šis nukrypimas 
nėra savitikslis. Būdamas neprofesionalas, Diderot mokėsi suprasti meno tech- 
ninius aspektus ir kūrybos procesą kalbėdamasis su menininkais ir kartu su jais 
vaikščiodamas į parodas. Jo dažniausi kompanionai ir mokytojai buvo tie patys 
Chardinas ir de la Touras, Étienne'as Maurice'as Falconet, Jeanas-Baptisteas Greu- 
zeas ir kiti“. Tai liudija ir pasakojimas apie apsilankymą pas de la Tourą - visas jų 
pokalbis sukasi apie tapybą, jie kritiškai vertina kolegų darbus ir tapytojų ugdymą, 
atiduodami pagarbą Jeanui Restout, kurio pamoka de la Tourui smulkiai aprašo- 
ma, ir kritikuodami Akademiją, kur jauniems žmonėms „liepiama ne kruopščiai 
atvaizduoti, o pagražinti natūrą“. Taigi šiuo „pašaliniu“ epizodu Diderot patrau- 
klia forma perteikia svarbias mintis apie menininkų rengimo trūkumus politinę 
galią turintiems skaitytojams. 

Ir štai, pabaigęs ilgą pasakojimą apie de la Tourą, Diderot vėl grįžta į Saloną, nes 

„liko laiko ir vietos“. Tačiau čia jis vienu ilgu sakiniu „atsikrato“ jo laiko nevertų ta- 
pytojų, kurių vardai iš tikrųjų mažiau žinomi nei prieš tai aptartųjų - istorija parodė, 
kad vertindamas Diderot buvo įžvalgus. 

Vertinant Diderot tekstą apie 1769 m. Saloną kitų „Salonų“ kontekste, matyti, 
kad čia jis tik fragmentiškai užsimena apie vertinimo kriterijus, filosofines ir este- 
tines pažiūras, mažiau fantazuoja, nesikalba su paveikslų personažais, nepasakoja 
apie savo santykį su jų prototipais gyvenime, neįžengia į peizažus ir apskritai kal- 
ba ne taip emocionaliai kaip 1767 m. „Salone“, kuris yra jo kritikos viršūnė“. Šis 
skirtumas aiškinamas tuo, kad Diderot tais metais buvo labai užsiėmęs - Rusijos 
imperatorei Jekaterinai II jis pirko „didžiųjų meistrų“ (Raffaello, Tiziano, Rem- 
brandto, Tenierso jaunesniojo ir Rubenso) darbus, kurie nustelbė Salone ekspo- 
nuotus kūrinius, tad jis ėmė kritikuoti ir tuos, kuriuos anksčiau vertino“. Be to, 
tuo metu (1773-1777) jis rašė esė apie teatrą Paradoksas apie komiką (Paradoxe 
sur le comėdien, publikuotas tik 1830), kurio pagrindinė mintis yra ta, kad „me- 


nininkas, norėdamas sukurti tobulą meno kūrinį, turi suvaldyti savo įkvėpimą 


65  Typuun, op. cit., p. 34; Diderot, op. cit., p. 6. 
66 Diderot, op. cit., p. 4. 


67 Diderot, op. cit., p. 4-5. 

ir subjektyvumą“. Spėjama, jog ši mintis prasismelkė į Diderot kritiką“. Tad čia 
Diderot vengia fantazuoti, rašo rimtai ir dalykiškai“. Be to, šiame „Salone“ jis 
daugiau remiasi kitų apie jį rašiusių kritikų nuomonėmis - jos sutampa dėl to, kad 
Salone eksponuojamų darbų kokybė yra prastesnė". Vis dėlto Diderot komenta- 
toré Bukdahl mano, kad „tai yra ne įkvėpimą praradusio kritiko, bet autoriaus, vi- 
siškai valdančio savo priemones ir pasirinkusio apmąstyti platų skirtingų projektų 
spektrą, darbas“"". 

Diderot tekstas apie 1769 m. Saloną mums leidžia įsivaizduoti XVIII a. dailės 
diskursą - kas tuomet buvo aktualu menininkams, ką jie vertino tapyboje, kaip kal- 
bėjo apie savo amatą, kaip jie iš viso suprato meną. Taip pat iš jo sužinome ir apie 
tai, kas vyko „aplink“ meną - kokie buvo tapytojų santykiai su užsakovais, kaip jie 
bendravo tarpusavyje, kokia tuomet buvo tapybos mokymo sistema. Skaitant tekstą 
galima pajusti, kokia buvo dar besiformuojanti kritika — ji buvo laiškas skaityto- 
jui, neturėjo apibrėžtų formų ir taisyklių, čia buvo legalūs nukrypimai nuo objekto, 
o vertinamoji funkcija klestėte klestėjo, nes kritika dėl jos ir buvo rašoma. Visa ši 
meno aplinka dailėtyrininkui padeda giliau suprasti jo bruožus lėmusias priežastis 
bei funkcionavimą platesniame kultūriniame kontekste. 

"Tačiau svarbiausia, kad Diderot kruopščiai aprašo ir analizuoja pačius kūrinius, 
todėl mes sužinome, kaip juos suvokė amžininkai ir kokias diskusijas jie sukeldavo, 
kokie kūriniai buvo laikomi šedevrais ir kodėl. Be to, daugelis jų jau yra dingę ir da- 
bar Diderot tekstas dažnai yra vienintelis dokumentas, kurį perskaitę galime juos įsi- 
vaizduoti. Jo kritika mums pateikia tikslesnį dailės gyvenimo vaizdą, iš kurio laikas 
išbraukia nereikšmingus, smulkesnius ar tiesiog nepastebėtus kūrinius, palikdamas 


tik šedevrus ir taip iškreipdamas dailės raidos suvokimą. 


AGNĖ NARUŠYTĖ 


68 Diderot, op. cit., p. 5. 
69 Diderot, op. cit., p. 7. 
70 Diderot, op. cit., p. 7-9. 


7 Diderot op. cit., p. 10. 

Waldemar George. Menas ir nacionalsocializmas 


>  Versta iš: Waldemar George, Lart et national-socialisme [Beaux-arts, 1937, nr. 241, p. 1-6; 
nr. 242, p. 2], Deutsche Kunst - Franzósische Perspektiven. 1870-1945 (Passagen/Passages, t. 9), 
sudaryt. Friederike Kitschen, Julia Drost; jZ. aut. Pierre Vaisse, Berlin: Akademie Verlag, 2007, 
p. 79-88; komentarai p. 84-88 (i$ prancüzu k. verté Auksa Burnyte, Friederike Kitschen 


komentarus iš vokiečių k. Rasa Andriušytė-Žukienė) 


„Dar esama dailininkų, kurie mato dalykus kitokius, nei jie yra, pasakė Fiureris... Jei 
jie tai daro nuoširdžiai, manau, kad juos yra ištikusi nepagydoma ir neabejotinai 


užkrečiama liga. Tad juos reikia izoliuoti ir sterilizuoti.“ 


Vokiečių meno namų, kurių didelį maketą Reicho paviljone galėjo apžiūrėti 1937 m. 
parodos lankytojai, inauguracija Miunchene buvo palydėta iškilmėmis, kurias ap- 
rašė agentūrų telegramos. Tačiau niekas neišryškino šių iškilmių prasmės. Net po- 
nas Gillet, nors jis ir buvo išklausęs Adolfo Hitlerio [1889-1945] kalbą ir, tikiuosi, 
apsilankęs Didžiojoje vokiečių meno parodoje 1937 m., Paris-Soir išspausdintame 
savo straipsnyje kalba tik apie po inauguracijos vykusį pilietinį ir karinį paradą”. 
Iš kur ši tyla? Paryžiaus publika neturėtų būti abejinga tam, kas šiuo metu meno 
sferoje vyksta Vokietijoje. Norint suprasti Adolfo Hitlerio kalbą“, norint ją kriti- 
kuoti ar liaupsinti, reikia bent jau bendrais bruožais pažinoti „nacionalsocialistinę 
estetiką“ ir meno santykius su valstybe, kaip juos įsivaizduoja dabartinės Vokietijos 
šeimininkai. Prieš pasirinkdami pusę, išdėstysime problemos aspektus remdamiesi 


dokumentais: meno kūriniais ir originaliais tekstais. [...] 


Nacionalsocialistinė architektūra 

Vokiečių meno namai, pastatyti ugnies sugriauto buvusio Glaspalast vietoje, pri- 
mena [Claudeo Nicolas] Le Doux [1736-1806] ar [Karlo Friedricho] Schinkelio [1781- 
1841] interpretuotą graikų šventyklą. Ju architektūrai netrūksta taurumo, bet formoms, 


įprastinėms Vakarų meno formoms, trūksta naujumo. Šioje architektūroje pėdsakus 


72 L. Gillet, Munich a inauguré dans la joie le Temple de l'art nazi, Paris-Soir, 1937 07 23. 


73 Spausdinta žurnale Die Kunst im Dritten Reich, 1937, nr. 7-8. 

paliko archeologija. Ji monumentali, bet su archaizmo atspalviu. Jos kolonadai trüksta 
Jacqueso Angeo Gabrielio [1698-1782] kolonadų elegancijos, tvirtumo ir nervingo ri- 
tmo. Gimę iš kanclerio Fiurerio ir jo numyléto architekto, dabar jau mirusio P [aulio] 
L.[udwigo] Troosto [1878-1934] glaudaus ir aistringo bendradarbiavimo, Vokiečių 
meno namai visur pristatomi kaip geriausias nacionalsocialistinės architektūros pa- 
vyzdys. Jų inauguracija Vokietijoje tapo simboliu. Nesuskaičiuojami oratoriai vis pa- 
reiškia, kad menas nebėra elitui skirta pramoga, o tampa tauria didvyriskumu per- 
sisunkusio nacionalinio gyvenimo išraiška. Menas, kaip Miuncheno Vokiečių meno 
parodos katalogo įžangoje rašo ponas Rieneris, turi vaidinti pirmo plano vaidmenį 
liaudies gyvenime”. Jis priduria, kad prieštara tarp politinio ir kultūrinio gyvenimo 
nebegalioja. Kaipgi įvyko šis stebuklas? Tai mums paaiškina pats profesorius [Adolfas] 
Ziegleris [1892-1959], Dailės rūmų prezidentas ir 1937 m. parodos vokiečių dalies kata- 
logo autorius". „Aplink patį Fiurerį ir jo artimiausius bendradarbius buriasi svarbiausi 
mūsų laikų vokiečių menininkai, o iš šio rato sklindantys gyvybingos jėgos ir meniško 
įkvėpimo spinduliai nušviečia visus menus...“ Štai paaiškinta paslaptis! Kaip Augustas, 
kaip Liudvikas, kaip Lorenzo ir Cosimo de Medici/*, ponas Adolfas Hitleris skatina 


meną, ir menininkai gieda odes jo garbei. 


Literato dvasia, susižavėjusi menu ir istorija 

Pagrindinė Vokiečių meno namų Miunchene inauguracijos švenčių dalis buvo 
Fiurerio kalba. Ein Hitlerwetter (Hitlerio oras), kaip rašė ponas Gillet! Prancūzai 
nelabai gerai susipažinę su pono Adolfo Hitlerio meninėmis idėjomis, nors kan- 
cleris kelis kartus yra jas išdėstęs, be kita ko, ir savo knygoje Mein Kampf [Mano 


kova, 1925]. Vokiečiai yra ideologai. Tad nacionalsocializmas, kuris „yra ne partija, 


74  H.Riener, Das Haus der Deutschen Kunst zu München, Große Deutsche Kunstausstellung im 
Haus der Kunst zu München 1937, kat., München, 1937 p. 17-25. 

75 A. Ziegler, Lart plastique en Allemagne / Bildende Kunst in Deutschland, Exposition 
internationale Paris 1937. Groupe en graphique et platique / Internationale Ausstellung Paris 
1937. Gruppe Bildende Kunst. Deutsche Abteilung, Berlin, 1937. 

76  Vardijami istorijoje garsūs meno mylėtojai ir mecenatai: Romos imperatorius Augustas 
(63 pr. Kr.-14), Prancūzijos karalius Liudvikas XIV (1638-1715), Florencijos didikai Lorenzo 
de Medici (1449-1492) ir Cosimo de Medici (1519-1574). 


77 L. Gillet, Munich a inauguré dans la joie le Temple de l'art nazi, Paris-Soir, 1937 07 23. 

o pasaulėžiūra, etika ir filosofija“, kaip sako jo doktrinos kūrėjai ir teoretikai, turėjo 
menui pritaikyti tikslų požiūrį. Nepamirškime, kad Hitleris ne mokslininkas. Pre- 
tenduojantis į dailininkus architektūros studentas, jis liko ištikimas savo pirmajai 
meilei. Šis politinis vadovas neturi finansininko ar ekonomisto mentaliteto. Tai lite- 
ratūros mėgėjas, besižavintis istorija ir menu. Ar tik jis išmano [Immanuelį] Kantą 
[1724-1804]? Bet kokiu atveju jis pasinaudoja išmoktomis pamokomis. Ponas Adol- 
fas Hitleris — tai žmoguje įkūnytas kategorinis imperatyvas. Nerasite labiau antide- 
kartiškos smegeninės! 

Kalbos pradžia banali. Ponas Adolfas Hitleris konstatuoja, kad Vokiečių meno na- 
mai atveria naują vokiečių meno epochą. Tikėkimės, kad jis teisus. Po šios preambulės 
ponas Hitleris pabrėžia, kad pokario vokiečių mene gilius pėdsakus paliko Vokietijos 
išgyventa suirutė. Ekspresionizmas nėra tuščias kaprizas, kubizmas nėra tuščias kons- 
trukcijos žaidimas. Ponas Hitleris šiuose judėjimuose, kurie yra ne priežastys, o pase- 
kmės, įžvelgia samoningus ar nesamoningus nusikaltimus prieš vokiečių kultūrą bei 
moralinio supuvimo reiškinius. Palikime jam atsakomybę už jo pareiškimus. Jie man 
atrodo mažų mažiausiai keisti. Nori ar nenori, ekspresionizmas šimtu procentu yra 
germaniškos dvasios išraiška, o ne „tarptautinės žydijos“ sukurstyto sąmokslo vaisius. 
Vokiečių menininkas, ar tai būtų [Mathias] Grünewaldas [apie 1480-1528] ar [Lucas] 
Cranachas [1472-1553], turi pašaukimą kurti dramatiškos ar gotiškos išraiškos meną. 
Vokiečių menas yra isteriškas menas. Jis toks buvo net tuomet, kai žydai, uždaryti 


baisiuose getuose, neturėjo teisės užsiimti vizualine kūryba. 


Antisemitizmas 

Paskui ponas Hitleris smerkia istorinį metodą. Žydų istorikai ir meno kritikai, 
tęsia kancleris, sugriovė etninio ir nacionalinio meno sąvoką. Vietoj jo jie patei- 
kia kosmopolitinio meno idėją; šis nutautintas menas be šaknų gali būti prilygintas 
šiuolaikiniam drabužių stiliui, nes, kaip jis, nuolat kinta ir yra tarptautinis; kaip jis, 
paklūsta mados kaitai ir kaprizams. Ši kalbos dalis mums leidžia suprasti autoriaus 
mintį. Tačiau galbūt reikėtų pasižiūrėti, kaip ji plėtojama. Ponas Adolfas Hitleris turi 
visiems tikslams pritaikytą sistemą. Sistemos pagrindas - antisemitizmas. „Tarptau- 
tinė rasė“, žydai, kuriuos jis kaltina norint pajungti visą visatą, griauna vieną po kitos 


jų kelyje pasitaikančias kliūtis. Nacionalinis menas yra viena iš kliūčių. Jie sunaiki- 

na jo įvairovę ir taip užsitikrina vadovaujančią padėtį pasaulyje. Manau, kad ponas 
Adolfas Hitleris perdeda žydų galią. 

Nors jo protavimas atrodo logiškas, kai kuriais aspektais jis nenuoseklus. Ar 
ponas Hitleris žino, kad Camille Pissarro [1830-1904], vienintelis prancūzų daili- 
ninkas impresionistas, grįžęs prie [Jeano Baptisteo Camille] Corot [1796-1875], [Je- 
ano Francois] Millet [1814-1875] ir Valandų knygų [kitaip brevijorių; Viduramžiais 
itin puošniai iliuminuoti] dailininkų žemiškos tradicijos, buvo ne tik metekas [iš 
graikų k. - nepilietis], bet ir žydas? Ar jis žino, kad [Antonas Raphaelis] Mengsas 
[1728-1779], neoklasicistinio meno pradininkas, buvo atsivertėlio žydo sūnus? Jis 
to nežino, kaip ir dr. [Josephas] Goebbelsas [1897-1945], kuris atidavė susižavėjimo 
duoklę [Amedeo] Modigliani [1884-1920] ir savo šalies dailininkams kaip pavyz- 
dį teikė šio prie [Sandro] Botticelli [1445-1510] linijų grįžusio menininko kūrinius, 
nenumanydamas jo žydiškų šaknų! Kita vertus, nuolatinį tapsmą atspindintį meną 
Hitleris supriešina su nekintanciu menu: menu, pagrįstu vertybėmis, kurioms tai- 
komas tęstinumo išbandymas. Modernų tarptautinį meną jis supriešina su amži- 
nu vokiečių menu. Tai vėlgi viena iš centrinių Adolfo Hitlerio minčių: nacionali- 
nių vertybių amžinumas, tęstinumo dvasia. Šią mintį reikėtų išplėtoti: menas nėra 
nekintantis, absurdiška neigti jo ryšius su epochos dvasia, o vokiečių menas nėra 
šios bendros taisyklės išimtis. Tačiau tiesa, kad visas nacionalinis menas išlaiko savo 
ypatybes. Aš pats neseniai išleistame veikale gyniau šią ginčijamą tezę’. 

Štai priėjome gyviausias diskusijas sukėlusią kalbos dalį. Ponas Adolfas Hitleris, 
kuris asmeniškai apžiūrėjo naujų Vokiečių meno namų parodai skirtus kūrinius, su- 
šuko: „Dar esama dailininkų, kurie mato dalykus kitokius, nei jie yra! Jie vaizduoja 
šiuolaikinius vokiečius kaip idiotus, lervas, pabaisas; pievas piešia mėlynas, dangų - 
žalią, o debesis - citrinos geltonumo. Jei šie dailininkai tyčiojasi iš kitų, juos reikia 
sulaikyti ir teisti. Jei jie tai daro nuoširdžiai, manau, kad juos yra ištikusi nepagydo- 
ma ir neabejotinai užkrečiama liga. Tad juos reikia izoliuoti ir sterilizuoti.“ Išsau- 


godama Isenheimo triptika? Prancūzija padarė Europos menui didžiulę paslaugą. 


78. W. George, L'humanisme et l'idée de la patrie, Paris, 1936. 


79 Sis 1512-1516 m. nutapytas Grünewaldo altorinis paveikslas saugomas Elzase, Kolmaro 


miesto muziejuje. 

Ponas Adolfas Hitleris turbūt būtų sudeginęs Grünewaldo kūrinius, nes juose dan- 
gus ne visada žydras... Modernus diktatorius dvi valandas kalba apie meną žado ne- 
tekusiai miniai! Tai vilties teikiantis reiškinys, nes didžių demokratijų ministrai, deja, 
kalba tik apie socialinę taiką, krizės pabaigą ar naujus mokesčius. O Hitleris kalba 
apie meną; deja, jis apie jį kalba kaip neišmanėlis. Gamta pati savaime, gamta, kurią 
galima imituoti, yra abstraktus dvasios kūrinys. Nors menininkas ir gali užmegzti 
darnius ryšius tarp savo vidinio pasaulio ir išorinio pasaulio, jis negali visapusiškai 
atkurti prieš jo akis esančio modelio. O jei ir galėtų, ne toks yra jo vaidmuo. Meno 
kūrinys, pirmiausia klasikinis kūrinys, paklūsta savo įstatymams. Tikrovės atžvilgiu 
jis mėgaujasi didele autonomija. Ponas Hitleris turėtų tai žinoti: neabejoju, kad šis 
žavus kolega turi pono [Paulio] Valery [1871-1945] ir Abbė Bremondo [1865-1933] 


kūrinių! 


Išgryninimo karas 

Nekantraudamas ir skeptiškai nusiteikęs lauksiu rezultatų išgryninimo ir dezin- 
fekavimo karo, kuris pradedamas Vokietijoje ir kurio tikslas yra „likviduoti“ istori- 
ja nesiremiančius dailininkus ir skulptorius. Nesunku dailininkams, kurių menas 
neatitinka bendros Režimo linijos, uždrausti išreikšti tai, ką jie nori. Galima net, 
kaip ir daroma Vokietijoje, grasinant įkalinimu neleisti menininkams tapyti savo 
malonumui. XX a. žmogiška beprotybė neturi ribų. Sunkiau pagal užsakymą kurti 
tas valstiečių gyvenimo scenų, 1880 m. tipo vulgarių scenų ar spalvotų litografinių 
vaizdelių pašto kalendoriams. Veltui ieškome kaimiškos egzistencijos nuolankumo 
ir dorumo, kuriuos apdainavo Louis le Nainas [1593-1648] ir Millet. Reprodukuoti 
portretai yra vidutiniškos kokybės paveikslai, nepasižymintis plastinėmis vertybė- 
mis. Peizažai ir kompozicijos kur kas geresni už temines scenas ir portretus. Diezo 
ir Otto Góbelio peizažuose atsiskleidžia mažųjų romantikų Casparo Davido Frie- 
dricho [1774-1840] ir pirmiausia [Ferdinando Georgo] Waldmüllerio [1793-1865] 
aistra erdvei ir melancholijai. Adolfo Wisselio paveikslas Jauni valstiečiai traktuoja- 
mas kaip [Johanno Friedricho] Overbecko [1789-1869], praėjusio amžiaus vokiečių 
dailininko, dieviškojo Raffaello vėlyvo mokinio, paveikslas. Rudolfo Eisenmengerio 


Liaudiškoje dainoje matyti Corot įtaka. 


77 


DAILÉS ISTORIJOS SALTINIAI 


1937 m. parodos dailės salono vokiečių meno salės taip pat liudija, kad esama 
aiškaus ir ryžtingo atotrūkio nuo pokario laikotarpio formulių. Nebematyti jokios 
prancūzų įtakos - impresionizmo, Paulio Cezanneo [1839-1906] ir [Henri] Matis- 
seo [1869-1954] - pėdsako. Bent jau laikinai ekspresionizmas užgniaužtas; primity- 
vizmas ir egzotizmas taip pat. Vokiečių meno salės nesudaro darnios visumos. Jose, 
be pernelyg gausių fotografinio stiliaus atvaizdų, galima rasti Klauso Richterio nu- 
tapytą graviruotojo Paulio Hermanno portretą, atliktą [Hanso] Baldungo Grūno ir 
Cranacho stiliumi, daugiau pieštą nei tapytą, taip pat Kriegelio, kuris iš naujo atrado 
paslaptį, „miško poezijos paslaptį , lapas po lapo nupieštas fantastines gėles; Emilleo 
Otto Runge Kelno vaizdą; Wernerio Peinerio paveikslus, primenančius Casparą Da- 
vidą Friedrichą. Adolfo Zieglerio Moters galva primena Karlo Hoferio [1878-1955] 
ir [Felice] Casorati [apie 1883-1963] stilių. Beveik visi eksponuojami estampai - li- 
tografijos, ofortai, graviūros ant medžio - remiasi XVI a. vokiečių, pirmiausia [Al- 
brechto] Dūrerio tradicija. Atkreipkime dėmesį į Schonleberio, Heises ir de Weiszo 


kūrinius. Otto Hanso Beierio kūriniai įkvėpti [Peterio] Bruegelio Vyresniojo. 


Düreris ir mažieji romantikai yra dabartinių tapytojų globėjai 
Vokiečių tapyba ir graviūra remiasi atitinkamai mažaisiais romantikais ir Dūreriu. 
Klasikinė dvasia labiau atsispindi skulptūrose: senojo [Georgo] Kolbes [1877-1947], 
[Arno] Brekerio[1900-1991] ir [Fritzo] Klimscho [1870-1960]. Klasicizme su realizmo 
atspalviu matyti [Johanno Gottfriedo] Schadowo [1764-1850], [Adolfo von] Hilde- 
brando [1847-1921], Augusto Rodino [1840-1917] ir net Charleso Despiau [1874-1946] 
įtaka. Šiuolaikinė vokiečių skulptūros mokykla dar ieško savo kelio. Mūsų pareiga 
įspėti vokiečių dailininkus skulptorius, taip pat ir vadovus, apie tam tikrų staigių po- 
sūkių pavojų. Negalima grįžti į praeitį visiškai ištrinant dabartį. Reikia po truputį kopti 
,modernizuoto meno šlaitu“. Nepastovios publikos pajuokai išstatyti tokio didžio dai- 
lininko kaip [Loviso] Corintho [1858-1925] kūrinius ir [Franzo] Marco [1880-1916], 
fronte žuvusio kareivio, [Emilio] Noldes [1867-1956], Maxo Beckmanno [1884-1950], 
Paulos Modersohn [1876-1907], Karlo Hoferio, [Maxo] Pechsteino [1881-1955] ir 
[Otto] Müllerio [1874-1930], Otto Dixo [1891-1969] ir Protzo*? paveikslus, juos api- 


80  „Protzu“ George'as ironiškai pavadina George Groszą (1893-1959). 

būdinant kaip „degradavusį, žydišką ir tarptautinį“ meną, yra gryna demagogija. Ar 
Adolfo Hitlerio tikslas bus pasiektas? Rašytiniai komentarai ir grubios pašaipos nieka- 
da nesutrukdys meną išmanančiam žmogui mėgautis [Paulio] Klee [1879-1940] spal- 
vų magija ir Karlo Hoferio piešiniais. O dėl Adolfo Zieglerio - Reicho Dailės rūmų 
pirmininko ir tapytojo, laikančio savo pareiga skambioje kalboje įžeisti pralaimėjusius 
kolegas ir konkurentus, - elgesio galima pasakyti tik tiek, kad toks elgesys neatitinka 
to, ką Charles Maurras [1868-1952, ultradešinysis prancūzų žurnalistas ir politikas] 


vadina kilminga siela. 


KOMENTARAS 

Per Vokiečių meno dienos Miunchene ištaigingas iškilmes 1937 m. liepos 18 d. 
buvo atidarytas Ludwigo Troosto suprojektuotas Vokiečių meno namų (Haus des 
Deutschen Kunst) monumentalus pastatas ir kartu su juo - Didžioji vokiečių meno 
paroda (Grosse Deutsche Kunstausstellung). Eksponatai atrinkti atsižvelgiant į Adolfo 
Hitlerio pageidavimus, o jis pats ta proga pasakė programinę kalbą. Kitą dieną irgi 
Miunchene atidaryta pasmerktųjų paroda Išsigimęs menas (Entartete Kunst), kurioje 
buvo išstatyti vokiečių avangardo kūriniai, juodinami kaip ligotas, rasiškai nevisaver- 
tis nuosmukio menas. Tuo pačiu metu nacionalsocialistinė Vokietija 1937 m. Paryžiaus 
tarptautinėje parodoje prisistatė Alberto Speero (1905-1981) Vokietijos paviljonu ir 
arts graphigues er plastigues paviljone paveikslų, grafikos darbų ir skulptūrų rinkiniu. 

Praėjus mėnesiui nuo Miuncheno atidarymų, Gazette des beaux-arts ir gale- 
rininko Georgeso Wildensteino (1892-1963) leidžiamame konservatyviame meno 
laikraštyje Beaux-art pasirodė Waldemaro Georgeo (1893-1970) straipsnis. 1911 m. 
iš Lenkijos emigravęs žydų ir lenkų kilmės meno kritikas, kurio tikrasis vardas ir pa- 
vardė Jerzy Waldemar Jarocinski, nuo 1914 m. turėjo Prancūzijos pilietybę. Būdamas 
gausių meno leidinių bendradarbis, o nuo 1924 m. - L'Amour de lart vyriausiasis re- 
daktorius, jis iš pradžių rikiavosi tarp įtakingų šiuolaikinio prancūzų ir tarptautinio 
meno ir Paryžiaus mokyklos rėmėjų. Georges'as kalbėjo keliomis kalbomis, tarp jų 
vokiečių, ir nuo trečiojo dešimtmečio buvo vienas iš svarbiausių vokiečių šiuolai- 
kinio meno populiarintojų Prancūzijoje. Prancūzijos laikraščiuose ir kataloguose 
pasirodydavo jo straipsnių apie Paulį Klee, Willį Baumeisterį (1889-1955), Maxą 


Beckmanną ir anuometinę Berlyno meno sceną, su kuria supažindindavo tiesiogiai, 

o leidiniams Kunstblatt bei Querschnitt rašydavo kaip jų korespondentas Paryžiuje. 
Tačiau trečiojo dešimtmečio pabaigoje George'as ėmė stipriau propaguoti naciona- 
line tradicija bei rasiniu savitumu besiremiantį meną ir Prancūzijos mokyklą (Ecole 
francaise) iškėlė virš Paryžiaus mokyklos (École de Paris), sudarytos iš įvairių tauty- 
bių, daugiausia žydų imigrantų. Būdamas žurnalo Formes vyriausias redaktorius, jis 
nuo 1930 m. kritikavo kosmopolitinį, siurrealistinį ir pirmiausia abstraktųjį, jo aki- 
mis, ,susvetiméjusj^ meną ir neva primityvizmo bei kubizmo nulemtą Prancūzijos 
lotyniškosios-romaniškosios tradicijos nuosmukį“. Vietoje keliems skirto estetizmo 
jis reikalavo visiems suprantamo figūrinio meno*. 

Pateikiamas Georgeo straipsnis susijęs tiek su abiem Miuncheno parodomis, 
tiek su vokiečių meno pristatymu 1937 m. Paryžiaus tarptautinėje parodoje. Tačiau 
tas straipsnis yra daugiau negu vien parodų, kurių Georgeas - išskyrus Paryžiaus 
parodą - asmeniškai neaplankė, recenzija. Autoriui veikiau rūpėjo šia proga paaiš- 
kinti nacionalsocialistinę meno ideologiją bei jos šaltinius ir demaskuoti jos klai- 
das. George'as nekart ironiškai užsimena apie garsaus kritiko, Prancūzų akademijos 
nario Louis Gillet (1876-1943) straipsnį. Paris-Soir šis entuziastingai atsiliepė apie 
Miuncheno iškilmes ir Hitlerio kalbą išgyrė kaip humoro ir gero ūpo pilną pasisaky- 
mą“. George'as, priešingai, daug kritiškesnis. Jau Vokiečių meno namų architektüro- 
je - jų modelis buvo eksponuotas 1937 m. tarptautinės parodos Vokietijos paviljone - 
jis įžvelgė tą archeologijos pėdsaką, tą nacionalsocialistų estetikai būdingą žvilgsnį 
atgal, dėl kurio vėliau kritiškai atsilieps apie Miunchene ir Paryžiuje eksponuojamus 
paveikslus. Be to, atkreipdamas dėmesį į artimą Troosto ir Hitlerio bendradarbia- 
vimą, jis užkabina nacionalsocialistinį vado principą pirmiausia meno klausimuo- 
se. Jo apraiškų taip pat aptinka viename tapytojo ir Reicho dailės rūmų prezidento 
Adolfo Zieglerio katalogo tekste, kur tas Hitlerį ir jo ištikimus sekėjus vadina centru, 


iš kurio jėga bei įkvėpimas sklinda į visą meno pasaulį. Taip esą panaikinama priešy- 


81 W. George, École française ou École de Paris?, Formes, 1931, nr. 3; idem, Défence de Part 
française, ibid., 1931, nr. 4. 

82 Plačiau: M. Affron, Waldemar George. A Parisian Art Critic on Modernism and Fascism, 
Fascist Visions. Art and Ideology in France and Italy, sudaryt. M. Antliff, Princeton, 1997, 
p. 171-204; R. Golan, Modernity and Nostalgia. Art and Politics in France between the Wars, 
Yale Univ. Press, 1995, p. 152-155. 


83 L. Gillet, Munich a inauguré dans la joie le Temple de l'art nazi, Paris-Soir, 1937 07 23. 

bė tarp politikos ir meno. Palygindamas Hitlerį su Karaliumi Saule ir Medici, tokias 
idėjas George'as netiesiogiai ir itin ironiškai apibūdina kaip arogantiškas. 

Taip jis pereina prie pagrindinės savo samprotavimų dalies, prie Hitlerio ištarų 
apie meną kritikos. Daugiausia remiasi šio kalba Vokiečių meno namų atidarymo 
proga; su jos visu tekstu jis galėjo susipažinti žurnale Die Kunst im Dritten Reich. Ge- 
orgeas cituoja Hitlerio kurstomuosius žodžius prieš ekspresionistinį meną, kuris neva 
esąs nusikaltimas vokiečių menui ir ligos simptomas, ir prieštarauja jam nurodydamas 
Grünewalda ir Cranachą: ekspresionizmas, priešingai, esąs šimtu procentu vokiečių 
menas, nes vokiečių menas yra isteriškas menas. Į Hitlerio agresyvų antisemitizmą 
žydų kilmės kritikas atsako gana glaustai: jis mano, jog prikišant, kad „žydai“ per meno 
internacionalizavimą siekia valdyti pasaulį, jų faktinė galia akivaizdžiai perdedama. 

Tačiau George'as kategoriškai atmeta Hitlerio ištaras apie „amžiną“ vokiečių 
meną; mat net pritardamas požiūriui, kad kiekvienas menas turi išsaugoti nacio- 
nalines ypatybes, jis laiko jį visada esant paženklintą ir esprit de l'époque (epochos 
dvasios). Ironiškai atkreipdamas dėmesį į Grünewaldo Isenheimo altorių, kuriame 
dangus irgi ne visai mėlynas, George'as siekia parodyti, koks absurdiškas Hitlerio 
verdiktas, kad tapytojai, tapę mėlynas pievas ir žalią dangų, esą nesveiki ir turį būti 
izoliuoti bei sterilizuoti. Kritikas, versdamas Hitlerio citatą, pakeičia ir akcentuoja ją 
taip, kad jos agresyvumo potencialas išryškėja dar labiau negu originale. 

Į anuometinius ideologijos liniją atitinkančius kūrinius, atsiradusius po išgrynini- 
mo karo, t. y. uždraudus verstis savo profesija režimui nepatinkamiems dailininkams, 
Georgeas žvelgia skeptiškai. Tada pereina prie tikrojo parodų aptarimo. Vokiečių 
meno namuose eksponuojamus kūrinius jis vertino iš reprodukcijų parodos katalo- 
ge, o Paryžiaus tarptautinėje parodoje išstatytuosius tikriausiai buvo matęs pats. Šalia 
skulptūrų ir paveikslų, aukštinusių sveiką „arijišką“ kūną, ir ten, ir čia buvo pateikta 
daug portretų, buitinių paveikslų ir peizažų senosios vokiečių ar romantinės tapybos 
stiliumi. Abiejose parodose George'as atranda tokį patį heterogeniškumą ir vidutiniš- 
kumą, bet nedaug savarankiškumo. Todėl jaučia pareigą ir tikriausiai mato galimybę 
valdantiems nacionalsocialistams ir nacionalsocialistinėmis idėjomis persiėmusiems 
dailininkams įspėjamai atskleisti jų politikos keliamus pavojus. Išsigimusio meno pa- 
rodą trumpai tepamini teksto pabaigoje: jos siekiai esą demagoginiai, tačiau ji nepa- 


skatins tikrojo žinovo nustoti branginti Klee ar Hoferio kūrinius. 

Straipsnis liudija prancūzų kritiko vaikščiojimą briauna. Jis pats, kaip prisipažįsta, 
propagavo nacionalines vertybes mene ir kritikavo kūrinius, kuriuose tarėsi įžvelgiąs 
rasinį susvetimėjimą, kosmopolitizmą ar ligos simptomus. Dar 1933 m. George'as vie- 
name rašinyje atmetė bet kokį artumą Hitlerio ideologijai, bet nė kiek neprieštarau- 
damas perteikė jo išpuolius prieš tariamas sadomazochizmo, gyvūniškumo ir bepro- 
tybės apraiškas tokių menininkų kaip Groszas, Dixas ir Kokoschka kūryboje. O po 
metų Georgeas, simpatizavęs itališkajam fašizmui, Venecijoje surengtoje konferen- 
cijoje pareiškė, kad tik totalitaritarinio režimo sąlygomis menas galįs įveikti susveti- 
mėjimą ir išlaikyti socialinę funkciją. Georgeo aptarti nacionalsocialistiniai reikala- 
vimai kurti nacionalinį ir rasinį meną visai tautai, neva kultūriškai susvetimėjusios 
tarptautinės modernybės kritika ir propaguojamas grįžimas prie figūratyvumo bent 
pradmeniškai atspindi jo paties pažiūras. Tačiau galiausiai George'as stojo prieš vo- 
kiečių ideologiją ir žodžiais: Hitler ignore son sujet (Hitleris neišmano savo dalyko) 
net paneigė apsišaukėlį „fiurerį“ esant kompetentingą meno srityje. Kyla įspūdis, jog 
George'as netroško, kad reikalavimai kurti tradicinį ir rasinį meną būtų įgyvendinami 
tokio iracionalaus ir negailestingo „valomojo karo“ kontekste. Be to, jam, kaip patyru- 
siam kritikui, neprasprüdo pro akis anuometinės vokiečių meno produkcijos estetinis 
skurdumas. Tačiau George'as, jei sąmoningai nepanoro leisti Hitlerio neapykantos ku- 
piniems žodžiams prabilti patiems, į nacionalsocialistinės meno politikos ir retorikos 
perlenkimus dažniausiai reaguodavo ironija ar dalykine argumentacija. Meno laisvė 
ginta be aistringo tono, būdingo prieš pusę metų pasirodžiusiam Christiano Zervoso 
(1889-1970) straipsniui. Net pabaigoje glaustai užsimindamas apie vokiečių meni- 
ninkų juodinimą Išsigimusio meno parodoje, Georgeas atvirai nereiškia nepritarimo 
ir net kerta menininkui „Protzui“ — veikiausiai turimas omenyje George'as Groszas. 
Ginti vokiečių avangardo tapytojus, išskyrus Klee ir Hoferį, kritikui atrodė jau per 
daug. Apie pasmerktųjų parodos reikšmę jis vos teužsiminė. Tik po metų Georgeas 
nuomonę pareiškė aiškiau: pastaboje apie Karlą Hoferį atkreipė dėmesį, kad Vokie- 
tijoje vadinamajam „išsigimusiam“ menininkui, jei tas nusižengtų draudimui tapyti, 
gresianti koncentracijos stovykla. Tačiau: une telle situation se passe de commentaires 


(tokia padėtis paliekama be komentarų). 

Clement Greenberg. Modernistinė tapyba 


>  Versta iš: Clement Greenberg, The Collected Essays and Criticism, t. 4: Modernism with 
a Vengeance, 1957-1969, The University of Chicago Press, 1993, p. 85-93 (i$ anglu k. verté 


Agnė Narušytė, komentarus parengė Lolita Jablonskienė) 


Modernizmas - daugiau nei menas ir literatūra. Dabar jis apima beveik visa, kas tikrai 
gyva mūsų kultūroje. Tačiau kartu yra didelė istorinė naujovė. Vakarų civilizacija - ne 
pirma civilizacija, atsigręžusi atgal ir užklaususi savo pačios pagrindus, bet būtent ji 
toliausiai nuėjo šia kryptimi. Aš tapatinu modernizmą su šios savikritinės tendenci- 
jos suintensyvėjimu, beveik paūmėjimu, prasidėjusiu nuo filosofo Kanto. Kadangi jis 
pirmasis sukritikavo patį kritikos metodą, laikau Kantą pirmuoju tikru modernistu. 

Modernizmo esmė, mano supratimu, yra pasitelkiant disciplinai būdingus me- 
todus kritikuoti pačią discipliną — ne siekiant ją nuversti, bet siekiant ją dar pa- 
tikimiau įtvirtinti jos kompetencijos srityje. Pasitelkdamas logiką, Kantas nustatė 
logikos ribas ir nors jis daug ką atėmė iš jos buvusios jurisdikcijos, logika dar labiau 
įtvirtino tai, kas jai liko. 

Modernizmo savikritika kilo iš Švietimo kritikos, bet tai nėra tas pats. Švietimas 
kritikavo iš šalies, kaip įprasta kritikai; modernizmas kritikuoja iš vidaus, pasinau- 
dodamas kritikuojamo reiškinio procedūromis. Atrodo natūralu, kad ši nauja kri- 
tikos rūšis pirmiausia pasirodė filosofijoje, kuri yra kritiška pagal apibrėžimą, bet 
besibaigiant XIX a. ji prasismelkė į daugelį kitų sričių. Iš kiekvienos formalios soci- 
alinės veiklos pradėta reikalauti racionalesnio pateisinimo, o kantiškoji savikritika, 
kuri pirmiausia ir iškilo filosofijoje, siekiant patenkinti šį poreikį, galiausiai buvo 
pasitelkta jį patenkinti ir interpretuoti srityse, labai nutolusiose nuo filosofijos. 

Žinome, kas atsitiko tokiai veiklai kaip religija, kuri negalėjo pateisinti savo eg- 
zistavimo pasitelkdama Kanto imanentinę kritiką. Iš pirmo žvilgsnio gali pasirodyti, 
kad meno padėtis panaši. Švietimui iš meno atėmus visus dėmesio vertus uždavi- 
nius, atrodė, jį tuoj asimiliuos paprasčiausia gryna pramoga, o pačią pramogą, regis, 


kaip ir religiją, tuoj asimiliuos terapija. Menas galėjo išsigelbėti nuo šito pažemini- 

mo tik pademonstruodamas, kad jo teikiama patirtis vertinga savaime ir kad jos 
negalima gauti i$ jokios kitos veiklos. 

Kiekviena meno šaka, kaip išaiškėjo, tai turėjo pademonstruoti savaip. Reikėjo 
įrodyti ne tik tai, kas unikalu ir neredukuojama mene apskritai, bet ir tai, kas unika- 
lu bei neredukuojama kiekvienoje konkrečioje meno šakoje. Kiekviena meno šaka 
turėjo savo veiksmais ir kūriniais apibrėžti išimtinai jai būdingus rezultatus. Taip 
ji, žinoma, susiaurins savo kompetencijos sritį, bet taip pat dar labiau užsitikrins 
savininkės teises į ją. 

Greitai paaiškėjo, kad kiekvienos meno šakos unikali ir tikroji kompetencijos 
sritis sutapo su jos priemonių esmės unikalumu. Savikritikos užduotis tapo elimi- 
nuoti iš kiekvienai meno šakai specifinių rezultatų sąrašo visa tai, ką įmanoma pa- 
siskolinti iš kokios nors kitos meno šakos priemonių arsenalo ar jai paskolinti. Taip 
kiekviena meno šaka taptų „gryna“ o tame „grynume“ rastų savo kokybės standartų, 
taip pat ir nepriklausomybės garantiją. „Grynumas“ reiškė savęs apibrėžimą, o meno 
savikritikos iniciatyva tapo įnirtinga pastanga apibrėžti savo esmę. 

Realistinis, natūralistinis menas maskavo priemones pasitelkdamas meną tam, 
kad galėtų paslėpti meną. Modernizmui menas buvo reikalingas, kad atkreiptų dėmesį 
į meną. Tapybos priemonėms būdingus apribojimus - plokščią paviršių, porėmio for- 
mą, pigmentų savybes - senieji meistrai traktavo kaip negatyvius veiksnius, kuriuos 
galima pripažinti tik besąlygiškai ar netiesiogiai. Modernizmo laikais tuos pačius ribo- 
tumus pradėta suvokti kaip pozityvius veiksnius ir jie buvo atvirai pripažinti. [Édou- 
ardo] Manet [1832-1883] darbai tapo pirmaisiais modernistiniais paveikslais, nes jie 
atvirai deklaravo paviršiaus, ant kurio buvo nutapyti, plokštumą. Įkandin Manet sekę 
impresionistai išsižadėjo grunto ir lesiruočių, kad akiai neliktų jokių abejonių, jog jų 
naudojamos spalvos pagamintos iš dažų, kurie gaunami iš tūbelių ar indelių. [Paulis] 
Cézanneas [1839-1906] paaukojo tikroviškumą ar tikslumą norėdamas stačiakampei 
drobės formai dar akivaizdžiau pritaikyti piešinį ir kompoziciją. 

Tačiau procesams, kuriais tapybos menas save kritikavo ir apibrėžė kaip moder- 
nizmą, fundamentaliausias buvo būtent neišvengiamo paviršiaus plokštumo akcen- 
tavimas. Nes vien tik plokštumas yra unikalus ir išimtinai būdingas tapybai. Uždara 
paveikslo forma yra ir teatro menui būdinga ribojanti sąlyga arba norma; spalva yra 


ne tik teatro, bet ir skulptūros norma bei priemonė. Kadangi plokštumas yra vienin- 

telė sąlyga, būdinga tik tapybai ir jokiam kitam menui, modernistinė tapyba buvo 
labiausiai orientuota į plokštumą. 

Senieji meistrai juto, kad būtinai reikia išsaugoti tai, kas vadinama paveikslo 
plokštumos vientisumu - tai yra parodyti plokštumo patvarumą po tikroviškiausia 
trimatės erdvės iliuzija ir virš jos. Čia glūdintis akivaizdus prieštaravimas buvo bū- 
tinas jų meno sėkmės elementas, kaip ir yra būtinas visos tapybos sėkmei. Moder- 
nistai nei vengė šio prieštaravimo, nei jį išsprendė; jie greičiau apvertė jo sąlygas. Esi 
priverstas suvokti jų paveikslų plokštumą prieš suvokdamas plokštumos turinį, o ne 
po to. Senojo meistro tapyboje paprastai pamatai, kas pavaizduota, prieš pamatyda- 
mas patį paveikslą, o modernistinėje tapyboje pirmiausia pamatai patį paveikslą. Tai, 
žinoma, geriausias būdas pamatyti bet kokį paveikslą, senojo meistro ar modernis- 
tinį, bet modernizmas šitokį matymo būdą primeta kaip vienintelį ir būtiną, o kaip 
modernizmui sekasi tai daryti, rodo savikritikos pasisekimą. 

Modernistinės tapybos naujausioje fazėje iš principo neatsisakyta vaizduoti at- 
pažįstamus objektus. Tačiau atsisakyta vaizduoti tokią erdvę, kurią gali apgyvendinti 
atpažįstami objektai. Abstraktumas ar nefigūratyvumas patys savaime dar neįrodė 
esą visiškai būtini tapybos meno savikritikos momentai, nors tokios nuomonės 
laikėsi tokie žymūs menininkai kaip [Vasilijus] Kandinskis [1866-1944] ir [Pietas] 
Mondrianas [1872-1944]. Pats savaime vaizdavimas ar iliustravimas nepasiekia ta- 
pybos meno unikalumo; tai pasiekia pavaizduotų daiktų keliamos asociacijos. Visos 
atpažįstamos esybės (įskaitant ir pačius paveikslus) egzistuoja trimatėje erdvėje, ir 
pakanka menkiausios užuominos į atpažįstamą esybę, kad kiltų asociacijos su tokio 
pobūdžio erdve. Tokia užuomina gali būti fragmentiškas žmogaus figūros ar arbatos 
puodelio siluetas, atitolinantis tapybos erdvę nuo tiesioginio dvimatiškumo, garan- 
tuojančio tapybos, kaip meno, savarankiškumą. Nes, kaip jau sakyta, trimatiškumas 
yra skulptūros sritis. Kad pasiektų autonomiją, tapyba pirmiausia turėjo atsikratyti 
visko, ką ji galėtų turėti bendro su skulptūra, ir būtent stengdamasi tai pasiekti, o 
ne - kartoju - atmesti tai, kas vaizduojama, ar literatūriškumą, tapyba tapo abstrakti. 

Tačiau kaip tik priešindamasi skulptüri$kumui modernistinė tapyba parodo, kad 
ji tvirtai prisirišusi prie tradicijos, nors ir atrodo priešingai. Nes priešinimasis skulp- 
tūriškumui prasidėjo gerokai prieš pasirodant modernizmui. Vakarų tapyba, kiek ji 


natūralistinė, daug skolinga skulptūrai, kuri ją iš pradžių išmokė, kaip šešėliuoti ir 

modeliuoti kuriant reljefo iliuziją, ir net kaip išdėstyti tą iliuziją papildomoje gilios 
erdvės iliuzijoje. Tačiau kai kuriuos didžiausius Vakarų tapybos žygdarbius lėmė jos 
pastarųjų keturių šimtmečių pastanga atsikratyti skulptūriškumo. Iš pradžių XVI a. 
Venecijoje, o paskui XVII a. Ispanijoje, Belgijoje bei Olandijoje tai buvo daroma dėl 
spalvos. XVIII a. [Jacgues'as Louis] Davidas [1748-1825] mėgino atgaivinti skulptū- 
rinę tapybą iš dalies siekdamas išgelbėti tapybos meną nuo dekoratyvaus plokštini- 
mo, kurį, regis, sukėlė spalvos akcentavimas. Tačiau spalva, lygiai kaip ir kiti dalykai, 
yra paties Davido geriausių paveikslų, daugiausiai neformaliųjų, stiprybė. O jo išti- 
kimas mokinys [Jeanas Augusteas Dominigue'as] Ingres'as [1780-1867], nors ir nau- 
dojo spalvą kur kas nuosekliau nei Davidas, tapė vienus plokščiausių portretų, bene 
pačius neskulptūriškiausius patyrusio Vakarų tapytojo sukurtus paveikslus nuo XIV 
amžiaus. Taigi XIX a. viduryje, nepaisant skirtumų, visos progresyvios tapybos ten- 
dencijos susiliejo į antiskulptūriškumo kryptį. 

"Toliau eidamas šia kryptimi modernizmas tai darė ir sąmoningiau. Pradedant 
Manet ir impresionistais, tai jau nebepriklausė nuo spalvos ar piešinio, o labiau nuo 
pasirinkimo tarp grynai optinės ir optinės, bet pakoreguotos ar modifikuotos takti- 
linėmis asociacijomis, patirties. Būtent gryno ir tiesiogiai suprantamo optiškumo, o 
ne spalvos vardan impresionistai ėmė tapyboje naikinti šešėliavimą ir modeliavimą 
bei visa tai, kas tarsi žymėjo skulptūriškumą. Vėlgi būtent dėl skulptūriškumo, su 
juo susijusio šešėliavimo ir modeliavimo Cėzanne'as ir po jo atėję kubistai veikė 
prieš impresionizmą kaip Davidas veikė prieš [Jeaną Honoré] Fragonardą [1732- 
1806]. Betir vėlgi, lygiai kaip dėl Davido bei Ingreso reakcijos paradoksaliai atsirado 
tapyba, kuri buvo net mažiau skulptūriška nei anksčiau, taip ir kubistų kontrrevoliu- 
cija baigėsi tapyba, plokštesne nei bet kas kita Vakarų mene nuo Giotto [1267-1337] 
ir Cimabue [apie 1240-1302] laikų - tiesą sakant, tokia plokščia, kad ji vargiai galėjo 
pateikti atpažįstamus vaizdus. 

O prasidėjus modernizmui peržiūrėtos kitos pagrindinės tapybos meno nor- 
mos - lygiai taip pat nuodugniai, nors ir ne taip įspūdingai. Neturiu tiek laiko, kad 
parodyčiau, kaip viena po kitos ėjusios modernistų tapytojų kartos atpalaidavo, 
paskui sugriežtino, tada vėl atpalaidavo ir izoliavo, o tada dar kartą sugriežtino pa- 
veikslą uždarančios formos ar rėmo normą. Arba kaip išbaigtumo ir dažų faktūros, 


taip pat tonų ir spalvų kontrasto normos buvo peržiūrėtos ir peržiūrimos. Visų šių 

normų atžvilgiu imtasi naujų rizikingų veiksmų, ne tik dėl išraiškos, bet taip pat ir 
siekiant aiškiau parodyti, kad tai normos. Taip patikrinamas jų nepakeičiamumas. 
Tai, kad tikrinimas dar nesibaigė, ir tai, kad laikui bėgant jis vis gilėja, paaiškina 
radikalius supaprastinimus, kuriuos irgi matome pačioje naujausioje abstrakčioje 
tapyboje, taip pat radikalias komplikacijas, kurias taip pat joje matome. 

Nė vienas kraštutinumas nėra savivalės ir užgaidos rezultatas. Priešingai, kuo 
nuodugniau apibrėžiamos disciplinos normos, tuo mažiau laisvės jos linkusios leisti 
daugybe krypčių. Esminės tapybos normos ir konvencijos yra ir ribojančios sąlygos, 
kurias paveikslas turi patenkinti, kad būtų išgyvenamas kaip paveikslas. Modernizmas 
atrado, kad šias ribas galima stumti be galo toli, kol paveikslas liaujasi buvęs paveikslu 
ir virsta bet kokiu objektu; bet taip pat jis atrado, kad kuo toliau tos ribos nustumia- 
mos, tuo tiksliau jas reikia pažymėti ir jų laikytis. Sakytum, iš Mondriano tapybos 
susikertančių juodų linijų ir spalvotų stačiakampių vargiai galima padaryti paveikslą, 
tačiau tiksliai atkartodami paveikslo formą tie stačiakampiai su nauja jėga ir pilnatve 
primeta jo rėminantį pavidalą kaip reglamentuojančią normą. Ilgainiui paaiškėja, kad, 
užuot grėsęs savivale, Mondriano menas yra beveik per daug disciplinuotas, beveik 
per daug tam tikru požiūriu susijęs su tradicija ir konvencija; pripratę prie jo visiško 
abstraktumo, mes iškart suprantame, kad, pavyzdžiui, spalvos, taip pat ir pataikavimo 
rėmui požiūriu jis yra konservatyvesnis už paskutinius Monet paveikslus. 

Tikiuosi, suprantama, kad apmesdamas modernistinės tapybos logikos siužetą 
turėjau jį supaprastinti ir hiperbolizuoti. Plokštuma, į kurią orientuojasi moder- 
nistinė tapyba, niekada nebus absoliuti. Galbūt sustiprėjęs paveikslo plokštumos 
jautrumas nebeleidžia skulptūrinės iliuzijos ar regėjimo apgaulės, bet jis leidžia ir 
privalo leisti optinę iliuziją. Pirmoji ant drobės palikta žymė suardo jos tiesioginį 
ir visišką plokštumą, o tokio menininko kaip Mondrianas ant drobės paliktų žymių 
pasekmė tėra iliuzija, sugestijuojanti savotišką trečią matavimą. Tik dabar tai yra 
griežtai tapybinis, griežtai optinis trečias matavimas. Senieji meistrai kūrė erdvės 
gylio iliuziją, į kurią galėjai įsivaizduoti įeinąs, bet modernisto tapytojo sukurta ana- 
logiška iliuzija leidžia tik žvelgti vidun; per ją galima keliauti tik akimis - ir tiesiogi- 
ne, ir perkeltine prasme. 

Naujausia abstrakčioji tapyba mėgina įgyvendinti impresionistų primygtinį rei- 


kalavimą, kad tapybos menas iš esmės turėtų kelti tik optinius pojūčius. Šitai įsisą- 

moninęs, pradedi suprasti ir tai, kad impresionistai ar bent jau poimpresionistai ne- 
klydo flirtuodami su mokslu. Kantiškoji savikritika, kaip dabar paaiškėja, geriausiai 
išreiškiama per mokslą, o ne filosofiją, o pradėta taikyti mene, tikroji jos dvasia labiau 
priartėjo prie mokslinio metodo nei bet kada anksčiau - labiau nei [Leon Battista] 
Alberti [1404-1472], [Paolo] Uccello [1397-1475], Piero della Francesca [1416/17-1492] 
ar Leonardas [Leonardo da Vinci, 1452-1519] Renesanso laikais. Tik mokslinis nuose- 
klumas gali pateisinti mintį, kad dailė turi apsiriboti išimtinai tuo, kas duota vizualinei 
patirčiai, ir nenurodyti į nieką, kas duota kokiame nors kitame patirties lygmenyje. 

Jau vien pats mokslinis metodas reikalauja ar gali pareikalauti, kad situacija 
būtų išspręsta tiksliai tokiomis pačiomis sąlygomis, kokiomis buvo pateikta. Bet 
toks nuoseklumas nieko nežada estetinės kokybės požiūriu, o tai, kad geriausias 
pastarųjų septyniasdešimties ar aštuoniasdešimties metų menas vis labiau priartėja 
prie tokio nuoseklumo, neliudija, jog yra priešingai. Paties meno požiūriu, jo susilie- 
jimas su mokslu tėra grynas atsitiktinumas, ir nei menas, nei mokslas vienas kitam 
neduoda ar negarantuoja daugiau nei iki šiol. Tačiau jų susiliejimas parodo, kaip 
giliai modernistinis menas priklauso taip pačiai konkrečiai kultūrinei tendencijai 
kaip modernus mokslas, o tai yra didžiausios reikšmės istorinis faktas. 

"Taip pat reikia suvokti, kad modernistinio meno savikritika visada buvo sponta- 
niška ir daugiausia nesąmoninga. Kaip jau sakiau, tai buvo apskritai praktikos klau- 
simas, imanentinis praktikai, o ne teorijai. Daug girdime apie programas, susijusias 
su modernistiniu menu, bet modernistinėje tapyboje yra kur kas mažiau programiš- 
kumo nei Renesanso ar akademistinėje tapyboje. Išskyrus kelis tokius tapytojus kaip 
Mondrianas, modernizmo meistrai turi ne daugiau nepajudinamų idėjų apie meną, 
nei jų turėjo [Jeanas Baptisteas Camille'is] Corot [1796-1875]. Tam tikri polinkiai, tam 
tikri patvirtinimai ir akcentai, taip pat ir tam tikri atsisakymai ir susilaikymai, regis, 
tapo būtini paprasčiausiai todėl, kad kelias į stipresnį, išraiškingesnį meną eina per 
juos. Modernistų artimiausi tikslai buvo ir lieka pirmiausiai asmeniniai, o jų kūrybos 
tiesa ir sėkmė taip pat yra pirmiausiai asmeninė. Prireikė dešimtmečių, kad susirink- 
tų didelis asmeniškos tapybos kiekis ir atsiskleistų bendra savikritinė modernistinės 
tapybos tendencija. To nesuvokė ar dar nesuvokia nė vienas menininkas, be to, joks 
menininkas niekada negalėtų laisvai dirbti tai suvokdamas. Šiuo mastu - o tai didelis 


mastas - menas tęsiamas modernizmo laikais panašiai kaip ir anksčiau. 


88 


I SKYRIUS. DAILĖTYROS TEKSTAI / DAILĖS KRITIKA 


Ir negaliu nepabrėžti, kad modernizmas niekada nereiškė ir dabar nereiškia nie- 
ko panašaus į santykių su praeitim nutraukimą. Jis gali reikšti tradicijos perdavimą, 
išardymą, bet taip pat reiškia jos tolesnę plėtotę. Modernistinis menas tęsia praeitį 
be plyšio ar trūkio ir jis visada bus suvokiamas praeities požiūriu, kad ir pasibaigtų. 
Paveikslų kūrimą nuo pat pradžios kontroliavo visos mano minėtos normos. Paleo- 
lito tapytojas ar raižytojas galėjo nepaisyti rėmo normos ir traktuoti paviršių tiesiog 
skulptūriškai tik todėl, kad jis kūrė vaizdus, o ne paveikslus, ir dirbo su pagrindu - 
uolos siena, kaulu, ragu ar akmeniu, - kurio ribos ir paviršius buvo atsitiktinai duoti 
gamtos. Bet paveikslų gamyba reiškia ir sąmoningą plokščio paviršiaus sukūrimą ar 
pasirinkimą, sąmoningą jo apibrėžimą ir apribojimą. Šis sąmoningumas ir yra tai, 
ką modernistinė tapyba įkyriai kartoja: kad ribojančios meno sąlygos yra apskritai 
žmogiškos sąlygos. 

Bet noriu pakartoti, kad modernistinis menas nesiūlo teorinių demonstracijų. 
Greičiau galima pasakyti, kad jis verčia teorines galimybes empirinėmis, o tai da- 
rydamas patikrina daugelio teorijų apie meną aktualumą tikrai praktikai ir tikrai 
meno patirčiai. Vien šiuo požiūriu modernizmą galima laikyti griaunančiu. Tam 
tikri veiksniai, apie kuriuos mes buvome įpratę galvoti kaip apie esminius meno 
kūrybai ir patirčiai, parodomi kaip ne tokie, nes modernistinė tapyba sugebėjo be jų 
apsieiti ir vis dėlto toliau teikti meno patirtį su visais jos esminiais elementais. Dar 
vienas faktas — tai, kad šis parodymas nesunaikino daugumos mūsų senųjų verti- 
nimų, tik padidina jo patikimumą. Galbūt modernizmas turėjo ką nors bendro su 
Uccello, Piero della Francesca, El Greco [1541-1614], Georgeso de la Touro [1593- 
1652] ir net [Jano] Vermeerio [1632-1675] reputacijos atgaivinimu, be to, moderniz- 
mas patvirtino, jei ne atgaivino, Giotto reputaciją, bet šiais veiksmais jis nepaZemino 
Leonardo, Raffaello [1483-1520], Tiziano [1480/85-1576], [Pieterio Paulio] Rubenso 
[1577-1640], Rembrandto [1606-1669] ar [Jeano Antoineo] Watteau [1684-1721] au- 
toriteto. Vis dėlto modernizmas parodė, kad nors praeitis šiuos meistrus vertino 
teisėtai, ji tai aiškino remdamasi neteisingais ar neesminiais argumentais. 

Tam tikru požiūriu ši situacija šiandien beveik nepasikeitė. Meno kritika ir meno 
istorija atsilieka nuo modernizmo, kaip atsiliko ir nuo ikimodernistinio meno. Dau- 
guma dalykų, kurie rašomi apie modernizmą, vis dar priklauso žurnalistikai, o ne 


kritikai ar menotyrai. Būtent žurnalistika - ir tūkstantmetis kompleksas, nuo kurio 

mūsų dienomis kenčia tiek daug žurnalistų bei žurnalistinių intelektualų - kalta dėl 
to, kad kiekviena nauja modernistinio meno fazė sveikinama kaip visiškai naujos 
epochos mene pradžia, ryžtingai nutraukianti ryšius su visais praeities papročiais ir 
konvencijomis. Kaskart tikimasi, kad tam tikra meno rūšis bus tokia nepanaši į visas 
ankstesnes meno rūšis ir tokia laisva nuo praktikos ar skonio normų, kad kiekvienas, 
kad ir kiek jis informuotas ar neinformuotas, galės apie tai išreikšti savo nuomonę. 
Ir šie lūkesčiai nuviliami kiekvieną kartą, kai aptarinėjama modernistinio meno fazė 
galiausiai užima savo vietą aiškioje skonio ir tradicijos tęstinumo sekoje. 

Nėra nieko svetimesnio mūsų laikų autentiškam menui nei tęstinumo pertrūkio 
idėja. Menas yra - be kita ko - tęstinumas ir be jo neįsivaizduojamas. Jei nebūtų 
meno praeities, taip pat ir poreikio bei neįveikiamo potraukio išlaikyti jo tobulumo 


standartus, modernistiniam menui trūktų ir turinio, ir pateisinimo. 


KOMENTARAS 

1960 m. parašytas ir paviešintas straipsnis — vienas iš žinomiausių ir nuolat iš 
naujo analizuojamų bei cituojamų Clemento Greenbergo (1909-1994) tekstų, garsus 
ne mažiau negu 1939 m. jo esė Avangardas ir kičas. Jo svarbą modernizmo diskursui 
patvirtina įvairios publikacijos modernizmo dailės kritikos antologijose: The New 
Art: a Critical Anthology, sudaryt. Gregory Battcock, 1966; Esthetics Contemporary, 
sudaryt. Richard Kostelanetz, 1978; Modern Art and Modernism: a Critical Antholo- 
gy, sudaryt. Francis Frascina ir Charles Harrison, 1982. Šiuo atveju naudotasi Green- 
bergo keturių tomų raštų rinktine. 

Clementas Greenbergas, žymiausias ir įtakingiausias XX a. vidurio JAV dailės 
kritikas ir teoretikas, formalistinės dailėtyros atstovas, savo tekstais ir kuruotomis 
parodomis ypač daug prisidėjo propaguojant ir institucionalizuojant Niujorko tapy- 
bos mokyklą, pirmiausia - Jacksono Pollocko abstrakčiojo ekspresionizmo tapybą. 
Žydų emigrantų iš Rusijos imperijos sünus*^ gimė Niujorke, studijavo Sirakūzų uni- 


versitete (Syracuse University), tapytojos Lee Krasner (1908-1984) rekomenduotas 


84 „Gimiau Bronkse, Niujorko mieste, vyriausiu iš trijų sūnų. Mano tėvas ir motina, kiekvienas 
atskirai, buvo kilę iš Lietuvos žydų kultūrinio enklavo šiaurės rytų Lenkijoje.“ 
(C. Greenberg, The Collected Essays and Criticism, t. 1: Perceptions and Judgments, 1939-1944, 
The University of Chicago Press, 1988, p. xix). 

klausė į JAV iš Vokietijos emigravusio tapytojo abstrakcionisto Hanso Hofmanno 
(1880-1966) paskaitų, smarkiai paveikusių ir būsimųjų abstrakčiojo ekspresionizmo 
kūrėjų, ir paties Greenbergo pažiūras. Nuo XX a. ketvirto dešimtmečio pabaigos 
ėmė rašyti ir publikuoti marksistinės nuostatos kultūros ir meno kritikos straipsnius 
kairiosios pakraipos žurnaluose Partisan Review, Nation, žydų politiniame-kultūri- 
niame žurnale Commentary ir kt. Marksizmo įtaką dailės kritiko mąstysenai geriau- 
siai reprezentuoja Partisan Review atspausdintas jo straipsnis Avangardas ir kičas 
(Avant Garde and Kitsch, 1939), čia pradėtą diskusiją apie modernizmą Greenbergas 
tęsė visą gyvenimą, vienais argumentais remdamasis nuolat, kitus praplėsdamas ar 
atmesdamas. Avangardas ir kičas - vienas autoritetingiausių, iki šiol analizuojamų 
ir cituojamų XX a. vidurio marksistinės dailės kritikos tekstų. Jame apmąstomos 
socialinės modernizmo sklaidos sąlygos, išskiriant galios struktūroms tarnaujančią, 
pasyviems vartotojams skirtą masinę kultūrą - kičą ir modernistinį avangardą, at- 
siribojantį nuo socialinės terpės ir jos ideologijos vardan elitinių aukštųjų vertybių 
ir „meno dėl meno“. Platesnę avangardo analizę dailės kritikas išplėtojo straipsnyje 
Naujojo Laokoono link (Towards an Newer Laokoon, 1940), kuriame pirmą sykį iš- 
kėlė atskiros dailės rūšies specifiškumo, kaip dailės autonomiškumo garanto, idėją. 
Ankstyvieji Greenbergo straipsniai buvo išspausdinti 1961 m. išleistoje (vėliau kelis- 
syk pakartotoje) rinktinėje Menas ir kultūra - Art and Culture. 

Pristatomas straipsnis Modernistinė tapyba (1960) žymi ilgainiui pasikeitusias 
Greenbergo kritikos teorines prieigas — jis atsisakė marksizmo ir atsigręžė į Imma- 
nuelio Kanto filosofiją. Straipsnyje išdėstyta modernistinės tapybos samprata pui- 
kiai reprezentuoja formalistinę dailės kritiko mąstyseną. 

Remdamasis Kanto kritikos kategorija, Greenbergas modernizmo savastį, jo 
originalumą įžvelgia kaip atskirų dailės rūšių (disciplinų), pirmiausia tapybos, sa- 
vikritiškumą, kitaip tariant - savianalizę: „Modernizmo esmė, mano supratimu, yra 
pasitelkiant disciplinai būdingus metodus kritikuoti pačią discipliną - siekiant ne ją 
nuversti, o dar patikimiau įtvirtinti jos kompetencijos srityje.“ Tęsdamas Avangarde 
ir kiče pradėtą neautonomiško meno, kaip pramogos, kritiką, autorius priešpriešina 
jam „grynojo“ meno, suteikiančio unikalią, nuo išorinių faktorių (socialinių, poli- 
tinių) nepriklausomą patirtį, sampratą. Jo nuomone, kiekviena modernizmo dailės 


rūšis, siekdama grynumo, kritiniame savianalizės procese išskiria tai, kas yra būdin- 

ga tik jai, atmesdama kitų disciplinų „priemaišas“. Pavyzdžiui, tapybai ir tik tapybai, 
pasak Greenbergo, yra būdingas plokštumas (o ne spalva ar apimtinė forma, kurias 
regime ir skulptūroje), todėl modernistinė tapyba susitelkia į paviršiaus plokštumos 
ir joje kuriamo vaizdo analizę. Kritiko teigimu, tapyba tapo abstrakti ne dėl to, kad 
atsisakė kurti iliuzinę tikrovę ar vengė naratyvumo, literatūriškumo, o todėl, kad 
atmetė visa, kas buvo būdinga ne jai, o skulptūrai. Į rūšies gryninimą dailėje Green- 
bergas žvelgia istoriškai, minėdamas precendentus XIX a. tapyboje. Motyvuotą šio 
proceso pradžią jis įžvelgia Manet, o jo kvintesenciją - kubistų tapybos darbuose. 

Šias teorines prieigas Greenbergas taikė ir dailės kūrinių bei reiškinių analizė- 
je. Pavyzdžiui, dar 1959 m. parašytame straipsnyje Koliažas (Collage), remdamasis 
kubistų darbais, jis įrodinėjo, kad koliažas buvo logiška ir neišvengiama plokštumą 
analizavusios modernistinės tapybos išdava. 

„Grynos“ meno rūšies samprata tapo ypač įtakinga analizuojant XX a. vidurio 
ir vėlesnę Vakarų šalių abstrakčiąją tapybą bei skulptūrą. Tiesa, Greenbergo kriti- 
kai atkreipė dėmesį į tai, kad kitos dailės kryptys - dada, siurrealizmas, popmenas, 
minimalizmas ar konceptualizmas - netelpa į taip suvokiamo modernizmo rėmus. 
Išties pats Greenbergas į šias kryptis žvelgė skeptiškai. Nepaisant to, jo atvertas dis- 
kursas neprarado aktualumo iki šiol - jo interpretacijomis ir kritika grindžiamos 
naujos šiuolaikinio meno analizės teorinės prieigos. Amerikiečių dailėtyrininko, 
taip pat formalisto, Michaelo Friedo (g. 1939) straipsnis Menas ir daiktiškumas (Art 
and Objecthood, 1967), kritikuojantis minimalizmą dėl tiesmuko (literal) požiūrio į 
rūšies specifiškumą ir dėl kūrinių teatriškumo, paskatino svarstymus apie tiesiogi- 
nio žiūrovo dalyvavimo meno kūrinio suvokimo procese svarbą - šį aspektą vėliau 
išplėtojo fenomenologinė dailėtyra. O įtakinga JAV dailėtyrininkė Rosalind Krauss 
(g. 1941) savo esė Kelionė Šiaurės jūra: menas postmedijų amžiuje (A Voyage on the 
North Sea: Art in the Age of the Post-Medium Condition, 2000) išplėtė Greenbergo 
mintį teiginiu, kad XX a. antroje pusėje itin išaugus meno technikų ir raiškos prie- 
monių arsenalui grynumo tebesiekiama, bet jau ne atskiroje rūšyje, o mene apskritai 
(art in general). Šiuolaikinį meną ji vadina pomedijiniu ar podisciplininiu (post-me- 


dium specific), peržengiančiu tradicinių dailės rūšių ribas. 

Alfonsas Andriuškevičius. 
Eugenijus Antanas Cukermanas 


> Tekstas iš: Alfonsas Andriuškevičius, E. A. Cukermanas - sala tapybos upėje, Kultūros barai, 


1994, Nr. 4, p. 17-19 (komentarus parengė Agnė Narušytė) 


Eugenijaus Antano Cukermano [g. 1935] kūrybą ignoravome nei per ilgai, nei per 
trumpai - viso labo penkiolika metų (1972-1987). Ką reiškia „ignoravome“? Ogi: 
bemaž nejsileidome į oficialias bendrąsias parodas, nereprodukavome jo paveikslų 
dailės leidiniuose, nesuteikėme galimybės surengti personalinę ekspoziciją presti- 
žiniuose Dailės parodų rūmuose [dabar Šiuolaikinio meno centras]. Žinoma, daili- 
ninkas persekiojamas nebuvo - per tą laiką jisai nutapė kokį šimtą drobių, nupiešė 
dar daugiau piešinių, surengė šešias personalines parodas „paribio“ salėse (Birštono 
kultūros namuose, Konservatorijoje [dabar Muzikos ir teatro akademija], Fotogra- 
fijos meno draugijoje ir kt.). Tačiau... Ieškant atsakymo į klausimą „kodėl“, krinta į 
akis dvi aiškios priežastys: pagal diplomą autorius - architektas (t. y. - ne dailinin- 
kas!); nuo pat aktyvios kūrybos pradžios jis tapo abstrakcijas. Išgirdęs apie šiedvi 
priežasti, Eugenijus pusiau juokais sako, jog esanti dar ir trečioji: negėręs su dailės 
bosais. O aš manau, kad greičiausiai galima pridurti ir ketvirtąją, veikusią ne tiek 
mūsų dieninę logiką, kiek pasąmoninius sprendimus: pernelyg „nelietuviški“, „ne- 
čiurlioniški“, Eugenijau, tie tavo kūriniai. 

Šiandien daugelis dailininkų ir dailės kritikų laiko Eugenijų Antaną Cukermaną 
viena svarbiausių mūsų meno figūrų. Jis dalyvavo aštuntojoje Vilniaus tapybos triena- 
lėje (1990), surengė piešinių parodą Dailės parodų rūmuose (1990), yra visų grupės 24 
parodų dalyvis, atstovavo Lietuvai Prancūzijoje surengtoje parodoje Peintres de Litua- 
nie (1992) ir tarptautiniame simpoziume Austrijoje (1992); jo paveikslų įsigijo Vilniaus 
ir Kauno dailės muziejai; apie jį išspausdintas vienas kitas rašinys. Ir vis dėlto... Senojo 
mąstymo rudimentai, kaip ta „uodega“, pasak Carlo Gustavo Jungo, tebesivelka paskui 
mus. Manau, Eugenijau, kad Nacionalinės premijos [Lietuvos nacionalinė kultūros ir 


meno premija] tau dar teks palūkėti [Cukermanas ja apdovanotas 2000 m.]. 

Kompozicija, erdvė. Ankstyvesnieji Cukermano paveikslai (pavyzdžiui, Aplink 
kubą I, 1977) aiškiai rodo „formalistinius“ autoriaus polinkius. Ypač jį domina 
plokštumos - erdvės (tikros ir iliuzinės) santykiai. Kaip žinome, plokštumos / 
erdvės (tūrio) opozicija ir tapatumu uoliai manipuliuota nuo kubizmo iki opar- 
to: sukurta tūkstančiai kūrinių - viena vertus, žaviai svaiginančių erdvinėmis 
metamorfozėmis, antra vertus, diegiančių stiprų nepasitikėjimo rega (ir kitomis 
juslėmis) jausmą bei nuolat primenančių garsųjį Renė Descarteso pavyzdį apie 
vandenin panardintą irklą. Spėju, kad žaidimas plokštumomis ir tūriais buvo svar- 
bus Eugenijui abiem aspektais: čia jis galėjo (ak, architekto profesija!) laisvai, ne- 
žiūrėdamas į jokią aplink plytinčią natūrą, pamanipuliuoti minėtosios opozicijos 
nariais; drauge, eidamas šiuo keliu, autorius sau ir kitiems rodė, kad iliuziškumas 
(o jo priežastis - metamorfozių galimybė) yra substancialus pasaulio bruožas; ir 
tai suvokti padeda ne juslės... 

Kryptelėjęs šiek tiek į šalį (nors esminis principas liko) dailininkas išrutuliojo 
lietuvių tapybos kontekste originalų kompozicijos tipą. Jos pagrindas — stambios, 
lyg užslenkančios viena ant kitos spalvinės dėmės. Jas įmanoma „skaityti“ kaip sa- 
votiškus „geologinius“ sluoksnius, „sutankėjusią erdvę“, pasak autoriaus. Tai itin 
akivaizdu jau paveiksle Graffiti (1977), kuriame didžiulė tamsi „lavos“ dėmė, „šliau- 
žianti“ (nepaisydama autoriaus įrengtų „slenksčių“) žemyn, užkloja visus kitus (kul- 
tūrinius ir natūrinius) pavidalus. „Dėmes“ (tai rodo ir aprašytasis pavyzdys) Cuker- 
manas daro naudodamasis ne vien spalva: jis klijuoja drobę ant drobės, skirtingai 
sušiaušia paveikslo paviršių, leidžia dažui slinkti pasvira plokštuma ir t.t. Įdomu, 
kad „užslinkimo“ principas (o tai - vienas erdvės ir plokštumos santykiavimo - susi- 
tapatinimo ir susipriešinimo - variantų), jkünijamas čia tuo, čia kitu būdu, tapytojui 
nenusibosta jau 17 metų! Ką ten nenusibosta - juo remdamasis, jis vis dar sugeba 
kalbėti svariai. Kuo autoriui brangus šis kelias? Atsakant į klausimą tenka nurody- 
ti mažų mažiausiai du dalykus: dėmių slinktis sukelia totalinio, visatinio judėjimo, 
turinčio specifinį lėtą ritmą, kurio neaptiksi dabartinėje lietuvių tapyboje, įspūdį; 
tokia paveikslo architektonika padeda Cukermanui, nesutraukiant ryšių su natūra 
absoliučiai („geologiškumas“), pabėgti nuo sąsajų su peizažu ir natiurmortu (mūsų 
mėgstamieji žanrai, palikę ryškius pėdsakus net lietuviškose abstrakcijose), kuriems 


jis gerokai alergiškas. 

Spalva, paviršius. Kūriniai, nutapyti apie 1977-1979 metus, yra beveik monoch- 
romiški. Be to, tasai monochromizmas turi aiškų polinkį į neintensyvius pilkšvus bei 
rusvus tonus. Vienas įspūdingiausių šio meto darbų - Šviesos laukai (1979): didžiumą 
paveikslo ploto yra okupavusi lyg akmens, lyg smėlio, lyg tinko spalva, kurioje žerplėja 
tik pora mėlynų linijų. Spalvinis asketizmas — gal ši sąvoka tiktų apibūdinti tokiems 
paveikslams. Vėliau dailininko darbai tampa spalvingesni, bet jis išlieka originalus: 
arba spalvingus plotus derina su bemaž achromatiškais, arba panaudoja daugelio 
tapytojų vengiamas „purvinas“ spalvas, tarp kurių svarbus - vėsus pilkšvas atspalvis. 
Specifinis Cukermano koloritas orientuoja žiūrovo sąmonę iš karto dviem kryptimis: 
į mūsų miestiškąją kultūrą ir į nečionykštes, laiko bei vietos atžvilgiu tolimas kultūras. 
Pirmosios orientacijos priežastis — asociacijos su gatvių grindiniu, nušiurusiomis pas- 
tatų sienomis, blukiais dulkėtais asfaltiniais paviršiais (dailininkas gimė ir augo Kau- 
no senamiestyje). Antrosios - ypatinga gaida, kuria pragysta saviti ir savaip suderinti 
melsvi ir rausvi tonai ir kurią ausis (tiksliau - akis) dažnai pagauna vienaip ar kitaip su 
Artimaisiais Rytais susijusių dailininkų kūrybos spalvų deriniuose. 

Cukermano tapyba yra itin originali paveikslų paviršiais: tiek jų pobūdžiu, tiek 
lyginamuoju svoriu raiškos priemonių arsenale. „Tapyba pirmiausia yra paviršiaus 
menas“ - žodžiai, giliai įstrigę dailininko sąmonėn. Autorius tvirtina mėgstąs tapy- 
bą, be kita ko, ir todėl, kad čia tebedominuoja manualinis procesas. Tačiau jo manu- 
alizmas iš esmės skiriasi nuo didžiumos lietuvių tapytojų „rankų darbo“: užuot tepęs, 
gliejęs, klojęs dažą, Eugenijus „baksnoja“ teptuku, brūžina nudažytą paviršių meta- 
liniu šepečiu, spaudžia dažus ant drobės tiesiai iš tūbelės (kakleliu sužeisdamas pa- 
viršių), klijuoja antrą drobės sluoksnį ir pan. Subraižytas, nubrozdintas, gruoblėtas 
kūrinių paviršius vėl yra tam tikra jų antipuošmena, veikianti psichiką panašiai kaip 
ir minėtosios „murzinos“, blukios spalvos. Ir būtent šičia gal pravartu prisiminti 
Martino Heideggerio iškeltus du esminius kūrinio bruožus: jis rodąs pasaulį ir esąs 
padarytas iš žemės. Kaip gražiai ši metafora tinka Eugenijaus Antano Cukermano 
paveikslams: viskas čia yra tik „žemė“ ir drauge viskas rodo būtent pasaulį; žinoma, 
ne tiek fizine, kiek metafizine prasme. 

Pavidalai, linijos. Nemanipuliuodamas natūros formomis, dailininkas vis dėlto 
galutinai nuo jos nepabėga. Kaip sakyta, jo paveikslų spalviniai plotai neretai aso- 


cijuojasi su geologiniais klodais. Tokią asociaciją patvirtina ir kai kurių paveikslų 

pavadinimai: antai ištisa serija darbų pavadinta Atodangos (1986-1989). Tačiau dar nika; artimiausias Cukermanui - Stillas. Iš Europos dailininkų mielais Eugenijaus 
akivaizdesni Eugenijaus paveiksluose yra kultūriniai pavidalai: nuo geometrinių fi- širdžiai tektų laikyti vieną kitą tų, kuriuos Pierreas Restany [1930-2003] pakrikštijo 
gūrų (Aplink kubą I, 1977) iki rašmenų ar antkapio užuominų (Epitafijos II, 1979). „Naujaisiais realistais^ Mūsiškį su jais, atrodo, jungia tiek pati paveikslo koncepcija, 
Neretai kultūra ir natūra (analogiška erdvei ir plokštumai) tarsi susitapatina: kuriai tiek - ypač - faktūros, paviršiai. Konkretumo dėlei štai keletas pavardžių: Yves'as 
jų priskirtinas nušiurusio sienos tinko įvaizdis? Kleinas [1928-1962], Piero Manzoni [1933-1963], Lucio Fontana [1899-1968], Roma- 
Daugelis minėtų pavidalų sukuriama pasitelkiant liniją. Linija autoriaus naudo- nas Opalka [1931-2011]. Ankstyvuosiuose Eugenijaus Antano Cukermano darbuose 
jama taip pat labai savitai tiek lietuvių dailės, tiek platesniame kontekste. Jo linijos labai norint galima rasti šį tą iš Victoro Vasarely [1906-1997], o vėlyvesniuosiuo- 
„kultūriškos“ (tiesios, laužtinės) ir „natūriškos“ (smėlio kontūro, rando tipo); įrėžtos se — iš Jaspero Johnso [g. 1930]. Tačiau drauge pabrėžtina, kad Cukermano kūryba 
ir iškilusios reljefu; kontūru apvedančios spalvų zonas ir veikiančios savarankiškai. yra labai autentiška ir savita. Tai, kas skleidžiasi minėtųjų dailininkų darbuose, jo 
Linija paveikslo kūne atsiranda įvairiausiais būdais. Štai dailininkas ją įbrėžia dažų paveiksluose tampa tik bendresniaisiais XX a. dailės principais, įkūnijamais speci- 
tūbelės kakliuku; štai „prigydo“ prie paveikslo plokštumos virvelę („slenkstis“); štai finiu, autentišku būdu. Kaip kiekvienas mūsų, turintis bent kiek ryškesnį charakterį, 
tą virvelę nuplėšia (lieka „randas“); štai atlenkia statmenai pagrindui antrosios pri- savaip vairuojame automobilį ar rašome tušinuku. 
klijuotos drobės kraštą; štai tą kraštą plėšia ir apdegina. Cukermano žodžiais, kūry- Reikšmės. Nieko čia nėra ypatingo, kad Cukermano paveikslai neįžiebia žiū- 
bos procese jam reikalingas ne tik optinis, bet ir fizinis medžiagos pasipriešinimas. rovo sąmonėje paviršinių - politinių, didaktinių ir pan. - reikšmių: tai būdinga 
Linijų „gamyba“ teikia apsčiai galimybių tą pasipriešinimą sukurstyti ir jį įveikti. daugelio geriausių dabarties mūsų dailininkų kūrybai. Kur kas ypatingiau, kad 
Čia ateina į galvą Anselmo Kieferio [g. 1945], irgi triūsiančio prie tapybos kūrinio be jie, regis, bemaž neturi ir antrojo, gilesniojo, reikšmių sluoksnio: to, kam įvardyti 
baltų pirštinaičių, šūkis: „Tapyti - tai deginti ugnimi.“ paprastai vartojami dramos, elegijos, ironijos, grotesko ir pan. terminai. Spalvų 
Linijos, kaip raiškos priemonė, atlieka įvairias funkcijas: jos kūrinio kūną daro ir formų asketizmas, žvelgiant šiuo požiūriu, tampa emociniu santūrumu, tam 
šiurkštų, gruobléta, randuotą; jos sukuria antrąjį (pirmąjį - spalvinės zonos) pa- tikru stoiškumu. Tenka žengti dar toliau, už jausmų sferos. Tuomet teigtina, kad 
veikslų ritmą (šiuo požiūriu zonų ir linijų santykis gali būti nusakytas muzikiniais Eugenijaus Cukermano kūriniai kalba apie permanentinius kultūros ir natūros, 
žemų ir aukštų tonų terminais). dvasios ir materijos sąveikavimo, rungimosi procesus. Kitaip tariant, jie kalba apie 
Kultūrinės sąsajos. Eugenijaus Antano Cukermano kūrybos sąsajos su dabartine būtį, ir šiuo aspektu gali būti pavadinti ontologiškais. Nelaikau jų nei jausmingais, 
lietuvių daile yra silpnos. Jo paveikslai šiek tiek siejasi su Lino Katino [g. 1941] (kul- nei racionaliais, manau, kad geriausia juos apibūdinti žodžiu „dvasingi“. Vis dėlto 
tūros ir natūros pavidalų maišymosi, jų tapatinimosi aspektais), Kazės Zimblytės Cukermano kūryba neišsviedžia žiūrovo absoliučiai už žmogiškojo laiko (t.y. is- 
[1933-1999] (kai kurių darbų architektonika) kūriniais. Cukermanui svetimas lietu- torijos) ir parajausminių išgyvenimų ribos. Ir čia tenka pasakyti dar du dalykus. 
viu tapytojų jausmingumas, agrariška mąstysena, tam tikras plastinis nesantūrumas. Pirma: spalvomis, formomis, paviršiais ji kartkartėm sugestijuoja žydų istorijos ir 
"Tačiau jam artimi kai kurie XX a. Vakarų Europos ir Amerikos dailės reiškiniai. Jau kultūros reiškinius, ir Paulio Celano [1920-1970] eilutė („Visi vardai, visi sykiu / 
1959 m. Eugenijui pasisekė Maskvoje pamatyti Amerikos abstrakčiuosius ekspresio- sudegę / vardai. Tiek pelenų...“), atėjusi galvon stovint prie Cukermano paveikslų, 
nistus. Įspūdis buvo neišdildomas, ir dailininkas nuo jo nebėgo visus 35 metus. Vaikš- manau, nėra atsitiktinė. Antra: tieji visatiniai ritmai, tos totalinės susitapatinančių 
čiodamas po Vašingtono muziejus, atidžiai stebeilijau į Marko Rothko [1903-1970], ir susipriešinančių kultūrinių bei natūrinių klodų slinktys, tosios dvasios ir ma- 
Barnetto Newmanno [1905-1970], Clyffordo Stillo [1904-1980] paveikslus, ieškoda- terijos atodangos, - visi jie Eugenijaus kūriniuose žaidžia gan autonomišką žaidi- 
mas jų giminystės su Cukermano kūriniais. Nustačiau: panaši paveikslų architekto- mą - turi galios nuteikti žiūrovą fatalistiškai. 

KOMENTARAS 

Šį tekstą apie Eugenijų Antaną Cukermang įtakingiausias Lietuvos dailės kri- 
tikas Alfonsas Andriuškevičius (g. 1940) parašė 1994 m. be jokios progos - tiesiog 
žurnale Kultūros barai jis dažnai publikuodavo tekstus apie jam įdomius meninin- 
kus ir atskirus jų kūrinius, norėdamas juos „iškelti“. Taigi šio teksto objektas - visa 
menininko kūryba, o tikslas — atskleisti jos reikšmę ir vertę. Šitaip kritikas realizuoja 
dvi kritikos funkcijas: vertinamaja ir interpretacinę. Kartu jis veikia dailės diskursą - 
jau pirmuoju sakiniu atkreipia skaitytojo dėmesį į tai, kad pristatomo menininko 
kūryba sovietmečiu buvo nepriimtina, ir nors atkūrus nepriklausomybę situacija 
pasikeitė, kritiko manymu, jis dar nėra deramai įvertintas. Priežastis - Cukermano 
kūryba yra per daug kitoniška lietuvių dailės kontekste: „Manau, Eugenijau, kad 
Nacionalinės premijos tau dar teks palūkėti, - baigia Andriuškevičius antrąją pas- 
traipą, bet pranašystė išsipildė tik iš dalies - Cukermanas apdovanotas Nacionaline 
premija 2000 m., taigi laukė nedaug - vos šešerius metus. 

Siekdamas skaitytojams paaiškinti, kuo vertinga menininko kūryba, kritikas pa- 
sirenka struktūrinės analizės metodą, kuris būdingas daugumai jo tekstų. Jis išskai- 
do objektą - tapybą - į sudedamąsias dalis ir atskirai aptaria kompoziciją bei erdvę, 
spalvą ir paviršių (faktūrą), pavidalus ir linijas (formos, objektai). Tai - vadinamoji 

„vidinė“ kritika, kai kūrinio vertė ir reikšmė nustatoma, o prasmė perskaitoma re- 
miantis vien jo paties savybėmis. Kadangi kalbama apie abstrakcijas, interpretuoda- 
mas kūrinius kritikas „verčia“ vizualiuosius dailės kodus į verbalinę kalbą, pasitelk- 
damas literatūrinius tropus (palyginimus, metaforas), vaizdingai aprašydamas, ką 
mato, pavyzdžiui: „Linijos, kaip raiškos priemonė, atlieka įvairias funkcijas: jos kūri- 
nio kūną daro šiurkštų, gruoblėtą, randuotą; jos sukuria antrąjį (pirmąjį - spalvinės 
zonos) paveikslų ritmą (šiuo požiūriu zonų ir linijų santykis gali būti nusakytas mu- 
zikiniais žemų ir aukštų tonų terminais).“ Abstraktaus paveikslo vertė išryškinama 
parodant, kaip jis gali praturtinti juslinę patirtį, ir susiejama su kitos meno rūšies — 
muzikos suvokimo patirtimi. Taip realizuojama ir kūrybinė kritikos funkcija. 

Analizuodamas tapybos sandus, kritikas ieško tam tikrų vertybių, kurios pakylė- 
tų tai, kas, medžiagos požiūriu, yra tik drobė ir dažai, į meno rangą. Šiame tekste tos 
vertybės yra menininko gebėjimas pasakyti kažką savita apie pasaulį („iliuziškumas 


yra substancialus pasaulio bruožas“), originalumas (tik šiam menininkui būdingas 

kompozicijos tipas, lėtas ritmas, savita tapymo maniera), diskusija su tapybos tra- 
dicija (nenutraukiant ryšių su natūra absoliučiai, pabėgti nuo sąsajų su peizažu ir 
natiurmortu) ir kultūrinės sąsajos. 

Per jas kritikas atskleidžia Cukermano tapybos vietą platesniame kultūriniame 
kontekste. Nuorodomis į, jo požiūriu, menininko reikšmingumą patvirtinančias są- 
sajas jis manipuliuoja analizuodamas tapybos sudedamąsias dalis, o svarbiausiam — 
dailės kontekstui skiria atskirą pastraipą. Kalbėdamas apie erdvę, spalvas, linijas, 
Andriuškevičius jas susieja su filosofija, Artimųjų Rytų ir miesto kultūra, literatū- 
ra (Paulio Celano poezija), gamta ir modernistinės dailės istorija - „nuo kubizmo 
iki oparto“. Dailės kontekstui skirtoje pastraipoje kritikas atskleidžia Cukermano 
kūrybos ryšį su kitų lietuvių menininkų kūryba ir Vakarų Europos bei JAV dailės 
reiškiniais (ypač abstrakčiuoju ekspresionizmu). Taigi šiame struktūralistiniame, iš 
pažiūros vidinės kritikos tekste yra daug kontekstinės kritikos bruožų, taip pat — ir 
intencionalistinés, nes kritikas dažnai remiasi pokalbiais su menininku. 

Kaip įprasta Andriuškevičiaus tekstams, jis užbaigiamas apibendrinant analizės 
rezultatus (vėl viskas susiejama) kūrinio reikšmių perskaitymu. Cukermano kūry- 
boje jis įžvelgia tai, ką kituose tekstuose yra įvardijęs kaip „universaliąsias“ vertybes — 
kalbėjimą apie „kultūros ir natūros, dvasios ir materijos“ priešpriešą ir būtį. 

Gili tapybos analizė, vaizdinga kalba bei argumentuota kūrinių prasmės inter- 
pretacija padeda kritikui pasiekti užsibrėžtą tikslą: perskaičius šį tekstą, paaiškėja 
Cukermano abstrakcijų vertė. Ją galima priimti arba ne - tai priklauso nuo skaity- 
tojo užimamos pozicijos kritiko iškeliamų vertybių atžvilgiu. Bet jau nebegalima 
paneigti, kad tapytojo kūryba yra kultūriškai ir egzistenciškai reikšminga. 

Pabaigai rekomenduočiau paskaityti Linaros Dovydaitytės straipsnį, kuriame 


pateikta puiki Alfonso Andriuškevičiaus dailės kritikos analizės, 


AGNĖ NARUŠYTĖ 


85 L. Dovydaitytė, Alfonso Andriuškevičiaus kritika: 1975-2005, Šiaurės Atėnai, 2007 02 10 


(www.culture.lt/satenai/?leid id=8326+kas=straipsnisėsst id=4941). 

PAROD Ų „MUZIEJ Ų RINKINI Ų , KOLEKCIJ U , ponatų autorius aprašo ir dailės rinkinius, kūrinius vardydamas chronologiškai ir 
AUKCION Ų KATALOGAI pagal tuometinę žanrų hierarchiją?. Quicchebergo aprašyta klasifikavimo sistema 
tapo sektinu dailės kūrinių eksponavimo ir katalogavimo pavyzdžiu kitiems kolek- 

cininkams bei katalogų sudarytojams. 
Nuo XVII a. pradėta kataloguoti daugumą kolekcijų. Paveikslų ir kitų dailės ver- 
tybių kataloguose išvardijami duomenys apie kūrinius (dailininko vardas ir pavardė, 
kūrinio pavadinimas, sukūrimo metai, išmatavimai) bei nurodoma jų vieta eks- 


pozicijoje. Tokie katalogai dailės tyrinėtojams leidžia susipažinti ne tik su privačių 


Katalogai - itin svarbūs ir vertingi dailės istorijos šaltiniai, suteikiantys daug infor- kolekcijų sandara, bet ir su kūrinių eksponavimo logika, atspindinčia epochai bū- 
macijos apie įvairius dailės lauko reiškinius bei procesus. Jų sudarymo principai, dingą dailės sampratą. Augant privačioms kolekcijoms, XVII a. atsirado ir jų gidai 
turinys ir paskirtis keitėsi pagal istorines aplinkybes, vyravusias dailės koncepcijas, su kūrinių komentarais bei trumpu kolekcijos apibūdinimu. Jie buvo spausdinami 
jų statusą ir suvokimą. Ankstyvaisiais katalogų prototipais galima laikyti dar Seno- nedideliais tiražais ir parduodami didžiųjų kolekcijų lankytojams“. XVII a. pradėta 
vės Graikijos laikais pasirodžiusius dailės kūrinių ir kolekcijų aprašymus: bei Vidu- leisti ir didelio formato kolekcijų katalogus su išsamiu kolekcijos aprašymu, kūri- 
ramžiais atsiradusius bažnytinius inventorius, kuriuose, tarp kito turto, figūravo ir nių metrikomis ir jų graviruotomis reprodukcijomis. Šie katalogai, neretai vadinti 
tapybos bei skulptūros darbai. „galerijomis“, buvo tarsi virtuali, knyginė kolekcijos versija?. Tarp tokių leidinių itin 

Pirmieji privačių didikų kolekcijų katalogai atsirado XVI a. antroje pusėje Itali- vertingas 1625 m. išleistas kardinolo Federico Borromeo (1564-1631) kolekcijos kata- 
joje, o netrukus ir kitose Europos šalyse. Šios kolekcijos, sudarytos iš gamtos objektų logas, kur jis pats aprašė savo rinkinio, daugiausia religinės tematikos paveikslų, tu- 
(it. naturalia), senienų bei įvairių daiktų (it. artificialia), itališkai vadinosi museo rinį. Katalogas sudarytas tarsi gidas po kolekciją, jame pateikiamos atskirų paveikslų 
arba studiolo, o kitomis kalbomis - keistenybių kabinetais*. Pirmųjų kolekcijų ka- interpretacijos“. Taip pat vertingi Baroko epochos kolekcininko markizo Vincenzo 
talogai neturėjo aiškios objektų klasifikavimo sistemos ir buvo sudaromi kaip in- Giustiniani (1564-1637) rinkinių katalogai. Mirdamas jis paliko daugiau kaip 1200 
ventoriniai sąrašai: juose išvardijami visi kolekcijos eksponatai, jų įsigijimo data bei skulptūrų ir apie 300 tapybos kūrinių, iš kurių 15 buvo ankstyvieji Caravaggio darbai. 


kilmė. 1565 m. pasirodė Samuelio Quicchebergo studijas, kurioje gana sistemingai, 


remiantis tarp 1563 ir 1567 m. sukurto Bavarijos kunigaikščio Albrechto V kabineto 
5 Antroje veikalo dalyje kalbama apie tai, kad eksponatai dėstomi nuo Antikos iki dabartinių 


pavyzdžiu, apr ašoma keistenybių kabinetų sandara“. Si veikalą galima laikyti pir- laikų, klasifikuojant pagal medžiagas ir techniką. Po įvairių epochų medžio dirbinių, būdavo 
muoju bandymu sukurti privačių kolekcijų katalogavimo sistemą. Tarp įvairių eks- vardijami molio, marmuro ir bronzos dirbiniai. Tarp dailės kūrinių pagrindinę vietą užėmė 
aliejinės tapybos darbai, paskui eksponuota akvarelė, vario raižiniai, giminės medžiai, 
žymiųjų asmenų portretai, kilmingų šeimų herbai, meniški gobelenai, patiesalai ir lentos su 
1 Vienas žymiausių tokių veikalų - sofisto iš Atėnų Filostrato Vyresniojo knyga Imagines, užrašytomis sentencijomis (H. Bredekamp, op. cit, p. 29). 
parašyta III a., kur jis aprašo ir paaiškina 64 meno kūrinius, matytus Neapolyje. Knygą tokiu 6 Privačios didikų kolekcijos buvo neprieinamos plačiajai publikai, bet jas galėjo lankyti 
pačiu pavadinimu vėliau išleido ir jo palikuonis Filostratas Jaunesnysis. kilmingieji, taip pat iš kitur atvykę kolekcininkai. 


2 — Vok.- Wunderkammern ir Kunstkammer; angl. - cabinet of curiosities. 7 Žr. G. Waterfield, The Origins of the Early Picture Gallery in Europe, and its Manifestation 


3 S. Quiccheberg, Inscriptiones vel tituli theatri amplissimi, 1565, cit. pagal: H. Bredekamp, in Victorian Britain, New Research in Museum Studies: An International Series, t. 5: Art in 
The Lure of Antiquity and the Cult of the Machine: the Kunstkammer and the Evolution Museums, sudaryt. S. Pearce, Routledge, 2002, p. 45-46. 
of Nature, Art and Technology, Markus Wiener Publishers, 1995, p. 28. 8 Žr. E Borromeo, Sacred Painting; Museum, sudaryt. K. S. Rothwell Jr., Harvard University 
4 H. Bredekamp, op. cit, p. 28. Press, 2010. 

Jo kolekciju katalogu rinkinys, Zinomas kaip Galleria Giustiniana, laikomas vienu 
pagrindinių XVII a. pirmos pusės kolekcionavimo istorijos šaltinių?. 

Nuo XIX a. pradžios, formuojantis dailės istorijos disciplinai, katalogus pradėjo 
sudarinėti specialistai — dailės istorikai ir dailės žinovai (ekspertai). Tarp tokių ga- 
lima paminėti vokiečių dailės istoriko, pirmojo naujai įsteigto Berlyno muziejaus 
direktoriaus (nuo 1832) ir pirmojo Vokietijoje šios disciplinos profesoriaus Gustavo 
Friedricho Waageno (1794-1868) keturtomį Didžiosios Britanijos dailės turtai“, ku- 
riame aprašomos svarbiausios to meto Anglijos dailės kolekcijos. 

XX a. privačių dailės kolekcijų katalogai - tai solidžios publikacijos su spalvoto- 
mis kūrinių reprodukcijomis, kūrinių metrikomis, dailės istorikų ir kritikų tekstais. 
Pagrindinė jų funkcija, kaip ir ankstyvųjų šio pobūdžio leidinių, - legitimuoti ko- 
lekcijos vertybes dailės, apskritai meninės kultūros lauke. Tad katalogus tyrinėjantys 
dailės istorikai atsižvelgia ir į šią jų paskirtį. 

Dailės kūrinių vieši pardavimai - aukcionai Europoje atsirado XVII a. pradžio- 
je". Tuo pačiu metu pradėta leisti ir jų katalogus, pateikiančius faktografinius duo- 
menis apie kūrinius, jų autorius ir nurodančius pradinę kūrinių kainą. Informacijos 
apie kūrinius apimtis atspindėjo aukciono vedėjo skonį bei dailininkų tuometinį 
populiarumą, lėmiantį jų darbų vertę: žinomesni ir katalogo sudarytojo požiūriu 
geresni (atitinkamai brangesni) kūriniai aprašomi itin kruopščiai“. Buvo sudaromi 


ir pardavimų katalogai, kuriuose nurodomos ne tik parduotos vertybės bei jų kainos, 


9 Kolekcija buvo išardyta XIX a. pradžioje: 1815 m. daugiau kaip 160 paveikslų įsigijo Prūsijos 
karalius (šiandien dauguma jų yra Berlyno muziejuose, nors dalis sudegė 1945 m.; dalis 
Potsdamo Sanssouci rūmuose). Kiti kūriniai - Londono Nacionalinėje galerijoje, Sankt 
Peterburgo Ermitaže, Vienos Meno istorijos muziejuje, skulptūros - Vatikano muziejuose ir 


Romos Torlonia šeimos rinkinyje. 


10 The Treasures of Art in Great Britain, sudaryt. G. E Waagen, Londonas, 1-as leidimas 1854, 
2-as 1857; parengtas tritomio Kunstwerke und Kūnstler in England und Paris (Berlin, 
1837-1839) pagrindu. 

11 Meno vertybėmis aukcionuose buvo prekiaujama ir XV a. bei XVI a., bet tai nebuvo 
specializuoti meno kūrinių aukcionai, o bankrutavusių, mirusių arba sunkiai sergančių 
ir palikuonių neturinčių asmenų turto išpardavimai. Pirmasis meno kūrinių aukcionas 
surengtas 1608 m. Amsterdame. 

12 Art Market and Connoisseurship: A Closer Look at Paintings by Rembrandt, Rubens and Their 
Contemporaries, sudaryt. A. Tummers, K. Jonckheere, Amsterdam University Press, 2008, 


p. 81. 

bet ir pirkėjai. Tai vertingi dailės istorijos šaltiniai, padedantys rekonstruoti kūrinių 
judėjimą ir jį veikusius dailės rinkos pokyčius“. XVIII a. viduryje pagrindiniai dailės 
aukcionai iš Amsterdamo persikraustė į Paryžių ir Londoną. Londono aukcionai 
itin suaktyvėjo XVIII a. pabaigoje po Didžiosios prancūzų revoliucijos, išdraskius 
svarbiausias ir turtingiausias šalies kolekcijas. Tapytojas, paveikslų pirklys ir dailės 
kritikas Jeanas Baptisteas Pierreas Le Brunas (1743-1813) kruopščiai suregistravo ir 
aprašė Prancūzijos karališkąją meno kolekciją, kurios dalis buvo parduota, o likę kū- 
riniai XVIII a. pabaigoje atiteko Luvro muziejui. Le Brunas parengė iliustruotą fla- 
mandų, olandų ir vokiečių tapybos „galerijų“ tritomį katalogą (Galerie des peintres 
Flamands, Hollandais et Allemands, Paris, 1792-1796)", kuriame bene pirmą kartą 
kūriniai buvo suregistruoti ne chronologiškai, o pagal mokyklas. Šis katalogavimo 
principas iš esmės paveikė muziejininkystės plėtrą bei viešųjų muziejų ekspozicijų 
formavimą. 

XVIII a. viduryje plečiantis meno rinkai Londone jsteigiami iki šių dienų funk- 
cionuojantys Christies ir Sotheby's aukcionai. Aukcionų katalogai pateikia ne tik 
kūrinių metrikas ir kainas, bet ir aukcionų taisykles, kitą informaciją aukcionų da- 
lyviams. Šiuolaikinių aukcionų katalogai, pasiekiami ir internetu“, nepraranda uni- 
kalaus dailės istorijos šaltinio funkcijos. Jie svarbūs ne tik ankstesnių epochų, bet ir 
šiuolaikinės dailės tyrinėtojams, nes suteikia žinių apie kūrinių eksponavimo vietas, 
jų bibliografiją, savininkus - tai, kas svarbu, norint visapusiškai įvertinti kūrinį. 

Viešųjų dailės muziejų ir jų katalogų istorija susijusi su nacionalinių valstybių 
kūrimusi XVIII a. pab. - XIX amžiuje. Sekant 1793 m. įsteigto Luvro pavyzdžiu, na- 


cionaliniai muziejai steigti visų Europos valstybių sostinėse“. Jų kolekcijų pagrindą 


13 Pavyzdžiui, vienos iš naujausių meno kolekcionavimo studijų Art at Auction in the 17th 
Century Amsterdam (Amsterdam University Press, 2002) autorius Johnas Michaelis 
Montiasas savo tyrime remiasi 29 išlikusiais 1597-1638 m. aukcionų pardavimų katalogais, 
saugomais Amsterdamo miesto archyve. 


14 Žr. I. Gaskell, Tradesmen as Scholars: Interdependancy in the Study and Exchange of Art, 
Art history and its institutions: Foundations of a Discipline, sudaryt. E. Mansfield, Routledge, 
2002, p. 150. 


15 Tarkime, Christies ir Sotheby's aukcionų tinklalapiuose pateikiami ir elektroniniai katalogai. 


16 XIXa. pr. muziejai atidaryti Vienoje, Drezdene, Madride, Neapolyje, Milane, Amsterdame ir 


kitose Europos valstybių sostinėse. Nacionalinis muziejus Vilniuje atidarytas XIX a. vid. 

sudarė nacionalizuoti, dovanoti, nupirkti iki tol privačiose valdovų ir didikų kolekci- 
jose buvę meno kūriniai. Jų paviešinimas ir pristatymas plačiajai publikai pareikala- 
vo dailės istorikų ir kuratorių pastangų: reikėjo sukurti istorinį pasakojimą, kuriame 
šie kūriniai įgytų naujas, šlovingą tautos praeitį ir jos naują galią reprezentuojančias 
prasmes. XIX a. muziejų rinkinių katalogai sudaromi pagal chronologinį principą, 
remiantis Le Bruno pasiūlyta kūrinių klasifikavimo pagal nacionalines mokyklas 
sistema. Kūrinių aprašus bei tekstus katalogams rašė įtakingiausi dailės žinovai ir is- 
torikai. XX a. muziejų rinkinių katalogus taip pat paprastai sudaro pripažinti dailės 
specialistai, nes katalogas turi autoritetingo dailės aprašo galią. 

Parodų katalogus pradėta leisti XVII a. antroje pusėje. Vieni ankstyviausiųjų 
pristatė Paryžiaus Salono (nuo 1667 m.) dalyvių kūrinius. Pirmųjų Salonų katalo- 
guose spausdinti ir dailininkų adresai, tad kolekcininkai, norėję įsigyti kūrinį, galėjo 
tiesiogiai susiekti su jo autoriumi. Salonų katalogų reikšmę dailės istorijai liudija 
1977 m. paskelbtas 60 tomų jų kritinis leidimas" 

Šiuolaikinė dailės istorija, nukreipusi tyrimo instrumentus į platesnį dailės var- 
tojimo ir funkcionavimo kontekstą, „atrado“ ir nuo 1851 m. vykstančias pasaulines 
parodas, jų katalogus paversdama dailės istorijos šaltiniu. Pasaulinės parodos žen- 
klino modernybės pradžią ir šlovino įvairių šalių mokslo, technikos ir meno pa- 
siekimus. Nuo antrosios pasaulinės parodos, įvykusios 1855 m. Paryžiuje, kartu su 
kitais laimėjimais pradėta rodyti ir dailę, reprezentuojančia nacionalines valstybes, 
jų dailės stilius, mokyklas ir ryškiausius meistrus. 

Nuo XIX a. pabaigos, surengus pirmąją tarptautinę dailės parodą Venecijoje, 
atskiru dailės istorijos šaltiniu tapo tarptautinių dailės parodų katalogai, fiksavę dai- 
lės kūrinių judėjimą tarp šalių, valstybių autoreprezentacijos siekius, dailės ir politi- 
kos sąsajas ir daug kitų aspektų, svarbių mūsų laikų meninei kultūrai. Kai kurie šių 
parodų katalogai tampa etapiniais dailės istorijos veikalais. Pavyzdžiui, šiuolaiki- 
nės dailės tyrinėtojai išskiria šveicarų kuratoriaus Haroldo Szeemanno (1933-2005) 
tarptautinės parodos Documenta V, surengtos 1972 m., katalogą. Kai kurie iš paro- 


doje dalyvavusių beveik 200 menininkų viešai pasipriešino Szeemano koncepcijai, 


i Zr. Catalogues of the Paris Salon 1673-1881, 60 t., sudaryt. H. W. Janson, New York: 
Garland, 1977. 

nes jis greta tuo metu naujų radikalių meno judėjimų, tokių kaip arte povera, JAV 
konceptualizmas, Vienos akcionizmas, taip pat pristatė reklamos, mados bei kitų 
vaizdų kūrimo industrijų pavyzdžius. Parodą lydinti polemika sudomino ir plačiąją 
publiką, dar labiau išpopuliarindama dideles tarptautines parodas, skatindama be- 
siplėtojantį „parodų turizmą“. 

XX a. parodos tampa pagrindine dailės komunikacijos forma, tad jų katalogai, 
leidžiami muziejų, galerijų, akademijų, pačių menininkų, atlieka ne tik dailės isto- 
rijos įvykių dokumentavimo funkciją, bet ir formuoja dialogą tarp kuratorių, meni- 
ninkų ir kritikų. Parodų katalogai — tai pirminė medžiaga dailės istorijos tyrinėto- 


jams, leidžianti analizuoti ir kritiškai vertinti dailės istorijos procesus. 


JULIJA FOMINA 

Parodos Melancholija (2005-2006, Paryžius-Berlynas) 
katalogas 


>  Versta iš: Mélancholie. Génie et folie en Occident, kat., sudaryt. Jean Clair ir kt., Paris: 
Gallimard, 2005, p. 82-88, 188, 381, 426, 427, 492 (i$ prancüzu k. verté Akvilé Melkünaite, 


komentarus parengė Julija Fomina) 


Jean Clair. Melancholijos muziejus 
Melancholija dvilypė. Dvasios sutrikimas, bet ir kūno jausena. Išgirdę šį pava- 
dinimą pagalvojame apie sielos maudulį, rūką, kuris temdo mintis ir veidą, pasaulį 
aptraukusį šydą, liūdesį be priežasties. Bet jis dar žymi ir fizinį vienetą, regimą me- 
džiagą, jautrų kūną, tam tikras savybes turintį juodą skystį - jo sudėtis gali būti įvai- 
ri, o poveikis žalingas, kai toji medžiaga „išdžiūvusi“, tai yra deginama, - blužnies 
išskiriamą juodąją tulžį“. Šį organą, angliškai vadinamą spleen, pasak Galeno, mai- 
tina kraujagyslė splenitis, iš kurios melancholikams nuleidžiamas kraujas“. Vėliau iš 
»Splino" kraujagyslės vardo kils pavadinimas modernios melancholijos formos - tos, 
kuri kamuos romantinio amžiaus dendžius nuo Keatso iki Baudelaireo. 
Keistas dalykas: žvelgiant ir Antikos mąstytojų - filosofo Aristotelio arba gydy- 
tojo Hipokrato, pirmųjų aprašiusių melancholiją ir jos simptomus, - ir šiuolaikinių 
„depresiją“ tyrinėjančių psichiatrų akimis, atrodo neįmanoma atskirti, kas joje yra 
nemedžiagiškas jausmas, o kas medžiagiškos išskyros, kas yra simptomas ir kas pa- 
sekmė, kas „dvasia“ ir kas „kūnas“, kas yra iš psichikos, o kas iš somatikos srities, kas 
yra būsena” kaip medžiagiškas reiškinys, o kas dvasios apraiškos, subjektas ir objek- 
tas. Ar tai juodų išskyrų perteklius, keičiantis mūsų pasaulio suvokimą ir verčiantis 
jį matyti vien juodą, ar jausmas, kuris sukelia organizme blužnies išskyrų perteklių? 


Šioje dvasios ir kūno, trumpalaikių nuotaikų ir nuolatinio temperamento kaitoje 


18 Bile noire (pranc.) pažodinis graikiško melas - juodas + chole - tulžis, vertimas; prancūzų k. 


vienas i$ melancholijos sinonimų. - Vert. past. 


19 Dar Traktate apie melancholijg (išspausdintas 1586) tą daryti rekomenduoja Londono 
Šv. Baltramiejaus ligoninės gydytojas Timothy Brightas. 


20 Humeur (pranc.) reiškia kūno išskyras, skystį, ir nuotaiką, būseną, jauseną. 

melancholija iš tiesų lieka neperprantama: Vakaruose ją permanyti stengiamasi jau 
dvidešimt penkis amžius. 

Ar dėl to, kad objektas taip sunkiai apčiuopiamas, prikurta tiek daug jo tyrimo 
būdų iš pažiūros skirtingose žinių sferose? Egzistuoja melancholijos fiziologija ir 
psichologija, anatomija ir chemija, diagnostika ir ikonografija, filosofija ir farmacija, 
nozologija... Atsiradęs visas Melancholijos teatras. 

Ar dėl nepastovios dvilypės - organinės ir dvasinės - melancholijos prigimties 
jos tema sukurta daugybė objektų ir reprezentacijų, tariamai apibrėžiančių jos savy- 
bes? Nors ji pati sunkiai suvokiama, jos pavadinimas asocijuojasi su medžiagiškais 
ir aiškiai suvokiamais dalykais, kuriuos galima rinkti, gretinti, išdėstyti, eksponuoti. 
Jie yra tarsi instrumentai, įrankiai ar mašinos, kurie sukelia, maitina arba, priešingai, 
ramina jos gūsius. Tai tikri, matomi, bet kartu ir simboliniai objektai, emblemos, 
metaforos - lygiai kaip ir melancholija tėra organinio sutrikimo metafora. 

Egzistuoja ir idealus melancholijos muziejus, pinakoteka, kurioje surinkta gau- 
sybė dailės kūrinių: tapybos, grafikos darbų, piešinių nuo Dūrerio iki Edvardo Mun- 
cho, nuo Domenico Fetti iki De Chirico, kuriuose pavaizduota melancholija, jos 
savybės ir pozos. Esama ir įsivaizduojamos melancholijos gliptotekos: nuo antikinių 
stelų su prislėgtais raudotojais, glaudžiančiais delną prie skruosto, iki Rodino Mgs- 
tytojo, paskendusio daugiau ar mažiau juodose mintyse. 

Bet esama kasdieniškesnių, buitiškesnių ir labiau utilitarių dalykų negu paveiks- 
lai ar skulptūros - tai medžiagiški melancholijos instrumentai ir vaistai nuo jos. Jie 
supa ją tarsi ribos arba sienos, vaiduoklišką jos pavidalą apibrėžianti punktyrinė 
linija. Tai tikras darbų baras su pramone vienoje pusėje ir gydymo būdais - kitoje. 
Tikras fabrikas su reginiais ir įrankiais. Tikra ligoninė su vaistų buteliukais ir miks- 


tūromis. Egzistuoja ir melancholijos paletė. 


Tristis anima mea 
Pažvelgus į Dūrerio graviūrą“, pritrenkia daiktų šalia melancholiškojo angelo 


gausa. Rankoje angelas laiko atidarytą kompasą: kaip tik jis valdo ir sutelkia intelek- 


21 Turimas omenyje vario raižinys Melencolia I arba Melancholia I, sukurtas 1514 m. Šis raižinys 
yra viena triptiko Meisterstiche dalių; kitos jo dalys: Šv. Jeronimas celėje (1514) ir Raitelis, 


mirtis ir velnias (1513). - Sudaryt. past. 

tualinį sumanymą, ryškėjantį i$ gausybės nenaudojamų įrankių, kurie jį supa graviü- 
ros apačioje: rutulys, oblius, liejimo matrica, medžio pjūklas, kampainis, plaktukas, 
replės, liniuotė, rašymo priemonių rinkinys... Čia esame žemės matavimo, melan- 
cholikų elemento, geometrijos ir architektūros sričių, pačioje vadinamųjų laisvųjų 
menų šerdyje. Keistas poliedras yra vienas iš artificialia, sukurtas geometriją išma- 
nančio žmogaus rankų, griežtas naujo perspektyvos mokslo pritaikymas praktiškai 
arba gebėjimas tiksliai plokštumoje atkurti stereometriją tokių daiktų, kurie plika 
akimi žiūrint atrodo mažėjantys į tolį. 

Kai kurie iš šių vienas greta kito išdėliotų daiktų — tai nebuvo pakankamai pa- 
brėžta - yra ir tradiciniai Nukryžiavimo atributai: plaktukas ir replės, vinys ir ko- 
pėčios... Praėjus amžiui, darbuose, vaizduojančiuose Mariją Magdalietę dykumoje, 
šventoji dažnai rankoje laiko nebe žandikaulį, o Nukryžiavimo vinis. Melancholija 
tarp Viduramžių pabaigos ir Renesanso aušros vis dar tebėra persmelkta krikščio- 
niškojo pamaldumo. Kas šiaudadvasiškai atsiduoda užplūdusiam liūdesiui ir pa- 
miršta Išgelbėjimo pažadą, nusideda mirtina sielos nuodėme, vadinama akedija. 

Bet viršutinėje dalyje yra ir daiktų, susijusių su kitu matavimu: svarstyklės, smė- 
lio laikrodis, saulės laikrodis, varpelis, magiškasis Pitagoro kvadratas. Jie skirti ma- 
tuoti erdvę, taip pat svorį ir laiką. Juk daiktai sveria ir kartais būna švino - Saturno 
metalo - sunkumo. Jie tveria, bet dūla. 

Viename iš Melancholijos eskizų virš rato palinkęs putas rankose dar laikė seks- 
tantą ir švininį siūlą - instrumentą dangaus šviesulių kampui matuoti ir žemės spin- 
dulio vertikalumui tikrinti. Čia atsiduriame ant didelių kosmologinių perversmų 
slenksčio, jie pranašauja neįsivaizduojamą trukmę. Atsiranda astronominis laikas, 
įsivyrauja smėlio laikrodžio, gnomono, vandens, ugnies ir parako laikrodžių tironija, 
valdo pusiausvyros svarstyklės, siūbuojantis varpelis, liepsnojanti ugnis. Jis primeta 
savo ritmą begaliniams magiškojo Pitagoro kvadrato deriniams, Jupiterio kvadra- 
tui, šešiolikos, o iš viso trisdešimt keturių langelių kvadratui, kuriame galimos 1232 
variacijos ir kuriame Luca Paciolis, quadratura meistras, įžvelgė planetų simbolius. 

Taigi iš taisyklingo Žemės matavimo pereiname į visai kitą, kuris, kaip jau minė- 
jome, iš visų keturių elementų matuoja saturniškąjį. 

Kaip išmatuoti laiko trukmę? Be įprastų įrankių, be kosminių reiškinių, kome- 


tų, vaivorykščių, dar yra kylantis, grėsmingas vanduo. Prie žemiškojo, raminamo 

kasdienių dalykų, kurie sveria ir tveria, laiko prisideda antrasis, žmogaus suvokimą 
pranokstantis geologinis. Geometro meno nepakanka šiems reiškiniams perteikti, 
o stogdengio pastangų negana apsaugoti nuo jų keliamo pavojaus: tvano, pasaulio 
pabaigos, liūčių, badmečio, gamtos rykščių, kuriuos nuspėti gali vien fantazuojanti 
melancholiko melancholija”. 

Vienas iš keisčiausių Dūrerio darbų tikriausiai yra akvarelė, kurioje pavaizduo- 
tas milžiniškas iš dangaus krentantis dangaus stulpas, nušluojantis viską, kas pasitai- 
ko pakeliui. Dūreris aprašė šią viziją sukėlusį košmarą“. 

Pro mielą melancholiškojo liūdesio vaizdyną pasalūniškai prasiskverbus laikro- 
džiams ir jų mažyčiams trukmę matuojantiems (ji mus baugina) mechanizmams 
įsiveržia galingesnio už žmogų su kampainiu Krono su pjautuvu figūra. Ar galima 
pamiršti, kad Dūreris kilęs iš Niurnbergo, miesto, kur dienos šviesą išvydo pirmieji 
laiką skaičiuojantys automatai? Ar tik pats automatas nėra simbolinis melancholijos 
objektas? 

Ar daiktai, matavimo įrankiai, staliaus ir žemėmatininko, geometro ir architekto 
įnagiai yra vaistai nuo melancholijos? Ar tik jie nėra ir jos išraiška, o gal ir ištakos? 
Daugiau ar mažiau rafinuotais pavidalais jų gausu Renesanso Wunderkammern. Šie 
keistenybių kabinetai yra humanistų studiolo atitikmenys, prieš tai jie atitiko vie- 
nuolių celes, kuriose būdavo išdėlioti meditacijos objektai - knygos, kaukolė ir smė- 
lio laikrodžiai - bet jie būdavo ir slapti jų tykančios akedijos skatintojai. Sie mirabilia 


rinkiniai skirti ne tik melancholijos jausmui nuraminti, bet ir jam maitinti. 


Bestiarijai, herbarijai ir lapidarijai 

Be melancholijos fabriko su visais jo įrankiais ir instrumentais esama ir kitų 
dalykų. Dar yra melancholijos bestiarijus, herbarijus ir lapidarijus. Yra melancho- 
lijos farmacija, jos vaistai tiksliai surašyti Taccuinis sanitatis. Melancholija sukuria 
ypatingą Naturalia kolekciją, taip pat ir savitą Mirabilia rinkinį. 

Tačiau visų tipiškiausių melancholijos gyvūnų nepakaktų zoologijos sodui suda- 


ryti. Čia yra šuo, dažniausia - kurtas, puslankiu gulintis šalia šeimininko kojų. Yra 


22 Agrippa de Nettesheim, De occulta philosophia, Paris, 1531. 
23 K. Lange, F. L. Fuhse, Dürers schriftlicher Nachlass, Halle: Max Niemeyer, 1893, p. 175. 

šikšnosparnis, kuris išskrenda per vakaro gaisus melancholijos valandą. Yra pelėda, 
naktinis išminties — arba šėtoniškumo - paukštis, kurį pažįsta studiosi (mokslinin- 
kai, - G. J.), naktimis besidarbuojantys savo laboratorijose kaip Faustas. Tai patys 
žinomiausi. O kur dar melancholiškieji gyvūnai, pasmerkti vienatvei, nakčiai, Ze- 
mei - kurmis, apuokas, basiliskas... 

Didžiulės apimties veikale Melancholijos anatomija (1621), padalintoje į tris dalis 
ir daugybę skyrių, poskyrių ir skyrelių, Robertas Burtonas tarsi kūną skrodžiantis 
chirurgas melancholijos vaistams aprašyti skiria ne daugiau ir ne mažiau negu du 

„skyrius“, tris „poskyrius“ ir devyniolika skyrelių?*. 

Pirmos traktato dalies ketvirto poskyrio ketvirto skyriaus antros dalies ketvir- 
tame skyrelyje rašoma apie „brangius akmenis, metalus, mineralus ir procedūras“ 
melancholikams gydyti. 

Nuo senų senovės manoma, kad brangakmeniai tinka dvasios negalioms gydyti. 
Nešioti brangakmenį, panardinti ranką į brangakmenių pilną vaza - tai profilaktinės 
priemonės. Nepaliaudamas kompiliuoti senuosius autorius Burtonas cituoja ir Chris- 
topherio Enkelio Apie metalų prigimtį (De re metallica): „Perlai ir brangakmeniai pa- 
guodžia širdį, sielą ir išvaiko melancholiją“. Kiti autoriai, pavyzdžiui, Cadranas, pataria 
nešioti granatą, topazą, „kurie nuramina pyktį, širdgėlą, malšina pamišimą“. Dar kiti 
tą patį sako apie berilį, chrizolitą, chalcedoną, onikso porūšį, anot Giacomo dei Dondi, 

„labai naudingą kovojant su melancholijos sužadintais iliuzijomis ir vaizdiniais“. 

Bet du dažniausiai minimi brangakmeniai yra gyvulinės kilmės: Pietro Andrea 
Mattioli Komentaruose teigiama, kad „perlai ir koralai ypač padeda nuo melancho- 
lijos“. Burtonas tai patvirtina: „Nešiojami kaip vėrinys ant kaklo, jie išvaiko košma- 
rus.“ Jeigu jau šie akmenys su turtinga simbolika turi tokių galių - koralas atsirado 
iš kraujo, paplūdusio iš nukirstos Medūzos galvos, arba iš Išganytojo gyslų linijomis 
tekėjusių kraujo srovių, o perlas - kaip gyvas akmuo, mintantis jį nešiojančio epi- 
dermiu, - tai suprantama, kodėl Renesanso interjerai, kuriuose matyti gražus nuo- 
gas Dianeos de Poitier kūnas, taip gausiai prisodrinti šiais melancholiją išsklaidan- 


čiais puošmenimis, panašiai kaip šiais laikais dezinfekuojantys kvapai vaiko mūsų 


24 R. Burton, The Anatomy of Melancholy. What it is: with all the Kinds, Causes, Symptomes, 
Prognostickes, and Several Cures of it. Three Maine Partitions with several Sections, Members, 
and Subsections. Philosophically, Medicinally, Historically Opened and Cut Up, 1621. 

butuose susikaupusias išgaras. Brangiausi tų kabinetų laikrodžiai išdabinti tokiais 
akmenimis kaip topazas, rubinas arba granatas, tarsi į patį mechanizmą, kuris mai- 
tina Laiko melancholiją, būtų sudėti ir ją malšinantys vaistai. 

Kalbant apie kietąsias medžiagas reikėtų atskirai paminėti įvairias gyvulinės kil- 
més išskyras arba konkrecijas. Tai ambra, elnio ragai - os in corde cervi - ir ožiaragio 
ragas. Kaip De cerebri et capitis morbis internis spicilegia rašo Franzas Hildesheimas, 
ambra „skatina šlapimo išsiskyrimą, lengvina skrandžio darbą, šalina iš žarnyno 
dujas...“. Kadangi melancholijos požymis - tulžies perteklius, o vienas iš simpto- 
mų - žarnyno sutrikimai, pilvo pūtimas ir vidurių užkietėjimas, pats paprasčiausias 
gydymas yra sumažinti skysčių spaudimą kūne nuleidžiant ligoniui kraują, plaunant 
žarnyną, sukeliant vėmimą, atsikosėjimą, tuštinimąsi. Vėliau skyriuje apie augalus 
bus rašoma, kad paprasčiausiame vaistinių augalų sąraše daugiausia yra vimdomuju, 
vidurius laisvinančių, atsikosėjimą skatinančių ir čiaudulį sukeliančių augalų. 

Keistesnės savybės priskiriamos bezoaro akmeniui, nes jis buvo retas, tai ir bran- 
gus, o dėl brangumo jo pavyzdžiais didžiuodavosi kiekvienas keistenybių kabinetas, 
galėjęs eksponuoti bezoarą, papuoštą aukso filigranu ir brangakmeniais. Dabar jau 
žinoma, kad tai tėra paprasčiausia atrajojančio gyvūno skrandyje susidariusi šerių 
sankaupa, o kadaise bezoarai buvo laikomi egzotiškos kilmės akmenimis, turinčiais 
magiškų galių, kaip rašo Hildesheimas, jie „atgaivina širdį ir pagyvina visą kūną“. 
Dauguma autorių pataria vartoti bezoaro akmenį: „Tam, kuris jį vartoja, jis išvaiko 
liūdesį ir suteikia džiaugsmo; esu matęs, kaip daug silpnumo, alpimo ir melancholi- 
jos kamuojamų pacientų pasveiko nuriję tris šio akmens grūdelius ir užsigėrę jaučio 
liežuvio išskyromis“ (Nicolás Monardes); „jis labai paveikus prieš melancholijos su- 
keliamas ligas ir nuodus“ (Garcia de Orta). 

Herbarijus pats turtingiausias - jame galima rasti arbatų, užpilų, tepalų, įtryni- 
mų, plovimų receptų. Jei ne visada išgydo melancholiją, bet bent jau malšina sunkias 
jos pasekmes. Didžiausias augalinių vaistų pasirinkimas yra botanikos soduose, pa- 
vyzdžiui, Padujos botanikos sode. Štai kokį sąrašą augalų Burtonas pateikia nuo me- 
lancholijos keliamo vidurių pūtimo: „didžiosios alpinijos šaknis, gencijonas, vaistinė 
šventagaršvė, didysis debesylas, citrinžolė, valerijonas, citvaras, vilkdalgis, imbiero cu- 
katai, kartuolė, ciklamenas, ežiuolė, diktonas, taškuotoji mėta, rūta, žvirgždė, lauro uo- 


gos ir lapai, vaistinė notera, rozmarinas, vaistinis isopas, pilkoji pušis, skėtinė širdažolė, 


111 


DAILÉS ISTORIJOS SALTINIAI 


mėta, ramunėlė, levanda, tikrasis skaistminas, prožirnis, raudonėlis, apelsinų žievelių 
piliulės; tokie prieskoniai kaip šafranas, cinamonas, bezoaro akmuo, mira, muskato 
žievė, muskato riešutas, pipirai, gvazdikėliai, imbieras, anyžių grūdeliai, pankolis, ku- 
minas, kmynas, dilgėlė, rūta, kadagio uogos, kardamonas...“. Klausydamasis augalų 
pavadinimų žolininkas netruks rūšių gausybėje atpažinti vidurius laisvinamuosius, 
vimdomuosius ir čiaudulį keliančius (pavyzdžiui, pipirai) augalus. Kai kurie jų dar 
ir mūsų dienomis naudojami gydomosioms arbatoms ruošti, o jų visų paskirtis tokia 
pati: per visas kūno ertmes išvaryti skysčius, valyti, tuštinti arba, kaip buvo sakoma 
XVII amžiuje, „atkimšti blužnį“ - organą, kuris, manyta, gamina juodąją tulžį... 

Paprastasis sinavadas (aquilegia vulgaris) laikomas melancholijos gėle. Tačiau 
iš pradžių ji buvo susijusi su skystuoju elementu ir vadinosi aquilegia dėl to, kad 
mažuose jos žiedlapiuose kaupiasi vanduo. Bet ji tapo liūdesio simboliu ne tik dėl 
aliuzijos į ašaras, bet dar ir dėl palinkusių žiedelių, o augalo pavadinimas“ dar labiau 
priartėjo prie niūriosios būsenos vardo. 

Iš tiesų du labiausiai paplitę augalai, kurių atvaizdai užima svarbią vietą Melan- 
cholijos anatomijos tituliniame lape ir jrémina autoriaus vardą - agurklė ir eleboras. 
Pirmoji turi silpną šlapimą varantį ir kraują valantį poveikį, o antrasis - stiprus vidu- 
rius laisvinantis augalas, abu žinomi nuo Antikos laikų. Dažnai minima ir jonažolė, 
ją vartoti rekomenduoja tokie autoritetai kaip Della Porta ir Albertas Didysis. Bet 
reikėtų, kad jonažolė būtų „renkama penktadienį, Jupiterio valandą, tada, kai jos 
poveikis pats stipriausias (tai yra liepos mėnesį per pilnatį)...“ 

Jeigu norima išvengti labai stipraus poveikio, ypač tokiu kritiniu melancholikui 
metu kaip miego valanda, galima pasitenkinti išoriniais vaistais. Pavyzdžiui, rašo 
Robertas Burtonas, galima vartoti „pelynų, mandragorų, drignių ir rožių maišelius — 
tarsi pagalvėles pasidėti po galva“. 

Mažiau žinomi iškilaus melancholijos rašytojo W. G. Sebaldo viename Museum 
Clausum atrasti „milteliai nuo skorbuto, gaminami iš džiovintų Sargaso jūržolių, ir 


labai vertintas Cachundė ekstraktas, naudotas Indijoje prieš melancholija"*. 


25 Prancūziškai - ancolie (plg. mélancolie). - Vert. past. 
26  Jonažolė ir mūsų dienomis vartojama kaip antidepresantas. 


27 W.G. Sebald, Die Ringe des Saturn, Frankfurt am Main: Eichborn Verlag, 1995; 


vert. į pranc. k. Les Anneaux de Saturne, Paris, 1999, p. 321. 

Dirbtiniai rojai?* 

Dar malonesni yra širdies veiklą skatinantys, kraują valantys gėrimai arba nuo- 
virai, likeriai ir įvairūs gėrimai, kurie keičia nuotaiką - suprantama, kelia ramybės 
pojūtį, o gal net ir džiaugsmą. Mums bus malonu pamatyti, kad tarp jų pirmiausia 
minimas vynas, tikras musėkautas, kaip rašė Homeras. Bakchas yra ir „Tėvas Libe- 
ras, nes jis išlaisvina“. Tai mylimiausias hipochondrikų dievas. Ar-Razy, kurį cituoja 
Burtonas, rašo: „Nėra geresnio gydymo melancholiškam žmogui, taigi tam, kuris 
gali rasti draugiją susidaužti taurėmis, nereikia jokių kitų vaistų.“ Jo tėvynainis* 
Avicena Medicinos kanone žmogui, kurio dvasia nerami arba melancholiška, pataria 
ne tik išgerti, bet retsykiais ir pasigerti. 

Atkreipkime dėmesį, kad šis islamo medicinos aspektas, atrodo, per ilgą laiką 
išnyko. Bet Apvaizda įsikišo ir tiems islamo išpažinėjams, kurie negeria vyno, pa- 
vyzdžiui turkams, padovanojo gėrimą, jų vadinamą coffa, „tuo pačiu vardu kaip ir 
juoda lyg suodžiai ir labai karti uoga“. Tiesa, gėrimus, kurie šiandien būtų vadina- 
mi „tonizuojančiais“, vartojančiam melancholikui gresia vienas pavojus - nemiga. 

„Nesibaigiančių rūpesčių, baimių, širdgėlos, smegenų išdžiūvimo sukelta nemiga - 
simptomas, kamuojantis daugelį melancholiškų asmenų“. Taigi, priešingai, jiems 
patartina vartoti raminamuosius, slopinamuosius, migdomuosius vaistus. Ir mūsų 
dienomis, kaip žinia, depresuoti žmonės kamuojami smarkios nemigos ir savo gy- 
dytojų nuolatos prašo skirti piliulių, kurios nugramzdins juos į naktį. 

O štai Burtonas laikosi patikrintos, paprastos, bet veiksmingos farmakopėjos: 
tai aguonos, kurias galima vartoti įvairiais pavidalais — ir opiatų, ir teriako”; ir ka- 
napės, kurias galima rūkyti. Šiuo požiūriu įdomu paminėti [olandų] Aukso amžiaus 
tapybos darbus - tradicinę pypkės rūkoriaus figūrą, pavyzdžiui, tokio Pieterio Cod- 
deo drobėje: ten rūkomas ne tabakas, o kanapės, rūkoriaus akys apsiblaususios, gal- 
va pasvirusi į šoną, delnas priglaustas prie skruosto, tiesiog spontaniškai užfiksuota 
kanoninė melancholiko poza; čia į vieną sumišę vaistai nuo negalios ir jos priežastys, 


dvasios ir kūno negalavimai. Prie šių lengvų narkotikų sąrašo pridurkime stipres- 


28 Ch. Baudelaireo esė (1860) pavadinimas. 
29 Persas. - Vert. past. 


30  Teriakas - įvairių augalų mišinys, Viduramžiais vartotas kaip universalus vaistas 


ir priešnuodis. 

nius vaistus: opiumą, vartojamą sirupo arba opiatų pavidalu, durnarope ir laudanu- 
mą, kurio Paracelsas skirdavo vartoti du tris grūdelius. 

Dar malonesni, švelnesni arba kvapnesni yra tokie mišiniai kaip „brangakmenių, 
gvazdikų elektuarijai, saldaus arba kartaus muskuso elektuarijai, Albano elektuarijus*, 
svarainių, obuolių sirupai, sirupe konservuotos rožės, našlaitės, žvirbliarūtės, didieji 
debesylai, gegužraibės, citrinos, cukatinių apelsinų žievelių piliulės ir t. t.“. 

Sudėtingesnis, bet tikriausiai ir paveikesnis įsisenėjusiai melancholiškai nuotai- 
kai gydyti Hildesheimo sukurtas receptas: „Paimkite pusę uncijos krūminio ąžuolo 
ruošinio, skrupulą bezoaro akmens, įtrupinkite du skrupulus balto smulkaus cu- 
kraus į citrinos žievelių sirupą ir pagaminkite iš viso to elektuarijų“. 

„Skrupulu“ (lot. scrupulus - akmenukas) ilgai buvo vadinamas matavimo viene- 
tas, lygus vienai dvidešimt ketvirtajai uncijos daliai arba dvyliktajai romėniško svaro 
daliai, tai lygu maždaug 28 gramams. Gaminimo tikriausiai būta ilgo ir sudėtingo. 
Bet, kaip žinome, melancholikai - skrupulingi žmonės, tad eliksyro ruošimas bent 


kuriam laikui išblaškydavo jų melancholiją. 


Melancholijos paletė 

Ar esama melancholijai būdingų spalvų? Pavyzdžiui, galbūt yra elžbietiškųjų 
melancholikų geltona ir žalia, green and yellow melancholy, kuriose skendi Nichola- 
so Hilliardo ir Marcuso Gheeraertso tapyti basakojų didikų portretai?*, 

"Taip manyti reikštų pamiršti, kad Reforma drabužių ir interjerų srityje įdiegė 
visuotinę ir ilgalaikę chromofobija. Visos protestantiškosios moralės atmainos kuo 
smarkiausiai šlykštėjosi spalvomis, makiažu, aprangos puošmenomis. Reforma pri- 
sidėjo prie visuotinio nespalvotų vaizdų plitimo: graviūrose ir estampuose, inter- 
jeruose, taip pat ir aprangoje - melancholiškas kilmingasis, romantiškojo dendžio 


prototipas, dėvės vien juodus ir baltus drabužius. 


31 Iš electuarium, lot. - vidiniai pastos pavidalo vaistai, kuriuose milteliai ar augalų minkštimas 
sumaišyti su sirupu arba medumi. 

32 Nicholas Hilliard (apie 1547-1619) - britų miniatiūrų tapytojas ir auksakalys, pagarsėjęs 
Anglijos valdovų Elžbietos I ir Jokūbo I dvariškių miniatiūriniais portretais; Marcus 
Gheeraerts Jaunesnysis (apie 1561-1636) - flamų kilmės tapytojas, dirbęs Anglijos karalienės 
Elžbietos I dvare. - Sudaryt. past. 

Šiais laikais mes, pripratę prie tam tikros muzikos, linkstame manyti, kad me- 
lancholijos spalva yra mėlyna, vadinasi, išverčiame muzikinį pojūtį į vizualią kalbą - 
bliuzą“, Amerikos juodaodžių sukurtą muzikos stilių, kuriam būdinga nuolatinė 
harmonijos struktūra ir lėtas keturių taktų ritmas, išreiškiantį melancholišką dva- 
sios būseną. Blue devils yra mėlynieji demonai, kitaip tariant, juodos mintys, vidinis 
maudulys. O blue note - tai pustoniu žemiau „nuleista“ nata, reikalinga tam, kad į 
mažorinę tonaciją įvesti minoriniai akordai suteiktų bliuzui veriančios melancholi- 
jos skambesį. 

Tačiau mėlyna spalva Vakarų spalvų istorijoje laikoma dangaus ir Švč. Mergelės 
Marijos, vilties ir išgelbėjimo spalva, kurią kobaltas padarė itin turtingą. 

Šiuolaikiniame, smarkiai melancholiškame pasaulyje beveik kaip juodai baltais 
Kalvino ir Zwinglio Reformos laikais iš tiesų vyrauja vien pilki atspalviai. 

Nė vienas poetas neišreiškė šio pojūčio geriau negu Hugo von Hofmannsthalis 
Keliautojo laiškuose sugrįžus, kur, apimtas stipraus melancholijos priepuolio, supantį 
pasaulį jis regi vien kaip nebūtį, sąstingį ir pilkumą: „Kartais ryte nutikdavo, kad 
tuose vokiškų viešbučių kambariuose ąsotis ir dubuo - arba kambario kampas su 
stalu ir drabužių kabykla - man pasirodydavo tokie nerealūs, neturintys nė lašo 
tikrovės, nepaisant savo neapsakomo banalumo, beveik vaiduokliški ir kartu laiki- 
ni, laukiantys, kol akimirkai juos kažkokiu būdu pakeis tikrasis ąsotis, tikrasis van- 
dens sklidinas dubuo [...]. Bežiūrint į juos apimdavo lengvas silpnumas, beveik tuoj 
pat ir išsisklaidydavo, sakytum, akimirkos plevenimas virš bedugnės, virš amžinos 
tuštumos...“ 1907 m., kai parodoje Vienoje išvydo tokio Vincento Van Gogho pa- 
veikslą, rašytojo melancholijos priepuolis virto dZiügavimu - į gyvenimą jį grąži- 
no naujai atrastos spalvos, turinčios nuostabių gydomųjų savybių: „Neįtikėtina, vis 
pasikartojanti intensyvi mėlyna, tarsi išsilydę smaragdai žalia, geltona su oranžiniu 
atspalvėliu...“, jas tiesiog teškia į veidą ir nuo jų, pasak rašytojo, išryškėja kiekviena 
būtybė, kiekvienas daiktas, „tarsi sugrįžę iš vaisingo negyvasties chaoso, iš nebūties 


prarajos'“*. 


33 Žodžių žaismas „blues“ ir „blue“, angl. - mėlynas (-a). - Vert. past. 


34 H. von Hofmannstahl, Lettre de Lord Chandos et autres essais, į pranc. k. vertė 


J. C. Schneider, Paris: Gallimard, 1980, p. 192-193. 

O atidėjus į šalį pakylėjimą, kokį menas dar kartais geba suteikti mūsų akims, 
šiuolaikinio miesto kūnas vilki pilkų atspalvių drabužį“, atitinkantį protestantišką 
naudos ir pelno moralę ne vien dėl statybinių medžiagų tamsėjimo ir užterštumo, 
bet dar ir dėl jų savybių: jos neišraiškingos, bespalvės, matinės kaip betonas ir asfal- 
tas, cinkas ir aliuminis. Šią sustingusią ir dusinančią pilkumą kur ne kur skrodžia 
tik geltoni, oranžiniai sieros rūgšties prisodrinti pramoniniai dūmai ir išmetamųjų 
dujų dryžiai, jie čia vien tam, kad primintų: pramoninės spalvos yra nuodai, kaip 


kadaise keistenybių kabinetuose tą pačią funkciją atliko eleborai. 


Iliustracijų aprašai‘ 
[Ph. C. - Philippe Comar] 
[J. C. - Jean Clair] 

[K. T. - Kerstin Thomas] 


111. Bezoaras su paauksuotu aptaisu, XVII a. pab., Goa, Indija 
Auksas, bezoaras, h 1,6 cm 


Meno istorijos muziejus, Viena, inv. nr. KK 1001 


112. Trys bezoarai: 
Sukalkėjęs šerių darinys i$ arklio vidurių, XIX a., Maisons-Alfort, inv. nr. 9-212; 
Nuosėdiniai dariniai iš arklio vidurių (pjūvis), XIX a., Nacionalinė Alforo vete- 
rinarijos mokykla, inv. nr. 11-301; 


Arklio blužnies dariniai iš cholesterolio, XIX a., Fragonardo muziejus, inv. nr. 11-459) 


Bezoaras yra kai kurių atrajojančių gyvulių, pavyzdžiui, laukinių ožkų (Capra Aega- 
grus) virškinimo trakte susikaupusios nuosėdos; jos susiformuoja aplink kokį nors 
nevirškinamą elementą (šerių gumulėlį ar augalines liekanas), kai ant jo nusėda mine- 


ralinės druskos. Bezoaras yra tarsi jungiamoji grandis tarp gyvulių ir augalų pasaulių. 


35 M. Brusatin, Histoire des couleurs, Paris: Flammarion, 1986, p. 96. 
36  Antologijos pobūdis neleido reprodukuoti katalogo iliustracijų; pateikiami tik jų aprašai — 
būtina sudedamoji katalogo dalis. - Sudaryt. past. 

Šį darinį XVII a. būtinai privalėjo turėti kiekvienas keistenybių kabinetas. Toks akmuo 
didesnis už vištos kiaušinį - retenybė, dėl to jis vienas brangiausių. Auksu vertas de- 
šimtkart tiek, kiek pats sveria. Jam priskiriamos stebuklingos, kartais magiškos savy- 
bės. Didėjantys koncentriniai ratilai, kurie matyti perpjovus akmenį pusiau, aiškinami 
kaip dangaus sferų atvaizdai. Bet labiausiai jo ieškoma dėl medicininių savybių. Jo pa- 
vadinimas kilęs iš persiško žodžio pūdzahr — „išvarantis nuodus“; bezoaras laikomas 
galingu priešnuodžiu kenksmingoms medžiagoms. Susmulkintas į miltelius naudo- 
jamas gaminant teriaką - vaistinį mišinį, vartojamą nuo gyvatės įkandimo. Bezoaras, 
regis, pasižymi itin dideliu paveikumu, koks būdingas retoms medžiagoms, todėl jo 
gydomosios savybės atrodo neribotos. Garsėja tuo, kad išgydo raupus, marą, geltligę, 
epilepsiją, dizenteriją, kirminus, vidurių pūtimą, inkstų akmenligę, svaigimą. Moliéreo 
pjesėje Tariamas ligonis Arganas geria „šildantį ir apsaugantį eliksyrą, pagamintą su 
dvylika bezoaro grūdelių.“ Tačiau išskirtinę vietą bezoaro akmuo užima melancholi- 
ko vaistinėlėje. Melancholijos anatomijoje Robertas Burtonas, surinkęs daug gydytojų 
citatų, pataria jį vartoti niūriai būsenai išsklaidyti: „Tam, kuris jį vartoja, išvaiko liūdesį 
ir suteikia džiaugsmo; esu matęs, kaip daug silpnumo, alpimo ir melancholijos kamuo- 
jamų pacientų pasveiko nuriję tris šio akmens grūdelius“. 
Ph. C. 


Arnold Bėcklin 
(1827 Bazelyje - 1901 San Domenico di Fiesole) 
212. Mirusiųjų sala, 1883 

Aliejus ant medžio, 80x150 cm 


Valstybės muziejai, Nacionalinė galerija, Berlynas, inv. nr. NG 2 / 80 


Berlyno paveikslas yra trečiasis 1880 m. Marie Berna tapyto paveikslo variantas; kai du 
ankstesni dailininko kūriniai ta pačia tema sulaukė pasisekimo, meno pirklys Fritzas 
Gurlittas užsakė šią versiją. Marie Berna buvo prašiusi Bócklino nutapyti jai peizažą, 
„kuris skatintų svajoti“ (Schmid, 1922, p. 44)*. 1883 metų versija atkartoja originalią 


kompoziciją, yra tik vienas kitas pakeitimas. Lygios jūros paviršiumi valtis slysta link 
37 Plg. kataloge pateikiamą literatūros sąrašą. 

stačios uolėtos salos, aukšti jos skardžiai puslankiu juosia tamsią kiparisų giraitę, o vi- 
dinėje jų šlaitų pusėje yra mūrytos sienelės. Įėjimą teritoriją supančioje storoje sienoje 
rėmina du tašyto akmens blokai. Link paskutinės buveinės, akmeninio kapo kambario, 
artėja mirusysis. Pasak Bócklino mokinio Rudolfo Schicko, tapytojas sėmėsi įkvėpimo 
iš etruskų nekropolių. Be to, atrodo, kad tai laisva kompozicija, nes nebuvo rasta nei 
nutapytos vietos, nei temos modelių. Atrodo įtikimiau, kad Bócklinas šiuo paveikslu 
veikiau atsiliepė į prašymą nutapyti tai, „kas skatintų svajoti, ir sukūrė melancholišką 
atmosferą jungdamas peizažą su naratyviniu siužetu. Juk viskas čia byloja apie siau- 
bingą vienatvę, niūrų mirties sąstingį ir iškilmingą perėjimo anapusybėn rimtumą. 
Skardžiai lyg spaustuvas juosia neperregimą kiparisų giraitę, o vieniša sala atsispindi 
tamsioje vandens gelmėje. Mirtis palydima link vartų - šviesios properšos, už kurios 
paveikslo centre žioji juoda erdvė. Melancholišką atmosferą sustiprina akmens, dar 
pagal Antikos ir Viduramžių nuotaikų teorijas melancholijai priskirto elemento, sau- 
sumas ir šaltumas. Bet kūrinyje esama ne vien nevilties. Pavyzdžiui, kaip 1991 m. rašė 
Franzas Zelgeris, kiparisai reiškia neviltį ir mirtį, bet taip pat - laisvę ir transcenden- 
ciją. Valties keleivių grupė sustiprina šį įspūdį: balta drobule uždengtas karstas gausiai 
nuklotas gėlėmis, o paslaptingasis baltą drabužį dėvintis veikėjas, kurio nugarą ma- 
tome, spinduliuoja didingą susikaupimą. Žiūrint ateina į galvą palyginimas su Jeano- 
Jacgueso Rousseau kapo sala Ermenovilyje, taip pat skleidžiančia didžiojo vienišiaus 
kilmingumą. Ryški kultūrinio pesimizmo išraiška ir nuostabus paveikslo monumen- 
talumas paskatino Juliusą Meier-Graefe teigti, kad Bócklinas plėtojo tipiškai germa- 
nišką „apmąstytą meną“. Reziumė jis rašo, kad „Bėocklino atvejis - tai visos Vokietijos 
atvejis“ (1905, p. 270). Šis Bócklino įvaizdis įsitvirtino. Kultūrinis pesimizmas ir gel- 
mių bei aukštybių patosas buvo laikomi „germaniškos sielos“ šlovinimu. Šią sampratą 
dešiniųjų nacionalistų rateliai perėmė ir pavertė Bėckliną mistiškos germaniškosios 
sielos tapytoju, pelniusiu Adolfo Hitlerio susižavėjimą (jis įsigijo paveikslą 1936 m.). 
Bet tokia kritika neatsižvelgia į specifinį modernumą, jungiantį peizažą ir netikroviš- 
ką temą, kas ir sukuria paveikslo nuotaiką. Tokiu būdu Bócklinas sukūrė originalias 
kompozicijas, dėl kurių tapo vienu iš svarbiausių siurrealistus įkvėpusių menininkų. 
K. T. 


38 Plg. kataloge pateikiamą literatūros sąrašą. 

Charles Darwin 
(1809 Šrousberyje -1882 Daune, Kente) 
231. Pav. II (iliustracija iš veikalo Žmogaus ir gyvūnų emocijų raiška, Paryžius: 
Reinwald et Cie, 1877, VII skyrius) 
Fotograviüra, 23x14 cm 


Prancūzijos nacionalinė biblioteka, Mokslo ir technikos skyrius, 8*-Tb54. 9 (A) 


Charlesas Darwinas 1859 m. išspausdino studiją Rūšių kilmė, o 1872 m. - darbą Žmo- 
gaus ir gyvūnų emocijų raiška. Jo tikslas buvo ne tyrinėti veido išraiškas, kaip, pa- 
vyzdžiui, darė Le Brunas savo Paskaitose, o veikiau jau tų „išraiškų kilmę“. Pasako 
Darwino, nekontroliuojamos žmogaus veido išraiškos, kai jis apimtas pasibjaurėjimo, 
kančios, pykčio, baimės ar džiaugsmo, - senos mūsų kilmės iš gyvūnų liekanos. Emo- 
cijų išraiškų tyrimas, autoriaus požiūriu, patvirtina teoriją, kad žmogus kilęs iš žemes- 
nio gyvūno. Be to, visų žmonių, nepaisant rasės ir kultūros, išraiškos panašios, o tai 
patvirtina teiginį apie bendrą žmonijos protėvį. Skyriuje apie širdgėlos išraišką, kuri 
„sunkiausiai paaiškinama“, Darwinas, remdamasis Duchenneo de Boulogneo daryto- 
mis fotografijomis, išryškina liūdesiui ir melancholijai būdingus bruožus. Sudėtinga 
išraiška: pakelti iki viršutinės kaktos dalies antakiai, įtempti apvalieji akių raumenys ir 
nuleisti lūpų kampučiai. Priešingai negu žiaurios emocijos, kurių išraiška tikriausiai 
kilusi tiesiogiai iš gyvūnų, liūdesio išraiška atsirado tuomet, kai mūsų protėviai mėgi- 
no užgniaužti šauksmą. Darwino požiūriu, tai vėlyvas evoliucijos pasiekimas. Išvadoje 
jis rašo: „Vadinasi, širdgėlos ir nerimo išraiškos yra išskirtinai žmogiškos.“ 


Ph. C. 


232. Pav. XIX Melancholinė karštinė, paskutinė stadija (iliustracija iš Bournevilleio ir 
P. Regnardo veikalo Fotografinė Salpetrijero ligoninės ikonografija (Daktaro Charcot 
skyrius), t. 1, Paryžius, 1876-1877) 

Fotojklija, 6x9,5 cm 


Prancūzijos nacionalinė biblioteka, Mokslo ir technikos skyrius, 4*-T37.30 (1-3) 


Jeanas-Martinas Charcot (1825-1893), 1881 m. paskirtas Salpetrijero ligoninės nervų 


ligų skyriaus profesoriumi, yra laikomas neurologijos pradininku. 1870 m. jis liovėsi 

tikėti organine isterijos kilme ir pradėjo eksperimentinius stebėjimus. „Visapusio 
didžiojo ir reguliaraus isterinio priepuolio“ kūrimą (bei atkūrimą), įvairius jo etapus 
nagrinėjo tol, kol sudarė išsamų sinoptinį apibūdinimą su tipinėmis pozomis ir va- 
riantais, tarsi vizualinį kenčiančio kūno kalbos dėsnių aprašą. Čia aiškėja žvilgsnio, 
akies svarba: regėjimas svarbus ir tyrimui, nes reikalingi vizualūs įvairių isteriko 
pozų įrodymai (piešiniai, muliažai, vaško figūrėlės), ir praktikai: taikoma hipnozė, 
galinti sukelti priepuolį. Tačiau 1875 m. kaip tik fotografija jam tapo išsvajotu instru- 
mentu sudaryti neurologijos „muziejui, o 1878-1880 m. šį darbą vainikavo Bourne- 
villeio ir Regnardo sudarytas albumas Fotografinė Salpetrijero ligoninės ikonografija, 
kurį nuo 1888 m. kūrė fotografas Albert'as Londe'as. 

Šis įspūdingas „šešėlių teatras“, kur žmonių figūros atkurdavo metro pasiūlytas 
arba leidiniuose publikuotas pozas, antradieniais į paskaitas priviliodavo daugybę 
išsilavinusių klausytojų, tarp kurių buvo ir broliai Goncourt'ai, broliai Daudet, Mau- 
passantas, Gautier, Huysmansas, taip pat dailininkai Gallé, Rodinas, Gėrėmeas, ir, 
žinoma, jaunas studentas pavarde Freudas. Regėjimo svarbą bus lengviau suprasti, 
jei atsižvelgsime į tai, kad Charcot, aistringas meno mėgėjas ir kolekcininkas, manė 
galįs daugelio pacienčių įkūnijamas figūras atpažinti niūriuose motyvuose iš dai- 
lės istorijos - nuo Raffaello paveikslo Kristaus atsimainymas iki Rubenso drobės Šv. 
Ignacas išgydo apsėstąją. 

Šiame isteriškų figūrų pandemoniume melancholija išsiskiria savitu poetiniu 
grožiu, ji priskirta „aistringos elgsenos“ kategorijai ir primena kai kurias mąslias 
ekstazės ištiktųjų figūras, pavyzdžiui, kaip tos, kurias Miunchene tuo metu tapė toks 
Gabrielis Maxas. 


J. C 


Ron Mueck 
(g. 1958 Melburne, Australija) 
281. Be pavadinimo (Didelis vyras), 2000 
Pigmentuota poliesterio derva ant stiklo pluošto, 203,8x120,7x204,5 cm 
Vašingtonas, Hiršhorno muziejus ir skulptūrų parkas, Smitsono institutas, mu- 
ziejaus pirkinys už Josepho H. Hirshorno fondo lėšas, Roberto Lehrmano garbei, 


inv. nr. HMSG2001.4 

Ronas Mueckas, gimęs 1958 m. Melburne, iš pradžių dirbo kino ir televizijos 
specialiųjų efektų kūrėju Australijoje ir Didžiojoje Britanijoje. Vėliau itin rafinuotą 
ir puikiu medžiagų išmanymu grįstą techniką pritaikė kurti figūroms pagal savo 
artimųjų, šeimos narių ir draugų modelius. Šie kūriniai pirmąkart buvo eksponuoti 
1997 m. parodoje Sensation Londone, o 2001 m. - Venecijos bienalėje. 

Jo figūros, tolimos banaliam popmeno hiperrealizmui ir paprastam akade- 
miniam natūralizmui, kaip ir religinės skulptūros, byloja apie gyvenimą, gimimą, 
vaikystę, kančią, ligą, agoniją ir mirtį; labai įspūdingas jų psichologinis poveikis. 
Mastelis, pagal kurį jos padarytos - tai mažytės, kaip patale gulinčios sergančios 
jo motinos, ūgio sulig kūdikiu, arba mirusio tėvo (Dead Dad, 1996), tai milžiniš- 
kos, kaip nejaukiai savo kūne besijaučiančio paauglio Pinocchio (1998) ar berniuko 
naujame vyro kūne Boy (1999), arba kaip ši prislėgto ir, regis, agorafobijos apsėsto 
vyro figūra, - sukelia žiūrovui stiprų nejaukumo jausmą. Ne tik jų mastelis, bet ir 
poza, veido išraiška, žvilgsnis išduoda labai savotišką psichinę būseną. Didelis vyras 
pavaizduotas klasikine melancholiko poza: kairė ranka prie skruosto, galva palenkta 
į šoną, žvilgsnis niūrus ir sustingęs, atrodo ieškantis prieglobsčio kampe, susigūžęs, 
tarsi jį pultų per didelė erdvė. 

JC. 


KOMENTARAS 

Katalogas pristato konceptualią istorinę parodą, skirtą melancholijos reiškinio 
ir jo reprezentacijos tyrimui įvairių epochų Vakarų meninėje kultūroje. Parodos 
iniciatoriai - tuometinis Paryžiaus Picasso muziejaus direktorius Jeanas Clairas (g. 
1940) ir austrų dailės istorikė Cathrin Pichler. Kaip rašo katalogo įžangoje Clairas, 
parodos impulsu tapo noras pratęsti 1993 m. Paryžiaus Grand Palais vykusią parodą 
LÁme et corp - Siela ir kūnas ir išplėtoti vieną jos dalį, skirtą būsenai, kuri nuo seno- 
vės vadinta „depresija“. 

Parodą sudarė aštuoni skyriai: „Antikos melancholija“, „Velnio maudynės. Vidu- 
ramžiai“, „Saturno vaikai. Renesansas“, „Melancholijos anatomija. Klasicizmo am- 
žius“, „Apšvieta ir jos šešėliai. XVIII amžius“, „Dievo mirtis. Romantizmas“, „Melan- 
cholijos prisijaukinimas“ ir „Istorijos angelas. Melancholija ir šiuolaikinė epocha“. 


Sudarydamas parodą, jos kuratorius rėmėsi dailės istorijos klasika tapusiais Fritzo 

Saxlio, Aby Warburgo ir kitų kultūros istorikų darbais. Kai kurių parodos skyrių 
pavadinimai - aliuzija į žinomus dailės istorijos tyrimus. Pavyzdžiui, renesansinei 
melancholijai skirta dalis vadinasi Saturno vaikai, kaip Raymondo Klibanskyo kar- 
tusu Erwinu Panowsky'u ir Fritzu Saxliu parengtos knygos Saturnas ir melancholija: 
gamtos filosofijos, religijos ir meno tyrimai (Saturn and Melancholy: Studies in the 
History of Natural Philosophy, Religion and Art, 1964) knygos skyrius. 

Katalogas atspindi parodos sudarymo principą ir perteikia jo koncepciją. Teks- 
tus katalogo skyriams rašė ne tik muziejų kuratoriai ir dailės bei kultūros istorikai, 
bet ir rašytojai (Yves Bonnefoy), graikų filologijos žinovai (Paul Demont), neurolo- 
gai (Laura Bossi). Viso katalogo tekstus - įvadinius straipsnius ir kūrinių aprašus - 
rengė 62 specialistai iš įvairių šalių. 

Pateikiamoje šaltinio ištraukoje Clairas aprašo melancholijos reiškinį Renesan- 
so laikotarpiu, atskleisdamas dailėje melancholijai perteikti naudotas priemones - 
tam tikrus siužetus, objektus, spalvas ir pan. Dailės istorijos požiūriu šis tekstas yra 
vertingas Renesanso epochos mokslo ir meno sąveikos analizės pavyzdys, kuriame 
remiamasi to laikotarpio meno, mokslo ir literatūros kūriniais. 

Aiškiai artikuliuotas kataloge pateikiamo tyrimo pjūvis, palyginamoji analizė 
parodos ir katalogo autoriams leido rekontekstualizuoti nemažai žinomų dailės kū- 
rinių ir atkreipti dėmesį į marginalizuotus artefaktus. Tokį platų ir įvairiapusį pri- 
statymą diktavo būtinybė pagrįsti ir išaiškinti parodos autorių koncepciją. Katalogo 
vertė dailės istorijai - siūlymas skaityti Vakarų dailės istoriją savitu rakursu, įtrau- 
kiančiu į dailės istorijos diskursą gamtos mokslų ir žmogaus fiziologijos bei psicho- 
logijos žinias. Paroda ir jos dokumentas katalogas yra simptomiški XX a. pabaigos 


kontekstinės parodų tendencijos požiūriu. 


JULIJA FOMINA 


I SKYRIUS. DAILĖTYROS TEKSTAI / KATALOGAI 


Parodos Šventojo Kazimiero gerbimas Lietuvoje 
(2009, Vilnius) katalogas 


> Tekstas iš: Sigita Maslauskaitė, Šv. Kazimieras arba šv. Aloyzas Gonzaga (5 dalis: Varia, 
dubia, kat. nr. 3), Šventojo Kazimiero gerbimas Lietuvoje, kat., sudaryt. Neringa Markauskaitė, 
Sigita Maslauskaitė, Vilnius: Lietuvos nacionalinis muziejus, 2009, p. 519 (komentarą 


parengė Sigita Maslauskaitė) 


Šv. Kazimieras arba šv. Aloyzas Gonzaga 
Nežinomas dailininkas. XVIII a. 
Drobė, aliejus; 29,5x25 cm 


LNM [Lietuvos nacionalinis muziejus], P 550 


Paveikslas į muziejaus rinkinius pateko kaip šv. Kazimiero atvaizdas. Tai rodo, kad 
jame pavaizduotas šventasis buvo laikomas šv. Kazimieru, nors atvaizdo ikono- 
grafija liudytų jį esant šv. Aloyzu Gonzaga. Gali būti, kad paveikslo užsakymas 
remiantis šv. Aloyzo Gonzagos ikonografija nutapyti šv. Kazimierą buvo sąmo- 
ningas ir inicijuotas fundatoriaus. Panašių šv. Kazimiero ikonografijos stereoti- 
pus laužančių pavyzdžių būta ir daugiau. Procesijų altorėlio dvipusis paveikslas 
(kat. 2. 143) vaizduoja šv. Kazimierą su karmelitų abitu, taip pat trumpais plau- 
kais, vaikišku veidu. Kartais aptinkamas šv. Kazimiero atvaizdas, kuriame iš po 
karališko apsiausto matyti vienuolio drabužis, tad jėzuitai taip pat galėjo šventąjį 
„aprengti“ sutana ir apsiaustu. 

Lit.: Maslauskaitė, 2004b, p. 38-40 [S. Maslauskaitė, Apie „jėzuitišką“ šv. Kazimiero 
atvaizdą, Knygų aidai, 2004, nr. 4, p. 38-40] 

S. M. 


KOMENTARAS 
Pristatomas šaltinis yra katalogo, skirto šv. Kazimiero jubiliejinių metų pro- 
ga surengtos dviejų dalių Lietuvos globėjo atvaizdų apžvalgos, aprašo pavyzdys. 


2004 m. sukako keturi šimtai metų nuo pirmųjų šventojo garbei Vilniuje surengtų 

iškilmių, t. y. nuo oficialios šv. Kazimiero gerbimo Lietuvoje pradžios. Paskutinėje 
katalogo dalyje pateikti abejotini šv. Kazimiero atvaizdai. Tyrinėtojui tokie atvaizdai 
visada kelia iššūkių, reikalaujančių pasitikrinti kompetenciją, sugretinti argumentus 
„Už“ ir „prieš, juos pagrįsti. 

Kas būdinga šv. Kazimiero ikonografijai? 

Jo vaizdavimo tradiciją formavo žinios apie jo gyvenimą ir kelią į altorių garbę. 

Lietuvos globėjas karalaitis Kazimieras gimė 1458 m. spalio 3 d. Krokuvoje 
Lenkijos karaliaus Kazimiero ir Elzbietos Habsburgaitės šeimoje. 1471 m. žiemą, 
būdamas trylikos metų, vadovavo kariniam žygiui Vengrijos sostui užimti, tačiau 
patyrė nesėkmę. Istoriniai šaltiniai liudija, kad savo aplinkoje karalaitis Kazimie- 
ras išsiskyrė tvirta krikščionio laikysena; hagiografai jį vadina „nekruvinuoju kan- 
kiniu“ dėl ištikimybės Dievo įsakymams mirties akivaizdoje. Mirė 1484 m. kovo 
4d. Gardine, palaidotas Vilniaus katedros Karališkojoje koplyčioje, kuri iškart po 
to tapo karalaičio gerbimo ir patiriamų malonių vieta. Šventumo garsas ypač pla- 
čiai pasklido po Lietuvos ir Lenkijos kariuomenės pergalių prie Polocko ir netoli 
Vilniaus (atitinkamai 1518 ir 1519 m.), kurios susietos su stebuklinga šventojo pa- 
galba. 1517 m. pradėtas šv. Kazimiero kanonizacijos procesas buvo baigtas 1602 
m.: leista gerbti šventąjį karalaitį Lietuvoje ir Lenkijoje, patvirtinti šventojo die- 
nos liturginiai tekstai. 1604 m. gegužės 10-12 d. Vilniuje vyko trijų dienų iškilmės, 
skirtos šiam įvykiui paminėti, jų metu padėtas kertinis akmuo pirmosios titulinės 
Šv. Kazimiero bažnyčios statybai. 1636 m. rugpjūčio 14 d. šventojo kūnas perkeltas 
į naują, Vilniaus katedroje relikvijoms saugoti pastatytą barokinę koplyčią. Tais 
pačiais metais popiežius Urbonas VIII paskelbė šventąjį karalaitį Lietuvos ir Len- 
kijos globėju. 

Šv. Kazimieras dažniausiai vaizduojamas su Lietuvos didžiojo kunigaikščio 
karūna, kryžiumi ir lelija rankose, tačiau yra nemažai ir karalaičio kario atvaiz- 
dų. Tradicijos šv. Kazimierui priskiriama himno Omni die dic Mariae autorystė 
leido jį vaizduoti kaip ypatingą Marijos garbintoją. Barokinėje dailėje gana dažnai 
matomoje kompozicijoje Šv. Kazimiero ekstazė karalaitis vaizduojamas su himno 
tekstu šalia Dievo Motinos. Kiti atributai: karališkos insignijos, rožinis, Lietuvos 
valstybės herbas Vytis, po šventojo kojomis pamintas amūras, simbolizuojantis 


juslinę meilę. 

Įvairių jaunimo draugijų globėjas Aloyzas Gonzaga gimė 1568 m. senos ir 
kilmingos Mantujos giminės Gonzagų pilyje Kastiljone dele Stivjerėje. Jo tėvai 
markizas Ferrante Gonzaga ir Marta dei conti Tana di Chieri savo vestuves šventė 
Madrido karalių rūmuose, nes tėvas tuo metu tarnavo Ispanijos karaliui Pilypui II. 
Paauglystėje Aloyzas viešėjo ir studijavo įvairių Toskanos ir Ispanijos didikų rū- 
muose. Vaikinas buvo sportiškas, guvus, tad jam numatyta karininko karjera. Sep- 
tynių vaikų šeimoje Aloyzas buvo pirmagimis, tačiau jis atsisakė įpėdinystės teisės 
ir 1585 m. prieš tėvo valią įstojo į jėzuitų kolegiją Romoje. Jo mokytojas buvo šv. 
Robertas Bellarminas. 1589 m. Aloyzas, vos 21 metų jaunuolis, buvo išsiųstas taiky- 
ti savo brolį Rodolfą su Mantujos kunigaikščiu ir su jam pavesta misija sėkmingai 
susidorojo. Grįžęs į Romą 1590 m., jis rado miestą niokojamą maro epidemijos. 
Aloyzas Gonzaga ėmė uoliai slaugyti sergančiuosius maru jėzuitų ligoninėje. Čia 
jis ir pats užsikrėtė. 1591 m. birželio 21 d. mirė ir buvo palaidotas Romos Šv. Ignaco 
Lojolos bažnyčioje (galva saugoma titulinėje šventovėje Kastiljone dele Stivjerėje). 
1726 m. popiežius Benediktas XIV Aloyzą Gonzagą kanonizavo ir paskelbė jėzuitų 
kolegijos mokinių globėju, o 1936 m. Pijus XI jį paskelbė krikščioniškojo jaunimo 
globėju. 

Šv. Aloyzas Gonzaga vaizduojamas su balta jėzuitų novicijaus kamža, su kry- 
žiumi ir lelija rankose. Dažnai rodomas kontempliuojantis Kristaus kančios arba 
Mergelės Marijos atvaizdą. Kiti atributai: juoda kunigo sutana, rožinis, karūna prie 
kojų, kūno marinimo praktikas nurodantys instrumentai: ašutinis diržas, rimbas su 
mazgais. 

Abu šventieji yra kilę iš senų ir garsių giminių, abu mirė labai jauni (šv. Kazi- 
mieras - būdamas 26 metų, šv. Aloyzas - 23 metų amžiaus). Ir šv. Kazimiero, ir šv. 
Aloyzo Gonzagos kanonizacijos istorija ir hagiografinė tradicija iškelia karališkoje 
prabangoje gimusiųjų skaistybės dorybę (iš čia kyla šventojo galia užtarti jaunimą 
kovose su juslėmis, vaizdavimas su lelija rankoje) ir ištikimybę Kristaus mokymui, 
žemiškos valdžios atsisakymą (karūna prie kojų), vargšų, ligonių ir sužeistųjų slau- 
gymą. Abiejų „gyvenimai“ išryškina jaunų kilmingųjų asketišką gyvenimo būdą, 
maldingas praktikas, artimo meilės darbus, pamaldumą Kristaus kančiai ir Dievo 
Motinai. Abu šventieji yra jaunimo ir džiova sergančiųjų globėjai. Į abu šventuosius 


kreipiamasi prašant apsaugoti nuo gašlumo pagundų ir plaučių ligų. 

Taigi akivaizdu, kad kataloge pristatomas atvaizdas turi ir vienam, ir kitam šven- 
tajam būdingų bruožų, tad ragina kelti klausimus: kokios priežastys skatina supana- 
šėti dviejų šventųjų atvaizdus, kaip reikėtų vertinti tokius atvejus, kaip konkrečios 
vienuolijos (šiuo atveju - jėzuitų) dvasingumas ir mokymas veikia šventojo ikono- 
grafiją? Pateiktasis pavyzdys skatina ieškoti analogijų ir medžiagos palyginimams, 


kas leidžia pateikti naujų duomenų moksliniams tyrimams. 


SIGITA MASLAUSKAITÉ 


BIOGRAFIJA 


Amžininko parašyta biografija yra autentiškas pirminis šaltinis dailininko gyve- 
nimui ir kūrybai tirti: vis dėlto dailės istorijos mokslas dažniau ją traktuoja kaip 
antrinį šaltinį, grįstą empirine rašytinių šaltinių ir vizualinės informacijos analize. 
Dailininko biografija remiasi gyvenimo ir kūrybos ryšio paradigma. Abu biografijos 
dėmenys gali būti traktuojami kaip paralelės, analogijos arba viena per kitą pasireiš- 
kiančios dimensijos. 

Pirmosios žinios apie dailininkus aptinkamos dar Antikos autorių, pavyzdžiui, 
Plinijaus Vyresniojo, tekstuose, tačiau sisteminės biografinės literatūros pradžia sie- 
jama su Naujaisiais laikais. Italijoje nuo XV a. vidurio išaugus dailininko statusui 
visuomenėje pradeda plisti dailininkų gyvenimui ir kūrybai skirta literatūra. Dailės 
istorijos tyrimų principais grįstos dailininko biografijos tradiciją pradėjo Renesanso 
epochos tapytojas ir architektas Giorgio Vasari (1511-1574). Jo daugiatomis veika- 
las Dailininkų gyvenimai (Le Vite de“ più eccellenti pittori, scultori, ed architettori) 
pirmą kartą buvo išleistas 1550 (plačiau žinomas papildytas 1568 m. leidimas). Tai 
išsami biografijų pagrindu sukonstruota Italijos Renesanso dailės sintezė - pirmoji 
dailės istorija. Dailininkų gyvenimų aprašymams Vasari pritaikė savo meto literatū- 
rinės biografijos tradiciją. Knyga prasideda nuo XIII a. tapytojų Cimabue ir Giotto, 
baigiasi Leonardo da Vinci, Raffaello, Michelangelo ir kitais brandžiojo Renesanso 
meistrais. Veikalą sudaro trys dalys, suskirstytos pagal dailės raidos periodus, kurių 
kiekvienas iliustravo vidinę ciklinę dailės raidą ir stiliaus tobulėjimą, pradedant An- 
tikos idėjų atgaivinimu XIII a. ir baigiant Vasari amžininkų kūriniais. 

Vasari pasirinktą biografinį dailės istorijos sisteminimo būdą paskatino įsiti- 
kinimas, kad dailės raidą lemia individualių kūrėjų pasiekimai. Jis charakterizavo 


italų Renesanso epochos dailininkų asmenybes, aprašė jų darbus, kūrybos metodus, 

komentavo stilių ir įtakas, biografijos aprašymą grįsdamas empirine informacija. 
Vasari veikale gyvenimas ir kūryba traktuoti kaip paralelės, nors retkarčiais kūry- 
bos ir asmenybės apibūdinimas sutampa (kaip Fra Angelico biografijoje). Pirmasis 
biografijos dėmuo atskleidžiamas remiantis faktais, antrasis — vizualiais įspūdžiais. 
Vasari rėmėsi dokumentiniais šaltiniais, bet ne taip nuosekliai ir kritiškai kaip vė- 
lesnių kartų istorikai. Vasari buvo svarbu ne tik surinkti kūrybos faktus, bet ir įver- 
tinti kūrinius pagal vaizdo tikroviškumo kriterijų. Jis sukūrė Renesanso dailininkų 
vertinimo kanoną, kurį perėmė vėlesnės epochos. Dailininkų gyvenimai svarbūs dėl 
juose pristatomos empirinės informacijos ir universalaus dailės raidos vaizdinio. 
Vasari veikale pritaikyti gyvenimo ir kūrybos ryšio modelis, pasakojimo schemos 
ir struktūra, vizualios ir dokumentinės informacijos derinimas, ekspertizės metodai 
formavo vėlesnę dailininkų biografijų tradiciją. 

Italijoje po Vasari rašyti atskirų regionų dailininkams skirti veikalai (Baglione, 
Passeri, Pascoli Romoje, Baldinucci Florencijoje, Ridolfi Venecijoje, Soprani Genu- 
joje). Pažymėtina šiame skyriuje išsamiau pristatoma antikvaro Giovanni Bellori 
(1613-1696) knyga, skirta reikšmingiausiems italų Baroko dailininkams, autoriaus 
amžininkams. Bellori rėmėsi Vasari būdingais biografijų reprezentavimo princi- 
pais - gyvenimo ir kūrybos paralelių modeliu, tačiau kitaip vertino aprašomų au- 
torių kūrybą: taikė ne vaizdo tikroviškumo, bet idealaus grožio kriterijų, atskleis- 
damas estetinių pažiūrų kaitą, kuri kiekvienoje epochoje lemia vis kitokį favoritų 
pasirinkimą, kartais paskatindama iš naujo atrasti pamirštus vardus. 

Vasari knygos pavyzdžiu grįstos biografijos plito ir už Italijos ribų. Pavyzdžiui, 
Karelas van Manderis (1548-1606) sukomponavo savąją Tapybos knygą (Het Schil- 
derboeck, Haarlem, 1604) iš trijų dalių: Vasari veikalo vertimo, Nyderlandų ir Vo- 
kietijos dailininkų gyvenimų aprašymo ir Ovidijaus Metamorfozių vertimo su pa- 
aiškinimais. Joachimas von Sandrartas (1606-1688) vazarišką biografinės sintezės 
formatą pritaikė vokiečių dailininkams, Horaceas Walpole'as (1717-1797) - XVIII a. 
Anglijos tapytojams. 

XVII-XVIII a. išleistos įvairių regionų dailininkų biografinės sintezės patvirti- 
no: Vasari įvesti biografinio pasakojimo principai galutinai įsigalėjo. Vasari sekėjų 
tekstams buvo būdingas ne tik faktografiškumas, bet ir savita retorika, kurią kurti 


padėjo literatūrinio pasakojimo elementai, novelės ar anekdoto motyvai, kartais — 

didaktiniai pasakojimo aspektai. Šių veikalų autoriai netyrinėjo archyvinių šaltinių 
taip nuosekliai ir kritiškai kaip vėlesnių kartų meno istorikai, pagaliau nedisponavo 
ir tokia plačia medžiaga kaip jų įpėdiniai; vis dėlto jų parašytos biografijos nepra- 
randa vertės kaip dokumentais ir vaizdo ekspertize grįstas dailininko gyvenimo bei 
kūrybos duomenų šaltinis, atspindintis epochos skonį ir dailės madas. 

Naujų impulsų, sustiprinusių biografijos žanro gyvybingumą, XIX a. suteikė susti- 
prėjęs dailininko socialinis statusas ir augantis įžymybių kultas. Estetikos personaliza- 
cija taip pat skatino individualios kūrybos ir biografijų studijas. Dailininkų biografijas 
pradėjo rašyti ne tik dailės profesionalai (dailės istorikai, kolekcininkai, antikvarai), 
bet ir dailininkų artimieji, gerbėjai ar bičiuliai. Tokios biografijos, kaip liudijimai iš 
pirmų lūpų, kėlė ypač didelį amžininkų susidomėjimą. Atitinkamai dailininko biogra- 
fijos žanras XIX a. tapo gerokai įvairesnis: tai ir griežti, tikslūs akademinio pobūdžio 
dailės istorijos tekstai, ir intymiais asmeniniais įspūdžiais, laiškų ištraukomis parem- 
tos apybraižos, ir eseistinės studijos. Kai kurie biografijų pavyzdžiai eklektiški, kiti sie- 
kia išlaikyti vieno stiliaus charakteristikas: eseistinį pobūdį arba griežtą mokslinę kal- 
bą. Individualizmo vertę kėlusi XIX a. kultūra išpopuliarino dailininko monografijos 
žanrą. Publikuota ir klasikinių epochų (ypač Renesanso meistrų), ir XIX a. dailininkų 
kūrybos apžvalgų. Tipiški XIX a. monografijų pavyzdžiai: Gustavo Friedricho Waa- 
geno veikalas apie Uberį Hubertą ir Johanną van Eyckus (1822), Carlo Friedricho von 
Rumohro monografija apie Raffaello (1831) ir tam pačiam dailininkui skirta Johanno 
Davido Passavanto knyga (1839), Hermano Grimmo parašyta Michelangelo mono- 
grafija (1860), Carlo Justi veikalas apie Velázqueza (1888) ir kt. Biografijos virsmas di- 
delės apimties studija — posūkis dailės istorijos raidoje. 

XIX a. dailės istorija, pasidavusi pozityvizmo įtakai, sureikšmino empirinius 
duomenis: dailininkų kūrybos tyrimai buvo grindžiami siekiu sukaupti kiek įma- 
noma išsamesnius ir tikslesnius duomenis. Atitinkamai biografinio pobūdžio tekstų 
autoriai rėmėsi vadinamąja žinovų teorija bei praktika, taikė naujausius dailės kū- 
rinių atribucijos metodus. XIX a. pabaigoje ypač svarbios tapo Giovanni Morelli 
(1816-1891) pasiūlytos atribucijos technikos, pagrįstos prielaida, kad autorystę lei- 
džia atskleisti specifinis nereikšmingų, neva nesąmoningai kuriamų detalių (pavyz- 
džiui, tapant veidą — nosies ar ausų, figūrą - plaukų ar draperijų, gamtą - peizažo 


elementų) traktavimas. 

Svarbūs pokyčiai XIX a. biografijų istorijoje siejami su Johanno Joachimo Winck- 
elmanno (1717-1768) tyrimais, paskatinusiais dailės istorijos mokslinės metodologi- 
jos formavimąsi. Pakitus meninės kūrybos sampratai, modifikuotas gyvenimo ir kū- 
rybos ryšio modelis, kitaip pradėta suvokti menininko biografijos ir istorijos sąsajas. 
Dailininko biografija, sureikšminus kultūros ir istorijos įtaką asmenybei bei dailės 
kūrybai, įgijo daugiau kontekstiškumo. 

Kai kurios XIX a. biografijos koncentravosi į gyvenimo faktų rekonstrukciją ir 
siekė atskleisti individualią kūrybą kaip epochos vertybių išraišką. Tokio pobūdžio 
biografijos paprastai pasižymėjo patraukliu literatūriniu pasakojimu ir buvo skirtos 
plačiai skaitytojų auditorijai. Kita biografijų dalis koncentravosi į kūrybinį palikimą, 
buvo grįstos specialiaisiais dailėtyros metodais. Svarbiausias šio pobūdžio tekstų 
adresatas - dailės istorikai, kolekcininkai, meno žinovai. Daugeliui XIX a. veikalų 
apie atskirus dailininkus kūrinių analizė buvo būtina biografinio teksto prielaida. 
Siekta atskirti kopijas ir originalus, išskirti autoriaus ir jo dirbtuvės darbus ir suda- 
ryti kritinį chronologinį menininko kūrinių sąvadą. Nuo XIX a. dažnu biografijos 
priedu tampa kritinis kūrinių katalogas - catalogue raisonnė. Kartais jis funkcionuo- 
ja ir kaip savarankiškas žanras - ir kiek įmanoma pilnesnis ir išsamesnis dailininko 
meninio palikimo aprašas, papildytas vaizdine ir istorine dokumentacija, šaltinių 
bei literatūros nuorodomis. 

Dalis XIX a. antros pusės biografijų siekė derinti abi - istoriniais faktais parem- 
to pasakojimo ir vizualiojo pažinimo - puses, įveikti gyvenimo ir kūrybos tyrimų 
dvilypumą, rasti pusiausvyrą tarp biografinio pasakojimo ir kūrybos analizės. Tokio 
derinimo pavyzdys - Dailininkų monografijų (Künstler Mongraphien) serijos kny- 
gos, nuo 1895 m. leistos Hermanno Knackfusso (jis vadovavo Bylefelde veikusiai 
specializuotai dailės istorijos leidinių leidyklai Velhagen und Klasing, kuri iki 1922 m. 
išleido daugiau kaip 100 garsių Europos dailininkų monografijų nuo Raffaello iki 
Loviso Corintho). 

XIX a. antroje pusėje sustiprėjus nuostatoms, kad kūryba ir dailininko asme- 
nybė organiškai susijusios, bandyta suvienyti abi biografijos plotmes - gyvenimą 
ir kūrybą. Biografijos modelio pokyčių pavyzdys galėtų būti Bernardo Berensono 
monografija apie Lorenzo Lotto (Lorenzo Lotto: an essay in constructive art criti- 


cism, 1893). Berensonas pritaikė Morelli atribucijos metodiką, kurią patobulino ir 

savaip inerpretavo, kreipdamas dėmesį ne tik į formalias neva nesąmoningai sukur- 
tas, bet ir į reikšmingas detales, atspindinčias dailininko meninio mąstymo įpročius. 
Knygoje apie Lotto tyrinėtojas į bendrą struktūrą sulydė kritinį katalogą ir istorinį 
pasakojimą, išryškino kūrybos morfologijos ir chronologijos ypatumus, atskleidė 
dailininko istorinę bei kultūrinę tapatybę. Berensonas parodė, kad kūriniai gali būti 
išraiškingi asmenybės kodai, kurie objektyvizuoja tapatybę be faktinio žinojimo ir 
rašytinio dokumento. 

Nepaisant autorių, teigusių dailės fenomenų objektyvią prigimtį, kritikos, XX a. 
dailininko biografija išliko viena populiariausių dailės istorijos tyrimo krypčių. 
XX a. antroje pusėje biografija patyrė postruktūralizmo ir kitų intersubjektyvių me- 
todologijų pasipriešinimą. Biografija kritikuota dėl kanonų kūrimo, siauro formato, 
tradicinių metodų taikymo. Reikia pasakyti, kad biografijos žanras, reaguodamas į 
dailės istorijos pokyčius, smarkiai pakito ir išsiplėtė. Naujo pobūdžio biografinius 
tyrimus XX a. antroje pusėje paskatino socialinė dailėtyra, pokolonijiniai tyrimai, 
susidomėjimas neeuropinių kultūrų raida, feminizmo teorija. Savo ruožtu šie tyri- 
mai būtų neįmanomi be tradicinės dailininko biografijos, ką patvirtintų ne tik nau- 
jausių leidinių bibliografijos, bet ir jas apibendrinantys informaciniai leidiniai'. 

Modernioji dailininko biografija nebesilaiko vazariškojo pasakojimo schemos: 
chronologinį nuoseklumą pakeičia probleminis pasakojimas, padiktuotas nau- 
jų faktų ir vaizdų tyrimo principų. Vis dėlto biografijai tebėra būdingas kūrybos 
ir gyvenimo ryšio modelis, išskiriantis ją iš kitų dailės istorijos tekstų. Modernios 
biografinės sintezės pagrindas yra kritinės vaizdo analizės ir dokumentų studijų me- 
todais grįstas tyrimas. Šiais principais rėmėsi jau XIX a. pabaigoje Julius Meyerio 
išleistas tritomis vokiškas dailininkų žodynas Allgemeines Kiinstlerlexikon, taip pat 
žanro klasika laikomas Ulricho Thiemes ir Felixo Beckerio Vokiškas dailininkų žo- 
dynas nuo Antikos iki mūsų dienų (Allgemeines Lexikon der bildenden Künstler von 
der Antike bis zur Gegenwart, 37 tomai, Leipcigas, 1907-1950). Nuo XX a. pabaigos 
leidžiamas patobulintas ir praplėstas jo variantas Vokiškasis visų laikų ir tautų daili- 


ninkų žodynas (Allgemeines Künstlerlexikon der Bildenden Künstler aller Zeiten und 


1 Pvz, rinkinys Art Books: a basic bibliography of monographs on artists, sudaryt. 
Wolfgang M. Freitag, Garland Publishing, 2-as leidimas 1997. 

Volker). Tuo pačiu principu parengtas ir Lietuvos dailininkų žodynas (2005 m. išleis- 
tas pirmas tomas, skirtas LDK dailei). 

Biografija atsirado kaip būdas organizuoti žinias ir interpretuoti meninį paveldą. 
Šią paskirtį ji išsaugojo iki šiol. Biografija sulydo gyvenimo, kūrybos ir konteks- 
tinius duomenis, tad paprastai turi referentiško, į kitus šaltinius ir kito pobūdžio 
tyrimus kreipiančio teksto pavidalą. Biografijos integruojamos į platesnes istorines 
ir vizualumo studijas. Tai dar kartą patvirtina šio specifinio dailės istorijos šaltinio 
fundamentinę reikšmę ir integracinę paskirtį. Biografija iš tiesų yra platesnio žino- 
jimo prielaida. 

Kitokio pobūdžio tyrimų sąlyga - reikšminga, bet ne vienintelė biografijos pa- 
skirtis. Biografijos, kaip šaltinio, vertę ir savitumą lemia vaizdinės medžiagos eks- 
pertize ir naujais interpretaciniais principais grįstas individualios vaizdinės tradici- 
jos įvertinimas. Biografija svarbi ir išskirtinė kaip individualios kūrybos pagrindu 
sukonstruota faktinio ir vizualiojo žinojimo sintezė. Biografinis tyrimas padeda 
įvertinti tai, kas nėra atskleidžiama jokiomis kitomis studijomis: kūrybos individua- 
lumą, kūrybą kaip gyvenimą, tapatybės ir autentiškumo liudijimą. Tai biografiniams 


tekstams suteikia ypatingą pažintinį statusą. 


AISTĖ PALIUŠYTĖ 

Giovanni Pietro Bellori. Michelangelo da Caravaggio 


> Versta iš: Giovan Pietro Bellori, Michelangiolo da Caravaggio, Vite di Caravaggio, sudaryt. 
Francesco Valdinoci, Roma: CasadeiLibri Editore, 2010, p. 81-119 (vertė Vaidilė Stalioraityte, 


vertimą redagavo Jonas Malinauskas, komentarus parengė Giedrė Jankevičiūtė) 


Pasakojama, kad senovės skulptorius Demetrijus taip stengėsi perteikti daiktų pa- 
našumą, kad labiau mėgavosi jų pamėgdžiojimu negu grožiu. Taip pat buvo ir su 
Michelangelo Merisi, kuris nepripažino kito mokytojo, išskyrus tapomą objektą. Jis 
nesirinkdavo iš gamtos geriausių formų, bet, atrodo, ir tai iš tiesų nuostabu, nejval- 
des meno jį kūrė. Savo gimimu jis padvigubino Caravaggio“, kilmingos Lombardijos 
tvirtovės, kuri buvo ir garsaus dailininko Polidoro [1499/1500 - apie 1543] gimtinė, 
šlovę. Jaunystėje jiedu abu mokėsi mūrininkystės amato ir loviuose nešiojo kalkes sta- 
tyboms. Vėliau Milane, dirbant su tėvu, kuris buvo mūrininkas, Michele teko ruošti 
klijus freskas tapantiems dailininkams. Degdamas troškimu dirbti su spalvomis jis 
prisijungė prie jų draugijos ir visiškai atsidėjo tapybai. Ketverius ar penkerius metus 
tapė portretus, o vėliau, būdamas neramaus ir nesuvaldomo būdo, dėl kažkokių kivir- 
čų pabėgo iš Milano ir atvyko į Veneciją. Ten taip susižavėjo Giorgione [1478-1510] 
koloritu, kad nutarė būti uoliu jo sekėju. Todėl pirmieji jo darbai yra tokie švelnūs ir 
skaidrūs, ir juose nėra tų šešėlių, kuriuos jis naudojo vėliau. Kadangi iš visų veneci- 
jiečių dailininkų, garsėjančių puikiu koloritu, Giorgione švariausiai ir paprasčiausiai 
keliomis spalvomis atvaizduodavo tikrovės formas, Michele nusprendė elgtis taip pat, 
kai pirmą kartą įsigilinęs ėmė stebėti tikrovę. Nuvykęs į Romą jis ten apsistojo netu- 
rėdamas nei būsto, nei pajamų. Pozuotojai, be kurių jis nemokėjo tapyti, buvo jam per 
brangūs ir jis neuždirbdavo tiek, kad padengtų savo išlaidas. Todėl bėdos prispirtas 
Michele nuėjo tarnauti Cavaliere Giuseppe d'Arpino?, kuris patikėjo jam tapyti gėles 


ir vaisius. Jis taip puikiai juos perteikdavo, kad vis dažniau pasiekdavo grožį, kuris 


2 Šiaurės Italijos miestas Bergamo provincijoje. - Čia ir toliau sudaryt. past. 


3 Giuseppe Cesari (1568-1640) - italų manierizmo tapytojas. 

teikia daug džiaugsmo ir šiandieną. Nutapė grafiną su gėlėmis, skaidriu vandeniu ir 
stiklu, kambario lango atspindžiais ir gėlėmis, apšlakstytomis šviežutėliais rasos lašais. 
Panašiai vaizduodamas jis nutapė ir kitų nuostabių paveikslų. Tačiau tą darė nenoriai 
ir jautė kartėlį, kad jam neleidžiama tapyti figūrų. Todėl priėmęs groteskų tapytojo 
Prospero* pasiūlymą, paliko Giuseppe namus ir su anuo susirungė dėl teptuko šlovės. 
Taigi pradėjo tapyti savaip, visiškai nepaisydamas ir netgi niekindamas nuostabiausius 
Antikos marmurus ir garsius Raffaello paveikslus, o vieninteliu savo teptuko objektu 
laikė natūrą. Kai jam buvo parodytos žymiausios Fidijo ir Glikono skulptūros, kad 
jis galėtų iš jų pasimokyti, jis nieko neatsakė, o tik ištiesė ranką žmonių minios link, 
tarsi sakydamas, kad gamta jam parūpino pakankamai mokytojų. Ir, norėdamas tai 
patvirtinti, jis pasikvietė atsitiktinai pro šalį ėjusią čigonę ir nusivedęs į užeigą ją nu- 
tapė, pranašaujančią ateitį, kaip paprastai daro šios egiptiečių tautybės moterys. Šalia 
nutapė jaunuolį, kurio viena pirštinėta ranka uždėta ant kardo, o kita, be pirštinės, 
ištiesta moteriai, kuri ją laiko ir apžiūrinėja. Michele taip tikroviškai atvaizdavo šias 
dvi pusfigüres, kad patvirtino savo tiesą. 

Beveik tas pats parašyta ir apie senovės tapytoją Eupompą“. Tačiau dabar ne 
laikas svarstyti, kiek pagirtinas toks mokymas. Ir kadangi jam rūpėjo tik spalvos, 
tikroviška kūno, odos ir kraujo, taip pat daiktų paviršių išvaizda, jo akis ir meistrystė 
žiūrėjo tik vieno šito, visa kita paliekant kitiems pamąstymams apie meną. Todėl kai 
jis ieškodamas figūrų ir jas dėstydamas sutikdavo mieste žmogų, kuris jam patikda- 
vo, sustodavo ir tenkinosi tuo, ką pateikdavo gamta, o kitaip savo talento nelavino. 
Nutapė mergaitę, sėdinčią ant kėdutės nuleistomis ant kelių rankomis, besidžiovi- 
nančią plaukus. Ją nutapė kambaryje, padėdamas ant žemės tepalų indą, vėrinius ir 
perlus. Ji vaizduoja Magdaleng?. Į šoną palenkta jos veidą, tyra, lengva ir tikroviška 
spalva pavaizduotą skruostą, kaklą ir krūtinę papildo paprastumas visos figūros, dė- 
vinčios marškinius, geltoną kelius užklojantį rūbą ir šviesią gėlėto damasto suknelę. 


Šią figūrą taip smulkiai aprašėme norėdami parodyti, kaip natūraliai jis vaizdavo 


4 Prospero Orsi, labiau žinomas kaip Prosperino delle Grotesche (apie 1560 - apie 1633). 
5 Buona ventura, 1596-1597, Paryžius, Luvras; kita versija Romos Kapitolijaus muziejuose. 
6  Eupompas iš Sikyono, V a. pr. Kr. pab. graikų dailininkas. 

7 Atgailaujanti Magdalena, 1594-1595, Romos Doria Pamphilj galerija. 

ir kaip keliais atspalviais sugebėjo perduoti spalvos tikrumą. Didesniame paveiksle 
nutapė madoną, besiilsinčią kelyje į Egiptą. Šalia stovi angelas ir griežia smuiku, o 
šv. Juozapas sėdi ir priešais jį laiko natas“. Angelas labai gražus; galvą švelniai pa- 
sukęs profiliu jis atgręžia sparnuotą nugarą, o aplink nuogą kūną vejasi audeklas. 
Kitoje pusėje sėdi madona, kuri palenkusi galvą atrodo tarsi miegotų su kūdikiu 
glėbyje. Šiuos paveikslus galima pamatyti kunigaikščio Pamphiljo rūmuose". Yra 
ir dar vienas ilgų pagyrų vertas paveikslas, kabantis kardinolo Antonio Barberini 
[1607-1671] rūmuose. Jame pavaizduotos trys kortomis žaidžiančios pusfigūrės““. 
Ten yra paprastas jaunikaitis su kortomis rankoje gražiai iš natūros nutapyta galva 
ir tamsiu rūbu. Priešais jį pasisukęs profiliu jaunas sukčius viena ranka atsirėmęs į 
žaidimų stalą, kita už nugaros traukia iš už diržo netikrą kortą. Tuo tarpu trečiasis 
įsitaisęs šalia jaunuolio, žiūri į jo kortas ir trimis rankos pirštais duoda ženklus bi- 
čiuliui, kuris pasilenkdamas virš stalo atsuka petį į šviesą. Jis dėvi tikroviškų spalvų 
juodai juostuotą geltoną berankovį. Štai šitokie buvo pirmieji Michele potėpiai tąja 
santūria Giorgione maniera su nuosaikiais šešėliais. Prosperas šlovino naują Mi- 
chele stilių didindamas pagarbą jo darbams tarp svarbiausių dvariškių, tuo ir pats 
turėdamas sau naudos. Kortuotojus įsigijo kardinolas del Monte, kuris, būdamas 
didelis meno mylėtojas, pasirūpino Michele gerove ir, priėmęs jį į savo namus, skyrė 
garbingą vietą tarp savo dvaro žmonių". Šiam didikui Michele nutapė muzikuo- 
jančius jaunuolius, kurių pusfigūrės buvo pavaizduotos pamėgdžiojant natūrą“, pa- 


laidinę vilkinčią moterį, kuri groja liutnia su prieš ją atverstomis natomis“, į ratą 


8 Poilsis kelyje į Egiptą, 1595-1596, Romos Doria Pamphilj galerija. 

9 Iš Gubbio kilusi didikų giminė, nuo 1461 m. įsitvirtinusi Romoje; iki šiol šeimai 
priklausantys rūmai, esantys Via del Corso, yra atviri visuomenei kaip paveikslų galerija. 

10 Kortuotojai (it. I bari) 1594 m. kardinolo Francesco Maria del Monte (1549-1627) užsakymu, 
ką patvirtina jo herbas fone, nutapytas paveikslas; nuo 1987 m. Fort Wortho Kimbell Art 
Museum rinkinyje. 

11 Kardinolas del Monte mirdamas paliko daugiau kaip 600 paveikslų rinkinį, sutelktą jo 
rezidencijoje Romos Madama rūmuose; su Caravaggio buvo pažįstamas nuo 1594 m. 

12 Muzikantai, 1594-1595, Niujorko Metropoliteno muziejus. 

13 Greičiausiai Bellori suklaidino mergaitiška jaunuolio išvaizda. Iš tikrųjų turimas omenyje 
paveikslas Liutnininkas, nutapytas kardinolui del Monte. Siužetas turėjo didžiulį pasisekimą - 
šiandien žinomos trys Liutnininko versijos: Sankt Peterburgo Ermitaže, Niujorko 


Metropoliteno muziejuje ir 2007 m. identifikuota Badminton House rinkinyje Glosteršyre. 

atsirėmusią klūpinčią šv. Kotryną [1597, Madridas, Thyssen-Bornemisza muziejus]". 
Pastarieji du paveikslai kabo vis dar tose pačiose menėse, o jų spalvos atrodo so- 
dresnės, nes Michele jau buvo pradėjęs ryškinti šešėlius. Nutapė šv. Joną dykumoje, 
pavaizduotą kaip sėdintį nuogą jaunuolį, kuris palenkęs galvą į priekį apsikabina 
avinėlį“. Šis paveikslas kabo kardinolo Pijaus rūmuose. O Caravaggio, kurį tuo metu 
jau visi vadino šiuo vardu pagal gimimo vietą, kasdien vis labiau garsėjo savo nauju 
koloritu, nebe tokiu kaip anksčiau - švelniu ir santüriu, bet pilnu sodrių šešėlių ir 
kūnų reljefiškumui pabrėžti naudojamos juodos spalvos. Jis taip išvystė šią manie- 
rą, kad nė vienai iš savo figūrų neleido išeiti į saulės šviesą, bet laikė jas uždarytas 
kambario prieblandoje. Ant pagrindinių kūno dalių iš viršaus krisdavo šviesa, visa 
kita palikdama šešėlyje, kad ryškiai matytųsi stiprus šviesos ir tamsos kontrastas. Tų 
dienų Romos dailininkus labai sužavėjo ši naujovė ir ypač jaunesnieji rinkdavosi 
pas jį ir liaupsindavo kaip vienintelį tikrą gamtos mėgdžiotoją. Gėrėdamiesi jo dar- 
bais it stebuklais varžėsi tarpusavyje jį mėgdžiodami, apnuogindavo pozuotojus ir 
apšviesdavo juos iš viršaus. Metęs mokslus ir nepaisydamas mokytų patarimų, tūlas 
aikštėse ir gatvėse natūros mėgdžiojimui lengvai rasdavo mokytoją ir objektų. Šitoks 
lengvumas viliojo daugelį, ir tik seni įgudę tapytojai, pritrenkti šio naujo tikrovišku- 
mo, nesiliovė burnoję prieš Caravaggio ir jo manierą, skelbdami, kad jis nesugeba 
išlįsti lauk iš rūsio, kad jam trūksta vaizduotės, formos pojūčio, meistriškumo, kad 
jis visas savo figūras tapo vienodai apšviestas ir vienoje plokštumoje be perspekty- 
vos. Tačiau visi šie kaltinimai nesulėtino jo šlovės kilimo. Caravaggio nutapė tarp 
literatų labiausiai išgirto Kavalieriaus Marino“ portretą [neišliko], ir akademijose 
buvo šlovinami tiek poeto, tiek dailininko vardai. Pats Marino ypač išgyrė Cara- 
vaggio nutapytą Medūzos galvą [1598, Florencija, Uficių galerija], kurią kardinolas 
del Monte padovanojo Toskanos didžiajam kunigaikščiui". Taigi nutiko taip, kad 


Marino iš didžiausio palankumo Caravaggio ir susižavėjimo jo darbais įvesdino jį į 


14 Paveikslas nutapytas Beatrice Cenci procesui ir egzekucijai atminti; šventosios modelis - 


žinoma Romos prostitutė Fillide Melandroni. 
15 Šv. Jonas, apie 1600, Bazelis, Offentliche Kunstsammlung. 


16  Giovan Battista Marino (1569-1625) - italų Baroko rašytojas, poetas, davęs savo vardą 


poezijos stilistinei krypčiai, vadinamai marinizmu. 


17 Ferdinando I de Medici (1587-1609). 

monsinjoro Melchiorre Crescentij, popiežiaus kurijos prelato, namus. Michele nu- 
tapė šio mokyčiausio prelato portretą, taip pat didiką Virgilio Crescentij, kuris kaip 
kardinolo Contarelli? paveldėtojas pasirinko jį, kad kartu su Giuseppino“ ištapytų 
San Luigi dei Francesi bažnyčios koplyčią. 

Marino, abiejų dailininkų bičiulis, patarė figūras viršutinėje sienos dalyje patikė- 
ti nutapyti Giuseppe, kuris buvo patyręs freskų tapytojas, o aliejinius paveikslus - 
Michele. Ir čia nutiko dalykas, kuris labai sutrikdė Caravaggio ir vos neįvarė į nevil- 
tį dėl gero vardo. Nes kai baigė centrinį paveikslą, vaizduojantį šv. Matą, ir pakabino 
altoriuje, kunigai jį nuėmė, sakydami, kad ta figūra, sėdinti užsidėjusi koją ant kojos 
ir grubiai žmonėms atkišusi pėdas, nepadori, nepanaši į šventąjį. Tuo metu, kai Ca- 
ravaggio didžiai krimtosi dėl tokio išpuolio prieš jo pirmąjį bažnyčioje eksponuoja- 
mą darbą, markizas Vincenzo Giustiniani’ užsistojo jį ir ištraukė iš bėdos: jis pasi- 
kalbėjo su tais kunigais, pasiėmė paveikslą sau“, o Caravaggio buvo pavesta 
nutapyti kitą, tai yra tą, kuris dabar kabo altoriuje”. Be to, norėdamas ypač pagerbti 
pirmąjį paveikslą, markizas parsinešė jį namo ir vėliau šalia jo pakabino tris kitus 
evangelistus, nutapytus trijų to meto garsiausių dailininkų - Guido“, Domenichi- 
no^ ir Albano“. Caravaggio iš visų jėgų pasistengė, kad antrasis paveikslas pasisek- 
tų: norėdamas pavaizduoti evangeliją rašantį šventąjį natūralia poza, jis jį nutapė 
priklaupusį vienu keliu ant suolelio su rankomis ant staliuko, plunksną dažantį ant 
knygos padėtoje rašalinėje. Veidas pasuktas kairėn į angelą, kuris ore pakibęs ant 
sparnų jam kalba ir duoda ženklą, dešine liesdamas kairės rankos smilių. Angelas 
atrodo kaip gyvas, pakibęs ant sparnų žvelgia į šventąjį, rankos apnuogintos, o krū- 


tinę juosia juodame fone plevėsuojantis baltas audeklas. Dešinėje altoriaus pusėje 


18 Mathieu Cointrel (1519-1585). 
19 Turimas omenyje Cavalier d'Arpino. 


20 Didikas ir kolekcininkas Vincenzo Giustiniani (1564-1637) mirdamas paliko daugiau kaip 
1200 skulptūrų ir apie 300 paveikslų rinkinį, kuriame buvo 15 Caravaggio darbų. 

21 XIXa. pradžioje nupirktas Prūsijos valdovo kolekcijai, atiteko Berlyno muziejams, 
sudegė 1945 m. 

22 1599-1600, Roma, Prancūzų šv. Liudviko bažnyčia. 

23 Guido Reni (1575-1642) - Bolonijos tapytojas manieristas. 

24 Domenichino (1581-1641) - Bolonijos tapytojas manieristas. 


25 Francesco Albani (1578-1660) - Bolonijos tapytojas manieristas. 

yra Kristus, pašaukiantis šv. Matą būti apaštalu. Kelios figūros, nutapytos iš natūros, 
tarp ju šventasis, paliaujantis skaičiuoti monetas ir su ranka ant krūtinės atsigreZian- 
tis į Viešpatį. Šalia jo senis dedasi ant nosies akinius ir žiūri, kaip stalo gale sėdintis 
jaunuolis šluoja tas monetas į save. Kitoje pusėje pavaizduota šventojo kankinystė. 
Jis, vilkintis kunigo rūbais, paguldytas ant suolo, virš jo - apnuoginta kardu smogti 
užsimojusio budelio figūra, o kitos figūros apimtos siaubo, besitraukiančios į šalis. 
"Tačiau kompozicija ir judesiai iki galo neatspindi visos istorijos, nors Caravaggio du 
kartus pertapė šį kūrinį. Be to, koplyčios tamsa ir spalvos neleidžia jų gerai įžiūrėti. 
Po to Caravaggio Šv. Augustino bažnyčios didikų Cavalletti koplyčioje nutapė Ma- 
dona su kūdikiu ant rankų“. Ji laimina du priešais suklupusius ir maldai rankas su- 
dėjusius piligrimus. Pirmasis - basas varguolis su odine pelerina ir į petį atremta 
kelionės lazda, greta jo - sena moteris su kyku. Pelnytai geriausiems Michele dar- 
bams priskiriamas Kristaus guldymas į kapą [1602-1603, Vatikano muziejai], kaban- 
tis tėvų oratorijonų Naujojoje bažnyčioje“. Figūros išdėstytos ant akmens plokštės 
virš kapo duobės. Vidury matome šventąjį kūną; Nikodemas jį laiko už kojų apkabi- 
nęs žemiau kelių, tad leidžiantis šlaunims atsikiša blauzdos, o šv. Jonas pakišęs ranką 
po Išganytojo pečiais. Kristaus galva atlošta, krūtinė mirties baltumo, o ranka ir 
drobulė nusmukusios žemyn. Apnuogintas jo kūnas nutapytas labai tikroviškai. UZ 
Nikodemo matome gedinčias Marijas: viena pakėlusi rankas, kita prisidengusi akis 
skarele, o trečia žvelgianti į Viešpatį. Madonna del Popolo bažnyčios [labiau žinoma 
kaip Santa Maria del Popolo] koplyčioje [Cerasi šeimos], kurioje yra Annibale Car- 
racci nutapytas Marijos dangun ėmimas [1600-1601], Caravaggio nutapė šoninius 
paveikslus Šv. Petro nukryžiavimą ir Šv. Pauliaus atsivertimą [1600-1601], kurio 
kompozicijoje visai nėra veiksmo. Markizas Vincenzo Giustiniani ir toliau rodė 
Caravaggio savo palankumą: jis pavedė jam nutapyti Vainikavimą erškėčiais [apie 


1607, Viena, Kunsthistorisches Museum] ir Šv. Tomą [1600-1601, Potsdamas, Bil- 


26 Madonna dei Pellegrini arba Madonna di Loreto (1604-1606) yra Romoje, Šv. Augustino 
bažnyčioje - Basilica di Sant Agostino in Campo. 

27 Chiesa Nuova (taip pat Santa Maria in Vallicella) bažnyčia. Šios šv. Pilypo Nerio 1551 m. 
įsteigtos oratorijonų kongregacijos šventovės Apraudojimo koplyčios altoriuje kabojusį 
Caravaggio paveikslą 1797 m. pagrobė Napoleono kariai. Jo vietoje buvo pakabinta Michele 
Koecko nutapyta kopija, o į Romą Canova pastangomis sugrąžintas originalas perduotas 


Vatikano muziejams, kurių Pinakotekoje ir eksponuojamas. 

dergalerie], dedantį pirštą į žaizdą Viešpaties šone. Jis praskleides savo rūbą ap- 
nuogina krūtinę ir priartina Tomo ranką prie savęs. Greta šių pusfigūrių nutapė 
Amūrą nugalėtoją”, kuris dešine ranka kelia strėlę, o prie jo kojų ant žemės guli 
trofėjai - ginklai, knygos ir įvairūs instrumentai. Kiti Romos didikai taip pat žavė- 
josi Caravaggio teptuko darbais ir dėl jų varžėsi. Vienas jų, markizas Asdrubale 
Mattei [m. 1638] užsakė jam irgi pusfigūrėmis nutapyti Kristaus suėmimą sode“. 
Judas, pabučiavęs Mokytoją, laiko ranką ant jo peties. Tuo metu nuo galvos iki 
kojų šarvuotas kareivis geležine pirštine apmautą ranką įremia į Viešpaties krūti- 
nę. Šis stovi ramiai ir nuolankiai ištiesęs prieš save sunertas rankas, fone bėgant šv. 
Jonui išskėstomis rankomis. Pavaizdavo surūdijusius šarvus to kareivio, kurio gal- 
vą ir veidą šalmas dengia taip, kad matyti tik dalis profilio. Už jo iškeltas žibintas 
ir matosi dvi kitos kareivių galvos. Didikams Massimi nutapė Ecce Homo [apie 
1605, Genuja, Galleria di Palazzo Bianco], kuris buvo išgabentas į Ispaniją“, o 
markizui Patritijui - paveikslą Vakarienė Emause [1602, Londonas, Nacionalinė 
galerija], kuriame Kristus, sėdėdamas tarp apaštalų, laimina duoną. Vienas sėdin- 
čių apaštalų jį atpažinęs išskečia rankas, kitas atsirėmęs rankomis į krėslą žiūri į jį 
nustebęs. Už jų stovi šeimininkas su kepuraite ant galvos ir sena moteris, nešiojan- 
ti valgį. Kita tokia kompozicija, nutapyta kardinolui Scipione Borghese [1577- 
1633], gerokai skirtinga. Pirmasis nutapytas sodresnėmis spalvomis, bet viename ir 
kitame pagirtinai perteiktas spalvų natūralumas, nors jiems trūksta puošnumo, 
nes Michele dažnai nusileisdavo iki prasčiokiškų formų ir vulgarumo. Tam pa- 
čiam kardinolui jis nutapė šv. Jeronimą [1605-1606, Roma, Borghese galerija], ku- 
ris įsigilinęs į rašymą tiesia ranką su plunksna rašalinės link, taip pat pat pusfigūrę 
Dovydo, laikančio už plaukų Galijoto galvą, kuri yra paties Caravaggio autopor- 
tretas, ir kitoje rankoje spaudžiančio kalaviją [1609-1610, Roma, Borghese galeri- 


ja]. Dovydą pavaizdavo kaip jaunuolį neuždengta galva ir apnuogintu petimi. Fo- 


28 Amor vincit omnia, 1602-1603, Berlynas, Staatliche Museen. 


29 Kristaus suėmimas sode (apie 1602, Dublinas, Airijos nacionalinė galerija) nuo XVIII a. 
pabaigos buvo laikomas dingusiu, identifikuotas 1990 m. pas Dublino jėzuitus. 

30 Manoma, kad dailininko užsakovas kardinolas Massimo Massimi pardavė paveikslą 
popiežiaus nuncijui Ispanijoje. Tai pateisintų Bellori užuominą, kad drobė buvo išvežta 


į Ispaniją. Paveikslas buvo laikomas dingusiu; identifikuotas Genujoje 1954 m. 

nas ir šešėliai nutapyti drąsiai, kaip visada, kai norėdavo suteikti jėgos savo 
figūroms ir kompozicijoms. Kardinolui taip patiko šie ir kiti Caravaggio darbai, 
kad jis jį pristatė popiežiui Pauliui V [Camillo Borghese, 1552-1621]. Caravaggio 
nutapė popiežių sėdintį krėsle [apie 1605-1606, Roma, Borghese galerija], ir jam 
už tai buvo dosniai atlyginta. Kardinolui Maffeo Barberini [1568-1644], kuris vė- 
liau tapo popiežiumi Urbonu VIII, be jo paties portreto [apie 1598, Florencija, pri- 
vati kolekcija], nutapė Abraomo auką [Izaoko auka, 1598, Florencijos Uficių gale- 
rija]. Abraomas laiko peilį prie gerklės vaikui, kuris šaukdamas krenta. Tačiau 
tapyba nenumaldė nerimastingo Caravaggio būdo. Kelias valandas per dieną pra- 
leidęs tapydamas, pasirodydavo mieste su kardu prie šono ir dėdavosi esąs karys, 
išmanantis viską, tik ne tapybą. Tačiau kartą, bežaidžiant pallacorda [ankstyvasis 
teniso variantas], Caravaggio susiginčijo su vienu jaunu bičiuliu ir jiedu ėmė vienas 
kitą talžyti raketėmis. Nutvėręs ginklą jis užmušė jaunuolį ir pats buvo sužeistas. 
Pabėgęs iš Romos tuščiomis kišenėmis ir persekiojamas, rado prieglobstį Dzagarole 
Lit. Zagarolo] pas grafą Martio Colonna [kunigaikštis Filippo I Colonna, 1578-1639]. 
"Ten nutapė Kristų Emause tarp dviejų apaštalų ir Magdalenos pusfigūrės [1606, Mi- 
lanas, Breros pinakoteka]. Po to išvyko į Neapolį. Tame mieste greit gavo darbo, nes 
jo maniera ir vardas ten jau buvo žinomi. Šv. Dominyko Didžiosios bažnyčios didi- 
kų Franco koplyčioje jam buvo duota nutapyti Kristaus nuplakimą prie kolonos 
[1607-1608, Neapolis, Capodimonte muziejus], o Lombardų Šv. Onos bažnyčioje — 
Prisikėlimą”. Neapolyje vienu geriausių jo paveikslų laikomas Šv. Petro išsigynimas 
Šv. Martyno bažnyčios zakristijoje, vaizduojantis tarnaitę, rodančią pirštu į Petrą, 
kuris iškėlęs rankas nusisuka išsižadėdamas Kristaus. Veiksmas pavaizduotas nak- 
ties šviesoje su kitomis figūromis, besišildančiomis prie ugnies. Tame pačiame mies- 
te Gailestingumo bažnyčiai maždaug dešimties sprindžių ilgio [309x260 cm] drobė- 
je nutapė septynis gailestingumo darbus [1606-1607, Neapolis, Pio Monte della 
Misericordia]. Matome pro kalėjimo grotas pralindusią senio galvą čiulpiant pieną iš 
prie jo palinkusios moters apnuogintos krūties. Tarp kitų figūrų į akis krinta laidoti 


nešamo numirėlio pėdos ir kojos, o šviesos spinduliai, sklindantys nuo fakelo, kurį 


31 Šioje bažnyčioje buvę trys Caravaggio paveikslai - be Prisikėlimo, dar Šv. Pranciškus, 
gaunantis stigmas ir Medituojantis šv. Pranciškus - žuvo per 1805 m. žemės drebėjimą, 


sugriovusį dalį šventovės pastato. 

laiko jį nešantis žmogus, krinta ant kunigo su balta kamža, išryškindami spalvas ir 
suteikdami kompozicijai gyvumo. Caravaggio labai troško gauti Maltos kryžių, kuriuo 
paprastai už nuopelnus ir narsą būdavo apdovanojami garsūs žmonės, todėl nuspren- 
dė persikelti į tą salą, kurią pasiekęs buvo pristatytas prancūzų didikui Didžiajam ma- 
gistrui Vignacourt'ui*. Jį nutapė visų ūgiu, dėvintį šarvus [1608, Paryžius, Luvras], taip 
pat sėdintį su Didžiojo magistro mantija. Pirmasis portretas saugomas Maltos arsena- 
le [nuo 1670 m. žinomas Liudviko XIV kolekcijoje]. Šis didikas apdovanojo jį kryžiu- 
mi, be to, užsakė jam Šv. Jono bažnyčioje nutapyti šventojo nukirsdinimą [1608, Valeta, 
Šv. Jono katedra]. Šventasis guli ant žemės, o budelis tarsi nebūtų nužudęs jo pirmuoju 
kalavijo smūgiu, pagriebęs už plaukų, traukia iš už diržo peilį, ketindamas atskirti 
galvą nuo kūno. Sceną įdėmiai stebi Erodiada, o šalia stovinti senė atrodo pašiurpusi 
nuo reginio. Tuo tarpu kalėjimo sargas, vilkintis turko apdarą, rodo pirštu į žiaurias 
žudynes. Tapydamas šį paveikslą Caravaggio panaudojo visą savo teptuko galią. Dirbo 
su tokiu įkarščiu, kad pustoniuose prasišviečia imprimatūra. Be garbingo kryžiaus, 
Didysis magistras užkabino jam ant kaklo brangią aukso grandinę, padovanojo du 
vergus ir kitaip gėrėjosi jo darbais ir rodė jam pagarbą. Tos pačios Šv. Jono bažnyčios 
Italų koplyčioje virš dvejų durų nutapė dvi pusfigüres - Magdaleną ir rašantį šv. Jero- 
nimą [1607, Valeta, Šv. Jono katedra]. Nutapė ir kitą šv. Jeronimą su kaukole, medituo- 
jantį mirtį, tačiau šis darbas kabo rūmuose. Caravaggio, pagerbtas kryžiumi ir vertina- 
mas už savo tapybą, gyveno Maltoje labai laimingas, nes buvo gerbiamas ir gausiai 
naudojosi visokiausiomis gėrybėmis. Bet netikėtai dėl savo nerimastingos prigimties 
prarado visą šią gerovę ir Didžiojo magistro palankumą, mat nelemtai įsivėlė į ginčą 
su vienu kilmingu kavalieriumi ir buvo pasodintas į kalėjimą, pažemintas ir įbaugin- 
tas. Idant išsivaduotų, nepaisydamas didelio pavojaus, naktį pabėgo iš kalėjimo ir nie- 
kieno neatpažintas nusigavo iki Sicilijos taip greitai, kad niekas nesugebėjo jo pasivyti. 
Atvykęs į Sirakūzus nutapė paveikslą Šv. Liucijos bažnyčiai uoste už miesto. Jame pa- 
vaizduota mirusi šventoji ir ją laiminantis vyskupas, yra taip pat du duobkasiai su 
kastuvais, besiruošiantys ją palaidoti [1608, Sirakūzai, Santa Lucia alla Badia bažny- 
čia]. Vėliau, persikėlęs į Mesiną, kapucinų bažnyčioje nutapė Kristaus gimimą. Pa- 


veiksle šalia sukrypusios trobelės pavaizduota Mergelė su kūdikiu, ant lazdos pasirė- 
32 Alof de Wignacourt (1547-1622) - Maltos ordino Didysis magistras 1601-1622 m. 

mes &v. Juozapas bei keli garbinantys piemenys [1609, Mesina, Museo Regionale]. 'To 
paties ordino tėvams nutapė šv. Jeronimą, palinkusį virš knygos ir rašantį, o Ligonių 
tarnų [it. Ministri degli Infermi arba Padri Crociferi] bažnyčioje, didikų Lazzari koply- 
čioje, - iš numirusių prikeliamą Lozorių, kuris iškeltas laukan iš kapo išskečia rankas 
ir vieną iš jų tiesia Kristaus pusėn [1609, Mesina, Museo Regionale]. Morta verkia, 
Magdalena nustebusi, ir yra dar vienas, kuris ranka užsidengia nosį, saugodamasis 
nuo lavono dvoko. Paveikslas didelis [380x275 cm], figūros pavaizduotos grotos fone, 
ryškiau apšviesti nuogi Lozoriaus ir jį laikančių žmonių kūnai, darbas ypač vertinamas 
dėl nepaprasto tikroviškumo. Bet negandos Michele neapleido, ir baimė jį vijo iš vie- 
nos vietos į kitą, kad net pervažiavęs visą Siciliją iš Mesinos persikėlė į Palermą, kur Šv. 
Lauryno kongregacijos oratoriume nutapė kitą Kristaus gimimą [1609]. Mergelė su šv. 
Pranciškumi ir šv. Laurynu kontempliuoja gimusį kūdikį, šv. Juozapas atsisėdęs, ore 
plevena angelas, naktyje šviesa susilieja su šešėliais. Baigęs šį darbą Caravaggio išvyko 
iš Sicilijos, nes nebuvo tikras dėl savo saugumo saloje, ir laivu persikėlė atgal į Neapo- 
lį, kur ketino pasilikti tol, kol gaus žinią apie bausmės atleidimą, kad galėtų grįžti į 
Romą. Tuo pat metu stengdamasis numaldyti Didžiojo magistro pyktį pasiuntė jam 
dovanų paveikslą, kuriame pavaizduota Erodiados pusfigūrė su šv. Jono galva dube- 
nyje?*. Tačiau toks uolumas jam nė kiek nepadėjo, nes vieną kartą, sustojusį Ciriglio 
užeigos“ tarpduryje, jį apsupo keli ginkluoti vyrai, sumušė ir sužeidė į veidą. Vos 
pasitaikius progai, Caravaggio, kentėdamas aštrų skausmą, sėdo į feliugą ir išvyko į 
Romą, kur kardinolo Gonzaga [Ferdinando Gonzaga, 1587-1626] užtarimu jau buvo 
gavęs popiežiaus atleidimą. Bet vos feliuga pasiekė krantą, ispanai samdiniai, lau- 
kiantys kito kavalieriaus, per klaidą jį suėmė ir uždarė į kalėjimą. Ir nors greitai buvo 
paleistas, feliugos su visais savo daiktais jau nebeišvydo. Apimtas didelio sielvarto ir 
nerimo ėmė bėgti pakrante kepinant vidurvasario saulei ir pasiekęs Porto Hercole 


sukniubo pakirstas drugio. Po kelių dienų mirė nugyvenęs maždaug keturiasdešimt 


33 Paveikslas pagrobtas iš originalios buvimo vietos 1969 m., naudotas mafijos grupių kaip 
galios ir prestižo simbolis, tačiau netinkamai laikomą jį apgraužė pelės, tad manoma, kad 
devintame dešimtmetyje jis buvo sudegintas. 


34  Salomé su šv. Jono Krikštytojo galva (1607-1610, Londonas, Nacionalinė galerija). 
35 Cerriglio užeiga prie Via Monteoliveto. 


36 Dab. vadinamas Porto Ercole - pietinės Toskanos pusiasalio Monte Argentario uostas. 

metu". Tai įvyko 1609 m., kurie buvo nelemti tapybai, nes tais pačiais metais mirė ir 
Annibale Carracci [1560-1609] bei Federico Zuccari [1539-1609]. Taip Caravaggio 
baigė savo gyvenimą, o jo kaulai buvo palaidoti apleistame pajūrio smėlyne. Kaip tik 
tada, kai Romoje buvo laukiama jo sugrįžimo, atėjo nelaukta žinia apie jo mirtį, vi- 
sus nuliūdinusi. Kavalierius Marino, artimas Caravaggio draugas, didžiai gedėjo ir 


mirusiojo atminimą pagerbė šiomis eilėmis: 


Michele, Gamta ir Mirtis tavo nedaliai 

Žiaurų sąmokslą sudarė. 

Viena bijojo, kad prieš tavo ranką 

Kiekviename atvaizde teks jai pasiduoti, 

Nes tau svarbu buvo ją sukurti, o ne atvaizduoti. 
O kita iš pasipiktinimo degė ir kankinos, 

Mat kiek ji plačiais mostais 

Savo švelniu dalgiu jų sunaikino, 


Tiek tavo teptukas atgaivino. 


Nėra abejonės, kad Caravaggio labai prisidėjo prie tapybos tobulėjimo, nes pasi- 
rodė tuo metu, kai iš natūros dar buvo tapoma mažai, o figūros vaizduojamos taip, 
kad tenkino veikiau dailumo, negu tikroviškumo poreikį. Šitaip jisai, atsisakyda- 
mas visų pagražinimų ir spalvų paikumo, pagyvino spalvas, grąžindamas joms 
kūną ir kraują, ir priminė tapytojams natūros mėgdžiojimą. Vis dėlto nematyti, 
kad jis savo figūroms būtų naudojęs cinoberį ar lazuritą, o jei kada ir panaudoda- 
vo, tai juos prislopindavo, tvirtindamas, kad šie pigmentai nuodija spalvas. Nėr ką 
ir kalbėti, kad orą būtų tapęs turkio spalvos ir šviesų. Priešingai, kompozicijose 
visada naudojo juodą foną ir juodai šešėliavo kūnus, šviesą sutelkdamas tik kelio- 
se vietose. Be to, jisai taip ištikimai vaizdavo modelį, kad nepridėdavo nė vieno 
savojo potėpio, sakydamas, kad tapo ne jis, bet gamta. Atmesdamas bet kokią kitą 
taisyklę, manė, kad aukščiausias meistriškumas mene - nebūti suvaržytam. Šios 


naujovės susilaukė tokio pasisekimo, kad privertė juo pasekti kai kuriuos labai ta- 
37 Naujausiais duomenimis mirė nuo vadinamosios tapytojų ligos - apsinuodijimo švinu. 

lentingus ir geriausiose mokyklose parengtus dailininkus, kaip Guido Reni, kuris 
tuo metu taikė jo manierą ir vaizdavosi esąs natūralistas, kas matyti jo Šv. Petro 
nukryžiavime [1605]*8 bažnyčioje prie trijų fontanų“, o vėliau ir Giovanni Fran- 
cesco da Cento^. Dėl tokių pagyrų Caravaggio nevertino nieko kito tik save patį, 
vadindamas save vieninteliu ištikimu gamtos mėgdžiotoju. Nepaisant viso to, jam 
trūko daugelio svarbių dalykų, nes jis nepasižymėjo nei išradingumu, nei skoniu, 
nei sugebėjimu piešti, nei jokiu tapybos išmanymu, o paėmus jam iš akių modelį, 
jo įgūdžiai ir talentas tapdavo bergždi. Vis dėlto daugelis susižavėję jo maniera 
mielai jos laikėsi, nes ji leido jiems be jokių kitų įgūdžių kopijuoti tikrovę ir vaiz- 
duoti grubius, jokio grožio neturinčius kūnus. Caravaggio šitaip paniekinus meno 
didybę, kiekvienas pasijuto galįs daryti, ką nori, imta nepaisyti grožio, Antika ir 
Raffaello visiškai prarado autoritetą. Kadangi naudoti modelius ir tapyti galvas iš 
natūros buvo patogiau, atsisakyta praeities dailininkams būdingų kompozicijų ir 
imta tapyti anksčiau nelabai įprastas pusfigūres. Prasidėjo niekingų dalykų mėg- 
džiojimas, šlykščių ir beformių motyvų paieškos. Kai kurie tai daro nepaprastai 
aistringai. Jei jiems reikia nutapyti šarvus, pasirenka labiausiai surūdijusius, jei 
indą, tapo ne sveiką, bet su nuskeltu kakleliu ir sudaužytą. Jų tapoma apranga 
yra kojinės, kelnės ir didelės kepurės, o vaizduodami žmones visą dėmesį skiria 
raukšlėms, odos ir kitiems defektams, pirštus tapo persuktus, kūno dalis sudar- 
kytas ligų. Dėl tokio vaizdavimo būdo Caravaggio turėjo nemalonumų, nes jo 
paveikslai būdavo nukabinami nuo altorių, kaip nutiko Šv. Liudviko bažnyčioje, 
ką esame jau pasakoję. Toks pats likimas ištiko ir paveikslą Marijos mirtis [1604, 
Paryžius, Luvras] Santa Maria della Scala bažnyčioje“, nukabintą dėl to, kad jame 
buvo pernelyg tikroviškai pavaizduotas išsipūtęs mirusios moters kūnas. Dar vie- 
nas paveikslas su šv. Ona nukabintas nuo vieno iš šoninių Vatikano bazilikos al- 


torių, nes jame pernelyg vulgariai buvo pavaizduota Mergelė su nuogu kūdikiu 


38 Kaip Napoleono karo grobis nugabentas į Luvrą; grąžinus į Romą perduotas Vatikano 


pinakotekai. 

39 Trijų fontanų abatija - trapistų vienuolynas ir bažnyčia šv. Pauliaus kankinystės vietoje 
Romos priemiestyje. 

40  Guercino (1591-1666) - Cento miestelyje gimęs italų Baroko tapytojas. 


41 Paveikslas buvo skirtas šios Romos bažnyčios Lelmi šeimos koplyčiai. 

Jėzumi“. Dabar šis paveikslas kabo Villa Borghese. Šv. Augustino bažnyčioje į akis 
krenta purvinos piligrimo kojos, o Neapolyje vienas iš paveiksle Septyni gailes- 
tingumo darbai pavaizduotų žmonių plačiai išsižiojęs geria vyną iš iškelto butelio 
taip, kad tas liejasi per burną. Emauso vakarienėje šalia mužikiškai atrodančių 
apaštalų ir Viešpaties, kuris pavaizduotas kaip bebarzdis jaunuolis, stovi šeiminin- 
kas su kepuraite ant galvos, o ant stalo padėtas dubuo su vynuogėmis, figomis bei 
granatais, nors tai ne šių vaisių sezonas. Taigi kaip iš kai kurių žolių gaminami ir 
puikaus poveikio vaistai, ir pražūtingiausi nuodai, taip ir Caravaggio, viena vertus, 
davė daug naudos, kita vertus, pridarė nemažiau žalos ir apvertė aukštyn kojom 
bet kokį dailumą ir gerus tapybos papročius. Ir iš tiesų dailininkams, suklaidin- 
tiems natūros mėgdžiojimo, reikėjo ko nors, kas juos grąžintų į teisingą kelią. Bet 
kaip bėgant nuo vieno kraštutinumo lengvai puolama prie kito, taip tolstant nuo 
manieros ir pernelyg įsijautus į natūros mėgdžiojimą buvo visai atsisakyta meno, 
skendint klaidose ir tamsybėse, kol Annibale Carracci apšvietė protus ir grąžino 
mėgdžiojimui grožį. 

"Tokia Caravaggio maniera atitiko jo fizionomiją ir išvaizdą: jis buvo tamsaus gy- 
mio, tamsiaakis, juodais antakiais ir juodaplaukis, ir tai, aišku, atsispindėjo jo tapyboje. 
Jo pirmoji tapymo maniera, švelni ir skaidri, buvo geriausia, ištobulinta iki aukščiausio 
lygio ir rodanti jį esant puikiu Lombardijos tapytoju. Tačiau vėliau, genamas audrin- 
go ir arogantiško būdo, jis perėjo prie tamsios tapysenos. Pirmiausia jam teko palikti 
Milaną ir gimtąsias vietas, vėliau buvo priverstas bėgti iš Romos ir iš Maltos, slapstytis 
Sicilijoje. Neapolyje jo tykojo pavojai, mirė nelaimingai ant jūros kranto. 

Neužmirškime paminėti, kaip Caravaggio elgėsi bei rengėsi. Jis mėgo puoštis 
tauriais audiniais ir aksomu, tačiau, kartą apsivilkęs drabužį, jo nebenusivilkdavo ir 
vaikščiodavo su juo tol, kol šis pavirsdavo skuduru. Buvo labai nevalyvas. Daugelį 
metų valgė pasitiesęs paveikslo drobę, kuri rytą ir vakarą jam atstodavo staltiesę. 
Visur, kur vertinama tapyba, giriamos jo spalvos. Vienas geriausių jo darbų, kuria- 


me pavaizduotas šv. Sebastijonas ir du tarnai, rišantys rankas jam už nugaros, buvo 


42 Madonna dei palafrenieri (1606, Roma, Borghese galerija) - buvo skirta Popiežiaus 
vadeliotojų brolijai priklausiusiam Vatikano Šv. Onos bažnyčios didžiajam altoriui, tačiau 
užsakovai, pasipiktinę ūgtelėjusio Jėzaus nuogumu, akcentuota Marijos iškirpte bei jos 


atvaizde atpažįstamu prototipu - žinoma prostitute Lena, paveikslo atsisakė. 

išgabentas į Paryžių. Benevento grafas [Juan Pimentel y Herrera], kuris buvo Nea- 
polio vicekaralius, į Ispaniją išvežė Šv. Andriejaus nukryžiavimą [1607, Klyvlendo 
Dailės muziejus], o Villa Mediana grafas įsigijo Dovydo pusfigūrę ir jaunuolio su 
apelsinmedžio žiedu rankoje portretą. Antverpene, dominikonų bažnyčioje, sau- 
gomas didelę šlovę jo teptukui atnešęs paveikslas Madona su rožiniu [1607, Viena, 
Kunsthistorisches Museum]. Manoma, kad jo ranka nutapyti Jupiteris, Neptūnas ir 
Plutonas kardinolo del Monte namuose Ludovisi soduose prie Porta Pinciana [Villa 
Ludovisi]. Kardinolas, kuris studijavo farmakologiją, šiuo paveikslu papuošė disti- 
liacijos kambarėlį, aplink gaublį pavaizduotiems dievams priskirdamas stichijų sim- 
boliką. Sakoma, kad Caravaggio, išgirdęs, jog yra kritikuojamas už kompozicijos ir 
perspektyvos neišmanymą, išsisuko iš padėties pavaizdavęs figūras iš apačios į viršų, 
norėdamas įveikti sudėtingiausią rakursą. Tai tiesa, kad šitų dievų kūnų proporcijos 
neišlaikytos, o patys jie nutapyti skliaute aliejiniais dažais, nes Michele niekada nėra 
kūręs freskų, kaip ir jo sekėjai, kurie tapydami modelius dėl patogumo dažnai nau- 
doja aliejinius dažus. 

Daug buvo tokių, kurie tapydami iš natūros sekė jo maniera ir buvo vadinami 
natūralistais. Iš jų paminėsime kelis žinomesnius. 

Bartolomeo Manfredi iš Mantujos [1582-1622, italų vėlyvojo manierizmo daili- 
ninkas] nebuvo paprastas mėgdžiotojas, bet persikūnijo į Caravaggio ir atrodė, kad 
mato natūrą jo akimis. Naudojo tuos pačius būdus, tapė tamsiai, bet stropiau ir skai- 
driau. Ir jis dažniausiai iš pusfigūrių dėliojo savo siužetus. Didikų Verospi namuo- 
se Romoje yra paveikslas, kuriame pavaizduotas Viešpats, išvejantis iš šventyklos 
prekiautojus [apie 1615; Liburnas, Musée des beaux-arts]. Kai kurie veikėjai nutapyti 
labai tikroviškai: pavyzdžiui, žmogus, kuris iš baimės netekti monetų pridengia jas 
ranka. Tuose pačiuose namuose yra ir paveikslas, kuriame pavaizduota tarnaitė, ro- 
danti pirštu šv. Petrą žmogui, atsitraukiančiam nuo žaidimo kauliukais. Kitas pusfi- 
güres Manfredi nutapė Didžiajam Toskanos kunigaikščiui. Mirė Romoje, nepalikęs 
viešumai nė vieno darbo. 

Carlo Saraceni iš Venecijos? Romoje prisišliejo prie Caravaggio, bet tapė mažiau 


sodriomis spalvomis. Geriausi jo darbai yra Šv. Adriano bažnyčioje esantis šv. Raimun- 
43 Carlo Saraceni (1579-1620) - Romoje minimas nuo 1598 m.; 1620 m. vėl grįžo į Veneciją. 

das, sakantis pamokslą pagonims [1614, Roma, S. Maria della Mercede e Sant' Adriano 
bažnyčia], ir Santa Maria dell'Anima bažnyčioje pavaizduotas vyskupas šv. Benonas su 
jam jteikiamais Zuvyje surastais raktais ir persekiotoju uZpultas vyskupas $v. Ambertas 
su ginkluotu kareiviu, kuris viena ranka stumia šventąjį, o kita siekia ginklo, noréda- 
mas jį nužudyti [1618]. Carlo mėgo į savo kompozicijas įterpti eunuchus ir bebarzdes 
skustas galvas. Jis mėgdžiojo savo mokytoją ne tik tapyboje, bet ir kituose dalykuose. 
Kadangi Caravaggio turėjo juodą šunį vardu Valkata [Barbone], išdresiruotą rodyti 
įvairius triukus, tai ir Carlo susirado panašų, pavadino jį Barbone ir vedžiodavosi, kad 
šis jam bendraujant su žmonėmis rodytų triukus. 

Giuseppe Ribera iš Valensijos [Jusepe de Ribera, 1591-1652; ispanų Baroko daili- 
vėtas Caravaggio genijaus irgi ėmė mėgdžioti natūrą tapydamas pusfigüres. Persikėlęs 
į Neapolį [1616] ištobulėjo, nutapė daug paveikslų vicekaraliams, kurie juos išsiuntė į 
Ispaniją [Neapolis tuo metu buvo pavaldus Ispanijos karūnai], labai praturtėjo ir pel- 
nėsi šlovę tame mieste, kuriame su šeima rūmuose gyveno. Šv. Martyno bažnyčioje virš 
arkų aliejiniais dažais nutapė pranašus, o zakristijos altoriui - paveikslą, vaizduojantį 
Marijos dangun ėmimą. Jisai niekaip nenorėjo pripažinti dailininku Domenichino ir, 
naudodamasis savo įtaka vicekaraliui, pridarė anam daug nemalonumų, sakydamas, 
kad jis nemoka tapyti. Mirus Domenichino, pagaliau gavo nutapyti lobyno koplyčioje 
[Reale cappella del tesoro di San Gennaro] didįjį paveikslą, vaizduojantį iš krosnies 
išeinančio šv. Januarijaus stebuklą [1646; Neapolis, Šv. Januarijaus katedra]. Jis sukūrė 
keletą ofortų - šv. Jeronimas, šv. Baltramiejaus kankinystė ir bakchanalijų scena, - iš 
kurių galima nesunkiai atpažinti jo talentą bei išmonę. 

Valentinas, kilęs i$ Brié^', miesto netoli Paryžiaus, atvyko į Romą ir sekė Cara- 
vaggio energinga ir spalvinga maniera. Geriau už bet kurį kitą natūralistą išmoko 
išdėstyti figūras, tapė stropiai, nors ir jis mėgo keistus triukus, garsus ir pokštus. At- 
sigręžė į siužetinę tapybą ir Urbono VIII pontifikato metais gavo užsakymą Vatika- 
no bazilikai nutapyti nedidelį paveikslą, vaizduojantį šv. Proceso ir šv. Martinijono 


kankinystę [Vatikano pinakoteka]. Sukūrė ir kitų puikių darbų. 


44 Valentin de Boulogne, 1591/1594-1631; italų kilmės prancūzų tapytojas, Romoje minimas nuo 


1613 m. 

Gherandas Honthorstas, gimęs Utrechte“, atvyko į Roma, kai Caravaggio ma- 
niera klestėjo. Pakerėtas tamsių atspalvių ėmė tapyti nakties vaizdus laužo šviesoje. 
Santa Maria della Scala bažnyčioje galima išvysti Gerardo paveikslą, vaizduojantį šv. 
Jono kankinystę. Krikštytojas klūpo sunertomis rankomis laukdamas budelio kir- 
čio, o šis užsimoja kalaviju nukirsti jam galvą. Visas figūras nuostabiai nutvieskia 
naktinė šviesa. Sena moteris, norėdama pašviesti pirmyn, ištiestoje rankoje laiko 
deglą, kuris apšviečia raudonu apsiaustu vilkinčio šventojo apnuoginta krūtine petį. 
Virpanti šviesa raudonai nudažo raukšlėtą senosios moters veidą. Šalia pavaizduota 


Erodiados dukra lengvu sujuostu šokių apdaru, o greta padėtas plokščias dubuo. 


KOMENTARAS 

Tai, kad Caravaggio (1571-1609) biografija buvo pradėta rašyti jam dar esant 
gyvam ir rašė ją ne vien dailininko amžininkai italai (Giovanni Baglione, Giovan 
Pietro Bellori, Giulio Mancini), bet ir užsieniečiai (Karelas van Manderis, Joachimas 
von Sandrartas), patvirtina tapytojo šlovę bei įtaką. Baglione (1566-1643) ir Mancini 
(1558-1630) bendravo su Caravaggio Romoje, pažinojo jį asmeniškai; Bellori (1613- 
1696) buvo gerokai jaunesnis, gimęs jau po Caravaggio mirties. Jis ne tik pristato 
svarbiausius Caravaggio gyvenimo faktus, nuosekliai nušviečia jo kūrybos raidą, 
bet ir perduoda dar dailininkui esant gyvam pradėjusią formuotis, o po mirties įsi- 
tvirtinusią jo gyvenimo interpretavimo tradiciją, suteikusią pagrindą ateities kartų 
vaizduotę maitinusiai ir tebemaitinančiai legendai. Taigi Bellori prisidėjo įtvirtinant 
sudramatintą Caravaggio biografijos versiją, kuri buvo įkūnyta ir grožinės literatū- 
ros kūriniuose, ir kino filmuose, tačiau kartu, žinoma, suteikė žinių ir dailininko 
kūrybos akademinėms studijoms. 

Vertinant Bellori tekstą, visų pirma svarbu prisiminti jo paties estetines pažiū- 
ras, kurias Romos eruditų ir dailininkų aplinkoje formavo akademizmo bei klasiciz- 
mo išpažinėjai, tarp jų - Annibale ir Agostino Carracci, taip pat Poussinas, kuriuo 
Bellori ypač žavėjosi. Bellori susidomėjimą Antika ir platonizmu atitiko Romos se- 


nienų komisaro pareigos, kurias jis ėjo nuo 1670 m. - visą popiežiaus Klemenso X 


45  Gherrit van Honthorst, 1592-1656; olandų tapytojas, dirbęs Romoje maždaug tarp 1610 ir 
1620 m.; dėl tamsių spalvų pomėgio pramintas Gherardo delle Notti - Naktų Gerardu. 

pontifikato laikotarpį. Tai buvo intensyviausios Bellori veiklos metai, paženklinti ir 
dailininkų žodyno Šiuolaikinių tapytojų, skulptorių ir architektų gyvenimai (Le Vite 
de pittori, scultori et architetti moderni) pasirodymo 1672 metais. Veikalas buvo de- 
dikuotas įtakingajam karaliaus Liudviko XIV ministrui Jeanui Baptiste'ui Colbert'ui 
(1619-1683). Bellori Gyvenimai pratęsia estetinę doktriną, kurią tarp 1607 ir 1615 m. 
fragmentiškai išlikusiame veikale Grožio idėja (Idea della bellezza) plėtojo Giovanni 
Battista Agucchi (1570-1632). Analogiją dar labiau sustiprina skyrius „Idea“, kurį 
prieš pat išleisdamas Gyvenimus spėjo įterpti Bellori. Šioje teksto dalyje jis prista- 
tė savąjį tapybos idealą, teorinius teiginius iliustruodamas vaizdžiais pavyzdžiais: 
"Trojos karas, pasak Bellori, kilo ne dėl gražiosios Elenos, bet dėl jos atvaizdo, kas 
patvirtintų meno viršenybę gamtos atžvilgiu. 

Savo Gyvenimus Bellori pradėjo maždaug nuo tų dailininkų (Federico Baroci ir 
jo amžininkai), ties kuriais sustojo Vasari. Caravaggio biografija buvo tarp pirmųjų. 
Manoma, kad Bellori parašė ją apie 1645 m., reaguodamas į Baglione veikalo pasi- 
rodymą 1642 metais. 

Gyvenimų kompoziciją sudaro trys dalys, kurių kiekvienoje yra po keturias bio- 
grafijas. Skyrių emblemos - Annibale Carracci (1560-1609), Caravaggio ir Domeni- 
chino (1581-1641), kuriems atitinkamai priskirta „svita“. Caravagio „lydi“ Rubensas 
(1577-1640), Antoonas van Dyckas (1599-1641) ir Francois Duquesnoy (1597-1643) - 
t. y. trys užsieniečiai, „šiauriečiai“, kaip atrodė žvelgiant iš Italijos. Taip Caravaggio 
tarsi eliminuojamas iš itališkosios tapybos tradicijos. Keturių skirtingų, jokiais tie- 
sioginiais saitais nesusijusių autorių kūrybą Bellori pateikia kaip XVII a. natūraliz- 
mo pasireiškimą, atitinkamai iškeldamas Carracci ir Domenichino bei jų aplinkos 
dailininkų kūrybos vertę. Siekis šlovinti klasikos idealus ir juos įkūnijantį amži- 
ninkų meną skatino Bellori marginalizuoti Caravaggio palikimą““. Skaitant Bellori 
tekstą stebina, kaip atkakliai autorius stengiasi nepastebėti Caravaggio susidomė- 
jimo Antikos paveldu. Akivaizdu, kad Bellori akimis Caravaggio ne taip jį suprato, 
domėjosi ne tais jo pavyzdžiais, kuriais, Bellori manymu, būtų verta domėtis, buvo 


per daug žemiškas ir neįstengė pakilti iki „idėjos“. Bellori neslepia, kad ir pats, kaip 


46 Plačiau: W. Breaseale, „Un gran soggetto ma non ideale": Caravaggio and Bellori's legacy, 


kunsttexte.de, 2001, nr. 1, p. 1-12. 

kai kurie Caravaggio amZininkai, laiko jo mena primityviu ir vulgariu, pernelyg 
ištikimai sekančiu natūra, nors vis dėlto tekstas išduoda ir tam tikrą susižavėjimą 
gaivalingu Caravaggio talentu. Toks santykis buvo artimas XVIII ir XIX a. Bellori 
skaitytojams, kurių pažiūros ir meninis skonis irgi nebuvo palankūs Caravaggio. Vis 
dėlto šis dailininkas niekada nebuvo pamirštas, o XX a. sulaukė išskirtinio dėmesio 
bangos. Susidomėjimas Caravaggio sukėlė ir susidomėjimą jo biografų tekstais, tad 
Bellori Gyvenimai iš naujo tapo ir dailės profesionalų, ir mėgėjų diskusijų objektu; 
iš naujo analizuojama ir šio dailės istorijos šaltinio įtaka Caravaggio vertinimui bei 


jo paveldo tyrimams. 

Pranciškus Ignacas Hofer 


> Tekstas iš: Pranciškus Ignacas Hofer, Lietuvos dailininkų žodynas, t. 1: XVI-XVIII a., 
sudaryt. Aistė Paliušytė, Vilnius: Kultūros, filosofijos ir meno institutas, 2005, p. 131 


(komentarus parengė Aistė Paliušytė) 


HOFER Pranciškus Ignacas (HOFERT, HOFFER, HOFFERT, HOWER, HOWERT, 
HOFERIS, Franciscus, Franciszek, Ignatius), HOFERIS Pranciškus Ignacas, m. 
1761 08 o3 Vilniuje (Minske?). Architektas, skulptorius (statuarius). Kilęs i$ Bava- 
rijos. Prieš 1750 atvyko į Vilnių, ne vėliau kaip 1758 tapo Vilniaus m.[iesto] piliečiu. 
1751-59 minimas Vilniaus jėzuitų Šv. Ignaco bažnyčios krikšto ir santuokos metrikų 
knygose: 1751-57 Vilniaus Šv. Ignaco bažnyčioje su žmona Elzbieta krikštijo savo 
vaikus Pranciškų Ksaverą, Simoną Tadą ir Edigną Prancišką. H.[oferis] dalyvavo 
krikštynose ir santuokose kartu su architektais Jonu Kristupu Glaubicu, Abraomu 
Würcneriu, tapytojais Juozapu Ignacu Hoffstaeteriu, Ignacu Ernestu de Eggenfelde- 
riu, auksakaliu Jonu Godfridu Schóenbergu. 

1752 Vilniaus Rožinio Švč. M. Marijos brolijos buvo pakviestas kaip architektas 
įrengti dominikonų Šv. Dvasios bažnyčioje Rožinio ir Jėzaus Vardo altorius. 1753 01 
14 Vilniaus dominikonų kapitula nusprendė pakviesti H.[oferj] sukurti ir Šv. Dva- 
sios bažnyčios d.[idijj] altorių. 1756 03 27 Vilniuje įsipareigojo remontuoti Pažais- 
lio kamaldulių Švč. M. Marijos Apsilankymo bažnyčios kupolą ir du bokštus už 50 
raudonųjų auksinų. 1753-60 minimas tarp drožėjų, atsisakiusių mokėti mokesčius 
Vilniaus magistratui. Marianas Morelowskis priskyrė H.[oferiui] Vilniaus Šv. Jurgio 


bažnyčios rekonstrukcijos autorystę (po 1755). 


LVIA, f. 458, apr. 1, b. 197, l. 10; b. 204, l. 22; b. 209, L. 15; b. 221, 1. 9; b. 225,1. 6; f. 604, 
apr. 10, b. 2, l. 6; f. 605, apr. 2, b. 2452, l. 184; f. 1008, apr. 1, b. 65, l. 3v; f. 1135, apr. 4, 
b. 478, L. 38, 39v, 40v, 41v, 42, 43V; b. 483, l. 15, 16v, 17v, 19v. - VUB RS, f. 4, A-394, 
l. 30-31v, 44. 

Loza, 1954. - SAP, t. 5, 1979 (papild. bibliogr.). 

S. Meškauskas, Pažaislis, V., 1983, p. 9-10. - Adomonis-Čerbulėnas, 1987. — 
Drėma, 1997. - Balaišytė, 1999, p. 16. — Jamski, 2004, p. 128. - Balaišytė, 2004, 


p. 2. - Kaladžinskaitė, 2004, p. 12. 
A.[istė] P.[aliu$yté], A.[ukse] K.[aladžinskaitė], L.[ina] B.[alaišytė] 


KOMENTARAS 

Ši Lietuvos dailininkų žodyno pirmame tome (Vilnius, 2005) publikuota Pranciš- 
kaus Ignaco Hoferio biograma - tipiškas žodyninis LDK regiono dailininko prista- 
tymas. Biograma parašyta lakoniškai, remiantis chronologine gyvenimo ir kūrybos 
faktų seka, abu biogramos dėmenys - gyvenimas ir kūryba - pateikiami paraleliai. 

Hoferio gyvenimas ir kūryba atskirai nebuvo tyrinėti, nors kai kurie dailininko 
duomenys įtraukti į ankstesnius žodynus, pavydžiui Lenkijos dailininkų žodyną“ ar 
apžvalgines dailės istorijos studijas“. Hoferis minėtas architektūros paminklams 
skirtose monografijose, LDK dailei skirtose probleminėse publikacijose“. Lietuvos 
dailininkų žodyne pateikta biograma apibendrina jau skelbtus ir paviešina naujus 
Hoferio gyvenimo ir kūrybos duomenis, tapdama pagrindine referentine nuoroda 
rašant apie šį menininką. 

Lietuvos dailininkų žodyno biogramoje Hoferio tapatybė konstruojama remian- 
tis autentiškų pirminių istorinių šaltinių duomenimis. Apie Pranciškų Hoferį, kaip ir 
daugelį kitų LDK dailininkų, išliko tik pavieniai faktai. Užuominos apie dailininko 
gyvenimą ir kūrybą rastos nespecifiniuose, nedailės šaltiniuose: bažnyčių metriko- 
se, miesto aktų knygose, magistrato mokesčių sąrašuose, bažnyčių išlaidų sąrašuose. 
Išlikusi su Hoferiu sudaryta sutartis, skirta Pažaislio kamaldulių Švč. Mergelės Ma- 


rijos Apsilankymo bažnyčios kupolo ir bokštų remonto darbams. 


47 Słownik artystów polskich i obcych w Polsce działających, t. 3, sudaryt. J. Maurin-Bialostocka 
ir kt., Warszawa: Ossolineum, 1979. 

48 T. Adomonis, K. Čerbulėnas, Lietuvos TSR dailės ir architektūros istorija, Vilnius: 
Mokslas, 1987. 

49 V. Drėma, Vilniaus Šv. Jono bažnyčia, Vilnius: R. Paknio leidykla, 1997; L. Balaišytė, 
Drožėjai XVIII a. Vilniaus bendruomenėje, Menotyra, 1999, nr. 4, p. 14-18; L. Balaišytė, 
Dailininko statuso problema LDK, Menotyra, 2004, Nr. 2, p. 1-6; a. Kaladžinskaitė, 


Svetimšaliai dailininkai XVIII a. Vilniuje, Menotyra, 2004, nr. 2, p. 7-13. 

Gana skurdūs duomenys dailininko kūrybinės tapatybės nustatymui. Išlikę Ho- 
ferio kūriniai - vėlyvojo Baroko Šv. Dvasios bažnyčios altoriai - artimi Vidurio Eu- 
ropos vėlyvojo Baroko altorių kompozicijoms. 

Nors dailininko biografijos duomenys fragmentiški, bet grindžia platesnius 
kultūrologinio ir sociologinio pobūdžio svarstymus. Hoferio, kilusio iš Bavarijos, 
apsigyvenimas Vilniuje - tai vienas XVIII a. Europai būdingų dailininkų migracijos 
atvejų. Ieškodami naujų užsakymų dailininkai traukė į Rytus. Vilnius imigrantams 
buvo gana patrauklus. XVIII a. kartojantis gaisrams atstatinėtos bažnyčios ir rūmai, 
miesto demografinė plėtra taip pat skatino ir naujų objektų užsakymus. 

Hoferio figūravimas parapinės bažnyčios metrikų knygoje liudija jo sąsajas su 
Vilniaus dailininkų bendruomene, architektu Jonu Kristupu Glaubicu, kitų specialy- 
bių dailininkais ir amatininkais. Šie ryšiai gali padėti rekonstruoti Vilniaus vėlyvojo 
Baroko meistrų dirbtuvių ryšius, ieškoti tarpusavio meninių įtakų vietinės dailinin- 
kų bendruomenės ribose. 

Hoferio biograma suponuoja ir dailės socialinio užsakymo, institucinių santy- 
kių, socialinės padėties svarstymus. Hoferis turėjo namus Vilniuje ir tai patvirtina, 
jog jis buvo gana pasiturintis. Biogramoje minimus įtemptus santykius su Vilniaus 
magistratu galima interpretuoti kaip vietinių skulptorių ir drožėjų savimonės, iš- 
skirtinumo iš amatininkų, ženklą (jis sutampa su kitais šių procesų liudijimais). 
Svarbių projektų užsakymai (Pažaislio bažnyčia, Šv. Dvasios bažnyčios altoriai) by- 
loja gana aukštą dailininko vertinimą ir elitinę padėtį XVIII a. Vilniaus dailininkų 
bendruomenėje. 

Hoferio biografijos faktų nepakanka išsamiam dailininko kūrybos vertinimui. Vis 
dėlto net pavienės žinios apie Hoferio gyvenimą ir kūrybą gali būti reikšmingos nagri- 
nėjant LDK dailininko socialinę padėtį, dailės užsakymų istoriją, dailininkų dirbtuvių 
praktikas, stilistinių įtakų problemas, vaizdų migracijos ir sklaidos prielaidas. Todėl 


Hoferio biogramą galima traktuoti kaip reikšmingą LDK Baroko dailės istorijos šaltinį. 


AISTĖ PALIUŠYTĖ 


INTERVIU 


Pokalbis su dailininku yra vienas seniausių ir svarbiausių dailės šaltinių. Be abejo, jo 
naudojimas ir reikšmė laikui bėgant kito. Paties dailininko pateikta informacija apie 
savo gyvenimą ir kūrybą, kaip pagalbinė medžiaga kritiniams tekstams apie dailę, pra- 
dėta naudoti jau XV-XVI a. Italijoje: Giorgio Vasari, savajame dailininkų gyvenimų 
aprašyme suregistravęs beveik 200 dailininkų biografijas, rėmėsi ne tik rašytiniais 
šaltiniais bei natūros stebėjimu, bet ir pačių dailininkų pasakojimais, ar tai būtų užra- 
šytos mintys", ar gyvi pokalbiai su amžininkais. Pašnekesius su dailininkais Vasari at- 
kurdavo iš atminties ir pritaikydavo kaip vaizdingą literatūrinę priemonę. Dailininko 
žodžiais jis visiškai pasitikėjo ir pateikdavo juos kaip patikimą liudijimą apie pastarojo 
gyvenimą bei kūrybą. Toks požiūris į interviu liudija apie pastarojo sąsajas su egoteks- 
tų kategorijai priskiriamais autobiografija ir prisiminimais. 

Interviu kaip specifinis užrašyto pokalbio su respondentu žanras formavosi 
XIX a. plėtojantis žurnalistikai. Periodinių leidinių naujienų skiltyje interviu su po- 
litikais įsitvirtino XIX a. pabaigoje, o pokalbiai su dailininkais labiau paplito kiek 
vėliau - XX a. pirmos pusės spaudoje. Modernistinė dailėtyra dailininkų pasisaky- 
mus laikė itin vertingu, o kartais ir svarbiausiu liudijimu, leidžiančiu nustatyti auto- 
riaus intencijas kaip pagrindinį meno kūrinio reikšmės šaltinį. XX a. pirmoje pusėje 


naujausių dailės krypčių pristatymas dažnai buvo paremtas dailininkų mintimis, 


1 Pvz., pirmąja dailininko autobiografija laikomi nebaigti Lorenzo Ghiberti memuarai 


I Commentarii, rašyti apie 1447 m. 


2 Štai kaip Vasari apibendrino literatūrišką, bet stipriai mistifikuotą Michelangelo gimimo 
istorijos aprašymą: „Vėliau, kalbėdamasis su Vasari, Michelangelo vienąsyk pajuokavo: 
„Giorgio, kas yra gera mano talente, aš gavau iš mūsų gimtojo Areco švelnaus klimato, o iš 
savo žindyvės pieno - kaltą ir kūjį, kuriais kalu savo statulas“ (Giorgio Vasari, Žymiausių 
tapytojų, skulptorių ir architektų gyvenimai, Vilnius: Vaga, 2000, p. 243). 

paimtomis iš manifestų, credo, laiškų, pasisakymų, taip pat interviu*. Pokalbiai su 
dailininkais kaip reikšmingi šaltiniai buvo įtraukti į modernaus meno dokumentų 
rinkinius, pradėtus leisti po II pasaulinio karo. Klasikiniuose šio žanro veikaluose, 
pavyzdžiui, Theories of Modern Art (sudaryt. Herschel B. Chipp, 1968) interviu su 
dailininkais suvokiami ne kaip atskiras tyrimo objektas, o kaip validus šaltinis nu- 
statant meno kūrinio reikšmes“. 

Interviu su dailininkais kaip savarankiškas dailėtyros ir meninis žanras ypač 
išpopuliarėjo XX a. antroje pusėje. Pokalbiai su šio laikotarpio menininkais šian- 
dien sudaro stambią ir vis labiau vertinamą šaltinių grupę, prieinamą ir kaip trans- 
kribuotų tekstų rinkiniai, ir kaip garso įrašų archyvai“. Interviu žanro populiaru- 
mą lėmė keletas priežasčių. Pirma, aktyviai reikšti savo mintis dailininkus skatino 
XX a. septintame dešimtmetyje išryškėję paradigminiai dailės pokyčiai - perėji- 
mas nuo neva savaime iškalbingų vaizdų kūrimo prie naujų išraiškos priemonių 
(teksto, kūno, aplinkos), reikalaujančių ir kitokio meno kūrinio suvokimo. Antra, 
XX a. aštuntame-devintame dešimtmečiuose ypač paplitus menininkų redaguo- 
tiems ir leistiems periodiniams leidiniams, interviu tapo mėgstamu meniniu žan- 
ru, pasižyminčiu didesniu spontaniškumu ir kūrybiškumu nei iš anksto apgalvoti 


teoriniai tekstai". Trečia, interviu naudojimas dailės srityje sutapo su sakytinės 


3 Pvz., Guillaumeo Jeanneau knyga L'Art Cubiste (Paris: Moreau, 1929) rėmėsi periodiniame 
leidinyje Bulletin de la Vie Artistigue publikuotais dailininkų klausimyno apie kubizmą 


atsakymais. 


4 Žr. General Introduction, Theories of Modern Art: A Source Book by Artists and Critics, 
sudaryt. H. B. Chipp, University of California Press, 1968, p. 9. 


5 Iš naujausių publikacijų, paremtų interviu su dailininkais, minėtinos: A. Alberno, 
P. Norvell, Recording Conceptual Art, University of California Press, 2001; K. Mey, Sculpsit: 
Contemporary Artists on Sculpture and Beyond, Manchester University Press, 2001; S. Nairne, 
Art Now: Interviews with Modern Artists, Continuum, 2002; J. O. Richards, Inside the Studio, 
ICI, 2004. Lietuvoje viena ankstyviausių tokio pobūdžio knygų - Alfonso Andriuškevičiaus 
sudaryta rinktinė 72 lietuvių dailininkai - apie dailę (1998), kurioje publikuoti laisvos formos 
menininkų atsakymai į dailėtyrininko pateiktą klausimyną, nors interviu su dailininkais 
žanras buvo plačiai eksploatuojamas ir sovietų spaudoje. 

6 Pastaraisiais metais garso įrašų archyvų vis daugėja. Tarp stambiausių projektų išsiskiria 
nuo 1954 m. prie Smitsono instituto JAV kaupiamas Archives of American Art ir nuo 1990 m. 
Britų bibliotekos kartu su Tate galerija vykdomas projektas Artists’ Lives, kurio tikslas kaupti 


dokumentus apie D. Britanijos dailininkų gyvenimą. 


7 Tarp daugybės to laikotarpio menininkų leistų leidinių verta išskirti keletą. 1969 m. 

istorijos (oral history) metodo įsitvirtinimu istorijos, sociologijos ir kituose moks- 
luose*, kurį lydėjo ir garso įrašymo technikos (diktofonų, vėliau - skaitmeninės 
įrangos) paplitimas. 

Interviu su dailininku šiuolaikinė dailėtyra traktuoja kitaip nei tradicinė dailės 
istorija, pokalbio su dailininku metu gautą informaciją laikanti itin svarbiu ir pa- 
tikimu meno kūrinių reikšmės šaltiniu. Sakytinės istorijos kontekste interviu yra 
suvokiamas kaip subjektyvus ir personalizuotas šaltinis, priklausantis ne tik nuo 
respondento asmeninių savybių, bet ir nuo žmogiškosios atminties ypatumų, taip 
pat pokalbio, kaip socialinio susidūrimo, aplinkybių. Todėl interviu yra naudojamas 
ne vien dailininko gyvenimo faktografijos ar kūrybinių intencijų atkūrimui. Dailės 
tyrimuose interviu gali būti pasitelktas kaip papildomas šaltinis, pavyzdžiui, norint 
nustatyti kituose šaltiniuose neaptinkamą faktą, tačiau tokiu atveju duomenis būti- 
na tikrinti. Pokalbio su dailininku metu sužinota informacija taip pat nėra tiesiogiai 
taikoma interpretuojant meno kūrinį, veikiau dailininko išsakytos mintys laikomos 


kūrybos dalimi, kuri gali būti analizuojama taip pat, kaip ir meno kūriniai?. Pavyz- 


popmenininkas Andy Warholas pradėjo leisti iki šiol einantį žurnalą Interview, kuriame 
publikavo neredaguotus pokalbius su meno, muzikos ir mados pasaulio įžymybėmis, 
pokalbio žanrą panaudodamas meno ribų išplėtimui. 2005 m. Šiuolaikinio meno centras 
Vilniuje, vedamas panašių intencijų, tik jau kitame kultūriniame kontekste, pradėjo leisti 
bendravardį žurnalą ŠMC interviu. Kitas garsus leidinys - 1970-1976 m. Niujorke leistas 
žurnalas Avalanche - įtvirtino interviu ir kaip meninį žanrą, ir kaip diskursyvų, o ne 
dokumentinį meno kūrinio pristatymo būdą. 

8 Plačiau apie sakytinės istorijos metodą ir jo populiarumą lémusias priežastis žr. A. Thomson, 
Four Paradigm Transformations in Oral History, The Oral History Review, 2006, t. 34, 
d. 1, p. 49-70. Lietuvoje svarbiausiomis sakytinės istorijos metodu parašytomis knygomis 
laikytinos: Prijaukintos kasdienybės, 1945-1970 metai: biografiniai Lietuvos moterų interviu, 
sudaryt. D. Marcinkevičienė, Vilnius: VU leidykla, 2007 ir Visa istorija yra gyvenimas: 
12 sakytinės istorijos epizodų. Edvardą Gudavičių kalbina Aurimas Švedas, Vilnius: Aidai, 2008. 

9 Būtent tokio požiūrio laikosi vieno stambiausių šiuolaikinės dailės dokumentų rinkinio 
Theories and Documents of Contemporary Art: A Sourcebook of Artists! Writings (University 
of California Press, 1996) sudarytojai Kristine Stiles ir Peter Selz, iš naujo įtvirtindami 
interviu bei kitų su asmeniniais dailininko liudijimais susijusių dokumentų reikšmingumą 
dailės tyrimams po XX a. 8-9 deš. dailėtyroje vyravusios „autoriaus mirties“ idėjos. Keletą 
dešimtmečių Vakarų dailėtyros mokslas, patyręs kritinių teorijų poveikį, dailininkų 


liudijimus tiesiog ignoravo, labiau pasikliaudamas teorine interpretacija. Šis leidinys, kaip 


ir 1992 m. Blackwell Publishers pradėtas leisti keliatomis dokumentų rinkinys Art in Theory, 
liudijo, kad situacija XX a. pab. ėmė keistis, tačiau į „atgaivintą“ dailininko balsą imta žiūrėti 


ne kaip į faktinį liudijimą apie kūrybą, o kaip į kūrybos dalį. 

džiui, taikant psichoanalizės metodą dailininko žodiniuose pasakojimuose, kaip ir 
meno kūriniuose, galima ieškoti latentinio turinio, padedančio nustatyti psichobio- 
grafines reikšmes. Žvelgiant iš socialinės dailėtyros perspektyvos, dailininko pasisa- 
kymų ideologinis turinys gali atskleisti tam tikram istoriniam periodui ir tam tikrai 
socialinei klasei būdingas idėjas bei vertybes. 

Interviu, kaip sakytinės istorijos žanrui, būdingas subjektyvumas šiandieninia- 
me moksle laikomas ne trūkumu, o privalumu. Viena vertus, interviu tyrinėtojui 
suteikia autentiškos, asmenine respondento patirtimi paremtos informacijos, kurios 
negali suteikti kiti šaltiniai. Pokalbyje išryškėję faktografiniai netikslumai ar iškrai- 
pymai taip pat gali būti traktuojami kaip reikšminga informacija, leidžianti ieškoti 
priežasčių, kurios nulemia atminties trikdžius“. Kita vertus, individualūs žodiniai 
liudijimai interpretuotini ir kolektyvinės atminties bei mentaliteto požiūriu kaip ga- 
lintys atskleisti visuomenės grupės (pvz., dailininkų rato) įsitikinimų ar jai būdingo 
gyvenimo būdo (pvz., bohemos) ypatumus, kuriuos atspindi ne visi tradiciniai šal- 
tiniai. Ne mažiau svarbus aspektas, susijęs su subjektyvumu, į kurį reikia atkreipti 
dėmesį analizuojant interviu, - tai pokalbio visuma: susitikimo aplinka, responden- 
to santykis su klausiančiuoju, platesnis istorinis kontekstas ir socialinės aplinkybės, 
kuriomis individas dalijasi savo išgyvenimais ir prisiminimais". Šie komponentai 
sukuria dialogo erdvę, kuri neišvengiamai lemia ir interviu turinį. 

Dailėtyroje interviu su dailininkais, kuratoriais, kritikais ir kitais dailės lauko 
dalyviais gali būti naudojamas ir kaip vienas šaltinių, pasitelkiamų daugiausia tyri- 
nėjant XX a. dailę, ir kaip sakytinės istorijos žanras, kuris remiasi žodinių liudijimų 
apie praeitį rinkimu, užrašymu ir interpretacija. Pastarasis metodas ypač tinka ana- 
lizuojant sovietinio laikotarpio dailės gyvenimą, apie kurį informacijos gali suteikti 


dar gyvenantys liudytojai. 


LINARA DOVYDAITYTĖ 


10 Plačiau apie tai Prijaukintos kasdienybés..., p. 16-17. 


1 Į šiuos aspektus būtina atkreipti dėmesį skaitant, pavyzdžiui, Tomo Sakalausko biografines 
apybraižas apie įvairius XX a. Lietuvos menininkus. Nors jos dažnai paremtos pokalbiais 


su dailininkais, tekstuose ne mažiau ryškūs paties autoriaus apmąstymai ir asociacijos. 

Josepho Beuyso, Janniso Kounelliso, 
Anselmo Kieferio ir Enzo Cucchi pokalbis 
su Jeanu Christopheu Ammannu 


> Versta iš: Ein Gespräch: Joseph Beuys, Jannis Kounellis, Anselm Kiefer, Enzo Cucchi, sudaryt. 
Jacqueline Burckhardt, Zürich: Parkett-Verlag, 1986; 2-as leidimas 1994, p. 90-111 


(iš vokiečių k. vertė ir komentarus parengė Erika Grigoravičienė) 


Bazelis, 1985 m. spalio 28 d. 
Pirmadienio priešpietė 

[...] 

KOUNELLIS: Pradėjome nuo to, kad iš tikrųjų jau nebeįmanoma sukurti pa- 
veikslo. 

BEUYS: A, tai visas pokalbis paremtas tuo, kad dabar esą neįmanoma padaryti 
paveikslo? 

KOUNELLIS: Taip, ir todėl iškėlėme buržuazijos klausimą. Nes tradicinės prie- 
monės, t. y. paveikslas, kuris šimtmečius reprezentavo tam tikrą vertybių sintezę, 
šiandien jau nebekuriamas tradiciniu būdu. Taip pat galima pasakyti, kodėl taip yra. 
Žinoma, paveikslų nekūrimas neturi ateities. 

BEUYS: Gerai, dar suprasčiau, jei būtų pasakyta, kad quadro [it. paveikslas] esąs 
kažkas ypatinga, ne šiaip paveikslas, bet vidinis vaizdas. Bet Jannisas turi galvoje 
ne tai, ką žmogus impulsyviai daro gatvėje, jis kalba apie tradicinį aparatą iš drobės, 
porėmių ir panašių niekų. 

KOUNELLIS: Ne, kalbu apie vaizdą be rėmų, bet su sinteze ir moralinėmis ver- 
tybėmis. Paveikslą ta prasme, koks jis buvo kadaise. Tai ne vidinis vaizdas, kuris yra 
čia ir reprezentuoja vertybes, bet vidinis vaizdas, o taip visai kita istorija. Čia visas 
reikalas susijęs būtent su ideologija, nes vaizdavimas - ideologinis dalykas. 

AMMANN: Jannisas veikiausiai mano, kad esą negalima remtis standartiniu 
paveikslu, nes paveikslas implikuoja sintezę, vertybių sampratas, kurių nebeliko. 
"Taigi, tapyti paveikslą būtų anachronizmas, nors šio žodžio Jannis'as nevartojo. Taigi, 


dailininkas simuliuoja kažką, kas jau nebeegzistuoja, pasitelkęs paveikslą jis atran- 

da kažką panašaus į įsivaizduojamą ryšių lauką. Ir todėl prakalbome apie nušalin- 
tą buržuaziją, nes šiai klasei paveikslas dar buvo galimybė. Nušalintos buržuazijos 
mirtis lėmė šio ryšių lauko netektį, ir todėl daugiau nebegalima kurti paveikslų. Nes 
paveikslas susijęs su ideologiniais įsivaizdavimais, nutaikytas į referencijas, kurių iš 
tikrųjų nebėra. 

BEUYS: Sutikčiau tik su sąlyga, kad tai diskutuotina, jei jau diskutuojame apie dai- 
lę. Tačiau ką be paveikslų dar būtų galima daryti? Juk galima labai daug ką pavaizduoti 
ir išryškinti. Jei nupieščiau čia ką nors ant stalo ar sienos, tai nebūtų guadro ar ikona, 
tačiau pavaizduoti galime viską, ką tik norime, tam aš turiu visišką laisvę. 

KOUNELLIS: Aš - už sienų tapybą. Turime erdvės ideologiją, todėl esu už sienų 
tapybą. 

AMMANN: Jannisas visiškai su Tavimi sutinka, Josephai, sakydamas, kad buržua- 
zijos klasės nebėra, bet, kita vertus, jis esąs už erdvės ideologiją, taigi už veiksmų laisvę. 

BEUYS: Teisingai. Tačiau dabar susidūrėme su įdomiu reiškiniu: štai Jannisas 
kaip tik sukūrė paveikslą (Beuysas rodo į Jannis'są, kuris ant užrašų popierėlio nu- 
paišė moters aktą). Tai juk įrodo, kad jis dar gali sukurti paveikslą. Antra, jei jis turi 
erdvės idėją - tyčia sakau idėją, o ne ideologiją, - tai juk įdomus fenomenas, kad 
žmonės šiandien lanko parodas ir spokso į paveikslus, tačiau salėje gali stovėti pui- 
kiausios skulptūros, ir jie jų visai nematys. 

KIEFER: Jie ne spokso į paveikslus, o juos ryja. 

KOUNELLIS: Taip yra dėl siaubingo lankytojų, kurie visiškai sugadinti masi- 
nių medijų propagandos, neišsiauklėjimo. To priežastis - lygio nuosmukis. Todėl ir 
kalbėjome apie buržuaziją. Ką šiandien vietoj jos turime? Nebūtą klasę, masę, kuri 
nebėra vertybių saugotoja, kuri neparodė jokio padorumo. Ji sudaryta vien iš varto- 
tojų. Todėl ir išgyvename šį svaiginamą nuosmukį. 

KIEFER: Nebėra erdvės, kurioje kažkas darytų įspūdį. Viskas susipynę ir be jo- 
kios tvarkos. 

BEUYS: Priešpriešą pirmiausia sukūrė masinės medijos. Čia televizijos ekranas 
ar laikraštis, o ten - žiūrovas. Atsiranda nevientisas subjekto-objekto ryšys, griau- 
nantis žmogaus sugebėjimus. Tai vadinamųjų visual arts ideologija, kaip juos vadina 
amerikiečiai, tačiau vizualiųjų menų visai nėra, nes meno kūrinio suvokimui reika- 


lingos visos juslės, mažiausiai dvylika, jei ne dvidešimt penkios. 

KOUNELLIS: Todėl ir kalbu apie ideologiją minėdamas Masaccio. Nes jis yra ne 
natūralistinis, o ideologiškas. Jis turi moralines perspektyvas. 

AMMANN: Skundas dėl išnykusios buržuazijos pagrįstas tuo, kad ši klasė buvo 
pakeista kažkuo nelygiaverčiu - vien tik nesustruktūrinta masinių medijų, kurios 
trina ribas, sritimi. 

BEUYS: Tačiau derėtų pasakyti, kad bent jau buvo mėginta pakeisti buržuaziją 
proletariatu. Bet kadangi šis perėjimas vykdytas pasitelkus ne tikrą idėjų kompleksą, 
bet tik tam tikrą ideologiją, visas reikalas žlugo. 

KOUNELLIS: Didžiausia Italijos kairiųjų klaida buvo ta, kad jie tautą suprato 
kaip masę. O popiežius Pijus XII vienoje enciklikoje kaip tik apibūdino tautą kaip 
tautą. Ir jis teisus, o ne kairieji. 

BEUYS: Aš taip pat skiriu masę nuo tautos. 

KOUNELLIS: Taip, ir kairieji būtų turėję ateitį, bet jos neteko. 

BEUYS: Kairieji išvis neturi ateities. Nes kairieji priklauso buržuazijai, o ši išse- 
kusi. Kairiųjų tikslas nebuvo atsidurti ten, kur šiandien esame. Tikslas buvo susisiek- 
ti su proletariatu. Už to slypi abstrakti žmonijos idėja, ne nacijos ir ne individualios 
būtybės idėja, bet žmonijos idėja. Ir žmonijos sąvoka man yra kiečiausia ir aktua- 
liausia sąvoka. 

KOUNELLIS: Taip, tai kairiųjų tikėjimas proletariatu, kuris nesuprantamas kaip 
masė. 

KIEFER: O kur tas proletariatas? Matau jo ne daugiau nei buržuazijos. 

BEUYS: Aš sakiau, kad buvo mėginta sukurti naują klasę. 

KOUNELLIS: Pradžioje tai buvo ir didelis moralinis projektas. 

BEUYS: Proletariato sąvoka vis dar aktuali, nors ir kitaip suprantama. 

KOUNELLIS: Taip, liaudies kultūrai pavadinti. Po karo įvyko masinių medijų 
invazija, ir tai amerikiečių i$mislas, nes jie neturi tautos vienybės. 

BEUYS: Nesu tikras, kad amerikiečiams nesvarbi tautos sąvoka ar kad jie, kaip 
sakoma, esą sugužėjusi tauta, su melting pot idėja, ir ten, kur susiduria skirtingų tau- 
tų svetimos rasės, negali būti vienybės. Netikiu, kad Amerikoje nėra tautos idėjos. 
Šiaip ar taip, ši idėja išreikšta didingu pavidalu. 

KOUNELLIS: Ir vis dėlto aišku, kad masinių medijų koncepcija atėjo iš 


Amerikos. 

BEUYS: Iš Amerikos ateina sutelkta galia ir nuolat augantis masinių medijų 
naudojimas. Tačiau masinės medijos atsirado iš informacijos technologijų, kurias 
ėmė naudoti taikomieji mokslai. Jau praeito amžiaus pabaigoje tarp žmonių buvo 
paplitę populiarizuoti mokslai. Populiarioji mokslo forma jau ir buvo masinė medi- 
ja. Laikraštis taip pat yra masinė medija, o jų buvo dar gerokai iki Prancūzų revoliu- 
cijos. Negalima visko suversti Amerikai. 

AMMANN: Kai pažvelgiu iš Janniso perspektyvos, jis mano, kad masinės me- 
dijos disponuoja galia, kuri galiausiai atstoja liaudį. Ir čia buvo pasakyta, kad šių 
dienų politika esanti ne prisistatymų, bet nuomonių apklausų politika. Ir Anselmas 
paskutinėje diskusijoje kalbėjo apie medijas Amerikoje ir tradicijų kultūrą Europoje. 

KIEFER: Trečiasis Reichas taip pat buvo atradęs medijas - visos liaudies mastu 
paplitusį radijų imtuvą ir t. t. 

BEUYS: Tikrai, jei dėl sutelktos valdžios - o Amerikos atveju tai pinigų val- 
džia - tampa galimas stiprus išankstinis dominavimas, tuomet Amerika žinoma yra 
tūkstančius kartų stipresnė už bet kurią kitą šalį. Tačiau informacijos sklaida visose 
kitose pasaulio šalyse iš esmės funkcionuoja pagal tą patį modelį, netgi mažiausiose 
valstybėse, kurių net negalime įsivaizduoti. 

KOUNELLIS: Apie masines medijas prabylama ir kalbant apie mus, t. y. dailininkus, 
kurie atstovauja tradiciniams procesams ir visokeriopai įkūnija visai priešingus dalykus. 

BEUYS: Tačiau tu tai sakai ne kaip menininkas, bet pirmiausia kaip žmogus. Ir 
kadangi esi labai išvystęs žmogus, žinoma, kalbi ir kaip menininkas. 

KOUNELLIS: Sakau tai kaip senovinis žmogus, koks ir esu. O kadangi esu me- 
nininkas, privalau taip pat ginti tradicines paskatas, lemiančias mano egzistenciją. 

BEUYS: Nuostabu, kad turime žmonių, kurie kažką tokio daro. Bet privalu 
konstatuoti, kad nūdienė kultūra - ypatinga, būtent Epimetėjo, sergėtojo, kuris pri- 
žiūri ganytojus ir gamtą, kuris saugo prasminius kultūros saitus. Tačiau juk yra ir 
Prometėjas. Prometėjas ir Epimetėjas — tai du pirmavaizdžiai. Ir kai Kounellis taip 
kalba, jis, sakyčiau, priklauso epimetėjiškai piemenų kultūrai. 

KOUNELLIS: Iš pradžių vertėtų pasižiūrėti, kokia tos kultūros būklė. 

BEUYS: Ar negalėtume turėti kultūros, kurioje tarp šių abiejų pirmavaizdžių, 
Prometėjo ir Epimetėjo, užsimegztų prasmingas dialogas? Kur harmoningai derėtų 


ir saugomasis pradas, ir pažangos veiksniai - net ir Zlungantys eksperimentai, spro- 

gimai ir t. t. Manau, kad tai pasiekti yra meno uZduotis, bet ne tradicinio meno, o 
tokio, kurį mes dar turime išrasti. 

KOUNELLIS: Tradicija - ta viena, o tradicinis menas - visai kas kita. 

BEUYS: Teisingai. Tačiau modernizmą juk, tiesą sakant, ir tegalima suprasti 
kaip vidinį ketinimą sugriauti tradicinius dalykus, neretai net ir pačią tradiciją. 

KOUNELLIS: Modernizmas rėmėsi Renesansu. 

BEUYS: Tikrai. Tačiau Renesanso pabaigoje būta individualių kultūrų, tai pir- 
miausia tokie dalykai kaip manierizmas ir Baroko dailė, kur dar esama kolektyvinio 
susitarimo. Vėliau jau kiekvienas žmogus vystėsi pats sau. Tai reiškia, kad kiekvienas 
žmogus geba turėti savą kultūrą. Kaip kadaise buvo Egiptas, neįsivaizduojamas be 
faraono valdžios hierarchijos ir kitų, privalančių laikytis kanono, taip šiandien kie- 
kvienas žmogus turi savą kultūrą ir savą kanoną, nes jis yra laisva būtybė. 

KOUNELLIS: Manau, kad nei šiandien, nei anksčiau menininkas nesąveikauja 
su aktualijomis - aktualijomis menkaverte prasme. Tačiau jis nuolat sąveikauja su 
klasika. Bent jau Europoje visuomet taip buvo. 

BEUYS: Pasakyčiau kitaip: menininkas, nors ir visuomet evoliucionuojantis, 
nuolatos susijęs su šaknimis. Tai nebūtinai Antika, gali būti ir kitokių gilių šaknų. 
Antika mūsų supratimu yra labai konkreti, aiškiai apibrėžta kultūra. 

KOUNELLIS: Antika kadaise buvo aiškiai apibrėžta, bet mes privalome naujai 
apibrėžti šią sąvoką. 

BEUYS: Sutinku su tuo. Tik nežinau, ar tai mums padėtų. Ar centriškumas yra 
esminis klausimas? Juk tikrai neturėtas galvoje centralizmas. Privalu žinoti, ką reiš- 
kia centriškumas, tai svarbu šio teksto skaitytojams. 

KOUNELLIS: Kalbama ne apie demokratinį centralizmą, bet apie centriškumą 
tikrąja prasme, apie centriškumą, kuris pagrįstas mūsų istorija, kuris suteikia gali- 
mybę sukurti kompoziciją. 

BEUYS: Įdomu, kad Jannis'ui atėjo į galvą šis vaizdinys, nes tokia centriškumo 
samprata nevalingai sukelia ir ne-centrinio vaizdinį. Tai reiškia, kad reikia atskir- 
ti dalykus, kurie privalo būti centriniai, nuo dalykų, kurie netgi neturi teisės būti 
centriniai. Tačiau egzistuoja centras ir periferija. Tik iš šios prasminės sąsajos ir iš 
sprendimo, ką centras pajėgus suteikti periferijai, apylinkėms, paaiškėja tiksli centro, 


pagrindinės mūsų laikų problemos, sąvoka. 

KOUNELLIS: Ne, apie centriškumą aš galvoju ne centro ir periferijos prasme, nes 
paveikslo centriškumas neturi jokios periferijos. Centriškumas yra sintezės klausimas. 

BEUYS: Tačiau tuomet turime neaiškios reikšmės, neapčiuopiamus dalykus. 
"Taip nejgysime įrankių tam, ką privalome įveikti. Bet čia aš tik šiaip. 

KOUNELLIS: Sakėme, kad šiandien nebeįmanoma sukurti paveikslo, nes jis 
šiandien nesąs istoriškai tikras. Atitinkamai trūksta jėgų turėti centriškumą ir šį 
centriškumą reprezentuoti. 

BEUYS: Naudodami tik centriškumo sąvoką tapsime bejėgiai. Labai lengvai ga- 
lima pasiekti susitarimą, kas šiandien yra svarbiausia problema: svarbiausia proble- 
ma šiandien yra žmogus, anthropos, ir būtent kaip kūrėjas, kaip savotiškas dievas. 

KOUNELLIS: Žmogaus idėja susijusi su vienovės kriterijais, t. y. politinio, kul- 
tūrinio ir teritorinio vientisumo, kurie susiję su daugybe kitų vientisumų, kuriančių 
nepriklausomybę, reikalingą reikšmės sintezei atrasti. 

BEUYS: Sutinku dėl šio kriterijaus, jei būtų matuojama ne kokybiškai, bet kieky- 
biškai. Tačiau būtinai turiu pasakyti, nes antraip vėl būsiu blogai suprastas, jei kaZ- 
kas tokio bus išspausdinta, ir tuomet skaitytojui viskas pasirodytų tuščiais plepalais. 
Nes Jannis'as sako beveik beprotiškus dalykus. 

KOUNELLIS: Gerai, bet ne viską galima nusakyti. Privalu apibrėžti centrišku- 
mo sąvoką ir sintezės vertę. Kitko apibrėžti negalima. Reikia tikėti tais dalykais. 

BEUYS: Sutinku, kad šiandien mes galime tik nurodyti visas šias kryptis, ką ir 
padarėme pačioje pradžioje. Bet taip šiandien nepasieksime pažangos. 

KOUNELLIS: Pokalbis pirmiausia turi būti naudingas mums, turintiems abejo- 
nių ir norintiems išsiaiškinti. 

BEUYS: Bet jei nemėginsime pradėti nuo aiškių pagrindų ir dvejosime, tuomet 
neišsiaiškinsime to, kas rūpi Jannis'ui ir kas yra svarbu. 

KOUNELLIS: Pagrindus mes apibrėžėme. Juos sudaro trūkumai, trukdantys 
mums kurti paveikslus. Pokario Europoje turėjome tik trūkumus. 

BEUYS: Stoka egzistuoja šimtmečius. Tik anksčiau tai buvo labai ypatinga stoka. 
Bet ją labai greitai pašalino kapitalizmo ir komunizmo interesai. 

KOUNELLIS: 1907 m. Picasso nutapė Avinjono mergas, taigi tuomet trūkumo 
nebuvo. 


BEUYS: Picasso'ui gal ir nebuvo. Jis niekuomet nejautė stokos. 

KOUNELLIS: Nes nebuvo bütina. 

BEUYS: Nes jam nebuvo būtina. Tačiau stoką patyrė dauguma Žmonių. Jie išties 
kentė nepriteklių, nors to visai ir nesuvokė. 

KIEFER: Bet mes juk negalime nustatyti, kas jautė stoką, o kas ne. Jei kas nors 
nejaučia stokos, vadinasi, jam jos nėra. 

BEUYS: Tai reiškia, kad žmogus jau toks negyvas, kad net nejaučia stokos, svar- 
biausio, ko žmogui reikia. Komunizmo ir kapitalizmo politinės sistemos jam taip 
išūžė galvą, kad jis išvis nebežino, kas yra žmogus. Taigi, jis patenkintas tuo, kas jam 
siūloma. 

AMMANN: Čia kaip tik derėtų paklausti, kur kuriamas menas ir kam jis skirtas? 

KOUNELLIS: Tikrai. Poezija išauga iš stokos. Kai kažko trūksta, tu tai sukuri. 

BEUYS: Todėl sąstingio, nūnai apėmusio jaunimą, taip pat nevertinčiau nei- 
giamai. Nes žmonės turi labai rimtų priežasčių būti tylūs. Jie nusivylę visomis 
ideologijomis, kurios iki šiol buvo primetamos, kurios daug žadėjo, bet nieko ne- 
ištesėjo. Dabar aš vėl vartoju sąvoką „ideologija“ kaip priešpriešą idėjų komplek- 
sui. Nusivylę ir dešinieji, ir kairieji, ir centras. Ir jie sako: „Baigta, dabar - nieko 
daugiau!“ 

KOUNELLIS: Jie nusivylę ideologijomis, kurios atvedė prie pragmatizmo. Ta- 
čiau kai sąvoką „ideologija“ vartoja menininkai, ji turi metafizinę dimensiją. 

BEUYS: Jannis'as dabar pats įveda skirtį: jis kalba apie pragmatinę ir metafizinę 
ideologiją. Taip pat galima pasakyti, kad jis kalba apie dvasios išnaudojimą. Nes 
įvesdamas skirtį jis metafiziką supranta kaip dvasingumą. Kitas dalykas yra būtent 
pragmatinis taikymas propagandos ir melo prasme, ir man tai yra ideologija. Jan- 
nis'ui egzistuoja dvi ideologijos, ir tai labai svarbu žinoti. 

CUCCHI: Tai tarsi didelis skrodimų stalas. Visos ideologijos yra tarsi nuskaus- 
mintos, ir dabar galvoju apie materiją. Ką turime daryti? Turime galvoti apie judan- 
čią materiją, kad galėtume formalizuoti? Kokia tai teritorija, kurioje galima dirbti ir 
mąstyti? Ar egzistuoja kita teritorija? Anksčiau akimirkai sulaikėme jausmus. Vėliau 
tai perėjo į krizę. Dabar privalu rasti gilesnę teritoriją, kuri tarsi susidėtų iš judrių 
vietų, tokiu būdu galima humanizuoti ir, judinant materiją iš vieno taško į kitą, at- 
rasti formą. Visas darbas ir mąstymas patiria krizę, o juk anksčiau formalizuojant, 


regis, visuomet buvo ryšys su išore. Šiandien tikriausiai nedera turėti ryšių su išore, 

nes egzistuoja tik vidinės problemos. Todėl egzistuoja kita teritorija, kad individas 
vėl atsidurtų dėmesio centre. 

AMMANN: Enzo taip pat sako, kad reikia nuo abstrakčios plotmės sugrįžti prie 
žemės, kad menui būtų suteiktas žmogiškesnis veidas. 

BEUYS: Ir aš taip manau. Bet netiesa, kad anksčiau menas buvęs išoriškas. Pa- 
vyzdžiui, Egipto menas vaizduodamas išorę vadovavosi ir Mirusiųjų knyga. Nes joje 
kalbama apie ypatingas sąsajas, ne išsyk pastebimas. 

CUCCHI: Visos humanistinės, pasaulietinės ir krikščioniškos ideologijos visuo- 
met laikėsi saitų su išore. Materija visuomet judėjo. Buvo tik trumpa iš vidaus į išorę 
judančios materijos sąstingio akimirka. Nūdienis vaizdas - didelio skrodimų stalo. 
Nesvarbu, gerai tai ar blogai. Svarbu atrasti teritoriją, kur vėl taptų įmanomas mąs- 
tymas ir formalizavimas. Antraip liksime tūnoti moralizmo formose. Tačiau kartu 
turime vėl pagalvoti apie moralę. Moralė yra natūrali individo buveinė, ir krizę pa- 
tiria tik viena moralizmo forma. Man patinka mintis apie moralę, kuri yra svarbi. 

BEUYS: Kai Enzo sako, kad esą būtina galvoti apie moralę, jis pritaria tam, ką 
čia šįryt sakėme. 

CUCCHI: Visuomet pritariu menininkams, kuriems ir šiaip turėčiau pritarti. 
Atpažįstu rasę žmonių kaip aš, neaišku iš kur ir kada atėjusių. Žinau tiksliai, kad 
architektas gimsta kaip architektas ir visą gyvenimą lieka architektas. 

BEUYS: Enzo nori tuo pasakyti, kad jis sutinka su visais žmonėmis. Kadangi 
menininkų negalima atriboti nuo žmonijos. Žmonija juk nesusideda iš menininkų 
ir nemenininkų. 

CUCCHI: Ne, bet būtina rasti teritoriją, kad galėtume vėl viską sužmoginti. Me- 
nas turi turėti supratimą apie kultūrą plačiausia prasme. 

BEUYS: Nūnai vieta yra čia, o rytoj galbūt Ankonoje. Nes kas gi dar turėtų tai 
padaryti, jei ne mes? 

CUCCHI: Be abejo. Visada sakiau, kad tai, jog šią akimirką menininkai čia 
susirinkę, yra nepaprastai svarbus įvykis. 

KIEFER: Aš netikiu, kaip Beuysas, kad visi žmonės yra menininkai. 

KOUNELLIS: Menininkas yra žmogus, kuris beviltiškai myli kitus. Bet to negana. 

BEUYS: Šaunu! Žinoma, to nepakanka. Bet tai svarbi sąlyga. Dabar, jei vėl už- 


simintume apie centriškumą, pasakyčiau kitaip: centre yra žmogus. Tačiau žmogus, 

šiuo metu labai susvetiméjes su pačiu savimi, ir reikalauja būdo tam susvetiméjimui 
įveikti. Tikiu, kad menas gali tą padaryti, ir radikaliai sakant, kito būdo nei menas 
išvis nėra. Taigi menui skirčiau pagrindinį vaidmenį. Bet kai kalbame apie šį globa- 
lų dalyką, apie žmogų centre, savaime suprantame, žinome, kad tas žmogus kalba 
įvairiomis kalbomis ir kad tautos taip pat turi įvairių sugebėjimų. Kiekviena tauta 
turi savą dvasią. 

KOUNELLIS: Jos turi tik kitus kriterijus, bet sugebėjimai tie patys. 

BEUYS: Sugebėjimų sąvokos nebūtina vertinti kaip aukštesnės. Bet Enzo'ui po- 
kalbis buvo pernelyg abstraktus. Jis norėjo aptarti įvairias teritorijas, ir štai dabar 
mes tą priėjome kalbėdami apie įvairias sritis, kur pasireiškia įvairiausi sugebėjimai, 
netgi priešingi sugebėjimai, kurie gali prieštarauti. Galvoju apie didingą koncertą 
jau vien Europoje. Juk tai nuostabus dalykas, turtas, kurio nenorime prarasti. 

KOUNELLIS: Nėra tikro turto, jei nėra perspektyvos. 

BEUYS: Mes tą ir sakome. Nustatėme, kad visą tą įvairovę sulygina ir elimi- 
nuoja galios principas, kurį sudaro pinigų ir valstybės principai. Taigi vėl akiratyje 
atsiduria kapitalizmas ir komunizmas, kurie viską naikina, kurie nori žmogų taip 
pažeminti, kad jis daugiau nebeturėtų jokios savimonės. Tačiau kartu kalbama apie 
individualybių bendrabūvį: pradžioje pavienių individų, paskui taip pat ir tautų in- 
dividualumo. Graikų individualumas juk visai kitoks nei italų ar ispanų. Bet visus 
individualius sugebėjimus suardė kapitalizmas ir komunizmas. Mes privalome at- 
rasti realią erdvę, kaip Enzo sako, teritoriją ir ją susieti su tuo, ką apibūdinome kaip 
globalią būklę. 

CUCCHI: Dabar yra plaukiojančių salų, ir mes privalome rasti bendrą teritoriją. 

KOUNELLIS: Taip. Ir mes žinome, kad egzistuoja tam tikra vieta, kur poetas 
tampa patikimas. 

BEUYS: Yra ir taškas, kuriame fizikas patikimas. 

KOUNELLIS: Ne, fizikas ne. Nes fiziko teritorija yra abstrakti, o poeto - ne. 

BEUYS: Drįsčiau dėl to ginčytis. Tikriausiai yra fiziko samprata, kuri totaliai an- 
tietiška, ir ji šiandien tikrai vyrauja. Vis dėlto tarp šiandienos fizikų vyksta diskusija, 
kuri kitokia. Ir praeityje būta fizikų, kurie praktikavo tai, ko Jannis'as reikalauja, jau 
nekalbant apie alchemikus. Pagaliau ir alchemija yra ne chemijos pradžia, bet labai 


senos fizikos kultūros pabaiga. 

KOUNELLIS: Gerai, bet fizikams galioja tai, kad elementai, su kuriais jie dirba, 
priklauso visiems žmonėms Žemėje. Pavyzdžiui, deguonis: jis priklauso visiems. O 
kalbėti apie žmogų yra visai kas kita. 

BEUYS: Kai kalbu apie žmogų, turiu kalbėti ir apie deguonį. 

KOUNELLIS: Dėl deguonies sutinku. Tai gamtinis dalykas žmoguje. Bet deguo- 
nis nesijaudina dėl savo mirties. O žmogus dėl jos jaudinasi. 

BEUYS: Gerai. Žmogus jsisamonines savo mirtį. Bet deguonis taip pat turi sąmonę. 
Ir jo sąmonė, iki šiol mums neprieinama, galbūt dar didesnė nei žmogaus. Šiaip ar taip, 
įmanoma, kad tam tikros gyvūnų rūšies, pavyzdžiui erelio, sąmonė yra aukštesnė už 
žmogaus. Erelis visuomet vaizduotas kaip dvasinės formos idėja, kaip galinga dievybė. 

KOUNELLIS: Ereliui tas gal ir galioja, bet deguoniui - ne. 

BEUYS: Aš sakyčiau, kad ereliui, bet ne pelei. Taip suardoma visa sąmonės są- 
ranga, taip nieko neišeis. Gyvūnas gi yra beveik žmogaus organas, kaip ir augalai, ir 
Žemė, apie kurią Enzo kalba. Negaliu taip paprastai priskirti Žemei sąmonės ne- 
turėjimą. Mums Žemės sąmonė veikiausiai neprieinama, bet ji tikrai didesnė nei 
žmogaus. Galbūt ji galėtų būti pranokta, jei mes galėtume susivienyti, t. y. jei žmonės 
matytų ateities tikslą ne pavieniui, bet kaip visos žmonijos idėją. Tuomet tai galėtų 
būti planeta, kuri pranoktų dabarties planetų sąmonę ar net gerokai pralenktų visų 
planetų - Plutono, Marso, Veneros - sąmonę. Tikslas turėtų būti sukurti naują pla- 
neta Campanellaos Saulės miesto prasme. Tai - idėja, nauja planeta būtina, nes mes 
vis tiek vieną dieną privalėsime palikti mūsų platformą. 

KOUNELLIS: Utopijos prasme tai tiesa. Bet mes esame aukos, ir nūnai nejma- 
noma atrasti centriškumą ir sintezę, kad nutapytume paveikslą. Nes mes esame isto- 
rinės aukos. Mūsų baimės ir dramos yra tipiškai žmogiškos ir turi istorines priežas- 
tis. Sutinku su tuo, ką sako Beuysas, bet mūsų problemos istorinės kilmės, ir dėl šių 
priežasčių mes taip pat negalime tapyti. 

BEUYS: Tuomet derėtų apie istoriją kalbėti aiškiai: viena vertus, istorija yra įvy- 
kiai, apie juos galima paskaityti vadovėlyje, ir tai veda prie kėslų proletariate įkūnyti 
žmonijos idėją. Kita vertus, egzistuoja tai, ką vadiname evoliucija, t.y. tiesiog vidinė 
raida, kuri dažniausiai visai neatrodo kaip įvykis, bet turi daug didesnę povandeninę 
galią žmogiškosios sąmonės raidai. Susidūrusi su evoliucijos idėja įvykių istorija yra 


labai paviršinė. 

KOUNELLIS: Tiesa. Bet mes galime būti nuoširdūs tik priešais Agamemnono 
kapą. Kitaip tariant, tik susidūrę su pamatiniu istoriniu įvykiu galime būti pati- 
kimi ar nepatikimi. Sakyčiau, vietoj Agamemnono lygiai taip pat galėtų būti ir 
Masaccio. 

AMMANN: Jannisas vėl grįžta prie to, kad trūksta atspirties taškų. Mes negali- 
me tiesiog sukurti kažkokios teritorijos, kaip sako Enzo, bet privalome sukurti ats- 
pirties taškus tam, kad išvis galėtume rasti teritoriją. 

BEUYS: Juk tai labai paprasta: jei tų atspirties taškų neturime, privalome juos 
būtent sukurti. Bet tam mums reikia aiškių sąvokų. Turime išmokti skirti. Negalima 
tiesiog kalbėti apie centriškumą, ši sąvoka turi būti išskaidyta. Reikia judėti toliau. 
Jannis'as yra senovės žmogus, kaip pats sako, ir todėl aišku, kad jis prieš Agamemno- 
no kapą privalo būti įtikinamas. Bet gali būti ir taip, kad aš privalėsiu būti įtikinamas 
prieš pamotę ar kitą artimą žmogų. 

KOUNELLIS: Visai teisingai. Bet toks mąstymas nuves mus prie horizontalių, o 
ne vertikalių ryšių. 

BEUYS: Į viską reikia žiūrėti horizontaliai ir vertikaliai (Beuysas nupiešia kry- 
žių). Ant šio daikto buvo prikaltas Kristus. Tai ir yra sintezė, kurios Jannis'as čia 
pasigenda. 

KOUNELLIS: Taip, tai sintezė. Bet dabarties situacijai dažniausiai trūksta verti- 
kaliosios dimensijos. 

BEUYS: Galima taip pasakyti. Iš viršaus ateina dvasia. Tačiau nūdienai būdingas 
beprasmių faktų rikiavimas. 

KOUNELLIS: Trūksta metodologijos, kuri mažiems paskiriems epizodams pa- 
dėtų išsaugoti tikslingą darną. 

BEUYS: Priėjai kai ką neišvengiamai susijusį su materializmu - atomizmą. 

KOUNELLIS: Kaip tik dėl to neįmanoma rasti sintezę ir sukurti paveikslą. 

BEUYS: Tačiau dabar abu mes kalbėdami kažką pakeverzojome ant popieriaus, 
o raštas taip pat yra vaizdas. 

KOUNELLIS: Ne, raštas nurodo vaizdą. Jis yra vaizdo kopija. 

BEUYS: Gerai, galiu sutikti, kad raštas yra kalbos išraiška. Tačiau kalba taip pat 
yra vaizdas, ir ji yra pirminė. Muzika taip pat kažką atvaizduoja. Neturėtume pa- 


miršti, kad yra daug išraiškos galimybių. Beethoveno, Mozarto ar dar kieno nors 

partitūra taip pat yra vaizdas, fizinė išraiška, kitaip nieko nebūtų galima įgyvendinti. 
Prieš tai sakiau, kad centre stovi žmogus. Bet žmogus susideda ne vien iš plaukų, 
kojų ir rankų. Viduje taip pat daug kas vyksta. Žmogus turi sielą, intelektą, ir tai 
reiškiasi labai įvairiose plotmėse. Jis turi valią, ir visa tai priklauso kūrybingumo 
tyrimams. Ir ar dėl to žmogus yra laisva, ar priklausoma būtybė, ir kiek laisvas ar 
priklausomas jis yra, tą pajunta tik menas. Viskas prasideda nuo to, kad žmogus at- 
siduria centre, taip jis save palaipsniui atpažįsta kaip Dievą, kaip kūrėją. Tačiau visa 
tai reikia diferencijuoti. Negalima visą laiką kartoti: žmogus, žmogus. Kokia nauda 
būtų vis kartoti: Kristus, Kristus, Kristus? 

KOUNELLIS: Mūsų Dievas antropomorfinis. Tai koncepcija, kuri skiria mūsų 
religiją nuo kitų. Tai ideologiškai fundamentalu - vaizduoti Dievą kaip žmogų. 

BEUYS: Jau ir Antikos dievai buvo antropomorfiniai. Dievas be žmogaus nejsi- 
vaizduojamas. Be žmonių jis būtų vertas užuojautos. 

KOUNELLIS: Galiu pridurti, kad Dievą mes vaizduojame tokį, kokie patys esa- 
me, ir ne atvirkščiai - esą jis mus sukūręs pagal savo pirmavaizdį. 

BEUYS: Bet tai juk tas pats. 

KOUNELLIS: Ne tas pats. Yra valia, ir iš ten yra ir ideologija. Tam tikrą akimirką 
atsiranda forma ir ji lemia, kad tu būsi pavaizduotas kaip žmogus. 

BEUYS: Kitų galimybių nėra. Viduramžiais Dievas vaizduotas kaip pagyvenęs 
vyras, kaip Kristus su truputį ilgesne barzda. 

KOUNELLIS: Dievas negali būti abstraktus ir kitoks nei mes - tai būtų marsietis. 
Sakau tik todėl, kad noriu pakalbėti apie tam tikrą seką ir esu tikras, jog pradžioje 
buvo vaizdas ir tik po to atsirado muzika ir literatūra. 

BEUYS: Dėl to abejoju, ar bent jau ši seka manęs nejaudina. Žmogus tikriausiai 
kartu su savo vaizdu ir kažką pasakė, o daugumą kalbos artikuliacijos bandymų 
neabejotinai galima interpretuoti ir kaip muziką. 

KOUNELLIS: Tos artikuliacijos turėtų būti muzikinės. Bet svarbu žinoti, kad ne 
muzikos keliu galima rasti centriškumą, nes taip mūsų problemos nebus paliestos. 

BEUYS: Priešingai, muzikos keliu taip pat sėkmingai, kaip ir tapybos ar poezijos. 

KOUNELLIS: Poezijai tai gal ir galioja, bet mes turime savo konkrečių abejonių, 
nes esame tapytojai. Kalbėjausi su daugybe muzikų ir patyriau, kad jų mūsų abejo- 


nės nekamuoja. 


169 


DAILÉS ISTORIJOS SALTINIAI 


BEUYS: Žinoma, kad muzikai turi kitų problemų ir poreikių, kartais ir labai pri- 
mityvių. Vis dėlto jie gali būti puikūs muzikai. Kounellis prisipažįsta esąs tapytojas. 
Aš su tapyba išvis neturiu nieko bendra. Nieko apie ją nesuprantu. Kartais paišau, 
bet šiaip esu skulptorius, ir tuo labai skiriuosi nuo Janniso. 

KOUNELLIS: Tuomet būtent dabar reikėtų grįžti prie galios idėjos, kuri Beuysui 
taip nepatiko. Aš tapytojas, nes tapytojas užsiima savo kalba, savo krize, savo istorija 
ir savo didybe, kas nuo klasikos laikų iki šiandienos reprezentuoja mūsų bendruo- 
menę. Kadangi aš tvirtinu esąs tapytojas, aš turiu galią įgyti galios ir kalbėti. 

BEUYS: Minėdamas galią Kounellis nori pasakyti gyvenimo kely pastebėjęs, 
kad tapyba jam sukelia kažką, ko ir mes norėtume. Aš, atvirkščiai, esu skulptorius ir 
suvokiau, kad tik per skulptūros sampratą galiu pasiekti tai, kas veda nūnai visuoti- 
nai aptarto tikslo kryptimi. Išties galvojau apie tai, kur galėčiau išplėtoti didžiausią 
out-put, kokie gabumai manyje slypi. Galiausiai pasirinkau skulptūrą, nes tuomet 
instinktyviai pastebėjau, o šiandien vis labiau jsisamoninu, kad skulptūra yra vie- 
nintelė sritis, kur viską galima apversti aukštyn kojom. 

KOUNELLIS: Žinoma, tai tinka ir skulptūrai, ir tapybai. Svarbu, kad galia ateina 
iš istorijos ir kad ji lemia tolesnę bendrą istoriją turinčios skulptūros ir tapybos raidą. 

BEUYS: Turime tai pratęsti ir pasakyti, kad ir muzika bei architektūra turi tą 
pačią istoriją. Visi menai turi bendrą istoriją. 

CUCCHI: Visi šie dalykai yra lyg tūkstantmečių senumo transportas. Bet kaip 
jį šiandien judinti? Taigi, vėl grįžtame prie teritorijos, prie vietos, kur tu judi su tuo 
transportu. Tai lyg didelis laivas, kuris gabena tūkstantmečių senumo materiją. Ir 
kiekvienas manevras reikalauja didelės disciplinos, akylumo ir subtilumo. Šiandien 
pasitaikius progai turėtume iškrauti, lyg ir išbarstyti materiją. Judėti pirmyn su šiuo 
tūkstantmečiu kroviniu būtina todėl, kad viskas, ką mes šiandien prieš save matome, 
visos tos ideologijos yra nuskausmintos. 

BEUYS: Tai, ką sako Enzo, nuostabu, tai kaip tik tinka mano schemai. Nes judėji- 
mas skulptūroje išties yra centrinė pozicija, o neapibrėžta energija - kitoje pozicijoje. 

CUCCHI: Būtina ne tik centralizuotis kaip individui. Kadangi viskas apimta 
nejautros, trūksta centrinės figūros, stovinčios ant kojų. Masaccio statė figūras ant 
kojų. Reikia sukurti ryšį su visata. 

KOUNELLIS: Reikia kalbėti apie formos įtikinamumą. 

CUCCHI: Tas transportas ir sukuria formą. 

BEUYS: Kaip tik tą ir sakau. 

KOUNELLIS: Kalbama ne apie tai, kad transportas sukuria formą, bet apie tai, 
kad galima transportuoti tik patikimus dalykus. 

BEUYS: Nebūtinai, galima ir neįtikėtinus. Tai nuolat įrodinėjama. Nuolat trans- 
portuojami neįtikėtini dalykai iki paskutinės žmogaus sielos pakopos. 

KOUNELLIS: Gerai, bet dabar kalbam apie formos įtikinamumą. Reikia būti 
įtikinamam istorijos atžvilgiu, kitaip transportuosi tik prekes. 

BEUYS: Aišku, žinoma. Bet reikalas tampa vis miglotesnis, mano galva. Aš jokiu 
būdu nenoriu konkretizuoti ar koreguoti kitų idėjų. Bet esu įsipareigojęs atskleisti 
savo požiūrį. Bet aš jo neatskleidžiu vien sakydamas, kad jūs teisūs. Aš taip pat klau- 
siu, ar tai, ką kuriu, teisinga, ar klaidinga. Ir jei žmonės mano, kad klaidinga, turėtų 
man padėti. Prašau pagalbos. 

KOUNELLIS: Todėl ir sakiau - mes amžinai skolingi Antikos dailininkams. Nes 
jie išmokė mus patikimų formų. 

BEUYS: Tai teisinga ir puiku, galima tik pasveikinti. Bet man įtikinamas ir Mon- 
drianas. Ir termodinamikos dėsnis taip pat įtikinamas. 

KOUNELLIS: Mondrianas turi struktūrą, kuri yra antikinė. Jo formalus aspek- 
tas turi antikinį pamatą, kaip ir Malevičius taip pat išaugo iš antikinės problemati- 
kos. Mondrianas ir Malevičius yra konservatoriai. 

BEUYS: Ką jie konservuoja? 

KOUNELLIS: Jie konservuoja tikrąsias vertybes. Malevičius padarė galą rusų 
XIX amžiui, nes rusų XIX amžius, palyginus su rusų ikonomis, - menkavertis. 

BEUYS: Galima ir taip vertinti. Bet kalbėjome apie patikimumą. Ir tai kažkas 
verta kredito. 

KOUNELLIS: Patikimumui nereikia credo ir kreditų. 

BEUYS: Credo ir kreditai pinigų ir verslo srityje labai susiję. Tačiau matome, kad 
tai, kas verta tikėjimo ir kredito, visose srityse, pavyzdžiui auklėjimo, medicinos ar 
meno, kreditų negauna. Jų gauna tik išsigimę dalykai, vedą į pražūtį, kaip visa ta 
pseudosocialdemokratija, komunizmas ar kapitalizmas. 

KOUNELLIS: Ši visuomenė vienareikšmiai neketina duoti kreditų pamatinėms 


vertybėms, o mažiausiai tai mums. 

BEUYS: Ne visuomenė nenori, o jos i$gamos. Visuomenę galima suprasti ir kaip 
visų Žemės žmonių bendriją. Menininkų šiandien nenori manipuliuota visuomenė, 
nes jie sako tiesą. 

KOUNELLIS: Bet mūsų problemos ir baimės negali būti išspręstos visuo- 
menės lygiu, nes mes turime rasti įtikinamą formą, taigi šią problemą privalome 
spręsti tarp dailininkų. Anapus meno yra kitaip. Nenoriu piniginio kredito, noriu 
kažko daugiau. 

BEUYS: Bet tai juk vėl centriškumo klausimas. Mūsų mąstymo kryptis rodo, 
kad anthropos sąvoka visiškai tapati „kapitalui“, suprastam kitaip nei Marxas aprašė. 
Paaiškėja du skirtingi dalykai: ideologinė kapitalo samprata ir kita, tikroji mums 
aktuali sąvoka. Paaiškėja, kad tikras kapitalas — tai žmogus, kaip kūrėjas, kuris neturi 
nieko bendra su pinigais. 

KOUNELLIS: Bet žmogus kaip istorinis vienetas svarbus ir dėl daugybės 
kitų priežasčių. Žmogus - ne tik natūralistinis faktas, stovintis ant dviejų kojų, 
jis ir istoriškai atpažįstamas, t. y. jis turi savo skausmus ir savo būdus skausmams 
pažinti; jis turi istorinį savivaizdį. Todėl kalbu apie Agamemnono kapą. Visi kiti 
dalykai taip pat egzistuoja, gyvūnai ir t. t., nesakau, kad menkesniu, bet kitokiu 
pavidalu. 

BEUYS: Taip, bet Hanso Christiano Anderseno kapas taip pat įdomus. 

KOUNELLIS: Tikrai. Beuysas pasakė švenčiausią dalyką. Visi kapai įdomūs, nes 
jie - istorinio gyvenimo liudytojai. 

KIEFER: Tikiu, kad Jannis'as ir Beuysas stovi ant tvirto pagrindo, kuris man 
neduotas. Nes pasakyti, kad žmogus yra dėmesio centre, man būtų lyg prakeiksmas. 
Visai nesu tuo įsitikinęs. Taip pat nemanau, kaip Beuysas, kad kiekvienas žmogus 
esąs menininkas. Nesu tikras ir dėl to, kad nuosekliai dirbant įmanoma būtų kie- 
kvieną žmogų paversti menininku. 

BEUYS: Jei budriai stebėtum žmogiškumą, pamatytum, kad kiekvienas žmo- 
gus yra menininkas. Ką tik buvau Madride ir mačiau, kaip žmonės, išvežantys 
šiukšles, yra didūs genijai. Tai atpažįstama iš to, kaip jie dirba savo darbą ir kokiais 
veidais tą daro. Matyti, kad jie yra ateities žmonijos atstovai. Ir juose įžvelgiau 
kažką, ko nematau sušiktuose menininkuose, nes dauguma menininkų, reikia pa- 


galiau pasakyti, yra niekšai ir oportunistai. Menininkai - tai reakcingiausia klasė. 

"Tiesą sakant, klasių daugiau nebėra, bet menininkai yra tokie reakcingi, kad be- 
maž sudaro naują klasę. 

AMMANN: Noriu kai ką pasakyti Anselmui: kai menininkas kažką daro, jis 
tai daro ir kitiems žmonėms. Taigi be žmogaus, kaip svarbiausio dalyko, apsieiti 
neįmanoma. 

BEUYS: Šiaip ar taip, drambliai nemoka naudotis mikroskopu. Bet dramblys 
inteligentiškesnis už žmogų. Ir mano eksperimentas su negyvu kiškiu buvo kažkas 
ekstremalaus. Mano nuomone, negyvas kiškis dar inteligentiškesnis už gyvą. Šios 
sielos, šio visa apimančio dvasinio pavidalo intelektas supranta paveikslus geriau už 
mane patį. T. y. jei žmogus yra svarbiausias, tuomet jis yra vienintelė tikrovė. Kas 
dar turėtų būti dėmesio centre, juo labiau kalbant apie subordinaciją, kurios dar 
aukštesniame taške yra dievai? 

KIEFER: Kodėl išvis būtinai kas nors turi būti centre? 

BEUYS: Centre yra svarbiausi dalykai, apie kuriuos dabar kalbame. Turiu gal- 
voje ne geometrinį centrą. Aš taip pat būčiau prieš centriškumo sąvoką. Ir pagrin- 
dinį nūdienos klausimą reikia tiksliau apibūdinti, o ne vien kartoti: žmogus, žmo- 
gus, žmogus, centrinis, centrinis, centrinis. Privalome žinoti, iš kokių jėgų susideda 
centriškumo klausimas, iš kokios problematikos jis išplaukia istorijoje — ir įvykių, ir 
evoliucijos istorijoje. 

KOUNELLIS: Tai kūrybingumo koncepcija. Bet kūrybingumas privalo turėti 
istoriškai įtikinamą formą. 

BEUYS: Jei iš esmės nagrinėtume kūrybingumo sampratą, būtent savo kūrybin- 
gumo, tai ji ne tik įtikinama, bet ir absoliučiai teisinga. 

KOUNELLIS: Norėjau tik pasakyti, kad, pavyzdžiui, poezijai tai galioja: paskutinis 
parašytas eilėraštis įkūnija visas vertybes, egzistavusias nuo kalbos atsiradimo. Kūry- 
bingas panaudojimas, kad būtų įtikinamas, turi reprezentuoti visas istorines vertybes. 

BEUYS: Pastebėjau, kad šiukšlininkai yra didesni poetai už daugumą nūdienos 
poetų. 

KOUNELLIS: Jie galėtų būti didesni poetai, bet jie neturi tinkamos formos iš- 
reikšti save. 

BEUYS: Žinoma, kad turi formą! 


KIEFER: Bet veikiausiai jie apie tai neturi nė menkiausio supratimo. 

KOUNELLIS: Madrido šiukšlių vežėjas galbūt turi visas galimybes tapti poetu, 
bet tu negali tvirtinti, kad jis esąs Homeras. 
BEUYS: Visai neketinu jų prilyginti Homerui. Homeras padarė kai ką kita nei 


tie šiukšlininkai. Tačiau šiukšles išvežantys vyrai - tai kažkas labiau iš ateities. 


KOMENTARAS 

1986 m. pavasarį Bazelio (Šveicarija) Kunsthalėje surengta keturių Europos me- 
nininkų - Josepho Beuyso (1921-1986), Janniso Kounelliso (g. 1936), Anselmo Kiefe- 
rio (g. 1945) ir Enzo Cucchi (g. 1949) darbų paroda. Besiruošiant parodai Jeanas 
Christopheas Ammannas, šveicarų dailėtyrininkas ir kuratorius, tuometis Bazelio 
Kunsthalės direktorius, pakvietė menininkus pasikalbėti apie jų kūrybos problemas, 
taip pat visai Europai aktualius filosofijos, istorijos, politikos, kultūros klausimus. Jie 
buvo susirinkę Kunsthalės bibliotekoje du kartus - 1985 m. birželį (be Beuyso, kuris 
sunkiai sirgo) ir spalį. Menininkai kalbėjosi vokiečių ir italų kalbomis su sinchroni- 
niu vertimu. Pokalbiai išleisti atskira knyga 1986 m. Visi, išskyrus Beuysą, susipaži- 
no su Jacguelineos Burckhardt suredaguotu rankraščiu. Beuysas mirė Diuseldorfe 
1986 m. sausio 23 d. Knyga baigiama jo žodžiais: „Netiesa, kad menininkas prabyla 
tik po mirties. Bet gali būti, kad miręs menininkas geresnis už gyvą.“ 

Josephas Beuysas - skulptorius, akcionistas, instaliacijų kūrėjas, meno teoreti- 
kas, pedagogas ir politinis aktyvistas - laikomas žymiausiu visų laikų vokiečių me- 
nininku, pirmiausia išgarsėjo savąja „išplėsta meno samprata“ ir teiginiu, kad visi 
žmonės esą menininkai, taip pat nuo XX a. 8 dešimtmečio plėtota „socialine plasti- 
ka“ - aktyviu meninės kūrybos įsiterpimu į visuomenės raidos, politikos ir ekono- 
mikos procesus. Antrojo pasaulinio karo metais Beuysas tarnavo nacių Vokietijos 
karinėse oro pajėgose, 1944 m. sudužus lėktuvui Kryme buvo sunkiai sužeistas, ta- 
čiau išgydytas Krymo totorių. 1946 m. pradėjo studijuoti Diuseldorfo dailės akade- 
mijoje monumentalią skulptūrą, 1961 m. tapo šios katedros vadovu. Jis savavališkai 
priimdavo studijuoti visus norinčius, šimtus studentų, už ką 1972 m. buvo atleistas 
iš pareigų, tačiau vėliau Diuseldorfo akademijoje iki mirties turėjo savo klasę. 7 de- 
šimtmetyje buvo susijęs su Europos fluxus judėjimu, 8 dešimtmetyje buvo aktyvus 
Vokietijos Žaliųjų partijos narys, ne sykį įtrauktas į rinkimų sąrašus, taip pat - an- 


troposofų (Rudolfo Steinerio pasekėjų) draugijos narys. Be radikalaus meno ir vi- 

suomenės suartinimo koncepcijos Beuyso kūrybai būdinga glaudi meno ir mokslo 
sąveika - jis net studijavo gamtotyrą, zoologija. Beuyso kūrybinę biografiją galima 
vertinti kaip labai sėkmingą jo paties įgyvendintą viešųjų ryšių projektą - pradedant 
pastoviu savęs, kaip kūrėjo, įvaizdžiu (jo uniforma - balti marškiniai, mėlyni džin- 
sai ir juoda skrybėlė“, dengianti sužeistą galvą, kurioje taip ir liko granatos skevel- 
dra) ir baigiant sugebėjimu „socialinės plastikos“ koncepciją asmeniškai išdėstyti 
visuomenės, politikos, religijos autoritetams, tarp jų ir Dalai Lamai (Bonoje 1982 
m.). Nenuostabu, kad menininkas buvo nuolatinis Kaselio šiuolaikinio meno par- 
odos Documenta dalyvis ir dar gyvas būdamas sulaukė didelės komercinės sėkmės. 
1982 m. VII Documenta parodai pasiūlė miesto apželdinimo projektą — pasodinti 
7000 ąžuolų. Garsiausios Beuyso meninės akcijos: Kaip aiškinami paveikslai negy- 
vam kiškiui (1965), EURASIA (1966), I like America and America likes Me (1974). 
Pastaroji pelnė Beuysui šamano reputaciją, mat menininkas keletą dienų vienoje 
Niujorko galerijoje praleido su gyvu kojotu. Skulptūrai ir instaliacijomis dažniausiai 
naudojo keturias medžiagas - medų, lajų, veltinį ir varį. Muziejams ir kolekcinin- 
kams pardavinėjo piešinius ir multiples - rastus ar sukonstruotus objektus, kuriuos 
pats vadino savo idėjų laikmenomis. 

Jannisas Kounellis - Romoje gyvenantis žymiausias šiuolaikinis graikų meni- 
ninkas, vienas arte povera judėjimo iniciatorių. 7 deš. tapyboje pradėjo naudoti įvai- 
rias „skurdžias“ medžiagas - žemes, bulvių lupenas. Po to, kai buvo atrastas žymaus 
šveicarų kuratoriaus Haraldo Szeemanno, ėmė dalyvauti parodose su skulptūro- 
mis, instaliacijomis, piešiniais, fotografijomis. 1969 m. vienoje galerijoje eksponavo 
gyvus arklius. Kaip ir Beuysas, Kounellis - dažnas tarptautinių šiuolaikinio meno 
parodų dalyvis. 1993-2001 m. Diuseldorfo dailės akademijos profesorius. 

Abu jaunesni diskusijos dalyviai — vokietis Anselmas Kieferis ir italas Enzo 
Cucchi - aktyviai pradėjo kurti būtent 9 dešimtmetyje. Kieferis, Beuyso mokinys, 
tapo žymiausiu vokiečių postmodernistu. Savo tapyboje, instaliacijose ir objektuo- 
se jis pirmiausia nagrinėjo atminties, nacistinės Vokietijos praeities temas. Cucchi, 


savamokslis tapytojas, scenografas ir objektų kūrėjas, greta Sandro Chia, Francesco 


12 Vadinamasis „homburgas“ - Bad Homburgo miesto skrybėlių fabrike nuveltas klasikinės 


formos skrybėlės variantas. 

Clemente ir Mimmo Paladino, atstovauja vadinamajam italų transavangardui. Pa- 
grindinis Cucchi įkvėpimo šaltinis - senųjų manuskriptų iliuminacijos. 

Pagrindinis pokalbyje svarstytas klausimas — priežastys, trukdančios šiuolaiki- 
niams menininkams kurti visaverčius kūrinius. Svarbiausia priežastis pokalbio da- 
lyvių manymu - buržuazijos klasės išnykimas, lėmęs ir tam tikros dailei palankios 
visuomeninės kultūrinės terpės netektį bei vertybių sistemos žlugimą. Mėgindami 
išsiaiškinti meno vietą ir reikšmę šiuolaikinėje Europoje, menininkai aptaria įvai- 
riausius politikos, istorijos, kultūros fenomenus, apie kuriuos spręsti jie jaučiasi 
kompetentingi. Ši diskusija - geras pavyzdys, liudijantis, kad šiuolaikiniai meninin- 
kai jaučiasi esą filosofai, intelektualai, gerai išmaną dalykų padėtį ir turį ką pasakyti 
pačiomis įvairiomis temomis. Apie jų pačių kūrybą iš pokalbio tegalima sužinoti 
nedaug, daug daugiau - apie menininkų „klasės“ mentalitetą, kas yra esminga šiuo- 
laikinio meno suvokimui ir interpretacijai. Akivaizdu, kad pokalbio organizatoriai ir 
dalyviai buvo įsitikinę išsakytų minčių išliekamąja verte: tekstas ne tik užrašytas, bet 
ir išleistas atskira knyga, o tai iš karto išskyrė jį iš kitų tokio pobūdžio šaltinių, kaip 


turintį ypatingą vertę dailės istorijos požiūriu. 


ERIKA GRIGORAVIČIENĖ 

„Nepriklausomybė atėmė iš manęs konkretų priešą“, 
dailėtyrininkė Ramutė Rachlevičiūtė kalbina tapytoją 
Mindaugą Skudutį 


> Tekstas iš: „Nepriklausomybė atėmė iš manęs konkretų priešą“, dailėtyrininkė Ramutė 
Rachlevičiūtė kalbina tapytoją Mindaugą Skudutį, Kultūros barai, 2008, nr. 11, p. 36-40 


(komentarus parengė Linara Dovydaitytė) 


Retrospektyvinė tavo tapybos paroda „Biografija teptuku“ išprovokavo pokalbiui apie 
kūrybinio kelio pradžią. Kada pasijutai susiformavęs menininkas, radęs savo kūrybos 
motyvus, autentišką techniką, tapyseng? 

Ką reiškia susiformavęs menininkas? Ar tai tas, kuris visą gyvenimą klonuoja 
vieną ar du savo paveikslus? Manau, menas formuojasi tiek, kiek auga ir bręsta pats 
žmogus, tai gali tęstis ir visą gyvenimą, aišku, ateina senatvė, iškrinta dantys, blėsta 
aistros. O jeigu rimtai, manau, praėjus keleriems metams po Dailės instituto baigi- 
mo (1976) atradau savo spalvas, tapybos manierą, paveikslų temas. 

Tapyboje įsitvirtinai kaip aktyvus ir vienas ryškiausių penketuko (Sližys, Gražys, 
Natalevičius, Vilkauskas) narių. Jūsų parodos buvo rengiamos alternatyviose, ne tokiose 
oficialiose kaip Dailės parodų rūmai [dabar ŠMC) erdvėse. Kas jus suvienijo? 

Mes turėjome gerą pavyzdį - Algimanto Švėgždos grupę. 

Ketvertukas - Švėgždos, Šaltenio, Dereškevičiaus ir Kuro grupė - atsirado dešimt- 
mečiu anksčiau negu jūsiškė. Ar turėjote ambicijų oponuoti ne tik oficialiajai dailei, 
bet ir ketveriukei? 

Norėjome būti originalūs, kitokie. Oficialiajai tapybos krypčiai oponavome vi- 
sada, bet vis tiek norėjome dalyvauti oficialiose parodose, nes kitokių tuo metu tie- 
siog nebuvo. Ketveriukė jau turėjo išsikovojusi šiokias tokias pozicijas, manau, kad 
ji šiek tiek padėjo ir mums išsikovoti vietą po saule. 

Kodėl Jus praminė kirmėlistais? Vyresnieji kolegos ir kritikai kaltino, kad sekate 
Boschu, Groszu, Dixu“ ir apskritai per daug žavitės siurrealistais. Ar tavo ir tavo kole- 


gy tapyba siurrealistinė? Ar lietuvių dailėje apskritai būta siurrealizmo? 
13 Hieronymus Bosch (1450-1516) - olandų kilmės Šiaurės renesanso tapytojas, moralinėms 

Iki mūsų kartos Lietuvos tapyba buvo didelėje Antano Gudaičio įtakoje, jis neleis- 
davo savo studentams tapyti su mažu teptuku. Visi, išėję jo mokyklą, tapydavo plačiai, 
apibendrintai, ekspresyviai, dideliais kiaulių šerių teptukais, o mes juos išmetėm ir paé- 
mėm mažus sabalo kailio teptukus, kurie iki tol atrodė netgi netinkami aliejinei tapybai. 

Tokio išorinės formos pasikeitimo reikalavo paveikslų turinys - mes sureikšmi- 
nom detalių svarbą. Kirmėlizmu labiausiai buvo susižavėjęs Raimundas Sližys. Jį labai 
šmaikščiai apgynė Algirdas Petrulis, sako: negi mes į komunizmo šviesią ateitį Zy- 
giuosim tik su melžėjomis ir darbo pirmūnais, vabalus ir kirmėles reikia paimti kartu. 

Laikoma, kad tradicinė lietuvių tapyba - emocionali, koloristinė ir ekspresionisti- 
nė. Ar tęsi šią tradiciją? 

Manau, tam tikrą tapybos dalį galima laikyti emocionalia, koloristine ir ekspre- 
sionistine, ji tęsia arsininkų pradėtas nacionalinės mokyklos paieškas. Deja, po to 
šioje srityje nieko esminio nebuvo sukurta. Kas dabar pateikiama kaip šiuolaikinė 
lietuvių tapyba, dažnu atveju yra tik ekspresyviai nudažyta riebi mazgotė arba bež- 
džioniavimas, persiėmus postmodernizmo dvasia. 

Kaip stilistiškai apibūdintum savo tapybą? 

Atsakysiu Jono Gasiūno žodžiais - tai tylusis ekspresionizmas, kuris turi išmirti. 

Anuomet labai svarbios buvo jaunųjų dailininkų (iki 35 metu) respublikinės 
dailės parodos. Po to atsirado Pabaltijo jaunyjų dailininkų trienalės, kur varžyda- 
vosi lietuvių, latvių ir estų dailininkai. Kg tau reiškė dalyvavimas tose „jaunųjų“ 
menininkų parodose ir kaip šiandien atrodo tas amžiaus cenzas - trisdešimt penke- 
ri metai? 

Sako, Kinijoje, bent anksčiau, jaunu buvo laikomas dailininkas iki 50 metų, o 
pas mus iki 35. Viskas sąlygiška. Kartais studentai man atrodo kaip seniai, nes ne 
metai lemia, o kūrybinė energija. 

Nežinia, kas svarbiau - ieškojimai ar atradimai, kartais dailininko ieškojimų 
periodas būna labai įdomus, o kartais dailininkas susiformuoja labai anksti. Bet 
kuriuo atveju yra įdomu, kai į meno pasaulį ateina nauji žmonės, nes jie atsineša 
naujų idėjų. 


alegorijoms suteikęs įtaigius fantastinius pavidalus; George Grosz (1893-1959) ir Otto Dix 
(1891-1959) - vokiečių ekspresionizmo ir Naujojo daiktiškumo dailininkai. 

Pabaltijo dailininkų (ir ne tik jaunųjų) trienalės būdavo didelis kultūrinis įvykis. 
Nesvarbu, ką tuo metu Amerikoje darė Warholas, Rauschenbergas ar Pollockas", 
mums buvo reikalingas mūsų menas. 

Šiuo atžvilgiu labiausiai pasigendu trijų mažų šalių menininkų drąsos kurti 
autentišką meną. Man atrodo, kad dabar tapome gilesne provincija, negu buvome 
anksčiau. 

Kurias iš savo personalinių parodų laikai svarbiausiomis? 

Asmeninėje parodoje, surengtoje keturiasdešimtmečio proga Vilniuje, Parodų 
rūmuose 1988 m., man pavyko parodyti visus darbus, kuriuos norėjau, nes jau buvo 
prasidėję Sąjūdžio laikai. 1998 m. paroda išėjo silpna, nes tai buvo dvasinės krizės 
laikai, o iš pastarosios jubiliejinės parodos labiausiai įsiminė pobūvis. 

Kurio savo kūrybos periodo darbus laikai geriausiais? Ar studijų metais sukūrei 
Tau pačiam svarbių kūrinių? Klausiu todėl, kad daugelis tavo bendraamžių laikėsi 
nuostatos, esą studijos Dailės institute nesuderinamos su kūryba. 

Tais laikais dailininkų rengimo programos buvo rašomos Maskvoje, komunistų 
partija kontroliavo, kad jos būtų vykdomos. Žinodami, kad čia nieko pakeisti nega- 
lima, beveik visi kūrybingi studentai laisvu nuo studijų laiku imdavosi kūrybos ir ji 
nieko bendra neturėjo su studijų programomis. Džiaugėmės, kad tuos eksperimen- 
tus galime parodyti SMD parodėlėse. 

Tai ir buvo daugelio to meto jaunų dailininkų tikrojo kūrybinio kelio pradžia. 
Dabar manau, kad ne tokia jau prasta sistema, kai mokslas nepainiojamas su menu. 

Kūrybinis kelias apskritai nėra autostrada, greičiau jau kalnų serpantinas, kai ne- 
žinai, kas laukia už posūkio. Taigi būna ir pakilimų, ir nusivylimų. 

Deja, negalėčiau pasakyti, kad kada nors jaučiau kūrybinį pakilimą, visada bū- 
davo velniškai sunku ką nors sukurti, tik iš laiko atstumo įvertini, kad tas laikotarpis 
buvo produktyvus, o anas ne. 

Pasak filosofo, geros dienos praeina nepastebėtos, tik kai ateina sunkūs laikai, 
norime jas susigrąžinti. 

Kai pradėjai kūrybinį kelią, svarbiausias tapybos žanras buvo figūrinė kompo- 


zicija, o peizažas, portretas ar natiurmortas laikyti tarsi antrarüsiais. Dabar, kai 
14 JAV poparto ir abstrakčiojo ekspresionizmo dailininkai. 

galima tapyti, ką nori ir kaip nori, Tavo kūryboje atsirado figūrinių kompozicijų - 

„Paminklas būsimai karalienei“, „Veneros pasirodymas Palangos pliaže“ (abu - 2007), 

„Policininkas, moteris ir kalėjimas“ (2008) ir kt. Ką Tau kaip tapytojui reiškia figū- 
rinė kompozicija? 

Žmogus ir jo pasaulis yra pagrindinė meno tema, todėl nenorėčiau kategoriškai 
atskirti portreto, peizažo, natiurmorto ar kitokio žanro kūrinių - visi jie lygiaver- 
čiai. Galiu pasakyti tik tiek, kad žaviuosi sužmogėjusiais peizažais ir supeizažėjusiais 
žmonėmis. 

Niekad nespekuliavai socialinėmis temomis, bet šiandien, regis, tampi socialiai an- 
gažuotu kūrėju. Taip manyti verčia kai kurie tavo paveikslų pavadinimai, pavyzdžiui, 

„Internacionalinio išprievartavimo nuojauta“ (2008). Kas, ką ir kokiais būdais prievar- 
tauja? 

Pasak praeityje garsaus politiko Viktoro Muntiano, jeigu gresia išprievartavimas, 
tai geriau atsiduoti. Jis, matyt, žinojo, ką sako. 

Kai į Dailės akademiją atvažiuoja komisija ir pareiškia, kad studentams nega- 
lima rodyti dailės kūrinių, sukurtų prieš 40 metų (sovietmečiu nebuvo galima stu- 
dentams rodyti buržuazinio meno, dabar negalima rodyti sovietinio), supranti, kad 
Briuselio ideologinė mašina neprastesnė už sovietinę, niekam ten neįdomus mūsų 
kultūrinis palikimas, o tuo labiau jo puoselėjimas, greičiau atvirkščiai - norima su- 
kurti kažką panašaus į Europos pilkąją zoną. 

Šiuo atžvilgiu Europos Sąjunga niekuo nesiskiria nuo Sovietų Sąjungos - tie pa- 
tys nurodymai, kaip turi gyventi mažos tautos, tokie patys politrukai, tik dabar ne iš 
Maskvos, o iš Briuselio. 

Profesorius Antanas Gudaitis sakydavo: „Menininkams visos valdžios yra blo- 
gos.“ Aš pridursiu: „Mažoms tautoms visos sąjungos pavojingos.“ 

Iš Lietuvos tapytojų vienas pirmųjų émei naudotis fotografijomis kaip inspiraci- 
jų šaltiniu. Respublikinėje jaunyjų dailininkų parodoje Kaune eksponavai „Vaikus“ ir 

„Šeimą“ abi šias kompozicijas, sukurtas 1983 m., matėme ir šiemet — retrospektyvinéje 
Tavo parodoje. Ką manai apie fotografijos ir tapybos sąlyčius? 

Ne vieną kartą bandžiau fotografiją panaudoti tapyboje, bet nesėkmingai, gal 
tik darbuose Vaikai ir Šeima pavyko panaudoti nuotrauką paveikslo išraiškai susti- 


printi. Šiuo atveju mano asmeniniai išgyvenimai buvo svarbiau negu tos nuotraukos. 

Po kelionės į Rytų Vokietiją nutapei paveikslą „Magdeburgo katedros chimeros“ 
(1982). Tai skamba intriguojamai. 

1982 m. kažkokiu nesuprantamu būdu pavyko su lietuvių dailininkų delegaci- 
ja išvažiuoti į „artimąjį užsienį - Magdeburgą. Tai buvo pirma mano kelionė už 
Sovietų Sąjungos sienos (anksčiau manęs neišleisdavo net į Lenkiją - kadangi esu 
invalidas, sakė, kad netinkamai reprezentuosiu Sovietų Lietuvą). 

Magdeburgas per karą buvo sugriautas, ten mažai kas likę iš senosios architek- 
tūros, bet net likučiai bylojo apie buvusią Vokietijos galybę. Paveiktas tų įspūdžių 
nutapiau du paveikslus: Karalius ir karalienė ir Magdeburgo katedros chimeros. 

Atrodytų, Tu niekad nesidomėjai portretu kaip savarankišku žanru. Tačiau psi- 
chologinės Tavo tapytų personažų charakteristikos, autoportretai atskleidžia stiprų 
portretisto talentą. 

Penkerius metus ne savo noru buvau garsaus portretisto Vlado Karatajaus mokinys, 
daug ko iš jo išmokau, esu nutapęs keleto draugų portretus, mano peizažuose irgi esama 
personažų, bet princus ir princeses tapyčiau tik tuo atveju, jei labai brangiai sumokėtų. 

Kuo skiriasi - jeigu skiriasi - tavo kūryba priklausomybės ir nepriklausomybės metais? 

Nepriklausomybė atėjo, kai aš buvau jau susiformavęs ir kaip žmogus, ir kaip 
dailininkas. Nepriklausomybė atėmė iš manęs konkretų priešą, nesvarbu, kaip jį pa- 
vadinsime - sovietu, okupantu, komunistu... 

Išeitų, kad dabar jau viskas gerai, Lietuva laisva, menininkai laisvi ir už tai reikia 
giedoti ditirambus valdžiai. Deja, asmeniškai aš nacionaliniame lygmenyje nematau 
jokios pažangos, netgi atvirkščiai - komunistinės formos globalizacijai mes prie- 
šinomės, o globalizacijai iš Vakarų, paremtai didžiuliais pinigais, nesipriešiname - 
nenorime arba esame bejėgiai. Ir nėra čia kuo stebėtis, juk lietuvio charakteris per 
šimtmečius formavosi kaip kolaboranto tipas. 

Kas buvo tau tikrieji tapybos autoritetai? Ar jie iš Dailės instituto aplinkos? 

Kai mokiausi Kauno meno mokykloje, didžiausias autoritetas buvo piešimo 
mokytojas A.[Igirdas] Lukštas, M. K. Čiurlionio dailės muziejuje matėme Antano 
Samuolio, Viktoro Vizgirdos, Antano Gudaičio tarpukariu tapytus paveikslus, gė- 
rėjomės puikiomis liaudies meno kolekcijomis. Nuvažiavęs į tuometinį Leningradą, 
ištisas dienas klaidžiodavau po Ermitažą - modernistų tuo metu ten beveik nebuvo, 


bet klasikos kolekciją muziejus turėjo puikią. 

Kai mokiausi Dailés institute, gaudydavom visas naujienas, tuo metu jau buvo 
galima kai ką sužinoti apie XX a. modernųjį meną. Iš to laikotarpio Lietuvos tapyto- 
jų man labiausiai imponavo Algimantas Kuras, mano supratimu, jis tęsė arsininkų 
tradiciją tapyboje. 

Galėčiau išvardyti daug dailininkų, kuriais žavėjausi ir iki šiol žaviuosi, bet vis 
labiau traukia klasika, tokie dailininkai kaip Tizianas, Rembrandtas. 

Priklausomybės metais, visuotinio stygiaus laikais, knygos, ypač reprodukcijų al- 
bumai, buvo didžiausias mūsų visų turtas. Kokios iš jų buvo svarbios Tau? 

Anais laikais pirkdavom beveik viską, ką galėjome gauti. Nors knygos buvo pi- 
gios, bet gerų mažai, ir jas reikėdavo gauti „per blatą“. 

Daugelį jų turiu ir dabar, kartais pavartau. Reprodukcijų kokybė apgailėtina, po- 
pierius prastas, bet turinys vertingas ir po daugelio metų. Buvo ir tada išleidžiama 
gerų knygų, ypač rusų kalba. Skaičiau kai kuriuos „samizdato“ leidinius, pavyzdžiui, 
Nabokovo Priglašenije na kazn, SolZenycino Viena Ivano Denisovičiaus diena. Tais 
laikais lietuvių kalba pasirodė Marguezo Patriarcho ruduo, Hesses Stepių vilkas, 
Hamsuno Badas. Gyvenome be interneto, gal todėl daug daugiau skaitėme negu 
skaitoma dabar. 

Kas įkvėpdavo kūrybiniam darbui arba padėdavo atsikratyti įtampos? 

Mano jaunystės laikais kultūrinis gyvenimas nebuvo intensyvus, bet M. K. Čiur- 
lionio dailės muziejus rodė puikią liaudies meno ekspoziciją, arsininkų tapybos ko- 
lekciją. Mano laikais atsirado Modrio Tenisono pantomimos trupė, kurios pasiro- 
dymai sovietiniams meno prievaizdams keldavo galvos skausmą. Apskritai teatras 
tais laikais labai suklestėjo, beveik visose aukštosiose mokyklose buvo teatro trupės, 
kurios vaidindavo eksperimentinius spektaklius. Atvažiuodavo gastrolių Tagankos 
teatras, klausėmės Vladimiro Visockio ir Bulato Okudžavos dainų. Ačiū Dievui, gy- 
venau atšilimo laikais, niekas mūsų nevežė į Sibirą, bet vis tiek nuolatos jautėme į 
pakaušį įsmeigtą žvilgsnį. 

Ar kūrybinis darbas ir griežtai suveržta darbotvarkė dera tarpusavyje? Ką Tau, 
kaip kūrėjui, reiškia disciplina? 

Galiu pasakyti atsakingai ir kategoriškai — kai atėjau dirbti į Dailės akademiją 
1988 m., turėjau galimybę ir dėstyti, ir dirbti kūrybinį darbą. Dabar kūrybai nelieka 


nei laiko, nei energijos, aš degraduoju kaip menininkas ir kaip dėstytojas. 

Dėstymas VDA, suprantama, atima daug gražaus ir šviesaus laiko, energijos... Ta- 
čiau, matyt, jis kažką ir duoda - pastaruoju metu palyginti daug rašai. Turiu galvoje 
tavo straipsnius „Šiaurės Atėnuose“ „Kultūros baruose“ ir akademijos mėnraštyje. 

Nežinau, koks velnias mane patraukė už liežuvio, kad pradėjau užrašinėti savo 
mintis, tai labai kenksmingas užsiėmimas, nes niekada neišgrauši, ką esi parašęs, 
o priešų daugėja geometrine progresija. Pasak Artūro [Arthuro] Schopenhauerio, 

„Reikšti savo išmintį ir protą - reiškia netiesioginiu būdu parodyti kitų netalentin- 
gumą ir kvailumą“. 

Esi laikomas vienu geriausių savo kartos piešėjų. Intensyviai pieši ir šiandien, ren- 
gi piešinių parodas, pavyzdžiui, „Užupio tiltų“ išleistas ir katalogas. Šiais laikais, kai 
iš natūros piešia tik savamoksliai, mėgėjai arba turistai, tu visai nesigėdiji pasistatyti 
molbertą. Kaip keitėsi tavo požiūris į piešinio ir tapybos sąryšį? 

Savo kūryboje aš neatskiriu piešinio nuo tapybos. Piešinį komponuoju kaip 
tapybos paveikslą, o tapydamas piešiu teptuku drobėje - čia nėra jokios priešprie- 
šos. Piešti ir tapyti gamtoje man negėda, nes visko, ką moku, išmokau iš gamtos. 
Dailininkas, kuriam gėda mokytis iš gamtos, panašus į vaiką, kuris gėdijasi savo 
motinos. 

Šiandien populiarus požiūris, kurį propaguoja ir VDA Skulptūros katedros dės- 
tytojai, kad neverta mokyti(s) piešti akademiškai, nes akademiškai kurti nėra pras- 
més. Piešti, anot jų, reikia taip, kad tai sutaptų su kūrybiniu metodu. Jeigu nori kurti 
konceptualiai, tai ir piešk konceptualiai. Ką Tu manai apie akademinių piešimo 
pagrindų būtinumą ar nereikalingumą, juk jau ne vieną dešimtmetį dėstai VDA 
Piešimo katedroje. 

Pas mus, Dailės akademijoje, yra daug nesusikalbėjimo, kiekviena katedra tvar- 
kosi, kaip nori, rektorius yra bejėgis ką nors padaryti, nes jis - ne dailininkas, jam 
Mindaugas Navakas į akis visada gali pasakyti: jūs mene nekompetentingas. Švieti- 
mo ir mokslo ministerija irgi nusiplauna rankas, kviečia ekspertus iš Briuselio. Nie- 
kam neaišku, kokio meno reikia ateities Lietuvai, o gal jo apskritai nereikia, gal tie 
menininkai veltui duoną valgo. 

Aš savo požiūrį esu išdėstęs viename straipsnyje, kur sakiau, kad Dailės aka- 
demija - tai ne inkubatorius, kur perimi menininkai, Dailės akademija turi būti 


mokymo įstaiga, kurioje mokoma dailės pagrindų. 

Kol studentas plastinio meno pagrindų neturi, negalima mokyti konceptua- 
laus meno. 

Plastinio meno pagrindai turi būti dėstomi ne mažiau kaip ketverius metus, t.y. visą 
bakalauro lygį. Tik apsigynęs bakalauro diplominį darbą studentas turėtų galimybę pa- 
sirinkti, kurią meninę kryptį jam toliau studijuoti magistrantūroje: konceptualaus meno, 
taikomojo dekoratyvinio, figūratyvinio ar kokio kito. Jei akademijoje nebus įvesta ele- 
mentari tvarka (o ji, man atrodo, tikrai nebus įvesta), lietuvių meno laukia liūdna ateitis. 

Esi sukūręs savą piešimo metodiką. Ar galėtum ją apibūdinti? 

Nesu sukūręs jokios savo metodikos ir nemanau, kad reikia ją kurti, viskas šioje 
srityje jau sukurta XVII amžiuje. 

Piešimo katedros profesorius Leonas Žuklys buvo įsitikinęs, kad piešti akademiskai 
galima išmokyti kone kiekvieną. Beje, XVIII ir XIX amžių dailės istorija tai patvirtina. 
Piešė poetai, rašytojai, kompozitoriai, šiaip išsilavinę žmonės. Ar iš tikrųjų kiekvieną 
galima išmokyti piešti? 

Šiais laikais įsigali tendencija, kad visi gali būti menininkai, visi gali groti, dai- 
nuoti, net šlubas gali originaliai šokti, kai kas net neblogai užsidirba iš savo neįga- 
lumo, svarbu rasti kvailių, kurie už tai moka pinigus. Bet tai neturi nieko bendra su 
meniniu lavinimu, kuris anksčiau buvo būtinas kiekvienam kultūringam žmogui. 

Kokią vietą vaikų ugdyme užima dailė ir muzika? 

Čia yra mūsų tautos skaudžiausia vieta, nes tai, kas dabar dailės srityje vadinama 
meniniu ugdymu, dažnai yra blogiau negu nieko. Meninis vaikų lavinimas supai- 
niotas su meno terapija, naudojama psichiatrijoje. Gal kažkas nori įteigti, kad mūsų 
vaikai - debilai? 

Piešimo dėstytojai anksčiau vesdavo studentus į prozektoriumą, bet paskutinė 
dailininkų karta, kuri turėjo (ir norėjo) išmanyti plastinę anatomiją, buvo [Gitenio] 
Umbraso, [Sauliaus] Čižiko ir [Rimgaudo] Žebenkos kursas. Ar dabar būtų prasminga 
lankytis su bloknotu prozektoriume, studijuoti perspektyvos discipliną? 

Šis klausimas rodo, koks supaprastintas dailininko įvaizdis įsigali visuomenėje, 
atseit, dailininkas - tai primityvus, neišsilavinęs tipas, gal netgi psichiškai nesveikas, 
kuriantis iš Dievo malonės, jam nebūtina žinoti, kas yra perspektyva, šviesos teorija, 
nereikia nusimanyti apie žmogaus anatomiją, nereikia pažinti savo tautos istorijos, 


nes tai trukdys atsiskleisti nepakartojamai, gaivališkai jo individualybei. 

Ar galima būti geru tapytoju nesant geru piešėju? 

Tapytoju galbūt, bet geru dailininku - ne. Gerai piešti ar gerai tapyti gali nedau- 
gelis, meno pasaulyje yra visko, bet, jei kalbame apie aukštąjį meną, tai čia viskas 
turi būti be priekaištų. 

Atrodo, Tau gražiausia tai, kas palytėta laiko, - siena truputį apsilupusi, stogas 
įlinkęs, fasadas išsirietęs, deformavesis, elektros laidai nukarę... O ar žmogaus senatvė 
irgi tapybiškai patraukli? 

Viskas yra gražu ir viskas yra verta dailininko teptuko. 

Kaip jautiesi švesdamas jubiliejų? Ar kas nors trukdo tapyti? 

"Trukdo gyvenimo patirtis. 


KOMENTARAS 
Mindaugas Skudutis (g. 1948) - vienas ryškiausių Lietuvos tapytojų, meno pasaulyje 
įsitvirtinęs vėlyvojo sovietmečio laikotarpiu. 1976 m. baigęs studijas Valstybiniame dailės 
institute Vilniuje ėmė aktyviai dalyvauti meniniame gyvenime. 1977-1986 m. rengė gru- 
pines parodas su buvusiais bendramoksliais Henriku Natalevičiumi, Raimundu Sližiu, 
Broniumi Gražiu ir Romanu Vilkausku. Neformalus sambūris greitai buvo pakrikštytas 
„penketuko“ vardu, pagal analogiją su ankstesnės kartos „ketvertuku“ - kartu studijavu- 
sių ir vėliau bendras parodas rengusių dailininkų Arvydo Šaltenio, Algimanto Švėgždos, 
Kosto Dereškevičiaus ir Algimanto Kuro grupele. „Penketuko“ parodas anksti pastebėjo 
dailės kritikai, ieškodami jaunosios kartos kūrybai būdingų naujovių, o vėliau — ir lai- 
kotarpio dvasią perteikiančios estetikos ženklų. Apie Skudučio tapybą plačiau pradėta 
kalbėti po 1979 m. Vilniuje įvykusios pirmosios Pabaltijo jaunųjų dailininkų vaizduo- 
jamosios dailės parodos Jaunystė, kurioje buvo parodyti trys jo paveikslai. Sovietinio 
laikotarpio tapybos kontekste Skudučio kūryba išsiskyrė ne radikaliais eksperimentais, 
o savitu ekspresionistinio ir siurrealistinio stiliaus junginiu bei nuosekliai plėtotomis 
mirties, ligos, degradacijos, naktinio gyvenimo temomis, pristatančiomis tuo metu re- 
tai reprezentuojamą „neparadinę“ gyvenimo pusę. Daugelyje savo paveikslų dailininkas 
vaizdavo ir tebevaizduoja Vilniaus senamiestį, kuris perteikiamas kaip nuodėminga, o 
kartu ir gundanti moderniųjų laikų žmogaus dramos vieta. 
Šiame interviu Skudutį kalbina dailės kritikė Ramutė Rachlevičiūtė (g. 1955) - ta- 


pytojo amžininkė, panašiu metu (1973-1978 m.) studijavusi toje pačioje aukštojoje 

mokykloje, kurioje vėliau, kaip ir Skudutis, pradėjo dėstyti. Taigi pokalbis vyksta tarp 
panašią istorinę ir kultūrinę patirtį turinčių žmonių. Ši aplinkybė interviu nėra vie- 
šinama ar aptariama, nors ji galėtų būti viena priežasčių, kodėl pašnekovai palyginti 
nemažai dėmesio skiria jiems abiem aktualioms pedagoginės veiklos ir studijų siste- 
mos Vilniaus dailės akademijoje problemoms. Interviu darytas dailininko 60-mečiui 
surengtos parodos proga ir pasižymi tradiciniais, proginiam interviu būdingais bruo- 
žais - jame siekiama apžvelgti praeitį bei aptarti dabarties aktualijas. Laiką pašnekovai 
matuoja politinėmis kategorijomis, praeitį tapatindami su sovietmečiu, o dabartį - su 
gyvenimu nepriklausomoje Lietuvoje. Centrinis pokalbio klausimas, į kurį atsakymas 
pacituotas ir interviu pavadinime, skamba štai taip: „Kuo skiriasi - jeigu skiriasi - tavo 
kūryba priklausomybės ir nepriklausomybės metais?“ 

Įdomu, kad kalbinamo dailininko santykis su praeitimi ir dabartimi nusakomas 
labai skirtingai. Praeitis prisimenama daugiausia vardijant faktus, kurių daugelis ne- 
pateikia naujos, kituose šaltiniuose neaptinkamos informacijos, pavyzdžiui, apie kū- 
rybinės veiklos pradžią, santykį su dailės tradicija, menines įtakas ir pan. Vis dėlto 
unikalumo šiai informacijai suteikia subjektyvūs pastebėjimai ir vaizdingos detalės, 
pavyzdžiui, „kirmėlinio“ stiliaus aptarimas arba pastaba apie invalido patirtis sovie- 
tinėje sistemoje. Tuo tarpu apie dabartį pašnekovas diskutuoja karštai, neslėpdamas 
emocijų ir politinio vertinimo. Todėl pokalbį galima laikyti vertingu šaltiniu, pertei- 
kiančiu tam tikrus sovietmečiu susiformavusio menininko jausenos ypatumus šian- 
dieninėje Lietuvoje, nemažos dalies menininkų bendruomenės požiūrį į permainas. 
Pavyzdžiui, kritiškos dailininko mintys apie dabarties aktualijas, ar tai būtų politika, 
ar meno edukacija, dažnai netiesiogiai atskleidžia jo prieštaringą santykį su sovie- 
tine praeitimi. Sovietinė sistema suvokiama kaip priešas, tačiau pažįstamas priešas, 
kurio netekus pradedama ilgėtis. Kai kurie Skudučio teiginiai išduoda praėjusių 
laikų nostalgiją, būdingą (nors ir ne visada pripažįstamą) daugelio vyresnės kartos 
Lietuvos kultūros atstovų, padariusių karjerą sovietų laikais, prisiminimams. Viena 
šios nostalgijos priežasčių - privilegijuota menininkų padėtis sovietiniais metais, 
kuri reiškėsi tiek socialiniu valdžios rūpesčiu, tiek pridėtine meno ir kultūros verte 
visuomenės gyvenime. Pasirinkus tokią šio šaltinio interpretaciją reikia turėti ome- 
nyje, jog nostalgija šiuo atveju nebūtinai reiškia prosovietines pažiūras, o veikiau yra 


naujų, vidinių pokyčių reikalaujančių socialinių ir politinių sąlygų nulemtas jausmas. 

Pokalbį su dailininku galima analizuoti ir siauresne prasme - kaip dokumentą, 
atskleidžiantį jo estetines pažiūras. Iš šio interviu galima spręsti, jog Skudutis gana 
tvirtai laikosi vėlyvajam modernizmui būdingos meno sampratos. Apie tai liudija 
tokios dailininko pokalbyje minimos vertybės kaip autentiškumas, originalumas, 
tvarka, grynumas, kūrybos kaip kančios suvokimas, autsaideriška laikysena visuo- 
menės atžvilgiu. Kai kurios dailininko išsakytos mintys atspindi ir modernistinei 
meno sampratai būdingą paradoksalumą. Pavyzdžiui, menininkas suvokiamas kaip 
nuolat kintantis, tačiau kartu ir vientisas subjektas, išsiskiriantis savitu stiliumi. Me- 
nininko santykis su užsakovu (valdžia) taip pat suvokimas dviprasmiškai. Viena 
vertus, Skudutis menininką regi nuolatinėje opozicijoje valdžiai, kita vertus, kad ir 
juokaudamas, prisipažįsta, jog už didelius pinigus galima tapyti ir princus. Šiame 
pokalbyje aptinkami modernistinės meno sampratos postulatai gali stipriai pako- 
reguoti Skudučio kūrybos, kurioje galima rasti ir postmodernistinės dailės bruožų, 
analizę. 

Kai kurios pokalbyje išsakytos dailininko mintys leidžia interpretuoti minėtas 
estetines pažiūras ir sovietmečio kultūros kontekste. Pavyzdžiui, verta atkreipti dė- 
mesį į pastabą, gana vaizdžiai nusakančią savitą menininko-modernisto santykį 
su oficialia sovietine ideologija: „Oficialiajai tapybos krypčiai oponavome visada, 
bet vis tiek norėjome dalyvauti oficialiose parodose, nes kitokių tuo metu tiesiog 
nebuvo.“ Remiantis kitais šaltiniais nesunku nustatyti, jog sovietiniu laikotarpiu 
buvo rengiamos ne tik valdžios struktūrų administruojamos viešos parodos, bet ir 
ekspozicijos privačiose, o baigiantis XX a. 9-ajam dešimtmečiui - ir alternatyviose 
erdvėse, kurios buvo prieinamos gana plačiam meno pasaulio žmonių ratui. Tad ši 
dailininko frazė ne tiek suteikia patikimos faktinės informacijos, kiek iliustruoja 
sovietmečio menininkams būdingą nevienaprasmį santykį su režimu. 

"Tokia ir panaši informacija, gauta analizuojant šį šaltinį, gali būti panaudota 
tyrinėjant ir konkretaus dailininko kūrybą, ir tam tikrų meninių reiškinių, pavyz- 
džiui, modernizmo ypatumus sovietinėje kultūroje, ir sovietinio režimo sąlygomis 
kūrusių dailininkų mentalitetą bei vertybines nuostatas. Taip pat, žinoma, ir jų inte- 


gracijos į šiuolaikinį kultūros gyvenimą problemas. 


LINARA DOVYDAITYTÉ 

„Nesakyk apie tai jo mamai“. Raimundo Malašausko 
pokalbis su Pratchaya Phintongu 


> Tekstas iš: Raimundas Malašauskas, Pratchaya Phintong: "Dont't Tell His Mother About 
This", Mousse, nr. 26, 2010, November, p. 218-223 (iš anglų k. vertė ir komentartus parengė 


Inesa Pavlovskaitė) 


Paskutinį kartą mačiau Pratchaya praėjusią vasarą Bankoke. Po apsilankymo galeri- 
joje Ver, kuriai jis vadovavo kartu su Rirkritu Tiravanija ir Pattara Chanruechachai, 
stebėjome Chao Phraya upę naktį. Vyras mažoje valtyje pasišviesdamas žibintuvė- 
liu ieškojo kažko vandenyje. Paliktų inkarų - pagalvojau - arba moliuskų. Galbūt 
abiejų. Tai buvo kažkas nereikšminga, kad ir kas tai būtų buvę. Arba esmiška kaž- 
kam. Lygiai po metų mūsų pokalbis nėrė į panašius vandenis: eterinius, potamsius 
ir nepriklausomus nuo paieškos įrankių. Man nedavė ramybės nuolatinis prasmės 
ir niekio arba, jeigu norite — kažko, kaitaliojimasis. Kai kurias savo klausimų vie- 
tas palikau tuščias; į juos Pratchaya atsakė neužpildydamas tuščių laukų. Švariai. 


Net jums patiems nebūtina jų užpildyti. Tiesiog mėgaukitės sekdami šį mąstymą. 


RAIMUNDAS MALASAUSKAS: Kur esi šiuo metu? 
PRATCHAYA PHINTHONG: Bankoke. 

R. M.: Tai tavo mėgstamiausias miestas? 
P. P.: Taip. 

R. M.: Tai nostalgiška vieta? 

P. P.: Namai. 

R. M.: Kuri šiandien diena? 

P. P.: Penktadienis, lapkričio 5, 2010, 10:05. 
R. M.: Ką veiki? 

P. P: Skaitau. 

R. M.: Kiek jiems metu? 

P. P: Keletas. 

R. M.: Laikraščiai, tiesa? 

P. P.: Taip. Kur esi šiuo metu? 

R. M.: Paryžiuje. Nori paklaust, ar tai mano mėgstamiausias miestas? 

P. P.: Tiesiog mąsčiau, iš kur sužinojai, ką dabar skaitau. 

R. M.: Aš skaitau tą patį, tik, manau, iš kitos pusės. 

R. M.: Kokiais ... aspektais esi labiausiai susidomėjęs pastaruoju metu? 

P. P.: Laisvalaikiu. 

R. M.: Kodėl? Neturi laisvalaikio? 

P. P.: Tiesa, neturiu. Bet smagu jo turėti, nemanai? 

R. M.: Viskas galiausiai baigtųsi tuo, jog jį iš tavęs pavogtų. Ar negalvoji, jog šiuo 
istorijos momentu mes esame įgalinti gyventi ir patirti tiek sudėtinių laikų, kaip 
niekad iki šiol? Tik pagalvok: tavo draugai jau toliau ateityje, jeigu jie žiūri televizijos 
serialo trečio sezono DVD, o tu vis dar įstrigęs ties pirmuoju. 

P. P.: Aš irgi taip manau. Tokiu atveju problema - kas anksčiau atvyks į ateitį? Ar 
gali šie sudėtiniai laikai daryti kilpą? 

R. M.: Esu tikras, jog taip. Neseniai sutikau tipą, kuris vis dar įstrigęs 2012-uose. 
Ar keičiasi tavo santykis su praeityje sukurtais kūriniais? 

P. P.: Taip. 

R. M.: Gali duoti pavyzdį? 

P. P.: Susinervinu, kai manęs klausia apie šį santykį. 

R. M.: Nori pasakyti, jog vis dar rūkai? 

P. P.: Nuolatos. Ir stengiuos tai slėpti. Ar tu kartais rūkai? 

R. M.: Niekada nebandžiau. Taigi tavo mama neišsiaiškino, jog rūkai? 

P. P.: Nemanau. 

R. M.: Ar yra kas nors, ką slepi nuo savęs? 

P. P.: Jeigu tau pasakysiu, liksiu apvogtas. 

R. M.: Kokie nauji ... tave domina šiuo metu? 

P. P.: Globalinė katastrofa. 

R. M.: Kas nutiks, jeigu išgyvensime? 

P. P.: Tada tai ne didžiulė katastrofa. 

R. M.: Kokios yra senosios? 


P. P.: Laikas ir Pinigai. 

R. M.: Kas atsitiks, jeigu neišgyvensime? 

P. P: Tuomet įdomu, kas išgyvens. 

R. M.: Kaip manai, kodėl tave taip domina dvipoliškumas? 

P. P: Vienintelis iššūkis, su kuriuo susiduriu, - kaip aš kaskart galiu galvoti apie 
kitas puses. Man įdomu, kaip aš galėčiau leisti sau žiūrėti pro šią tūbą, kad pamaty- 
čiau skirtybių ir tapatumų definiciją, kai pastarieji tampa dialogu. 

R. M.: Nori pasakyti, jog ši tūba leidžia tau žvalgytis laike, išvirstančiame „prieš“ 
ir „po“ dialogu? 

P. P.: Dialoge vykstančios kaitos rezultatas leidžia man matyti laiką. 

R. M.: Tačiau jei demonstruoji šią kaitą, ją sustabdai, tiesa? 

P. P.: Kaip tu regi energiją, kokia forma? Ir kai tu ją pamatai darkart, ar ji pasikei- 
čia nuo to karto, kai matei ją paskutinį sykį? Ir kai tu bandai pritaikyti šią energiją, 
tau karšta ar šalta? 

R. M.: Nežinau. Ar esi kada atvertęs save ar ką kitą? 

P. P.: Niekada. 

R. M.: O kodėl tuomet darai tikslią termitų apgadintos knygos kopiją? 

P. P.: Kartais mano kūrinius supranta kaip kalbančius apie atmintį, įvairių formų 
kartotę ar transformaciją. Termitų pažeista knyga yra nuolatinė reprezentacijos, ką 
reiškia būti nematomam, forma, kopijoje ir originale. 

R. M.: Ar tau šiame kūrinyje atrodo svarbu skirti originalą nuo kopijos? Ar visgi 
šis skirtumas iš tikrųjų yra ta nematoma dalis, apie kurią kalbi? 

P. P.: Diskriminacija yra spąstai. 

R. M.: Kada paskutinį kartą su ja susidūrei? 

P. P.: Praeitą vasarą. 

R. M.: Kas nutiko? 

P. P: Vykau į Švediją rinkti laukinių uogų. 

R. M.: Kaip tavo kūrinio recepcija veikia tavo paties viziją apie tą kūrinį? Ar jos 
sutampa? 

P. P: Abu dalykai yra medžiaga kalbai apie dialogą. 

R. M.: Ar kai kurie dalykai yra labiau orientuoti dialogui nei kiti? 

P. P: Jie tiesiog yra skirtingos elementų reakcijos, kai šie tampa dialogu. Grubiai 


tariant - tai interpretacijos reikalas. 

R. M.: Koks buvo knygos turinys? 

P. P: thingsmagazine.net/projects/1970s/pelo6b 

R. M.: Ar tave domina valiutos kurso idėja? 

P. P.: Objektai nereprezentuoja nieko kito kaip tik mainų vertes. 

R. M.: O kaip dėl spalvos ir gylio? 

P. P: Ar šie sudaryti iš tam tikrų verčių? 

R. M.: Taip, spalva gali būti šventa, bet ji taip pat turi ir savo elektromagnetinį 
lauką. Tarp kitko, kokia tavo mėgstamiausia spalva? 

P. P: Juoda. 

R. M.: Ar manai, jog kopijos ir kintančių valiutos kursų koncepcija yra pagrin- 
diniai tavo domesiai? 

P. P.: Aš matau juos kaip praktiką. 

R. M.: Praktikuojies kasdien? 

P. P.: Nežinau, ar tai - kasdienė praktika. 

R. M.: Ar tavo naujausias projektas Paryžiuje yra apie tai? Gal gali papasakot, 
kaip jis veikia? 

P. P: Buvau pakviestas į rezidenciją CAC Bretigny. Pasakiau, jog vietoj to noré- 
čiau būti su tajais, pasamdytais rinkti uogų Švedijoje. Mėnesį praleidau dirbdamas 
tomis pat sąlygomis, kokiomis ir darbininkai. 

R. M.: Ar tave domino uogų supirkimo kursas? 

P. P: Laukinės uogos, kai mes jų ieškome, kaskart įvilioja mus į spąstus; rodos, 
jos tave traukia vis gilyn į mišką, kuo labiau ieškai, tuo daugiau randi. Tačiau uogų 
supirkimo kursas ne visada toks pat, jis varijuoja, uogų kompanija stengiasi inves- 
tuoti į vietinę žiniasklaidą, užsako straipsnius apie tai, koks alinantis yra šis darbas, 
bet nepaisant to tajai visgi yra laimingi jį dirbdami. Taip kainos centriniame turguje 
kyla, nors jie galėtų jas laikyti žemesnes. 

R. M.: Nori pasakyti, kad etninė darbininkų kilmė pridėjo uogoms kažkiek 
vertės? 

P. P.: Ne, tai labiau lyg ir istorijos pradžia. 

R. M.: Ką atradai? 

P. P: Realybę. 

R. M.: Tarp kitko, kokias uogas rinkai? 

P. P: Mélynes, bruknes, varnauoges. 

R. M.: Kas įvyks CAC Bretigny? 

P. P: Ten bus kompozicija medžiagų, kurias įsigijau dirbdamas Asele (Švedija); 
jas surinko Pierre'as Bal-Blancas. 

R. M.: Ar ilgai užtrunki darydamas daiktus? Laikas, skirtas apmąstyti plačiam 
galimybių spektrui, laikas, skirtas techniniam įgyvendinimui? 

P. P.: Taip, be abejo. 

R. M.: Kokį greičiausią dalyką esi padaręs gyvenime? 

P. P.: Pasižadėjimą. 

R. M.: Kas yra kitoje ... pusėje? Kas mūsų viduje? 

P. P.: Baimė. 

R. M.: Abiejose pusėse? 

P. P: Kiekvienoje priešingoje pusėje. 

R. M.: Ar mintyse regi savo projektus baigtus, kai juos pradedi? 

P. P: Kai kurie jų yra baigti, kai galvoju, kiti — ne, kai jaučiu. 

R. M.: Kada jie tau yra baigti? 

P. P.: Kada anie du susiduria. 

R. M.: Jei vieną dieną pasitrauktum iš meno pasaulio, kodėl taip įvyktų? 

P. P: Man derėjo tai padaryti vakar... 

R. M.: Kur esi šiuo metu? 


P. P.: Toj pačioj vietoj. 


KOMENTARAS 

Mousse - nuo 2006 m. gegužės Milane leidžiamas dvikalbis (italų ir anglų k.) 
žurnalas-laikraštis, spausdinamas kas du mėnesius ir orientuotas į tarptautinę šiuo- 
laikinio meno sceną bei procesus. Tarptautiniu mastu platinamame leidinyje domi- 
nuoja interviu, pokalbiai, rečiau — esė ar apžvalgos. 

Raimundas Malašauskas (g. 1973) - kuratorius, rašytojas, dailės kritikas. Studijavo 
dailės istoriją ir teoriją VDA, 1995-2006 m. dirbo ŠMC, sukūrė ŠMC TV projektą, 
2005 m. kuravo IX Baltijos trienalę. Malašauskas yra Loriso Grėaud operos libreto 
Cellar Door (2007) bendraautoris. Kuruoti projektai: Sculpture of the Space Age (2009, 
Londonas, David Roberts Art Foundation), Into the Belly of a Dove (2010, Meksikas, 

Museo Rufino Tamayo), Repetition Island (2010, Paryžius, Centre Georges Pompidou). 
Kiti, tebevykstantys, projektai: Hypnotic Show ir Clifford Irving Show. 

Pratchaya Phinthong (g. 1974) - šiuolaikinis tajų kilmės menininkas, kurio kū- 
ryboje svarbią vietą užima kolektyvinės (kartu su žiūrovu) patirties kūrimas, dialo- 
gas su socialine, politine, ekonomine aplinka. Tokio dialogo pavyzdžiai - projektai 
What I learned I no longer know; the little I still know, I guessed (2009), Mono no 
aware (2008) ir kt. 

Skelbiamas tekstas atskleidžia interviu ir pokalbio specifiką bei skirtumus. Vie- 
nas iš interviu dalyvių (klausinėtojas) yra „įskliaustas“ - jis turi paruošęs klausimus 
(kartais net numano atsakymus), t. y. jau gyvena tam tikroje apibrėžto žinojimo teri- 
torijoje ir dažniausiai kreipia pokalbį pageidaujama linkme. Tuo tarpu pokalbis yra 
atvira sistema, kurioje abu pašnekovai yra daugiau mažiau nomadiški ir bendrau- 
dami kartu moduliuoja informacijos tinklus (vienas netikėčiausių pokalbio formos 
eksperimentų šiuo atveju - tušti Malašausko klausimų laukai, kuriuos menininkas 
pakviestas pats užpildyti ir tuomet atsakyti). Tik pokalbyje įgalinamas mąstymo ir 
jo procesualumo pojūtis („Tiesiog mėgaukitės sekdami šį mąstymą“). Galima paly- 
ginti: studijoje įrašyta plokštelė vs koncerto įrašas. Pastarajame girdėti klausytojo si- 
tuacijos interaktyvumą generuojantys kostelėjimai. Taip pat ir mūsų atveju: pokalbis 
atsiranda kaip meno kūrinys, savo ruožtu mezgantis aktyvų dialogą su skaitančiuoju, 
kuris savarankiškai susirenka nugirstus fragmentus į prasmių ir reikšmių ryšulius. 
(Skaitant pokalbį vis kildavo asociacija su pasišnekučiavimu prie kavos puodelio, 
kuriame skaitytojas, t. y. aš, esu klausytojo teisėmis, bet kartu seku vykstančią situ- 
aciją, girdžiu nuotrupas, iš kurių turiu susirankioti reikšmes ir prasmes. Čia kaip 
klausant Bill Evans Trio septinto dešimtmečio pradžios įrašų girdisi kavinės lanky- 
tojų kosuliai, šakučių, stiklinių barbenimas. Taip pašaliniai garsai (pašaliniai per- 
duodamos informacijos atžvilgiu) instaliuoja skaitytoją / klausytoją į alternatyvią 
erdvę - kelionė erdvėmis, ne laiku.) 

Pokalbio tikslas - pašnekovų ir apskritai menininko kūrybos refleksija. Tai su- 
teikia tekstui tam tikrą orientacinę struktūrą (ją implikuoja ir žurnalo pobūdis); tik 
ji skleidžiasi nereguliariu improvizuotu ritmu, nevengiant asociatyvumu paremtų 
nuokrypių ir neva ne tokių reikšmingų (informacijos atžvilgiu) klausimų. Prista- 


tomame pokalbyje sumišusios asmeninės detalės ir subjektyvūs įspūdžiai kuria 

kūrybiškos situacijos interpretacijos įspūdį. Siekiant suvokti pokalbyje atsisklei- 
džiančius kūrybos faktus ar žinias apie kūrinius (t. y. išgryninti informaciją), būtina 
bent truputį išmanyti abiejų pašnekovų veiklą. Užduotį palengvina (kompensuoja 
nežinojimą) gausios tekstą lydinčios Phinthongo darbų iliustracijos (būtent tų dar- 
bų, apie kuriuos užsimena, kuriuos komentuoja, į kuriuos nudreifuoja kalbantieji): 
taigi įvyksta ir kitas — teksto ir vaizdo - dialogas. Šiuo atveju mums svarbu atkreipti 
dėmesį, kaip rašytinį šaltinį papildo, jam akomponuoja vaizdas. Šiuolaikinei meno 
kultūrai ir naujausio meno sklaidai būdingas ypatumas galėtų tapti dailės istorijos 
tyrimų objektu. 

Pokalbio fragmentiškumas ir dabartiškumas taip pat laikytini dailės istorijos 
požiūriu įdomiais šiuolaikinės meninės kultūros bruožais, kuriuos fiksuoja ir per- 


teikia pokalbis. 


INESA PAVLOVSKAITĖ 


II SKYRIUS 


Norminiai 
Ir programiniai 
tekstai 


Kaip rašo Michaelis Baxandallas, Renesanso laikais literatūros Zinovams nebuvo taip 
svarbu nustatyti, kuris geresnis: Dante ar Petrarca. Tačiau tos pačios epochos dailės 
srityje atsakymas į klausimą, ar Ghiberti geresnis už Brunelleschi, o Botticelli už Fi- 
lippino Lippi, lemdavo, atsiras ar neatsiras vienas arba kitas kūrinys'. Kitaip sakant, 
dailės ir architektūros vertinimo kriterijai buvo ne tik griežti ir aiškūs, bet ir gana pla- 
čiai žinomi. Tai lėmė norminių ir programinių tekstų paplitimas Renesanso kultūroje. 

Norminiai tekstai, įvardijantys grožio kriterijus ir būdus nustatytam idealui pa- 
siekti, ypač buvo reikšmingi senovės kultūrose ir klasikinių epochų mene. Su nor- 
matyvumu dailėje pirmiausia asocijuojasi V a. pr. Kr. gyvenusio graikų skulptoriaus 
Polikleito kūrinys - jauną atleta su ietimi vaizduojanti statula (Doriforas). Visos 
statulos dalys buvo suderintos remiantis geometrinės pusiausvyros taisyklėmis. Šį 
kūrinį pažįstame iš gausybės jo romėniškų kopijų, tačiau manoma, kad Polikleitas 
ne tik sukūrė pavyzdinę skulptūrą, bet ir aprašė ją programiniame tekste Kanonas. 

"Taigi norminiai ir programiniai tekstai liudija grožio sampratos istorinę kaitą ir 
padeda suprasti dailės kūrybos bei vartojimo procesų gilumines priežastis. Jie ap- 
taria dailės sampratą, kūrybą ir vartojimą trimis lygiais. Tai tekstai, pagrindžiantys 
estetines teorijas bei idėjas, aiškinantys dailės kūrinių vaizdinę struktūrą ir patei- 
kiantys dailės mokymo(si) bei kūrybos instrukcijas su atskiroms epochoms aktualių 
technologijų aprašymais. 

Kintant dailės sampratai ir funkcijoms skirtingose visuomenėse, keitėsi nor- 
minių bei programinių tekstų pobūdis, jų reikšmė, įtaka, tarpusavio santykiai. Jau 


minėjome, kad senųjų kultūrų mene reikšmingą vietą užėmė visuotinai priimtą gro- 
1 M. Baxandall, Parole per le immagini, Torino, 2009, p. 10. 

Zio sampratą ir ją įkūnijančias formas teigiantys tekstai, i$ kurių bene žinomiausias 
pavyzdžių knygų kategorijai priskirtinas imperinės Romos architekto ir teoretiko 
Vitruvijaus veikalas Apie architektūrą, parašytas imperatoriaus Augusto užsakymu 
tarp 29 ir 23 m. pr. Kr. Vitruvijus iš naujo tampa aktualus Renesanso kultūroje, kuri 
orientavosi į Antikos idealus ir mėgino priderinti juos prie sparčiai modernėjančios 
visuomenės poreikių. Renesanso norminių ir programinių tekstų autoriai siekė pa- 
grįsti savuosius estetinius idealus, o kartu pasižymėjo pragmatisku požiūriu į dailės 
kūrybą, pagimdžiusiu įvairius praktinių patarimų rinkinius, tarp kurių bene labiau- 
siai žinoma šiame skyriuje pristatoma Cennino Cennini Dailės knyga. Apmąstymus 
apie dailės vietą, vaidmenį ir reikšmę su konkrečiais patarimais įvairių sričių kūrė- 
jams jungė architektas Leone Battista Alberti apie 1450 m. baigtame rašyti tritomyje, 
skirtame tapybai (De pictura), skulptūrai (De statua) ir architektūrai (De re aedifica- 
toria). Alberti teigė atskirų meno šakų giminystės idėją, pagrįstą il disegno (verčia- 
mo kaip sumanymas) primatu. Kaip estetiniai samprotavimai Renesanso menininkų 
teoriniuose traktatuose sugyveno su kūrybos praktikos konkretybėmis, iliustruoja 
šiame skyriuje pateikiama Leonardo da Vinci užrašų ištrauka. 

Kintantys pasaulietinės ir religinės dailės santykiai, pasaulėvaizdžio skaidyma- 
sis ir kartu stiprėjantis kultūros intelektualėjimas skatino dailės ikonografiją aiš- 
kinančių tekstų gausėjimą. Tarp ankstyvųjų šio pobūdžio veikalų bene žinomiau- 
sias - Cesare Ripa traktatas Ikonologija (Iconologia, 1593, papildytas leidimas - 1603), 
kurio ištrauką pristatome. Ripa veikalas, kaip ir kiti įvaizdžius aiškinantys traktatai 
(pavyzdžiui, emblemų tradiciją susisteminęs Honorė Lacombeo de Prezelio Ikono- 
logijos žodynas — Dictionnaire iconologique, 1756), dailininkams ir jų užsakovams 
tapo pavyzdžių knyga. Antra vertus, emblemų knyga skaitytojams - „dailės vartoto- 
jams“ - buvo „kodų knyga“, padedanti suvokti dailės kūrinių prasmes. Norminan- 
čio ikonografijos aprašymo funkciją turėjo ir kai kurie krikščioniški tekstai, ypač 
parašytieji Bažnyčios reformų akivaizdoje. Mūsų antologijoje tokiems pavyzdžiams 
priklauso Viljamo Durandiečio, Gabriele Paleotti ir Federico Borromeo traktatų iš- 
traukos. 

Modernizmo epocha iki Antrojo pasaulinio karo išsaugojo pretenzijas įteisinti 
universalią, visiems privalomą dailės sampratą. Tai atspindi ankstyvojo ir klasikinio 


modernizmo manifestai - dailės kūrėjų grupės, sambūrio kūrybos programą per- 

teikiantys tekstai. Vėlyvojo modernizmo ir postmodernizmo kultūroje manifestas 
netenka visuotinumo pretenzijų, bet išsaugo grupės arba asmens meninės progra- 
mos funkciją. 

Iki pat mūsų laikų liko aktuali ir trečioji norminių ir programinių tekstų atmai- 
na - mokymo programos, pavyzdžių bei praktinių patarimų užrašai. 

Šie tekstai funkciniu požiūriu labai artimi. Mokymo programa kaip atskiras 
žanras išsirutuliojo iš pavyzdžių knygos ir praktinių patarimų rinkinio hibrido. Jos 
atsiradimas siejamas su nuo XVI a. pradėjusia formuotis dailės akademijų sistema, 
siekiančia suteikti menininkams nuo cechų ir dirbtuvių narystės nepriklausantį 
grupinį identitetą, įtraukti į akademijų gyvenimą kilmingus ir įtakingus dailės mė- 
gėjus, įteisinant akademijos narių socialinį prestižą ir užsitikrinant ryšius su gali- 
mais užsakovais. Akademijų mokymo programos buvo sukurtos orientuojantis į jų 
profesūros viešai išdėstytus meninius principus, kurie, išsakyti viešose paskaitose ir 
diskusijose, būdavo užrašomi ir platinami. Kai kurios akademinio lavinimo prakti- 
koje įsitvirtinusios idėjos sklisdavo ir kitomis formomis (šiame skyriuje pristatomas 
Poussino laiškų pavyzdys). 

XIX a. antrosios pusės kovos prieš akademijų sistemą ne tik suteikė impulsą bur- 
tis modernistų grupuotėms, bet ir paskatino dailės švietimo institucijų reformą, o 
ją lydėjo naujus švietimo principus pristatančių programų banga. Šiandieninį dailės 


ugdymo pobūdį leidžia tirti ne tiek institucijų, kiek atskirų profesorių programos. 


GIEDRĖ JANKEVIČIŪTĖ 


KÜRYBOS PROGRAMA, TRAKTATAS, 
MANIFESTAS 


Samprotavimus apie dailės prigimtį, esmę, tikslus, kūrybos principus ir forma daž- 
niausiai rašo patys dailininkai. Šie tekstai yra reikšmingas šaltinis suvokti ir interpre- 
tuoti įvairių epochų dailę, pirmiausiai kūrybos motyvus ir tikslus. Žanriniu požiūriu 
jie apibūdinami kaip traktatai, programos ir manifestai, tačiau iš tiesų dailininkų 
samprotavimai įgyja įvairias formas: laiško, asmeninių užrašų, paskaitos, interviu, 
straipsnio, parodos katalogo įžangos, esė ir kt. Dažniausiai šie tekstai yra autoriniai, 
vientisi ir skirti viešinimui, bet kartais juos retrospektyviai sukonstruoja kiti (dailės 
tyrinėtojai, dailininko artimieji) iš dailininko asmeniniame archyve aptiktų pastabų 
bei užrašų. Toks keliems dešimtmečiams po dailininko mirties praėjus kitų sukurtos 
kūrybos programos pavyzdys galėtų būti Mikalojaus Konstantino Čiurlionio tekstų 
rinkinys M. K. Čiurlionis apie muziką ir dailę'. Panašiai ir daugelio kitų autoritetingų 
dailininkų, pavyzdžiui, Ingreso ar Cėzanneo kūrybos programos rekonstruojamos 
remiantis pokalbiais, prisiminimais ir laiškais*. Vieno programinio laiško pavyzdys 
pateikiamas ir šiame skyriuje. Tai Poussino laiškas bičiuliui ir užsakovui Chantelou, 
pristatantis vadinamosios modusų teorijos pagrindus. 

Kūrybos programoms priskiriamos ir dailės akademijų programos, pateikiamos 
ir užrašytos paskaitos forma?. Tačiau akademijų programos taip pat priskirtinos ir 


mokymo programų grupei, kurioje šiuo atveju ir pristatomos. 


1 M.K. Čiurlionis apie muziką ir dailę. Laiškai, užrašai ir straipsniai, sudaryt. V. Čiurlionytė- 
Karužienė, Vilnius: Valstybinė grožinės literatūros leidykla, 1960. 

2 Plg. Ingres. Sa vie, ses travaux, sa doctrine, daprès notes, manuscript et les lettres du maître, 
Paris: Henri Plon, 1870; P. Cézanne, Correspondance, sudaryt. J. Rewald, Paris: Bernard 
Grasset, 1978. 

3 J. Held, Franzósische Kunsttheorie des 17. Jahrhunderts und der absolutistische Staat, Berlin: 


Reimer, 2001. 

Kartais meninę programą rekonstruoti padeda dailės kritika arba vieša polemi- 
ka. Taip Johnas Ruskinas kritikuodamas Jameso McNeillo Whistlerio tapybos es- 
tetizmą, arba Clementas Greenbergas, propaguodamas abstraktųjį ekspresionizmą 
(plg. skyrių „Dailės kritika“), itin aiškiai artikuliavo kai kuriuos programinius verti- 
namų dailininkų siekius ir apibūdino jų raiškos formas. Tačiau kritikos tekstai, kaip 
ir kiti mėginimai iš šalies įvardinti dailininko kūrybines intencijas ir jo meninius 
principus, priskirtini interpretacijai ir negali būti laikomi kūrybos programa. 

Modernizmo epocha pagimdė aiškiausią ir kategoriškiausią kūrybinės progra- 
mos formą - manifestą. Net pati šio žodžio etimologija (lot. manifestus — aiškus) 
liudija poreikį viešai paskelbti aiškiai suformuluotus ir išdėstytus kūrybinius princi- 
pus. Manifestai atsirado XIX a. pab. kaip modernizmo teorinių ieškojimų, nukreiptų 
prieš akademizmą (apie 1855 m. Courbet suformuluoja realizmo dailės principus, 
Jeanas Francois Millet paskelbia samprotavimus apie „tapybos tiesą“), o vėliau rea- 
lizmą bei impresionizmą (šios kryptys kritikuojamos ir jų principai atmetami sim- 
bolistų manifestuose) išdava. Manifestų autoriai savo kūrybos principus ir menines 
idėjas skelbė spaudoje (dienraščiuose, žurnaluose), per masinius renginius (parodų 
atidarymus, specialiai surengtas akcijas). Didžiojo modernistų manifestų srauto 
pradininkais laikomi simbolistai. Suskaičiuoti visus XIX a. pabaigoje šios kryp- 
ties atstovų paskelbtus manifestus būtų nelengva. Jie apima ir individualius (Jeano 
Morėas, 1886; Josėphino Pėladano, 1891 ir kt.), ir grupių tekstus (1892 06 21 dien- 
raštyje Münchener Neueste Nachrichten antiakademistinį memorandumą paskelbė 
Miuncheno Secesijonas, art nouveau programiniai principai 1898 m. buvo suformu- 
luoti naujo žurnalo Ver Sacrum pirmojo numerio redakciniame įvade „Kodėl mes 
leidžiame žurnalą?“ ir pan.), taip pat dailės mokyklų programas (manifestus skelbė 
ir vokiečių Bauhauzas, ir rusų Vchutemasas-Vchuteinas). XX a. pradžios meninius 
ieškojimus paženklino futuristų, ekspresionistų, dadaistų, konstruktyvistų ir kt. ma- 
nifestai. Ankstyvojo ir klasikinio modernizmo kūrybinių programų gausa liudijo 
stiprėjančią kultūros atomizaciją bei besiplečiantį vertybinį pliuralizmą, XX a. pa- 
baigoje virtusį meno teorinės refleksijos ir praktikos objektu ir tema. Pastarosios 


analizės vienas šaltinių - manifestai ir kiti programiniai tekstai. 


GIEDRĖ JANKEVIČIŪTĖ 

Nicolas Poussin. Laiškas Pauliui Fréart'ui 
de Chantelou 


»  Versta i3: Collection des lettres de Nicolas Poussin, Paris: Didot, 1824, p. 274-279 


(iš prancūzų k. vertė Akvilė Melkünaité, komentarus parengė Helmutas Šabasevičius) 


Tam pačiam [Pauliui Fréart'ui de Chantelou]. 


Roma, 1647 m. lapkričio 24 d. 


Pone, šis laiškas bus atsakymas į du jūsų ankstesniuosius, vieną spalio 23-ios, ir kitą, 
šio mėnesio pirmos dienos. Laikausi jums duoto pažado: kol nebaigiau jums skirtų 
Septynių sakramentų“, darbuojuosi teptukais vien tik jūsų labui. Taigi, išsiuntęs jums 
šeštąjį darbą, Paskutinę vakarienę [šeštasis antrojo ciklo Septyni sakramentai paveiks- 
las], ėmiausi tapyti paskutinį, kurį jūs tikriausiai branginate mažiausiai, bet prisiekiau 
sau, kad jis nebus prastesnis už tą, kuris jums patinka labiausiai iš visų šešių. 

Už paskutinį paveikslą man sumokėjo pono Gericaut pasiuntinys, kaip jau įsiti- 
kinote iš jums adresuotos sąskaitos ir laiško, kuriame pranešiau, kad išsiunčiau jums 
minėtą paveikslą, turėjusį jus pasiekti anksčiau negu šis laiškas. 

Apsisprendžiau patenkinti pono Delisleio prašymą, nes jūs man taip patarėte, 
nors ketinau nuo šiol kurti kažką vien savo galva, nesitaikydamas prie užgaidų kito 
asmens, o svarbiausia - tokio, kuris mato vien kitų akimis; bet reikia, kad minėtas po- 
nas ryžtųsi vienam dalykui, kuris prancūzui sunkiai pakeliamas: tai yra būtų kantrus. 

Perdaviau jūsų pagarbą ponui kavalieriui dal Pozzo?, priėmė su jam įprastu 
mandagumu. Atsakau į tai, ką rašėte paskutiniame laiške, ir galiu lengvai išsklaidyti 
jums kilusį įtarimą, esą gerbiu ir branginu jus mažiau negu kelis kitus asmenis. Jeigu 


taip ir būtų, argi ištisus penketą metų būčiau rinkęsis jus iš daugybės nusipelniusių 


4 Pirmasis ciklas tapytas 1636-1640 m. Cassiano dal Pozzo užsakymu; čia kalbama apie antrąjį, 
kurį užsakė Paulis Frėart'as de Chantelou ir kuris sukurtas 1644-1648 m. 


5 Cassiano dal Pozzo (1588-1657) - mokslininkas ir mecenatas. - H. S. 

ir garbių žmonių, kurie karštai troško, kad tapyčiau jiems, ir, nors siūlė į valias semti 
iš jų piniginių, aš pasitenkinau tokiu kukliu užmokesčiu iš jūsų, kad nė nesutikau 
priimti visos jūsų siūlytos sumos? Kodėl, išsiuntęs jums pirmąjį paveikslą, sudarytą 
tik iš šešiolikos ar aštuoniolikos figūrų ir galėdamas kituose jų tapyti ne daugiau, o 
net sumažinti jų skaičių, kad greičiau baigčiau tokį ilgą darbą, aš, priešingai, vis la- 
biau turtinau paveikslų siužetus, nesirūpindamas niekuo daugiau, vien tik tuo, kaip 
užsitarnauti jūsų prielankumą? Kodėl tiek daug laiko, nepaisydamas nei šalčio, nei 
karščio, vis keliavau tvarkydamas įvairius man pavestus jūsų asmeninius reikalus — 
argi ne tam, kad įrodyčiau, kaip jus myliu ir gerbiu? Tačiau pakaks apie tai, nes 
dabar turėčiau pasitelkti kitus žodžius negu tie, kuriais jau reiškiau savo meilę jums. 
Tvirtai tikėkite, kad dėl jūsų dariau tai, ko nepadaryčiau dėl jokio kito gyvo žmo- 
gaus, kad esu visada pasiryžęs atkakliai, visa širdimi jums tarnauti. Anaiptol nesu 
lengvabūdis ir nelinkęs kaitalioti jausmų - jei jau skyriau juos vienam asmeniui, tai 
visiems laikams. Jeigu p. Pointelio“ turimas paveikslas su Moze Nilo vandenyse? jus 
sužavėjo, kai jį pamatėt, argi tai įrodymas, kad jį tapydamas įliejau daugiau meilės 
negu į jūsiškius? Argi jums neatrodo akivaizdu, kad pati paveikslo tema ir jūsų nu- 
siteikimas sukėlė tokį įspūdį ir kad siužetai, mano kuriami jums, turi būti tapomi 
kitokia maniera? Juk tai ir yra visa tapybos meistrystė. Dovanokit man už laisvumą, 
jei pasakysiu, kad jūs per skubotai įvertinote mano kūrinius. Teisingai įvertinti la- 
bai sudėtinga, jeigu žmogus neturi nei tvirtų teorinių šio meno žinių, nei praktinės 
patirties: turi vertinti ne vien mūsų troškimai, bet ir protas. Todėl išdėstysiu jums 
vieną svarbų pamąstymą, iš kurio sužinosite, į ką reikia kreipti dėmesį vertinant 
nutapytus siužetus. 

Mūsų šaunieji senieji graikai, visų grožybių išradėjai, sukūrė kelis stilius, ku- 
riuos pasitelkę sukeldavo nuostabų įspūdį. Čia žodis stilius reiškia vien tik protą 
(raison) arba priemonę ir formą, kuriais naudojamės kažką darydami; protas mus 
įpareigoja neperžengti tam tikrų ribų ir apdairiai bei saikingai kiekviename kūrinyje 


laikytis nustatytos tvarkos, kuri išsaugo nepakitusią tam tikrų dalykų esmę. 


6 Jeanas Pointelis - bankininkas, meno žinovas ir Poussino bičiulis. - H. Š. 
7  Minimas paveikslas Mozės išgelbėjimas nutapytas Pointeliui 1647 m. 


8 Būtų galima versti ir būdas; pranc. mode; iš čia kyla Poussino tapybos teorijos terminas 


modusas. - H. Š. 

Protėvių modusai [stiliai] buvo kelių dalykų šalia vienas kito kompozicija, iš šių 
dalykų derinio kylančių įvairovės ir skirtumų rasdavosi ir modusų įvairovė bei skir- 
tumai; o kiekvieno moduso savitumas - tai yra galia sužadinti sieloje tam tikrus jaus- 
mus - kilo iš vien jam būdingo proporcijų ir išdėstymo pastovumo. Iš to darosi aišku, 
kad išmintingi protėviai kiekvienam modusui priskyrė po vieną ypatybę, atitinkan- 
čią jo sukeltą poveikį. Dorėninį modusą [stilių] taikė vaizduoti rimtoms, niūrioms 
ir išminties kupinoms temoms; frygiškuoju modusu, priešingai, vaizdavo audringus 
jausmus, taigi ir karo temas; ir aš tikiuosi per metus nutapyti paveikslą frygiškuoju 
modusu. Lydiškąjį modusą jie tapatino su liūdnais ir skausmingais jausmais, hipoly- 
diškąjį - su švelniais bei maloniais ir galų gale sukūrė jonėninį modusa gyvoms emo- 
cijoms, linksmoms scenoms - šokiams, šventėms, bakchanalijoms - tapyti. 

Geri poetai taip pat pasitelkė ypatingą kruopštumą ir nuostabią meistrystę ne vien 
tam, kad priderintų savo stilių prie kūrybos temų, bet ir tam, kad žodžius bei ritmus 
eilėms rinktųsi atsižvelgdami į tai, kas tinka jų aprašomiems dalykams. Ypač Vergilijus 
pasirodė atidus šios srities žinovas visose savo eilėse, jis toks iškilus, kad dažnai, atrodo, 
aprašomi dalykai iškyla prieš akis vien klausantis jo žodžių skambesio. Jis kalba apie 
meilę taip meistriškai parinktais žodžiais, kad iš jų sklinda švelni, maloni ir grakšti 
harmonija, o kai apdainuoja ginkluotą kovą arba aprašo audrą, tai greitas eilių ritmas, 
skambūs posmų garsai nuostabiausiai perteikia įtūžio, sąmyšio ir siaubo sceną. Bet, 
sprendžiant iš to, ką rašote, jei aš nutapyčiau jums panašų paveikslą, kuriame laiky- 
čiausi būtent tokio stiliaus [moduso], tai imtumėt manyti, kad jūsų nemyliu! 

Jeigu rašyčiau ne vien laišką, o knygą, pridurčiau dar kelis svarbius dalykus, į 
kuriuos reikia kreipti dėmesį tapyboje, kad jūs dar giliau įsitikintumėt, jog aš kaip 
įmanydamas stengiuosi jus patenkinti, — nes, nors ir labai išmanote visas sritis, bijau, 
kad daugybė jus supančių neišmanėlių ir pamišėlių pamažu gali sutrikdyti jūsų ge- 


bėjimą vertinti. Kaip visada, Pone, nuolankiai jūsų ir t. t. 
Poussin 


KOMENTARAS 
Nicolas Poussinas (1594-1665) nuo 1612 iki 1623 m. dirbo Paryžiuje, o nuo 1624 m. 
apsigyveno Romoje. Jis buvo tarp tų menininkų ir intelektualų, kurie priešinosi 


galiojančiam barokiniam skoniui, puoselėjo ryšius su klasikine tradicija. Romoje 

susipažinęs su filosofu, gamtininku, archeologu Cassiano dal Pozzo, patyrė nema- 
žą jo įtaką. Kaip menininką jį veikė Bolonijos mokyklos dailininkai, ypač žavėjo 
Annibale Carracci (1560-1609), Domenichino (1581-1641) kompozicijų meistriš- 
kumas, taip pat darė įspūdį Tiziano (1488/90-1576) spalvos samprata. Poussinas 
domėjosi antikinės dailės paminklais - juos studijavo, tyrė, net matavo, noréda- 
mas suvokti klasikinio meno sandaros esmę. Taip pat mokėsi geometrijos, pers- 
pektyvos, optikos ir anatomijos, todėl jo kūryboje akivaizdus tvarkos pomėgis, 
išreiškiamas geometriškai sutvarkytose kompozicijose pagal antikinės mitologijos, 
Šventojo Rašto, klasikinės literatūros - Vergilijaus, Ovidijaus, Torquato Tasso — 
kūrinių siužetus. 

XVII a. ketvirtojo dešimtmečio viduryje Poussinu, kuris jau buvo įsitvirtinęs 
Romos meninėje aplinkoje, susidomėjo Prancūzijos karalius Liudvikas XIII ir kardi- 
nolas Richelieu. 1640 m. dalininkas grįžo į Paryžių, gavo pirmojo karaliaus tapytojo 
titulą, tačiau netrukus jį įveikė karaliaus dėmesio netekusių dailininkų intrigos - 
1642 m. rugsėjį jis vėl išvyko į Romą. 

Poussiną amžininkai vadino tapytoju-filosofu. Jo idėjos, susijusios su meno teo- 
rija, atsispindi laiškuose, nuo 1637 m. rašytuose iš Romos. Jų išliko apie 200. 

Poussino korespondencija tyrinėjama ir estetikos, ir dailės istorijos kontekste 
nuo XIX a. pirmos pusės. Vienas garsiausių jo kūrybos žinovų, išsamiai analizavęs 
taip pat ir Poussino epistoliarinį palikimą - britų dailės istorikas Anthony Bluntas 
(1907-1983), parengęs dailininko korespondencijos tapybos ir jos teorijos temomis 
publikaciją su komentarais: Poussin, Lettres et propos sur lart, Paris, 1989. 

Poussino laiškuose apibendrinama dailininko kūryba, siekiama suteikti jai 
sistemingumo remiantis vienu paveikslo kūrimo ir vertinimo metodu. Tai reikš- 
mingas indėlis į klasicizmo teoriją, suformuluotas kur kas anksčiau, nei pasirodė 
prancūzų poeto ir kritiko Nicolas Boileau-Desprėaux (1636-1711) veikalas Poezi- 
jos menas (LArt Poėtigue, 1674), laikomas vienu programinių šios teorijos tekstų. 
Iškeldamas protą kaip svarbiausią kūrybinio proceso elementą, Poussinas teigia 
meno kūrinio temos ir formos sąveikos būtinybę ir išskiria skirtingus tos sąveikos 
tipus - modusus, kuriuos pasitelkiant sukeliamos skirtingos dailės kūrinio suvo- 
kėjo reakcijos. Modusų teoriją Poussinas perėmė, kaip pats rašo, iš senovės graikų, 


tačiau manoma, kad nuodugniau susipažino su ja per Renesanso muzikos teorijos 

veikalus, pirmiausia Gioseffo Zarlino Harmonijos nustatymq (Le istitutioni har- 
moniche, 1558)?. 

Cia pateikiamame laiške bičiuliui ir užsakovui Pauliui Fréartui de Chantelou 
Poussinas aiškina, kaip reiktų suprasti jo kūrybą. Į Chantelou išreikštą nusivylimą, kad 
naujausias jo gautas paveikslas yra mažiau vertingas nei tas, kurį dailininkas nutapė 
kitam prancūzų kolekcininkui, Poussinas, remdamasis senovės graikų patirtimi, atsa- 
ko, kad skirtingi siužetai, norint juos tinkamai perteikti, turi būti išreiškiami skirtingo- 
mis priemonėmis. Šios pastabos - Poussino „modusų teorijos“ pradmenys, byloja apie 
racionalią, analitišką jo kūrybos prigimtį. Poussinas modusą suvokia kaip jausminės 
ir kompozicinės (visų pirma ritminės) paveikslo sandaros bruožų visumą, labiausiai 
tinkamą tam tikrai temai išreikšti. Kalbėdamas apie modusą, jis pasitelkia ir muzikinį, 
ir poetinį kontekstą, naudoja ritmo, skambesio, harmonijos sąvokas. 

Modusų teorijos principai aptinkami ir dailės faktografo, Liudviko XIV rūmų is- 
toriko Andrė Fėlibieno (1619-1695) darbuose. Šią teoriją plėtojo ir dailininkas, dailės 
istorikas Roger de Piles (1635-1709), sutikęs, kad modusus galima taikyti vertinant 
paveikslų siužetus, tačiau teigęs, kad to nepakanka jausminei žiūrovo reakcijai su- 


žadinti. 


HELMUTAS ŠABASEVIČIUS 


9 A. Blunt, Nicolas Poussin, New York, 1967, t. 1, p. 225-227. 

Filippo Tommaso Marinetti. Futurizmo manifestas 


> Versta iš: Filippo Tommaso Marinetti, Fondazione e manifesto del futurismo (1909), 
Manifesti del Futurismo (Carte d'artisti, t. 104), sudaryt. Viviana Birolli, Milano: Abscondita, 
2008, p. 11-16 (iš italų k. vertė Giedrė Jankevičiūtė, remdamasi 2007 m. VDA pagrindinių 
studijų III k. studentės Julijos Karavajevos vertimu iš rusų k., komentarus parengė Ramutė 


Rachlevičiūtė) 


Nemiegojome visą naktį - mano draugai ir aš - po mečetės žibintais perforuoto 
vario gaubtais, žvaigždėtais kaip mūsų sielos, nes jas irgi nutvieskė elektrinės širdies 
šviesa. Ilgai mindėme nusibodusį gižumą ant prabangių rytietiškų kilimų, diskutuo- 
dami iki kraštutinių logikos ribų ir nujuodindami daugybę popieriaus lapų skubria 
rašliava. 

Mūsų krūtinės plyšo nuo nepaprasto pasididžiavimo, nes tą valandą jautėmės 
esą vieni. 

Stati ir išsitiesę kaip išdidūs švyturiai arba kaip pirmų eilių sargyba prieš kariuo- 
menę priešių žvaigždžių, mirksinčių iš savo dangiškųjų stovyklų. Vieni su kūrikais, 
zujančiais prie milžiniškų laivų pakurų, vieni su juodais vaiduokliais, naršančiais iki 
raudonumo įkaitusiuose beprotiškai lekiančių garvežių pilvuose, vieni su klydinė- 
jančiais girtuokliais, netvirtai plasnojančiais sparnais palei miesto sienas! 

Staiga pašokome iš vietos, išgirdę nuostabų garsą milžiniškų dviaukščių tram- 
vajų, kurie svyruodami lekia pro šalį, švytėdami spalvotomis šviesomis tarytum 
šventiški kaimai, kuriuos patvinusi Po upė staiga nuplauna, išrauna su šaknimis ir 
nuneša per slenksčius bei potvynio sūkurius tiesiai į jūrą. 

Paskui tyla pasidarė dar slogesnė. Bet klausydamiesi senojo kanalo pavargusiai 
murmamų maldų ir šlapių žalėsių barzdomis apaugusių mirštančių rūmų kaulų 
braškėjimo, staiga išgirdome po langais išbadėjusių automobilių riaumojimą. 

- Eime, - pasakiau, - Eime, bičiuliai! Pirmyn! Pagaliau mitologija ir mistinis ide- 
alas įveikti. Mūsų akyse gims Kentauras ir greit pamatysime skraidant pirmuosius 
Angelus!.. Reikės išjudinti gyvenimo vartus, išmėginti vyrius ir sklendes!.. Pirmyn! 
Štai žemėje švinta pirmoji aušra! Nieks neprilygsta spindesiui saulės raudono kala- 


vijo, pirmą kartą skrodžiančio mūsų tükstantmetes sutemas!.. 

Prisiartinome prie trijų prunkščiančių žvėrių, meiliai pačiupinėjome jkaitusias 
krūtines. Aš išsitiesiau savo automobilyje kaip lavonas karste, bet tuoj pat išlindau iš 
po vairo, giljotinos ašmenų, grėsmingai pakibusių virš mano skrandžio. 

Pašėlusi beprotybės šluota mus atplėšė nuo mūsų pačių ir išmetė į gatves, vin- 
giuotas ir gilias kaip kalnų upelių vagos. Šen ir ten ligoti žibintai už langų stiklų mus 
mokė niekinti apgaulingą mūsų išnykimui pasmerktų akių matematiką. 

- Uoslės, vien uoslės užtenka žvėrims! - sušukau. 

Ir mes kaip jauni liūtai puolėme vytis Mirtį blyškiais kryžiais pamargintu juodu 
kailiu, bėgančią plačiu violetiniu gyvu ir pulsuojančiu dangumi. 

Vis dėlto neturėjome idealios Meilužės, kurios nuostabi figūra pakiltų iki debesų, 
nei žiaurios Karalienės, kuriai galėtume paaukoti savo lavonus, suraitytus kaip bi- 
zantiški žiedai! Nieko, dėl ko vertėtų numirti, išskyrus troškimą pagaliau išsivaduoti 
nuo pernelyg slegiančios drąsos! 

Ir mes lėkėme traiškydami ant namų slenksčių sarginius šunis ir šie susivynio- 
davo po mūsų įkaitusiomis padangomis kaip prisegamos marškinių apykaklės po 
lygintuvu. Prijaukinta Mirtis mane pralenkdavo kiekviename posūkyje ir grakščiai 
man ištiesdavo leteną, o kartkartėmis atsiguldavo ant žemės garsiai grieždama dan- 
timis ir iš kiekvienos balos siųsdama man aksominį ir glamonėjanti žvilgsnį. 

Išeikime iš proto kaip iš baisaus kiauto ir pulkime kaip pipiriniai puikybės vai- 
siai į milžinišką ir kreivą vėjo burną!.. Leiskimės praryjami Nežinomybės, bet ne iš 
nusivylimo, o tik tam, kad pripildytumėm gilius Absurdo šulinius! 

Buvau ką tik ištaręs šiuos žodžius, kai staiga pasisukau taip beprotiškai svaigiai 
kaip šuo, norintis įsikąsti savo uodegą, ir štai staiga prieš mane išdygsta du dvirati- 
ninkai, kurie man paprieštarauja dviem nedrąsiais samprotavimais, abiem įtaigiais 
ir kartu prieštaringais. Jų kvaila dilema priklausė mano sričiai... Kokia nuobodybė!.. 
"Trumpai nukirtau ir iš pasibjaurėjimo atsidūriau griovyje ratais į viršų... 

O, gimtasis griovy, beveik pilnas dumblino vandens! Puikusis gamyklos griovy! 
Godžiai ragavau tavo stiprinančio dumblo, primenančio mano sudanietės žindyvės 
šventą juodą krūtį... Kai visas purvinas ir dvokiantis išlindau iš po apversto auto- 
mobilio, pajutau, kaip širdį švelniai veria iki raudonumo įkaitusi džiaugsmo geležis! 

Meškerėmis ginkluotų žvejų ir podagringų gamtininkų minia jau būriavosi 


aplink stebuklą. Kantriai, rūpestingai ir stropiai tie žmonės statė aukštus rėmus ir 

milžiniškus geležinius tinklus, kad sužvejotų mano automobilį, panašų į ant seklu- 
mos užplaukusį didelį ryklį. Automobilis lėtai išniro iš griovio, kaip žvynus dugne 
palikdamas savo sunkų sveiko proto kėbulą ir patogius paminkštinimus. 
[Jie] Manė, kad mano gražusis ryklys miręs, bet pakako vieno mano švelnaus 
prisilietimo, kad jis atgytų ir štai prisikėlęs jis vėl lekia su savo galingais pelekais! 
Tad veidais, padengtais gamyklų purvu - metalo atliekų tešla, nereikalingu pra- 
kaitu, dangiška derva, - mes, sužaloti ir sutvarstytom rankom, bet bebaimiai, padik- 


tavome savo pirmąją valią visiems gyviems žemės žmonėms... 


FUTURIZMO MANIFESTAS 

1. Norime giedoti meile pavojui, energijai ir narsai! 

2. Drąsa, ryžtas, maištas bus svarbiausi mūsų poezijos elementai. 

3. Iki šiol literatūra šlovino mąslų nejudrumą, ekstazę ir sapną. Mes norime šlo- 
vinti agresyvų judėjimą, karštligišką nemigą, bėgimo žingsnį, salto mortale, antausį 
ir kumštį. 

4. Mes teigiame, kad pasaulio puikumą praturtino naujas - greičio grožis. Lenk- 
tyninis automobilis su kėbulu, papuoštu storais vamzdžiais, panašiais į gyvates 
sprogdinančiu kvėpavimu... riaumojantis automobilis, kuris atrodo lekiąs kulkos 
greičiu, yra gražesnis už Samotrakės Nikę. 

5. Mes norime šlovinti žmogų už vairo, kurio ideali ašis skrodžia Žemę, irgi le- 
kiančią orbitos ratu. 

6. Tegul poetas užsidegęs, uoliai ir pakiliai stengiasi sustiprinti pirmapradžių 
elementų entuziastingą karštį. 

7. Grožis yra tik kovoje. Joks neagresyvus kūrinys negali būti šedevras. Poezija 
turi būti suvokiama kaip smarkus išpuolis prieš nežinomas jėgas, kad jos nusilenktų 
žmogui. 

8. Mes stovime ant labiausiai nutolusio amžių kyšulio!.. Kodėl turėtumėme dai- 
rytis atgal, jei norime išlaužti paslaptingas Nejmanomumo duris? Laikas ir Erdvė 
numirė vakar. Mes gyvename absoliute, nes jau sukūrėme amžiną visur esantį greitį. 

9. Norime šlovinti kara - vienintelę pasaulio higienos priemonę: militarizmą, 
patriotizmą, destruktyvų anarchinį gestą, gražias idėjas, už kurias mirštama, ir pa- 


nieką moteriai. 

10. Mes norime sugriauti muziejus, bibliotekas, visų rūšių akademijas ir kovoti 
prieš moralizmą, feminizmą bei oportunistinę ir utilitaristinę baimę. 

1. Mes apdainuosime darbo, malonumo arba maišto jaudrintas didžiules mi- 
nias; apdainuosime modernių sostinių revoliucijų įvairiaspalvius ir polifoniškus 
antplūdžius; apdainuosime arsenalų ir statybų aikštelių, užsiliepsnojusių nuo stiprių 
elektros iškrovų, virpantį naktinį įkarštį; nepasotinamas stotis, rūkstančių gyvačių 
rijikes; gamyklas, prikabintas prie debesų iš jų kaminų virstančių dūmų išsiraičiu- 
siais siūlais; tiltus, panašius į milžiniškus gimnastus, šuoliuojančius per peilio blizge- 
siu saulėje žibančias upes; nuotykių ieškančius garlaivius, uostinėjančius horizontą, 
lokomotyvus plačia krūtine, zulinančius bėgius kaip vamzdžiais pažaboti gigantiški 
plieno arkliai, ir slystantį skrydį lėktuvų, kurių propeleris plaka vėją kaip vėliava ir 
atrodo plojąs kaip entuziastinga minia. 

Iš Italijos mes skelbiame pasauliui šį mūsų triuškinančios ir deginančios jėgos 
manifestą, kuriuo šiandien steigiame Futurizmą, nes norime išlaisvinti šią šalį nuo 
profesorių, archeologų, vadovų po senienas ir antikvarų dvokiančios gangrenos. 

Per ilgai Italija buvo sendaikčių turgus. Norime išvaduoti nuo begalės muziejų, 
kurie ją visą padengia nesuskaičiuojamomis kapinėmis. 

Muziejai - kapinės!.. Iš tiesų jie vienodi dėl nešvankaus daugybės vienas kito 
nepažįstančių kūnų artumo. Muziejai: vieši miegamieji, kuriuose amžinai greta ilsisi 
viena kitos nekenčiančios arba nepažįstančios būtybės! Muziejai: absurdiškos sker- 
dyklos tapytojų ir skulptorių, kurie viens kitą žiauriai žudo spalvų ir linijų kirčiais 
ant ginčijamų sienų! 

Sutinku, kad kartą metuose ten būtų einama piligrimystėn, kaip einama į ka- 
pines per Vėlines. Sutinku, kad kartą metuose priešais Gioconda būtų padėta gėlių 
puokštė... Bet nesutinku, kad kiekvieną dieną pasivaikščioti po muziejus būtų iš- 
vedamas mūsų liūdesys, mūsų trapi drąsa, mūsų liguistas nerimas. Kodėl norima 
nuodytis? Kodėl norima supūti? 

Ir ką gi kita galima pamatyti sename paveiksle, jei ne sunkias konvulsijas dai- 
lininko, bandžiusio sugriauti neįveikiamus barjerus, ribojančius jo troškimą iki 
galo išreikšti savo viziją?.. Gėrėtis senu paveikslu tai tas pats, kaip pilti mūsų jau- 
trumą į laidotuvių urną, o ne nukreipti jį tolyn stipriais kūrybiškumo ir veiksmo 


proveržiais. 

Tad ar norite išeikvoti visas savo geriausias jėgas amžinai ir be reikalo žavėda- 
miesi praeitimi, po ko esate visiškai išsekę, sumenkę ir sutrypti? 

Iš tiesų aš jums tvirtinu, kad kasdienis muziejų, bibliotekų ir akademijų lanky- 
mas (bergždžių pastangų kapinynų, nukryžiuotų svajonių kalvarijų, pakirstų pro- 
veržių registrų!..) menininkams tiek pat žalingas, kaip per ilgai užsitęsusi šeimos 
globa kai kuriems jaunuoliams, apsvaigusiems nuo savo genialumo ir ambicijų. 
Mirštantiesiems, ligoniams, kaliniams tebūnie: nuostabi praeitis gal ir yra balzamas 
skausmams, nes ateities jie nebeturi... Mes apie praeitį nieko nenorime žinoti, mes, 
jauni ir stiprūs futuristai! 

Tad teateina linksmieji padegėjai angliniais pirštais! Štai jie! Štai jiel.. Pirmyn! 
padekite bibliotekų lentynas, pakeiskite kanalų tėkmę ir užtvindykite muziejus! O, 
koks džiaugsmas matyti tame vandeny plūduriuojančias sudraskytas ir išblukusias 
senas šlovingas drobes! Paimkite į rankas kirtiklius, kirvius, kūjus ir griaukite, be 
gailesčio griaukite garbinamus miestus! 

Vyriausiesiems iš mūsų trisdešimt metų, tad turime bent dešimtmetį savo dar- 
bui užbaigti. Kai mums bus keturiasdešimt, kiti, jaunesni, už mus stipresni žmonės 
teišmeta mus į šiukšlyną kaip nereikalingus rankraščius. Mes to trokštame! 

Prieš mus sukils mūsų sekėjai, ateis iš toli, iš visur, šokdami pagal savo pirmųjų 
giesmių sparnuotą ritmą, kaip plėšrūnai ištiesdami sulenktus pirštus ir kaip šunys 
prie akademijų vartų uostydami malonų kvapą mūsų pūvančių protų, jau pažadėtų 
bibliotekų katakomboms. 

Bet mūsų ten nebus... Jie galiausiai mus suras vieną žiemos naktį atvirame lauke 
po vargana pastoge, į kurią monotoniškai barbens lietus, ir pamatys prigludusius 
prie virpančių aeroplanų, besišildančius rankas prie menkos ugnelės, kurioje kūren- 
sis mūsų knygos, šiandien liepsnojančios nuo mūsų vaizdinių skrydžio. 

Jie grüsis aplinkui mus, sunkiai kvépuodami iš baimės ir nepagarbos, ir neapsikentę 
mūsų puikybės, nepavargstančios drąsos ryšis mus nužudyti, stumiami tokios nenumal- 
domos neapykantos, kad net jų širdys apsvaigs iš meilės ir susižavėjimo mumis. 

Stiprus ir sveikas Neteisingumas sušvis jų akyse. Menas iš tiesų yra tik smurtas, 
žiaurumas ir neteisingumas. 

Vyriausiesiems iš mūsų trisdešimt metų, bet mes jau išeikvojome turtus, tūks- 


tančius jėgos, meilės, drąsos, gudrumo ir laukinio valingumo turtų; juos išbarstėme 

nekantriai, įšėlę, neskaičiuodami, niekada nedvejodami, nė akimirkai nesustodami, 
iki žado netekimo... Žiūrėkite į mus! Dar nesame pavargę! Mūsų širdys nejaučia 
jokio nuovargio, nes jas varo ugnis, neapykanta, greitis!.. Stebitės?.. Suprantama, nes 
jūs nė neatsimenate, kad gyvenote! Atsistoję pasaulio viršūnėje mes kopiame, kopia- 
me dar kartą, metame iššūkį žvaigždėms! 

Nesutinkate?... Gana! Gana! Žinome, kas jums nepatinka... Supratome!.. Mūsų 
gražus ir melagingas protas tvirtina, kad mes esame savo protėvių apibendrinimas ir 
tąsa. Galbūt!.. Tebūnie!.. Kam tai rūpi? Nenorime girdėti!.. Vargas tam, kas pakartos 
šiuos niekingus žodžius!.. 

Pakelkite galvas!.. 

Atsistoje pasaulio viršūnėje mes kopiame, kopiame dar kartą, metame iššūkį 


žvaigždėms! 


KOMENTARAS 

Futurizmas - italų modernizmo srovė, turėjusi energingą ir įtakingą ideologa 
Tommaso Filippo Marinetti (1876-1944), kuris sudarė judėjimo programą ir nau- 
dodamasis moderniais propagandos metodais aistringai liaupsino techninės XX a. 
civilizacijos, modernaus miesto simbolius - mašiną, greitį, dinamiką, progresą. 
Nors aktyvi futurizmo fazė baigėsi apie 1916-1918 m., judėjimas plito iki pat Antrojo 
pasaulinio karo, o kai kurie autoriai kaip individualią stilistinę manierą plėtojo fu- 
turizmo principus ir ilgiau. 

Futurizmas - bene pirmoji artikuliuotą programą turėjusi klasikinio moderniz- 
mo dailės kryptis, prasidėjusi nuo teorijos, o ne nuo kūrinių. Futurizmo manifes- 
tą sukūręs poetas Marinetti pats tuo metu rašė simbolistinius eilėraščius ir svarstė, 
kaip galėtų atrodyti dailė, įkūnijanti futurizmo idėjas. 1909 m. vasario 20 d. pran- 
cūzų dienraštyje Le Figaro jis išspausdino sensacingai polemišką tekstą, kuriame 
alegoriškai grasino ir anarchistiškai maištavo prieš praeities šlovinimą, klasikines vi- 
suomenės ir meno vertybes, tradicines formas, prieš kultūros institucijas - „anach- 
ronistiškus monstrus“ (muziejus, bibliotekas, akademijas), šlovino naujoviškas 
miestietiškos gyvensenos formas, modernios estetikos principus. Neįprastai kate- 
goriškas, agresyvumo ir neapykantos tradicinėms vertybėms kupinas antiburžua- 


zinis, antidekadentinis manifesto stilius bei raginimai sušiuolaikinti kultūrą sukėlė 

didžiulį rezonansą, sukėlė nerimą skaitytojams. Aplink Marinetti susibūrę dailinin- 
kai bendraminčiai - Umberto Boccioni, Giacomo Balla, Carlo Carra, Gino Severini 
ir Luigi Russolo - atsidavę kūrė naują meninę kalbą. Jie parašė atskirus savo sričių 
manifestus: „Futuristinės tapybos manifestą“, „Futuristinės tapybos technikos ma- 
nifesta" (1910). Pirmosios futurizmo parodos įvyko Milane (1911) ir Paryžiuje (1912). 
Boccioni pasirašė „Futuristinės skulptūros technikos manifestą“ (1912). 1914 m. gru- 
pė architektų paskelbė „Futuristinės architektūros manifestą“. Dėl sumanios ir gerai 
finansuojamos Marinetti propagandos futurizmas plito Milane, Romoje, Florenci- 
joje. Greitai išpopuliarėjo ir už Italijos ribų: parodos buvo organizuojamos Pary- 
Ziuje, Londone, Briuselyje, Berlyne, Amsterdame, Maskvoje; sekėjų atsirado ne tik 
Europoje, bet ir Lotynų Amerikoje (Meksikoje), Azijoje (Japonijoje) ir kt. Futuristai 
„bombardavo“ publiką poleminiu, provokaciniu stiliumi rašytais tekstais, kurie apta- 
ré įvairias meno rūšis ir žanrus bei gyvenimo reiškinius - tapybą, skulptūrą, archi- 
tektūrą, literatūrą, muziką, fotografiją, kiną, teatrą, scenografiją, kostiumus, šokį bei 
triukšmus, kvapus, meilę ir kulinariją, karą ir moterų vaidmenį visuomenėje. 

Futurizmas dažnai laikomas pirmuoju avangardo judėjimu, nes idėjos neapsiri- 
bojo meno sfera, o pretendavo į totalią, globalią ideologiją (Balla ir Fortunato Depe- 
ro „Futuristinis visatos rekonstrukcijos manifestas“, 1915). 

Futurizmas turėjo ambicijų kurti ne tik kitonišką modernaus meno, moder- 
nios gyvensenos estetiką („Užmuškime mėnulio šviesą“, 1909; „Manifestas prieš 
praeities Veneciją“, 1910; „Prieš Monmartrą“, 1913), bet ir naują ideologiją. Šios 
pretenzijos atsispindėjo bendruose manifestuose bei atskirame „Futuristų politi- 
nės partijos manifeste“ ir „Anapus komunizmo“ (abu 1920). Fašizmą daugelis fu- 
turistų pradžioje sutiko palankiai. Marinetti simpatizavo Mussolini'ui, palaikė jo 
idėjas ir veiksmus, mėgino paversti futurizmą fašistinės Italijos oficialiu meniniu 
stiliumi, pamiršęs institucijų kritiką siekė įteisinti savo inicijuotą judėjimą institu- 
ciškai, pats noriai priėmė įvairius valdžios dėmesio ir pagarbos ženklus, apsivilko 
Italijos Akademijos akademiko mantiją. Rusijos futuristai palaikė 1917 m. spalio 
bolševikų perversmą. Nepaisant radikalių politinių ir nacionalistinių intencijų, 
agresyvių antimonarchinių ir antiklerikalinių idėjų, futurizmas buvo toleruoja- 
mas, bet jam nepavyko tapti oficialia režimo remiama meno kryptimi nei tarpu- 


kario Italijoje, nei Sovietų Sąjungoje. 

Prancūzų šokėja, rašytoja ir tapytoja Valentine de Saint-Point (1875-1953) parašė 

„Futuristinio geismo manifestą“ (1913), kuriame geidulį aprašė kaip esminį gyvenimo 

dinamizmo pagrindą. Yra žinoma per 70 manifestų (apie pusė - išversta į anglų bei 
kitas kalbas). 

Paplito futuristiniai teatralizuoti vakarai, kurie neretai baigdavosi specialiai 
organizuotais skandalais, futuristų ir žiūrovų susidūrimais. Marinetti naudojosi ir 
kitomis veiksmingomis idėjų sklaidos formomis: atidarė biurą, aktyviai susirašinėjo 
su įvairių pasaulio šalių menininkais. Net teismo procesą, kuriame buvo kaltinamas 
pornografija (už eksperimentinį romaną Futuristas Mafarka, 1911), sėkmingai iš- 
naudojo futurizmo idėjų propagandai. Pirmasis pasaulinis karas netikėtai nutraukė 
veržlią futurizmo plėtotę. Paskutinė futuristų grupinė akcija buvo savanorių - Ma- 
rineti, Boccioni, Russolo, Antonio Sant Elia ir kt. - išvykimas į frontą 1915 m. liepą. 
Pokario sunkumai, ankstyvos didžiųjų futurizmo teoretikų (architekto Sant Elia ir 
skulptoriaus Boccioni) žūtys nuskurdino futuristų gretas ir buvo viena iš jo anksty- 


vos baigties priežasčių. 


RAMUTÉ RACHLEVICIÜTÉ 


II SKYRIUS. NORMINIAI IR PROGRAMINIAI TEKSTAI / KŪRYBOS PROGRAMA 
Lietuvių modernistų grupuotės Ars manifestas 


> Tekstas iš: Ars, Kaunas: [b. I.], 1932 (komentarus parengė Giedrė Jankevičiūtė) 


Nuogoj ir skaudžiai apleistoje dirvoj atsirandam mes. Pro amžių akinius matom 
tolumoj didžią meno kultūrą. Smūtkeliai, pasakos, dainos. Aukšti, savo glūdumoj 
didžius mums pavyzdžius sukaupę, muziejų sienose jau paslėpti ar paprasto mūsų 
sutemų vėjo baigiami graužti meno palaikai. 

Nenutildomas troškimas darbą pradėti iš naujo. Neslepiam nuo savęs, kaip tai 
sunkus darbas ir kaip jaunos, dar nesukauptos mūsų jėgos. 

Pasaulis, ypač mūsų tauta, pradėjo naują epochą. Po ištisų penkių šimtmečių 
mes vėl patenkam į Europos tautų didžiąsias kultūros lenktynes. Apsidairę aplinkui, 
įsitikinam, kad nebuvimas gilesnių meno ieškojimų arba seniai nudėvėtų meno for- 
mų pamėgdžiojimas mūsų meną žudo. 

Mes pasiryžę šiai atgimstančios tėvynės epochai tarnauti ir kurti šios epochos 
stilių. Meno kūrinys - nauja gyvenimo realybė. Mes trokštam praturtinti mūsų gy- 
venimą naujom vertybėm. Mes siekiam bendradarbiauti su kitom tautom, įnešdami 
į bendrą meno lobyną mūsų tautos dvasią atitinkančius darbus. 

Pripažįstam šių dienų formalinius meno užkariavimus, nes jie teikia mums 
daugiau kūrybinės laisvės. Bet neuždedam savo dalyviam iš anksto nustatytų meno 
dogmų. Trokštame, kad kiekvienas mūsų pagal savo individualybę, pagal savo nu- 
sistatymus tarnautų mūsų krašto meno kultūrai. 

Užuojauta tiems, kurie nemurmėdami net prisitaiko nusistovėjusiam skoniui. 

Nemaloniai esam nustebę, matydami, kad pataikaujama įvairiom, su menu nie- 
ko bendro neturinčiom idéjom. 

Gerai numanom, kokiais keistais žvilgsniais mus sutiks. Bet vis dėlto pradedam. 

[Adomas] Galdikas, [Antanas] Gudaitis, [Vytautas Kazimieras] Jonynas, [Teles- 
foras] Kulakauskas, [Juozas] Mikėnas, [Antanas] Samulevičius [Samuolis], [Jonas] 


Steponavičius, [Viktoras] Vizgirda 

KOMENTARAS 

Manifesto tekstas buvo paskelbtas 1932 m. pabaigoje Kauno M. K. Ciurlionio 
galerijoje surengtos pirmosios grupuotés Ars parodos leidinyje kaip kürybiné pro- 
grama, paaiškinanti grupuotės atsiradimą ir jos narių tikslus. Manoma, kad akty- 
viausiems grupuotės nariams Antanui Gudaičiui (1904-1989) ir Viktorui Vizgirdai 
(1904-1993) suredaguoti tekstą ir suteikti jam įtaigią literatūrinę formą padėjo daili- 
ninkas ir literatas Petras Tarulis (1896-1980), dalyvavęs literatų modernistinės gru- 
puotės Keturi vėjai veikloje, net jam vadovavęs, redagavęs ir apipavidalinęs pirmą 
lietuvišką avangardo žurnalą Keturi vėjai (1924-1928). 

Lakoniškais, įsakmiais, kategoriškais sakiniais parašytas tekstas primena klasiki- 
nio modernizmo, ypač futurizmo ir ekspresionizmo manifestus. Programiniai postu- 
latai gana trumpame tekste nėra pakankamai išplėtoti, tačiau aiškiai suformuluotos 
dvi pagrindinės arsininkų nuostatos: grupuotės narių misija sukurti naujos Lietuvos 
naują modernų meną ir pasiryžimas suderinti nacionalinės kultūros paveldą su Vaka- 
rų modernizmo naujovėmis. Šie ypatumai iš tiesų būdingi grupuotės narių ankstyva- 
jai kūrybai. Manifestas savalaikiškas tarptautiniame dailės kontekste: jis skelbia visose 
Europos šalyse ir JAV nuo XX a. trečiojo dešimtmečio pabaigos įsitvirtinusio neotra- 
dizionalizmo principus (plg. vokiečių Naujojo daiktiškumo atstovų pareiškimus, JAV 
regionalistų Granto Woodo, Thomaso Coleo, Thomaso Bentono straipsnius ir kt.). 

XX a. pirmosios pusės Lietuvos dailės istorijoje, jei neskaičiuosime vilniečio 
tapytojo Vytauto Kairiūkščio straipsnių, pavyzdžiui, irgi programinio ir manifes- 
to bruožų turinčio teksto apie konstruktyvizmą tapyboje (skelbtas žurnale MUBA), 
Ars manifestas — vienintelis programinis tekstas. Būdinga, kad arsininkai atmeta 
ne kubizmo, pokubizmo ar abstrakcionizmo eksperimentus, bet „seniai nudėvėtų 
meno formų pamėgdžiojimą“, t. y. realistinio natūralizmo tradiciją, išsišakojusią 
įvairiais pavidalais, postimpresionizmo recidyvus. Tai perteikia Lietuvos dailės si- 
tuaciją. Ars viešas pareiškimas apie aktualius Lietuvos dailės uždavinius paskatino 
viešą diskusiją nacionalinės modernios dailės klausimais, joje dalyvavo ir įvairių 
kartų dailininkai, ir dailės kritikai (Paulius Galaunė, Mikalojus Vorobjovas ir kt.), ir 


Žurnalistai (Juozas Keliuotis). 


GIEDRĖ JANKEVIČIŪTĖ 


II SKYRIUS. NORMINIAI IR PROGRAMINIAI TEKSTAI / KŪRYBOS PROGRAMA 


Marcel Duchamp. Du programiniai tekstai: 
Kūrybinis aktas ir Dėl „readymade“ 


> Versta iš: The Writings of Marcel Duchamp, sudaryt. Michel Sanouillet ir Elmer Peterson, 


Da Capo Press, 1989, p. 138-142 (iš anglų k. vertė ir komentarus parengė Agnė Narušytė) 


Kūrybinis aktas” 

Apsvarstykime du svarbius veiksnius, du meno kūrybos polius: vienoje pusėje 
yra menininkas, kitoje - žiūrovas, kuriuo vėliau taps ateities kartos. 

Iš pažiūros menininkas veikia kaip mediumas, kuris iš labirinto, esančio už laiko 
ir erdvės ribų, ieško išėjimo į proskyną. 

Jei menininkui suteikiame mediumo savybes, tuomet estetinėje plotmėje priva- 
lome neleisti jam įsisąmoninti, ką jis daro ar kodėl jis tai daro. Visi jo sprendimai 
apie meninį kūrinio išpildymą lieka grynai intuityvūs ir jų negalima išversti į savi- 
analizę - išsakytą, užrašytą ar net išmąstytą. 

Esė Tradicija ir individualus talentas T. S. Eliotas rašo: „Juo tobulesnis meninin- 
kas, juo didesnis atstumas jo viduje skirs kenčiantį žmogų ir kuriančią dvasią; juo 
tobuliau dvasia suvirškins ir transformuos aistras, kurios yra jos medžiaga.“ 

Milijonai menininkų kuria; tik apie kelis tūkstančius kalba ar juos priima žiūro- 
vas ir dar mažiau palaimina ateities kartos. 

Galiausiai menininkas gali šaukti nuo visų stogų, kad jis esąs genijus; jam teks 
palaukti žiūrovo verdikto, kad jo deklaracijos įgytų socialinę vertę ir kad pagaliau 
ateities kartos jį įtrauktų į Meno Istorijos chrestomatiją. 

Žinau, kad šiam teiginiui nepritars daugelis menininkų, atsisakančių šio mediu- 
mo vaidmens ir įsitikinusių kūrybinio akto jsisamoninimo verte, tačiau meno istori- 
ja kaskart sprendžia apie meno kūrinio vertę dėl priežasčių, visiškai nesutampančių 


su racionalizuotais menininko paaiškinimais. 


10 Duchampo pasisakymo 1957 m. balandį Hiustone, Amerikos menų federacijos susirinkime, 
tekstas. Duchampas, save vadinęs „paprastu menininku“, dalyvavo apskritojo stalo 


diskusijoje su Williamu C. Seitzu, Rudolfu Arnheimu ir Gregory Batesonu. 

Jei menininkas, kaip žmogus, pilnas geriausių intencijų savo ir viso pasaulio at- 
žvilgiu, visiškai negali paveikti sprendimo apie savo paties kūrinį, ką galima pasakyti 
apie reiškinį, paskatinantį žiūrovą kritiškai reaguoti į meno kūrinį? Kitaip tariant, 
kaip susiformuoja ši reakcija? 

Šį reiškinį galima palyginti su inertiškoje materijoje, pavyzdžiui, pigmente, forte- 
pijone ar marmure, vykstančio estetinio osmoso perkėlimu nuo menininko žiūrovui. 

Bet prieš eidamas toliau, noriu paaiškinti mūsiškį žodžio „menas“ supratimą — 
žinoma, visiškai nepretenduodamas į apibrėžimą. 

Noriu pasakyti, kad menas gali būti blogas, geras ar joks, tačiau kad ir kokį bū- 
dvardį panaudotume, privalome tai vadinti menu, o blogas menas vis dar yra menas, 
taip pat kaip bloga emocija vis dar yra emocija. 

"Todėl kai kalbu apie „meno koeficientą“, reikia suprasti, kad kalbu ne tik apie 
didį meną, bet mėginu apibūdinti subjektyvų mechanizmą, kuriantį meną grynuoju 
pavidalu - d l'état brut - blogą, gera ar jokį. 

Kūrybinio akto metu menininkas juda nuo intencijos prie realizacijos visiškai 
subjektyvių reakcijų grandine. Jo pastangos realizuoti yra mėginimų, skausmų, pa- 
sitenkinimų, atsisakymų, sprendimų serija, ir tai negali ir neturi būti jsisamoninta, 
bent jau estetinėje plotmėje. 

Šių pastangų rezultatas yra skirtumas tarp intencijos ir jos realizacijos, skirtu- 
mas, kurio menininkas nežino. 

Todėl reakcijų, lydinčių kūrybinį aktą, grandinėje trūksta grandies. Šis plyšys, 
simbolizuojantis menininko nesugebėjimą iki galo išreikšti savo intenciją, šis skir- 
tumas tarp to, ką jis norėjo įgyvendinti, ir to, ką įgyvendino, yra asmeninis „meno 
koeficientas“ kūrinyje. 

Kitaip tariant, asmeninis „meno koeficientas“ yra lyg aritmetinis santykis tarp 
to, kas neišreikšta, bet norėta išreikšti, ir to, kas išreikšta neplanuotai. 

Norėdami išvengti nesusipratimo, turime atsiminti, jog šis „meno koeficientas“ 
yra asmeninė išraiška meno d l'état brut, tai yra meno vis dar žaliavos būsenos, to, ką 
žiūrovas turi „rafinuoti“ kaip gryną cukrų iš melasos; šio koeficiento skaičius neturi 
absoliučiai jokio poveikio verdiktui. Kūrybinis aktas įgyja dar vieną savybę, kai žiū- 
rovas išgyvena transformaciją iš inertiškos medžiagos į meno kūrinį, kai įvyksta ti- 


kras virsmas, o žiūrovo vaidmuo yra nustatyti kūrinio svorį estetikos svarstyklėmis. 

Apskritai kūrybinio akto neatlieka vien menininkas; žiūrovas priverčia kūrinį kon- 
taktuoti su išoriniu pasauliu dešifruodamas ir interpretuodamas jo vidines savybes 
ir taip kūrybinį aktą papildydamas savo įnašu. Tai tampa netgi dar akivaizdžiau, kai 


ateities kartos paskelbia galutinį verdiktą ir kartais reabilituoja užmirštus menininkus. 


Dél,readymade"" 

1913 m. man kilo išganinga mintis pritvirtinti dviračio ratą prie virtuvinės tabu- 
retės ir žiūrėti, kaip jis sukasi. 

Po poros mėnesių nusipirkau pigią žiemos vakaro peizažo reprodukciją, kurią 
pavadinau Vaistine, horizonte pridėjęs du mažus taškelius - vieną raudoną ir vieną 
geltoną. 

1915 m. Niujorke, įrankių parduotuvėje, nusipirkau sniego kastuvą, ant kurio pa- 
rašiau: „Į pagalbą sulaužytai rankai“. 

Būtent apie tą laiką į galvą atėjo žodis „readymade“, kuriuo būtų galima apibū- 
dinti tokią raiškos formą. 

Labai noriu pabrėžti mintį, kad šių „readymade“ pasirinkimo niekada nedikta- 
vo estetinis malonumas. 

Šis pasirinkimas buvo pagrįstas vizualinio abejingumo reakcija ir kartu - visiš- 
ku gero ar blogo skonio nebuvimu... Tiesą sakant, visiška anestezija. 

Viena svarbi kūrinio savybė būdavo trumpas sakinys, kurį kartkartėmis užrašy- 
davau ant „readymade“. 

"Tas sakinys, užuot apibūdinęs objektą kaip pavadinimas, turėjo žiūrovo dvasią 
pastūmėti kitų, labiau verbalinių sričių link. 

Kartais pristatydamas pridedu grafinę detalę, kuri, tenkinant mano polinkį į ali- 
teracijas, būtų pavadinta „readymade su priedais“. 

Kitą kartą, norėdamas demaskuoti esminę meno ir „readymade“ antinomiją, 
įsivaizdavau „abipusį readymade“: panaudokite Rembrandtą kaip lyginimo lentą! 

Labai greitai supratau tokios raiškos formos besaikio kartojimo pavojus ir nu- 


sprendžiau „readymade“ gamybą apriboti iki nedidelio skaičiaus per metus. Tuomet 


1  Duchampo pasisakymas Niujorko Modernaus meno muziejuje 1961 m. spalio 19 d. 


Originalus tekstas saugomas Simono Watsono Tayloro kolekcijoje. 

Zinojau, kad Ziürovui, net labiau nei menininkui, menas yra jprotj formuojantis nar- 
kotikas, ir norėjau apginti savo „readymade“ nuo tokio užteršimo. 

Kitas „readymade“ aspektas yra unikalumo trūkumas... Tą patį pranešimą per- 
teikianti „readymade“ kopija, tiesą sakant, beveik kiekvienas šiandien egzistuojantis 

„readymade“, nėra originalas įprasta prasme. 

Paskutinė pastaba šio išprotėjusio egoisto diskurse: 

Kadangi menininko naudojamos dažų tūbelės yra pagaminti ir gatavi produktai, 
mes privalome padaryti išvadą, kad visi pasaulio tapybos darbai, taip pat ir asam- 


bliažo kūriniai, yra „readymade su priedais“. 


KOMENTARAS 

"Tekstas Kūrybinis aktas pirmą kartą buvo paskelbtas žurnale Art News (t. 56, 
1957, nr. 4), tekstas Dėl „readymade“ - žurnale Art and Artists (t. 1, 1965, nr. 4). 

Šiuos programinius tekstus Marcelis Duchampas (1887-1968) parašė gerokai 
vėliau, nei įgyvendino juose išdėstytas idėjas. Čia jis jau kalba kaip vienas reikšmin- 
giausių XX a. menininkų, autoritetas, kurio klausomasi norint suprasti, kas atsitiko 
menui. Nes pats Duchampas buvo vienas to posūkio kaltininkų. 

Tekste Kūrybinis aktas Duchampas kalba apie pakitusią meninės kūrybos 
sampratą, teigdamas, kad autorius nebėra vienintelis kūrinio reikšmės autoritetas, 
o tik „tarpininkas“, intuityviai atveriantis suvokimo lauką. Taigi menininkas nega- 
li numatyti, kaip bus suprastas jo kūrinys, ir juo labiau negali paveikti jo istorinio 
likimo. Šiame procese svarbesnis yra žiūrovo vaidmuo - Duchamp'as perduoda 
prasmės kūrėjo vaidmenį žiūrovui, kuris veikia plyšyje tarp to, ką menininkas 
sumanė, ir ką galiausiai sukūrė, padarydamas ir tai, ko neketino. Baigtas meno 
kūrinys yra tik „žaliava“, kuriai galutinį pavidalą suteikia žiūrovas. Todėl kūrinio 
kūrimas niekada nesibaigia ir galima numanyti, kad kuo ilgiau trunka šis proce- 
sas, interpretacijai priauginant naujus jo kontekstus, tuo daugiau galimybių išlik- 
ti istorijoje turi kūrinys. Taigi Duchamp'as propaguoja kūrinio atvirumą. Tokius 
darbus darė ir pats specialiai atverdamas įvairias interpretacijos galimybes daugia- 
prasmiais, žaismingais, ironiškais pavadinimais, neturinčiais akivaizdžių sąsajų su 
matomais objektais. Šią strategiją paaiškina antrasis publikuojamas tekstas — Dėl 


„readymade“. 

Antrajame tekste Duchampas aiškina „readymade“ sampratą. „Readymade“ - 
tai meno kūrinys, kurio pagrindas - gatavas daiktas, paprastai nelaikomas menu, 
nes yra kam nors praktiškai pritaikomas. Meno kūriniais tokius daiktus paverčia 
menininko sprendimas pristatyti juos kaip meną, dažniausiai menui skirtoje erdvėje, 
kartais - kiek pakeistus. 

Sąvoka atsirado apie 1915 m. Duchamp'ui persikrausčius į JAV, nors jau anks- 
čiau, gyvendamas Paryžiuje ir formuodamasis kaip menininkas, jis išmėgino įvai- 
rius tuomet aktualius moderniojo meno judėjimus. Iš pradžių Duchampas tapė 
kubistinius paveikslus, bet netrukus susidomėjo futuristinėmis laiko ir „ketvir- 
tosios dimensijos“ vaizdavimo problemomis, tad judėjimą akcentuodavo pasi- 
kartojančiomis figūromis. Taip jis nutapė garsiąją Laiptais besileidZiancig nuogale 
(1912), kuri iš pradžių buvo atmesta kubistų salono, o 1913 m. eksponuota Niujorko 
Armory Show - pirmojoje JAV tokio masto modernizmo dailės apžvalgoje. Šioje 
parodoje paveikslas sukėlė skandalą ir išgarsino autorių. Būtent tai ir paskatino 
Duchamp'a mesti tapybą - „tinklainės meną“ - ir gilintis į tai, kas slypi už jos, - 
į galios mechanizmus, kurie veikia meno procesą. Konstruodamas programiniu 
laikomą kūrinį Pabroliy nurengta nuotaka, arba Didysis stiklas (1915-1923; La ma- 
riėe mise à nu par ses célibataires, méme Le Grand Verre), jis kūrė savo simbolių 
žodyną, tyrinėdamas meno ir kalbos santykius. Vėliau, susipažinęs su prancūzų 
matematiko Juleso Henri Poincarė (1854-1912) teorija, jis ėmė eksperimentuoti 
su mokslinėmis idėjomis. Pavyzdžiui, Trys standartiniai sustabdymai (1913) yra 
tiesioginė Poincarė teorijos vizualizacija. 

Kurti „readymade“ Duchamp'ą paskatino to paties Poincaré mintis, kad tikro- 
vė esanti nepažini, nes protui prieinami „ne patys daiktai, o santykiai tarp jų. Už 
jų nėra jokios pažinios tikrovės“, todėl tiesa lieka nežinoma, nes gamtos dėsnius 
sukuria juos „suprantantys“ protai“. Taigi Duchamp'as parinkdamas eksponavi- 
mui gatavus daiktus pavadinimu tik nurodydavo į plyšį, kuriame turi gimti min- 
tis, bet minties koordinačių nepažymėdavo. Tame plyšyje atsirandančias kūrinių 
interpretacijas jis vertino kaip pačių suvokėjų kūrinius, neturinčius nieko bendra 


su jo kūriniu. 
12 J. Mink, Marcel Duchamp 1887-1968: Art as Anti-Art, Köln: Taschen, 1995, p. 43. 


221 


DAILÉS ISTORIJOS SALTINIAI 


„Readymade“ atsiradimą, be abejo, veikė dada judėjimo idėjos, kurias į JAV at- 
vežė Duchampo bičiulis Francis Picabia (1879-1953). Pirmojo pasaulinio karo metu 
Ciuriche atsiradusio dada dalyviai laikėsi pozicijos, kad karas yra buržuazinės visuo- 
menės sugedimo pasekmė ir kad ta visuomenė, jos menas bei racionalizmas kalti dėl 
milijonų žmonių žūties. Tad judėjimo tikslas buvo pasipriešinti buržuaziniam meno 
suvokimui, tyčia kuriant absurdiškus kūrinius ir naikinant prasmę. Šiame kontekste 
Duchampo „readymade“, anot Charleso Harrisono ir Paulo Woodo, „turbūt radi- 
kaliausiai atmetė teiginį, kad visi didieji meno kūriniai turi jiems bendrą esminę 
ar klasikinę savybę“. „Readymade“ taip pat išryškino meno ekspertų ir institucijų 
vaidmenį kuriant kūrinio vertę“. 

Pirmuoju Duchampo „readymade“ laikomas Dviračio ratas, jo užkeltas ant pos- 
tamento dar 1913 m. Paryžiaus studijoje, kad pasigėrėtų, kaip jis sukasi. Šio kūrinio 
dailininkas neeksponavo ir apie terminą tokiai meno formai pavadinti negalvojo. 

„Readymade“ idėja gimė 1915 m.: parinkdamas gatavus daiktus ir pateikdamas juos 
kaip dailės kūrinius Duchampas kvestionavo kūrybos ir jos rezultatų sampratą ir 
ironizavo su meno vartojimu susijusius visuomenės įpročius, ypač - polinkį žavėtis 
kūriniais, jų iš tiesų net nesuprantant. 1966 m. duotame interviu BBC jis aiškino: 

„Mano idėja buvo pasirinkti objektą, kuris manęs netrauktų nei grožiu, nei bjauru- 
mu. Žinote, žiūrint į jį rasti savo abejingumo tašką.“ Butelių stovas (1914) laikomas 
pirmuoju grynu „readymade“. Antrąjį „readymade“ - sniego kastuvą - Duchamp'as 
papildė pavadinimu: Į pagalbą sulūžusiai rankai (1915). Tačiau pasaulis pirmą kartą 
pastebėjo „readymade“ tik 1917 m., kai Duchampas Niujorko Nepriklausomuju dai- 
lininkų draugijos (Society of Independent Artists), kurios tarybos narys buvo pats, 
parodai pasiūlė Fontang - ant šono paverstą standartinės gamybos pisuarą su aiš- 
kiai užrašyta signatūra „R. Mutt“. Draugija deklaravo, kad į parodą bus priimti visi 
pasiūlytieji darbai, tad čia pateko ir Duchampo kūrinys, kuris, tiesa, buvo padėtas 


labai nuošalioje vietoje. Amerikos dada žurnalo The Blind Man antrajame ir pa- 


13 Art in Theory 1900-1990: An Anthology of Changing Ideas, sudaryt. Ch. Harrison, P. Wood, 
Oxford: Blackwell, 1992, p. 219. 


14 Art in Theory 1900-1990: An Anthology of Changing Ideas, p. 248. 


15 „Duchamp interviews“, in: BBC, www.youtube.com/watch?v-7CFQYoYfiiléfeature- 
grec browse. 

skutiniame numeryje (1917) Fontanas publikuotas kartu su apie jį diskutuojančiais 
tekstais ir paties Duchampo anoniminiu straipsniu R. Mutto atvejis: „Ar ponas Mut- 
tas padarė Fontang savo rankomis, ar ne - nesvarbu. Jis jį PASIRINKO. Jis paėmė 
gyvenimo daiktą, padėjo taip, kad jo naudinga reikšmė dingo po nauju pavadinimu 
ir požiūriu - sukūrė naują mintį tam objektui.““ Šis tekstas, jo pagrindinis teiginys, 
kad menininko pasirinkimas lemia bet kokio objekto tapimą meno kūriniu ir kad 
intelektinė interpretacija yra svarbesnė už amatą, tapo kertiniu diskusijose apie nau- 
ją meno sampratą XX amžiuje. 

Dar vienas reikšmingas Duchampo „readymade“ buvo L. H. O. O. Q. (1919) - 
Leonardo da Vinci šedevro Mona Liza parodija. Duchamp'as paėmė šio paveikslo 
reprodukciją ir pripiešė portretuojamajai ūsus ir barzdelę. Pavadinimas yra foneti- 
nis pokštas, nes garsiai perskaičius jį sudarančias raides prancūziškai ištariama fra- 
zė: Elle a chaud au cul - „jos subinė karšta“ (kitaip sakant, ji seksualiai susijaudinusi 
ir prieinama). 

Duchampo „readymade“ ir kitos kūrybinės teorijos inspiravo XX a. antroje pu- 
sėje susiformavusius meno judėjimus ir padarė tiesioginę įtaką konceptualizmui. Jo 
mintys taip pat yra susijusios su šiuolaikiniam menui aktualia diskusija apie kopijos 
ir originalo santykį. 

Čia publikuojami du Duchampo tekstai labai naudingi dailės istorikui, nes jie 
paaiškina vieno žymiausių XX a. menininkų intencijas ir jo kūrybą grindžiančią 
ideologiją. Kadangi Duchampo kūryba paskatino to laikotarpio menininkus radika- 
liai pakeisti meno suvokimą, šie tekstai, grąžindami prie tokio meno ištakų, padeda 


suprasti šiuolaikinio meno principus ir juos formavusį mąstymą. 


AGNĖ NARUŠYTĖ 


= 


6 Artin Theory 1900-1990: An Anthology of Changing Ideas, p. 248. 


MOKYMO PROGRAMA 


Mokymo programa yra itin svarbus dailės istorijos studijų šaltinis, suteikiantis įvai- 
riapusių žinių apie istorinio laikotarpio, šalies, regiono dailę: aktualius estetinius 
idealus, dailininkų profesinio ugdymo principus, dailės žanrinę struktūrą ir iko- 
nografiją, bendruosius stiliaus ypatumus ir individualios manieros susiformavimo 
pagrindus. Mokymo programų tyrimai neatsiejami nuo dailės istorijos disciplinos 
raidos. Mokymo programos buvo skaitomos, analizuojamos ir kritikuojamos nuo 
Giorgio Vasari laikų, nors atskiru dailės istorijos tyrimų objektu tapo tik XX a. vidu- 
ryje, pasirodžius Nikolauso Pevsnerio veikalui Dailės akademijos: praeitis ir dabartis 
(Academies of Art: Past and Present, 1940). 

Mokymo programa paprastai būna parengta vieno autoriaus ir taikoma jo pe- 
dagoginei sistemai, tačiau ji gali tapti pagrindu ir visos dailės švietimo institucijos 
veiklai (vieno dailininko suformuluotais programiniais principais dažnai vadovau- 
davosi dailės akademijos, tokiu pačiu principu buvo kuriamos ir kai kurių modernių 
dailės švietimo institucijų, pavyzdžiui, Bauhauzo, programos). 

Mokymo programos elementų turi dailės praktikos užrašai ir pavyzdžių knygos, 
tačiau atskiro mokymo programos žanro atsiradimas siejamas su dailės akademijų 
pradžia. Dailės akademiją, kaip profesinio ugdymo instituciją, suformavo manieristai: 
1563 m. Florencijoje įkurta Piešimo akademija (Accademia del Disegno), 1577 m. Ro- 
moje pradėjo veikti Šv. Luko tapytojų akademija (Accademia dei pittori di San Luca), 
1580 m. Bolonijoje - Keliaujančiųjų akademija (Accademia degli Incamminati). Pirmo- 
sios iniciatoriumi ir pagrindiniu ideologu laikomas Vasari, antrosios - Federico Zuc- 
cari, trečiosios - Ludovico Carracci su jaunesniaisiais pusbroliais Annibale ir Agostino. 

Vieni svarbiausių šių institucijų tikslų — suteikti menininkams grupinį identite- 


tą, nepriklausantį nuo dirbtuvių, ir žinių bei įgūdžių, pranokstančių amatininkams 

prieinamą išsilavinimą. Akademijos padėjo atskirti dailę ir amatus (taip pat taiko- 
mąją dailę, likusią funkcionuoti cechų ir gildijų pagrindu). Mokymo programą su- 
darė praktinės piešimo pratybos bei teorinės paskaitos apie geometriją, perspektyvą 
ir anatomiją. Tinkamiausia priemone piešimo įgūdžiams lavinti buvo pripažinti 
meistrų piešiniai ir Antikos skulptūra: kai kada autentiški archeologiniai radiniai, 
bet dažniau marmuro kopijos, o vėliau gipso išliejos. 

Svarbus akademinio ugdymo etapas - nuogo kūno studijos. Jas sudarė gyvo 
modelio, preparuotų lavonų ir anatominių modelių piešimas. Raumenų studijoms 
nuo XVIII a. vidurio plačiai naudoti vyro be odos modeliai, vadinamieji ekoršai 
(pranc. ėcorchė - nuluptas). Vieną iš mokymo tikslais plitusių ekoršų 1767 m. sukūrė 
prancūzų skulptorius Jeanas Antoineas Houdonas'. Šios nuostatos mokant piešimo 
galioja iki šiol. 

Akademijos negalėjo kurtis be politinės valdžios palaikymo (Florencijos akade- 
mija atsirado remiant tuometiniam valdovui Cosimo I Medici, Romos akademijos 
steigimą patvirtino popiežius Grigalius XIII), tad labai greitai jos tapo oficialiojo 
meno tvirtovėmis. Greta dailininkų ugdymo funkcijos, akademijos įgijo svarbiau- 
sio dailės vertintojo statusą: narystė akademijoje, jos teikiami apdovanojimai ir pan. 
užtikrino dailininkams atitinkamą socialinį statusą, įvairias privilegijas, gerai apmo- 
kamus užsakymus. Akademija par excellence laikoma Prancūzijos karališkoji tapy- 
bos ir skulptūros akademija (Acadėmie Royale de Peinture et de Sculpture), įsteigta 
Paryžiuje 1648 m. Romos Šv. Luko akademijos pavyzdžiu ir reformuota 1661 m., glo- 
bojant Liudvikui XIV, tiksliau, jo ministrui Jeanui Baptiste'ui Colberui. Prancūzijos 
dailės akademijos pirmasis vadovas - tapytojas ir meno teoretikas Charles le Brunas 
(1619-1690) buvo taip pat ir Gobelenų priemiesčio audyklų vadovas, atsakingas už 
baldų, indų ir kitų meniškų dirbinių gamybą karaliaus dvarui bei Versalio rezidenci- 
jos įrangą. Kitose šalyse XVII-XVIII a. įkurtos akademijos orientavosi į Prancūzijos 
dailės akademijos pavyzdį, jų programos rėmėsi le Bruno ir jo aplinkos suformu- 


luotais ugdymo principais“. Akademijų programiniai principai, išdėstyti paskaitų 


1 Plačiau žr.: M. Kemp, M. Wallace, Spectacular Bodies: the Art and Science of the Human Body 
from Leonardo to Now, Hayward Gallery, University of California Press, 2000, p. 69-90. 


2 Pavyzdžiui, Vienos dailės akademija įsteigta 1692 m., Berlyno 1696 m., Madrido 1752 m., 


Kopenhagos 1754 m., Sankt Peterburgo 1757 m., Drezdeno 1764 m. 

ir diskusijų užrašuose, vieningai teigė ir įtvirtino klasicizmo kanonus. Pavyzdžiui, 
vienas Prancūzijos dailės akademijos programinių tekstų - 1667 m. lapkričio 5 d. le 
Bruno vieša paskaita apie Nicolasą Poussina; 1768 m. įkurtos Londono Karališko- 
sios dailės akademijos (Royal Academy of Art) teorines nuostatas išplėtojo pirmasis 
jos prezidentas Joshua Reynoldsas (1723-1793) kasmetinėse paskaitose, skaitytose 
nuo 1769 iki 1790 m. 

Iki XVIII a. pabaigos akademinių mokymo programų orientyras - grožio idea- 
las, suformuluotas estetiniuose traktatuose (pavyzdžiui, Giovanni Pietro Bellori Ta- 
pybos, skulptūros ir architektūros idėja, 1664*) ar meno istorijos veikaluose (Johanno 
Joachimo Winckelmanno Mintys apie graikų kūrinių imitaciją skulptūroje ir tapy- 
boje, 1755, ir Antikos meno istorija, 177645) ir įkūnytas pripažintų dailininkų (graikų, 
romėnų, Raffaello, Peterio Paulio Rubenso, Poussino ir kt.) kūriniuose. Akademijų 
programiniuose tekstuose diskutuota dėl piešinio ir tapybos išraiškos priemonių 
primato, analizuotos įvairios estetinės sąvokos (pavyzdžiui, „ekspresija“), ginčyta- 
si dėl pavyzdžių (kuo sekti: Antika ar amžininkais, o jei amžininkais, tai kuriais? — 
pastarąją dilemą atspindi XVIII a. „pusenistų“ ir „rubensistų“ bei XIX a. Ingreso 
ir Delacroix šalininkų ginčai, įsiplieskę tarp Prancūzijos dailės akademijos narių). 
Vienas svarbių diskusijų objektų - amžinas dailės klausimas: kiek dailė priklausoma 
nuo gamtos pažinimo ir imitavimo? XIX a. akademijų programos supaprastėja: vie- 
na vertus, klasikos idealas tarsi tampa visuotinai pažįstamas ir pripažįstamas, kita 
vertus, amžininkai pradeda ieškoti iš esmės naujų dailės orientyrų, tad mokymo 
programose fiksuoja tik praktinio ugdymo uždavinius. 

Akademizmui būdingas bendras estetinis idealas formavo bendrus mokymo 
principus, kurie vis dėlto šiek tiek skyrėsi priklausomai nuo šalies ir istorinių bei 
kultūrinių aplinkybių. Šiuos niuansus apibūdina individualių mokyklų atsiradimas. 
Šiuo atveju „mokykla“ vadinama kaip norma suprasta mokytojo maniera sekančių 


dailininkų kūryba: Carracci, Guido Reni, Rubenso ir kt. mokykla. „Mokyklos“ są- 


3 J. Held, Französische Kunsttheorie des 17. Jahrhunderts und der absolutistische Staat, Berlin: 
Reimer, 2001, p. 339-367. 


4 G. P. Bellori, L'idea della pittura, scultura ed architettura, 1664. 


5 J.J. Winckelmann, Gedanken über die Nachahmung der griechischen Werke in Malerei und 
Bildhauerkunst, 1755, ir Geschichte der Kunst des Altertums, 1764. 

voka panašia prasme taikoma ir XX a. dailei: Bourdelleio, Gudaičio, Mikėno ir kt. 
mokykla. 

XIX a. dailės raida siejama su antiakademistinių judėjimų atsiradimu ir plėtote, 
individualių mokymo principų įteisinimu. XIX a. vid. atsiradusios laisvosios aka- 
demijos dažnai neturėjo užrašytos programos, jų dėstymo metodai fiksuoti kituose 
šaltiniuose. Mokymo programas akademijų krizės epochoje keitė dailininkų me- 
ninių programų kategorijai priskirtini manifestai. Naujas poreikis formuluoti pe- 
dagoginius siekius ir principus susijęs su nacionalinių akademijų kūrimu jaunose 
nacionalinėse valstybėse XX a. pirmoje pusėje ir modernizmo programinius princi- 
pus siekiančių įgyvendinti dailės mokyklų atsiradimu. Iš pastarųjų žinomiausios ir 
įtakingiausios vokiečių Bauhauzas ir rusų Vchutemasas-Vchuteinas“ pasižymėjo ne 
tik aiškiai suformuluotais programiniais teiginiais, bet ir įnirtingomis diskusijomis 
dėl pedagoginio ugdymo principų. 

Vėlyvojo modernizmo ir postmodernizmo epocha pasižymi individualių moky- 
mo programų gausa, dailės studentams siūlančia pasirinkimo įvairovę. Mūsų laikais 
mokymo programa traktuojama ir kaip dailės pedagogo taikomų ugdymo principų 
šaltinis, skirtas įrodyti jo kvalifikaciją ir pateikiamas konkursui dėl pedagoginio do- 
cento arba profesoriaus vardo. Tokiais atvejais pedagogas priverčiamas raštu išdės- 
tyti savo požiūrį į dailę ir jos tikslus. 

Mokymo programa atspindi imanentinę dailės raidą, leidžia apčiuopti jos poky- 
čių priežastis, kartu perteikia visuomenės požiūrį į dailės kūrybą bei vartojimą, t. y. 


išreiškia „socialinį užsakymą“ dailininkus rengiantiems pedagogams. 


GIEDRĖ JANKEVIČIŪTĖ 


6 Pavadinimų: Aukštosios meninės techninės dirbtuvės (rus. Beicuue xy00ecmBenKo- 
mexnuueckue macmepckue - Bxymexac) ir iš šių dirbtuvių išaugusio Aukštojo meninio- 
techninio instituto (rus. Beicutuü xyðoscecmeenno-mexnuseckuŭ uncmumym - Bxymeun) 


sutrumpinimai. 

Juozapas Saundersas. Vilniaus universiteto 
Piešimo mokyklos projektas (1811) 


> Tekstas iš: Rūta Janonienė, Jonas Rustemas, Vilnius: VDA leidykla, 1999, p. 240-242 


(iš rusų k. vertė Rimas Šidlauskas, komentarus parengė Rūta Janonienė) 


Kad piešimo menas iš tiesų lavintų skonį ir žadintų meilę grožiui ir tobulumui 
kaip puiki auklėjimo priemonė, reikia: pirma, kad taisyklės, kurių mokoma, būtų 
geros; antra, kad jos būtų kiek įmanoma išsamesnės. Visą laiką Vilniaus univer- 
siteto Piešimo mokykla turėjo gan mažą įtaką meno pažangai, nes nebuvo atsi- 
žvelgiama į būtinybę nustatyti piešimo laipsniškumą nuo pradinių taisyklių iki 
tobulo gamtos formų ir senovės meno kūrinių pažinimo. Iki šiol ji iš esmės buvo 
tik pradinė. 

Pradinės piešimo mokyklos teikiamos galimybės gali būti naudingos tik pir- 
mam polinkiui menams sužadinti ir palaikyti - jos niekuomet nepajėgs tobulinti 
gabumų ugdymo; priešingai, jeigu mokymas ribojasi tik pradinėmis taisyklėmis, tai 
jis ima kenkti mokyklos laimėjimams, užuot juos plėtojęs [...]. Nesant geros paren- 
giamosios mokyklos, skulptūros ir grafikos mokyklos visada susidūrė ir susidurs su 
nenugalimais sunkumais. Iki šiol auklėtiniams nebuvo galimybių susipažinti su, taip 
sakant, tarpiniais žingsniais nuo piešimo meno pradmenų iki aukščiau nurodytų jo 
šakų studijų. Jie įstodavo į minėtą mokyklą kaip laivas, plaukiantis į jūrą be vadovo 
ir be kompaso. Šiam blogiui ištaisyti žemiau pasirašiusysis, gavęs Literatūros ir dai- 
lės fakulteto pavedimą sudaryti piešimo mokyklos įkūrimo projektą, pateikia tokias 
mintis. 

Piešimo mokykla būtinai turi būti padalyta į tris šakas arba klases, apimančias 
visas piešimo dalis ir taisykles: 

MOKYKLOS SKYRIAI 

1. Pradinio piešimo mokykla. 

2. Antikinių skulptūrų piešimo mokykla. 


3. Piešimo iš natūros mokykla. 


228 


II SKYRIUS. NORMINIAI IR PROGRAMINIAI TEKSTAI / MOKYMO PROGRAMA 


Mokymas galėtų vykti pagal tokias taisykles: 

MOKYKLOS SANDARA 

1. Kiekvienas auklėtinis, norintis įstoti į antrąją mokyklą, turi pateikti fakultetui 
vieną savo piešinį, atliktą pradinėje mokykloje ir pasirašytą profesoriaus. Jeigu fa- 
kultetas pripažins jį turint gabumų piešti antikines skulptūras, dekanas jam be vargo 
duos savo pasirašytą priimamąjį bilietą su pažymėta data. Be tokio bilieto niekam 
nebus leidžiama piešti antroje mokykloje, ir piešimo valandų metu įėjimas į ją bus 
uždraustas visiems, neturintiems leidimo. 

2. Kiekvienas antros mokyklos auklėtinis, norintis įstoti į trečią, privalės fakul- 
tetui pateikti vieną iš savo piešinių, atliktą antroje klasėje ir pasirašytą profesoriaus. 
Jeigu fakultetas pripažins jį turint gabumų piešti apnuogintą kūną, dekanas išduos 
savo pasirašytą ir datuotą priimamąjį bilietą. Niekam, negavusiam tokio bilieto, ne- 
bus leidžiama piešti trečioje mokykloje, ir piešimo valandų metu įėjimas į salę bus 
uždraustas visiems be išimties. Nei vienam auklėtiniui nebus leidžiama įeiti anks- 
čiau, negu bus pastatyta figūra. 

3. Tie auklėtiniai, kurie nebus pripažinti pakankamai pažengusiais, kad įstotų į 
antrąją ar trečiąją mokyklą, tęs studijas toje mokykloje, kurioje buvo atlikti piešiniai, 
kol sukurs piešinius, vertus priimti fakultete. 

4. Tie auklėtiniai, kurie gaus bilietus į antrąją mokyklą, privalės neatidėliotinai 
išklausyti anatomijos kursą, kad įgytų osteologijos [kaulų anatomija] ir miologijos 
[raumenų anatomija] žinių. [...] 

5. Piešimo profesorius dėstys pirmoje pradinėje mokykloje dvi savaitines vienos 
valandos trukmės pamokas; antrojoje, antikinių skulptūrų, mokykloje - dvi savai- 
tines dviejų valandų trukmės pamokas; trečiojoje, natūros, klasėje - dvi savaitines 
dviejų valandų trukmės pamokas. 

6. Universitete dirbantys dailės profesoriai kiekvienas iš eilės statys gyvą modelį. 
Viena poza bus piešiama dvi savaites. [...] 

PARODA 

7. Gabumams pažadinti ir menui populiarinti būtų gera kasmet surengti dailės 
kūrinių parodas, tiek piešinių, tiek ir paveikslų, skulptūrų, biustų, bareljefų, archi- 
tektūros ir raižinių. Dailės profesoriai ir mėgėjai, taip pat mokyklos ir gimnazijos 


turi būti pakviesti jas paremti. 

Pastaba. Parodai pateikti kūriniai turi būti priimti į ją Literatūros ir dailės 
fakulteto sprendimu, o vėliau bus paskelbti labiausiai pasižymėjusiųjų vardai ir jų 
kūrinių temos. 

8. Siekdamas suteikti auklėtiniams daugiau galimybių tobulėti senosios dailės 
puikiose srityse universitetas turi kasmet gausinti statulų ir biustų kiekį, kol salė 
turės visus reikalingus dalykus. 

Pastaba. Per 4 ar 5 metus galima gauti visa, ko reikia, išleidžiant po 100 rublių 
per metus. 

9. Siekiant kiek pagarsinti [laimėjimus] auklėtinių rungtyniavimo būdu reikės 
nustatyti apdovanojimus. 

APIE APDOVANOJIMUS IR KONKURSĄ 

Apdovanojama turi būti sidabro medaliu. Visi turės teisę dėl jo rungtyniauti. 
Medaliai būtų dviejų rūšių: 1) už geriausią nuogo kūno piešinį - mažasis sidabro 
medalis; 2) už geriausią istorinę kompoziciją, nutapytą aliejiniais dažais fakul- 
teto nurodyta ir trims mėnesiams likus iki konkurso paskelbta tema, - didysis 
medalis. Kompozicijos eskizas privalo būti sukurtas trečioje klasėje. Už geriau- 
sią bareljefinį medalioną, susidedantį iš ne mažiau kaip trijų figūrų [mažasis 
medalis], didysis medalis - už medalioną, [susidedantį] iš keturių [figūrų], sąly- 
gos tos pačios. Už geriausią istorinio paveikslo raižinį - didysis medalis. Sąlygos 
tos pačios. Apie konkurse dalyvaujančiųjų privalumus spręs Literatūros ir dailės 
fakultetas. 

10. Apdovanojimus gavę auklėtiniai turės teisę arba pirmenybę būti pasiųsti į 
Paryžių, Romą, Londoną tobulintis savo studijose. Kelionės ir trejų metų pragyveni- 
mo svetimose šalyse išlaidas apmokės universitetas. Auklėtiniai bus įpareigoti siųsti 
į universitetą per metus atliktus savo darbus. 

11. Medaliai už geriausią nuogo kūno piešinį gali būti skiriami kasmet, o didieji 
medaliai - kas dveji ar treji metai. Įteikimas turi vykti viešai ir ta proga vienas iš 
profesorių turi pasakyti prideramą kalbą. 

Nauda ta, kad universitetas greit ims išleisti: 1) dailininkus; 2) mokytojus mokyk- 
loms ir gimnazijoms. 


[parašas] 

KOMENTARAS 

Šaltinis saugomas Sankt Peterburgo Centriniame valstybiniame istorijos archyve". 
"Tekstas atspindi akademizmo tendencijų įsitvirtinimą Lietuvos dailės švietimo sistemoje. 

Piešimo mokyklos projektas buvo parengtas anglų kilmės dailininko, grafikos 
profesoriaus, Stokholmo ir Peterburgo dailės akademijų nario Juozapo Saunderso 
(Joseph Saunders, 1773-1845), kuris Vilniaus universiteto kuratoriaus Adomo Jurgio 
Čartoriskio kvietimu atvyko į Vilnių ir čia įsijungė į dailės studijų krypties reformos 
kūrimą. Projektas parengtas remiantis ankstesniu tuometinio Vilniaus universiteto 
"Tapybos ir piešimo katedros adjunkto (vėliau profesoriaus) Jono Rustemo (1762- 
1835) projektu, kurio visas tekstas nėra žinomas. 

Akademinė dailės mokymo sistema Europos šalyse iš esmės nekito nuo Renesanso 
laikų. Ji paplito ir įsitvirtino XVI-XVIII a. įkurtose dailės akademijose: Romos Šv. Luko 
akademijoje (įst. 1577 m.), Paryžiaus Karališkojoje tapybos ir skulptūros akademijoje 
(įst. 1648 m.), Vienos dailės akademijoje (įst. 1692 m.), Stokholmo Karališkojoje Švedi- 
jos dailės akademijoje (įst. 1770 m.) ir kt. Mokymas jose rėmėsi Antikos ir Renesanso 
meno principų pažinimu ir idealiais pripažintų dailės kūrinių kopijavimu, o studijų 
pagrindą sudarė piešimo įgūdžių lavinimas. Pirmiausia piešimo buvo mokoma kopi- 
juojant piešinius (tam buvo naudojami „pavyzdiniai“ raižiniai), vėliau - piešiant gipsi- 
nes antikinių skulptūrų kopijas, galiausiai pereinama prie gyvo modelio piešimo. Dar 
vėliau, taip pat etapais, buvo imama studijuoti tapybą ar skulptūrą. Kaip papildomos 
disciplinos akademijose buvo studijuojama anatomija, geometrija, perspektyva, skai- 
tomos istorijos ir mitologijos paskaitos, kartais organizuojami disputai meno teorijos 
klausimais. Europos dailės akademijose kaip studentų skatinimo priemonė buvo pla- 
čiai naudojama konkursų ir apdovanojimų sistema, o aukščiausiu įvertinimu laikyta 
stipendija pasitobulinti užsienyje, visų pirma, klasikinės dailės lopšiu pripažintoje Ro- 
moje (Prancūzija Romoje net įsteigė Paryžiaus dailės akademijos filialą; tai — iki šiol 
egzistuojanti Romos akademija, nuo 1803 m. įsikūrusi buvusioje Medicci viloje). 

Lietuvos Didžiojoje Kunigaikštystėje dailės akademijos nebuvo. Tik 1797 m. Vil- 


niaus universitete įsteigta Tapybos ir piešimo katedra, kuriai vadovauti pakviestas 


7  lleumpaneuii zocyQapcmeeunwiü ucmopuseckuii apxus Caukm-Iemepóypea; 
UTMA CII6, d. 773, on. 62, p. 7. 

Romos Šv. Luko akademijos auklėtinis Pranciškus Smuglevičius (1745-1807). Ši ka- 
tedra tapo pirmuoju akademinio dailės mokymo centru Lietuvoje. Smuglevičiaus 
parengta Piešimo ir tapybos mokymo Vilniaus universitete programa buvo paskelb- 
ta 1799 m. (anksčiau paviešinti tik bendriausi mokymo principai). Joje numatyti, 
nors suformuluoti ne itin griežtai, akademiniam dailės mokymui būdingi etapai, 
akcentuota teorinių disciplinų ir bendro humanitarinio dailininko išsilavinimo 
svarba, tačiau konkretūs metodologiniai mokymo principai neįvardyti, nenumatyta 
meno konkursų ir mokinių premijavimo sistema. Tiesa, Smuglevičiaus vadovavimo 
katedrai laikais ir vėliau žinomi atskiri, nesistemingi gabių studentų apdovanojimo 
piniginėmis premijomis atvejai. 

Dailės dėstymo Vilniaus universitete reforma palaipsniui brendo po Smuglevi- 
čiaus mirties ir itin suaktyvėjo po 1810 m., į Vilnių iš Peterburgo atvykus Saundersui. 
1811 m. pateiktą Saunderso programos projektą tų pačių metų gegužės 1 d. patvirtino 
Universiteto Taryba, o netrukus, birželio 12 d., jį patvirtino Rusijos imperijos švietimo 
ministras. Saunderso programa tapo pagrindu Vilniaus Piešimo mokyklos darbui. 

Saunderso programa vakarietiškoms dailės akademijų programoms artima es- 
minėmis mokymo proceso nuostatomis: nuo kopijavimu paremtų piešinio studijų 
rekomenduojama pereiti prie natūros studijų; piešimas laikomas dailininkų rengimo 
pagrindu. Saundersas taip pat siekė griežtai susisteminti studijų eigą, bandė įvesti kon- 
kursų ir apdovanojimų tradiciją, būdingą kitoms akademijoms. Projekte atsispindi ne 
tik tradicinės senųjų dailės akademijų ypatybės, bet iš dalies rado atgarsį ir naujausi 
jų veiklos pokyčiai. XVIII a. akademijos, kitaip nei ankstesnėse epochose, daugiau 
dėmesio pradėjo skirti visuomeninėms dailės funkcijoms: miesto meninio gyvenimo 
organizavimui, visuomenės lavinimui, jos kultūrinio lygio kėlimui, taip pat ir dailiųjų 
amatų globai bei priežiūrai. Šias nuostatas perėmė XIX a. akademijos. Saunderso pro- 
jekte tokių idėjų atgarsiu reiktų laikyti planus rengti mokinių darbų parodas, taip pat 
Lietuvos realijų padiktuotą siekį rengti ne tik dailininkus, bet ir piešimo mokytojus 
mokykloms. Kalbant apie konkrečias meninės edukacijos priemones, XIX a. Europos 
akademijų programų naujove buvo kompozicijos mokymo įtraukimas į oficialią studi- 
jų programą. Šio dalyko buvo mokoma per eskizų kūrimą. Pavyzdžiui, Paryžiaus dailės 
akademija viena iš pirmųjų įvedė tapybos kompozicijų konkursus; XIX a. pradžioje jie 


tapo pirmuoju kasmetinės Romos premijos - Prix de Rome - konkurso etapu. Kom- 

pozicijos konkursas numatytas ir aptariamoje Vilniaus Piešimo mokyklos programoje. 
Taigi, ši programa rodo, kad XIX a. pradžioje Vilniaus universiteto dailės katedros, 
nors apimtimi ir organizacija neprilygo Europos dailės akademijoms, savo tikslais ir 
mokymo sistema siekė nuo jų neatsilikti. Nuodugnios piešimo pamokos turėjo ugdyti 
mokinių grožio suvokimą, prisidėti prie visuomenės estetinio skonio ugdymo. Kita 
vertus, šią mokyklą baigę absolventai turėjo būti įgiję stiprius piešimo pagrindus ir pa- 
sirengę tolesnėms specializuotoms (tapybos, skulptūros, grafikos) studijoms. Būtina 
pažymėti, kad Piešimo mokyklos projektas apėmė tik pradinės dailės studijų pakopos 
organizavimą, jame neaptarta tolesnė specialybės ir pagalbinių studijų eiga. Tai, kad 
tokios aukštesnės studijos buvo numatytos, rodo projekto dalis, skirta konkursų ren- 
gimo ir geriausių darbų apdovanojimo nuostatams - joje apdovanojimai numatyti už 
tapybos, skulptūros ir grafikos darbus. Tiesa, keletą metų tapyba ir skulptūra buvo 
dėstoma tik Rustemo ir skulptoriaus Kazimiero Jelskio privačia iniciatyva, į studijų 
programas šios disciplinos, kitaip nei grafika, nebuvo įtrauktos (tapyba oficialiai grą- 
žinta į studijų programą tik 1819 m.). Grafikos, kaip savarankiškos disciplinos, išskyri- 
mą Vilniuje galima laikyti tam tikra vietine specifika (paprastai akademijose būdavo 
tapybos, skulptūros ir architektūros specializacijos). Didelės reikšmės tam turėjo ne 
tik Saunderso - grafikos profesoriaus - asmenybė, bet ir bendra Universiteto (ir jo 
kuratoriaus Čartoriskio) nuostata, aukštai vertinanti meno praktinę reikšmę. Šiuo 
požiūriu grafika (apimanti ir kaligrafiją, ir geografinių žemėlapių rengimą, ir įvairių 
leidinių, tarp jų ir mokslinių knygų ar mokykloms skirtų vadovėlių iliustravimą) Za- 
dėjo daugiausia konkrečios visuomeninės naudos ir buvo akivaizdžiai proteguojama. 
Plačiau negu nurodyta mokyklos projekte buvo dėstomos ir teorinės disciplinos, tarp 
jų ir paties Saunderso skaitomas meno istorijos kursas. 

1811 m. Piešimo mokyklos projektas buvo įgyvendintas tik iš dalies. Pirmoje pro- 
jekto dalyje apibrėžta triklasė piešimo mokymo sistema gyvavo iki pat Universiteto 
uždarymo 1832 metais. Buvo padidintas piešimui skirtų valandų skaičius, sutvarkyta 
mokymo eiga. Jau 1811 m. rudenį naujai įrengta piešimo klasė, joje pastatyta pakyla 
gyvam modeliui; Universiteto dokumentuose minimi ir samdomi pozuotojai - tai 
rodo, kad gyvo modelio studijos trečioje „klasėje“ neliko tik teorine nuostata, bet 
buvo įgyvendintos praktiškai. Mokymosi vienoje klasėje laikas iš esmės nebuvo 


reglamentuotas, jis priklausė nuo mokinio parodytos pažangos. Iš vienos klasės į 

kitą buvo pereinama tik išlaikius atitinkamus egzaminus - gavus gerą įvertinimą už 
pateikus tam tikrą lygį atitinkančius piešinius. Tuo tarpu punktai, susiję su mokinių 
premijavimu ir siuntimu į užsienį, iš pradžių buvo atmesti dėl ribotų Universiteto fi- 
nansinių galimybių. Nepakankamai lėšų buvo skiriama ir antikinių „gipsų“, raižinių 
ir kitų meno studijoms būtinų pavyzdinių kūrinių kolekcijos įsigijimui, nors tokios 
kolekcijos pagrindas buvo sukauptas (dalį raižinių padovanojo Rustemas), įsigyta 
gerų antikinių skulptūrų kopijų. Vis dėlto tai nebuvo paskutinis Vilniaus univer- 
siteto dailės katedrų reorganizacijos projektas, o dalis jo principų buvo perkelta į 
vėlesnius (1818 m., 1820-1822 m., 1826 m.) Saunderso ir Rustemo projektus ir bent iš 
dalies įgyvendinta. Pavyzdžiui, imtos rengti mokinių darbų parodos (nuo 1820 m.), 
buvo organizuojami konkursai (minimi nuo 1818 m.), keletas premijuotų ar kitaip 
atrinktų studentų išsiųsti tobulintis į Peterburgo dailės akademiją ar aukštąsias dai- 
lės mokyklas Europoje. 

Piešimo mokyklos projektas rodo to meto Vilniaus universiteto meno profeso- 
rių pastangas pakelti dailės studijų lygį, mokymo procesui pritaikyti europinėse aka- 
demijose įprastą sistemą, taip užtikrinant profesionalių dailininkų rengimą. Projek- 
te išdėstyti edukacinio proceso etapai iliustruoja akademinio mokymo pagrindus ir 
leidžia geriau suprasti tuos kūrybinius principus, kuriais rėmėsi klasicizmo epochos 
dailininkai. Tai, kad keletą metų Vilniaus universitete sistemingai funkcionavo tik 
Piešimo mokykla, t. y. pirmasis nuoseklių akademinių meno studijų etapas, o tapyba 
ir skulptūra nebuvo nuosekliai dėstoma, turėjo neigiamų padarinių - nesuteikus 
pilno profesinio išsilavinimo, nebuvo galima kokybiškai parengti dailininkų. Kita 
vertus, nuo Piešimo mokyklos laikų Lietuvos dailėje labai išaugo piešinio reikšmė, 


ėmė formuotis piešinio, kaip savarankiško dailės žanro, samprata. 


RŪTA JANONIENĖ 

Kostas Dereškevičius. Kompozicijos dėstymas tapybos 
specialybės I-II kurso studentams (1987) 


> Tekstas iš: Kostas Dereškevičius, Kompozicijos dėstymas tapybos specialybės I-II kurso 
studentams. Metodinės rekomendacijos, Vilnius, 1987, p. 16-19, 29, 36-37 (komentarus 


parengė Linara Dovydaitytė) 


Turinys 
Įžanga 
I. Kas yra kompozicija 
1. Bendros žinios 
2. Pusiausvyra 
3. Simetrija 
4. Ritmas 
5. Dinamika 
6. Perspektyva 
7. Plokštuma ir erdvė 
8. Kontūras 
9. Šviesa 
10. Spalva 
11. Kompozicijos sistemos 
II. Kompozicijos mokymo metodinio darbo schema 
1. Kompozicijos dėstymas per mokslo metus 
2. Kompozicijos mokymas vasaros praktikoje 
III. Baigiamosios pastabos 


Literatūra 


bd 
7. Plokštuma ir erdvė 
Plokštumos suvokimas glaudžiai susijęs su erdvės problemomis. Dailininkas, siek- 


damas išlaikyti plokštumą, nuolat turi galynėtis su erdvę formuojančiomis ypatybėmis. 

Be minėtų spalvos ypatybių, ryškus ilgųjų bangų spalvų sugebėjimas „lįsti“ į 
priekį ir atrodyti tvirtesnėmis, tankesnėmis bei kietesnėmis. Panašūs reiškiniai pa- 
stebėti ir su tonais: tamsūs tolsta, o šviesūs artėja. 

Plokštumai formuoti įtakos turi ir kontūro ypatybės. Sakykime, objektai, turin- 
tys išgaubtą kontūrą, daro įspūdį gulinčių virš plokštumos, o turintys įgaubtą kontū- 
rą, - daro skylės įspūdį. Šio efekto pavyzdžiu gali būti V. Van Gogo [= Vincent van 
Gogh] paveikslas Arlietės. Žinoma, be kontūro plokštumai pabrėžti čia pasinaudota 
reiškiniu „figūra-fonas“ bei atitinkamu spalvos efektu. 

Erdvės iliuzijos viršūnė buvo pasiekta baroko dailėje. Šiai ypatybei plėtotis padė- 
jo tapybos jungimas su architektūra. 

Paveikslo plokštumos akcentavimas, kaip jau minėta, dailėn grįžo su P. Sezano 
[= Paul Cėzanne] kūryba ir yra būdingas Vakarų Europos XX a. dailei. Netgi va- 
dinamojo hiperrealizmo stiliaus paveikslai orientuoti į plokštumos tvarkymą, o ne 
į iliuzinę erdvę. Plokštumos sprendimo pobūdžiu įdomūs yra A. Matiso [= Henri 
Matisse] ir P. Pikaso [= Pablo Picasso] piešiniai. Matisas dažnai naudodavo liniją. 
Dėl to šio pobūdžio piešiniai suvokiami kaip savarankiškos linijos ir atrodo kaip iš- 
austas iš linijų skaidrus voratinklis. Kuo kontūrinio piešinio plotas didėja, tuo labiau 
kontūras netenka savo efekto. Apimties efektas visiškai sumažėja. 

Senieji meistrai siekė pabrėžti apimties tvirtumą ir jos gilumą. Šiuolaikinių 
dailininkų kūryboje pastebimas polinkis į daiktų dematerializavimą, o erdvė labai 
sumažinama. Šiuolaikiniai piešiniai dažniau apibūdinami kaip žmogaus rankų kūri- 
nys, jo vaizduotės vaisius, o ne fizinės realybės iliuzija. 

Dailės kūrinio erdvei suvokti didelę reikšmę turi ir intelektas bei dailės kūrinio 
turinio ar temos žinojimas. Tačiau panašios žinios vargiai gali turėti įtakos suvoki- 
mo efektui. Suvokimo efektas turi reikšmės kūrinio ekspresyvumui. 

Kodėl dailininkas nori išsaugoti formalią plokštumą? Į šį klausimą atsako R. Arn- 


heimas: „Apimties laipsnis varijuojasi nuo gilios perspektyvos, būdingos baroko kūri- 


8 Šiuo pavadinimu Van Goghas nutapė kelis arlietės p. Ginoux atvaizdus. Du 1888 m. 
tapyto portreto variantai atitinkamai saugomi Paryžiaus Orsay muziejuje ir Niujorko 
Metropoliteno muziejuje; 1890 m. nutapyti keturi to paties modelio atvaizdai yra: Romos 
Modernaus meno galerijoje, Krėller-Mūller muziejuje De Hoge Veluwe, San Paulo 


Modernaus meno muziejuje ir privačiame rinkinyje. 

niams, iki visiškos plokštumos, būdingos Mondriano abstrakcijai. Tačiau joks išanks- 
tinis siekis, joks meninis įgūdis negali sukurti visiškai uždaro gilumos efekto (išskyrus 
tuos atvejus, kai šis efektas kuriamas cerkvės aukštomis lubomis ar sceninių triukų 
kombinacijomis). Fizinėje erdvėje paveikslas visada išlieka plokščiu paviršiumi. Matyt, 
užuot kūręs iliuziją, pasmerktą netobulumui, dailininkas sąmoningai pabrėžia fronta- 
lią plokštumą ir kartu dvigubai praturtintą kompoziciją.“ (R. Arnheim, Art and Visual 
Perception. A Psychology of the Creative Eye, University of California Press, 1954; cituo- 
ta pgl. vertimą į rusų k.: P. Apuxeitw, Hckyccm6o u eusyanvuoe eocnpuamue, MockBa: 
IIporpecc, 1974, p. 277) 

Su plokštumos ir erdvės problema siejasi paveikslo rėmo klausimas. Rėmo funk- 
cija psichologiškai grindžiama bendru dėsningu plokštumos ir erdvės ryšiu, kuris 
vadinamas „figūra-fonas“. 

Rėmai istoriniu požiūriu (nuo Renesanso iki šių dienų) patyrė didelę evoliuciją. 
Paveikslai, naudoti kaip interjero dalis, tarsi praplėsdavo erdvę. Jie būdavo aprėmin- 
ti durų pertvaromis, piliastrais, supančiais altorių, fasado langų rėmais ir t. t. Kai 
paveikslo erdvė tapo savarankiška (išsilaisvino iš sienų), atsirado reikalas atskirti 
paveikslo plokštumą nuo patalpos erdvės. Paveikslo ribos nurodo kompozicijos, bet 
ne vaizduojamos erdvės pabaigą. Rėmas yra lyg ir langas, pro kurį žiūrovas žvelgia 
į erdvę, apribotą iš šonų, bet ne į gilumą. Vėliau, pabrėžiant paveikslo plokštumą, 
rėmas įgavo kontūro pobūdį, virto paveikslo išorine riba. Taigi jis gali tapti kontūru 
arba būti nustumtas atgal. Rėmas taikosi prie naujos funkcijos: suteikti paveikslui 


apriboto paviršiaus, „figūros“, esančios prieš sieną, pobūdį. 


8. Kontūras 

Kontūras yra vienas esminių daikto bruožų. Jis tik nepasako, kur daiktas yra 
ir kokioje padėtyje (iš priekio ar iš nugaros). Nors daiktas yra trijų matavimų, bet 
kontūras jį apibūdina kaip dvimatį. Kartais daiktą apibrėžia jo išorė, o kartais vidus 
(anga). Iš to išeitų, kad kontūras dažnai sukuria tik dalinį daikto vaizdą, jei mes 
daiktą suvokiame grynai regėjimu. Pilną daikto vaizdą susikuriam remdamiesi logi- 
ka. Skirtingos daikto regimos formos lėmė ir skirtingą jų traktavimą dailėje. Saky- 
kime P. Pikasas ignoravo vien regimą pasaulį. Daikto forma nesutampa su matomo- 


mis ribomis. Kiekvienas daiktas turi daugybę kontūrų ir dailininkas gali pasirinkti. 

Kontūras, išreikšdamas daiktą, jj supaprastina. Dailininkai, naudodamiesi kon- 
tūru, jį vaizduoja linija. Mes dažnai sakome „kontūras“, turėdami omenyje nubrėžtą 
liniją. Realioje gamtoje daiktai linijomis nėra apvedžioti. Tai yra tik paviršių ribos. 
Todėl dailės kūrinyje, kuriame ryškus spalvinių dėmių pradas, dažnai klystame teig- 
dami, kad ten „nėra piešinio“. 

Kontūro savoka artima siluetui. Žiūrėdami į daiktą prieš šviesą, mes matome 
jo siluetą. Daiktas visas tamsus, todėl ryškiai išsiskiria jo kontūras. Siluetas dažnai 
rodo esminius supaprastintus daikto požymius. Iš to seka kontūro išraiškos galimy- 
bės, nors ir sumažina daikto būdingų struktūrų kiekį. 

Dar paminėtina tokia kontūro ypatybė: balto lapo plotas, apibrėžtas kontūru, 
įgauna objekto, o likusi dalis - fono bruožų. Todėl atsiranda jau minėta sąvoka „fi- 
gūra-fonas“, o kartu ir reiškinys. Kai kurios šio reiškinio ypatybės jau minėtos anks- 
čiau. Čia tik akcentuojama, kad didėjant kontūro apibrėžtam plotui, mažėja viduje 
pasireiškianti paviršiaus įtampa ir kontūras pradeda netekti savo reikšmės. Dėl mi- 


nėtų ypatybių kontūras puikiai tinka plokščiam formos traktavimui. 


[«] 


[Il. Kompozicijos mokymo metodinio darbo schema] 

Natiurmortas. Buitiniai reikmenys. 8 val. 

Daiktai ir aplinka pasirenkami laisvai. Pageidautina natiurmortą komponuoti 
iš trijų-penkių daiktų. Čia sprendžiamos daiktų reikšmingumo ir kompozicinio 
centro, pusiausvyros ir ritmo, daiktų dydžio ir formato santykio problemos. Pagal 
galimybes reikia panagrinėti kolorito ir apšvietimo klausimą. 

Darbo pradžioje reikia išaiškinti uždavinį, nes, pasirenkant daiktus, iškyla te- 
matikos, idėjos ir siužeto bei šių elementų tarpusavio ryšio klausimas, nors pilnas 
šios sąveikos sudėtingumas aiškiau atsiskleidžia figūrinėje kompozicijoje. Vėliau, 
koreguojant, kreipti dėmesį į meninių raiškos priemonių naudojimą. Jos buvo išvar- 
dintos, kalbant apie šio uždavinio tikslus. Renkant medžiagą, reikia duoti nupiešti 
atskirus daiktus, o pagrindinį ir nutapyti (atskirai). 

Formato ilgoji kraštinė iki 70 cm. 


[...] 

III. Baigiamosios pastabos 

Skaitydami pastebėjote, kad čia nerašoma apie atskirus tapybos žanrus: natiur- 
mortą, peizažą, portretą. Tai padaryta dėl to, kad tos komponavimo taisyklės, meto- 
dai ir priemonės, kurios tinka figūriniams paveikslams, tinka ir minėtiems žanrams, 
nes suvokiama tų pačių psichologinių ir fiziologinių procesų pagrindu. Skirtumai 
išplaukia tik iš žanro specifikos ir jie nėra esminiai. 

Galbūt reikėjo dar labiau akcentuoti tokias tapybos kūrinio savybes, kaip pa- 
prastumą ir išraiškingumą. Paprastumas suprantamas kaip „...reikšmių ir formų 
organizavimas bendroje struktūroje, kuri aiškiai ir tiksliai apibrėžia kiekvienos de- 
talės vietą ir funkciją vieningoje visumoje“ (R. Arnheim, op. cit., p. 66). Psichologų 
įrodyta, kad kiekviena psichologinė veikla krypsta į paprastumą. 

A.[ntoine] de Sent Egziuperi [= Saint-Exupėry] knygoje Žemė žmonių planeta, 
rašydamas apie motoro tobulumą, samprotauja maždaug taip, jog tobula ne tada, kai 
nėra ko pridėti, o tada, kai nėra ko išmesti. Manau, kad tai būtina turėti omenyje ir 
dailininkams. 

Kalbant apie išraišką, reikia pažymėti, kad ji nurodo pačias būdingiausias savy- 
bes ir yra priklausoma nuo suvokėjo. Parašytas žodis „pain“ anglui reiškia „kančia“, 
o prancüzui - „duona“. 

Žmogaus veidas labiau įstringa į sąmonę tada, kai žmogus ką nors išgyvena, o 
ne tada, kai ramus. Tapydamas V. Paltanavičiaus? portretą, pastebėjau, kad žmogus 
atsiskleidžia labiau, kai jis yra neeilinėje būsenoje, nes sumažėja savikontrolė. 

Kai pradedam mokytis piešimo, tai mes pagal antikines galvas aiškinam žmo- 
gaus veido simetriškumą, atskirų dalių proporcijų vienodumą ir pan. Iš tikrųjų vie- 
ną Žmogų nuo kito skiria ne tai, kas jiems yra bendra, o tai, kuo jie nukrype nuo 
formos. Tai yra labai svarbu portreto žanrui. Vadinasi, išraiškai naudinga ir taikli 
deformacija bei ekspresija. Todėl rengiant dailininką reikėtų labiau ugdyti ekspresy- 
vių savybių pajautimą. 

Pedagoginiame darbe kasdien susiduriant su studentais, galima laukti įvairių 
netikėtumų, naujų kompozicinių pasiūlymų. Vienas jų - nauji kompozicijos ele- 


mentai. Dėstytoją tai gali šokiruoti. Tokiais atvejais reikia labai dėmesingai įsižiūrėti. 
9 Vytautas Paltanavičius (g. 1924) - lietuvių kompozitorius. 

Dažnai naujumo problema iškyla vadinamojoje laisvojoje kūryboje. Naujumas sun- 
kiai priimamas ir greičiau todėl, kad, kaip teigia S. Danijelis „...vaizdavimo sistemos, 
kurios branduolį sudaro nusistovėjusi tradicinė komponavimo forma, periferijoje 
nuolat kaupiasi nauji elementai. Pradžioje jie egzistuoja ir priimami kaip daugmaž 
atsitiktiniai būdai, deformuojantys kompozicinę normą. Ilgainiui šių periferinių ele- 
mentų daugėja. Jie vaizduojamosios sistemos branduolinį komponentą išstumia ir 
sudaro kompozicijos kokybę, naują visumos formą“ (Cepreit /I[auuonp, Kapmuna 
Kzaccuueckoüi anoxu: IIpoónewma kownosuuuu 6 sanaónoeeponeückoü sueonucu 


XVII sexa, JIenuurpag: AckyccTBO, 1986, p. 11). 


KOMENTARAS 

Skelbiamo šaltinio autorius Kostas Dereškevičius (g. 1937) - žinomas Lietuvos 
tapytojas, vienas pochruščiovinio laikotarpio dailės reformatorių. Studijas LSSR 
valstybiniame dailės institute baigė 1967 m., išgarsėjo XX a. 8-ojo dešimtmečio 
pradžioje, kartu su buvusiais bendramoksliais Algimantu Kuru, Arvydu Šalteniu 
ir Algimantu Švėgžda pradėjęs rengti parodas, kuriose eksponuota kūryba greitai 
buvo pripažinta nauju posūkiu sovietmečio Lietuvos dailėje. Dereškevičiaus tapyba 
vertinta už tai, jog peržengė „aukštosios“ ir „žemosios“ kultūros skirtį, vaizdavimo 
objektu pasirinkus banalius daiktus, kasdienes situacijas, „paprastą“ žmogų. Popme- 
nui artima vaizdavimo maniera pasižymėjo ironišku požiūriu į aplinką, kurį dailės 
kritikai, lygindami ją su ankstesnei dailei būdingu heroizmu, vadino tikrovės „dei- 
dealizavimu“, „deromantizavimu“ ir pan. 

Dailininkas anksti pradėjo pedagoginę veiklą: 1971-1980 m. dėstė Vilniaus uni- 
versiteto Estetinio lavinimo katedroje, 1976 m. pradėjo dirbti Valstybiniame dailės 
institute (dabar - Vilniaus dailės akademija), Piešimo katedroje, kur 1987 m. jam buvo 
suteiktas pedagoginis docento, 1993 m. - profesoriaus vardas. 1993-1995 m. Dereš- 
kevičius buvo Vilniaus dailės akademijos Vaizduojamosios dailės fakulteto dekanas, 
1995-2000 m. - VDA studijų prorektorius. Kaip galima spręsti iš kitų šaltinių, dėsty- 
mas dailininkui buvo ne tik pragyvenimo šaltinis, bet ir kitais požiūriais svarbi veikla, 
skatinusi apmąstyti meninės kūrybos klausimus, dariusi poveikį jo paties kūrybai. 

1987 m. atskira knygele 300 egz. tiražu išleista Dereškevičiaus mokymo progra- 


ma Kompozicijos dėstymas tapybos specialybės I-II kurso studentams. Metodinės re- 

komendacijos visų pirma yra oficialus dokumentas, kurio pagrindu dailininkui buvo 
suteiktas pedagoginis docento vardas. Kaip įprasta tokio pobūdžio dokumentams, 
programa buvo patvirtinta ne tik aukštosios mokyklos - tuometinio LSSR valsty- 
binio dailės instituto, bet ir Lietuvos SSR aukštojo ir specialiojo vidurinio mokslo 
ministerijos. Toks dokumentas turėjo atitikti visus sovietinės švietimo sistemos do- 
kumentams keliamus reikalavimus, tad šis šaltinis pirmiausia yra įdomus kaip to 
laikotarpio dailės mokymo programos pavyzdys. 

Sovietinėje sistemoje švietimas, kaip ir kitos sritys, buvo ne tik kruopščiai admi- 
nistruojamas, bet ir politiškai kontroliuojamas įvairių valstybinių bei partinių insti- 
tucijų. Lietuvos švietimą reguliavo sąjunginės institucijos ir jų parengti dokumentai, 
šiuo atveju - SSRS kultūros ministerijos ir SSRS Lenino ordino dailės akademijos 
suformuluoti kompozicijos dėstymo programiniai reikalavimai. Jų laikantis buvo 
sukurta ir Dereškevičiaus mokymo programa. Pasigilinus į šį šaltinį galima susi- 
daryti vaizdą, kokiais principais sovietmečiu buvo organizuojamos meno studijos 
aukštojoje mokykloje. Studijų proceso samprata iš dalies atitiko klasikinę akade- 
mine tradiciją, sujungtą su marksistinių meno suvokimu bei sovietine ideologija. 
Pavyzdžiui, klasikinei akademinei tradicijai atstovautų šioje programoje išdėstytas 
reikalavimas racionaliai skirstyti studijų procesą pamažu didinant užduočių sudė- 
tingumą, o užduoties sudėtingumas matuojamas žanrais, kurie sovietinėje ideolo- 
gijoje turėjo aiškią hierarchiją - nuo natiurmorto iki figūrinės kompozicijos. Mark- 
sistinę meno sampratą atitinka programoje aprašyta paveikslo kūrimo metodika: 
pirmiausia pasirenkama (arba paskiriama) tema, pavyzdžiui, susijusi su socialisti- 
niu darbu, tada ieškomas siužetas jai atskleisti, rengiama paruošiamoji medžiaga 
(užrašai, eskizai) ir galop pereinama prie paveikslo komponavimo. Akcentuojama 
turinio viršenybė formos atžvilgiu: „svarbiausias ir lemiamas sumanymo momentas 
yra jo idėjinis turinys“, sovietinio mąstymo kontekste tai reiškė politinio kūrybos 
angažavimo reikalavimą, o kompozicijos mokymą prilygino ne tik estetiniam lavi- 
nimui, bet ir ideologiniam auklėjimui. 

Oficialių dailės švietimo reikalavimų pagrindą sudarė nurodymas rengti sovietinę 
ideologiją išpažįstantį menininką, kuris savo kūryboje remtųsi socialistinio realizmo 
metodu. Nors per visą sovietmetį socialistinis realizmas buvo gana plačiai apibrėžia- 


mas ir su juo susiję reikalavimai dažnai priklausydavo nuo valdančiosios nomenklatū- 


241 


DAILÉS ISTORIJOS SALTINIAI 


ros pažiūrų bei skonio, konkretiems atvejams skirtuose norminiuose dokumentuose jį 
buvo stengiamasi kuo griežčiau reglamentuoti. Dereškevičius savo parengtos progra- 
mos įžangoje, remdamasis Maskvoje sukurtais dokumentais, įvardija keletą oficialaus 
kanono bruožų, kurie, kaip įprasta, prieštaravo vienas kitam. Pavyzdžiui, nurodoma, 
kad kompozicijos mokymas privalo būti paremtas realistinio meno pavyzdžių nagri- 
nėjimu, taip įtvirtinant realizmo viršenybę formalistinėmis laikytų meno krypčių at- 
žvilgiu. Tačiau greta teigiama, jog kompozicijos mokymas turi išugdyti gebėjimą taip 
pavaizduoti tikrovę, kad ši atitiktų „partiškumo ir liaudiškumo principus“, atskleistų 
tai, „kas nauja, progresyvu“, kitaip tariant, ne atspindėtų, o perkurtų tikrovę pagal par- 
tijos idėjinę liniją. Gebėjimas įkūnyti „teisingą“ idėją naudojantis meninėmis raiškos 
priemonėmis laikomas svarbiausiu kompozicijos studijų tikslu. 

Dar įtaigiau nei socialistinio realizmo reikalavimų prieštaringumą šaltinis at- 
skleidžia, kaip laisvai buvo traktuojamos oficialaus kanono normos. Pavyzdžiui, pri- 
valomo dailės realizmo klausimą mokymo programos autorius sprendžia filosofiškai 
teigdamas, jog bet kokio stiliaus meno kūrinys yra savojo laiko ir aplinkos atspindys, 
tad visad susijęs su tikrove: „metodas yra vienas — nuo realaus pasaulio į paveiks- 
la. [...] Tačiau nuo realaus pasaulio iki paveikslo — didelis atstumas.“ Tokia nuostata 
Dereškevičiui leidžia savo programoje greta privalomų peredvižnikų dailės pavyzdžių 
aptarinėti modernistų Cėzanneo, Picasso, Matisseo ir kt. kūrybą. Kitas svarbus daly- 
kas - nepaneigdamas oficialiosios doktrinos reikalavimų, Dereškevičius propaguoja 
modernistinės dailės principus. Pavyzdžiui, skyriuje „Plokštuma ir erdvė“ erdvės iliu- 
zijos paveiksle kūrimas siejamas su praeities epochų menu, o paveikslo, kaip plokš- 
tumos, samprata laikoma šiuolaikinės dailės bruožu. Programoje aiškiai įvardijamos 
ir kitos modernistinės dailės vertybės — antinatūralizmas, vaizduotės aukštinimas, 
išraiškingumas, deformacija. Ankstyvuoju sovietinio režimo laikotarpiu tokie meni- 
nės kūrybos bruožai būtų sukritikuoti kaip socrealizmo principams prieštaraujantis 

„formalizmas“. Ši sąvoka, beje, kaip neigiamą atspalvį tebeturintis, tačiau tuščias žodis, 
vartojama ir Dereškevičiaus tekste. Tačiau šaltinis parodo, jog vėlyvuoju sovietmečiu 
net norminiuose dokumentuose vyravo ideologinė sumaištis, kuri galėjo reikšti ir tai, 


jog valdžios siekis absoliučiai reguliuoti meno ir kultūros sritį liko neįgyvendintas. 


LINARA DOVYDAITYTÉ 


PAVYZDŽIŲ KNYGA 


Pavyzdžių knygomis vadiname veikalus, apibendrinančius ilgalaikę tam tikros 
meninės krypties, mokyklos ar dailininko kūrybinę patirtį. Ši patirtis leidžia teks- 
to autoriui atrinkti ir pateikti sektinus ikonografinių, kompozicinių, vaizdinių ar 
plastinių sprendimų variantus. Jie gali būti tik aprašyti arba dar ir iliustruoti archi- 
tektūriniais brėžiniais, kompozicijų schemomis, piešiniais, dailės kūrinių kartotė- 
mis bei reprodukcijomis. Kai kurios pavyzdžių knygos artimos dailės praktikos 
užrašams ir atlieka tokią pačią funkciją, tačiau pavyzdžių knyga, kitaip nei prak- 
tiniai užrašai, pateikiama pagal tam tikrą bendrą teorinę koncepciją; dėl to kai 
kurios pavyzdžių knygos įgijo norminį pobūdį. 

Manoma, jog dailės ir architektūros pavyzdžių sąvadai bei kanonų aprašymai 
egzistavo jau Senovės Egipte. Kol kas ankstyviausias žinomas, nors ir neišlikęs, 
tokio pobūdžio tekstas yra graikų skulptoriaus Polikleito (g. apie 480 m. pr. Kr.) 
skulptūros Doriforas (apie 450 m. pr. Kr.) autorinis komentaras Kanonas. Šį apra- 
šymą mini romėnų istorikas Gajus Plinijus Vyresnysis (23-79). Polikleitas sufor- 
mulavo idealios nuogo vyro figūros vaizdavimo taisykles. Atleto atvaizdo grožis 
grindžiamas proporcijų darna: pėdos ilgis sudaro 1/6, galva - 1/8, delnas 1/10 viso 
kūno ūgio. Vieningu visos proporcijų sistemos moduliu pasirinktas rankos pirš- 
to ilgis. Teigiama, kad Kanonas aprašė ir kontraposta — stovėseną figūros, kurios 
svoris per ištiestą dešinę koją (per kelį lengvai sulenkta kairė tik pirštų galais liečia 
žemę) perkeltas iš kūno centro į dešinę, o pečių ir klubų linijos pakreiptos įstrižai 
viena kitos atžvilgiu; dešinė ranka laisvai ištiesta išilgai torso, kairėje sulenktoje 
kas nors laikoma. Kontrapostas padeda išvengti figūros skulptūrinio atvaizdo sąs- 


tingio ir frontalumo. 

Pasikartojantys dekoro ir ikonografijos motyvai Pompėjos ir Herkulanumo sie- 
nų tapyboje leidžia spėti, jog Romos imperijos dailininkai naudojosi tais pačiais pir- 
mavaizdžiais, tačiau nė vienas toks pavyzdys nėra išlikęs. 

Aptarsime tris pavyzdžių knygų atmainas; tai — architektūros ir dailės traktatai, 


ikonografijos šaltiniai ir mokslo žinynai. 


Architektūros ir dailės traktatai 

Architektūros ir dailės traktatai rašomi nuo Antikos laikų. Tai meno knygos, 
apibendrinančios ankstesnių autorių žinias ir paties rašančiojo poziciją. Itin ver- 
tingi traktatai apie architektūrą, kurių autoriai paprastai nesiribodavo siaura spe- 
cialybės samprata ir įtraukdavo platesnį kultūros, geografijos arba techninių žinių 
kontekstą. 

Vienintelė Antikos architektūros knyga, pasiekusi mūsų laikus, buvo Vitruvijaus 
(tarp 80 ir 70 m. pr. Kr. - 14 m. pr. Kr.) veikalas Apie architektūrą (De architectura), 
dažnai vadinamas Dešimt knygų apie architektūrą. Vitruvijus buvo romėnų archi- 
tektas, helenistinės kultūros auklėtinis, jis rėmėsi klasikine graikų estetika bei ro- 
mėnų inžinerijos patirtimi. Kai kurie jo suformuluoti kriterijai ilgam tapo Europos 
architektūros norma. Jis teigė, jog statiniui privalomos trys savybės: firmitas, utilitas, 
venustas, t. y. tvirtumas, funkcionalumas, grožis. Vitruvijus aptarė tris architektū- 
rinius orderius: dorėninį, jonėninį ir korintinį, o toskaninį paminėjo kaip „primi- 
tyvų“. Jo knyga atskleidė antropologinius graikų architektūros estetikos aspektus. 
Jis pagrindė pastato proporcijų darnos sampratą, orientuotą į vertingiausią gamtos 
kūrinį - žmogaus kūną. Vitruvijus teigė, kad gražus tik simetriškas pastatas, o si- 
metrijos pamatas — proporcijos; šventykloje atskiros dalys tarpusavyje turi derėti 
taip, kaip kad dera žmogaus kūno dalys. Tobulas architektūros ir kūno proporcijas 
sieja jų santykis su tobulomis simbolinėmis geometrinėmis formomis - apskritimu 
ir kvadratu. Manoma, kad Vitruvijaus žmogaus proporcijų sistema - vadinamuoju 
nosies matu - vadovavosi Bizantijos meistrai, ypač kuriantys sienų tapybą ir moza- 
iką, tačiau šiai nuomonei pagrįsti stokojama rašytinių šaltinių. Daugelis vėlyvųjų 
Viduramžių ir Renesanso dailininkų bandė iliustruoti Vitruvijaus proporcijų siste- 
mos aprašymą ir sukūrė savus piešinio Vitruvijaus žmogus variantus; be abejo, žino- 


miausias i$ jų - Leonardo da Vinci (1452-1519) piešinys (apie 1490), saugomas Vene- 

cijos Dailės akademijos muziejaus grafikos kolekcijoje. Įvairių autorių nubraižytais 
architektūrinių orderių pavyzdžiais iliustruoti Vitruvijaus knygos leidimai, išversti 
į skirtingas kalbas, su komentarais ir be jų - vadinamosios Kolony knygos, - plito 
po XVII-XVIII a. Šiaurės ir Vidurio Europą ir diegė klasikinę architektūros grožio, 
pagrįsto proporcijų darna, sampratą. Drauge šios knygos skatino ir architektūrinių 
fantazijų kūrybą. Vitruvijaus traktate buvo sutelkta tiek sakralinės ir gyvenamosios, 
tiek ir inžinerinės (tiltų, fortifikacijų, akvedukų, teatrų, landšafto) architektūros pro- 
jektavimo ir statybos patirtis. Šių tekstų iliustracijos tapo įvairių Europos XVII-XIX a. 
architektūrinių projektų pirmavaizdžiais. 

XV a. Antikos tradicijų atgimimą ir Naujųjų laikų teorinį mąstymą įtvirtino Vi- 
truvijaus inspiruoti architekto ir teoretiko Leone Battista Alberti (1404-1472) veikalai. 
"Trijuose traktatuose, skirtuose tapybai (De pictura, 1435), skulptūrai (De statua, 1468) 
ir architektūrai (X libri de re aedificatoria, Trattato di architectura, 1485), Alberti iškėlė 
skirtingų meno šakų giminystės idėją ir teigė, kad tai yra vieno tėvo - il disegno (ver- 
čiamo kaip „sumanymas“, „vidinis piešinys“, „meninė idėja“) - dukterys. Svarbiausiu 
ir įtakingiausiu laikomas traktatas apie tapybą, kurį, beje, parašęs lotyniškai ir dedika- 
vęs Mantujos kunigaikščiui, Alberti išvertė į toskanų tarmę, kad juo galėtų naudotis 
kolegos dailininkai. Tapybą Alberti aukštino už jos nežemišką jėgą, kuri „kaip drau- 
gystė geba nesantį paversti esančiu, mirusįjį gyvu“. Tapymo procese Alberti išskyrė 
tris komponentus: apribojimą, kompoziciją ir šviesos priėmimą (t. y. kontūrinį piešinį, 
modeliavimą ir spalvinimą). Tokia pastanga racionalizuoti tapymą sietina ne tiek su 
menine praktika ar tapybos mokymu, kiek su humanistiniu išsilavinimu: mokymasis 
tapyti gretintas su mokymusi rašyti, o kompozicija sieta su retorika. 

Alberti paskelbta tapybos žanrų hierarchija, aukščiausiuoju pripažįstanti istoria, 
arba pasakojimą perteikiančią kompoziciją su žmonių figūromis, artima retorikai. 
"Toks tapybos kūrinys liudija, kad tapytojas yra įvaldęs visas savo meno dalis, jis gali 
atkartoti gamtos pavidalus, suvokia harmonijos ir įvairovės dėsnius, turi bendrą 
pasaulio pažinimą, kurį geriausiai atskleidžia decorum - turinio ir formos dermės - 
principas; t. y. seni žmonės neturi gestikuliuoti, jauni turi atrodyti judrūs, kariai turi 
rengtis ir judėti skirtingai nuo filosofų ar šventųjų atsiskyrėlių, nes „kūno judesiai 
atskleidžia dvasios judesius“. Aptardamas dailininko pasirengimą, Alberti ne tik pa- 


brėžia gamtos studijas ir kopijavimą, bet ir gebėjimą atrinkti gražiausias gamtos for- 

mas ir jas sujungti į vieną pavidalą. Tapymas yra kritinė veikla, reikalaujanti discipli- 
nos bei nuolatinės sąveikos tarp regimojo pasaulio ir tapytojo sumanymo. Pastaroji 
mintis tapybą apibrėžia taip, kaip Antikos ar Viduramžių mąstytojai apibrėždavo 
filosofiją. Taip Alberti, parinkdamas argumentus pagal retorikos, filosofijos ir poe- 
zijos pavyzdį, pakylėjo tapybą iki „laisvųjų menų“, nors dailė iki XV a. pabaigos dar 
buvo priskiriama amatų sričiai. 

Tarp Šiaurės renesanso meninių traktatų aktualiausias buvo Albrechto Dūrerio 
(1471-1528) veikalas Keturios knygos apie proporcijas (1528), kalbantis apie instru- 
mentą, įgalinantį dailininką kurti tobulą regimybę. Dūreris pažengė toliau už italų 
pirmtakus, atsisakydamas unifikuotų proporcijų sistemų ir jas individualizuodamas, 
t. y. nusakydamas įvairių amžiaus grupių ir fizinių tipų asmenų proporcijų skirtu- 
mus. 

"Tarp originalių traktatų, parašytų remiantis tiek Antikos pavyzdžiais, tiek sa- 
varankiškais kūrybos apmąstymais, garsėjo manierizmo epochos italų tapytojo ir 
teoretiko Giovanni Paolo Lomazzo (1538-1592) Traktatas apie tapybą, skulptūrą ir 
architektūrą (Trattato dellarte della pittura, scoltura et architettura, 1584). Šis veikalas 
liudijo dailės sampratos virsmą Naujaisiais laikais. Struktūra ir turiniu tai vadovėlis, 
tačiau jame nekalbama apie technologinius dalykus, o plėtojama, pavyzdžiui, tapy- 
bos teorija suskirstant tapymo procesą į septynias dalis: proporcijas, judesį, spalvą, 
šviesą, perspektyvą, kompoziciją ir formą. 1590 m. Lomazzo išspausdino veikalą Ta- 
pybos šventyklos idėja (Idea del tempio della pittura), kuriame disegno sąvoką pakeitė 
komplikuotesne euritmia (pasikartojimas) samprata, o tapybos procesą vaizdavo 
pasitelkęs metaforišką vaizdinį apskrito plano šventyklos, kurios septynios kolo- 
nos yra septyni meno valdytojai - Michelangelo (1475-1564), Leonardo, Raffaello 
(1483-1520), Tiziano (1421-1576), Andrea Mantegna (1431-1506), Polidoro da Ca- 
ravaggio (1499/1500-1543; Raffaello mokinys, išgarsėjęs klasicizuojančiomis fasadų 
freskomis) ir Gaudenzio Ferrari (1475/1480-1546; to laikotarpio populiariausias 
Milano tapytojas); kiekvieną jų valdo planeta, atstovauja metalas, gyvūnas, Antikos 
išminčius, poetas ir Antikos tapytojas. Lomazzo aprašė ir dailės kūrinio vertinimo 
kriterijus, kurie, pasak jo, remiasi doktrina, praktika ir maniera. 

Dailės traktatų tradiciją toliau plėtojo akademizmas, pasižymėjęs normatyviniu 


charakteriu ir hierarchizuotu požiūriu į meninę kūrybą. 

Ikonografijos šaltiniai 

Atskirą pavyzdžių knygų grupę sudaro ikonografijos veikalai. Su išlygomis čia 
galima priskirti Bizantijos autorių tekstus apie ikonų tapybą. Jos kanonas ir pagrin- 
dinės ikonografinės schemos nusistovėjo VIII-IX amžiuje. Pagrindinius filosofinius 
visos bizantinės bažnytinės dailės principus pagrindė ir susistemino Jonas Damas- 
kietis (676-749) ir Teodoras Studitas (759-826), o įteisino 787 m. Nikėjos visuotinis 
Bažnyčios susirinkimas. Bizantijos šaltiniuose dvasinis ir estetinis aspektai anali- 
zuojami neatsietinai. Cia ikonografiniai sprendimai ir vaizdavimo normos tiesiogiai 
priklauso nuo patristikos tekstų teologinės interpretacijos. Kanoniška Bizantijos 
dailė įtvirtino nuomonę, jog meistrai dirbo vadovaudamiesi pavyzdžių knygomis, 
pavyzdžiui, šv. Pankratijaus iš Taorminos (VIII a.) gyvenime rašoma, kad vykdamas 
iš Palestinos į Vakarus jis išvyko nešinas chartia (lentelėmis ar papirusais) ir dviem 
tomais Senojo ir Naujojo Testamento vaizdų istorijų (gr. eikonike historia). Vadina- 
masis Freiburgo foliantas ir hercogo Augusto bibliotekoje Volfenbiutelyje saugoma 
Pavyzdžių knyga ilgą laiką buvo laikomi vieninteliais išlikusiais vaizdiniais doku- 
mentais, tačiau įrodyta, kad jų abiejų autoriai - vakariečiai, buvę Konstantinopolyje 
lotynų okupacijos metu (1204-1261). Taip pat manoma, kad vaizdinius pavyzdžius 
Bizantijos meistrai ėmė kurti veikiami Vakarų ir tik vėliau, kai paplito popieriaus 
gamyba. Pavyzdžiui, Kretos, tuo metu priklausiusios Venecijai, tapytojas Angelosas 
Akotantosas 1436 m. surašytame savo testamente teigia, kad jei jo gimsiantis vaikas 
būtų berniukas, jam paliekas savo piešinių lapus, jei ne - šie teatitenką jo broliui. 
Tai vieninteliai patikimi duomenys apie Bizantijos meistrų turėtus vaizdinius pavyz- 
džius, tačiau nemanytina, kad šie rinkiniai buvo sisteminiai. Ankstyviausią žinomą 
sisteminį stačiatikių dailės ikonografijos vadovą, vadinamąją Tapytojo knygą (Her- 
meneia), 1730-1734 m. sudarė Atono kalno vienuolynuose tapęs Dionisijus iš Furnos 
(apie 1670 - po 1744). Vėliau tokie vadovai, papildyti smulkiais aprašymais, plito 
stačiatikių kraštuose, ypač Rusijoje. 

Vakarų krikščionybės liturgija ir dailės ikonografija greitai ėmė tolti nuo bizan- 
tinių pirmavaizdžių, įgydama lokalių niuansų naujai pasikrikštijusių tautų visuome- 
nėse. Tik XIII a. Viljamas Durandietis (apie 1230-1296) savo Apeigyne (Rationale 
Divinorum officiorum, iki 1286) sunormino liturginių reikmenų vartoseną ir ikono- 


grafijos tradicijas (Žr. toliau pateikiamą ištrauką ir komentarą). 

Renesanso išvakarėse prasidėjo pasaulietinės kultūros sklaida, o XV a. sukles- 
tėjo antikinės kilmės dailės žanrai (portretas, mitologinė kompozicija, paminklas 
herojui amžininkui). Naujaisiais laikais pasikeitė sakralinės ir pasaulietinės dailės 
santykis bei jų teorinė refleksija. XV-XVI a. kultūroje tai liudijo nauja dailės iko- 
nografija. Joje transformuojasi retorikos ir emblemikos tradicijos, bažnytinės, mi- 
tologinės ir folklorinės kilmės elementai. Naująjį alegorinės raiškos būdą atsispindi 
Cesare Ripa (apie 1555-1622) veikalas Ikonologija. Pirmasis šios knygos leidimas 
nebuvo iliustruotas, o vėliau sukurtos ir vis pasipildančios iliustracijos tapo dau- 
gelio Baroko epochos kūrinių pirmavaizdžiais. Ripos knyga turėjo įtakos tiek pa- 
saulietinės, tiek ir sakralinės dailės vizualiajai retorikai. Tačiau esmines permainas 
XVI-XVII a. bažnytinio meno ikonografijoje nulėmė Tridento visuotinis Bažnyčios 
susirinkimas (1545-1563). Dėl protestantiškosios Reformos apsvarstęs ir naujai iš- 
dėstęs Katalikų Bažnyčios doktrininį mokymą, jis paskatino pertvarkyti atvaizdų 
ikonografiją. Ilgalaikių pasekmių dailei turėjo du dokumentai: 1563 m. paskutinis 
Susirinkimo nutarimas apie šventuosius paveikslus ir Milano vyskupo šv. Karolio 
Boromiejaus (1538-1584) Instrukcija apie bažnyčių įrangą ir bažnytinius reikmenis 
(Instructionum fabricae et supellectilis ecclesiasticae, 1577). Tridento susirinkimo 
idėjas išskleidė XVII-XVIII a. tekstai apie sakralinės dailės normas, iš kurių — ir 
šioje antologijoje pristatomas Gabriele Paleotti (1522-1597) veikalas Apie šventus ir 
nešventus atvaizdus (1582). Potridentinių ikonografijos reikalavimų buvo tvirtai lai- 
komasi iki Vatikano II susirinkimo (1962-1965). 

Embleminę Naujųjų amžių tradiciją susistemino Honorė Lacombeo de Prezelio 
(1725-?) Ikonologinis žodynas (Dictionnaire iconologique, 1756), kurio pirmojo leidi- 
mo viršelyje Ikonologija pavaizduota kaip sėdinti moteris, piešianti personifikaciją, 
kurią jai atskleidžia sparnuotas genijus; taigi ikonologija suvokiama kaip mokslas, 
nuolat kuriantis simbolius ir alegorijas, kuriuos naudoja menininkai. Šiais laikais 
embleminės dailės tąsą būtų galima pavadinti trūkinėjančia tradicija, tad rašytinių 


šaltinių reikšmė įgyja ne tik akademinę, bet ir bendrą kultūros pažinimo vertę. 
Mokslo žinynai, vadovai ir informaciniai leidiniai 
Specifinę pavyzdžių knygų grupę sudaro įvairių mokslų žinynai ir sąvadai - kny- 


gos, skirtos ne specialiai dailininkams, tačiau būtinos jų kūrybai. Manoma, jog žiny- 

nų būta jau vėlyvosios Antikos laikais, bet jie, deja, neišliko. Žodynų, enciklopedijų, 
atlasų, sąvadų pobūdis ir meninis pritaikymas priklausė nuo epochos. Viduramžių 
herbarijuose ir bestiarijuose (augalų ir gyvūnų žinynuose) būdavo vaizduojamos 
ir aprašomos ne tik gamtoje egzistuojančios, bet ir fantastinės būtybės. Nematyta 
ribos tarp vaizduotės ir tikrovės, tarp empiriškai patikrintos ir iš žodinės tradicijos 
atkeliavusios informacijos. Bestiarijuose greta realių gyvūnų ir paukščių pristatomi 
fantastiniai - hidra, mantikora, feniksas, drakonas ir aibė kitų būtybių'. Herbarijai 
ir farmacijos žinynai neapsieidavo be magiškosios mandragoros šaknies aprašy- 
mų. Legendinius gyvūnus ir augalus dailės istorikams padeda identifikuoti būtent 
bestiarijų ir herbarijų studijos; patys šie veikalai taip pat yra dailės istorijos tyrimų 
objektas, kurio interpretacija neįmanoma be kitų istorinių rašytinių šaltinių tyrimo. 

Renesanso epochoje sinkretišką Viduramžių ontologinį ir gnoseologinį mąs- 
tymą pakeitė specializuotas: mokslinis pažinimas atsiskyrė nuo meninio, teorinis — 
nuo empirinio, meninė veikla - nuo amatų. Botanikos ir zoologijos veikalai įgavo 
visai kitą, analitinį ir sisteminį mokslinį pobūdį, kuris įsitvirtino Apšvietos epochoje. 
Gamtos mokslų žinynų iliustracijas pradėta kruopščiai piešti iš natūros, raižinius 
tikroviškai spalvinti akvarele. XVIII a. prancūzų enciklopedistų veikla atvėrė mo- 
dernų vizualiosios informacijos istorijos puslapį. Žinynų iliustracijos tapo Baroko 
dailės, ypač auksakalystės, tekstilės ir kt. dekoratyvinių kompozicijų pirmavaiz- 
džiais. Nuo XVI a. pradėta spausdinti anatomijos atlasus. Kai kada parengiamieji 
piešiniai šiems leidiniams įgydavo ne tik mokslinę, bet ir meninę vertę: pavyzdžiui, 
Jano Steveno van Calkaro (1499-1546) piešiniai Andreas van Weselio (1514-1564) 
anatomijos atlasui Septynios knygos apie žmogaus kūno sandarą (1543). 

Itin vertingi, o šiandienos akimis žvelgiant - ir meniški buvo įvairių amatų sri- 
čių žinynai ir vadovai. Jie atitiko pereinamąjį istorinį XVIII a. momentą, kai senieji 
amatų cechai ir manufaktūros transformavosi į pramonės įmones, kurioms reikėjo 
kompetentingų organizatorių ir vykdytojų. Amatų vadovai - tai nejkainojami įvai- 
rių taikomosios dailės ir dizaino sričių istorijos šaltiniai, išsaugoję jau užmirštas 


amatų detales. Ypač vertingi prancūziški vadovai, iliustruoti detaliais vario raiži- 


1 Plg. The Medieval Bestiary / CpedneseKosviūi becmuapuii, parengė K. Muratova, Moscow: 
Art Publishers, 1984, p. 90, 124, 165, 190. 

niais. Tokiu knygu rinkinj turi Lietuvos mokslu akademijos Vrublevskiu bibliotekos 
Retų spaudinių skyrius. Tarp jų - bibliografinė retenybė, François Bėdos de Celles 
vargonų statybos vadovas, šilko audimo, siuvinėjimo, vitražo ir tapybos ant stiklo, 
medžio darbų, knygrišystės ir kitų dailiųjų amatų knygos. Žinoma, šie leidiniai gal 
labiau priskirtini praktinių patarimų tekstams, tačiau Lietuvos kultūros kontekste 
jie įgijo ir meninių madų pavyzdžio funkciją, tad gali būti intepretuojami kaip pa- 
vyzdžių knyga. Kaipgi neprisiminti šių leidinių skaitytojų, Apšvietos amžiaus didikų 
Oginskių, Radvilų, Tyzenhauzų ar Tiškevičių, bandžiusių savo valdose įkurti Vaka- 
rų standartus atitinkančius dirbinius gaminančias manufaktūras. 

XIX ir XX a. dailininkams ypač daug vizualiosios informacijos suteikdavo ilius- 
truoti kelionių gidai, etnografinių ir archeologinių ekspedicijų atradimų publikacijos. 
Vertingas šaltinis dailės istorikams - fabrikų produkcijos katalogai, siūlę pirkėjams 
istorizmo ir art nouveau stiliaus namų apdailos detales (metalinės tvoros, balkonų 
grotelės, durys, langų rėmai ir kt.), baldus, indus ir kitus namų apyvokos reikmenis 
(tokią pat funkciją atlieka ir XX a. įvairių dizaino firmų dirbinių katalogai). Bažnyčios 
dailės tyrėjams žinių suteikia užsakovams skirti bažnytinio meno dirbtuvių katalogai 
arba reklaminiai intarpai žurnaluose, parodų lankstukuose. Fotografijos atsiradimas iš 
esmės pakeitė mokslinių ir informacinių leidinių, kartu ir pavyzdžių knygos, pobūdį, 
tačiau jų įtaka dailei ir reikšmė dailės istorijos tyrimams nepakito. 

Pavyzdžių knygų interpretavimo galimybės labai įvairios. Jos gali būti skaitomos 
ir kaip istorijos apybraižos, ir kaip dailės praktikos vadovai, ir kaip epochos estetinių 
pažiūrų liudijimai. Dailės istorija be šių šaltinių neapsieina siekdama nustatyti dai- 
lės kūrinių pirmavaizdžius, analizuodama kompozicinių schemų plitimą, vaizdinių 
migraciją iš vieno kultūros lauko į kitą, jų taikymą skirtingose medijose. Tačiau am- 
žininkams jos visų pirma tarnavo kaip konkrečių ikonografinių bei meninio stiliaus 


pavyzdžių rinkiniai, tiesiogiai ir plačiai veikę architektūros ir dailės praktiką. 


ALEKSANDRA ALEKSANDRAVIČIŪTĖ 


2 E Bėdos de Celles, L'Art du facteur orgues... RSS XVIII/2-114; J. Paulet, LArt du fabriquant 
detoffes de soie..., RSS XVIII/2-141; P. le Vieil, LArt de la peinture sur verre et la vitrerie... 
RSS XVIII/2-130 ir kt. 

Viljamas Durandietis. Apeigynas 


> Versta i$: Guillelmus Durandus, Rationale Divinorum officiorum I-IV (Corpus Cristianorum 
Continuatio Mediaevalis, t. 140), sudaryt. Anselmus Davril, Timothy M. Thibodeau, 
Turnhout: Brepols, 1995, p. 34-52 (iš lotynų k. vertė Aušra Grigaravičiūtė, komentarus 


parengė Giedrė Mickūnaitė)* 


Apie paveikslus, uždangas ir puošmenas bažnyčioje 

1. Bažnyčios paveikslai (picture) ir puošmenos - tai pasauliečių skaitiniai ir raš- 
tai. Štai kodėl Grigalius“ (Registrum epist. IX, 209) sako: „Vienas dalykas - paveikslus 
garbinti, kita — iš paveiksle vaizduojamos istorijos pasimokyti, ka dera garbinti, nes 
nemokytiesiems paveikslas reiškia tą patį, ką skaitantiesiems raštas. Taip neišmanan- 
tieji per paveikslus regi tai, kuo turėtų sekti, ir šitaip skaito nemokantieji rašto.“ Štai 
chaldėjai garbina ugnį ir spiria kitus taip elgtis, degindami jų stabus. Pagonys tuo tar- 
pu garbina atvaizdus, paveikslus bei stabus, bet saracėnai taip nedaro. Atvaizdų jie 
šiukštu nei turėti, nei regėti nenori, paskatinti tokių žodžių: „Nedirbsi sau drožinio nei 
jokio paveikslo, panašaus į tai, kas yra aukštai danguje ir kas yra čia, žemėje, ir kas yra 
vandenyse po žeme“ (Iš 20, 4), bei kitų autoritetų, kurie tvirtai [šio priesako] laikosi; ir 
mums dėl to nuolat priekaištauja. Bet mes jų negarbiname, jų dievais nevadiname ir 
išganymo vilties į juos nededame, nes tai reikštų stabmeldystę. Tačiau mes juos gerbia- 


me, puoselėdami kitados įvykusių dalykų atminimą. Todėl tad ir šios eilutės: 


Eidamas pro šalį, atvaizdą Kristaus nusilenkęs pagerbk, 
Tik garbink ne atvaizdą, o tą, kurį jis vaizduoja. 


Laikyti atvaizdą Dievu - stokoti proto, nes tai vien 


3  Biblija cituojama iš: Šventasis Raštas. Senasis ir Naujasis Testamentas, vertė A. Rubšys, 
Č. Kavaliauskas, Vilnius: Katalikų pasaulio leidykla, 1998. Tose teksto vietose, kuriose 
lietuviškas vertimas apsunkina šaltinio supratimą, pateiktas pažodinis šaltinio vertimas. — 
Vert. past. 

4 Popiežius Grigalius I (540-604), vadinamas Didžiuoju, popiežiumi išrinktas 590; 


šventasis, Bažnyčios daktaras. 

Akmuo, meistro rankų darbas. 
Paveikslas, į kurį žvelgi - ne Dievas, ne žmogus. 


Dievas ir žmogus yra tasai, kurį šis šventas paveikslas vaizduoja. 


2. Graikai [= Rytų krikščionys] taip pat naudoja atvaizdus, bet juos piešia, kaip 
sakoma, virš bambos ir ne žemiau, kad nesuteiktų progos visokioms kvailoms min- 
tims. Tačiau jie negamina jokių skulptūrų, remdamiesi tuo, kas parašyta Išėjimo 
knygos dvidešimtame skyriuje: „Nedirbsi sau drožinio nei jokio paveikslo“; Kuni- 
gu knygos dvidešimt šeštame skyriuje: „Nedirbsite sau stabų. Nesistatysite statulų““; 
Pakartoto įstatymo knygos ketvirtame skyriuje: „kad nebūtumėte sugundyti, nega- 
minsite sau drožtų atvaizdų 7; taip pat: „Todėl nedirbsite kitų dievų iš sidabro, nei 
dievų iš aukso nesidirbsite“*. Taip pat Pranašas [įspėja]: „Jų stabai iš sidabro ir aukso, 
padaryti žmonių rankomis. Burnas jie turi, bet nekalba, turi akis, bet nemato, turi 
ausis, bet negirdi, turi nosis, bet neužuodžia. Rankas turi, bet lytėti negali, turi kojas, 
bet nevaikšto. Panašūs į juos bus, kurie juos dirba ir kurie jais pasitiki. [Lai susigėsta 
visi, kurie drožtus garbina atvaizdus, kurie per stabus sau garbės ieško]'?. O ir Mozė 
Izraeliui kalbėjo: „ar kad kartais, pakėlęs akis į dangų ir stebėdamas saulę, mėnulį, 
žvaigždes ir dangaus galybę, nebūtum sugundytas juos garbinti ir jiems tarnauti. 
Juos Viešpats, tavo Dievas, davė visoms tautoms, esančioms visur po dangumi“““, 

3. Štai kodėl karalius Hezekijas sutrupino varinį žaltį, kurį buvo padirbinęs Mozė, 
mat jo tauta, sulaužydama įstatymo priesaką, jam degindavo smilkalus". 

4. Tad šie ir panašūs autoritetai smerkia besaikį paveikslų naudojimą. Ir Apaštalas 
Pirmajame laiške korintiečiams sako: „mes žinome, jog iš tikro nėra pasaulyje stabų 


ir nėra jokių dievų, tik vienas Dievas“. Juk prastuoliai ir silpnavaliai dėl besaikio ir 


5 Iš 20, 4. 
6 Kun 26,1. 
7 Įst 4, 16. 


8 Iš 20, 23. 


9 Ps 115, 4-8. 
10  [st4, 19. 

11 2Kar 18, 4. 
12 1Kor8, 4. 

netinkamo naudojimo gali būti nesunkiai pastūmėti į stabmeldystę (per nimium et in- 
discretum usum faile ad ydolatriam trahi). Dėl to Išminties knygos keturioliktame sky- 
riuje sakoma: „Užtat dieviškas teismas užklups ir pagonių dievus, nes, kad ir būdami 
dalis Dievo kūrinijos, jie yra tapę pasibjaurėjimu, pinklėmis žmonių sieloms ir spąstais 
kvailųjų kojoms““. Vis dėlto saikingas paveikslų naudojimas nėra dalykas smerktinas, 
ypačjeijie pasitelkiami tam, kad būtų pavaizduotas blogis, kurio reikia vengti, ir gėris, 
kuriuo reikia sekti. Štai kodėl Viešpats tarė Ezekieliui: „Eik į vidų ir pamatyk tuos ne- 
dorus nusikaltimus, kuriuos jie ten daro.“ [O Ezekielis saké:] „Įėjęs vidun mačiau, kad 
ten visur ant sienų buvo pavaizduoti visokiausi ropliai, šlykštūs gyvuliai ir visi Izraelio 
namų stabai“. [Šią eilutę] komentuodamas [popiežius] Grigalius [Didysis] sako: „Kai 
atskleidžiamas vidinis išorinių dalykų pavidalas, tai tarsi širdyje atvaizduojama tatai, 
kas pramanytų vaizdų pagalba buvo sugalvota““. Ir vėl tam pačiam Ezekieliui sakoma: 
„paimk plytą ir pasidėk ją prieš save. Nubraižyk ant jos miestą - Jeruzalę““. 

Tam, kas buvo pasakyta anksčiau, tai yra kad paveikslai yra pasauliečių raštas, 
prieštarauja šie Evangelijos žodžiai: „Jie turi Mozę bei pranašus, tegul jų ir klauso!“". 
Bet apie tai bus kalbama kanono ketvirtoje dalyje, ketvirtame poskyryje, aptariant žodį 
servitus“. Agdo susirinkimas“ [t. y. Agdo sinodas, 506] draudžia bažnyčiose paveiks- 
lus bei ant sienų tapyti tai, kam teikiama garbė ir kas garbinama. Tačiau [popiežius] 
Grigalius [Didysis] sako, jog paveikslų nedera drausti tuo pretekstu, kad jų nepritin- 
ka garbinti. Juk akivaizdu, kad vaizdas dvasią paveikia labiau, negu raštas. Paveikslo 
dėka [praeities] įvykis stoja prieš akis gyvai, nelyginant dabartyje, o per raštą įvykis 
atkuriamas atmintyje, tarsi iš nuogirdų, o tai dvasią veikia silpniau. Todėl bažnyčioje 
knygoms reiškiame ne tokią didelę pagarbą, kaip atvaizdams ir paveikslams. 

5. Vieni paveikslai arba atvaizdai yra viršum bažnyčios, antai — gaidys ar erelis, 


kiti - priešais bažnyčią, pavyzdžiui [ant bažnyčios fasado], kaip jautis ir liūtas; dar 


13 Išmi4, u. 

14  Ez8,9-10. 

15 Reg. pastoralis II, 10. 
16 Ez4,1. 

17 Lk 16, 29. 

18 Rat. IV, xxxix, 2. 


19 Decons.D.3, c. 27. 

kiti - viduje, kaip paveikslai, įvairios statulos bei atvaizdai, kuriais puošiami rūbai, „Tuomet žmonės išvys Žmogaus Sūnų, ateinantį debesyje su didžia galybe ir garbe“. 
sienos arba langai. Kai kuriuos jų aptarėme traktate Apie bažnyčią““ ir sakėme, jog Štai kodėl jis vaizduojamas apsuptas angelų, kurie jam nuolatos patarnauja ir būna 
jie buvo piešiami nusižiūrėjus į Mozės padangtę bei Saliamono šventyklą. Mat Mozė greta jo. Jie vaizduojami su šešiais sparnais, pagal šias Izaijo eilutes: „Aplinkui sto- 
darė skulptūras, o Saliamonas darė skulptūras ir tapė, ir jis išpuošė šventyklos sienas vėjo jam tarnauti pasiruošę serafimai. Kiekvienas turėjo šešis sparnus: dviem dengė 
raižiniais bei paveikslais. savo veidus, dviem dengė kojas ir dviem plasnojo ore“**. 

6. Pridera žinoti, kad bažnyčioje Išganytojas vaizduojamas trimis tinkamiau- 8. Angelai vaizduojami jaunuolių pavidalu, nes jie niekada nesensta. Tiesa, kar- 
siais būdais: sėdintis soste, ant kryžiaus arba ant motinos kelių. O dėl to, kad Jonas tais arkangelas Mykolas vaizduojamas pamynęs slibiną, pagal šiuos Jono žodžius: „Ir 
Krikštytojas į Kristų parodė pirštu sakydamas: „Štai Dievo Avinėlis““, kai kurie užvirė danguje kova. Mykolas ir jo angelai kovojo su slibinu“*. Ši kova - tai angelų 
Kristų vaizduoja avinėlio pavidalu. Vis dėlto, kadangi šešėlis nuslinko ir Kristus sukilimas, gerųjų sutvirtinimas, blogųjų nuopuolis arba, dabartinėje Bažnyčioje, - 
yra tikras žmogus, tai popiežius Adrianas” sako“, jog ir vaizduoti jį turime žmo- tikinčiųjų persekiojimas. Kartais, remiantis to paties Jono regėjimu, [aplink Dievą] 
gaus pavidalu. Tad ant kryžiaus labiau tinka vaizduoti ne Dievo avinėlį. Tačiau vaizduojami dvidešimt keturi seniai baltais drabužiais ir aukso vainikais. Šie seniai 
ant kryžiaus pavaizdavus žmogų, niekas nekliudo vaizduoti avinėlį apatinėje ar reiškia Senojo ir Naujojo Įstatymo mokytojus, kurių yra dvylika dėl jų tikėjimo Tre- 
užpakalinėje dalyje, nes juk [Kristus] yra tikrasis avinėlis, kuris naikina pasaulio jybe, kurią jie skelbia keturiuose pasaulio kraštuose, arba dvidešimt keturi dėl [gerų] 
nuodėmes. darbų ir sekimo Evangelija. Jei kartu vaizduojami žibintai, jie žymi Šventosios Dva- 

7. Išganytojo paveikslas (ymago) vaizduojamas šiais ir įvairiais kitais būdais, no- sios dovanas, jei perregimo skaidrumo jūra - reiškia krikštą. 
rint perteikti skirtingas reikšmes. Jei vaizduojamas ėdžiose - mena [Kristaus] gi- 9. Dar kartais [aplink Dievą] vaizduojami keturi gyvūnai, pagal Ezekielio ir Jono 
mimą; ant motinos kelių - vaiko būklę. Paveiksle ar statuloje pavaizduotas ant kry- regėjimus: „visi keturi turėjo žmogaus veidą {iš priekio}, visi keturi turėjo liūto vei- 
Ziaus — kančią. Kartais ant kryžiaus pavaizduojami pritemę saulė ir mėnulis, idant dą dešinėje, visi keturi turėjo jaučio veidą kairėje ir visi keturi turėjo aro veidą (iš 
išreikštų kantrybę. Pavaizduotas ant kopėčių - žengimą į dangų. Nupieštas soste u£pakalio] ^». Tai keturi evangelistai. Štai kodėl jie vaizduojami su knygomis prie 
arba aukštai ant krėslo nurodo nuo šiol jo turimą didybę ir galybę, tarsi sakytų: kojų, nes tai, ko mokė žodžiais ir raštais, jie išpildė dvasia ir darbais. Matas vaizduo- 

„Man duota visa valdžia danguje ir žemėje“, be to: „Regėjau Viešpatį, sėdintį aukš- jamas žmogaus pavidalu, Morkus - liūto. Jie yra [Dievo sosto] dešinėje, nes Kristaus 
tame ir didingame soste“* ir t. t., tai yra - Dievo sūnų virš angelų karaliaujantį, kaip gimimas ir prisikėlimas visiems teikė didį džiaugsmą. Štai kodėl Psalmėje giedama: 
pasakyta: „virš kerubų soste sėdintis“. O kartais jis vaizduojamas taip, kaip jį regėjo „džiaugsmas ateina su aušra'*. 

Mozė ir Aaronas, Nadabas ir Abihuvas, t. y. ant kalno, o jam po kojomis - tarsi sa- Tuo tarpu Lukas yra jautukas, nes savo knygą pradėjo pasakodamas apie kunigą 
fyro pakojis, spindintis nelyginant giedras dangus. Nes, kaip sakė [apaštalas] Lukas: Zachariją ir ypatingą dėmesį skyrė Kristaus kančiai. Jautis dėl to, kad jautis yra ku- 
nigams aukoti tinkamas gyvūnas. Lukas prilyginamas jautukui ir dėl dviejų jo ragų, 
20 Rat. L, i, 22fi. kurie tarsi apima du Testamentus, ir dėl keturių kanopų nagų, kurie tarsi išreiš- 
zo Jni, 29. 
22 Adrianas I, valdė 772-795. 27 Lkazn27. 
23 De cons. D. 3, c. 22. 38 Iz6,2. 
24  Mt28,18. 29  Apr12,7. 
235 Iz6,1. 30 Ez1,10; plg. Apr 4, 6-8. 
26  2Kar19, 15. 31 Ps30,6. 


254 255 


DAILÉS ISTORIJOS SALTINIAI 


kia keturių evangelijų žodžius. Jautis žymi ir Kristų, kuris buvo už mus paaukotas 
nelyginant jautis. Jis yra [sosto] kairėje, nes Kristaus mirtis apaštalams reiškė didį 
sielvartą. Apie tai, kaip turi būti vaizduojamas šventasis Morkus, kalbama septintoje 
dalyje, skyriuje Apie evangelistus**. 

Jonas vaizduojamas erelio pavidalu, nes sakydamas: „Pradžioje buvo Žodis“*, jis 
pakyla į aukščiausias tolybes. Erelis taip pat reiškia Kristų, kurio jaunystė atsinaujina 
nelyginant erelio, nes prisikeldamas iš numirusių jis sužydėjo ir įžengė į dangų. Šiuo 
atveju jis vaizduojamas ne šalia [sosto], o viršum jo, nes žymi kilimą aukštyn ir skelbia 
žodį esant pas Dievą. Bet kartais gyvūnai vaizduojami su keturiais veidais ir keturiais 
sparnais. Apie tai plačiau dėstoma septintos dalies skyriuje Apie evangelistus**). 

10. Kartais aplink [Dievo sostą] arba, tiksliau, žemiau jo vaizduojami apaštalai, ku- 
rie savo žodžiais ir darbais iki pat žemės pakraščių liudijo [Kristų]. Jie vaizduojami 
su ilgais plaukais, nelyginant nazirai, o tai reiškia — šventieji. Mat buvo toks nazirų 
įstatymas, kad nuo tos akimirkos, kai [vyras ar moteris padaro ypatingą įžadą - naziro 
įžadą, - pasišvęsti Viešpačiui], skustuvas nepalies jo galvos“. Kartais jie vaizduojami ir 
kaip dvylika avių, nes nelyginant altoriaus aukai tinkami gyvūnai, buvo nužudyti dėl 
Viešpaties. Tačiau dvylika Izraelio giminių taip pat kartais vaizduojamos kaip dvylika 
avių. Kartais aplink šlovės sostą vaizduojama tai daugiau, tai mažiau avių. Tada jos 
ir žymi ką kita, pagal šiuos Mato žodžius dvidešimt penkto skyriaus pabaigoje: „Kai 
ateis Žmogaus Sūnus savo šlovėje ir kartu su juo visi angelai, tada jis atsisės savo gar- 
bės soste. [...] Avis jis pastatys dešinėje, ožius — kairėje“. Kaip turi būti vaizduojami 
Baltramiejus ir Andriejus, kalbama septintoje dalyje, aptariant jų šventę. 

11. Ir atkreipk dėmesį, kad patriarchai ir pranašai vaizduojami su ritinėliais ran- 
kose, o apaštalai - tai su knygomis, tai su ritinėliais. Taip yra neabejotinai todėl, 
kad prieš Kristaus atėjimą tikėjimas reiškėsi per ženklus, ir daugelis dalykų buvo 
paslėpti. Kad tai būtų parodyta, patriarchai ir pranašai vaizduojami su ritinėliais, per 


kuriuos išreiškiamas netobulas pažinimas. Bet apaštalams Kristus perteikė tobulą 


32 Rat. VII, xliv, 4. 


33 MLL 
34 Rat. VII, xliv, 4. 
35 Sk65 


36 Mt 25, 31-33. 

žinojimą, todėl jie gali naudotis knygomis, per kurias deramai išreiškiamas tobulas 
pažinimas. O kadangi kai kurie iš jų tai, ką išmoko, užrašė, kad pamokytų kitus, juos 
(o ir mokytojus) tinka vaizduoti su knygomis rankose - antai Paulių, evangelistus, 
Petrą, Jokūbą ir Judą. Tuo tarpu kiti, kurie nieko tvirto ar Bažnyčios pripažinto ne- 
parašė, vaizduojami ne su knygomis, o su ritinéliais, pamokslavimo ženklan. Dėl 
ko Apaštalas Laiške efeziečiams [sako]: „Taip jis paskyrė vienus apaštalais, kitus pra- 
našais, evangelistais, ganytojais ir mokytojais, kad padarytų šventuosius tinkamus 
tarnystės darbui *?. 

12. Dievo šlovė kartais vaizduojama su užversta knyga rankose, nes neatsirado 
nė vieno, verto ją atversti, išskyrus liūtą iš Judo giminės; o kartais - su atversta knyga, 
kad visi galėtų iš jos skaityti, nes jis pats yra pasaulio šviesa, kelias, tiesa ir gyveni- 
mas, ir gyvenimo knyga. Apie tai, kodėl Paulius vaizduojamas Išganytojui iš dešinės, 
o Petras - iš kairės, kalbama septintoje dalyje, skyriuje Apie evangelistus?. 

13. Jonas Krikštytojas kartais vaizduojamas kaip atsiskyrėlis. 

14. Kankiniai vaizduojami su savo kančios įrankiais: antai Laurynas su grotelė- 
mis, Steponas su akmenimis. Kartais jie vaizduojami su palmės šakelėmis, kurios 
yra pergalės ženklas, pagal [psalmės eilutes]: „Teisieji žaliuoja lyg palmės“. Mat 
kaip palmė žaliuoja, taip jų atminimas neblėsta. Štai kodėl tie, kurie atkeliauja iš 
Jeruzalės, rankose laiko palmių šakeles, idant parodytų, jog kovojo už Karalių, kuris, 
garbingai sutiktas Jeruzalėje su palmių šakelėmis, ten pat mūšyje su šėtonu tapo 
nugalėtoju ir triumfuodamas su angelais įžengė į dangaus rūmus, kur teisieji žydės 
kaip palmė ir spindės kaip žvaigždės. 

15. Išpažinėjai vaizduojami su atitinkamais atributais: vyskupai su mitromis, 
abatai su gobtuvais, o kartais su lelijomis (jos rodo skaistumą), mokytojai - su kny- 
gomis, mergelės, Evangelijos pavyzdžiu, - su žibintais. 

16. Paulius vaizduojamas su knyga ir kalaviju; su knyga dėl to, kad mokytojas 
arba dėl atsivertimo, su kalaviju - nes [Kristaus] karžygys. Štai iš kur šios eilutės: 


„Kalavijas - uolumas Pauliaus, knyga - atsivertimas Sauliaus.“ 


37 Ef4, 11-12. 
38 Rat. VII, xliv, 6. 


39 Ps92,13. 

17. Paprastai šventųjų Tėvų atvaizdai perteikiami ant bažnyčios sienų, kartais ant 
altoriaus retabulo, kartais ant apeiginių drabužių bei įvairiose kitose vietose. Visa tai 
daroma tam, kad ne apie dūlius bei beverčius dalykus, o apie [Tėvų] darbus ir šven- 
tumą nuolatos mąstytume. Dėl to Išėjimo knygoje gautas dieviško balso pamokymas, 
kad Aaronas ant krūtinės turėtų nuosprendžio dėklą, ir kad jis būtų pritvirtintas 
grandinėlėmis, idant menkadvasės mintys nepersismelktų į kunigo širdį, o ją pa- 
laikytų vien protas. Pasak [popiežiaus] Grigaliaus [DidZiojo]^, ant šio dėklo, kuris 
simbolizuoja dar ir budrumą, liepta išraižyti dvylikos patriarchų vardus. 

18. Be abejonės, nuolat prie krūtinės nešioti Tėvų vardus reiškia nepaliaujamai 
apmąstyti senolių gyvenimą. Mat nuolat tyrinėdamas anksčiau gyvenusių tėvų pa- 
vyzdžius ir sekdamas jų pėdomis, kunigas tampa nepriekaištingas, užgniaužia nedo- 
ras mintis, kad jo kojos nekryptų nuo maldos ir gerų darbų. 

19. Taip pat reikia atkreipti dėmesį į tai, kad Jėzus visada vaizduojamas su vaini- 
ku, tarsi sakytų: „Ziono dukros, išeikite ir pasižiūrėkite į karalių Saliamoną, į vainiką, 
motinos jam uždėtą per vestuves“*. Mat Kristus buvo vainikuotas tris kartus. Pirma, 
motinos gailestingumo vainiku pradėjimo dieną. Šis vainikas yra dvigubas - dėl savo 
prigimtinių bei nesavanaudiškų [gėrybių]. Todėl jis ir vadinamas diadema, o tai reiš- 
kia - dvigubas vainikas. Antra, pamotės vargų ir skausmų vainiku savo kančios dieną. 
"Trečia, Tėvo vainikuotas šlovės vainiku prisikėlimo dieną; dėl to [parašyta]: „Apvaini- 
kavai jį garbe ir didybe“*. Galiausiai jis bus apvainikuotas savo šeimynykščių galios 
vainiku galutinio apsireiškimo dieną. Nes jis ateis su žemės vyresniaisiais teisingai teis- 
ti pasaulio. Taip ir visi šventieji vaizduojami su vainikais, tarsi [Viešpats] sakytų: „Jeru- 
zalės dukterys, ateikite ir pamatykite Dievo kankinius su aukso karūnomis, kuriomis 
juos apvainikavo Viešpats.“ O Išminties knygoje [parašyta]: „teisieji [...] gaus karališką 
vainiką ir grožiu spindinčią karūną iš Viešpaties rankos“*. 

20. Šis vainikas vaizduojamas apskrito skydo formos, nes šventuosius gaubia 


maloninga Dievo globa. Štai kodėl jie džiūgaudami gieda: „Juk, Viešpatie, tu tikrai 


40 Reg. epist. I, 24, VI, 63. 
41 Gg3, u. 
42 Ps8,6. 


43 Išm 5, 15-16. 

laimini teisųjį, apsiauti jį savo malone lyg skydu“**. Tačiau Kristaus vainiką nuo 
šventųjų vainikų skiria kryžiaus ženklas, nes per kryžiaus ženklą sau jis pelnė kūno 
pašlovinimą, o mums - išlaisvinimą iš vergovės ir gyvenimo džiaugsmą. Kai vaiz- 
duojami dar gyvenantys aukšti Bažnyčios asmenys bei šventieji, jų vainikai yra ne 
apvalaus skydo, o kvadrato formos, parodyti, kad juose tarpsta keturios kardinalio- 
sios dorybės, kaip pasakojama [popiežiaus] Grigaliaus [Didžiojo] legendoje. 

21. Vėlei, kartais pasitaiko, jog bažnyčiose vaizduojamas rojus, idant jį matydami, 
žmonės būtų paskatinti siekti dangiško atlygio saldybių, arba pragaras, kad atgra- 
sintų [nuo ydų] dėl bausmės baimės. Kartais tapomos gėlės bei medžiai su vaisiais — 
taip siekiama parodyti gerų darbų vaisius, išaugančius iš dorybių šaknų. 

22. Atvaizdų įvairovė rodo dorybių įvairovę. Vieniems dvasia suteikia išminties žo- 
džių, kitiems - pažinimą ir t. t. Dorybés vaizduojamos moterų pavidalu, nes jos teikia 
švelnumą bei maitina. Skliautų nerviūros, dar vadinamos sienų paneliais, puošiančios 
[Viešpaties] namus, simbolizuoja pačius mažiausius Kristaus tarnus, kurie Bažnyčią 
ne pamokymais, o vien savo dorybėmis dabina. Sienų lipdiniai bei bareljefai atrodo 
tarsi besiveržiantys iš jų ir žengiantys to, kuris juos stebi, link, mat kai dorybės tampa 
tikinčiųjų įpročiu, jog jos atrodo jiems įgimtos ir visiškai natūralios, jie [tikintieji] be 
didelių pastangų sugeba atlikti įvairiausius dorybių darbus. Apie tai, kaip vaizduojama 
Sinagoga, kalbama ketvirtoje dalyje, skyriuje Apie pagarbą“. Kaip vaizduojamas Ro- 
mos vyskupo apsiaustas, kalbama trečioje dalyje, skyriuje Apie palijų““. O apie tai, kaip 
vaizduojami metai ir dvylika [zodiako] ženklų bei mėnesiai, kalbama aštuntos dalies 
pradžioje ir ten, kur rašoma Apie mėnesius”. Tačiau įvairios tiek Senojo, tiek Naujojo 
"Testamento istorijos gali būti vaizduojamos pagal tapytojų sumanymą, nes tapytojai ir 
poetai visuomet pasižymėjo vienoda poveikio galia. 

23. Galiausiai bažnyčios puošmenas sudaro trys [dalykai]: tai bažnyčios, choro 
ir altoriaus papuošimai. Bažnyčia puošiama baldakimais (cortinis), kilimais, purpu- 


riniais apmušalais (palleis) bei panašiais [dalykais]. Choras puošiamas uždangomis 


44 Ps5,13. 

45 Rat. III, xvii, 2. 
46 Rat. III, 14. 

47 Rat. VIII, iv, 2ff. 

(dorsalibus), kilimais, kurie klojami ant grindų, ir pagalvėliais (bancalia). UZdangos 
(dorsalia) yra gelumbės, kurios kabinamos chore kunigams iš nugaros. Kilimai, va- 
dinami tapeta substratoria, tiesiami po kojomis; kilimais (tapeta) dar vadinamos 
gelumbės, kurios tiesiamos po kojomis ir ant kurių vaikšto vyskupai, nes privalo pa- 
minti šio pasaulio [tuštybes]. Pagalvėliai (bancalia) yra gelumbės, kurios dedamos 
ant krėslų arba ant suolų chore. 

24. Altoriaus puošmenos - tai skrynelės ir relikvijų dėžutės (capsa), drobulės 
(palla), filakterai (phylateria), žvakidės (candelabris), kryžiai, aukso apvadai (aurif- 
risio), bažnytinės vėliavos (vexillis), knygos (codicibus), skraistės (velaminibus) ir 
baldakimai (cortinis). 

25. Ir įsidėmėk, kad dėžutės, kuriose saugomos konsekruotos ostijos, reiškia šlo- 
vingosios Mergelės kūną, apie kurią psalmininkas kalba: „Pakilk, Viešpatie, ir ateik 
į savo poilsio vietą, tu ir tavo galybės Skrynia!“ (Ps 132,8). Jos gaminamos iš medžio, 
gryno dramblio kaulo, iš sidabro arba aukso, o kartais ir iš krištolo. Ir priklauso- 
mai nuo skirtingų jų bruožų, jos išreiškia skirtingas paties Kristaus kūno savybes. 
Ta pati dėžutė, kai joje laikomos konsekruotos arba nekonsekruotos ostijos, reiškia 
žmogaus atmintį: nes žmogus turi nuolat atminti apie Dievo teikiamas gėrybes, tiek 
laikinas (jas žymi nekonsekruotos ostijos), tiek dvasines (jas žymi konsekruotos os- 
tijos). Tai simboliškai išreiškia indas, kuriame Dievas liepė saugoti maną. Nors ir da- 
lykas laikinas, jis iš anksto nuspėjo dabar mūsų aukojamą dvasinę auką. Ir Viešpats 
prisakė, kad šis indas liktų amžinas atminimas ateinančioms kartoms, kaip skaitome 
Išėjimo knygoje. Dėžutės, laikomos ant altoriaus, kuris yra Kristus, reiškia apaštalus 
ir kankinius, drobės (palle) bei altoriaus užtiesalai (vestes) žymi išpažinėjus, merge- 
les ir visus šventuosius, apie kuriuos Pranašas kalbėjo Viešpačiui: „Jais pasidabinsi 
kaip puošmenomis“ (Iz 49, 18). Apie tai kalbėta ankstesniame skyriuje“. 

26. Tačiau philaterium yra viena, o philateria - kas kita. Philaterium (filakterijus) 
yra pergamento skiautelė, kuriame surašyti dešimt Įstatymo įsakų. Tokius raštelius 
paprastai nešiodavosi su savimi fariziejai kaip maldingumo ženklą. Dėl to evange- 


lijoje parašyta: „Jie pasiplatina maldos diržus“* ir t. t. Philaterium kildinamas nuo 


48  Rat.l i, 4. 
49 Mt 23,5. 

žodžio philare, kuris reiškia „saugoti“ ir „krūtinė“, tai yra įstatymas. Tuo tarpu phi- 
lateria — tai sidabrinis, auksinis, krištolinis, dramblio kaulo ar kokios kitos [me- 
džiagos] indelis, kuriame laikomi šventųjų pelenai arba relikvijos. Nors Elindijus 
[nenustatytas autorius, — A. G.] tikinčiuosius vadino peleniais, kam tie tuos pelenus 
saugojo, priešingai jo priešiškumui, Bažnyčioje buvo nustatyta, kad jie būtų saugomi 
su pagarba ir prabangiuose induose. Jų pavadinimas kyla nuo žodžio philare, o tai 
reiškia „saugoti“ ir teron, tai reiškia „galūnė“, nes šiuose induose saugoma kažkas iš 
šventųjų kūno dalių, galūnių, pavyzdžiui, dantis ar pirštas, ar kažkas panašaus. Dar 
kai kuriose bažnyčiose statoma tabernakulis. Apie tai kalbėta skyriuje Apie altorių”. 

27. Abipus altoriaus statomos dvi žvakidės, idant išreikštų džiaugsmą dviejų 
tautų, džiūgaujančių dėl Kristaus gimimo. Šiose žvakidėse, per vidurį pažymėtose 
kryželiais, dega žvakės. Mat angelas pranešė piemenims: „Štai aš skelbiu jums didį 
džiaugsmą, kuris bus visai tautai. Šiandien Dovydo mieste jums gimė Išganytojas“. 
Štai tikrasis Izaokas, kuris išaiškina [savo motinos] juoką. Be to, žvakių šviesa — tai 
[išrinktosios] tautos tikėjimas, nes žydų tautai Pranašas kalbėjo: „Kelkis, nušviski! 
Tavoji šviesa atėjo, Viešpaties šlovė virš tavęs sušvito ?. O pagonims Apaštalas sakė: 

„Juk kadaise jūs buvote tamsa, o dabar esate šviesa Viešpatyje““. Nes Kristui gimus, 
išminčiai išvydo vaiskiai suspindusią naują žvaigždę, kaip Balaamas buvo išprana- 
Saves: „Žvaigždė patekės iš Jokūbo, skeptras pakils iš Izraelio“. Apie tai jau kalbėta 
skyriuje Apie altorių“. 

28. Emunctoria arba žnyplės, skirtos prikirpti žvakės dagtį, - tai šventi žodžiai, 
kuriais apkarpome įstatymo raidę ir taip atskleidžiame spinduliuojančią šviesą, kaip 
parašyta: „Jūs dar tebevalgysite seniai nuimtą pereitų metų derlių ir turėsite išmesti 
senąjį, kad padarytumėte vietos naujajam“. Indai, kuriuose uZgesinami dagčiai, - 


tai širdys tikinčiųjų, kurie paraidžiui laikosi įstatymo. 


so Rat. L, ii, 4. 
51  Lk2,10-11. 
52 lz60,1. 

53 Efs, 8. 

54 Sk 24, 17. 

55 Rat. L, ii, 12. 


56 Kun 26,10. 

29. Žnyplelės, kurių dviem dantimis pakurstoma žibinto liepsna, reiškia pa- 
mokslininkus, kurie mus moko remdamiesi darniais abiejų Testamentų puslapiais, 
ir savo dorybingu pavyzdžiu įskelia meilės liepsną. 

30. Dubenys (scutra), indai, kurių gylis ir apimtis į šonus yra vienoda ir kurie 
skirti kaitinimui, yra mokytojai, kurie neslepia savo širdies lobių, bet iš jos semia 
ir skelbia, kas nauja ir sena. Jie nevožia žiburio po indu, bet stato jį į žibintuvą, kad 
esantieji Viešpaties namuose patirtų Šventosios Dvasios šviesą ir kaitrą. 

31. Kryžius taip pat turi būti statomas ant altoriaus, ir būtent nuo altoriaus jį 
paima kryžiaus nešėjas. Tuo primenama, jog nuo Kristaus pečių nuimtą kryžių nešė 
Simonas Kirėnietis. Kryžius statomas ant altoriaus, tarp dviejų žvakidžių, nes Baž- 
nyčioje Kristus tapo tarpininku tarp dviejų tautų. Juk jis yra kertinis akmuo, du 
padaręs vienu; pas jį atskubėjo Judėjos piemenys ir Rytų išminčiai. Apie tai dar kal- 
bama ketvirtos dalies įžangoje bei skyriuje Apie kunigo žengimą prie altoriaus”. 

32. Dar altoriaus priekis puošiamas aukso juosta, kaip parašyta Išėjimo knygos 
dvidešimt penktame ir dvidešimt septintame skyriuose: „Padarysi iš akacijos medžio 
stalą [...]. Padarysi aplink jį delno platumo briauną, o aplink briauną auksinį apvadą“*. 
Beje, kartais altorius simbolizuoja žmogaus širdį, kurioje per atgailą turi būti auko- 
jama tikrojo tikėjimo auka. Tokiu atveju aukso juosta reiškia sumanymą gerų darbų, 
kuriais turime padabinti savo veidą, idant šviestume priešais kitus [žmones]. Kartais 
altorius reiškia Kristų, ir tada aukso juosta kuo tinkamiausiai išreiškia meilę. Mat kaip 
auksas iš visų metalų geriausias, taip ir meilė lenkia visas dorybes. Todėl Apaštalas Pir- 
majame laiške korintiečiams ir sako: „[Taigi dabar pasilieka tikėjimas, viltis ir meilė - 
šis trejetas,] bet didžiausia jame yra meilė“. Todėl savo veidą turime puošti auksine 
meilės juosta taip, kad būtume pasirengę už Kristų savo sielas aukoti. 

Bažnytinės vėliavos statomos virš altoriaus, kad bažnyčioje būtų nuolat atmena- 
ma Kristaus pergalė, dėl kurios ir mes viliamės nugalėti priešą. 

33. Kodeksas [t. y. kietviršiais įrištas knygos formos rankraštis, - G. J.] su 


evangelijų knygomis taip pat dedamas ant altoriaus, nes Evangeliją paskelbė pats 


57 Rat. IV, i, 13; IV, vi, 3-5. 
58 Iš 25, 23-25; plg. Iš 27, 1. 
59  1Kor 13, 13. 

Kristus ir pats apie tai pateikė liudijimą. Kas ir kodėl puošiama iš išorės, kalbama 
trečios dalies skyriuje Apie [Mozės] įstatymo aprangą (De legalibus indumentis)““, 
Galiausiai Viešpaties namuose esantys šventi indai ir kitokie reikmenys kildinami 
iš Mozės ir Saliamono. Senajame Testamente jų būta daug ir skirtingos paskirties, 
kaip skaitome Išėjimo knygoje. Jie reiškė įvairius dalykus, apie kuriuos glaustumo 
dėlei nekalbėsime. 

34. Tačiau pridera, kad visi dalykai, kuriais puošiama bažnyčia, Gavėnios laikotar- 
piu būtų nuimti arba pridengti. Tai, pasak kai kurių, daroma Kančios (Verbų) sekma- 
dienį, nes būtent tuo metu buvo paslėptas ir uždengtas Kristaus dieviškumas. Jis leido- 
si suimamas ir nuplakamas kaip žmogus, tarsi stokojantis dieviškumo galios. Todėl tos 
dienos evangelijoje skaitome: „Jėzus pasislėpė ir išėjo iš šventyklos“. Tą dieną priden- 
giami kryžiai, nelyginant [Kristaus] dieviškumo galia. Kiti tai daro jau pirmąjį Gavė- 
nios sekmadienį, nes kaip tik tuo metu Bažnyčia pradeda apmąstyti [Kristaus] kančią. 
Štai kodėl šiuo laikotarpiu bažnyčioje kryžius gali būti nešamas tik pridengtas. Kai ku- 
riose vietose yra paprotys šventovėje palikti tik dvi uždangas arba baldakimus: vieną 
aplink chorą, kitą — tarp altoriaus ir choro, kad nesimatytų, kas slypi Švenčiausiajame. 
"Taip pridengta šventovė bei kryžius reiškia įstatymo raidę, tai yra kūnišką įstatymo 
laikymąsi, arba tai, kad Senajame Testamente ir prieš Kristaus kančią šventųjų raštų 
supratimas buvo pridengtas, paslėptas ir mįslingas, ir visiems, tuo metu gyvenusiems, 
akis nelyginant šydas dengė, tai yra - tik miglotas žinojimas. Ši uždanga dar reiškia 
kalaviją, priešais rojaus vartus pastatytą. Tačiau kadangi šį kūnišką įstatymo laikymąsi 
ir miglą bei kalaviją panaikina Kristaus kančia, tai ir visi šie baldakimai bei uždan- 
gos nukabinami Velykų išvakarėse. Senajame Testamente kalbėta apie atrajojančius ir 
skeltanagius gyvūnus. Kaip ariami jaučiai, tai yra tie, kurie įžvelgia raštų slėpinius ir 
juos supranta pagal dvasią, taip ir per Gavėnią už Švenčiausiąjį slepiančio baldakimo 
gali įeiti tik keli kunigai, kuriems duota pažinti Dievo karalystės slėpinį. 

35. Kalbant apie tai dar reikia pažymėti, jog bažnyčioje kabinamos trijų rūšių 
uždangos: vienos pridengia šventus dalykus, kitos skiria kunigus nuo šventovės, dar 


kitos - kunigus nuo pasauliečių. Pirmosios žymi įstatymo raidę. Antrosios - mūsų 


60 Rat. III, xix. 


61 Jn 8, 59. 

menkumą, nes esame neverti, maža to, — visai bejėgiai pažinti dangiškus dalykus; 
trečiosios reiškia, jog turime suvaldyti savo kūniškus geidulius. 

Pirmosios uždangos arba baldakimai (cortine), kabinamos abipus altoriaus, į 
kurio slėpinį įžengia kunigas, kaip kalbama ketvirtojoje dalyje, skyriuje Apie slė- 
pinius“, žymi tai, apie ką skaitome Išėjimo knygos trisdešimt ketvirtame skyriuje: 
„Pabaigęs su jais kalbėti, Mozė užsidengė veidą gobtuvu, nes Izraelio vaikai negalė- 
jo pakelti jo veido spindesio“. Ir, kaip kalba Apaštalas, šis gobtuvas iki šiol dengia 
žydų širdis. 

Antrosios uždangos, arba baldakimai, kurie Gavėnios metu ir per mišias užtrau- 
kiami priešais altorių, kildinamos iš to ir žymi tą, kuri buvo pakabinta padangtėje, ir 
kuri skyrė Šventų Švenčiausiąją vietą nuo šventos. Ji skyrė [Sandoros] Skrynią nuo 
žmonių ir ji buvo išausta nepaprastai meistriškai ir išpuošta nepaprasto grožio įvai- 
riausių spalvų motyvais. Ir ji plyšo pusiau Viešpaties kančios metu. Ir jos pavyzdžiu 
baldakimai dar ir šiandien audžiami labai dailių spalvų. Išėjimo knygos dvidešimt 
šeštas, trisdešimt penktas ir trisdešimt šeštas skyriai aprašo anksčiau aptartą uždan- 
gą ir kalba, kaip reikia austi baldakimus. 

Trečiųjų kilmė - pertvaros, kurios ankstyvojoje Bažnyčioje juosė chorą ir aukš- 
tumo buvo ne aukštesnės nei atrama. Tai galima pamatyti dar ir dabar kai kuriose 
bažnyčiose. Jos nebuvo aukštesnės, kad žmonės, matydami kunigą giedant psalmes, 
imtų iš jo deramą pavyzdį. 

36. Tačiau dabar paprastai tarp kunigų ir pasauliečių pakabinama uždanga ar 
statoma pertvara, kad jie vieni kitų nematytų, tarsi vien šis veiksmas bylotų: „Nu- 
gręžk mano akis nuo to, kas tuščia““* ir t. t. Tačiau Didįjį Penktadienį bažnyčioje 
nuimamos visos uždangos, nes per Viešpaties kančią šventyklos uždanga plyšo pu- 
siau, ir taip mums buvo atskleistas anksčiau paslėptas dvasinio įstatymo supratimas, 
atverti Dangaus karalystės vartai ir suteikta stiprybė, kad mūsų nepergalėtų kūniški 
geiduliai, nebent jiems pasiduoti nuspręstume savo valia. Tačiau uždanga, skirianti 


šventovę nuo kunigų, atitraukiama arba pakeliama per kiekvieno Gavėnios šešta- 


62 Rat. IV, xxxv. 
63. 1534,33. 
64  Ps19,37. 

dienio mišparus, kai pradedama sekmadienio liturgija, kad kunigai galėtų žvelgti į 
šventą vietą, nes [sekmadienį] menamas [Viešpaties] prisikėlimas. 

37. Dėl šios priežasties [uždanga pakeliama] dar šešis sekmadienius [po Vely- 
kų], nes nėra tokio amžiaus, kuriam [prisikėlimas] neteiktų amžino džiaugsmo. Ši 
uždanga simbolizuoja džiaugsmą, kurį gaubia dangus. Štai kodėl sekmadieniais ne- 
silaikome pasninko: dėl to, kad Viešpats prisikėlė sekmadienį. Pirmasis sekmadie- 
nis [po Velykų] žymi pirmųjų tėvų džiaugsmą rojuje, kai jie dar nebuvo nusidėję. 
Antrasis sekmadienis žymi saujelės [išrinktųjų] džiaugsmą Nojaus arkoje, kai visus 
kitus paskandino tvanas. Trečiasis - Izraelio sūnų džiaugsmas tą metą, kai Juozapo 
laikais kitus kamavo badas. Ketvirtasis - džiaugsmas taikoje gyventi Saliamonui val- 
dant. Penktasis - grįžtančiųjų iš Babilono nelaisvės džiaugsmas. Šeštasis - mokinių 
džiaugsmas nuo prisikėlimo iki dangun žengimo, kai su jais buvo Sužadėtinis. 

38. Taip pat ir per šventę, per kurią skaitomi devyni Gavėnios skaitiniai, uždan- 
ga pakeliama arba atitraukiama. Tačiau taip nebuvo daroma pagal ankstyvuosius 
Bažnyčios potvarkius, mat anuomet per Gavėnią iškilmingai nebuvo švenčiama jo- 
kia šventė. O jei kokia šventė ir pasitaikydavo [šiokią dieną], ji būdavo perkeliama 
į šeštadienį arba sekmadienį, kaip matyti pagal popiežiaus Martyno“ potvarkį ir 
pagal Burchardo knygą““. Visa tai - dėl šio meto rimties. Vėliau įsigalėjo priešingas 
paprotys, kad antai devynių skaitinių šventė būtų iškilmingai švenčiama tą dieną, 
kurią ir priklauso, bet vis dėlto būtų laikomasi pasninko. 

39. Švenčių dienomis baldakimai užtraukiami dėl puošnumo, idant regimos gro- 
žybės patrauktų prie neregimųjų. Šie baldakimai kartais yra įvairių spalvų, kaip jau 
buvo sakyta anksčiau, kad per spalvų įvairovę būtų parodyta, jog žmogų, kuris yra 
Dievo šventovė, turi puošti įvairios dorybės. Balti baldakimai reiškia tyrą gyvenimą, 
raudoni - meilę, žali - kontempliaciją, juodi - kūno apmarinimą, pilki - negandas. 
Kartais taip pat ant baltų baldakimų uždedami įvairių spalvų gelumbės gabalai, taip 
pažymint, jog mūsų širdį būtina apvalyti nuo ydų, ir kad viduje turi kabėti dorybių 


baldakimai bei įvairiausi geri darbai. 


65  Martynas I, valdė 649-655, šventasis. 


66  Burchartas Vormsietis (apie 965 — apie 1025), Vormso vyskupas, parengęs kanonų teisės 


sąvadą ir kitų bažnytinės teisės dokumentų; in Burcardo lib. xiii. 

40. Švenčiant Viešpaties gimimą kai kuriose bažnyčiose nekabinamos jokios 
uždangos, kai kuriose kabinamos bevertės, kai kuriuose - [itin] dailios. Jei jos ne- 
kabinamos, tai reiškia mūsų gėdingumą; mat nors džiaugiamės, kad mums gimė 
Išganytojas, vis dėlto neturime slėpti gėdos dėl to, kad tokia didi buvo mūsų nuo- 
dėmė, jog pats Dievo sūnus dėl mūsų save apiplėšė, priimdamas tarno pavidalą. 
Štai kodėl net jo mirties dieną nešvenčiame jokios linksmybių lydimos šventės, 
bet kuo griežčiausio laikomės pasninko. Tačiau kitų šventųjų mirtį švenčiame 
linksmai ir kiek geresniu maistu ir gėrimu save užganėdiname, kaip šeštos da- 
lies skyriuje Apie Didįjį Penktadienį kalbama“. Gėdos raudoniu raustame, kad 
Viešpats mirė dėl mūsų kalčių, tuo tarpu šventieji mirė ne dėl mūsų kalčių, o dėl 
Kristaus kentėjo. Kas bažnyčioje pakabina menkavertes uždangas, parodo, kad 
Viešpats priėmė tarno pavidalą, ir tai, jog tą dieną jis į bjaurius skarmalus buvo 
įvyniotas. Kas dailias — išreiškia džiaugsmą gimus Karaliui ir parodo, kaip mes 
turime atrodyti, priimdami tokį svečią. 

41. Kai kuriose bažnyčiose per Velykas altoriai puošiami prabangiais audeklais 
ir viena ant kitos perdengiamos trijų spalvų skraistės - raudonos, pilkšvos ir juodos 
spalvos, kurios simbolizuoja tris amžius. Baigus pirmąjį skaitinį ir atliepą, nuimama 
juoda skraistė, kuri žymi laikus prieš įstatymą. Antrąjį skaitinį ir atliepus baigus 
nuimama pilkoji, kuri žymi įstatymo amžių. Trečiąjį baigus, pakeliama raudono- 
ji skraistė, kuri simbolizuoja malonės amžių, kuriame per Kristaus kančią mums 
atverti [vartai] į Švenčiausiąjį ir į amžiną šlovę. Apie altoriaus drobes bei dangalus 
kalbėta traktate Apie altorių“. 

42. Per pagrindines šventes viešai išstatomi bažnyčios lobiai. Tai daroma dėl trijų 
[priežasčių]. Pirma, dėl atsargaus įžvalgumo, tai yra tam, kad būtų parodytas išmin- 
tingumas to, kam saugoti jos buvo pavestos. Antra, iškilmės garbei. Trečia, jų pa- 
aukojimo bažnyčiai atminimui, tai yra atmenant tuos, kurie anksčiau [tuos lobius] 
padovanojo bažnyčiai. Per šventes bažnyčia visokiausiais būdais puošiama iš vidaus, 
bet ne iš išorės, taip mistiniu būdu pažymint, jog visa jos šlovė - vidinė. Nors iš 


išorės ji ir būtų niekinama, sieloje, kuri yra Dievo sostas, ji spinduliuoja. Juk pasaky- 


67 Rat. VI, lxxvii, 1. 
68 Rat. I, 2, 7ff. 

ta: „Esu juoda, bet graži““. Ir Viešpats per pranašą kalba: „Mano paveldas man yra 
labai šviesus“7*. Tai turėdamas omenyje pranašas sakė: „Viešpatie, aš myliu Namus, 
kuriuose gyveni, tavo šlovės buveinę“ ir t. t., kurį per dvasią puošia tikėjimas, viltis 
ir meilė. Tiek žemiška, tiek dvasinė Bažnyčia turi apsivalyti. Apie tai kalbama šeštoje 
dalyje, skyriuose Apie Velykas ir Apie paskutinę vakarienę". 

43. Kai kuriose bažnyčiose iškabinami stručių kiaušiniai ir panašūs dalykai, ku- 
rie žadina žmonių nuostabą ir kuriuos galima išvysti ypač retai, kad jiems padedant 
būtų galima žmones patraukti į bažnyčią ir juos stipriau paveikti. Mat [kai kurie 
žmonės] pasakoja, jog strutis, užmaršus paukštis, savo kiaušinius palieka smėlyje. 
Tik išvydęs tam tikrą žvaigždę, juos prisimena, grįžta prie jų ir sušildo savo žvilgs- 
niu. Tad [stručio] kiaušiniai bažnyčioje kabinami norint parodyti, jog per nuodėmę 
žmogus buvo Dievo apleistas, bet, atminęs savo kaltes, tampa dieviškos šviesos ap- 
šviestas. Jei jis atgailaus ir grįš pas Jį, jį sušildys Jo gailestingas žvilgsnis, apie kurį 
kalbama Luko [evangelijoje], kaip Viešpats pažvelgė į Petrą, kai jis išsigynė Kristaus. 
[Kiaušiniai] kabinami dar ir tam, kad į juos žvelgdamas kiekvienas pagalvotų, jog 
žmogui labai paprasta užmiršti Dievą, jei jo neapšviečia žvaigždė, tai yra jei nepa- 
dvelkia Šv. Dvasios malonė ir jei jis negrįžta pas Jį savo darbais. 

44. Ankstyvojoje Bažnyčioje [šventoji auka] buvo aukojama mediniuose induo- 
se ir apsirengus paprastais rūbais; mat anais laikais taurės buvo medinės, o kunigai - 
auksiniai. Dabar yra atvirkščiai. Popiežius Severinas [?-640] nurodė, kad aukojama 
būtų stikliniuose induose, bet kadangi jie labai trapūs, popiežius Urbonas [Urbonas 
II, apie 1040-1099] ir Reimso susirinkimas [1048] nutarė, kad būtų aukojama sida- 
briniuose arba auksiniuose induose, arba, jei bažnyčia labai skurdi - alaviniuose, 
mat jie nerūdija, bet [jokiu būdu] ne mediniuose ar žalvariniuose. Tad jie neturi būti 
stikliniai, kad nebūtų išpiltas [Kristaus kraujas], nei mediniai, nes medis yra poringa 
ir akyta, [Kristaus] kraują sugerianti medžiaga, nei variniai ar žalvariniai, nes šie 


metalai pažaliuoja, be to, gali sukelti pykinimą. 


69 GgL 5. 

70 Ps 16, 6. 

71 Ps 26, 8. 

72 Rat. IV, LXXXVI, 15f; Rat. LXXII, if. 

45. Ir atkreipk dėmesį, kad taurės pavadinimas kyla iš Senojo ir Naujojo Testamen- 
to: „Babilonas buvo auksinė taurė Viešpaties rankoje, nugirdanti visą žemę“; „Juk 
taurė yra Viešpaties rankoje, pilna stipraus jo pykčio vyno“. Ir kitoje vietoje: „Ne- 
šiu vyno atnašą Viešpačiui ir šauksiuosi Viešpaties vardo ^. Taip pat ir Evangelijoje: 

„Ar galite gerti taurę, kurią aš gersiu?“"“. Taip pat: „paėmęs taurę, sukalbėjo padėkos 
maldą“. Aukso taurė reiškia išminties lobius, paslėptus Kristuje, sidabrinė - kalčių 
nutyrinimą, alavinė - kaltę ir bausmę. Mat alavas yra tarp sidabro ir švino, ir nors 
Kristaus kūnas nebuvo švinas, tai yra nusidėjėlis, jis buvo panašus į kūną, palenktą 
nuodėmei. Nors nebuvo sidabrinis, tai yra pavaldus kančiai dėl savo kaltės, jis toks 
tapo dėl mūsų kaltės, nes „jis mūsų negalias prisiėmė, mūsų skausmus sau uZsikrové"7*. 
Apie taurę ir patena kalbama skyriuje Apie pašventinimus ir patepimus". 

46. Bet jei kas, vedamas paviršutinio religingumo, sako, esą Viešpats palie- 
pęs Mozei visus [bet kokios paskirties bei visoms ceremonijoms naudojamus] 
padangtės indus pagaminti iš vario, kaip skaitome Išėjimo knygos dvidešimt sep- 
tintame ir dvidešimt aštuntame skyriuose, tai jis panašus į Judą, priešą moters, 
kuri išpylė [brangius tepalus ant Kristaus kojų], jei dar sako, kad visus brangius 
indus bei kitas puošmenas galima parduoti, ir pinigus išdalyti vargšams. Mat taip 
mes elgiamės ne todėl, kad Dievą labiau džiugintų menkavertės puošmenos nei 
auksinės, bet todėl, kad Dievą mylintys žmonės mielai aukoja tai, ką myli, idant 
per Dievo gerbimą nugalėtų savo godumą. Be to, ši dieviško maldingumo tarnystė 
yra dorovinga ir reikšminga būsimai šlovei. Štai kodėl pagal Senąjį Įstatymą buvo 
nurodyta [kunigo] drabužį siūti iš aukso, hiacinto, purpuro ir skaisčiai raudonai 
dažytos plonytės drobės ir kitų brangių audinių, kad parodytų, kokia didžia gau- 
sybe dorybių turi spindėti kunigai. Taip pat buvo įsakyta, kad altorius, malonės 


sostas, žvakidės, kiti indai bei altoriaus papuošimai būtų padaryti iš aukso ir si- 


73 | Jer 51, 7. 

74 Ps 75,9. 

75 Ps 116, 13. 

76 Mt 20, 22. 

77 Plg. Mt 26, 27. 
78 Iz53,4. 

79 Rat. L, viii, 24. 

dabro““. Padangtę taip pat buvo nurodyta pagaminti iš įvairių brangių medžiagų, 
kaip apie tai jau kalbėjome skyriuje Apie bažnyčią“. Įstatymo pontifikas naudojo 
ir kitus įvairius brangius dalykus bei puošmenas. Apie tai kalbama trečioje dalyje, 
skyriuje Apie [Mozės] įstatymo įsakytą aprangą“. Apie tai taip pat kalbama pra- 
džioje skyriaus Apie bažnyčios dedikavimą“:. 

47. Orleano susirinkimas* uždraudė dieviškuosius slėpinius naudoti vestuvių 
papuošimams, idant jie nebūtų išniekinti, susilietę su nedorėliais ir netyru pasaulio 
prašmatnumu. O tai neabejotinai parodo, jog arnoto negalima siūdinti iš kokio nors 
paprasto žmogaus apdaro, ar jį, padalijus į dalis, siūti kokią puošmeną, skirtą šven- 
tųjų slėpinių šventimui. 

48. Popiežius Steponas“ nurodė, kad bažnytiniai rūbai neturi būti naudojami 
jokiems kitiems tikslams, kad juos liestų tik šventi žmonės, idant kerštas, kritęs ant 
Babilono karaliaus Baltazaro, neužgriūtų šio [įsako] laužytojų. 

49. Popiežius Klemensas““ taip pat nurodė, kad mirusieji nebūtų nei laidojami, nei 
įvyniojami, nei pridengiami drobule, tai yra altoriaus drobėmis, nei su pala, kuria už- 
dengiama taurė, nei su drobės gabalėliu, kuriuo kunigas šluosto rankas po konsekracijos. 

50. Kai susitepa audiniai (palla), tai yra korporalai ir veliumai, dedami ant alto- 
riaus, taip pat virš altoriaus kabantys baldakimai, juos skalbia diakonai su patarnau- 
tojais zakristijoje, o ne kur už [bažnyčios]. Veliumai, dedami ant altoriaus, turi būti 
skalbiami naujame dubenyje. Drobės, tai yra korporalai, skalbiami kitame inde. Durų 
uždangos ar baldakimai, kabinami bažnyčiose per šventes ir Gavėnią, - dar kituo- 
se dubenyse. Tai buvo nurodyta Leridos susirinkimo“? nutarimu““, pasak kurio, visos 


bažnyčios turėtų korporalui bei altoriaus drobėms skalbti išskirtinai šiam reikalui 


80  Iš25, 30, 38. 

81 Rat. I, i, 12. 

82 Rat. III, xix, 1, 17f. 

83 Rat. I, vi, 1. 

84 Galbūt VII Orleano sinodas, vykęs 1020 m. 

85 Steponas I, valdė 254-257, šventasis. 

86 Klemensas III, valdė 1187-1191, arba Klemensas IV, valdė 1265-1268 m. 
87 Vyko 546 m. Ispanijos mieste Leridoje, lot. Ilerdensis. 


88  Decons. D. 4, c. 106. 

skirtus indus, kuriuose neturi būti skalbiama niekas kitas. Pasak jau minėtojo [popie- 
žiaus] Klemenso“, jei drobės, kuriomis puošiamas altorius, arba katedra, kurioje sėdi 
kunigas, apsirengęs šventais drabužiais, arba žvakidė, arba dangalai, tai yra gelumbės 
ar baldakimai, kabantys už altoriaus, susidėvi dėl amžiaus, jie turi būti sudeginami, o 
jų pelenai išpilami arba baptisterijoje, arba įmūrijami bažnyčios sienoje ar užkasami 
grindyse, ten, kur paprastai nevaikštoma. Atkreipk dėmesį, kad bažnytiniai papuoši- 


mai yra pašventinami. Apie tai kalbama skyriuje Apie pašventinimą ir patepimą““. 


KOMENTARAS 

Viduramžių liturgininkas ir teisininkas, kunigas ir vyskupas Viljamas Duran- 
dietis Vyresnysis (apie 1230-1296), gimęs Prancūzijoje, Provanse, daugiausia laiko 
praleido Italijoje. 1263 m. Bolonijos universitete gavo kanonų teisės daktaro laipsnį 
ir tapo popiežiaus kurijos kapelionu ir tribunolo teisėju (auditor generalis causarum 
sacri palatii); išgarsėjo kaip kanonų teisės vadovo Speculum Iudiciale (apie 1271- 
1276) autorius. 1274 m. Durandietis kaip popiežiaus Grigaliaus X teologas (peritus) 
ir sekretorius dalyvavo Liono susirinkime, redagavo šio susirinkimo nutarimus ir 
parengė jų komentarus. 1291 m. konsekruotas Mendės vyskupu. Savo diaceziją pa- 
tikėjęs valdyti sūnėnui Viljamui Durandiečiui Jaunesniajam, pats tapo popiežiaus 
legatu (atstovu) Bolonijoje. Palaidotas Romos S. Maria sopra Minerva bažnyčioje; 
antkapio epitafijoje apsakytas jo gyvenimas ir svarbiausi darbai. Išgarsėjo Pontifi- 
kalu (Pontificale, apie 1293-1295) ir Apeigynu (Rationale divinorum officiorum, iki 
1286). Pastaruoju Katalikų Bažnyčia naudojosi iki XVII a. vidurio. Šį, bene daugiau- 
sia perrašinėtą Viduramžių kodeksą 1459 m. Maince išspausdino Johannas Fustas 
ir Peteris Schoefferis. Tai, kad Apeigynas pasirinktas spausdinti iškart po Biblijos ir 
lotyniškojo Psalmyno, liudytų veikalo populiarumą ir aktualumą. 

Aštuoniose Apeigyno knygose smulkiai aprašoma liturgija, pateikiama simboli- 
nė jos interpretacija. Pirmoji knyga skirta bažnyčios pastatui, altoriui, paveikslams, 
varpams, šventoriui ir t. t.; antroji - dvasininkams; trečioji - rūbams ir audiniams; 


ketvirtoji - mišioms; penktoji - kanoninėms valandoms; šeštoji - liturginiams me- 


89 De cons. D. 1, c. 39. 


9o Rat.], viii. 

tams (lot. Proprium Temporis); septintoji - šventųjų minėjimams (Proprium Sancto- 
rum); aštuntoji - laiko skaičiavimui ir Velykų dienos nustatymui. 

Apeigynas grįstas XIII a. liturgine praktika, pateikia sisteminį-alegorinį litur- 
ginio laiko, erdvės ir veiksmo aiškinimą. Durandietis rėmėsi Amalarijaus iš Meco 
(m. 852/3) suformuluotais keturių prasmių egzegezės (aiškinimo) principais. Pras- 
més yra šios: (1) istorinė arba tiesioginė - žodžiai atitinka tikrovę; (2) alegorinė - žo- 
džiai nurodo kitus tikėjimo aspektus; (3) tropologinė - žodžiai moko krikščioniško 
gyvenimo; (4) anagoginė - žodžiai veda laikų pabaigos link. Apeigyno pratarmėje 
Durandietis pateikia tokį keturių prasmių pavyzdį: „Istoriškai Jeruzalė — tai Zemis- 
kas miestas, į kurį vyksta piligrimai; alegoriškai — tai kovojanti Bažnyčia; tropolo- 
giškai — bet kuri tikinti siela; anagogiškai - Dangiškoji Jeruzalė arba tėvynė.“” Iš 
visų keturių prasmių Durandietis daugiausia kliaujasi alegoriniu aiškinimu laisvai 
interpretuodamas savo pirmtakų šv. Aurelijaus Augustino (354-430) traktatą Apie 
krikščioniškąjį mokymą (De doctrina Christiana) ir Hugono Viktoriškio (1096-1141) 
ženklų teoriją. Biblijos citatų prisodrintas Apeigynas atskleidžia Šv. Rašto įsitvirtini- 
mą Viduramžių žmogaus sąmonėje ir yra tipiškas savojo laiko praktinės teologijos 
ir hermeneutikos pavyzdys, liudijantis to meto simbolinį mąstymą, persmelkusį ne 
tik tikėjimą, bet ir kasdienybę. Nors Apeigyne kliaujamasi daugybe krikščioniškų 
autorių, ypatingas Durandiečio nuopelnas (beje, lémes jo veikalo ilgaamžiškumą) — 
tai enciklopedinis dėstymo išsamumas ir nuoseklumas. 

Dvasininkams, visų pirma vyskupams, skirtas Apeigynas aiškino, kaip moky- 
ti ir skelbti krikščionių tikėjimą ir suvokti liturgijos slėpinius. Skirtingai nuo kitų 
vėlyvųjų Viduramžių tekstų, aptariančių bažnyčią ir jos įrangą, pavyzdžiui šv. Ber- 
nardo Klerviečio (1090-1153) traktatų ir pamokslų, Durandiečio Apeigynas neturi 
reformistinių užmačių ir liturgijos aiškinimą grindžia Šv. Raštu, Bažnyčios tradicija, 
dokumentais bei to meto bažnyčių tikrove. Aiškinamasis Apeigyno pobūdis ir išsa- 


mumas lėmė jam patikimo istorijos šaltinio reputaciją. 


91 „Similiter Ierusalem intelligitur ystorice ciuitas illa terrestris quam peregrini petunt; 
allegorice ecclesia militans; tropologice quelibet fidelis anima; anagogice celestis Ierusalem 
sive patria“, Guillelmus Durandus, Rationale Divinorum officiorum I-IV (Corpus 
Cristianorum Continuatio Mediaevalis, t. 140), sudaryt. A. Davril, T. M. Thibodeau, 
Turnhout: Brepols, 1995, Prologus 12, p. 8. 

Dailétyroje dažniausiai pasitelkiamos pirma ir trečia Apeigyno knygos, kuriose 
aprašoma, aiškinama ir reglamentuojama bažnyčios įrangos, liturginių reikmenų 
ir dailės kūrinių išvaizda, medžiagos ir vartosena”. Manytina, jog Apeigynas darė 
įtaką bažnytinių paveikslų ir įrangos užsakovų pageidavimams bei sprendimams; 
amžininkai juo rėmėsi interpretuodami bažnytinio meno kūrinius. Tokiais atvejais 
Apeigynas buvo suvokiamas kaip pavyzdžių knyga. Mažai tikėtina, jog Apeigynu 
būtų naudojęsi bažnytinius reikmenis gaminę meistrai pasauliečiai, tačiau jame iš- 
skleistos alegorijos neabejotinai formavo vėlyvųjų Viduramžių ikonografinį žodyną, 
lėmė medžiagų pasirinkimą. Pavyzdžiui, stručio kiaušinio aprašymo ištraukos 43 
skyriuje leidžia interpretuoti negausiai išlikusius, tačiau inventoriuose dažnai mi- 
nimus kiaušinius ir padeda išaiškinti iš pirmo žvilgsnio mįslingą detalę Piero della 
Francescaos (1415-1492) altoriniame paveiksle (it. pala) Sacra Conversazione”, kitus 
šį motyvą naudojančius atvaizdus. 20 skyriuje išdėstytas skirtumas tarp apskrito (Ze- 
miškąjį gyvenimą baigusio palaimintojo ar šventojo) ir kvadratinio (tebegyvenančio 
asmens) nimbo, beveik nebenaudotas XIII a. dailėje, rodo, jog kunigai galėjo rem- 
tis Durandiečio veikalu aiškindami dailės kūrinius. Apeigyne dailėtyrininkai randa 
paaiškinimus nuo XIII a. išpopuliarėjusiam užuolaidų tapymui Išganytoją vaizduo- 
jančiuose darbuose. Apeigynas nepakeičiamas tyrinėjant Viduramžių bažnyčios 
interjerų semantiką““, gilinantis į liturginių indų ir menkai išlikusios Viduramžių 


bažnytinės tekstilės istoriją. 


GIEDRĖ MICKŪNAITĖ 


92 Išsamiau apie Apeigyną, kaip dailės istorijos šaltinį, žr. K. Faupel-Drevs, Vom rechten 
Gebrauch der Bilder im liturgischen Raum. Mittelalterliche Funktionsbestimmungen bildender 
Kunst im Rationale Divinorum Officiorum des Durandus von Mende (1230/31-1296), (Studies 
in the History of Christian Thought, t. 89), Leiden: Brill, 2000. 


93 Apie 1472, Milanas, Breros pinakoteka; pagal saugojimo vietą kitaip vadinamas Pala di Brera 
arba pagal užsakovo, Urbino valdovo Federico da Montefeltro pavardę - Pala Montefeltro. 

94 A. Middeldorf Kosegarten, Zur liturgischen Ausstattung von San Marco in Venedig im 13. 
Jahrhundert. Kanzeln und Altarziborien, Marburger Jahrbuch für Kunstwissenschaft, 2002, 


nr. 29. p. 7-77. 

Cesare Ripa. Ikonologija 


> Versta iš: Cesare Ripa, Iconologia, sudaryt. Piero Buscaroli, įžangos aut. Mario Praz, 


Milano: TEA, 1992, p. 36-37, 43-45, 85-86, 145-147, 357, 409, 457, 477 (iš italų k. vertė Jonas 


Malinauskas, komentarus parengė Aleksandra Aleksandravičiūtė) 


Autoritetas, arba Valdžia 

Prabangiame soste sėdinti matrona, vilkinti puošniais, brangenybėmis nusags- 
tytais drabužiais, iškeltoje dešinėje rankoje laiko du raktus, kairėje - skeptrą. Vieno- 
je jos pusėje yra knygos, kitoje - įvairūs ginklai. 

Vaizduojama matrona, nes brandus amžius savaime reiškia autoritetą. Ciceronas 
knygoje De Senectute (Apie senatvę) sako: „Apex autem senectutis est auctoritas“ („Se- 
natvės viršūnė yra autoritetas“), ir po to priduria: „Habet senectus honorata proe sertim 
tantam auctoritatem, ut ea pluris sit, quam omnes voluptates" („Senatvė, ypač pagerbta 
[pareigomis], mėgaujasi tokiu autoritetu, kuris viršija bet kokį kūno malonumą“). Visų 
pirma dėl išminties ir didelio žinojimo, kuris joje yra. Vaizduojama sėdinti, nes sėdi ir 
kunigaikščiai, ir teisėjai, šitaip parodydami savo autoritetą ir kartu pusiausvyrą bei sielos 
ramybę. Dėl to, kad svarbūs dalykai negali būti sprendžiami kitaip, kaip tik rimtai atsisė- 
dus. Taip daro teisėjai, kurie, turėdami valdžią ir galią nuspręsti, išteisinti arba pasmerkti, 
negalėtų teisėtai skelbti nuosprendžio, jei nesėdėtų kaip liepia įstatymas. 

Apsivilkusi iškilmingą, spindintį rūbą, nes toks yra tasai, kuris turi valdžią ki- 
tiems žmonių akivaizdoje. Ne tik rūbai, bet ir brangakmeniai įrodo autoritetą ir gar- 
bę to, kuris juos nešioja. 

Raktai reiškia dvasinį autoritetą ir valdžią, kaip puikiai įrodo Kristus mūsų Vieš- 
pats ir Išganytojas, kai jais davė aukščiausią valdžią šv. Petrui, sakydamas: „Et tibi 
dabo claves regni Coelorum, guodcumgue ligaveris super terram erit ligatum, ecc.“ 
(„Duosiu tau Dangaus karalystės raktus: ką surakinsi žemėje, bus surakinta ir t. t.“)”. 


Tuos raktus laiko dešinėje, nes dvasinė valdžia yra svarbesnė, kilnesnė už kitas, kaip 
95  Mt16, 19. 

kūnas yra kilnesnis už sielą. Dešinę ranką su raktais laiko iškeltą į Dangų, idant jro- 
dytų, kad „Omnis potestas a Deo est“ („Kiekviena valdžia iš Dievo“), pasak apaštalo 
šv. Pauliaus Laiško romiečiams (13, 1). 

Skeptras kairėje rodo žemišką autoritetą ir valdžią. Kaip visiems savaime žino- 
ma, knygos ir ginklai rodo galią rašto, mokslų ir ginklų, kurie dedami kairėje dėl to, 


kad Ciceronas sakė: „Cedant arma togae“ („Tenusilenkia ginklai togai“). 


Gerumas 

Graži moteris aukso rūbais su rūtų vainiku ant galvos, į dangų pakeltomis aki- 
mis, ant rankos laiko pelikaną su mažais pelikaniukais. Šalia, ant upės kranto, Za- 
liuoja medelis. 

Žmogaus gerumas susideda iš gerų dalių: ištikimybės, tiesos, dorumo, teisingu- 
mo ir kantrybės. Gerumą vaizduojanti moteris graži, nes gerumą atpažįsti grožyje, 
kadangi protas pažįsta juslėmis. Aukso rūbas reiškia gerumą dėl to, kad auksas yra 
neprilygstamai tauresnis už visus kitus metalus. Medis ant upės kranto reiškia Do- 
vydo žodžius 1 psalmėje, kur pasakyta: „Žmogus, kuris laikosi Dievo įsakymų, pa- 
našus į medį, pasodintą prie skaidrios, gražios, sraunios upės“““, nes gerumas, apie 
kurį kalbame, yra ne kas kita, kaip Dievo valios vykdymas. Dėl to vaizduojamas ir 
pelikanas, kuris, kaip sako daugelis autorių, kad pamaitintų savo išalkusius vaikus, 
snapu pats save drasko ir savo krauju juos maitina, anot Piero Valeriano. 

Upės, pasak Augustos kardinolo, nevaizduoja nieko kito kaip tik gerumą. Mote- 
ris žiūri į dangų, pasinėrusi į dievišką kontempliaciją, kad nuvytų įkyriai lendančias 
blogas mintis. Dėl to taip pat ant galvos uždėtas rūtų vainikas, nes tas augalas atbai- 
do piktąsias dvasias, kaip liudija senoliai. Rūtos taip pat sumažina venerišką meilę, 
o tai reiškia, kad tikras gerumas palieka nuošaly visus interesus ir savimeilę, kuri 


išderina šį instrumentą, skambinantį visomis dorybėmis. 
Smalsumas 

Sparnuota moteris raudonais ir mėlynais rūbais, nusėtais daugybe ausų ir varlių, 
pasišiaušusiais plaukais, iškeltomis rankomis, pirmyn ištemptu kaklu. Smalsumas - 


96 Ps1,1-3. 

tai netramdomas troškimas tų, kurie nori žinoti daugiau, negu reikia. Ausys reiškia, 
kad smalsuolis tetrokšta girdėti ir žinoti tai, ką sako kiti. Šv. Bernardas De gradib. 
superb. (Apie puikybės laipsnius), norėdamas pavaizduoti smalsų vienuolį, jį šitaip 
aprašo: „Si videris Munacum evagari, caput erectum, aures portare suspensas, cu- 
riosum cognoscas“ („Jeigu matysi vienuolį klajojantį, pakelta galva, nukarusiom au- 
sim, smalsuolį atpažinsi“). Varlės dėl to, kad turi dideles akis, yra smalsumo ženklas. 
"Tokią prasmę joms teikė senovės žmonės. Dėl to egiptiečiai, norėdami pavaizduoti 
smalsų žmogų, vaizduodavo varlę. Ir Pier.[o] Val.[eriano] sako, kad varlės akys, su- 
maišytos su elnio oda ir lakštingalos mėsa, daro žmogų žvalų, žvitrų ir smalsų. 
Rankos iškeltos, kaklas ištemptas pirmyn dėl to, kad smalsuolis visada žvalus 
ir guvus, pasirengęs pagauti naujienas iš visų pusių. Tai taip pat liudija ir sparnai 
bei pasišiaušę plaukai, simbolizuojantys gyvas mintis, ir rūbų spalvos, reiškiančios 


žinojimo troškimą. 


Sėkmė (Fortūna) 

Moteris užrištomis akimis medyje ilgu pagaliu daužo šakas. Iš medžio krenta 
įvairioms profesijoms priklausantys įrankiai ir daiktai: skeptrai, knygos, vainikai, pa- 
puošalai, ginklai ir kt. Taip ją vaizduoja Doni. Kai kas sako, kad sėkmė, arba fortūna, 
valdo žvaigždes, kurios lemia žmonių prigimtį, veikia polinkius nulemiančias jusles, 
neliesdama proto. Visi pagonių autoriai ją vaizduoja aklą, norėdami parodyti, kad ji 
visus vienodai myli ir visų nekenčia, duoda tai, ką likimas lemia. Tai sakau, kartoda- 
mas pagonių nuomonę, kuriai pritaria neišsilavinę žmonės. O iš tiesų viskas priklauso 
nuo Dievo Apvaizdos, kaip moko šv. Tomas [Akvinietis] Summa contra gentiles (Prieš 
pagonis) trečios knygos 92 skyriuje. Žmonės, susibūrę aplink medį, liudija, kad teisin- 
gas yra senas posakis: „Fortunae suae guisą. Faber“ („Kiekvienas savo laimės kalvis“). 

Fortūna 

Ant rutulio sėdinti moteris su sparnais, išdygusiais iš pečių. 

Fortūna 

Moteris po dangaus skliautu su gausybės ragu rankoje. Nuolat besimainantis 
dangaus skliautas reiškia, kad ir Fortūna nuolat mainosi bei keičia kiekvieno veidą. 
Žmogus tai pakelia, tai nuleidžia galvą, nes Fortūna dalina turtus ir šio pasaulio 


gėrybes. Gėrybes ima iš gausybės rago, kad matytųsi, iš kur jos ateina. 

Fortuna buona nella medaglia di Antonio Geta (Sėkmė pagal Antonio Geta medalį) 

Sėdinti moteris, dešine ranka atsirémusi į ratą vietoj dangaus skliauto, o kairėje 
laikanti gausybės ragą. 

Fortuna infelice (Nesėkmė) 

Moteris laive be vairo, nulaužtu stiebu ir vėjo suplėšytomis burėmis. Laivas - tai 
mūsų mirtingas gyvenimas. Burės, stiebas ir kiti sulaužyti prietaisai rodo, kad nesė- 
kmė yra nelaiminga sėkmė. 

Fortuna giovevole ad amore (Pasisekimas meilėje) 

Moteris, dešinėje rankoje laikanti gausybės ragą, kairę padėjusi ant šalia jos iš- 


dykaujančio Kupidono galvos. 


Tapyba 

Graži moteris juodais vešliais besiplaikstančiais plaukais ir pakeltais antakiais, 
kurie liudija apie netikėtas mintis. Burną užsidengusi pakaušyje surišta juosta, ant 
kaklo aukso grandinė, ant kurios kabo kaukė, ant kaktos užrašyta „Imitatio“ - „Mėg- 
džiojimas“. Vienoje rankoje ji laiko teptuką, kitoje paletę. Apsivilkusi baltą rūbą iki 
pat žemės. Prie kojų gali būti kai kurie tapybos įrankiai, rodantys, kad tapyba - tai 
kilnus užsiėmimas, neįmanomas be gyvo proto darbo. 

Senovėje mėgdžiojimu buvo vadinamas toks kalbėjimas, kuris nors ir netiesą 
sakydamas pasakydavo ką nors tikra. Norėta, kad to nesugebantys poetai nebūtų 
pripažinti. Tapytojams tai netinka, nes tiesą sako trivialus posakis, kad tapyboje 


nėra poezijos, bet poezijoje tapyba galima. 


Vienatvė 

Moteris baltais rūbais, ant galvos vienišas į žvirblį panašus paukštukas, po dešine 
ranka - kiškis, kairėje - knyga. Moteris vaizduojama nuošalioje, retai lankomoje vie- 
toje, nes sakoma, kad vienatvės ieškoma už miesto, toli nuo žmonių kalbų, nuo viešų 
ir privačių valstybinių reikalų, atsidedant religijai, mokslui arba kitiems kilniems užsi- 
ėmimams, kaip rašo Petrarca 28-ame sonete: „Solo e pensoso i piū deserti campi / Vo 
misurando, a passi tardi, e lenti“ („Vienas, susimąstęs matuoju lėtais žingsniais tuščius 
laukus“). Rūbo balta spalva reiškia vienumon pasitraukusio troškimą būti skaisčiam 


be jokios sielą suteršti galinčios dėmės. Tas paukštis yra vienišas iš prigimties, kaip 

sako 91-oji psalmė. Po ranka vaizduojamas kiškis, nes egiptiečiai (kaip pasakoja Pie- 
ro Valeriano 13-oje knygoje), norėdami pavaizduoti vienišą žmogų, tapydavo kiškį jo 
urvelyje. Žinant, kad šitas gyvūnas būna vienas ir tik retais atvejais oloje matysime 
juos dviese. Net kai būna kartu tame pačiame plote, jie laikosi vienas nuo kito atokiai. 

Knygoje pasakyta, kad vienišo žmogaus tikslas yra išminties ir mokslo studija- 
vimas. Kitaip vienatvė būtų verta nešlovės, nes pasak Aristotelio Politikos, vienišas 


žmogus - tai arba angelas, arba gyvulys. 


Aktyvusis gyvenimas 

Yra du keliai, vedantys į laimę. Jais skirtingai einama, priklausomai nuo ypatu- 
mų, polinkių, išorinių paskatų. Jie vadinami aktyviuoju ir kontempliatyviuoju gy- 
venimu. Abu juos palaimino Kristus mūsų Išganytojas šventųjų Mortos ir Marijos 
asmenyse. Pastaroji įvertinta labiau už aną, kuri buvo užsiėmusi darbais; ji nusipelnė 
Jo pagyrimo ir atlygio. 

Aktyvusis gyvenimas vaizduojamas su plačiakrašte skrybėle ant galvos, kaup- 
tuku ant peties, kaire ranka laikantis arklą. Aplink matyti kiti žemės ūkio padar- 
gai, nes žemdirbystė - reikalingiausia žmogaus pragyvenimui ir reikalauja fizinio 
darbo, atpalaiduojant protą. Šitų padargų pakanka pavaizduoti tai, kas susiję su 
rankų darbu. 

Michelangelo Buonarotti Julijaus II antkapyje aktyvųjį gyvenimą vaizduoja La- 
bano duktė Lėja - statula su veidrodžiu rankoje, simbolizuojančiu dėmesį, kurį sau 
skiriame, ir gėlių vainiku kitoje rankoje, simbolizuojančiu dorybes, kurios mūsų 


gyvenimą puošia šiame pasaulyje ir po mirties padaro garbingą. 


Kontempliatyvusis gyvenimas 

Nuoga moteris, vieną ranką ištiesusi į dangų, kitoje laikanti knygą. Knygoje para- 
šyti psalmės žodžiai: „Mihi inhaerere Deo bonum est“ („Man gi gera laikytis Dievo“). 
Michelangelo kontempliatyviajam gyvenimui pavaizduoti sukūrė Rachelės, Lėjos se- 
sers ir Labano dukters, statulą. Maldai sudėtos rankos, linkstantys keliai, veide atsi- 


spindintis dvasios pakilumas. Tarp šių dviejų statulų Mozė - to antkapio garsenybė. 
97  Ps72, 28. 

KOMENTARAS 

Cesare Ripa gimė Italijoje, Perudžoje, apie 1555 m. ir mirė Romoje, baisiame 
skurde 1622 m. Jis buvo Sienos miesto Filomatų ir pašvęstųjų akademijos (Accade- 
mia dei Filomati e degli Intronati) narys. Jai priklausė atsidavę Antikos palikimo - 
klasikos kūrinių ir medalių - tyrinėtojai, kurie buvo susiję su panašaus pobūdžio 
draugija Skatintojai (Incitati) Romoje. Tikriausiai dėl savo intravertiškumo Ripa 
šioje aplinkoje buvo vadinamas Užsisklendėliu (it. Cupo). 1611-1620 m. Ripa gy- 
veno Romoje. 

Ripa nuo jaunystės tarnavo kardinolo Antonio Maria Salviati dvare „raikytoju“ 
(it. trinciante), t. y. serviravo patiekalus ir gėrimus. Manoma, jog jo pastangas kaupti 
įvairiakilmius alegorinius įvaizdžius paskatino praktinis poreikis - programinės iš- 
kilmių stalo puošybos tradicija, įsigalėjusi vėlyvojo Renesanso ir Baroko laikais, - ir 
pareiga užimti rafinuotus kardinolo svečius. 

1593 m. Ripa paskelbė reikšmingą Baroko epochos kultūros veikalą, dedikuotą 
globėjui kardinolui Salviati: Ikonologija, arba Universalių atvaizdų, pasisemtų iš Se- 
novés ir iš kitur, aprašymas (LIconologia ovvero descrittione dell'imagini universali 
cavate dall'Antichità et da altri luoghi), kurį išspausdino Giovanni Gigliotti, Sienos 
leidyklos Heredi savininkas. Anot Ripaos, šis kūrinys „būtinas poetams, tapytojams, 
skulptoriams, kad jie galėtų pavaizduoti žmonių dorybes, ydas, jausmus ir aistras“. 
Ripaos veikalą galima vadinti abstrakčių sąvokų ir idėjų reprezentavimo enciklope- 
dija, kurioje abėcėlės tvarka pateiktos ir apibūdintos simbolinių įvaizdžių personifi- 
kacijos, išskiriamos atributais ir spalvomis. 

1603 m. knygos tekstas, dedikuotas kardinolo Salviati įpėdiniui markizui Loren- 
zo Salviati, buvo pakartotinai išleistas Romoje, leidykloje Lepido Facij, papildytas dar 
400 sąvokų ir iliustruotas medžio raižiniais. 1611 m. veikalas vėl buvo išspausdintas 
Padujoje (leidėjas Pietro Paolo Tozzi) ir dar papildytas ksilografijomis, tikriausiai 
nepriskirtinomis Ripai. 1613 m. leidykla Heredi Ripaos knygą, dedikuotą Filippo 
d'Averardo Salviati, pakartotinai išleido pavadinimu Naujoji Ikonologija (Nuova 
Iconologia). Joje pridėtos dar 200 naujų autoriaus iliustracijų. 1618 m. šis leidimas 
pakartotas Padujoje. Po autoriaus mirties, 1625 m., Padujoje Tozzi išspausdino 
Naujausigjg Ikonologiją (Novissima Iconologia). 1630 m. Donato Pasguardi išleido 


knygą Pati naujausia Ikonologija (Più che novissima Iconologia). Šį tekstą papildė 

Giovanni Zaratino Castellini. Vėliau knyga buvo spausdinama įvairiomis kalbomis 
ir skirtingais variantais. 2006 m. pakartotas pirmasis, 1593 m., Ikonologijos leidimas 
italų kalba. Čia pateikiami fragmentai iš 1992 m. Milane išleistos Ripaos Ikonologijos 
tekstų rinktinės. 

Knygos reikšmę Baroko epochos vaizdinijai sunku pervertinti. Alegorinės figūros 
ir simboliai, sukurti remiantis Ripaos Ikonologija, randami XVII-XVIII a. Italijos ir 
visos Europos freskų kompozicijose, scenografijoje, emblemose, knygų graviūrose. 

Ikonologijoje pateiktos personifikacijos atliepia aktualiausius XVI a. pab. - XVII a. 
pr. visuomenės pasaulėžiūros aspektus. Alegorijos yra religinio, moralinio (Ge- 
rumas), politinio (Valdžia), socialinio (Sėkmė, Vienatvė), filosofinio (Aktyvusis 
gyvenimas ir Kontempliatyvusis gyvenimas), psichologinio (Smalsumas), esteti- 
nio (Vaizduotė, Tapyba) pobūdžio. Alegorijoms būdingas neatsiejamas vaizdo ir 
teksto prasmių junginys. Kiekviena jų knygoje aprašoma taip, kad ir be iliustraci- 
jos prieš skaitytojo akis iškiltų vaizdus paveikslas. Pavyzdžiui, „Gerumas - graži 
moteris aukso rūbais su rūtų vainiku ant galvos, į dangų pakeltomis akimis, ant 
rankos laiko pelikaną su mažais pelikaniukais“ arba „Tapyba - graži moteris juo- 
dais vešliais besiplaikstančiais plaukais“. 

Dailétyrai Ripaos knyga įdomi kaip atminties istorijos ir vaizdinių migracijos 
procesų liudytoja. Ripaos simboliniai įvaizdžiai sukonstruoti jungiant elementus 
iš plataus ir gana prieštaringo tradicijų lauko, pradedant Antikos autoriais (Ci- 
ceronas, Aristotelis), krikščionybės tekstais (Šv. Raštas, šv. Tomas Akvinietis, šv. 
Bernardas) ir baigiant žinomų dailininkų kūryba (Michelangelo popiežiaus Juli- 
jaus II antkapis ir kt.). Tarp pagrindinių Ripaos knygai panaudotų literatūros šalti- 
nių - Renesanso autorių Piero Valeriano Hieroglifika (Hieroglyphica), Andrea Al- 
ciato Emblemy knygelė (U'Emblematum libellus), Sebastiano Erizzo Traktatas apie 
senovės medalius (Discorso sopra le medaglie degli antichi) ir Antono Francesco 
Doni Paveikslai (Pitture). Alegoriniai vaizdiniai atspindi Naujųjų amžių epochos 
pasaulėžiūrą ir prietarus („Ne tik rūbai, bet ir brangakmeniai įrodo autoritetą ir 
garbę to, kuris juos nešioja „Tapyba - tai kilnus užsiėmimas, neįmanomas be 
gyvo proto darbo“, „Rūtos atbaido piktąsias dvasias“), folklorą ir liaudies išmintį 
(„Kiekvienas savo laimės kalvis“, „Smalsuolis visada žvalus ir guvus, pasirengęs 


pagauti naujienas iš visų pusių“). 


279 


DAILÉS ISTORIJOS SALTINIAI 


Ripaos Ikonologiją išsamiai išanalizavo prancūzų dailės istorikas Émile'is Mále'is 
veikale Religinis menas po Tridento suvažiavimo”. Kitą reikšmingą darbą apie Ripos 
ikonologiją parašė Erna Mandowsky??. Jos studijoje pateiktas išsamus meno objek- 
tų, kurių dekorui buvo panaudotos Ripaos alegorijos, sąrašas. Ripaos veikalo įtaką 
dailei atskleidžia ir Christopheris Witcombeas straipsnyje apie Vatikano rūmų Kle- 
menso salės dekorą'““; naujausi Ripaos biografiniai duomenys pristatomi Chiaros 


Stefani darbuose““'. 


ALEKSANDRA ALEKSANDRAVIČIŪTĖ 


98 É. Male, Lart religieux aprés le Concile de Trente: étude sur Viconographie de la fin du XVIe 
siécle, du XVIIe, du XVIII siécle: Italie, France, Espagne, Flanders, Paris: A. Colin, 1932, 
p. 383-428. 

99 E. Mandowsky, Ricerche intorno all'Iconologia di Cesare Ripa, La Bibliofilia, t. 41, Firenze: 
Leo S. Olschki, 1939. 

100 Ch. Witcombe, Cesare Ripa and the Sala Clementina, Journal of the Warburg and Courtauld 
Institutes, t. 55, 1992. 

101 C.Stefani, Cesare Ripa: New Biographical Evidence, Journal of the Warburg and Courtauld 
Institutes, t. 53, 1990. 


II SKYRIUS. NORMINIAI IR PROGRAMINIAI TEKSTAI / PAVYZDŽIŲ KNYGA 
Ikonų pavyzdžių knyga (XVIII a.? 


> Tekstas iš: Darius Baronas, Trys Vilniaus kankiniai: gyvenimas ir istorija, Vilnius: Aidai, 2000, 
p. 343, komentaras p. 192-194; papildomai žr. p. 164 (antologijoje papildomai pateikiamus 


komentarus parengė Vytautas Ališauskas) 


[balandžio 14 minimi] Ir šventieji naujieji kankiniai Antanas, Jonas, Eustatijas, 
nukankinti Lietuvoje; Antanas [vaizduojamas] kaip kunigaikštis Borisas su kai- 
liniais, cinoberis'* ir žydras, Jonas - kaip kunigaikštis Glebas, drabužis ochros 
spalvos, kailiniuose purpuras, Eustatijas - kaip kunigaikštis Vladimiras, melsvai 
žalsvas, su kailiniais, rankose [jie] laiko kryžius, o kairėse - kalavijus makštyse, 


ant galvų kepurės, lūžimai juodi'“*, 


Dariaus Barono komentaras [apie šaltinį] 

Trijų kankinių vaizdavimo kanono aprašas skelbiamas iš aprašomosios Ikonų 
pavyzdžių knygos (XVIII a.?), kurios sudarytojai rėmėsi XVI a. Sofijos ir XVIII a. (?) 
sąvadine ikonų pavyzdžių knygomis. Vilniaus kankinių kontūrinis atvaizdas patei- 
kiamas iš iliustruotos ikonų pavyzdžių knygos, kuri yra vėlesnis Stroganovo redak- 
cijos ikonų pavyzdžių knygos (XVI-XVII a. pradžios) variantas (literatūroje Stroga- 
novo iliustruota ikonų pavyzdžių knyga datuojama nevienodai: XVI a. (IlodnunnuK 
uKoHonucKolū, c. 249) arba XVII a. pradžia (IIoyynmuuuk munenoijt bouiwuuas 
coeemckas suuukzioneous, MockaBa, 1975 (1374. 3), T. 20, c. 124). 

XX a. pradžioje šios ikonų pavyzdžių knygos priklausė Tichono, o vėliau Serge- 
jaus Bolšakovo rinkiniui ir pirmą kartą paskelbtos 1904 m. 

[šiuo atveju naudotasi Bolšakovo 2-uoju leidimu: IIoOnuunuk ukononucnol, 


n3x. C. T. Bonburakosa, nog pez. A. VI. Vcnenckoro, Mockaa, 1998, c. 88] 


102 Kitaip - kiniškas raudonis, vermilijonas; raudonas (nuo raudonai oranžinės iki sodriai 
raudonos) gyvsidabrio pigmentas (gyvsidabrio sulfidas); itin stabilus, neblunkantis, 
neblogai maišosi su kitais dažais, turi didelę dengiamąją gebą, tačiau nuodingas. 


103 Turimas omenyje šešėlį žymintis kontūras. 

KOMENTARAS 

Atkreiptinas démesys, kad naujiems Vilniaus kankiniams nekuriamas naujas ka- 
nonas, bet pritaikomas senas - jie vaizduojami kaip pirmi Rusios šventieji, nekaltai 
nužudytieji karalaičiai Borisas ir Glebas su Kijevo Rusios krikštytoju kunigaikščiu 
Kalavijai Vilniaus kankinių ikonografijoje simbolizuoja jų, kaip Lietuvos didžiojo 
kunigaikščio karių, statusą, kryžius - nuoroda į kankinystę. Šaltinis patvirtina ikonų 


tapybos kanono stabilumą, kurį Rytų krikščionybės dailė išsaugojo iki mūsų dienų. 


VYTAUTAS ALIŠAUSKAS 


DAILĖS PRAKTIKOS UZRASAI 


Dailės praktikos užrašus pirmiausiai suvokiame kaip menininkams skirtos literatū- 
ros žanrą. Šie tekstai yra artimi pavyzdžių knygoms (kartais abi funkcijas - pavyz- 
džio ir praktinių patarimų - atlieka tas pats šaltinis), tačiau labiau susiję su technolo- 
ginio pobūdžio rekomendacijomis. Žanro požymių tokie tekstai įgyja Viduramžiais. 
Juose akivaizdus dailės praktikos ryšys su alchemija, matematika ir medicina, atsi- 
spindi amatų tradicija ir technologiniai pasiekimai. Iš Viduramžių traktatų sužino- 
me ir apie panašaus pobūdžio Antikos literatūrą, kurią skaitė ir citavo Viduramžių 
autoriai. Ypač mėgti veikalai - Teofrasto Knyga apie akmenis (Liber de lapidibus, 
apie 370-287 m. pr. Kr.), be abejo, Vitruvijaus veikalas Dešimt knygų apie architektū- 
rą arba paprasčiau Apie architektūrą (De architectura, 27 m. pr. Kr.), kurį priskiria- 
me pavyzdžių knygų tipui, ir, žinoma, Plinijaus Vyresniojo 37 tomų Gamtos istorija 
(Naturalis historia, 29-79). Žymiausias Viduramžių dailės praktikos tekstas - Mappae 
clavicula (kurioziškai skambantis pavadinimas greičiausiai buvo klaidingai išvers- 
tas, perrašant graikišką originalą) - technologinio pobūdžio rekomendacijų ir apie 
300 receptų rinkinys, šiandien žinomas rankraštinių fragmentų ir VIII a. pabaigos - 
XII a. kopijų pavidalu. Jį sudaro įvairūs X-XI a. užrašai apie spalvas, pigmentų mai- 
šymą, miniatiūrų tapybą'. Pirmuoju dailės praktikos teoretiku laikomas benedik- 
tinas Kunigas Teofilis (Teophilus Presbyter), kai kurių tyrinėtojų identifikuojamas 
kaip meistras Rogeris iš Helmarschauseno (jo sukurtas Evangelijos dėklas iš branga- 
kmeniais inkrustuoto auksuoto sidabro saugomas Tryro katedros lobyne). Teofilio 


traktatą Apie įvairius menus (De diversis artibus; kitaip Schedula diversarum artium, 


1 S. B. Tossati, Trattati tecnico-artistici, Enciclopedia dellarte medievale, t. 1, Roma, 2000, p. 
316; S. Bordini, Materia e immagine. Fonti sulle techniche della pittura, Roma: Leonardo-De 


Luca Editori, 1991, p. 28. 

apie 1125) sudaro trys knygos, skirtos tapybai, vitraZui ir auksakalystei. Pirmojoje 
knygoje ra$oma apie tapyba ant lentos, ant pergamento ir ant sienos, apibüdinamos 
veido ir kūno vaizdavimui reikalingos spalvos, aiškinama, kaip perteikti šviesą ir še- 
šėlius. Antroji knyga apie vitražo ir mozaikos technikas itin vertinama dėl šaltiniais 
paremtų žinių ir asmeninių praktinių pastebėjimų bei patirties junginio (Kunigui 
Teofiliui priskiriamas ir vienas Tryro katedros vitražų). 

Lenkijos dominikonas Vitellione (sulotynintas deminutyvas nuo lenkiško Wito, 
tiksliau, Erazmus Ciolek Witelo), savo veikale Apie perspektyvą (De perspectiva, 
1270-1273), remdamasis Aristoteliu, nagrinėjo nuo Antikos laikų gvildenamas op- 
tikos problemas. Kaip akivaizdžiausias Vitellione sekėjas minimas italų renesanso 
tapytojas Paulo Uccello (1397-1475). 

XIV a. pabaigoje pradėta sisteminti dailės praktikos ir technologijų žinias. Ge- 
riausias tokio pobūdžio tekstų pavyzdys - Cennino Cennini užrašų rinkinys, vadi- 
namas Dailės knyga (Libro dellarte, XV a. pradžia), kurio ištrauka pateikiama šiame 
skyriuje. Manoma, kad Cennini patarimais naudojosi jo amžininkai; traktato aktua- 
lumą patvirtina jo kopijos, pastangos išleisti rankraštį ir leidinio kartojimai. Veikalu 
remiasi dailės istorikai, bet ypač - restauruotojai, taip pat kai kurie dailininkai, sie- 
kiantys pažinti senųjų technologijų subtilybes. 

XV a. tęsiama kompiliacinė dailės praktikos tekstų tradicija, tačiau prasiplečia 
jų geografija: įtraukiama nauja, šiaurės Europos dailės praktikos patirtis. Pavyzdžiui, 
milanietis tapytojas Giovanni Alcherio (1382-1411), Milano katedros statybos prižiū- 
rėtojas, parengė spalvininkystės užrašus Tabula de vocabulis sinonimis et eguivocis 
colorum (išlikusi 1431 m. kopija), kuriuose pateikė 352 spalvų receptus, sukauptus 
rašytus spalvų receptus, pakoregavo organinės kilmės pigmentų gamybą. Alcherio 
užrašai - vienas iš pirmųjų liudijimų apie intensyvėjančias dažo skaidrumo paieškas, 
atvedusias iki lesiruočių atsiradimo XV a. pabaigoje. 

XV a. dailės praktikos užrašai nėra vien patarimų dailininkams rinkinys; jie per- 
teikia epochos estetines pažiūras, santykį su Antikos paveldu, imitavimo sampratą 
ir reikšmę kūrybos procese, dailės ir amatų skirties įteisinimą, tapybos priskyrimą 
prie laisvųjų menų. Visus šiuos klausimus paliečia ir bene patys garsiausi dailės 


praktikos tekstai: Leono Battista Alberti (1404-1472) veikalas Apie tapybą (De pictu- 

ra, 1435) bei Leonardo da Vinci (1452-1519) užrašų rinkinys Traktatas apie tapybą 
(Trattato della Pittura, XV a. pr.), kurio ištraukas pristatome. Iš vėlesnio laikotarpio 
daugybės panašaus pobūdžio tekstų išskiriamas ypač amžininkų vertintas Milano 
manieristo Giovanni Paolo Lomazzo (1538-1592) septynių dalių Traktatas apie ta- 
pybą, skulptūrą ir architektūrą (Trattato dellarte della pittura, scoltura et architettura, 
1584)". Atskirose dalyse Lomazzo aptarė proporcijas, koloritą, apšvietimą, perspek- 
tyvą ir kitus tapybos elementus, apibendrindamas konkrečius samprotavimus apie 
tapybos taisykles bei jų derinimą. Išverstas į anglų ir flamandų kalbas Lomazzo vei- 
kalas darė įtaką tų šalių XVII a. dailės praktikams bei teoretikams. Šis ir kiti jam 
artimi traktatai savo struktūra ir turiniu ima peraugti į vadovėlius, perteikiančius 
tapybos praktikos žinias, taip pat estetinius dailės vertinimo kriterijus. Tai svarbūs 
dailės sampratos kaitos istoriniai liudijimai. 

Baroko, o ypač Apšvietos amžiaus kultūra pagimdė sunkiai aprėpiamą dailės 
praktikos tekstų įvairovę. Dailės praktikos užrašai išsiplėtė geografiškai bei žanri- 
niu požiūriu. Greta profesionalams skirtų patarimų pradėjo plisti dailės vadovėliai 
mėgėjams. Vis dėlto daugiausia rašyta apie drobės aliejinei tapybai ar mūro sienų 
tapybai paruošimą - tapyba išsaugojo aukščiausią vietą hierarchiškoje dailės rūšių 
struktūroje, o aliejinė tapyba ir freska išliko dominuojančiomis technikomis“. 

XVI a. pabaigoje - XVII a. pradžioje Europos miestuose įsteigtos ir aiškias gai- 
res bei programas meninei veiklai nurodančiu Paryžiaus Karališkosios tapybos ir 
skulptūros akademijos (įkurta 1648) modeliu besiremiančios dailės akademijos pra- 
dėjo leisti dailės profesionalams reikalingą mokslinio-didaktinio pobūdžio praktinę 
literatūrą. 

Iš šio laikotarpio tekstų gausos išskirtinas italų vėlyvojo baroko tapytojo jėzuito 
Andrea Pozzo (1642-1709) dvitomis Perspektyva tapytojams ir architektams (Pros- 
pettiva de'pittori e architetti arba lotyniškai Perspectiva pictorum et architectorum, 
1693, 1700), kuriame aptartus principus jis pats praktiškai taikė savo iliuzionistinėms 
sienų tapybos kompozicijoms ir parateatrinių renginių dekoracijoms. Pozzo veika- 


las buvo labai populiarus ir padėjo skleisti jėzuitų baroko principus visoje Europoje. 


2 S. Bordini, Materia e immagine, p. 38. 


3 S. Bordini, Materia e immagine, p. 65. 

Knygos komercinę vertę pajutęs jos leidėjas Jonas Jokūbas Komarekas antrąjį toma 
iš karto išspausdino dviem dvikalbiais variantais - vokiečių ir lotynų bei lotynų ir 
italų. Tarp 1700 ir 1725 m. Pozzo knyga buvo išversta dar į šešias modernias tuome- 
tinės Europos kalbas ir tapo viena labiausiai skaitomų XVIII a. dailės praktikos kny- 
gų. Pozzo veikalas peržengė Europos ribas kaip pavyzdžių knyga: jo iliustracijomis 
naudotasi projektuojant ir statant bažnyčias ispanų ir portugalų kolonijose Lotynų 
Amerikoje, Indijoje bei Kinijoje. 

Londone gyvenusio šveicarų kilmės mediko, farmacininko, kosmetologo ir 
kulinaro Thėodoreo Turguet de Mayerneo (1573-1654/5) veikalas Tapybos, skulp- 
tūros ir dažymo dalykai ir tai, kas susiję su pagalbiniais dalykais, lotyniškai, pran- 
cūziškai, itališkai, vokiškai surašyta Petro Pauliaus Rubenso, Van Dycko, Somerso, 
Grenberryo, Jansono (Pictoria, Sculptoria, Tinctria et guae subalternarum artium 
spectantia; in lingua Latina, Gallica, Italica, Germanica conscripta a Petro Paulo 
Rubens, Van Dyke, Somers, Greeberry, Janson, 1620) suteikia vertingų žinių apie 
pavadinime paminėtų dailininkų tapybos metodus (kuriuos veikalo autorius 
turėjo progos tiesiogiai pažinti: Rubenso tapytas de Mayerneo portretas ekspo- 
nuojamas Londono Nacionalinėje portretų galerijoje). Vienas žinomiausių XVI a. 
prancūzų raižytojų, Karališkosios tapybos ir skulptūros akademijos narys Abra- 
hamas Bosse (1604-1676) priskiriamas pirmiesiems grafikos teoretikams (žinoma, 
nepamirštant Albrechto Dūrerio), tačiau jis išgarsėjo ir kaip Girard'o Desargueso 
(1591-1661) geometrinės perspektyvos teorijos populiarintojas. Bosse knyga Min- 
tys apie skirtumus tarp įvairių tapybos, piešimo ir graviūros manierų ir tarp origina- 
ly ir jų kopijų (Sentiments sur la distinction des diverses manières de peinture, desin 
et gravüre, et des originaux davec leurs copies, 1649) laikoma vienu ankstyvuju 
kolekcininkų, muziejininkų ir antikvarų praktinės literatūros pavyzdžių; joje pa- 
tariama, kaip atskirti kopijas nuo originalo, nurodomas kūrinių „skaitymo“ būdas, 
paremtas medžiagų bei technikos vertinimu. 

XVIII a. dailė susidūrė su įvairiais techniniais ir technologiniais iššūkiais, tad 


ankstesnių epochų dailės praktikos užrašai tapo populiariu studijų objektu“. Kita 


4 1739 m. Muratori publikavo Compositiones Lucenses iš Mappae Clavicula, 1774 m. 


Lessingas „atrado“ Kunigą Teofilį (S. B. Tossati, Trattati tecnico-artistici, p. 318). 

vertus, dailininkai kaip šaltinius savo kūrybai taikė gausėjančius specializuotus Zi- 
nynus (veikalus apie augalus, gyvūnus, mineralus, anatomijos ir medicinos atlasus ir 
kt.) bei enciklopedijas, t. y. susistemintus universalius žinių rinkinius. Prancūzų En- 
ciklopedijos idėją Denis Diderot ir Jeanui le Rondui d'Alembert'ui įkvėpęs Ephraimo 
Chamberso sudarytas dvitomis Ciklopedija, arba universalus menų ir mokslų žody- 
nas (Cyclopedia, or Universal Dictionary of Arts and Sciences, 1728) buvo parengtas 
sekant Johno Harriso sudarytu Techniniu žodynu (Lexicon Technicum, 1704), kurio 
paantraštė patikslino leksikono turinį: Universalus menų ir mokslų žodynas, paaiš- 
kinantis ne tik meno terminus, bet ir jį patį. Vis labiau įsivyraujantis technicistinis 
požiūris į dailę ir dailiuosius amatus paskatino sisteminti dailės praktikos žinias, 
t. y. kurti spalvų ir pigmentų lenteles, klasifikuoti įrankius ir medžiagas. Dailės 
praktikai greta medicinos ir geometrijos žinių pradeda vis plačiau taikyti fizikos 
ir chemijos duomenis (čia galima prisiminti debatus dėl vadinamojo spalvų rato). 
Šis procesas savo ruožtu suteikė impulsą rašyti ir leisti naujus, specializuotus dai- 
lės praktikos leidinius, nušviečiančius atskirų dailės rūšių, vėliau ir žanrų kūrybos 
techninius aspektus. 

Susidomėjimą dailės technologijų tobulinimu, užtikrinančių dailės kūrinio iš- 
likimą, skatino sparčiai besiplėtojantis dailės kolekcionavimas. Istoriškumo apmąs- 
tymai įteisino dailės kūrinio ilgaamžiškumo vertę, kas savo ruožtu vertė tobulinti 
restauravimo praktiką, irgi reikalaujančią technologinių žinių. 

Dar vieną dailės praktikos tekstų istorinį pokytį lėmė pramonės revoliucija ir ją 
lydinčios visuomenės gyvenimo bei kultūros permainos, kurios esmingai pakeitė 
dailės kūrybos technologijas, taip pat ir dailės sampratą, pagimdžiusią dvi skirtingas 
tendencijas: modernizacijos siekį ir retrospektyvizmą arba praeities nostalgijos ban- 
gą, paskatinusią susidomėjimą Viduramžiais bei ankstyvuoju Renesansu ir kartu tų 
laikų dailės technologijos dalykais. Be abejo, šis susidomėjimas rėmėsi praeities pa- 
veldo visapusiškomis studijomis ir skatino rašyti dailės praktikos patarimus, kaip at- 
gaivinti senųjų meistrų įgūdžius ir žinias: paruošti lentas tapybai, pasigaminti dažus 
iš natūralių pigmentų, pagaminti ir atspausti medžio raižinio klišę, pasidaryti po- 
pierių ir kt. Senosios technologijos domino antiakademistinių judėjimų šalininkus, 
pradedant nazarėnais, baigiant Williamu Morrisu (1834-1896) ir jo sekėjais. Zoologė 


ir dailės istorijos mėgėja Mary Philadelphia Merrifield (1804/05-1885), išstudijavusi 


287 


DAILÉS ISTORIJOS SALTINIAI 


senuosius šaltinius, nušviečiančius freskos techniką, 1846 m. apibendrino sukauptą 
informaciją tai temai skirtame veikale, kurį 1849 m. papildė į anglų kalbą išverstų 
Vitruvijaus, Teofilio, Cennini, Alcherio, Pozzo, Le Bruno ir kitų autorių tekstų apie 
tapybą rinkinius. Merrifield knygos buvo populiarios tarp amžininkų, jomis naudo- 
josi prerafaelitai, o šaltinių rinkinio tekstai buvo kaskart iš naujo skelbiami įvairiose 
dailės šaltinių antologijose, kol 1952 m. juos iš naujo su papildymais išleido britų dai- 
lės kritikas ir kuratorius, žinomas Morriso ir jo aplinkos dailininkų vitražų tyrinėto- 
jas Albertas Charlesas Sewteris (1912-1983). Panašaus į Merrifield studiją apie freską 
pobūdžio veikalą apie aliejinės tapybos medžiagas ir įrankius visiškai kitais tikslais 
1847 m. paskelbė architektas ir tapytojas Charlesas L. Eastlakeas (1836-1906)“. Jo 
susidomėjimas senųjų meistrų technologijomis turėjo ne teorinį ar dailėtyrinį, o 
grynai praktinį pobūdį. Kita jo knyga - Pasiūlymai namų stiliui (Hints on Household 
Taste, 1868) - laikoma karalienės Viktorijos laikų britų namų įrangos ir dekoro klasi- 
ka. Amžininkams ji buvo pavyzdžių ir interjero dekoro praktikos patarimų rinkiniu, 
o vėlesnių laikų dailės tyrinėtojams - XIX a. Anglijos skonio ir madų šaltiniu. 

Šiandien būtų sunku suskaičiuoti praktinių patarimų knygas, mokančias ta- 
pyti, kurti grafiką, dekoruoti interjerus, taikant tradicines ir naujas technikas bei 
medžiagas. Tokios knygos atspindi praktinio dailės istorijos žinių taikymo poreikį 
ir mastą; tuo yra naudingos ir dailės istorijos tyrimams. Lygiai tą patį būtų galima 
pasakyti ir apie restauravimo praktiką, neįsivaizduojamą be senųjų dailės traktatų 
studijų. Jos, žinoma, derinamos su šiuolaikinių fizikos, chemijos ir kitų tyrimų 
duomenimis ir savo ruožtu padeda restauruotojams aprūpinti dailės istorikus 
nauja informacija. 

Grįžtant prie dailės praktikos tekstų, kuriuos pagimdė modernizacijos siekiai, 
dailės istorikus pirmiausia domina pačių dailininkų užrašai, nušviečiantys jų kūry- 
bos metodą: technikas, medžiagas bei įrankius, tačiau vertingi ir dailės medžiagų 


katalogai, technologijų moksliniai aprašymai ir pan. tekstai. Siekiant nusakyti šių 


5 M.Ph. Merrifield, The Art of Fresco Painting, as Practiced by the Old Italian and Spanish 
Masters, with a Preliminary Inguiry into the Nature of the Colours Used in Fresco Painting, 
with Observations and Notes, London and Brighton, 1846; Idem., Original Treatises Dating 
from the XIIth to the XVIIIth Centuries on the Arts of Painting, 2 t., London: J. Murray, 1849. 


6 Ch. L. Eastlake, Materials for a History of Oil Painting, London, 1847. 

šaltinių problematikos spektrą, pirmiausia turime prisiminti, kad XIX a. buvo fa- 
brikinės dažų gamybos epocha, leidžianti tapytojams palikti studijas ir susikrovus į 
krepšį dažų tūbeles tapyti gamtoje; taip pat kad tai buvo litografijos paplitimo epocha, 
pakeitusi grafikos galimybes ir statusą; ir galiausiai - kad XX a. savo ruožtu vadina- 
mas naujųjų medijų amžiumi. Radikalūs pokyčiai, kuriuos pradėjo kubistai ir dadais- 
tai, įteisinę koliažą, asambliažą, readymade naudojimą, į naują fazę perėjo po Antrojo 
pasaulinio karo, išradus akrilo dažus, sintetines dervas, plastmasę ir kitas medžiagas, 
nustūmusias į periferiją įprastą drobę, gruntą, aliejinius dažus ar akvarelę. Tačiau vi- 
sos šios technologinės permainos nepakeitė dailės praktikos šaltinių pobūdžio. Žinios 
apie XX ir XXI a. dailės praktiką sutelktos pirmiausia pačių dailininkų tekstuose, jų 
pateikia parodų, aukcionų ir muziejų katalogai, taip pat jau minėtieji techniniai uZ- 
rašai bei restauruotojų ekspertizių išvados (manytina, kad ilgainiui jos gali tapti vie- 
ninteliu liudijimu apie kai kuriuos laiko išmėginimų dėl neatsparių medžiagų arba 
netinkamų technologijų neatlaikiusius šiuolaikinio meno kūrinius). 

Lietuvos dailės praktikos tekstų tradicijai šioje gausoje atstovauja tik pavieniai 
pavyzdžiai (šiuo atveju nekalbame apie dailininkų ir kitų dailės gyvenimo veikė- 
jų atsiminimuose, laiškuose, dienoraščiuose ir pan. pateiktas žinias apie kūrybos 
metodą, technikas, medžiagas, įrankius), tarp kurių pirmiausia minėtina tapybos, 
restauravimo ir pedagoginio darbo Kauno Meno mokykloje patirtį apibendrinu- 
si Petro Kalpoko (1880-1945) mokymo priemonė - 57 puslapių apimties Tapybos 
technikos vadovėlis, išleistas Kaune 1930 m. Švietimo ministerijos užsakymu. To- 
kio pat pobūdžio literatūrai priskirtinos ir kai kurios Vilniaus dailės akademijos 
dėstytojų mokymo programos (Petro Repšio) arba paskaitų kurso pagrindu pa- 
rengtos mokymo priemonės, perteikiančios asmeninę praktinio darbo patirtį ir 
pritaikomos kaip praktinių patarimų knygos: Juozas Adomonis, Keramikos menas: 
meninės keramikos specialybės pagrindai, VDA leidykla, 1998; Eglė Ganda Bogda- 
nienė, Meninis veltinys: tradicija ir dabartis, VDA leidykla, 2010; Albertas Gurskas, 
Kaligrafijos ir šrifto pagrindai, VDA leidykla, 2006; 2-as papildytas leidimas 2010. 
Visi šie tekstai jau dabar gali būti pasitelkti rašant sovietinės ir posovietinės Lie- 


tuvos dailės istoriją. 


GIEDRĖ JANKEVIČIŪTĖ, SIGITA MASLAUSKAITĖ 

Cenino Cennini. Dailés knyga 


>  Versta iš: Cenino Cennini, Il libro dell'arte, parengė Fabio Frezzato, Vicenza: Neri Pozza, 2003, 


p. 64, 66, 90, 148, 149, 158 (iš italų k. vertė ir komentarus parengė Giedrė Jankevičiūtė) 


Iknyga 
3 SKYRIUS 
Kas pirmiausia žinotina tam, kuris pradeda mokytis dailės 
Taigi jūs, kurie kilnia siela esate šios dorybės mylėtojai ir pradedate mokytis 
dailės, pirmiausia pasipuoškite meilės, kuklumo, klusnumo ir ištvermės rūbais; ir tik 
paskui pradėkite mokytis meistro vadovaujami; ir kiek galima ilgiau pas jį išbūkite. 
[...] 
6 SKYRIUS 
Kaip įvairiais būdais piešiama ant lentos 
"Tam tinka seno figmedžio lenta. Taip pat tokios lentelės, kurias naudoja pir- 
kliai, aptrauktos pergamentu, gruntuotos ir padengtos su aliejumi sumaišytu baltu 
pigmentu (biacca). Paskui naudojami kaulai, paruošti taip, kaip aš pasakiau. 
7 SKYRIUS 
Koks kaulas tinka paruošti lentą 
Reikia pasirinkti gerus kaulus. Paimk vištų ir gaidžių šlaunų ir sparnų kaulus; 
kuo paukščiai senesni, tuo kaulai geresni. Radęs kaulus po stalu, tuojau pat dėk juos 
į ugnį, ir kai taps baltesni už pelenus, trauk lauk ir grūsk su grūstuvu ant porfyro 


plokštės, ir panaudok taip, kaip pasakiau. 


Il knyga 
38 SKYRIUS 
Apie raudono pigmento, vadinamo sinopija, savybes 
Raudonas natūralus pigmentas, kuris vadinasi sinopija arba porfyras [netikslus 


sugretinimas; sinopija - raudona ochra - neturi nieko bendra su porfyru]. Minėta- 

sis pigmentas yra liesas ir sausas; gerai pasiduoda grūdimui, juo labiau grūdamas, 
juo darosi smulkesnis. Tinka tapybai ant lentos, tikriau, altoriniam paveikslui, arba 
tapyti ant sienos, šlapiai ar sausai; o ką reiškią šlapiai ir sausai tau išaiškinsiu, kai kal- 
bėsime apie tapybą ant sienos. Ir šito pakaks apie šią pirmą raudoną [toliau kalbama 


apie kitus raudonus pigmentus]. 


VI knyga 
120 SKYRIUS 
Kaip pradėti gludinti paveikslo lentą, gruntuotą smulkiu gipsu (gesso sottile) 

Kai baigsi gruntuoti, o tą turi padaryti per dieną, jei reikės dirbdamas ir naktį, 
tvarkingais intervalais, palik ją džiūti šešėlyje mažiausiai dvi dienas ir dvi naktis; 
kuo ilgiau leisi džiūti, tuo geriau. Paimk skuduriuką su trinta anglimi, surištą į ryšu- 
lėlį, ir švelniai braukyk grunto paviršių. Paskiau su vištos arba žąsies plunksnų ryše- 
liu išsklaidyk tolygiai šitas juodas dulkes po visą gipso paviršių. Ir taip reikia dėl to, 
kad paviršiaus negalima nuskusti tobulai, ir dėl to, kad geležis, su kuria skuti gipsą, 
yra lygi, ir kur nuskusi, liks balta kaip pienas. Tada pamatysi, kur dar reikia skusti. 

[...] 

122 SKYRIUS 
Kaip iš pradžių piešiama ant lentos anglimi ir paryškinama rašalu 

Kai gruntas bus gerai nulygintas ir taps panašus į dramblio kaulą, pirmiausia 
turi nusipiešti savo paveikslą su tais gluosnio angliukais, kuriuos anksčiau išmokiau 
tave padaryti [33 skyrius]; tačiau malonėk pririšti anglį prie nendrės, tiksliau, lazde- 
lės, tam, kad būtum toli nuo piešinio, kas tau labai palengvins darbą. Ir turėk šalia 
plunksną, kad kai koks nors brūkšnys tau nepasiseks, galėtumei su taja plunksna jį 
nutrinti ir perpiešti iš naujo. Ir piešk lengva ranka, ir nušešėliuok klostes ir veidus, 
kaip darytumei teptuku arba kaip darytumei piešdamas plunksna smulkiais štri- 
chais. Kai baigsi piešti savo figūrą, ypač jei paveikslas brangus ir tikiesi uždarbio bei 
garbės, palik ją bent keletui dienų, grįždamas kartkartėmis pasižiūrėti ir pataisyti, 
kur labiausiai reikia. Kai tau atrodys beveik gerai (kad gali nutapyti ir parodyti da- 
lykus taip, kaip kiti geri meistrai padarė, ir tau negėda), atsistojęs įdėmiai įsižiūrėk, 
paimk minėtą plunksną ir pamažu pamažu brauk per piešinį taip, kad jį beveik nu- 


trintum, bet ne tiek, kad nebematytumei savo pieštų kontūrų. Ir indelyje sumai- 


291 


DAILÉS ISTORIJOS SALTINIAI 


šyk švarų vandenį su keliais lašais rašalo; ir su plonu teptuku juodais brūkšneliais 
paryškink visą savo piešinį. Paskiau paimk minėtų plunksnų ryšelį ir nušluok nuo 
viso piešinio anglį. Paskiau paimk minėto rašalo su vandeniu ir su plonyčiu teptuku 
juodai šešėliuok kai kurias klostes ir pažymėk veido šešėlius. Ir taip turėsi neryškų 
piešinį, kuris kiekvieną privers pamilti tavo darbus. 

[...] 

135 SKYRIUS 
Koks akmuo tinka blizginti aukso folijg (oro mettuto) 

Kai matai, kad tą aukso paviršių reikia blizginti, imk akmenį, vadinamą hema- 
titu (lapis amatita), kurį paruošti noriu tave išmokyti, o neturint šito akmens tiems, 
kas gali sau leisti, geriausi safyrai, smaragdai, spineliai (balasci), topazai, rubinai ir 
granatai. Kuo glotnesnis akmuo, tuo geriau. Taip pat tinka šuns, liūto, vilko, kačių, 


leopardo ir visų kitų mėsėdžių gyvūnų dantys. 


KOMENTARAS 

Cennino Cennini (1370-1440) užrašai Dailės knyga (Il libro dellarte) laikomi 
vienu vertingiausių ir išsamiausių Viduramžių ir Renesanso dailės technologijų 
pažinimo šaltinių, liudijančių apie perėjimą nuo bizantinės tradicijos prie naujos, 
Renesanso kultūros. Cennini aprašo dailės kūrybai naudotas medžiagas, įrankius, 
svarbiausius darbo metodus ir technikas. Manoma, kad užrašus jis rašė ne sau, bet 
Padujos tapytojų korporacijos užsakymu. Užrašai padeda pažinti ne tik paties Cen- 
nini, bet ir, pavyzdžiui, Giotto (1267-1337) darbo metodą, apie kurį kitų liudijimų 
nėra. Tuo tarpu Cennini dailės mokęsis pas Agniolo Gaddi (1350-1396) per jį gerai 
pažino Giotto kūrybą, nes Agniolo tėvas Taddeo Gaddi (1290-1366) buvo Giotto 
mokytojas. Deja, apie paties Cennini gyvenimą žinių turime mažai; pagrindinis 
šaltinis - Giorgio Vasari (1511-1574) Gyvenimuose pateikta Agniolo Gaddi biogra- 
fija, taip pat autobiografinės užuominos Dailės knygoje. Tikrai žinoma, kad gimė 
"Toskanoje, Colle di Val d'Elsa miestelyje, mokėsi Florencijoje pas Gaddi, kažkieno 
užtarimu išvyko dirbti į Padują. Ten minimas 1398 ir 1401 m., tačiau iš tikrųjų šiame 
mieste turėjo praleisti nemažai metų: Padujoje Cennini vedė, tapo didiko Francesco 
Novello di Carrara (1359-1405) namų dailininku ir dvariškiu. Manoma, kad buvo 


kilęs iš viduriniajai klasei priklausančios galbūt notaro arba stambaus prekybinin- 

ko šeimos ir gavo gerą išsilavinimą. Įsitvirtinti Padujoje jam padėjo ne tik tapytojo 
gebėjimai, bet ir vedybos su mergina iš gerbiamos vietinės šeimos. Šios aplinkybės 
paaiškina, kodėl būtent Cennini gavo Padujos tapytojų korporacijos užsakymą pa- 
rašyti traktatą, apibendrinantį jų dailės praktiką. Užrašuose dažni Veneto dialekto 
žodžiai ir posakiai, nuorodos į dukatus - Venecijos ir Padujos valiutą - liudija, kad 
Cennini spėjo paveikti Veneto regiono aplinka. 1403 m. Cennini vėl minimas Flo- 
rencijoje. Sunku pasakyti, ar toliau gyveno gimtajame mieste, tačiau žinoma, kad 
ten mirė. Apie Cennini dailės kūrinius žinoma dar mažiau negu apie jo gyvenimą. 
Svarbiausia jo palikimo dalis - Dailės knyga, kuri Cennini persikėlus iš Padujos į 
Florenciją liko nebaigta, o mus pasiekė tik kopijų pavidalu. 

"Traktatas žinomas iš keturių rankraščių, saugomų keturiuose kodeksuose. Anks- 
tyviausias - Codice Laurenziano P.78.23 (Florencijos Laurenziana bibliotekos ran- 
kraštynas) - buvo nurašytas 1473 m. ir yra laikomas artimiausiu Cennini origina- 
lui; kiti trys - Codice Riccardiano 2190 (Florencija, Palazzo Medici-Riccardi), Codice 
Ottoboniano 2975 (Vatikano valstybės biblioteka ir slaptasis archyvas) ir Codice Pala- 
tino 818 (Florencijos nacionalinė centrinė biblioteka) vėlesni, tačiau papildo pirmąjį. 

Sunku pasakyti, kokia turėjo būti galutinė užrašų kompozicija, tačiau išlikusios 
jų dalys liudija, kad Cennini pagrindinį dėmesį buvo sutelkęs būtent į praktinius 
patarimus ir jį, kitaip, pavyzdžiui, nei Leonardo, pirmiausia domino dailės „virtu- 
vė“, nors knyga, kaip įprasta Renesanso laikais, pradedama nuo Šv. Rašto Pradžios 
knygos apie pasaulio sukūrimą, skatinančios skaitytoją mintyse sulyginti dieviškąją 
kūrybą ir dailininko darbą. Cennini patarimai jauniems dailininkams aprėpia ir patį 
mokymosi procesą bei su juo susijusį gyvenimo būdą. Jis labai vertina tiesioginį įgū- 
džių perėmimą iš meistro, ragindamas mokinį kiek įmanoma ilgiau pasilikti meis- 
tro priežiūroje, t. y. jo dirbtuvėje. Primygtinai siūlo būsimiems kolegoms pasirinkti 
tinkamą gyvenimo būdą, kuris padėtų susitelkti kūrybai ir neleistų švaistyti jėgų bei 
energijos kitiems dalykams: pataria saikingai valgyti, rinktis nesunkiai virškinamą 
maistą ir lengvus vynus, saugoti rankas nuo darbų, kurie jas gali sugadinti, per daug 
nesimėgauti moterų draugija ir pan. 

Pristatant paveikslo kūrimo metodiką, kaip svarbiausi komponentai išskirti 
piešinys ir koloritas. Daug dėmesio skirta piešimo įrankiams ir technikai. Aptartas 


piešimas švinu, anglimi ir plunksna, šešėliavimas, baltalų naudojimas, popieriaus 

paruošimas etc. Atskirai rašoma, kaip pasidaryti teptukus ir kam kokius teptukus 
naudoti. Išplėtota užrašų dalis - pigmentų, jų paruošimo bei naudojimo aprašymas, 
mokoma, kaip pasirinkti geras medžiagas, kaip nesuklysti jas perkant, nors kai kada 
aprašymas baigiasi patarimu kreiptis į patikimą prekiautoją. Nuosekliai pristatyti 
ir visi kiti paveikslo tapybos etapai: gruntas ir jo paruošimas, auksavimas, detalių 
apdorojimas auksuojant etc. Apžvelgti visi Cennini epochoje naudoti tapybos būdai: 
tapyba ant lentos, tapyba ant sienos šlapiai ir sausai, miniatiūra ir tekstilės dekora- 
vimas, mozaika, lakas ir kt. Beje, Cennini rašo ir apie aliejinės tapybos techniką, kas 
leido tyrinėtojams paneigti Vasari paskleista hipotezę, kad šios tapybos technikos 
pradininkas buvo Janas van Eyckas (1390-1441). Užrašai pateikia ir įvairių kitų dai- 
lininkui naudingų patarimų: kaip pasidaryti žmogaus veido ar kokios kitos jo kūno 
dalies arba daikto gipsinę išlieją ir pan. Cennini užsimena apie figūrų proporcijas ir 
perspektyvą, tačiau šių temų neplėtoja. 

Aiškūs, nuoseklūs ir konkretūs Cennini patarimai amžininkams, matyt, neat- 
rodė ypač vertingi, nes traktatas iki Vasari buvo pamirštas. Spėjama, kad dirbtuvių 
meistrai kai kurių užrašų dalių net nebūtų supratę, nes Cennini rašė prasilavinu- 
siam skaitytojui: traktate aptartos dirbtuvių aplinkoje nežinomos technikos, tapy- 
tojo lavinimui rekomenduojamas laikas gerokai pranoksta tikrovėje egzistavusį, 
kas liudytų apie tam tikrą traktato simbolinę prasmę, skirtą išaukštinti dailininko 
darbą. Praėjus pusantro šimto metų Cennini veikalas sudomino eruditus, tuos, 
kuriems rūpėjo suvokti dailės procesą. Vasari, Giovanni Battista Armenini (1530- 
1609), Giovanni Paolo Lomazzo (1538-1592) ir kitų nuorodos liudija, kad Cenini 
užrašai jiems buvo žinomi. Pirmą kartą traktatas, tikriau, jo fragmentai, išleisti 
1821 m. Tambroni (1775-1824) pastangomis: Tapybos traktatas pirmą kartą iškeltas 
dienos švieson su kavalieriaus Giuseppe Tambroni pastabomis (Trattato della Pittu- 
ra messo in luce la prima volta con annotazioni del cavaliere Giuseppe Tambroni). 
1844 m. traktatas buvo išverstas į anglų, 1858 m. - į prancūzų kalbas. Pilną versiją 
italų kalba 1859 m. Florencijoje išleido G. ir C. Milanesi. Šis tekstas davė pradžią 
naujiems leidimams įvairiomis kalbomis. Iš vertimų į anglų kalbą geriausiai žino- 
mas Danielio Varney Thomsono jaun. (1902-1980) vertimas su komentarais: Cen- 
nino d'Andrea Cennini da Colle di Val d'Elsa, II Libro dell'Arte, 2 t., Yale University 


Press, 1932. XX a. antroje puséje pasirodé net keli kritiniai leidimai su i$samiomis 

įžangomis bei komentarais. Vienu iš jų, su Fabio Frezzato komentarais, naudotasi 
rengiant čia pateiktą Cennini pristatymą. 

Traktatą studijavo ir studijuoja ne tik Renesanso, bet ir kitų epochų dailės istori- 
kai: jį skaitė dailininkai, juo naudojosi ir naudojasi restauruotojai ne tik rinkdamiesi 
restauravimo strategiją, bet ir siūlydami naujas dailės kūrinių atribucijas. Liudijimų 
apie susidomėjimą Cennini patarimais laiškuose ir atsiminimuose pateikia XVII a. 
meistrai, susižavėjimą Dailės knyga reiškė XIX a. tapybos reformuotojai (viename 
laiškų maršanui Vollard'ui Cennini traktatą, pavyzdžiui, mini impresionistas Pier- 
reas Auguste'as Renoiras). Tarp Cennini gerbėjų būta ir dailės kūrinių padirbinėtojų. 
Žinomas britų dailės falsifikuotojas Ericas Hebbornas (1934-1996) autobiografijoje 
Master Faker, the Forging of an Artist: an autobiography (1992) ir iš karto po jo tra- 
giškos mirties (buvo brutaliai nužudytas Romoje) išleistoje knygoje Falsifikuotojo 
vadovėlis (The Art Forgers Handbook, 1997) pasakoja, kaip jam pasitarnavo Cennini 


užrašai. 


GIEDRĖ JANKEVIČIŪTĖ 

Leonardo da Vinci. Tapybos traktatas 


»  Versta i$: Leonardo, Trattato della pittura condotto sul Codice Vaticano Urbinate 1270 
preceduto dalla ,Vita di Leonardo" di Giorgio Vasari, sudaryt. Silvia Bordini, Roma: Newton, 
2006, p. 7, 23, 34, 36, 45, 56, 57, 61, 72, 75, 88, 105 (iš italų k. vertė Giedrė Jankevičiūtė, 


komentarus parengė Aleksandra Aleksandravičiūtė) 


I dalis 
8. Apie tai, kaip tas, kuris niekina tapybą, nemyli nei filosofijos, nei gamtos 

Jei tu niekinsi tapybą, kuri yra vienintelė visų regimų gamtos kūrinių imituo- 
toja, tikrai paniekinsi subtilų išradimą, per filosofinę spekuliaciją kalbantį apie visų 
formų savybes: jūros, vietovių, augalų, gyvūnų, žolynų, gėlių, kurias nužymi šešėlis 
ir šviesa. Tapyba iš tikrųjų yra mokslas ir teisėta gamtos dukra, nes ją pagimdė pati 
gamta; tačiau laikydamiesi tikslumo sakysime gamtos dukterėčia, nes gamta pagim- 
dė visus regimus dalykus, iš kurių atsirado tapyba. Dėl to teisinga ją vadinti gamtos 
dukterėčia ir Dievo giminaite. 

[...] 
31. Pradedame nuo skulptūros ir ar ji - mokslas, ar ne 

Skulptūra - ne mokslas, bet pats mechaniškiausias menas, nes savo kūrėjui neša 
prakaitą ir kūno nuovargį, ir tokiam dailininkui užtenka žinoti paprasčiausius kūno 
dalių išmatavimus bei judesių ir pozų prigimtį, ir viskas baigiasi, kad akiai parodo- 
ma tai, kas yra, ir savo žiūrovui ji neteikia jokio susižavėjimo, kaip kad tapyba, kuri 


plokštumoje moksliškai parodo laukų platybes su tolimiausiais horizontais. 


II dalis 
45. Ką pirmiausia turi išmokti jaunuolis 

Pirmiausia jaunuolis turi išmokti perspektyvą; paskiau kiekvieno daikto pro- 
porcijas; paskiau iš gero mokytojo perprasti kūno sandarą; paskiau pagal gamtą pa- 
sitikrinti išmoktų dalykų pagrindus; paskiau kurį laiką žiūrėti skirtingų dailininkų 
kūrinius; paskiau įgusti viską pritaikyti praktiškai ir kurti dailę. 

[...] 

52. Apie mokymosi büdg 

Iš pradžių studijuok mokslą ir paskiau praktiškai pritaikyk, kas iš mokslo gimė. 
"Tapytojas turi mokytis pagal taisykles ir nieko nepraleisti neįsidėmėjęs, ir matyti 
skirtumą tarp gyvūnų kūno dalių ir jų sujungimų. 

[...] 
78. Apie sekimą tapytojais 

Tapytojams sakau, kad niekada né vienas neturi sekti kito maniera, nes bus pa- 
vadintas gamtos sünénu, o ne süneliu; nes esant tokiai didelei gausybei gamtos da- 
lykų pirmiausia reikia remtis gamta, o ne meistrais, kurie i$ jos mokėsi. Šitai sakau 
ne tiems, kurie nori praturtėti iš tapybos, o tiems, kurie trokšta šiuo menu išgarsėti 
ir įgyti garbę. 

[=] 
117. Kokį tapybos būdą geriau naudoti, kad daiktai atrodytų iškilūs 

Specialiai apšviestos figūros atrodo iškilesnės už tas, kurias apšviečia bendra 
šviesa, nes specialus apšvietimas kuria atšvaitus, kurie ištraukia figūras iš jų aplin- 
kos; tie atšvaitai gimsta iš šviesos figūros, kuris yra prieš ją stovinčios figūros šešėlyje 
ir ją dalinai apšviečia. Tačiau atskirai apšviesta figūra didelėje ir tamsioje erdvėje 
negauna atšvaitų, ir tesimato tik jos apšviesta dalis: tokią su maža atskira šviesele 
galima naudoti tik vaizduojant naktį. 

[i] 
123. Atmintis, kuri tampa autore 

Aprašyk, kokie raumenys ir kokios sausgyslės pasirodo ir pasislepia įvairių judesių 
metu, arba nedaro nei to, nei to; ir atsimink, kad tai nepaprastai svarbu ir būtina žinoti 
tapytojams ir skulptoriams, šių profesijų meistrams. Tą patį padaryk su vaiku nuo kū- 
dikystės iki senėjimo per visus jo amžiaus tarpsnius - vaikystę, paauglystę ir jaunystę, 
ir aprašyk kiekvienos kūno dalies ir sąnarių pokyčius, kurie iš jų storėja, kurie plonėja. 

[...] 
140. Kaip reikia vaizduoti senius 

Senių judesiai turi būti tingūs ir lėti, kojos stovint sulenktos per kelius, ir pėdos 
vienodo dydžio ir pražergtos; jie turi būti palinkę, galva nuleista ir rankos ne per 
daug ištiestos. 


[...] 

141. Kaip reikia vaizduoti moteris 

Moteris reikia vaizduoti droviomis pozomis, tiesiomis suglaustomis kojomis, 
sunertomis rankomis, nuleistomis ir į šoną palenktomis galvomis. 

[...] 
174. Žmonių įvairovė siužetuose 

Siužetuose turi būti įvairaus sudėjimo, amžiaus, gymio, laikysenos, storumo, 
liesumo žmonių; stambūs, smulkūs, aukšti, žemi, stori, liesi, pasipūtę, mandagūs, 
seni, jauni, stiprūs ir raumeningi, silpni ir menkų raumenų, linksmi, melancholiški, 
garbanoti ir tiesiais plaukais, trumpaplaukiai ir ilgaplaukiai, staigių judesių ir ištižę, 
įvairiais drabužiais, ir taip pat turi būti įvairios spalvos ir visa kita, ko reikia siužetui. 
Tapytojui didžiausia nuodėmė vaizduoti vienas į kitą panašius veidus ir didelė nuo- 
dėmė kartoti judesius. 

[...] 
186. Apie spalvų viena su kita derinimą, kad viena išryškintų kitą 

Jei nori, kad spalvos kaimynystė išryškintų kitą, su kuria pirmoji ribojasi, lai- 
kykis taisyklės, kuria seka saulės spinduliai, sudarydami vaivorykštę, kitaip vadi- 
namą iris, kurios spalvos atsiranda lyjant, nes kiekvienas lašas krisdamas žemyn 
virsta visomis vaivorykštės spalvomis, kaip bus vėliau įrodyta. Dabar įsidėmėk, 
kad jei nori nutapyti puikią tamsą, sugretink ją su visišku baltumu, ir taip pat 
skaistų baltumą perteiksi sugretindamas su visiška tamsa; ir blyškumas padės rau- 
donai [spalvai] įgyti ugningą rausvumą, kurio nesimatytų sugretinus su kita rau- 
dona [originale paonazzo - violetinio atspalvio raudona]. Šita taisyklė vėliau bus 
išsamiau išdėstyta. Yra ir antra taisyklė, kuri nesitenkina pačių spalvų natūraliu 
grožiu, bet pagal kurią spalvų sugretinimas jas išryškina, kaip žalia su raudona, 
raudona su žalia, kaip žalia su žydra. Ir yra dar viena, netinkamo gretinimo tai- 
syklė, kaip žydros su geltona, kuri išbalina, arba su balta ir panašiomis, apie ką 
atskirai bus kalbama. 

[=] 
233. Apie įvairiai pamatytus jūros vandens atspindžius ir spalvą 

Vilnijanti jūra neturi vienos spalvos, nes kas ją mato nuo kranto, mato ją tamsią 
ir juo arčiau horizonto, juo tamsesnę; ir mato ten šviesuliukus, tiksliau, atspindžius, 


kurie juda lėtai kaip baltos avys bandomis. Kas mato jūrą būdamas atviroje jūroje, 

mato ją žydrą. Taip atsitinka, mat nuo kranto jūra atrodo tamsi, nes tu matai bangas, 
kurios atspindi žemės tamsumą, o iš jūros jūra atrodo žydra, nes matai bangose 


atsispindinčią dangaus žydrynę. 


III dalis 
285. Apie tai, kaip sukurti žmogaus atvaizdą, pamačius jį tik vieną kartą 

Šiuo atveju tau reikia įsidėmėti įvairovę keturių profilio dalių, kurios yra nosis, 
burna, smakras ir kakta. Pirmiausia aptarsime nosis, jos būna trijų rūšių, t. y. tiesios, 
įdubusios ir su kuprele. Tiesios būna ne daugiau kaip keturių rūšių, t. y. ilgos, trum- 
pos, smailos ir priplotos. Įdubusios nosys yra trijų rūšių, iš kurių vienos turi įdubą 
viršuje, kitos viduryje ir trečios žemutinėje dalyje. Nosys su kuprele taip pat vari- 
juoja trim būdais, t. y. vienos turi kuprelę viršuje, kitos viduryje ir trečios apačioje. 


Nosies galų irgi yra trys rūšys: tiesūs, nulinkę arba užsirietę. 


KOMENTARAS 

Leonardo da Vinci - vienas garsiausių, iki šiol prieštaringai interpretuojamų 
Renesanso dailininkų, - gimė 1452 m. balandžio 15 d. Vinči (Vinci) vietovėje šalia 
Florencijos, mirė 1519 m. gegužės 2 d. Ambuaze (Amboise), Prancūzijoje, karaliaus 
Pranciškaus I rezidencijoje. Jis mokėsi Florencijos tapytojo ir skulptoriaus Andrea 
Verrocchio (1435-1488) dirbtuvėje, dirbo Milano hercogo Ludovico Moro dvare, vė- 
liau Romoje, Bolonijoje ir Venecijoje, o senatvę praleido ir mirė Prancūzijoje, tar- 
naudamas karaliui Pranciškui I. Traktatas apie tapybą yra da Vincio tekstų rinktinė, 
kurioje atsiskleidžia nepaprastas jo pastabumas ir gebėjimas sisteminti sukauptą 
informaciją, požiūris į pagrindines estetikos, meninės kūrybos ir tapybos technikos 
problemas. Traktatas parodo Leonardo interesų įvairovę - nuo matematinių skaičia- 
vimų, hidrodinamikos, anatomijos ir botanikos iki tapybos amato paslapčių, prade- 
dant pigmentais, baigiant šviesos ir šešėlių eksperimentais. 

Traktata sudarė ne pats da Vincis. Remdamasis Leonardo užrašais, nuo 1490 m. 
jį rengė da Vinci mokinys, vėliau testamento vykdytojas Francesco Melzi (apie 
1491-1570). Išlikusius užrašų fragmentus jis sudėjo į vieną rinkinį, todėl Traktate 
pasitaiko po keletą panašaus turinio, nors ir neidentiškų tekstų ta pačia tema. Melzi 


originalas - Codex Urbinas Latinus 1270 — nuo 1657 m. saugomas Vatikano biblio- 

tekoje, kur jis pateko i$ Urbino kunigaikščių bibliotekos. Jį sudaro 336 lapai. Kitose 
Leonardo tekstų kolekcijose saugoma keletas dalinių Melzi parengto traktato ko- 
pijų, kurios šiek tiek skiriasi nuo pagrindinio varianto. Vieną iš šių nepilnų versijų 
1651 m. Paryžiuje italų ir prancūzų kalbomis išleido Raphaelis du Fresne (leidimą 
parengė Cassiano dal Pozzo). Autentiškus Leonardo tekstus lydėjo negausūs jo pie- 
šiniai. Veikalo iliustracijas, devyniolika piešinių plunksna, sukūrė žymus prancūzų 
tapytojas Nicolas Poussinas (1593/94-1665). Taip prasidėjo Tapybos traktato sklaida. 
Iki XIX a. buvo kartojamas du Fresne leidimas, o 1817 m. Guglielmo Manzi Ro- 
moje išspausdino Urbino kodeksą - visą Traktato tekstą. 1883 m. pasirodo Urbino 
kodeksui skirta Jeano Paulio Richterio studija Leonardo (1977 m. ją iš naujo išleido 
Kalifornijos universiteto leidykla), 1956 m. - Philipo McMahono tyrimas Leonardo 
da Vinci Traktatas apie tapybą (Treatise on Painting by Leonardo da Vinci, Prince- 
ton University Press). 1995 m. Florencijos Giunti leidykla išleido Urbino kodekso 
faksimilinį leidimą su Carlo Pedretti ir Carlo Vecce komentarais: Libro di pittura, 
edizione in facsimile del Codice Urbinate lat. 1270 nella Biblioteca Apostolica Vaticana. 

Traktatas apie tapybą pirmiausia turėjo praktinę, dailininko vadovėlio paskir- 
tį. Tai dalykiški profesiniai patarimai iš gyvenimo ir gamtos studijų srities. Taip 
traktatą suprato ir taip juo naudojosi menininkai, Leonardo amžininkai ir sekėjai; 
taip traktatas buvo kuriamas (Leonardo intencijas patvirtina dažnai pasitaikantys 
kreipiniai į jaunąjį kolegą, skaitytoją ir nuo užrašų perdavimo sekėjui ir bičiuliui 
prasidėjusi traktato istorija). Kaip dailės praktikos knyga Traktatas savo aštuoniose 
dalyse aprėpia visus regimosios tikrovės vaizdavimo aspektus, kurie buvo aktualūs 
Renesanso epochai. Tai perspektyva, proporcijos, daiktų sandara ir kūnų anatomija, 
spalvų kontrastai ir dermės, erdvinis tūrių modeliavimas, gamtos formų pažinimas: 
peizažas, augalija, žmonių tipų įvairovė, šviesa ir šešėlis. 

Dailės istorijai Traktatas atskleidžia unikalų pereinamąjį etapą tarp Viduramžių 
tradicijos, neatskiriančios mokslinės eksperimentinės veiklos nuo meninės, ir Nau- 
jųjų amžių mąstymo. Viduramžių pabaigos sinkretizmas atsispindi net paties Zo- 
džio „mokslas“ vartosenoje. Iki XVI a. pabaigos šis žodis dar reiškė ne tiek „mokslą“ 
šiuolaikine prasme, kiek apskritai būdą pažinti bei interpretuoti tiesą ir tikrovę, t. y. 

„sugebėjimą“ ir „mokėjimą“. Renesanso epochai būdingas racionalus Leonardo po- 


žiūris į kūrybinę veiklą, tikint, jog mene, kaip ir kituose „moksluose“, galioja griež- 

tos taisykles, kurias būtina žinoti ir kurių reikia laikytis. Jas padeda pažinti didžioji 
mokytoja Gamta. 

Da Vinci asmenybė - mokslinio ir meninio mąstymo vienovės pavyzdys. Visa 
jo veikla buvo pagrįsta praktine patirtimi, jis absoliutino empirinius metodus. Dau- 
gelis Leonardo užrašų - vienetiniai pastebėjimai, kuriems, tarsi mokslinio eksperi- 
mento išvadoms, suteikta apibendrinanti formuluotė. Da Vinci tikėjo, kad tik regi- 
masis vaizdas gali išreikšti bendrąjį dėsningumą: „patirtis neklysta“; „nėra gamtoje 
veiksmo be priežasties, suprask priežastį ir tau nereikės patirties“. Todėl jo dailės 

„receptai“ drauge yra jo teorinio pasaulio suvokimo išraiška, pagrįsta reiškinių at- 
ranka ir jų apibendrinimu. 

Dailės istorijos požiūriu Leonardo Traktatas svarbus tuo, jog pademonstruo- 
ja, kaip Renesanso epochoje, priešingai nei Viduramžiais, ne tik pradedama vertinti 
autoriaus individualybė, bet ir formuojasi talentų garbinimo, „genialiųjų menininkų“ 
kultas. Leonardo supratimu (būdingu jo epochai), žmogaus išradingumas užima cen- 
trinę vietą kiekvienoje iš tų sričių, kurias mes šiandien vadiname menu, mokslu arba 
technika. Išradingumu jis laiko žmogaus siekį sukurti dalykus, kurių nesukūrė gamta. 
Ji, anot Leonardo, užsiima elementarių daiktų kūrimu, tuo tarpu žmogus it alchemi- 
kas gali šiuos pirmapradžius daiktus susieti į begalinį derinių ir junginių kiekį. Taigi 
kombinacija pripažįstama esmine išradingumo apraiška. Gebėjimas kombinuoti iš ti- 
krovės elementų, išgaunant kokybiškai naują darinį, priklauso nuo vaizduotės". 

Išradingumas, kūrybiškumas ir vaizduotė - kertinės Leonardo estetinių vertinimų 
kategorijos. Anot jo, tapytojo rankos sukuria tai, „ką jis išranda savo fantazijoje“. Vis- 
kas, kas egzistuoja kur nors pasaulyje kaip esmė, būtis ar vaizdinys, pirmiausia atsiran- 
da tapytojo galvoje, o tada ir jo rankų kūrinyje. Tapytojas gali ir turi išmokti, kaip pa- 
sitelkus fantaziją išryškinti natūros efektus, bet tai įmanoma tik giliai pažįstant gamtos 
dėsningumus. Taigi Leonardo ir kitiems jo epochos autoriams gebėjimas fantazuoti ir 
racionaliai pažinti, suprasti yra neatsiejami. Glaudus ryšys tarp analitinio ir imagina- 
cinio potencialo atsiskleidžia perteikiant jutiminius tikrovės įspūdžius. Menininkas 


atlieka dvasinį gamtos atkūrimo, tiksliau, sukūrimo iš naujo, aktą. 


7 M. Kemp, Der Blick hinter die Bilder. Text und Kunst in der italienischen Renaissance, 
Kóln: Du Mont, 1997 [vertimas į anglų k.: Behind the picture. Art and Evidence in the Italian 


Renaissance, Yale University Press, 1997], p. 316. 

Leonardo užrašuose nuolat grįžtama prie Renesanso kultūrai būdingų apmąs- 
tymų apie dailės prigimtį ir jos vietą tarp kitų žmogaus veiklų. Leonardo dalyvauja 
aktualiame savo laiko paragone (it. - menų palyginimo) ginče. Tapyba, Leonardo 
požiūriu, tai vienintelis menas, kuris gali pamėgdžioti visus regimuosius gamtos 
darbus, perteikti visas jos apraiškas ir detales. Tapyba - mokslas, be to, pirmasis 
iš kitų, nes su filosofiniu ir subtiliu apmąstymu atsižvelgia į visas formos ypaty- 
bes. Leonardo iš aukšto žvelgia į skulptūros meną, kuris, kaip ir amatai, pagrįstas 
sunkiu mechaniniu rankų darbu. Pagaliau, užbaigus skulptūrą, „akiai parodoma 
tai, kas yra“. Dailininkas nepasitelkia savo išradingumo, taigi nepasireiškia kaip 
kūrėjas. 

Lygindamas tapybą su poezija, da Vinci remiasi Horacijaus tradicija, taigi pri- 
pažįsta, jog tapytojai turi mažiau laisvės nei rašytojai, tačiau mano, jog dėl išradin- 
gumo rašytojai stovi su tapytojais ant tos pačios pakopos. Leonardo tikina, jog jo 
menas gali pranokti visų žanrų ir siužetų literatūrą. Kad ir kokią temą pasirinktų 
(pragaras, reikšmingi istorijos įvykiai, mūšiai, meilės aistros, pastoralės ar satyros, 
tiek dieviškos, tiek žmonių padermės personažų vaizdavimas), dailininkas bet kurią 
iš šių literatūrinių idėjų perteiks gyvybingiau ir labiau suvokiamai nei rašytojas. Pa- 
sak dailės istoriko Martino Kempo, Leonardo teigė, kad: „Tapyba pateikia jausmui 
gamtos reiškinius tikroviškiau ir tiksliau negu žodžiai ir raidės, bet raidės perteikia 
žodžius tiksliau negu tapyba. Mes gi sakysime, jog labiau vertas nusistebėjimo tas 
menas, kuris parodo gamtos reiškinius, negu tas, kuris perteikia kūrėjo kūrybą, t. y. 
žmonių kūrinius, kokiais yra žodžiai; tokia yra poezija ir panašūs dalykai, kurie per- 
eina per žmonių kalbą.“* Iškeldamas tapybą virš poezijos Leonardo pasikėsino net į 
klasikinę „laisvųjų menų“ hierarchiją. 

Leonardo kvietė ne tobulinti gamtą, o sekti ja. Žinodamas taisykles, dailininkas 
galės sekti gamta ne vergiškai ją imituodamas, bet atrinkdamas, gretindamas, kur- 
damas puikius ir bjaurius daiktus. Tuo ir pasireiškia menininko valdžia, nes viską, 
kas egzistuoja visatoje kaip esmė, kaip reiškinys arba vaizduotės vaisius, jis pirmiau- 
siai turi dvasioje, ir tik paskui rankose. Dailininkas yra kūrėjas, galįs priešpriešinti 


savo kūrinius gamtai. 
8 M. Kemp, op. cit., p. 315-316. 

Vienas svarbiausių Leonardo estetikos akcentų - harmonijos samprata. Ji neap- 
siriboja vien tobulomis ir adekvačiomis žmogaus kūno proporcijomis, nors jų apta- 
rimui Leonardo užrašuose skirta nemaža vietos. Būtent harmonija suteikia tapybai 
pranašumą prieš poeziją, ir jis pasireiškia tuo, kad tapyba, kaip ir muzika, gali vienu 
metu aprėpti visą objektą, o poezija turi eiti nuo vienos objekto dalies prie kitos 
ir visiškai nėra pajėgi pateikti vienalaikio harmoningo dalių sambūvio malonumo. 
Leonardo svarbus būtent momentų vienalaikiškumas, taip pat sudėtingiausiai susi- 
pynę reiškinių ryšiai, kuriuos gali perteikti tik tapyba. 

Jis iš tapybos tikėjosi stebuklo: norėjo padaryti dvimatį paveikslą trimatį, to- 
bulindamas ne tik perspektyvą, bet įtraukdamas ir trečiąjį matmenį - laiką. Pasak 
Leonardo, paveikslo plokštuma turi ne tik erdvinį iliuzinį tęstinumą, bet ir iš tiesų 
tęsiasi laike; tik mes joje suvokiame laiką ne taip, kaip paprastai, t. y. judesių ir pa- 
sikeitimų sekoje, bet taip, tarsi praeitis ir dabartis harmoningai suskambėtų kurią 
nors erdvinę dabarties akimirką. Tapyba - vienintelė priemonė nugalėti beprotišką, 
griaunančią laiko jėgą, kurią taip skausmingai išgyveno Leonardo?. 

Išaukštindamas begalines žmogaus kaip kūrėjo galimybes, Leonardo atsidūrė 
dramatiškoje akistatoje su Dievo, kūrėjo, pozicija. Analogija tarp žmogaus ir Dievo 
galioja tiek, kiek žmogus sugeba dalyvauti dvasinėje ir mentalinėje veikloje, kuri 
laikoma dieviška. Žmogus yra kūrėjas pagal Dievo pavyzdį, bet turintis kovoti su 
aplinkybėmis, veikiančiomis už jo sąmonės ribų. Todėl jis negali įkūnyti harmo- 
nijos. Pats Leonardo, visais būdais siekęs universalios harmonijos, nebuvo harmo- 
ninga asmenybė. Maža to, jam būdinga pesimistinė emocinė tendencija. Jis siekė 
tapyboje pranokti gamtą - suteikti tvarumo individams ir daiktams, kurie gamtoje 
nėra tvarūs. Tam jis bandė pasinaudoti gamtos jėgomis kaip priemone sustiprinti 
savo darbinę energiją, pavyzdžiui, išnaudoti vėjo, Saulės ar Jupiterio jėgas (to paties 
savo tyrimais ir utopiniais projektais siekė Renesanso mąstytojai Giordano Bruno 
ir Tommasso Campanella. Mistinė leonardiškoji žmogaus intelekto kaip dvasios (ar 


sielos) vizija, pastangos sutapatinti intelektualinį ir dvasinį pradą vedė į neišven- 


9  D.Koenigsberger, Renaissance Man and Creative Thinking. A History of Concepts 
of Harmony 1400-1700, The Harvest Press, 1979, p. 146. 


10 Ibid., p. 148. 

giamą nusivylimą. Jis norėjo pasiekti nepasiekiama, ir tai, deja, suvokė. Leonardo 
asmenybė dažnai gretinama su dramatišku Fausto archetipu, įkūnijančiu žmogaus 
puikybę ir jo gebėjimų ribotumą, nenumalšinamą amžinybės troškulį ir jos nepa- 
siekiamumą. Individualistinė da Vinci vienatvė - viena iš jo asmeninio stoicizmo 
apraiškų, kylanti iš nuostatos, kad vienintelis dalykas, ką žmogus gali kontroliuoti, 
yra jo asmeninis protas. Tikrą malonumą žmogui suteikia tik jis pats, jo protas ir jo 
darbas, kuriuos nuolat aukština Leonardas. Bet žmogus niekada nebus patenkintas 


savimi, ir utopinė harmonijos vizija liks nepasiekiama. 


ALEKSANDRA ALEKSANDRAVIČIŪTĖ 


II SKYRIUS. NORMINIAI IR PROGRAMINIAI TEKSTAI /DAILĖS PRAKTIKOS UZRASAI 
Jan Tschichold. Naujoji tipografija 


> Versta iš: Jan Tschichold, The New Typography. A Handbook for Modern Designers, įžangų 
aut. Robin Kinross, Richard Hendel, University of California Press, 1995 [2006], p. 217-228; 
originalas: Jan Tschichold, Die Neue Typografie. Ein Handbuch für zeitgemáss Schaffende, 
Berlin: Verlag des Bildungsverbandes der Deutschen Buchdrucker, 1928 (iš anglų k. vertė 


Vaidilė Stalioraitytė, komentarus parengė Giedrė Jankevičiūtė) 


Naujoji knyga 

Knygų dizaino srityje pastaruoju metu vyksta revoliucija, kurią kol kas suvokė 
nedaugelis, bet jos poveikis pradedamas justi vis plačiau. 

Tai reiškia išaugusį dėmesį knygos išvaizdai ir šiuolaikišką tipografijos bei foto- 
grafijos priemonių taikymą. 

Iki spaudos išradimo literatūrą savo lūpomis skleidė patys autoriai arba 
profesionalūs bardai. Viduramžių knygos, tokios kaip Manesy dainynas (Man- 
nessische Liederhandschrift)" buvo tarytumei sakytinio žodžio kopijos. Išradus 
spaudą kaipmat pakito literatūros sklaidos pobūdis: pasakojimą pakeitė skai- 
tymas (sakytojas neišnyko iškart; dėmesys jam sumenko ilgainiui; literatūros 
kūriniams, priklausantiems nuo akustinių efektų, kuriems svarbiausias žodžio 
tarimas balsu, neblogai pritaikomos gramofono galimybės, ką patvirtino Kurtas 
Schwittersas" ir Joachimas Ringelnatzas“, įkalbėję į plokštelę kai kuriuos savo 
akustinius kūrinius). 

XV a. žmogus stovėdavo prie stalo ir skaitydavo balsu. Dėl to daugumai gotiškų 
knygų būdingos didelės raidės. Ir tik vėliau, kai skaitymo tempas pagreitėjo, raides 
tapo įmanoma ir net prireikė sumažinti. 

Lėtą skaitymą balsu, „pajuntant“ kiekvieną atskirą raidę ir žodį, pakeitė greitas 
skaitymas. Modernų skaitymo būdą suformavo laikraščių maketas, jų didelės ir ma- 


žos eilutės, skirtingo ryškumo šriftai, tarpai tarp atskirų žodžių ir ištisų pastraipų, 


1 XIV a. gausiai iliuminuotas kodeksas, sukurtas Manesų šeimos užsakymu; saugomas 
Heidelbergo universiteto bibliotekoje. 


12 Kurt Schwitters (1887-1948) - vokiečių dailininkas modernistas. 


13 Joachim Ringelnatz (1883-1934) - vokiečių poetas ir tapytojas. 

pastraipų atskyrimas tarpais tarp jų, eilučių ir raidžių ir pan. Laikraščių išvaizda 
liudija šiandienio gyvenimo tempą. 

Panašūs pokyčiai įvyko ir literatūroje. Šių dienų rašytojas savo pasakojimo hero- 
jų jausmų ir gamtovaizdžių nebeaprašinėja epiniu ritmu kaip XIX a. poetas. Įvykių 
atkūrimo link literatūrą pastūmėjo taip pat ir filmų tempas bei skuba. Romaną pa- 
keitė apsakymas. Kai kurie šiuolaikiniai rašytojai, ieškodami naujų išraiškos būdų, 
atsigręžė į tipografiką. Kurdami modernią prozą jie pabandė akustinius efektus pa- 
versti vizualiniais. 

Lenkų kilmės prancūzas Guillaumeas Apollinaireas^ savo Kaligramas (Cal- 
ligrammes“) parašė „konkrečia“ forma. Jo eilės išrašė akinių, laikrodžių, paukščių, 
gėlių, žirgų, žmonių ir pan. kontūrus. Jos publikuotos fotomechaniniu būdu repro- 
dukuojant rankraštį. 

Italų futuristas E T. Marinetti savo knyga Futuristiniai žodžiai laisvėje (1919, Les 
mots en libertė futuristes) žengė tolesnį žingsnį įvaizdinant poeziją tipografinio dizai- 
no priemonėmis. Naudodamas skirtingus įvairaus ryškumo šriftus, išdėstydamas juos 
tam tikrose vietose, kartodamas priebalses ir balses ir naujoviškai taikydamas tipogra- 
finius ženklus, jis mėgino perteikti sakytinio žodžio fonetinį efektą per tipografinių 
formų skvarbų optinį poveikį. Spausdintą žodį, kaip išraiškos priemonę, praturtino 
tipografinio dizaino specifiniai optiniai efektai. Visos ankstesnės knygos buvo skirtos 
skaityti garsiai arba laisvalaikiu, atitrūkus nuo kasdienių reikalų. Knygą šių dienų akty- 
viam žmogui, kurio svarbiausias suvokimo įrankis yra akis, pirmasis sukūrė Marinetti. 

Greta grynosios „raidžių knygos“ atsirado nauja knygos forma - „iliustracijų 
knyga“, tiksliau, abiejų formų derinys. Moderniųjų laikų žmogui nauju malonumo 
šaltiniu tapo iliustruoti laikraščiai ir žurnalai. Fotografinio reportažo beasmenis aiš- 
kumas ir tikslumas dažnai perteikia informaciją daug geriau ir greičiau nei straips- 
nis ta pačia tema. Daugelyje laikraščių nuotraukos jau dabar yra svarbesnės; tekstas 
liko antrame plane. Ankstesnis santykis iš esmės pasikeitė: seniau iliustracijų būda- 


vo mažiau negu teksto (100 teksto eilučių = 1 iliustracija); šiandien tekstą persvėrė 


14 Wilhelm Albert Włodzimierz Apollinaris de Waz-Kostrowicky (1880-1918) - šveicaro tėvo ir 


lenkés motinos sūnus, prancūzų poetas modernistas. - Čia ir toliau nuorodose sudaryt. past. 
15 1918 m. išleistą 1913-1916 m. parašytų eilėraščių rinkinį sudaro 86 eilėraščiai ir 19 kaligramų, 


arba iš raidžių ir žodžių sudarytų vaizdų, piešinių. 

iliustracijos (10 iliustracijų = 10 teksto eilučių). Gerai žinomoje naujoje dailės isto- 
rijoje iliustracijos sudaro didžiąją knygos dalį; fotografijomis iliustruotuose didelio 
formato albumuose apie Vokietiją ir daugelį kitų šalių (Orbis Terrarum)“ vienintelis 
tekstas yra trumpa pratarmė. 

Po futuristų tyrinėti tipografinės technikos galimybes savo žurnaluose ėmėsi 
dadaistai. Kurtas Schwittersas žurnale Merz [1923-1932] naudojo tipografinius ir 
įvairius fotografinius elementus, kuriuos sujungė jo tipografinis dizainas. Dadaistų 
darbuose anksčiau akivaizdus reprodukcijų nesuderinamumas su knygos dizainu 
išnyko, ir iliustracijos, ar tai būtų nuotraukų, ar piešinių atspaudai, tapo integralia 
knygos dalimi (prieškario dailininkai manė, kad toninės klišės kenkia knygos meni- 
niam vientisumui, tačiau tai nebeatitinka mūsų laikų poreikių, ir dabar rankų darbo 
popierius bei rankomis spalvinti medžio raižiniai jau priklauso praeičiai). Speciali 
(pavyzdžiui, aiškiai erdviška) toninės klišės forma nustojo būti kliūtis ją panaudoti. 
Atskirų puslapių ir knygos visumos dizaino harmonija sukuriama pasitelkiant di- 
desnius ir mažesnius erdviškus ir grafinius elementus, įvairias judėjimo linijas (ver- 
tikalę, horizontalę, įstrižainę), taip pat tuščią erdvę, kuri formos požiūriu anksčiau 
nereiškė nieko, o dabar yra toks pats elementas kaip ir spausdinti ženklai. Šios idėjos 
artimos principams „absoliučios“ tapybos, kurios iniciatoriai ir Naujosios tipografi- 
kos pradininkai yra amžininkai. 

Rusas Elas Lisickis [1890-1941], vienas iš svarbiausių šių dienų Rusijos menininkų, 
taip pat sukūrė įvairių ir reikšmingų darbų tipografijos srityje: 1922 m. Berlyne žurna- 
las Gegenstand rusų, vokiečių ir prancūzų kalbomis", 1923 m. rusų futuristo Majakovs- 
kio [1893-1930] eilėraščių rinkinio Balsui (/Įna 20n0ca) leidimas, kurio du atvartus 
mes jau reprodukavome. Pirmieji eilėraščių rinkinio puslapiai yra sumaketuoti kaip 
jų turinio vaizdinės parafrazės, kaip sakytinio žodžio optinė išraiška. Padedant abė- 
cėlinei rodyklei, kokios būna dokumentų bylose, galima greitai rasti norimą eilėraštį. 

Kitas rusas, Rodéenko [1891-1956], Majakovskio knygoje Apie tai (IIpo amo) 


1923 m. pirmasis iliustravo [poetinį] tekstą fotografijomis. Iš atskirų įvairaus for- 


16 1570 m. Amsterdame Abrahamo Ortelius išleistas Theatrum Orbis Terrarum laikomas 


pirmuoju moderniu atlasu. 
17 Konstruktyvizmo idėjas propagavusį keliakalbį žurnalą Beujs-Gegenstand-Object leido rusų 


menininkai Lisickis ir Ilja Erenburgas. 

mato nuotraukų buvo sukurtas naujas vaizdinis darinys (fotomontažas). Dailinin- 
ko kūrinio išraiškos jėga šiuo atveju yra ne piešinio linijos savitumas, bet įvai- 
rių artimų, iš tiesų objektyvių (fotografinių) elementų harmoninga jungtis. Šių 
iliustracijų pirmtakais buvo dadaistų fotomontažai. Dadaistų laikais įkurta Maliko 
leidykla naudojo šiuos fotomontažus savo viršeliuose. Johno Heartfieldo [1891- 
1968] sukurti fotomontažai tapo šiuolaikinių knygų aplankų modeliais. Jis išrado 
fotomontažinius knygų viršelius. Pirmieji tokios rūšies darbai yra jo viršeliai Ma- 
liko leidyklai. 

Panašiai kai kurie šiuolaikiškai mąstantys Čekoslovakijos menininkai, ypač Ka- 
relas Teige [1900-1951], sukūrė įsidėmėtinų viršelių keletui Prahos leidėjų ir patys 
apipavidalino knygas. 

L. Moholy-Nagy”, kaip tipografinį dizainerį, išgarsino Bauhauzo“ išleistos knygos. 

Ypatingai knyginės produkcijos grupei priklauso tokie leidiniai kaip Marinetti 
Futuristiniai žodžiai laisvėje arba Lisickio Balsui, jiems dėl tekstų prigimties dizaino 
nereikia. Tipografinė forma yra nepriklausoma (tačiau neatskiriama) meno kūrinio 
dalis, o šiose knygose jai tenka tik pagalbinis vaidmuo. 

Kalbėti apie Neue Sachlichkeit |Naująjį daiktiškumą] nėra prasmės, nes daiktiš- 
kumas knygų dizainui anaiptol nėra naujas principas. Negali būti net kalbos, kad su 
tokios rūšies knygomis (tai yra romanais ir dauguma mokslo veikalų) galima sukur- 
ti iš tiesų naują knygą (technine prasme), nes senoji forma puikiausiai tinka tokioms 
knygoms ir taip bus, kol bus išrasta geresnė forma. Nėra jokios būtinybės ką nors 
keisti; permainą pateisintų tik iš tikrųjų naujos formos išradimas. Taigi kalbant apie 
tipografiką, leistinos tik nedidelės tradicinės knygos dizaino korekcijos. Vis dėlto 
kad ir kokia nedidelė būtų jų reikšmė dabarčiai, mums jos atrodo gana svarbios; ly- 


giai kaip būdingos Gotikos, Baroko, Rokoko ir Vilhelmo laikų" knygų formos išliko 


18 Brolių Herzfeldų įsteigta Malik Verlag leido kairiųjų pažiūrų autorių knygas, susijusi 
su Berlyno dada; veikė 1916-1947. 


19 László Moholy-Nagy (1895-1946) - vengrų kilmės konstruktyvistas, dėstęs Bauhauze. 


20 Staatliches Bauhaus, Vokietijoje - nuo 1919 m. Veimare, nuo 1925 iki 1932 m. Desau veikusi 


moderni architektūros, dailės ir dizaino aukštoji mokykla. 


21 Greičiausiai turimas omenyje pirmasis suvienytos Vokietijos imperatorius Vilhelmas I 
(1797-1888). 

beveik visiškai technologiniu požiūriu nepakitusios, taip mūsų laikai turi sukurti 
savą knygos tipografijos raišką. 

Kadangi šiai knygos formai ypač svarbus šriftas, reikia stengtis pasiekti vie- 
na pokytį: atsisakyti istorinių ir į juos panašių šriftų. Tuo metu, kai visose kitose 
srityse esama požymių, kad judama modernumo link, mūsų dabartinėse knygose, 
priešingai, vis dar naudojamos istorinės fraktūros [gotikinio šrifto rūšis] ir anti- 
kvos atmainos. 

Iki 1914 metų paskelbto šūkio „materialinė kokybė“ visuotinis ir perdėtas lai- 
kymasis, be kita ko, reiškia, kad vokiškos knygos yra pačios brangiausios pasaulyje. 
Tad net vidutines pajamas gaunančiam žmogui vokiška knyga tapo beveik nepasie- 
kiamu prabangos daiktu. 

Todėl šiandien mes norime: 

1. šiuolaikinės (taigi ne istorinės) tipografinės formos; 

2. pigių knygų visiems, o ne prabangių knygų snobams. 

Kalbant apie teksto šrifto raidžių formą, rekomenduojama dirstelėti į šios kny- 
gos skyrių, skirtą šiai temai. Tačiau, be abejo, įsivaizduotume romėnų klasikinį šrif- 
tą, sukurtą ne vieno asmens: klasikinį šriftą, tokį, pavyzdžiui, kaip Garamond, arba 
šiuolaikišką, tokį kaip Nordische Antigua. Tai tesis tol, kol neserifinis šriftas nepaplis 
tokiu mastu, kad bus pradėtas naudoti tekstų spaudai. Aišku, negerai visą knygą 
spausdinti pajuodintu arba pusjuodžiu neserifiniu šriftu, nes šitas raides, kai jų daug, 
nėra lengva skaityti. Kasdieniam naudojimui turėtų būti taikomas šviesus arba pa- 
prastas neserifinis šriftas: ši knyga kaip tik įrodo, kad groteskas gali būti skaitomas 
taip pat lengvai kaip bet koks kitas šriftas. Išskyrimui labiausiai tinka pajuodintas 
arba pusjuodis groteskas, vadinamasis egiptietiškas serifinis ir pajuodintas romėnų 
kapitalinis šriftas. Apipavidalinant kelionių vadovus ar romanus antraštėms taip pat 
gali būti naudojamas didesnis ir mažesnis pajuodintas groteskas. Fotografijos turi 
būti įtrauktos į knygą kaip naujas elementas. 

Renesanso idealui - vienodai pilkos spalvos knygos puslapiui - atėjo galas. Vie- 
toj to mes kuriame harmoniją iš kontrastuojančių tipografinių ir fotografinių ele- 
mentų, naudodami ryškumą, erdvę ir kryptį. Šių laikų knygų aplankai ir viršeliai 
taip pat liudija, kad vis plačiau naudojama fotografija. 


Šiandien jau aišku, kad nauja knygos forma egzistuoja. 

Knygu formatai 

Standartiniai knygų formatai (pavaizduoti gretimame puslapyje; formatų stan- 
dartų lentelė DIN 476) netinka grožinei literatūrai - romanams ir panašioms kny- 
goms, kurios skaitant laikomos rankoje, nes jie yra per dideli ir todėl nepatogūs, ta- 
čiau jie tinkami didesnėms knygoms, mokslo darbams, knygos formos katalogams, 
vadovėliams (ši knyga yra A5 formato), taip pat mažesnėms knygoms (A6). A4 for- 
matas puikiai tinka meno knygoms, monografijoms ir pan. 

Reikia rasti standartinį formatą ir romanams, atitinkantį jų naudojimo būdą. 
DIN formatų puslapių proporcija šioms knygoms netinka. Galbūt mums reikėtų 


standartizuoti tik jų puslapių aukštį, tai yra romanams 176 mm aukštis. 


KOMENTARAS 

Jano Tschicholdo (1902-1974) veikalas Naujoji tipografija. Vadovėlis šiuolaiki- 
niams profesionalams (Die neue Typographie. Ein Handbuch für zeitgemáss Schaffen- 
de) nuo pat pasirodymo 1928 m. laikomas šiuolaikinio knygų dizaino ir tipografijos 
teorijos klasika, praktiniu vadovu tipografams ir knygu dizaineriams. Jj, taip pat 
kaip Moholy-Nagy arba El Lissitzky programinius tekstus, galima skaityti ir kaip 
vieną i$ konstruktyvizmo grafinio dizaino manifestų. Akivaizdu, kad be šios kny- 
gos suvokti ir interpretuoti XX a. knygų dizaino raidą būtų gerokai sunkiau. Jos 
vaidmuo grafinio dizaino modernizacijos procese prilyginamas Le Corbusier vei- 
kalo Naujos architektūros link (Vers une architecture, 1923) poveikiui modernizmo 
architektūros srityje. Naujos laidos vokiečių kalba (po 1987), vertimai į anglų, rusų ir 
kitas kalbas patvirtina, kad Tschicholdo veikalas XX a. antroje pusėje įgijo svarbaus 
modernizmo istorijos šaltinio statusą. 

Šiuo atveju naudotasi 1998 m. anglišku vertimu. Pirmą kartą į anglų kalbą Tschichol- 
do knyga ištisai buvo išversta 1974 m. (vertėjas Ruari McLeanas^). Joks leidėjas nesusido- 
mėjo šiuo vertimu, tačiau antrąjį, patobulintą to paties vertėjo vertimą 1995 m. su dizaino 


ir taikomosios grafikos žinovo, vieno šios srities šiuolaikinių ryškiausių autoritetų Robi- 


22 Ruari McLean (1917-2006) - vienas garsiausių XX a. britų grafinio dizaino dailininkų. 
McLeanas laikė Tschicholdą vienu įtakingiausių XX a. grafinio dizaino praktikų ir teoretikų. 
Jis vertė į anglų kalbą jo tekstus, parašė dvi jo biografijas: Jan Tschichold: Typographer (1975) 
ir Jan Tschichold:a Life in Typography (1997). 

no Kinrosso (g. 1949) įvadu išleido leidykla University of California Press. 1998 m. pasi- 
rodė angliškas variantas minkštu viršeliu; 2006 m. jis pakartotas, papildžius dizainerio 
ir dizaino teoretiko Richardo Hendelio įžanga. Angliško vertimo leidėjai teigia stengęsi 
perteikti ne tik knygos autoriaus idėjas bei intonacijas, bet ir vokiško originalo išvaizdą, 
kurią laiko Tschicholdo pasiūlytos meninės programos dalimi. 

Tschicholdas gimė Leipcige, mokėsi Leipcigo Grafikos akademijoje ir pradėjo 
karjerą garsiosios leidyklos Insel Verlag grafikos padalinyje. Vienoje iš parodų pama- 
tęs Bauhauzo kūrybos pavyzdžius, 1923 m. nuvyko į Veimarą tiesiogiai susipažinti 
su šia mokykla. Įgyta patirtis paskatino Tschicholdą paviešinti siekius sumoderninti 
spaudinių dizainą ir pasiūlyti, jo manymu, optimaliausius kelius ir priemones šiam 
tikslui pasiekti. Svarbiausias argumentas siūlomoms idėjoms pagrįsti Tschicholdui 
buvo pakitusi laiko dvasia (Zeigeist), kurią apibūdina nuolat augantis tempas ir spar- 
ti vaizdų kultūros plėtra. 

Tarp praktinių tipografijos problemų, kurias kėlė ir mėgino spręsti Tschichol- 
das, buvo Vokietijos spaudoje paplitęs nepatogus, sunkiai perskaitomas gotikinis 
šriftas. Tschicholdas ragino pradėti taikyti antikvą ir dar daugiau - neserifinį šriftą 
(vokiečiai jį vadino grotesku). Vertinga knygos dalis - amžininkų sukurtų neserifi- 
nių šriftų aptarimas ir paaiškinimas, kokie motyvai (svarbiausias jų — siekis pade- 
monstruoti, kad neserifiniu šriftu surinktas ištisinis tekstas nesunkiai perskaitomas) 
paskatino patį Tschicholdą spausdinti savo veikalą neserifiniu šriftu. Siekdamas 
supaprastinti maketą, jis pasiūlė atsisakyti didžiųjų raidžių, pakeisti kai kurių vo- 
kiškų garsų užrašymą. Kad spaudos darbai atpigtų ir pagreitėtų, Tschicholdas ragi- 
no laikytis popieriaus dydžio standartų ir unifikuoti formatus. Aptardamas būtinas 
knygos dizaino permainas, jis neslėpė antipatijų bibliofilinei knygai, jos kūrėjams 
ir vartotojams. Šiuo atžvilgiu nebuvo originalus: atstovavo trečio dešimtmečio Vo- 
kietijoje paplitusioms pažiūroms, kurias atspindėjo ir Insel Verlag bei daugelio kitų, 
mažesnių leidyklų pastangos leisti įdomias, aktualias, išoriškai patrauklias, patogias 
skaityti ir nebrangias knygas masiniam vartotojui. 

Eiliniai tipografai Tschicholdo veikalo neskaitė, tačiau Naujosios tipografijos idė- 
jos sukėlė atgarsį, buvo diskutuojamos profesinėje spaudoje, ir sulaukė sekėjų. Be to, 
Tschicholdas pritaikė savo mintis platesniam skaitytojui ir tarp 1930 ir 1932 m. pa- 


skelbė jas trijose nedidelio formato praktinių patarimų dizaineriams ir tipografams 

knygutėse: Eine Stunde Druckgestaltung, Schriftschreiben für Setzer ir Typografische 
Entwurfstechnik. Kita vertus, naujosios tipografijos pricipus praktiškai taikė ir gana 
aktyviai skleidė 1928 m. aplink Kurtą Schwittersą susibūrusios grafinio dizaino gru- 
pės Ring „neue werbegestalter“ nariai, jiems priklausė ir Tschicholdas. Apie 1930 m. 
Tschicholdas turėjo progą pritaikyti deklaruojamus dizaino principus, bendradar- 
biaudamas su Bücherkreis - 1924 m. Berlyne įsikūrusia „naujosios knygos“ leidybos 
grupe. Pasikeitus politinei situacijai ir 1933 m. įsitvirtinus valdžioje nacionalsocialis- 
tams Tschicholdo radikalumas bei simpatijos bolševikinei Rusijai naujajam režimui 
pasirodė pavojingi. 1933 m. kovą jis su žmona buvo suimti. Po neilgo arešto paleisti į 
laisvę, su naujagimiu sūnumi emigravo į Šveicariją. Šioje šalyje su nedidelėmis per- 
traukomis (1937-1938 m. ir 1947-1949 m. dirbo Londone“) Tschicholdas praleido 
visą likusį gyvenimą: gyveno Bazelyje, paskiau Lokarne, kur ir mirė. 

Šveicarijoje Tschicholdas parašė dar vieną, ne tokią griežtą ir kategorišką naujo- 
sios tipografijos programą Typographische Gestaltung (1935 m. publikuota vokiškai 
Bazelyje, 1937 m. - danų ir švedų kalbomis, 1938 m. - olandiškai), tačiau nuo 1938 m. 
jo pažiūros keičiasi. Manoma, kad posūkį klasikinių vertybių link lėmė asmeniniai 
išgyvenimai, taip pat sąlytis su neotradicionalistiniu britų dizainu, ypač Stanley 
Morrisonu" ir jo kūryba. Dalį jaunystėje deklaruotų meninių principų Tschicholdas 
įgyvendino 1947-1949 m. sukūręs pigių knygų seriją britų leidyklai Penguin Books. 
Tačiau maždaug tuo pačiu metu jis pareiškė, kad Naujoji tipografija buvo pernelyg 
radikalus tekstas. Pasak Tschicholdo, knygoje išdėstyti siūlymai atitiko Bauhauzo ir 
tarp jo sienų tarpstančio konstruktyvizmo dvasią, bet ne visada tenkino realius var- 
totojo poreikius. Antrojoje kūrybinio gyvenimo pusėje Tschicholdas pradėjo taikyti 


ne išgirtąjį neserifinį, bet romėnišką serifinį šriftą. 

23 1938 m. apipavidalino grafinio dizaino tęstinį leidinį The Penrose Annual; 1947 m. atvyko į 
Londoną dizainerio Ruario McLeano kvietimu ir dirbo leidyklos Penguin Books meniniu 
konsultantu. 

24 Stanley Morrison (1889-1967) - anglų tipografas, dizaineris ir spaudos istorikas; sukūrė 
Blado, Bembo ir Times New Roman šriftus, buvo dienraščio The Times grafikos konsultantas 


ir kt., rašė apie grafinį dizainą, ypač šriftus. 


Il! SKYRIUS 


Egotekstai 


Egotekstu grupei priskiriame privacius, pirmuoju asmeniu sukurtus tekstus, skirtus 
visų pirma sau arba artimiems žmonėms. Tai: dienoraštis, prisiminimai, laiškas, au- 
tobiografija. Tokius tekstus kuria pačių įvairiausių visuomenės sluoksnių ir profesijų 
žmonės, tačiau šiuo atveju jie priskirti dailės šaltinių kategorijai, nes kalbama apie 
tiesioginių dailės gyvenimo dalyvių (dailininkų, dailės mėgėjų, dailininkų artimųjų) 
rašytus tekstus. Egotekstas kaip dailės šaltinis nuo kitų to paties tipo rašytinių šalti- 
nių skiriasi ne struktūriniais požymiais, bet tematika. 

Egotekstų forma priklauso nuo autoriaus individualių savybių ir žanro taisyklių: 
autoriaus individualybė lemia formų įvairovę, o žanro taisyklės - bendrus ypatumus. 
Pavyzdžiui, dienoraščio, prisiminimų ir autobiografijos struktūrą formuoja pasako- 
jimo chronologinis nuoseklumas, laiško formai įtaką daro jo paskirtis: būtinai nu- 
rodomas adresatas ir siuntėjas, laiško parašymo vieta ir data, naudojami mandagūs 
kreipiniai, pridedamos baigiamosios formuluotės su linkėjimais ir pan. 

Egotekstų centre visada yra autoriaus „aš“, nors griežtąja prasme apie save auto- 
rius rašo tik autobiografijoje. Dienoraštis, laiškas, prisiminimai paprastai nušviečia 
ir kitų asmenų veiklą, įvairius su šių tekstų autoriaus asmenybe susijusius faktus ir 
įvykius. Žinoma, daugumoje egotekstų autorius visų pirma pasakoja apie savo dar- 
bus, jausmus, pažiūras, mintis, veiksmus. Kitaip sakant, visuose egotekstuose junta- 
mas autoriaus „aš“, šiai šaltinių grupei būdingas vadinamasis „autotemizavimas“, t. y. 
savojo „aš“ perteikimas tekste. Egotekstams būdingas dokumentiškumas, kuriam 
kartais nusižengiama dėl savanaudiškų interesų ar žmogiško troškimo pasirodyti iš 
pačios geriausios pusės. 

Egotekstas dažniausiai rašomas laisva valia, tačiau kartais jo atsiradimą nule- 


mia išorinės aplinkybės. Ypač reikšmingas šių aplinkybių poveikis autobiografijai 

(būtinybė prisistatyti darbdaviui, pateikti asmeninius duomenis valstybės instituci- 
jai), neretai jos paskatina rašyti ir laišką. Laiškai, kurių rašymą išprovokuoja išorinės 
aplinkybės, gali būti privatūs, bet dažnai turi ir oficialų pobūdį; tokiais atvejais laiš- 
kai suvokiami ir interpretuojami kaip dokumentai. 

Egotekstai, kaip dailės kūrėjo biografijos šaltinis, dailės istorijoje naudojami nuo 
Vasari laikų (žr. skyriaus „Biografija“ įvadą). Kaip sisteminė rašytinių šaltinių gru- 
pė, egotekstai tapo aktualūs XX a. antroje pusėje, ypač nuo septintojo dešimtmečio, 
kintant dailės istorijos tyrimų laukui ir vis plačiau taikant naujas metodines prieigas. 
Egotekstų tyrimais remiasi socialinė dailės istorija; tai vertingas marginalizuotų dai- 
lės gyvenimo veikėjų veiklos bei savivokos tyrimų šaltinis, nepakeičiama kūrybos 
psichologijos analizės medžiaga ir kt. 

Egotekstų reikšmę istorijai apskritai ir dailės istorijai konkrečiai ypač suaktualino 
mikroistorijos tyrimai. Mikroistorija - tai socialinės istorijos atmaina, susiklosčiusi 
Italijoje XX a. aštuntajame desimtmetyje'. Mikroistorija tiria visuomenės istoriją per 
individo, giminystės, luomo, klasės istoriją, tad egotekstų reikšmė šiems tyrimams 
nepakeičiama. Mikroistorijos tyrimai suteikė vieną iš impulsų kurti egodokumen- 
tų bazes. Įkandin bendrosioms egodokumentų bazėms (www.egodocument.net; 
selbstzeugnisse.histsem.unibas.ch) atsirado ir specifinių dailės egodokumentų kaupy- 
klos, pavyzdžiui, JAV dailės istoriją nušviečiantis elektroninis archyvas Smithsonian 


Archives of American Art (www.aaa.si.edu/collections/online) ir kt. 

1 Mikroistorijos klasikiniams darbams priskiriamas italų istoriko Carlo Ginzburgo (g. 1939) 
veikalas Sūris ir kirminai. XVI a. malūnininko pasaulis (Il formaggio e i vermi. Il cosmo di 
un mugnaio nel Cinguecento, Torino: Einaudi, 1976) ir amerikiečių istorikės Natalie Zemon 
Davis (g. 1928) knygos Prancūzijos ankstyvosios modernybės visuomenė ir kultūra (Society 
and Culture in Early Modern France, Stanford University Press, 1975), Martino Guerreo 


sugrįžimas (The Return of Martin Guerre, Harward University Press, 1983). 


DIENORAŠTIS 


Dienoraštis priklauso egotekstams, t. y. asmeniniams tekstams, kurie rašomi apie 
save, savo išgyvenimus, įspūdžius, planus ir pirmiausia sau (pastaroji savybė me- 
nininkų, politikų, kitų viešai veikiančių ir visuomenės dėmesio pageidaujančių as- 
menybių atveju dažnai galioja nevisiškai; tokios psichologijos žmonės dienoraščius 
paprastai rašo tikėdamiesi, kad jų užrašus skaitys kiti ir net publikuos, tad įvykius 
ir faktus interpretuoja tendencingai, paprastai taip, kad būtų išryškinti jų nuopel- 
nai ir teigiamos savybės). Dienoraščiui artimiausi egotekstų žanrai - atsiminimai, 
autobiografija; kai kada jų riba sunkiai nustatoma. Dienoraštis dažniausiai būna 
rankraštinis, tačiau žinomų asmenų arba unikalius išgyvenimus (karus, visuomenės 
gyvenimo virsmus, gilią refleksiją paskatinusius asmeninius potyrius - sunkią ligą, 
įkalinimą, savanorišką ar priverstinę vienatvę, kelionės pavojus ir pan.) užfiksavę 
dienoraščiai kelia didelį susidomėjimą, tad dažnai spausdinami. 

Dienoraščio autoriumi gali būti kiekvienas žmogus, tačiau šiuo atveju kalbama 
apie dailininkų ir kitų dailės pasaulio veikėjų (kolekcininkų, muziejų kuratorių ir 
pan.) dienoraščius, kurie dėl autoriaus profesijos ir jo apra$omo objekto priskirti 
dailės šaltinių grupei. 

Būdingais dienoraščio bruožais laikomas dokumentiškumas, periodiškumas, 
spontaniškumas, dabartiškumas, nors dažname dienoraštyje esama įrašų, apibūdi- 
nančių praeities įvykius. Neatsitiktinai pats žanro pavadinimas įvairiomis kalbomis 
etimologiškai yra kilęs iš žodžio „diena“. Dabartiškumas ir periodiškumas atskiria 
dienoraštį nuo atsiminimų ar autobiografijos, kurie pasižymi retrospektyvumu ir 


nebūtinai (ypač atsiminimai) chronologiškai nuosekliu dėstymu. Dokumentišku- 
1 R. Glinskis, XX amžiaus lietuvių dienoraščiai, Vilnius: LLTI, 2006, p. 15. 

mas leidžia pasitikėti dienoraščiu kaip faktografiniu šaltiniu. Vis dėlto jo patikimu- 
mą būtina verifikuoti lyginant su kitų šaltinių teikiama informacija, nes dienoraščio 
autorius rašydamas apie savo laiko įvykius nemato jų visumos, disponuoja tik daline 
informacija, be to, sąmoningai arba ne interpretuoja minimus faktus bei įvykius sau 
palankiai. Kita vertus, būtent dėl subjektyvumo, individualumo, detalumo dienoraš- 
čiai padeda naujai pamatyti žinomus įvykius, nustatyti jų dalyvius, papildo minimų 
faktų bei asmenų charakteristikas, suteikia jiems gyvų detalių, kartais atveria nepa- 
stebėtus aspektus ar net naują požiūrio perspektyvą. 

Dienoraščio rašymo paskata - savistaba, asmeninių apmąstymų vertės suprati- 
mas ir poreikis juos fiksuoti. Tai siekta daryti jau Antikos laikais (Marko Aurelijaus 
meditacijų užrašai Sau pačiam buvo parašyti tarp 170 ir 180 m.). Iš XV a. mus pasie- 
kė kronikai artimi asmeniniai faktografinio pobūdžio užrašai Paryžiaus miestiečio 
dienoraštis (Journal dun bourgeois de Paris). Dažnai dienoraščio pirmtaku laikomas 
kelionės aprašymas, tiksliau, piligrimų rašytiniai pasakojimai. Toks yra, pavyzdžiui, 
Margery Kempe XV a. pradžios kelionės į Šv. Žemę ir Romą aprašymas, publikuo- 
tas 1936 m.; Lietuvos kultūroje šiam žanrui priklauso Mikalojaus Kristupo Radvilos 
Našlaitėlio užrašai Jeruzalės piligrimystė (Ierosolymitana peregrinatio, 1601)*. Daili- 
ninko kelionės dienoraščio žanrui priskirtume Albrechto Dürerio 1520-1521 m. ke- 
lionės į Nyderlandus aprašymą. 

Dienoraščio paplitimą smarkiai paskatino romantizmas ir sentimentalizmas, su- 
teikę ypatingą reikšmę subjektyviems išgyvenimams ir apmąstymams. Kita vertus, 
dienoraščio plitimui buvo palankus ir protestantiškajai kultūrai būdingas siekis ra- 
cionaliai tvarkyti gyvenimą, įvertinti nugyventą dieną, savo mintis bei poelgius. Die- 
noraščiui būdingas siekis dokumentuoti ne vien išskirtinius įvykius, bet apskritai kas- 
dienybę, yra jau Apšvietos ir ypač XIX a. pozityvizmo suformuotos kultūros bruožas. 

Nuo XVIII a. augusią dienoraščio reikšmę perteikia šia forma XIX a. parašyti 
arba ją imituojantys literatūros kūriniai, pavyzdžiui, Fiodoro Dostojevskio Rašytojo 
dienoraštis (ĮĮuešnuk nucamena, 1873-1881) arba Octaveo Mirbeau romanas Kamba- 


rinės dienoraštis (Le Journal d'une femme de chambre, 1900). 


2 M. K. Radvila Našlaitėlis, Kelionė į Jeruzalę, iš lotynų k. vertė O. Matusevičiūtė, Vilnius: 
Mintis, 1990. 

XIX a., pripažinęs privataus gyvenimo, asmeninių išgyvenimų bei kasdienybės 
įspūdžių vertę, tapo dienoraščio epocha. XIX a. dienoraščius rašė įtakingi visuomenės 
veikėjai ir jaunos merginos, žinomi mokslininkai ir eiliniai studentai, be abejo - lite- 
ratai, taip pat ir kai kurie dailininkai. Iš pastarųjų ypač žinomas Eugėneo Delacroix 
Dienoraštis: 1822-1863 (Journal: 1822-1863, pirmą kartą publikuotas 1893), jo ištrau- 
ką pristatome. Žinių apie dailę teikia ir jos kritikų, rinkėjų, dailininkų šeimos narių, 
bičiulių ir pan. dienoraščiai. Tokių šaltinių klasika laikomas literatų ir dailės kritikų 
Juleso ir Edmondo de Goncourt'ų nuo 1851 m. kartu rašytas dienoraštis, 1870 m. mirus 
broliui jį toliau rašė vienas Edmond'as. Jam dar tebesant gyvam, dienoraščiai buvo 
išleisti: 1887-1896 m. Paryžiaus leidėjas G. Charpentier publikavo juos devynių tomų 
leidinyje. Tačiau dauguma dienoraščių vis dėlto lieka rankraščiais. Tik kai kurie, para- 
šyti baigiantis XIX a., vėliau virto knygomis: pavyzdžiui, 1893-1899 m. rašytas Édou- 
ardo Manet dukterėčios, tapytojos Bertheos Morisot dukters Julie Manet (1878-1966) 
dienoraštis buvo paskelbtas tik 1979 metais. Iš XX a. dailininkų dienoraščių daugiau- 
sia publikuojami ir skaitomi moterų dailininkių Kathes Kollwitz, Fridos Kahlo arba 
į ekshibicionizmą linkusių ekscentrikų Salvadoro Dali, Andy Warholo dienoraščiai. 
"Taip pat populiarus ir rimtųjų, dokumentinio pobūdžio dienoraščių kategorijai pri- 
skirtinas šveicarų dailininko Paulio Klee (1879-1940) dienoraštis. Nuo 1957 m. vokie- 
čių ir anglų kalbomis skelbiama jo dalis, apimanti 1898-1918 m. ir pasakojanti apie 
dailininko vaikystę, studijas, Miuncheno laikotarpį ir kelionę į Tunisą“. Dailės istori- 
kai itin vertina intymius dienoraščius, suteikiančius vertingos medžiagos dienoraščio 
autoriaus biografijos ir kūrybinės veiklos interpretavimui. Įdomių žinių apie dieno- 
raščio autoriaus asmenybę, pažiūras, epochą suteikia ir intencionaliai viešumai skirti 
dienoraščiai, pavyzdžiui, jau minėtieji Dali užrašai iškalbingu pavadinimu Genijaus 
dienoraštis (Journal dun genie, 1964)". 

Lietuvoje dienoraščiai buvo gana populiarūs, tačiau ne dailininkų aplinkoje. 


Iš dailininkų dienoraščių daugiausia paliko moterys. Beveik visos XX a. pirmo- 


3 J. Manet, Journal, 1893-1899: sa jeunesse parmi les peintres impressionistes et les hommes 


de lettres, Paris: C. Klincksieck, 1979. 


4 Tagebücher von Paul Klee 1898-1918, sudaryt. F. Klee, Köln: DuMont, 1957; The Diaries 
of Paul Klee 1898-1918, University of California Press, 1964 [pakartojimai 1969 ir kt.] 


5 S. Dali, Vieno genijaus dienoraštis, vertė G. E. Genevičius, Kaunas: Europa, 1994. 

sios pusės dienoraščių autorės - ne lietuvių kilmės. Tai rusés Barbora Gorochova- 
Didžiokienė, Olga Šved-Dubeneckienė-Kalpokienė, lenkiškoje dvarininkų kul- 
tūros aplinkoje gyvenusi Sofija Dembovskytė-Romerienė. Išimtys - Vilniuje gy- 
venusio ir dirbusio lenkų kilmės tapytojo Tymono Niesiolovskio dienoraščiai; iš 
lietuvių dailininkių dienoraštį rašė tragiško likimo grafikė Marcė Katiliūtė“. Iš 
XX a. antrosios pusės plačiau žinomų arba skelbtų dienoraštinio pobūdžio teks- 
tų vertingi Elvyros Kairiūkštytės, Vinco Kisarausko, Algimanto Švėgždos, Kazės 
Zimblytės ir kt. užrašai. Antologijoje pristatomos kelios ištraukos iš nepublikuotų 
Švėgždos dienoraščių. 

Dienoraščio vertė nepriklauso nuo rašančiojo literatūrinių sugebėjimų; dailės 
istorijos požiūriu vertingiausi tie dienoraščiai, kuriuose daugiausia informacijos 
apie epochą, jos veikėjus, įvykius, populiarias idėjas, meninius skonius, dailės kūri- 
nius, jų autorius ir vartotojus. Ši informacija gali būti pateikta net visiškai lakoniška, 
sausa forma. Pavyzdžiui, Kauno arkivyskupijos kurijos archyve saugomas kunigo li- 
terato ir dailės mecenato Adolfo Sabaliausko (1873-1950) dienynas - trumpi užrašai, 
fiksuojantys kasdieninius užsiėmimus, susitikimus, darbus, dailės istorijos požiūriu 
yra vertingesni už beletrizuotą jo autobiografiją Vieno žmogaus gyvenimas, parengtą 


šių užrašų pagrindu. 

6 Lenkijoje išleisti dienoraščio pagrindu parašyti dailininko Prisiminimai: T. Niesiołowski, 
Wspomnienia, Warszawa: Czytelnik, 1963. Katiliūtės dienoraščiai saugomi Lietuvos 
nacionalinės Martyno Mažvydo bibliotekos rankraščių skyriuje ir skaitytojams kol kas 


neprieinami. 

Eugėne Delacroix. Iš dienoraščių 


> Versta iš: Delacroix, Journal 1822-1863, Paris: Éditions Plon, 1996, p. 35-37, 42-43, 45-46, 
48-49, 50, 59, 60-61, 63-64, 68-69, 71-73, 78, 80-82 (iš prancūzų k. vertė Aušra Grigaravičiūtė, 


komentarus parengė Helmutas Šabasevičius) 


1823 
[Gegužės 16] 

[...] 

- Pratinkis nepasiduoti pirmam įspūdžiui; išsaugok šaltakraujiškumą. 

Nei patraukliausi bičiulių pažadai, nei galingųjų siūlomi patarnavimai, nei 
dėmesys, kurį tau rodo koks garbus žmogus, neturi tavęs įtikinti, jog jų žodžiuo- 
se yra kas nors tikra; juk aš išties suprantu: kalbėdamiesi su jumis, daugybė 
dalijančių pažadus yra pertekę gerų ketinimų, nelyginant apsišaukę narsuoliai 
ar žmonės, užsiliepsnojantys tarytum moterys; bet vos kalboms pasukus prie 
darbų, jų įkarštis gerokai atvėsta. Savo ruožtu būk atsargus pats priimdamas 
tuos dalykus, ir ypač - jokio komiško paslaugumo, kuris yra vien tos akimirkos 
nuotaikos padarinys. 

- Įprotis laikytis minčių tvarkos - tavo vienintelis kelias į laimę; kad tai pavyktų, 
tvarka yra būtina visuose kituose, net pačiuose nereikšmingiausiuose dalykuose. 

- Jaučiuosi toks silpnas, pažeidžiamas ir iš visų pusių atviras netikėtumams, 
kai atsiduriu priešais žmones, nelaidančius kalbų vėjais, visad tvirtai pasiryžusius 
darbais patvirtinti žodžius!.. Bet ar tikrai taip? Ar ir manęs dažnai nepalaikydavo 
tvirtu žmogumi? Kaukė - štai ir viskas. Reikia pripažinti: aš jų bijau. Ir ar yra kas 
nors, kas labiau stingdytų nei baimė? Tvirčiausios prigimties žmogus virsta bailiu, 
kai jo mintys neryžtingos; o šaltakraujiškumas, pirmoji gynybinė laikysena, įma- 
noma tik tada, kai į sielą, numaniusią viską iš anksto, neįsibrauna nuostaba. Žinau, 
apsisprendimas šis sunkus, bet nuolat prie jo grįžtant savaime nueinama nemenka 
kelio dalis. 

[...] 

Gruodžio 22 ar 23, antradienis, vidurnaktis. - Namo grįžtu persmelktas nuolan- 
kumo ir pasikliovimo lemtimi jausmų. Vakarą praleidau su Pierret ir jo žmona, prie 
kuklaus jų namų židinio. Savo skurdą pasirenkame patys. Beje, skųsdamasis nesu 
savimi, išeinu už ribų to, kas aš pats esu. Norint susikrauti turtus, reikalingas tam 
tikras talentas, kurio aš neturiu nė kvapo, o kai jo neturi, reikia ko nors kito, idant 
rastum, kuo pakeisti trūkstamą dalyką. Viską darykime ramiai; tegu mus jaudina 
vien gražūs kūriniai ar gražūs veiksmai. Dirbkime nesiblaškydami ir neskubėdami. 
Vos ima žliaugti prakaitas, o kraujas - degti nekantra, būk budrus. Nevykęs paveiks- 
las yra nevykėlio paveikslas. 


[...] 


1824 

Sekmadienis, sausio 4. - O nelaimingasai! ar įmanoma sukurti ka didinga, nuo- 
lat trinantis su minia? Pamąstyk apie didįjį Mykolą Angelą [= Michelangelo]. Misk 
didingomis ir reikliomis grožybėmis, kurios peni sielą. Mane be paliovos nuo jų ati- 
traukia kvailos pramogos. Siek vienumos. Kai gyvenimas nusistovėjęs, nuošalumas 
tavo sveikatai nepakenks. 

Štai ką ant antkapio užrašė didysis Mykolas Angelas: „Nešamas trapaus laivelio 
vidur audringos jūros, baigiu gyvenimo kelionę; atvykstu į visiems bendrą uostą, 
kur kiekvienas turės atsiskaityti už tai, ką padarė gero ar blogo. Ak! Pripažįstu, kad 
šis menas, tapęs stabu, šis mano vaizduotės tironas, skandino ją klaidoje. Viskas čia 
klaida. Meilės godos, tuščios ir švelnios svajos, kuo jūs tampate dabar, kai esu taip 
arti dviejų mirčių: vienos, dėl kurios neabejoju, ir antros, kuri man gresia? Ne, sielai, 
atsigręžusiai į Dievo meilę, sielai, kurią degina šventa ugnis, numaldyti nepakanka 
skulptūros, tapybos meno“. (Eilutės, užbaigiančios jo poezijos rinktinę.) 

[...] 

Sekmadienis, sausio 25. - Šiandien vakarieniauta pas p. Lelièvre’. Velnias, ne 
pulkininkas, pramušta galva dėl didžių Ispanijos žygių; jis mums ten siaubingai 


pakyrėjo. 


7 Jean Baptiste Pierret, artimas Delacroix bičiulis. 


8  Armand-Charles-Louis Lelièvre (1783-1864) - grafas. 

Grįžtant su Eduardu?, mano galvoje sukosi daugiau minčių nei per visą dieną. Jų 
turintieji mintis vienas iš kitų pagimdo? Bet mano atmintis diena po dienos taip iš- 
blėsta, kad galiausiai nieko nesugebu suvaldyti: nei praeities, kurią užmirštu; dabartį — 
vos vos, nes beveik visada esu taip kuo nors užsiėmęs, kad pametu iš akių arba bijau, 
jog iš mano akiračio pradings tai, ką turėčiau padaryti; nesuvaldau netgi ateities, nes 
niekada nesu tikras, ar jau iš anksto nesu paskirstęs savo laiko. Trokštu prisiversti ir 
išmokti daugybę dalykų atmintinai, idant galėčiau ką nors iš savo atminties pažadinti. 
Žmogus be atminties nežino, kuo galima pasitikėti. Visa jį išduoda. Daugybė dalykų, 
kuriuos norėčiau atgaivinti savo atmintyje apie mūsų pokalbį, grįžus jau būna nuni- 
re į užmarštį. Aš kartojau sau, jog liūdnas mūsų apgailėtinos būklės faktas - tai, kad 
esame priversti nuolat būti su savimi. Kaip tik dėl to tampa tokia maloni gerų žmonių 
draugija - akimirką leidžianti patikėti, kad jie yra šiek tiek jūs pats. Bet labai greitai jūs 
sugrįžtate savin, į savo liūdną vienumą. Ką!? Nejau brangiausias draugas, mylimiausia 
moteris ar garbiausias žmogus niekada nepaims ant savo pečių bent dalies naštos? 
Taip, bet vos keletui akimirkų. Jie patys velka savąjį švininį apsiaustą. 

Grįžtu prie kitos minties. Ji buvo atklydusi dar prieš šią paskutiniąją. Kas va- 
karą, grįždamas iš p. Lelièvre namų, jam sakydavau, jog grįžtu nelyginant žmogus, 
kuriam nutiko aibė įvairiausių dalykų. Ir tai visad baigiasi kurtinančiu chaosu. Jau- 
čiuosi tarsi šimtus kartų kvailesnis, man atrodo, jog esu šimtus kartų labiau netikęs 
užsiimti pačiais paprasčiausiais dalykais nei visą dieną sunkiai darbavęsis valstietis. 

- Eduardui sakydavau, kad prisirišame prie draugų, kai jie žengia pirmyn tokiu 
pat žingsniu kaip ir jūs. Įrodymas - žavios gyvenimo aplinkybės, kurių saldų atmi- 
nimą saugome, realiai jau nėra tinkamos atkartoti, ir dar taip, kaip jos kadaise buvo 
susiklosčiusios. Paliudija tai ir po ilgo laiko sutikti vaikystės draugai. 

- Šiandien, kai pradėjau tapyti moterį, tempiamą žirgo, pas mane apsilankė Rie- 
sener”, Henri Hugues" ir Rouget". Spręskite patys, kaip jie vertino mano varganą 


kūrinėlį, jų pamatytą dar tiktai kaip eskizą, kai tik aš vienas galiu ką pranašauti. 


9 Francois Édouard Bertin (1797-1871) - tapytojas, Delacroix draugas. 
10 Louis Antoine León Riesener (1808-1878) - tapytojas, Delacroix pusbrolis. 
1 Henri Hugues, Delacroix pusbrolis. 


12 Georges Rouget (1781-1869) - tapytojas. 

- Kaipgi? - klausiau Eduarda. - Turiu grumtis su fortüna ir man büdinga tingi- 
nyste; turiu entuziastingai pelnyti duoną, o tokie netikėliai brausis į mano skurdų 
būstą, kad tik atšaldytų mano įkvėpimą vos jam užgimus, ir savo akinukais mane 
matuos tie, kuriems Rubensas mat per prastas! Laimė, - už ją tau dėkoju, o palan- 
kus dangau, - vargė man teiki būtiną šaltakraujiškumą, kad pagarbiu atstumu atito- 
linčiau skrupulus, kuriuos dažnai gimdo kvailos jų pastabos. Pierret pasakė keletą 
pastabų, kurios manęs visai nesujaudino, nes aš žinau, ką dar lieka padaryti. Henri 
nebuvo toks įgeidus kaip tie kiti ponai. 

[a 

Antradienis, sausio 27. — Šį rytą mano ateljė pasiekė laiškas, pranešantis apie mano 
brangiojo Géricault? mirtį. Negaliu apsiprasti su šia mintimi. Nepaisant visiems aki- 
vaizdaus žinojimo, kad galime jį netrukus prarasti, man atrodė, jog vydami šią mintį 
šalin tarsi užkalbėdavome mirtį. Bet ji savo grobio nepamiršo, ir štai jau ryt žemelė 
priglaus varganus jo palaikus. Tokia kūno jėga, tokia ugnis ir vaizduotė, atrodo, Za- 
dėjo visai kitą lemtį. Nors jis nebuvo mano bičiulis tikrąja šio žodžio prasme, netektis 
drasko širdį. Ji atitraukia mane nuo darbų ir verčia ištrinti viską, ką jau buvau padaręs. 

[...] 

Antradienio rytas, vasario 2. — Atsikeliu apie septintą ryto. Turėčiau dažniau taip 
daryt. Palaiminti neišmanėliai ir prasčiokai. Gamtoje viskas pritaikyta jiems. Jie su- 
pranta viską, kas yra, vien todėl, kad tai yra. Ir iš tikrųjų, argi jie nėra racionalesni 
nei visi tie svajotojai, kurie sugeba suabejoti net savo pačių mąstymu? Miršta jų 
draugas? Jiems atrodo, kad jie supranta mirtį, tad skausmingo jo apraudojimo jie 
neapsunkina tuo baisiu susirūpinimu, kad nesugebėta įsivaizduoti tokio natūralaus 
įvykio. Jis gyveno; dabar jau nebe; jis sa manimi kalbėjo, jo dvasia klausės mano- 
sios, — viso to nebeliko. Bet štai šis kapas. Ar jis guli kape toks pat šaltas kaip tas 
kapas? Ar jo siela klajoja aplink savo paminklą? O kai mąstau apie jį, ar tik ne ji, siela, 
sudrebina mano atmintį? Įprotis visus sulygina su minia. Kai pėdsakas nublunka, 
jis miršta. Na ir gerai! ir tai mūsų jau nebejaudina. Mokslinčiai ir mintytojai atrodo 
gerokai mažiau pažengę nei minia, nes tai, kas jai tarnauja kaip įrodymas, aniems 


dar būtina įrodyti. Esu žmogus. Kas tas Aš? Ką reiškia žmogus? Vieni praleidžia pusę 
13 Theodore Géricault (1791-1824) - tapytojas, Delacroix draugas. 

gyvenimo grumdamiesi už kiekvieną smulkmeną, tikrindami visa, ką suranda. Kiti — 
dėliodami pamatus statinio, kuris niekada neiškyla virš žemės paviršiaus. 

[..] 

Treciadienis, kovo 31. — [...] Vakarais dera vakarieniauti ir nedaug darbuotis vienam. 
Manau, kad kartkartėm susitikti su plačiąja visuomene ar paprasčiausiai su žmonėmis 
mažiau kenkia pažangai ir dvasios veiklai - kad ir ką sakytų daugybė tariamų meni- 
ninkų - nei jų [netikusios] pažintys. Kiekviena jų pokalbio akimirka dvokia minia; 
būtina nuo jų gręžtis į vienumą. Bet gyventi blaiviai nelyginant Platonas. Ką daryti, 
kad entuziazmas išsilaikytų prie vieno dalyko, kai visad esame prieinami vieniems, o 
nuolat jaučiame poreikį kitų draugijos? Dufresne" buvo teisus: dalykai, kuriuos pati- 
riame patys, yra gerokai stipresni ir grynesni. Kad ir kaip būtų malonu savo jausmais 
dalytis su bičiuliu, lieka pernelyg daug niuansų, kuriuos reikia aiškinti, nors turbūt 
kiekvienas juos jaučia, tik savaip; tačiau dėl to nublanksta ir vieno, ir kito įspūdis. Jis 
man pataria, o ir pats pripažįstu būtinybę aplankyti Italiją vienas pats ir gyventi vienas, 
kai ten įsikursiu; tad pradėkime jau šiandien prie to pratintis: visi palankūs pokyčiai 
gims iš to. Grįš atmintis ir dvasia šios akimirkos, ir tvarkos. 

[a] 

Sekmadienis, balandžio 4. - Visa manyje veržiasi į būtinybę dar labiau užsiverti 
vienumoje. Gražiausios ir brangiausios mano gyvenimo akimirkos nublanksta per 
pramogas, kurios iš esmės neatneša nieko kito, tik nuobodulį. Galimybė ar vylima- 
sis išsiblaškyti jau pradeda slogiai veikti tą jėgų likutį, kurį man palieka vakar pras- 
tai praleistas laikas. Atmintis, neturinti kokio nors rimtesnio užsiėmimo, žūva arba 
nusilpsta. Savo veiklą pralinksminu beprasmiais sumanymais. Tūkstančiai vertingų 
idėjų žūva vos uZsimezgusios, nes jų nevainikuoja jokie darbai. Jie mane ryja, apiplė- 
šinėja. Priešas užima savo poziciją - mano širdį. Jo ranka viską aprėpia. Mąstyti apie 
gėrybes, kurias rasi vietoj tuštumos, nuolat tave stumiančios iš tavęs paties: vidinis 
pasitenkinimas ir tvirta atmintis; šaltakraujiškumas, kurį teikia tvarkingas gyveni- 
mas; sveikata, kurios negriaus begalinis nuolaidžiavimas trumpalaikiam perviršiui, 
gimdomam kitų draugijos. Dirbami darbai ir daugybė triūso. 


[...] 


14 Abel Jean Henri Dufresne (1788-1862) - rašytojas ir tapytojas. 

Sekmadienis, balandžio 11. - |...) 

Kokia kvailystė nuolat ateičiai atidėlioti temas, kurios esą viena už kitą geresnės! 

O dėl mano paveikslo - reikia palikti tai, kas padaryta gerai, kai jis bus užbaig- 
tas taip, kad galėčiau jį padėti į šalį. Kitame atsispindės jei ne pažanga, tai bent jau 
įvairovė. 

Bet grįžtu prie savo ankstesnės minties apie šį kvailą įprotį visada užsiimti 
dalykais, kurie mums neteikia malonumo, ir todėl - prastais. Juo daugiau jų darai, 
juo daugiau tokių randi. Kas akimirką man į galvą šauna puikios idėjos. Ir užuot 
ėmęsis jas įgyvendinti tą pat akimirką, kai jos dar spindi žavesiu, kurį joms teikia 
vaizduotė tą akimirką, sau prisižadu grįžti prie jų vėliau. Tačiau kada? Užmiršti 
ar — dar blogiau - liaujiesi domėtis tuo, kas, atrodė, galėjo žadinti įkvėpimą. Su 
tokia pat klajokle ir įspūdžiams pagavia dvasia viena fantazija kitą gena greičiau, 
nei vėjas sušvilpia ore, ir neša į priešingą pusę: atsitinka taip, kad [vienu metu] 
galvoje sukasi daugybė temų. Na ir kas iš to? Jos bus sudėliotos į lentynėles ir 
šaltai lauks savo eilės, bet akimirkos įkvėpimas jų jau neatgaivins prometėjiškuoju 
dvelksmu: teks jas traukti iš stalčiaus, kai būtinybė vers nutapyti paveikslą! Tai 
genijaus mirtis. Kas bus šį vakarą? Jau visą valandą svyruoju tarp Mazepos, Don 
Žuano, Tasso" ir šimto kitų. 

Manau, kad norint rasti temą geriausia nesigręžioti į ankstesnes ir nesirinkti iš 
visos tos masės. Nes kas paikiau! Tarp temų, kurias pasirinkau, nes vieną dieną jos 
man patiko, kas gi lemia mano pasirinkimą vienos ar kitos dabar, kai esu vienodai 
atviras visoms? Jau vien pats tas svyravimas reiškia įkvėpimo stygių. Žinoma, jei 
paimčiau paletę tą akimirką ir mane vestų nenugalimas troškimas, manyje nubustų 
žavusis Velasguezas. Norėčiau ant rudos ar raudonos drobės užtepti riebų ir storą 
dažų sluoksnį. Kad surasčiau tinkamą temą, reikėtų atsiversti knygą, galinčią paža- 
dinti įkvėpimą, ir leistis vedamam nuotaikos... Yra tokių, kurios visada pasiekia savo 
tikslą. Būtent jas ir reikia rinktis. [...] 

Antradienis, balandžio 20. - Grįžtu pasisvečiavęs Leblondo'* namuose. Kalbėjo- 


mės apie Egiptą: galima ten gana nebrangiai nukakti. Dievo valia, kad ten vykčiau! 


15 Torquato Tasso (1544-1595) - italų Renesanso poetas. 


16 Frédéric Leblond (apie 1798 - apie XIX a. vid.) - Delacroix vaikystės draugas. 

Pasvarstykime apie tai; o jei mano brangusis Pierret važiuotų su manimi? Kaip tik 
jis yra man reikalingas žmogus. Tuo tarpu pasistenkime pamažu atsiriboti nuo saitų, 
kurie pančioja dvasią ir kenkia sveikatai. Keltis rytais. Pasvarstyti apie arabų kalbą. 
Artimiausiomis dienomis nueisiu pas Dimier" pasiteirauti apie jo studijas. 

Keliauti į Egiptą — ką visa tai reiškia? Visus staiga užvaldo beribis entuziaz- 
mas. O jeigu tai - ne kažin kas daugiau, nei nuvykti į Londoną? De Loche” ir 
Planat? ten jau buvo nuvykę už tris šimtus frankų. Pragyvenimas ten pigesnis 
nei čia. Reikėtų išvykti kovą ir grįžti rugsėjį; turėtume laiko pasižvalgyti po Si- 
riją. Ar tai gyvenimas vegetuoti kaip grybui, stovinčiam ant supuvusio koto? 
Smulkmeniški įpročiai mane visą praryja. Beje, ruoštis reikia iš anksto. Kol tu- 
rėsiu kojas, tol tikiuos medžiagiškai gyventi. Dangaus valia, salonui teks susitai- 
kyti su mano turnė! [...] 

Sekmadienis, [balandžio] 25. — [...] Kodėl aš ne poetas! Na, bent jau kiekvienu 
savo paveikslu aš išgyvenu (kiek tai įmanoma), ką noriu įdiegti į kitų širdis! Alegori- 
ja yra nuostabi erdvė! Aklas Likimas tempia visus, kurie tuščiai maldauja, norėdami 
atitraukti jo kietą ranką. - Man atrodo, ir, beje, maniau, būtų geras dalykas apšilimui 
kurti rimuotas ar nerimuotas eiles konkrečia tema, kad pakurstyčiau ugnį, reikalin- 
gą tapyti. Palengva įprasdamas savo mintis perteikti eilėmis, jas kurčiau lengviau ir 
taip, kaip man patinka. Derėtų tai išmėginti su Chiju??. 

[ia] 

Pirmadienis, balandžio 26. - Mano dienų tėkmė vis ta pati: begalinis troški- 
mas to, ko niekad negauni; neužpildoma tuštuma, nesuvaldomas noras kurti visais 
įmanomais būdais, vis atkakliau grumtis su mus nusinešančiu laiku ir pagundomis, 
metančiomis ant sielų tankų šydą. Ir beveik visada, sakytum, filosofinė ramybė, ren- 
gianti kančiai ir pakylėjanti virš menkniekių. Bet tai galbūt tik vaizduotė, kuri ir čia 
mus klaidina. Atsitikus menkiausiai nelaimei, beveik visada [tari] filosofijai sudie. 


Norėčiau sutapatinti savo sielą su kito žmogaus siela. 


17 Abel Dimier (1794-1864) - skulptorius. 
18 Étienne de Loche (1786-?) - tapytojas, Delacroix draugas. 
19 Pierre Planat (1792-1866) - tapytojas, Delacroix draugas. 


20 Sala, kurioje XIX a. trečiajame dešimtmetyje turkai išžudė daugumą graikų gyventojų. 


Šia tema Delacroix sukūrė paveikslą Skerdynės Chijo saloje. 

- P.[onas] Rivière”, lankydamasis pas Perpignana", kalbėjo apie Godwino? ro- 
mana Saint-Léonas: jis atradęs paslaptį, kaip pasigaminti aukso ir pratęsti gyveni- 
mą išgėrus stebuklingo eliksyro. Visos negandos kyla iš šių fatališkų slėpinių, ir vis 
dėlto tuose skausmuose jis išgyvena slėpiningą palaimą dėl šių keistų galių, kurios 
jį išskiria iš gamtos. Aiman! aš negalėjau atskleisti slėpinių ir esu priverstas aprau- 
doti tai, kas buvo vienintelė šio žmogaus paguoda. Prigimtis pastatė barjerą tarp 
mano ir artimiausio draugo sielos. Jis išgyvena tą patį. O, kad galėčiau nevaržomai 
mėgautis šiais įspūdžiais, kuriuos vienintelis patiriu savaip! Bet įvairovės dėsnis šią 
paguodą paverčia žaidimu. Ne metų reikia, norint sunaikinti nekaltus malonumus, 
kuriuos kiekvienas netikėtas įvykis audringai atskleidžia gaivalingoje vaizduotėje. 
Kiekviena prabėganti akimirka arba nusineša juos, arba iškreipia jų prigimtį. Rašy- 
mo valandėlę jaučiu dvidešimtis dalykų, kurių užrašęs nebeatpažįstu. Mano mintys 
man nebepaklūsta: mane išduoda dvasios tingumas ar, greičiau, jos silpnybė, o ne 
mano plunksnos nevikrumas ar kalbos neveržlumas. Kaip skausminga jausti ir įsi- 
vaizduoti daug, kai atmintis tuo pat metu išduoda. Kaip norėčiau būti poetas! Viskas 
aplinkui būtų įkvėpimo šaltinis. Stoti į kovą su maištaujančia atmintimi - argi tai 
nebūtų poezijos kūrimo būdas? Juk kokia gi mano padėtis? Aš vaizduojuos. Raustis 
atmintyje ir bandyti sučiupti pasprukusią mintį - tinginystė, ne kas kita. [...] 

Balandžio 29. - Šlovė man nėra tuščias žodis. Šlovinimai užliūliuoja neapgaulin- 
ga laime. Gamta šiuo jausmu apdovanojo visas širdis. Kas atsisako šlovės arba negali 
jos pasiekti, apdairiai pasistengia parodyti šiems kvapniems smilkalams, šiai didžių 
sielų ambrozijai panieką, kurią jie vadina filosofine. Pastaruoju metu žmones buvo 
apsėdęs neaiškus troškimas nusiplėšti nuo savęs tai, ko gamta jiems buvo suteiku- 
si daugiau nei gyvūnams, kuriems jie uZkrauna sunkiausias naštas. Filosofas — tai 
ponas, kuris pasirūpina, kad keturis kartus per dieną jo stalas būtų ištaigingai pa- 
dengtas, o dorybė, šlovė ir jausmų kilnumas jam svarbūs tik tada, kai jie nesujaukia 
šių keturių būtinų funkcijų ir mažyčių kūniškų bei asmeninių patogumų. Vadinasi, 


mulas ir yra filosofas, kuriam dera teikti didesnę pirmenybę, nes jis, be viso kito, 


21 Philibert Rivière - politikas. 
22 Israël Perpignan - Miroir redaktorius. 


23 William Godwin - anglų rašytojas. 

nesiskusdamas pakelia kirčius ir stoką. Mat šie žmonės į tokį valingą išsižadėjimą 
įstabiausių dovanų (kurios ne jų nosiai) žvelgia kaip į dalyką, kuris labiausiai turėtų 
puoselėti jų tuštybę [...]. 

Penktadienis, gegužės 9. - Lakštingala - kokia skubri visos gamtos džiugesio aki- 
mirka. Tie gaivūs lapai, alyvos, saulė grąžina jaunystę. Šiomis trumpomis valandė- 
lėmis dingsta melancholija. Dangų aptraukia debesys, apsiniaukia? - betgi tai tarsi 
vilioklio mylimojo užgaida: vis vien esi tikras, kad grįš. 

Šį vakarą pakeliui į namus girdėjau lakštingalą; ir vis dar girdžiu, nors iš labai 
toli. Čiulbėjimas išties unikalus, greičiau dėl jo sužadinamų emocijų nei dėljo paties. 
Gamtininkas Buffonas** skęsta ekstazėje nuo šios pavasario giesmininkės gerklės 
lankstumo ir gaidų įvairovės. O aš joje regiu monotoniją, nenusakomą žavesį visko, 
kas daro nepaprastą įspūdį. Nelyginant neaprėpiamos jūros vaizdas. Vis laukiame 
vienos kitą besivejančios bangos prieš atplėšdami nuo jos žvilgsnį. Kaip nekenčiu 
visų tų rimuotojų su jų rimais, šlovėmis, pergalėmis, lakštingalomis, pievelėmis! 
Kiek tokių, kurie imas tapyti tai, ką turėtų jausti lakštingala? Ir vis dėlto jų eilės 
tik to ir pertekusios. Bet kai apie tai kalba Dante, jis gaivus kaip gamta, ir vien jį 
teišgirdome. Visa nenatūralu, išpūsta, apskaičiuota. Kiek yra tapiusių meilę? Dante 
iš tiesų yra pirmasis tarp poetų. Jį skaitant kyla šiurpuliukai, tarsi stovėtume prieš 
pačią tikrovę. Tuo jis didingesnis už Mykolą Angela, arba greičiau - kitoks; nes yra 
tobulas kitaip, o ne tiesos galia. Ir kaip tik apie tai aš visada svajojau, tik neradau tam 
žodžių. Dailėje būk būtent tuo. Tai išskirtinis kelias. 

Bet kai koks dalykas tau kels nuobodulį, padėk jį šalin. Nesivaikyk tuščios tobu- 
lybės. Tai, kas miniai yda, neretai gyvastį suteikia. 

Mano paveikslas įgauna tokį posūkį, energingą judesį, kurį būtina išbaigti. Rei- 
kia sveiko tamsumo, vykusios nešvarybės ir galūnių, kaip aš moku ir kaip nedaugelis 
jas sugeba pamėgdžioti. Mulatas tam tiks. Reikia užpildyti. Nors atrodys ne taip na- 
tūraliai, vis dėlto bus vaisingiau ir gražiau. Tegu visa tai pasitvirtina! O mirštančiojo 
šypsena! O motiniškas žvilgsni! Nevilties užgniaužti, brangūs tapybos barai! Tyli sti- 
prybė, kuri pradžioj kužda vien akims, bet ilgainiui nugali ir užkariauja visas sielos 


galias! Štai dvasia, štai tikrasis tau įtinkantis grožis, dailioji tapyba, tokia paniekinta, 
24 Georges Louis de Buffon, Leclerc de Buffon - gamtininkas ir filosofas. 

taip menkai pažinta, numesta tave išnaudojantiems žvėrims; bet yra širdžių, kurios 
tave priimtų dar maldingiau. Širdžių, kurių netenkins žodžiai nei ilgos kalbos, nei 
sąmojingos idėjos. Tau pakaktų parodyti patinišką ir stačiokišką šiurkštumą, ir tu 
patiktum grynu ir absoliučiu malonumu. Pripažinkime, kad aš pagrįstai su tuo dir- 
bau. Man visai nepatinka išprotauta dailė. Matau, jog reikia, kad mano nenuovoki 
dvasia įsiaudrintų, susijauktų, atliktų šimtus bandymų prieš pataikydama į tikslą, 
kurio siekiu kiekviena detale. Toks senas raugas, toks visiškai juodas pagrindas, kurį 
reikia patenkinti. Jei nesiblaškau taip, kaip gyvatė kerėtojos rankose, esu šaltas. Rei- 
kia šitai pripažinti ir tam paklusti, ir tai didelė laimė. Visa, ką esu padaręs gero, buvo 
padaryta kaip tik šitaip. - Be Don Kichoto ir tavęs nevertų dalykų. Susikaupk giliai, 
susitelk į dailę ir galvok vien apie Dante. Ten yra tai, ką aš visada jaučiau turįs! 

[...] 

Šeštadienis, gegužės 15, diena. - Žmones - ar greičiau tai, ką jie daro, - paverčia 
talentingais jokiu būdu ne naujos idėjos, bet juos apsėdusi mintis, jog tai, kas buvo 
pasakyta, nebuvo pasakyta iki galo. [...] 

Vakar, penktadienis, 14. - |...) 

- Skaitydamas šį rytmetį trumpą aprašymą lordo Byrono knygos pradžioje, pa- 
jutau bundant nenumaldomą troškimą kurti. Ar galėčiau pasakyti, jog tai man 
būtų laimė: bent jau man taip atrodo. Laimingas, be galo laimingas poetas, val- 
dantis kalbą, kuri paklūsta jo lakiausiai vaizduotei! Be to, prancūzų kalba yra to- 
bula. Tačiau tam reikėtų su maištinguoju Protėju susikauti daugybėje mūšių prieš 
ji pažabojant. 

Mano sielą kamuoja vienuma. Juo labiau manoji išsklinda su draugais, įpročiais 
ar kasdieniais malonumais, juo labiau atrodo, kad ji nuo manęs pasprunka ir pasi- 
traukia į savo tvirtovę. Vienumoje gyvenantis poetas mėgaujasi šiais mūsų vidiniais 
turtais, bet jie pasislepia nuo mūsų, kai save išdalijame kitiems. Kai visiškai atsiduo- 
di savo sielai, ji pati iki galo atsiveria jums, ir kaip tik tada ši aikštuolė jums pradeda 
teikti pačius didžiausius malonumus - tuos, apie kuriuos rašoma toje pastaboje, bet 
kurių galbūt nepastebėjo lordas Byronas ir Rousseau, - atskleisti tūkstančiu formų, 
skelbti apie juos kitiems, tirti patį save, nuolat save tapyti pasitelkus savo kūrinius. 
Nekalbu apie vidutinybes: tačiau koks yra tas šėlas ne tik rašyti, bet ir spausdinti 


savo kūrinius? Be laimės, kurią teikia pagyrimai, žengi žingsnį ir link visų tave su- 

prantančių sielų, ir kartais nutinka, kad visos sielos įžvelgia save jūsų paveiksle. Ką 
reiškia net pats bičiulių pritarimas? Ar tai, kad jie, savaime aišku, supranta jus, arba, 
greičiau, kas jums darbo? Tačiau svaigulys kyla jau vien nuo minties apsigyventi kitų 
mintyse. Ar reikia dėl to sielvartauti? - pats save klausčiau. Gali priskaičiuoti dar 
vieną sielą prie tų, kurios žvelgė į gamtą savitai. Tai, ką tapo visos šios sielos, joms 
yra nauja, o tu nutapytum dar naujų! Jie tapė savo sielą tapydami daiktus, o tavo 
siela taip pat prašosi savo eilės. Ir kodėl turėtum priešintis tokiai tvarkai? Argi jos 
prašymas yra niekingesnis už miegą, kurio tavęs prašo tavo nuvargęs kūnas ir visa 
tavo fizinė prigimtis? Jeigu jie tau tarnavo nepakankamai, tai ir dėl kitų jie nepadarė 
gana. Tie, kurie tiki, kad viskas buvo pasakyta ir atrasta, tave pasveikins kaip nau- 
joką ir dar uždarys duris už tavęs. Ir pridurs, kad visa jau pasakyta. Taip ir žmogus, 
kuris dėl savo amžiaus naštos mano, jog prigimtis ritasi žemyn, taip ir prasčiokiškos 
dvasios žmonės, kurie neturi ką pasakyti apie tai, kas jau buvo pasakyta, mano, kad 
gamta davė žodį vos keliems, ir tik iš pradžių, pasakyti ką nors nauja ir įsimintina. 
Tai, ką buvo galima pasakyti šių nemirtingų sielų laikais, kaustė ir jų amžininkų 
žvilgsnius, ir todėl nedaug buvo mėginusiųjų užčiuopti nauja, įsiamžinti paskubo- 
mis, kad iš ateinančių kartų atimtų būsimą derlių. Naujumo turi kurianti dvasia, 
o ne jau užbaigta prigimtis. Rašančiojo santūrumas visada kliudo įsiterpti tarp tų 
didžiadvasių, apie kuriuos kalbama. [...] 

Tu, kurs žinai, kad visada atsiranda kas nors nauja, parodyk jiems, ką jie ne taip 
suprato. Padaryk, kad jie patikėtų, jog niekad nėra girdėję kalbant apie lakštinga- 
lą ir apie neaprėpiamos jūros vaizdą, ir apie visa, ką jų menkos juslės nesupranta 
jaučiančios, iki kol kiti pradžioje imasi tai pajausti už juos. Tegu tavęs neglumina 
kalba. Jei ugdai savo sielą, vieną dieną ji atsiskleis. Ji susikurs kalbą, kuri iš vieno 
pareikalaus aleksandrinų“, iš kito - prozos. Ką? Sakote, esate originalus, ir vis dėlto 
jūsų užsidegimas suliepsnoja tik skaitant Byroną ar Dante etc. Šį įkarštį jūs laikote 
kūrybine galia, bet ar tai nėra vien imitacijos poreikis?.. Štai ir ne. Mat jie nepasakė 
ir šimtosios dalies to, ką dar galima pasakyti. Mat viename jų paliestų dalykų yra 


daugiau medžiagos naujiems talentams [...]. 


25  Aleksandrinas - silabinės eilėdaros metras: 12 arba 13 skiemenų eilutė su pastovia cezūra 


po 6 skiemens. 

KOMENTARAS 

"Tapytojas Eugėne'as Delacroix (1798-1863) vadinamas ryškiausiu XIX a. Roman- 
tizmo atstovu. Ir jo kūryba, ir biografija atspindi naują kultūrinį ir socialinį mo- 
delį, įsitvirtinusį Europoje po Napoleono imperijos žlugimo. Delacroix gimė pietų 
Prancūzijoje; yra nuomonių, kad jis - nesantuokinis diplomato Charles Maurice 
de Talleyrand-Pėrigord (1754-1838) sūnus, kurį menamas tėvas globojo iki pat savo 
mirties. Atvykęs į Paryžių 1815 m., Delacroix pradėjo mokytis neoklasicistinių idėjų 
šalininko Pierre-Narcisseo Guérino (1774-1833) studijoje, bet kur kas didesnę įtaką 
jam darė XVII a. Flandrijos dalininko, Baroko epochos tapytojo Peterio Pauliaus 
Rubenso (1577-1640) ir keleriais metais vyresnio tapytojo Théodoreo Gėricault 
(1791-1824) darbai. 

Europos dailės istorijoje Delacroix vardas nuskambėjo 1822 m., kai Paryžiaus Sa- 
lone buvo eksponuota jo drobė Dantes luotas, sulaukusi audringų diskusijų dėl dra- 
matiškomis rubensiškomis formomis bei spalvomis novatoriškai perteikto siužeto. 
"Tais pačiais metais Delacroix pradėjo rašyti Dienoraščius (Journals) - iki 1824 m. ir 
nuo 1847 m. iki mirties fiksavo gyvenimo bei kūrybos faktus, savo, kaip menininko 
ir žmogaus, būsenas. 

Jau pirmieji, 1822-1824 m. daryti įrašai atskleidžia bendrų moralinių ir vertybi- 
nių prioritetų netekusios Romantizmo epochos menininko pasaulėjautą. Dailininko 
apmąstymuose nemažai svarstymų apie tvarkos, disciplinos būtinybę, o greta - sa- 
vigrauža dėl silpnumo, baimių, susidvejinusios asmenybės. Pirmųjų metų įrašuose 
dažnai matomas romantikams būdingas vienatvės ilgesys, individo ir minios prieš- 
prieša (1824 m. sausio 4 d., vasario 2 d., kovo 31 d., gegužės 9 d. įrašai). 

Dienoraštyje ne kartą minimi Delacroix įspūdį darę praėjusių epochų me- 
nininkai - Michelangelo, Rubensas, Diego Velázquezas, taip pat amžininkas 
Gėricault. Žinios apie jo mirtį proga parašyti keli pasažai apie netektį, pirmasis 
jų - patikslinantis istoriškai susiklosčiusią nuomonę apie artimą šių dailininkų 
draugystę - Delacroix jo nevadina „bičiuliu tikrąja šio žodžio prasme“ (1824 m. 
sausio 27 d. įrašas). 

Dailininkas mini temas, kuriose ieško įkvėpimo kūrybai. Pirmiausia tai prieš- 
taringos asmenybės - pramanytos (Don Žuanas) ir tikros (Torguato Tasso, Ivanas 


Mazepa), kurių tragiškos istorijos atitinka melodramatišką Romantizmo skonį. 

Dar viena Romantizmo tema - kelionės, svetimi, nepažinti egzotiški kraštai: 
troškimas vykti į Egiptą (1924 m. balandžio 20 d. įrašas; 1832 m. Delacroix keliavo 
po Ispaniją ir Šiaurės Afriką, o išvykos įspūdžiai gerokai praplėtė jo meninę kalbą 
tiek temų, tiek formos požiūriu). 

Naujų temų paiešką atspindi dienoraštyje minima drobė Skerdynės Chijo saloje 
(1824 m. balandžio 25 d. įrašas) - joje vaizduojamos Europą sukrėtusios tūkstančių 
graikų žudynės. Tapybine šios istorijos parafraze Delacroix siekė prilygti poetiniam, 
alegoriniam žodžiui: Charles'is Baudelaireas pavadino šį kūrinį bauginančiu himnu 
lemčiai ir kančioms. Dienoraštyje aprašomi dailininko ieškojimai siekiant kuo įtaiges- 
nio plastinio rezultato - sąmoningas nešvaros, tamsumo elementas - „nors atrodys ne 
taip natūraliai, vis dėlto bus vaisingiau ir gražiau“ (1824 m. gegužės 9 d. įrašas). Graikų 
ir turkų kovos epizodai atsispindi ir kituose Delacroix kūriniuose - pavyzdžiui, Graiki- 
ja ant Mesolongi griuvėsių (1827): čia kalbama apie graikų sprendimą verčiau sugriauti 
miestą ir nusižudyti, nei pasiduoti turkams. Delacroix aistringai palaikė graikų kovas 
dėl nepriklausomybės ir žavėjosi Georgeu Byronu (1788-1824), kuris mirė per šį įvykį. 
Byrono kūryba įkvėpė Delacroix sukurti paveikslą Sardanapalo mirtis (1827); paveiks- 
le vaizduojamas į apgultį patekęs asirų karalius, stebintis, kaip žudomos jo sugulovės, 
žirgai, ir laukiantis, kol galiausiai galės pats nusižudyti. 1824 m. gegužės 14 d. įrašas 
kalba apie Byrono kūrybos paskatintą nenumaldomą troškimą kurti, sielos būsenų 
reikšmę kūrybinei galiai, dėl kurios menininkas sugeba „apsigyventi kitų mintyse“. 
Dailininko pašaukimas, pasak Delacroix, - tapant daiktus tapyti savo sielą, ugdyti ją, 
kol „vieną dieną ji atsiskleis“. Tie, kurie kūrė anksčiau, „nepasakė ir šimtosios dalies to, 
ką dar galima pasakyti“, o menininko vaizduotė geba apie kūriniją atskleisti kur kas 


daugiau dalykų, nei yra sukurta daiktų. 


HELMUTAS ŠABASEVIČIUS 


DAILÉS ISTORIJOS SALTINIAI 
Algimantas SvégZda. Dienorastis 


> Tekstas iš: Algimantas Švėgžda. Dienoraštis nr. 24 (1987, 1990-1996 m.), Vilniaus dailės 


akademijos archyvas (rankraštį transkribavo ir komentarus parengė Asta Jackutė) 


1991 METAI 
[l. 1575] [...] Balandžio 2 [dieną] pasėjau 

Svogūnai, morkos, salotos, petražolės, kopsalat", šaknys, Eis-Krachsalat?*, kra- 
pai, ridikėliai balti. 

[l. 15 apv.] [sodinukų išdėstymo planas] Svogūnai, morkos [dvi lysvės], krapai, 
Eris“. Salotos, Apval.[ūs] raudoni ilgi ridikėliai, svogūnai žieminiai, [tarpe išilginė 
lysvė] gėlytės, [už „gėlyčių“] salotos, petražolės, ridikėliai balti 

dygsta salotos 

mėšlas, petražolės, mėšlas moliūgams 

visokios gėlės 

[l. 16] Sumokėjau už butą už balandį, gegužę, birželį 

Nesusipratimas su Güstrovo muziejumi”. Mano paroda bus iki balandžio galo. Išfo- 
tografavau Tantės [vok. tetos] Mortos lūšnyną. 3 balandžio. Gavau iš energijos centro dėl 


kainos pakėlimo, jei teisingai supratau 15 [markių] mėnesiui? O gal tai senoji kaina buvo? 


30.4.1991?! 
Meno substancija [išbraukta „blankus“] — atsiminimas ir ilgesys ano pasaulio. 


Meno turinys yra mūsų vizija, mūsų dvasios intelekto, pojūčių, jausmų ir instink- 


26 Dienoraštis be paginacijos; lapų numeriai Astos Jackutės. 

27 Iš vok. k. - gūžinės salotos. 

28  Vadinamosios Aisbergo salotos. 

29 Kažkokia prieskoninė daržovė arba žolė; pavadinimo nustatyti nepavyko. 
30 Turima omenyje be išankstinio derinimo su Švėgžda užsitęsusi jo paroda. 


31 Švėgžda rašė datas vokiškai: diena, mėnuo, metai. 

tų blyksnis. Meno forma - tai tas vizijos atspaudas, pėdsakas. Jei menininkas ilgai 
betarpiškai prie kūrinio triūsia, jis palieka, apgaubia dar priedo ir savo mentaline 
energija, savo dvasia. Tada kūrinys tarsi koks atvirkštinis magnetas stumia iš savęs 
sroves, veikia žiūrovą dar stipriau. Jei menininkas ar meno kūrinys jau nebeturi, ar 
negali turėt (reprodukcija, televizija) tos srovės, jis lieka tik kaip formos pėdsakas. 
"Tačiau to pėdsako turinį galima savyje atsigaminti [l. 16 apv.] priklausomai nuo to, 
kas yra mūsų - žiūrovų turinys, ar mes turime viziją, ar mes turime ano pasaulio 
atmintį. Meno formų medžiaga yra iš šio pasaulio. Regimoji, juntamoji, girdimoji, 
nuvokiamoji. Todėl menas yra betarpiškai susijęs su geografine vietove, su gamti- 
nėm aplinkybėmis. 

Abstraktusis menas yra tik viena iš krikščioniškosios kultūros pasekmių. Aro- 
gancija, kad žmogus yra Dievo išrinktoji gyvybės forma, netgi ir veidu panašus į 
Dievą ir yra atsakinga už nenusakomą Žmogaus egoizmą visuose XX a. civilizacijos 
kampuose. Ekologinė katastrofa yra ne tik žmogaus beprotystės ir gajaus vislumo 
išdava, bet ir krikščioniškosios religijos, nesirūpinančios kitų gyvybės formų santy- 
kiu su Dievu ir žmogumi pasekmė. Krikščioniui kiti gyviai [yra] tik žmogaus tarnai, 
vergai, žemos kilmės, neturintys Dievo, taigi niekingi bedieviai gyviai. [l. 17] Netgi 
kai kuriuos iš jų sukūrė ne Dievas, o Velnias, todėl [jie] verti teisingo pakeitimo. Ru- 
pūžė, gyvatė ir t. t. Mene tiesiogiai atsispindi ir žmogaus mestelėjimas. Abstrakcijos 
dailė menkai galėtų išsiversti gamtoje gyvendama; tuoj pat pamatytų savo blankumą 
ir šabloniškumą, bet miestai yra jos gūžta ir miestai visi panašūs. Ten yra intelektu- 
alinė jėga stipresnė, tai ir abstraktus menas daugiau intelekto paliestas. Su technikos 
stebuklo tikėjimu atėjusi kultūra patyrė fiasko. Reikia lygsvaros. Žmogus vėl turi iš 
naujo ieškoti draugystės su gamta ir iš naujo permąstyti, kas yra krikščionybė, kur 
ji gimė, kokiomis aplinkybėmis, kam ji iš tikrųjų tarnauja. Taigi, XX a. ideologinė, 
techninė ekologinė ir meno krizė, o kartu su ja ir kitų dabartinių religijų dvipras- 
miška padėtis. 

[l. 17 apv.] Ar gali tapti viena religija [bendra] visam pasauliui? Kokia? Ir kam? 
Juk kol bus šiaurės ir pietų ašigaliai ir kol žmonės gyvens skirtinguose planetos plo- 
tuose, turi būti ir skirtingi Dievo vaizdai, ir skirtingas menas. Tik jei išsinaikins 
žmonės ir liks gyventi tik viename regione, tada galės būti [trys ankstesni žodžiai 


pabraukti] viskas viena. 

Pavasaris man turbūt vaikų, o ne menų darymo laikas... Nežinau. Ką beimu - 
neišeina. Negaliu krapštytis kaip žiemą ir nerandu priemonės, kaip tą augimą, vi- 
talumą, netgi gaivalą gamtoje ir savyje ant paveikslo ištrėkšt. Kažkaip turi sutapti 
viskas. Ir technika, ir priemonės, ir motyvas. Šitas beprasmiškas geltonai žalias, visur 
virpantis. Viskas trapu, lengva, nerūpestinga ir, svarbiausia, nepastovu. Bandžiau 
gėlytes namo parsinešti. Negeras jausmas, kai skini, rauni, [l. 18] naikini gyvybę ne 
savo gyvybei palaikyti, o kažkokiam paišymui. Rudenį kas kita. Pavasarį gyvybė 
nori gyventi. Lauke šalta dar knabytis. Tapyti peizažus su pastele negaliu, tarsi per 
puru, per minkšta, per vatiniai gaunasi. Taigi akvarelė! Bet kaip. Visas mano mokė- 
jimas nepadaro to ko noriu. Ir neateina aiški mintis, kaip man tinka dabar [pabrauk- 
ta „man“ ir „dabar“] akvarelę naudoti. Reikia dirbti, eksperimentai iš to gaunasi. 
Kurį laiką nesėkmės. Jau kuris pavasaris taip ir prasibalatuoja be rezultato. Vakar vėl 
keturis lapus sugadinau. Blogai kad nerandu pro landą man „paslaptį išduodančio“ 
[pabraukta] motyvo. Po to galima viską čiupt. Jau aišku, kas, prie ko ir kaip. O tep- 
tuku reikia mokytis iš naujo dirbti. Juk ir tapybai aliejumi tai labai padeda. Akvarelė 


yra geroji fėja aliejinei tapybai. 


[l. 18 apv.] 3.5.91 Bellin 

Sapnavau kinišką, o gal japonišką teatrą. Fojė stovėjo vaza, kurioje virė vanduo 
ir garai darė muziką. Maždaug taip [įterptas akvarele paspalvintas vazos piešinys] 

Dangtis buvo pilnas kažkokių vamzdelių ar kažko panašaus, vienas galva pūtė 
trumpą porcelianinį (viskas iš porceliano) trimitą ir tas plerpė (tikriausiai aš knar- 
kiau), o kitur skambėjo skambaliukai. Atrodo, kad bus geras rutuliukas stūmęs. O 
kai jis išeidavo, tai rutuliukai krisdavo atgal į guolį ir suskambėdavo. Įvairiais tonais, 
nes įvairūs storiai [įterptas trimito piešinys] [l. 19] Gal taip? To, žinoma, nemačiau, 
bet atrodo galėtų taip būti, o gal kaip varpeliai [įterptas akvarele paspalvintas pieši- 
nys: Žmogus pučia trimitą] 

O teatras tai toks. Sužinau turinį: banginiai sužino, kad žmonės turi mirti, todėl jie 
nutaria numirti, išnykti, kad žmonės liktų gyvi. Bet žmonės to nesupratę pradėjo dar 
banginius žudyti, todėl banginiai supyko ir pradėjo visur žudyti žmones. Aš atidarau 
lyg kokį šaldytuvą ir ten stovi porcelianiniai indai, o gal ir ne. Atsargiai liečiu, nes kai 


kurie iš jų turi dantis. Tai toks teatras. [Įterptas banginio su dantimis piešinys] 

[l. 19 apv.] 3.4.91 Pav. [?] pietų miegą. 

Gūstrow 10 min. 29.4, 4.5, 6.5 užrašiau 

Yra keturios grupės žmonių. Pirmoji [pabraukta] - tai gamtos padarėliai, 
gyvenantys, besidauginantys, kovojantys ir laimingi, ir nelaimingi, jausmais, 
pojūčiais ir instinktais besivadovaujantys. Ir tas, kuris turi dar stiprų instinktą, 
tas yra „žinantis“ toje grupėje. Toji grupė yra nežinantys, kad nežino [sakinys 
pabrauktas]. 

Antroji [pabraukta] yra žinantys, kad nežino. Trečioji [pabraukta] yra Zinantys, 
bet nemokantys pasakyti. Ketvirtoji - Zinantys ir mokantys - randantys žodžius, 
simbolius ir t. t. ir galintys pasakyti [sakinys pabrauktas]. 

Antroji grupė yra pirmoji intelektuali pakopa. Čia yra jau pirmasis mąstymo 
laipsnis pasiektas, leidžiantis eiti toliau. Geras mokytojas gali daug iš tos masės pa- 
daryti [pabraukta], nulipdyti. 

Iš pirmosios yra sunkiau. Galbūt galima tik pradžioj sutrikdyti tą „natūralų gy- 
venimą“: karu, maru ir badu, nelaimėm, ligomis. 

[l. 20] Tokiu būdu šokas, skausmas suvirpina pirmąsias mąstymo stygas. Antrai 
grupei nereikia to. Reikia mokyklos ir mokytojo. Trečiai grupei reikia apreiškimo. 
Reikia situacijos, reikia padėti surasti medžiagą, kurioje jis pamatys formą. Gal tai 
bus žodis, gal paveikslas, gal žemės darbas, gal molis ar net valdžia ant kito. Taigi, čia 
gali būti daug „laimingųjų atsitiktinumų“, kurie ir „atvers burną“. Ketvirtajai nerei- 
kia nieko, tikriau reikia netrukdyti būti savimi. Reikia laikytis pagarbaus atstumo ir 
išlaikyti jiems pagarbą. Net jei ir atrodo keistai ar nežmoniškai, net jei atrodo, kad jie 
kalba nesąmones. Jiems reikia, juos reikia apsupti meile, pasitikėjimu. Tai ir viskas 


ko jiems reikia. 


[l. 20 apv.] 13.05.1991 
P. S. Tik atskirti tai, suprasti tai, atpaZinti gali retas. Todél ir néra tos penktos 
grupės. Bet kuris iš keturių grupių, tikriau, kažkas gali pirštu parodyti ir sušukti: 
„Žiūrėk, pranašas kalba“, bet dažniausiai klystama. Todėl ir žmonija kenčia nuo savo 
prastų darbų, nuo kvailų karalių ir politikų. O pranašas apie save retai kalba, jis turi 
ką svarbesnio pasakyti. Gal dėl to ir sako, kad pranašu savo krašte nebūsi, nes visi 


atpažįsta tai, ką jie patys žino. Ore tai yra. Ir tik svetimieji, pamatę naująjį, nežinomą, 

gali, jei pasiseka, įžvelgti neturėdami išankstinio nusistatymo, gal net per netyčią, 
tikrąjį svetimojo veidą. 

Ir, o ironija! Tai lengviau gali tarsi instinkto vaikas, kvailiu laikomas, toksai gali 
tapti „sekundės aiškiaregiu“. 

[L 21] Štai kodėl visi karai, marai ir bėdos mums, vis dar pirmos grupės visos pla- 
netos gyventojams ir siunčiami iš Dangaus. Su Viltimi, kad koks „šimtelis išperskų“ 
atitrüks ir pereis į žinančiųjų, kad nežino, grupę. Ir kuo daugiau tokių, tuo mažiau 
karų, marų ir bėdų bus ant svieto. 

Kol kas, atrodo, sekasi Dievuliui prastai. Vis dar durnėjame. Po tūkstantėlio vie- 
no, kito, bus tikrai kitaip. 

Gal žmonija yra augalas? Kuris vis želdamas, bujodamas, pūdamas vėl tręšia sau 
žemę ir iš jos suželia jau tauresnis daigas. Tarsi po vešlių varnalėšų ateina obelė, po 
obels - lelija... 

Gal dėl to dabar dauginamės kaip bepročiai, kad po atominių šalnų būtų mėšlo 


sekančiam Homo?.. 


[l. 22] 18 d. parodos atidarymas Frau Hart galerijoje?*. Ol] pastelės” — peizažai, trupu- 
tis grafikos. Kalbėjau su kultūros šefais dėl Tantės Martos namelio, kuriame galima 
būtų kaimo etnografinį namą-klubą įrengti. Eina derybos dėl kainos. Nori 30 ooo 
[markių], bet jis nėra tiek vertas. 

Dešinėj plaštakoje iš nakties patempiau sausgyslę. Skauda aštriai. Bijau, kad tęsis 
ilgai. Blogai. 

[l. 22 apv.] Šitose virvelėse su pagaliukais yra, turi likti natūralus gyvenimo 
dramatizmas, peraugantis į ramią išmintį. Yra gyvenimas, yra mirtis, yra skaus- 
mas ir palaima. Virvelė apvyta, apsukta logiškai, jos nei pagaliuko neišprievartau- 
jant. Ir šviesa, rusvai rausvai pilka sukepusios aslos, molio, sutryptos žemės tonas 
ir šviesa; pro plyšį jau išskydusi, bet su aiškiu susivokimu, kad yra šviesos šaltinis. 


"Tokie tai komponentai ir yra mano užuojauta Tibeto žmonėms. Noriu būti senas 


32 Frau Hart galerija - savininkės ponios Hart vardu vadinama Giustrovo galerija, su kuria 
Švėgžda palaikė ryšius, rengė parodas. 


33  Aliejinés (vok.) pastelės. 

nomadas, kuris jau kankintas ir vėl paleistas, su viltimi ir neviltimi, su mažu tar- 
pupirščio perštėjimu ir dideliu širdies skausmu, su viltimi apie gerą rytdienos orą 
ir neviltimi apie ateitį. Viskas sukasi savo ratu. Tik va laikmetis juodas. Bet tame 
juodume yra gyvenimas, paprastas kaip ir jo palydovė mirtis. Dramatizmas su 
optimizmu, rimtis ir įtampa, šventas laukimas, kantrybė, ištvermė ir išdidus tiesos 


žinojimas. 


[l. 23] 1991 06 rugsėjo. Rusijos taryba ir kitos respublikos pripažino Lietuvą. 

9 rugsėjo atsiėmiau paveikslus iš Giustrovo galerijos. 

Pas Frau Kordis* liko peizažas vasara, kalnas dešinėj oranžinis medžiai ir šešė- 
liai apačioje. 

1991 Balta al. pastelė 

Rugsėjo 8 parašiau pareiškimus dėl buto padidinimo. 

Keistai svaigsta galva, jau 4 diena. Padariau „virvelės-mazgo“ kopiją, dvi grafikos 


plokšteles-gervuoges, vieną piešinį anglimi. Išviriau gervuogių uogienės. 


[l. 23 apv.] Imu kas trečią dieną Busulfaną“ nuo 13 lapkričio, 15 lapkričio krūtinę 
spaudžia. Tankiai kvėpuoju. Bandau daryti miške ilgus įkvėpimus ir iškvėpimus su 
savitaigos pratimu ir Pranos** paėmimu. Nežinau ar valgyti morkas? Burokėlius? 
Bičių duoną? Bet valgau daug. Jautiena, moliūgas, česnakas, petražolės. 

16 d. buvo Heiko. Apžiūrėjome namą. Jis sutiko su mano projektu, bet atkalbi- 
nėjo ten gyventi, bus šalta ir drėgna. Arba reikia izoliuoti gerai. O aplamai viską iš 
naujo tame charakteryje. Sek.[ančią] sav.[aitę] jis kalbėsis su Brentigenu" ir savo 


biuru. Po to su Grosse? tarsimės. 


34 Frau Kordis - nenustatytas asmuo; spėtina, kad Giustrovo galerijos savininkė. 


35  Busulfanas - nuo 1959 m. iki XX a. pab. pagrindinis leukemijos cheminės terapijos 
preparatas; taip pat, kaip Švėgždos atveju, naudotas organų transplantacijos operaciją 
patyrusių ligonių. 

36  Prana (iš sanskrito k. prūna - gyvybė) - induistų pratybose kvėpavimą reguliuojanti 
praktika. 


37  Franzas (?) Brentingenas - valdininkas. 


38 Hans Grosse - vienas i$ Bellino bendruomenės šviesuolių aktyvistų, su kuriuo Švėgžda 


palaikė bičiuliškus ryšius. 


339 


DAILÉS ISTORIJOS SALTINIAI 


[l. 24] 19 dieną ėmiau Busulfana. Skambinau Kristin”. Parašiau laišką Martynui^. 
Bėgiojau miške. Langus su kitu suklijavau. 

22 dieną. Negalėjau. Nuėjau pas Burmistrą kalbėti. Mat jis prieš savaitę pasakė 
kad kirs apie 400 metų senumo ąžuolą, nes jis senas ir pavojingas. Regis, pavyko 
kalbėti. Jis jau turi nutarimą, bet pažadėjo dar kartą komisiją sukviesti ir mane. Se- 
kančią savaitę. Bet ar sukvies? O ąžuolą reikia tik apgenėti sausas šakas ir paremti 
dviem mediniais stulpais. Nereikėtų man jaudintis. Pamiršau. Leukocitams vėl pro- 
ga pašokinėti. Bet ką padarysi, atsimenu po to.... gaila, kad neturiu čia jokių pažįs- 
tamų, vokiečių žurnalistų, televizijos darbuotojų. Visi kažkaip trinasi savo biuruose, 
o čia gi reikia eiti per laukus, per kiemus, agituoti žmones išsaugoti save ir tradicijas. 


Ir medžius, ir pastatus, ir dainas. Bet ar beturi tam jėgų, Vokietija? 


KOMENTARAS 

Algimanto Švėgždos (1941-1996) kūriniai XX a. antros pusės Lietuvos dailės 
kontekste išsiskiria meditatyviu charakteriu, precizišku piešiniu, simboliškumu. Po 
1982 m. Rytų Berlyne atliktos inkstų transplantacijos dailininko asmeninis ir kūry- 
binis gyvenimas skilo į dvi dalis: (1) lietuviškąjį periodą ir (2) vokiškąjį laikotarpį, 
kuris truko nuo 1982-ųjų iki Švėgždos mirties. Lietuviškojo tarpsnio kūrybą (dau- 
giausiai tapybą) paveikė hiperrealizmas, popratas. Vokiškajam laikotarpiui būdin- 
gas dėmesys grafikai (piešiniai, litografijos, šiek tiek ofortų) ir siekis kiek įmanoma 
tiksliau atkurti tikrovės bruožus, perteikiant vaizduojamojo objekto harmoningos 
būties įspūdį. 

Svetimame krašte išgyvendamas vienatvę ir atskirtį, bandydamas apsiprasti 
naujoje aplinkoje dailininkas mėgino disciplinuoti kasdienybę, susikurti mažus ri- 
tualus. Tam padėjo ir rašomas dienoraštis. Pradėjęs 1983 m., rašė jį su nedidelėmis 
pertraukomis“ iki gyvenimo pabaigos. Rašymui naudojo nedidelius bloknotus, rašė 


pieštuku. Rašysena dažniausiai smulki, nervinga, raidės sunkiai įskaitomos. Lietu- 


39 Kristin Hansen - Švėgždos bičiulė, rėmusi ir slaugiusi dailininką iki paskutinės gyvenimo 
dienos. 
40  Martynas Švėgžda (g. 1967) - dailininko sūnus, smuikininkas. 


41 Dienoraščių „tyla“ įsivyraudavo per dailininko keliones, taip pat suirus įprastam gyvenimo 


ritmui: per kraustymąsi, atvykus svečiams, pablogėjus savijautai. 

voje yra dvylika sąsiuvinių, kuriuose esantys užrašai neskelbti. Kita dienoraščių da- 
lis galėtų būti Vokietijoje, tikėtina, kad pas artimą dailininko bičiulę Kristin Hansen, 
gyvenančią Berlyne. 

Dienoraščiai perteikia kintantį dailininko santykį su aplinka, jo pasaulėžiūros 
permainas: ilgainiui vis mažėja raštu liejamo liūdesio, nepasitenkinimo bloga svei- 
kata, kūrybos sąlygomis, aplinkiniais žmonėmis, politine situacija Rytų Vokietijoje 
ir Lietuvoje ir daugėja filosofavimo apie kūrybą apskritai ir savus dailės kūrinius, 
reiškiamas tylos, ramybės, susitaikymo su pasauliu ir savimi poreikis. Į tekstą įter- 
piama ir savos kūrybos eilėraščių. Dienoraščių puslapiuose greta fizinės būklės fik- 
savimo, įrašų apie gautas pajamas ir išlaidas, reikalingų adresų, telefonų ir skaitomų 
ar skaitytinų knygų sąrašų, nugula pasakojimai apie sapnus, eskizai, įvairios patirtų 
įspūdžių sukeltos impresijos. 

1983-1986 m. rašytuose dienoraščiuose laikomasi tos pačios įrašų struktūros: 
pradedama nuo datos, paskiau pažymima, kelintą valandą ir kaip nusiteikęs bei 
jausdamasis autorius kėlėsi, kur lankėsi, su kuo susitiko, apie ką kalbėjosi. Kasdien 
pažymima, kiek laiko skirta kūrybai ir kaip sekėsi dirbti. Intarpai su apmąstymais 
ir išgyvenimais neilgi. Kartais nurodoma, kelintą pavyko atsigulti, kokia knyga 
skaityta prieš miegą, koks buvo dangus, ar nieko neskaudėjo. Įrašai paprastai ap- 
ima vieną puslapį. Jie ilgesni tik išskirtiniais atvejais, kai įvykdavo kas nors ypač 
svarbaus. 

1986-1987 m. dienoraščiai fiksuoja kūrybinio gyvenimo suintensyvėjimą ir 
besiplečiančius ryšius su vokiečių dailininkais. Dienoraščių autorius kupinas am- 
bicingų meninių sumanymų, išgyvena meilės dramas. Dienoraščių puslapiuose 
nugula atsiliepimai apie lankytas parodas, probėgšmais analizuojama ir Lietuvos 
dailės situacija. 1986 m. padedamas bičiulių Švėgžda įsigijo vasarnamį Meklenbur- 
go-Pomeranijos žemėje netoli Giustrovo esančiame Bellino kaimelyje. Pamėgtus 
kasdieninės rutinos aprašymus dienoraščiuose pakeičia sodrių emocinių išgyve- 
nimų fiksacija. Dailininkas užrašo jį labiausiai paveikusius įvykius: pasakoja apie 
parodas, Bellino vaikų dailės studiją, kurią kuriant aktyviai dalyvavo. Džiugesį 
temdo tik nerimas dėl Lietuvoje likusios šeimos. Šio laikotarpio dienoraštis kar- 
tais įgyja laiško ar testamento bruožų: kreipiamasi į nenurodytą adresatą, reiškiant 


savo valią ir dėstant savo tiesas. Kai kurie įrašai atsiranda praėjus kelioms dienoms 

po aprašomų įvykių, dalijamasi tuo, kas ypač įstrigo atmintyje. Greta kruopščiai 
pažymimi galerijų, organizacijų, žmonių, kuriems dovanojami kūriniai, vardai ir 
adresai. 

Paskutinio dienoraščio, rašyto 1987-1996 m. su pertrūkiais nuo mėnesio iki 
metų (jo ištrauka pateikiama antologijoje), struktūra kinta, įrašai netenka ankstes- 
nio sistemiškumo. Lapai nebenumeruojami, rašoma ne tik pieštuku, bet ir flomas- 
teriais, tušinuku. Pradžioje dienoraštis panašesnis į užrašų knygelę, kurioje žymima, 
kada mokėti mokesčius, kokius daiktus pasiimti iš Berlyno važiuojant į Belliną, įra- 
šomos žinutės į Berlyną atvykusiam sūnui Martynui, perrašomi anksčiau sukurti ir 
užrašomi nauji eilėraščiai. Tačiau nuo 1990 m. tekste mažėja buities ir daugėja filo- 
sofinių temų. Fiksuojami Švėgždą kankinę klausimai apie religiją, politiką, pasaulio 
ateitį. Į šį kontekstą įpinami tiesiogiai dienoraščio autorių palietę įvykiai (pasakoji- 
mas apie Bellino kaimo valdžios sprendimą kirsti šimtametį ąžuolą), ryškesni svei- 
katos pokyčiai. Paskutinis dienoraščio įrašas atliktas likus pusmečiui iki dailininko 
mirties - 1996 m. sausio 25 dieną. Padrika, blankia rašysena vos keliomis eilutėmis 
užrašyta, kam išsiųsti laiškai. 

Pristatoma ištrauka rašyta 1991 m. balandį Belline. Kaime menininkas džiaugėsi 
žemės darbais, žavėjosi gamtos grožiu, pagal išgales kūrė. Dienoraštis atskleidžia, 
kaip entuziastingai Švėgžda rūpinosi daržu. Į tekstą įterpti lysvių su gėlių, daržovių 
ir prieskonių pavadinimais planai. Menininkas neatsidžiaugė galėdamas pats užsi- 
auginti burokėlių, morkų, bulvių, žirnių ir kt. Daržas, pasivaikščiojimai po apylinkes 
leido Švėgždai pasijusti maža gamtos dalele, o fizinis nuovargis padėjo išsikrauti, 
atsikratyti susikaupusio nerimo, abejonių. Dienoraštis perteikia, kad Švėgžda buvo 
panteistas, nuoširdžiai tikėjo, kad medis, akmuo, upelis turi sielą. Šalia daržo lysvių 
plano, pastabų apie parodą Giustrove, būsto nuomos reikalų įsiterpia ir pamąstymai 
apie meno prigimtį. Kai kurios pastabos gana kritiškos. Švėgžda nemėgo abstrakčio- 
sios dailės ir siejo ją su krikščionybės poveikiu: „Abstraktusis menas yra tik viena 
iš krikščioniškosios kultūros pasekmių. Arogancija, kad žmogus yra Dievo išrink- 
toji gyvybės forma, netgi ir veidu panašus į Dievą, ir yra atsakinga už nenusakomą 
žmogaus egoizmą visuose XX a. civilizacijos kampuose. Ekologinė katastrofa yra 
ne tik žmogaus beprotystės ir gajaus vislumo išdava, bet ir krikščioniškosios religi- 


jos, nesirūpinančios kitų gyvybės formų santykiu su Dievu ir žmogumi, pasekmė. 

Krikščioniui kiti gyviai [yra] tik žmogaus tarnai, vergai, žemos kilmės, neturintys 
Dievo, taigi niekingi bedieviai gyviai.“* 

Dailininko dienoraštyje atskleista savotiška gyvenimo ir kūrybos filosofija, „su- 
plakta“ iš dzenbudizmo, Antikos filosofijos, Vydūno raštų, vedų ir net nemégstamos 
krikščionybės. Centrine apmąstymų ašimi tampa kūrybos temos ir pasaulio ateities 
perspektyvos. Dailininkas jaučia poreikį (išsi)aiškinti savo kūrybos esmę, tarytum 
nerimaudamas, kad žiūrovai nesuprastų jo kūrinių paviršutiniškai: „Šiandien 27 va- 
sario, beskaitant apie DZEN radau savyje du žodžius kaip pasakyti apie mano pa- 
veikslus. Tai jokiu būdu ne natiurmortai, nei Stil-leben, nei panašiai. Tai pačio manęs 
ir per daiktų vienybę būties apsireiškimas? 

Gamtos „prakalbėjimas“, jos galios pojūtis Švėgždai tapo natūralia kūrybos są- 
lyga. Jausdamasis atliekąs tarpininko tarp gamtos ir kultūros vaidmenį, dailininkas 
jautė didelę atsakomybę ir siekė kiek įmanoma jautriau, tiksliau, aiškiau perteikti 
savo regėjimus ir atvėrimus, skrupulingai vengė pagražinimo, stilizacijos, dirbtinu- 
mo. Darbą suvokė kaip pareigą sau ir pasauliui. Kita vertus, neretai abejojo Žmogaus 
būtinumu pasauliui, teigė, kad skruzdės ar paukščio gyvenimas toks pats svarbus, o 
gal net svarbesnis nei žmogaus. Dailininkui vienodai rūpėjo ir lietuviška savivoka, ir 
tiesioginis kontaktas su Vakarų kultūra, ir galimybė susiliesti su kitomis kultūroms. 
Jis rūpinosi lietuvių tautos paveldo išsaugojimu, nerimavo dėl Vokietijos etnografi- 
nių pastatų, liaudies dainų likimo, įsijausdavo į Tibeto piemenų kasdienybę. Sukūrė 
net akvarelių ciklą Tibeto piemenims, kuriame varijavo aplink sausą medžio šakelę 
apvyniotos virvelės vaizdą. Paveikslų erdvė tik iš pirmo žvilgsnio tyli; įsižiūrėjus 
ji - „tanki“, knibžda judesiu ir žmogaus ausiai negirdimu triukšmu. Dienoraštyje 
pateiktame ciklo aiškinime dailininkas koncentruotai atskleidė iš Rytų filosofijos 
perimtą savo vėlyvųjų darbų suvokimo kodą - mirtis supinta su gyvybe, ramybė ir 
taika gimsta ne kariaujant, bet atsiduodant savaiminės tėkmės srautui. 

Dienoraštis perteikia ir dar vieną Švėgždos pomėgį - susidomėjimą fotografija, 
kuriuo jį užkrėtė geras bičiulis fotografas Algimantas Kunčius. Fotografija, kurios 
imdavosi dažniausiai kelionėje, Švėgždai kartais pakeisdavo dienoraščio rašymą: 


malšino nerimą, leisdavo jaustis užimtam, kai kitokiai veiklai nebūdavo jėgų. Pa- 
42 A. Švėgžda. Dienoraštis nr. 24 (1987, 1990-1996 m.), VDA archyvas, l. 16. 

teiktoje dienoraščio ištraukoje skaitome: „Išfotografavau Tantės Mortos lūšnyną.“ 


Kaip vėliau paaiškėja dienoraščio įrašuose, tai būta vokiškos etnografinės sodybos, 
kurioje dailininko rūpesčiu buvo įkurtas Bellino kaimelio etnografinis klubas, tapęs 
bendruomenės susiėjimų, vakaronių, švenčių centru. 

Kitaip sakant, kasdieninis dienoraščio rašymas dailininkui buvo ir buities, ir 
būties dalimi. Dienoraščiuose menininkas dažnai kalba apie asmeniškus, intymius 
dalykus, dvasines patirtis, sielos skausmus, kūrybines sėkmes ir nesėkmes, išgryni- 
na ir susistemina savo unikalią kūrybos ir pasaulėjautos filosofiją. Kita vertus, die- 
noraščių tekstai peržengia intymumo, privatumo ribas ir tampa aktualūs platesniu 
mastu. Švėgždos dienoraštis — egotekstas, pirmiausiai supažindinantis su savo auto- 
riaus gyvenimo vingiais, jo asmenybės ypatumais. Kartu tai XX a. pabaigos Lietuvos 
ir Rytų Vokietijos kultūrinio gyvenimo dokumentas, galintis pasitarnauti tyrimams, 


kuriuose Švėgžda būtų tik statistas, vienas iš daugelio liudytojų. 


ASTA JACKUTĖ 


LAIŠKAS 


Laiškas yra viena iš seniausių rašytinės komunikacijos formų, turinti stabilią eti- 
kos ir stilistikos tradiciją. Kaip egotekstas, laiškas artimas dienoraščiui ir prisimini- 
mams: juos sieja dėmesys asmeninio gyvenimo faktams bei atvirumas, savistaba ir 
retrospektyvumas. Tačiau laiške pirmiausia atsižvelgiama į adresatą, dėstomi sam- 
protavimai ir faktai, aktualūs ir suprantami abiem korespondentams. Laiško turinį 
lengviau rekonstruoti, jei pavyksta susipažinti ir su adresato atsakymu. Rašoma pa- 
prastai žmogui, su kuriuo rašantysis yra susijęs asmeniniais arba dalykiniais ryšiais, 
todėl laiškuose pateikiama pati įvairiausia informacija: nuo globalinių temų apmąs- 
tymų, filosofinių samprotavimų ir intymiausių išpažinčių iki kasdieninių reikalų. 
Grynai dalykiniai laiškai paprastai nepasižymi egoteksto intymumu; tipologiniu 
požiūriu juos laikome dokumentais ir priskiriame oficialiems raštams. Laiškai, kaip 
ir dienoraščiai, datuojami; laiško rašymo taisyklės reikalauja nurodyti rašymo vietą, 
adresatą ir autorių. Šie duomenys labai vertingi tyrėjams. 

Dailės istorikai laiškus tradiciškai naudoja kaip dailininkų ir kitų dailės pasau- 
lio žmonių biografinį šaltinį. Dažniausiai studijuojami rankraštiniai laiškų archyvai. 
Publikavimui pasirenkami įtakingiausių arba visuomenę labiausiai dominančių dai- 
lininkų, kolekcininkų, dailės žinovų ir pan. laiškai. Mokslo tyrimų tikslais rengiami 
kritiniai, t. y. pagal tekstologijos taisykles parengti ir komentuoti, korespondencijos 
rinkiniai. Tokiuose rinkiniuose gali būti pristatomas visas turimas vieno ar kito as- 
mens korespondencijos archyvas, bet jei susirašinėjimas ypač gausus, kartais eina- 
ma kitu keliu ir ruošiama laiškų rinktinė, pagrįsta tam tikrais atrankos kriterijais: 
susirašinėjimas su vienu adresatu, ankstyvojo ar vėlyvojo gyvenimo tarpsnio laiškai, 
laiškai apie vieną kūrinį, kūrinių grupę, laiškai iš tam tikros vietovės ir pan. Taigi 


laiškų rinktinės sudarytojas interpretuoja medžiagą. Tad kitiems tyrinėtojams, pa- 


345 


DAILÉS ISTORIJOS SALTINIAI 


sirinkusiems skirtingą problemine prieigą, tokiu atveju tenka grįžti prie pirminio 
šaltinio. 

Ankstyviausi tiesiogiai su daile susijusių laiškų rinkiniai - garsiųjų Renesanso 
meistrų korespondencija (žr. komentarą apie Michelangelo rašytinių tekstų publi- 
kacijas skyriaus „Dokumentai“ poskyryje „Sutartis“) - skelbta ne tik siekiant giliau 
ir visapusiškiau pažinti jų asmenybes, bet ir padėti visuomenei priartėti prie genijų, 
praskleisti jų privataus gyvenimo uždangą. Tais pačiais sumetimais, tik jau gerokai 
vėliau - nuo XX a. vidurio ar net antrosios pusės, - pradėta publikuoti įtakingiau- 
sių nacionalinių dailės mokyklų atstovų epistoliarinį palikimą. Pavyzdžiui, britams 
tokios dėmesio vertos dailės pasaulio asmenybės yra vienas Gotikos atgimimo ide- 
ologu ir praktikų architektas bei dizaineris A. W. N. Puginas (1812-1852)', taip pat, 
žinoma, Dailės ir amatų judėjimo ideologas, dailės kritikas ir teoretikas Johnas Rus- 
kinas, kiti dailininkai, architektai, dailės žinovai ir mecenatai. 

Kritiniai laiškų leidimai su komentarais palengvina ir skatina ne tik konkretaus 
asmens kūrybinės biografijos, bet ir jo aplinkos, jo epochos kultūros tyrimus. Ap- 
triant laiškų (kaip ir kitų rašytinių tekstų) publikacijas, labai svarbu tai, kad patei- 
kiami transkribuoti tekstai, palengvinantys skaitymą, tačiau sudėtingesnių rašysenų 
šifruotojai ne visada išvengia klaidų, tad kartais tyrimo tikslai gali paskatinti grįžti 
prie archyvinio rankraščio ir savo akimis įsitikinti, koks yra jo turinys. 

XXI a. kruopštaus laiškų tyrinėtojų darbo rezultatus padeda viešinti virtualūs 
archyvai — atviros prieigos laiškų rinkinių duomenų bazės. Vienas žinomiausių — 
Van Gogho laiškų tinklalapis (plačiau žr. komentarą prie Van Gogho laiškų broliui 
publikacijos). Panašių tinklalapių yra ir daugiau. Pavyzdžiui, Glazgo universitetas, 


bendradarbiaudamas su Smitsono institutu, parengė Jameso McNeillo Whistlerio 


1 The Collected Letters of A. W. N. Pugin, 4 t. [numatytas ir 5-as tomas], Oxford University 


Press, 2001-2012. 


2 The Winnington Letters: John Ruskins correspondence with Margaret Alexis Bell and the 
children at Winnington Hall, sudaryt. V. A. Burd, Harvard University Press, 1969; The Ruskin 
Family Letters: The Correspondence of John James Ruskin, his wife, and their son John, 1801- 
1843, sudaryt. V. A. Burd, 2 t., Cornell University Press, 1973; The Correspondence of John 
Ruskin and Charles Eliot Nortion, sudaryt. J. L. Bradley, I. Ousby, Cambridge University Pres, 
1987; The Correspondence of Thomas Carlyle and John Ruskin, sudaryt. G. A. Cate, Standford 
University Press, 1982; John Ruskin's Correspondence with Joan Severn: Sense and Nonsense 


Letters, sudaryt. R. Dickinson, Legenda, 2008. 

1855-1903 metų laiškų internetinį leidimą (www.whistler.arts.gla.ac.uk/correspon- 
dence). 

Kritinė laiškų leidyba leidžia parengti plačiajam skaitytojui skirtus didžiausią 
publikos smalsumą bei susižavėjimą keliančių dailininkų rinkinius. Tarp daugelio 
pavyzdžių galima paminėti impresionizmo žinovo Johno Rewaldo parengtą Cėzan- 
neo susirašinėjimo populiarų leidimą“; susidomėjimas britų intelektualų ir meni- 
ninkų „Bloomsbury grupės“ veikla paskatino leisti jos narių, tarp kurių buvo ir ta- 
pytoja, rašytojos Virginios Woolf sesuo Vanessa Bell, korespondencijos rinkinius. 

Laiškų rinkiniai sudaromi ne tik personaliniu, bet ir probleminiu principu. Pa- 
vyzdžiui, skyriaus „Norminiai ir programiniai tekstai“ poskyryje „Kūrybos trakta- 
tas, programa, manifestas“ skelbiamas Nicolas Poussino laiškas de Chantelou (žr. 
komentarą) tėra tik vienas iš daugelio panašių, meninės programos turinio laiškų. 
Leidžiami meninės grupės, mokyklos, regiono dailės gyvenimą atspindinčios ko- 
respondencijos rinkiniai. Vienas pavyzdžių galėtų būti keturtomis, nušviečiantis 
XVIII a. Venecijos dailės bei muzikinį gyvenimą, pasitelkus tokių dailininkų kaip 
Giambattista Tiepolo, Pietro Longhi, Antonio Canova ir kitų jo dalyvių, pavyzdžiui, 
airių kilmės teatro impresarijaus ir dailės pirklio Oweno McSwiny, korespondenci- 
ją“. Žinoma, probleminį aspektą gali įgyti ir atitinkamai parinkti atskirų asmenybių 
korespondencijos leidimai. Pavyzdžiui, JAV „nacionalinio stiliaus“ abstrakčiojo eks- 
presionizmo ryškiausio atstovo Jacksono Pollocko susirašinėjimas padeda iliustruo- 
ti ne tik jo asmeninę biografiją, bet ir XX a. vidurio JAV dailės istorijos pervartas, 
dailės pavertimą valstybės galios propagandos priemone". 

Kartais laiškai panaudojami atskleisti, išryškinti dailės reiškinio įvairovę, dau- 


gialypiškumą, jo briaunas, būdingas bendrajai laikotarpio kultūrai. Pavyzdžiui, 


3 The Correspondence of James McNeill Whistler, 1855-1903, sudaryt. M. E MacDonald, 
P. de Montfort, N. Thorp; taip pat skelbiama The Correspondence of Anna McNeill Whistler, 
1855-1880, sudaryt. G. Toutziari. 


4 Paul Cézanne. Correspondance, Paris: Grasset, 1978. 
5 Selected Letters of Vanessa Bell, sudaryt. R. Marler, Moyer Bell, 1998. 


6 Lettere artistiche del Settecento veneziano, sudaryt. A. Bettagno, M. Magrini, T. D. Llewellyn 


ir kt., 4 t., Neri Pozza-Scripta Verona, 2002-2010. 


7 Zr Michaelio Leja įžangą rinkiniui American Letters: 1927-1947. Jackson Pollock and Family, 


Polity Press, 2011, p. xiii -xxiv. 

2007 m. Varšuvos Literatūros muziejuje vykusi paroda „Jaunoji Lenkija“: žodžiai, 
vaizdai, erdvės („Młoda Polska“: słowa, obrazy, przestrzenie) grupuotės Jaunoji Len- 
kija dailę pristatė kartu su jos narių laiškų tekstais, iliustruojančiais kūrinių turiniui 
suprasti svarbias temas: „Rašyta vakare“, „Rašyta naktį, „Rašyta iš dirbtuvės“, „Ra- 
šyta iš Italijos, „Rašyta iš Paryžiaus“, „Rašyta iš provincijos“, „Rašyta Vavelio papė- 
dėje“, „Rašyta iš Tatrų“, „Rašyta iš Bretanės'“. 

Dailės tyrimams reikšminga ne tik dailininkų, bet ir kitų su daile susijusių žmo- 
nių korespondencija. Šio pobūdžio laiškų studijos bei publikavimas plečia įvairių 
dailės gyvenimo sferų (dailės kolekcionavimo, muziejų kolekcijų formavimosi, 
dailės rinkos ir kt.) tyrimus. Be abejo, pirmiausia skelbiami dailės žmonių susira- 
šinėjimai su kitų sferų įžymybėmis. Pavyzdys galėtų būti istoriko, žurnalisto ir bri- 
tų žvalgybininko Hugh Trevor-Roperio (1914-2003) ir Renesanso tapybos žinovo 
Bernardo Berensono (1865-1959) susirašinėjimas: Letters from Oxford: Hugh Trevor- 
Roper to Bernard Berenson, sudaryt. R. Davenport-Hines, Orion Publishing, 2007. 

Lietuvos dailės istorijai laiškai yra gana svarbus šaltinis, tačiau kritinių dailinin- 
kų, dailės veikėjų laiškų kol kas neturime. Skelbti tik atskiri pavyzdžiai", rengiamas 
akademinis komentuotas Mikalojaus Konstantino Čiurlionio korespondencijos lei- 


dimas. 


GIEDRĖ JANKEVIČIŪTĖ 


8 »Mloda Polska“: slowa, obrazy, przestrzenie, parodos kat., sudaryt. L. Kossowski, Warszawa: 
Muzeum literatury im. Adama Mickiewicza, 2007. 

9 M.K. Čiurlionis, Laiškai Sofijai, sudaryt. V. Landsbergis, Vilnius: Vaga, 1973 (2-as papildyt. 
leidimas 2011); Vytautas Kairiūkštis. Straipsniai, paskaitos, dokumentai, laiškai, amžininkų 


atsiminimai, sudaryt. R. Brogienė, Vilnius: Vaga, 1989 ir kt. 

Albrechtas Düreris. Laiškai iš Venecijos 


> Versta iš: Albrecht Dürer, Lettere da Venezia, sudaryt. Giovanni Maria Fara, Milano: Electa, 


2007, p. 31, 40 (iš italų k. vertė Jonas Malinauskas, komentarus parengė Giedrė Jankevičiūtė) 


1506 m. sausio 6 d. laiškas Wilboltui Pirkameriui [Pirckheimer] 

Garbingajam ir išmintingajam Wilboltui Pirkameriui, Niurnbergo piliečiui, 
mano geradariui. 

Linkiu Jums daugybės laimingų Naujų Metų. 

Skubu Jus pasveikinti, mano brangusis Pone Pirkameri. Mano sveikata gera ir iš 
visos širdies meldžiu Viešpatį, kad dar geresne sveikata Jus apdovanotų. Į Jūsų pra- 
šymą nupirkti čia, Venecijoje, daug perlų ir brangakmenių, deja, turiu atsakyti, kad 
nieko gero ir pigaus neradau. Vokiečiai viską išpirko ir daugiau nieko neįmanoma 
rasti. Krantinės” pirkliai yra patys nesaZiningiausi visoje apylinkėje. Parduodami 
savo prekes nori gauti keturiskart didesnį pelną. Dėl to geri draugai man patarė būti 
atsargiam, nes šitie apgaudinėja visa, kas gyva. Frankfurte galima įsigyti geresnių 
dalykų ir pigiau negu Venecijoje. Kalbant apie knygas, kurias užsakėte, paprašiau 
Im Hoffo" jas Jums pristatyti. Jei dar ko nors Jums prireiktų, praneškite, ir aš viskuo 
stropiai pasirūpinsiu. Kad Dievas duotų man būti Jums naudingam, padaryčiau vis- 
ką su didžiausiu malonumu, nes žinau, kiek daug Jūs man darote. Taip pat prašau 
turėti kantrybės dėl mano skolų, dėl kurių aš pats sielojuosi labiau negu Jūs. Kai 
tik grįšiu į namus, grąžinsiu skolą ir Jums atsidėkosiu. Dabar darau paveikslą, kurį 
man užsakė vokiečiai: sutarta kaina 110 Reino florinų, kurių ne daugiau kaip penkis 


kainavo medžiagos“. Per aštuonias dienas turėčiau baigti kloti gipsą ir ruošti lentą. 


10 Turimas omenyje Venecijos gatvėvardis Riva degli Sciavoni - Vergų krantinė. 
1 Žinomos Niurnbergo pirklių šeimos atstovas, dažnai lankydavęsis Venecijoje. 


12 Tai pirma užuomina apie altorinį paveikslą Rožinio šventė - didelio formato lentą, kurią 
Dūreriui užsakė vokiečių pirkliai savajai Šv. Baltramiejaus bažnyčiai prie Rialto tilto. 


Bažnyčioje paveikslas kabėjo lygiai 100 metų - iki 1606-ųjų, kai imperatoriaus Rudolfo II 

Iškart po to imsiuosi tapyti, nes jei Dievas duos, po mėnesio nuo Velykų paveikslas 
turės kabėti virš altoriaus. 

Jei Dievas duos, tikiuosi sutaupyti pinigų ir atsiskaityti su Jumis. Be to, kol 
kas neturiu pinigų nusiųsti nei motinai, nei žmonai. Išvykdamas palikau moti- 
nai dešimt florinų. Ji pati užsidirbo kitus devynis arba dešimt iš meno“. Be to, 
vienas Trottziherių“ jai sumokėjo dešimt florinų, ir aš per Bastianą Im Hoffą jai 
pasiunčiau dar devynis florinus, kurių septyni skirti Pfintzingui [Niurnbergo 
senatorius] ir Gartneriui [Niurnbergo miestietis] už nuomą. Žmonai daviau de- 
šimt florinų, kitus trylika jinai užsidirbo Frankfurte [kasmetinėje mugėje]: viso 
labo tai dvidešimt penki [turėtų būti dvidešimt trys] florinai, tad manau, kad 
daugiau pinigų jai nereikia. Jei pritrūktų, padės svainis, kuriam viską grąžinsiu 
sugrįžęs. 

Atsisveikinu su geriausiais linkėjimais. 

Venecija, 1506 m. Viešpaties Apsireiškimo šventė 

Pasveikinkite nuo manes Steffeną Pawmgartnerj^ ir kitus gerus draugus, kurie 
mane atsimena 

Albrecht Dūrer 


1506 m. balandžio 2 d. laiškas Wilboltui Pirkameriui [Pirckheimer] 

Garbingajam ir išmintingajam Wilboltui Pirkameriui, Niurnbergo piliečiui 
mano geradariui. 

Skubu Jus pasveikinti, brangusis Pone. Ketvirtadienį prieš Verbų sekmadienį 
gavau Jūsų laišką su smaragdo žiedu ir iškart nuėjau pas tą, kuris man jį pardavė ir 
kuris man sugrąžins pinigus, nors ir nenoriai. Jei pažadėjo, turi tesėti. Tikriausiai 


žinote, kad juvelyrai kitur nusiperka smaragdų ir atsivežę čia perparduodami už- 


įsakymu buvo nugabentas į Prahą. Paveikslas šiandien saugomas Prahos Nacionalinėje 
galerijoje. Dūrerio susirašinėjimas su Pirckheimeriu (10 laiškų iš Venecijos) nušviečia 
paveikslo kūrimo procesą. 


13 Žodžiu Kunst Düreris čia vadina savo metalo ir medžio raižinius, kuriuos jo motina 


pardavinėdavo. 
14  Niurnbergo miestiečių Konrado ir Franzo Schmidtų pravardė. 
15 Düreris 1498-1500 m. nutapė jo šeimą Niurnbergo Šv. Kotrynos bažnyčiai skirtame 


poliptike, kuris dabar saugomas Miuncheno Alte Pinakothek. 

dirba. Mano bičiuliai pasakė, kad kiti du žiedai kainuoja po šešis dukatus. Sako, kad 
jie skaidrūs ir tyri, be jokių nešvarumų, ir siūlo Jums nepaisyti vertintojų, o geriau 
paprašyti, kad leistų Jums apžiūrėti siūlomus žiedus ir įsitikinti, kad jie tokie. Pern- 
hartas Holczpockas [Venecijoje gyvenęs vokiečių pirklys], dalyvavęs pardavime, no- 
rėjo juos iš manęs nupirkti ir jei būčiau juos pardavęs, už tris žiedus būčiau netekęs 
dviejų dukatų. Be to, per Hansą Im Hoffą pasiunčiau Jums žiedą su safyru. Tikiuosi, 
kad jį gavote. Manau, kad tai geras pirkinys, nes jau tą pačią dieną būčiau galėjęs 
jį pelningai parduoti. Spręskite Jūs pats, nes puikiai žinote, kad aš nenusimanau ir 
turiu pasitikėti tais, kurie man pataria. 

Turiu Jums pranešti, kad čionykščiai tapytojai man priešiški. Tris kartus mane 
kvietė į sinjoriją ir turiu mokėti keturis florinus jų gildijai [Scuola]. 

Privalote taip pat žinoti, kad būčiau galėjęs uždirbti daug pinigų, jei nebūčiau 
sutikęs nutapyti paveikslą vokiečiams [turimas omenyje jau minėtas altorinis pa- 
veikslas Rožinio šventė]. Daug vargau ir tikrai nepabaigsiu iki Sekminių. Gausiu ne 
daugiau nei 85 dukatus, kurių, kaip žinote, man reikia pragyvenimui. Nusipirkau 
daiktų, pasiunčiau pinigų į namus ir man nedaug kas belieka. Žinote mano nuomo- 
nę: neketinu grįžti į namus tol, kol Dievui padedant negalėsiu su Jumis atsiskaityti 
ir papildomai nebūsiu susitaupęs šimto florinų. Tokią sumą lengvai užsidirbčiau, jei 
nereiktų man tapyti paveikslo vokiečiams. Iš tikrųjų visi man gero linki, išskyrus 
tapytojus. 

Kalbant apie mano brolį“, pasiūlykite mano motinai paprašyti Wolgemuto", 
kad jei reikia, įdarbintų jį pas save iki mano grįžimo arba jis pats kitur tepasiieško 
darbo. Aš jį būčiau mielai su savimi pasiėmęs į Veneciją: būtų buvę naudinga ir man, 
ir jam; būtų išmokęs kalbą, bet jinai manė, kad dangus grius. Dabar Jūsų prašau juo 
pasirūpinti, nes moterys neįstengia. Pasikalbėkite su berniuku, kaip Jūs puikiai su- 
gebat, kad jis mokytųsi, gerai elgtųsi iki mano grįžimo ir nebūtų našta motinai. Ne- 
galiu viskuo pasirūpinti, nors labai stengiuosi. Pats galiu išsiversti, bet sunku daug 


sutaupyti. Tikrai pinigais niekas nesimėto. 


16 Hans III, gimęs 1490 m., nuo 1525 m. gyvenęs ir dirbęs Krokuvoje, kur mirė apie 1538 m. 


17 Michael Wolgemut - iki Dürerio garsiausias Niurnbergo tapytojas ir raižytojas, Albrechto 
mokytojas. 

Būkite malonus ir pasakykite mano motinai, kad gerai pasiruoštų imperatoriš- 
kųjų insignijų šventei". Tikiuosi, kad tai dienai taip pat ir mano žmona, kuriai irgi 
viską parašiau, bus sugrįžusi į namus. 

Nepirksiu žiedo su deimantu, kol negausiu Jūsų laiško. 

Be to, negaliu grįžti į namus prieš rudenį. Uždarbis už lentą [Rožinio šventė), 
kurią baigsiu Sekminéms, padengs visas išlaidas, sąnaudas ir mokesčius, tad tikiuosi 
susitaupyti iš to, ką užsidirbsiu vėliau. Net jei manytumėte, kad reikia, nieko nesaky- 
kite. Diena po dienos vis atidedu savo grįžimo datą. Abejoju. Pats nežinau, ką daryti. 
Parašykite man vėl. 

Ketvirtadienis prieš Verbų sekmadienį, 1506 metais 


Albrecht Dürer, Jūsų tarnas 


KOMENTARAS 

Dešimt išlikusių Albrechto Dūrerio (1471-1528) laiškų niurnbergiečiui bičiuliui 
Willibaldui Pirckheimeriui (1470-1530) saugomi Londono ir Niurnbergo rinkiniuo- 
se. Tai vieninteliai dailininko laiškai iš Italijos. Neišliko nei jo laiškai žmonai Agnes 
Frey, nei susirašinėjimas su motina Barbora, nei Pirckheimerio atsakymai Dūreriui, 
nei dailininko kelionės užrašų sąsiuvinis, minimas 1506 m. balandžio 25 d. laiške 
Pirckheimeriui. 

Laiškai rašyti vokiškai su venecijietiško dialekto ir lotyniškais intarpais. Pirckhei- 
meriui, kuris buvo vadinamas vienu labiausiai išsilavinusių savo laiko žmonių, šie in- 
tarpai sunkumų nekėlė: tarp 1488-1489 ir 1491 m. jis studijavo teisę Padujoje ir Pavijoje. 

Dūreris susirašinėjo su savo bičiuliu tarp 1506 m. sausio 6 ir spalio 13 d., nors pa- 
gal kitus šaltinius tebebuvo Venecijoje dar ir 1507 m. sausį. Laiškai, užfiksavę Dūrerio 
antrojo apsilankymo Italijoje įvykius, pirmą kartą buvo publikuoti 1781 metais. Kritinį 
Dürerio laiškų leidimą 1969 m. išleido Hansas Rupprichas“. Vertimui į lietuvių kalbą 
pasirinktas sumodernintas itališkas vertimas; šiame variante išsaugota tik originali ar- 


chajiška asmenvardžių rašyba, pavyzdžiui Wilbolt Pirkamer = Willibald Pirckheimer. 


18 Nuo 1442 m. Niurnberge kasmet vykusi šventė, kurios metu būdavo išstatomos relikvijos 
ir vykdavo mugė. 
19 Dürer schriftlicher Nachlass, sudaryt. H. Rupprich, 3 t., Berlin, 1956-1969. 

Düreris ir Pirckheimeris buvo beveik bendraamžiai, palaikė artimus ryšius visą 
brandųjį gyvenimo laikotarpį. Ankstyviausias žinomas jų pažinties liudijimas - apie 
1503 m. sidabro pieštuku Dūrerio nupieštas Pirkheimerio portretas. Pirkheimerio 
namuose Dūreris turėjo galimybę naudotis puikia biblioteka, skaityti Alberti ir Vi- 
truvijų, Platoną ir Plutarchą, Horacijų ir Ciceroną. Pirkheimeris palaikė ryšius su 
ryškiausiais Vokietijos protais (pavyzdžiui, Erazmu Roterdamiečiu). Jo korespon- 
dencija liudija, kad daugelis šių žmonių pažinojo ir Dūrerį, vertino dailininko me- 
ninį talentą bei matematinius gabumus. 

Pirkheimeriui Dūreris buvo dėkingas ir už galimybę dar sykį išvykti iš Vokieti- 
jos anapus Alpių pagilinti pažintį su naujomis dailės tendencijomis, paieškoti naujų 
užsakovų. Pirkheimeris ne tik paskolino Dūreriui pinigų kelionei, bet jam išvykus 
rūpinosi dailininko šeima: žmona, motina ir jaunėliu broliu Hansu. 

Dūrerio laiškai yra įdomus užsieniečių gyvenimo Venecijoje šaltinis, suteikia 
žinių apie dailininko santykius su artimaisiais. Be abejo, jie suteikia vertingos me- 
džiagos ir Dürerio kürybinei biografijai, pirmiausia altorinio paveikslo Rožinio šven- 
tė Venecijos Šv. Baltramiejaus bažnyčiai istorijai (žr. 1506 01 06 laišką ir nuorodą, 
komentuojančią paveikslo likimą). Laiškai padeda interpretuoti ir parengiamąją šio 
paveikslo medžiagą - ant charakteringo melsvo venecijietiško popieriaus nupieštus 
figūrų ir jų dalių eskizus, tarp kurių - garsusis šv. Dominykas, saugomas Vienos 


Albertinos rinkinyje. 


GIEDRĖ JANKEVIČIŪTĖ 


DAILÉS ISTORIJOS SALTINIAI 
Vincentas van Goghas. Laiskai broliui Theo 


> Versta iš: www.vangoghletters.org, sudaryt. Leo Jansen, Hans Luijten, Nienke Bakker, 2009 


(iš nyderlandų k. vertė Antanas Gailius, komentarus parengė Karolis Sabeckis) 


nr. 589 
[1888 m. kovo 25 d.) 

Brangusis Theo, 

"Tavo laiškas mane labai pradžiugino, dėkoju už jį, lygiai kaip ir už 50 fr.[anku] ban- 
knotą. Iš širdies sveikinu su Tersteego““ laišku, man jis atrodo visiškai patenkinamas. 
Esu įsitikinęs, jog nėra nė trupučio užgaulu, kad jis man neatsiliepia, beje, juk turėjo 
numanyti, kad duosi man perskaityti jo atsakymą. Be to, kur kas praktiškiau, kad jam 
užtenka rašyti vien tau, o kai dėl manęs, tai jeigu tik jis nemano, kad tai, ką darau, yra 
visiškai prasta, dar pamatysi, kad jis parašys man, kai tik išvys mano darbus. Taigi dar 
kartą - negaliu apsakyti, kaip mane pradžiugino jo paprastas ir geranoriškas atsakymas. 
Be abejo, atkreipei dėmesį, kad jis pranešė esąs pasirengęs pirkti savo paties kolekcijai 
geros kokybės Monticelli". Gal kada jam papasakotum, kad mes savo kolekcijoje turi- 
me gėlių puokštę”, kuri yra meniškesnė ir gražesnė už Diazo? puokštę? Kad Monticelli 
kartais imdavo gėlių puokštę, norėdamas drobėje daiktan sudėti visą savo turtingiausių 
ir labiausiai subalansuotų tonų gamą? Ir kad, norėdamas rasti tokį spalvų sąskambį, tu- 
rėtum grįžti tiesiai iki Delacroix? Kad mes šiuo metu žinome dar kitą labai geros kokybės 


puokštę už padorią kainą - turiu galvoje paveikslą pas Delarebeyretteą** - ir kad mums, 


20 Hermanus Gijsbertus Tersteeg (1845-1927) - dailės kūrinių pirklys, maršanas, dirbęs 
Hagos Goupilio galerijoje. - Čia ir toliau šaltinio nuorodos. 
21 Adolphe Joseph Thomas Monticelli (1824-1886) - prancūzų tapytojas. 


22 Šiuo metu Karališkajame muziejuje (Vincento van Gogho fondas), Amsterdamas, 


inv. 5251 v./1962. 
23 Narcisse Virgile Diaz de la Peña (1808-1876) - prancūzų tapytojas. 
24 François Joseph Delarebeyrette (1825-1886) - Paryžiaus dailės kūrinių pirklys; pagrindinis 


Monticelli kūrinių pardavinėtojas; iš jo Monticelli kūrinius pirkdavo ir Theo Van Goghas. 

šiaip ar taip, tai atrodo kur kas geriau už figūrinius Monticelli darbus, kuriuos dabar gali 
bet kur pamatyti ir kurie nutapyti tuo periodu, kai Monticelli talentas pradėjo menkti. 
Viliuosi, kad nusiųsi jam dar ir tą gražų Gauguino tapytą jūros vaizdą. Bet kaip man 
smagu, kad Tersteegas šitaip atsakė. Kai rašysi jam, pasakyk šį tą ir apie Russellį“. Kai aš 
rašysiu Russelliui, pradėsiu nuo jo paveikslų ir paprašysiu jį keistis, nes mes ketiname 
skelbti jo vardą ir rodyti jo paveikslus, kai naujoji Renesanso mokykla pradės įsitvirtinti. 

Aš padariau tik grupelę žydinčių abrikosmedžių tik ka sužaliavusiame sodelyje“. 
Turėjau vargo prie saulėlydžio su figūromis ir tiltu, apie kurį pasakojau Bernardui". 
Dėl prasto oro negalėjau dirbti vietoje, todėl, pamėginęs daryti namuose, studiją 
visiškai sugadinau. Tačiau išsyk pradėjau tą patį motyvą kitoje drobėje, tiktai, orams 
visiškai pasikeitus, pilkos gamos ir be figūrų”. 

Manau, kad būtų neblogai, jeigu pasiųstum Tersteegui mano studiją. Ar turi gal- 
voje Kliši tiltą su geltonu dangumi ir dviem vandenyje atsispindinčiais namais??? 
[Laiške nupieštas eskizas] Šita ir plaštakės“, ir dar laukas su aguonomis? iš bėdos 
irgi pakenčiamos, tačiau čia tikiuosi padaryti šį tą geresnio. Jeigu esi linkęs taip pat 
manyti, gali Tersteegui pasakyti, jog aš pats manau, kad Olandijoje greičiau jmanu 
parduoti mano gamtos studijas iš Pietų ir kad Tersteegas, gegužės mėnesį atvykęs į 
Paryžių, atras siuntą su keliais čionykščiais motyvais. 

Taip pat dar kartą dėkoju už visa, ką padarei dėl Nepriklausomųjų parodos, aps- 
kritai labai džiaugiuosi, kad jie kabojo greta kitų impresionistų. Nors šįkart tas nieko 
nereiškia, ateityje kataloge rašyk tą vardą, kuriuo aš pasirašinėju savo drobes, t. y. 

„Vincentas“, o ne „Van Goghas“, - dėl tos paprastos priežasties, kad čionykščiai žmo- 
nės šios pavardės negali ištarti. 

Grąžinu tau Tersteego ir Russelio laiškus: galbūt vertėtų saugoti dailininkų su- 


sirašinėjimą. 


25 John Peter Russell (1858-1931) - australų dailininkas. 

26 Sis motyvas aptinkamas trijuose to paties laikotarpio tapybos kūriniuose. 

27 Émile Bernard (1868-1941) - prancūzų dailininkas. 

28 Turimas omenyje paveikslas Langlois tiltas (1888, Amsterdamas, Van Gogho muziejus). 
29 Sena su Kliši tiltu (1887, Kelnas, Wallraf-Richartz-Museum). 

30 Tikėtina, kad Žolė ir plaštakės (1887, privatus rink.). 


31 Aguonos javų lauke (1887, Jeruzalė, Izraelio muziejus). 

Būtų neblogai, jei į siuntą jdétum ir mūsų bičiulio Bernardo Bretonés galvutę. 
"Tegul jis pamatys, kad visi impresionistai yra geri ir kad tai, ką jie daro, yra labai įvairu. 

Manau, kad mūsų bičiulis Reidas“ gailisi su mumis susipykęs, deja, neįmano- 
mas daiktas, kad siūlytume jam dar kartą tokių palankių sandėrių ar mėgintume jam 
atiduoti saugoti paveikslus. Mėgti paveikslus dar ne viskas, man susidarė įspūdis, 
kad jis neturi širdies dailininkams. Jeigu jis šiuo požiūriu kiek ir pasikeis, tai ne iš 
karto. Tersteegas buvo asmeninis Mauve" ir daugelio kitų bičiulis ir moka įtikinėti 
mėgėjus. Pamatysi: pažindamas žmones, labiau pasitiki savimi. 

Parašysiu šiomis dienomis daugiau, tik norėjau išsyk pasveikinti vėlei užmezgus 
ryšius su Olandija. 

t. d. t. 

Vincentas 

Paryžius ne kažin ko vertas; būtų liūdna, jei visi Seurat darbai atsidurtų pro- 
vincijos muziejuj ar kokiam rūsy, tie paveikslai turėtų likti žmonių rankose. Jeigu 
Tersteegas norėtų... Jei rengsime 3 nuolatines ekspozicijas, turėtume turėti po didį 


Seurat Paryžiuj, Londone ir Marselyje. 


Nr. 615 
[1888 m. gegužės 28 d.) 

Brangusis Theo, šįryt gautas Tavo laiškas labai mane pradžiugino, labai dėkoju 
už pridėtą 100 fr. banknotą. Ir dar džiaugiuosi, kad dėžė atkeliavo. 

Jei manysi, kad Souvenir de Mauve tinka, pasiųsk jam su kita siunta į Haga su pa- 
prastais baltais rėmais. Jeigu tarp kitų studijų rastumei tokią, kuri tau pasirodys la- 
biau tinkama Tersteegui, pridėk ją be dedikacijos, o dedikuotąją pasilaikyk pas save; 
galėsi užrašą nukrapštyti. Mat geriau jam dovanoti paveikslą be dedikacijos. Jeigu 
jam nesinorėtų turėti mano paveikslo, jis gali apsimesti nesupratęs, jog čia buvo do- 


vana, ir grąžinti be jokių komentarų. O pasiūlyti jam privalau norėdamas parodyti, 


32 Nenustatytas kūrinys. 
33 Alexander Reid (1854-1928) - škotų dailės pirklys. 
34 Anton Mauve (1838-1888) - olandų dailininkas. 


35 Kitaip - Rausvi persiko medžiai (Oterlo, Kröller-Müller muziejus). 

kad man reikalas rūpi ir kad vertinu tai, jog jis šį reikalą palaikė — bet galiausiai 
daryk, kaip išeis, nesiųsk, siųsk su dedikacija ar be dedikacijos, ar siųsk kitą, man 
visiškai tas pat. Bet kadangi jiedu su Mauve taip artimai bičiuliavosi, susijaudinimo 
akimirką man pasirodė visai paprasta tuo pačiu metu, kai darau paveikslą Mauve 
atminti, padaryti ką nors ir Tersteegui. Tik tiek ir turėjau galvoje. Užteks apie tai! 

Sodo studija, apie kurią kalbi - kur tiek daug brūkšniukų - yra pusė pagrindinio 
dekoracijos motyvo. Kita pusė yra to paties formato studija, be porėmio. O abi drau- 
gejos perteikia vaizdą, kaip atrodo čionykščiai sodai. Bet man viena studija pasirodė 
pernelyg lėkšta, o kita - pernelyg šiurkšti, taigi abi nenusisekusios. Orų permainos 
čia irgi tikrai kaltos, be to, aš elgiausi kaip tas rusas, kuris per vienos dienos žygį 
užsigeidė įveikti pernelyg didelį atstumą. 

Man labai įdomu, kokie būtų Gruby** metodo rezultatai — per ilgesnį laiką, jeigu, 
tarkim, taikytum jį visus metus. Būtų protinga retkarčiais pas jį vis užsukti, su juo 
pasikalbėti, sužadinti jam tikrą domesi, tikrai rimtą pasitempimą, kaip kad Bongeras* 
galiausiai sulaukė jo simpatijos ir rimtesnio dėmesio. Tada man būtų ramiau dėl Tavęs. 
Dabar man neramu. Tų ponų siūlymas tau keliauti į užjūrį yra pernelyg didelis iššūkis. 

O aš su savo niekad nepasitraukiančiais piniginiais rūpesčiais kaltinu pats save 
dėl to, kad šitaip per daug iš tavęs prašau. Manau, kad tai, ko tie ponai iš tavęs reika- 
lauja, yra visai garbinga, su sąlyga, kad pirma jie būtų pasiryžę duoti tau (paliekant 
visą algą) laisvus metus sveikatai atgauti. Tuos metus galėtum panaudotum vėl lan- 
kydamas visus impresionistus ir impresionistų mėgėjus jų pačių namuose. Taip juk 
dar ir pasidarbuotum Boussod & Co” labui. Galėsi važiuoti tada, kai kraujas ir ner- 
vai bus labiau aprimę ir įstengsi tenai imtis naujų darbų. Tačiau jeigu tokios būklės, 
kokios dabar esi, imsiesi traukyti tiems ponams kaštonus iš ugnies, tau tie metai bus 
labai alinantys. Ir niekam iš to nebus naudos. 

Brangus broli, mahometonai sako, kad mirtis ateina tik tada, kai turi ateiti - čia 
dar pažiūrėsim, - man regisi, jog neturim nė vieno įrodymo, kad iš aukštybių taip 


tiesmukai viskas rikiuojama. Ir priešingai, mano galva, aiškiai įrodyta, kad gera 


36 David Gruby (1810-1898) - Paryžiaus medikas. 
37 Andries (André arba Dries) Bonger (1861-1936) - Theo paryžietis bičiulis. 
38  Boussod, Valadon & Cie - Paryžiaus dailės pirkliai. 

küno rüpyba ne tik gali prailginti gyvenima, bet pirmiausia padeda ir nusiramin- 
ti - dėl skaidresnio vandens, - o prasta kūno rūpyba ne tik trikdo gyvenimo tėkmę: 
nepakankama kūno rūpyba gali net pirma laiko gyvenimą nutraukti. Argi aš savo 
akimis nemačiau, kaip geriausias, šaunus žmogus miršta dėl to, kad neturėjo nuovo- 
kaus gydytojo? Jis buvo mirdamas toks santūrus ir ramus, bet vis sakė: „Kad būčiau 
turėjęs kitą gydytoją“, ir jis mirė gūžčiodamas pečiais, su tokiu žvilgsniu akyse, kurio 
aš niekados nepamiršiu. 

Ar norėtum, kad važiuočiau drauge į Ameriką? Tada ne daugiau kaip teisinga būtų, 
kad tie ponai apmokėtų mano kelionę. Daugybė dalykų galėtų palikti mane abejingą, 
bet tik ne tai, kad tu iš pradžių šiek tiek nepasirūpintum sveikata. Taigi manau, kad tau 
reikia sukaupti dar daugiau naujų jėgų, ir gamtoje, ir tarp menininkų. Ir man labiau 
patiktų, kad būtum nepriklausomas nuo Goupilio ir savarankiškai imtumeisi darbuo- 
tis su impresionistais, o ne leistum gyvenimą kelionėse su brangiais tų ponų paveiks- 
lais. Kai mūsų dėdė buvo su jais susidėjęs, jis kurį laiką sugebėjo būti jų gerai apmo- 
kamas - bet nepamiršk, ką jam tatai kainavo. Tavo plaučiai geri, bet, bet, bet... pirma 
metai Gruby, ir tik tada pamatysi, į kokį pavojų dabar leidiesi. Šiuo metu jau daugiau 
nei dešimtį metų tūnai Paryžiuje, ir to daugiau nei gana. Pasakysi, kad Détailleis?, pa- 
vyzdžiui, gal ir visus trisdešimt metų praleido Paryžiuje, o jam nieko nenutiko. Gerai, 
daryk taip ir tu, jeigu irgi pajėgi. Aš neprieštarauju, o mūsų šeimos žmonės ištver- 
mingi. Tai, ką noriu pasakyti, trumpai drūtai yra štai kas: jeigu tie ponai nori priversti 
tave toli nuo čia traukioti kaštonus jiems iš ugnies, tai tegu gerai moka arba atsisakyk 
ir imkis impresionistų, tada turėsi mažesnę apyvartą, užtat juo daugiau būsi gamtoje. 

Aš savo ruožtu baigiu visai pasveikti ir nuo praeito mėnesio mano skrandis 
smarkiai pagerėjo. Mane dar vargina sunkiai paaiškinamos, bet nevalingos emo- 
cijos ar kartais ir vangumo priepuoliai, bet viskas pamažu taisosi. Ketinu trumpam 
išvykti į Sen Mari ir galiausiai bent kartą pamatyti Viduržemio jüra^. Be abejo, abi 
seserys norės atvažiuoti į Paryžių ir dėl to joms tikrai nieko bloga nenutiks^. Norė- 


čiau, kad visi atvyktų ir čia, į Pietus. 


39 Édouard Jean Baptiste Détaille (1848-1912) - prancūzų dailininkas. 
40  LesSaintes-Maries-de-la-Mer - pajürio vietové apie 40 km j pietus nuo Arlio. 


41  Vincento seserys Elisabeth Huberta Du Quesne-Van Gogh (1859-1936) 
ir Willemina Jacoba van Gogh (1862-1941). 

Pats sau nuolatos priekaištauju, kad mano tapyba nepadengia savo pačios sa- 
naudų. Tačiau turiu dirbti, bet gerai suprantu, jog, aplinkybėms taip susiklosčius, 
kad privalėčiau daugiau užsiimti prekyba, - jeigu tik tai būtų bent koks palengvini- 
mas tau, - padaryčiau tai be širdies skausmo. 

Mourier^ duos tau dar du piešinius plunksna. Ar žinai, ką turim su tais pieši- 
niais padaryti? Ogi daryti albumus po 6 ar 10, ar 12, kaip tie albumai su originaliais 
japonų piešiniais. Man labai patiktų padaryti tokius Gauguino ir Bernardo albumus. 
Mat piešiniai pasidarytų dar geresni. [Laiške nupieštas eskizas] 

Šiandien čia pirkau dažų ir drobės, mat jeigu orai vėl bus tinkami, noriu kibti 
į darbą. Priežastis, kodėl, užsisakant dažus, vien baltų būtinai reikia dešimt dide- 
lių tūbelių. Žinai, įstabu, vieną čionykščių vakarų ant Montmajouro kalvos mačiau 
raudoną besileidžiančią saulę, nušvietusią kamienus ir šakas pušų, suleidusių šaknis 
į uolų masyvą, dėl kurio tie kamienai ir šakos nusidažė ryškiai oranžine spalva, o 
kitos pušys, augančios tolėliau, buvo prūsiškos mėlynos spalvos ir ryškėjo švelnaus 
žalsvai mėlyno dangaus fone, - melsvas dangus, tai ir yra Claudeo Monet efektas, 
buvo nuostabu. Baltas smėlis ir balti uolų sluoksniai žemiau medžių įgijo mėlyną 
atspalvį. Būčiau norėjęs nutapyti tą panoramą, kurios pirmuosius piešinius tu turi. 
Viskas taip erdvu ir nevirsta į pilkumą, lieka žalia iki pat paskutinės linijos - mėlyna, 
ta kalvų virtinė. Šiandien audra ir lietus, kas, beje, išeis į gera. Jeigu Koningas? ver- 
čiau norėtų tapytos studijos, daryk, kaip išeis. 

Gerai pagalvok prieš sutikdamas su viskuo, ko pageidauja Goupiliai, ir jeigu dėl to 
turėtų rastis permainų mano gyvenime, dabar, kai man sveikata taisosi, aš galiu bet kur 
dirbti, ir jeigu kas, neturiu jokių apibrėžtų darbo idėjų. Spaudžiu ranką tau ir Koningui, 

t. d. t. 

Vincentas 

Manau, kad baltajam sodui reikalingi balti rėmai, šalti ir grubūs**. 

Gerai suprask, kad verčiau aš užmesiu tapybą, nei matysiu tave nusiplūkusį dėl 


pinigų. Pinigų tau, žinoma, reikia, bet ar mums jau taip blogai, kad turėtume jų 


42 Christian Vilhelm Mourier-Petersen (1858-1945) - danų dailininkas. 
43 Arnold Hendrik Koning (1860-1945) - olandų dailininkas. 


44  Baltasis sodas (1888, Amsterdamas, Van Gogho muziejus). 

taip toli ieškoti? Juk gerai supranti, kad „ruošimasis mirčiai“, krikščioniška mintis 
(Kristaus laimė, kad jis, mano nuomone, ta idėja visai nebuvo persiėmęs, juk jis čio- 
nykščius žemės žmones ir daiktus mylėjo labiau, nei būtų derėję, žvelgiant į žmones, 
kurie jį laiko vien šmėkla), jeigu tad taip gerai supranti, kad ruošimasis mirčiai yra 
dalykas, dėl kurio nereikia sau sukti galvos, tai argi nematai, kad ir atsidėjimas, gy- 
venimas vardan kitų ir savęs užmiršimas veda į savižudybę, nes šitaip savo draugus 
tu darai tiesiog žmogžudžiais. 

"Taigi jeigu nuspręstum, kad turi leistis į tokias keliones, negaudamas atsikvėp- 
ti, tikrai, man praeis noras pačiam ramiai darbuotis. Ir jeigu priimsi tą pasiūlymą, 
gerai - bet tada paprašyk Goupilius priimti mane atgal už ano meto algą ir imkis 
mane drauge į kelionę. Žmonės vertesni už daiktus, ir juo daugiau pastangų dedu 
dėl paveikslų, juo menkiau jie man terūpi. Priežastis, kodėl mėginu juos daryti, yra 
noras būti tarp dailininkų. Gerai supranti, kad man nemalonu versti tave uždirbti 
pinigus, tad verčiau vienaip ar kitaip likime drauge. Kur esama valios, esama ir kelio, 
ir aš manau, kad ilgus metus būsi sveikas, jeigu tik dabar pasveiksi. Bet nesiplūk nei 
dėl manęs, nei dėl kitų. Juk gerai atmeni senojo Sixo^ portretą, vyrą, išeinantį su 
pirštinėm rankoje. Gerai, gyvenk, kol šitaip išeisi; tokį tave regiu: vedusį, užimantį 
iškilią padėtį Paryžiuje. Toks tu gerai atrodai. Pagalvok apie tai ir pasitark su Gruby 
prieš priimdamas pasiūlymą. 

t. d. t. 


Vincentas 


KOMENTARAS 

Abu Vincento van Gogho (1853-1890) laiškai broliui Theodoreui (Theo) van 
Goghui (1857-1890) rašyti 1888 m. pavasarį iš Arlio. Jie saugomi Amsterdamo Van 
Gogho muziejuje. Pristatomi laiškų vertimai ir komentaras parengti pagal interne- 
tinį tinklalapį www.vangoghletters.org. Laiškų numeracija pateikiama pagal šį šaltinį 
(ankstesniuose laiškų rinkiniuose numeriai šiek tiek skiriasi, tačiau juos nesunku 


patikslinti pagal laiško datą). Parenkant šiuos laiškus, atsižvelgta į jų informatyvumą. 


45  JanSix (1618-1700) - Amsterdamo meras; greičiausiai turimas omenyje 1654 m. 


Rembrandto nutapytas portretas. 

Vincentas van Goghas buvo ne tik puikus tapytojas, bet ir aistringas laiškų rašy- 
tojas. Žinoma 902 jo laiškų, iš jų daugiau kaip 800 saugoma Van Gogho muziejuje 
Amsterdame. Vienas svarbiausių jo korespondentų buvo brolis ir mecenatas Theo. 

Van Gogho laiškai jau seniai pripažinti ne tik vertingu dailės istorijos šaltiniu, 
bet ir plačiosios visuomenės dėmesio vertu epistoliarinio žanro pavyzdžiu“. Tai pa- 
skatino imtis monumentalaus projekto: 2009 m. spalį paviešinti penkiolika metų 
trukusio laiškų tyrimo darbo rezultatai — kritinis šešiatomis laiškų rinkinys trimis 
(nyderlandų, prancūzų ir anglų) kalbomis” ir tą pačią medžiagą virtualiu pavida- 
lu pateikiantis atviros prieigos tinklalapis. Van Gogho laiškų projekto vykdytojai - 
Amsterdamo Van Gogho muziejus ir Nyderlandų karališkosios mokslų akademijos 
Huygenso institutas. 

1987 m. Van Gogho laiškų tyrinėtojas Janas Hulskeris pabrėžė, kad būtų idealu 
parengti laiškų leidimą pagal jų parašymo chronologiją, papildžius laiškus atitinka- 
mais komentarais, paaiškinimais apie minimus asmenis, dailės ar literatūros kūri- 
nius ir kt. Kritinio leidimo sudarytojų grupė šį pasiūlymą priėmė. Nutarta pateikti 
van Gogho laiškus tokia tvarka, kokia jie buvo parašyti, ir kartu kiek įmanoma išsa- 
miau atskleisti jų kontekstą. 

Van Gogho laiškai skiriami į dvi pagrindines grupes - jo rašytus ir jam rašytus 
laiškus. Iš 819 laiškų 651 Vincentas parašė broliui Theo. Gautų laiškų rinkinyje 83 
laiškai, iš jų 39 nuo Theo. Skaičiai įspūdingi, tačiau van Gogho epistoliarinis pa- 
likimas nebeatrodys toks gausus palygintas su kitų garsių dailės pasaulio veikėjų 
korespondencija: Delacroix laiškų rinkinį sudaro 1500 vnt., Monet - daugiau nei 
3000 laiškų. 

Van Gogho laiškai 2009-ųjų leidime suskirstyti ne tik chronologiškai, bet ir to- 
pografiškai. Daugiausia laiškų parašyta Londono, Paryžiaus, Amsterdamo, Etteno, 


Hagos ir Arlio periodais. Dar vienas klasifikacijos aspektas: skirstymas pagal gavė- 


46 Pirmą Vincento van Gogho laiškų rinkinį sudarė ir 1914 m. išleido Theo van Gogho žmona 
Jo Gezina van Gogh-Bonger. 1952-1954 m. visus tuomet žinomus laiškus į keturtomį 
Verzamelde brieven van Vincent van Gogh sudėjo Jo sūnus. Šis leidinys išverstas į keletą 
užsienio kalbų. 

47 Vincent van Gogh. The letters. The complete illustrated and annotated edition, 6 t., sudaryt. 

L. Jansen, H. Luijten, N. Bakker, Thames & Hudson, Actes Sud, Amsterdam University Press, 


2009. 

jus ar siuntėjus. Gausiausias jau minėtasis susirašinėjimas su broliu Theo; nemažai 
laiškų rašyta seseriai Willeminai, tapytojams Bernard'ui, Gauguinui ir Anthonui van 
Rappardui. 

Atskirą grupę sudaro laiškai su paveikslų eskizais. Laiškuose, aptariančiuose ta- 
pomus kūrinius, pateikiama žinių apie techninius dalykus, meninių ieškojimų pro- 
cesa: išraiškos priemones, kompoziciją ir kt. 

Tinklalapio paieškos galimybės leidžia surasti tikslią įvairių lygių informaciją. 
Sudarytos sąlygos analizuoti originalų tekstą, jo vertimus, tekstinius ir vaizdinius 
papildymus bei komentarus. Kritiniame laiškų leidime pateikta išsami laiškų teksto- 
loginė analizė: aptariamos van Gogho stiliaus ypatybės, rašybos įpročiai, būdingos 
klaidos, užsienio kalbų vartojimas ir kt. 

Kritinis leidimas aprėpia ir prarastosios korespondencijos grupę: remiantis ki- 
tais šaltiniais aptariama korespondentų grupė, su kuria van Goghas bendravo laiš- 
kais, bet su kuria susirašinėjimas neišliko. 

Vertingi kritinio leidimo priedai - laiškuose vartotų sutrumpinimų sąrašas, me- 
džiagų ir tapybos technikų glosarijus, dailės terminų žodynėlis, spalvų pavadinimų 
paaiškinimai, drobių formatų sąrašas, laiškuose minėtų paveikslų ir cituotos litera- 
tūros sąrašai. 

Laiškų publikaciją lydi detali van Gogho biografija, leidžianti susieti laiškuose 
aprašomus įvykius bei asmenis su dailininko gyvenimo tikrove. Kartu parodoma, 


kokio pobūdžio biografinę informaciją teikia van Gogho laiškai. 


KAROLIS SABECKIS 

Mariana Veriovkina. Laiškas Aleksejui Javlenskiui 


> Tekstas iš: Lietuvos nacionalinės Martyno Mažvydo bibliotekos Retų knygų ir rankraščių 


skyriaus, f. 19, b. 1462, I. 16-17 (iš rusų k. išvertė ir komentarus parengė Laima Laučkaitė) 


[Aš galvoju] būtent apie spalvų uždavinio santykį su paveikslo masteliu ir kompozi- 
cija, t. y. apie tai, koks šis uždavinys sudėtingas ir kaip jį išspręsti. Kuo vadovaujiesi, 
tapydamas spalva? Noru išgauti akordą. Kuo stipresnis ir sudėtingesnis akordas, tuo 
daugiau erdvės reikia jo rezonansui. Štai kodėl naudojant labai ryškias spalvas norisi 
didelės drobės, o naudojant pilkas užtenka apsiriboti mažesniais masteliais. Nesu- 
dėtingą spalvų akordą galima išreikšti paprasta judėjimo forma. Aš priėjau išvados, 
kad paveiksluose, kur suderintos dvi trys spalvos, o juo labiau kur yra unisonas, 
negali būti jokio stipraus judėjimo, t. y. gali būti jėga, bet ne sudėtingumas. Kuo 
paprastesnė kompozicija, tuo labiau ji atitinka kolorito idėją. Didysis skonis - Whis- 
tleris tai suvokė - visiškai ramios paveikslų figūros ir spalvų harmonija. Kuo sudė- 
tingesnis spalvų akordas, tuo daugiau erdvės reikia jam išsiskleisti ir tuo sudėtinges- 
nis turi būti ir piešinys. [Ignacio] Zuloaga paveiksle Sgvadautoja nutapė tris figūras 
nedidelėje drobėje, o paveiksle Consuelo [Konsuela] - tik vieną, nes pirmuoju atveju 
koloritas kur kas subtilesnis, nei galingas rožinis Consuelo tonas. Taigi, kuo ryškesnė 
spalvų idėja, tuo didesnė drobė, kuo spalvos vieningesnės, tuo paprastesnė kom- 
pozicija. [Zuloagos paveiksle] Meilės gatvė — pozos ir judesiai, visas piešinys labai 
sudėtingas, nes sudėtinga ir spalvų gama. Liuksemburgo [muziejaus] portrete, kur 
viskas juoda, o vienintelė spalvų nata - rožės, figūra komponuota labai paprastai. 
Šis sąmoningas ar nesąmoningas siekis būdingas visų didžiųjų meistrų kūrybai ir 
būtent šiuo piešinio ir spalvų santykiu grįstas tas stilius, ta monumentali ramybė, 
kuria pasižymi kiekvienas didis meno kūrinys nuo mažųjų olandų paveiksliukų iki 
gigantiškų Puvis de Chavannes drobių. Štai ko tau trūksta. Tu labai blaškaisi, dėl ko 
tavo drobėms stinga tikrojo stiliaus. Puikiai supranti, kad reikia ko nors atsisakyti, 


bet ne visada žinai, ką aukoti, apsiribodamas vien spalvomis. 

Aš suvokiau, kad galima matematiškai tiksliai gauti tą patį įspūdį iš mažutės 
pilkšvos drobės ir iš didžiulio spalvingo paveikslo, jei atsižvelgta į šiuos santykius. 
Mažutis Whistlerio Liepsnos efektas veikia taip pat monumentaliai kaip ryški [Zu- 
loagaos] Consuelo. Monumentalumas yra stilingumas, dėl to pačios įvairiausios 
meistrų drobės gali sugyventi kartu. Dar aš manau, kad jeigu teisingai surinksi rau- 
dono medžio, mėlynos žemės, žalio dangaus akordą, gali pasiekti tokį pat natūralų 
įspūdį kaip iš įprasto žalio medžio, mėlyno dangaus, raudonos žemės derinio. Taigi 
mene jokiu būdu negalima pasikliauti tikroviškumo dėsniu. Vaizduoti tikrovę, gy- 
venimą galima tik taip, kaip jie menininkui atrodo. Visos pastangos prikelti gyve- 
nima fotografiškai - beprasmés. Iš viso meno, kurį mačiau, tik vaikiški Cézanneo 
paveikslai man perteikia Prancūziją. Mene viskas sąlygiška. Nesąlygiškas tik regimo 
pasaulio poveikis dailininko sielai. Ir jei mėlynas dangus ir žydra jūra atsispindi 
joje kaip balta staltiesė ant juodo stalo, tai šimtą kartų tikriau, nei pastangos tiksliai 
perteikti matytus tonus. Mene viskas sąlygiška. Kuo daugiau galvoju, tuo aiškiau 
suvokiu šio dėsnio griežtumą. Vargas tapant atsiminti tai, kas yra [tikrovėje]. Visa, 
kas yra [tikrovėje], tinka tik siekiant išreikšti tai, ko [tikrovėje] nėra. 

Menas - tai matematiniai dėsniai. Štai ta naujovė, kurią aš suvokiau. Nežinau, 
sąmoningai ar nesąmoningai, bet kiekvienas genijus kuria pagal šiuos dėsnius. Ma- 
nau, kad sąmoningai, turėdama omenyje tai, ką genijai sakė apie meną. Kiekvieną 
šedevrą galima suskaidyti į matematinius démenis: 1. spalvų akordą; 2. jo skambėji- 
mo erdvę; 3. linijų ribas pagal spalvos sudėtingumą ir jėgą. 

Nežinau, ar suprantama tai, ką kalbu. Labai sunku rasti žodžius. Rašau tau, kaip 
sugebu, kad nepamirščiau. Vakar oras buvo puikus, gulėjau smėlyje vienmarškinė 
su sijonu. Viešbutyje belikom tik mes ir kariškio šeima. Apkabinu tave tūkstantį 
sykių. Baisiai galvoju, baisiai myliu. 


Mania 


KOMENTARAS 

Lietuvos Nacionalinės bibliotekos Retų knygų ir rankraščių skyriuje, Piotro 
Veriovkino fonde, saugomas unikalus XX a. pradžios Vakarų modernizmo šal- 
tinių rinkinys. Tai fondo sudarytojo, Kauno ir Vilniaus gubernatoriaus Veriov- 


kino sesers, dailininkės Marianos Veriovkinos (1860-1938) susirašinėjimas. Jos 

korespondencija su vokiečių ekspresionizmo dailininkais - Aleksejaus Javlenskio, 
Vasilijaus Kandinskio, Paulio Klee ir kitų laiškai bei pačios dailininkės laiškai Jav- 
lenskiui buvo saugomi šeimos archyve Veriovkinų rezidencijose Kaune ir Vilniuje, 
tarpukariu atsidūrė šeimos dvare Blagodat Vyžuonėliuose netoli Utenos. 1940 m. 
SSSR aneksavus Lietuvą prasidėjo dvarų turtų nacionalizacija. Vyžuonėlių šeimi- 
ninkas pabėgo į Vakarus, o jo biblioteka ir archyvas pradėjo savo klajones Lietu- 
voje, kol 1942 m. atsidūrė Centrinėje bibliotekoje Kaune. Iš ten pokario metais 
rinkinį perėmė tuometinė Respublikinė, dabar Nacionalinė Martyno Mažvydo 
biblioteka. 

Mariana Veriovkina, arba Marianne von Werefkin, Vakarų Europos dailės 
istorijoje žinoma kaip vokiečių ekspresionizmo sambūrio Mėlynasis raitelis (Der 
Blaue Reiter) dalyvė. Ji gimė rusų dvarininkų šeimoje Tuloje, užaugo Vilniuje. 
Daile susižavėjo apie 1879-uosius. Pirmuosius paveikslus sukūrė Vyžuonėlių dva- 
re. Rimčiau mokytis dailės pradėjo Maskvos tapybos, skulptūros ir architektūros 
mokykloje. Sankt Peterburge lankė privačias tapybos pamokas pas Ilją Repiną. 
1896 m. kartu su bičiuliu tapytoju Javlenskiu išvyko tęsti dailės studijų į Vokieti- 
ją ir iki Pirmojo pasaulinio karo pradžios gyveno Miunchene. Veriovkinos butas 
tapo menininkų ir intelektualų salonu; jame rinkosi jauni austrų, rusų, vokiečių 
dailininkai, muzikai, rašytojai, Miuncheno diduomenės atstovai. 1909 m. kartu su 
bendraminčiais Adolfu Erbslėhu, Javlenskiu, Kandinskiu, Alexanderiu Kanoldtu, 
Gabriele Mūnter ir kitais Veriovkina įkūrė grupę Naujasis dailininkų susivieni- 
jimas (Neue Künstlervereinigung), o pastarajai suskilus 1911 m. - sambūrį Mėly- 
nasis raitelis. Ankstyvuoju 1880-1896 m. laikotarpiu Veriovkina tapė realistinius 
kūrinius, apie 1896 m. iš viso nustojo kurti ir grįžo prie tapybos tik 1906 m. Apie 
1907 m. pasuko ekspresionizmo linkme. 

Veriovkina buvo plačių interesų menininkė. Domėjosi literatūra, filosofija, žavė- 
josi meno atnaujinimo idėjomis. Savo apmąstymais ji nuolat dalijosi su bendramin- 
čiais Kandinskiu, Klee, o ypač gyvenimo draugu Javlenskiu. Išvykusi iš Miuncheno 
į Rusiją ar atostogauti į Vokietijos bei Prancūzijos kurortus rašė Javlenskiui ilgus, 
nuodugnius laiškus. Kai kurie Veriovkinos laiškai yra iliustruoti jos piešiniais, pa- 
veikslų eskizais. Veriovkinos epistolinis palikimas yra įdomus ir vertingas Vakarų 


moderniojo meno pažiūrų šaltinis. 

Laiškai Javlenskiui rašyti rusų kalba XIX a. antroje pusėje - XX a. pradžio- 
je. Norint juos perskaityti, reikia išmanyti senąją rusų kalbos rašybą, vartotą iki 
1917 m. bolševikų rašto reformos. Laiškuose taip pat dažnos vokiškos, prancū- 
ziškos, angliškos frazės. Dailininkės laiškų tyrinėjimą apsunkina trys aplinkybės. 
Viena vertus, dailininkė (ypač vyresnio amžiaus) dažnai rašė skubėdama, kartais 
blogai jausdamasi, tad jos braižas sunkiai įskaitomas, atskiri žodžiai neiššifruoja- 
mi. Antras keblumas - įprotis nedatuoti laiškų ir nenurodyti juose nei savo, nei 
adresato buvimo vietos. Dėl to transkribavus laiškus, remiantis pagalbine litera- 
tūra teko pagal minimus asmenis, vietas ir įvykius nustatinėti, kada ir kur laiškai 
rašyti, kitaip sakant, identifikuoti šaltinio vietą ir laiką. Darbą komplikavusi trečia 
aplinkybė - Veriovkinos įprotis rašyti ant nedidelių, pusiau sulenktų lapų, tad 
vieną laišką sudaro du-šeši tokių lapelių blokai. Kol laiškai buvo laikomi vokuose, 
pasakojimo eiliškumas buvo aiškus, tačiau išgabentas iš dvaro archyvas buvo ne 
kartą kraustomas, tvarkingai sudėliota korespondencija per tuos perkraustymus 
buvo sumaišyta, išgrobstyta. 1964 m. Veriovkinų šeimos rašytinį palikimą tvar- 
kiusi Respublikinės bibliotekos archyvarė Marijona Čilvinaitė atskyrė Marianos 
Veriovkinos korespondenciją, sudėjo laiškus į bylas stengdamasi kiek įmanoma at- 
kurti jų visumą. Deja, tai pavyko padaryti nevisiškai: atskirų laiškų dalys atsidūrė 
skirtingose bylose, pasitaiko, kad bylos pradžioje įdėta laiško pabaiga, o už kelio- 
likos lapų - jo pradžia ir pan. Ši painiava dar labiau paaštrina laiškų chronologijos 
problemą. Taigi šaltinio tyrinėtojo laukia nelengvas, laiko, atidos ir sumanumo 
reikalaujantis galvosūkis: iš šimtų lapų, saugomų bylose, sudėti dėlionę, kuri leistų 
atkurti laiškų visumą, jų chronologiją, nustatyti rašymo datas bei vietas. 

Antologijoje pristatytas Veriovkinos laiškas buvo rašytas 1903 m. rudenį daili- 
ninkei atostogaujant Normandijoje, Carteret vietovėje prie Lamanšo. Iš Miuncheno 
Veriovkina vyko per Paryžių ir praleido dieną numylėtoje modernizmo sostinėje. 
Kaip matyti iš laiško, trumpos viešnagės metu patyrė stiprių meninių įspūdžių, su- 
kėlusių minčių, kurias galime laikyti naujojo meno teorinėmis įžvalgomis, kuriomis 
dailininkė skubėjo pasidalinti su artimu žmogumi. 

Paryžiuje Veriovkina aplankė Liuksemburgo muziejų - tuo metu vieninte- 
lį Europos muziejų, kurio nuolatinė ekspozicija (taip pat ir muziejuje rengiamos 


parodos) pristatė naujausią, t. y. XIX a. antros pusės ir XX a. pradžios, tapybą. Čia 

būta puikios impresionistų ir postimpresionistų kolekcijos, tačiau Veriovkina labiau 
įsidėmėjo anglų dailininko Jameso McNeilo Whistlerio ir ispanų tapytojo Ignacio 
Zuloagos portretus. Portreto žanras itin domino ir Veriovkiną, ir Javlenskį. Veriov- 
kinos minimi autoriai laikyti pripažintais portreto meistrais, tapė iš natūros, bet 
itin domėjosi meninės formos problemomis, būdingomis fin de siècle epochai. Tai - 
niuansuotas subtilus koloritas, rafinuota kompozicinė struktūra, temperamentinga, 
laisvų, meistriškų potėpių tapysena. 

Veriovkinos apmastymų centre - taip pat kūrinio formos problemos, pirmiau- 
sia koloritas ir jo santykis su paveikslo kompozicija bei formatu. Apibendrindama 
savo įspūdžius ji analizuoja spalvų sąskambio priklausomybę nuo formato ir kom- 
pozicijos elementų ritmo ir prieina išvados, kad tapyboje galioja dėsniai, panašūs į 
matematikos taisykles, kurių ir laikosi visi didieji menininkai, pasiekę „stilingumo“ 
ir „monumentalumo“. Kitaip sakant, Veriovkinos laiškas liudija modernizmo dis- 
kursui būdingą polinkį į formalizmą ir grynųjų, „amžinųjų“ formos dėsnių paieškas, 
kuris šiandien atrodo naivus, bet amžininkų buvo suvokiamas kaip rimta, atkaklių 
pastangų ir ieškojimų verta problema. 

Ypač įdomi laiško dalis, kurioje Veriovkina kalba apie paveikslo koloritą ir jo 
santykius su paveikslo objektų realių prototipų spalvomis. Ji gina vaizduotės laisvę 
ir vaizdavimo sąlygiškumo teisę, tvirtina, kad dailininkas mato tikrovę „vidinėmis“ 
sielos akimis ir neprivalo fotografiškai atkurti tikrovės įspūdžio. Iškalbinga pasta- 
ba apie Paulio Cėzanneo dailę, kuri, anot Veriovkinos, tobulai perteikė Prancūzijos 
kraštovaizdį. 

Pavyzdį apie paveikslą su raudonu medžiu, mėlyna žeme ir žaliu dangumi 
galime laikyti Veriovkinos ir Javlenskio dailei būdingos fovistinės ir ekspresio- 
nistinės raiškos vaizdžia iliustracija, pralenkusia laiką. Veriovkina rašė 1903 m., 
o fovistai Paryžiaus Rudens salone debiutavo tik 1905 metais. Kita vertus, pati 
Veriovkina laiške aprašytuosius koloristinius principus pradėjo taikyti tik po trejų 
ketverių metų. 

Laiške suformuluoti pagrindiniai modernizmo postulatai - meno laisvė, au- 
tonomija nuo tikrovės, individualaus braižo ir subjektyvios raiškos išaukštinimas. 
Šios idėjos aplinkoje, į kurią įsiliejo Veriovkina, atvykusi į Miuncheną, buvo gvil- 


dentos nuo XIX a. pabaigos. Pristatytąjį Veriovkinos laišką Javlenskiui galime lai- 

kyti tipišku jos aplinkos idėjiniu tekstu, kuris kartu liudija ir moterų dailininkių 
įnašą į modernizmo plėtotę, vis dar nepakankamai nušviestą dailės istorijoje. 
Veriovkinos korespondencijos Lietuvoje yra paskelbusi Laima Laučkaitė rin- 
kinyje Baltijos archyvas: rusų kultūra Pabaltijyje (banmuckuü apxue: pycckan 
kynemypa e Ilpu6anmuke, t. 9, sudaryt. Pavel Lavrinec, Vilnius: VU leidykla, 2005), 
monografijoje Ekspresionizmo raitelė Mariana Veriovkina (Vilnius: Kultūros, filoso- 


fijos ir meno institutas, 2007) 


LAIMA LAUČKAITĖ 


AUTOBIOGRAFIJA 


Autobiografija, kaip liudija žodžio etimologija (iš graikų k. autos - pats + bios - gyve- 
nimas ir graphen - rašyti), skiriasi nuo kitų rašytos biografijos tuo, kad apie save pa- 
sakoja pats autobiografijos autorius. Tai retrospektyvus realaus asmens pasakojimas, 
sudalintas chronologiniais arba teminiais tarpsniais, kurio centre yra pasakojimo 
autoriaus gyvenimas, įvairūs to gyvenimo aspektai arba, pasak autobiografijos ty- 
rinėjimų klasiko, prancūzų literatūrologo Philippeo Lejeune, „individuali istorija“. 

Autobiografija neturi nei struktūros, nei stiliaus, nei apimties apribojimų, išsky- 
rus tai, kad ją rašant įprasta laikytis chronologinio nuoseklumo, kuris sutampa su 
autoriaus gyvenimo laiku. 

Autobiografijos formą ir apimtį lemia jos paskirtis: tai gali būti sausas gyvenimo 
faktų, susijusių su profesine karjera, išdėstymas ir profesinės karjeros apibūdinimas, 
bet taip pat ir išsamus pasakojimas apie savo gyvenimą, skirtas ateities kartoms. Pa- 
sak Lejeuneo, autobiografijos autorius paprastai yra nusiteikęs sąžiningai pasakoti 
teisybę apie save. Vis dėlto autobiografijoje kai kurie dalykai gali būti nuslėpti, są- 
moningai ar nesąmoningai iškreipti. 

Autobiografijos žanro pavyzdžių paliko įvairios epochos ir kultūros. Tarp žino- 
miausių - šv. Augustino Išpažinimai (397-398), Jeano-Jacqueso Rousseau Išpažintis 
(1765-1770), publikuota 1782 ir 1789 m. bei siejama su modernios autobiografijos 
atsiradimu, Thomaso de Quincey Anglo opijaus valgytojo išpažinimai (Confessions 
of an English Opium-Eater, 1821), Giacomo Casanova Mano gyvenimo istorija (His- 
toire de ma vie, 1822), Levo Tolstojaus pseudobiografinė trilogija Vaikystė. Paauglystė. 


Jaunystė (Ilemcmeo. Ompouecmeo. IOuocmbo, 1852-1856). Vienas ankstyviausių dai- 


1 Ph. Lejeune, Le pacte autobiographique, Paris: Seuil, 1975. 

lininkų autobiografijų pavyzdžių yra šiame poskyryje pristatomi Benvenuto Cellini 
užrašai Gyvenimas (Vita, 1556-1558; išspausdinta 1728). 

Dailės istorikus pirmiausia domina dailininkų, muziejų kuratorių, galerijų sa- 
vininkų, dailės pirklių, antikvarų ir kitų dailės srities veikėjų autobiografijos, kurias, 
remdamiesi jų autorių profesija ir veiklos sfera, priskiriame dailės šaltinių grupei. 
Šis egoteksto žanras dailės istorikui yra naudingas šaltinis, nors juo vis dėlto negali- 
ma besąlygiškai pasikliauti. Patikimesnės paprastai yra trumposios autobiografijos, 
vadinamieji curriculum vitae, turintys dokumento statusą. Beletrizuotoje didesnės 
apimties autobiografijoje viešajai nuomonei itin jautrūs meno žmonės faktus neretai 
interpretuoja taip, kaip palanku jiems, siekdami pasirodyti prieš kitus, išaukštinti 
savo nuopelnus, nuslėpti silpnybes ar netinkamus poelgius, nutylėdami nesėkmes 
ir pan. Neatsitiktinai Antikos laikais autobiografijos žanras buvo vadinamas apo- 
logija - apsigynimu, išsiteisinimu. Vis dėlto dokumentiškumas bet kuriuo atveju 
yra vienas esminių autobiografijos ypatumų, tad ji, taikant kritinę prieigą, padeda 
rekonstruoti jos autoriaus ir jo aplinkos gyvenimo aplinkybes. 

Dailininko autobiografiją būtų galima prilyginti jo autoportretui. Tačiau iš tiesų 
autoportreto herojus atskleidžia save nepriklausomai nuo charakterio savybių, išo- 
rės bruožų ir socialinio vaidmens, kuriuos išryškina savo kūrinyje. Jis vis viena turi 
būti atpažįstamas, taigi perteikia esminę dalį savęs, uždarydamas savąjį ego mažame 
paveikslo mikrokosmose. Autoportreto autorius „aš“ kreipiasi į žiūrovą kaip į tiesio- 
ginj pašnekovą, klausytoją, taigi suvokia jį antruoju asmeniu - „tu“. Autobiografija 
leidžia pažvelgti į save kaip į trečiąjį asmenį - „ją“ arba „jį“. Toji „ji“ arba „jis“ paver- 
čiamas pagrindiniu laike plėtojamo naratyvo herojumi. 

Didelės apimties literatūrinės formos dailininkų autobiografijų, palyginti su kitų 
profesijų atstovų tokio pobūdžio tekstais, nėra daug. Poreikį įsiamžinti dailininkai, 
matyt, dažniau tenkino kurdami autoportretus. Pavyzdžiui, Rembrandtas (1606- 


1669) jų nutapė net apie šešiasdešimt (dar 32 išraižė ir septynis nupiešė)’. Jeigu skai- 


2 Plg. O. Calabrese, Larte dellautoritratto. Storia e teoria di un genere pittorico, Firenze: VoLo, 
2010 (originalus leidimas: O. Calabrese, Lart de l'Autoportrait, Paris: Editions Citadelles & 


Mazenod, 2006), p. 315. 
3 Žr.: Rembrandt by Himself, kat., sudaryt. C. White, O. Bouvelot, London: Thames & Hudson, 


2000. 

čiuosime, kad jo meninė karjera truko apie 40 metų, išeitų, kad Rembrandtas kas- 
met vidutiniškai sukurdavo po du autoportretus. Van Goghas (1853-1890), laikomas 
vienu ryškiausių moderniųjų laikų portretistų, nutapė tik 43 portretus. Jie puikiai 
yra susiję su laiškų temomis. Van Goghas savo autobiografiją išdėstė laiškuose ir 
tapybos kūriniuose. Visų sričių autobiografinę literatūrą labai praturtino moterys — 
ypač atidžios detalėms, buitinėms situacijoms, žmonių santykiams, tačiau dailinin- 
kės ne daugiau linkusios raštu dėstyti savo gyvenimą už dailininkus. 

Vis dėlto autobiografija užima gana reikšmingą vietą tarp kitų dailės šaltinių. 
Kartais visiškai trumpuciai gyvenimo aprašymai leidžia atkurti gyvenimą ir veiklą 
asmens, kuris buvo visiškai pamirštas. Tokio mikroistorijos tyrimo galimybes re- 
konstruoti ištisos epochos kultūrinę situaciją ir nustatyti jos dalyvius, jų socialinius 
santykius ir vaidmenis iliustruoja, pavyzdžiui, istoriko Jameso S. Amelango tyrimas, 
pagrįstas amatininkų autobiografiju studijomis“. 

Lietuvos dailės muziejaus archyve saugomas labai vertingas XX a. Lietuvos 
dailės istorijos šaltinis - Justino Vienožinskio prašymu parašytas jo amžininkų 
dailininkų autobiografijų rinkinys. Duomenys turėjo būti panaudoti Vienožinskio 
rengiamoje Lietuvos dailės apžvalginėje istorijoje. Šiandien kai kurios šių autobio- 


grafijų - pagrindinis šaltinis apie jų autorius. 


GIEDRĖ JANKEVIČIŪTĖ 


4 J. S. Amelang, The Flight of Icarus: Artisan Autobiography in Early Modern Europe, 
Stanford University Press, 1998. 

Benvenuto Cellini. Gyvenimas 


> Tekstas iš: Benvenuto Celinio gyvenimas, vertė Eduardas Viskanta, Vilnius: 
Valstybinė grožinės literatūros leidykla, 1961, p. 366-368, 472-473 (komentarus parengė 


Giedrė Jankevičiūtė) 


XVI 
Likęs patenkintas mano darbais, karalius’ grįžo į savo rūmus, o mane paliko api- 
bertą tokiais pagyrimais, kad ilga būtų apie tai pasakoti. Rytojaus dieną bepietauda- 
mas jis liepė mane pašaukti. Čia pat buvo Feraros kardinolas“, kuris pietavo su juo. Kai 
aš atvykau, karalius dar tebevalgė antrą patiekalą; man prisiartinus prie jo didenybės, 
tuojau jis pradėjo kalbėtis su manim, sakydamas, kad jeigu jau jis turi tokį gražų mano 
dirbtą dubenį ir tokį gražų ąsotį, tai prie jų reikėtų dar pridėti ir gražią druskine"; jis 
norįs, kad aš apmesčiau jam piešinį; tik geidžiąs pamatyti jį greitai. Tada aš atsakiau: 
„Jūsų didenybė pamatys tokį piešinį daug greičiau, negu manote, nes, jau bedarydamas 
dubenį, aš pagalvojau, kad prie jos derėtų ir druskinė. Mano piešinys jau gatavas, ir 
jeigu jo didenybė pageidauja, aš galiu tučtuojau parodyti.“ Karalius žvaliai pasisuko į 
tuos sinjorus, būtent į Navaros karalių, į Lotaringijos kardinolą bei Feraros kardinolą, 
ir tarė: „Štai čia iš tiesų žmogus, kurį turi pamilti ir jo trokšti kiekvienas, kas tik jį pa- 
žįsta.“ Paskui jis man pareiškė, kad mielai pasižiūrėtų to mano druskinės piešinio. Aš 
greit suvaikščiojau į namus, nes man tereikėjo pereiti upę, tai yra Seną. Aš atsinešiau 
vaško modelį, kurį buvau padaręs dar Feraros kardinolo prašomas Romoje. Kai prisi- 


artinau prie karaliaus ir atskleidžiau jam modelį, karalius nustebęs sušuko: „Čia kažkas 


5 Turimas omenyje Prancūzijos valdovas Pranciškus I (1494-1547). Jo dvare Cellini viešėjo 
kelerius metus nuo 1540 m. - Čia ir toliau sudaryt. past. 

6 Ippolito d'Este (1479-1520). Jo užsakymu Cellini buvo pradėjęs projektuoti druskinę, 
kurios ikonografinę programą kūrė du Romos eruditai Luigi Alamanni ir Gabriele Cesano. 
Pamatęs būsimo dirbinio vaško modelį kardinolas pabūgo darbų kainos ir atsisakė Cellini 
paslaugų. 

7 Pasakojama vadinamosios Pranciškaus I druskinės (1540-1543; Viena, Meno istorijos 


muziejus) sukūrimo istorija. 

šimtą kartų dieviškesnio, negu aš būčiau kada pamanęs! Nuostabus tai žmogus! Tur- 
būt jis niekados nesiilsi.“ Paskui džiaugsmingu veidu jis atsigręžė į mane ir pasakė, kad 

šitas darbas jam labai patinka ir kad norėtų jį turėti iš aukso. Feraros kardinolas, kuris 

buvo čia pat, pažvelgė į mane ir mirktelėjo, lyg norėdamas pasakyti, kad šį modelį jis 

pažįsta: čia tas pats, kurį aš jam padariau Romoje. Tada aš tariau: „Esu jau sakęs, jog 

šį darbą atliksiu tam, kas jį norės turėti.“ Kardinolas, prisiminęs šituos mano žodžius, 
beveik supyko, nes jam atrodė, lyg aš noriu jam atsikeršyti, ir tarė karaliui: „Valdove, 
tai yra milžiniškas darbas, todėl aš nuogastauju vien dėl to, kad mes niekad nematysi- 
me jo užbaigto. Šitie talentingi žmonės, kuriems gimsta tie dideli sumanymai, mielai 

juos pradeda, gerai neapgalvodami, kada jie bus baigti. Užsakant tokius didelius dar- 
bus, norėtųsi žinoti, kada juos galima turėti.“ Į tai karalius atsakė: kas taip baimingai 

galvotų apie darbų uZbaiga, niekad nė vieno nepradėtų. Tuo jis norėjo maždaug pa- 
sakyti, kad šitokių darbų tenesiima silpnadvasiai žmonės. Tada aš taria: „Kai valdovai 

padrąsina savo tarnus, kaip tai daro ir sako jūsų didenybė, visi dideli sumanymai pa- 
lengvėja. Jeigu Dievas man davė tokį nuostabų globėją, aš tikiuosi jam užbaigti daug 

didžių ir nuostabių darbų.“ - „Ir aš tuo tikiu“, - tarė karalius ir pakilo nuo stalo. Jis 

pasišaukė mane į savo kambarį ir paklausė, kiek aukso reikėtų tokiai druskinei. „Tūks- 
tančio skudų“, - atsakiau aš. Tučtuojau karalius pasišaukė savo iždininką monsinjorą 
vikontą d'Orbeka ir liepė tuoj pat išduoti man tūkstantį senųjų pilnasvorių aukso sku- 
du. Mums išėjus iš jo didenybės aš nusiunčiau pašaukti tųdviejų notarų, per kuriuos 

aš buvau gavęs sidabrą Jupiteriui ir daug kitų dalykų. 

Perėjęs Seną, pasiėmiau mažučiukę pintinėlę, kurią man buvo padovanojusi 
mano pusseserė vienuolė, keliaujant man per Florenciją. Mano laimė, kad paėmiau 
tą pintinėlę, o ne krepšiuką. Manydamas atlikti šį reikalą dar su šviesa, nes buvo dar 
gana anksti, ir nenorėdamas atitraukti darbininkų, aš netgi nepasirūpinau išsivesti 
su savimi tarno. Iždininką radau namie; jis jau turėjo prieš save pinigus ir atrin- 
kinėjo juos taip, kaip jam buvo liepęs karalius. Kaip man pasirodė, tas nevidonas 
iždininkas tyčia uždelsė iki trijų valandų nakties atskaičiuoti man tuos pinigus. Aš, 
būdamas apdairus, liepiau pašaukti kelis savo darbininkus manęs palydėti, nes rei- 
kalas didžiai svarbus. Matydamas, kad jie vis neateina, aš paklausiau tą siųstąjį, ar jis 
išpildė mano pavedimą. Šitas nenaudėlis tarnas atsakė, kad išpildė ir kad mano gi- 


zeliai pasakę negalį ateiti, bet jis mielai nunešiąs man tuos pinigus. Aš jam atsakiau, 

kad pinigus nešiu pats. Tuo tarpu buvo surašyta sutartis. Suskaites pinigus ir visus 
susižėręs į tą pintinėlę, aš užkišau ranką už abiejų rankenėlių; kadangi ranka labai 
sunkiai lindo, tai pinigai buvo gerai pridengti ir man šitaip juos nešti buvo daug pa- 
togiau, negu kad krepšely. Aš buvau gerai apsišarvavęs grandijais ir su savo špagele 
bei durklu prie šalies greitai nudrožiau keliu. 


[...] 


LXXII 

Tuétuojau aš liepiau jj nunešti į mano dirbtuvę ir pradėjau jj tašyti; beta$ydamas 
jį sykiu dariau ir modelį, nes toks man užėjo noras doroti marmurą, kad aš neturėjau 
kantrybės laukti, kol padirbsiu modelį, reikalaujantį kruopštaus apgalvojimo. Girdė- 
damas, kad garsas iš jo eina duslus, aš daug kartų graudinausi, kad aplamai pradėjau 
jį doroti; vienok aš kaliau iš jo tą, ką galėjau, tai yra Apoloną ir Hiacintą“, kurį dar ir 
dabar galima matyti neužbaigtą mano dirbtuvėje. Kai aš jį dirbau, hercogas [Cosimo 
I de Medici] ateidavo į mano namus ir daug kartų sakydavo man: „Atidėk bent kiek 
bronzą į šalį ir pastūmėk truputį pirmyn tą marmurą, kad aš galėčiau pasižiūrėti, kaip 
tu dirbi.“ Aš tučtuojau imdavau kaltą į rankas ir dirbdavau drąsiai, užtikrintai. Herco- 
gas mane paklausė apie modelį šitam marmurui. Aš atsakiau: „Valdove, šitas marmu- 
ras visas sutrūkinėjęs, bet aš žūt būt išgausiu iš jo ką nors, todėl nesiryžau lipdyti mo- 
delio, bet ir toliau taip dirbsiu, kiek bus galima.“ Labai greit hercogas man parsiųsdino 
iš Romos luitą graikiško marmuro, idant aš restauruočiau jam antikinį Ganimedą, 
dėl kurio ir kilo tas vaidas su Bandinelu?. Atėjus graikiškam marmurui, aš pamaniau, 
kad būtų nuodėmė pritrupinti iš jo gabalų ir daryti Ganimedui galvą, rankas ir kitas 
galūnes; tad aš pasirüpinau sau kitą luitą marmuro, o šitam graikiškam marmurui 
nulipdžiau mažutį vaškinį modeliuką, kuriam daviau vardą Narcizas. Kadangi šis 
marmuras buvo su dviem plyšiais, einančiais gilyn daugiau kaip per ketvirtį uolekties 
ir į plotį per du geru pirštu, todėl aš padariau tą padėtį, kokią ir šiandien matome, no- 


rėdamas apsisaugoti nuo tų plyšių; taigi aš juos pašalinau iš savo figūros. Bet per tuos 


8 1548; Florencija, Museo Nazionale del Bargello. 
9 Turimas omenyje skulptorius Baccio Bandinelli (1488-1560). 


10 1548; Florencija, Museo Nazionale del Bargello. 


374 


III SKYRIUS. EGOTEKSTAI / AUTOBIOGRAFIJA 


ilgus dvidešimtmečius šitie plyšiai visada būdavo pilni lietaus vandens, todėl nuo jo 
tas marmuras išpurto ir lyg sutrešo viršutinėje plyšio dalyje; tai pasireiškė po to, kai 
atsitiko tas didysis Arno potvynis [1547] ir mano dirbtuvėje vanduo pakilo virš pusan- 
tro uolekties. Kadangi tasai Narcizas stovėjo ant medinio stovo, tai vanduo jį parvertė 
ir jis sutrūko pusiau per krūtinę; aš vėl jį sulipdžiau ir kad nesimatytų to sutrūkimo, 
krūtinę apjuosiau jam gėlių girlianda. Išbaigiau aš jį apyaušrio valandomis ar netgi 
šventadieniais, kad tik nereikėtų atsitraukti man nuo Persėjo". Kai aš vieną rytą teki- 
nau savo kaltukus, ketindamas jį toliau dirbti, tekštelėjo man į dešinę akį smulkutėlytė 
plieno atskaliukė ir taip giliai įsigraužė į vyzdį, kad jokiu būdu negalėjau jos išimti. Aš 
jau tikriausiai maniau, kad neteksiu šios akies šviesos. Po keleto dienų pasišaukiau 
meistrą Rafaelį de Pilį, chirurgą, kuris paėmė du gyvus balandžius ir paguldęs mane 
aukštielninką ant stalo, paėmė tuos balandžius ir peiliuku perpjovė jiems pasparnėje 
gyslelę, iš kurios kraujas sutekėjo į mano akį. Nuo to kraujo aš tuoj pasijutau geriau, 
o po dviejų dienų plieno atskaliukė išėjo; akis liko išgelbėta ir regėjimas man netgi 
pagerėjo. Artėjant šv. Liucijos šventei, ligi kurios beliko trys dienos, aš padariau auk- 
sinę akį iš prancūziško skudo, padaviau ją vienai iš šešių savo dukterėčių, mano sesers 
Liperatos dukteriai, ir liepiau paaukoti ją tai šventajai; toji dukterėčia buvo maždaug 
dešimties metų ir per ją aš padėkojau Dievui ir šv. Liucijai". Ilgą laiką aš nebenoréjau 
dirbti Narcizo, o su visais tais jau minėtais sunkumais variau pirmyn Persėją, nusista- 


tęs užbaigti jį ir iškeliauti su Dievu. 


KOMENTARAS 

Originalas - La vita di Benvenuto di Mo Giovanni Cellini Fiorentino, scritta per 
lui medesimo in Firenze - buvo parašytas tarp 1558 ir 1562 m. Savo gyvenimo pasako- 
jimą Cellini užrašė ne pats, bet dirbdamas skulptūros darbus padiktavo jį tam tikslui 


Florencijos apylinkėse pasamdytam raštingam vaikinui Michele di Goro. 


1 Turimas omenyje vienas žinomiausių Cellini kūrinių - bronzinė Persėjo su nukirsta 
Medūzos galva statula (1545-1554), esanti Florencijos Piazza della Signoria. 

12 Šv. Liucija (283-304) - krikščionių kankinė, imperatoriaus Diokletiano laikais kankinta ir 
nukirsdinta Sirakūzų mieste; tradiciškai laikoma neregių, silpnaregių ir okulistų globėja, 
teikianti išgijimo malonę susirgusiems akių ligomis ir patyrusiems akių traumas; vienas 


atributų - ant rankoje laikomos lėkštutės padėtos akys. 

Rankraštis saugomas Florencijos Biblioteca Laurenziana. Erudito Antonio Coc- 
chi pastangomis Cellini Gyvenimas 1728 m. buvo išspausdintas itališkai. 1771 m. 
Thomas Nugentas išvertė jį į anglų kalbą, 1796 m. - Goethe į vokiečių. Pirmas kriti- 
nis Gyvenimo leidimas, kurį ypač kruopščiai parengė Francesco Tassi, buvo išleistas 
1829 metais. Amžininkai, sužavėti Walterio Scotto ir Dumas istorinių romanų, Celli- 
ni kūrinį skaitė kaip nuotykių istoriją, o veikalo autorių labiau vertino ne kaip skulp- 
torių, bet kaip rašytoją. Tokį požiūrį paaiškintų ir ta aplinkybė, kad XIX a. daugelis 
Cellini darbų dar nebuvo atributuoti ir įvertinti jo skulptūriškus gabumus buvo sun- 
ku. Sovietmečio gelmėje, stengiantis įdiegti visuotinį susižavėjimą Renesanso daile 
ir jos kūrėjų asmenybėmis, Cellini Gyvenimas išverstas net ir į lietuvių kalbą. Tuo 
pačiu metu buvo populiarios ir kitų šios epochos dailininkų biografijos: pavyzdžiui, 
1963 m. lietuviškai išleistas įspūdingas prancūzų rašytojo Romaino Rolando beletri- 
zuotas pasakojimas apie Michelangelo“. 

Cellini memuarai liudija, kad humanizmo epochoje dailininkas iš tiesų atsiko- 
vojo teisę lygintis su intelektualais. Jis pats save laiko ir elgiasi ne vien kaip rankų 
darbo meistras, mechaninio meno atstovas, nors šios rūšies gebėjimai labai vertina- 
mi, bet kaip kūrėjas, kurį, kaip ir poetus, lanko dieviškasis įkvėpimas. Ieškodami pri- 
pažinimo ir šlovės dailininkai kultivuoja įvairias autoreprezentacijos formas - tarp 
jų ir autobiografijos, autobiografinio pobūdžio memuarų rašymą. Vienas šio žanro 
pradininkų ir buvo Cellini ir jo autobiografija Gyvenimas. 

Be abejo, Cellini tekstas priklauso apologijos žanrui. Šį veikalą galima palyginti 
su XV a. pabaigoje atsiradusia autoportreto atmaina, itališkai vadinama autoritratto 
donore - garbės autoportretas. Tokius meno kūrinius pagimdė siekis ateityje įsi- 
amžinti ir savo atvaizdu, ir darbais. Cellini savo atvaizdui kurti pasitelkė ir žodžius. 
Nors akivaizdus neslepiamas siekis pasigirti, pasididžiuoti, pasakojimas, kaip paro- 
dė vėlesni tyrimai, labai tikslus, tik kai kas, pavyzdžiui, nemalonumai dėl homosek- 
sualių ryšių ir kaltinimo sodomija, už kurią dailininkas net buvo įkalintas, nutyli- 
mi. Cellini naudoja tipiškas oratorinio meno figūras, paryškindamas savo drąsą ir 


sumanumą, siekdamas iškelti kūrinių vertę, smulkiai pasakoja, kiek sunkumų jam 


13  R. Rolanas, Mikelandželo gyvenimas, iš prancūzų k. vertė J. Sužiedėlis, Vilnius: 


Valstybinė politinės ir mokslinės literatūros leidykla, 1963. 

tekdavo įveikti kaskart gavus naują užsakymą. Kontrasto principą jis naudoja ir at- 
skleisdamas įvairius savo talentus: juos paryškina sunkių išgyvenimų ir nepelnytų 
skriaudų aprašymai. Cellini nelaukė, kol kas nors kitas įrašys jį į istorinį diskursą, 
o padarė tai pats. Jo knygoje yra visko: pabėgimas iš kalėjimo, varžytuvės su pavy- 
džiais ir piktavaliais kolegomis, gatvių mūšiai ir tikros kautynės su priešais, dvaro 
gyvenimas ir realūs skulptoriaus darbo sunkumai. Apie kitus asmenis kalbama tiek, 
kiek tai susiję su paties Cellini istorija. Tačiau Gyvenimas yra vertingas ir Cellini 
biografams, ir jo epochos tyrinėtojams, nes dailininkas puikiai atskleidė savo laikų 
papročius, miesto ir dvaro kasdienybę, perteikė buities detales, žinių apie etiketą, 
maistą, mediciną. Daug kalbama apie sugebėjimo valdyti ginklą naudą, tačiau taip 
pat gausu nuorodų ir į dailės istorikui įdomius technologinius dalykus, pateikiami 
išsamūs darbo proceso aprašymai. 

Cellini stilius ir savęs pateikimo būdas galėtų būti atskiras tyrimo objektas. Šiuo 
požiūriu Cellini galima pripažinti autoreprezentacijos kanono autoriumi. Labai pa- 
našiai po kelių šimtmečių save visuomenei pateikė ir ekscentriškasis siurrealistas 
Salvadoras Dali (1904-1989), 1942 m. parašęs autobiografiją Slaptas Salvadoro Dali 


gyvenimas, o 1952-1963 m. - Genijaus dienoraštį. 


GIEDRĖ JANKEVIČIŪTĖ 

Jokūbas Kazlauskas. Autorekomendacinis laiškas 
Liudui Girai 


> Tekstas iš: Lietuvos nacionalinės Martyno Mažvydo bibliotekos Retų knygų ir rankraščių 


skyriaus, Liudo Giros fondo, f. 7, s. v. 348, I. 2-2v (komentarus parengė Giedrė Jankevičiūtė) 


Ponui L. Girai 
G.[erbiamas] T.[amsta] 

Aš, dailininkas Jokūbas Kazlauskas“, smulkaus ūkininko sūnus, baigęs Kauno 
komercijos mokyklą 1923 metais, tų pat metų rudenį nuvykau į Italiją, Florencijos 
miestą, kame laikiau egzaminus Florencijos karališkoj tapybos (meno) akademijoj, 
specialiame aukštesniame tapybos skyriuje, kuriuos egzaminus gerai išlaikiau ir 
po konkurso buvau priimtas ton akademijon tikruoju klausytoju. Tais pat metais 
toj pat akademijoj ir tame pat tapybos skyriuje egzaminus laikė ir kiti baigę Kaune 
Meno mokyklą. Išlaikiusiam buvo paskirta Švietimo ministerijos stipendija, ta- 
čiau iš jų niekas egzamino neišlaikė. Apie ministerijos numatytą stipendiją aš tesu- 
žinojau tik po metų, kada ir kreipiausi į ministeriją su prašymu man tą stipendiją 
suteikti. Gavau pon.[o] Volodkos, tąsyk aukštesniojo mokslo tarėjo (jis taip pat 
buvo Komercijos mokyklos direktorius) atsakymą, kad stipendiją man pažadąs, 
bet turės jos kiek palaukti, nes kalbamuoju laiku nebuvo lėšų. 1925 metais nesu- 
silaukęs pažadėtos stipendijos ir neturėdamas iš ko pragyventi Florencijoj (Itali- 
joj tada darbo svetimšaliui negalima buvo gauti) turėjau apleisti Italiją. Išvykau į 
Prancūziją, į Paryžių. 

Paryžiuje gavau meno srity darbo ir konkursiniais egzaminais buvau priim- 
tas į plačiai žinomą Nacionalinę aukštesniojo gražaus meno mokyklą“, tos mo- 


kyklos tapybos meistrų skyrių. Konkursinius egzaminus laikė suviršum šimtas 


14 Vardas ir pavardė pabraukti juodu rašalu; paraštėje tuo pačiu rašalu užrašyta: g. 1904, 


Pakuony, dabar gyvena Darbininkų g. 24, 22. 


15  Pažodinis prancūziško pavadinimo École nationale superieure des beaux-arts vertimas; 


turėtų būti - Nacionalinė aukštoji dailės mokykla. 

žmonių iš įvairių tautų ir valstybių, iš kurių egzaminus išlaikė viso 17 žmonių, 
kurių tarpe buvau ir aš, vienintelis Lietuvos pilietis, o taipogi pirmas iš Lietuvos. 
Šią mokyklą aš reguliariai lankiau 3 metus vienlaik nuošaliai uždirbdamas savo 
skurdžiam pragyvenimui. Mokslas man sekėsi ir 1928 metais du mano paveikslai 
buvo priimti didžiausiame pasaulyje meno salone Salon dAutomne Paryžiuje 
kartu su garsiausiais pasaulio tapytojais ir dailininkais. Iš lietuvių buvo priimta 
vien tik mano ir dailininko [Juozo] Mikėno (dabar Kauno Meno mokyklos pro- 
fesoriaus) paveikslai. 

1929 metais turėdamas atlikti kariuomenės prievoles grįžau Kaunan, kame ir 
palikau iki šio laiko. Ir čia aš jau kelissyk dalyvavau meno parodose, turėjau geras 
recenzijas, gavau gero ir gabaus bei prityrusio dailininko vardą. 

Uždirbti pašaliai ką nors menu dabartiniu sunkiu ekonominiu laiku Lietuvoj 
tiesiog nebegalima ir todėl atsidūriau labai blogoje materialinėj padėtyj, kad nebe- 
galiu tęsti savo kūrybą, vienintelę dailininko darbo ir triūso atpildą. 

Šįmet atsidaro Kaune Žydų gimnazija ir [su] lietuvių dėstomąja kalba. Šioj 
gimnazijoj reikalingas paišybos mokytojas. Aš paišybos mokytojo vietai padaviau 
šiai gimnazijai prašymą. Gavęs šią vietą aš galėčiau tęsti savo kūrybos darbą, kame 
mano darbai ir gabumai žada daug ką sukurti. Tačiau kaip teko patirti iš šios gimna- 
zijos direktoriaus ir tą gimnaziją steigiančios mokslo draugijos pirmininko dr. Pau- 
lausko, paišybos mokytojo vietai gauti esą paduota jau daugelis prašymų, veik visi 
jau esamų gimnazijų paišybos mokytojų, vienų, kurie nori dvi vietas užimti, kitų, 
kurie ieško geresnės vietos, tad man vietą galįs pažadėti tik tada, kada gausiu Pono 
Švietimo Ministerio rekomendaciją ir patvirtinimą. 

Kadangi aš patsai prie Jo Ekscelencijos Pono Švietimo Ministerio prieiti negaliu, 
tad šiuo turiu garbės kreiptis į Jūsų, Pone Gira, kaipo poetą, dvasia artimą man, 
dailininkui, prašydamas Tamstą suteikti man rekomendaciją pas Poną Švietimo Mi- 
nisterį ir užtarti už mane žodį. 

Tikiu, kad ir Jūs suprasite mano dailininko padėtį, šį mano prašymą patenkin- 
site ir neduosite savo krašto dailininkui prapulti, nes negavęs Lietuvoj darbo aš esu 
priverstas emigruoti kur kitur, ieškoti sau duonos gabalą, kurio šiuo laiku aš jau 
pilnai nebeturiu. 


Tariu iš anksto savo padėkos žodį. 

KOMENTARAS 

Šaltinis saugomas Lietuvos nacionalinės Martyno Mažvydo bibliotekos Retų 
knygų ir rankraščių skyriuje, Liudo Giros fonde (f. 7, s. v. 348, l. 2-2v). Mašinėle 
rašytą laišką, tiksliau, jo kopiją (laiškas nepasirašytas; J. Kazlausko pavardė pieštuku 
užrašyta greta kreipinio pirmame lape viršutiniame dešiniajame kampe), kaip ta- 
pytojo Jokūbo Kazlausko biografijos šaltinį, aptiko VDA Dailės istorijos ir teorijos 
katedros magistrantė Evelina Bukauskaitė, rinkdama medžiagą baigiamajam darbui 
tema Žydų kilmės dailininkų įtaka XX a. I p. Lietuvos meninės kultūros modernėjimui 
(2010, vadovė doc. dr. G. Jankevičiūtė). 

Šaltinio žanrą galima apibūdinti kaip autorekomendacinį laišką, kurio autorius 
kreipiasi į adresatą — įtakingą, pažintimis Švietimo ministerijoje garsėjantį poetą 
Girą, prašydamas padėti gauti darbą naujoje Kauno žydų gimnazijoje. Laiškas rašy- 
tas 1929 metais. Nors jis nedatuotas, metus galima nustatyti iš teksto turinio. Prašy- 
mo autorius pasakoja savo profesinę biografiją, atskleisdamas savo gebėjimus, ne tik 
leidžiančius pretenduoti į piešimo mokytojo vietą, bet ir rodančius, kuo jis galimai 
būtų pranašesnis už kitus kandidatus, jei darbdaviams tektų rinktis. 

Biografija ne visa, tačiau joje pateikta faktų, iki šiol neaptiktų kituose šaltiniuose. 
Šiuo atveju tai svarbu, nes mūsų turimos žinios apie Kazlausko gyvenimą ir veiklą 
fragmentiškos: tarpukario lietuviškoje spaudoje ir parodų kataloguose jis minimas 
tik kaip kelių grupinių parodų dalyvių (tarp kitų pasirodymų - žydų dailininkų kū- 
rybos parodos Neemijos Arbitblato galerijoje Kaune), archyviniuose dokumentuose 
užfiksuota, kad jis studijavo ir baigė Paryžiaus Nacionalinę aukštąją dailės mokyklą. 

Pristatomas šaltinis patvirtina, kad žydų kilmės dailininkas Jokūbas (Jakovas, 
Jankelis) Kazlauskas, gimęs 1904 m. kovo 13 d. Pakuonio kaime netoli Kauno, 1923 m. 
išvyko studijuoti į Florenciją. Pagal kitus šaltinius, iš pradžių jis studijavo mediciną. 
Lankydamas anatomijos paskaitas jaunasis studentas pajuto dailininko pašaukimą 
ir pradėjo lankyti Felice Carena tapybos studiją Florencijos dailės akademijoje. Laiš- 
ke teigiama, kad Kazlauskas atvyko į Paryžių 1925 metais. Pagal kitus šaltinius, apie 
1926 m. jis trumpam buvo nuvykęs į Palestiną, gyveno Tel Avive. Iš Palestinos vėl 
(?) atvažiavo į Paryžių ir įsikūrė Lotynų kvartale, Monge gatvėje. 1927 m. Kazlauskas 
dalyvavo Rudens salone. Tolesnio jo gyvenimo šaltinis neatspindi, bet kiti doku- 


mentiniai liudijimai patvirtina, kad nuo 1930 m. jis pradėjo eksponuoti kūrinius 

Paryžiaus Nepriklausomųjų salono parodose. Maždaug tuo pačiu metu susipran- 
cūzino pavardę į Jacques Koslowsky - šiuo vardu figūruoja Paryžiaus Aukštosios 
nacionalinės dailės mokyklos dokumentuose. Šią mokyklą Kazlauskas baigė 1932 m. 
ir įsikūrė Monparnase. 

1940 m. vokiečiams okupavus dalį Prancūzijos, Kazlauskas pabėgo į Ispaniją, iš 
ten į Portugaliją ir rugpjūčio 26 d. Lisabonoje sėdo į laivą, plaukiantį į JAV. Įsikūrė 
Niujorke, dirbo Burrelio, Rembrandto ir Glezerio galerijoms. 1946 m. gavo JAV pi- 
lietybę. 1947 m. grįžo į Paryžių. Jo dirbtuvės ir kūrinių karas nesužalojo. Kazlauskas 
vėl įsitraukė į Paryžiaus dailės gyvenimą, nenutraukdamas ryšių ir su Niujorku. Nuo 
1964 m. pradėjo lankytis Maljorkoje, kol įsikūrė Bunjoloje. Mirė 1993 m. spalio 30 d. 
Ispanijai priklausančioje Maljorkos saloje. 

Kazlausko autobiografija patvirtina žinomą faktą apie Liudo Giros ryšius nepri- 
klausomos Lietuvos valdžios sluoksniuose. Šaltinis taip pat iliustruoja dailininko 
padėtį trečio dešimtmečio Lietuvoje: neturint nuolatinės apmokamos darbo vietos 
(dažniausiai dailės mokytojo), pragyventi iš kūrybos buvo neįmanoma. Tokia situa- 


cija kai kuriuos dailininkus paskatino rinktis emigracijos kelią. 


GIEDRĖ JANKEVIČIŪTĖ 


ATSIMINIMAI 


Atsiminimai, kitaip memuarai (lot. memoria - atmintis), - dokumentinės literatūros 
žanras, artimas dienoraščiui ir autobiografijai. Pirmuoju asmeniu rašomi atsimini- 
mai priskiriami egotekstams. Tai pasakojimas apie įvykius, kuriuose autoriui teko 
dalyvauti pačiam arba apie kuriuos jis sužinojo iš tiesioginių liudytojų. Atsimini- 
mai perteikia asmeninę amžininko išdėstytą įvykių versiją, tų įvykių dalyvių ir jų 
veiksmų apibūdinimą (nors ne visada tiesioginių žinių apie pasakojimo autorių). 
Atsiminimams retai būdinga savistaba, jie neturi griežtos kompozicijos, jiems ne- 
būtinas nuoseklumas (vis dėlto dažniausiai prisilaikoma chronologinės dėstymo se- 
kos). Atsiminimų chronologinės ribos paprastai sutampa su jų autoriaus sąmoningo 
gyvenimo laiku. Atsiminimams būdingas dokumentiškumas, tačiau juose pateiktus 
duomenis ir žinias kartais rekomenduotina sugretinti su kitų šaltinių teikiama in- 
formacija: atsiminimai nėra vienalaikiai su aprašomais įvykiais, kaip dienoraštis, o 
žmogaus atmintis selektyvi, t. y. linkusi atsikratyti įvairių smulkmenų, detalių, sa- 
vaip interpretuoti įvykius. Atsiminimai turi kronikos ypatumų, tačiau nuo pasta- 
rosios skiriasi tuo, kad memuaristas naudojasi interpretacijos laisve, reiškia savo 
nuomonę ir vertinimus, nepretenduodamas į objektyvų neutralumą. 

Atsiminimų literatūros pradžia kartais siejama su Antikos epocha, Ksenofonto ir 
Cezario vardais, tačiau tikrąja žanro tėvyne laikoma XVI-XVIII a. Prancūzija. Kaip 
ir kiti egotekstai, atsiminimai ypač paplito individualizmo suklestėjimo laikais, t. y. 
XIX-XX amžiuje. Jų populiarumas sietinas taip pat ir su istorinės sąmonės stiprėji- 
mu, poreikiu pažinti, sudabartinti praeitį. 

Dailės istorijos šaltiniams priskiriame pačių dailininkų, jų artimųjų, kitų dailės 
žmonių atsiminimus, kurių centre yra dailė, jos kūrėjai, dailės gyvenimas ir jo vei- 


kėjai bei dalyviai. Dailė atsiminimuose nušviesta nedaug, ypač palyginti su kitomis 

meno šakomis: literatūra, muzika, teatru. Plunksną valdantys dailininkai pirmenybę 
atiduodavo laiškams ir dienoraščiams, o mūsų dienomis mieliau renkasi sakytinės 
istorijos formas, pirmiausia interviu žanrą. Atsiminimai retokai rašomi individua- 
liam naudojimui; dažniausiai atsiminimų autorius juos siekia paskelbti. 

Iš dailės istorijai aktualių XIX a. atsiminimų minėtini skaitytojų smalsumą kėlę 
Paryžiaus urbanistinių pertvarkymų vykdytojo barono Haussmanno (1809-1891) 
memuarai’. Šis tritomis populiarus ir mūsų dienomis. Iš naujo leidžiami taip pat 
ir atsiminimai apie ankstyvojo ir klasikinio modernizmo laikus: XX a. pradžioje 
publikuota Barbizono tapytojų kolonijos nario Jeano Baptisteo Georgeso Gassies 
(1829-1919) knyga?, memuaristikos žanro klasikai priskiriamos maršano Ambroiseo 
Vollardo (1866-1939) knygos Paveikslų pirklio prisiminimai (Souvenirs dun mar- 
chand de tableaux, 1937) ir Klausantis Cėzanneo, Degas, Renoiro (En ėcoutant Cėzan- 
ne, Degas, Renoir, 1938), amerikiečių kilmės rašytojos, kubistų rėmėjos Gertrudeos 
Stein (1874-1946) apybraiža apie Picasso (1938) ir kt. 

Visuomenės poreikis gauti tam tikros rūšies informaciją skatina ne tik viešinti, 
bet ir rašyti prisiminimus. Publikos smalsumas, troškimas sužinoti tai, kas už- 
ginta, slapta suteikia balsą odiozinėms figūroms (pavyzdžiui, XX a. aštuntojo de- 
šimtmečio pradžioje keliomis kalbomis pasirodė Hitlerio globotinio skulptoriaus 
Arno Brekerio prisiminimų knygos?). Pirmenybė teikiama vienų žymių žmonių 
prisiminimams apie kitus žymius žmones (jei tapytojo Renoiro sūnus Jeanas ne- 
būtų tapęs garsiu režisieriumi, greičiausiai jo niekas nebūtų skatinęs parašyti pri- 
siminimų apie tėvą‘). 

Tačiau net užsakyti atsiminimai vertingi dailės istorijai. Tai patvirtina vis labiau 
plintanti tendencija kaupti ir skelbti atsiminimus, leidžiant knygas apie žymius me- 
nininkus (pavyzdžiui, užsakytiems atsiminimams priklauso knyga apie žinomą JAV 


tapytoją Andrew Wyethą Wyetho žmonės: Andrew Wyetho portretas jo bičiulių ir 


1 G. E. Haussmann, Mėmoires, 3 t., Paris: Victor Havard, 1890-1893 [pakartojimai 1979, 2000]. 


2 | J. B. G. Gassies, Le Vieux Barbison: souvenirs de jeunesse d'un paysagiste (1852-1875), Paris: 
Hachette, 1907 [pakartojimas 1998]. 


3 A. Breker, Paris, Hitler et Moi, Paris: Presses de la Cité, 1970; idem., Im Strahlungsfeld der 
Ereignisse (1925-1965), K. W. Schütz, 1972. 


4 J. Renoir, Pierre Auguste Renoir, mon pére, Paris: Gallimard, 1981. 

kaimynų akimis, amžininkų liudijimų rinkinys apie vieną ryškių sovietų Lietuvos 
dailės asmenybių Joną Švažą“). 

Dailės gyvenimo dėlionę esmingai papildo ne tik pačių dailės kūrėjų, bet ir 
kitų sričių dailės pasaulio veikėjų atsiminimai. Pavyzdžiui, Vollardo pasakojimą 
apie modernizmo epochos maršano karjerą praplečia ir praturtina 1999 m. išėju- 
si Danielio Wildensteino (1917-2001) knyga Dailės pirkliai, parašyta kartu su Yves 
Stavridės?. Sunku net įsivaizduoti, kiek pastangų būtų tekę įdėti tyrėjams, norint 
rekonstruoti Luvro darbuotojų pastangas apsaugoti muziejaus vertybes, prasidėjus 
vokiečių okupacijai Antrojo pasaulinio karo metais, jei ne tuometinio muziejaus 
tapybos skyriaus kuratoriaus Germaino Bazino (1901-1990) atsiminimais. Mums 
panašios vertės šaltiniai yra ilgamečio Čiurlionio galerijos (vėliau Vytauto Didžiojo 
Kultūros muziejaus) direktoriaus Pauliaus Galaunės (1890-1988)?, Šiaulių „Aušros“ 
muziejaus vieno steigėjų Pelikso Bugailiškio (1883-1965) atsiminimai", padedantys 
už sausos faktų kalbos pajusti nacionalinių kultūros įstaigų tapsmo peripetijas. 

Rašant dailės istoriją, būtina pasitelkti ir nedailės atsiminimus, kuriuose pasitai- 
ko vertingų nuorodų apie dailės kūrinių funkcionavimą, skonį, madą, amžininkų pa- 
žiūras bei nuomones. Pavyzdžiui, apie tarpukario Kauną savo memuaruose taikliai 
pasakoja Lenkijos karo atašė Kaune Leonas Mitkiewiczius (1896-1972)". Negausios 
literatūros apie Lietuvos dvarų architektūrą ir įrangą kontekste vertingi iš Pajuosčio 
dvaro kilusio kunigo Valerijono Meištavičiaus (1893-1982) prisiminimai, kurių vertę 
puikiai iliustruoja ši trumpa ištrauka apie jo gimtinę: „Sodyba stovėjo toje vietoje, 
kur srauni Juosta, išplaukusi iš miškų ir įveikusi statų tarpeklį, įteka į Nevėžį. Ten 
buvo aukšta įkalnė, kitados - niekas nepamena, kada ir kieno pastangomis - buvusi 


nukasta, tad į Juostą ir Nevėžį besileidžiantys kalvos šlaitai sudarė taisyklingą ke- 


5 Wyeth People: a portrait of Andrew Wyeth as he is seen by his friends and neighbors, New 
York: Doubleday & Co., 1971; pakartota Swallow Press, 2003. 


6 Jonas Švažas atsiminimuose, sudaryt. V. Žukas, Vilnius: VU leidykla, 2003. 
7  D.Wildenstein, Y. Stavridės, Marchands darts, 1999. 
8 G. Bazin, Souvenirs de lexode du Louvre: 1940-1945, Paris: Somog éd. d'art, 1992. 


9 P. Galauné, Muziejininko novelés, Vilnius: Vaga, 1967; 2-as papildyt. leidimas: idem, Likimo 
duota. Muziejininko novelés, Kaunas: Varpas, 1998. 


10 P Bugailiškis, Gyvenimo vieškeliais. Medžiaga istorijai, Šiauliai: Šiaulių „Aušros“ muziejus, 1994. 


1 L. Mitkiewicz, Kauno atsiminimai (1938-1939), Vilnius: Baltos lankos, 2002. 

turkampi; jo viduryje stovėjo dvaras. Pastatas ne kartą degė; seniausi buvo jo rūsiai 
ir aštuonkampė akmeninė ledainė, vadinta „altana“; panašu, jog kadaise tai buvo 
didžiulis bokštas, turbūt apie XVIII a. pagal kinišką madą papuoštas smailiakampiu 
stogu. Paskutinį kartą dvaro pastatą po 1830-31 m. sukilimo atstatė ponas Mykolas 
Meištavičius. Kambariai buvo dideli, aukštomis lubomis, tobulų proporcijų; gale- 
rija su kolonomis, tirštai apaugusi laukiniais vynuogienojais, temdė priesienį, irgi 
papuoštą kolonomis. Į kairę nuo įėjimo buvo erdvus valgomasis su portretais ant 
sienų - juose vaizduojamos beveik vien ponios, nes kontušais pasipuošę ponai krito 
sukilime. Milžiniška Gdanske dirbdinta spinta, tikriausiai irgi „gdanskiniai“ aukšti, 
neįprasto pavidalo krėslai. Toliau „žaidimų kambarys“ su židiniu, įsiliejantis į tipiš- 
ką XIX a. pirmos pusės „anfiladą“ - eilę vienas į kitą atsiveriančių kambarių, kurią 
pradeda kabinetas, toliau tas žaidimų kambarys, didysis žydras salonas, mažasis sa- 
lonas, miegamasis ir pagaliau „garderobas“. Visur aukštos dvivėrės durys, kambariai 
apstatyti caro laikų raudonmedžio baldais, tarp paveikslų galima rasti keletą neblo- 
gų Rustemo tapytų portretų - vaivados Tomo Vavžeckio, jo brolio Juozapo, Lenkijos 
armijos generolo, bei pastarojo dukters, apsisiautusios plonu perregimu drabužiu. 
Aukštos, dviejų sieksnių lubos ir jas atitinkančios kambarių proporcijos; nežinau, 
kas statė dvarą - turbūt ne Gucevičius ir ne Podčašinskis, nes juos būtų prisiminę, — 
bet Pajuosčio dvaro stilius aiškiai priklausė Gucevičiaus mokyklai, kuri pasižymėjo 
nekintama pagarba Vitruvijaus kanonams, klasikinėms proporcijoms ir ritmingu 
langų bei durų pasikartojimu. Tie patys bruožai matyti didesniuose už Pajuosčio 
dvarą Taujėnų rūmuose ir milžiniškuose Mlynovo rūmuose, tiesa, pastarieji senesni 
už pirmuosius du pastatus; vėliau pastebėjau panašią formų harmoniją Elbėje, kai 


apžiūrinėjau mažutėlaičius Napoleono rūmus.“ 


GIEDRĖ JANKEVIČIŪTĖ 


12 W. Meysztowicz, Pašnekesiai apie laikus ir žmones, iš lenkų k. vertė R. Drazdauskienė, 


Vilnius: Aidai, 2004, p. 18-19. 

Mstislavas Dobužinskis. Mikalojus Konstantinas 
Ciurlionis 


> Tekstas iš: Mstislavas Dobužinskis, Mano atsiminimai apie Čiurlionį, M. K. Čiurlionis, 
sudaryt. Paulius Galaunė, Kaunas: Vytauto Didžiojo kultūros muziejus / M. K. Čiurlionies 


galerija, leidinys nr. 9, 1938, p. 93-97 (komentarus parengė Rasa Andriušytė-Žukienė) 


Prieš atsikeliant Čiurlioniui į Petrapilį“, 1908 m. rudenį gavau žinių iš Vilniaus, kad 
tenai atsirado dailininkas, spalvomis vaizduojąs muzikos temas. „Keistuolio“, „de- 
kadento“ ir dar griežtesni epitetai, kuriuos aš girdėjau iš mačiusių jo paveikslus ir 
diletantiškai apie juos sprendusių, vertė mane tiktai susidomėti tuo, matyt, nepa- 
prastu menininku, juo labiau, kad jis, kaip buvo kalbama [praleista: tuo pat metu yra 
ir kompozitorius], vaizduoja kažkokią fantastišką Lietuvą [šių žodžių originaliame 
tekste nėra]. Nors aš gyvenau Petrapily, bet kiekvienais metais būdavau Vilniuje ir 
žinojau apie prasidėjusį lietuvių tautinį sąjūdį, bet Lietuvos „veidas“ tuomet atro- 
dė pridengtas miglomis, poetingas ir mįslingas, ir Čiurlionies atsiradime norėjau 
matyti kažkokią pranašystę. Ir kai iš A. Žmuidzinavičiaus“ laiško sužinojau, kad 
Čiurlionis rengiasi atvykti į Petrapilį, aš ir tie, kurie jau buvo girdėję apie Čiurlionį, 
susidomėję laukėme, kad galėtume su juo susipažinti. A. Žmuidzinavičius įspėjo, 
kad Čiurlionis labai kuklus, nedrąsus. Ir iš tikrųjų, atvažiavęs į Petrapilį, jis nedrįso 
užeiti nei pas mane, nei pas K. Somovą“, kuriam A. Žmuidzinavičius irgi rašė, o 
kažin kodėl pirma pasiuntė pas mus savo brolį [turimas omenyje Stasys Čiurlionis, 
1887-1944], dar kuklesnį už save patį. Kai pagaliau Čiurlionis atėjo pas mane, gana 
greit padrąsėjo, ėmė pas mane dažniau lankytis, ir aš turėjau progos arčiau jį pažinti. 

Įsikūrė Čiurlionis Vozniesenskio prospekte, prieš Aleksandro turgavietę, tarp 
Fontankos ir Sodų gatvės, didelio namo kieme. Jo kambarys, siauras ir apytamsis, 


buvo kažkokių neturtingų žydų bute, kur cypė vaikai, kvepėjo virtuvė. Čia aš pirmą 


13 Sankt Peterburgas. 
14 Antanas Žmuidzinavičius (1876-1966) - lietuvių tapytojas. 


15 Konstantinas Somovas (1869-1939) - rusų dailininkas simbolistas. 

kartą pamačiau jo fantastiką. Šiame neturtingame tamsiame kambaryje, sagutėmis 
[smeigtukais] pritvirtines popierių prie sienos, jis tuomet baigė savo poetiškiausią 
Jūros sonatą“. 

Apie matytus Čiurlionies kūrinius aš papasakojau savo draugams, kurie labai 
jais susidomėjo, ir gana greit pasikviečiau Al. Benua", Somovą, [Eugenijų] Lanse- 
rę [1875-1946], [Leoną] Bakstą [1866-1924] ir Sergejų Makovskį (žurnalo Apollon 
redaktorių)“, kuriems parodžiau viską, ką Čiurlionis su savim atsivežė. Čiurlionis į 
mūsų subuvimą neatėjo, nes jį tatai būtų varžę, ir aš su juo iš anksto susitariau, kad 
jo paveikslus geriausia parodyti be jo. Makovskis tuomet buvo pasiryžęs surengti 
didelę meno parodą“. Čiurlionies kūriniai visiems padarė tokį didelį įspūdį, jog čia 
pat vieningai buvo nutarta kviesti jį dalyvauti parodoje Salon [dalyvavo 1909]. Čiur- 
lionies kūriniai pirmiausia visus nustebino savo originalumu ir nepaprastumu" - jis 
į nieką nebuvo panašus - ir jo meno šaltinis atrodė gilus ir paslaptingas“. Į galvą 
ateidavo palyginimas (ir tai ne visiškas) su Williamu Blake? ir Odilonu Redonu”, 
dailininkais, kuriuos Čiurlionis galėjo žinoti, bet ar jis žinojo juos ir ar jie darė jam 
įtakos, tai klausimas, kurį dar reikia išsiaiškinti. 

Kad Čiurlionies menas kupinas lietuvių tautinių motyvų, tatai buvo aišku, bet jo 
mistika, visa tai, kas slepiasi už jo muzikinių „programų“, jo sugebėjimas pažvelgti į 
pasaulio beribes, amžių gelmes - darė iš jo menininką labai platų ir gilų: jis nužengė 
toliau už siaurą - tautinę ribą. 

Kas mus tikrai džiugino Čiurlionies kūryboje ir, būtent, džiugino kaip koks 


retas radinys, tai jo nuoširdumas, tikroji mistika ir jo meno gilus dvasinis turinys. 


16 Sonata nr. 5, 1908; trys dalys: Allegro, Andante, Finale. 
17 Aleksandras Benua (1870-1960) - rusų dailininkas simbolistas, grupės Meno pasaulis narys. 


18 Sergejus Makovskis (1877-1962) leido ir redagavo žurnalą Apollon (Anonnon) 1909-1917 m. 
Sankt Peterburge. 


19 Paroda pavadinimu Salonas, arba Makovskio salonas Aleksandro Menšikovo rūmuose, veikė 
nuo 1919 0104 (17) iki 1919 03 08 (21). 

20 Originale tik „nepaprastumu“, „netikėtumu“ - ueoxuüaunuocmoro. 

21 Netikslus vertimas; originale: M xasazics 3a2a0044b1M nepsenyem uckyccmBa - Ir atrodė 
paslaptingas meno pirmeivis. 

22 William Blake (1757-1827) - anglų romantizmo poetas ir dailininkas. 


23 Odilon Redon (1840-1916) - prancūzų tapytojas simbolistas. 

Jeigu Čiurlionis kai kuriuose savo kūriniuose visiškai ne „meisteris“, kartais nedrą- 
sus ir techniškai lyg ir bejėgis, tai tas mūsų akyse nebuvo jo darbų neigiamoji savybė. 
Priešingai, jo pastelės ir temperos, padarytos lengva muziko ranka, o kartais lyg vai- 
kiškai naiviai, be kokio nors „recepto“ ir be jokio manieriškumo, kartais „nežinia kaip“, 
lyg pats savaime gimęs, savo grakštumu ir trapumu, kolorito gamomis ir kompozicija 
rodėsi mums kažkokiomis brangenybėmis [visiškai laisvas vertimas]. Jų muzikiški pa- 
vadinimai [originale: wyseikazienas napouumocmo - muzikinis demonstratyvumas 
arba net pretenzija į muzikiškumą] mums atrodė veikiau kuriozu, ta jo meno puse, 
kuri jo vertinime nesudaro vyriausio elemento. 

Čiurlionis su savimi atsivežė palyginti mažai savo pirmųjų kompozicijų (pastelė- 
mis); man atrodo, kad jis jau meniškai subrendęs nelabai jas mėgo, ir mums visiems, 
atsimenu, jų drąsiai pabrėžtas simbolizmas tuomet pasirodė per daug literatūrinis. 

Gali atrodyti keista, kad Čiurlionies menas, toks ultraasmeniškas ir stovįs vi- 
siškai skyrium, taip greit ir karštai mūsų buvo pripažintas. Tatai įvyko dėl to, kad 
jis buvo individualus ir sudvasintas. Mir iskusstva (Meno pasaulio) dvasia kaip tik- 
tai ieškojo asmeniško ir nuoširdaus, jokiu būdu ne išorinio formalizmo [originale 
noópaxcauus - pamėgdžiojimo), ir todėl Čiurlionis iš karto pasirodė artimas ir savas 
[originale „savas“ kabutėse]. 

Čiurlionies meną su mūsų menu suartino ir tai, kad jo menas buvo gana grafiš- 
kas. Kaip žinome, grafika jį buvo ypatingai patraukusi prie savęs. 

Suprantama, kad mano draugai, matę pirmą kartą jo paveikslus, panoro susipa- 
žinti su juo pačiu. Nors Čiurlionis nemėgo viešumos, tačiau man pasisekė prikalbinti jį 
nueiti pas Al. Benua. Pas Benua tam tikromis dienomis be artimų bičiulių būrelio taip 
pat susirinkdavo visi pažangieji Petrapilio menininkai. Tokiame sambūry Čiurlionis 
juoba galėjo jaustis nejaukiai, tačiau šeimininkų malonus nuoširdumas ir tas, kad nie- 
kas iš mandagumo Čiurlionies nekankino klausimais, leido jam ramiai sėdėti kampe, 
žiūrinėti gausius graviūrų ir piešinių rinkinius ir klausytis kartais labai įdomių pasi- 
kalbėjimų. Po pirmojo pas Benua apsilankymo jis, berods, tenai buvo dar vieną ar du 
kartus. Pas mane, kaip minėjau, užeidavo labai dažnai. Petrapily, be C. Sasnausko“, jis 


pažįstamų šeimų neturėjo; pas C. Sasnauską jis dažnai būdavo ir kartą su juo buvo pas 
24 Česlovas Sasnauskas (1867-1916) - lietuvių kompozitorius, vargonininkas, dirigentas. 

mane užėję. Mano šeimoje Čiurlionis, matyt, jautėsi gerai ir jaukiai; su mano mažais 
vaikais buvo labai malonus, sodindavo juos sau ant kelių, juokdavosi iš jų čiauškėjimo 
ir patį mažiausią vadindavo angelėliu. Atsimenu, su kokiu pasigėrėjimu ir dėmesiu 
žiūrinėdavo jų tikrai įdomius piešinius, kurių aš turėjau visą kolekciją, kartodamas 
savo mégiama išsireiškimą „nepaprastai“. Aš jį aplamai atsimenu nuolat ką nors Ziüri- 
nėjantį. Aš turėjau gerą meno veikalų biblioteką ir daug graviūrų. Jis nenoromis kalbė- 
jo apie savo kūrinius ir nepakentė, kai prašė juos paaiškinti. Jis man pats pasakojo, kad 
kartą kažko paklaustas, kodėl jis savo paveiksle Karalių pasaka [1909] ąžuolo šakose 
išpiešęs mažus miestus, atsakęs: „O kad taip aš panorėjau.“ 

"Tuometinis jo veidas ir dabar man visiškai gyvas: atsimenu jo nepaprastas mė- 
lynas, tragiškas akis su įtemptu žvilgsniu, nepaklusnius plaukus, kuriuos jis nuolat 
taisydavo, nedidelius retus ūsus, gerą, nedrąsią šypseną. Jis sveikindavosi smalsiai 
žiūrėdamas į akis ir labai stipriai spaudė ranką, kažkaip ją patempdamas žemyn. 
Dažnai jis ką nors niūniuodavo; atsimenu kartą išeidamas su šypsena ėmė niūniuoti 
Egmonto [Ludwigo van Beethoveno uvertiūra] pradžią. Mano bute jis mielai lanky- 
davosi ir dėl to, kad galėjo naudotis puikiu nauju Bekkerio“ rojaliu. Kai Čiurlionis 
su mumis visiškai apsiprato, jis ištisas valandas skambindavo, labai dažnai improvi- 
zuodavo ir ateidavo skambinti kada mūsų nebūdavo namie. Su mano žmona jis daug 
skambindavo keturiomis rankomis, dažniausiai skambindavo Beethoveno simfoni- 
jas (ypač 5-ąją), Egmontą ir [Piotro] Čaikovskio 6-ją simfoniją, kurią jis labai mėgo. 
Skambindavo jis mums savo Jürg^*. Mane visuomet stebindavo, kaip tylus Čiurlionis 
prie rojalio virsdavo visiškai kitokiu: skambindavo su nepaprasta jėga ir, rodos, ro- 
jalis jo rankose vaikščiote vaikščiodavo. 

Pas Benua jis susipažino su „šių dienų muzikos vakarų“ [Šiuolaikinės muzikos 
vakarų] draugijos steigėjais P. Nuveliu" ir A.[lfredu] Nuroku [1863-1919; valdininkas, 


Šiuolaikinės muzikos vakarų vienas rengėjų], kuriems davė peržiūrėti savo muzikos 


25 Greičiausiai klaida; tikėtina, kad galėtų būti Becker; XX a. pradžioje Berlyne veikė Max 
Becker fortepijonų ir pianinų dirbtuvė. 

26 Neaišku, ar šiuo atveju kalbama apie simfoninę poemą, parašytą 1903-1907 m., ar apie dainą 
vyrų chorui tuo pačiu pavadinimu, ar apie ciklą Marės - abu sukurti 1908 m. 


27 Tauri būti Valteris; 1871-1949; valdininkas, Meno pasaulio dalyvis, Šiuolaikinės muzikos 


vakarų vienas rengėjų. 

kūrinius. Draugijos koncertuose buvo išpildomi pažangiausios Europos ir Rusijos 
muzikos rinktiniai kūriniai. Čiurlionis ir čia buvo pripažintas. Viename tos draugijos 
koncerte buvo išpildyta jo simfonija (Jūra ar Miškas, nepamenu)“, kurią virtuoziškai 
skambino pianistė Plockaja-Jemcova“. Aš buvau tame koncerte ir mačiau tolimame 
kampe tyliai sėdintį Čiurlionį. Šis koncertas, rodos, buvo 1909 m. pavasarį. Prieš tai, 
žiemą, Čiurlionis buvo išvykęs ir sugrįžo su savo jauna žmona“, su kuria mes čia pat 
susipažinome. Jie įsikūrė Malaja Masterskaja gatvėje, šviesiam kambary su dideliais 
langais, ir čia jis kūrė savo Rexg [1909; paskutinis, didžiausio formato Čiurlionio pa- 
veikslas, tapytas ant drobės]. Aš šį faktą ypač pabrėžiu, nes kai kas laiko šį kūrinį pa- 
darytą daug anksčiau. Aš šį kūrinį atsimenu ne visai pabaigtą ir galiu pasakyti, kad šis 
kūrinys A. Benua ir man patariant buvo padarytas drobėje. Visi mes tuomet labai pa- 
tarėm Čiurlioniui pabandyti kitokią techniką ir padaryti monumentalų kūrinį. Galbūt, 
kad Rexas buvo pradžia naujo, neįvykdyto paveikslų ciklo. 

1908-1909 m. surengta Salon paroda, kurioje pirmą kartą dalyvavo Čiurlionis, 
galima sakyti, buvo jo triumfu. Su mažomis išimtimis kritika įvertino jį teisingai, 
o Benua [jo straipsnis buvo išspausdintas 1912 m. žurnalo Pe» nr. 12] apie jį rašė 
entuziastingai. 

Man rodos, kad Čiurlionis išvyko iš Petrapilio anksti pavasarį [1909]. Rudenį, 
kai jis vėl atvažiavo, aš ilgą laiką buvau Maskvoj užimtas Dailės teatre ir man nesant 
jis mano šeimoje apsilankė dar kartą ar du, o vėliau dingo. Kai žiemos pradžioje 
aš sugrįžau į Petrapilį, ėmiau nerimastauti dėl jo nesilankymo pas mane ir tuojau 
nuėjau pas jį (jis tuomet gyveno Izmailovo prospekte); radau visiškai sergantį. Apie 
tai pranešiau jo žmonai į Vilnių ir jo draugui Česl. Sasnauskui, ir po to aš jo daugiau 
nebemačiau: jį išvežė į Druskininkus, o vėliau į Varšuvą. 

Prieš išvežant Čiurlionį iš Petrapilio ponia S. Čiurlionienė atidavė man saugoti 
visus jo paveikslus, ir jie pas mane buvo iki jo mirties. 

Ta pačią žiemą, 1910 m. pradžioje, Petrapily įvyko eilinė maskviškės Sojuz Rus- 
skich chudožnikov (Rusų dailininkų sąjungos) paroda, kurioje dalyvavo [Sergejaus] 


28 Dobužinskis suklydo: iš tiesų buvo pagrotas ciklas Marės (1908). 
29 Vytautas Landsbergis mini S. Polockają-Jemcovą. 


30 Sofija Kymantaité-Ciurlioniené, 1886-1957; rašytoja ir visuomenės veikėja. 

Diagilevo [1872-1929] Meno pasaulio dailininkai. Joje išstatėme dar niekur nerodytą 
Čiurlionies Pasaką [greičiausiai šiuo vardu Dobužinskis, kaip ir Benua, vadino vieną iš 
1909 m. nutapytų kūrinių, šiandien žinomų kaip Nojaus arka, Rojus arba Juodoji saulė; 
galimus eksponatus pagal parodos katalogą, lietuvišką ir rusišką spaudą identifikavo 
Landsbergis; žr.: V. Landsbergis, Čiurlionio dailė, Vilnius: Vaga, 1975, p. 314-315]. 

Greit Sąjunga suskilo [kalbama apie Rusų dailininkų sąjungos skilimą 1910 m. 
meninių pažiūrų pagrindu] ir įsikūrė nauja Meno pasaulio draugija“, suvieniju- 
si Diagilevo grupės dailininkus; tuomet Čiurlionis vienu balsu buvo išrinktas tos 
draugijos nariu. Pirmoje Meno pasaulio parodoje Petrapily (1911 m. pradžioje) buvo 
išstatytas jo Vyties preliudas [1909]. Parodos metu sužinojome apie Čiurlionies mirtį. 
Parodos komitetas N.[ikolajų] Roericha [1874-1947], Al. Benua, O.[sipa] Braza* ir 
mane įgaliojo pasiųsti į Vilnių ant Čiurlionies karsto vainiką, kiek atmenu, su parašu 
apie netekimą genialaus dailininko, mūsų nario. 

Čiurlionies paveikslai, anksčiau išstatomieji parodose ir kurie buvo pas mane, 
buvo pasiųsti Lietuvių dailės draugijai į Vilnių, kur minėtoji draugija surengė jo kū- 
riniy pomirtinę parodą (1911 m. gale). Toje parodoje buvo išstatyta viskas, ką Ciur- 
lionis buvo sukūręs. Antroji Meno pasaulio paroda buvo Maskvoje 1911 m. gale ir 
ten, mūsų komitetui prašant, iš Vilniaus buvo pasiųsti Čiurlionies kūriniai, kurie jau 
buvo parodose Petrapily ir kurių mes dar nebuvom matę. Buvo išstatyta 158 kūriniai 
(jų tarpe 11 piešinių, 16 kompozicijų be pavadinimų, 32 fluorofortai). Ši Meno pa- 
saulio paroda drauge su pomirtine Čiurlionies kūrinių paroda vėliau buvo perkelta 
į Petrapilį ir atidaryta 1912 m. pradžioje. Čia Čiurlionies kūrinių buvo išstatyta tiek 
pat, tiktai p. S. Čiurlionienės, dalyvavusios parodos atidaryme, nurodymais parodos 
kataloge kai kurių kūrinių pavadinimai buvo pakeisti. 

"Tų pačių 1912 m. balandžio mėnesį Meno pasaulio ir žurnalo Apollon inicia- 
tyva Petrapilio konservatorijoje buvo surengtas Čiurlionies minėjimas ir jame iš- 
statyti kai kurie jo kūriniai. Šiame minėjime buvo padaryti nuoširdūs pranešimai 


S.[ergiejaus] Makovskio, Val.[erijano] Cudovskio [1882-1937; literatūros tyrinėtojas, 


31 Iš tikrųjų draugija persiformavo, jai vadovauti pradėjo modernesnių nei Benua pažiūrų 
Sergejus Diagilevas. 


32 Osipas Brazas (1873-1936) - tapytojas peizažistas ir portretistas. 

vertėjas] ir Viač. [eslavo] Ivanovo [1866-1949]. Pastarasis — poetas ir filosofas, padarė 
ypač pažymėtiną pranešimą apie Čiurlionies kūrinių mistiškumą. 

Vėliau Čiurlionies kūrybai buvo paskirtas vienas žurnalo Apollon numeris [1914, 
nr. 3], kuriame buvo įdėta gana daug jo kūrinių reprodukcijų. N. Butkovskienės 
[originale Butkovskajos] leidykla išleido apie Čiurlionies kūrybą iliustruotą mono- 
grafiją [turima omenyje Boriso Lemano 1916 metų nedidelės apimties monografija 
Yypnanuc iš serijos Šiuolaikinis menas). Laikraštyje Rieč [Peuv, 1912, nr. 39] Al. Be- 
nua, žymiausias rusų meno kritikas ir meno istorininkas [istorikas], išspausdino 
apie Čiurlionies kūrybą straipsnį, kuris yra vienas nuoširdžiausių ir giliai atjaustų 
jo kritikos etiudų. 

Visa tatai be kai kurių smulkmenų daugiau ar mažiau yra žinoma, bet aš čia 
norėjau pabrėžti tą didelį susidomėjimą ir pagarbą, kurią žadina Čiurlionies menas 
ir asmuo Petrapilio meno pasauly. Aišku, jei nebūtų Čiurlionis taip anksti miręs, 
tai neabejotina, kad artimiausioje ateityje jis būtų apsuptas žadinančios kultūros 
atmosferos. Bet jo likimas buvo nulemtas ir jis tai galbūt jautė, nes taip skubėjo 
pasisakyti ir per savo trumpą gyvenimą spėjo taip daug sukurti. 

Jo mirtis, kurią galima laikyti tragiškai ankstyva, ypatinga šviesa nušviečia mums 


jo kūrybos paslaptingumą, darydama dar vertingesnį ir didingesnį jo palikimą. 


KOMENTARAS 

Tekstas pateikiamas taip, kaip jis spausdintas Pauliaus Galaunės sudarytame 
straipsnių rinkinyje, skirtame Mikalojaus Konstantino Čiurlionio (1875-1911) gy- 
venimo ir kūrybos pristatymui. Knygoje, greta straipsnių apie Čiurlionio kūrybą, 
spausdinami amžininkų atsiminimai, kūrinių (tapybos, fluorofortų, piešinių) sąra- 
šai, bibliografija ir 174 reprodukcijos (keletas jų spalvotos, gerai atspausdintos ir tai 
amžininkų akyse atrodė didelis laimėjimas). Prisiminimais apie Čiurlionį dalijasi jo 
šeimos nariai sesuo Valerija Čiurlionytė-Karužienė (ji daugiau rašo apie kūrybinio 
palikimo išsaugojimą) ir brolis Stasys, bičiuliai tapytojas Antanas Žmuidzinavičius 
ir kompozitorius Juozas Tallat-Kelpša. Pateikiami ir Čiurlionio amžininko, kole- 
gos dailininko Mstislavo Dobužinskio (1875-1957) pasakojimai apie susidūrimą su 
Čiurlioniu Sankt Peterburge 1908-1909 m., rašyti Dobužinskiui jau gyvenant Kaune, 


t. y. greičiausiai po 1929 metų. Kodėl iš kitų rusų menininkų, su kuriais Čiurlionis 

palaikė ryšius, pasirinktas Dobužinskis? Pirmiausia pasirinkimą, matyt, lėmė prak- 
tiniai sumetimai - Dobužinskis buvo lengvai pasiekiamas, gyveno čia pat, knygos 
sudarytojas jau buvo su juo pažįstamas. Kita vertus, šis menininkas Lietuvoje buvo 
pripažįstamas kaip tarptautiniu mastu žinomas kūrėjas - buvęs Sergejaus Diagilevo 
Rusų baleto scenografas (1914-1918) ir Londono teatro mokyklos dėstytojas (1938), 
turėjo autoritetą ir tarp kolegų, ir plačiojoje visuomenėje. Tikėtina, kad amžininkai 
manė, jog susiejus tokio lygio menininko vardą su Čiurlionio vardu, bus paskatintas 
Lietuvos kultūrinės visuomenės pasididžiavimas nacionalinio genijaus palikimu ir 
suteiktas papildomas impulsas labiau pasidomėti jo biografija ir kūryba. 
Dobužinskio prisiminimai apie Čiurlionį buvo kelis kartus skelbti tarpukario 
Lietuvos periodikoje“, dažniausiai jubiliejinių sukakčių (gimimo, mirties) progomis. 
"Toks „progiškumas“ lėmė kai kuriuos atsiminimų stiliaus ypatumus: apgailestauja- 
ma dėl be laiko mirusio talento, siekiama jį iškelti ir pašlovinti. Tačiau apskritai at- 
siminimai parašyti gyvai, yra patrauklūs ir intriguojantys, nors ir stokoja įdomesnių 
detalių, tikslesnių apibūdinimų. Visos Dobužinskio atsiminimų versijos panašios, 
bet atidžiau jas sulyginus matyti, kad rinkinyje skelbiama versija, tikėtina, rengėjo 
pastangomis buvo atidžiau suredaguota, „sutaurinant“ jų stilių. Pakeitimus - ne- 
tikslų vertimą, kupiüras - leidžia pastebėti sugretinimas su rusiškai parašytu ori- 
ginalu, kuris saugomas Lietuvos dailės muziejaus archyve, Mikalojaus Vorobjovo 
fonde (f. 1-6, l. 121-124). Sunku pasakyti, kiek tai priskirtina siekiui suteikti atsi- 
minimams rengėjo pageidaujamą skambesį, kiek menkai šaltinių skelbimo patirčiai 
ir akademinės menotyros tradicijų stygiui. Atitinkamai mūsų dailės istoriografijoje 
egzistuoja kelios šio teksto vertimo versijos, atspindinčios skirtingus pačios dailės 
istorijos disciplinos brandos etapus. Tai skirtingų kartų tyrinėtojų - Pauliaus Ga- 
launės (1890-1988), Vytauto Landsbergio (g. 1932), Rasos Andriušytės-Žukienės (g. 
1960) - vertimų variantai. Be abejo, šaltinio pakeitimai lėmė skirtingas kai kurių 
faktų, požiūrių, liudijimų interpretacijas. Pavyzdžiui, originale, minėdamas tapy- 
bines sonatas, Dobužinkis pavartojo apibūdinimą mysvikanvnaa Kapouumocmo. 


Skelbiamame tekste jis išverstas kaip „muzikiški pavadinimai“, pakeičiant mintį. 


33 Pavyzdžiui, A. Braziulis, M. K. Čiurlionies dienos Peterburge. Iš profesoriaus 


M. Dobužinskio atsiminimų, 7 meno dienos, 1933 02 05. 

Landsbergis rašo: „tyčinis muzikalumas“**. Mano manymu, būtų teisingiau versti 
„apsimestinis muzikalumas“ arba muzikinis demonstratyvumas, gal net pretenzija į 
muzikiškumą. Be abejo, vertimų skirtumai lėmė ir Dobužinskio skirtingas vertini- 
mų interpretacijas: skaitant Galaunės sudarytoje knygoje paskelbtą variantą atrodo, 
kad Dobužinskis nesupranta Čiurlionio tapybinės sonatos principo ir todėl vadina 
nesusipratimu (originale - kuriozu); Landsbergio interpretacijoje „tyčinis muzika- 
lumas“ - tai sonatų struktūra, o ne vien „muzikiški pavadinimai“. Mano nuomone, 
Dobužinskio posakis „apsimestinis muzikalumas“ ar pretenzija į muzikiškumą reiš- 
kia jo skepticizmą muzikos ir tapybos jungimo idėjos Čiurlionio kūryboje atžvilgiu. 

Dobužinskio prisiminimų patikimumą leidžia verifikuoti kiti šaltiniai. Svar- 
biausias iš jų - Čiurlionio laiškai žmonai Sofijai i$ Sankt Peterburgo, rašyti tuo pačiu, 
1908-1909 m. laikotarpiu. Laiškai mylimai ir artimai moteriai tiesiogiai perteikia 
išgyvenimus ir įvykius, tad leidžia patikrinti kai kurių Dobužinskio minimų faktų 
tikslumą. Atsiminimų patikimumą padeda įvertinti ir kitų amžininkų (Sofijos Čiur- 
lionienės, Juozo Tallat-Kelpšos) užrašyti prisiminimai. 

Dobužinskio atsiminimai padeda suvokti neoficialiąją, neparodinę Sankt Peter- 
burgo menininkų bendravimo pusę; juose yra vertingų žinių apie Meno pasaulio gru- 
puotės narių santykius. Dobužinskis atskleidžia Čiurlionio elgsenos rusų dailininkų 
draugijoje detalių, kurios atspindi jo uždaroką būdą. Taupiais sakiniais prisiminimuose 
apibūdinta Čiurlionio išvaizda ir buities sąlygos. Apie Dobužinskio minimą nuomo- 
jamą butą laiške žmonai pats Čiurlionis, beje, rašė taip: „Galų gale radau kambariuką — 
pasaulio stebuklas! Šviesus, nemažas, švarutis, šviežiai išklijuotas, šeimininkai sim- 
patingi, ir laiptai nelabai purvini, ir su kunaTkoM, ir lempa, ir lova, gėlės, spiaudyklė, 
spintelė ir t. t., ir pusdykiai — 14 rub!!! Bet - ir čia prasidės. Tik pridursiu, kad tuojau 
užmokėjau, parsivežiau daiktus (nieko nepamečiau - aha! Gaila, kad nematai špygos, 
nei liežuvio, kuriuos parodžiau Vilniaus pusėn) ir susikrausčiau. Tik tada pasirodė, kad: 
kambariukas paprastas, tamsus, ankštas, užuolaidos ir staltiesės nešvarios, šeimininkai 


nelabai simpatingi ir žydai, laiptai purvini kaip reikiant - o kitkas toli nuo komforto.“5 


34 V. Landsbergis, Čiurlionio dailė, Vilnius: Vaga, 1975, p. 79. 
35 Iš Čiurlionio 1908 10 17 laiško Sofijai; cituojama pagal: Laiškai Sofijai, sudaryt. 


V. Landsbergis, Vilnius: Vaga, 1973, p. 53. 

Migloti Dobužinskio liudijimai apie Rex paskatino vėlesnius interpretatorius 
samprotauti, kad paveikslas liko neužbaigtas, nors iš prisiminimų neįmanoma pa- 
sakyti, kada, kurioje stadijoje Dobužinskis matė Čiurlionio kūrinį. Antra vertus, 
Dobužinskio liudijimas, kad peterburgiečiai siūlė lietuviui imti aliejinius dažus ir 
didinti formatą parodo, kad jie nevisai suprato Čiurlionio tapybos ciklo idėją ir pa- 
stelės bei temperos privalumus. 

Čiurlionio kūrybos palyginimai su prancūzų simbolistu Odilonu Redonu ir an- 
glų romantiku Wiliamu Blake'u tarpukario Lietuvoje skambėjo naujai ir netikėtai, 
nes lietuviai nuo pat XX a. pradžios labiau domėjosi Čiurlionio lietuviškumu, o ne 
tarptautiškumu. Dobužinskio palyginimai iš tiesų yra prasmingi ir tinkami, tad gai- 
la, kad jis ju neišplėtojo, nepateikė tikslesnių argumentų. Bandymas išvesti paraleles 
su Vakarų Europos dailininkais, be ko kita, parodo ir Dobužinskio išsilavinimą, jo 
kultūrinių interesų ratą. Panašiai, nesileisdamas į detales, Dobužinskis rašo ir apie 
Čiurlionio kūrybos sklaidą. Tačiau šiuo klausimu jo atsiminimus papildo susiraši- 
néjimas su dailininko našle““. 

Vertingiausias atsiminimų ypatumas tai, kad Dobužinskis sugebėjo asmeninę 
patirtį suausti su platesniu, intelektualesniu Čiurlionio kūrybos vertinimu. Bandy- 
mus sieti Čiurlionio dailę su europiniu kontekstu, kas lietuviškoje aplinkoje buvo 
naujovė, be abejo, lėmė Dobužinskio išsilavinimas, erudicija. Svarbus ir liudijimas 
apie santūrų Čiurlionio požiūrį į ankstyvuosius savo kūrinius bei tipišką epochai 
susidomėjimą Tolimųjų Rytų graviūromis. 

Pristatomi atsiminimai atspindi šiltus ir draugiškus Dobužinskių ir Čiurlionių 
šeimų santykius. Tai patvirtina ir Čiurlionis viename laiškų žmonai: „O tie Dobu- 
žinskiai labai man patinka - širdingi, palankūs, net baisu! Landžioju pas juos kas 
trečią dieną - skambinu su Dobužinskio žmona keturiom rankom Bethoveno sim- 


fonijas ne sykį ligi nakties 1-mos."* 


RASA ANDRIUŠYTĖ-ŽUKIENĖ 


36 Laiškai Sofijai, p. 157-167. 
37 T Čiurlionio 1908 11 08-09 laiško Sofijai; cituota pagal: Laiškai Sofijai, p. 67. 

Barbora Didžiokienė. Mažosios dailininkės 
prisiminimai 


> Versta iš: BapBapa Ilnnpkio[ė]ki[u]ene, BocnomuHaHua ManeHbKOU XYDOKHUUDI, 
1959 02 01 - 1959 04 05, Nacionalinio M. K. Čiurlionio dailės muziejaus Fototekos 
ir dokumentacijos skyrius, saug. vnt. nr. G-157135 (iš rusų k. vertė Irena Miškinienė, 


komentarus parengė Justina Augustytė) 


1916 metų rudenį mano bendradarbis Mitia Stepanovas įstojo į Dailės skatinimo moky- 
klą. Ateidavo į telegrafa ir ištaikęs laisvą minutę iš atminties piešdavo blankuose sudėtin- 
gus ornamentus. Darė didelę pažangą, be to, ir talentą turėjo nemenką. Pasakysiu tiesą: 
pamačiusi jo piešinius pajutau pavydą. Kodėl gi aš, taip gerai piešusi toje pačioje moky- 
kloje, mečiau mokslus - mokysiuos ir aš! Ėmiau mąstyti apie tai, į kokią privačią moky- 
klą man stoti, kad nereikėtų kasdien į mokyklą vaikščioti. Bent tris kartus per savaitę... 

Kartą gatvėje pamačiau skelbimą: „Privati dailininko Podosenovo mokykla“. 
Skelbimo kraštuose buvo nupiešti du jaunuoliai — baltasis ir juodaodis, abu su pale- 
tėmis. Užsirašiau adresą: Vasilijaus sala, 1-oji linija, namo numeris toks ir toks. Par- 
ėjusi namo pranešiau mamai ir seseriai, kad vėl ketinu mokytis piešimo. Jos, gerai 
žinodamos mano būdą, neprieštaravo. Kitą dieną spaudė šaltukas. Apsivilkau savo 
juodą čiuožimo kostiumą, apsiūtą rudo triušio kailiu, užsidėjau juodą aksominę bal- 
tų vynuogių keke papuoštą skrybėlę su baltu šydu ir iškeliavau į Vasilijaus salą. Buvo 
šalta, jautėsi, kad atėjo lapkritis. 

"Taigi 1916 metų lapkričio 1 dieną atėjau į privačią Podosenovo mokyklą. Kance- 
liarijoje pamačiau šios mokyklos direktorių ir savininką. Jis man pasirodė panašus 
į juodą beždžionę. Kai mane supažindino su priėmimo sąlygomis, apsidžiaugiau, 
nes man labai tiko - mokyklą galima buvo lankyti tris dienas per savaitę ir ryte, ir 
vakare. Kol jis viską aiškino, apžiūrinėjau gausybę ant sienų kabančių piešinių ir 
akvarelių. Visi lapai pasirašyti „Podosenov“. Nesakyčiau, kad šios akvarelės ir pieši- 
niai man patiko, nes spalvos buvo blausios, piešinys iškamuotas, motyvai neaiškūs. 
Pasakiau, kad noriu pradėti piešti nuo šiandien. Direktorius įspėjo, kad mokykloje 
šalta - sugedo šildymo garu sistema, ir siūlė ateiti po kokių trijų dienų. Atsakiau 


šalčio nebijanti ir norinti pradėti mokytis tuoj pat. 

Iš tiesų, būdama čiuožėja, šalčio nebijojau, nors vilkėjau lengvus drabužius ir 
nosis buvo paraudusi nuo šalčio. Mano kostiumėlio švarkelis buvo viso labo tik ap- 
kraštuotas pigiu triušio kailiu, jame nebuvo vatino, tik flanelės pamušalas, o lauke 
pūtė vėjas ir termometras rodė aštuonis laipsnius šalčio. Sumokéjau pinigus, direk- 
torius išrašė man kvitą. Pastebėjau, kad jo rankos apžėlusios juodais gaurais ir ant 
riešo jis turi masyvią auksinę apyrankę, sveriančią gal visą svarą“. Paėmiau kvitą ir 
užlipau į septintą aukštą, kur buvo mokykla. 

Paskambinau ir už durų išgirdau lėtus sunkius žingsnius. Durims atsidarius pa- 
mačiau solidaus kūno sudėjimo ir rimtos išvaizdos žmogų. 

- Jūs tikriausiai į mokyklą? - paklausė jis manes. 
- Taip, atėjau pas jus piešti! — atsakiau. 
Žmogus pakvietė mane užeiti ir pasikalbėti. Nuvedęs į visiškai tuščią klasę pa- 
prašė sėstis. 

- Aš esu Vladas Didžiokas, šios mokyklos dėstytojas, o jūs? 

- Aš telegrafistė Gorochova. 

- Labai malonu susipažinti, bet reikalas tas, kad jau antrą dieną šildymas nevei- 
kia, gal ateisite po kokių trijų dienų? - paklausė jis manęs. 

- Ne, noriu tuoj pat pradėti piešti! Ar turite popieriaus, pieštukų? — pasiteiravau. 

Jis atsakė, kad nieko neturi. 

- Ar negalima būtų nusipirkti? Dailės skatinimo mokykloje buvo speciali krautu- 
vėlė, - kamantinėjau jį vis dar neprarasdama vilties. 

Deja, krautuvėlės čia nebuvo. Pasakiau labai dėl to apgailestaujanti. Tačiau neti- 
kėtai dailininkas pažadėjo man šį reikalą išspręsti ir nuėjęs į gretimą kambarį atnešė 
iš ten kelis pieštukus ir trintuką. Po to užsirioglino ant grakščios Vienos stiliaus 
kėdės, kuri net sutraškėjo nuo jo svorio, ir nuplėšė vieną iš piešinių, kuriame pilkšvo 
skuduro fone buvo pavaizduota pamerkta į stiklinę alyvų puokštė. Piešinys taip pat 
buvo pasirašytas „Podosenov“. 

Apvertęs lapą smeigtukais pritvirtino jį prie lentos ir pastatė ant molberto. Su 


nuostaba pažiūrėjau į jį ir paklausiau: 


38 Rusijos svorio matas, lygus 409,5 gramo. - Vert. past. 

- Ką Jūs darote? Juk tai mokyklos savininko piešinys, jis supyks sužinojęs, kad aš 
piešiu ant jo paveikslo! 

- Tokio nieko neverto šlamšto čia pilna, juk norėjote tuoj pat pradėti piešti - taigi 
aš Jums suteikiau galimybę! 

Nusišypsojau ir ėmiau piešti sudėtingą ornamentą. Piešiau greitai ir be klaidų. 
Atėjo dar vienas dėstytojas, inžinierius. Padaręs pastabą, kad reikėtų brėžti grakš- 
tesnę liniją, parodė, kaip tai daryti. Klasėje buvau viena, mane mokė du dėstytojai. 

- Kur visi kiti mokiniai? - pasiteiravau. 

- Išsilakstė šalčio išsigandę. Po kokių dviejų dienų pamatysite, kad čia nemažai 
žmonių renkasi! 

Galiausiai pasirodė negražus jaunuolis ilgais tamsiais plaukais. Buvo susitepęs 
plaukus riebalais ir dėl to jie labai blizgėjo. 

- Ak, tai tu, tėve Jeremijau? Jei šaltuko nebijai, sėsk dirbti. 

Jeremijas įsitaisė prie molberto ir ėmė aliejiniais dažais piešti natiurmortą. Pats 
savaime natiurmortas buvo gražus: senoviška ikona sidabro rėmuose, priešais ikoną 
deganti žalia lempelė ir atversta stora knyga su puslapių Zymekliu - visa tai juodo 
aksomo fone. Bėda ta, kad tėvas Jeremijas visiškai prastai piešė, be to, turėjo trūku- 
mą: buvo daltonikas. Todėl žalią spalvą matė kaip raudoną, o raudoną kaip žalią! 

Labai stengiausi piešti, man viskas gerai sekėsi. Dvi valandos bemat prabėgo ir 
mano pamoka baigėsi. Baisiausiai sušalau ir visa tirtėjau. Priėjo Didžiokas. Tylomis 

- Ka gi, piešinys sėkmingai pradėtas! Kai ateisite kitą kartą, pamėginsime tapyti 
natiurmortą aliejiniais dažais. Ar turite dažų? - paklausė jis manęs. 

- Nieko neturiu! - atsakiau kalendama dantimis ir visa drebédama nuo šalčio. 

- Taigi jūs sušalot! Užeikite į mano kambarį, arbatos išvirsiu, turiu spiritinę vi- 
ryklę, - pasiūlė jis. 

- Ne, ką jūs, namie sušilsiu! 

- Na, kaip norite, o dažų aš jums galiu nupirkti barono Štiglico mokykloje, kur aš 
mokausi. Ten turime specialią krautuvėlę, joje viskas pigiau. Nupirksiu dažų rinkinį 
ir teptukų. 

- Dėkoju, aš jums pinigus atiduosiu. 


- Nesijaudinkit, po to išsiaiškinsim! - nusišypsojo jis ir palydėjo mane iki durų. 

Išėjusi į laiptinę jaučiau, kad esu juo susižavėjusi, bet jokiais būdais ne „įsimy- 
lėjusi iš pirmo žvilgsnio“, kaip paprastai sakoma. Man labai patiko jo rūpinimasis 
manimi: kad tokiu neįprastu būdu gavo man popieriaus, kad pasisiūlė pigiau nu- 
pirkti dažų. Pirmą kartą mane matė, ir toks atjautimas. Visiškai nemaniau, kad 
jam patikau ar padariau įspūdį savo išvaizda. Pamaniau jį pastebėjus, kad nesu 
turtinga. Tiesiog pagailėjo manęs - tikriausiai jis geras žmogus, puiku būtų turėti 
tokį draugą! 

Nė nenumaniau, kad mano norui lemta išsipildyti, nesitikėjau, kad mano noras, 
ir išvada, prie kurios priėjau, tokie sentimentalūs. Kaip vėliau keikiau tą akimirką, 
kai nusprendžiau stoti būtent į šią, o ne į kitą mokyklą! Ir jei kas palaikys tai likimo 
ženklu - labai klaidingai manys. Tai buvo tiesiog atsitiktinumas. 

Po dviejų dienų vėl nuėjau į mokyklą. Šįkart jau atsinešiau popieriaus, smeig- 
tukų, anglies ir pieštukų. Atsisėdau piešti ketindama baigti anądien pradėtą piešinį. 
Šypsodamasis atėjo Didžiokas, pastebėjau, kad jis švariai nusiskutęs ir išsikvepinęs. 
Vilkéjo tamsiai pilką kostiumą ir švarų apašą“. Be to, kaip įprasta dailininkams, ry- 
šėjo juodą šilkinę kaklaskarę. 

- Štai ir išblyškusi mergaitė atėjo! - pasakė jis pamatęs mane. - Na, šiandien pas 
mus šilčiau ir jūsų nosis dailesnė! 

- O kokia ji buvo anksčiau? 

- Taigi rausvai raudona! 

- Ir kaip jūs viską pastebite! 

- Neįsižeiskit, aš jums tuoj dažus, teptukus ir drobę atnešiu, - jis išėjo į gretimą 
kambarį ir atnešė man pažadėtus daiktus. 

Aš tuoj pat jam už viską sumokėjau ir padėkojau, kad buvo toks malonus. 

- Na, juk buvo nesunku, bet už mano rūpestį turėsite man sumokėti! 

- Ir kuo gi? 

- Paprašysiu nueiti su manim į spektaklį Liaudies namuose, nupirkau sekmadie- 
niui du bilietus! 

- Kiek aš skolinga už bilietą? 


- Niekai, neverta nė kalbėti! 
39 Apache (pranc.) - vyriški marškiniai su atvira plačia apykakle. 

- Tačiau jei neimsite pinigų už bilietą, man teks atsisakyti ir dažų, ir bilieto į 
teatrą. Gaunu atlyginimą, turiu pinigų ir visuomet - nesvarbu, kur ir su kuo eičiau, - 
pati už save moku! 

- Juk nepriimta, kad panelės už save mokėtų! 

- Visuomet pati už save moku, nes nenoriu niekam ir už nieką būti skolinga. 

- Vadinasi, sutinkate? 

- Paimkite pinigus už bilietą, tuomet sutinku! 

Jis ištiesė bilietą. Perskaičiau: parteris, 25 eilė, kaina 1 rublis 25 kapeikos. Sumo- 
kėjau pinigus. Po to jis ėmė mokyti mane, kaip užtraukti ant molberto drobę, ir davė 
užduotį - piešti lengviausią natiurmortą. Tai buvo rusiškas keraminis indas girai 
marginto kartūno fone. Medžiagos ornamentas taip pat nesudėtingas, su dideliais 
tarpais. Visiškai nemokėjau piešti aliejiniais dažais ir man labai prastai sekėsi. 

- Vedžiojate teptuką kaip dažytojas! - pasakė dėstytojas. 

"Toks jo palyginimas man nepatiko. 

- Tai parodykite, kaip dailininkas piešia! — atkirtau. 

- Štai kaip reikia teptuką vedžioti — pagal formą. Ir pieškite potėpiais, netušuokite 
kaip pieštuku, neimkite pavyzdžio iš tėvo Jeremijo - jį sugadino vienuolyno ikonų ta- 
pymo mokykla. Bet jo jau neįmanoma permokyti, o jūs nenusiminkite, dar išmoksite! 

Jeremijas buvo vienuolis, jį vienuolyno vyresnysis išsiuntė į Peterburgą tobulinti 
piešimo meno. Be to, jis buvo Podosenovo brolis. Jeremijas gaudavo iš vienuolyno 
gerų siuntinių su maisto produktais, nes Petrograde tuo metu jų jau trūko. Tačiau 
nors maisto produktai labai pabrango, tikro bado dar nejautėme. 

Sekmadienį išsirengėme į Liaudies namus. Pamatęs mane Didžiokas visas nušvi- 
to, paėmė už parankės ir nuvedė į tramvajų. Prieš prasidedant spektakliui užėjome 
į garsųjį Liaudies namų restoraną. Ten nebuvo alkoholinių gėrimų, bet juk visoj 
Rusijoj karo metu galiojo „sausas įstatymas“. Restorane gamindavo puikią gaivą ir 
kepdavo labai skanius pyragaičius su raudonųjų serbentų želė. Apskritai visas mais- 
tas buvo skanus ir porcijos didžiulės. 

Užsisakiau kaimišką žlėgtainį, t. y. su svogūnais keptą jautienos muštinį, ir keptų 
bulvių, o Didžiokas - kiaulienos kotletą. Pastebėjau, kad jis daug valgo, o aš valgiau 
mažai - man užteko ir pusės muštinio. Greitai sušveitęs savo porciją paklausė manęs, 


kodėl mažai valgau. Atsakiau, kad man gana. 

- Kodėl badmečiu tiek maisto lėkštėje palikote? - toliau klausinėjo jis. 

- Jei nepasibjaurėtumėt, gal galėčiau jums atiduoti? - pasiteiravau. 

Atsakydamas jis kažką sumurkė, perdėjau į jo lėkštę muštinį, jis nedelsdamas 
suvalgė. Po to, išgėrę gaivos su pyragaičiais, nuėjome į teatrą. Spektaklio metu jis 
miai, traukiausi nuo jo į šalį, nes jis man trukdė žiūrėti spektaklį - operą Don Karlas. 

Operai pasibaigus, mes vėl įlipome į tramvajų ir nuvažiavom namo. Nuo stotelės 
jis palydėjo mane iki namų ir kai atėjo laikas atsisveikinti staiga pabučiavo mane į 
lūpas. Iš netikėtumo sutrikau ir paklausiau, kaip reikėtų tai suprasti. 

- Supraskite taip: aš jus myliu, išblyškusi Petrogrado mergaite! Nesakysiu jums 
komplimentų - kad man patinka jūsų išblyškęs kaip baltoji naktis veidelis su rausva 
nosyte! — atsakė jis. 

- Vėl ta nosis! Reikėtų ant jūsų pykti, bet, atrodo, esate keistuolis. Labanakt! — 
pratariau ir ištrūkusi iš jo nubėgau namo. 

Pati sau galvojau, kad jis elgiasi sa manim kaip su grizete. Atrodo, kad rūpinasi, 
tačiau elgesys dvejeto vertas. Bet kadangi buvau jam abejinga, ramiai ėjau namo, nė 
nemanydama mesti mokyklos dėl to kvailo bučinio. Kai atsiguliau į lovą, tokią šva- 
rią ir patogią, mamos paklotą, užmigau ne iš karto. Gulėdama žiūrėjau į nuostabią 
ikoną su degančia raudona lempele, man buvo taip šilta ir jauku, kad jaučiausi esanti 
rami ir patenkinta. Neskraidžiau padebesiais, nejaučiau jokios ypatingos laimės dėl 
to netikėto bučinio. Tik buvau nustebusi, kaip lengvai man pavyko tą žmogų nuga- 
lėti, juk jokių pastangų nedėjau. 

Neabejojau, kad jam patinku: esu jauna, devyniolikmetė, neprastos išvaizdos, 
išprususi - daug skaičiau ir viskuo domėjausi. Mane domino teatras, tapyba, lite- 
ratūra, taigi esu ne tik daili, bet ir įdomi panelė. Iki šiol, jei man kas patikdavo ir 
norėdavau tą žmogų sužavėti, dėdavau tam daugybę pastangų, t. y. stengdavausi 
įvairiai ir gerai rengtis, rüpinausi šukuosena - nuolat gražiai susukdavau garbanas, 
kvepindavausi brangiais kvepalais, avėdavau dviem dydžiais mažesnę, nei reikėjo, 
avalynę. Bateliai labai spausdavo pirštus, todėl stengdavausi ką nors pakišti po kul- 
nais. Susiverždavau per juosmenį suknelę, kad talija būtų plonesnė (korsetų niekada 
nedėvėjau, tik elastinį diržą, pasiūtą iš gumyčių). O štai šįsyk ėjau į mokyklą ir į tea- 


trą visiškai kasdieniškai apsirengusi: vilkėjau juodą į apačią platėjantį sijoną ir juodą 

šilkinę palaidinę su kaklaskare ant kaklo kaip dailininkų. Nutariau kol kas nieko 
nepasakoti nei mamai, nei seseriai ir apskritai tam „nuotykiui“ reikšmės neteikti, 


nes noras mokytis buvo stipresnis už norą mylėti. 


KOMENTARAS 

Barbora Didžiokienė, mergautinė pavardė Gorochova (1896-1976) - Peterburge 
gimusi rusų kilmės dailininkė. Ji mokėsi Dailei skatinti draugijos (1914-1915), baro- 
no Aleksandro Štiglico techninio piešimo (1917) ir kt. dailės mokyklose Peterburge, 
1918-1919 m. lankė Proletkulto mokyklą Smolenske. Ištekėjusi už tapytojo Vlado 
Didžioko (1889-1942) nuo 1921 m. su vyru apsigyveno Lietuvoje. Į dailės gyvenimą 
įsitraukė nuo 1923 metų. Ėmė aktyviai dalyvauti parodose, tapo viena populiariausių 
tarpukario Lietuvos dailininkių: be jos kūrinių neapsiėjo nė viena didesnė paroda, 
ją dažnai minėjo kultūrinė spauda. Tapė pačios siūtų lėlių siužetines kompozicijas, 
kūrė populiarius šaržus, taip pat buvo žinoma kaip natiurmortų dailininkė, por- 
tretistė, teatro dekoracijų ir kostiumų küréja**. Didžiokienės vardas dar tarpukario 
metais buvo įrašytas į Lietuvos dailės istoriją, tačiau 1996 m. Kauno paveikslų galeri- 
joje surengta didelė jos darbų retrospektyva (ta proga išleistas ir katalogas”) parodė, 
kad dailininkės kūryba verta naujo, atidaus ir platesnio žvilgsnio. Ypač paskatino 
suklusti parodos proga ekspozicijos kuratorių Daivos Citvarienės ir Kristinos Mar- 
tinkevičienės bei Nacionalinio M. K. Čiurlionio dailės muziejaus darbuotojo Lino 
Citvaro sukurtas biografinis filmas, kuriame skamba ištraukos iš neskelbtų Didžio- 
kienės dienoraščių bei jų pagrindu parašytų prisiminimų. Paroda ir filmas parodė, 
kaip fragmentiškai iš tikrųjų tyrinėta dailininkės kūryba bei jos biografija, nepaisant 
visų apie ją pasirodžiusių publikacijų. 

Iki pastarojo dešimtmečio dailininkės kūryba ir ypač asmenybe domėjosi dau- 
giausia Žurnalistai; menotyrininkų indėlio į jos darbų tyrinėjimą trūko. Tik XX a. 


pabaigoje - XXI a. pradžioje pasirodžiusiose tarpukario dailę nagrinėjančiose publi- 


40 B. Didžiokienės darbai (jų išlikę daugiau kaip 150) saugomi Lietuvos dailės muziejuje, 
Lietuvos teatro, kino ir muzikos muziejuje bei Nacionaliniame M. K. Čiurlionio dailės 
muziejuje, keliose privačiose kolekcijose. 

41 Barbora Didžiokienė (1896-1976) [parodos katalogas], sudaryt. K. Martinkevičienė, 


Kaunas: Nacionalinis M. K. Čiurlionio dailės muziejus, 1996. 

kacijose (Giedrės Jankevičiūtės, Jolitos Mulevičiūtės) Didžiokienės kūryba įterpia- 
ma į istorinį kontekstą, susiejama su XX a. pirmosios pusės dailės tendencijomis*. 
Šis žingsnis atvėrė kelią naujoms Didžiokienės kūrybos interpretacijoms, reikalau- 
jančioms naujų studijų, tarp jų - nuoseklaus rašytinio palikimo tyrimo. Amžininkų 
atsiminimai ir pačios dailininkės užrašai koreguoja Zurnalistinius stereotipus, pagal 
kuriuos Didžiokienė buvo keistuolė, vieniša lėlininkė, dailės marginalė, balansuo- 
janti ant mėgėjiškos kūrėjos ribos. Didžiokienės atsiminimai kartu su dailininkei 
rašytais laiškais, asmeniniais dokumentais bei fotografijomis saugomi Nacionalinio 
M. K. Čiurlionio dailės muziejaus Fototekos ir dokumentacijos skyriuje (archyve). 
Šie šaltiniai nepublikuoti; tik kelios jų ištraukos paskelbtos 1996 m. parodos kataloge. 

Barboros Didžiokienės užrašai, jos pačios kukliai pavadinti Mažosios dailininkės 
prisiminimais, aprėpia beveik visą jos brandų gyvenimą: 1921-1974 metus. Pateikia- 
mas fragmentas nušviečia ankstyvąjį jos gyvenimo laikotarpį ir buvo parašytas die- 
noraščių pagrindu 1959 metais. 

Čiurlionio muziejaus archyve saugoma 17 sąsiuvinių, rašytų ranka, rusų kalba, 
kai kur įterpiant vieną kitą lietuvišką žodį, frazę arba, kaip užrašyta čia spausdinamų 
prisiminimų viršelio pavardė, - tik raidę. Pirmieji 5 sąsiuviniai, datuoti 1921-1922 m., 
1927-1926 m., 1935 m., 1939 m., yra dienoraščiai, likusieji - pagal dienoraščių užra- 
šus šeštame ir septintame dešimtmetyje rašyti atsiminimai. Dažnai atsiminimų teks- 
tas kartoja dienoraščio informaciją, tačiau kai kurie faktai papildomi, praplečiama jų 
interpretacija. Didžioji dalis dienoraščio ir prisiminimų teksto fiksuoja dailininkės 
gyvenimo įvykius - nuo kasdienybės smulkmenų iki ją palietusių kultūros, politikos 
peripetijų, žmonių santykių. Rašyti dienoraštį dailininkė pradėjo iškart atsikrausčiusi 
į Kauną, t. y. 1921 metais. Neturime duomenų, ar rašė jį anksčiau, tačiau sprendžiant 
iš dėmesio ankstesniems įvykiams, rusiškajam laikotarpiui, šie užrašai yra pirmieji. 
Tikėtina, kad rašyti Didžiokienę paskatino izoliacija, fizinis ir psichologinis diskom- 
fortas, kurį išgyveno atvykusi į svetimą kraštą, skurdų, netikėtai jaunos valstybės 
sostine tapusį provincialų Kauną. Pirmieji jos ir Vlado Didžioko namai buvo Kauno 


Valstybės teatro evakuacinis koridorius. Tokiomis sąlygomis apie kūrybą buvo gali- 


42 G. Jankevičiūtė, Art Deco ir jo apraiškos XX a. trečiojo ir ketvirtojo dešimtmečių Lietuvos 


Modernizmo link: dailės gyvenimas Lietuvos Respublikoje 1918-1940, Kaunas, 2001. 

ma tik svajoti, tad Didžiokienės energija liejosi dienoraščio puslapiuose. Vėliau prie 
dienoraščio grįždavo priešokiais: Didžiokai intensyviai dirbo, energijos ir laiko reika- 
lavo sodyba Dovainonyse, kurioje abu mėgino ūkininkauti, Barbora rūpinosi namais 
ir šeima. Įprotis išlieti gyvenimo įspūdžius popieriuje sugrąžino prie rašymo šeštame 
dešimtmetyje, nutolus karo įspūdžiams, aprimus skausmui dėl karštai mylimo sūnaus 
Jurgio, paskiau ir vyro mirties: sūnų Didžiokai palaidojo 1940 m. balandį (mirė sulau- 
kęs vos 18 metų nuo džiovos), vyro Barbora netekusi pačiame karo viduryje - 1942 m. 
spalį. Mirus Vladui Didžiokui, Didžiokienė liko Dovainonių sodyboje viena, atokiai 
nuo bendraminčių menininkų, nuo dailės gyvenimo. Dėstė piešimą senojoje Rum- 
šiškių mokykloje. Pasak amžininkų, mėgusi pasakoti apie jaunystę, tarpukario Kauną. 
Matyt, vienatvė ir noras bent mintimis pasinerti į spalvingiausias praeities dienas, ku- 
rių ilgėjosi, paskatino ne tik vartyti dienoraštį, bet ir iš naujo, dar plačiau, išsamiau, gy- 
viau aprašyti atmintyje iškylančius vaizdus, žmones, patirtus įspūdžius. Smulkia, tvar- 
kinga rašysena Didžiokienė pasakojo įsivaizduojamiems skaitytojams apie romantišką 
pažintį su būsimu vyru, laimingas Peterburgo dienas, pirmuosius įspūdžius Lietuvos 
laikinojoje sostinėje. 

Prisiminimuose Didžiokienė atsiskleidžia kaip puiki pasakotoja: įvykius dėsto 
neskubėdama, jautriai atkurdama detales, taikliai apibūdindama veikėjus ir situacijas. 
Prisiminimuose išliko dienoraščiui būdinga kiek melancholiška nuotaika, nors kart- 
kartėmis plyksteli taiklios ironijos kibirkštėlės. Didžiokienės pateikti faktai nesunkiai 
verifikuojami, o vertinimai, apmąstymai, įžvalgos praplečia ir papildo tarpukario Kau- 
no meninės aplinkos sampratą. Rusiškojo laikotarpio prisiminimai, dideliuose mies- 
tuose gyvenusios jaunos moters reakcijos į Kauno aplinką leidžia samprotauti apie tar- 
pukario Lietuvos meno kūrėjų pažiūras, kultūrinį akiratį, suvokti jų santykį su menu ir 
kūrybos šaltiniais. Didžiokienei tai: kinas, teatras, miesto kasdienybė ir pramogos, bo- 
hemos susirinkimai. Ir dienoraštyje, ir prisiminimuose užsimenama apie dalyvavimą 
Lietuvos dailės parodose, apie kritikos bei amžininkų požiūrį į abiejų Didžiokų, pir- 
miausia, žinoma, Barboros, dailę. Tad Didžiokienės autobiografiniai užrašai vertingi ir 
kaip dailininkės kūrybos komentarai, ir kaip tarpukario Kauno kultūrinio gyvenimo 


liudijimas, ir kaip moters kūrėjos savivoką atskleidžiantis tekstai. 


JUSTINA AUGUSTYTĖ 

François Gilot, Carlton Lake. Gyventi su Picasso 


> Versta iš: Francois Gilot, Carlton Lake, Vivre avec Picasso, Paris, 2006, p. 115-126, 228-236 


(iš prancūzų k. vertė Auksa Burnytė, komentarus parengė Giedrė Jankevičiūtė) 


Atsikrausčiusi į Grands-Augustins gatvę visą mėnesį nėjau iš namų. Ištisas dienas 
leidau ateljė žiūrėdama, kaip Pablo piešia ir tapo. „Beveik niekada nedirbu su mo- 
deliu, - pasakė jis vieną popietę. — Tačiau jei jūs jau čia, galbūt turėčiau pabandyti.“ 

Jis pasodino mane ant žemos taburetės, o pats atsisėdo ant žalio suolo, tokio 
kaip viešuose parkuose. Ant didelio lapo nupiešė tris mano galvos eskizus. Pasižiū- 
rėjo į juos ir suraukė antakius: „Nevykę. Niekam tikę.“ Suplėšė piešinius. 

Kitą dieną pamėgino iš naujo: „Būtų geriau, jei pozuotumėt nuoga.“ Aš nusiren- 
giau. Jis paprašė, kad atsistočiau pašešėlyje nuleistomis rankomis, apšviesta šviesos 
spindulio, kuris sklido iš aukštų langų man iš dešinės. Jis stovėjo už trijų ar keturių 
metrų ir atrodė susikaupęs. Nenuleido nuo manęs akių. Man pasirodė, kad pakėlęs 
pieštuką gana ilgai laukė neliesdamas lapo. 

„Žinau, ką turiu daryti. Jums nebereikės pozuoti.“ 

Pasiėmusi drabužius supratau, kad pozavau daugiau nei valandą. 

Kitą dieną Pablo iš atminties ėmė vieną po kito piešti piešinius šia poza. Jis taip 
pat pradėjo daryti vienuolika mano veido litografijų; kiekvienoje jų po kaire akimi 
pažymėjo nedidelį apgamą, o dešiniam antakiui suteikė bangelės formą. 

Ta dieną jis pradėjo mano portretą, kurį pavadino Moteris-gėlė. Paklausiau, ar 
jam netrukdys, jei žiūrėsiu, kaip dirba. 

„Anaiptol. Priešingai, manau, kad man taip padės. Man nereikia, kad pozuotumėt.“ 

Taigi visą mėnesį stebėjau, kaip jis piešia. Nenaudodamas paletės jis pereidavo 
nuo portreto prie keleto natiurmortų. Jam iš dešinės stovėjo laikraščiais uždengtas 
staliukas, ant jo buvo trys ar keturios konservų skardinės, kuriose terpentine mirko 
daugybė teptukų. Paėmęs teptuką pirmiausia nusausindavo jį į laikraščius, kurie 


atrodė kaip brūkšnių ir spalvotų dėmių džiunglės. Kai prireikdavo grynos spalvos, 

ją i$spausdavo tiesiai ant laikraščių. Kartais sumaišydavo nedidelius kiekvienos spal- 
vos kiekius ant popieriaus. 

Po kojom, daugiausiai aplink molbertą, stovėjo daug įvairaus dydžio konser- 
vų skardinių su pilka ir neutraliomis spalvomis bei kitomis iš anksto sumaišytomis 
spalvomis. 

Jis galėdavo dirbti tris ar keturias valandas iš eilės, nedarydamas jokių nerei- 
kalingų judesių. Paklausiau, ar jo nevargina ilgas stovėjimas. Jis papurtė galvą: „Ne. 
Dirbdamas palieku kūną už durų, kaip musulmonai palieka batus prieš įeidami į 
mečetę. Tokios būsenos kūnas egzistuoja tik kaip augalas, todėl mes, dailininkai, 
paprastai gyvename taip ilgai.“ 

Kartkartėmis jis eidavo į kitą dirbtuvės pusę pasėdėti iš karklo vytelių pintame 
krėsle aukštu gotikiniu atlošu, kuris matyti daugelyje jo paveikslų. Jis galėdavo ištisą 
valandą prasėdėti sukryžiavęs kojas, alkūne pasirėmęs į kelį, o smakrą laikydamas 
delne ir be žodžių žiūrėti į paveikslą. Po to paprastai vėl imdavo tapyti. Kartais sa- 
kydavo: „Šiandien nebegaliu toliau plėtoti šios plastinės minties“, ir imdavo tapyti 
kitą paveikslą. Šalia visada būdavo apie pustuzinį nebaigtų ir pusiau nudžiūvusių 
paveikslų, tarp kurių jis galėjo rinktis. Taip jis dirbdavo nuo dviejų valandų po pietų 
iki vienuolikos vakaro su pertrauka vakarienei. 

Ateljė tvyrojo visiška tyla. Ją kartkartėmis nutraukdavo tik Pablo monologai ar 
keli pokalbio sakiniai; iš išorės niekas netrukdė. Kai imdavo temti, Pablo į drobę 
nukreipdavo du prožektorius ir viskas aplinkui paskęsdavo šešėlyje. „Reikia, kad 
aplink drobę būtų visiškai tamsu ir dailininkas tarsi užhipnotizuotas savo darbo 
tapytų kaip transe. Norėdamas peržengti ribas, kurias nuolat bando primesti protas, 
jis turi kuo labiau paisyti savo vidinio pasaulio.“ 

Iš pradžių Moteris-gėlė buvo ant pailgos, kriauklės formos afrikietiškos tabure- 
tės atsisėdusios moters portretas. Pablo tapė gana realistiškai; kai kurios detalės te- 
bematyti galutinėje versijoje. Nutapęs dalį portreto jis staiga pasakė: „Ne, tai ne jūsų 
stilius. Realistinė interpretacija jūsų niekaip nepersonifikuos“. Tuomet jis pabandė 
kitaip nupiešti taburetę ir sušvelninti kontūrus, bet ir tai netiko. „Jūs ne pasyvaus 
tipo. Aš jus įsivaizduoju tik stačiomis“. Jis ėmė paprastinti ir ilginti mano kūno li- 
nijas. Prisiminė, kad Matisseas ketino nutapyti mano portretą žaliais plaukais ir ši 


mintis jam patiko. „Ne tik Matisse'as gali jus tapyti žaliais plaukais.“ Nuo tos akimir- 

kos plaukai virto lapais, o portretas - simboline gėlių kompozicija. Tomis pačiomis 
ritminėmis kreivėmis Pablo nutapė krūtinę. 

Tuo tarpu veidas tebebuvo realistiškas ir išsiskyrė iš portreto visumos. Jis aki- 
mirką pastudijavo veidą. „Turiu kitaip sukonstruoti veidą. Nors jūsų veidas yra pa- 
ilgokas ovalas, norėdamas perteikti jo apšvietimą ir išraišką turiu pakeisti jo formą. 
Tai kompensuosiu šalta spalva - mėlyna. Jis bus kaip mėlynas mėnulėlis.“ 

Kažkur dirbtuvėse jis rado dangaus mėlynumo popieriaus lapą ir iškirpo jame 
daugmaž tokį mano veido atvaizdą atitinkančias formas: pirmiausia du taisyklingus 
skritulius, o paskui - tris ar keturis horizontalius ovalus. Ant kiekvieno karpinio 
nupiešęs akis, nosį ir burną, jis juos vieną po kito prisegė prie drobės, pastūmėda- 
mas tai šiek tiek į dešinę, tai į kairę, tai į viršų, tai į apačią, kaip jam atrodė geriausia. 
Nė vienas neperteikė norimo įspūdžio, kol nepriėjo prie paskutinio. Kadangi visus 
kitus jau buvo išbandęs įvairiose vietose, iš anksto žinojo, kur padėti šitą: kai prise- 
gė jį prie drobės, buvo tiesiog tobula, visiškai įtikinama. Jis prispaudė karpinį prie 
drėgno paviršiaus, atsitraukė ir pasakė: „Dabar tai jūsų portretas“. Kontūrus švelniai 
pažymėjęs angliuku jis nuėmė popierių ir iš lėto, neskubédamas perpiešė drobėje 
ant karpinio buvusį piešinį. Daugiau galvos nebekoregavo. 

Jo nuomone, kad kompozicija būtų vientisa, torsas turėjo būti gerokai mažes- 
nis. Jis užtapė pirmąjį torsą ir nupiešė antrą liauną kaip stiebas, taip padedamas 
vaizduotės sukūrė moterį, kurios formos sumenksta tiek, kad tampa augalinės. Jis 
nupiešė mane dešinėje rankoje laikančią apvalią formą, perbrėžtą horizontalia linija: 

„Ši ranka laiko pasaulį, pusiau iš vandens, pusiau iš žemės, kaip klasikinės tapybos 
tradicijoje, kai personažas laiko ar čiupinėja žemės rutulį. Tai dera su dviem krūtų 
apskritimais. Mano drobėje jie, žinoma, asimetriški. Tikrovėje dvi rankos, dvi kojos, 
dvi akys yra simetriškos. Tapyboje jos niekada negali būti vienodos. Tradicinėje ta- 
pyboje vieną ranką nuo kitos skiria gestas. Jos tapomos atsižvelgiant į jų pozą. Aš jas 
individualizuoju, suteikdamas joms skirtingas formas taip, kad kartais atrodo, jog 
tarp jų nėra jokio prigimtinio ryšio. Iš šių skirtingų struktūrų galima nuspėti judesį, 
bet formą nulemia ne jis. Ji egzistuoja savaime. Čia aš dešinės rankos gale nupiešiau 
apskritimą, nes kairė ranka baigiasi trikampiu, o dešinė ranka visiškai skiriasi nuo 
kairiosios, kaip apskritimas skiriasi nuo trikampio. Šis apskritimas primena krūties 


formą. Gamtoje ranka labiau dera su kita ranka, o ne su krūtimi, bet tikrovė neturi 

nieko bendra su tapyba.“ I$ pradžių labai išplėtota kairė ranka buvo lapo formos, bet 
Pablo ji pasirodė per sunki. Jis nusprendė ją palengvinti. Kita vertus, dešinė ranka 
lindo iš plaukų, tarsi kristų. Ją pastudijavęs Pablo pasakė: „Krintanti forma niekuo- 
met nėra graži. Be to, tai nedera su jūsų prigimtimi.“ 

Jis nupiešė trikampį, lendantį iš kūno stiebo, ir prijungė apskritimą, vaizduojantį 
žemės rutulį. Pusiau šypsodamasis, bijodamas, kad nesuprasčiau to pernelyg rimtai, 
jis pasakė: „Matote, moteris laiko pasaulį - dangų ir žemę - savo rankoje.“ Dažnai 
pastebėdavau, kad šiuo laikotarpiu jo tapybinius sprendimus iš dalies nulemdavo 
plastiniai motyvai, kilę dėl simbolinių prasmių, kurių jis nesistengė atskleisti, bet 
kurias buvo galima suprasti, suvokus jo dvasinę būklę. 

Iš pradžių plaukai buvo paskirstyti simetriškai. Paskui dešinėje jis panaikino 
dalį žalios masės, nes kompozicija jam pasirodė pernelyg statiška. „Norėčiau išgauti 
pusiausvyrą, kurią galima sugauti ore, kaip žonglierius pagauna kamuoliuką, o ne 
jau nusistovėjusią, inertišką pusiausvyrą. Aš myliu gamtą, bet noriu, kad jos pro- 
porcijos būtų lanksčios ir laisvos. Būdamas mažas dažnai sapnuodavau sapną, kuris 
mane labai gąsdino. Mano rankos ir kojos staiga tapdavo milžiniškos, o paskui im- 
davo mažėti ir tapdavo mažulytės. Aplink mane visus kitus taip pat ištikdavo tokie 
patys pokyčiai, jie tapdavo milžiniški arba mažučiai. Šis sapnas man visuomet su- 
keldavo baisią baimę.“ 

"Tuomet supratau, iš kur kilo daugybė trečiojo dešimtmečio paveikslų ir piešinių, 
kuriuose moterys pavaizduotos su milžiniškomis rankomis ir kojomis bei mažutė- 
mis galvomis. Juose vaizduojamos nuogalės, mauduolės, nėščiosios, draperijomis 
prisidengusios krėsluose sėdinčios ar neproporcingai išsitiesusios moterys, o kartais 
atletai, paaugliai ar milžiniški vaikai. Taip Pablo pritaikė sapnų prisiminimus, kad 
sulaužytų klasikinių žmogaus kūno formų monotoniją. 

Užbaigęs portretą Pablo atrodė labai patenkintas. „Visi mes daugiau ar mažiau pa- 
našūs į gyvūnus, - pasakė jis, - bet jūs - ne. Jūs pasižymite pavasarinio augalo pakylė- 
tumu, nežinojau, kaip išreikšti šią mintį - kad jūs priklausote augalų karalijai. Nežinau, 
kas mane verčia jus taip vaizduoti. Keista, ar ne? Bet tai visiškai jus atitinka.“ 

Ateinančiomis dienomis dažnai pastebėdavau, kad Pablo studijuodavo horizon- 
talų ovalą portrete. „Kai pieši tik galvą, gali akcentuoti, kaip nori, - vieną dieną 


pasakė jis, - bet kai pieši visą kūną, galva dažnai viską sugadina. Jei nepridedi deta- 

lių, tai atrodo kiaušinis, o ne galva. Manekenas, o ne žmogaus kūnas. O jei pridedi 
per daug detalių, tai trukdo perteikti šviesos kritimą tiek tapyboje, tiek skulptūroje. 
Vietoj šviesos šešėlis užgula kompoziciją ir neleidžia akiai laisvai klajoti. Viena iš ga- 
limybių yra išlaikyti normalias ar net šiek tiek didesnes galvos proporcijas ir pridėti — 
siekiant nesutrikdyti vidutinio žiūrovo vizualinių įpročių - minimalias viena šalia 
kitos esančias grafines nuorodas akims, nosiai, burnai ir t. t. pažymėti. Tai suteikia 
būtinas nuorodas į įvairius struktūrinius bruožus. Taip nenukenčia apšvietimas, o 
kompozicija paryškinama netikėta detale. Plastinėmis problemomis besidomintis 
žiūrovas supras kodėl. Jis supras, kokia iš to nauda. O neišmanėliui paveikslas tampa 
subversyvus: kaip dailininkas drįsta akis išreikšti dviem brūkšniais, nosį - sagele, o 
burną - brūkšneliu? Jis siunta, niršta, putoja. Ir dailininkui tai yra nemaža sėkmė!“ 

Keletą mėnesių Pablo taip pat tapė natiurmortus: kaukolę ir porus ant stalo. Žiū- 
rint grynai formaliai, porai buvo prie kaukolės paprastai pridedamų sukryžiuotų 
kaulų variantas, o jų gumbai atitiko sąnarius. 

„Tapyba - ne proza, tai poezija, ji parašyta eilėmis su plastiniais rimais, - vieną 
dieną pasakė Pablo tapydamas vieną iš natiurmortų. - Plastiniai rimai yra tarpusa- 
vyje susijusios formos, atsiliepiančios kitoms formoms ar jas supančiai erdvei; kar- 
tais jos viena į kitą panašios ir simboliais, bet simboliai neturi būti pernelyg akivaiz- 
dūs. Nebejmanoma toliau tapyti kaukolės ir sukryžiuotų kaulų, kaip nebeįmanoma 
toliau rimuoti „meilė amžina“. Tad vietoje kaulų tapomi porai, kuriais išreiškiama 
tai, ką norite pasakyti.“ 

Mano manymu, vienas paveikslas iš šios serijos buvo ypač vykęs. Formos ir er- 
dvė puikiai derėjo, ir atrodė, kad neįmanoma ką nors pakeisti. Kaukolė atrodė labai 
išraiškinga. Tačiau Pablo buvo nepatenkintas. „Būtent tai ir negerai, - sakė jis. — Pa- 
siekta tokia gera pusiausvyra, kad man tai nepatinka. Tai stabili, o ne trapi pusiaus- 
vyra. Ji per daug tvirta. Noriu, kad viskas laikytųsi kartu, bet vos ne vos.“ 

Aš pasakiau jam, kad pusiausvyros problema kyla būtent dėl to, jog visos kompo- 
zicijos dalys tobulos. Jis turėtų pritaikyti tą patį metodą kaip mano portretui - iškirpti 
kaukolę popieriuje ir pabandyti ją pridėti įvairiose drobės vietose. Jis iškirpo kaukolės 
formą ir ranka pridengęs nupieštą kaukolę derino kirpinį įvairiose vietose ieškodamas 
pakankamai trikdančios pozicijos. Galiausiai rado gana netikėtą tašką, kuris suteikė 


būtent tokią subtilią ir lemtingą priešstatą, kai pusiausvyra kabo kaip ant siūlo. 

„Komponuodamas drobę orientuojiesi į stiprias linijas, kurios nulemia visumą. 
Esama erdvės, kurioje pirmasis grafinis planas sukelia minčių, pavyzdžiui, apie stalą. 
Kitame plane sukuriate erdvės judėjimą už šio stalo. Taip stiprios linijos rezonuoja 
ir rodo tolesnį kelią, nes kitaip jo nebus matyti. Tačiau vos vieną iš šių elementų iš- 
traukiame iš kompozicijos ir jį įkomponuojame taip, tarsi jis pats savaime kirstų šią 
dviejų dimensijų erdvę, galime sukurti didesnį netikėtumo efektą nei tas, kuris pa- 
siekiamas pasirinkus pirmąjį variantą.“ Jis šiek tiek patrynė pirmą kaukolę, prisegė 
kaukolės kirpinį ir kruopščiau nubrėžė kontūrus. Tuomet iš naujo nupiešė kaukolę 
naujoje vietoje. Baigęs pastebėjo, kad dar galima įžvelgti ir pirmąją kaukolę. Atidžiai 
pai, - pasakė. - Jis uždengia tuštumą, kuri atsirado dingus pirmajai kaukolei, bet 
kadangi iš dalies yra tokios pačios formos kaip naujoji kaukolė, nukopijuota nuo 
pirmosios, tai sukuria sūrio ir kaukolės plastinę dermę. Palaukit!“ Jis pripiešė skyles 
sūryje. Buvo matyti, kad tai Gruyere. „Ar matote, kaip sūrio skylės dera su akiduobė- 
mis*“ Jis padėjo teptuką. Paveikslas buvo baigtas, o Pablo - laimingas. Spręsdamas 
pusiausvyros problemą jis kartu sukūrė ir išsprendė dar vieną problemą, o paveiksle 
atsirado naujas elementas. Tai įvyko taip greitai, kad atrodė kaip stebuklas. 

Ateinančiais mėnesiais Pablo tapė kitus mano portretus. Atrodė, kad jis nori 
pavaizduoti kitokios formos, kitu simboliu pagrįstą galvą, bet nuolat grįždavo prie 
mėnulio ovalo ir augalinių formų. Tai vedė jį iš kantrybės. 

„Nieko negaliu padaryti, - sakydavo jis. - Ne dailininkas sprendžia. Esama for- 
mų, kurios save primeta. Kartais jos kyla iš didesnių gelmių nei fiziologija. Tai labai 
paslaptinga ir labai erzina.“ 

Jį labai nervino primygtinis mėnulio ovalas. „Anksčiau niekada negalvojau at- 
sižvelgti į astralines zonas. Šiuo metu šios kosminės struktūros man nuolat sugrįžta, 
bet aš negaliu jų suvaldyti. Menininkas nėra toks laisvas kaip manoma. Tai pasakyti- 
na ir apie Doraos Maar? portretus. Man tai - verkianti moteris. Metų metus tapiau 
ją laužytų formų, bet ne iš sadizmo ir ne iš malonumo. Aš tik sekiau man prilipusią 
viziją. Tai buvo giluminė Doraos tikrovė. Matote, dailininkas turi ribas, bet ne tas, 


kurias įsivaizduojame.“ 
43 Dora Maar (1907-1997) - prancūzų fotografė, poetė ir tapytoja, Picasso meilužė ir modelis. 

Šias ribas mano portretuose Pablo sugebėjo įveikti tik po dvejų metų. Galbūt aš 
jam tapau realesnė. Jis nustojo galvoti apie mane kaip apie ateivę iš kitos karalystės, 
ir tai ėmė atsispindėti portretuose. Tuo laikotarpiu jis darė daug litografijų. Vieną 
rytą Mourlot^ atnešė į ateljė Pablo tik ką padaryto veido atvaizdo atspaudą. Ant 
molberto stovėjo nebaigta drobė, irgi mano portretas, labai ritmiškas piešinys, kurio 
galvos proporcijos kėlė Pablo daug sunkumų. Jis ją mažino, didino, stumdė į naujas 
vietas, buvo užtapęs, bet niekas jo netenkino. Kol galva buvo maža, jam atrodė, kad 
ji pernelyg artima rankų proporcijoms. Padidinta ji tapdavo proporciškai artima 
kojoms. Pablo tą drobę atidėjo į šalį, nes nežinojo, kaip išspręsti problema. Taryt 
jis paėmė tik ką atneštą atspaudą ir prisegė prie drobės, litografijos viršutinį kraš- 
tą sulygindamas su drobės kraštu. Tai buvo tikrai „neįmanomas“ sprendimas, nes 
paveikslas buvo visiškai išcentruotas. Taip į kompoziciją įterpti svetimą elementą 
buvo tas pats, kaip atverti joje langą į kitame plane padarytą struktūrą. Drobė buvo 
ryškios spalvos, o litografija nespalvota. Kontrastas buvo toks stulbinantis spalvų, 
formų ir planų atžvilgiu, kad Pablo buvo sužavėtas. Jis nuėmė litografiją ir puolė 
tapyti mano galvą kaip litografijoje ten pat, kur ji buvo prisegta. Tokia sąsaja jam 
pasirodė ypač įdomi ir šia tema jis nutapė penkias ar šešias drobes. Tačiau jos nesi- 
rėmė tikromis litografijomis. 

Kartais Pablo pradėdavo paveikslą iš ryto, o vakare sakydavo: „Ak, manau, kad 
jis baigtas. Tai, ką norėjau išreikšti plastiškai, jau išreikšta, bet tai įvyko beveik per 
greitai. Jei taip paliksiu, ši tariama sėkmė manęs netenkins. Tačiau šiuo metu mane 
nuolat trukdo ir aš negaliu išplėtoti savo minties iki galo. Paveikslas turi subręsti 
lėtai, o kartais man nepavyksta padaryti paskutinio reikiamo potėpio. Mano mintis 
greita, o ranka jai paklūsta taip greitai, kad per darbo dieną galiu pasidžiaugti, jog 
man pavyko išreikšti beveik viską, ką norėjau, ir suspėti, kol niekas man nesutrukdė, 
priversdamas atsisakyti plėtojamos minties. Kadangi rytojaus dieną man šauna kita 
mintis, bandymus, kuriuos apleidau pernelyg greitai ir prie kurių turėčiau grįžti, pa- 
lieku, kaip buvo. Tačiau sugrįžti retai kada turiu progos. Kartais man prireikia šešių 


mėnesių, kad galėčiau giliau apsvarstyti mintį ir tiksliai ją įvertinti.“ 


44 Garsios Paryžiaus spaustuvės savininkas Fernand'as Mourlot, spausdinęs Picasso litografijas. 


Su Mourlot spaustuve Picasso bendradarbiavo nuo 1945 iki 1969 m. 

Paklausiau, kodėl neuždaro durų žmonėms, kad jo netrukdytų. „Negaliu. Tai, ką 
kuriu tapydamas, kyla iš vidinio pasaulio, bet kartu man reikia santykių ir bendra- 
vimo su kitais. Žmonės ateina, žinau, kad jie čia. Jei pasakysiu Sabartes'ui“, kad esu 
užimtas ir neleisiu jiems įeiti, mane kamuos mintis, kad galbūt jie būtų pasakę kažką, 
ką turėčiau žinoti. Nebegalėsiu susikaupti. Brague'ui pasisekė. Jis vienišius, atsiski- 
riantis į savo meditaciją. Man reikia kitų žmonių ne tik dėl to, ką jie man duoda, bet 
ir todėl, kad esu baisiai smalsus ir man reikia patenkinti savo smalsumą. Aš tapau, 
kaip kiti rašo savo autobiografiją. Mano drobės, nesvarbu, baigtos ar ne, yra mano 
dienoraščio puslapiai ir todėl svarbios. Ateitis atrinks labiausiai patinkančius pusla- 
pius. Pasirinkti turiu ne aš. Man susidaro įspūdis, kad laikas bėga vis greičiau ir grei- 
čiau. Aš esu tarsi upė, kuri teka nusinešdama srovės išrautus medžius, padvėsusius 
šunis, visokias atliekas ir puvenas. Aš nusinešu visa tai ir tęsiu toliau. Mane domina 
tapybos judesys, dramatiškos pastangos pereiti nuo vienos vizijos prie kitos, net jei 
pastangos neatliktos iki galo. Apie kai kuriuos paveikslus galiu pasakyti, kad šios 
pastangos buvo tikrai padėtos ir išreikštos visa savo galia, nes man pavyko įspausti 
amžiną atvaizdą. Aš turiu vis mažiau laiko ir vis daugiau ką pasakyti. Pasiekiau tokį 
tašką, kai mano minties judesys mane domina labiau nei pati mintis.“ 

[el 

Paskutiniai mėnesiai prieš mūsų antrojo vaiko gimimą buvo toli gražu ne tokie 


sunkūs, kaip prieš Claudeo gimimą. Pirmą karta mane labai baugino mintis turėti 


TP 


spis as 


Pablo aplinkos, o vėliau susidraugavau su keletu žmonių ir jaučiausi geriau. Tačiau 
fiziškai buvau ne tokia guvi. Mes visuomet guldavomes labai vėlai, o kadangi dieną 
aš neapleisdavau savo tapybos ir ryte keldavausi anksti dėl Claudeo, buvau gana 
pavargusi. Net miegodama nepailsėdavau. Claude'ui buvo beveik dveji metukai, bet 
jis nenorėjo būti vežamas pasivaikščioti vežimėlyje. Kartais aš jį parišdavau pava- 
dėliu, bet jam nepatiko būti pririštam, tad paprastai nešiodavau jį ant rankų, nors 


tai buvo nepatartina. Maždaug du mėnesius prieš gimdymą gydytojas prisipažino 
45 Jaime Sabartés (apie 1890-1968) - Picasso sekretorius; taip pat tapytojas, rašytojas. 

susirūpinęs dėl mano būklės. Kai vėl apsilankiau pas jį po mėnesio, mane apžiūrėjęs 
jis paprašė grįžti po trijų dienų. Po trijų dienų liepė gultis į ligoninę. Kadangi tą 
dieną - 1949 m. balandžio 19 d. - Pleyel salėje buvo atidaromas Taikos kongresas ir 
Pablo buvo labai užimtas, paklausiau gydytojo, ar tikrai būtina. Jis patikino, kad taip. 
„Aš jums suleisiu vaistų, kad paskatinčiau gimdymą.“ Atsakiau, kad gultis į ligoninę 
šis laikas labai nepatogus. „Man nerūpi, - pasakė jis, - tai būtina ir jokių kalbų.“ 

Grįžusi papasakojau Pablo, ką sakė gydytojas. Paklausiau, ar Marcelis galėtų 
mane nuvežti į ligoninę. Jis atrodė nepatenkintas. „Man šiandien reikia Marcelio. 
Puikiai žinote, kad turiu vykti į Taikos kongresą. Be to, turiu užsukti paimti kon- 
grese dalyvaujantį dainininką Paulą Robesoną.“ Atsakiau, kad suprantu, jog jam ne- 
patogu, bet man taip pat. „Jei jums reikia automobilio, - pasakė jis, - teks rasti kitą 
išeitį. Kodėl neiškvietus greitosios?“ 

Marcelis, kuris tuo metu skaitė laikraštį, pakėlė akis. „Ar negalėtume jos užvežti 
į ligoninę važiuodami į kongresą?“ Jie svarstė šią operaciją taip kruopščiai, tarsi pri- 
imtų sprendimą dėl mūšio plano. Galiausiai Pablo gūžtelėjo pečiais: „Pirma nuvežk 
mane, paskui grįžk jos paimti. Nenoriu vėluoti.“ Prieš tris dienas jis už mane jautė 
didelius skausmus, o dabar vienintelis jo baimės šaltinis buvo kongresas. 

Kai atvykau į ligoninę, buvo beveik penkios. Gydytojas manęs laukė. Tądien apie 
aštuntą valandą vakaro gimė mano kūdikis - mergaitė. Pablo paskambino iš Pleyel 
salės pasiteirauti naujienų. Jis nebesijaudino dėl kongreso ir buvo susirūpinęs būsi- 
masis tėvelis. Jo nupieštas balandėlis ant Taikos kongreso afišos buvo iškabintas visa- 
me Paryžiuje, tad sužinojęs, kad gimė mergaitė, nusprendė ją pavadinti Paloma. Jis 
atskubėjo į ligoninę apžiūrėti savo naujos balandėlės. Ji jam pasirodė „puiki“, „nuos- 
tabi“, „žavinga“ ir apibūdinama visais kitais būdvardžiais, kurie šauna į galvą lai- 
mingiems tėvams. Jis labai jaudinosi, kad prieš kelias valandas buvo toks nervingas. 

Kitą rytą išgirdau, kaip kažkokie žmonės kalbasi koridoriuje. Įtardama, kad tai į vidų 
patekti norintys žurnalistai, paskambinau administracijai. Žurnalistai užlipo apsimetę 
lankytojais. Prie mano durų juos sulaikė seselė, o jie mėgino ją papirkti, kad galėtų nufo- 
tografuoti Palomą. Ji man papasakojo, kad jie siūlė šimtą tūkstančių frankų, jei ji atneštų 

Mėnesių mėnesiais bandžiau įkalbėti Pablo, kad jam reikėtų pasisiūti naują kos- 


tiumą, bet buvo lygiai sunku jam nupirkti ką nors nauja, kaip išmesti ką nors dėvėta. 

savo dviejų kostiumų, kuris buvo toks nunešiotas, kad jam sėdantis į mašiną važiuo- 
ti į ligoninę įplyšo per kelius. Tą vakarą atvykęs Pablo gana nevykusiai laikė prieš 
save lietpaltį. Kai jį padėjo, pamačiau, kad jo kelis plikas. Pasakiau, kad tai puiki 
proga įsigyti naują kostiumą. 

„Ak, tai užtrunka taip ilgai, - pasakė jis, — reikia siūdintis.“ Man atrodė, kad ir 
gatavas kostiumas būtų geriau nei jo dėvimas. Galiausiai jis pasidavė ir užsisakė kos- 
tiumą pas savo siuvėją. Kostiumas buvo pasiūtas po mėnesio. Tačiau tą savaitę, kai 
buvau ligoninėje, Pablo kiekvieną dieną ateidavo, kaip ir pirmą vakarą, apsirengęs 
lietpalčiu, nors užėjo pirmoji karščio banga. 

Pablo buvo visai nesunku nusipirkti marškinius ar batus, bet buvo neįmanoma 
rasti tinkamo dydžio kostiumą. Kadangi jis buvo plačių pečių ir krūtinės, bet ne- 
didelio ūgio, negalėjo rasti kelnių, kurios atitiktų jam tinkantį švarką; o jei tikdavo 
kelnės, tai jis netilpdavo švarke. Pasimatavimai pas siuvėją jam kėlė siaubą - tai jam 
buvo tikrai per sunku. „Tai verčia aukštyn kojom visą mano gyvenimą“, - sakydavo 
jis. Kiekvieną kartą, vos man pavykdavo jį nusiųsti pas siuvėją, tik pagalvojęs apie 
pasimatavimus jis grieždavo dantimis ir užsisakydavo tris ar keturis kostiumus, kad 
nereikėtų greitai sugrįžti. Namuose uždarydavo juos spintoje šalia senų kostiumų, 
todėl kandys naujus kostiumus paprastai sukandžiodavo dar prieš pradedant juos 
dėvėti. Kadangi neturėjau teisės išmesti senų kostiumų, naujieji buvo iš anksto pa- 
smerkti. Tad po šešių mėnesių reikėdavo viską pradėti iš naujo. 

Atsikrausčiusi į Grands-Augustins gatvę neturėjau nei drabužių, nei pinigų 
jiems nusipirkti ir dėl įvairių priežasčių nenorėjau Pablo nieko prašyti. Būdama nėš- 
čia dėvėjau senas pilkas flanelės kelnes, kurių jis jau seniai nenešiojo. Metų metus jis 
man dėl to priekaištavo, tarsi tai būtų didelis nusikaltimas. Jis dažnai ir vis skaudžiau 
dėl to skųsdavosi: „O juk buvo taip paprasta, jums tereikėjo nusipirkti ką nors savo 
dydžio; jūs paėmėte vieninteles kelnes, kurios man iš tiesų tiko, o dabar niekuomet 
nebegalėsiu jų dėvėti, nes jūs jas visiškai ištampėte.“ Aš jų tikrai neištampiau, nes 
atsigulant į ligoninę jos man tebebuvo per didelės. Turiu pastebėti, kad kai pradėjau 
jomis vilkėti, jos jau buvo beveik visiškai sunešiotos ir nebedėvėtinos. 

Visur besimėtantys skarmalai galiausiai išvedė mane iš kantrybės. Spintose ne- 


buvo vietos. Paryžiuje, be ateljė, teturėjome du kambarius. Gimus Palomai, nuspren- 

džiau atsikratyti keliais senais kostiumais. Suprantama, kad Pablo neturėjo nieko 
apie tai žinoti. Kartą išmečiau vieną kostiumą į šiukšlių dėžę, o Inesa, kambarinė, jį 
ištraukė ir nunešė Pablo nekaltai sakydama: „Pažiūrėkite, ką ponia netyčia išmetė.“ 
Pablo man dėl to priekaištavo ištisas savaites. Taigi surinkau visus senus drabužius 
į krūvą ir per kitą mūsų kelionę nuvežiau juos į Valorisą. Sodininkas, suradęs kos- 
tiumą tarp šiukšlių, atėjo dirbti juo apsivilkęs. Man pasirodė, kad matau, kaip upės 
paviršiuje išnyra su akmeniu po kaklu į ją įmestas lavonas. Maldavau sodininko 
nebedėvėti šio seno kostiumo, įtikinėjau, kad Picasso tai nepatiktų. Jau buvo nusi- 
kaltimas jį išmesti, tačiau kad jį dėvėtų kas nors kitas, Pablo niekuomet nesutiktų. 
„Bet jis dar visai geras!“ - prieštaravo sodininkas. Norėdama jį nuraminti, atidaviau 
krūvelę senų savo megztinių. Vieną popietę jis ramiai sau dirbo sode apsivilkęs gana 
ekstravagantišku mano megztiniu. Iš toli ir iš nugaros galima buvo pamanyti, kad 
tai aš. Lipdamas laiptais Pablo pamatė jį ir beveik tuo pačiu metu - mane, išeinančią 
iš namų. Jis suriko: „Neįtikėtina! Tikiuosi, kad vieną dieną jūs būsite visa sulinkusi 
kaip jis. Kai būsite į jį panaši, žinosite, kaip duoti savo drabužius bet kam.“ 

Kitą kartą vos neišsiskyrėme. Netyčia į savo megztinių krūvelę įdėjau seną dirb- 
tinės zomšos Pablo švarką. Grįžęs iš dirbtuvių ir pamatęs sodininką, dėvintį šiuo 
švarku, jis sprogo iš įsiūčio. 

„To jau per daug! - šaukė jis. — Šįkart tai aš tapsiu beformiu seniu (sodininkas 
buvo kokiais dvidešimčia metų jaunesnis už Pablo). Tai baisu, siaubinga! Taip elgtis 
su manimi! Jei jums patinka taip elgtis, išsiskirkime - aš jus palieku!“ 

Mes ilgai pykomės, kol jis nusiramino. Turėjau nusižeminti tiek, kad man teko 
paslapčia deginti senus kandžių sukapotus Pablo drabužius. Galvojau apie Landru 
arba poną Verdoux, kurie vieną po kito degino savo žmonų lavonus. Po to turėjau iš 
pelenų surinkti senas sagas, kad jos manęs neišduotų. 

Valorise vykusios šventės loterijoje laimėjome ožką. Mums pasakė, kad tai ožka, 
bet iš tiesų tai buvo ožys. Jis dalyvavo mūsų gyvenime įvairiais būdais; visi jie buvo 
vienodai nepageidaujami. Visų pirma, visur pridirbdavo. Namuose ožys slankiojo po 
kambarius, nes Pablo - kuris dažnai, atrodo, teikė pirmenybę ne šeimai, o savo gy- 
vūnams - man pasakė: „Sykį jau turime oZkele, noriu, kad ji galėtų slampinėti visur. 
Myliu ją kaip savo vaiką.“ Būdamas blogos nuotaikos jis sakydavo: „Aš ją myliu labiau 


nei jus.“ Kartą net pareiškė: „Myliu savo ožkelę, nes tik ji viena yra meili.“ Iš tikrųjų 

ši meili ožkelė buvo baisus ožys, kuris vaikštinėjo visur palikdamas pėdsakus. Be to, 
jis neapkentė Claudeo, kuriam buvo treji. Jis prišokdavo prie vaiko arba kaip minia- 
tiūrinis jautis nustatęs ragus parversdavo berniuką ant žemės. Po dviejų mėnesių aš 
nebegalėjau iškęsti. Praklystantys čigonai manęs paklausė, ar galėtų pasirausti sode 
ieškodami gyvačių ar ežių. Aš jiems pasakiau, kad turiu ožį, kuriuo noriu atsikratyti. 
Jie labai apsidžiaugė. Išsivedė ožį, o man pasidarė taip ramu, kaip seniai bebuvo. 

Per pietus namo grįžęs Pablo pirmiausia paklausė: „Kur mano numylėtoji baltoji 
ožkelė?“ Atsakiau, kad atidaviau jo numylėtą oZkele praklystantiems čigonams. Jis su- 
riko: „Tokios moters kaip jūs nesu matęs!“ Jis kreipėsi į Marcelį: „Ar esi matęs tokį išsi- 
gimusį sutvėrimą? Ar gali įsivaizduoti tokį žiaurumą? Murziniems čigonams atiduoti 
mano širdies turtą! Esu tikras, kad jie nusinešė mano sėkmę.“ Atrodė sugniuždytas. 

Pablo dėka susipažinau su mokymu, su kuriuo iki tol buvau tik šiek tiek su- 
sidūrusi Anglijoje. Su juo iki galo išmokau šią discipliną. Jei netyčia ar iš netvar- 
kingumo numesdavau jo skrybėlę ant lovos, reiškė, kad kažkas iki metų pabaigos 
namuose mirs. Sykį kambaryje išskleidžiau lietsargį. Katastrofa! Mums teko eiti ratu 
kiekvienos rankos didįjį pirštą uždėjus ant nykščio, mojuojant rankomis ir šaukiant: 

„Lagarto! Lagarto!“, kad išvytumėm piktąją dvasią. Negalima buvo duonos ant stalo 
padėti padu į viršų, antraip mūsų tykos nelaimė. 

Prie tipinių ispaniškų prietarų Pablo pridėjo Olgos*“ prietarus, - o rusų tradici- 
joje jų apstu. Kiekvieną kartą prieš išvykdami į kelionę, kad ir visai trumpą, turėjo- 
me susirinkti kambaryje ir bent dvi minutes pasėdėti tylomis, ir tik tada galėjome 
ramiai keliauti. Jei šio ritualo metu kuris nors vaikas imdavo juoktis ar kalbėti, rei- 
kėdavo viską pradėti iš naujo. Antraip Pablo nesutikdavo išvykti. Jis sakydavo: „Ak, 
aš tik juokauju. Žinau, kad tai niekai, bet...“ 

Iš esmės Pablo buvo ateistas. Kai gaudavau močiutės ar mamos laišką, kuriame jos 
man primindavo, kad meldžiasi už mane, Pablo visuomet sakydavo: „Bet jos turėtų 
melstis ir už mane.“ Aš jo klausdavau, kodėl jam tai rūpi, jei jis pats netiki. „Man rūpi, - 
atsakydavo jis. - Jos tiki ir jų maldos atneša naudos. Kodėl negalėčiau tuo pasinaudoti.“ 

Kai kuriose primityviose maginėse apeigose manoma, kad jei gavai kito asmens 


nago nuokarpą ar plaukų sruogą, tai įgijai slaptą galią šiam asmeniui, tad reikia saugo- 
46 Olga Chochlova (1891-1954) - ukrainiečių kilmės balerina, pirmoji Picasso žmona. 

tis, kad tokie dalykai nepatektų į kito asmens rankas. Tačiau jei siekdamas išvengti pa- 
vojaus nagus ar plaukus sudegini, rizikuoji tuoj pat mirti. Saugiausias būdas yra sudėti 
plaukų galiukus į mažus maišelius ir nunešti į slaptą vietą, kad ten jais saugiai atsikra- 
tytum. Mėnesių mėnesiais Pablo vaikščiodavo per ilgais plaukais ir nesiryždavo nueiti 
pas kirpėją. Jei kas dėl to išdrįsdavo padaryti menkiausią užuominą, kildavo drama. 
Plaukai, vyriškumo simbolis - kaip Samsono ir Dalilos istorijoje, - buvo įsimaišę į 
kitas prietaringas baimes. Kuo ilgesni buvo jo plaukai, tuo labiau jį gąsdino jo dilema. 
Paprastai jis slapčiomis nusikirpdavo pats, rezultatai būdavo įvairūs. Vieną dieną Va- 
lorise jis susipažino su kirpėju ispanu Ariasu ir nusprendė, kad gali juo pasitikėti. Nuo 
tada, kai prireikdavo kirptis, Ariasas ateidavo į La Galloise. Aš niekada nežinojau ir 
iki šiol nežinau, kur dingdavo nukirpti plaukai. Jie pranykdavo be pėdsakų. Kadangi 
Ariasas buvo jo tautietis, Pablo jo nebijojo. Vėliau, kai persikraustėme į La Californie 
Kanuose ir Notre-Dame de la Vie Mužene, Ariasas - vienas iš nedaugelio žmonių iš 
pasibaigusios epochos - toliau jam teikė savo paslaugas. 

Pablo turėjo kitų fetišistinių polinkių ir juos sistemingai puoselėjo. Kai Clau- 
deas ir Paloma atostogaudavo su tėvu, Pablo niekuomet neleisdavo Claude'ui išvykti 
neįsidėjęs vieno ar dviejų jo drabužių į savo lagaminą. Paprastai tie drabužiai jam 
nelabai tikdavo, iš pradžių todėl, kad būdavo per maži, o vėliau todėl, kad Claude'as, 
aukštesnis už tėvą, buvo gerokai plonesnis. Pablo pasisavino jo tirolietišką skrybėlę, 
o paskui įvairių kitų skrybėlių. Esu tikra, kad taip jis tikėjosi gauti šiek tiek Claudeo 
jaunystės. Tai buvo simbolinis būdas pasisavinti dalį kito esmės. Manau, kad taip jis 


tikėjosi prailginti savo gyvenimą. 


KOMENTARAS 

Tapytoja Francoise Gilot (g. 1921) ir Picasso (1881-1973) susitiko 1943 m. Paryžiu- 
je. Nuo 1944 iki 1953 m. jie gyveno kartu. Gilot dalijosi Picasso kūrybiniais džiaugs- 
mais ir vargais, bendravo su jo bičiuliais. Iš šios sąjungos gimė du vaikai - Claude 
(g. 1947) ir Paloma (g. 1949). 

1961 m. padedama žurnalisto ir rašytojo Carltono Lakeo Gilot pradėjo rašyti 
prisiminimus apie metus, praleistus su Picasso. 1964 m. anglų ir 1965 m. prancūzų 
kalbomis išleista jos prisiminimų knyga Gyventi su Picasso (Life with Picasso, Vivre 


avec Picasso) sulaukė didžiulės sekmės: per pirmuosius metus parduota daugiau kaip 

milijonas egzempliorių. Picasso mėgino uždrausti knygos platinimą, taip dar labiau 
pakurstydamas publikos smalsumą. Prisiminimų populiarumą paaiškintų Picasso šlo- 
vė, tai, kad apie žvaigždę pasakoja jam artimas žmogus, ir tai, kad pasakojimas gana 
intymus, tačiau nenukrypstantis į smulkmenišką asmeniškumą, aptariantis visuome- 
nei aktualias ir tik artimiausiems žmonėms matomas ryškios asmenybės savybes. 

Knygos rankraštis ir parengiamoji medžiaga jos angliškam ir prancūziškam va- 
riantams su Carltono Lakeo taisymais bei pastabomis saugomi Teksaso universiteto 
Harry Ransomo centre kartu su kitais Gilot perduotais dokumentais ir korespon- 
dencija. Kai kurie archyve esantys laiškai panaudoti rašant prisiminimus. 

Dailės istorikams Gilot atsiminimai pirmiausia yra tikslus ir patraukliu stiliu- 
mi perteiktas pasakojimas apie reikšmingą Picasso gyvenimo dešimtmetį. Jos liu- 
dijimai atskleidžia sudėtingą maestro charakterį, santykius su artimais žmonėmis, 
kolegomis, taip pat papildo žinias apie Picasso kūrybos metodą, dailininko darbo 
įpročius. Pati būdama tapytoja, prisiminimų autorė atidi kūrybos procesui, o jos 
įgimtas pastabumas ir literatūrinis talentas leido jai tiksliai perteikti Picasso darbo 
metodą, atskirų darbų atsiradimą, jų pakeitimų motyvus ir kt. Pokario metais Picas- 
so eksperimentavo su litografijos technika, pradėjo kurti keramiką. Šis laikotarpis 
susijęs ir su jo posūkiu politinėn kairėn. Gilot papildo žinias apie Picasso dalyvavi- 
mą komunistų judėjime, 1948 metų kelionę į Lenkiją, dokumentuotą taip pat ir ko- 
respondencijoje (pirmiausia laiškuose Pauliui Éluard'ui). Jos atsiminimų unikalumą 
akivaizdžiai iliustruoja palyginimas su bene išsamiausia Picasso biografija, parašyta 
Johno Richardsono (g. 1924)* - vieno aršiausių Gilot knygos kritikų. 

1990 m. Gilot išleido dar vieną prisiminimų knygą - Matisse ir Picasso: draugystė 
dailėje (Matisse and Picasso: A Friendship in Art), kur išplėtojo kai kuriuos pirmo- 


sios memuarų knygos motyvus ir temas. 


GIEDRĖ JANKEVIČIŪTĖ 


47 J. Richardson (su M. McCully), A Life of Picasso: The Prodigy, 1881-1906, t. 1, New York: 
Random House, 1991; J. Richardson (su M. McCully), A Life of Picasso: The Cubist Rebel, 
1907-1916, t. 2, New York: Random House, 1996; J. Richardson (su M. McCully), 

A Life of Picasso: The Triumphant Years, 1917-1932, t. 3, New York: Random House, 2007. 


Naratyviniai 
tekstai 


Naratyviniai, kitaip - pasakojamojo pobūdžio, šaltiniai antologijoje atskiriami nuo 
dokumentų. Jie ne taip, kaip dokumentai, neturi teisinio arba oficialaus statuso ir 
nėra tiesiogiai susiję su gyvenimo praktika. Atskirą naratyvinių tekstų pogrupį su- 
daro krikščioniškieji šaltiniai: Biblija, apokrifai, kankinių aktai. Kai kurie jų, ypač 
tekstai, tiesiogiai susieti su krikščionybės teologija arba liturgine praktika, griežtąja 
prasme nepriskirtini naratyviniams šaltiniams, tačiau šioje antologijoje nuspręsta 
laikytis laisvesnio požiūrio. Kitaip sakant, čia yra žvelgiama ne tiek į šaltinių žanrą 
literatūrine prasme, kiek į jų statusą, skirtingą nuo teisinių arba pragmatinių tekstų. 
Dėl šios priežasties naratyvinių šaltinių grupė ganėtinai heterogeniška. Jeigu mito- 
loginiai šaltiniai pirmiausia svarbūs kaip dailės kūrinių siužetų ir jų interpretacijos 
pagrindas, tai grožinės literatūros tekstai gali būti įkvėpimo akstinas dailininkui ir 
teikti informacijos apie jo meto dailės gyvenimą, estetines pažiūras, konkrečių me- 
ninininkų ir jų kūrinių likimą dailės tyrinėtojams. Proginė literatūra kai kada gali 
duoti pretekstą rastis dailės kūriniui (portretai, heraldinės kompozicijos), bet daž- 
niausiai tai yra informacijos apie mecenatų, dailininkų gyvenimo, veiklos ir kūrybos 
faktus, o kai kada ir paskirus dailės kūrinius, šaltinis. 

Naratyvinių tekstų kaip istorinių faktų šaltinio patikimumas turi būti kiek įma- 
noma tikrinamas kitais liudijimais, kadangi jų autorių nevaržė net labai laisvai su- 
prantami tikslumo ir objektyvumo reikalavimai. Antra vertus, metraščiuose arba 
kronikose matyti pastangų papasakoti „kaip buvo iš tikrųjų“ užuomazgos. 

Vėl kitoks dailės istorijos požiūris į religinius (mūsų atveju - krikščioniškuosius) 


tekstus. Plačiau apie jį - poskyrio įvade. 


VYTAUTAS ALIŠAUSKAS 


MITAI, LEGENDOS 


Mito samprata šiuolaikinėje religijotyroje įvairuoja - nuo požiūrio į mitą kaip 
į pasakojimą apie antžmogiškų būtybių (dievų ir herojų) darbus bei žygius, ypač 
susijusius su virsmo momentais (pasaulio sukūrimas, pomirtinis likimas, miesto 
įsteigimas, „kultūrinių gėrybių“ išradimas) iki mito kaip empiriniam patyrimui 
neprieinamų idėjų išraiškos vaizdžia, jusline forma. Mito reikšmė dailės istori- 
jai yra išskirtinė. Graikų ir romėnų dailėje, viena vertus, matome stiprią mitinių 
siužetų ir religinės praktikos (ritualų) sąsają. Iš to kyla kultiniai atvaizdai (dievų ir 
herojų statulos, vazų tapybos kompozicijos ir kt.). Antra vertus, jau nuo Homero 
laikų (VIII-VII a. pr. Kr.) mitiniai siužetai tampa estetinės raiškos dalyku. Buityje 
naudojami indai gausiai dekoruojami mitiniais siužetais, o kultui skirtos skulptū- 
ros suvokiamos ir kaip turinčios savarankišką estetinę vertę. Ankstyvosios krikš- 
čionybės meninėje kultūroje plačiai naudojamasi antikinės mitologijos įvaizdžiais 
bei ikonografinėmis schemomis (Kristus vaizduojamas kaip Saulės dievas Helijas, 
mitinis dainius Orfėjas, Hermis, nešantis avinėlį). Tiek bizantinis, tiek Vakarų Vi- 
duramžių menas, tegu ir orientuotas į didžiuosius Šv. Rašto naratyvus, periferiškai 
įpina ir antikinę mitologiją. Šie siužetai ir įvaizdžiai į naujovišką krikščioniškąjį meną 
palyginti lengvai pereina kaip alegorinės interpretacijos. Šios, žinomos bent jau nuo 
Sokrato ir sofistų laikų (V a. pr. Kr.), buvo ypač išplėtotos Aleksandrijos mokslininkų 
nuo I a. pr. Kr. Mitų personažai bei įvykiai imti suprasti kaip metafizines, moralines 
ir gamtamoksles tiesas išreiškiančios figūros. Antikinės mitologijos pliūpsnis, pra- 
siveržęs Renesanso dailėje, nesumenko ir Baroko epochoje. Tiek Baroko, tiek Klasi- 
cizmo dailė Antikos mitologijos siužetus ne kartą pasitelkia aktualiems istoriniams 
bei vertybiniams pokyčiams perteikti arba konkretūs istoriniai įvykiai regimi kaip 


Antikos mitų atkartojimas (Francesco Salviati ir Taddeo Zuccari sienų tapybos kom- 

pozicijos, vaizduojančios Farnese šeimos žygius Romos Farnese rūmuose, 1552-1556, 
1563; Peterio Paulio Rubenso paveikslas Marijos de Medici auklėjimas, 1621; Antonio 
Canova skulptūra Napoleonas kaip Marsas Taikdarys, 1802-1806 ir kt.). XX a. dailėje 
(ir apskritai vizualiuosiuose menuose) susiduriame su itin įvairialypiu antikinės mi- 
tologijos panaudojimu, pradedant tiesioginiais siužetų atkartojimais, tiesmukomis 
arba rafinuotomis aliuzijomis ir baigiant subjektyviomis parafrazėmis ar mitologi- 
nių mąstymo schemų taikymu (tai ypač būdinga įvairiems populiariosios kultūros 
reiškiniams, tarp jų ir reklamai). 

Legendos apie įvairius Antikos istorinius asmenis (ypač Aleksandrą Makedo- 
nietį, Romos imperatorius) paliko pėdsakų jau Viduramžių dailėje. Šalia jų susi- 
formavo didžiulis klodas krikščioniškųjų legendinių siužetų, paimtų iš šventųjų 
gyvenimų, apokrifų ir kt. Ypač didelę reikšmę įgijo legendiniai pasakojimai apie 
krikščionišku dorybingumu ir kariniu heroizmu pasižymėjusius valdovus (Karolį 
Didįjį, šv. Alfredą, šv. Liudviką ir kt.). Ant mito ir legendos paribio balansuoja 
pasakojimai apie karalių Artūrą ir šv. Gralio riterius. Daugiau ar mažiau mitolo- 
gizuoti šie įvaizdžiai iš Viduramžių ir Renesanso meno įsiliejo į Naujųjų ir Nau- 
jausiųjų laikų istorinį žanrą. Naujo tipo tautinė savimonė, nacionalinių valstybių 
radimasis XIX a. ir XX a. pradžioje suteikė naują impulsą domėtis tautosaka, na- 
cionalinėmis tradicijomis ir legendomis. XX a. pirmosios pusės valstybių ideo- 
logijos skatino šių legendų vaizdinę reprezentaciją tiek gausiais užsakymais, tiek 
pripažinimo ženklais. 

Ikonografinėms ir ikonologinėms studijoms būtina atsižvelgti ne tik į pirmi- 
nius literatūrinius Antikos šaltinius arba to meto mitologijos apžvalgas (pavyzdžiui, 
Apolodoro ar Higino), bet ir į renesansines jų interpretacijas. Viduramžių ir anks- 
tyvojo Renesanso metraščiai bei hagiografiniai kūriniai būtini siekiant suprasti ro- 
mantizmo ir neoklasicizmo dailę. Modernizmo ir postmodernizmo dailei įtaką darė 
ne tik tiesioginiai mitologijos ir legendų literatūriniai šaltiniai, bet ir religijotyrinin- 


kų (Mircea Eliade, Walterio Otto, Josepho Campbello ir kt.) koncepcijos. 

Herakleitas. Homeriskieji klausimai 


> Versta iš: Heraclitus, Homeric Problems (Writings from the Greco-Roman World, t. 15), 
sudaryt. David Konstan, Donald A. Russell, Brill: Society of Biblical Literature, 2005, 


p. 58-60, 112-114 (iš graikų k. vertė ir komentarus parašė Vytautas Ališauskas) 


33. Reikia pripažinti, kad Heraklis savo laikais toks stiprus pasirodė ne kūniškos 
jėgos galia, atvirkščiai, būdamas proto vyras, įšventintas į dangiškąją išmintį, jis nu- 
švietė filosofiją, taip sakant, tūnojusią už tamsaus debesies. Su tuo sutinka ir iškiliau- 
si stoikai. O dėl jo darbų, kurių Homeras nematė reikalo paminėti, čia ne vieta leistis 
į išsamius bet savitikslius svarstymus. Antai, jis sutramdė šerną arba žmonėms bū- 
dingą nesusitvardymą, liūtą - neišrankų potraukį netinkamiems dalykams, panašiai, 
kadangi suvaldė neprotingas aistras, sakoma, kad yra supančiojęs nirtulingą bulių. 
Iš gyvenimo jis išvijo bailumą kaip Kerinėjos elnią. Heraklis atliko dar vieną darbą, 
nedailiai jvardyta, kai iškuopė gausybę mėšlo — bjaurastį, užplūdusią žmones. Iš- 
vaikė paukščius, tai yra tuščias viltis, maitinančias mūsų gyvenimus; daugiagalvė 
pasimėgavimo hidra, kurios galvos nukirstos tuoj atauga, buvo prideginta paragini- 
mų ugnimi. Galiausiai į saulės šviesą ištrauktas trigalvis Kerberis veikiausiai nurodo 
tridalę filosofiją, tos dalys vadinasi logika, fizika ir etika - jos auga iš vieno kaklo ir 
trigubai išsišakoja galvos lygyje. 

70. Ir Odisėjo klajonė, rūpestingai įsižiūrėjus, visais atžvilgiais pasirodys esanti 
alegorinė: Homeras sukūrė Odisėją kaip kiekvienos dorybės įrankį ir panaudojo 
jį kaip priemonę savo filosofiniam svarstymui, nes jis nekentė nedorybių, ryjančių 
žmonių gyvenimą. Malonumą - Lotofagų, egzotinių pasimėgavimų augintojų, šalį 
gindamas protingu paraginimu: šio [įsiūčio] vardas yra Kiklopas (Kyklops), kuris 
pavagia (hypoklopon) mūsų protavimo galią. Tai kaip? Negi Odisėjas, kuris, sakoma, 
surišęs vėjus, nebuvo pirmasis, numatydavęs laivininkystei palankų orą dėl astrono- 
mijos išmanymo? Jis buvo galingesnis ir už Kirkės kerus, kai savo didžia išmintimi 


atrado būdą atsirišti nuo kenksmingų svetimšalių skanėstų. Savo mąstymu jis nu- 

žengė į Hadą, kad niekas, kas yra po mumis, neliktų neištirta. Taip pat klausosi ir 
Seirėnių, mokydamasis visų amžių istorijų, kupinų įvairiopo prityrimo. O Charibde 
deramai vadinamas perdėtas švaistūniškumas ir nepasotinamas girtavimas. Daugia- 
veidę begėdystę Homeras alegoriškai vaizduoja kaip Skilę, todėl ji ne be reikalo turi 
krūvą šunų galvų, mat apsupta grobuoniškumo, įžūlumo ir godumo. Saulės galvijai 
vaizduoja pilvo sutvardymą, nes alkis neprivertė Odisėjo daryti neteisybę. Šie daly- 
kai papasakoti klausytojams kaip mitai, bet įsigilinus į jų alegorinę išmintį, jie tampa 


labai naudingi [ugdymui]. 


KOMENTARAS 

Apie Herakleitą, parašiusį alegorinį Homero aiškinimą Homeriškieji klausimai, 
nieko tikro nežinoma, o jo kūrinys datuojamas apie 100 m. po Kr. Norint atskirti 
nuo garsiojo jo bendravardžio filosofo Herakleito Efeziečio (apie 535-475 pr. Kr.), 
tyrinėtojai jį praminė Stoiku (pagal filosofines pažiūras) arba Alegorininku (pagal 
interpretacijos pobūdį). Šis kūrinys — vienas ankstyvesnių sisteminių alegorinių ho- 
meriškosios mitologijos aiškinimų. Jau Ksenofontas, vėlėliau Platonas (veikiausiai ir 
jo mokytojas Sokratas), kai kurie kiti V-IV a. pr. Kr. mąstytojai kritikavo Homerą, 
kadangi šis dievams priskiriąs veik visas žmogiškąsias ydas bei silpnybes. Platonas 
netgi siūlė Homerą „išvyti“ iš mintyse kuriamos idealios valstybės kaip demora- 
lizuojantį politinę bendruomenę. Antra vertus, Homeras nepaprastai plastiškais ir 
įtaigiais vaizdais perteikė graikų archaijinės epochos idealus ir (drauge su Hesiodu) 
suformavo tai, kas sąlygiškai gali būti pavadinta graikų teologija — išdėstė dievų ir 
herojų tarpusavio ryšius, funkcijas, galiausiai - pagrindinius mitinius siužetus. Šei- 
moje ir mokykloje Homero poemų personažai bei situacijos buvo naudojamos kaip 
pavyzdžiai ugdymui. Pripažinta graikų kultūros kertiniu akmeniu jo kūryba, net ir 
neatitinkanti naujoviškų idėjų bei vertybių, nebegalėjo būti apeinama ar ignoruo- 
jama ir kultūrines madas formuojančių intelektualų. Kultūros kaitos laikotarpiu ši 
prieštara tarp klasikinių tekstų pradinės žinios ir pakitusių kultūrinių poreikių ga- 
lėjo būti išspręsta tuos tekstus naujai peraiškinant. Vienas tokių peraiškinimo būdų 
buvo alegorezė, kai tekstas suvokiamas kaip alegorija ir atskleidžiama jo paslėpta 
prasmė. Herakleitas ir kiti Homero alegorizuotojai teigia, kad didysis poetas sąmo- 


ningai vartojo alegorijas - t. y. perkeltinį kalbėjimą, o margaspalvis dievų ar herojų 

pasaulis tėra šydas pridengti gamtos ar moralės tiesoms bei prakilniems teiginiams 
apie tikrąją dievybės prigimtį. Tokia interpretacija ne tik leido išsaugoti Homerą 
naujose kultūrinėse situacijose (IV a., o ypač II-I a. pr. Kr. ir vėliau), bet ir pratur- 
tino prasmėmis vėlesnių — Renesanso, Baroko, o ir XIX-XX a. dailininkų kūrybą. 
Antikiniai Homero pasakojamų mitų motyvai ant klasikinio laikotarpio vazų vei- 
kiausiai neturi alegorinio matmens, yra tiesiog vizuali mitinio-literatūrinio siužeto 
reprezentacija. Sunkiau pasakyti, ar Sperlongos' imperatoriaus Tiberijaus vilos hele- 
nizmo laikotarpio Odisėjos skulptūrinės grupės (II a. pr. Kr.?) teikė alegorinių aliu- 
zijų, tačiau žvelgiant į Skilės šunų galvas nesunku prisiminti godumo ydą. Bent jau 
išsilavinusiems imperatoriaus vilos lankytojams galėjo natūraliai ateiti į galvą filoso- 
fų raštuose skaitytos alegorinės Homero interpretacijos. Renesanso ir Baroko porei- 
kis neutralizuoti moraliniai abejotinus mitus ir „gilesnės prasmės“ Antikoje paieška 
atsiskleidžia humanistų veikaluose, jų paveiktose emblemose ir jomis sekančiuose 
dailės kūriniuose. Romos Villa Farnesina’ tapytojų vaizduojamos graikų ir romėnų 
mitologijos figūros neabejotinai lydimos Homero ir Ovidijaus Metamorfozių mo- 
ralistinės interpretacijos (ašinė istorija apie Amūro ir Psichės meilę alegoriškai de 
facto suvokiama jau paties šią sakmę papasakojusio Apulėjaus). Ganimedo mito 
šiuolaikinį moralinį jautrumą ZeidZiantis erotizmas ištirpinamas „grožio dvasinio 
kilimo“, „sielos džiūgavimo Dieve“ alegorijoje; tik dėl tokio skaitymo siužetas išlieka 
ne tik Renesanso laikotarpiu, ypač gausiose Michelangelo kūrinio kartotėse, bet ir 
1758-1760 m. sukurtoje, tačiau senosios Romos dailei priskirtoje Antono Raphae- 
lio Mengso (1728-1779) mistifikacijoje (ši romėnų freską imituojanti kompozicija 


Dzeusas ir Ganimedas, arba Jupiteris ir Ganimedas, saugoma Romos Nacionalinėje 


1 Sperlonga - pajūrio miestelis į Pietus nuo Romos, garsus imperatoriaus Tiberijaus vilos 
griuvėsiais, kuriuose 1957 m. buvo aptikti didžiulės skulptūrų grupės Odisėjo (Uliso) tema 
fragmentai; nuo 1963 m. radiniai eksponuojami Nacionaliniame Sperlongos archeologijos 
muziejuje. Tikėtina, kad Sperlongos grupės autoriai yra tie patys, kurie sukūrė Romos Tito 
termose 1506 m. aptiktą Laokoono grupę, priklausančią Vatikano muziejams. 

2 Farnezių vila pastatyta XVI a. pradžioje bankininko Agostino Chigi užsakymu Romos 
Trastevere rajone pagal architekto Baldassare Peruzzi projektą laikoma vienu svarbiausių 
renesansinės užmiesčio vilos pavyzdžių. 1511-1519 m. jos salių sienas pagal Antikos mitų 
siužetus dekoravo grupė dailininkų - Peruzzi, Sebastiano del Piombo, Sodoma, Raffaello ir 
jo mokiniai. Pavadinimas prigijo pagal vilos antrojo savininko pavardę - 1580 m. ją įsigijo 
kardinolas Alessandro Farnese. 

senosios dailės galerijoje?). Dėl prasminių transformacijų jis išvengia užmaršties ar 
cenzūros Roberto Rauschenbergo (1925-2008) asambliaže Kanjonas (1959) bei ki- 
tuose šiuolaikinės dailės kūriniuose. Penelopės interpretacijos simbolizmo atstovo 
Maxo Klingerio (1857-1920) ar neoklasicistinio skulptoriaus Antoineo Bourdelle'io 
(1861-1929) kūriniuose liudija, kad mitologiniai siužetai ir mūsų laikams artimo- 
je dailėje, net jei jie tiesmukai nealegorizuojami, kreipia žiūrovą „gilesnės prasmės“ 
link. Vienas dalykas būtų suvokti monumentalia Bourdelleio skulptūrą kaip pajū- 
ryje rymančios žvejo žmonos atvaizdą, kitas - matyti Penelopę, mito figūrą, sutel- 
kiančią ištikimybės, neviltį tikėjimu įveikiančio laukimo, galiausiai herojiškos jėgos 


vaizdinius. 


VYTAUTAS ALIŠAUSKAS 


3 Būta versijų, kad jos autorius vis dėlto buvo ne Mengsas, bet jo mokinys Giovanni Battista 
Casanova (1730-1795). Taip manyti paskatino faktas, kad po to, kai freską kaip romėnišką 
originalą savo knygoje Senovės meno istorija (Geschichte der Kunst des Alterthums, 1764) 
reprodukavo didžiausiu Antikos žinovu amžininkų laikomas Winkelmannas išaiškėjus 


apgaulei jo ir Casanovos santykiai nutrūko. - Sudaryt. pastaba. 

Bychoveco kronika 


»  Tekstai i3: Lietuvos metrastis: Bychovco kronika (Lituanistine biblioteka, t. 10), Vilnius: Vaga, 
1971, p. 51, 71-72 (iš gudų k. vertė Rimantas Jasas, komentarus parengė Giedrė Mickūnaitė 


ir Vytautas Ališauskas) 


Apie totorių chaną Balaklajų, Naugarduko kunigaikštį Skirmantą, 
jo sūnų Kukovaitį ir motiną Pajautą 

[...] Didžiajam Lietuvos ir Žemaičių kunigaikščiui Kukovaičiui būnant didžiuo- 
ju Naugarduko kunigaikščiu, tais metais mirė Lietuvos ir Žemaičių didžiojo kuni- 
gaikščio Kukovaičio motina Pajauta, sulaukusi žilos senatvės. Ir didysis kunigaikštis 
Kukovaitis, mylėdamas savo motiną, jos atminimui pagerbti pagal jos išvaizdą pa- 
dirbo stabą ir pastatė tą savo motinos Pajautos vardo stabą ties Žaslių ežeru. O tą jos 
stabą garbino ir Pajautą laikė deive. Paskui tas stabas supuvo, ir toje vietoje išaugo 
liepos. Tasias liepas garbino ir iki mūsų dienų jas tebedievina, minédami tą Pajautą. 


[...] 


KOMENTARAS 

Dar Antikoje atvaizdas suvoktas kaip individo reprezentantas, galintis jj pakeisti. 
Renesanso epochoje šią mintį aiškiausiai suformulavo Leonas Battista Alberti traktate 
Apie tapybą (De Pictura, 1435). Atvaizdui priskyręs dieviškąsias galias Alberti teigė, kad 
jis, kaip ir draugystė, nesantį padaro esančiu, o mirusįjį po daugelio amžių prikelia“, 
taigi žiūrovų mintyse portretas atstovauja jame pavaizduotam asmeniui, o kartu ir jo 
galiai. Tokią atvaizdo sampratą atskleidžia ir Bychoveco kronikos ištrauka - legenda 


apie Pajautos stabą. Tai bene ankstyviausias, XVI a. trečiuoju dešimtmečiu datuoja- 


4 „Nam habet es guidem in se vim admodum divinam non modo ut guo de amicitia dicunt, 
absentes pictura praesentes esse faciat, verum etiam defunctos longa post saecula viventibus 
exhibeat, ut summa cum artificis admiratione ac visentium voluptate cognoscantur“ 

(Leon Battista Alberti, De Pictura, sudaryt. C. Grayson, Roma-Bari: Laterza, 1980, kn. 2, 
d. 25, www.liberliber.it. 

mas Lietuvos šaltinis, nurodantis reprezentacinę atvaizdo funkciją. Tokios sampratos 


paplitimas galėtų būti siejamas su humanistinės kultūros plitimu LDK žemėse. 
GIEDRĖ MICKŪNAITĖ 


Apie Gedimino sapną, Vilniaus ir Trakų įkūrimą 

Vieną kartą didysis kunigaikštis Gediminas išvyko iš savo sostinės Kernavės 
medžioti už penkių mylių, už Neries, ir rado girioje gražų kalną, apsuptą ąžuolynų 
ir lygumų; jam didžiai patiko, jis apsigyveno tenai, įkūrė miestą ir davė jam Trakų 
vardą - tenai, kur buvo Senieji Trakai; ir iš Kernavės perkėlė savo sostinę į Trakus. 

Neilgai trukus, išvyko didysis kunigaikštis Gediminas medžioti už keturių my- 
lių nuo Trakų; ir randa ties Vilnios upe gražų kalną, ant kurio užtinka didžiulį žvėrį, 
taurą, užmuša jį ant to kalno, kuris ir dabar tebevadinamas Taurakalniu. O kad buvo 
labai vėlu grįžti į Trakus, jis sustojo Šventaragio slėnyje, kur degindavo pirmuosius 
didžiuosius kunigaikščius, ir čia apsinakvojo. Tenai miegodamas, jis susapnavo, kad 
ant kalno, kuris buvo vadinamas Kreivuoju, o dabar Plikuoju, stovi didžiulis geleži- 
nis vilkas, o jame staugia tarytum šimtas vilkų. Pabudo iš miego ir tarė savo žyniui, 
vardu Lizdeika, kuris buvo rastas erelio lizde, - tasai Lizdeika buvo Gedimino žynys 
ir vyriausiasis pagonių kunigas: „Sapnavau keistą sapną.“ Ir nupasakojo viską, kas 
jam sapne buvo pasirodę. Tasai žynys Lizdeika tarė: „Didysis kunigaikšti, geležinis 
vilkas reiškia: sostinė čia stovės, o staugimas jo viduje - tai jos garsas, kuris sklis po 
visą pasaulį.“ Ir didysis kunigaikštis Gediminas tuoj rytojaus dieną, nebeišvykda- 
mas, pasiuntė žmonių ir įkūrė vieną pilį Šventaragyje - Žemąją, o antrą - Kreivaja- 
me kalne, kuris dabar vadinamas Plikuoju, ir toms pilims davė Vilniaus vardą. 

Ir įkurdinęs miestą, perkėlė savo sostinę iš Trakų į Vilnių ir pirmuoju Vilniaus 
vaivada paskyrė savo etmoną Goštautą, Stulpų herbo, gimusį iš Grumbio, kurį vo- 


kiečiai Kaune buvo paėmę nelaisvėn. 


KOMENTARAS 
Šis pasakojimas - tipinis steigties mitas, įterptas į konkretų istorinį kontekstą. 
Nors Gedimino laikai nesunkiai datuojami, kaip ir Vilniaus iškilimas į svarbiausios 


sostinės rangą, pasakojimas turi visus tokio tipo mitui būdingus elementus - lau- 

kine, gamtinę jėgą įveikiantį herojų (taurą sumedžiojusį Gediminą), gera lemiantį 
ženklą (šiuo atveju duotą sapne), aukštesniosios valios aiškintoją (žynį Lizdeiką). 
Vilko vaizdinys lietuvių tautosakoje, papročiuose, vietovardžiuose pasižymi gausio- 
mis mitologinės konotacijomis, todėl yra rimtas pagrindas Vilniaus įkūrimo pasa- 
kojimą laikyti tikru mitu, o ne renesansine konstrukcija, pagal antikinius pavyz- 
džius suręsta valdančiosios Gediminaičių dinastijos prestižui kurti. 

Geležino vilko įvaizdis dailėje ypač išpopuliarėjo moderniosios lietuvių tautos 
formavimosi ir įsiteisinimo laikotarpiu (Rimšos, Šimonio ir kt. kūriniai). Legendinė 
pranašystė apie visame pasaulyje pasklisiantį vilko balsą - Vilniaus, o drauge ir Lie- 
tuvos, šlovę, tapo tikėjimo savo šalies ateitimi simboliu. Antra vertus, nuo 1920 iki 
1939 m. geležinis vilkas buvo vilties, kad lenkų okupuota sostinė anksčiau ar vėliau grįš 
Lietuvai, įvaizdžiu’. 1940 m. pasirodžiusioje (dail. Jonas Juozas Burba) pašto ženklų 
(vadinamojoje Taikos) serijoje Vilniaus grįžimas Lietuvai pažymėtas būtent geležinio 
vilko atvaizdu. Vilko drąsa, jėga ir jo geležinis pavidalas, modernaus mąstymo lengvai 
susisiejamas su kovine mašina, jį darė tinkamą sporto draugijų ir karinių vienetų var- 
dams bei ženklams. Sovietų okupacijos metais, kai Vilniaus šv. Kristoforo herbas buvo 
išstumtas iš vartosenos kaip nepriimtinas komunistinei ideologijai, „neutralesnis“ ge- 
ležinis vilkas tapo autentiškojo herbo pakaitu. Jo atvaizdas paplito taikomosios dailės 
kūriniuose - ženkleliuose, plakatuose, pakuotėse ir pan. 

Bene žinomiausia Vilniaus įkūrimo mito reprezentacija - Gedimino paminklas Vil- 
niaus Katedros aikštėje, pastatytas pagal Vytauto Kašubos projektą, iliustruoja jautrumo 
mitinei mąstysenai nykimą. Mito įvaizdžių ir prasmių hierarchija esmiškai sugriauta — 
mažiukas vilkas, iškaltas kunigaikščiui po kojų akmeniniame postamente. Nežinan- 
tiesiems, kas čia toks, jis veikiau primena primuštą šunį. Geležinio vilko vietą užima 


kunigaikštis, pats pavaizduotas kaip kovinė mašina, primenanti holivudinį transformerį. 


VYTAUTAS ALIŠAUSKAS 


5 Būdingai Kazio Puidos romanas apie okupuotąjį Vilnių buvo pavadintas Geležinis vilkas 


(Kaunas: Krivulė, 1927). 


KRONIKA, METRAŠTIS 


Kronikos ir metraščiai - viena gausiausių pasakojamųjų šaltinių grupių, kurių pirmta- 
ku laikytina Herodoto (apie 484 - apie 425 pr. Kr.) Istorija'. Kronikos ir metraščiai nuo 
istorijos tekstų skiriasi tuo, jog kalba tik apie rašančiojo dabarties įvykius. Kronika (gr. 
chronikos), ir metraštis (lot. annales) yra semantiškai ir funkciškai artimi. Tai patvirti- 
na sinonimiškas pavadinimų vartojimas. Pagrindinis šių žanrų skirtumas - jų kilmė. 
Kronika - vientisas retrospektyvus chronologinis pasakojimas, apsiribojantis 
pasakotojo gyvenimo įvykiais - susiformavo Romos imperijoje, kur kronikos buvo 
rašytos politiniais tikslais pasakojant ir interpretuojant įvykius. Metraščiai forma- 
vosi ankstyvojoje krikščionybėje iš Velykų dienos nustatymo lentelių, o vėliau - su- 
vienodinant krikščionišką laiką Justiniano ir Grigaliaus kalendoriuose*. Bažnyčios 
institucijos fiksavo metų kaitą ir šalia užrašydavo svarbiausius įvykius. Ankstyvie- 
ji metraščiai - tai metų skaičiumi, nurodyto arba nuo pasaulio sutvėrimo - Anno 
Mundi, arba nuo Kristaus gimimo - Anno Domini, prasidedantys įrašai, fiksuojantys 
svarbiausius krikščioniško pasaulio ir regiono įvykius. Pažymėtina, kad įvykių atrin- 
kimas būdavo itin selektyvus, neretai metraščiuose pažymima, jog „nebuvo nieko“, 
arba metai užrašomi be jokio įrašo. Svarbu tai, jog ankstyvųjų metraščių įrašai grįsti 
raštininko patirtimi. Ankstyvųjų viduramžių vienuolynų metraščiai - unikalus re- 
gionų ir komunikacijos istorijos šaltinis; juose randama žinių ir apie vienuolynuose 
vykusias statybas, dovanotą ar įsigytą turtą, dailės kūrinius. Visgi ilgainiui krikščio- 


niškoje kultūroje įsivyravo interpretacinis pasakojimas - kronika, o stačiatikiškos 


1 Herodotas, Istorija, vertė J. Dumčius, Vilnius: Mintis, 1988. 
2 Plačiau apie krikščionišką laiko skaičiavimą žr. G. Declercq, Anno Domini: The Origins of the 


Christian Era, Turnhout: Brepols, 2000. 

Rusios raštijoje, kurios dalimi yra ir Lietuvos Didžiosios Kunigaikštystės pasako- 
jamieji šaltiniai, įsitvirtino mišrus žanras - metraščio formos kronika, metus nuo 
pasaulio sutvėrimo fiksuojantis, bet įvykius interpretuojantis pasakojimas*. Kronikų 
tipologija grindžiama jų turinio aprėptimi: skiriamos pasaulio, nacionalinės, regio- 
ninės ir vietinės kronikos. 

Viduramžių kronikų tradicija kildinama iš Euzebijaus Cezariečio (apie 260 - 
apie 339) veikalo Bažnyčios istorija“ ir jo dviejų dalių Pasaulio kronikos, kurių pir- 
moji, Chronografijos, aprašo laikotarpį nuo Tarpupio karalysčių ir biblinių karalių 
laikų iki Egipto, graikų ir romėnų, ir baigiasi 225 m., o antrąją, pavadintą Kanonais, 
sudaro chronologinės lentelės, nurodančios legendinių ir istorinių valdovų viešpa- 
tavimo metus, pradedant Abraomu. Kitas veikalas, turėjęs didelę įtaką istoriniams 
pasakojimams, - tai Šv. Aurelijaus Augustino (354-430) Dievo miestas, kuriame 
įtvirtinta dangiškosios ir žemiškosios tvarkos opozicija. 

Viduramžiais Euzebijaus darbais sekė krikščionių autoriai, Bizantijos imperijoje 
kronikas rašė ir dvasininkai, ir pasauliečiai, o Vakarų Europoje - kunigai ir vienuo- 
liai, daugelis kurių liko nežinomi. 

Bizantijos tradicijoje žymiausią kroniką parašė siras Jonas Malalas (VI a.), is- 
torinius laikus aprašė šv. Teofanas Išpažinėjas (apie 760-817) ir šv. Patriarchas Ni- 
keforas I (apie 750-828). Visi jie remiasi Biblija, Juozapu Flavijumi, Sekstu Julijumi 
Afrikiečiu, Euzebijumi Cezariečiu ir kitais Antikos autoriais. Vadinamosios trum- 
posios Bizantijos kronikos - tai tikslūs, metus, mėnesį ir dieną nurodantys arabų 
ir turkų invazijų chronologiniai aprašymai. Išskirtinio dėmesio nusipelno Nikeforo 
Gregoro (apie 1290 - po 1358) Romėjų istorija - metraščio struktūros 1204-1359 m. 
įvykių aprašymas. 

Bizantijoje ir stačiatikių kraštuose kronikos buvo rašomos ne tik graikiškai, 
bet ir tautinėmis kalbomis. Iš jų išsiskiria sirų kalba rašyta Edesos kronika, aprė- 
pianti III-VI a. laikotarpį, Mykolo I Siro Kronika ir iš dalies ja sekanti 1234-ųjų 


metų kronika. V a. sukūrus raidyną imtos rašyti vietinės (miesto ar šeimos) kro- 


3 Plačiau žr. M. Jučas, Lietuvos metraščiai ir kronikos, Vilnius: Aidai, 2002. 
4 Vertimas į lietuvių kalbą: Eusebijas Cezarietis, Bažnyčios istorija, iš graikų k. vertė 


Č. Kavaliauskas, iš anglų k. A. Remeika, Vilnius: Lumen fondo leidykla, 1993. 

nikos armėnų kalba, iš dalies sekusios armėniškais Euzebijaus Cezariečio, grai- 
kų ir sirų autorių vertimais. XIV a. sudarytas Gruzijos kronikų sąvadas Iberijos 
gyvenimas, apimantis VIII-XIV a. įvykius ir praeitį skirstantis pagal valdančias 
dinastijas’. Bizantijos veikiama susiformavo Balkanų ir rusiškų metraščių tradicija, 
visų pirma rėmusis graikiškų tekstų vertimais į bažnytinę slavų kalbą. Skirtingai 
nei Bizantijoje, stačiatikių slavų kronikas ir metraščius rašė išskirtinai dvasinin- 
kai, dažniausiai vienuoliai. Bulgarijoje ir Serbijoje juos globojo valdovai, neretai 
šie tekstai yra panegirinis valdovo gyvenimo aprašymas. Rusų žemėse seniausiu 
laikomas Senyjų laikų pasakojimas, parašytas Kijevo uolų vienuolyne apie 1115 m. 
Deja, rankraštis neišlikęs ir egzistuoja tik kaip mokslinė rekonstrukcija, grįsta 
vėlesniais metraščių sąvadais. Pasakojime, parašytame netrukus po Rusios krikš- 
to, pateikiama žinių apie Kijevo bažnyčių statybą, ikonas ir liturginius reikmenis, 
atsivežtus iš Bizantijos, bei Kijeve dirbusius Konstantinopolio meistrus“. Žlugus 
Kijevo Rusiai, įsivyravo regioniniai metraščiai, daugiausia žinomi iš vėlesnių Nau- 
gardo, Tverės ir Maskvos sąvadų. Dailės istorijai ypač reikšmingi Naugardo I ir II 
metraščiai, kuriuose pateikiama žinių apie miesto ir bažnyčių statybą bei dekorą, 
minimi dailininkai graikai ir jų mokiniai naugardiečiai. 

Lotyniškosios Europos kronikų tradicija siejama su šv. Jeronimo Euzebijaus Baž- 
nyčios istorijos vertimu, kurį jis pratęsė iki 378 m., ir Izidoriaus Seviliečio Pasaulio 
kronika, apimančia laikotarpį nuo sutvėrimo iki 315 m. Viduramžių kronikos aprašo 
Europos christianizacijos istoriją, Bažnyčios įsitvirtinimą ir valstybės kūrimą. Gar- 
siausios lotyniškosios Europos kronikos - tai Grigaliaus Turiečio Franky istorija (pra- 
dėta 576), Bedė Bažnytinė Anglijos žmonių istorija (731), Julijaus Tolediečio Vambijos 
istorija (673), skirta visigotų Ispanijai. Šios kronikos priskiriamos vienam autoriui ir 
parašytos remiantis ankstesniais tekstais, sakytine istorija ir dokumentiniais šaltiniais; 
jos buvo ne sykį perrašytos, plito rankraščiais ir dažnai naudotos politiniuose ginčuo- 
se, o Naujaisiais laikais tapo nacionalinių istorijų pagrindu. Didelė Viduramžių kroni- 


kų dalis buvo parašyta vienuolynuose, jas rašė keli ar net kelių kartų autoriai, įvykius 


s Žr. Georgian Chronicles, The Oxford Dictionary of Byzantium (toliau OBD), 
sudaryt. A. P. Kazhdan ir kt., Oxford University Press, 1991, p. 843-844. 


6 Zr. IloBecTb BPeMeHHBIX Jer, ODB, p. 1708-1709. 


433 


DAILÉS ISTORIJOS SALTINIAI IV SKYRIUS. NARATYVINIAI TEKSTAI / KRONIKA, METRASTIS 


pratesdami iki savo gyvenamojo laiko. Šiose kronikose ne tik aprašoma bažnytinė ir Guillelmi ducis), leidžianti palyginti žodinę retoriką su Anglijos užkariavimo vaizdais, 
politinė istorija, bet minimi ir pastatai, jų perstatymai, interjero įranga, liturginiai rei- išsiuvinėtais Bajo (Bayeux) audinyje (po 1066)?. Karinėse kronikose ne tik aprašomi 
kmenys, paveikslai. Kai kuriuos kronikose minimus architektūros ir dailės objektus karo žygiai, mūšiai, pergalės ir pralaimėjimai, bet taip pat minimi miestai ir pilys, karo 
galima susieti su išlikusiais kūriniais, kiti paminėjimai leidžia suvokti dailės kontekstą, grobis ir mainų objektai, ceremonijos ir proginiai statiniai. Atskirai pažymėtinos kry- 
jų sampratą, to laiko vertinimus. žiaus žygių kronikos: čia Šventosios Žemės aprašymuose susipina biblinė vaizdinija, 
XII a. pradėtos rašyti kronikos vokiečių kalba. Pirmoji - Imperatorių kronika retorikos ir hierarchijos normos, karybos būdai ir kasdienė patirtis. Šiame kontekste 
(Kaiserchronik, 1126-1147/52), parašyta nežinomo Regensburgo autoriaus, pasako- įdomi Morėjos kronika - pasakojimas apie Morėjos užkariavimą Ketvirtojo kryžiaus 
ja Romos imperijos istoriją iki Konrado III (1093-1152) valdymo. Neretai kronikos žygio metu (1204) iki 1292 m., užfiksuotas to paties laikmečio rankraščiuose graikų, 
būdavo eiliuotos. Deklamuojamos ir dainuojamos jų ištraukos susiliejo su sakytine prancūzų, italų ir aragoniečių kalbomis. 
tradicija. Lietuvos istorijai svarbios Kalavijuočių ordino aplinkoje sukurtos Henri- XV-XVI a. išpopuliarėja autorinės kronikos, kurių sklaidą palengvina spaudos 
ko Latvio Livonijos kronika ir Eiliuotoji Livonijos kronika bei Vokiečių ordino kro- išradimas. Kronikų finkcija palaipsniui iš politinės ir pasakojamosios keičiasi į pa- 
nikos, rašytos Prūsijoje”. Dailėtyrininkai taip pat dažnai pasitelkia vokiečių miestų žintinę. Be to, kronikas ima rašyti ir pasauliečiai. Pavyzdžiui, Sebastiano Mūnsterio 
kronikas, kurios suteikia žinių apie miestų urbanistinę raidą, svarbiausius pastatus, (1488-1552) vokiškai parašyta Kosmografija (1544) dar XVI a. išversta ir išleista lotynų, 
jų užsakovus ir statytojus, miesto ceremonijas ir jų dekorą, biurgerių kasdienybę, prancūzų, italų ir čekų kalbomis, o jos iliustracijose siekta perteikti tikrovę atitinkan- 
cechus ir amatus“. Kronikos tautinėmis kalbomis ir dialektais ypač išpopuliarėjo čius vaizdus, susieti aprašymą ir vaizdą. XVII a. keičiantis istorijos rašymo sampratai, 
XIV a. Valdovams ir didikams globojant, iš lotynų kalbos buvo išverstos anksčiau istorija imama rašyti remiantis dokumentiniais šaltiniais, o geografija — rašančiojo 
parašytosios, sudaromi nacionalinės istorijos pirmtakai - kronikų sąvadai, pavyz- patirtimi. Lietuviškoje raštijoje kronikos virsmą į analitiškai parašytą istoriją repre- 
džiui, Šv. Dionyzo abatijoje iki XV a. pab. lotyniškai ir prancūziškai rašytos Didžio- zentuoja Motiejaus Stryjkovskio Kronika (1582) ir jos pagrindu Alberto Vijūko Koje- 
sios Prancūzijos kronikos (Grandes Chronigues de France). lavičiaus parašyta Lietuvos istorija (1650, 1669). Kronikos žanras menksta ir jį, dažnai 
Atskirą kronikų žanro pogrupį sudaro vadinamosios res gestae, pasakojimai apie metraščių ar darbų forma, tęsia vienuolijos (žr. ištrauką iš Vilniaus jėzuitų profesų 
vieno ar kelių asmenų darbus, dažnai rašyti su panegirinėmis užmačiomis. Nors tu- namų istorijos ir komentarą), taip pat pradedamos rašyti šeimos kronikos. Šie Nau- 
rintys visus kronikos bruožus, šie pasakojimai dažniausiai yra neilgu laiko tarpsniu jųjų laikų pasakojamieji šaltiniai nebuvo skirti publikavimui, todėl daugelis jų, ypač 
apibrėžtos trukmės, pavyzdžiui, valdovo ar dinastijos viešpatavimas, karinė ekspedi- Rytų Europoje, išliko rankraščiuose. Ilgą laiką buvo skelbiami tik politinei ir pilietinei 
cija ir pan. Dailėtyrai svarbi Viljamo iš Puatjė Viljamo Užkariautojo istorija (Gesta istorijai reikšmingi šaltiniai; kitokie tekstai istorikų nedomino. Nemažai šių kronikų 


„atrado“ dailėtyrininkai, studijuojantys atskirus objektus ar jų kompleksus”. 


Nė vienas kronikų tipas nėra dominuojantis dailės istorijos šaltinis; dailėtyroje 
7 Scriptores rerum livonicarum: Sammlung der wichtigsten chroniken und geschichtsdenkmale T END . SM . . Me p ke . 
von Liv-, Ehst- und Kurland..., 2 t., Riga, 1848, Leipzig: E. Frantzen's Verlag, 1853; Scriptores sie pasakojimai naudoj ami priklausomai nuo Ju turinio, ieškant informacijos apie 


rerum Prussicarum: die Geschichtsquellen der Preussischen Vorzeit bis zum Untergange der dailés ir architektüros kürinius, ju užsakovus ir meistrus, sklaidą ir recepciją. 
Ordensherrschaft, red. Th. Hirsh, M. Tóppen ir E. Strehlke, 5 t., Leipzig, 1861-1874. Vertimai 


į lietuvių k.: Henrikas Latvis, Hermanas Vartenbergė, Livonijos kronikos, vertė J. Jurginis, 


Vilnius: Mokslas, 1991; Vygandas Marburgietis, Naujoji Prūsijos kronika, vertė R. Jasas, 9 The Bayeux Tapestry: Embroidering the Facts of History, sudaryt. P. Bouet, B. Levy, 
(Lituanistiné biblioteka), Vilnius: Vaga, 1999. F. Neveux, Caen: Presses universitaires de Caen, 2004. 

8 Die Chroniken der deutschen Stūdte vom 14 bis 16 Jahrhundert, 37 t. München, 10 Pvz., R. Janonienė, Bernardinų bažnyčia ir konventas Vilniuje. Pranciškoniškojo dvasingmo 
Leipzig, 1862-1968. atspindžiai ansamblio įrangoje ir puošyboje, Vilnius: Aidai, 2010. 

Dailės istorijos požiūriu žymiausia kronika laikytinas Šv. Dionyzo abatijos abato 
Sugerijaus (apie 1081-1151, abatas nuo 1122) pasakojimas apie Šv. Dionyzo bažnyčios 
rekonstrukciją, baigtą 1144 m.". Sugerijus inicijavo bažnyčios perstatym ją išplečiant — 
iš rytų pristatyta apsidė su deambulatorijumi, iš vakarų - trachėja pailginta nava už- 
baigta didingu dvibokščiu fasadu. Ši rekonstrukcija - pirma Gotikos apraiška, o to 
paties laikmečio abato užrašai kupini teologinių samprotavimų apie dangiškąją šviesą 
ir žemiškų daiktų galią žmogaus mintį kelti Dievop. Erwinas Panofskis (1892-1968) 
Sugerijaus tekstais grindė Gotikos architektūros atsiradimą ir apibendrindamas teigė, 
jog architektūrinius sprendimus padiktavo Viduramžių scholastika”. Tokia interpre- 
tacija ilgam įsitvirtino Viduramžių architektūros studijose ir tik XX a. pab. ja suabejo- 
ta. Sugerijaus tekstai buvo įvertinti rašytinės tradicijos kontekste, siekiant įvardyti jų 
rašymo motyvus ir auditoriją. Manyta, kad abato raštai — tai atsakas benediktinišką 
prabangą užsipuolusiam šv. Bernardui Klerviečiui ar pasiteisinimas mecenatams dėl 
beprecedentinių rekonstrukcijos kaštų. Rašytinio šaltinio ir bažnyčios architektūros 
bei dekoro analizė paskatino atskirti Sugerijaus minimus faktus apie statybos ir deko- 
ro medžiagas ir iš įvairių kraštų atvykusius meistrus nuo neretai pseudoteologinių in- 
terpretacijų“. Sugerijaus tekstų ir abatijos bažnyčios tyrimai yra pamokomas šaltinio- 
tyros atvejis dailės istorikams: (1) Sugerijaus tekstas, kaip ir visos kronikos, nėra dailės 
šaltinis, nors aprašo vien bažnyčios statybą ir puošybą, todėl nagrinėtinas atsižvelgiant 
į to meto vienuolijų kronikas ir ypač Sugerijaus parašytą Karaliaus Liudviko Storojo 
gyvenimą (Gesta Ludovici regis grossi); (2) kiekviena kronika interpretuoja įvykius ir 
šios interpretacijos yra politiškai sąlygotos, todėl būtina įvardyti faktų atrankos ir in- 
terpretacijos motyvus; (3) Viduramžių dailė ir architektūra buvo ir yra interpretuoja- 
ma, bet interpretacijos yra kūrinio suvokimo pasekmė, o ne sukūrimo priežastis. 

Sugerijaus tekstas apie Šv. Dionyzo bažnyčią - retas šaltinis, nes skirtas vienos 


bažnyčios rekonstrukcijai. Dažniausiai dailétyrininkams tenka kliautis epizodiniais 


1 Sugerii Abbatis S. Dionysii Libellus de Consecratione Ecclesiae a se aedificate, 
Patrologia Latina (www.documentacatholicaomnia.eu/30. 10. 1081-1152- Sugerius Sancti . 
Dionysii Abbas). 


12 E. Panofsky, Gothic Architecture and Scholasticism, Latrobe: Archabbey Press, 1951. 
13 Tyrimai apibendrinti straipsnių rinkinyje: Abbot Suger and Saint-Denis: a Symposium, 
sudaryt. P. L. Gerson, New York: Harry N. Abrams, 1996. 

dailės ir architektūros kūrinių, jų užsakovų, meistrų paminėjimais kronikose. Dai- 
lėtyrai aktualesnės Leono iš Ostijos Montekasino vienuolyno kronika (žr. ištrauką 
ir komentarą), Gervazo Kenterberiečio (apie 1141-1210) Kronika, pasakojanti apie 
Kenterberio katedros atstatymą po 1185 m. gaisro, Angelui Turiečiui priskiriamos 
XIV a. Sienos miesto kronikos, aprašančios ir žymiausius Sienos dailės kūrinius bei 
jų autorius, Giovanni Villani (apie 1280-1348) Naujoji kronika, kurioje taip pat patei- 
kiamos žymių Florencijos dailininkų biografijos. Lietuvos dailės istorijai aktualios 
Vokiečių ir Livonijos ordinų kronikos, žinių apie dailės kūrinių sklaidą ir dovano- 
jimus bei atvaizdo sampratą suteikia rusų ir Lietuvos metraščiai (žr. Bychoveco kro- 
nikos ištrauką ir komentarą), lenkų kronikose, ypač Jono Dlugošo veikale Šlovingos 
lenkų karalystės metraščiai arba kronikos, fiksuojami Jogailaičių dinastijos valdovų 
užsakymai, gautos ir teiktos dovanos, o Stryjkovskio kronikos (žr. ištrauką ir ko- 


mentarą) atskleidžia vienalaikį dailės kūrinių vertinimą. 


GIEDRĖ MICKŪNAITĖ 


DAILÉS ISTORIJOS SALTINIAI 
Montekasino vienuolyno kronika 


>  Versta iš: Chronica monasterii Casinensis / Die Chronik von Montecassino (Monumenta 
Germaniae Historica. Scriptores, t. 34), sudaryt. Hartmunt Hoffmann, Hannover: Impensis 
Bibliopoli Hahniani, 1980, p. 384-385 (iš lotynų k. vertė Vaidilė Stalioraitytė, komentarus 


parengė Giedrė Mickūnaitė) 


Tuo tarpu Deziderijus degė dideliu troškimu iš visur kur surankioti ir bažnytines 
puošmenas, kurių iki pat tų laikų vis dar atrodėme stokojantys, tačiau Dievas nelei- 
do, kad šis tokio žmogaus troškimas liktų bergždžias, kaip bus apžvelgta toliau. Taigi 
dalį atidėdamas iš savų, o dalį pasiskolindamas iš gerų Romos bičiulių, surinko šim- 
to aštuoniasdešimties svarų pinigą ir išpirko beveik visas popiežiaus Viktoro [Vik- 
toras II popiežiavo 1055-1057 m.] puošmenas, kurios mieste visur kur buvo įkeistos. 
O puošmenos yra šios: rožinis pluvialas su auksiniais kutais, visas ištisai ataustas 
auksu; skaisčiai geltonas arnotas, iš visų pusių dailiai papuoštas auksinėmis juosto- 
mis; taip pat šešiasiūlis arnotas, aplinkui apjuostas frizu; be to, šešiasiūlė dalmatika, 
palei kaklo iškirptę, rankogalius ir ties apačia puošta auksu ir baltais perlais; tikra 
auksiniais apvadais puošta tunika itin plačia kaklo iškirpte; devynios auksu austos 
stulos su dryželiais ir juostelėmis; rožinis audeklas faldistorijui, apjuostas auksinė- 
mis juostelėmis. O dabar reikia išvardyti tai, ką jis padarė su bažnytiniais reikmeni- 
mis nuo savo įšventinimo laiko iki didžiosios bazilikos atnaujinimo [t. y. tarp 1058 ir 
1071 m.], nes kita nuo pradžių aprašysime išsamiau. Ganytojo lazdą padengė sidabru 
ir paauksavo. Priešais altorių padirbino auksinę maždaug dešimties svarų lentelę 
su perlais ir dviejų svarų aukso smilkyklę su perlais ir emaliais. Paliepęs perrašyti 
mišioms skirtą laiškų knygą, papuošė ją plaketėmis, kurių viena buvo auksinė, o kita 
sidabrinė. Taip pat palaimintojo Benedikto regulą, kuri viduje buvo išdailinta, iš išo- 
rės padengė sidabru. Tą patį padarė ir su altoriaus sakramentarijais, ir vienu, ir kitu, 
bei dviem evangelijomis ir vienu epistoliarijumi. Mat iki to meto visuotiniame mi- 
šiole būdavo skaitomos tiek evangelijos, tiek laiškai, tačiau atkreipiame dėmesį, kad 
tada tai buvo labai nepadoru. Taip pat pasielgė ir su kita knyga, kurioje yra procesijų 
maldos. Padirbino ir knygą, skirtą giedojimui tiek ant pakylos, tiek priešais altorių, 

ir pritvirtino prie jos nuostabiai išpjaustytas ir sidabru papuoštas dramblio kaulo 
plaketes. Taip pat paliepė kuo kruopščiausiai perrašyti knygą apie šv. Benedikto, 
šv. Mauro ir šv. Scholastikos gyvenimą. Padirbino ir maždaug trisdešimties svarų 
sidabrinius choro vartelius. Pagamino ir medinius krėslus su atlošais chorui, gražius 
savo raižiniais ir piešiniais. Be to, už choro pastatė pakankamai gražią tokio pat dar- 
bo panašią į sakyklą medinę pakylą, ant kurios tikriausiai turėjo būti skaitomi tiek 
skaitiniai naktį, tiek pagrindinių švenčių mišioms skirti laiškai ir evangelijos. Tomis 
dienomis pasklidus gandui, kad į Italiją atvyks karalius, nors ir sunkiai judėdamas, 
jis nuvyko į Amalfi [1065 m.] ir ten nupirko dvidešimt šilkinio audeklo gabalų, ku- 
riuos vadina triblattos (trijų atspalvių ryškiai raudoni), kad, jei kartais prireiktų, tu- 
rėtų ką padovanoti karaliui už jo teikiamą apsaugą vienuolynui ir rodomą pagarbą. 
Be to, jis tada ten pat įsigijo septynių svarų sidabrinę hidriją, kurią, žinoma, kartu 
su jam vėliau padovanota tokio paties metalo ir talpos kita hidrija paskyrė šventin- 
tam vandeniui nešti sekmadieninių procesijų metu. Kadangi karalius pasuko iš kelio, 
jis liepė tuojau pat iš visų šilkinio audeklo gabalų pasiūti pluvialus. O regėdamas 
Amalfio vyskupystės [t. y. katedros] varines duris, kurios didžiai patiko jo akims, ne- 
delsdamas nusiuntė į Konstantinopolį senosios bažnyčios durų išmatavimus ir liepė 
ten pagaminti jas tokias, kokios jos yra dabar. Mat jis dar nebuvo nurodęs atnaujinti 
bažnyčią [atnaujinimo darbai pradėti 1071 m.], ir dėl šios priežasties šios durys buvo 


pagamintos tokios trumpos, kokios yra išlikusios iki šių dienų. 


KOMENTARAS 

Svarbiausio benediktinų ordino vienuolyno Pietų Italijos Montekasino vietovėje 
kroniką parašė šio vienuolyno archyvaras ir bibliotekininkas Leonas iš Ostijos, aba- 
taujant Deziderijui (1058-1087) ir Oderisijui I (nuo 1087). Ištraukoje retrospektyviai 
aprašomas pirmas Deziderijaus abatavimo dešimtmetis. 

Deziderijaus abatavimo laikotarpis paprastai siejamas su dailės ir amatų atgi- 
mimu Montekasino vienuolyne. Kronikoje pateikiami XI a. liturginių rūbų, kny- 
gų ir kitų reikmenų bei bažnyčios įrangos aprašymai yra svarbus liudijimas apie 
Viduramžių taikomąją dailę, kurios objektų nedaug tėra išlikę. Pasakymas „abatas 
padirbino“ nurodo, kad dirbta vienuolyno meistrų, vieno ar kito abato valdymo lai- 


kotarpiu. Taip sužinoma, kokiais amatais užsiėmė vienuoliai. 

Dailės istorijai svarbus bronzinių Montekasino abatijos bažnyčios durų paminė- 
jimas ir nuoroda, kad šios durys buvo užsakytos Konstantinopolyje. Šis paminėji- 
mas papildo žinias apie Italijos ir Bizantijos meninius ryšius Viduramžiais. Ilgą laiką 
manyta, kad Deziderijaus durys žuvusios, o apie jas be vienuolyno kronikos liudijo 
dar ir 1066 m. datuotos dedikacijos, nurodančios, kad Deziderijaus užsakymą ap- 
mokėjo Mauras iš Amalfio. 1944 m. vasarį sąjungininkų aviacijai subombardavus 
Montekasino abatiją, tarp griuvėsių buvo rastos devynios bronzinės plokštės, vaiz- 
duojančios Senojo Testamento pranašus ir krikščionių šventuosius, kurių kitoje pu- 
sėje vėliau (manoma 1123 m.) buvo išraižyti įrašai, vardijantys vienuolyno posesijas 
vadinamosiose šv. Benedikto žemėse, t. y. teritorijoje apie vienuolyną. 

Tyrinėjant įrašus, identifikuojančius plokštėse esančius atvaizdus, nustatyta, kad 
juos lotyniškais rašmenimis raižė Konstantinopolio meistrai. Vadinasi, ne tik Itali- 
joje, bet ir Konstantinopolyje dirbę Bizantijos meistrai naudojo lotyniškus rašmenis 


katalikų užsakytiems dailės dirbiniams. 


GIEDRĖ MICKŪNAITĖ 

Motiejus Strijkovskis. Apie garbingos lietuvių, 
žemaičių ir rusėnų tautos pradžią, kilmę, narsą, 
karžygiškus ir vidaus reikalus 


> Versta iš: Maciej Stryjkowski, O początkach, wywodach, dzielnosciach, sprawach rycerskich 
i domowych sławnego narodu litewskiego, zemojdzkiego i ruskiego przedtym nigdy od żadnego 
ani kuszone, ani opisane, z natchnienia Bożego a uprzejmnie pilnego doświadczenia, 
red. Julia Radziszewska, Warszawa: Państwowy Instytut Wydawniczy, 1978, p. 384-387 


(iš lenkų k. vertė Jonas Malinauskas, komentarus parengė Giedrė Mickūnaitė) 


Apie garbingąjį suvažiavimą ir garsias vestuves Lucke ir kaip Vytautas 1429 
Viešpaties metais sumanė imperatoriui padedant iš Lietuvos kunigaikštystės 
karalystę padaryti 

[l. 247-249] Imperatorius Žygimantas prieš turkus išsirengęs jų kariaung pama- 
tęs, į mūšį nestojo, bet pabėgo, už Dunojaus palikęs likučius kariuomenės, kurią tur- 
kai pagonių papročiu sumušė. Zaviša Juodasis, lenkas, tasai bėgti nenorėjo, bet ant 
žirgo prijojęs ėmė turkus kapoti. Savo rankomis užmušė jų daugybę, bet jėga užspęs- 
tas dviejų turkų buvo užmuštas ir pastate surištas. Po to imperatorius, supykęs ant 
karaliaus Jogailos ir norėdamas jį su Vytautu suvaidyti, siūlė susitikti, kad suvažiavę 
savo valstybių reikalus aptartų. Vytautas dėl karūnos su juo jau buvo sutaręs, dėl to 
suvažiavimui Lucke parinko tinkamą vietą. Nieko apie tai nežinodamas atvyko ka- 
ralius Jogaila, taip pat imperatorius Žygimantas su savo žmona Barbora, po to čekų, 
Pamario ir Silezijos kunigaikščiai, Erikas, danų ir švedų karalius, ir Lenkijos ponai. 
Maskvos kunigaikštis Vasilijus, Tverės ir Riazanės kunigaikščiai, Perekopo valdovas 
ir Prūsijos Rudolfas su Livonijos magistru. Savo pasiuntinius atsiuntė taip pat graikų 
imperatorius Paleologas. Buvo ir trys mozūrų kunigaikščiai. 

Atvyko ir išvarytasis Valakijos valdovas. Taip kad suvažiavime buvo daug mo- 
narchų. Rusėnų ir lietuvių ponų nereikėjo ilgai prašyti, daug jų iš visur atvažiavo. 
Kad užsieniečiai prisižiūrėtų Vytauto reikalų, apie kuriuos girdėjo, atvyko taipogi 
vasalai iš ordos, Užvolgio, Nahajaus, Azovo valdovai. Gi saviškiai ir kaimynai iš 
pareigos dalyvavo. Kiekvienas džiaugėsi galėdamas ten būti. Juos visus Vytautas 


Lucke dosniai priėmė. Ten su juo ir Jogaila imperatorius Žygimantas tarėsi, kaip 

kartu neklusniuosius valakus sumušti ir paskui į tris dalis pasidalinti. Karalius Jo- 
gaila sakė, kad „nuo seno valakai yra Lenkijos karūnos vasalai“. Kai susitarti nepa- 
vyko, Vytautas kvietė į puotą imperatoriaus garbei, kuri visame pasaulyje išgarsėjo. 
Įvairūs svečiai išskirstyti po kambarius, išpuoštus tokiais puikiais audiniais, kad net 
Saliamonas savųjų kambarių taip dosniai nebuvo įrengęs, kai pas jį Sabos karalienė 
atkeliavo. Ypač ten, kur jie turėjo sėdėti, visi dangalai buvo siuvinėti grynu auksu, 
kad net sunku apsakyti. Būtum ten matęs garsius žygdarbius romėnų, plaukiančių 
į šituos turtingus kraštus. Kaip dievai per jūrą iš Italijos vedė Palemoną, kaip jie su 
gotais susibičiuliavo, kaip Borkus, Spera ir Kunas pilis ketina statytis, kaip Kernas 
ir Živibuntas savąsias valdas plečia, kaip Erdvilas Rusią prie Lietuvos prijungė, kaip 
Mingaila Polocką paėmė, spindinčius šarvus apsivilkęs. 

Kaip kunigaikštis Skirmantas Lucko žemę narsiai iš totorių atkovojo, kaip Rim- 
gaudas iš sumuštų rusų kunigaikščių duoklę ėmė, kaip po jo Mindaugas Lietuvos 
karūną gavo ir kaip narsiai mozūrus ir kryžiuočius pliekė, kaip užmuštas Treniota 
ir kaip jis užmušė Vaišvilką. Būtum matęs narsųjį Germantą su Šventaragiu, Gilin- 
gą, Trabų, Romaną, Narimantą, paskui Daumantą, Alšėną, Traidenį ir Giedrių su 
aukso kirasa, dar po to narsųjį kunigaikštį Vytenį ir Gediminą, kuris su kryžiuočiais 
kovodamas dažnai šarvus apsivelka, ir kaip jis paskiria savo sūnus, o Kęstutis su 
Algirdu kovoja su vokiečiais, lenkais ir maskvėnais. Būtum matęs puikiai išsiuvinė- 
tas lietuvių kunigaikščių gretas šitaip išrikiuotas. Gi kitoje pusėje buvo kitas aude- 
klas, kuriame Senasis ir Naujasis Testamentai tilpo, kaip Viešpats Dievas pirmiausia 
žemę, dangų ir jūrą sukūrė, paukščius, žvėris, o žmoguje sąnarius iš molio sudėjo. 
Po to kaip Ievą išvedė, paėmęs jo šono kaulą, ir kaip klastingas žaltys rojuje obuoliu 
juos suviliojo. Paskui kaip veido prakaitu sau duoną pelni ir savo nusikaltimą per 
vėlai aprauda. Nojus į baisų tvaną vienas laivu plaukė, paskui vaivorykšte Dievas 
su juo sandorą sudarė. Gi Abraomui Dievas sako norįs jo palikuonis kaip dangaus 
žvaigždes padauginti. Štai ir kaip Juozapas Egiptą galingai valdė, ir kaip brolius už 
pasmerkimą myriop bandė. Paskui tėvą Jokūbą ir savo tautą su tokiu džiaugsmu 
sutiko, kad net ašaros mane verčia tylėti. 

Ir kaip su Moze žydus Dievas veda per jūrą, ir ugnies stulpas debesyse spindi 
kaip šviesi Aušrinė. Faraonas su savo kariauna Raudonojoj jūroj maudosi, prapuo- 


lė jų narsa ir širdies išdidumas. Po to, kaip dykumoje mana iš dangaus maitina. Ir 

kaip jie prieš Dievą išdidžias mintis nukreipia. Veršį sau nuliejo, kad juos išvaduotų, 
tuomet kai su lentomis Mozė sugrįžo. Kaip Korachas, Datanas ir Abiramas žuvo, ir 
kaip įtvirtintą Jericho miestą žydai užkariavo. Trisdešimt jo pagonių karalių nukovė, 
penkis iš jų ant ąžuolo pakorė. Kaip narsioji Jaelė su savo kūju stovėjo ir vinį mie- 
gančiam Siserai į smilkinį kalė. Po jos Gideonas, Jeftė, stipruolis Samsonas, kurio 
rankos kaulu filistinus ištaškė, kaip jis ir liūtui nasrus perplėšė, kaip ant pečių už- 
sidėjęs vartus su staktom nešė, kaip Delilos išduotas rūmus su priešais pargriovė ir 
su jais žuvo drąsiai. Paskui kaip Galijotą milžiniško ūgio Dovydo dešinė į pragarą 
pasiuntė. Kaip Judita Holoferną palapinėje užmušė ir žydus iš apsupties narsiai iš- 
vadavo. Ten taip pat buvo gražiai pavaizduotas Viešpaties Kristaus gyvenimas ir tas 
nesuvokiamas pasikeitimas, kai Dievas žmogumi tapo, gimė iš Mergelės, velnią ir 
pragarą sugriovė ir sužeistą pasaulį pagydė. Paskui jis pasaulį teisia, mirusieji iš kapų 
keliasi ir už savo gerus ir blogus darbus atsiskaito. Plutonas [velnias; vienas iš gana 
plačiai humanistų naudotų lenkiškų jo vardų; Liuciferio atitikmuo] grobio laukda- 
mas iš pragaro olos žiūri; jei jį pamatytum, kinkos tau sudrebėtų. 

O nuosprendį paskelbus, geruosius angelai į šalį veda, į amžinąsias Eliziejaus sal- 
dybes, kur jomis džiaugiasi ir už pamaldžias dorybes iš Viešpaties atlygį gauna. Po 
to būtum matęs ir kitoje pusėje tarnų Plutonui vedamą didelį būrį. Visi [tarnai] pikti, 
juodos galvos kaip gyvačių, iš nasrų vemiantys deginančią ugnį. Juodasis Charonas 
anuos per Stikso upę gabena. Ten blogi nuteistieji amžinas kančias kenčia, tenai tie, 
kurie mielą tėvynę parduoda [?], ten godūs teisėjai, kurie kyšius ima. 

Tie Vytauto dangalai tokie puikūs buvo, taip gražiai ištapyti, kad prisiminti miela. 
Juose būtum matęs ir daugybę kitų dalykų, kuriuos jei kas būtų norėjęs suskaičiuoti, 
greičiau būtų Libijos pakrantės smiltis suskaičiavęs. Greičiau žvaigždes būtų dangaus 
skliaute suskaitęs, negu apsakęs, kaip Vytautas savo svečius vaišino ir visus monarchus 
savo dosnumu pralenkė. Po septynis šimtus statinių midaus kasdien išgerta, daugybė 
vyno, malvazijos ir kitų dalykų. Septyni šimtai jaučių, šernų, stumbrų, po šimtą brie- 
džių, po keturiasdešimt avinų ir kitko daugybę. O juk net septynias savaites suvažiavi- 
mas ir linksmybės truko. Tad paskaičiuok, kiek visa tai kainavo. Parodyk man, itale, ką 
nors didingesnio, nors dukart savo dosnios žemės nuimate derlių. Ten imperatorius 
slapta su Vytautu tarės, norėdamas jį su Jogaila suvaidyt ir naujus ginčus pradėti. Ža- 


dėjo jam karūną Lietuvai dovanoti, kad tuo savo tėvynę galėtų išaukštint. 

KOMENTARAS" 

Originale yra eiliavimo pastangų, kurių vertime atsisakyta; turinys perteiktas, 
nors pasikeitė sintaksė. Neaiškūs archaizmai arba netiksliai dešifruoti žodžiai, dėl 
kurių vertimo abejota, pažymėti klaustuku laužtiniuose skliaustuose. 

Vieno autoriaus parašyta kronika - Naujųjų laikų pasakojamųjų šaltinių žan- 
ras, ypač išpopuliarėjęs XVI a., kai humanistinių nuostatų sklaidai pasitelkta spau- 
da. Visgi, nepaisant tais laikais Europoje gausiai spausdintų autorinių kronikų, 
čia komentuojamas Motiejaus Stryjkovskio (1546 — po 1586) veikalas pirmą kartą 
publikuotas tik 1978 metais“. Kronikos Apie lietuvių, žemaičių ir rusėnų pradžią 
ištraukoje aprašomas valdovų suvažiavimas surengtas Lucke 1429 m. Šis politinės 
istorijos įvykis dažniausiai nagrinėjamas kalbant apie didžiojo kunigaikščio Vytauto 
(1392-1430) karūnavimo planus, tačiau metraščiuose ir kronikose jis pristatomas ir 
kaip Lietuvos valdovo galios bei turtų manifestacija. Tradicinį suvažiavimo aprašy- 
mą Stryjkovskis papildo pilies menes sienas puošusių audinių“ vaizdais. Trumpai 
minimi Lietuvos istorijos ar Biblijos siužetų audiniai, sudaromas įspūdis, kad žvilgs- 
niu sekami išausti pasakojimai. Vizuali poemos įtaiga bei gobelenų su Senojo Tes- 
tamento scenomis populiarumas Naujaisiais laikais skatino klausti, ar Abiejų Tautų 
Respublikos (toliau - ATR) didikų rūmuose būta ir Naujojo Testamento bei Lietu- 
vos istorijos įvykius vaizduojančių audinių - tikrovėje egzistavusių poemos proto- 
tipų. Nors ATR kolekcijose žinomi tik gobelenai, vaizduojantys Senojo Testamento 
scenas, alegorines bei heraldines kompozicijas, kelta prielaida, jog Stryjkovskis matė 
karališkuosius gobelenus Vavelio pilyje, kai lankėsi Krokuvoje 1574 m., o jų sukeltą 


įspūdį perteikė Lucko suvažiavimo aprašyme, Antikos mitų vaizdus klaidingai pa- 


14 Komentaras parengtas pagal straipsnį: G. Mickūnaitė, Motiejus Stryjkowskis apie Lucko 
suvažiavimą. Tekstas, vaizdas, kontekstas, Acta Academiae Artium Vilnensis, t. 27: Vaizdas 
ir pasakojimas, sudaryt. I. Pleikienė, Vilnius: VDA leidykla, 2002, p. 7-21. 

15 Geriau žinoma yra Stryjkovskio Lenkų, lietuvių, žemaičių ir visos Rusios kronika išspausdinta 
Karaliaučiuje 1582 m. Žr. M. Stryjkowski, Kronika Polska, Litewska, Zmėdzka i wszystkiej 
Rusi, 2 t., Warszawa: Naklad Gustawa Leona Glückberga, 1846 (perspausdinta: Warszawa: 
Wydawnictwo Artystyczne i Filmowe, 1985). 


16 Lietuviškoje dailétyroje trūksta terminų dekoratyvinei tekstilei apibūdinti; toliau tekste 
kalbėdama apie sienų audeklus naudosiu audeklo, audinio ir gobeleno pavadinimus. Plačiau 
apie terminus žr. I. Jedzinskaitė-Kuizinienė, XVI-XVIII a. gobelenai Lietuvos Didžiojoje 


Kunigaikštystėje, Vilnius: VDA leidykla, 2000, p. 11-13. 

laikęs Lietuvos istorijos įvykiais". Visgi aprašytieji audeklai tiesiogiai nesietini su 
tikrovėje egzistavusiais dailės kūriniais, bet yra reikšmingos literatūros tradicijos, 
aprašančios dailės objektus, lietuviškas pavyzdys. 

Antikos poezija, kurią Stryjkovskis ne tik puikiai išmanė, bet ir kuria vadovavosi", 
yra klasikinis pasakojimo papildymo pasitelkiant dailės kūrinio aprašymą (ekfrazę) 
pavyzdys. Ovidijaus Metamorfozėse apsakomos Paladės ir Arachnės varžybos ir jų 
metu išausti mitų ir karo žygių vaizdai“. Vergilijaus Eneidos pirmoji giesmė pasako- 
ja apie audros į Kartaginą nublokštą Enėją; jis vaikšto po Junonos šventyklą, kurios 
sienas puošia Trojos karo vaizdai*. Abiejuose Antikos tekstuose menamų dailės kū- 
rinių aprašymai atlieka skirtingas funkcijas, tačiau šiam komentarui svarbios hero- 
jinės Arachnės audinių kompozicijos ir karinė, didaktinė Junonos šventyklos sienų 
tapyba (*). Panašūs intarpai randami ir kituose literatūros kūriniuose. Pavyzdžiui, 
viename XIV a. pradžios Rolando giesmės variantų, užėmus maurų miestą, jaunasis 
riteris įžengia į tvirtovę, kurioje jį pasitinka Aleksandro Makedoniečio žygių vaiz- 
dai“. Pasakojimai apie Aleksandro žygius bei palyginimai su garsiuoju karvedžiu 
dažni ir Viduramžių, ir humanizmo literatūroje. Dažniausiai Aleksandras įkūnija 
karvedžio ir valdovo idealą, beje, LDK dažnai taikyta Vytautui”. Minėtoje Rolando 
giesmės versijoje Aleksandro istorijos ženklina būsimąsias Rolando pergales ir jo 
kaip valdovo sėkmę“, taigi interjero dekorui čia skiriamas pranašystės vaidmuo. 

Bene įdomiausia ir daugiausiai įžvalgų Lucko gobelenų aprašymui suteikianti 


paralelė - tai Ludovico Ariosto (1474-1533) Pašėlęs Rolandas“. Trisdešimt trečiojo- 


17 J. Radziszewska, Nieznany opis arrasów z wieku XVI, Rocznik Krakowski, nr. 49, 1978, p. 27-36. 


18 Stryjkovskio skaitytos literatūros sąrašą paskelbė Julia Radziszewska: Maciej Stryjkowski 
historyk-poeta z epoki Odrodzenia, (Prace Naukowe Uniwersytetu Šląskiego w Katowicach, 
nr. 208), Katowice: Uniwersytet Śląski, 1978, p. 130-138; Ovidijus minimas p. 136, Vergilijus — 
p. 138. 

19 Ovidijus, Metamorfozės, iš lotynų k. vertė A. Dambrauskas, Vilnius: Vaga, 1990, p. 112-115. 

20 Vergilijus, Eneida, iš lotynų k. vertė A. Dambrauskas, Vilnius: Vaga, 1989, p. 16-17. 


21 D. Boccassini, Fifteenth-century 'istoria': texts, images, contexts (Matteo Maria Boiardo and 
Jacobo Bellini), Renaissance Studies, nr. 13.1, 1999, p. 1. 


22 Plačiau žr. G. Mickünaite, Vytautas Didysis. Valdovo įvaizdis, Vilnius: VDA leidykla, 2008. 
23 D. Boccassini, op. cit., p. 2. 


24 L. Ariosto, L'Orlando furioso, 5 t. Roma, 1807-1808. 

je giesmėje Ariosto pasakoja apie karžygės Bradmantės apsilankymą paslaptingoje 
Tristramo pilyje. Pilies šeimininkas vedžioja svečius po menes, o jų sienų tapyba 
pasakoja apie būsimą prancūzų įsiveržimą į Italiją“. Clarkas Hulse atskleidė dar vie- 
ną populiariojo Pašėlusio Rolando detalę: apie 1580 m. poema buvo išversta į anglų 
kalbą. Vertime aptartasis siužetas kiek pakeistas. Čia praeities ir ateities mūšių isto- 
riją pasakoja ne sienų tapyba, o marmuro reljefai*“. Vadinasi, vertėjas poemą pritaikė 
to meto Britanijoje populiariai interjerų puošybai. Galima spėti, kad jeigu Pašėlusį 
Rolandą būtų išvertęs Stryjkovskis, mūšių istoriją pasakotų sienų audiniai. 

"Taigi, literatūros kūriniuose atpasakota interjerų puošyba žodžiais vaizdavo 
ypatingą dailės kūrinį, siekė pamokyti, moralizuoti, įspėti apie artėjančius ar pri- 
minti praeities įvykius. Be to, tokie aprašymai dailės kūrinius pateikdavo kaip realiai 
esančius ir iš dalies atspindėjo laikotarpio madas, orientacijas ir ambicijas. Šias cha- 
rakteristikas galima priskirti ir Stryjkovskio pasakojimui, tačiau, norit jas sukonkre- 
tinti, verta pažiūrėti, kokie buvo šio istoriko šaltiniai, ir bandyti nuspėti motyvus, 
paskatinusius Lucko pilies sienas „papuošti“ audiniais. 

Stryjkovskis nurodo, kad rėmėsi Lietuvos ir rusų metraščiais bei Lenkijos kro- 
nikomis, kuriose Lucko suvažiavimas aprašomas kaip neregėtos prabangos įvykis. 
Suvažiavimo liudytojas, Vytauto pagyrimo, pakartoto daugelyje metraščių, autorius 
ilgai ir skrupulingai vardija į Lucką atvykusius svečius. Be to, valdovų pasirodymą 
Vytauto dvare Pagyrimas pateikia kaip didžiojo Lietuvos kunigaikščio galios ir vir- 


šenybės pripažinimą“. Lietuvos metraščiai taip pat vardija garsius svečius ir jų do- 


25 Lasala per incanto istoriata; / Onde dei Franchi ogni futuro gesto, / Come gia stato sia, 
fa manifesto, Ariosto, ibid., t. 4, p. 6; pilnas tapybos aprašymas, ibid., p. 6-9. 

26 These and such stories had the stately hall / In marble ritch engraved on the screen, apie 
1580 m. verté J. Harinngton (cit. i$ C. Hulse, The Rule of Art: Literature and Painting in 
the Renaissance, The University of Chicago Press, 1999, p. 12. 


27 „Sykį tas šlovingas valdovas buvo savo mieste, vadinamame Didysis Luckas, ir pasiuntė 
savo pasiuntinius pas vengrų karalių, vadinamą Romos cezariu, ir liepė jam būti pas 
jį. Jis be jokio pasipriešinimo greit atvažiavo pas jį su savo karaliene ir reiškė pagarbą ir 
daug jam davė dovanų. Ir nuo tada tarp jų įsivyravo didelė meilė. Kaipgi nesidžiaugtume 
didžiojo valdovo garbe, jei iš visų žemių — rytuose arba vakaruose - atėjęs nusilenkia 
šlovingam valdovui. Kuris yra imperatorius visoje žemėje, ir tas atėjęs lenkiasi šlovingam 
valdovui didžiajam kunigaikščiui Aleksandrui, vadinamam Vytautu. Netgi turkų sultonas 
reiškė pagarbą ir daug jam davė dovanų. Šlovingas valdovas, ištikimas ir Kristų mylintis 


Konstantinopolio imperatorius, ir tas su juo didelėje meilėje gyvena. Taip pat Čekų 

vanas, tačiau čia kone visas dėmesys skiriamas renginio valgiaraščiui“, ištraukos 
pabaigoje pakartotam ir Stryjkovskio. Jonas Dlugošas daugiausiai dėmesio skyrė 
svečių atvykimo ceremonijai, diplomatiniam etiketui, dalyvių apdarams, keitimuisi 
bei puikavimuisi dovanomis. Tekstas puikiai atskleidžia to meto papročius ir norą 
pasirodyti, be to, mini, kad Vytautas, pilies menes papuošęs aukso ir sidabro indais, 
demonstravo savo turtus“. 

Reziumuojant reikia pasakyti, kad visi minėtieji tekstai valdovų suvažiavimą 
laiko išskirtinės reikšmės įvykiu, o renginio ašimi - Lucko pilies šeimininką Vytau- 
tą ir jo politines ambicijas. Stryjkovskio aprašytieji gobelenai artimi Lietuvos me- 
traščių dvasiai, tačiau Lietuvių, žemaičių ir rusėnų pradžioje šį prabangos spektaklį 
Stryjkowskis praplėtė pasiskolinęs antikinės literatūros priemonę - meno kūrinių 


aprašymą, kuriuo siekiama papasakoti ypatingą istoriją, pabrėžti vietos ir momen- 


Karalystė didžiai gerbia šlovingą valdovą, dar ir danų karalius reiškė pagarbą ir davė daug 
dovanų šlovingam valdovui didžiajam kunigaikščiui Vytautui“ (Didžiojo kunigaikščio 
Vytauto pagyrimas, vertė A. Jovaišas, Metraščiai ir kunigaikščių laiškai, (Senoji Lietuvos 
literatūra, kn. 4), Vilnius: LLTI, 1996, p. 308. 

28  ,[K]asdien vaišėms išeidavo septyni šimtai statinių midaus, neskaitant muskatelio, ir vynų, 
ir malvazijos, ir įvairių kitų gėrimų; septyni šimtai telyčių, septyni šimtai avinų ir paršų, 
po šešias dešimtis stumbrų, po šimtą briedžių, neskaitant daugelio mėsiškų ir naminių 
patiekalų. Ir vaišino didysis kunigaikštis Vytautas tuos svečius septynias savaites“ (Lietuvos 
metraštis. Bychoveco kronika, vertė R. Jasas, (Lituanistinė biblioteka, t. 10), Vilnius: Vaga, 
1971, p. 114). 

29 „Cui primum Dux Withawdus cum suorum caterva ad unum milliare occurerunt, et eo 
excepto, Wladislaus Polonie Rex in vehuculum, quo Barbara Regina Romanorum vehebatur, 
ascendit et Luczsko in travit. Duce denique Withawdo praecedente, Sigismundus Romanorum 
Rex in equo, habens in uno latere Sbigneum episcopum Cracoviensem, ibat, tubis et variis 
instrumentis musicis clangore cenentibus immense. Completi errant campi turbis, catervisque 
hominum, pressus erat vir viro, equusque equo, unusquisque certabat splendore vestigium 
ormanmetorum, equorum et insignium, alium vincere. [...] Conventionem tam magnificem 
et tam illustrum trium Principum, aetas linga neque vidit, neque visura est, utpote qui illa 
tempestate omnes Reges et Principes mundi, fama, divitiis, pompa, Gloria belli anteibant. [...] 
Flumine Stir transgresso, processions civitatis occurrerunt, et primum catholicus episcopus 
Andreas cum suis, deinde Ruthenis cum suis, Armenus cum suis, Hebraeus cuim suis, Regem 
Romanorum excipiunt, qui duntaxat catholico episcopo honorem deferendo, equo descendens, 
sacras reliquias est veneratus, aliarum sectarum et rituum preocessionibus, quemadmodum 
par et iustum erat, neglectis. Ingressos Luczsko Reges Dux Withawdus coena splendida excipit 
et opipare tractat, vasis aureis et argentis in maximo numero expositis, in gloriam suam et 
ostentationem" (J. Długosz, Opera Omnia, sudaryt. A. Przezdziecki, Kraków: Czas, 1877, t. 13, 
P. 366-367). 

to išskirtinumą. Vidury išpuoštos menės sėdi Vytautas, o vaizdai ant sienų pasa- Vilniaus jėzuitų profesų namų istorij a? 

koja herojiškas istorijas bei atskleidžia didžiųjų Lietuvos kunigaikščių genealogiją, 

papasakotą greta praeities (Senojo Testamento) ir dabarties (Naujojo Testamento) > Versta iš: Archivum Romanum Societatis lesu. Continuatio Historiae Domus Professae 
įvykių. Taip pagrindinis pasakojimo veikėjas Vytautas gretinamas su bibliniais pro- Vilnensis, 1661-1664, Historia Lituania 1650-1690, t. 3, 40, p. 277v, 278, 278V, 279, 279V 
vaizdžiais ir savo protėviais. Galima spėti, kad po suvažiavimo Lucko pilies sienas (iš lot. k. vertė Jūratė Baronienė; komentarus parengė Aleksandra Aleksandravičiūtė) 


papuoš dar vienas audeklas, vaizduojantis Vytauto žygius ir šlovę. 
Nors XVI a. pabaigoje sienų audiniai buvo gerai žinomi aukštuomenėje, tačiau 


ženklino išskirtinę prabangą. Tad Stryjkovskio aprašytieji su realiais audiniais tie- 


siogiai siejasi ne motyvais ar scenomis, bet kaina: tai prabangos objektai, kuriuos 1662 metai 
įpirkti gali tik valdovai ir didikai. Toks pasakojimas puikiai dera prie Vytauto trium- Tai, kad préjusiais metais buvo atgauta iš priešų pilis, ir vėl atsirado sėkmin- 
fo ir turto paveikslo. go gyvenimo viltis, tiek ankstesniam namo viršininkui tėvui Andrejui Guževskiui“, 


tiek jo įpėdiniui tėvui Albertui Kojelaviciui*, viešai patvirtintam birželio ketvirtą 
GIEDRĖ MICKŪNAITĖ dieną, suteikė didesnį stimulą imtis šventovės ir namų atstatymo darbų. Daugiau 
negu dešimtyje namų koridorių ir celių įstiklinti langai. Norint apsaugoti švento- 
vę nuo lietaus ir sniego, kai kur neatidžiai, o kai kur tinkamai, saugant anksčiau 
uždėtą tvirtą tinką, buvo sutvarkytas pats bažnyčios pastatas, atrium? ir koplyčios. 
Žiemą, kai trūko meistrų, susitelkta tvarkyti bažnyčios apšvietimą; mat po plėšika- 
vimų visi langai buvo nerūpestingai medinėmis lentomis užkalti, kad nepūstų vėjai; 
ir ta tamsa įeinantiesiems kėlė siaubą, darė nejaukumo įspūdį. Gavus gana didelę 
auką, paaukotą šviesiausiųjų ponų Povilo Sapiegos?^, Vilniaus vaivados, ir Mikalo- 


jaus Paco, vyriausiojo LDK kariuomenės stovyklininko, norint padaryti šventovę 


30 Jėzaus draugijai (Societatis Iesu) - jėzuitams - skirtingai nuo kitų vienuolijų priklauso tik 
kunigai, t. y. „tėvai“; vienuolija sutrumpintai vadinama Draugija (ne „brolija“); vienuolijos 
būstinė vadinama „namais“ (ne „vienuolynu“, „konventu“ ar pan.). Profesai - davę keturis 
įžadus, aukščiausiojo rango Draugijos nariai. 

31 Andrejus Guževskis (Andreas Gužewski; apie 1598-1665) - žemaitis, Vilniaus profesų namų 
viršininkas 1658-1662 m. 

32 Albertas Kojelavičius (Vijūkas-Kojelavičius; 1609-1677) - jėzuitas, Lietuvos istorikas, 
heraldikos žinovas, gausių pastoracinių ir filosofinių raštų autorius. Nuo 1661 m. - Vilniaus 
profesų namų viršininko patarėjas ir pamokslininkas, 1662-1665 m. - namų viršininkas, 
1654-1656 m. - Vilniaus jėzuitų akademijos rektorius. 

33 Tiksliai nustatyti, kurią architektūrinio ansamblio dalį XVII a. vidurio Vilniaus jėzuitai 
vadino atrium, nepavyko; tai - tolesnių tyrimų užduotis. 

34  Povilas Jonas Sapiega (?-1665) - Vitebsko ir Vilniaus vaivada, LDK didysis etmonas; 


pasižymėjo kovose su švedais ir rusais. 

jaukesnę, vėl imtasi šalinti trūkumus. Iš rytų pusės — bažnyčios galinis fasadas ir 
pagrindinio altoriaus vieta, iš vakarų - pagrindinis fasadas, atsuktas į miesto aikštės 
pusę, po kupolu - šoninės sienos, išsiskleidžiančios į kryžiaus formą, ir tada koply- 
čios, papuoštos dviguba eile arkinių langų (ar pataisytų, ar naujai padarytų), grąžino 
bažnyčiai šiek tiek ankstesnio spindesio. Vis daugiau bažnytinių reikmenų buvo grą- 
žinama iš Karaliaučiaus. Kai kurie išsaugoti daiktai buvo menkos vertės. O vertin- 
gesnė šių bažnytinių daiktų dalis buvo juodos ar raudonos spalvos ir išpuošta mūsų 
Vitebsko fundatorių bei Šv. Kazimiero bažnyčios išskirtinių patronų stemomis; iš šių 
žmonių pažymėtinas sūnus Vincentas Gosievskis“, iždininkas ir Lietuvos Didžio- 
sios Kunigaikštystės lauko etmonas, labai greitai kruvinose žudynėse miręs. Prieš 
tai buvo duotas likimo ženklas. Mat jis pats rūpinosi, kad jo sesers vyras Breslaujos 
vaivada Potockis [mirė apie 1662 m.] būtų palaidotas iškilmingai, laikantis teisėtų 
papročių; ir pabaigoje buvo surengtas didingas tumbos [žr. komentarą] teatras. O 
po laidotuvių iškilmių (kuriose dėl ligos nedalyvavo) buvo kareivio konfederato iš 
lovos ištrauktas, suimtas ir pakeliui nužudytas. Nužudytojo lavonas buvo laikomas 
mažoje koplyčioje ir ilgai laukė laidotuvių. Jos įvyko lapkritį. O balandžio mėnesį, 
po septynerių metų pertraukos pradėjus funkcionuoti teismams, Vyriausiasis Tribu- 
nolas pagal anksčiau buvusią tvarką išrinko valdžią; taigi vyriausiuoju buvo paskir- 
tas Vilniaus ganytojas Jurgis Bialozaras, atsiųstas į Vilniaus vyskupiją iš Smolensko, 
jis pats su pontifikaciniu iškilmingumu aukojo mišias Šv. Dvasiai, paskui išklausė 
mums skirtą kalbą ir kartu čia pakviestus būsimus teisėjus griežtai įspėjo, kad po 
tokių Dievo jiems siųstų žudynių jie siektų būti išmintingi ir kuo atidžiau laikytųsi 
teisėtumo ir sprendimų teisingumo. Tokiu teismų veiklos suaktyvėjimo laiku ne- 
įtikėtinai gausiai mūsų šventovę ėmė lankyti didikai, netgi paprastomis dienomis. 
Liepos mėnesį įvyko naujojo Tribunolo ir respublikos rekuperatorių (atkariautojų) 
susirinkimas, skirtas karių algų išmokėjimo klausimui; ir tai padidino šventovės 
lankomumą, nors ir atnešė namams nemažų sunkumų. Negalima buvo nesutikti su 
konfederatų kariuomenės reikalavimu, kad maršalkai ir legatams būtų leista regulia- 


riai rinktis mūsų valgomajame. Mat kitu atveju vyresnybė bijojo, kad nesilaikantys 


35 Vincentas Aleksandras Gosievskis (Gąsiewski; apie 1625/29-1662) - LDK lauko etmonas, 
prieštaringų politinių intrigų dalyvis, Kėdainių sutarties signataras 1655 m.; pasižymėjo 
mūšiuose su švedais. 

įstatymo kariai iš keršto nepadarytų kolegijos nuosavybei kokios nors žalos. Į vis 
dar pilną griuvėsių miestą plūdo gausybė žmonių, kurie buvo priversti prašyti sve- 
tingumo mūsų namuose, nors tai ir prieštaravo visų ordinų taisyklėms. Kitus griež- 
tai atstūmus, leidimas buvo duotas Vilniaus vyskupui. Taigi po to visiškai teisėtai, 
pagal draugijos įstatus, nusistovėjo tvarka - neleisti apsistoti mūsų gyvenamosiose 
patalpose pasauliečiams. Be to, tokio pobūdžio svetingumas darė didelę žalą namų 
tvarkai, religinei disciplinai bei ūkio reikalams. Atrodo, kad šiuo paslaugumu buvo 


pelnytas draugijai patronų dėkingumas, bet sunkiai išlyginti nuostoliai. 


1663 metai 

Šiais metais mūsų namų bendruomenę sudarė: dešimt patvirtintų kunigų, i$ ku- 
rių penki paskirti misijoms ir kariuomenės stovyklose, ir karaliaus rūmuose, keturi 
ilgamečiai koadjutoriai ir du naujokai mokiniai, užstalės skaitovai. Žymiai paspartėjo 
ir namų, ir šventovės restauravimo darbai. Šventovėje visiškai sutvarkyti visi langai; 
skubiai uždengti bokštai, nulietas 80 akmenų sveriantis varpas, panaudojus likusius 
apdegusius varpus ir įvairiai paaukotus pinigus bei varį. Namų viršutinio aukšto kori- 
doriuose (ambulacrum) ir kambariuose (celėse) sutvarkyti likusieji langai. 

[...] Vertingesni bažnyčios daiktai, pavojaus metu išvežti į Gdanską, vasarą buvo 
vėl atgauti. Tačiau jų žymiai sumažėjo, mat daug sidabrinių bažnyčios reikmenų buvo 
išlydyta, ir 3000 florinų kainuojantis sidabras atiduotas [...] pareikalavus, kadangi šie 
1657 m. pasiskolinti pinigai viršininko dar nebuvo grąžinti. Tačiau atgavus likusius 
sveikus daiktus, bažnytinės pareigos pradėtos vykdyti puikiau, su iškilmingomis prie- 
monėmis. Gražėjo šventovės puošyba: sakyklai apdengti panaudotas iš gero šilko iš- 
austas kilimas, padovanotas Karolio Hlebovičiaus, vyriausiojo Žemaičių vyskupystės 
teisminiuose reikaluose iš nuolatinių pajamų paskirtų tam tikrą dalį pinigų, iš kurių 


400 florinų panaudoti naujiems dalykams įsigyti ir taip pat puikiai sakyklai. 


KOMENTARAS 
Svarbią dailės istorijos šaltinių (nuo Viduramžių iki XX a.) dalį sudaro įvairių 
vienuolijų dokumentai. Pilniau negu bet kurio kito ordino istorija išliko jėzuitų ar- 


chyviniai šaltiniai. Jų kronikas (lot. historiae), analus (metų ataskaitas), turto ap- 

rašus, katalogus (asmenų sąrašus), kolegijų dienoraščius rašydavo vienas kolegijos 
arba vienuolių namų kunigų ir kasmet kontroliuodavo provincijolas. Dokumentų 
elaboratas būdavo perrašomas 3 egzemplioriais, kurių vienas likdavo provincijos ar- 
chyve, o du būdavo siunčiami į generalinį archyvą Romoje (kas 3 metai)*“. Todėl net 
praradus dalį archyvų provincijoje, informacija likdavo išsaugota. Palyginus su kitų 
vienuolijų archyviniais šaltiniais, jėzuitų ordino dokumentai, galbūt dėl nuolatinės 
centralizuotos priežiūros, būdavo pildomi laiku, išsamiai ir pagal vienodą sistemą. 
Todėl tai itin patikimi istorijos liudijimai. 

Dokumentas, kurio ištraukos vertimą iš lotynų kalbos spausdiname, saugomas 
Romos centriniame jėzuitų archyve (Archivum Romanum Societatis Iesu). Tai vie- 
nuolijos metraščio - Vilniaus profesų namų istorijos dalis, aprėpianti 1662-1663 m., 
švedų ir rusų invazijos pabaigą. Galbūt šiais duomenimis naudojosi Stanislovas 
Rostovskis, XVIII a. viduryje rašęs Lietuvos jėzuitų istoriją. 

Lietuvos ir Lenkijos provincijų kronikos, sukaupti Romos jėzuitų archyve, teikia 
žinių ne tik apie pačios Draugijos istoriją, įvairiapusę veiklą, bet ir daugybę politinės 
istorijos, kultūros, kasdienybės faktų. Šis šaltinis suteikia žinių apie jėzuitų dailės kon- 
tekstą. Antai užsimenama apie parateatrinių renginių apipavidalinimą (minimas tum- 
bos teatras - iškilmingas barokinis pastatymas laidotuvių proga, pagerbiant mirusįjį). 
Ištraukoje minimos iškilios XVII a. vidurio LDK istorijos asmenybės vyskupas Jurgis 
Bialozoras, didikai karvedžiai Vincentas Gosievskis, Mykolas Pacas, Povilas Sapiega, 
jėzuitas istorikas Albertas Vijūkas-Kojelavičius. Jie susiję su Lietuvos menu kaip užsa- 
kovai ir programų formuotojai. Jėzuitų edukacija buvo žymiai kokybiškesnė nei kitų 
vienuolijų. Tikslūs ir dalykiški išsilavinusių asmenų rašyti tekstai patraukia raiškia 
literatūrine forma, dėl kurios pasakojimas apie įvykius bei žmones įgyja emocionalu- 
mo, prasiskverbiančio pro santūrų naratyva. Be to, jėzuitai nebuvo užsisklendę, siekė 
integruotis visuomenėje. Jų šaltiniai gyvai atspindi kasdienybės istoriją - asmenybių 
ir jų veiksmų įtaką visuomenei ir vienuolijos gyvenimui, o kartu ir kultūros procesui. 

Aptariamas dokumentas būdingas šiam šaltinių tipui. Jo ištrauka padeda suprasti, 


kokiame kontekste ir kokiu būdu būdavo pateikiama informacija apie atskirus dailės 


36 S. Załęski, Jesuici w Polsce, Krakow: Druk W. L. Anczyca, 1908. 


37 S. Rostowski, Lituanicarum Societatis Jesu Historiarum Provincialium, t. 1, Vilnae, 1769. 

ir architektūros objektus. Tekste atsispindi Vilniaus jėzuitų Šv. Kazimiero bažnyčios 
bei namų ansamblio perstatymų, pertvarkymų eiga. Vilniaus jėzuitų profesų (aukš- 
tesniojo rango vienuolių, davusių keturis įžadus) namai-kolegija buvo pastatyta 1604- 
1615 m. prie zakristijos šiaurės rytų kampo. Tai svarbi minėto architektūros ansamblio 
dalis. 1773-1798 m. čia buvo kunigų emeritų prieglauda ir ligoninė, o 1792 m. viena 
salė paskirta vyskupijos archyvui, kuriame laikyta dalis Lietuvos Metrikos dokumentų. 

Menotyrininkams dokumentas teikia įvairaus pobūdžio informacijos. Apie ar- 
chitektūrą šaltiniai paprastai praneša išsamiausiai: tai susiję su aukštesniu jos sta- 
tusu menų hierarchijoje, didelėmis jai skirtomis lėšomis ir svarbiu reprezentaciniu 
vaidmeniu. Architektūros istorikams, restauratoriams, paminklosaugininkams ši 
šaltinio ištrauka nurodo vienuolyno ansamblio atstatymo ir plėtros etapus, leidžia 
patikslinti ir patvirtinti objekto archeologinių tyrimų duomenis. 

Žinios apie dailės kūrinius metraščiuose ir kronikose pasitaiko labai retai, jos būna 
negausios ir integruotos į bendrą vienuolijos gyvenimo aprašymą. Šis dokumentas pa- 
pildo skurdžias žinias apie varpų liejimą XVII a. Lietuvoje. Apibūdinant taikomosios 
dailės dirbinius, šaltiniai paprastai akcentuoja jų brangumą, o estetines ypatybes mini 
retai ir šykščiai. Tačiau ir menkos užuominos leidžia padaryti pradines prielaidas apie 
šių gaminių tipinius ypatumus. Pavyzdžiui, skaitydami „puiki sakykla“, numanome, 
jog ji buvo brandžiojo Baroko stiliaus, drožybinė (mūrinė sakykla būtų užfiksuota 
prie interjero aprašymo), analogiška kitiems europiniams XVII a. 7 deš. pavyzdžiams. 
Pažvelgę į tuometinį LDK bažnytinio meno kontekstą, pasidomėję Vilniaus drožėjų 
cechais, menotyrininkai galėtų sukonkretinti savąsias tokios sakyklos pirmavaizdžių 
paieškas. Ar jų tikėtis Habsburgų valdose, ar Prūsijoje, ar Švedijoje, ar Lenkijoje? Čia 
menotyrininkui tektų griebtis papildomų duomenų, pvz., aiškintis baldo aukotojo ry- 
šius, liudijančius apie jo estetinius prioritetus. Kita šaltinio frazė - „kilimas austas iš 
gero šilko“ — siūlo hipotezę, jog tai buvo importinis gaminys (LDK XVII a. dar nebuvo 
įsteigtos šilko audyklos). Gal tai buvo Stambulo dvaro audyklose XVII-XVIII a. austas 
vadinamasis „lenkiškas“ kilimas iš šilko su metalo siūlais? Šią prielaidą menotyrinin- 
kas turėtų tikrinti, ieškoti papildomos informacijos (pvz., apie geradario turtinę padėtį 
po rusų ir švedų karo) ir kontrargumentų. Vilniaus Šv. Kazimiero šventovės „bažnyti- 
niai daiktai“ buvo liturginės juodos ir raudonos spalvos (priešų suniokotai bažnyčiai 


šių simbolinių spalvų rūbai buvo patys būtiniausi, skirti gedulinėms ir džiaugsmin- 


453 


DAILÉS ISTORIJOS SALTINIAI 


goms apeigoms). Reikmenis puošė aukotojų stemos. Ši teksto užuomina galėtų pa- 
gelbėti, prireikus identifikuoti kokiame nors rinkinyje išlikusius XVII a. liturginius 
drabužius su Lietuvos magnatų herbais. 

Tik gilus ir visapusiškas konkrečios epochos konteksto išmanymas padeda me- 
notyrininkui nuspėti ir „rekonstruoti“ apie kokio tipo, meninio stiliaus ir vertės 
kūrinius užsimenama šaltinyje. Tačiau tokia užuomina būna neįkainojama. Itin nu- 
vilia visiems senosios dailės istorikams pažįstamas faktas, jog paprastai neatsiranda 
galimybės susieti dirbinių aprašymus, surastus dokumentuose, su išlikusiais meno 
objektais. Vieni ir kiti daugeliu atvejų lieka atskirai. 

Absoliučią daugumą informacijos apie sakralinę architektūrą, interjerus ir dailę 
(t. y. apie didžiausią ir vertingiausią LDK meninio palikimo dalį) gauname iš baž- 
nyčių inventorių, sudaromų dekano arba vyskupo vizitacijos arba bažnyčios turto 
perdavimo naujam administratoriui metu. 

Norintieji susipažinti su standartine tokio inventoriaus struktūra ir turinio 
pateikimo formulėmis, galėtų pasinaudoti tinklalapiu BARIS (www.kf.vu.lt/baris), 
kuriame jau suskaitmeninta nemaža Lietuvos bažnyčių inventorių. Tarp jų yra ne 
tik lotyniškai, lenkiškai ir rusiškai rašyti XVII-XIX a. inventoriai, bet ir lietuviški 
XX a. I pusės vizitacijų dokumentai. Projekto BARIS tikslas yra mažiausiai ištirtų 
lituanistikos mokslinių tyrimų šaltinių - bažnyčiose saugomų istorinių dokumentų 
išsaugojimas ir įtraukimas į mokslinę apyvartą. Projekto metu minėti šaltiniai skai- 
tmeninami keturiais lygmenimis: metaduomenų, skaitmeninių vaizdų, translite- 
ruoto ir išversto teksto. Kartu vykdomas bažnyčiose saugomų istorinių dokumentų 


inventorinimas, pirminiai tyrimai, mokslinė atranka. 


ALEKSANDRA ALEKSANDRAVIČIŪTĖ 


KELIONĖS APRAŠYMAI IR VADOVAI 


Kelionių aprašymai, keliautojų įspūdžiai, kelionių vadovai (gidai) - tūkstantmečiai 
žanrai. Daugelis jų gali būti naudojami kaip svarbus dailės istorijos šaltinis, tačiau 
skaitant ir vertinant būtina atsižvelgti į jų funkciją, adresatą, autoriaus ideologines 
ir estetines nuostatas. Kelionių literatūra formuojasi pačiose Vakarų civilizaciją 
grindžiančios raštijos ištakose, - pradedant VIII a. pr. Kr. surašyta fikcine Odisėjo 
kelione nuo Trojos pakrančių į tėvynę ir galbūt panašiu laiku raštu fiksuotais kva- 
ziistoriniais Biblijos pasakojimais apie Abraomo kelionę į Pažadėtąją žemę ir Izrae- 
lio išėjimą iš Egipto, II a. pr. Kr. per graikišką vertimą įėjusiais į helenistinės kultū- 
ros apyvartą. Graikiški ir romėniški sausumos ir jūros (gr. periploi) itinerarijai itin 
reikšmingi antikinio pasaulio geografijai pažinti, tačiau dailės istorijos požiūriu jie 
palyginti menkos vertės - autoriams rūpėjo suteikti žinių keliautojams ir jūreiviams 
apie saugų ir patogų kelią, užeigas ir priebėgas nuo klimato išdaigų. Tuo tarpu svar- 
būs žinių apie dailės kūrinius, jų saugojimo vietą ir funkcionavimą šaltiniai Antikoje 
buvo autoriaus arba kitų asmenų kelionės, kurių įspūdžiai, pradedant Herodotu, pa- 
teko į istorijos veikalus. Tarp išlikusių veikalų dailės istorijai svarbios informacijos 
gausa ir patikimumu išsiskiria Pausanijo Graikijos aprašymas (II a. vid.). 

Stiprėjanti krikščionybė savo meto žanrus transformuoja ir pritaiko naujoms rei- 
kmėms. Dailės istorijos požiūriu mažai tirti apokrifiniai (Šv. Rašto kanonui nepriklau- 
santys) II-III a. įvairių apaštalų darbų aprašymai dažnai vadinti „kelionėmis“ - juose 
surinktos legendos apie Evangelijos skelbimą įvairiose Romos imperijos ir egzotinių 
kraštų srityse. Šio pobūdžio tekstai, gretinami su antikiniais kelionių romanais, svar- 
būs ne tik krikščioniškajai ikonografijai suprasti - juose esama ir užuominų apie anks- 
tyvąją krikščioniškąją dailę, atsispindi žemesniųjų socialinių sluoksnių požiūris į anti- 


kinį religinį meną. IV a. imperatoriui Konstantinui Didžiajam įteisinus krikščionybę, 

randasi pirmi piligrimų vadovai: yra išlikę anoniminio piligrimo iš Bordo (333 m.) 
ir Egerijos (IV a. 9 deš.) užrašai apie kelionę į šventąsias vietas Palestinoje. Tai Vi- 
duramžiais išpopuliarėjusios piligriminės literatūros pirmtakai. Piligrimystės objektų 
ratas Viduramžiais išsiplečia - lankoma nebe vien Šventoji žemė, bet ir Roma, Garga- 
no kalnas Apulijoje (arkangelo Mykolo apsireiškimo vieta), Santjago de Kompostela 
(šv. apaštalo Jokūbo kapas), taip pat Kenterberis su šv. Tomo Beketo relikvijomis. Šių 
vietų šventovėse telkiami iškilūs dailės kūriniai, o Roma tampa taip pat ir pažinties su 
Antikos daile bei istoriniais paminklais erdve. Romos lankymo vadovai sudaro ypatin- 
ga grupę - nuo Viduramžių yra rašomi ne vien piligrimų, bet ir istorinių bei meninių 
interesų turinčių lankytojų gidai - itinerarijai. 

Piligriminė raštija buvo žinoma ne tik Vakarų krikščionybėje. XII a. Rusios 
vienuolyno vyresnysis Danielius paliko piligrimystės į Jeruzalę aprašymą, o Nau- 
gardo arkivyskupas Antanas - kelionės į Konstantinopolį. Piligrimų užrašai ne 
vien teikia praktinės informacijos apie kelionės ypatumus ir lankytinus objektus, 
bet dažnai atspindi ir asmeninį žvilgsnį bei patyrimą. Toks yra ir mūsų kraštų 
kultūroje atsiradęs tekstas - Mikalojaus Kristupo Radvilos Našlaitėlio 1582 m. ra- 
šyta Jerzuzalės piligrimystė (Ierosolymitana peregrinatio, 1601; lietuvių k. Kelionė į 
Jeruzalę, 1990). 

Geografinį akiratį plečia kelionių į Rytų šalis aprašymai. Marco Polo (1254-1324) 
pirmas išsamiau įveda europiečius į Vidurio Azijos ir Kinijos pasaulį. Moderniųjų 
laikų aušroje pasirodo Venecijos pirklio Niccoló de Conti (1385-1469) pasakojimas 
apie Persiją ir Indiją; kiek vėliau, XV a. 3 ketvirtyje, po Persiją, Indiją ir Turkiją kelia- 
vęs ir Lietuvos Didžiojoje Kunigaikštystėje miręs Tverės pirklys Atanazijus Nikitinas 
aprašo savo patirtį veikale Kelionė už trijų jūrų. 

Jėzuitų misijos XVII-XVIII a. ne tik neša krikščionybę bei Vakarų kultūrą į Ki- 
niją, bet ir Rytų kultūros pažinimą į Europą. Kaip atsitiktinius pavyzdžius galima 
paminėti aštuonias keliones į Mandžiūriją ir Mongoliją aprašiusį Jeaną-Frangois 
Gerbillona (Relations de huit voyages en Tartarie faits par ordre de l'empereur de Chi- 
ne, 1688-1698) arba Joachima Bouvet'ą - Kinijos dabartinės būklės (Etat présent de 
la Chine, 1697) autorių. 

Gausi Baroko kelionių literatūra liudija, kaip įvairių kraštų politikai, pirkliai, 


mokslininkai ar tiesiog nuotykių ieškotojai išnaršo Europą ir visą smarkiai išsiplė- 

tusį pasaulį'. Iš lituanistinių pavyzdžių užtektų paminėti Lietuvos bajorų kun. Jono 
Kazimiero Vaišnoravičiaus 1667-1669 m. (leidimas lietuvių k. 2009) ir Kazimiero 
Bilevičiaus 1677-1688 m. (leidimas lietuvių k. 2003) kelionių po Vakarų Europą die- 
noraščius, kuriuose suminimi ir architektūros bei dailės kūriniai, tiesa, pagrindinį 
dėmesį kreipiant į jų matmenis ir medžiagas. 

Romantizmo epochoje Artimieji Rytai patraukė dėmesį jau ne vien kaip religi- 
nės piligrimystės tikslas, bet — ir visų pirma - kaip intriguojančios praeities bei egzo- 
tiškos dabarties kultūros arealas. Lietuvių kolekcininkas ir archeologas grafas Myko- 
las Tiškevičius (1826-1897) aprašo savo kelionę į Egiptą, vykusią 1861-1862 m.?. Šalia 
svarbių žinių apie Egipto kultūros paminklus, jis įterpia ir žinutę apie patamsėjusius 
Caravaggio paveikslus Maltos saloje. XIX a. bestseleriu tapo prancūzų dailininko 
Eugėneo Fromantino (1820-1876) kelionių po Šiaurės Afriką įspūdžiai, palydėti ir 
išraiškingais piešiniais. Ši meniška orientalinė raštija žavėjo amžininkus, o mums 
perteikia jų skonį, yra egzotiškų madų ir dailės ikonografijos šaltinius. 

Modernių kelionių vadovų ištakos siejamos su Didžiosios kelionės (pranc. Grand 
Tour) tradicija ir šiame kontekste atsiradusia kelionių literatūra. Į Didžiąja kelionę 
Šiaurės ir Vidurio Europos šalių pasiturinčių šeimų jaunimą siųsdavo nuo XVII a. 
vidurio. Galutinis tikslas — pasiekti Italiją ir susipažinti su jos grožybėmis, tačiau pa- 
keliui (priklausomai nuo pradinio kelionės punkto) buvo privalu sustoti žymesnėse 
Vokietijos, Austrijos ir kitose vietovėse. Didžioji kelionė pagimdė didžiuosius kelionių 
literatūros pavyzdžius, tarp kurių - vis naujų ir naujų leidimų sulaukiantys Stendhalio 
(1783-1842), Johanno Wolfgango von Goethes (1749-1832) užrašai. 

Industrinė XIX a. revoliucija atnešė tiek naujas keliavimo galimybes, tiek dėl 
technologijų svarbos bei pramoninio darbo pakitusią laisvalaikio organizaciją. Tai 
lėmė ir kelionių bei kelionių literatūros kaitą. XIX a. jau galima kalbėti apie masinio 
turizmo radimąsi, kurį lydi modernaus tipo turistiniai vadovai, tokie kaip Baede- 


kerio (žr. Adomo Kirkoro teksto komentarą). Panašių turistinių vadovų kaip dailės 


1 Plg. N. Hester, Literature and Identity in Italian Baroque Travel Writing, Ashgate 
Publishing, 2008. 

2 Autentiškas ir ištisas dienoraščio tekstas išleistas tik mūsų laikais: Egipt zapomniany, czyli 
Michała hr. Tyszkiewicza dziennik podróży do Egiptu i Nubii (1861-1862) oraz 180 rycin 
z XIX wieku, sudaryt. A. Niwiński, Warszawa: Pro-Egipt, 1994. 

istorijos šaltinių vertė palyginti nedidelė - juose menka nepriklausomos informa- P ausanij as. Graikijos aprašymas 

cijos, nors išsamiausieji ir artėja prie dailės bei architektūros paminklų sąvado (pa- 

vyzdžiui, Italijos keliautojų klubo - Touring Club Italiano - leidžiama vadinamoji > Versta iš: Pausania, Guida della Grecia, Libro I: LAttica, sudaryt. ir vert. Domenico Musti, 

„raudonųjų vadovų“ po didžiuosius Italijos miestus ir atskirus regionus serija). Fondazione Lorenzo Valla, Arnoldo Mondadori editore, 1982 (iš graikų k. vertė ir komentarus 
Nuo XIX a. vidurio nesulaikomai augančiame kelionių literatūros sraute išsi- parengė Vytautas Ališauskas) 


skiria individualizuoti aprašymai, vis labiau gravituojantys literatūrinės esė link, ir 


mažai tyrinėtų žemių (pavyzdžiui, Europos pakraščių, tarp jų ir Lietuvos aprašy- 


mai), teikiantys svarbių žinių ne tik keliautojams, bet ir dailės istorikams. XIX a. I. Atika (1.24.5-1.25.1) 

viduryje ir antroje pusėje pasirodo Vladislovo Sirokomlės (Władysław Syrokomla, Įeinant į [Atėnų] šventovę, vadinamą Partenonu’, visa, kas pavaizduota ant fron- 
Wycieczki po Litwie w promieniach od Wilna, t. 1-2, Wilno, 1857-1860; lietuvių k. tono, siejasi su Atėnės gimimu, o iš užpakalinės pusės matyti Poseidono ginčas su 
1989), Konstantino Tiškevičiaus (Konstanty Tyszkiewicz, Wilija i jej brzegi: pod wz- Atėne dėl šios žemės“. Deivės statula yra iš dramblio kaulo ir aukso. Šalmo viduryje - 
gledem hydrograficznym, historycznym, archeologicznym i etnograficznym, Drezno, Sfingės atvaizdas (kas pasakojama apie Sfingę surašysiu, kai mano dėstymas pasieks 
1871; lietuvių k. 1992), Kirkoro veikalai. Juose randame nemažai duomeny apie neiš- Bojotiją), o iš abiejų šalmo pusių padaryti grifonai. Šie grifonai, kaip savo eilėse 
likusius dailės kūrinius arba pirmapradį jų pavidalą. Vertingi ir šiuolaikiniai kelio- teigia Aristėjas Prokonesietis, kovojo dėl aukso su arimaspais, gyvenusiais kitapus 
nių vadovai, pristatantys naują, pirmą kartą susistemintą lankytinų objektų grupę, isedonų. Iš pačios žemės užderėdavo auksas, saugotas grifonų. Visi arimaspai yra 
pavyzdžiui, užsieninių analogų pavyzdžiu išleistas Vilniaus architektūros vadovas žmonės vienaakiai nuo pat gimimo“, o grifai yra žvėrys, panašūs į liūtus, bet su ere- 
Vilnius 1900-2005. Naujosios architektūros gidas (sudaryt. Jūratė Tutlytė, Vilnius: Ar- lio sparnais ir snapu. Apie grifonus nėra reikalo daugiau ką pridurti. 

chitektūros fondas, 2005). Atėnės statula yra stačia, su chitonu, siekiančiu pėdas; ant krūtinės pritaisyta 


Medūzos galva iš dramblio kaulo; ji laiko maždaug keturių uolekčių Nike" o kito- 
VYTAUTAS ALIŠAUSKAS je rankoje - ietį. Prie jos kojų guli skydas, o prie ieties - gyvatė; toji gyvatė, regis, 


yra Erichtonijas*. Ant statulos pagrindo išskaptuotas Pandoros gimimas. Poetai — 


3 Atėnė niekada neturėjo meilužio ar sutuoktinio, todėl vadinama mergele (gr. parthenos). 


Pagal šį kultinį epitetą Partenonu vadinta Atėnės šventovė, buvusi Atėnų Akropolyje. 


4 Turima galvoje Atėnės ir Poseidono ginčas dėl to, kas taps tuomet dar bevardžio Atėnų 
miesto globėju. Atėniečiai pasirinko Atėnės dovaną - alyvmedį, o drauge ir jos globą, nes 
Poseidono dovanoto šaltinio vanduo netiko gerti. 

5 Aristėjas Prokonesietis - VII a. pr. Kr. Mažosios Azijos graikų poetas; arimaspų ir grifonų 
kova aprašyta jo poemoje Arimaspėja; išliko nedideli fragmentai. 

6 Žinių apie arimaspus pateikėjas Herodotas klaidingai suprato iranėnišką arimaspų vardą, jį 
laikydamas graikų arima (vienas) ir skitiško spou (akis) düriniu. Veikiausiai šis žodis reiškia 

„arklių mylėtojai“; dėl arimaspų etninės tapatybės mokslininkai nesutaria. 
7 T.y. Pergalės deivę; aukštis - apie du metrai. 
8  Erichtonijas - Atikos mitinis herojus, Atėnės užaugintas Hefaisto sūnus, Atėnų karalius. 


Jo simbolis buvo gyvatė. 

Hesiodas ir kiti - sako, kad šioji Pandora buvusi pirma moteris: prieš gimstant Pan- 
dorai nebuvę moterų padermės. 

Kiek galėjau pats pamatyti, čia esama tik imperatoriaus Adrijano atvaizdo, o 
prie įėjimo - Ifikrato?, nuveikusio daug ir stulbinančių darbų. 

Šventovės išorėje stovi bronzinis Apolonas; ši statula, sakoma, padaryta Feidijo. 
Tas Apolonas vadinamas Parnopiju - Skėrių naikintoju, mat kai [Atikos] žemei grėsę 
skėriai, dievas pažadėjęs juos nukreipti nuo šalies. Atėniečiai žino, kad juos nukreipė, 
bet nesako kokiu būdu. Aš pats tris kartus patyriau, kaip skėriai buvo sunaikinti prie 
Sipilo kalno, bet vis kitu būdu: vieną kartą buvo nublokšti staigaus vėjo šuoro; kitą kar- 
tą, po to, kai dievas davė lietaus, juos ištiko ir pražudė stipri kaitra; galiausiai jie buvo 


užklupti ir sunaikinti netikėto šalčio. Šiuos dalykus mačiau jiems nutinkant. 


III. Sparta (3.18.9; 2.19.1-3.19.5) 

Batiklėjas Magnesietis, kuris padarė Apolono Amikliškio sostą, paaukojo kaip 
sosto papildymą Charites ir Artemidės Leukofryenės statulą. Nepasakosiu, kieno 
mokinys buvo šitas Batiklis ir kam esant Spartos karaliumi šis sostas buvo padary- 
tas”, bet patį sostą mačiau ir aprašysiu tai, kas ant jo [pavaizduota]. 

Ta sosto dalis, kurioje turi sėdėti dievas, nėra ištisinė, bet sudėta iš paskirų sė- 
dynių, o prie kiekvienos jų palikta tuščios vietos"; tuo tarpu vidurinė yra didžiausia 
ir ant jos stovi statula. Nežinau nė vieno, kas būtų galėjęs išmatuoti jos aukštį, bet 
galima sakyti, kad jis būtų apie trisdešimt uolekčių“. Ji nėra Batiklėjo darbo, bet 
senovinio ir atlikto be meistrystės“. Mat išskyrus veidą, kojų pėdas ir rankas, kitkas 
atrodo kaip bronzos kolona. Ant galvos ji turi šalmą, rankose - ietį ir lanką. Statu- 


los pagrindas yra aukuro pavidalo; sakoma, kad jame palaidotas Hiakintas, ir per 


9 Ifikratas - Atėnų karvedys (mirė apie 353 m. pr. Kr.), patobulinęs atėniečių ginkluotę ir 
užėmęs Atėnams daugelį teritorijų. 
10 Archeologiniai ir istoriniai duomenys leidžia sosto pastatymą datuoti apie 530 m. pr. Kr. 


1 Aprašymas sunkiai suprantamas, net neaišku, ar „sėdynės“ yra tikros sėdėjimo vietos, 
ar pavadinimas vartojamas perkeltine prasme, taip, kaip „sostu“ vadinamas Apolono 
skulptūros postamentas. 


12 T. y. apie 15 metrų. 


13 Statula pagal vadinamąją anikoninę (ne žmogiško ar gyvūniško pavidalo) vaizduoseną 
datuojama VII a. viduriu - VI a. pradžia pr. Kr. 

Hiakintijas, pirma negu aukojama Apolonui, įėjus į aukurą per bronzos duris atna- 
šaujama tam Hiakintui kaip herojui"; durys yra aukuro kairėje pusėje. Prie aukuro 
padarytos statulos - viena Biridei, kita - Amfitritei ir Poseidonui. Šalia tarpusavyje 
besikalbančių Dzeuso su Hermiu stovi Dionisas ir Semelė, o šalia pastarosios - Ino”. 

Ant aukuro išskaptuoti taip pat Demetra, Korė, Plutonas, šalia jų - Moiros ir 
Horos, o su jomis - Afroditė, Atėnė ir Artemidė, lydinčios į dangų Hiakintą ir Poli- 
boją - kaip sakoma, Hiakinto seserį, mirusią dar mergaite. Šioje statuloje Hiakintas 
jau su barzda, tuo tarpu Nikodemo sūnus Nikijas jį nupiešė žydintį jaunatvės grožiu, 
primindamas garsią Apolono meilę Hiakintui. 

Ant aukuro taip pat pavaizduotas Heraklis, gabenamas į dangų Atėnės ir kitų 
dievų. Ant aukuro taip pat esama Testijo dukterų, Mūzų ir Horų. 

O dėl Zefyro, dėl to, kad Apolonas Hiakintą netyčia užmušęs, taip pat dėl pasa- 


kojimo apie gėlę - manding, galėjo būti ir kitaip“, bet tebūnie kaip sakoma. 


KOMENTARAS 

Pausanijas - II a. vid. graikų autorius, apie kurį težinome iš jo didžiulio, dešim- 
ties knygų Graikijos aprašymo (Periegesis tes Hellados). Kilęs iš Lidijos miesto Ma- 
gnesijos, jis, regis, apkeliavo didelę Achajos dalį. Šis veikalas sukomponuotas kaip 
topografinėmis nuorodomis prisodrintas kelionės po Achajos miestus ir šventvietes 
aprašas. Tyrinėtojų ginčijamasi, kiek Pausanijui rūpėjo gamtinė aplinka, nors pasta- 
ruoju metu linkstama teigti, kad Graikijos kraštovaizdis jo kelionėje turi pakanka- 
mai reikšmingą vaidmenį. Plačiai perteikiami vietos padavimai, ritualai ir tikėjimai. 
Pausanijas dažnai apeliuoja į autopsiją, asmeninius pokalbius su vietos tradicijų ir 
mitologijos žinovais. Nors vis atsiranda mokslininkų, šiuos pareiškimus laikančių 


fikcija, archeologijos ir istorijos tyrimai patvirtina daugelį Pausanijo liudijimų. 


14  Apolono mylimas jaunuolis Hiakintas buvo svarbi Spartos kultinė figūra; jo garbei buvo 
švenčiama trijų dienų Hiakintijos šventė. 

15 Semelė - Dioniso motina, Ino - jo maitintoja. 

16  Pausanijas užsimena apie mitą, kad vakarų vėjas Zefyras, pavyduliaudamas Apolonui 
Hiakinto meilės, užmušė jaunuolį, į jį nukreipęs Apolono mestą diską. Iš Hiakinto kraujo 
lašų Apolonas išauginęs gėles, vadinamas mylimojo vardu. Pausanijas atkreipia dėmesį, kad 
Amiklėje esama kitokios, vietinės, Hiakinto mito versijos. 

Didžiulis dėmesys Pausanijo kelionėse skiriamas archajinio ir klasikinio laikotar- 
pių skulptūrai bei tapybai. Meno kūrinių aprašymas dažnai gana glaustas, tik religiškai 
svarbiausi ar įspūdingiausi pristatomi plačiau. Pausanijui labai rūpi tiksliai nustatyti 
kūriniuose vaizduojamus istorinius personažus arba mitologinius siužetus, taip pat 
pastarųjų savitumą, lyginant su klasikinėmis tapusiomis versijomis. Visgi čia vargiai 
terasime estetinių ar tuometine dailės teorija grindžiamų vertinimų. Pagrindinės 
skulptūros charakteristikos paprastai esti medžiaga (marmuras, bronza, medis, auk- 
sas, dramblio kaulas) ir, jspüdingesnio dydžio, - matmenys. Pausanijo veikale ne kartą 
aptariama meno paminklų autorystė, nurodomos jų atsiradimo istorinės aplinkybės. 

Graikijos aprašymas yra itin reikšmingas dailės istorijos šaltinis. Iš jo sužino- 
me apie pražuvusius architektūros, skulptūros ir tapybos kūrinius, juo remdamiesi 
galime identifikuoti negausius turimus archajinių ar klasikinių kūrinių originalus, 
vėlesnes jų kartotes ar atvaizdus (monetose, freskose ir pan.). Nuosekliai atsklei- 
džiami skulptūros ir tapybos darbų siužetai, įvardijami atributai, o jautrumas nej- 
prastoms mitų versijoms padeda suvokti analogiškus siužetus, pateikiamus kituose 
išlikusiuose kūriniuose. Vertingos, nors ir nesistemiškos Pausanijo žinios apie dailės 
paminklų autorius, užsakovus, užsakymo ar kūrimo aplinkybes. Galiausiai Graikijos 
aprašyme randame unikalios (ir dar palyginti mažai įprasmintos) informacijos apie 
dailės kūrinių reikšmę urbanistinėje erdvėje, jų socialinį ir religinį funkcionavimą. 

Pausanijo veikalas senaisiais laikais buvo menkai žinomas ir cituojamas, Bizan- 
tijoje jis išpopuliarėjo tik Paleologų epochoje (nuo XIII a. vid.). Mūsų laikus pasiekė 
tik vėlyvi Renesanso (XV-XVI a.) nuorašai. Pirma spausdinta versija buvo lotyniška, 
išleista Venecijoje apie 1500 m. Originalus graikiškas tekstas pirmą kartą išspaus- 
dintas Aldų spaustuvėje Venecijoje 1516 m. Jį parengė humanistas Marcus Musurus. 

Pausanijo veikalas aktualizuotas dabar jau klaskiniu Jameso Georgeo Frazerio 
komentaru, pasirodžiusiu 1898 m. XX a. šis veikalas sulaukė naujų leidimų ir tyrimų. 
Paskutinius penkiasdešimt metų metodologiškai atsinaujinus mitologijos tyrimams 
bei socialinei, mentalitetų ir idėjų istorijai Pausanijo Aprašymas šviežiai skaitomas 
ir kaip svarbus graikų mitologijos bei kultūros istorijos šaltinis, ir kaip ryškus II a. 


po Kr. panheleninio sąjūdžio ideologijos pavyzdys. 


VYTAUTAS ALIŠAUSKAS 


IV SKYRIUS. NARATYVINIAI TEKSTAI / KELIONĖS APRAŠYMAI IR VADOVAI 


Magistras Grigalius. Pasakojimas apie Romos miesto 
nuostabiuosius dalykus 


> Versta iš: Magister Gregorius, Narracio de Mirabilibus Urbis Romae, sudaryt. Robert Burchard 
Constantijn Huygens, Leiden: Brill, 1970, n. 4 (iš lotynų k. vertė ir komentarus parengė 


Vytautas Ališauskas) 


4. Apie antrą statulą. Kita bronzinė statula yra priešais pono popiežiaus rūmus, tai - di- 
džiulis žirgas ir jojikas. Piligrimai jį sako esant Teodoriką", Romos liaudis - Konstanti- 
ną“; kardinolai ir Romos kurijos dvasininkai jį vadina arba Marku, arba Kvintu Kviri- 
nu. Šis nuostabiai meistriškai atliktas paminklas senovėje stovėjo ant keturių bronzos 
kolonų priešais Jupiterio aukurą Kapitolijuje, tačiau palaimintasis Grigalius“ raitinin- 
ką ir jo žirgą nukėlė“, o keturias minėtas kolonas pastatė Šventojo Jono bažnyčioje 
Laterane. Na, o romiečiai raitininką su arkliu įkurdino prieš pono popiežiaus rūmus. 

Žirgas ir raitininkas, ir kolonos buvo puikiai paauksinti, bet daugelyje vietų 
auksą tai romėniškas godumas nugremžė, tai senybė sudildė. Sėdi raitininkas de- 
šinę ranką tiesdamas, tarsi į tautą prabiltų arba duotų įsakymą; kairąja ranka laiko 
vadžias, kuriomis kreipia žirgo galvą į dešinę, tarsi sukdamas į kitą vietą. Paukščiu- 
kas, vadinamas gegute, tupi tarp žirgo ausų, o toks nykštukas, parblokštas po žirgo 
kanopa, stebinamai perteikia mirštančio ir kenčiančio didžiules kančias išvaizdą. 
Kadangi šiam pasigėrėtinam dirbiniui priskiriami skirtingi vardai, tai ir jo padirbdi- 
nimo priežastys nurodomos skirtingos. Visiškai vengsiu tuščių pasakų, kurias apie 
šį dalyką porina piligrimai ir romėnai; nurodysiu tik tai, ką apie šio dirbinio kilmę 
išgirdau iš vyresniųjų, ir kardinolų, ir išsilavinusiųjų vyrų. 


[...] 


17  Teodorikas Didysis (454-526) - ostrogotų karalius, vakarinės Romos imperijos dalies 
valdovas, tapęs folkloriniu personažu. 

18 Konstantinas Didysis (272-337) Romos imperatorius, 313 m. suteikęs laisvę išpažinti 
krikščionių tikėjimą ir padėjęs pamatus krikščioniškajai imperijai. 

19 Šv. Grigalius Didysis, popiežius 590-604 m. 


20 Šiuo metu statulos kopija stovi ant Michelangelo suprojektuoto postamento. 

7. Apie juokinga Priapo staba. Yra dar kitas bronzos stabas [simulacrum], labai 
juokingas, jį vadina Priapu". Jis, nulenkes galvą tarsi trauktų į pėdą įstrigusį dyglį, 
perteikia aštrų skausmą kenčiančio išvaizdą. Bet pasilenkęs įdėmiai įsižiūrėti, ką tas 
darąs, pamatysi stebinančio dydžio vyriškąsias dalis. 

ll 

12. Dabar šį bei tą pasakysime apie marmurines statulas, kurios beveik visos palai- 
mintojo Grigaliaus buvo arba sunaikintos, arba suniokotos. Vieną iš jų dėl išskirtinio gro- 
Zio aprašysiu pirmą. Tasai atvaizdas, romiečių skirtas Venerai”, yra tokio pavidalo, kaip 
minima sakmėje - ji neapgalvotose varžybose su Junona ir Palade Pariui pasirodžiusi 
nuoga. Ją matydamas paikasis teisėjas sako: „Mūsų sprendimu Venera abi nugalėjo.“* 

Šis atvaizdas iš Paro marmuro atliktas taip nuostabiai ir nepaaiškinamai meis- 
triškai, jog atrodo veikiau kaip gyvas padaras negu skulptūra: nelyg drovėdamasi 
savo nuogybės, ji turi veidą, užlietą raudonio. Iš arti žiūrintiesiems atrodo, kad bal- 
tutėlius skruostus užlieja kraujas. Taigi stebinančios išvaizdos ir kažin kokios magi- 
nės įtaigos priverstas jos pažiūrėti ėjau tris kartus, nors nuo mano buveinės iki jos 
buvo dvi stadijos**. 

Netoliese esama marmurinių žirgų, stulbinančio dydžio ir meistriškai atliktų. 
Jie mat, kaip sakoma, yra pirmųjų skaičiavimo mokovų atvaizdai“. Jiems priskirti 


žirgai, kadangi buvę mitraus mąstymo. 


KOMENTARAS 

Mažai ką galima pasakyti apie Magistrą Grigalių (Magister Gregorius) iš Oksfordo, 
XII a. antroje pusėje lotynų kalba parašiusį Pasakojimą apie Romos miesto nuostabiuo- 
sius dalykus. Jo Pasakojimas - antikinių Romos miesto įžymybių vadovas, skirtas ne 


tiek piligrimui, kiek besidominčiajam amžinojo miesto senybėmis. Nereikia manyti, 


21 Graikų ir romėnų derlingumo dievukas, sodų globėjas; pagrindinis jo atributas - didžiulės 


genitalijos. Jo statulos dažnai statytos prie namų įėjimų, soduose, kryžkelėse. 
22 Sunku pasakyti apie kurią Venus Pudica (Drovioji Venera) tipo statulą kalbama. 
23  Laisva citata iš Ovidijaus Meilės meno (Ars amatoria) I, 248. 


24 Itališka stadija paprastai laikomas apie 185 m atstumas. Čia veikiausia galvoje turimas 
didesnis nuotolis. 


25 | Iš tikro kalbama apie Dioskurų statulas, dabar puošiančias Kapitolijaus kalvą. 

kad vadovas skirtas nuo maldininkų atsiribojusiai adresatų grupei, savo meto „turis- 
tams“: knygelę parašyti išreikalavę bičiuliai „magistras Martynas“ ir „ponas Tomas“ 
buvo maldingi žmonės, į kurių „šventąsias studijas ir dieviškąją skaitybą“, anot auto- 
riaus, nedrąsu įsiterpti su „menkai tepritaikytu“ pasakojimu. Adresatas yra piligrimas, 
drauge norintis pažinti ir įspūdingus Romos architektūros bei meno paminklus, o 
miestą matyti ne tik kaip neutralioje erdvėje išdėstytų krikščioniškų šventovių sankau- 
pa, bet ir kaip jame gyvenančios bendrijos, pirmiausia jos elito, atmintyje įprasmintą 
visumą. Poreikis įprasminti praeities objektus labai ryškus Grigaliaus žinioje apie tai, 
kaip identifikuojami jaunuoliai su žirgais, vėliau pastatyti Kapitolijaus laiptų viršūnėje. 
Netgi nežinant, ką vaizduoja skulptūros, stengiamasi jas padaryti „aiškias“, spekuliaty- 
viai alegorizuojant atributus - šiuo atveju žirgus. 

Dar po keturių šimtų metų „pasaulietinį“ (Lantichità di Roma ... raccolta breve- 
mente da gli autori antichi, & moderni) ir „bažnytinį“ (Descritione delle chiese, stati- 
oni, indulgenze & reliquie de Corpi Sancti, che sono in la città de Roma) vadovus po 
Roma (išleisti 1554 m.) parašęs garsusis architektas ir architektūros teoretikas An- 
drea Palladio abi savo knygas matė kaip viena kitą papildančias, tačiau „pasaulietinė“ 
dalis rėmėsi nebe žodine vietos tradicija kaip Grigaliaus darbe, bet - taip sakoma ir 
jos antraštėje — „senaisiais bei moderniaisiais“ autoriais. 

Grigalius meistriškai aprašė bene įspūdingiausią Romos bronzinę statulą - raitą 
imperatorių Marką Aurelijų, vienintelę išlikusią imperijos laikų raitelio skulptūrą. 
Be kita ko, senoji kompozicija buvo kiek kitokia negu dabar - po arklio kanopa 
gulėjo parblokštas barbarų karys. Net rimtuose dabartiniuose Romos vadovuose 
tvirtinama, kad Viduramžiais ji laikyta pirmo krikščionio imperatoriaus Konstanti- 
no Didžiojo atvaizdu, o mažiau rimtuose priduriama, kad tik dėl to ji ir išlikusi per 
šimtmečius. Keliauninkas iš Oksfordo pateikia bent kelias versijas. Patikimiausia jis 
laiko Romos dvasininkų: joje minimas ir Marko vardas, nors tolesnis pasakojimas - 
visiškai legendinis. Įdomi žinia apie senąjį postamentą, sudarytą iš keturių kolonų - 
panašių postamentų galime matyti senose romėnų peizažinėse freskose. 

Aprašyme pirmąsyk šaltiniuose paminėta helenistinė jaunuolio, traukiančio 
rakštį (Spinario), skulptūra, stovėjusi prie popiežiaus rūmų Laterane. Vėliau, 1471 m., 
popiežius Sikstas IV padovanojo ją miestui. Nuo tada pastaroji laikoma Kapitolijaus 


Konservatorių rūmuose, išskyrus 1798-1815 m. laikotarpį, kai Napoleono pagrobta 

buvo eksponuojama Luvre. Grigaliaus apra$ymas ir identifikacija puikiai parodo, 
kaip skirtinga kultūrinė patirtis ir skirtingos interpretacijos prielaidos lemia regė- 
seną. Šiuo atveju jaunuolio sutapatinimą su Priapu veikiausiai lėmė kitoks negu an- 
tikinis požiūris į nuogo kūno vaizdavimą ir nežinojimas, kad helenistinėje dailėje 
buvo paplitęs „žemasis“ buitinis žanras. Jeigu ši statula nebūtų išlikusi, remdamiesi 
tik Grigaliaus tekstu vargiai galėtume susidaryti adekvatų vaizdą. Palyginimui gali- 
me paminėti, jog apie tą patį laiką Romą lankęs Navaros rabinas kūrinį identifikavo 
kaip Absalomą, apie kurį Biblijoje sakoma, jog „nuo kojų pado iki viršugalvio jis 
neturėjo jokio trūkumo“ (2Sam 14, 25). Tačiau jau Palladio, aprašydamas Spinario, 
neįžvelgė nieko panašaus nei į komiškąjį dievuka, nei į biblinį gražuolį: „[Konserva- 
torių rūmų] Audiencijų salėje yra dvi bronzinės jaunuolių statulos [...] antra nuoga 
ir, atrodo, tai yra piemuo; su adata jis krapšto rakštį iš kojos pėdos.“ 

Svarbus Grigaliaus liudijimas apie Romoje buvusią ir per intensyvią VI-VII a. 
christianizaciją išlikusią vieną Veneros skulptūrų (dauguma jų atrastos smarkiai vė- 
liau). Jis neabejotinai patvirtina, kad Vakarų krikščionybės sostinėje buvo galima 
pamatyti grynai pagoniškų dailės kūrinių, o pasakojimas apie drovos raudonį, užlie- 
jusį moters veidą, šiandien, po gausių Antikos skulptūrų polichromijos tyrimų, gali 


kelti klausimą - ar tai tik metafora, ar nuoroda į dažų likučius? 


VYTAUTAS ALIŠAUSKAS 

Stendhal. Pasivaikščiojimai po Romą 


> Versta iš: Stendhal, Promenades dans Rome, Paris: Gallimard, 1997, p. 369-371 


(iš prancūzų k. vertė Giedrė Jankevičiūtė, komentarus parengė Vytautas Ališauskas) 


Šv. Augustino bažnyčia 


1828 m. liepos 11 d. 

Šią bažnyčią 1483 m. pastatydino prancūzų kardinolas d'Estouteville'is?*. Fasadas 
paprastas ir taurus; vidus suskaidytas į tris navas, išilgai jų daug turtingai marmu- 
ru išpuoštų koplyčių. Deja, praėjusiame šimtmetyje daugelį dalykų šioje bažnyčioje 
restauravo Vanvitelli”. Prabangus Didysis altorius buvo pastatytas pagal Bernini 
projektą: čia yra du gana gražūs adoruojantys angelai. 

Šv. Augustino koplyčią puošia gražios kolonos ir, kas ypač sudomino vieną 
mūsų kelionės draugių, trys Guercino paveikslai. Kitoje koplyčioje matome garsio- 
jo intriganto, Carracci mokinio Lanfranco kūrinius; pirmiausia dėmesio vertas jo 
Šv. Augustinas, ant jūros kranto medituojantis Švč. Trejybės slėpinį. Tas pats siužetas 
eskiziškai pavaizduotas ant vieno Raffaello vatikaniškųjų stanzy cokolio. Galima pa- 
lyginti manieras: pamatysime, kad, kaip nutiko su muzika nuo Pergolesi iki Rossini, 
tapyba, kol buvo dar gyva, nuo paprasto perėjo prie sudėtingo. 

Pirmoje koplyčioje iš kairės nuo įėjimo yra puikūs Michelangelo da Caravaggio 
kūriniai. Šis žmogus buvo žudikas, bet jo charakterio jėga jam neleido įklimpti į 


paiką ir prakilnų žanrą, tuo laiku išgarsinusį Cavalier dArpino, kurį Caravaggio no- 


26 Popiežiaus kamerlengas kardinolas Guillaume d'Estouteville'is (1403-1483) nuo 1446 m. 
buvo oficialus augustinų ordino protektorius (globėjas). Labai turtingas, karališkosios 
šeimos giminaitis. Jis perstatė ankstesnę (baigtą statyti 1446 m.) augustinų bažnyčią; 
rekonstrukcija baigta 1483 m. 

27 Luigi Vanvitelli (1700-1773) - vienas žymiausių to meto Italijos architektų; restauracijos 
darbams faktiškai vadovavo Carlo Murena (1713-1764). Ir dėl techninių problemų (teko 
tvirtinti piliorius bei ramstines arkas), ir dėl klasicistinio skonio bažnyčia po restauracijos 


neteko dalies ankstesnio puošnumo. 

réjo nužudyti”. Bijodamas kvailo idealizavimo, Caravaggio nekoregavo jokių savo 
modelių, kuriuos sutikdavo gatvėje ir pasikviesdavo pozuoti, trūkumų. Mačiau Ber- 
lyne kai kuriuos jo paveikslus, kurių užsakovai nepriėmė, nes tie darbai buvo labai 
bjaurüs^. Bjaurumo laikai dar nebuvo atėję. 

Dauguma užsieniečių, nekreipdami dėmesio į šiuos paveikslus, lekia prie centri- 
nės navos trečiojo piliastro kairėje. Čia yra Pranašas Izaijas, Raffaello freska; tai tas iš 
šio didžio žmogaus atliktų darbų, kuris artimiausias Michelangelo, o, mano nuomone, 
jį net pranoksta. Lyginti Pranašą Izaiją su kitais Raffaello kūriniais būtų tas pats, kaip 
Racineo Ataliją (Athalie) lyginti su Fedra (Phėdre) ir Ifigenija (Iphigėnie); Raffaello ne- 
sukūrė nieko didingesnio už šią vienišą figūrą. Ji nutapyta 1511 m., teigia Vasari. 

Šv. Augustino bažnyčia yra pakeliui nuo Via Condotti Šv. Petro [bazilikos] link. 
Kviečiu jus čia dažniau lankytis ir apžiūrinėti šią Raffaello freską skirtingai nusi- 
teikus. Tai vienintelis būdas išsaugoti aiškų supratimą apie garsiojo paveikslo stilių. 

Žmones, kurie skaito kelionių knygas ir nėra matę Italijos, visada šokiruoja vie- 
nas dalykas: tai autoriaus išskirtinis dėmesys bažnyčių aprašymams. 

Mano Skaitytojau! Pasistenk suprasti, kad be milžiniškų sumų, išleistų dėl pa- 
maldumo ir taip pat dėl tuštybės, nebūtume turėję bent ketvirčio didžiųjų meistrų 
šedevrų. Tie, kurių dvasia buvo šalta, pavyzdžiui, Tiziano, taip pat Guercino, grei- 
čiausiai būtų pasirinkę kitą amatą. „Atrodo, kad tapote pamaldus!“ - man du ar 


tris sykius pasakė užsieniečiai, kuriems daviau apžiūrėtinų bažnyčių sąrašą. 


KOMENTARAS 
Stendhalis (tikr. Marie Henry Beyle, 1783-1842) gimė Grenoblyje, mokykloje pasi- 
žymėjo gabumais matematikai, bet, išvykęs į Paryžių, studijas pametė dėl dalyvavimo 


28 Cavalier de Arpino - Kavalierius iš Arpino (popiežiaus globotas Romos dailininkas 
Giuseppe Cesari, 1568-1640; tėvas kilęs i$ Arpino, „kavalieriumi“ vadintas dėl priklausymo 
garbingam Kristaus ordinui) buvo Caravaggio mokytojas ir darbdavys; jį Caravaggio dėl 
konflikto buvo iškvietęs į dvikovą, bet kaip nekilmingasis negalėjo su juo susikauti. 

29 Neabejotinai kalbama apie pirmąją Prancūzų Šv. Liudviko bažnyčios Šv. Mato koplyčios 
altoriaus paveikslo versiją (ji žuvo II pasaulinio karo metais), užsakovų - kardinolo Mathieu 
Cointrelio įpėdinių atmestą dėl „natūralistiškai“ pavaizduotų suskirdusių evangelisto pėdų. 
Tokios pat suklupusių maldininkų pėdos matomos ir aptariamos Loreto Madonos paveiksle - 
jos perteikia žemiškosios gyvenimo kelionės vargus bei nuopuolius ir kontrastuoja su 


baltutėmis piligrimų pasitikti išėjusios Skaisčiausiosios Mergelės Marijos pėdomis. 


468 


IV SKYRIUS. NARATYVINIAI TEKSTAI / KELIONĖS APRAŠYMAI IR VADOVAI 


Napoleono vadovaujamuose karo veiksmuose (1800). Tada pirmąkart atsidūrė Itali- 
joje, kurioje vėliau praleis kone pusę savarankiško gyvenimo. Kuriam laikui palikęs 
armiją užsiėmė savišvieta, ypač domėjosi literatūra, filosofija ir anglų kalba. Jo anti- 
bažnytinės ir antiklerikalinės pažiūros ėmė formuotis dar mokykloje ir darė nemenką 
poveikį taip pat ir estetiniams sprendimams. Nemenka problema buvo priimti Italijoje 
sutelktą krikščioniškojo, o ypač bažnytinio meno paveldą ir juo dalytis su prancūzų 
laicistine aplinka - kaip naivus pasiteisinimas nuskamba baigiamasis skyrelio pasažas: 
„Mano Skaitytojau! Pasistenk suprasti, kad be milžiniškų sumų, išleistų dėl pamaldu- 
mo ir taip pat dėl tuštybės, nebūtume turėję bent ketvirčio didžiųjų meistrų šedevrų.“ 
1805 m. grįžęs į armiją tarnautojo statusu Stendhalis turi progos aplankyti dar 

ir Vokietiją bei Austriją, per Napoleono 1812 m. kampaniją pabuvoja ir Vilniuje. 
1830 m. gauna Prancūzijos konsulo Italijoje - Trieste ir Civitavekijoje - vietą. Stend- 
halis pagarsėjo ne tik kaip rašytojas, publicistas, bet ir kaip dailės bei muzikos isto- 
rikas. Nors būdamas savamokslis, 1817 m. išleido Tapybos Italijoje istoriją (Histoire 
de la peinture en Italie). Tais pat metais pasirodžiusioje knygoje Roma, Neapolis ir 
Florencija 1817 m. (Rome, Naples et Florence, en 1817; po to išėjo dar du papildyti 
leidimai) dėmesys skiriamas ne tik keliautojo įspūdžiams ar politinėms aktualijoms, 
bet ir kultūros bei meno paminklams. Knygoje Roma, Neapolis ir Florencija Stend- 
halis aprašė savo fiziologinę patirtį susidūrus su intensyvia meno vertybių aplinka: 
Florencijoje išėjęs iš Šventojo Kryžiaus (Santa Croce) bazilikos jis pajuto daužantis 
širdį, jį apėmė silpnumas, galvos svaigimas. Tokia patologinė būsena vėliau imta 
vadinti Stendhalio sindromu. Vis dėlto, didžiausią šlovę Stendhaliui kaip meno ži- 
novui ir vertintojui atnešė 1829 m. pasirodę Pasivaikščiojimai po Romą, kuriuose 
pasakojama apie 1827 ir 1828 m. apsilankymus šiame mieste. Stendhalio kelionės ap- 
rašymas populiarumu konkuruoja su Johanno Wolfgango von Goethes (1749-1832) 
knyga, skirta kelionės po Italiją (Italienische Reise) įspūdžiams (Goethe 1815-1817 m. 
išleistame dvitomyje apibendrino 1786-1788 m. kelionės nuo Veimaro iki Neapolio 
ir Sicilijos patirtį). Šios knygos skatino „gerų šeimų“ atžalas siųsti į Didžiąją ugdo- 
mąją-pažintinę kelionę (Grand tour) - jos metu Britanijos, Šiaurės Europos, o vėliau 
ir Amerikos jaunuomenė susipažindavo su Europos (Prancūzija - Šveicarija — kai 
kada Ispanija - ir ypač Italija) civilizacija. Abiejų knygų leidimai periodiškai karto- 


jami įvairiomis Europos kalbomis ir laikomi kelionių literatūros klasika. 

Roma, kurios Stendhalis turėjo nemėgti kaip valdomos popiežiaus ir įkūnijan- 
čios katalikybę su visomis jos kultūrinėmis pasekmėmis, knygoje atsispindi priešta- 
ringai: ji sustingusi ir gyva, kupina grožio ir skurdo, prabangi, bet stokojanti „ku- 
klaus buržuazijos žavesio“, provokuojanti priešintis ir drauge priverčianti nusilenkti 
jos didybei. Tuo metu, kai turistinis sezonas bent jau Romoje baigdavosi apie ge- 
gužės vidurį, Stendhalis ekscentriškai siūlė lankyti Italiją vasarą, mat klimatas esąs 
geriausias menininkas. Šio principo laikėsi ir pats: jei nuo birželio vidurio iki rug- 
sėjo pradžios sveiko proto keliautojas Italijos, ypač Romos, vengdavo dėl karščių ir ma- 
liarijos, tai Stendhalio Pasivaikščiojimų dienoraštis pradedamas 1827 m. rugpjūčio 3 d. - 
sunkiausiu vasaros metu. 

Iš Pasivaikščiojimų skelbiama ištrauka - Šv. Augustino bažnyčios aprašas - įdo- 
mi ne tik kaip vienos gražiausių, bet ir kaip iki šiol turistų mažiau lankomų bažny- 
čių pristatymas. Šis fragmentas tinkamai iliustruoja, kaip šaltinio autorius gali būti 

„aklas“ akivaizdiems dalykams. Kalbant apie Caravaggio paveikslą Loreto Madona 
(1603-1608) kažkodėl vartojama daugiskaita („kūriniai“), nepaminimas nei pavadi- 
nimas, nei siužetas. Dar keistesnis kitas „nepastebėjimas“: vardijant tikrai ne pirma- 
eilius Guercino ar Lanfranco paveikslus, mėgaujantis koplyčių marmuru ir karštai 
rekomenduojant Rafaello sienų tapybos fragmentą, vaizduojantį pranašą Izaiją, nė 
nepaminima didelių matmenų ir įstabaus grožio kito Renesanso meninko Jacopo 
Sansovino (1486-1570) skulptūra Gimdymo madona (Madonna del Parto). Nuo 
1820 m. imta tikėti, kad prie šios statulos besimeldžiančios moterys patiria ypatingą 
Dievo pagalbą gimdydamos. Šis liaudies maldingumas neabejotinai buvo atkarus 
prancūzų laisvamaniškosios Apšvietos paveiktam rašytojui; tai paaiškintų, kodėl jis 

„nepastebėjo“ iškilaus renesansinio kūrinio. Jei turėtume tik Stendhalio aprašymą 
(formaliai - pirmaeilį vienalaikio ir tiesioginio liudytojo paliktą šaltinį), turėtume 
teigti, kad Sansovino skulptūra XIX a. trečio dešimtmečio pabaigoje stovėjo kažkur 


kitur, bet ne Šv. Augustino bažnyčioje. 

Adomas Honoris Kirkoras. Pasivaikščiojimai 
po Vilnių ir jo apylinkes 


> Tekstas iš knygos: Adomas Honoris Kirkoras, Pasivaikščiojimai po Vilnių ir jo apylinkes, 
vertė Kazys Uscila, Vilnius: Mintis, 1991, p. 106-107 (komentarus parengė Vytautas Ališauskas, 


Giedrė Jankevičiūtė) 


VI pasivaikščiojimas 

Kitados šalia katedros buvusių bulvarų pabaigoje pasukę į kairę, patenkame į pla- 
čią, tiesią, ką tik nutiestą gatvę, esančią netoli Šv. Jurgio bažnyčios ir todėl vadinamą 
Šv. Jurgio prospektu. Anksčiau čia buvo daktaro Čarnockio parkai. Laikui bėgant, kai 
abipus prospekto pagal planą bus pastatyta namų, jis tikrų tikriausiai taps viena iš pui- 
kiausių miesto gatvių. O katedros frontono, tokio nuostabaus, statulos papildys gražų 


vaizdą; jau ir dabar, nutiesus šią gatvę, katedros frontonas atrodo daug įspūdingesnis. 


Šv. Jurgio bažnyčia 

Dešinėje šio prospekto pusėje yra Šv. Jurgio bažnyčia, kurią po 1506 m. pasta- 
tė Vilniaus vaivada kunigaikštis Mikalojus Radvila [Mikalojus Radvila Senasis, po 
1404-1509; palaidotas Vilniaus Bernardinų bažnyčioje] kartu su senosios regulos 
karmelitų vienuolynu pergalės prieš totorius [1506 08 06] prie Klecko [dab. Baltaru- 
sijoje] atminimui. Karmelitai laikė bažnyčią iki 1798 m., kol vienuolynas buvo per- 
duotas diecezijos seminarijai. Bažnyčia stačiakampė, be bokštų, išorės architektūra 
neįspūdinga. Bažnyčios ilgis - 68 uolektys, plačiausia vieta -18 uolekčių. Šen bei ten 
viduje išdėlioti juodi Radvilų ereliai su medžioklės trimitais ant krūtinių primena 
įkūrėjo kunigaikščio herbą [trys medžioklės trimitai - giminės pradininko Radvi- 
los Astikaičio (1384-1477) herbas], statulos šventųjų karmelitų abitais žadina mintis 
apie buvusius šio būsto gyventojus. Bažnyčia šviesi, gana erdvi, bet dėl ankstyvų 
pamaldų žmonių nelabai lankoma. Skliautai aukšti, pailgos elipsės formos, jų fres- 
kos vaizduoja pagrindinius šv. Jurgio riteriško gyvenimo ir kančių vaizdus. Šventojo 
luomui priminti sakykla padaryta seno riterių kovos vežimo formos; seniau prie jo 


dar buvę du šuoliais lekiantys žirgai, tempiantys vežimaitį, o jame sėdėjęs vadžias 

abiem rankomis laikas angelėlis. Dabar šie laiko gerokai apgadinti žirgai nuimti. Ant 
keturių laiptų pakylėto didžiojo Šv. Jurgio altoriaus mensa mūrinė, o aukščiau, tarp 
kolonėlių, - dviejų skyrių tabernakulis. Šoninių altorių yra 5: šv. Juozapo, šv. Tado 
Apaštalo, šv. Elijo Pranašo, kuriame yra Švč. m. Marijos sidabro apdarais paveikslas 
ir karstelis su relikvijomis, šv. Teresės ir karmelitų patriarcho šv. Kryžiaus Jono. Ne- 
seniai buvusio seminarijos rektoriaus [1842 m. Vilniaus dvasinė akademija perkelta 
į Sankt Peterburgą] kunigo Kitkevičiaus [Antanas Kitkevičius-Kikutis, 1805-1857] ir 
seminarijos profesoriaus kunigo Liucijaus Godliausko pastangomis prisidėjo nau- 
jas Šv. Filomenos altorius. Kairėje bažnyčios pusėje pristatyta Šv. Barboros koplyčia 
šiandien paversta sandėliu. Turtingoje bibliotekoje yra ne tik dvasinio ir istorinio 
turinio, bet ir įvairių mokslo šakų kūrinių. (Be to, joje yra ištaigingas, puikiai ilius- 
truotas visiems žinomas Buffono Gamtos istorijos leidinys?). 

Šalia vienuolyno mažuose kiemeliuose dar visai neseniai galima buvo rėgėti ba- 
jorų dvarelius su podėliais ir klėtelėmis, kurie dabar sunykę ar perstatyti tolydžio 
retėja; kai kuriuos gaubia sodai ar bent medžiai. Visi statiniai buvo su aukštais, smai- 
liais stogais ir blizgančiais rutuliais ant jų, priebučiai buvo dailiai drožinėti. Tai so- 
dybos į senatvę čia apsigyvenusių bajorų, kaip tuomet sakydavo, išėjusių į devocijas. 
Apie tai mums ir mūsų ainiams gyvą atminimą paliko Lietuvos vaizdų ir padavimų 
autorius savo nuostabioje dvitomėje apysakoje Antakalnio dvareliai*. 

Tuoj už Šv. Jurgio bažnyčios išnyra rimtos, ramiai sruvenančios Neries mėlynė. 


Perėję kelis skersgatvius, atsiduriame prie Žaliojo tilto. 


KOMENTARAS 
Adomas Honoris Kirkoras (1818-1886) - viena kontroversiškiausių XIX a. Lietu- 
vos kultūrinių figūrų. Kilęs iš buvusios LDK Gudijos (gimė Mogiliavo gubernijoje), 


save suvokė kaip lietuvį ir siekė tarnauti daugiakalbei Lietuvos visuomenei. Reiškėsi 


30  Georges-Louis Leclerc, Buffono grafas (1707-1788) - Apšvietos epochos gamtininkas, vienas 
evoliucijos teorijos pagrindėjų, 36 tomų Gamtos istorijos (l'Histoire naturelle, générale et 


particuliére, avec la description du Cabinet du Roy, 1749-1789) autorius. 


31 Turimas galvoje Ignacas Chodzka (Ignacy Chodžko), pasakojimų ciklų Lietuvos vaizdai 
(Obrazy litewskie, 1840-1850 m.) ir Lietuvos padavimai (Podania litewskie, 1852-1860 m.) 


autorius. Antakalnio dvareliai (Dworki na Antokolu) priklauso Lietuvos vaizdų ciklui. 


472 


IV SKYRIUS. NARATYVINIAI TEKSTAI / KELIONĖS APRAŠYMAI IR VADOVAI 


kaip laikraščių redaktorius, publicistas, leidėjas, archeologas, etnologas, bet ieškojo 
ir kompromiso su Rusijos valdžia, tuo neįtikdamas radikaliai nusiteikusiai visuome- 
nės daliai, o drauge taip ir nepelnydamas visiško valdžios pasitikėjimo. 

Redagavo statistinio pobūdžio Vilniaus gubernijos metraštį rusų kalba - 
Ilamamnve kuuscku Bunenckoii ey6epuuii (1850-1854), lenkų kalba leido literatūros 
ir kraštotyros almanachą Vilniaus aplankas (Teka Wilenska, 1857-1858); caro valdžiai 
uždraudus Aplanką, surinktą medžiagą paskelbė straipsnių apie Vilnių rinkiniuose 
(Pismo zbiorowe Wilenskie, 1859, 1862). 1859 m. įsigijęs nuosavą spaustuvę, rusų ir 
lenkų kalbomis leido Vilniaus žinių laikraštį Kurier Wilenski ir Bunenckuū eecmuuk 
(nuo 1864 m. ėjo tik rusų k.). Kraštotyrinę ir švietėjišką veiklą, propaguojančią bu- 
vusių LDK žemių istoriją bei kultūrą, tęsė ir po 1867 m. persikėlęs į Sankt Peterburgą, 
vėliau Krokuvą, kurioje ir mirė. 

Pirmą kartą vadovą po Vilnių (pasirašęs Jono iš Slivino - pagal gimtąjį dvarą - 
slapyvardžiu) Kirkoras paskelbė 1856 m. lenkų kalba: Jan ze Šliwina, Przechadzki po 
Wilnie i jego okolicach, Wilno, 1856 (į rusų k. išverstas vadovo tekstas buvo panau- 
dotas straipsnyje Istorinė ir statistinė Vilniaus miesto apžvalga, paskelbtame 1858 m. 
caro Aleksandro II (1818-1881) apsilankymo Vilniuje proga Archeologijos komisijos 
išleistame leidinyje”). Po trejų metų, 1859 m., Maurikijaus Orgelbrando spaustuvė 
Vilniuje išleido antrą, papildytą Kirkoro vadovo leidimą. Šį variantą 1880 ir 1889 m. 
pakartojo Vilniaus Juozapo Zavadskio spaustuvė. 

Kirkoro knyga - pirmasis vadovas po Vilnių ir gana savalaikis tokio pobūdžio 
literatūros pavyzdys tuometinėje Rusijos imperijoje ir bendrai Europoje: pirmasis 
išsamus Sant Peterburgo įžymybių aprašymas pasirodė 1816-1828 m. (tai Pavelo 
Svinjino penkiatomis Sankt Peterburgo ir jo apylinkių įžymybės“), o kišeninis va- 
dovas keliautojams išleistas 1846 m.**, Maskvos istorinių įžymybių sąvadai buvo 


parengti jau XVIII a. pabaigoje“, tačiau kelionių vadovas po miestą išleistas tik 


32 B namamo npeóweanus Iocydapa umnepamopa Anekcanopa II e Bunvne 6 u 7 ceumaopa 
1858 e. | Na pamiątkę pobytu Najjasniejszego Cesarza Jego Mości Alexandra II w Wilnie 6 I 7 
wrzesnia 1858, Wilno: J. Zawadski, 1858. 


33 IL Cmunbum, /ĮJocmonamamuocmu Caukmnemepóypea u ezo okxpecmnocmeii, t. 1-5, 1816-1828. 
34  A.Tpeu, Beco IIemepóype e Kapmane, 1846; 2-as leidimas 1851. 


35 B. Py6an, Onucanue uumnepamopckoeo CMOAUUHO2O 20p00a Mockavi..., 1782; JI. MakcnmoBuų, 

1873 m.?5, Piotro Dubrovskio vadovas po Varšuvą rusų kalba pasirodė 1850 m.37, o 
lenkiškas Franciszeko Maksymiliano Sobieszczanskio — 1857 m.” (vadovu nelai- 
kytinas nei Lukaszo Golebiowskio parengtas 1827 m. Varšuvos statistinis žinynas — 
Opisanie historyczno-statystyczne miasta Warszawy, nei Juliano Bartoszewicziaus 
istorinė Varšuvos bažnyčių apžvalga). 

Samprotaujant apie Kirkoro vadovo savalaikiškumą, reikėtų prisiminti, kad mo- 
dernių turistinių vadovų leidybos pradžia siejama su vokiečių leidėjo iš Koblenco 
Karlo Baedekerio (1801-1859) vardu ir jo knyga Kelionė Reinu nuo Mainzo iki Kel- 
no (Rheinreise von Mainz bis Kėln, 1828), taip pat Londono leidėjo Johno Murray 
(1808-1892) veikla, prasidėjusia nuo Vadovo keliaujantiesiems į Zemyng (Handbook 
for Travellers on the Continent, 1836)? išleidimo. Baedekerio, Murray ir britiško Bea- 
dekerio partnerio Jameso Muirheado (1853-1934) veiklos rezultatas - modernüs eu- 
ropietiški kelionių vadovai, tarp jų - Anglijoje (nuo 1918 m.) bei Prancūzijoje (nuo 
1920 m.) leidžiama Mėlynyjų gidų (Blue Guides / Guides Bleu) serija, pirmiausia pri- 
statanti architektūros ir dailės paminklus. 

Čia skelbiama kiek paredaguota 1859 m. Pasivaikščiojimų leidinio lietuviškojo 
vertimo ištrauka. Vilnių autorius matė kaip istorinių prasmių prisodrintą erdvę: 

„Vilniuje sulig kiekvienu žingsniu užtiksite ką nors įdomaus, pamokomo, kas pri- 


mins jums šlovingus lietuvių žygius, atvers dorybių ir nuopelnų, ydų ir aistrų kupiną 


IIymeeo0umezo K OPE6HOCMAM U 00CMONAaMAMHOCMAM MOCKO8CKUM, pykosoðcmeyowuù 


zu060nbeimcmayioweeo no UEMbIDĖM UACMAM CEA CMOAUU„I, t. 1-4, 1792-1793. 


36 Bca Mockea e Kapmane. Hcmopuueckuū, amnozpabuveckuU, cmamucmuueckuii u 
monozpaguveckuū nymeso0umezv no Mockee u eë okxpecmuocmsA, 1873; 2-as leidimas 1882. 


37 IL ĮĮy6poBcknū, Onucauue Bapuasoi u ee okpecmuocmeii c óononueuuew onucanus 
Wenucmoxoea, 1850; Kirkoro vadovą XIX a. antros pusės - XX a. pradžios rusiškų vadovų 
po Vilnių kontekste analizuoja Pavelas Lavrinecas straipsnyje: II. Jlaspuneų, Pycckue 
nyresoguTem ro Bunburocy XIX - nayana XX bb.: npuanųnnBI kourosuuyit vu or6opa 
06pekKTOB (www.ruthenia.ru/vademecum/LAVRINEC.pdf). 


38 Przewodnik po Warszawie z planem miasta ozdobionym 10cig rycinami na stali, uloZony 
przez E M. Sobieszczanskiego, Warszawa: Główny Skład w Kantorze Drukarni Gazety 
Codziennej, 1857. 


39 1865 m. Johnas Murray išleido Thomaso Michello parengtą Vadovą keliautojams po Rusiją, 
Lenkiją ir Suomiją, kuriame minima ir Lietuva (Handbook for Travellers in Rusia, Poland, and 
Finland; new edition, revised by Thomas Michel, with maps and plans, London, 1865; anksčiau 
išspausdintas kaip dalis vadovo po Šiaurės Europą - Handbook for Nothern Europe). 

jų gyvenimo knygą“ (iš Pasivaikščiojimų pratarmės). Šioms prasmėms atskleisti Kir- 
koras pasitelkė kone visus tuo metu buvusius istorinius Vilniaus miesto tyrimus ir 
kai kuriuos archyvinius šaltinius. Vis dėlto tekstas nėra statinių ir su jais susietų var- 
dų bei datų inventorius. Tiesioginis miesto paminklų stebėjimas, asmeninė „vaikš- 
čiojimo“ patirtis, jautrumas gamtiniam, socialiniam ir tautiniam audiniui, galiausiai 
archeologo pastabumas susilieja į vientisą, iki šiol raiškumu nepralenktą pasakoji- 
mą. Dailės kūriniai jame nėra pirmos svarbos veikėjai, tačiau bažnyčių ar viešųjų 
institucijų aprašuose jie nuosekliai ir gan išsamiai suminimi, kartais pateikiant ir 
istorinės informacijos, apibūdinant išlikimo laipsnį (kad ir originalios sakyklos, mi- 
nimos mūsų ištraukoje). Įdomi ne visų išlikusių Senienų muziejaus eksponatų ap- 
žvalga: gan korektišką jų aprašymą dažnai lydi naivios identifikacijos („nežinomos 
statulos akmeninė koja, rasta Vilniuje, Lukiškėse [...] be abejo [...] priklausė kuriam 
nors Lietuvos dievui“), atitinkančios bendrą to meto autoritetų (Teodoro Narbuto, 


Juozapo Ignaco Kraševskio ir kt.) regėseną. 

GROZINÉ LITERATÜRA 


Grožinė literatūra kaip šaltinis dailės istorijai gali būti naudinga keliais atžvilgiais. 
Visų pirma, poezijos ir prozos tekstai dailininkų ir jų užsakovų buvo ir tebėra nau- 
dojami kaip ikonografijos provaizdžiai. Akivaizdu, kad be Romos poeto Ovidijaus 
(43 m. pr. Kr.-17 m.) žinomiausio kūrinio - epinės poemos Metamofozés nejma- 
noma suprasti ir interpretuoti Peterį Bruegelį (1525/29-1569) garsinusio Peizažo su 
krentančiu Ikaru (iki 1560), ankstyvųjų Gian Lorenzo Bernini (1598-1680) skulptū- 
rinių grupių Prozerpinos pagrobimas (1621-1622) arba Apolonas ir Dafnė (1622-1625) 
ir daugybės kitų Antikos, Viduramžių, Renesanso, Baroko, Modernizmo ir mūsų 
laikų mitologinės tematikos dailės kūrinių". Peno dailei suteikė Renesanso autoriai 
Dante Alighieri (1265-1321), Francesco Petrarca (1304-1374), Torquato Tasso (1544- 


1595), Ludovico Ariosto (1474-1533). Istorizmo epochos dailė, pirmiausia romantikai, 


1 — Šios temos bibliografija sudarytų atskirą leidinį, tad kaip iliustracija pateikiamos tik kelios 
įvairaus pobūdžio tyrimų nuorodos: The Cambridge Companion to Ovid, sudaryt. 
Ph. Hardie, Cambridge University Press, 2002, p. 336-367; L. Barkan, The Gods Made 
Flesh: Metamorphosis and the Pursuit of Paganism, Yale University Press, 1986; C. Cieri Via, 
Larte delle metamorfosi: decorazioni mitologiche nel Cinguecento. Roma: Lithos, 2003; Die 
schóne Verwirrung der Phantasie: antike Mythologie in Literatur und Kunst um 1800, sudaryt. 
D. Burdorf, W. Schweickard, Tübingen: Francke, 1998; Ikonographische Repertorien zur 
Rezeption des antiken Mythos in Europa, sudaryt. L. Freedman ir kt., 3 t., Berlin: Mann, 
1995-2005; G. K. Galinsky, Ovids Metamorphoses: An Introduction to the Basic Aspects, 
University of California Press, 1975; Lexicon Iconographicum Mythologiae Classicae, sudaryt. 
H. C. Ackermann, J. R. Gisler, 18 t., Zürich: Artemis, 1981-1997 (www.limcnet.org); 
V. M. Kommerell, Metamorphosed margins: the case for a visual rhetoric of the Renaissance 
Grottesche under the influence of Ovids Metamorphoses, Hildesheim: Olms, 2008; 
J. D. Reid, Ch. Rohman, Oxford Guide to Classical Mythology in the Arts, 1300-1900, 
2 t., Oxford University Press, 1993; M. Thimann, Lügenhafte Bilder: Ovids favole und das 
Historienbild in der italienischen Renaissance, Gėttingen: Vandenhoeck & Ruprecht, 2002; 
taip pat tinklalapis ICONOS, Vermonto universiteto projektas The Ovid Project (www.uvm. 
edu) ir kt. 

atsigręžė į nacionalinę mitologiją ir literatūrą. Nazarėnai, prerafaelitai, visų šalių 
romantizmo ir simbolizmo dailės atstovai įkvėpimo ieškojo Viduramžių roma- 
nuose ir kronikose, bet taip pat amžininkų kūriniuose: vienas pirmųjų prerafaelitų 
paveikslų - Johno Everetto Milais (1829-1896) kompozicija Izabelė (1849) - buvo 
nutapytas pagal Johno Keatso (1795-1821) eilėraštį Izabelė, arba Vazonas su baziliku 
(Isabella, or the Pot of Basil, 1818), kurį poetui savo ruožtu įkvėpė Boccaccio (1313- 
1375) Dekameronas; rusų simbolistas Michailas Vrubelis (1856-1910) savo demoną 
perėmė iš Michailo Lermontovo (1814-1841) poemos, o Caraite-gulbe (1900) - iš 
Puškino (1799-1837) sueiliuotų rusiškų pasakų arba, tiksliau, - Nikolajaus Rims- 
kio-Korsakovo (1844-1908) operos Pasaka apie carą Sultoną (1900) pagal Puškiną. 

Konkretaus kūrinio siužetas dažniausiai tampa poezijos ir prozos iliustracijų 
pagrindu. Nesusipažinus su literatūriniu šaltiniu, net jei kalbamea apie abstrakčių 
formų dailę, interpretacija neįmanoma. 

Antra, literatūros kūriniai - ir proza, ir poezija - dailės istorikui gali padėti su- 
vokti ir įvardyti kai kurias jo nagrinėjamos epochos kultūrines idėjas. Pavyzdžiui, 
lėlės, kaukės motyvas dailėje artimai susijęs su Romantizmo literatūros, ypač Ernsto 
Theodoro Wilhelmo Hoffmanno (1776-1822) atgijusių antropomorfinių automatų 
siužetais. Puiki miesto gyvenimo modernėjimo iliustracija - Émileio Zola (1840- 
1902) romanas Moterų laimė (Au bonheur des dames, 1883), vaizdžiai pasakojantis 
apie Paryžiaus urbanistinius pertvarkymus XIX a. antroje pusėje, visų pirma - di- 
džiųjų parduotuvių atsiradimą ir to pasekmes. 

Literatūros kūriniai jautriai užfiksuoja amžininkų meninius idealus, madas, 
skonį. Apie vieną svarbių modernizmo samonei identifikuoti literatūros kūrinių - 
Honoré de Balzaco (1799-1850) romaną Nežinomas šedevras (Le Chef-doeuvre in- 
connu, 1831) ir jo reikšmę dailės istorijai rašoma šios knygos pirmajame poskyryje. 
Charleso Baudelaireo (1821-1867) Modernaus gyvenimo tapytojas (Le Peintre de la 
vie moderne, 1863) - beletrizuoti pasakojimai apie amžininką tapytoją Constantina 
Guysą (1802-1892) - vertinamas kaip to laikmečio menininko savivokos išraiška; 
panašiai žvelgiama ir į lietuvių rašytojų kūrinius apie sovietinę bohemą. Tarp daž- 
niausiai minimų yra šie romanai: Jono Avyžiaus (1922-1999) Chameleono spalvos 
(1975), Jurgio Kunčino (1947-2002) Bilė ir kiti (2002), Leonardo Gutausko (g. 1938) 


Plunksnos (2003). Atsigręžę į ankstesnius laikus, prisimintume Kazio Borutos 

(1905-1965) romaną-baladę Mediniai stebuklai (1938) apie talento išmėginimus ir 
menininko dramą bei apysaką Sunkūs paminklai (1960), pasakojančią apie tragišką 
skulptoriaus Vinco Grybo (1890-1941) likimą, komplikuotus dailininko bei visuo- 
menės santykius konkrečioje istorinėje situacijoje, menininko pasirinkimo dilemą. 

Apskritai literatūros meninės raiškos specifika, t. y. poezijos ir prozos kūrinių 
įtaigumas, ne tik padeda įsigyventi į epochos dvasią ir pajusti jos kultūros „ner- 
va“, bet taip pat skatina gyvai ir naujai pamatyti kūrinius, kurių pavidalą pakeitė, 
išblukino, nudilino laikas. Čia vertėtų prisiminti literatūros terminu virtusį grai- 
kišką žodį ekfrazė (£kopaoic), reiškiantį retorinę figūrą - įtaigų ir vaizdų dailės ar 
architektūros kūrinio aprašymą literatūriniame tekste*. Aprašomi gali būti ir fikci- 
niai kūriniai, dažnai išreiškiantys meninį idealą. Žinomiausi pavyzdžiai iš graikų 
literatūros - Achilo skydo aprašymas Homero (VIII a. pr. Kr.) poemos Iliada XVIII 
giesmėje bei Hesiodui (apie 700 m. pr. Kr.) priskiriamas Heraklio skydo aprašymas. 
Abu skydai buvę nukalti Hefaisto. Romėnų literatūroje šią tradiciją pratęsė Vergilijus 
(70-19 m. pr. Kr.) poemoje Eneida aprašydamas Enėjo skydą. Įvairių fikcinių ir tikrų 
kūrinių ekfrazių randame Lukiano (apie 120-180) kūryboje; ypač pagarsėjo jo dialoge 
Apie šmeižtą (De calumnia, 5) aprašyta garsiojo Antikos tapytojo Apelio (apie 370- 
306 m. pr. Kr.) alegorinė kompozicija, vaizduojanti šmeižtą; pagal šį aprašą Sandro 
Botticelli (1445-1510) nutapė paveikslą Apšmeižimas (1496, Florencijos Uffizi galeri- 
ja). Turint omenyje, kaip fragmentiškai išlikusi Antikos dailė, šių aprašymų reikšmę 
dailės istorijai pervertinti sunku. 

Ekfrazę mėgo taip pat ir Renesanso bei Baroko autoriai: Ariosto poemos Pa- 
šėlęs Rolandas (Orlando furioso) XXXIII giesmėje išraiškingai aprašoma fantastinė 
Merlino paveikslų galerija, ispanų dramaturgas Lope de Vega (1562-1635) dažnai 
naudojo italų dailės aprašymus ir net pavertė Tiziano (1480/85-1576) vienos savo 
pjesių personažu. Mūsų laikams artimesnis ekfrazės pavyzdys - anglų romantiko 
Johno Keatso Odė graikų vazai (Ode on a Grecian Urn, 1819), rodanti poeto ir jo 


amžininkų požiūrį į Antikos paminklus kaip į tobuliausio grožio pavyzdžius, kurių 


2 Paminėtini ir ekfrazių rinkiniai - atskiras antikinis ir bizantinis žanras, dėl išskirtinio 
dėmesio retorikai ir dažno fiktyvių kūrinių aprašinėjimo taip pat priskirtinas prie grožinės 
literatūros. Net garsusis Filostrato Lemniečio (g. apie 190) veikalas Atvaizdai (Ewkóvec) 


veikiausiai yra įsivaizduojamo dailės kūrinių rinkinio aprašas. 

pažinti iki galo jie nebepajėgia: „Grožis yra tiesa, tiesa yra grožis — ir tai viskas, ką 
šioje žemėje žinome ir ką turime žinoti.“ Dar labiau artėjant prie mūsų dienų ir 
mūsų krašto, galima minėti lenkų poetės Wistawos Szymborskos (g. 1923) eilėraš- 
čius Rubenso moterys (Kobiety Rubensa) ir Dvi Bruegelio beždžionės (Dwie malpy 
Bruegla), o ieškodami ekfrazės pavyzdžių Lietuvos XX a. literatūroje turėtume atsi- 
versti Alfonso Andriuškevičiaus (g. 1940) Alfonso Nykos-Niliūno (g. 1919), Henriko 
Radausko (1910-1970), Juditos Vaičiūnaitės (1937-2001) poeziją. 

Dar viena svarbi literatūrinio teksto kaip dailės istorijos šaltinio ypatybė - ge- 
bėjimas užfiksuoti ne tik žinias apie sunykusius ar dingusius kūrinius, bet ir apie jų 
autorius, dailininkų būdo ir išvaizdos savybes, apie kurias kitų liudijimų neturime. 
Šiais aspektais dailės istorikui gali pasitarnauti pačių įvairiausių žanrų ir stilių teks- 
tai - nuo ekfrazės iki anekdoto. Būtent literatūra fiksuoja, kaip XIII-XIV a. Flo- 
rencijoje formavosi specifinis požiūris į vis griežčiau nuo amatininkų atsiskiriančių 
dailininkų sluoksnį ir klostėsi pasakojamoji biografinė tradicija apie žinomesnius 
šio sluoksnio atstovus - tapytojus ir skulptorius. Apie tai liudija tiek anekdotai apie 
Giotto (1267-1337) ir Buffalmacco (Bonamico di Cristofano, apie 1290-1340), užfik- 
suoti Boccaccio Dekamerono novelėse, tiek Petrarcos sonetai, skirti poeto draugui 
dailininkui Simone Martini'ui (1284-1344). Nenykstantis anekdoto žanras patvirti- 
na, kaip užrašyta sakytinė tradicija padeda išsaugoti dailės istorijai vertingas Žinias, 
kurias ilgainiui kartais patvirtina ir kiti šaltiniai. Iš antologijoje minimų pavyzdžių 
anekdotui artimas pasakojimas apie tapytoją Vladą Eidukevičių (1891-1941) ir Sta- 
sio Šilingo dukteris, pateiktas komentare Misiūnų ūkio meno vertybių inventoriui; 
anekdoto elementų turi Jono Dovydaičio aprašyta Dariaus ir Girėno paminklo ant 
Puntuko istorija, kurios fragmentas pateikiamas šiame poskyryje. 

Kartais literatūros kūrinys užfiksuoja dailės istorijai vertingas žinias, kurių dėl 
įvairių priežasčių negalima skelbti specifiniuose dailėtyriniuose tekstuose, nes vie- 
šoji nuomonė meninės prozos atžvilgiu atlaidesnė. Pavyzdžiui, Dovydaitis savo apy- 
sakoje apie Pundziaus kūrinio atsiradimo aplinkybes galėjo pasakyti daugiau, negu 
būtų buvę leista sovietų žurnalistui, o italų rašytojui Leonardo Sciascia (1921-1989) 
negrėsė sulaukti mafijos keršto romane Paprasta istorija (Una storia semplice) panau- 
dojus sakytinės istorijos perduotą pasakojimą apie Caravaggio (1571-1610) paveiks- 


lo Kristaus gimimas su šventaisiais Laurynu ir Pranciškumi (1609) vagystę. Kūrinys 

1969 m. naktį iš spalio 17 į 18 d. buvo pagrobtas i$ Palermo Šv. Lauryno oratorijos, 
kurioje iškabėjo 360 metų. Pagrobimas greičiausiai turėjo simbolinę prasmę, nes 
įvairios mafijos grupuotės per savo susirinkimus iškabindavo pavogtą kūrinį kaip 
galios ir prestižo ženklą. Pasak Sciascia pasakojimo, savo trofėjų mafijos nariai laikė 
netinkamomis sąlygomis, kol sykį jį paliktą prastame sandėlyje, kone tvarte, apgrau- 
žė pelės, tad sugadintas paveikslas devintame dešimtmetyje buvo paprasčiausiai su- 
degintas. Dailės istorikas to teigti nebūtų galėjęs, tačiau dabar, remdamiesi romane 
aprašyta sakytinės istorijos informacija, specialistai pripažįsta, kad paveikslas žuvęs. 

Kartais laisvė, kurią teikia priklausymas kūrybiškumo - taigi vaizduotės - sferai, 
skatina rašytojus nauju žvilgsniu žvelgti į žinomus, nusistovėjusios prasmės dailės 
kūrinius ir siūlyti drąsias jų interpretacijas; kai kurios šių vizijų pakankamai intri- 
guojančios. Vienas pavyzdžių - vokiečių dramaturgo Peterio Weisso (1916-1982) 
trijų dalių romanas Pasipriešinimo estetika (Die Asthetik des Widerstands) išleistas 
atitinkamai 1975, 1978 ir 1981 m. ir perinterpretuojantis Vakarų kultūros kanoną iš 
iki tol marginalizuotos pozicijos, nagrinėjant tokius ikoninius kūrinius, kaip Perga- 
mo altorius, Pablo Picasso paveikslas Gernika (Guernica, 1937) ir pan. 

Literatūros kūrinius vertinant kaip dailės istorijos šaltinius, svarbi ir didaktinė, 
švietėjiška jų funkcija. Tokiais atvejais literatai pritaiko ir paskleidžia dailės istorijos 
žinias, o jei kūrinys išpopuliarėja, jis gali paskatinti ir įvairius dailės srities specialis- 
tų veiksmus (parodos, restauravimo darbai), sudarančius sąlygas ar net stimuliuo- 
jančius naujus dailės istorikų tyrimus. 

Išskirtine sėkme šiuolaikinėje kultūroje naudojasi britų kultūros aplinkoje susi- 
formavusių autorių kūriniai, skleidžiantys dailės istorijos žinias ir kartu liudijantys 
mūsų laikų susidomėjimo daile pobūdį, to susidomėjimo objektus. Tikėtina, kad 
dailės istorijos šaltinio statusą įgys informatyvūs dailės istoriko išsilavinimą turin- 
čio Iano Pierceo (g. 1955) detektyvai, prie mokslo populiarinimo literatūros priar- 
tėjantis irgi dailės istorikės išsilavinimą turinčios Janet Gleeson romanas Paslaptis. 
Nepaprasta europietiškojo porceliano išradimo istorija (Ihe Arcanum. The Extraodi- 
nary True Story of the Invention of European Porcelain, 1998), išverstas į keletą kalbų, 
na ir, žinoma, Didžiojoje Britanijoje itin mėgstamos autorės A. S. Byatt (g. 1936), 
1972-1983 m. dėsčiusios Londono universiteto Šv. Martyno dailės ir dizaino kolegi- 


joje, romanas Vaikų knyga (The Childrens Book, 2009), pristatantis Meno ir amatų 

judėjimo siekius, ideologiją, plėtotę Anglijoje ir Vokietijoje, kai kuriuos žymius kū- 
rėjus, supažindinantis su Viktorijos ir Alberto muziejaus įsteigimu. Iš dalies tokiai 
knygų kategorijai priskirtinas, beje, taip pat britų kultūros paveiktos ir dailės istori- 
kės išsilavinimą turinčios lietuvių autorės Kristinos Sabaliauskaitės (g. 1974) dviejų 


dalių romanas Silva rerum (2008, 2011). 

Ovidijus. Metamorfozės: Arachnė 


> Tekstas iš: Ovidijus, Metamorfozės, iš lotynų k. vertė Antanas Dambrauskas, Vilnius: Vaga, 


1979, p. 143-147 (komentarus parengė Aleksandra Aleksandravičiūtė) 


Šeštoji giesmė: Arachnė 


10 


15 


20 


Klausėsi žodžių šitų įtempus ausis Tritonietė, 


Pritarė mūzų giesmėms ir jų pamatuotai rūstybei. 


Tuokart sau tarė: „Per maža liaupsių! Ir mus tepaliaupsins. 


Tenepaliks be bausmės, kas paniekina mūsų dievystę.“ 
Ir nuo minties nenueina jai nūs meonietė Arachnė: 
Buvo girdėjus, jog tos audėjos šlovė ne menkesnė 

Už jos pačios. Ne aukšta kilme garsėjo Arachnė, 

Ne padėtim, o savo menu. Jos tėvas Idmonas 

Purpuru dažė purias ir spalvų prisisiurbiančias vilnas. 
Motina mirė anksti. Ir ji iš prastuomenės buvo, 

Lygiai kaip vyras. Tačiau jų stropioji duktė įsigijo 
Lidijos miestuos plačiai garsėjantį vardą, nors gimė 
"Tėvo lūšnelėj menkoj ir gyveno mažučiuos Hipaipuos. 
Kad paganytų akis stebuklingu jos darbu, ne sykį 
Nimfos paliko Tmole vynuogynus prisirpusiom kekėm, 
Nimfos Paktolo auksinių bangų negalėjo palikti. 

Ir pažiūrėti gražu ne vien tik baigto audimo, 

Bet ir kaip audžiamas jis: tiek grožio rodė jos menas, 
Ir kai ji vilnas šviežias karšdama į kuodelį vyniojo, 

Ir kada pirštais švelniais pastvėrusi klojo iš naujo, 

Jas pamažu tęsdama, kai sodrią rytmečio miglą, 

Arba kai nykščiu mikliu nugludintą sukino verpstą, 


Ar siuvinėjo kada: iš Paladės to visko išmoko, 

Tik nenorėjo sakyt, ir, ant jos įsižeidusi, tarė: 


25 „Galim varžytis abi. Nugalėta su viskuo sutiksiu.“ 


Dedas Paladė sene, plaukais pražilusiais dengias 
Smilkinius sau ir ramsto lazda išgverusį kūną. 
Tuosyk prabyla ji taip: „Ne visa, ką amžius senyvas 
Duoda, mes turim atmest: patyrimas ateina su metais. 
30 Į patarimą ranka nenumok. Kad vilną taip dailiai 
Tu apdoroji, garbe su mirtingom varžykis kiek nori. 
Bet nusileiski deivei, už savo žodžius, karštabūde, 
Ją atleidimo prašyk, ir ji dovanos paprašyta.“ 
Dėbteri pykčio pilnom akim į senutę Arachnė, 
35 Verpsta pametusi sukt, ir, vos nulaikydama ranką, 
Taria Paladei, gudriai pasislėpusiai, šitokiais žodžiais: 
„Proto ne daug tau belikę galvoj, tu baisiai nusenus. 
Ilgas gyvenimas toks ne į naudą. Šito pamokslo 
Tavo marti ar duktė tesiklauso, jei tu jas turėtum. 
40 Man išminties gana ir savos. Nemanyk, jog laimėjai 
Tu patarimais savais: aš galvoju tą pat, kaip galvojau. 
Ko neateini pati? Ko vengi eiti varžybų?“ — 
„Štai ir jinai!“ — sušuko deivė ir virto iš senės 
Vėl Palade šviesia. Dievybę pagarbina nimfos 
45 Su migdonietėm marčiom. Arachnė viena nepabūgo, 
Tik sužaibavo piktai ir staigus raudonis nenorom 
Išmušė skruostus skaisčius ir vėl atslūgo, kaip rytą 
Paraudonuoja dangus, vos aušrai brėkšti pradėjus, 
Ir vėl nubala tuojau, kai saulė skaisti pasirodo. 
50 Laikosi žodžio kietai ir iš įgeidžio paiko laimėti 
Veržias pati pražūtin. Paladė neatsisako, 
Jos nebedraudžia ir atidėti varžybų nenori. 
Taigi be gaišto abi viena prieš kitą sustoja, 


Stato dvejas stakles ir metmenis tampriai įriečia. 

55 


60 


65 


70 


75 


80 


85 


Velenas riša stakles, o metmenis praskiria nendrė, 
Ataudus šauna šeiva, pritrinta ant virbalo smailo, 
Pirštai pataiso vikriai ir, į metmenis dailiai įleidę, 
Primuša juos dantimis, tvirtai įstatytais į skietą. 
Skubinas pluša abi, aukštai pasikaišę drabužį, 
Rankom mosuoja guviai ir per paskubą vargą užmiršta. 
Audžiamas ten audinys iš purpuro siūlų plonyčių, 
Atspalvių taip švelnių, jog vos tegali pastebėti, 

Lygiai taip po lietaus vaivorykštė, saulei užgavus, 
Pažeria savo spalvas padangėje puslankiu ilgu; 
"Tūkstančiai joj įvairiausių spalvų mirguliuoja ir žiba, 
Bet jų vienos virtimas kita klaidina mums akį: 

Kur susiliečia, tenai kaip viena, kraštutinės skirtingos. 
Aukso siūleliais lanksčiais, įaustaisiais rankų vikriųjų, 


Purpuro audinyje i$ra$omos pasakos senos. 


Aeropagą aukštoj Kekropo tvirtovėj jaudZia 

Deivė Paladė su ginčais senais, kaip miestą vadinti. 
Tuzinas visas dievų, rimtų it valdovų šviesiausių, 
Sostuose sėdi aukštuos, o Jupiteris pats vidurinis. 
Vaizdas kiekvieno dievų audime išeina kaip gyvas, 
Dievas plačių vandenų stovėdamas tridančiu kietą 
Uolą užgauna ir ten, kur užgavo, iš jos pasilieja 
Tyro vandens versmė. Dėl to jis savinas miestą. 
Pačią save su skydu ir ietim ji atvaizduoja, 

Kiveris jai ant galvos, egidė pridengia krūtinę. 
Žemę išrašo taip pat, kaip ietimi jos pravarpyta, 
Svyrančią vaisiais sodriais alyvą pilką išželdo. 
Žiūri nustebę dievai; jos darbą Pergalė baigia. 

O kad šlovės varžovė iš pavyzdžio aiškiai suprastų, 
Atpildo kokio sulauks už drąsą, šitaip įžūlią, 


Ketverias rungtynes kampuos keturiuos ji jaudZia, 

Aiškias ir savo spalvom, ir paryškintas dar statulėlėm. 
"Trakų Rodopė vienam kampe atvaizduota ir Hemas, 
Šiandien snieguoti kalnai, anuomet - žmonės mirtingi, 
Drįsę dievų amžinų ir galingų vardus prisiimti. 

O kitame kampe atvaizduota liūdnoji pigmėjų 
Močios dalia: rungtynes pralaimėjusiai deivė Junonė 
Gerve įsako pavirst ir karą pigmėjams paskelbti. 

Ir Antigonę išrašė, išdrįsusią rungtis kadaise 

Vėl su Jupiterio žmona: pikta valdovė Junonė 

Pavertė ją paukščiu, nepagelbėjo Laomedontas, 

Tėvas jos, nei Ilionas - sparnus sau gavusi baltus, 
Ploja dabar sau pati ir gužo snapu bekalena. 

Ir ketvirtam kampe - vieta našlaitėliui Kinirui: 


Kūnus savų dukterų, pavirtusių laiptais šventyklos, 


100 Laiko glėby, ant akmens atsigules, ir ašarom plūsta. 


Pakraščius audinio to taikos alyvų šakelėm 


Apvedė (toks paprotys). Jos medis užbaigė darbą. 


O meonietė savam audime vaizduoja Europę, 


Jaučio apgautą: vanduo kaip gyvas ir jautis kaip gyvas. 


105 Žvelgia be galo liūdnai mergaitė į paliktą žemę, 


Gelbėti šaukia drauges ir, pabūgus vandens prisiliesti, 
"Tykštančio tiesiai į ją, po savim pariečia ji kojas. 
Ir kaip erelis naguos Asteriją laiko, išaudė, 


Ir kaip po gulbės sparnais ilsėjosi Leda, išaudė. 


110 Ji pavaizdavo ir, kaip, satyru pasivertęs anuomet, 


Dukteriai gražiai Niktėjo dvynius Jupiteris davė; 
Ir kaip, Amfitrionu pasivertęs, apgavo Alkmene, 
Aukso lietum - Danaję, ugnim gi - dukrą Asopo, 


Piemeniu - Mnemosinę, o margu žalčiu - Deoidę. 


115 Ir tu, Neptūne, esi išrašytas, kaip jautis padūkęs 


Draug su Eolo dukra, o kaip Enipėjas tu duodi 

Porą sūnų Aloėjui, Bisaltidę kaip tekis apgauni. 
Motina vaisių romi kasom geltonom it varpos 


Jautė kaip žirgą tave, angiaplaukei močiai Pegaso 


120 Paukštis greitsparnis buvai, Melantonei - marių delfinas. 


Išvaizda jų kiekvieno tikra, vietovės - kaip gyvos. 
Febą taip pat galėjai matyt kaip tikrą kaimietį 


Ir kaip jis liūto gaurais, kaip vanago dangstėsi plunksnom, 


Ir kaip piemuo Makarėjo dukrą Isę prigavo; 

125 Kaip Erigonę apstatė Liberis, vynuogėm virtęs, 
Ir kaip Saturnas-arklys dvilytį Chironą pagimdė. 
Audinio galą gražiai atraitytas apvadas puošia, 


Gėlės išaustos jame tarp gebenės virkščių raizgiųjų. 


Kūrinio to nei Paladė pati, nei Pavydas negali 


130 Niekaip išpeikt. Sėkmė gelsvakasę kariūnę užgavo 


Ir, kaip paveikslą dangaus kalčių, ji audimą sudraskė. 


O šaudykle iš kitoriško bukso, rankoj laikyta, 
Šėrė ji keletąkart Idmonaitei Arachnei per kaktą. 
Ta, nelaiminga, iškęst nevaliojo ir drąsiai sau nėrė 
135 Kilpą ant kaklo, tačiau jos pagailus, Paladė atleido, 
Tarusi šitaip: „Gyvenk, bet pakibus ore, nelaboji. 
Ištarmę tokią, kaip tau, idant ateitim nesikliautum, 
Skelbiu vaikų vaikams ir tavo padermei visai.“ 
Ir eidama šalin ją sultim žolių pragarinių 
140 Apšlėkė visą ir tuoj, niūriųjų nuodų aptaškyti, 
Nuslenka jos garbiniai, su jais ir nosis, ir ausys, 
Lieka mažutė galva ir kūnas visai susitraukia, 
Šonuose pirštai laibi atsikišę kojas atstoja, 


Kita gi virtę pilvu, iš kurio ji, tapusi voru, 


145 Metmenis leidžia dabar ir audžia kaip audus audimą. 

KOMENTARAS 

Publijus Ovidijus Nasonas (Publius Ovidius Naso, 43 m. pr. Kr. - 17/18 m.) buvo 
vienas iš trijų žymiausių Romos rašytojų, gretinamas su Vergilijumi ir Horacijumi. 
Ovidijus garsėjo savo meilės poezija. Jo kūryba buvo plačiai imituojama vėlyvosios 
Antikos ir Viduramžių laikais bei padarė ypač stiprią įtaką Naujųjų amžių Europos 
klasikinės krypties dailei ir literatūrai. Jo kūriniai iki šiol lieka vienu pagrindinių 
antikinės mitologijos pažinimo šaltinių. Ovidijaus epinėje poemoje Metamorfozės 
(gr. uetá ir yopo - „formos pokyčiai“) minima 250 mitų. 

Metamorfozės parašytos lotynų kalba, daktiliniu hegzametru. Ovidijus seka 
Homero poemų Iliada ir Odisėja bei savo amžininko Vergilijaus poemos Eneida 
tradicija, tačiau skirtingai nuo pastarųjų Metamorfozės neturi nuolatinių herojų ir 
susideda iš atskirų epizodų - giesmių. Tai penkiolikos knygų mitologinis-istorinis 
pasakojimas apie pasaulio istoriją nuo jo sukūrimo iki Julijaus Cezario laikų: savo 
veikalą Ovidijus užbaigė 8 mūsų eros metais. 

Ovidijaus Metamorfozės dažnai skaitomos kaip vienas ankstyviausių dailės is- 
torijos šaltinių. Nors Homero ir Vergilijaus poemose nestigo užuominų ir trumpų 
epizodų, pasakojančių apie įvairius Antikos amatus bei jų dirbinius, ypač apie kal- 
vystę ir ginklus, Ovidijaus aprašymai tuo požiūriu dar turtingesni. Jie itin įtaigūs, 
nes labai vaizdingi, o kartu tikslūs ir dalykiški; atitinka garsųjį Horacijaus posakį 
apie poetinio ir tapybinio vaizdo panašumą: ut pictura poesis. 

Pristatomoje Metamorfozių ištraukoje Ovidijus pasakoja mitą apie deivės Atė- 
nės ir audéjos Arachnės varžytuvės. Poetas išsamiai apibūdina Antikos laikų teks- 
tilės techniką, technologijas ir estetiką. Dailės istorikas poemos ištrauką gali anali- 
zuoti keliais aspektais. 

Tekstas parodo viešąjį tekstilės amato statusą. Šiuo požiūriu svarbu, jog Grai- 
kijoje audimą globojo išminties deivė Atėnė Paladé - Dzeuso dukra, užėmusi vie- 
ną garbingiausių vietų Olimpo dievų hierarchijoje. Jos globa pašventino šį amatą 
ne menkiau, nei ugnies ir kalvystės dievo Hefaisto užtarimas - metalo kalstymo 
meną. Tuo tarpu skulptoriai ir tapytojai neturėjo dieviškųjų globėjų. Ovidijaus 
tekstas įrodo didelę pagarbą amatams, pastebimą tiek Graikijos, tiek ankstyvojoje 
Romos visuomenėje. Amatų statusas Antikos pasaulyje tapo vienu svariųjų argu- 


mentų XIX a. pabaigos - XX a. pradžios architektūros ir taikomosios dailės at- 

stovams, kovojantiems už funkcionaliosios kūrybos pripažinimą lygiaverte meno 
sritimi. Ovidijus rašo, jog Arachnės vardas garsėjo visoje Graikijoje. Vadinasi, iš- 
kilūs Antikos amatininkai anaiptol nebuvo anonimai, tik dėl vėliau įsigalėjusios 
europietiškosios dailės kūrybos formų hierarchijos daugelio pavardės liko užmirš- 
tos, į jų autorystę kreipta mažiau dėmesio nei į architektų bei skulptorių darbus. 

Amato istorijos požiūriu Ovidijus pateikia keletą vertingų liudijimų apie tech- 
nologinį tekstilės gamybos procesą. Žinios siekia ne homerinės Graikijos, bet poeto 
jaunystės ir brandos metų, I a. pr. Kr. antrosios pusės, tradicijas: „Ir pažiūrėti gražu 
ne vien tik baigto audimo, bet ir kaip audžiamas jis.“ Ovidijus temperamentingai, su 
pasigėrėjimu ir išmanymu pasakoja apie vilnos karšimą, verpimą, dažymą, audima 
ir atskirą kilimo apvadų (bordiūrų) apdailą; pamini ir siuvinėjimą. Sužinome jo- 
kiuose kituose šaltiniuose neužfiksuotų detalių apie audimo įrankius: pavyzdžiui tai, 
kad geriausios šaudyklės buvo gaminamos iš „kitoriško bukso^. 

Romoje naudotos ir horizontaliosios, ir vertikaliosios audimo staklės. Ovidijus 
rašo: „Pluša abi, aukštai pasikaišę drabužį.“ Iš to galime spėti, jog vienetinius kaišy- 
tinio pynimo (brošuotus) arba gobeleninio audimo kilimus, kurių piešinys nesikar- 
toja, mūsų eros pradžioje gamindavo vertikaliosiomis staklėmis, prie kurių audžiant 
tekdavo žemai pasilenkti. Beje, ši tradicija išliko iki vėlyvųjų Viduramžių. 

Anot Ovidijaus, Arachnės ir Atėnės varžytinių kilimai buvo pereinamųjų pur- 
puro atspalvių su auksinėmis figūromis. Giesmės žodžiai įrodo, jog jau I a. pr. Kr. 
romėnai ne tik importuodavo prabangius audinius iš Azijos, bet ir patys dažė vilną 
purpuriniais dažais ir audė brokatus (audinius su metalo siūlais). Čia poetinis teks- 
tas atstoja trūkstamą archeologinę medžiagą. 

Ištrauka informuoja apie romėnų dailės estetiką, pagrįstą natūralistiniu mime- 
zės principu. Trumpoje giesmėje apibūdinant asmens portretą ir peizažą net tris 
kartus pakartota metafora „kaip gyvas“: „Vaizdas kiekvieno dievų audime išeina 
kaip gyvas“, „Europa: vanduo kaip gyvas ir jautis kaip gyvas“, „Išvaizda jų kiekvieno 
tikra, vietovės - kaip gyvos“. 

Ovidijus aprašo idealią, dievišką — nes pačios Atėnės sukurtą - meninę kompo- 


ziciją. Atėnės ir Arachnės kilimai yra kvadrato arba stačiakampio formos, simetriški, 
3 Buksmedis, augęs Kitorijos (Cytherea?) miškuose. 

apkraštuoti alyvmedžio ir gebenių šakelių ornamentu. Audinio kampuose Atėnė 
jaudé keturias mažesnio formato scenas, „paryškintas dar statulėlėm“ (pagal ana- 
logus galime spėti, jog tai turėjo būti monochrominiai grizailiui gimininga techni- 
ka sukurti atvaizdai). Tokio pobūdžio kompoziciją atpažįstame kai kuriose Romos 
mozaikose ir freskose (pavyzdžiui, imperatoriaus Nerono vilos Domus Aurea kai 
kurių salių sienų tapyboje, datuojamoje 64-69 m.). Ovidijaus aprašymai nemažiau 
nei Antikos archeologiniai radiniai padėjo formuoti renesansinę ir klasicistinę kom- 
pozicijos sampratą. 

Ovidijaus Metamorfozės lieka autentiškų dailės ikonografijos tradicijų šaltiniu 
ne tik Antikos paveldą siekusiems atgaivinti ir iš naujo aktualizuoti Renesanso 
žmonėms, bet ir mūsų amžininkams. Beje, Ovidijaus mitologijos žinios atspindi jo 
gyvenamąjį laikotarpį, kuomet helenistinės Graikijos sakralinio meno atmintis per- 
sipynė su romėnų mitologijos vardais. Kai kur Jupiteris ir Neptūnas minimi vietoj 
Dzeuso, o Junona tapatinama su Hera. Keleto antraeilių mitologinių herojų (Kiniro 
ir Asopo dukterų) vardai liko nutylėti, tačiau tiesiogiai neįvardijama ir Demetra. Po- 
etas aprašė dalies mitologinių personažų (Atėnės, Neptūno) atributus. Ypač svarbus 
atskirų mitų veikėjų sugrupavimas, kuris ilgainiui transformavosi į ikonografines 
dailės kompozicijų schemas. 

Atėnės ir Arachnės kilimai buvo išausti pagal nuoseklias programas. Deivės kū- 
rinio koncepcija buvo pagrįsta neginčijamo dievų pranašumo prieš mirtinguosius 
idėja. Savo kilimo kampuose ji pavaizdavo puikybėn pasikėlusias, Jupiterio žmo- 
nos Junonos nugalėtas ir žiauriai nubaustas moteris. Arachnės išausta kompozicija, 
atvirkščiai, demaskavo dievų silpnybes ir rodė dangaus valdovą Jupiterį su klastingai 
suvedžiotomis moterimis: Europa, Asterija, Leda, Antiope, Alkmene, Danaja, Mne- 
mosine, Deoide. Kilimas vaizdavo ir kitus dievus: Neptūną, Febą, Liberį, Saturną su 
jų apgautomis žemės gyventojomis. Ikonografinės programos vientisumas ir pras- 
mingumas ilgainiui tapo vienu esminių europinės dailės klasikos požymių, ir Ovidi- 
jaus Metamorfozės tam tikrai turėjo įtakos. 

Žvelgiant iš mitologijos perspektyvos, pasakojimas apie Paladės ir Arachnės 
varžybas priskiriamas mitams apie žmogaus kūrybines galias ir jos ribas. Kūryba 
yra ta sritis, kurioje mirtingas žmogus gali varžytis su nemirtingais dievais, nes die- 


vų ugnį - kūrybos galią - žmonėms atnešė Prometėjas. Tačiau prie uolos prikalto 

Prometėjo likimas yra priesakas žmonėms - nesistengti prilygti dievams (kūryboje 
jie tam pajėgūs), nes žmogiška veikla negali veržtis į dieviškąją sritį. Tokių ribų ne- 
paisymo rezultatas - žmogaus žūtis: Ikaras sudega saulės kaitroje, o Arachnė tampa 


voru. Vadinasi, dieviškos prigimties kūryba sunaikina žmogų. 


ALEKSANDRA ALEKSANDRAVIČIŪTĖ 

Jonas Geometras. Muzikui 


Versta iš: Henry Maguire, Epigrams, Art, and the'Macedonian Renaissance; 
Dumbarton Oaks Papers, t. 48, 1994, p. 106: Jonas Geometras, Eis tina mousikon 


(iš graikų k. vertė Mindaugas Strockis, komentarus parengė Giedrė Mickūnaitė) 


Orfėjas ar Tamiris, ar Kiniras* koks 
giesme žavėjo žvėris, akmenis, medžius. 
Tavaisiais melodingais maloniais garsais 
neliko, kas nesižavėtų; net uolas, 

atrodo man, ir pačią jūrą siaučiančią, 

ir viesulo galias sutramdo ši giesmė. 
Matai, kaip jūra klauso šios melodijos, 
dangus sustabdo vėjų sūkurius smarkius, 
praplėšia uždangą tamsiųjų debesų 

ir nusigiedrijęs vėl šypsosi skaidrus. 
Apačioje ir jūra, ką tik siautusi, 

dabar nurimsta ir išlygina bangas, 
išspjauna savo įniršį, kaip tas karys, 
numetęs kardą žemėn, paliktas narsos. 
Ji pasiduoda tavo giesmei be kovos, 
džiaugsmingoje ramybėje suspindusi, 

ir šoka žuvys. Tavo giesmei pritaria 
džiugus žuvininkėlis savita giesme. 
Delfinas vaikos žuvį lyrą bangose, 
papūgžuvė nerimsta, ir nautilas čia 


į priekį skuba, ir dygliažuvė kartu. 


Orfėjas - mitinis Antikos dainius, kurio giesmės užburdavusios medžius, uolas ir laukinius 
žvėris; Tamiris - legendinis Trakijos poetas varžęsis su mūzomis; Kiniras - mitinis Kipro 


valdovas, laikomas Apolono sūnumi, garsėjęs kaip muzikantas. 

Net laivo, suZavéjes jj sava giesme, 
bijau, kad nepriverstum šokti bangose, 
ir nepradėtų suptis jis aukštyn žemyn, 
ar kad tų jūros gyvių, paukščių ir žuvų 
į laivą nepriverstum šokt ir jį apverst, 
ar kad jūreiviai nepasuktų link uolų, 
Sirenų giesmei jei prilygti ketini. 

Abu parodai dalykus: ir akmenis, 

kur juda, tarsi būdami gyvi, ir tuos, 


kur virsta akmeniu, nors būdami gyvi. 


KOMENTARAS 

Jonas Geometras, arba Skyriotas, - X a. antros pusės Bizantijos poetas ir re- 
torius'. Gavęs gerą išsilavinimą pradėjo kario karjerą, tačiau vėliau tapo vienuoliu. 
Geometras aprašė savo laikotarpio politinius įvykius, kūrė alegorinę poeziją, Švč. 
Mergelę Mariją šlovinančius himnus. Jono Geometro tekstai retai pasitelkiami kaip 
dailės istorijos šaltinis ir dažniausiai analizuojami Bizantijos literatūros kontekste. 
Epigrama Muzikui atskleidžia, kaip X a. poetas suvokė dailės kūrinio medžiagą ir 
ikonografiją ir suteikia žinių apie vadinamojo Renesanso valdant Makedonų dinas- 
tijos imperatoriams (843-1025) santykį su Antikos kultūra. 

Vis dėlto, kodėl epigrama Muzikui laikytina dailės kūrinio aprašymu, nors to tie- 
siogiai nenurodo nei pavadinimas, nei turinys? Manyti, kad Jono Geometras aprašo 
dailės kūrinį, skatina keletas dailės kūrinių aprašymams būdingų epigramos bruožų. 
Atkreiptinas dėmesys, kad jau 1-oje eilutėje Jonas Geometras negali įvardyti muzi- 
kanto, į kurį kreipiasi, ir tiesiog mini garsių mitologinių Antikos muzikų vardus. 
7-oje eilutėje žodis „matai“ ir apskritai regą sureikšminantis žodynas skatina manyti, 
kad Jonas Geometras aprašo ne tikrovę, o akimis suvokiamą dailės kūrinį. Epigra- 
mos pabaigoje pateiktas Bizantijos literatūroje dailės kūrinių aiškinimui būdingas 


vertinimas: meistriškas tas dirbinys, kuris žiūrovui atrodo tarsi gyvas. 


5 The Oxford Dictionary of Byzantium (toliau ODB), sudaryt. A. Kazhdan ir kt., t. 2, 
Oxford University Press, 1991, p. 1059. 

Pažymėtina, kad vienalaikėje Bizantijos dailėje esama kūrinių, kuriuose vaiz- 
duojami jūros gyvūnai ir muzikos instrumentai, tad 19-oje eilutėje pasitelkiamas 
homonimas „lyra“ gali nurodyti ir žuvį (lot. Trigla lyra), ir muzikos instrumentą. 
Minėtas ir kitas homonimas „nautilos“ (20 eil.), reiškiantis ir moliuską (lot. Argo- 
nauta argo), ir jūreivį. Dviprasmybės ir gyvo / negyvo antitezė būdingi dailės kūri- 
nių aprašymams, o tiksliausi vizualūs Jono Geometro epigramos vaizdinijos analo- 
gai randami ne Bizantijos, bet Antikos dailėje, visų pirma - grindų mozaikose. Tai, 
kad poetas nesugeba tiksliai identifikuoti muziko, rodo, kad Antikos kultūra jam 
nebuvo pažįstama tiek, kad leistų suvokti antikinės dailės ikonografiją. Epigramos 
tekstas papildo ambivalentišką Makedonijos Renesanso sampratą ir liudija, kad jis 


sekė antikinės dailės formomis, tačiau ne visada gaivino Antikos dvasią. 


GIEDRĖ MICKŪNAITĖ 

Bocaccio. Dekameronas: Dailininkas Džotas 
ir meseras Forezė da Rabata 


> Tekstas iš: Džovanis Bokačas, Dekameronas, t.2, iš italų k. vertė Edvardas Viskanta, Vilnius: 


Vaga, 1969, p. 25-27 (komentarus parengė Giedrė Mickūnaitė) 


Meseras Forezė da Rabata ir maestras tapytojas Džotas [Giotto] grįždami 
iš Mudželo [it. Mugello; Toskanos istorinė sritis, išsidėsčiusi Sievės upės 
slėnyje], šaiposi vienas iš antro skurdžios išvaizdos 


Kai Neifilė nutilo ir damos labai išgyrė Kikibijo atsakymą, Pamfilas, karalienei pagei- 
daujant, pradėjo šitaip: 

- Brangiosios damos, dažnai atsitinka, kad, kaip fortūna tarp žemų amatų kar- 
tais slepia didžiausias dorybes (neseniai tą įrodė Pampinėja), lygiai taip ir gamta 
bjauriausiuose žmogiškuose kūnuose sutalpina nuostabiausius gabumus. Tat aki- 
vaizdžiai pasireiškė dviejuose mūsų miesto piliečiuose, apie kuriuos ketinu trum- 
pai jums papasakoti. Nesgi vienas iš jų, vadinamas meseru Foreze da Rabata, buvo 
mažutis, darkus, plokščiaveidis ir toks riestanosis, kad net šlykščiausias iš Barončių 
šalia jo būtų pasirodęs gražus; o betgi jis tiek nusimanė apie įstatymus, kad daugelis 
supratingų žmonių jį vadino civilinės teisės lobynu. 

Antrasis, vardu Džotas, buvo apdovanotas tokiu puikiu talentu, kad kiekviena 
daiktą, kokį tik amžiname dangaus sukimesi gimdo gamta, viso ko motina ir tvar- 
kytoja, jis pieštuku, plunksna ar teptuku atvaizduodavo taip panašiai, jog, rodės, 
čia ne panašybė, o veikiau pats daiktas. Todėl dažnai atsitikdavo, kad jo kūriniai 
apgaudavo žmonių akis: piešinį jie palaikydavo tikrove. Kadangi jis vėl grąžino 
senąjį spindesį menui, daug amžių palaidotam per klaidą tų, kurie tapė, veikiau 
džiugindami neišmanėlių akis, negu išmintingųjų prota, - jis pelnytai gali būti 
vadinamas vienu iš Florencijos garbės švyturių; ir tuo labiau, kuo su didesniu ku- 


klumu jis įsigijo tą šlovę, būdamas prie gyvos savo galvos visų kitų tapytojų maes- 


494 


IV SKYRIUS. NARATYVINIAI TEKSTAI / GROŽINĖ LITERATŪRA 


tras ir nuolat atsisakinėdamas maestro vardo. Ir šis jo atmestas titulas tuo labiau 
jame spindėjo, kuo su didesniu geismu ir goduliu juo naudojosi tie, kurie mažiau 
išmanė už jį, arba jo mokiniai. Nors jo menas buvo ir labai puikus, vis dėlto jis pats 
nei iš figūros, nei iš veido niekuo nebuvo gražesnis už meserą Forezę. Bet grįžkime 
prie novelės. 

Meseras Forezė ir Džotas turėjo Mudžele savo ūkius. Kartą meseras Forezė, 
nuvykęs pažiūrėti savo žemės tuo vasaros metu, kada teismai atostogauja, ir raitas 
grįždamas ant prasto išsinuomoto kuino, sutiko jau minėtąjį Džotą, kuris taipogi 
prašmatnesnis už jį: abudu seni vyrai iš lėto, žingine, jojo drauge. Kaip tai dažnai 
atsitinka vasarą, staiga užklupo juos liūtis. Keleiviai kuo greičiau spruko vidun pas 
vieną sodietį, jų pažįstamą ir bičiulį. Bet po kurio laiko, matydami, kad lietus ne- 
nuščiūva, o norėdami tą pat dieną būti Florencijoj, pasiskolino iš sodiečio du senus 
storo milo apsiaustus ir dvi suglebusias nuo senatvės skrybėles (nes geresnių sodie- 
tis neturėjo) ir leidosi į kelią. Ir štai, bent kiek pajojėję ir matydamiesti abu kiaurai 
peršlapę, o ir savo kuinų kanopų gerokai aptaškyti purvais (šitie dalykai anaiptol 
neprideda žmogui orumo), jie, ilgai traukę tylėdami, ėmė šnekučiuotis, nesgi ir dan- 
gus truputį pragiedrėjo. Meseras Forezė, jodamas ir besiklausydamas Džoto, kuris 
buvo puikiausias pasakorius, ėmė žvalgyti jį nuo galvos ligi kojų. Matydamas, kad jis 
visas toks bjaurus, toks nevalyvas, - meseras Forezė, deja, nepasižiūrėdamas į save 
patį, nusijuokė ir tarė: 

- Džotai, jeigu dabar sutiktų mus koks svetimšalis, niekad tavęs nematęs, ar, tu 
manai, jis patikėtų, kad tu esi geriausias tapytojas pasaulyje? 

Džotas tuojau jam atšovė: 

- Mesere, aš manau, patikėtų, jeigu, dirstelėjęs į jus, patikėtų, kad jūs mokate a-bė-cė. 

Girdėdamas tai, meseras Forezė pajuto savo klaidą ir suprato, kad Džotas jam 


atsimokėjo tuo pačiu pinigu. 


KOMENTARAS 
„Senovės graikų vynas naujuose Florencijos buteliuose“, - taip italų humanisto 
Giovanni Boccaccio (1313-1375) Dekamerono (1351-1353; autoriaus pataisytas 1370- 


1371) dailininkų paveikslus įvertino Renesanso dailės istorikas Paulis E Watsonas 

(1940-2005), kurio tyrimu remiasi šis komentaras“. Šešių (VI, 5; VIII, 3; VIII, 9; 
IX, 3; IX, 5) Dekamerono novelių herojai - keturi Florencijos dailininkai - Giot- 
to (Giotto di Bondone, 1267-1337), Bruno (Bruno di Giovanni d'Olivieri, aktyvus 
XIV a. pradžioje), Buffalmacco (Bonamico di Cristofano, apie 1290-1340) ir Calan- 
drino (Giovannozzo di Pierino, m. 1318). Visų jų istoriškumą liudija dokumentai, o 
lyginamieji šaltiniai ir dailėtyros instrumentai patvirtina, kad Boccaccio aprašytos 
dailės praktikos atitinka XIV a. pradžios tikrovę, todėl manytina, kad ir dailininkai 
novelėse aprašyti tikroviškai. Visgi Dekameroną analizuojant kaip dailės istorijos 
šaltinį, privalu derinti dviejų mokslų - literatūrologijos ir dailėtyros - metodus. Pir- 
mieji pasitelkiami fabulos ir veikėjų, šiuo atveju - dailininkų (kaip bet kurių kitų no- 
velių herojų) paveikslams nagrinėti, antrieji - žinioms apie dailės praktikas, dailės 
kūrinius ir dailininkus įvertinti. 

Pasirinktoji novelė pasakoja apie iškiliausią XIV a. pirmos pusės Toskanos daili- 
ninka - Giotto di Bondone. Giotto garsino „naujoviška“ tapyba ir amžininkai litera- 
tai: jis tapo Dantes (1265-1321) ir Petrarcos (1304-1374) poezijos, Giovanni Villanni 
(1276/80-1348) kronikos herojumi. Rašytojai tapytoją priešina jo mokytojui Cimabue, 
o bene tiksliausiai tokį amžininkų požiūrį apibendrina Dantes Skaistyklos eilutės: 

„Nors Čimabuės potėpio galia / Beribė buvo, - Džotas tik pražydo - / Ir vietos jau 
nebér anam šalia“. 

Poetams, kaip ir dailininko biografams (Giorgio Vasari), Giotto küryba liudijo 
dailės progresą. Šiame kontekste Boccaccio novelė beveik neišsiskiria, juk Giotto 

„grąžino spindesį menui, daug amžių palaidotam per klaidą tų, kurie tapė veikiau 
džiugindami neišmanėlių akis, negu išmintingųjų protą“. Be to, Giotto talentas reiš- 
kėsi gebėjimu kurti tokias „panašybes [...], kad jo kūriniai apgaudavo žmonių akis: 
piešinį jie palaikydavo tikrove“. Jei šį Boccaccio teiginį suprastume tiesiogiai, tai pa- 
žvelgę į Giotto tapybą nusiviltume: dailininko darbuose nekuriama erdvės iliuzija, 
nėra nė menkiausios trompe l'oeil pastangos. Toks dailininko vertinimas kyla ne iš jo 


tapybos (kuri nuo Giotto pirmtakų skyrėsi tikroviškomis figūrų proporcijomis, ju- 


6 P. E Watson, The Cement of Fiction: Giovanni Boccaccio and the Painters of Florence, 
MLN, 1984, t. 99, nr. 1: Italian Issue, p. 43-64, apie vyną ir butelius, žr. ten pat, p. 55. 


7 Dantė Aligjeris, Dieviškoji komedija. Skaistykla, vertė A. Churginas, Vilnius: Vaga, 1970, p. 80. 

desiais ir peizažiniu fonu), o iš rašytinės tradicijos. Dailės kūrinio tikroviškumas yra 
Antikos laikų vaizdo vertės matas, žinomas iš Plinijaus Vyresniojo Gamtos istorijos 
(apie 77-79) ir Graikų antologijos“ pasakojimų. Prisimintinos Zeuksido ir Parazijaus 
varžybos, Apelio portretų ar Timomacho siužetinių paveikslų paveikumas žiūrovui. 
Šį graikų palyginimą italų Renesanso autoriai pritaikė Giotto. Pasak Dekamerono, 
Giotto kūryba prilygsta gamtai, nes jo „panašybės“ apgauna žmonių akis. 
Pažymėtina, kad Dekamerone minima ne tik Giotto tapyba, bet ir ūkis Mudžele 
(nuosavybę patvirtina dokumentai?) bei bjauri tapytojo išvaizda. Pastaroji nuoroda - 
verta dėmesio. Anot Petrarcos, net Giotto bjaurumas padėjo sklisti jo šlovei. Giotto 
bjaurumu bei keletu Antikos pavyzdžių apie neišvaizdžių žmonių kuriamus pasi- 
gėrėtinus daiktus“? poetas didaktiškai iliustruoja palyginimą apie išvaizdos apgau- 
lingumą. Novelės analizei svarbu, jog ne tik Giotto, bet ir jo bendrakeleivis ponas 
Forese da Rabata „buvo mažutis, darkus, plokščiaveidis ir toks riestanosis, kad net 
šlykščiausias iš Barončių šalia jo būtų pasirodęs gražus“. Taigi, pasakojime susitinka 
du itin neišvaizdūs florentiečiai, kad apsivilkę valstietiškais drabužiais ir apsitaškę 
kelio purvu susigrumtų sąmojais. Šių varžybų nugalėtoju tampa Giotto. Pats sąmojų 
mūšis taip pat turi potekstę, nes jame grumiasi dvi mąstymo ir vertinimo klišės: pir- 
moji - apie po bjauria išvaizda slypinčias dorybes, antroji - apie rašto, kaip minties 
produkto, pranašumą prieš tapybą, kaip rankų darbą. Giotto sąmojingumas patvir- 
tina pirmąją ir, kaip būdinga italų Renesansui, paneigia antrąją. Pažymėtina, kad 
tarp apgaulingos Giotto išvaizdos slepiamų dorybių yra ne tik dailininko talentas, 
bet ir kuklumas, nes „būdamas prie gyvos savo galvos visų tapytojų maestras, nuolat 
atsisakinėjo maestro vardo“. Šioje vietoje Boccacco pasakojimas neatitinka tikro- 
vės. Istoriniai dokumentai liudija, kad Giotto meistro vardą gavo palyginti vėlai, nes 
Florencijos tapytojams tik trečiame XIV a. dešimtmetyje buvo leista tapti jungtinės 


gildijos nariais, tad iki 1327 m. Giotto signatūrose yra žodis pictor - tapytojas, o nuo 


8 Graikų antologija (Anthologia graeca) - sutartinis senovės Graikijos ir Bizantijos poezijos ir 
epigramų rinkinio pavadinimas. Rinkinys išlikęs dviejuose rankraščiuose: X a. datuojama 
15 Anthologia Palatina knygų, XIV a. - mažesnės apimties Anthologia Planudea. Antologijoje 
abėcėlės tvarka pagal temas pateikiamos trumpos poemos, epigramos, dedikaciniai ir 
votyviniai įrašai, eiliuoti anekdotiniai pasakojimai (Greek Anthology, ODB, p. 872-873). 

9 P. E Watson, op. cit., p. 47, nuoroda 9. 

10 Ibid., p. 48. 

1328 m., kai gavo meistro vardą, visose signatürose, išskyrus vieną, rašoma magis- 
ter - meistras“. Taigi novelėje Giotto kuklumas yra tik literatūrinė klišė, kontrasto 
principu kurianti ryškų garsaus dailininko paveikslą. 

Apibendrinant svarbu pažymėti, kad Dekameronas, kaip ir absoliuti dauguma 
grožinės literatūros, parašytos iki visuotinio spaudos įsigalėjimo ir jį lydėjusios raš- 
tingumo plėtros, buvo skirtas skaityti garsiai ir kuriamas visų pirma amžininkams. 
Vienas iš italų Renesanso literatūros charakteringų dėmenų - tikrovės atpažįsta- 
mumas: gana tiksliai perteikiamos kasdienybės detalės, minimi neseniai gyvenę ar 
tebegyvenantys asmenys. Analizuojant tokią literatūrą kaip dailės istorijos šaltinį, 


svarbu nepamiršti rašytinės tradicijos bei amžininkams skirtų aktualijų reikšmės. 


GIEDRĖ MICKŪNAITĖ 


n1 Ibid., p. 48-49. 

Juozapas Ignacas Kraševskis. Sfinksas 


> Versta iš: Józef Ignacy Kraszewski, Sfinks, Wybór pism J. I. Kraszewskiego. Wydanie 
jubileuszowe, t. 11, Warszawa: druk Józefa Ungra, 1879, p. 82-85, 92-93, 161-162 


(iš lenkų k. vertė ir komentarus parengė Rūta Janonienė) 


Perlis gyveno Vokiečių gatvėje, bet prieš užeidami pas jį su dviem draugais, kurie visai 

neskuba, pasakysime keletą žodžių apie jį ir jo kilmę. Sūnus italo, vidutiniško kamba- 
riu dažytojo, kažkurio pono atsivežto iš užsienio, vedusio ir apsistojusio Vilniuje, Per- 
lis tik pagal pavardę buvo svetimšalis. Jo tėvas, nieko nesukaupęs, galiausiai prasigėrė 
iš nevilties, ilgėdamasis šiltesnės tėvynės. Sūnus Stanislovas Perlis tapo tapytoju. [...] 

Kai tėvas nusigėrinėjo, o motina jam padėjo, jaunuolis vaikščiojo pas Batranį trinti 

dažų ir šiek tiek pas jį pasimokė, o paskui ir pas kitus po truputį. Prisirankiojęs pa- 
grindinių žinių, sužinojęs, kaip mokomasi piešti, kaip tapoma, pradėjo teplioti, ban- 
dyti, ieškoti, terlioti, gadinti drobes, tapyti iškabas ir per darbštumą bei apsukrumą 
pasiekė tam tikrą automatizmą, išsiugdė silpną, bet manieringą ir pretenzingą piešinį. 
Garsiai girdavosi, kad buvo Batranio mokinys ir užtikrintai minėjo dar kelių menamų 
mokytojų pavardes, kaip ugnies bijodamas savamokslio pravardės, kurią jam patyliu- 
kais priskirdavo. Perlis visus įgūdžius rėmė materialiais meno pagrindais, o ir jų iki 
galo nesuprato. Jam minties tarsi nebuvo paveiksle, ja visai nesirūpino; paveikslas - tai 
figūros, truputis drobės, dažų, aliejaus ir rankų darbo. Nieko daugiau jame nematė. 
„Taip yra tapomi žmonės, galvos, taip tapomas dangus, taip - draperijos, taip dedamas 

pagrindas, taip grupuojama ir t. t.“, taip kalbėjo ir tuo baigdavo. 

Aukštesnės meno sferos, jo sąvokos, tapybos kaip minčių išraiškos būdo sampra- 
ta jam buvo neprieinama. [...] 

Perlis dirbo daug, lengvai ir pigiai. Ką mokėjo geriausiai savo kūriniuose - tai 
išvengti sunkumų. Jam nepaprastai puikiai pavykdavo keblią vietą uždengti aksesu- 
arais, paslėpti ranką, parodyti tai, ką mokėjo nutapyti geriausiai. Jo tapyba šviesiose 
vietose buvo minkšta, išlieta, ištirpdytais kontūrais, pilko pavidalo, o šešėliuose — 


kieta ir juoda. Nepaisant to, jo kūriniuose vyravo kažkokia harmonijos regimybė, 

neleidžianti iš pirmo žvilgsnio pastebėti trūkumų. [...] Prasidėjo kalba apie meną ir 
dabar, nepaisant viso apsukrumo, Perlis pasirodė kaip neišmanėlis, nuolat grįžda- 
mas tai prie paslapčių, kurias buvo perpratęs apie dažų paruošimą, tai prie kažkokių 
ypatingesnių lakų ir t. t. Nuo tos kalbos į kitas temas jo negalima buvo išvesti. Jam 
menu vadinosi tik pats mechaniškas darbas. Jonas, kantriai kentęs pokalbį, kol Ma- 
moničius kalbino Perlį lyg tyčia ištraukdamas iš jo vis didesnes kvailystes, jautėsi 
neišpasakytai pavargęs ir nuobodžiavo. [...] Jono nuostaba vis labiau augo - viena 
vertus, jis vos galėjo susilaikyti nežiovavęs, kita vertus, ėmė juokas, o rankas laikė 
visa jėga, kad jomis neskėsčiotų kas sekundę. 

Tas žmogus vadinamas menininku! Pagal jį buvo sprendžiama apie meną! 

- A! - Pašaukė Perlis atsisveikindamas, ištraukdamas savo darbus, kurių grožy- 
bes maloniai demonstravo. Graži galva! Gal tik rankai galima turėti kiek priekaištų. 
Bet ponas žinai (juokdamasis mirktelėjo Jonui), kad ir garsusis Rabrantas [Rem- 
brandtas] blogai tapė rankas, o piešinyje buvo visai silpnas. 

- Tačiau, - tarė nebeiškentęs Jonas, - mačiau Florencijoje jo portretus, kuriuose 
rankos yra šedevrai. 

- Bet ar tikrai tai Rabranto? - paklausė šypsodamas Perlis, - nes jis, kiek žinau, 
tapė tik ugnis, nakties šviesas ir šešėlius! 

Jonas nieko neatsakė. Perlis netgi galėjo pagalvoti, kad jį įtikino, nes jis nematė 
reikalo ką nors aiškinti ir apšviesti pasipūtėlį. 

[...] 

Su smalsumu, padidintu ilgo laukimo, įžengė mūsų dailininkas į „Alyvų kalno“ 
koplyčią, įsivaizduodamas, kad pamatys Pranciškaus darbuose kažką naiviai bjau- 
raus. Bet kaip nustebo! 

Viduryje stovėjo pradėtas altorinis paveikslas; visi fono mūrai jau buvo padengti 
lengva ir linksmo kolorito tapyba. Šalia trikojo gulėjo rimbas, brevijorius ir rožinis. 
"Truputį šone laikinai pritvirtintas visai paprastas medinis kryželis rodė maldos vietą. 
Jonas atsargiai apsidairė. Vienuolio darbai taip skyrėsi nuo jo kūrinių, buvo tokio 
skirtingo pobūdžio, kad kurį laiką juto kažkokį netikrumą ir stovėjo susimąstęs, kol 
pradėjo juos atidžiai apžiūrinėti. Ir freskos, ir paveikslas priminė senus paveikslus, 
dailininko matytus Italijoje, iš epochos, ėjusios prieš vadinamąjį meno atgimimą. 


Buvo juose kažkoks gotikinis stilius, pilnas rūstumo, bet alsuojantis gyvenimu, kaž- 

kas, jungiantis savyje paprastumą ir didį išraiškingumą. Žavių linijų, dirbtinių kon- 
trastų ir tapybinių išmonių dėl efekto čia nebuvo: įspūdis, kurį kėlė paveikslai, buvo 
ramus ir rimtas. Šviesa ir spalvos juose nemirgėjo ir nesirungė dėl pasirodymo, bet 
buvo panaudotos kaip priemonės. 

Jonas, pripratęs prie išradingo ir i$moningo meno, meno, kuris i$ Perugino ir 
Angelico da Fiesole rankų buvo perimtas Raphaelio Mengso ir turėjo manieros, 
dirbtinumo, rafinuotumo pėdsakų, matė čia kažką lyg pasuktą atgal, pasenusį, go- 
tišką, bet kartu stebinantį paprastumu ir neregėtu išraiškingumu. Tai buvo išraiška 
ne žemiškų veidų - iškreiptų, kad išreikštų tam tikrą jausmą, bet idealių, dangaus 
nušviestų pavidalų, pakylėtų arba heroiškai ir nežmoniškai kenčiančių. 

Angelai su Viešpaties Kristaus kančios įrankiais, matomi freskose, buvo tokie gražūs 
ir apgaubti tokiu angelišku liūdesiu, kad Jonas, įsižiūrėdamas į vieną jų, kuris, atrodė, 
žvelgia į jį ir rodo jam kryžių, pajuto širdies plakimą ir kažkokį ligšiol nepatirtą įspūdį. 

Altorinis paveikslas vaizdavo Kristų Alyvų kalne. 

Dabar, kai žinome Overbecką, tik jo kūriniams galime prilyginti tą paveikslą; tik 
jis galėtų kurti su tokia paprastumo jėga ir tokiu galingu įkvėpimu, su tokiu pakilimu. 
"Tapyba buvo truputį kietoka, draperijos lūžo gal kaip pas Martina Schėną, koloritas 
buvo pernelyg įtemptas; tačiau tai buvo kūrinys, pavergiantis su niekuo nepalyginama 
ekspresija. Kančia Kristaus veide, angelai su ašaromis akyse ir užmigę mokiniai buvo 
nupiešti su jausmu, kokio, prisipažino sau Jonas, jis nemokėtų pasiekti. 

- Padaryčiau žaviau, maloniau akiai, bet niekada - taip. Ta veido, judesių išraiška 
išsiliejo iš krūtinės galbūt maldoje. Tai lyg intuicija, regėjimas, padiktavęs tai, ko 
šaltas apmąstymas ir įgudimas nepajėgtų duoti. 


[...] Su visu savo tobulumu pasijuto mažas ir bejėgis. 


KOMENTARAS 

Juozapas Ignacas Kraševskis (Jozef Ignacy Kraszewski, 1812-1887) pasižymėjo 
itin įvairiapuse kultūrine ir menine veikla. Jis yra žinomas kaip daugybės istorinių 
romanų, poemų ir apsakymų autorius, taip pat istorikas, leidėjas, publicistas, meno 
istorikas ir teoretikas, taip pat dailininkas ir kompozitorius, meno kolekcionierius. 
Lietuvių skaitytojui bene geriausiai pažįstama 1840-1845 m. jo sukurta epinė trijų 


dalių poema Anafielas (ypač pirmoji jos dalis — Vitolio rauda, kuriai puikias ilius- 

tracijas sukūrė rašytojo bičiulis dailininkas Vincentas Smakauskas), taip pat tritomė 
Vilniaus istorija (Wilno od początków jego do r. 1750), išleista 1832-1842 m. Neblogai 
piešęs, tapęs ir kūręs grafikos darbus Kraševskis daug dėmesio skyrė dailei, jos po- 
puliarinimui ir teoriniam apmąstymui; jis laikomas vienu ryškiausių romantizmo 
estetikos šalininkų ir propaguotojų. 

Didžiąją savo gyvenimo dalį rašytojas buvo glaudžiai susijęs su buvusios Lietu- 
vos Didžiosios Kunigaikštystės žemėmis, laikė save šių žemių patriotu. Jaunystėje jis 
gyveno šeimos dvaruose netoli Pružanų (dab. Baltarusija), 1829-1830 m. studijavo 
Vilniaus universitete (čia iš Jono Rustemo gavo ir dailės pradmenis), suimtas dėl 
policijos (didesnės bausmės išvengė tik tetai, Vilniaus vizičių vienuolyno vyresnia- 
jai, užtarus jį gubernatoriui). Vėliau ilgai gyveno Volynėje, Lucko paviete, 1853 m. 
persikėlė į Žitomirą, 1860 m. apsigyveno Varšuvoje, o po 1863 m. buvo priverstas 
emigruoti (daugiausia gyveno Drezdene, mirė Ženevoje). Netgi būdamas toli nuo 
Lietuvos ir Vilniaus, palaikė itin glaudžius ryšius su čionykščiais intelektualais, skel- 
bė straipsnius vietiniuose periodiniuose leidiniuose. 1841-1851 m. Vilniuje net leido 
ir redagavo žurnalą Athenaeum, skirtą istorijos, literatūros ir meno klausimams. 

Kraševskio susidomėjimas daile pastebimas nuo 1840 m. Jis reiškėsi gana įvai- 
riomis formomis: kritikos straipsniais, korespondencija su dailininkais, publicistika 
bei eseistika, nagrinėjančia meninio gyvenimo aktualijas, publikacijomis apie senąjį, 
ikikrikščioniškąjį meną (šiuos tyrimus 1860 m. vainikavo veikalas Slavų dailė, ypač 
ikikrikščioniškoje Lenkijoje ir Lietuvoje - Sztuka u Slowian, szczególnie w Polsce i 
Litwie przedchrešcijanskiej), kultūros paminklus, kelionių po Italiją ar kitas Europos 
šalis ar gimtąjį kraštą aprašymais, biografinių duomenų apie dailininkus rinkimu, 
ikonografinių šaltinių kaupimu. Dalis rašytojo svarstymų apie meninę kūrybą api- 
bendrinta 1857 m. Lvove išleistoje knygoje Pokalbiai apie literatūrą ir meną (Gawedy 
o literaturze i sztuce). 

Dailininko ir jo kūrybos motyvai aptinkami ir jo grožiniuose kūriniuose. 

Dailininkas ir menas, menininko likimas - tipiška Romantizmo epochos litera- 
tūros tema, leidusi autoriams išdėstyti savo kūrybinius manifestus ar estetines bei 
etines programas. Šią temą aptinkame tiek prozos, tiek poezijos veikaluose (pavyz- 


džiui, Vladislovo Sirokomlės - Liudviko Kondratavičiaus poemoje Stella Fornarina 

(1858) pasakojama Raffaello istorija, paskutinio, nebaigto šio rašytojo kūrinio Du 
paveikslai (Dwa obrazy, 1862) pagrindinis herojus yra į tėviškę iš Italijos grįžtantis 
dailininkas, Vincento Polio poema Wit Stwosz (1857) skirta žymaus Krokuvoje dir- 
busio skulptoriaus gyvenimui ir pan.). 

Kraševskio literatūrinėje kūryboje dailės (ar plačiau - meno, menininko) konf- 
likto su tikrove tema gvildenama ne kartą. Jai skirti apsakymai Poetas ir pasaulis 
(Poeta i šwiat, 1839), Po itališku dangumi (Pod wloskim niebem, 1845), Nepažįstamojo 
prisiminimai (Pamiętniki nieznajomego, 1846), Apsakymas be pavadinimo (Powieść 
bez tytulu, 1854), Sfinksas (Sfinks, 1847). 

Antologijoje pristatomas apsakymas Sfinksas pasakoja XVIII a. Lietuvos daili- 
ninko gyvenimo istoriją. Pagrindinis herojus - dailininkas Jonas Rugpjūtis, gimęs 
ir augęs kažkur Volynėje iš Žemaitijos kilusio amatininko - dažytojo palikuonis. Po 
tėvo mirties vietinio dvarininko rūpesčiu išleistas į mokslus, privačiai studijavęs ta- 
pybą Vilniuje, vėliau mokęsis Italijoje ir grįžęs į tėvynę. Dramatiška jo asmeninio 
gyvenimo istorija persipina su sunkumais siekiant profesionalaus meninio išsilavi- 
nimo ir pripažinimo, kuriuos lydi tolydžio aktyvėjantys dvasiniai ieškojimai, kūry- 
bos prigimties ir tikslo apmąstymai. Pratarmėje pirmajam knygos leidimui rašytojas 
prisipažino, kad prie Sfinkso dirbo daugiau negu prie kitų savo kūrinių ir jį dedikavo 
savo draugams, iš kurių du esą supranta meną ir jį kuria. Tai — tapytojas mėgėjas, 
literatas, meno istorikas ir teoretikas Kazimieras Jaksa Komornickis (1812-1856; beje, 
1851 m. Vilniuje išleidęs pirmąją Europos tapybos istoriją lenkų kalba) bei dailinin- 
kas Vincentas Smakauskas (1797-1876). 

Pasak rašytojo biografo Piotro Chmielowskio (1848-1904), akstinu šiam kūriniui 
atsirasti buvo tuo metu išaugęs rašytojo susidomėjimas tapybos istorija ir teorija, su- 
aktyvėjusi jo kaip meno kolekcionieriaus veikla, polinkis į filosofinius meno tikslų 
apmąstymus ir entuziastingas susižavėjimas dailininko kūrybinėmis galiomis“. Nuo 
1846 m. Kraševskis itin intensyviai ėmė kaupti medžiagą dailininkų biografijų žodynui 
(projektas liko iki galo neįgyvendintas). Sukaupti įvairūs faktografiniai duomenys gal- 
būt pastūmėjo jį į platesnius apibendrinimus, kurie apsakyme pateikti per skirtingus 


kūrėjų tipus įkūnijančių personažų galeriją. Nors pasakojamos istorijos veiksmas nu- 
12 P Chmielowski, Józef Ignacy Kraszewski, Krakow: Nakład G. Gebethnera i Spółki, 1888, p. 187. 

keltas į XVIII a. pabaigą, tačiau pavaizduotos dailininkų gyvenimo realijos ir išreikšti 
svarstymai apie meno prigimtį visiškai atitinka rašytojo gyvenamąjį laiką. 

Be pagrindinio herojaus, rašytojas į pasakojimą įpynė nemažai kitų menininkų. 
Tarp jų epizodiškai šmėkšteli ir realių asmenybių vardai - minimi dailininkai Pran- 
ciškus Smuglevičius (1745-1807), Marcello Bacciarelli (1731-1818). Tačiau dauguma 
dailininkų - fiktyvios figūros. Ryškiausi personažai - Rugpjūčio ištikimiausias bičiulis 
skulptorius Titas Mamoničius, menkų gabumų, bet itin geros nuomonės apie save kupi- 
nas tapybos mokytojas Atanazas Šyrko, savimi patenkintas vidutinių gabumų portretų 
tapytojas Mručkevičius (šiame personaže galima įžvelgti šaržuotų Jono Rustemo bruo- 
žų), su pastaruoju konkuruojantis Stanislovas Perlis — italų kilmės prasisiekėlis tapyto- 
jas, apsukrumu pelnęs garsaus dailininko vardą ir puikiai įvaldęs akademinį paveikslų 
komponavimo būdą, naudojantis žymių praeities dailininkų kūrinių „citatomis', tačiau 
nesuvokiantis tikrosios meno esmės... Įdomu, kad nemaža simpatijų apsakymo auto- 
rius skyrė dailininkui žydui Jonašui Palmeriui (tai, ko gero, pirmas literatūroje, kad ir 
imaginacinis, Vilniaus tapytojo žydo portretas), kurį apdovanojo išskirtinėmis etinėmis 
savybėmis (ištikimas savo tautai ir tikėjimui, jautrus kitų rūpesčiams, tiesiantis pagalbos 
ranką vargo ištiktiesiems). Našlaitis Palmeris, išaugintas ir išlavintas giminių Frankfurte, 
iš kitų Vilniuje Rugpjūčio sutiktų dailininkų išsiskiria ir kūrybos principais. Jis dirba są- 
žiningai, stropiai, naudojasi gyvais modeliais ar tapo iš natūros, siužetų ieško paprastoje 
aplinkoje arba Senajame Testamente, o jo paveikslai gimsta „iš širdies, lėtai, sunkiai ir 
varginančiai, [...] kaip gimdo motina - su skausmu ir riksmu“*. Dar vienas dailininko 
tipas - nuoseklaus profesinio išsilavinimo neturintis, bet talentu apdovanotas kapucinų 
vienuolis Pranciškus, kurio įkvėpta kūryba apsakymo herojų pastūmėja gilesniam reli- 
giniam gyvenimui bei vienuolystei ir naujam kūrybos tarpsniui. 

Tiek pagrindinio herojaus, tiek kitų apsakyme minimų dailininkų portretuose 
galima aptikti įvairių rašytojo pažinotų dailininkų bruožų, galbūt ir autobiografinių 
detalių, nors tikslių pirmavaizdžių ir konkrečių prototipų juose ieškoti nevertėtų. 
Kraševskio sukurti dailininkų portretai - tai įvairūs šios profesijos žmonių tipai, įkū- 
nijantys skirtingus kūrybinius metodus ir principus, būdingus rašytojo epochai bei 


gyvenamajai aplinkai ir taip padedantys skaitytojui ją geriau pažinti bei įsivaizduoti. 
13 Wybór pism J. I. Kraszewskiego. Wydanie jubileuszowe, t. 11, Warszawa, 1879, p. 100. 

Filosofiniai rašytojo pamąstymai apie kūrybos prigimtį apsakyme įkūnyti simbo- 
liniu sfinkso skulptūrėlės įvaizdžiu: „Sfinksas tai dailininkas. Žmogaus galva - tai didi 
dvasia, tai dalelytė dievybės jo krūtinėje; gyvulio kūnas - tai mus įpainiojantys gyvu- 
liškos prigimties pančiai; išskleisti sparnai - tai įkarštis, kuris tačiau nepakels akmeni- 
nio tvarinio nuo įsipykusios žemės!“ Apsakymo pabaigoje vienuolio celėje pastatytas 
sfinksas su ant keteros pritaisytu kryžiumi tampa Kraševskio siūlomu kūrybos įpras- 
minimo raktu - tik kryžius (tikėjimas) suteikia tikrąją, giluminę prasmę dailininko 
darbams, kurie be šio ženklo lieka nesuprantami arba dviprasmiški kaip sfinksas. 

Apsakyme Sfinksas ryškėja romantizmo laikotarpio kūrėjų teoriniai ieškojimai, 
jų propaguota dailės samprata, iškelianti turinį virš formos ir prigimtinį talentą virš 
akademinių įgūdžių, tačiau nepaneigianti gilaus profesinio pasirengimo, natūros ir 
senųjų meistrų studijų, visapusiško intelektinio išsilavinimo vertės. Nors knygoje 
nesiūlomas vienas konkretus kūrybos receptas, autorius neslepia simpatijų Nazarie- 
čių grupės atstovų kūrybai“. Rašytojas iškelia to meto vietiniams dailininkams aktu- 
alią dilemą - būtinybę aukoti kūrybinę laisvę ir rinktis darbą pagal užsakymus, dėl 
duonos kąsnio išsižadėti savęs ir pataikauti publikai, kartu suprantant, kad „menas 
visad paveda, jei norime panaudoti jį kaip būdą materialinės buities pagerinimui“, 
Kūrinyje realistiškai ir ironiškai pavaizduota XIX a. vidurio Vilniaus ir buvusių LDK 
žemių meninio gyvenimo panorama, persunkta dailininkų intrigų, konkurencijos, 
dvasinio menkumo apraiškų, visuomenės nesupratimo ir abejingumo menininkų 
atžvilgiu. Pateiktose kūrinio ištraukose pristatomi epizodai, geriausiai atskleidžian- 
tys rašytojo nubrėžtą priešpriešą tarp amatininkiškai suprastos, „išmoktos“ komer- 


cinės tapybos ir dvasingumo persunktos, įgimto genialumo pagimdytos kūrybos. 


RŪTA JANONIENĖ 


14  Ibid., p. 145. 

15  Nazarieciai, arba Nazarėnai, - XIX a. I pusės Vokietijos ir Austrijos dailės akademijos 
auklėtinių grupė, susibūrusi Vienoje, nuo 1810 m. apsigyvenusi Romoje, apleistame 
Šv. Izidoriaus pranciškonų vienuolyne, gyvenusi pagal vienuolijos taisykles ir propagavusi 
antiakademistinę dailės sampratą, pagrįstą Viduramžių ir Renesanso dailės studijomis, 


senųjų tapybos technikų gaivinimu. 
16 Ibid., p. 108. 

Jonas Dovydaitis. Juodi debesys 


> Tekstas iš: Jonas Dovydaitis, Aerodromo apysakos, Vilnius: Vaga, 1967, p. 258-261, 264-265, 


267—268, 270, 311-312, 334, 336-337 (komentarus parengė Giedrė Jankevičiūtė) 


Trečioji kmyga. 1 skyrius. Sargybinis ūkanotame miške 

1942 metai, kovo vidurys. Nuo stogų lašnojo, gatvėse automobilių ratai minkė 
pažliugusią sniego košę. Miestas buvo pilkas, padūmavęs, persisunkęs drėgme. [...] 

Praeidamas pro Konrado kavinę, Tomas staiga panoro karštos kavos... Vieną 
mažutį puoduką! Tada ir drėgmė, besisunkianti ligi kaulų, reumatiniai šiurpuliai 
bematant pradingtų... 

Apsidairė. Kavinėje nei vieno pažįstamo veido. Atsisėdo netoli pianino. Už jo 
nugaros erzėjo du vokiečių puskarininkiai ir gėrė iš kažkokio pilvoto tamsaus bu- 
telio, ant kurio etiketės šypsojosi raudonskruotis kapucinas su taurele rankoje. [...] 

"Tomas siurbčiojo kavą, kuri šiandien labiau kvepėjo lietuviška morka, negu Bra- 
zilijos pupele... 

Du puskarininkiai smagiai šnekėjosi ir vėl stuktelėjo taureles. 

- Už imperijos įžvalgųjį protą... Už Adolfą Rozenberga [Adolf Rosenberg, 1893- 
1946]!.. Už jo einzatsštabą, kuris gal net griuvėsiuose gina ir saugo meno turtus! 

Tomas suvokė, kad prie kavinės staliuko du puskarininkiai šlovina imperijos 
ministrą okupuotųjų rytų teritorijų reikalams... Rozenbergas šluote šluoja žaliavą 
ir maistą, viską grūsdamas į Reichą. Juk jis paskelbė, jog pirmasis Vokietijos reika- 
lavimas rytams - kad jie maitintų vokiečių tautą. Jo dekretai suvarė žydų piliečius į 
getą... Jis kalba apie kolonizaciją... Jis pranašauja, jog Pabaltijys bus paverstas vokie- 
čių žeme... Tačiau kuo gi čia dėti meno turtai? 

Tomas ėmė atidžiai klaustyti, net atbulas stumtelėjo krėslą arčiau puskarininkių. 
Vienas minkštu, maloniu balseliu šnekėjo: 

- Minske buvo didelė ir brangi kolekcija. Milijoninės brangenybės! Paveikslai, 


gobelenai, marmuro skulptūros, vazos, seni auksiniai laikrodžiai, karališki baldai. 

Anksčiau jie puošė lenkų dvarus. Viskas rasta Baltarusijos generalinėje apygardo- 
je. Paveikslai turėjo būti pasiųsti į Lincą ir Kenigsbergą. Tačiau SS norėjo kai ką 
nušvilpt sau!.. Generolas Štubenrauchas dalį čiupo pats, zonderfiureriai išvežė tris 
sunkvežimius baldų, paveikslų ir meno daiktų... Bet generalinis komisaras Vilhel- 
mas Kubė apie tai pranešė reichsleiteriui Adolfui Rozenbergui. Kokią audrą pakėlė! 
Rozenbergas pasiekė ir SS dalinius. Grąžint! 

- Mūsų fronto kareiviai - barbarai... - tarė kitas. - Mūsų barake dirbo dailininkas 
restauratorius iš Berlyno. Jis tiesiog verkė, rodydamas man senus paveikslus, bepras- 
miškai subadytus durtuvais... Sudaužytas vazas... Tie nuostoliai neatlyginami!.. 

- Rozenbergas nedovanos! Jis surinks visa, kas dar galima išgelbėti. Jis išsaugos 
ateinančioms vokiečių kartoms!.. Leningrade, Maskvoje, Ukrainoje dar daug meno 
turtų... Jau paskelbti specialūs Rozenbergo įsakymai - kad nežūtų nei vienas muzie- 
jaus daiktas! Jie papuoš mūsų Reicho meno galerijas, pagarsins jas pasaulyje! Emili! 
Už neapmatomus plotus ir nesuskaičiuojamus turtus!... 

Išgėrę jie vėl plepėjo: 

- Šis kraštas kaip Afrika - pilnas paslapčių. Aš važiavau į šiaurę... Kaunas - Daug- 
pilis. Mes pasukome keliu, vedančiu kairėn... Miškas! Nuostabus, jaunas miškas, 
pilnas saulės ir paukščių... Bet jis dar be žmogaus rankos, be mūsų jėgerių akies... 
Nevalytos tankmės! Ir vienoje pievutėje - milžinas akmuo. Už mane daug sykių 
aukštesnis! Dvylika žmonių jo neapkabins rankomis. Granitas. Skandinavų grani- 
tas! Ant jo tik ir kalti paminklą. Aš stovėjau sukrėstas. Ant to akmens lietuviai-bar- 
barai dėjo dovanas žaibų dievams. Aš nufotografavau akmenį, na ir, žinoma, save... 
Aš užrašiau to akmens vardą, nes greta radau sodybą... Akmens keistas vardas... Aš 
turiu savo užrašų knygutę. Tuojau pasakysiu vardą... 

Už Tomo nugaros šlamėjo knygutės lapeliai. 

- Pu-ntu-ka-s... — ištarė vokietis. Ir pakartojo susižavėjęs: - Pu-ntu-ka-s... Pun- 
tukas... Aš įspėjau greta gyvenusius kaimiečius, kad niekas jo nedrįstų liesti! Aš 
palikau jiems raštelį su perspėjimu. Ant akmens iškalsiu mūsų amžinos pergalės 
simbolius. Vokiški rytai! Už juos mes uzmokéjome savo krauju! Tu turi mane pagir- 
ti. Ant akmens - už granitą stipresnis Adolfas Rozenbergas! Padėka už jo nuostabų 
Dvidešimtojo amžiaus mitą [Der Mythus des 20 Jahrhunderts, 1930]. 


[...] 


507 


DAILÉS ISTORIJOS SALTINIAI 


Tomas klausėsi poemos. Širdį sugniaužė nerimas ir aštrus liūdesys. 

- Mes būsime niekam verti, jei neapginsime Puntuko! - tarė jis. - Rozenbergo 
kaukė ant Puntuko?! Pasityčiojimas iš kojomis trypiamos Lietuvos... 

- Ka gi daryti? Puntuko nenurisi ir nepaslėpsi. 

- Padovanokim Puntuką Dariui ir Girėnui... 

Greičiui toks pasiūlymas buvo visiškai netikėtas. Tomas, pastebėjęs poeto akyse 

abejonę, aiškino dar karščiau: 

- Mes iškalsime bareljefą. Paminklas jiems! 

- Pasvarstykim viską prieš ir už.... Skulptorius! 

- Kviečiam Pundžzių. 

- Teisybė. Jis - drąsus vyras. Gal neatsisakys... - linktelėjo Greičius. - Leidimas? 

- Rüpinsimés. Jei negausim - slapta. 

- Oho! Paminklai kalami ne vieną dieną... Ar ilgai pavyks išlaikyti paslaptį? 

- Vietiniams gyventojams išaiškinsim reikalą. Negi atsiras išdavikų? Kam ne- 
brangus Puntukas? 

- Lėšos? 

- Suaukos Lietuva... 

- Kas rinks aukas? 

- Mes!.. 

- Reikia aukų lapų, antspaudo. Tai ne privatus reikalas. 

- Taip, tai ne privatus reikalas... - sutiko Tomas. - Paminklą statys komitetas. 

- Kas jo nariai? 

- Visuomenei žinomi, rimti ir garbingi žmonės. Jie ir sudarys branduolį. 

- Ojeigu... Juk tai slaptas darbas! Antivokiškas! 

- Kooptuosime naujus narius! 

[..] Dailininkų sąjunga paskyrė į komitetą įžymų skulptorių [Petra] Rimšą 
[1881-1961], dar pora dailininkų... Universitetas neatsiliko - pogrindiniame komi- 
tete sutiko dalyvauti prof. [Vladas] Lašas [1892-1966], dailininkas [Telesforas] Ku- 
lakauskas [1907-1977] nupiešė komiteto vinjetę ir antspaudą. Architektai taip pat 
pasišnibždėjo tarpusavyje ir sutiko dalyvauti konsultantais. 

Aukštas, jau nebe jaunas, beveik žilo plauko, tauraus veido archeologas, istorikas 


ir rašytojas [Petras] Tarasenka [1892-1962] išklausė Tomo ir tarė: 

- O aš jus atsimenu! Iš barzdelės atsimenu! Aš įsidėmėjau jus vienoje aviacijos 
šventėje. Jūs dėvėjote aeroklubo uniformą... 

- Buvo tokie geri laikai... - kukliai atsakė Tomas. 

- O dabar apie Puntuka. Domitės, ką aš galvoju? 

Archeologas prieš atsakydamas susirado kažkokią storą papkę su nemažu ran- 
kraščiu, pasklaidė lapus, atsivertė reikiamą puslapį, bakstelėjo: 

- Štai kur aš jį padėjau! Akmenys-aukurai. Puntukas iš šios giminės! Senų seno- 
vėje, dar pagonybėje, ant to akmens buvo aukojama dievams... O kad norite paversti 
Puntuką paminklu - ideali mintis! Nuo neatmenamų amžių akmenys žmogaus nau- 
dojami istoriniams paminklams. Dar Herodoto laikais būdavo randama akmenų, 
lytėtų žmogaus rankos ir kirstuko... Tiesa, tada jie nemokėjo paaiškinti atsiradimo 
priežasčių. [...] 

- Mokslui padedant, tūkstančius metų tylėję akmenys prakalbėjo ir atskleidė 
šimtmečiais saugotas paslaptis... Gaila tik, kad ligi mūsų dienų istorinių akmenų 
nebedaug likę... Anksčiau nemažai jų neprotingai sunaikinta, o kartais ir dabar neiš- 
manėlių žalojami arba sprogdinami. Pasirūpinkime jų apsauga! Lakūnų bareljefas 
atgaivins Puntuką. Jis taps neliečiamu!.. 

ll 

Skulptorius paniuręs išklausė Tomo pasiūlymą kalti ant Puntuko bareljefus ir 
tuoj émé neramiai sukinėtis krėsle. 

- Tai matai... Tai žinai... Čia... 

Jis neprasitarė, ko baiminasi, tačiau buvo aišku, kad apsispręsti jam be galo sunku. 

Nuo skulptoriaus svorio girgždėjo kėdutė. Atrodė, lyg jis sėdėtų ant vinies. 

Taip praėjo gal dešimt kankinančių minučių. Pundzius neištarė „ne“, bet nepa- 
sakė ir „taip“. Jis skėsčiojo rankomis, stambios kumštys susigniauZdavo ir vėl atsi- 
gniauždavo. Jis žvilgčiojo labai susirūpinęs paeiliui į abu svečius, tarsi norėdamas, 
kad jie pirmieji kažką svarbaus ištartų... 

Galų gale Pundzius, dar labiau apsiniaukęs, pasakė: 

- Sutinku. 

Jis pridūrė, kad reikia būtinai nuvažiuoti ir apžiūrėti akmenį, jo struktūrą, pasi- 
žiūrėti, kaip akmenį apšviečia saulė, aptarti, kokiame aukštyje būtų bareljefas... Svar- 


biausia - apžiūrėti akmenį. 

- O archeologai? Jie sutiks? 

Tomas iš portfelio išsitraukė aplanką, atkišo skulptoriui dokumentą. Tarasenka 
savo parašu tvirtino, kad istoriniu požiūriu Puntukas neturi jokios mokslinės vertės... 

Net poetas Graičius nustebo: 

- Oho! Bet man atrodo, kad gerbiamas archeologas suklydo... Argi Puntukas — 
paprastas akmenėlis? Toks, kurį galima skaldyti plentui? 

"Tomas paaiškino: 

- Puntukas - ne paprastas akmenėlis!.. Bet jeigu ant popieriaus išklosi visas jo 
dorybes, kas gi mums duos leidimą? O dabar, kai mano rankose tokia bespalvė cha- 
rakteristika, ar kultūros paminklų apsaugos inspekcijoje kas nors priešinsis? 


I] 


4 skyrius. Akmuo skamba kaip varpas 
[ed 
Jie visi susirinko prie akmens, padengto balzgana sniego kepure. Pundzius nusi- 
movė pirštinę ir čiupinėjo šaltą Puntuko veidą. 
- Akmuo labai prastas... - tarė skulptorius. - Su juo reikia elgtis atsargiau, kaip 
su kiaušiniu!.. 
- Trapus! Kad tik kas - ir skils ne taip... - pagavo skulptoriaus mintį Giraitis. 
Pundzius atidžiai apžiūrinėjo akmenines gysleles, turbūt iš čia, miške, susirin- 
kusių tik jam vienam suprantamą, keistą kristalų raštą. Skulptorius parodė, kur kirs- 
ti kelias negilias skylutes. Meškauskas ir Šiaučiulis ėmėsi plaktukų. 
Istorinis akimirksnis! Tūkstančius metų neliestą, vien vėjo galąstą akmenį ėmė 
žeisti žmogaus ranka, žmogaus instrumentas. Tomas dirstelėjo į laikrodį. 
- Lietuva okupuota... Dešimtos septynios minutės, lapkričio aštuoniolikta, ketu- 
riasdešimt antrieji metai... — buhalteriškai tiksliai tarė Tomas. 
Prie akmens stovėjo šešiese, neskaitant netolimo gyventojo vaikų, kurie išgirdę 
dūžius atbėgo pasižiūrėti... 
Kai skylės akmenyje tiek pagilėjo, kad į jas galėjai įsprausti plieninius pleištus, atėjo 
pats svarbiausias akimirksnis. Nuo Puntuko atskils pirmas nereikalingas luito gabalas. 
- Tomai, - küji!.. - tarė skulptorius. - Šiaip ar taip, - esi komiteto pirmininkas. - Pun- 


dzius nusijuokė trumpu sausu vyrišku juoku: - Jei sugadinsi akmenį - tavo sąžinei!.. 


510 


IV SKYRIUS. NARATYVINIAI TEKSTAI / GROŽINĖ LITERATŪRA 


Dzingt, dzingt, dzingt... - skambėjo plaktukas, atsimušdamas į pleištus. Tomas 
kalė neskubėdamas. 

- Akmuo skamba kaip varpas... - po pauzės tarė Pundzius. - O kad šitą pleištą — 
drožk, Tomai, du kartus... Ir į šitą stipriau... 

Galų gale nuo Puntuko atplyšo nemaža akmeninė skiedra ir bumptelėjo po 
kojų. Skulptorius apžiūrinėjo atvertą akmenį. Tomas giliai alsavo ir tylėjo. Štai ir 
baigiasi keturiasdešimt antrieji... Kovo mėnesį jis sėdėjo kavinėje ir girdėjo pa- 
šnekesį apie Rozenbergo kaukę ant Puntuko akmens... Tada irgi buvo sniegas... 
Ir dabar sniegas... Šiandien lapkričio aštuonioliktoji... Bet tada, pavasarį, jis buvo 
bejėgis... O dabar... 

[4] 


6 skyrius. Nepaprasta vasara 
[4] 
- Tu vėl išvažiuoji? 
- Į Anykščius. Su komisija. 
- Kas dar be tavęs važiuoja? 
- Du rašytojai, du archeologai, skulptorius Rimša, dailininkas [Leonardas] Kazo- 


kas [1905-1981], architektas [Kazimieras] Šešelgis [1915-1998]... Priimsim Pundziaus 


"Tomas sukinėjosi tarp komisijos narių, bet jo tarsi nebuvo. Jis nesimaišė po- 
kalbin, vien uoliai gaudė kiekvieną žodį ir dėjosi į galvą. Tiesa, jis buvo kaip reta 
susijaudinęs, bet slėpė tai... Pabaigtuvės! 

Vienas komisijos narių apsižvalgė ir pasakė, kad tas lubinas gražiai mėlynas, bet 
jau per daug praktiškas augalas... Jo nuomone - lubinas paminklui ne visai tinkąs, 
čia turėtų vilnyti švelni graži ir natūrali pieva... Gal kada nors pavyksią šią privačią 
žemę išpirkti ir įsteigti parką?.. 

Archeologai džiaugėsi, kad Puntuko kaip gamtos paminklo bendroji išvaizda 
nepakitėjusi... Pasipuošdamas bareljefu, jis suvyriškėjęs, įgijęs solidesnę išvaizdą. 

Senas skulptorius Petras Rimša, autorius įžymiausių nacionalinių Lietuvos mo- 
kyklos ir Arimas jaučiais skulptūrų, kuriomis dar prieš karą gėrėjosi visas pasaulis, 


akylai apžiūrėjęs Puntuką, pasakė: 

- Pundziaus šedevras! Kokie lakoniški ir griežti siluetai!.. Retas turi tokią Die- 
vo dovaną - aštrų ritmo pajautimą, disciplinuotą ritmą, puikiai veikiantį žiūrovą... 
Man labai patinka, kad lakūnų veidų bruožai simboliškai apibendrinti ir kartu yra 
realistiniai portretai... Nepraradę savo žmogiškumo ir panašumo! Šitokia sintezė 
įmanoma tik dideliam meistrui! 

[a] 

Tomas iš Anykščių išsivežė oficialų priėmimo aktą, kuriame, tarp kita ko, ko- 
misijos buvo parašyta: „.... vienu balsu nutarė, kad Dariaus ir Girėno paminklas — 
tinkamai atliktas, patenkina meninius reikalavimus... Paminklui jokie pataisymai 


nereikalingi...“ 


KOMENTARAS 

Apysakos fabula pagrįsta Dariaus ir Girėno skrydžio bei amžininkų pastangų 
įamžinti jų žygį II pasaulinio karo metais peripetijomis. Pagrindiniai pasakojimo 
herojai įvardyti dedikacijoje: „Skiriu skulptoriui Broniui Pundziui ir lakūnui Tomui 
Zaukai“ (p. 125). Pundzius (1907-1959) figūruoja tikru vardu, Zauka aprašytas kaip 
Tomas Liepa. Iš tikrųjų Zauka (1899-1970) buvo lakūnas, vienas civilinės aviacijos 
Lietuvoje pradininkų ir komiteto Dariaus ir Girėno paminklui statyti pirmininkas. 
Jo iniciatyva ir pastangomis Pundzius 1942 m. žiemą - 1943 m. pavasarį ir vasarą, pa- 
dedamas kelių akmentašių, iškalė Dariaus ir Girėno bareljefą ant Puntuko akmens. 
Paminklas iškilmingai atidengtas minint skrydžio dešimtmetį. Paminklo istorija 
gana taupiai buvo nušviesta karo metų periodinėje spaudoje, sovietmečiu jos taip 
pat nesistengta garsinti. Dovydaičio beletrizuotas pasakojimas bėgant laikui (ypač 
pasitraukus iš gyvenimo įvykių liudytojams, su kuriais rašytojas bendravo), įgyja 
autentiško šaltinio vertę, atskleidžiančią gyvų istorinių detalių, kurių neleidžia re- 
konstruoti išlikę oficialūs dokumentai. 

Rašytojo pateikti faktai, kuriuos įmanoma patikrinti remiantis kitais šaltiniais, 
tarpukario Kauno kasdienybės, žmonių santykių bei darbų apibūdinimai leidžia 
vertinti apysaką kaip gana patikimą epochos realijų aprašymą. Tikru galima laikyti 
net pasakojimą apie Pundziaus konfliktą su Vokietijos telegramų atstovu Lietuvoje, 
įvykusį per Pramonės, prekybos ir amatų rūmų (archit. Vytautas Landsbergis-Žem- 


kalnis, dailininkai Petras Kalpokas, Jonas Prapuolenis, Pundzius, Stasys Ušinskas) 

atidarymą 1938 m. liepą ir nacių okupacijos metais neva privertusį skulptorių slaps- 
tytis". Tą pačią istoriją kiek kitaip sovietmečiu pasakojo Pundziaus biografai, grei- 
čiausiai neturėję tikslių žinių ir panaudoję plačiai žinomą gandą kaip propagandinę 
priemonę, padėjusią išryškinti skulptoriaus antifašistines pažiūras ir jų nulemtą pu- 
siau legalų būvį II pasaulinio karo metais. Pavyzdžiui, dailės istorikas Stasys Budrys 
(1932-1970) skulptoriaus monografijoje šią istoriją pateikia taip: „Buvo pakviesti ir 
rūmus puošę dailininkai [kalbama apie Pramonės, prekybos ir amatų rūmų atida- 
rymo pokylį]. B. Pundzius apsivilko fraką, su kuriuo atrodė labai elegantiškai, šoko 
gerai, lengvai... Tik štai supykęs dailininkas visų garbingų svečių akivaizdoje taip 
trenkė vienam vokiečiui už „Heil, Hitler!‘ kad šis krito kaip lapas... Apie šį įvykį kitą 
dieną kalbėjo visas Kaunas. (Hitlerinės okupacijos metais sumuštasis buvo aukštas 
gestapo karininkas. Draugai patarė B. Pundziui nesirodyti jam akyse, ir skulpto- 
rius iš Kauno pasitraukė kuriam laikui į periferiją...)“*. Įdomu, kad pasakodamas 
Dariaus ir Girėno portreto atsiradimo ant Puntuko istoriją ir visuomenės reakciją 
į šį kūrinį monografijos autorius remiasi ne 1967 m. išleista Dovydaičio knyga, bet 
netiesioginio įvykių liudytojo savo bendraamžio skulptoriaus Juozo Kalinausko (g. 
1935) žodžiais; lakūnų atminimo įamžinimo komiteto pirmininką pervadina Alg. 
Zauka, nors Tomas Zauka dar buvo gyvas ir, bent jau aviatorių aplinkoje, pakan- 


kamai gerai žinomas. Be abejo, galėjo būti ir taip, kad 1970 m. išleistos Pundziaus 


17 | „Tai atsitiko dar prieš karą, iškilmingai atidarant Pramonės, prekybos ir amatų rūmus 
Donelaičio gatvėje. Naujieji rūmai - Kauno puošmena. Jų paradines duris užsakė Švedijoje, 
liustras - Čekoslovakijoje, granitą vežė iš Suomijos... Juodo ąžuolo baldus aptraukė gryna oda. 
Dailininkai piešė ant sienų freskas, įstatė spalvotus langų vitražus, o viršum portalo reljefinę 
skulptūrą iškalė Pundzius... Jo skulptūra vaizdavo mergaitę prie pilno obuolių krepšio, su 
knyga rankoje, o greta jūros bangas skrodė laivas. [...] Po oficialių tostų susirinkusieji išsibarstė 
grupėmis po kambarius, kur veikė nemokami bufetai, lūžtantys nuo gėrybių. Pundzius, savo 
laimei ar nelaimei, pateko kambarin, kur šeimininkavo laikraštininkai; jų tarpe ir Ričardas 
Kosmanas, kultūrferbando generalinis sekretorius, vokiečių telegramų agentūros atstovas 
Lietuvoje. Kosmanas, jau kauštelėjęs, linksmai sušuko, kilstelėdamas ranką: „Heil Hitler!, 
Pundzius!..' Pundzius jį nusvilino juodomis akutėmis ir rūsčiai tarė: „Pakartok!“ Kosmanas 
dar labiau išsitempė ir pakartojo dar garsiau: „Heil Hitler!“ 

Pundzius tėškė jam į žandą. Rodos, vos prisilietė, bet akmenskaldžio ranka - ne juokas. 
[...] Kitą dieną laikinojoje sostinėje garsiai sušneko, kad Lietuvoje Pundzius pirmasis pakėlė 
ranką prieš hitlerinį fašizmą...“ (J. Dovydaitis, Aerodromo apysakos, Vilnius: Vaga, 1967, 
P. 247-248). 
18 Plg. S. Budrys, Bronius Pundzius, Vilnius: Vaga, 1969, [b. p.]. 

monografijos rankraštis buvo parengtas dar iki pasirodant Dovydaičio apysakai, iš- 
leistai 1967 m., nes sovietinėse leidyklose knygos pragulėdavo ir dešimt metų, tad 
Budrys negalėjo pasinaudoti Dovydaičio pateiktąja informacija. 

Vertinant Budrio darbą būtina prisiminti, kad karo metų periodika sovietmečiu 
buvo saugoma bibliotekų specialiuosiuose fonduose ir prieinama tik gavus atitinka- 
mus leidimus; dalį archyvinių dokumentų, kurie šiandien saugomi valstybiniuose 
rinkiniuose, tebeturėjo privatūs asmenys; Tomo Zaukos prisiminimai, kuriais šian- 
dien naudojasi istorikai, greičiausiai dar nebuvo parašyti, o jei ir parašyti, tai laikomi 
giliai stalčiuje ir rodomi tik patikimiems žmonėms. Kaip bebūtų, šiuo atveju gro- 
žinės literatūros kūrinys yra tikslesnis dailės istorijai svarbios informacijos šaltinis 
negu sovietinės cenzūros sąlygomis parengta menotyrinė knyga. 

Nuo Dovydaičio ir Budrio publikacijų pasirodymo turėjo praeiti beveik pusė 
šimto metų, kad paminklo istorija pagaliau būtų rekonstruota iš tiesų išsamiai ir vi- 
sapusiškai: 2008 m. žurnalas Aviacijos pasaulis (nr. 10) išspausdino aviacijos istoriko, 
Aviacijos muziejaus darbuotojo Gyčio Ramoškos (g. 1946) straipsnį „Puntuko įdva- 
sinimas“, greičiausiai suteikusį impulsą ir naujam tyrimui, kurį atliko Anykščiuose 
gyvenantis žurnalistas Tautvydas Kontrimavičius (g. 1964). Jo straipsnis „Akmuo 
aistrų katile“, kurį 2011 m. liepos 11 d. paskelbė internetinis tinklalapis www.bernar- 
dinai.lt, apibendrina ir Ramoškos, ir Dovydaičio, ir karo metų bei išeivijos periodi- 


kos duomenis, papildydamas juos liudytojų prisiminimais. 


GIEDRĖ JANKEVIČIŪTĖ 


ESEISTIKA 


Griežtai apibūdinti esė žanrą sunku. Tai pagrįstų jau pati pavadinimo kilmė iš pranc. 
essai - bandymas, apmatas. Esė radosi ir formavosi meninio, publicistinio ir moksli- 
nio stiliaus sandūroje. Subjektyvumas - viena svarbiausių esė charakteristikų: visos 
esė temos ir įvaizdžiai, pasak literatūros tyrinėtojos Elenos Baliutytės, išeina iš auto- 
riaus „aš“ ir į jį sugrįžta'. Esė autoriui svarbu savojo vidinio „aš“ reakcijų stebėsena, 
kartu jis siekia sukurti patrauklų, intriguojantį, originalų pasakojimą. Tačiau esė jo- 
kiu būdu nėra vien vaizduotės darinys; paprastai ji rašoma siekiant aptarti, atskleisti, 
išryškinti kokią nors problemą, idėją, pristatyti nuomonę, savitą faktų interpretaciją. 
Dažnai esė turi šviečiamųjų tikslų. Nuo mokslinio teksto esė skiriasi ne tik subjekty- 
vesniu požiūriu, emocinių ir estetinių argumentų vartojimu, bet ir negriežta, dažnai 
asociacijomis paremta struktūra. 

Esė žanro pradžia siejama su prancūzų Renesanso filosofo ir politiko Michelio 
de Montaigne'io (1533-1592) veikalu Esė?, publikuotu 1580 m. Sąlygas plisti esė suda- 
rė auganti rašto kultūra, lėmusi ne tik tekstų, bet ir jų sklaidos formų įvairėjimą. Lai- 
kraščių ir žurnalų atsiradimas skatino plėtotis publicistiką, o kartu atvėrė galimybes 
intelektualams (rašytojams, filosofams, meno žinovams ir t. t.) skaitančiajai visuo- 
menei pristatyti savo nuomonę. Esė itin išpopuliarėjo XIX a., tačiau dar palankesnis 
šio žanro raidai buvo greitą skaitymą skatinusios masinės kultūros suklestėjimo ir 


itin sustiprėjusio individualizmo paženklintas XX a. 


1  E.Baliutyté, Daugiabalsis lietuvių esė pasaulis (2002-2004), www.booksfromlithuania.lt/old/ 
index.php?page id=73. 
2 Vertimas į liet. k.: M. de Montaigne, Esė, 2-as pataisytas leidimas, iš pranc. k. vertė D. Droblytė, 


Vilnius: Tyto alba, 2011. 

Vertinant esė dailės istorijos požiūriu, akivaizdus jos ryšys su dailės kritika ir 
egožanrais, pirmiausia — atsiminimais ir dienoraščiu. Intymaus, suasmeninto pa- 
sakojimo, skirto tarsi vienam konkrečiam skaitytojui ir tuo kuriančio tiesioginės 
komunikacijos, pašnekesio iliuziją, poveikis sustiprina esė autoriaus perteikiamos 
informacijos (taip pat ir dailės žinių) daromą įspūdį. Dėl to dailės kritikai mėgsta 
pasitelkti eseistinį rašymą, siekdami įtaigiau perteikti naują informaciją apie dailės 
kūrinius, jų autorius, taip pat dailės istorijos atradimus, plečiančius amžininkų aki- 
ratį. Eseistiniai dailės istorijos veikalai amžininkų estetines pažiūras bei meninį sko- 
nį formuoja paveikiau už akademines studijas (pavyzdžiui, Johnas Ruskinas buvo 
vienas skaitomiausių XIX a. autorių, o tarp populiariausių XX a. dailės istorikų — 
eseistinį rašymo stilių kultivavę Ernstas Gombrichas ir Kennethas Clarkas). Kita 
vertus, esė autorius pats reprezentuoja savo laiko ir šalies kultūrą, tad savo tekste 
fiksuoja tai, kas aktualu jo epochai: dailės gyvenimo realijas, dailės kūrinių verti- 
nimus ir interperetacijas, dailės įvykių kontekstą ir aplinkybes, kultūros įvaizdžius, 
ženklus, menines bei intelektines madas. Pastarieji esė ypatumai - vienas šio žanro 
aspektų, dominančių dailės istorikus. 

Nors, kaip minėta, subjektyvumas yra labai svarbus esė požymis, tačiau eseistas 
plėtodamas savo požiūrį neretai pasitelkia tikslius faktinius duomenis bei mokslinę 
vertę turinčius argumentus. Kartais esė turi poleminį pobūdį; tokiais atvejais pri- 
statomi ne tik įrodymai, bet ir ginčijami teiginiai, nušviečiantys diskusijas, kurios 
nebūtinai atsispindi kituose rašytiniuose šaltiniuose. 

Kitaip sakant, esė dailės istorijai naudinga tuo, kad suteikia pakankamai patiki- 
mų ir kituose šaltiniuose nebūtinai aptinkamų žinių apie epochos meninę kultūrą, 
teksto autoriaus ir jo bendraminčių estetines pažiūras, mėgstamus dailininkus ir 
kūrinius, vertinamus meno paminklus ir naujas dailės patirtis, padėdama apčiuopti 
naujų požiūrių ištakas, išryškindama nuomonių susidūrimus ir estetinių kriterijų 
išsiskyrimus. 

Klasikiniais dailės istorijos šaltiniais laikomi įvairių šalių XIX ir XX a. rašytojų 
ir filosofų esė apie dailę. Tai prancūzų Guillaumeo Apollinaireo, Charleso Baude- 
laireo, Yveso Bonnefoy, brolių Edmondo ir Julesio de Goncourt'ų, Paulio Valéry, 
vokiečių Walterio Benjamino, Rainerio Maria Rilke, lenko Zbigniewo Herberto, 


amerikietės Susan Sontag ir kt. tekstai. Lietuvos dailės istorijos tyrimams svarbi 

apie Lietuvos ir lietuvių išeivijos dailę bei dailininkus rašiusių XX a. autorių Tomo 
Sakalausko, Aušros Marijos Sluckaitės ir kt. eseistika. 

Esė giminiškumą dailės kritikai iliustruoja literatūriniu talentu apdovanotų dai- 
lės istorikų ir teoretikų tekstai. Pavyzdžiui, dabartinėje Lietuvos dailės kritikoje esė 
žanrą sėkmingai plėtoja Alfonsas Andriuškevičius, Laima Kreivytė, Agnė Narušytė, 
Ernestas Parulskis, Eglė Paulina Pukytė, Ramutė Rachlevičiūtė ir kt. Jų rašiniai, kaip 
ir klasikinės arba vakarietiškos esė — dailės istorijos šaltinio vertę turintys tekstai, 
kurie perteikia subjektyvius išgyvenimus patirtus stebint dailės kūrinį, aplankius 
parodą, pabendravus su dailininku ar dailės gyvenime dalyvavusiu ir šia savo patir- 
timi besidalijančiu asmeniu, nuvykus į dailės paminklais turtingą vietovę, patrauklia 


literatūrine forma taip pat pateikia profesionalias dailės kūrinių interpretacijas. 


GIEDRĖ JANKEVIČIŪTĖ 


DAILÉS ISTORIJOS SALTINIAI 
Rainer Maria Rilke. Auguste Rodin 


> Tekstas iš: Rainer Maria Rilke, Auguste Rodin, iš vokiečių k. vertė Antanas Gailius, 


Vilnius: Aidai, 1998, p. 40-44 (komentarus parengė Giedrė Jankevičiūtė) 


Šita Rodino galia išaukštinti laikinumą ir suteikti jam tvermę atsiskleisdavo visais 
tais atvejais, kai jo mene veržėsi atgyti istoriniai siužetai ar personažai; o iškiliau- 
siai galbūt Kale pilieciuose*. Visi istoriniai duomenys čia sutilpo keliose Froissarto 
kronikos skiltyse*. Tai buvo istorija, pasakojanti, kaip Kalė (pranc. Calais) mies- 
tą laiko apgulęs Eduardas III, Anglijos karalius; kaip karalius atsisako pasigailėti 
bado mirties išsigandusio miesto: kaip tasai pat karalius pagaliau sutinka pasi- 
traukti nuo miesto sienų, jeigu šeši iškilniausi jo piliečiai atsiduos į jo rankas, „ir 
jis galės daryti su jais ką tinkamas“. Ir karalius reikalauja, kad tie piliečiai išeitų 
pro miesto vartus basi, vienmarškiniai, su virvėmis ant kaklų ir miesto bei tvirto- 
vės raktais rankose. Dabar kronikininkas vaizduoja tą sceną mieste; pasakoja, kaip 
burmistras, Messire Jeanas de Vienne, paliepia skambinti varpais ir kaip miestie- 
čiai renkasi rinkos aikštėje. Jie girdėjo grėsmingąją žinią, tad dabar laukia ir tyli. 
Bet iš jų tarpo jau keliasi didvyriai išrinktieji, pajutę pašaukimą numirti. Čia pro 
kronikininko žodžius prasiveržia minios riksmai ir verksmai. Net jis pats valan- 
džiukę rodosi susijaudinęs ir rašąs virpančia plunksna. Tačiau vėlei susikaupia. 
Pamini keturių didvyrių vardus, dviejų pamiršta. Apie vieną pasako, kad tai buvęs 
turtingiausias miesto pilietis, apie kitą - kad buvęs gerbiamas ir nieko nestokojęs, 


o „dukterimis turėjęs dvi dailias paneles“, apie trečiąjį kronikininkas žino tik tiek, 


3 Vienas garsiausių Rodino kūrinių - 1888 m. Kalė municipaliteto užsakymu sukurtas 
paminklas miestiečiams, herojiškai pasiaukojusiems dėl kitų labo - čia ir toliau sudaryt. past. 
4 Turimas omenyje Jeano Froissarto Šimto metų karo pirmosios pusės (1322-1400) aprašymas. 
Kronika buvo parašyta tarp 1369 ir 1400 m.; ją sudaro keturios knygos. Kalė apsiausties 
(1436 m. rugsėjis - 1437 m. rugpjūtis) istorija pasakojama pirmojoje knygoje, rašytoje tarp 
1369-1373 m. Rilke prieš leisdamasis į paminklo aprašymą išstudijavo kronikos tekstą. 

kad tas buvęs turtingas valdomis ir įpėdiniais, o apie ketvirtąjį - kad buvęs trečio- 
jo brolis. Froissart'as pasakoja, kad jie nusirengė ligi apatinių, kad užsirišo virves 
ant kaklų ir kad šitaip leidosi žygin su miesto ir tvirtovės raktais. Praneša, kaip jie 
atėjo į karaliaus stovyklą; vaizduoja, kaip karalius juos priėmė ir kaip budelis jau 
stovėjo šalia jų, kai valdovas, karalienės prašomas, dovanojęs jiems gyvybę. „Jis 
išklausė savo žmonos, - sako Froissart'as, - nes toji buvo labai nėščia“. Daugiau 
kronikoje nieko nėra parašyta. 

Tačiau Rodinui tos medžiagos jau pakako. Jis iškart pajuto, kad šioje istorijoje 
buvo akimirka, kai įvyko didis dalykas, nesusijęs su laiku ar vardu, nepriklausomas 
ir paprastas. Visą dėmesį jis sutelkė į išėjimo momentą. Matė, kaip tie vyrai pradėjo 
savo žygį; pajuto, kaip kiekviename iš jų dar sykį pasikartojo visas nugyventas gyve- 
nimas, kaip kiekvienas, apsunkęs nuo savo praeities, stovėjo pasirengęs išnešti ją iš 
senojo miesto. Šeši vyrai iškilo jam prieš akis, ir kiekvienas vis kitoks; tik du broliai 
buvo tarp jų, galbūt šiek tiek į kits kitą panašūs. Tačiau kiekvienas skyrium ir savaip 
apsisprendė ir savaip gyveno šią paskutinę valandą, šventė ją savąja siela ir kentėjo 
ją savo kūnu, trokštančiu gyventi. O paskui ir figūros pradingo Rodinui iš akių. Jo 
atmintyje iškilo gestai, atsisakymo, atsisveikinimo, atsižadėjimo gestai. Gestų gestai. 
Jis ėmė juos rinkti. Visus juos pavaizdavo. Jie patys pylėsi iš jo pažinimo gausybės. 
Atrodė, tarytum jo atmintyje būtų iškilę šimtas didvyrių, besiveržiančių pasiaukoti. 
Ir Rodinas priėmė visą šimtą ir padarė iš jų šešis. Pavaizdavo juos nuogus, kiekvieną 
skyrium, su visu šiurpstančių kūnų iškalbingumu. Didesnius nei gyvenime: natūra- 
laus jų ryžto didumo. 

Sukūrė senį nukarusiom, per sąnarius atsipalaidavusiom rankom; ir suteikė jam 
sunkų, čiūžčiojantį žingsnį, nusidėvėjusią karšinčių eigastį ir nuovargio išraišką, 
srūvančią jo veidu į pačią barzdą. 

Sukūrė raktus nešantį vyrą. Tas dar turi gyvybės daugeliui metu, ir visa ji susi- 
tvenkusi į ūmai stojusią paskutinę valandą. Vyras ją vos beištveria. Lūpos sučiaup- 
tos, rankos įsmigusios į raktą. Jis padegė savo jėgą, ir ši dega jame, jo užsispyrime. 
Sukūrė vyrą, abiem rankom laikantį nuleistą galvą, tarytum mėginantį susikaupti ir 
dar akimirką pabūti vieną. 

Sukūrė abu brolius, kurių vienas dar gręžiasi atgal, o kitas ryžtingu atsidavimo 


judesiu palenkia galvą, tarytum jau kišdamas ją po budelio kirviu. 

Ir sukūrė neapibrėžtą judesį to vyro, kuris „eina per gyvenimą“. Le Passant - taip 
šią statulą pavadino Gustaveas Geffroy*. Vyras jau eina, bet dar sykį atsisuka atgalios, 
ne į miestą, ne į verkiančius ir ne į tuos, kurie eina drauge. Jis atsisuka pats į save. 
Jo dešinė ranka pakyla, sulinksta, siūbuoja; jo sauja atsiveria ore ir paleidžia kažką, 
maždaug kaip laisvėn paleidžiamas paukštis. Tai atsisveikinimas su viskuo, kas neti- 
kra, su laime, kurios dar nebūta, su kančia, kuri dabar jau veltui lauks, su žmonėmis, 
kurie kažkur gyvena ir kuriuos kada nors gal būtum sutikęs, su visomis rytojaus ir 
porytojaus galimybėmis, o drauge ir su tąja mirtimi, kurią tareisi esant tolimą, švel- 
nia ir tykią - dar negreit, dar labai negreit. 

Ši stovyla, pastatyta senam, tamsiam parke, galėtų būti paminklas visiems jau- 
nystėje mirusiems. 

Ir šitaip Rodinas kiekvienam iš tų vyrų suteikė gyvybę paskutiniu jų gyvenimo gestu. 

Paskiros figūros savo paprasta didybe atrodo iškilnios. Nejučia pamąstai apie 
Donatello, o galbūt dar veikiau - apie Clausą Sluterį ir jo pranašus Dižono (pranc. 
Dijon) katedroje“. Iš pradžių regisi, kad Rodinas visai nieko nedarė, sudėdamas juos 
į grupę. Davė jiems vienodus drabužius, marškinius ir virves, ir sustatė į gretą dviem 
eilėmis; tris, jau bežengiančius, į pirmą eilę, kitus, pasigręžusius dešinėn, pirmie- 
siems už nugarų, tarytum prie jų besidedančius. Paminklui paskirtoji vieta buvo 
Kalė miesto rinkos aikštė, ta pati, iš kurios kitados prasidėjo sunkusis žygis. Ten 
dabar turėjo stovėti tie tykūs atvaizdai, tik šiek tiek žemo laiptuko kilstelėti aukščiau 
kasdienybės, tarytum nejaukioji eisena galėtų prasidėti bet kada, bet kuriuo metu. 

Tačiau Kalė miestas nesutiko statyti paminklo ant žemo cokolio, nes tai buvo per- 
nelyg neįprasta. Ir Rodinas pasiūlė kitą pastatymo būdą. Reikią, girdi, pareikalavo jis, 
pačiam pajūry pastatyti bokštą, keturkampį, nuo pat pagrindo tokių pat matmenų, 
paprastomis, tašytomis sienomis ir dviejų aukštų aukštumo, o ten, viršuje, reikėtų su- 
statyti šešis miestiečius vėjo ir dangaus vienatvėje. Buvo galima numanyti, kad ir šis 


pasiūlymas bus atmestas. Ir vis dėlto jis atitiko kūrinio esmę. Jeigu tokio mėginimo 


5 Gustave Geffroy (1855-1926) - dailės kritikas; Rodinas yra sukūręs jo portretą. 


6 Claus Sluter (apie 1340-apie 1405) - olandų kilmės dailininkas, vienas žinomiausių 
vadinamosios internacionalinės Gotikos skulptorių, dirbęs Briuselyje, Paryžiuje ir kt., 
bet daugiausia Dižone; Rilke iš tikrųjų turi omenyje ne Dižono katedros skulptūras, bet 


Šampmolio kartūzų vienuolyno bažnyčios pranašus - vadinamąjį „pranašų šulinį“. 

būtų buvę imtasi, būtų atsiradusi neprilygstama proga pasigrožėti vientisumu tos gru- 
pės, susidedančios iš šešių paskirų figūrų ir vis dėlto taip tvirtai suaugusios krūvon, lyg 
čia būtų tik vienas vienintelis daiktas. O juk paskiros statulos viena kitos nelietė, jos 
stovėjo greta viena kitos kaip paskutiniai iškirstos girios medžiai, ir vienijo jas tik oras, 
ypatingu būdu jas papildantis. Eidamas aplink šitą grupę negalėjai atsistebėti, kaip iš 
banguojančių kontūrų nyra tyri ir didingi gestai, kaip jie pakyla, valandėlę sustingsta 
ir vėlei krinta atgal į masę tarytum nuleidžiamos vėliavos. Čia viskas buvo aišku ir 
apibrėžta. Atsitiktinumui, regėjosi, niekur nebėra vietos. Kaip visos Rodino kūrinių 
grupės, taip ir ši buvo uždara savyje, atskiras pasaulis, visuma, kupina gyvybės, srū- 
vančios ratu ir niekur neištekančios laukan, niekur nepradingstančios. Sąlyčio taškų 
vietą čia užėmė plokštumų sankirtos, kurios juk irgi yra savotiški sąlyčio taškai, be 
galo susilpninti tarp plokštumų esančio oro mediumo, jo veikiami ir keičiami. Radosi 
susilietimai per atstumą, susidūrimai, toks pat formų plaukimas viena virš kitos, kokį 
kartais regime debesims slenkant arba kalnuose, kur tarpą užpildąs oras irgi yra ne 
skirianti bedugnė, o veikiau laidininkas, perėjimas švelniomis pakopomis. 

Rodinui oro dalyvavimas visuomet buvo didžiai reikšmingas. Visus savo kūri- 
nius jis plokštuma po plokštumos derino prie erdvės, ir tai teikė jiems tą didybę ir 
savarankiškumą, tą neapsakomą saugumą, skiriantį juos nuo visų daiktų. Bet dabar, 
kai Rodinas, skaidydamas gamtą, pamažu pradėjo stiprinti išraišką, pasirodė, kad jis 
šitaip suintensyvino ir atmosferos santykį su savo veikalu, kad atmosfera jaudulin- 
giau, sakytumei - aistringiau ėmė gaubti daiktan sutrauktas pokštumas. Anksčiau 
jo kūriniai stovėjo erdvėje, o dabar regėjosi, lyg erdvė traukte trauktų juo prie savęs. 
Panašų reiškinį galėjai pastebėti tik žvelgdamas į kai kuriuos katedrų gyvūnus. Ir jų 
atveju oras buvo savotiškas dalyvis: rodėsi, kad jis čia visai nurimsta, čia vėju pavirs- 
ta, - žiūrint, ar srūva per pabrėžtą, ar per tykią vietą. Ir tikrai, sutraukdamas savo 
kūrinių paviršių į kulminacijos taškus, paaukštindamas iškilumą ir pagilindamas 
duburius, Rodinas su savo veikalu elgėsi panašiai kaip atmosfera su anais daiktais, 
prieš šimtmečius atiduotais josios valiai. Ir ji traukė daiktan, gilino ir dengė dulkė- 
mis, lietumi ir speigais, saule ir audromis ugdė tuos daiktus gyvenimui, sulėtėjusiam, 
pavirtusiam stirksojimu, niūksojimu ir tvėrimu. 

Jau kurdamas Kalė piliečius Rodinas savo keliu pasiekė šitokio įspūdžio; tai ir 


buvo jo meno monumentalusis principas. Tokiomis priemonėmis jis galėjo sukurti 

i$ tolo matomus daiktus, daiktus, kuriuos supo ne vien pats aplinkinis oras, bet ir 
visas dangus. Gyva plokštuma jis gebėjo tarytumei veidrodžiu sugauti ir judinti to- 
lumas, gebėjo suformuoti gestą, kuris jam rodėsi didis, ir gebėjo priversti erdvę tapti 


vyksmo dalyve. 


KOMENTARAS 

Prahoje gimęs Renė Karlas Wilhelmas Johannas Josefas Maria Rilke (1875-1926), 
žinomas kaip Raineris Maria Rilke, laikomas vienu ryškiausių vokiškai rašiusių visų 
laikų autorių. Rilkes gyvenime ir kūryboje susidūrė dvi epochos - besibaigiantis XIX 
ir prasidedantis XX a. Ankstyvąją jo poeziją ir prozą ženklino noras atsisveikinti su 
tradicija ir naujumo ilgesys. To paties jis ieškojo ir amžininkų dailėje, kuria domėjosi 
ir išmanė plačiau ir giliau už daugelį kitų, nors dažnas to laikmečio literatas domėjosi 
daile ir jos reikalais. Rilkes jautrumą dailei, matyt, padidino ir profesinis sąlytis su ja: 
1895 m. studijas Prahos universitete jis pradėjo nuo literatūros ir dailės istorijos. 

Susižavėjimas jaunų vokiečių dailininkų pastangomis įveikti akademizmo kon- 
servatyvumą ir atskleisti šios krypties nuvertintas tapybos meninės raiškos galimy- 
bes 1900 m. jį nuvedė į nedidelį Šiaurės Vokietijos miestelį Vorpsvedę pas tenykš- 
tės menininkų kolonijos narius. Rezultatas - knyga Vorpsvedė (Worpswede, 1903) 
ir vedybos su skulptore Clara Westhoff (1878-1954). Rilkes žmona buvo vokiečių 
dailininko simbolisto Maxo Klingerio (1857-1920) ir prancūzų skulptūros novato- 
riaus Augusteo Rodino (1840-1917) mokinė: pas Rodina ji mokėsi 1900 m., o 1901 m. 
Vorpsvedėje susituokė su Rilke. 1902 m. vasarą Rilke išvyko į Paryžių rašyti knygos 
apie Rodiną, kurią jam užsakė meno istorikas Richardas Mutheris iš Breslau, ben- 
dradarbiavęs serijos Dailė. Iliustruotos monografijos leidyboje. Paryžius Rilke'i nepa- 
sirodė svetingas miestas (pirmieji išgyvenimai šiame mieste pagimdė vieną Rilke's 
šedevrų Maltės Lauridso Brigės užrašus, 1910; vertimas į lietuvių k. 1985). Gyvenda- 
mas Paryžiuje Rilke stengėsi kone kasdien lankyti Rodiną Paryžiaus studijoje arba 
Medone. Rilkes požiūris į Rodiną kupinas gilios pagarbos: į skulptorių jis žvelgia 
kaip į genijų, XX a. Michelangelo, pranokstantį kitus dailininkus ir aukštai iškylantį 
virš minios. Kartu jis įžvelgia ir paradoksalų derinį: genijus yra labai konkretus, Ze- 
miškas, net pragmatiškas žmogus, visiems dalijantis patarimą: „Reikia dirbti, visą 


laiką dirbti“. Šis priesakas, kurio ištikimai laikėsi pats maestro, itin imponavo nuo- 

latinio nerimo ir nepaaiškinamo ilgesio kamuojamam Rilke'i. Pasitelkęs savo litera- 
tūrinį talentą, Rilke įžodino įspūdžius apie Rodino asmenybę ir jo skulptūras, laiky- 
damasis biografijos žanro reikalavimų (žr. skyriaus „Biografija“ įvadą). Pasakojimo 
dokumentiškumą praturtina skaitytojo vaizduotę žadinantys ir estetinį pasigėrėjimą 
teikiantys literatūriniai pasažai, pagimdyti poeto apmąstymų apie skulptoriaus ar 
tiesiog menininko misiją ir galią. Rilkes tekstas yra ne vien apie Rodina, bet apskri- 
tai apie kūrėją ir jo lemtį, kūrybos prigimtį ir jos neįmenamą paslaptį. Štai taip Rilke 
rašo apie Rodino dirbtuves: „Jis turi keletą ateljė; ir žinomų, kur jį atranda lankytojai 
ir laiškai, ir kitų, nuošalių, apie kurias niekas nė nenumano. Tai — celės, skurdūs, 
pilki ir dulkėti būstai plikomis sienomis. Tačiau jų skurdas yra nelyginant tasai didis 
pilkas Dievo skurdas, kuriame kovo mėnesį nubunda medžiai 7. Šios kelios regimai 
paprasto pasakojimo eilutės perteikia tikro kūrėjo darbo aplinkos idealią viziją, pa- 
gal kurią banalią realybę nušviečiantis didingasis meno pasaulis atsiranda išoriškai 
itin kukliomis sąlygomis. 

Rilke's esė - visų pirma įdėmaus stebėjimo ir patirtų įspūdžių refleksijos vaisius. 
Ši refleksija orientuota į Rodino kūrybą, kurią Rilke stengiasi apmąstyti klasikinio 
dailės paveldo ir amžininkų kūrybos kontekste. Siekdamas pažinti šį kontekstą, kai 
nebendraudavo su Rodinu, jis arba skaitydavo Nacionalinėje bibliotekoje, arba lan- 
kydavosi Paryžiaus muziejuose ir dailės galerijose. Kitaip sakant, atkakliai dirbo, 
metodiškai ruošdamasis deramai atlikti jam pavestą užsakymą. 

Apybraižą apie Rodiną Rilke baigė 1902 m. žiemos pradžioje, o tų pačių metų pa- 
baigoje ją jau išleido Berlyno leidykla Julius Bard Press. Perskaitęs apybraižos pran- 
cūzišką vertimą Rodinas buvo patenkintas ir 1905 m. pasikvietė Rilke atvykti pas jį 
ilgesniam laikui į Medoną. Žinodamas poeto finansinius sunkumus pasiūlė jam sekre- 
toriaus darbą. Šių pareigų, džiaugdamasis nauja galimybe dalyvauti metro gyvenime 
ir stebėti jo kūrybą, Rilke ėmėsi 1905 m. rugsėjo 15 d. Darbas nebuvo monotoniškas: 
Rodinas su Rilke keliavo, bendravo su kitais menininkais, pavyzdžiui, Bernardu Shaw. 
"Tačiau 1906 m. pavasaris, prasidėjęs kelione į Ispaniją su ispanų tapytoju Ignacio Zu- 
loaga (1870-1945), kurios metu Zuloaga, Rodinas ir Rilke aplankė Madridą, Toledo, 


Kordobą, Seviliją ir Pamploną, baigėsi išsiskyrimu: gegužės 12 d. Rodinas netikėtai 
7 R. M. Rilke, Auguste Rodin, Vilnius: Aidai, 1998, p. 48. 

pareiškė Rilke'i, kad atsisako jo paslaugų. Nepaisant nuoskaudos, Rilke išsaugojo inte- 
lektinį susižavėjimą Rodino kūryba ir 1907 m. parengė viešą paskaitą, faktiškai antrąją 
apybraižą apie skulptorių. Vėlesniuose Rilkes tekstų apie Rodiną leidimuose spaus- 
dinamos abi - 1903 ir 1907 m. - apybraižos, o dažnai ir Rilkes laiškai, nušviečiantys 
pažintį ir bendravimą su Rodinu. Keletas tokių laiškų pateikta ir lietuviškame vertime. 
Laikinai pagerėjus Rilkes ir Rodino santykiams, poetas nurodė skulptoriui Hótel Bi- 
ron - namus Paryžiuje, kuriuose Rodinas išsinuomojo savo paskutinę ateljė, ir kurie 
po skulptoriaus mirties buvo paversti jo kūrybos muziejumi’. 

Rilke's esė Vokietijoje iki Pirmojo pasaulinio karo buvo svarbiausias veikalas, 
skirtas Rodino kūrybai, o Rilke tapo pripažintu Rodino kūrybos žinovu. Rilke su- 
formavo savotišką skulptoriaus kūrybos interpretavimo kanoną: nuo Briuselio lai- 
kotarpio, susižavėjimo Gotika, Dante ir Baudelaire'u, iki brandos, kurią paženklino 
Vyras sulaužyta nosimi (1864) ir Bronzos amžius (1877). Ypač išsamiai jis išnagrinėjo 
Rodino šedevrus Pragaro vartai (1880-1889), Kalė piliečiai (1884-1888) ir paminklą 
Honorė de Balzacui (1891-1898). 

Ištrauka apie Kalė piliečius rodo, kad Rilke itin atidus sumanymo intelektinei 
raidai. Jis detaliai referuoja Rodino sumanymą formavusios kronikos ištrauką, o 
paskiau pristato skulptoriaus viziją, pagal kurią paminklas turėtų būti pastatytas ne 
mieste, bet prie jūros, suvedant akistaton su stichija, kurios siausmas išryškintų mi- 
nimo įvykio dramatizmą ir mastą. 

Skaitytoją intriguoja kinematografiškas skulptoriaus kūrybos akto aprašymas - 
nuo kronikos permąstymo, susitapatinimo su herojų išgyvenimais iki plastinės iš- 
raiškos paieškos per judesį. Rilke žavisi paminklo literatūriškumu ir natūralizmu, 
šiuos ypatumus suvokdamas kaip simboliškumo ir poetiškumo prielaidą. Savo iš- 
kalbos galia jis stengiasi atgaivinti skulptūrą, priversti skaitytoją ją pamatyti ir kartu 
įdiegti jam savo matymą ir suvokimą. Iš tiesų sunku atsispirti štai tokio aprašymo 
įtaigai: „Vyras jau eina, bet dar sykį atsisuka atgalios, ne į miestą, ne į verkiančius ir 
ne į tuos, kurie eina drauge. Jis atsisuka pats į save. Jo dešinė ranka pakyla, sulinksta, 


siūbuoja; jo sauja atsiveria ore ir paleidžia kažką, maždaug kaip laisvėn paleidžiamas 


8 1908 m. išsinuomojęs šiame pastate butą, Rilke pakvietė Rodiną apžiūrėti, kokioje gražioje 
vietoje jam pavyko įsikurti; po kelių savaičių Rodinas ten pat išsinuomojo patalpas ateljė. 


Jo kaimynai šiame name buvo ne tik Rilke, bet ir Henri Matisse, Isadora Duncan. 

paukštis. Tai atsisveikinimas su viskuo, kas netikra, su laime, kurios dar nebūta, su 
kančia, kuri dabar jau veltui lauks, su žmonėmis, kurie kažkur gyvena ir kuriuos 
kada nors gal būtum sutikęs, su visomis rytojaus ir po rytojaus galimybėmis, o drau- 
ge ir su taja mirtimi, kurią tareisi esant tolimą, švelnią ir tykią - dar negreit, dar labai 
negreit. Ši stovyla, pastatyta senam, tamsiam parke, galėtų būti paminklas visiems 
jaunystėje mirusiems“?. Ši maža novelė taip įsirėžia į atmintį, kad ilgam tampa vie- 
ninteliu aprašytojo personažo matymo (ir interpretacijos) variantu. 

Nenuostabu, kad ne vienas iš vėliau rašiusiųjų apie Rodiną sekė Rilkes interpre- 
tacija, nors ir nepasiekė tokios stiprios įtaigos. Taigi Rilkes esė galima laikyti svarbiu 
epochos dokumentu ir kartu Rodino išaukštinimo kanoniniu tekstu. Tuo ši biogra- 


finė esė artima proginei literatūrai. 


GIEDRĖ JANKEVIČIŪTĖ 


9 R. M. Rilke, op. cit., p. 42. 

Leandras, arba Apie skulptorius. Didaktinis [dialogas] 


>  Tekstas iš: Ksenija Jaroševaitė: tradicinė skulptūra XX amžiuje, sudaryt. Giedrė Jankevičiūtė, 


Vilnius-Kaunas: AICA, ČDM, 2004, p. 83-85 (komentarus parengė W. Cz.) 


Mintimis apie Ksenijos Jaroševaitės kūrinius dalijasi Vytautas Ališauskas, pritaikęs 
ta proga didaktinį dialogą „Leandras, arba Apie skulptorius“ (tekstą parengė ir pa- 
aiškinimus parašė V. A.'?) 

V. A. pastaba: šis dialogas atrastas tarp nereikalingų „Naujojo židinio-Aidų“ re- 
dakcijos popierių. Jį sudaro keturi kompiuteriu rinkti ir rašaliniu spausdintuvu at- 
spausdinti lapai. Viršutiniame deš. kampe ranka užrašyta: 11230 Z[enklu]. Vietomis 
popierius sudrėkęs, rašalas išsiliejęs, todėl tekstas nebeišskaitomas. Trūksta pačios 
pabaigos, prarastos arba spausdinant iš defektuoto diskelio, arba dėl kompiuterio 
klaidos. Skelbiame šį rašinį ne tiek dėl jo vertės, kiek norėdami pagerbti skulptorę 
Kseniją Jaroševaitę, kurią „savo drauge“ (plg. išn. 6) trokštų pavadinti ir šios publi- 


kacijos rengėjas. 


Leandras, arba Apie skulptorius. Didaktinis [dialogas] 
Dialogo dalyviai: KRISTINAS, LEANDRAS 
K: Sveikas, mielas Leandrai. Matau tave bažnyčioje... Bene kas bloga nutiko? 
L: Ne, nieko ypatinga - sužinojau, kad čia esama Ksenijos skulptūros". Žinai, 


kaip jas mėgstu. Nuostabu tik, kad kunigai jau įsileidžia modernų mena". 


10 | Inicialai leidžia spėti, kad taip skaitytojui nurodomas tikrasis dialogo autorius - Vytautas 
Ališauskas, kurio pavardę sudarytoja nurodė ir skyriaus antraštėje. - Sudaryt. pastaba; toliau 
teksto nuorodose pateiktos dialogo autoriaus pastabos. 

11 Kalbamasi Vilniaus Bernardinų bažnyčioje, kurioje prie pirmo dešiniojo pilioriaus 
pastatytas Ksenijos Jaroševaitės darbo šv. Pranciškus Asyžietis. 

12 Leandras, matyt, vaizduojamas atvykėliu, nes stebisi, tartum nieko nežinotų apie tėvų 


pranciškonų veiklą. 

K.: Vargu, ar Ksenija, nors ji tavo ir mano draugė“, pagirtų mus už tokias šnekas. 

L.: Ką gi tokio pasakiau, kas jai nepatiktų? 

K.: Manau, pirmiausia, kad į bažnyčią eini gėrėtis menu. Neklausk, kas čia bloga, 
nes ir pats taip nekart esu padaręs. Bet ji teisi - Bažnyčia nepalaiko principo ars 
gratia artis^. Kaip tik dėl to turime pereiti prie antro dalyko. Esu beveik tikras, kad 
Ksenija nenorėtų, jog jos skulptūras vadintume moderniomis. 

L.: Nesuprantu, brangusis Kristinai, ką nori tuo pasakyti... 

K.: Nenuostabu. Bet kaip tyčia dabar turiu labai naudingą savo bičiulio knygelę“. 
Jei nestokoji laiko“ ir kantrybės, paklausyk: „Skulptūra yra keistas ir kiek bauginan- 
tis menas. Senovės graikams ji tryško kerinčiu žavesiu. Platonas, norėdamas įtaigiai 
nusakyti reakciją į netikėtai pasirodžiusio efebo dailią išvaizdą, rašė: „visi sužiuro į jį, 
tarsi tai būtų buvusi statula". Ankstyvieji krikščionys (o Rytuose ir dabar), skulptorių 
darbus laikydami stabmeldystės ramsčiu, nenorėjo jų įsileisti į savo šventoves. Vidu- 
ramžių katedrų statytojai atvirkščiai — ir išorę, ir vidų pilte užpylė statulomis, reljefais. 
Nesyk tai būdavo labai mįslingų padarų atvaizdai, nepaaiškinami tradicinės dogmati- 
kos ir ikonografijos požiūriu, bet neabejotinai išreiškiantys meistro religinę ar tiesiog 
vidinę patirtį. Virtuoziški Mykolo Angelo ar Bernini kūriniai kylančio individualizmo 
ir racionalizmo epochoje turėjo liudyti Idėjos galią materijai. Kiekvienas požiūris — 
nesvarbu ar įtarus, ar entuziastiškas - rėmės prielaida, kad skulptūrai būdingas dvasi- 
nis matmuo, o jos autorius atsakingas už tai, ką padarė Apšvietos epochos...“ 

L.: Na atleisk - skulptūra materialiausia iš visų menų; kaip sakytų vienas filoso- 


fas, ji labiausiai daiktiška. Kuo čia dėta dvasia? 


13 Sakydamas „tavo ir mano draugė“, Kristinas (reikia pripažinti, kad nelabai vykusiai) nori 
pabrėžti, jog Leandrą laiko sau lygiu. „Tavo“ pirmiau sako iš pagarbos pašnekovui. 

14  Menas dėl meno (lot.). 

15 Kokia tai knygelė, nėra aišku. Gali būti, kad Kristinas cituoja savo paties veikalą, bet iš 
kuklumo nori tai nuslėpti. Antra vertus, nerangus intarpas skliausteliuose nebūdingas 
dialogo autoriui, besistengiančiam imituoti grakštų Platono stilių. Tai rodytų, jog citata yra 
tikra, nors sumanus rašytojas sąmoningai gali griebtis tokios priemonės, idant pasiektų 
tikroviškumo (plg. sunkiasvorius kai kurių Platono veikėjų samprotavimus). 

16  Pabrėžtinai platoniškas motyvas. Plg. Phaedr., 227 b, taip pat scholiją ad locum (jos liet. vert.: 
Platonas, Faidras, Vilnius: Aidai, 1996, p. 104). Pabaigoje netikėtai paaiškės, kad laiko neturi 
pats Kristinas. 


17 Apytikrė citata i$ Charmido, plg. 154 b-c. 

K.: Nepamenu, ar tikrai tas profesorius yra taip sakęs, bet daug kas iš modernių 
kūrėjų taip mano - dvasiniai dalykai neturi daug bendra su jusliniu pasauliu. Ge- 
riausiu atveju apčiuopiami daiktai gali tik simbolizuoti dvasią, būti jos nuoroda. O 
Viduramžių meistrams atrodė kitaip - visa, kas regima, apčiuopiama, net uodžiama 
ir skonimasi gali neregimuosius dalykus išreikšti, nors ir netobulai?. Manau, ir Kse- 
nija pirmiausia nori ką nors mums perteikti apie... 

L.: Manding, pradėsi cituoti Rilke... 

K.: Gerai, nepradėsiu. Bet sakyk, mielasis, ar atkreipei kada dėmesį į įrašus ant 
Ksenijos skulptūrų - kaip jų gausu? 

L.: Tikrai, nelyg ant kokių ikonų. Tyčia taip pasakiau, nes suprantu, kurlink suki. 
Vienas recenzentas, jei gerai pamenu, net rašė, jog „K. Jaroševaitės darbai pasižymi 
įdėmia krikščioniškosios ikonografijos interpretacija, juose galima atpažinti bizan- 
tinių ikonų apibendrintus siluetus“. Bet nejau manai, kad savo skulptūromis ji nori 
mus pamokyti tikėjimo tiesų, kaip Viduramžiais? 

K.: Turbūt vietoj „įdėmia“ reikėtų sakyti „atidžia“*. Bet matau, kad neįdėmiai 
klauseisi, kai taip raiškiai skaičiau tau savo bičiulio rašinį. Atleisk, kad pakartosiu: 
„Nesyk tai būdavo labai mįslingų padarų atvaizdai, nepaaiškinami tradicinės dogma- 
tikos ir ikonografijos požiūriu, bet neabejotinai išreiškiantys meistro religinę ar tie- 
siog vidinę patirtį“. 

[K. ?]: ....sakyčiau joms būdingas aiškumas - pavidalo bei prasmės aiškumas. 
"Tačiau šitas aiškumas nėra nuosekliai, racionaliai sukonstruotas, ir dėl to taip pat 
racionaliai išardomas. Jis nėra ir didaktinis aiškinimas, nes jis ne moko, o kviečia 


žiūrintįjį patirti, ar bent patikėti autorės patirtimi’. 


18  Perskyra tarp „simbolizuoti“ ir „išreikšti“, matyt, šiame tekste yra pagrindinė, tačiau 
neišplėtota. Atrodo, kad dialogo autorius nori pasakyti, jog materialusis pasaulis kažin 
kokiu būdu dalyvauja „idealiajame“, o juslinė patirtis pajėgi sugriebti „dvasinę būtį“. Turbūt 
čia esama ne itin gerai suprastų Platono, Origeno ir Teillardo de Chardino idėjų mišinio, 
šiuolaikinės filosofijos požiūriu gan naivaus ir mėgėjiško. Gal tai ženklas, kad autoriaus 
esama menotyrininko? 

19 Ši vieta ir tolesnis žaidimas žodžiais („įdėmia - neįdėmiai“) rodo tam tikrą autoriaus 
filologinį išsilavinimą. 

20 Skirtingas dėmės sugadinto teksto (pažeistos 5 eil.) stilius leidžia spėti dar vieną citatą — 


galbūt iš „bičiulio“ knygos? 

L.: Beveik mane įtikinai, brangusis Kristinai. Bet argi jūs, krikščionys, nesakote 
(...) [klūną (...) Plato[nas] (...)" 

... vis vien tai yra kažkas, ką drįsčiau pavadinti daiktais, juo labiau, kad vieną 
jos skulptūrėlę, regis, vardu „Įkyrios mintys“, rašydamas visad vartoju popieriams 
prislėgti, kad jų neišblaškytų skersvėjis. 

K.: Ši, kiek žinau, iš ankstyvųjų darbų? O jos vėlesnieji angelai, gali vaizduotis, 
viskam atsparūs stovi pasaulio vėjų kryžkelėje”, ir nepajudinami saugo (...) 

L.: Bet sakyk, kas yra grožis? 


K.: Atleisk, mielas Leandrai, tačiau man jau reikia skubėti?“ - (...)5 


KOMENTARAS 

Vytauto Ališausko „surastas“ fiktyvus dialogas paskelbtas skulptorės Ksenijos 
Jaroševaitės kūrybos apžvalgai skirtoje knygoje, sudarytoje iš išsamaus kūrinių kata- 
logo ir įvairaus žanro tekstų apie jos asmeninę ir meninę biografiją. 

Pasirinktas fiktyvaus dialogo žanras kuria distanciją tarp tikrojo teksto auto- 
riaus ir paties teksto, leidžia tariamai objektyviai, „iš šono“ žvilgtelėti į kai kuriuos 
Jaroševaitės kūrybos ir jos recepcijos aspektus. Ši distancija sudaro sąlygas tikrojo 
autoriaus vardu pridurti paaiškinimus, ironiška šviesa nušviečiančius tiek numano- 
mąjį skaitytoją, tiek patį paaiškinimų autorių (plg. išnašą 18; originale - 8). Aliuzijos 
į platoniškuosius dialogus apie filosofiją bent šiek tiek nutuokiančiam skaitytojui 
primena aštriai Platono iškeltą klausimą apie tikrovės ir meno santykį, menininko 
vietą visuomenėje, kūrinio ugdomąją ir šviečiamąją funkciją?“. Pašnekovų vardai Le- 


andras ir Kristinas turi simbolinę prasmę. Kristinas gali būti interpretuojamas kaip 


21 Tekstas sugadintas drėgmės, pažeistos 3 eil. 


22 Laisva aliuzija į Apr 7, 1. Apokalipsės tekste keturi angelai stovi keturiuose pasaulio vėjų 


kampuose. 
23  Trüksta daugiau negu dviejų (?) lapų. 
24 Būdinga platoniško dialogo pabaiga čia apverčiama (plg. išn. 6, čia - 16). 
25 Trūksta pabaigos, paskutinės dvi eilutės prirašytos nesuprantamų kompiuterio ženklų. 


26  Pedantiskomis Platono dialogų ir Šv. Rašto nuorodomis parodijuojamas mokslinio 


komentaro žanras. 

„krikščionis“, o Leandras etimologiškai aiškintinas kaip „liaudies vyras“, šiuo atveju — 
„Žmogus iš gatvės“. Antra vertus, pabrėžtinai intelektualiu pokalbio tonu nepiktai 
parodijuojamas Lietuvoje, kaip ir kituose kraštuose, meno mylėtojams ne visada 
svetimas snobizmas. Jis atkakliai, bet naivokai nori Jaroševaitės kūrinius pavadin- 
ti „daiktais“, šią šiandienėje filosofijoje dažną sąvoką turbūt pasiskolinęs iš Arvydo 
Šliogerio. Maža to Leandras, atrodo, nė neįtaria egzistuojant didžiuosius kompozi- 
cijos Įkyrios mintys variantus: 40 cm aukščio bronzos išlieją, esančią Lietuvos dailės 
muziejaus rinkiniuose, ir granitinę statulą Klaipėdos Martyno Mažvydo parke (apie 
juos galima patirti iš knygoje pateikto katalogo). 

Jaroševaitės skulptūriniai kūriniai konkrečių bažnyčių erdvei yra gan retas reiš- 
kinys šiuolaikinėje Lietuvos kultūroje, trikdantis nemenką dalį dailės vertintojų ir 
kūrėjų. Šis sutrikimas justi Leandro kalbėsenoje, drauge dialogas atspindi ir platesnę 
diskusiją dėl religinio meno santykio su nuo sovietinių laikų kultivuota „dvasin- 
gumo“ vertybe. Antra vertus, tekste randame ir konkrečios informacijos. Tiksliai 
nurodoma šv. Pranciškaus statulos pirminė lokacija Vilniaus Bernardinų bažnyčioje 
(šiuo metu skulptūra yra kitoje vietoje) ir skulptūros užsakovas - tėvai pranciškonai. 
Užsimenama apie pačios skulptorės pasaulėžiūrą, estetines pažiūras, žinomas, tiesa, 
ir išjos tiesioginių pasisakymų (interviu spaudoje, per radiją ir televiziją). 

Skelbiamasis esė nėra profesionalus dailės kritiko tekstas”. Jis akivaizdžiai liu- 
dija Jaroševaitės kūrinių įtaką įvairių sričių intelektualams ir leidžia nuklausyti Vil- 


niaus kultūrinių sluoksnių privačių diskusijų fragmentus. 


W. CZ. 


27 Vytautas Ališauskas (g. 1957) Vikipedijoje apibūdintas kaip „Lietuvos kultūros veikėjas, 
diplomatas, filosofas, eseistas, tekstologas“ (It.wikipedia.org/wiki/Vytautas. Ališauskas). 

Harry Mount. Aistra palangėms 


> Versta iš: Harry Mount, A Lust for Window Sills. A Lover's Guide to British Buildings from 
Portcullis to Pebble-Dash, London: Little Brown, 2008, p. 140-146; 196-199 (iš anglų k. vertė 


Rasa Drazdauskienė, komentarus parengė Mantas Adomėnas) 


14. Sugrįžimas į Braidshedq?*. Baroko architektūros mokykla 

Greta Anthony'io Andrewso ir Jeremy'io Ironso, trečioji 1981 m. sukurtos 
Sugrįžimo į Braidshedą televizinės ekranizacijos žvaigždė buvo Hovardo pilis (Castle 
Howard), Baroko architektūros šedevras, kurį 1700 m. pradėjo statyti Johnas Van- 
brughas ir Nicholas'as Hawksmooras. 

Tik ji vienintelė pasirodė ir 2008 m. pastatytame kino filme. Hovardo pilis ne- 
blogai atitinka Waugh aprašytąjį Braidshedą - jis rašė apie apytikriai 1670 m. staty- 
tus namus, apsuptus atviro 1790 m. projektuoto parko, su kupolu vainikuotu centri- 
niu pastatu, kolonada ir paviljonais iš abiejų pusių. 

Pažvelgę į klasikinės britų architektūros raidos panoramą matysime, kad Hovar- 
do pilis atsirado pačiame jos pakilime - XVIII a. pradžioje, kai mes, šalti ir santūrūs 
šiauriečiai, labiausiai priartėjome prie audringo, dramatiško, raizgaus Pietų Europos 
charakterio. 

Keletą Hovardo pilies šiaurinio fasado detalių galima įžiūrėti ant nuotraukos, puo- 
šiančios TV serialo proga išleistos knygos minkštą viršelį: keletas langų, piliastrų, sta- 
tulų, kolonų, nišų, frizų, putų (it. putti), girliandų, karo emblemų ir fasado rustų. 

O, tas rustikavimas - į jį verta pažvelgti įdėmiau, prieš tęsiant kalbą apie Hovardo pilį. 


Bertis Vusteris ir rustikavimas 
Rustikavimas - italų Renesanso technika, kai pastato išorinių sienų apačia išvago- 


jama giliomis horizontaliomis (kartais vertikaliomis) išdrožomis ir akmens paviršiui 


28  Brideshead Revisited (1945) - anglų rašytojo Evelyno Waugh (1903-1966) romanas, 
vienas žymiausių XX a. anglų literatūros kūrinių; vertimas į liet. k. - 2011 m. (vertė Rasa 


Drazdauskienė) - čia ir toliau sudaryt past. 

suteikiama grubi faktūra. Si technika kuria tvirtumo ir paprastumo įspūdį, dažniau- 
siai siejamą su rustikiniu stiliumi. Tačiau netrukus rustikavimas neteko sąsajų su rus- 
tikiniu stiliumi ir tapo populiariu būdu pirmam pastato aukštui suteikti stiprumo ir 
patvarumo įspūdį. 

Rustikavimo motyvą sutinkame P. G. Wodehouseo kūryboje; XIX a. statytame pilį 
imituojanciame pastate - Aštuonkampyje, stovinčiame tetos Agatos irštvoje Vulem 
Čersyje, Hertfordšyre“. Knygoje Dživsas ir neišvengiama pražūtis (Jeeves and the 
Impending Doom, 1927) Bertis Vusteris, stengdamasis išgelbėti garbujj A. B. Filmerį, 
užkeltą ant stogo, dėkingas pasinaudojo Aštuonkampio rustais, pavaizduotais pagal 
Hanstantono rūmų Norfolke parko pilį: „Tas, kas statė Aštuonkampį, tarsi iš anksto 
numatė panašios rūšies krizę. Jo sienos buvo tolygiai išvagotos įrėžomis, labai tinka- 
momis atsispirti kojomis bei rankomis, ir aš visai netrukus jau stovėjau ant stogo greta 
garbiojo bičiulio ir žvelgiau žemyn, į vieną stambiausių ir nirčiausių gulbių, kokias tik 
esu gyvenime matęs.“ 

Šios įrėžos ir yra juostiniai rustai — ilgos, per visą sieną einančios horizontalios 
išdrožos. Dažniausiai rustikavimas būdavo įmantresnis - susikertančios vertikalios 
ir horizontalios išdrožos sudaro languotą tinklą visame pirmojo ir pamatinio aukšto 
fasade. 

Rusty paneliai gali būti ledokšnio pavidalo (primenantys mažus varveklius), dei- 
mantinio slifo pavidalo (miniatiūrinės piramidės), ciklopiniai (šiurkštus, primenantis 
uolieną paviršius) arba vermikuliniai. Pastarasis žodis, kilęs nuo lotyniško žodžio ver- 
mis - „kirminas“, apibūdina paviršiuje įrėžtas varneles bei verpetus, primenančius 


kirminų išgraužtus pėdsakus. 


Na bet grįžkime prie Hovardo pilies. Fasade, šalia begalės puošmenų, gausu karštli- 
giško judesio - tai skiriamasis Baroko ženklas. Dorėninės kolonos tai iššoka į priekį, 
tai traukiasi atgal, stumdamos pirmyn jonėnines portiko kolonas, o šios drauge ne- 


šasi architravus. 


29 Turima omenyje itin populiari britų rašytojo humoristo Pelhamo Grenvilleio Wodehouseo 
(1881-1975) apsakymų serija apie Bertį Vusterį (Bertie Wooster) ir jo liokajų Redžinaldą 
Dživsą (Reginald Jeeves), sukurta 1915-1974 m. 

Dar labai daug įvairių plokštumų arba vertikalių paviršių. Vienas - viduryje, kiti 
iš šonų, greta gilių rustikavimo išdrožų. Net frizai virš kolonų išsikišę labiau, negu 
frizai virš langų. 

Stogo linija irgi šokčiojanti, vingiuota, ypač ties garsiuoju kupolu, kurio aukštą 
būgną glaudžiai supa gausūs piliastrai. Ji nevarZomomis kreivėmis gaubia statulas, 
trofėjus ir biustus, o paskui, palei paviljonus, susilieja su baliustrada. 

Kas yra šio karštligiško barokinio jaudulio autorius - Vanbrughas ar (o gal - 
ir?) Hawksmooras? Tai viena britų architektūros mįslių. Iki šiol neaišku, kurie iš jų 
meno bei fantazijos kūrinių buvo sukurti drauge, o kurie - atskirai. 

Seras Johnas Vanbrughas (1664-1726) prieš susidomėdamas architektūra gy- 
veno ekscentrišką gyvenimą. Jis dirbo Indijoje (priklausė Rytų Indijos bendrovei), 
tapo kariu, kaip šnipas kalėjo Bastilijoje, 1696 m. parašė didžiulį populiarumą pel- 
niusią pjesę Atkrytis (The Relapse) ir įstojo į vigų mėgstamą klubą Kit-Cat. Panašų 
įkvėpimą ir gaivų naujumą jis suteikė ir savo statiniams — kai kuriuose jo projek- 
tuose net nupiešti dūmai, kylantys iš pastato kaminų. 1706 m. Jonathanas Swiftas 
apie šio diletanto karjerą pasakė taip: „Vano talentas, be minčių ir be mokslo, skirtas 
architektūrai.“ 

Talentingas mėgėjas Vanbrughas sudarė visišką kontrastą nedrąsiam profesio- 
nalui Nicholasui Hawksmoorui (1661-1736). Gimęs kuklioje Notingamšyro šeimoje, 
Hawksmooras ilgai dirbo pameistriu pas Christopherį Wreną. 

Kad ir kaip Vanbrughas ir Hawksmooras būtų dalijęsi darbus, jie abu drauge 
įkūnijo naują britų statybos stilių įvairovę. Iš pažiūros pabrėžtinai klasikinio stiliaus 
jų statinių siluetai dažnai primena Viduramžių pilis ar gotikines katedras. 

Pažvelkite į Vanbrugho 1729 m. statytą Siton Delavalį (Seaton Delaval) Nortum- 
berlende arba 1722 m. statytą Grimstorpą (Grimsthorpe) Linkolnšyre primerktomis 
akimis, ir jums pasirodys, kad žiūrite į senovės tvirtovę. Vanbrughas net kalbėjo 
ketinąs suteikti „panašumo į tikrą pilį“ Kimboltono piliai (Kimbolton Castle) netoli 
Hantingdono. 

Londone pažvelkite iš toliau į Hawksmooro 1729 m. statytos Kristaus bažny- 
čios (Christ Church) Spitalfildse smailę arba bokšteliais apkibusį 1724 m. statytos 
Šv. Onos bažnyčios bokštą Laimhauze, ir niekas nenustebs, jei pasakysite, kad tur- 


būt žiūrite į Viduramžių parapijos bažnyčią. Tik priėję arčiau pastebėsite, kad visos 

detalés klasikinio stiliaus — tokius pastatus pasidaré jmanoma statyti tik atsiradus 


Inigo Jonesui. 


Patarimas datai nustatyti 

Špiliai arba smailés - lengviausiai atpažįstami puostinés Gotikos bažnyčios bokštų 
tipai. Juos mėgdžiojo daug kas, ne tik Hawksmooras, bet ir daug XIX a. Gotikos atgi- 
mimo architektų, ypač Puginas“. 

Klasikinė smailė prasideda kvadratinio pamato bokštu, kuris vėliau, panaudojus 
šonuose piramides, viršuje virsta aštuonkampiu špiliu. Smailės dažniausiai gausiai 
nusėtos liukarnomis - mažyčiais langeliais, kiekvienas su savo gaubtu, iškirstais pa- 


čioje smailėje. 


Klasikos taisyklių interpretavimo laisvė rodo, kad Vanbrughas ir Hawksmooras nu- 
kėlė britų Klasicizmą toli į Pietų Europai būdingas Baroko erdves. 

Baroka mes labai retai iš tiesų suprantame. Gal, kaip sakė Vita Sackville-West”, Re- 
nesansas buvo iš esmės ,neangliskas ir todėl anglus šiek tiek gąsdino labiausiai neZabo- 
tas jo įsikūnijimas - Barokas. Neatsitiktinai net pats šis žodis iš pradžių turėjo menkina- 
mąją prasmę - portugališkas žodis barocco reiškia netaisyklingos formos perlą. 

Evelynas Waugh apie šį stilių sakė: „Jis susijęs su atostogomis — atsiminimais 
apie laimingas dienas, praleistas su akiniais nuo saulės, stengiantis svaigiais Pietų 
vynais nuplauti gerklę kutenančias Pietų kelių dulkes.“ 

Alexanderio Popeo** humoristinė reakcija, pamačius Blenheimo rūmus - „O, 
dėkui, pone, - aš tariau, / bet kur jūs miegat ir kur valgot?“ - leido suprasti, kaip 
įtariai pas mus buvo žvelgiama į tuos, kurie stengėsi pernelyg pasirodyti. 

Be to XVII a. anglų antikatalikiškos nuostatos toli gražu nebuvo palankios sie- 
kiui atkelti šiuos į akį krintančius, itališkus, popiežiškus bažnyčių puošybos elemen- 


tus iš kitos Lamanšo pusės. 


30 Augustus Welby Northmore Pugin, 1812-1852. 

31 Victoria Mary Sackville-West, ledi Nicolson (1892-1962) - anglų rašytoja, sodininkė, 
ekscentrikė; išgarsėjo ne tik literatūros kūriniais, sodininkystės i$manymu, bet ir romanais 
su garsiomis britų kultūros veikėjomis. 

32 Alexander Pope (1688-1744) - anglų poetas, Homero vertėjas; ypač žinoma ir dažnai 


cituojama jo satyrinė poezija. 

Ir vis tiek Wreno kūryboje, ypač Sičio bažnyčių bokštų smailėse ir Šv. Pauliaus 
katedros transepto lenktuose galuose, esama Baroko įtakos. 

Kai kurie 1684 m. Hugh May'aus, Antonio Verrio ir didžiojo medžio drožėjo Grin- 
lingo Gibbonso kurti Vindzoro pilies interjerai irgi atrodo stulbinamai barokiniai. 

Vanbrughas, Hawksmooras, Williamas Talmanas (gyvenęs 1650-1719 m., pasta- 
tęs didžiąją dalį Catsvorto - Chatsworth) ir Thomas Archeris (1668-1743) buvo vie- 
ninteliai britų architektai, kurie iš tiesų priartėjo prie Viduržemio jūros pakrančių 
karščio ir stengėsi įlieti jo į vėsius, kietus klasicizmo principus. Tikrasis Archerio 
Barokas - perimtas iš jo Romos mokytojo Francesco Borromini (1599-1667) - glūdi 
visiškai svetimose Italijai vietose: Birmingame (jo statytoje Šv. Pilypo katedroje) ir 


Deptforde (Šv. Pauliaus bažnyčioje). 


19. Neoklasicizmas. Anthony Bluntas, MI5 vandalai ir du Courtauld institutai 
Roberto Adamo [1728-1792] statyti Houmo namai (Home House) — dabar ten 
privatus klubas**, mėgstamas sero Tomo Joneso [g. 1940] ir sero Eltono Johno [g. 
1947], - dar visai neseniai nešiojo randus, paliktus atsiminimų apie kitą menų riterį — 
serą Anthony Bluntą (1907-1983), pasaulinį Poussino ekspertą ir dvigubą agentą, rusų 
užverbuotą 1934 m. Na, bent jis buvo riteris iki 1979 m., kai ši garbė buvo iš jo atimta. 
Adamas buvo ypač populiarus Londone - Marémeiny namai Sugrįžime į 
Braidshedą buvo „ilgas, puošnus, simetriškas Eidamo kambarys su dviem erkeri- 
niais langais į Žaliąjį parką“ kurį prieš pat sugriaunant namą tapė Čarlzas Raideris*. 
Houmo namams Portmano aikštėje, pastatytiems 1776 m. Houmo kunigaikštie- 
nei Elisabeth, per stebuklą pavyko išvengti griovėjų kuokų. Ir vis dėlto 1996 m., kai 
aš apžiūrėjau šiuos namus, jų būklė kėlė nerimą. Penkiasdešimt aštuoneri metai, ku- 
riuos čia gyvavo Courtauld institutas*“, paliko netrukus klubu virsiančiame pastate 


nemažai pėdsakų. 


33 MI5, arba Military Intelligence, Section 5 - Jungtinės Karalystės kontržvalgybos ir vidaus 
saugumo tarnyba, jungtinio žvalgybos komiteto padalinys. 

34 Klubo savininkai pastatą įsigijo 2004 m. 

35  Marčmeinų šeima ir Čarlzas Raideris - Evelyno Waugh romano Sugrįžimas į Braidshedą 
pagrindiniai veikėjai. 


36  Pramoninko Samuelio Courtauld, diplomato ir kolekcininko lordo Lee iš Farenhamo bei 

Kalbant dar tiksliau, Houmo namai vis dar puikiausiai miné 1947-1974 m. 
buvusį instituto direktorių Anthony Blunta. Trečiame aukšte, kur buvo Blunto 
kabinetas, pastebėjau tinkuotose sienose grubiai išurbtas skyles - tose vietose 
MIs iš sienų išėmė pasiklausymo aparatūrą, kuria naudojantis buvo sekamas 
Bluntas. 

Pusrūsyje esantis bendras studentų kambarys kitados buvo puoštas milžiniš- 
ka freska. Joje pavaizduoti darbuotojai, pozuojantys su savo mėgstamais objek- 
tais. Interviu, kurį Anthony Bluntas davė dar prieš atskleidžiant, kad jis yra rusų 
šnipas, jis nerūpestingai prisipažino esąs ten nutapytas su buteliu vyno vienoje 
rankoje ir Karlo Marxo knyga kitoje. Freska nutapyta 1937 m. MI5 prireikė dar 
dvidešimt šešerių metų, kad galiausiai susivoktų, jog Bluntas simpatizuoja ko- 
munistams. 

Tačiau grįžkime prie žmogaus, kuris pastatė Houmo namus. Juose, etruskų sa- 
lėje, nesunku suprasti, ką turi galvoje žmonės, kalbantys apie Adamo stilių. Etruskų 
civilizacija buvo ankstesnė už romėnų, bet jei per daug nesigilinsime į smulkmenas, 
etruskų salę galima būtų pavadinti ir romėnų sale. 

1709 m. atradus romėnų freskas Herkulanume ir 1748 m. Pompėjoje dar labiau 
sustiprėjo pakvaišimas dėl visko, kas susiję su klasika. Adamas buvo vienas pirmų- 
jų fanatikų. Jis labai domėjosi įvairiomis senovės įtakomis — be kita ko, Graikijos, 
Dalmatijos ir Sirijos, - bet stipriausią trauką juto Italijai. Ir ne tik senovės Italijai — 
Renesanso meistrai ir vėliau Adamo draugas Piranesi (1720-1778), XVIII a. Romos 
grafikos meistras, irgi darė jam didelę įtaką. 

Skiriamuoju romėnų-etruskų-Adamo stiliaus ženklu tapo itin subtilus, asketiš- 
kas lubų, sienų ir fasadų tinkavimas su įlietomis balto tinko gijomis, dažnai ryškiai 
žalios ar rausvos spalvos fone. Pati puošyba buvo elegantiška ir nesmulkmeniška; 
tačiau jos buvo gausu, be to, beveik nenaudotos medžio plokštės. Sienų skiriamąsias 
dalis ženklino siauros lipdytos juostos. Lubų liunetėse ir ovaluose Angelica Kauf- 
fmann [1741-1807] ir panašūs menininkai tapė klasikines scenas. 

dailės istoriko Roberto Witto pastangomis 1932 m. įsteigtas dailės istorijos studijų centras iš 
pradžių veikė Houmo namuose Londono Portmano aikštėje, o 1989 m. persikėlė į Somerseto 


rūmų šiaurinį flygelj. Houmo namai išsikraučius Courtauld institutui septynerius metus, 


t. y. iki 1996-ųjų, stovėjo apleisti. 

Nustatykite lubų datą 

Adamo kurtų gausiai, tačiau subtiliai puoštų lubų kopijos išliko populiarios iki 
1790 m., ypač kai istobuléjo tinkavimo technikos subtilybės. 

Vėliau lubos pasidarė paprastesnės. Pažvelkite į lubas namų, pastatytų po 1790 m., - 
tai yra daugumos išlikusių Jurgio ir Viktorijos laiky” britiškų terasinių namų - ir daž- 
niausiai pamatysite jų viduryje paprastą rozetę, puošnius, dažniausiai floristinių mo- 


tyvų apkraštavimus, o tarp jų - plyng tinkuotą plotą. 


Adamui būdingas santūrumas galiojo ir kambarių architektūrinėms formoms. Hou- 
mo namų muzikos kambaryje piliastrai tiesiog anoreksiški - lygiai kaip ir Adamo 
statytame Kenvudo name (Kenwood House) Hempstede (1774). Tai padaryta ne be 
pagrindo, nes turėjo atrodyti, kad kolonos iš esmės nieko neremia - ant jų kapitelių 
beveik nėra nei architravų, nei karnizų. 

Visa tai reiškė, jog pažeidžiami Palladio ir Vitruvijaus principai, diktavę tikslius 
kolonų ir entablatūrų matmenis. Tai prilygo revoliucijai; be to, žmones erzino Ada- 
mo aistra gausioms detalėms. Seras Williamas Chambersas? vadino jas „filigrani- 
niais žaisliukais“. Horace'as Walpole'as* 1785 m. pasakė: „Iki blogumo gali nusibosti... 
pono Adamo imbieriniai meduoliai ir siuvinėjimo pavyzdėliai“. 

Adamo stiliui buvo būdingi ir kiti ryškūs bruožai - neoklasikinis XVIII a. Pran- 
cūzijos pomėgis jungti vieną prie kito įvairaus dydžio kambarius, kaip kad Siono 
name Midlesekse (1762); arba nesiliaujantis fasado bei stogo linijos judesys. Knygoje 
Imperatoriaus Diokletijano rūmų Splite griuvėsiai (Ruins of the Palace of the Emperor 
Diocletian at Spalatro, 1764) Adamas šias įtakas priskiria senovės romėnams, „for- 
mų, taip pat matmenų įvairovės“ meistrams, priešindamas juos šiuolaikiniams ar- 


chitektams, statantiems „nuobodžias panašių būstų eiles“. 


37 Klasicizuojančios pakraipos Jurgio stiliaus architektūra siejama su karalių Jurgio I, 
Jurgio II, Jurgio III ir Jurgio IV valdymo metais, t. y. laikotarpiu tarp 1720 ir 1840 m.; 
nuo 1837 m. D. Britaniją valdė karalienė Viktorija (1819-1901), kurios vardas siejamas 


su istorizmo plėtote. 
38 William Chambers (1723-1796) - Švedijoje, Gioteborge, gimęs škotų kilmės britų architektas. 


39 Horace Walpole (1717-1797) - britų literatas, antikvaras, dailės istorikas ir politikas, 
pagarsėjęs neogotikos stiliaus namu Strawberry Hill pietvakarių Londono Twickenhamo 


rajone ir turtingu epistoliariniu palikimu. 

Pagrindinémis Neoklasicizmo sąvokomis tapo santürumas ir asketiškas papras- 
tumas, kuriais siekta pamėgdžioti senovės graikų meno tyrumą. Ne visiems ir ne 
visada patiko naujasis minimalizmas: seras Johnas Soaneas*? buvo kritikuojamas už 
savo „piliastrus, išmargintus kaip kiaulienos nugarinė“. 

"Toks santūrus stilius visai kitaip atrodė sero Williamo Chamberso kūryboje, 
ypač jo šedevre Somerseto rūmuose (1780) - didžiausiame Londone keturkampyje. 
Somerseto rūmai yra milžiniški, iš keturių pusių gaubia centrinį vidinį kiemą, o jų 
didingas fasadas atgręžtas į Temze, tačiau praeiviui, žingsniuojančiam nuo Strendo*, 
jie neatrodo grėsmingai didžiuliai. 

Studijuodamas Courtauld institute, įsikūrusiame priekiniame sparne iš Strendo 
pusės, aš iki 1996 m. beveik nepastebėjau Somerseto rūmų. Taip iš dalies nutiko dėl 
to, kad jų fasadas buvo sugrūstas į siaurą gatvę. Tačiau ir dėl to, kad Chambersui bū- 
dingas neoklasicistinis santūrumas neturėjo nė lašo puošnios ir sąmoningai pabrė- 
žiamos didybės, kuria puikavosi ne vienas jo pirmtakas, Palladio principų sekėjas. 
Pastate matyti sekimas Inigo Jonesu, Palladio, šiek tiek Liudviko XVI stiliumi, tačiau 
viskas prislopinta ir neryšku. 

Chamberso pamatiniu vienetu išlieka namas - Somerseto rūmai, po kuriuos aš 
slampinėjau per pertraukas, ruošdamasis rašyti darbus Courtauld institutui, iš tiesų 
labiau primena eilę namų, o ne didžiulius vientisus rūmus. Mokesčių inspekcijos 
pastatas atrodė visiškai atskirtas nuo Courtauld galerijos, o ši, savo ruožtu, - nuo 
Gilberto kolekcijos. 

Šis įspūdis, kad esi keliuose namuose, traukia ir dailininkus, ieškančius vietų, 
tinkamų filmuoti BBC istorinius filmus. Kai matysite kostiuminę dramą, kurios 
veiksmas vyksta, kaip jums atrodo, keliuose XVIII a. namuose, labai gali būti, jog 
ji filmuota Somerseto rūmuose. Šis pastatas toks įvairus, kad jo paprastesniuose 


požeminiuose koridoriuose režisieriai filmuoja skurdaus, prostitučių gyvenamo 


40 john Soane (1753-1837) - anglų architektas, neoklasicizmo atstovas, savo namus Lincoln's 
Inn Fields Londone su juose buvusiais rinkiniais 1833 m. perdavęs britų tautai (šiandien 
namuose veikia sero Johno Soaneo muziejus). Tarp kitų pastatų suprojektavo Anglijos 
banką ir Dulwicho paveikslų galeriją, padariusią įtaką šio tipo pastatų architektūrai. 

41 Strand - Londono Vestminsterio dalies viena centrinių gatvių, jungianti Trafalgaro 
aikštę ir Fleet Street; Viduramžiais - pagrindinis kelias tarp Londono Sičio ir karališkųjų 


Vestminsterio rūmų. 

Londono scenas, o viršutinių aukštų salėse - elegantiškus XVIII a. londoniečius, šo- 
kančius gavotą sietynų šviesoje. Somerseto rūmuose filmuota labai daug 2008 m. 
filmo Hercogienė (The Duchess) - biografinės dramos apie Devonšyro hercogienės 


Džordžianos (1757-1806) gyvenimą - epizodų. 


KOMENTARAS 

Keturiasdešimtmetis Harry Mountas (g. 1971) - ne ką mažiau spalvingas ir li- 
teratūriškas, negu jo cituojami britų literatūrinės klasikos personažai Sebastijanas 
Flaitas ar Bertis Vusteris: žurnalistas, rašytojas, užsienio politikos ekspertas, buvęs 
teisininkas, smulkus aristokratas (tėvas - baronetas - buvo Margaretos Thatcher 
patarėjas), ministro pirmininko Davido Camerono pusbrolis, įgijęs klasikinį išsila- 
vinimą Oksforde, kur buvimas kontroversiškos šlovės Bullingdono klubo nariu ne- 
sutrukdė pelnyti aukščiausią akademinį įvertinimą. 

Jo knyga Aistra palangėms. Mėgėjo vadovas po britų pastatus, nuo nuleidžia- 
mųjų grotų iki akmenėlių dangos - ne sistemingas vadovas, bet veikiau asmeni- 
nių įspūdžių ir architektūrinių atradimų šiupinys, sudėliotas chronologine tvarka, 
persmelktas prisiminimų, literatūrinių sąsajų, kultūrinių refleksijų. Toks eseistinis 
rašymo apie architektūrą, o ir apskritai apie meną, stilius anglų kultūroje kyla iš 
XX a. I pusės kelionių literatūros. Šio architektūrinės kelionės žanro embleminés 
figūros - Roberto Byrono Kelias į Oksijaną (The Road to Oxiana, 1937), kelionės į 
Persiją ir Afganistaną aprašymas, ir Patricko Leigh Fermoro Dovanų metas (The 
Time of Gifts), knyga, aprašanti jaunuolio kelionę pėsčiomis iš kelto prieplaukos 
Hoek van Holland* į Konstantinopolį 1933-aisiais - paskutiniaisiais senosios Eu- 
ropos metais (pati knyga išleista 1977). Šiai rašymo tradicijai būdinga tai, kad ar- 
chitektūrinė ar menotyrinė analizė, istoriniai faktai, kultūrinės refleksijos lyg ant 
siūlo veriami ant asmeninės patirties, praturtinančios naratyvą individualiais, ne- 
retai ekscentriškais skonio sprendimais, literatūrinėmis reminiscencijomis ir au- 
tobiografinėmis detalėmis. Pasakojimo stilius - šnekamasis, tarsi būtų kalbamasi 
su geru bičiuliu, kurį autorius vedžiojasi po jam patinkančius pastatus ir draugiš- 


ku, kiek juokaujamu tonu, vis nukrypdamas į šoną, susigriebdamas ir vėl grįžda- 
42 Pietinės Olandijos miestas ant Šiaurės jūros kranto. 

mas prie temos porina tai, kas jį sudomino pastatuose, ju menėse ir uZkaboriuose, 
kurie plaukia pro akis tarytum neskubriame bendraminčių pasivaikščiojime. Jam 
įdomu viskas - nuo statybos istorijos iki dabartinių pastato savininkų; neapeina- 
mi jokie autoriaus smalsumą sužadinę epizodai (menotyrininko-šnipo Anthony 
Blunto vaizdavimas Courtauld instituto freskoje) ar net visai pikantiški momentai 
(kurių čia necituosime; galime tik atkreipti dėmesį, kad knygos pavadinimo žo- 
dis lust reiškia pirmiausia kūnišką geismą). Autoriaus pastabumą ir literatūrinį 
ar kalbinį jautrumą liudija epizodas, kai nuobodaus pasitarimo britų premjero 
rezidencijoje - Downing Street, nr. 10 - metu jo akis užkliūva už neįprastos de- 
talės paladijiškame frize: darbininko, šiaudais dengiančio stogus. Pasirodo, frizą 
1989 m. sukūręs britų neoklasicistinės krypties architektas Quinlanas Terry“ šitaip 
aliuzyviai pagerbė premjere Thatcher (angl. thatcher - stogdengys šiaudais). 

Pasakojimo būdas eklektiškas ir impresionistiškas - pagal Hovardo pilies ar So- 
merseto namų aprašymus sunku būtų nupiešti pastato apybraižą, aptariami anaip- 
tol ne visi svarbūs architektūriniai bruožai, o metaforų nepavadinsi kitaip, kaip tik 
ekscentriškomis (Adamo kolonos „anoreksiškos“, o kompozitinė kolona yra „trans- 
vestitų orderis, kur mergaitiškos garbanėlės prikabintos neįprastai aukštam kūnui“). 
Tačiau tai, kas paminėta ir aptarta, įsimena ilgam; ypač naudingi praktiški autoriaus 
patarimai, kokiais būdingais požymiais remiantis atskirti skirtingų epochų ir auto- 
rių darbus, nustatyti statinio ar architektūros detalės laikotarpį. 

Mounto tekstas nėra tiems, kurie nori viską sužinoti apie konkretų statinį, archi- 
tektą ar architektūrinį stilių. Jo knyga pirmiausia padeda sustoti, atsigręžti, pažvelgti 
virš galvos ir iš naujo išvysti bei įvertinti statinius, kurių, kasdien praeidamas, galbūt 
nepastebėdavai. Jį perskaičius, norisi raustis giliau, išsitraukti nuoseklesnius (bet ir 
nuobodesnius) sisteminius vadovus ar menotyrininkų veikalus. 

O skaitytojui, žvelgiančiam iš šalies — iš ateities arba iš kitos kultūrinės tradici- 
jos - šis tekstas pasirodys kaip dvilypis britiškosios kultūros dokumentas. Paviršiuje 
tai savotiška šiuolaikinės britų kultūros - tos, apie kurią šnekama vakarėliuose ir 


televizijoje, - momentinė fotografija arba snapshot, savo objektyve aprėpianti viską 


43 Quinlan Terry (g. 1937) - istorinius stilius imituojantis šiuolaikinis britų architektas, ypač 
pagarsėjęs neoklasikinių formų pastatais. XX a. 9 dešimtmetyje tuometinės D. Britanijos 


premjerės Margaretos Thatcher užsakymu rekonstravo premjero rezidenciją Londone. 

nuo anoreksijos iki Eltono Johno, nuo serialo Karūnavimo gatvė (Coronation Street) 
iki Emu“, Pažvelgus kiek atidžiau - tai britiškosios aristokratijos, savo protėjiškai 
pakitusiu pavidalu tebesančios Jungtinės Karalystės politinio ir kultūrinio elito stu- 
buru, tapatybės liudijimas. Knygoje dažniausiai cituojami autoriai - Evelyn Waugh 
ir Wodehouse'as, kurių ironiškai nostalgiškos prieškario aristokratinės Arkadijos 
pėdsakais dabartyje seka knygos protagonistas. Tačiau jeigu Wodehouseo ir Waugh 
personažai išaugo dvaro bibliotekos knygas skaitydami ant Hawksmooro ar Adamo 
salių palangių, skirdami pasimatymus subretėms Capability Browno“ suprojektuo- 
tų parkų belvederiuose, tai dabar dvarai seniai išparduoti, ir pasiturinčiuose Londo- 
no priemiesčiuose išaugusi Mounto bei Camerono karta žinių apie tą aukso amžių 
semiasi iš lentynoje sukauptų Wodehouseo bei Waugh senų leidimų tomelių bei 
ekskursijų po dvarus tomis dienomis, kai jie atidaryti publikai; nebent retsykiais į 
svečius pakviečia koks dvarą tebeturintis tolimas giminaitis arba naujieji savininkai, 
Thatcher laikais turtus užsidirbę magnatai, kuriems malonu savaitgalio svečių kom- 


paniją papuošti aristokratiška pavarde ir nepriekaištingomis manieromis. 


MANTAS ADOMĖNAS 


44 Coronation Street - nuo 1960 m. rodomas populiarumo neprarandantis britiškas TV 
serialas; Emu - D. Britanijoje visuotinai žinoma XX a. 8 ir 9 deš. britų TV šoumeno Rodo 


Hullo (1935-1999) lėlė, vaizduojanti Australijos strutį emu. 


45 Lancelot Capability Brown (1716-1783) - garsus britų parkų architektas, suprojektavęs apie 
170 rezidencijų parkų ir sodų. 


PROGINIAI TEKSTAI 


Plačiai suprantama proginė raštija esti itin įvairi - tai ir vieši įrašai asmenų ar įvykių 
atminimui įamžinti (tarp jų skyrium minėtinos epitafijos - antkapiniai ar memoria- 
liniai įrašai), ir įvairių tipų giriamosios prakalbos, sveikinimai (vestuvių, pradėjimo 
eiti pareigas, sukakčių ir t. t. proga), dedikacijos (paskyrimai), epigramos (trumpi, 
paprastai eiliuoti tekstai, skirti konkrečiam asmeniui, įvykiui ar meno kūriniui pa- 
gerbti), nekrologai, pamokslai, pasakyti laidotuvių, vestuvių, viešųjų įvykių progo- 
mis ir t. t. Tekstai gali būti proziniai, eiliuoti, pasitaiko ir prozos, perpintos eilėmis. 
Chronologiniu atžvilgiu proginė raštija prasideda su ankstyviausia Rytų ir graikų 
literatūra (vienu seniausių biblinių tekstų laikoma vadinamoji Šulinio giesmė (Sk 21, 
17-18) taip pat galėtų būti priskirta prie tokios literatūros), bet sėkmingai gyvuoja 
ir mūsų laikais. Ypač sudėtingas bei išplėtotas formas ir socialinę reikšmę ši raštija 
įgauna Baroko laikotarpiu, plintant spaudai. Proginiai leidiniai neretai imami ilius- 
truoti heraldinėmis ir alegorinėmis kompozicijomis, kai kada ir portretais. Puikių 
tokių leidinių pavyzdžių teikia ir LDK kultūrinis paveldas’. 

Proginė raštija skirta išaukštinti ir įamžinti asmenis, įvykius ar artefaktus, todėl 
joje gausiai naudojamos įvarios retorikos priemonės. Retorinių figūrų prisodrinti 
tekstai gali turėti nemenką literatūrinę vertę, tačiau paprastai būna mažai informa- 


tyvūs, konkretaus gyvenimo ir charakterio aprašymą juose pakeičia pagal idealų tra- 


1 Žr. rinkinius ir monografijas: Ankstyvieji šv. Kazimiero „Gyvenimai“, sudaryt. M. Čiurinskas, 
Vilnius: Aidai, 2004; Inskrypcje z Wilenskich kosciolów = Vilniaus bažnyčių įrašai = 
Inscriptiones ecclesiarvm Vilnensium, sudaryt. W. Appel, E. Ulčinaitė, Vilnius: Aidai, 2005; 

J. Liškevičienė, Mundus emblematum: XVII a. Vilniaus spaudinių iliustracijos, Vilnius: 
VDA leidykla, 2005; E. Patiejūnienė, Brevitas ornata: mažosios literatūros formos XVI-XVII 
amžiaus Lietuvos Didžiosios Kunigaikštystės spaudiniuose, Vilnius: LLTI, 1998; J. Sarcevičienė, 


Lietuvos didikės proginėje literatūroje: portretai ir įvaizdžiai, Vilnius: Versus aureus, 2005 ir kt. 


542 


IV SKYRIUS. NARATYVINIAI TEKSTAI / PROGINIAI TEKSTAI 


faretą konstruojamas dorybių aukštinimas, aprašomi dailės ar architektūros kūriniai 
egzistuoja be realaus konteksto ir bruožų, kiekvienas jų yra pats meistriškiausias, 
„nenusakomo grožio“, portretas, „regis, tuoj prakalbės“ ir pan. Retorinis trafaretiš- 
kumas būdingas ne tik Renesanso ar Baroko, bet ir (dažnai subtiliau maskuojamas) 
moderniesiems panegiriniams tekstams. Antra vertus, įdėmus proginių tekstų 
skaitymas ir dailės istorikui teikia naudingos informacijos. Epigramose minimi au- 
toriai ir neišlikę dailės kūriniai, jų siužetai, dažnai nurodoma medžiaga, iš kurios 
kūriniai pagaminti*. Iškilmių ar laidotuvių aprašymuose pasakojama apie miesto er- 
dvių, patalpų, eisenų puošybą. Epitafijose, nekrologuose, memorialiniuose įrašuose 
dažniausiai pateikiama tiksli mirties data ir velionio amžius, jo titulai, kai kada ir 
pagrindiniai nuopelnai ar gyvenimo įvykiai, kalbama apie fundacijas bei mecena- 
tystę. Tai reikšminga nustatant ir dailininkų, ir fundatorių ar mecenatų gyvenimo 
faktus, veiklą. Antai vienintelis šaltinis apie Piranesi gimimo vietą — įrašas, iškaltas 
ant skulptoriaus Antonio Canova savo mokiniui Antonio d'Este užsakyto sukurti 
jo biusto: „Giambattista Piranesi / architetto incisore / da Mojano nel territorio di 
Mestre / nato MDCCXX morto MDCCLXXVIII“ („Giambattista Piranesi / archi- 
tektas raižytojas / iš Mojano Mestre apylinkėse / gimęs 1720 miręs 1778“). Informa- 
cija laikoma patikima, nes Canova gerai pažinojo Piranesi, draugavo su jo sūnumi 
Francesco’. 

Pamoksluose, prakalbose, linkėjimuose, tegu su daile tiesiogiai ir nesusijusiuose, 
kartais minimas dailininko darbas, jo specifika, konkretūs kūriniai ir jų buvimo vie- 
ta, užsakovų ir žiūrovų reakcija į kūrinius. Senojoje proginėje literatūroje vartojamos 
metaforos, įvaizdžiai, alegorijos gali praversti aiškinantis kūrinių, ypač embleminių 
ar alegorinių, siužetus. Maža to, rafinuota retorika gali perteikti informaciją drauge 
teikdama ir „iškodavimo“ malonumą. Štai Romos S. Maria del Popolo bažnyčioje iš- 


liko į sieną įmūrytas vienišas antkapinio memorialo fragmentas - įrašas, skelbiantis: 


2 Vis dėlto negalima pamiršti, kad kai kada epigrama gali būti tik retorinės meistrystės 
pavyzdys, kurio objektas - dailės kūrinys - nebūtinai egzistuoja iš tikro. 

3 Įrašo patikimumu leidžia pasikliauti ir dailininko krikšto metrikos: Piranesi buvo 
pakrikštytas 1720 m. lapkričio 8 d. Venecijos San Moisė bažnyčioje. Taigi tikėtina, jog jis 
gimė Mogliano di Mestre, jo tėvams ten atostogaujant ar keliaujant, ir neilgai trukus su šeima 
grįžo į Veneciją. 

„Šis akmuo yra centre, kurio periferija buvo gyvenimas. Kadaise šiame sükuringame 
gyvenimo rate sukosi bajoraitis Samuelis Rapolas Globičius iš Bučinos, bohemas 
prahietis, [turėjęs] tėvą karalystės geometra. Šis [geometras] nelaimingiausiu būdu 
išsprendė rato kvadratūrą, kai tas jo mylimiausias sūnus po šiuo kvadratiniu antka- 
pio akmeniu 1665 metais rugpjūčio 18 dieną, o savo amžiaus 25-aisiais [metais], tapo 
palaidotas.“ Epitafinis įrašas kalba ne tik apie velionį, bet ir apie patį save - memori- 
alą, kurio dalis jis yra, ir apie kompozicijos idėją, išreiškiančią tėvo jausmus, netekus 
jauno sūnaus. 

Šiuolaikinės dailės tyrinėtojui svarbūs proginiai tekstai rečiau funkcionuoja kaip 
savarankiški leidiniai; paprastai jie skelbiami spausdintinėje ar internetinėje žinias- 
klaidoje. Tai dailininkui ar mecenatui pagerbti skirti jubiliejiniai straipsniai, nekro- 
logai, atskirais atvejais — radijo ir televizijos laidos. Reikia prisiminti, kad proginė 
raštija, susijusi su šiuolaikine daile, toli gražu ne visada kuriama reikiamą kompe- 
tenciją turinčių asmenų. Jubiliejinio straipsnio ar nekrologo autorius gali būti kitos 
srities kultūros veikėjas, pavyzdžiui, poetas, bičiulis, giminaitis ar tiesiog žurnalistas, 
kuriam redaktorius davė užduotį parašyti apie džiugų ar liūdną įvykį. 

Šiuolaikinėse demokratijose ne itin populiarios masinės oficialios šventės, kurių 
įtaigai ir atmosferai kurti pasitelkiami specialiai užsakyti meno veikalai, dar nese- 
niai buvo svarbi gyvenimo dalis ne tik totalitarinių, bet ir švelnesnių autoritarinių 
režimų valdomose arba vientisą dominuojančią ideologiją turinčiose šalyse. Prie 
masinių oficialių švenčių galima priskirti ir didžiuosius bažnytinius renginius. To- 
kių švenčių aprašai spaudoje ar paskelbti atskirais leidiniais kartkarčiais gali išva- 


duoti dailės istoriką nuo ilgų archyvinių paieškų. 


VYTAUTAS ALIŠAUSKAS 

Manuelis Filas. Epigramos Šaltinio Dievo Motinai 
ir jos atvaizdams 


> Versta iš: Alice Mary Talbot, Epigrams of Manuel Philes on the Theotokos tes Pėgės and 
Its Art, Dumbarton Oaks Papers, t. 48, 1994, p. 135-165 (iš graikų. k. verte Mindaugas Strockis, 


komentarus parengė Giedrė Mickūnaitė) 


ĮVADINIS KOMENTARAS* 

Žinių apie Manuelio Filo gyvenimą, visų pirma, suteikia jo paties kūrybai. Atro- 
do, kad Filas gimė Anatolijoje, greičiausiai Efeze, apie 1270 m., o nuo 1295 m. gyveno 
Konstantinopolyje. 1293 m. jis su Bizantijos pasiuntinybe lankėsi Toktajuje, pas Auk- 
so Ordos chaną. Manoma, kad mirė apie 1345 m. Buvo imperatorių Androniko II 
(1282-1328) ir Androniko III (1328-1341) Paleologų dvaro poetas, artimai bendravo 
su Konstantinopolio aukštuomene ir patriarchu. Didelė Filo epigramų dalis skirta 
dailės kūriniams; jos suteikia žinių apie kūrinių siužetus ir užsakovus. Svarbu, kad 
dauguma trumpųjų Filo epigramų buvo užrašytos ant pačių kūrinių ir tai liudija 
apie glaudų užsakovo, dailininko ir poeto bendradarbiavimą. Tenka apgailestauti, 
kad šie dailės kūriniai neišliko, tačiau Filo epigramos žinomos iš rankraščių. Siejant 
šiuos tekstus su kuriuo nors atvaizdu ar bent ikonografiniu tipu, susiduriama su Bi- 
zantijos poezijai būdinga problema: epigramų pavadinimai - lemos - dažnu atveju 
nėra autentiški, juos suteikė raštininkai ir perrašinėtojai. Todėl susiejant tekstą ir 
dailės kūrinį, visų pirma, tenka kliautis poemos turiniu, o tik tada lema. 

V ar VI a. už žemyninių Konstantinopolio sienų“ prie gydomosiomis ypatybėmis 
pasižyminčios versmės įkurtas Šaltinio Dievo Motinos (gr. Theotokos tes Pžgės) vie- 


nuolynas, pelnęs bizantiečių Lurdo vardą, ypač garsėjo XIII a. pab. - XIV a. I pusėje. 


4 Skaitytojų patogumui pagrindinis komentaras šį kartą pateikiamas prieš šaltinį, nes kiti tos 
pačios autorės komentarai yra skirti atskiroms epigramoms. - Sudaryt. past. 

5 Filo biografijos duomenis surinko ir išnagrinėjo Günteris Stickleris, plačiau žr.: G. Stickler, 
Manuel Philes und seine Psalmenmetaphrase, Wien: VWGO, 1992; trumpai žr. The Oxford 
Dictionary of Byzantium (toliau ODB), sudaryt. A. Kazhdan ir kt., t. 3, Oxford University 
Press, 1991, p. 1651. 


6  Šiandieninio Stambulo Balikli rajonas. 

Tuomet, atsigavus po lotynų okupacijos (jos metu vienuolyno bažnyčia buvo pertvar- 
kyta pagal katalikišką liturgiją) susiformavo ir Šaltinio Dievo Motinos ikonografija, 
įtvirtinusi Gyvybės Šaltinio Dievo Motinos (Zoodochos Pžgė) tipą. Ankstyviausiose 
žinomose šio tipo ikonose vaizduojama Švč. Mergelė Marija orantos - besimeldžian- 
čiosios - poza, o ant jos krūtinės - frontalus vaikelio Jėzaus atvaizdas. Vėliau atvaizdai 
papildomi vandens rezervuaro atributu, ir Marija su vaikeliu vaizduojama sėdinti re- 
zervuare, pro kurio angas teka vandens srovės. Manoma, kad šio ikonografinio tipo 
pirmavaizdis - mozaika virš stebuklingojo šaltinio, kurią XIV a. Bažnyčios istorikas 
Nikeforas Kalistas Ksantopulas? savo veikale Logos aprašo taip: „Kupolo viduryje, kur 
uždėtos šventyklos lubos, menininkas savo rankomis nuostabiai pavaizdavo pačią gy- 
venimą teikiančią versmę, iš kurios įsčių trykšta nepaprastai gražus ir amžinas vaisius, 
tarsi skaidrus ir geriamas vanduo, gyvas ir šokantis. Galėtum ją stebėdamas palyginti 
su debesimi, kuris kaip ramią ir begarsę liūtį lieja vandenį iš aukštybių ir iš ten stebi, 
kad jis taptų veiksmingas, apvaisina, jei taip galima pasakyti, ir daro vaisinga..."* 
Ksantopulo aprašymas nurodo, kad Gyvybės Šaltinio Dievo Motinos mozaika 

atsispindi versmės vandenyse ir taip sukuriamas įspūdis, tarsi pati Mergelė teiktų 
gyvybės vandenį. Tokį atvaizdo suvokimą dar labiau sustiprina nuoroda į stebėji- 
mą, sulyginanti tarsi į šaltinį žvelgiantį (vandenyje atsispindintį) Dievo Motinos 
atvaizdą ir Švč. Mergelę, iš aukštybių (čia Marija lyginama su debesimi, nešančiu 
gyvybę teikiantį lietų) stebinčią žmonių gyvenimą. Apskritai, mozaikos aprašy- 
mas yra tipiškas Bizantijos dailės kūrinių aiškinimas (gr. ekphrasis), kuomet žmo- 
gaus rankų dirbinys suvokiamas kaip dangiškajam (šventajam) asmeniui atstovau- 
jantis ir gyvam žmogui būdingomis savybėmis pasižymintis atvaizdas. Aprašymas 


pasitelkia gerai žinomus teologinius Marijos apibūdinimus, kuriuose Švč. Mergelė 


7 Nikeforas Kalistas Ksantopulas (Nikephoros Kallistos Xanthopoulos, prieš 1256 — apie 1335) 
buvo Konstantinopolio Šv. Sofijos katedros kunigas, prieš mirtį įstojo į Šv. Nilo vienuolyną. 
Geriausiai žinomas kaip Bažnyčios istorijos (išliko tik dalis apimanti laikotarpį nuo Kristaus 
gimimo iki 610 m.) autorius, bet garsėjo ir hagiografiniais aprašymais bei poetine kūryba 
(ODB, p. 2207). 

8 A. Pamperis, Logos dialambanon ta peri tes systaseos tou sebasmiou oikou tes hyperagias 
Despoinės hémón Theotokou tës aeizóou pėgės (Veikalas, nagrinėjantis mūsų Švenčiausiosios 
Valdovės amžinai gyvojo šaltinio Dievo Motinos garbingųjų namų įrengimą), Leipzig, 1802, 


p.23. 

suvokiama tarsi gyvybę teikiančio vandens - Išganytojo - versmė. Aprašydamas 
mozaiką Ksantopulas nesistengia žodžiais perteikti vaizdo; atvirkščiai, vaizdas čia 
tėra krikščioniškosios vaizduotės stimulas. Toks santykis su atvaizdais būdingas 


visai Viduramžių kultūrai. 
GIEDRĖ MICKŪNAITĖ 


Šaltinio Dievo Motinos atvaizdui 
Kaip į gyvybės versme į tave žvelgiu, 
Mergele, tu pavojų liepsną gesini, 
stebuklais mano sielai atgaivą teiki, 


šaltinį amžinos gyvybės nešdama. 


KOMENTARAS 

Epigramos autorius kreipiasi į Dievo Motiną kaip į Gyvybės šaltinį: viena vertus, 
Mergelė lyginama su šaltiniu, kaip motina Kristaus, grąžinusio žmonijai amžinąjį 
gyvenimą; kita vertus, ji vaizduojama kaip šaltinis, kurio vandenys gyvenimui su- 
grąžina karščiuojančius ligonių kūnus. Epigramoje esančios nuorodos į Švč. Merge- 
lę, Vaikelį Jėzų, šaltinio vandenis ir stebuklus skatina manyti, kad Filas aprašo pilnai 
susiformavusio Gyvybės Šaltinio (Zoodochos Pžgė) Dievo Motinos ikonografinio 
tipo atvaizdą. Taigi, nors nėra išlikusių XIV a. pr. šio tipo atvaizdų, galima spręsti, 


kad tuo laiku Zoodochos Pžgė ikonografija jau buvo susiformavusi. 
G. M. 
Epigramos, tikrai susijusios su Šaltiniu 


Vandens cisternai, vienuolio Hilariono paaukotai Gyvybe teikianciam Saltiniui 
Kankinamas įkaitusių aistros liepsnų, 
gyvoji dieviškų stebuklų versme, Tau 
šį indą vandeniui aš pastatydinau, 
kad pats iš jo, Tau mano meilę rodančio, 
išganymo galėčiau gerti vandenį, 


išvengęs pasmerkimo amžinos ugnies. 

Turtuolis tas, Mergele, gasdina mane?, 
kur troškulį per amžius kenčia liepsnose. 
Hilarionas tai Kanabis sako Tau, 


vienuolis varganas, tačiau geros širdies. 


KOMENTARAS 

Cisterna, kurią vienuolis Hilarionas Kanabis padovanojo Šaltinio vienuolynui, 
buvo tas vandens rezervuaras, į kurį tekėjo stebuklingasis vanduo. 3-5 epigramos 
eilutės aiškiai nurodo, kad Hilariono iniciatyva buvo įrengtas rezervuaras „gydan- 
čiajam išganymo vandeniui“ gerti. Tikėtina, kad ši epigrama buvo iškalta ant re- 
zervuaro. Epigramą užsakęs Hilarionas dėkoja Šaltinio Dievo Motinai ne už fizinės 
ligos, bet sielos išgydymą. Ugnies vaizdinys čia yra ne karščiuojančio kūno, o aistros 


metafora. 
G. M. 


Padėkos [giesmė] Dievo Motinai 
Kada Sūnus, Mergele, darė stebuklus, 
ir taip savus žodžius sutvirtino veiksmais, 
išgydė ranką kitados nudžiūvusią““, 
paveikęs žodžio ją gaivinančia drėgme. 
Tikras pasaulio gydytojas buvo jis, 
pirmajam protėviui išpjovęs skaudulį". 
Tu, Marija, mano sielos Tu rasa, 
Tu savo versmėmis mane atgaivini, 
kadais beveik nudžiūvusį dėl nuodėmės, 
vėl gyvybingais sąnariais mane puoši, 
ir gydytojų „išmintingą“ nuosprendį 


Tu mistine chirurgija panaikinai. 


9 Plg. Lk16, 19-24. 
10 Mt 12, 9-14; Mk 3, 1-6; Lk 6, 6-11. 


n. Pr3,23. 

Juk Tavyje pražysta ir sausa lazda“, 

ir krūmo nesudegina kaitri liepsna“, 

ir prasiskyre pasitraukia vandenys“. 
Dabar vaizduoju meistro rankomis Tave. 
"Tebus tai mano, nors nevertas, atlygis. 
Išgydytąją ranką į Tave tiesiu, 

dar vakar merdėjęs, o šiandien vėl žvalus. 
"Tu man ir sielos nuolat lengvini ligas, 
nuo seno negaluojančios dėl poelgių, 
paguodos versme ir stebuklų šuliny. 
Atzimis Manuelis šitaip kalba Tau, 


kuris Tavo dėka yra ir sebastós. 


KOMENTARAS 

Poemos užsakovas Emanuelis Atzymas, sebastós, tik šiose eilėse minimas as- 
muo, nors žinoma keletas Atzymų šeimos narių, užsakiusių Filui poemų. Pirmo- 
siose 12-0je poemos eilučių lyginama Kristaus išgydyta paralitiko ranka ir Atzymo 
ranka, kurią nuo paralyžiaus išgydė stebuklingasis Mergelės šaltinis. Atkreiptinas 
dėmesys į subtilų, visai Bizantijos poezijai ir ypač Filo kūrybai būdingą dvipras- 
mybių naudojimą. 13-15 eilutėse pasitelkiami įvairūs Senojo Testamento Mergelės 
Marijos pirmavaizdžiai: Araono lazda, degantis krūmas, perėjimas per Raudonąją 
jūrą. Be to, ūglį išleidusi sausa Araono lazda, tiksli paralyžuotos ir vėl atgijusios 
rankos metafora (plg. 9 eil.). 16-19 eilutėse pasakojama, kad dékodamas už išgydy- 
tą ranka Atzymas užsakė ikoną, kaip dovaną Dievo Motinai. Tipiškas bizantiškas 
pasakymas „dabar vaizduoju meistro rankomis Tave“ (16 eil.) reiškia „aš užsakiau 
meistrui nutapyti“ ir jokiu būdu negali būti suprantama, kad Atzymas pats tapė 
ikoną. 18-19 eil. galima interpretuoti kaip nuorodą, jog ikonoje buvo atvaizduotas 


ir pats už išgydymą dėkojantis Atzymas - tai turėjo būti nedidelis donatoriaus, 


12 Sk17, 6-9. 
13 1$3,1-6. 
14 I$14,15-30. 

iškėlusio pagijusią ranką, portretas. Poema užbaigiama Atzymo prašymu, kad 
Mergelė išgydytų ir jo sergančią dvasią, kaip kad išgydė ranką: tai ir kitose Filo 


poemose aptinkamas motyvas. 
G. M. 


Epigrama Dievo Motinos epiplui 
Mergele, tuos kankinančius galvos skausmus, 
kur nepalengvino joks gydytojas man, 
naikina Tavo išganingoji rasa. 
Apreiškei būsimą stebuklą kitados, 
iškilus naktį ir nutvieskusi mane. 
Pats Kristus, visa ko pasaulyje galva, 
naikina Tavyje šešėlius ir ligas. 
Dabar už šią malonę atsilyginu 
šiuo Tavo atvaizdui paskirtu audeklu. 
Ir vėl mane gaivinki savo globoje 
ir mano sielos nuolat lengvinki kančias. 


Valdytoja“ Eirenė šitaip kalba Tau. 


KOMENTARAS 

Su Šaltinio Dievo Motina šią epigramą sieja Mergelės palyginimas su rasa (3 eil.), 
kitose Filo poemose vartojama kaip gydančio šaltinio vandens metafora. Šią poe- 
mą Filas parašė valdovės Eirenės (Irenos), žinomos tik iš šių eilių, prašymu. Kaip 
padėką už išgydytą galvos skausmą Eirenė Dievo Motinos atvaizdui dovanojo epi- 
plą (virš ikonos kabinamas liturginis audinys). Kitos epigramose minima, kad ant 
tokių atvaizdams dovanotų epiplų būdavo išsiuvinėjami ir patys atvaizdai. 9 eil. 
tarsi nurodo, kad ant Eirenės dovanoto epiplo taip pat galėjo būti pavaizduota 
Šaltinio Dievo Motina. Dailės istorikui svarbi epigramos lema: sprendžiant iš jos 
formuluotės atrodo, kad poema buvo išausta ar išsiuvinėta dovanotame epiple. 


Apskritai, eiliuoti įrašai ant votyvinės tekstilės buvo plačiai paplitę Paleologų lai- 
15 Valdovė - archontissa, kitaip tariant, archonto (Bizantijos titulas) žmona. - Vert. past. 

kotarpiu. Kita vertus, nevalia pamiršti, kad lemą užrašė ne Filas, o jo eiles perrašęs 
raštininkas. 

Epigramos turinys atitinka įprastą stebuklų aprašymų schemą. Sužinome, kad 
Eirenė kentė galvos skausmus, kurių negalėjo išgydyti jokie gydytojų siūlomi vaistai. 
Vieną naktį ji regėjime išvydo Švč. Mergelę ir tai buvo jos išgijimo ženklas. Kadangi 
stebuklingi pasveikimai priskiriami Kristaus galioms, šioje poemoje Marija atsto- 
vauja savo Sūnui - visa ko galvai. Taip, pasitelkiant žodžių žaismą, susiejamas Kris- 


tus ir išgijusi Eirenės galva. 
G. M. 


Dievo Motinos atvaizdui iš nesuteršto akmens“ 
Liepsnojantis kadaise krūmas Tu buvai, 
dabar Tave nesuteptas vaizduos akmuo. 
Ugny akmuo išlieka, o ne geležis. 

"Tu vėl esi ūksminga ir gaivi kalva 
sujungiančio nutolusius akmens dėka. 
Aš, suradęs šiuos stebuklo šaltinius, 
paauksinto sidabro apvadu puošiu. 
Kristaus sode, versme dieviškos rasos, 
atverki dosniai man savuosius kanalus: 


tikėjimo auksinį indą aš nešuos. 


KOMENTARAS 

Poemos turinys leidžia manyti, kad ji skirta akmenyje iškaltam Šaltinio Dievo 
Motinos atvaizdui. 6, 8 ir 9 eilutėse vandenį nurodantys žodžiai kartojasi daugumoje 
šiam atvaizdui skirtų poemų, o paskutinėje, dešimtoje, eilutėje minimas indas - tai 
nuoroda į piligrimą (jis yra ir poemos užsakovas), atėjusį pasisemti stebuklingojo 
vandens. Poemos ir steatite iškalto Šaltinio Dievo Motinos reljefo užsakovas taip 
išreiškė padėką Marijai už stebuklingą išgijimą (6 eil.). Paskutinės eilutės žodžiai 


„tikėjimo auksinį indą aš nešuos“ greičiausiai nurodo, kad reljefas taip pat vaizdavo 
16  Omenyje turimas akmuo steatitas (Mg3Si4O10(OH)2). - Vert. past. 

ir stebuklingąjį vandenį semiantį piligrima - reljefo donatorių. Gali būti, kad reljefe 


pavaizduotas indas buvo auksuotas. 
G. M. 


Kaliergio, kitados [raupsų] subjauroto, bet Šaltinio Dievo Motinos 
išgydyto, paveikslui 
Išvydęs aiškiai veidrodžiuos pavidalų, 
stebuklo atvaizdu žavėkis, o svety. 
Juk tas, kuris čia pavaizduotas gulintis, 
antai Mergelės užtarimo šaukiasi. 
Kuris kadaise buvo jaunas ir dailus 
ir mūšiuose kovojo milžino jėga, 
štai pakirstas karčios bjaurių raupsų ligos, 
lyg kokio pikto priešo iššautos strėlės, 
žinodamas bejėgis likęs kovoje, 
nes lankininkas buvo juk nematomas, 
į šią Mergelę žvelgia mistiniu žvilgsniu, 
gydytojus, nebetekusius vilties, 
jis atstumia, nes niekas jau prieš jo skausmus, 
žalojančius jo sąnarius, nepadeda. 
"Tada šiomis apsiginkluoja versmėmis 
(gali nukalti ginklą ugnyje širdies 
net iš vandens srovės, jei Dievas nori to) 
ir narsiai priešinasi antpuoliui ligos, 
nukovęs piktą priešą vien vilties strėle. 
Akivaizdoje Viešpaties ir vėl dailus, 
sielų kariuomenės vadovei jis dabar 
patirto įvykio štai rodo požymius 
(tokiai didybei žodžiai juk nebūtini). 
Ir dailininkui pagyrimas atiteks, 
Mergelę pavaizdavusiam su Sūnumi, 


kuri Jam, rodos, tarsi kalba šiuos žodžius: 

„Šį svetimšalį, kurį čia matai, Sūnau, 
nuo didelio pavojaus aš išvadavau, 
Tu sveikatą ir jo sielai dar pridėk, 


c 


sutvirtindamas tai, ka davė Motina.“ 


KOMENTARAS 

Manoma, kad ši Filo poema skirta freskai, vaizdavusiai prie stebuklingojo šalti- 
nio įvykusį stebuklą. Ksantopulo veikale Logos minimi keli epizodai, kai už pagiji- 
mą dėkingi piligrimai užsakė stebuklą vaizdavusias freskas Šaltinio Dievo Motinos 
vienuolyne. Poema, pasakojanti apie stebuklingą raupsuotojo Kaligierio pasveiki- 
mą, ne atpasakoja stebuklo istoriją, o aprašo stebuklą vaizdavusį kūrinį (2 ir 3 eil.). 
Epigramos turinys leidžia manyti, kad kompoziciją sudarė trys scenos. Pirmojoje 
(3-14 eil.) buvo vaizduojamas gulintis raupsuotasis, žvelgiantis į Švč. Mergelę (t. y. 
prašantis jos malonės). Antrojoje scenoje (15-19 eil.) raupsuotasis geria stebuklingo- 
jo šaltinio vandenį ir jo širdies liepsna - karšto tikėjimo alegorija - tampa liga įvei- 
kiančiu ginklu. Trečiojoje scenoje (20-22 eil.) Kaligieris stovi priešais Dievo Motiną 
su Kūdikiu rodydamas jiems savo išgijusį kūną. Gausios karinės metaforos leidžia 
manyti, kad Kaligieris (tik šioje poemoje minimas asmuo) buvo karys ir kompozici- 
joje pavaizduotas su kario atributais. 

Poemos pabaigoje (24-30 eil.) Filas giria dailininko darbą, kuris Dievo Motiną 
ir Sūnų pavaizdavo tarsi besikalbančius, t. y. žvelgiant į atvaizdą atrodo, kad perso- 
nažai gyvi, o tai - aukščiausias meistriškumas. Belieka tik spėlioti, ar Švč. Mergelė 
buvo pavaizduota sekant Šaltinio Dievo Motinos ikonografija, t. y. frontaliai prieš 
save laikanti Sūnų, ar buvo pasirinktas kitas, pavyzdžiui, Meilingosios (gr. Glykophi- 
lousa) ikonografinis tipas, kuriame Motina ir Sūnus vaizduojami žiūrintys vienas į 
kitą, o jų skruostai suglausti, taip kuriant kalbėjimosi įspūdį. 

Vargu, ar 30-ies eilučių poema buvo įrašyta kūrinyje. Greičiausiai Kaligieris Filui 
epigramą užsakė, kai kompozicija jau buvo nutapyta, tačiau neatmestina prielaida, 
kad kai kurios, pavyzdžiui, pirmosios į žiūrovą besikreipiančios eilutės (1-2 eil.), 


buvo užrašytos ant kūrinio. 

Trumpas katafalko, pastatyto 1770 m. vasario 6 d. 
kilmingojo pono Jono Felikso Šiškos, Breslaujos 
stalininko, LDK kariuomenės vėliavininko, laidotuvėms 
Polocko bernardinų bažnyčioje, aprašymas 


> Versta iš: Krótka relacja o katafalku na pogrzebie Wielmožnego Imć Pana Jana 
Feliksa Szyszki, stolnika Brastawskiego, chorążego wojsk W. K. Litewskiego, w Potocku 
u oo. Bernardynów roku 1770 dnia 6 miesiąca lutego erygowanego, Gazety Wileńskie / 
Addytament do Gazet Wileńskich, 1770 03 02 (iš lenkų k. vertė ir komentarus parengė Lina 


Balaišytė, lotyniškus įrašus vertė Veronika Gerliakienė") 


Pirmas tarpsnis: šešios kolonos prie lempomis iš visų pusių apstatytų pakopų. Prie 
kolonų nutapytos keturios [pagrindinių] Dorybiu ir dvi Mirčių figūros, o ant kolonų 
viršaus - „genijai“ (alegorinės figūros). Ant pirmos kolonos - šarvuota figūra, sėdinti 
ant žirgo, rankoje laikanti buožę su įrašu: Marte ferox et viribus Aiax (Ajantas, drąsus 
narsumu ir jėga). Ant kitos kolonos - tokia pati figūra, laikanti buzdyganą, po ja įra- 
šas: Crevit amor martis crescentibus annis (Bėgant metams, augo troškimas kovoti). 
Ant trečios kolonos - figūra, laikanti regimentą, su įrašu: Fortia opponuntur pectora 
rebus (Narsios širdys atstatomos pavojams). Ant ketvirtosios - figūra, laikanti rankoje 
vėliavą, su įrašu: Unus is innumeris millibus instar erat (Jis vienas prilygo nesuskaito- 
miems tūkstančiams). Ant penktosios - figūra, laikanti ietį su įrašu: Spirant praecordia 
martem (Krūtinė alsuoja kova). Ant šeštosios - figūra, laikanti ištrauktą kalaviją, po 
ja įrašas: Forti consilio, Herculea manu (Drąsiu sprendimu, Heraklio ranka). Tarp šių 
kolonų ant aukštų pakopų pastatytas karstas, besiremiantis ant dviejų grifų. Šalia kata- 
falko stovėjo šeši Riteriai, laikantys numirėlių galvas. 

Antras, aukštesnysis tarpsnis: Tikėjimo, Vilties ir Meilės figūros, laikančios kilmingo- 
jo pono stalininko portretą. Po Tikėjimu įrašas: Fides in aeternum stabit (Tikėjimas liks 
amžinai). Po Viltimi įrašas: Spes immortalitate plena (Viltis pilna nemarumo, Išm 3, 4). 


Po Meile įrašas: Charitas DEI manet in eo (Jame pasiliks DIEVO meilė, 1]n 3, 17). 


17 Cituojant Šv. Raštą naudotasi Juozapo Skvirecko vertimu: Šventasis Raštas, t. I-IV, Vilnius: 


Vaga, 1990-1992. 

Trečias tarpsnis: Laiko ir Šlovės alegorinės figūros, laikančios inskripciją, kuria 
išreikšta viso katafalko idėja: Super columnas arma, ad memoriam sempiternam (O 
ant šulų padėjo ginklų amžinam atminimui, 1Mak 13, 29). 

Ketvirtas tarpsnis: du „genijai“ laiko velionio herbą, virš herbo įrašas: Ecce ibi est 
sagitta (Štai vilyčia yra tenai, 1Sam 20, 37), po juo: Sagitta Jonathan nunguam rediit 
retrorsum (Niekuomet negrįžo atgal Jonato vilyčia, 2Sam 1, 22). 

Penktas tarpsnis: nutapyta šv. Pranciškaus, sėdinčio soste, laikomame serafimų, 
apoteozė, po ja įrašas: Haec reguies mea in saeculum, saeculi (Tai mano poilsio vieta 
per amžius, Ps 131, 14). 

Apšvietimą stiprino daugybė sietynuose, prie bažnyčios piliorių ir katafalko de- 
gančių žvakių ir lempų. Ant priekinių kolonų postamentų buvo iškabintos tokios 
epitafijos: 


D. O. M. 

Garbiosios žmonos gedulas 

Jei kitame pasaulyje lieka žinia 

Apie mūsų mirtingumą, kaip Parnasas pina, 
Jo gyventojai jos nepamirš, 

Net atsigėrę Letos vandens. 

Iš to laimingų dvasių krašto žvelk, Jonai, 

Į ašaras ir graudų verksmą savos Kotrynos, 
Ne tiek kilni Artemizija liūdėjo Mauzolo, 
Nei Andromachė kentėjo dėl Hektoro. 

Jos ašaras sulaikyk arba ji, verkdama 


"Tavęs, prilygs suakmenéjusiai Niobei. 


Ant kitos kolonos: 


D. O. M. 

Našlaičiais likusių garbiyjų palikuonių gedulas 
O, kokie liūdni stovi palikti įpėdiniai, 
vaitodami apsupę akliną kapą! 


Gedi savo tėvo ir į nežinomus kraštus 


555 


DAILÉS ISTORIJOS SALTINIAI 


Veltui jo ieškoti raudojimas vis siunčia, 

Bet kilnių Jono palikuonių gailestis negali 
Apsaugoti nuo ėjimo baisiu mirties keliu. 
"Taip yra: negalima sulaužyti Dievo įstatymo, 
Kiekvienas turi laikiną tėvynę palikti. 

Ne viską [jis] išsinešė, didesnė dalis liko — 


Dorybės šlovė ir mirtingo kūno palaikai. 


[...] Antrą dieną velionio portretas buvo nuleistas ant pakopų, ant kurių pirmą dieną 
stovėjo karstas. Antrame tarpsnyje vietoj portreto buvo pakabinta krentanti kolona su 
inskripcija: Traxit Convulsa ruinam (Išklibinta sugriuvo). Šią koloną laikė Lenkijos ir 
Lietuvos alegorinės figūros. Lenkijos genijus laikė nutapytą ant skydo erelį, virš kurio 
įrašas: Ouod non obtinet, optat (Ko neturi, trokšta), po juo: Libero nata coelo (Gimęs 
laisvame danguje). Lietuvos genijus laikė ant skydo nutapytą Vytį, virš kurio inskrip- 
cija: Donec ad metam properemus unam (Kol skubėjome prie vieno stulpo), apačioje: 


Hanc meus ad metam fervidus iret eguus (Prie šio stulpo nartus mano žirgas atjojo). 
Ant pirmųjų kolonų postamentų buvo tokios gedulą išreiškiančios epitafijos: 


D. O. m. 

Kilmingos šeimos gedulas 

Stokite, giminės, čia yra išsiskyrimo verksmų pabaiga, 
Kur kapą mirtis sustingusiam Stalininko kūnui pila, 
"Toji pilnam liūdesio broliui brolį iš rankų išplėšia, 
Anūkams senelį, kitiems dėdę atima: 

Nors nevienoda jų padėtis, mirtis lygiai kaip broliams 


Gedulą dalina, nes kiekvienas tiek pat praranda. 
Ant kito postamento: 


D. O. M. 
Garbiosios vaivadijos gedulas 
Kilmingos šeimos palikuoni, mūsų vaivadijos 


Pasididžiavime! Tavo mirtis pripildo gedulu 

Visų širdis, tavęs gyventojai gedi, 
Tarp ju - kaimynai, tarnai ir draugai. 
Atgulei, kilnus Stalininke! Kas gi to nepripažins, 


Kad tavęs netekus, daug praras tikėjimas ir Tėvynė. 


Trečią dieną pakopų vietoje buvo iš žemių supiltas kapas, galvūgaly pastatytas 
paprasto darbo kryžius, kojūgaly - nutapyta Mirtis, kastuvu supilanti kapą, su 
inskripcija: In pulverem mortis deduxisti me (Tu nuvedei mane į mirties dulkes 
(Ps 22 (21), 16). 


Ant kolonų sukabintos epitafijos taip išreiškė gedulą: 


D. O. M. 
Dėkingumo įpareigoto Šv. Pranciškaus vienuolijos gedulas 


[...] 


KOMENTARAS 

Apie senųjų epochų laidotuvių dekorą, kaip ir apie kitą proginę architektūrą, 
daugiausia žinoma iš rašytinių šaltinių. Skirtingai nei kiti mirusiojo pagerbimo ir 
įamžinimo būdai - antkapiniai paminklai, šeimų koplyčios, spausdinta laidotuvių 
poezija ir pamokslai, - proginės dekoracijos buvo laikinos, todėl dabar apie jas tega- 
lime spręsti iš amžininkų aprašymų ir tik retais atvejais — iš raižinių. 

Baroko epocha pasižymėjo ypač ištaigingomis kilmingųjų laidotuvėmis, o 
XVIII a. Abiejų Tautų Respublikoje rengtos didžiausio masto laidotuvių iškil- 
mės. Pompa funebris prasmingumas buvo grindžiamas tradicija ir teologiniais 
argumentais. Laidotuvių prabanga ir iškilmingumas to meto visuomenėje nea- 
bejotinai buvo svarbus ir kaip kilmingos giminės statuso paliudijimas. Didikų 
laidotuvėms buvo skiriami specialūs leidiniai: laidotuvių kalbos, poezija ir kt. 
"Tokiuose proginiuose leidiniuose pasitaikydavo ir pačių laidotuvių iškilmių ap- 
rašymų. XVIII a. apie didikų ir bajorų laidotuves pranešdavo amžiaus viduryje 
pradėta leisti periodinė spauda (iš pradžių Varšuvoje, o nuo septinto dešim- 
tmečio ir Vilniuje). Neretai kilmingųjų laidotuvių aprašymai būdavo leidžiami 


atskirais laikraščių priedais. 

Barokinėse laidotuvėse ypač svarbūs buvo vizualieji elementai, veiksmo plėtotė. 
Laidotuvės rengtos kaip viešas reginys, kuriame žiūrovo vaizduotei paveikti buvo 
pasitelkiamos visos įmanomos priemonės: architektūra, skulptūra, tapyba ir žodinis 
menas. Namai ir gatvės, kuriomis ėjo karstą lydinti procesija, buvo puošiamos laikino 
pobūdžio dekoracijomis, bažnyčios, kurioje šarvojamas velionis, erdvė būdavo per- 
tvarkoma taip, kad sudarytų tinkamą foną ir sutelktų visą dėmesį į iškilmes: uždengia- 
mi langai ir navos, sienos dekoruojamos juodu arba purpuriniu audeklu, aliejinėmis 
lempomis ir žvakėmis sukuriama tam tikra apšvietimo sistema, išryškinanti svarbiau- 
sias laidotuvių ritualo vietas - bažnyčios centre statomą castrum doloris (liūdesio pilį), 
didįjį altorių ir sakyklą. Iškilmių apipavidalinimo elementai bei motyvai kartojosi pa- 
našaus pobūdžio iškilmėse, tačiau idėjinė programa būdavo kuriama kaskart naujai, 
simboliais ir emblemomis formuojant tam tikras vaizdines metaforas. 

Svarbiausias laidotuvių puošybos elementas buvo castrum doloris, arba katafal- 
kas. Sudėtingos kompozicijos statinys, papuoštas tapybiniu ir skulptūriniu dekoru, 
kurtas tarsi vizualioji panegirika mirusiajam. Castrum doloris puošyboje galima 
išskirti su velionio kilme, jo savybėmis ir šlove susijusius motyvus. Dažniausiai pa- 
grindinis puošybos elementas būdavo herbas, naudotas kaip velionio kilmingumo 
ženklas, asmens ir giminės simbolis. Emblemomis ir simboliais buvo apibūdinamos 
velionio dorybės ir jo nuopelnai valstybei ir Bažnyčiai: išryškinama velionio funda- 
cinė veikla, naudojamos insignijos ir kariniai atributai, kaip velionio visuomeninės 
padėties ženklai. Būtinas katafalkų puošyboje buvo velionio portretas ir jo inicialai. 
Simboline forma arba žodinėmis epitafijomis dėkingumą už velionio šeimos fun- 
dacinę veiklą ar rėmimą pareikšdavo ir vienuolija, kurios nariai dažniausiai būda- 
vo laidotuvių puošybos programos kūrėjai. Dekore svarbūs ir dvasiniai-didaktiniai 
motyvai. Šiam tikslui bažnyčios dekoracijos buvo keičiamos kasdien, nuo velionį 
ir jo giminę šlovinančių motyvų pereinant prie mirties ir netekties temų. Tokia lai- 
dotuvių dekoro idėjos plėtotė atlikdavo ne tik artimųjų paguodos, bet ir tam tikrą 
pamokomąją funkciją, drauge su sielovadiniais veikalais primindama, kad gedulo 
laikas skiriamas apmąstymams apie mirtį, Paskutinįjį teismą ir išganymą. 

LDK kariuomenės vėliavininko, Breslaujos stalininko Jono Felikso Šiškos laido- 
tuvių dekoro aprašymas iš gausybės kitų pasirinktas dėl lakoniško ir aiškaus dėstymo. 


Antrojoje XVIII a. pusėje LDK mene, taip pat ir proginėse dekoracijose, tebevyravo 

Baroko stilius, tačiau skirtingai nei ankstesnė puošyba, perkrauta įvairių simbolių 
ir motyvų, Šiškos garbei sukurtas katafalkas pasižymi griežta, aiškia struktūra, len- 
gvai „perskaitoma“ simbolika. Aprašomą katafalką sudaro penki tarpsniai, kuriais 
tarsi pakopomis kylama nuo žemiško velionio gyvenimo simbolių prie dangiškosios 
sferos. Apačioje eksponuojami kariniai atributai ir insignijos, kurios parodo miru- 
siojo visuomeninę padėtį, jo vietą politiniame valstybės gyvenime. Karinė tarnyba 
buvo viena labiausiai vertinamų to meto pareigybių, todėl akcentuota karybos tema: 
ginklai, priešus nugalėjusių riterių figūros, Antikos didvyrių narsą šlovinančios ins- 
kripcijos. Visa tai pabrėžė velionio, kaip tėvynės gynėjo, nuopelnus. 

Aukštesniame katafalko tarpsnyje - velionio portretą laikančios dieviškų dory- 
biu personifikacijos, virš ju - Laiko ir Šlovės figūros. Alegorines figūras papildantys 
Senojo Testamento žodžiai susieja ginklų, riterystės motyvą, kuris plėtojamas pir- 
majame ir ketvirtajame katafalko tarpsnyje. Pastarasis skirtas pašlovinti kilmingą 
giminę. Jame atvaizduotas herbas - svarbiausias kilmingumą išreiškiantis ženklas, o 
inskripcijos žodine forma atkartoja strėlių (vilyčių), puošusių Šiškų herbą, motyvą. 

Penktasis tarpsnis skirtas Dangaus sferai. Joje atvaizduota šv. Pranciškaus, Šiš- 
kos laidotuves rengusių bernardinų globėjo, apoteozė, o vaizdą papildanti inskripci- 
ja kalba apie naujo gyvenimo pradžią. 

Dvi dienas, kai velionis buvo pašarvotas bažnyčioje, katafalko dekore išryškin- 
ti mirties ir netekties motyvai: prie karsto nuleistas velionio portretas, krintančios 
kolonos simbolis, vietoj postamento iš žemių supiltas kapas, Mirties su kastuvu ale- 
gorija. Greta embleminio laidotuvių dekoro bažnyčia buvo puošiama žodinėmis epi- 
tafijomis, paeiliui išreiškiančiomis iš pradžių artimiausių žmonių, po to vaivadijos 
piliečių, o galiausiai Šiškos globotos vienuolijos gedulą. Kruopštus pasiruošimas lai- 
dotuvėms, jų dalyvių gausa, sudėtingas ir puošnus proginis dekoras, žinių apie iškil- 
mes platinimas rodo įvykio svarbą amžininkams. Proginė kūryba Baroko epochoje 
tapo svarbiu reiškiniu, kuriame į visumą jungėsi žodis ir vaizdas, pasaulietiniai ir 
dvasiniai motyvai. Šiuolaikiniam tyrinėtojui proginės dekoracijos atsiskleidžia kaip 
iškalbingas atminties meno pavyzdys, kuriame galime pamatyti tuometinių kultūri- 


nių tradicijų, vertybių sistemos apraiškas, pamaldumo ir ideologijos formas. 


LINA BALAIŠYTĖ 

Abel Bonnard. Duoklė Arno Brekeriui 


>  Verstais: Abel Bonnard, Hommage à Arno Breker [Brekerio kūrybos parodos Paryžiaus 
Oranzerijos muziejuje atidaryme 1942 m. gegužės 30 d. pasakytos kalbos spaudinys, išleistas 
50 egz. tiražu], Deutsche Kunst - Franzósische Perspektiven. 1870-1945 (Passagen /Passages, t. 9), 
sudaryt. Friederike Kitschen, Julia Drost; įž. aut. Pierre Vaisse, Berlin: Akademie Verlag, 2007, 
p. 287-290, 290-295 (šaltinį iš prancūzų k. vertė Auksa Burnytė, Martino Schiederio komentarus 
iš vokiečių k. vertė Rasa Andriušytė-Žukienė, komentaro intarpus iš prancūzų k. vertė 


ir paaiškinimus parengė Giedrė Jankevičiūtė) 


Gerbiamas Pone Arno Brekeri, 

Turiu garbės atstovauti Prancūzijos Vyriausybei Jus priimdamas ir džiaugiuosi 
galėdamas Jus pasveikinti menininkų vardu. Pažįstu Jus pakankamai, kad būčiau 
tikras, kad Jūs taip pat sujaudintas mus vienijančio įvykio taurumo. Mes, prancū- 
zai, gėrimės plačiais universalia skulptūros kalba bylojančiais Jūsų skulptūrų mos- 
tais. Jūs, vokietis, esate Paryžiuje, kurį pažįstate ir kuris Jus pažįsta. Jūs čia gyvenote 
mokydamasis, dirbdamas mūsų mokyklose, lankydamasis pas mūsų meistrus, nuo 
[Augusteo] Rodino [1840-1917], kuris dabar jau anapus, iki [Aristideo] Maillolio 
[1861-1944] ir [Charleso] Despiau [1874-1946], kurie tebėra tarp mūsų. Jūs, kaip ir 
mes, patyrėte lakų Paryžiaus žavesį. Jūsų dienų liudytojais, Jūsų apmąstymų drau- 
gais buvo šie geranoriški paminklai, kurie nuo Vandomo aikštės iki Santarvės aikš- 
tės, nuo Invalidų iki Dievo Motinos [katedros], tauriai stovi gyvenimo pakraštyje ir 
nesiekia pakilti virš jo. Jums pažįstamas čia vienumoje atliekamas intensyvus darbas 
ir putojantis kavinių klegesys, kuriame tie, kurie nesugebėjo susikaupti veikloje, iš- 
sisklaido teorijose. Jūs pajutote visą delikačią įtaką mūsų klimato, kuris dirbti nu- 
siteikusį menininką taip lengvai pastūmėja mėgautis gyvenimu. Tikrai galime Jus 
vadinti paryžiečiu, nes būtent Paryžiuje Jūs išgyvenote ir slampinėjimo valandas, 
kurios saldžios, bet ne tuščios, bent jau tiems, kurie tuo užsiima ne visą laiką, ir tas 
lemtingas darbo ir mokslų valandas, kai menininkas subrandina savyje asmenybę, 
kurią vėliau išskleis savo kūriniuose. 

Dabar grįžtate pas mus lydimas šlovingiausios svitos, kokią tik gali turėti Jūsų 


luomo žmogus, - savo kūrinių. Jūs vėl atrodote laimingas ir patenkintas kaip me- 

nininkas, kuris visapusiška savo sugebėjimų ir talentų derme išreiškia savo tautos 
siekius ir savo rasės dvasią. Juk menininkas yra viršesnis už kitus, bet ne atsiskyręs 
nuo kitų žmogus. Nors jis sutinka nedaug tokių aukštumų kaip jis pasiekusių žmo- 
nių, bet jaučia visų saviškių paramą, daugumos, kurios viršūne yra, pastangas. Jūsų 
kūriniuose atsispindi naujoji Vokietija, kurioje širdžių suartėjimas sustiprino įvai- 
rias disciplinas, o panaikinti socialiniai barjerai padėjo sutvirtinti hierarchiją. Labai 
reikšminga tai, kad šiuo metu, kai Jūsų šalis pasišvenčia milžiniškam darbui, kai 
vokiečių armija Rytuose formuoja milžinišką užtvarą, kuri vienintelė gali apsaugoti 
Europą nuo šešėlių antplūdžio, Vokietija, iš visų jėgų įsitraukusi į veiksmą, nė aki- 
mirkai neapleidžia už veiksmą viršesnės veiklos - meno, veiklos, kuri yra būtina 
tam, kad didi tauta galėtų visapusiškai save išreikšti, nes tai menas užfiksuoja laiko 
nešamą tautos sielą kūriniuose, kurių laikas nenusineš. Tai toks prasmingas pavyz- 
dys, kad norėčiau, jog jį suprastų ir kitos šalys, visų pirma, manoji. Tegu Prancūzija, 
tarp daugybės kitų nelaimių, nenusileidžia iki baisaus pralaimėjimo materializmo, 
tegu per savo kančias ji nepamiršta, kas ji yra, ir savęs neapleisdama tegul dar uoliau 
nei anksčiau atsiduoda šiai aukštesniajai veiklai, kurios nematerialūs turtai turi pa- 
skandinti mūsų sielvartus. Ar mes neturime puikių menininkų, kuriuos galime pa- 
rodyti pasauliui, argi neturime ką nauja pasakyti? Ar neturime išreikšti mūsų naujai 
gimusios bendrystės entuziazmo? Iš šio sielų židinio turi ištrykšti menų spindulys. 
Šiuo metu, kai kūniškas maistas negausus, dovanokime visiems prancūzams šventę 
be saiko, nektaro ir ambrozijos pena, kuris teikia paguoda žmonėms. Tegu Prancū- 
zija oriai išvengia materialinių kančių, tegu ji su didesniu įkvėpimu ir polėkiu nei 
kada nors anksčiau atsiduoda jai šlovę atnešusiems menams. Tegu ji kraujuojančia 
ranka prilaiko neužgęstantį fakelą. 

Mielas pone Brekeri, kaip jau sakiau, mes ir vėl susitinkame. Tokio nuoširdaus 
susitikimo neturėtų temdyti nė mažiausias debesėlis. Vis dėlto po karo, kuriam dau- 
gelis mūsų norėjo užkirsti kelią, Jūs mus matote apimtus neapsakomo pralaimėjimo 
skausmo. Šis pralaimėjimas yra tarsi randas ant mūsų veido, tai žaizda, kuri dieną 
naktį mūsų kūną verčia kaukti iš skausmo. Tačiau nenorime, kad ši kančia paraly- 
žiuotų mūsų protą ar slopintų mūsų dosnumą. Nenorime, kad šis gilus skausmas 
būtų bedugnis - atvirkščiai, norime pasiekti dugną, kad galėtume tuoj pat iškilti į 


paviršių. Mes ambicingi, pone Brekeri. Norime, kad katastrofoje, kurioje mūsų šalis 

vos nepražuvo, ji rastų atgimimo paslaptį. Norime, kad Prancūzija iš šio užtemi- 
mo išeitų spinduliuodama kaip niekad anksčiau, spinduliuodama tikresniu, švie- 
sesniu ir grynesniu veidu, ištikimesniu savo genijui nei tuomet, kai buvo gožiama 
pražūtingo šešėlio. Šis genijus visų pirma yra draugystės genijus. Todėl džiaugiuosi 
iškilmingai čia iš naujo užmegzdamas ryšius, kurie mūsų šalis vieną su kita amžių 
amžiais siejo jų abipusei naudai ir kuriuos tik paskutiniuoju metu buvo pertraukęs 
gudrių jėgų, kurios naudojosi Prancūzija negalvodamos apie ją, sąmokslas. Atkur- 
dami ryšius mes tik grįžtame prie to, kas turėjo visada būti, ir to, kas beveik visuo- 
met buvo. Abiem mūsų tautoms kultūra yra neišsemiamo gėrio vieta. Čia ne tik 
išnyksta priešingybės, bet net konkurencija išblėsta mainų gausoje, ir kaip kaskart, 
kai keičiamasi didžiais jausmais, nebeįmanoma atlikti apskaitos ir tiksliai įvertinti, 
kas duota, o kas gauta. Didžių tautų genijai suartėja ir vienas kito ieško toj pačioj 
prašmatnioj ir pakylėtoj atmosferoj, kuri apgaubia dievų meilę. Įsitikinęs, kad šie 
mainai gali būti abipusiai naudingi, prisipažįstu Jums, kad galvoju tik apie tai, ką 
galiu gauti, nesirūpindamas tuo, ką duodu. Augti, turtėti, tapti tuo, kuo nebuvai, 
ir net tuo, kuo nesitikėjai galįs būti — štai pirminė visų didžių kultūrų motyvacija. 
Svarbiausia mums - prancūzams ir vokiečiams - suprasti, kad visų pirma tarp mūsų 
reikia atstatyti kultūrinius ryšius, nes jie įveikia visas kliūtis, kurios sukuria ir kitų 
kliūčių. Kultūros saitai tiesiasi nuo vienos tautos kitos link kaip vaivorykštė, kuri yra 
tarsi prakilnus materialių žemiškų tiltų simbolis. 

Pone Arno Brekeri, Jūs esate didvyrių skulptorius. Baigdamas norėčiau stabte- 
lėti būtent ties šia mintimi. Dramai, kurią išgyvename, reikalingi didvyriai, bet kas 
yra didvyriškumas? Absoliutaus atsidavimo tam nepakanka. Didvyris yra žmogus, 
atsiskleidęs ne tik savo viršenybėje, bet ir savo pilnatvėje. Jis visomis savo galiomis 
dalyvauja dramoje, kurią jo mintis suprato, per jį tautos susisiekia su likimu. Tai 
žmogus, pasižymintis tiek šviesa, tiek šiluma, dosnus ir protingas žmogus, kojomis 
besiremiantis į tikrovę, o galva - į poeziją. Jis nebūtų toks stiprus ir gebantis pakeisti 
pasaulį, jei iš pradžių nebūtų radęs vidinės darnos. Jis yra tamsių galių pasiuntinys 
ir aiškintojas. Jis sukuria žmonėms tvarką, kurios jie trokšta, bet kurios be jo nebūtų 
galėję sau suteikti. Jei, kaip labai tikiuosi, amžius, į kurį įžengiame, bus palankus 
didvyrių atsiradimui, tai todėl, kad visur liaudis visa savo mase įžengs į tautų gy- 


venimą. Didvyris negali kilti iš susiskaidžiusios visuomenės, jis turi kilti iš darnios 


562 


IV SKYRIUS. NARATYVINIAI TEKSTAI / PROGINIAI TEKSTAI 


visuomenės. Jis - brolių tautos viršesnysis. Jūs, pone Brekeri, savo kūriniuose vaiz- 
duojate tokius didvyrius. Jūs išreiškiate dirbančiųjų ir kovojančiųjų pastangas. Jūs 
dovanojate miestams šiuos nuostabius marmuro ar bronzos gyventojus, kurie yra 
būtini ne mažiau nei vulgarūs kūniški gyventojai, nes tuo tarpu, kai pastarieji pasi- 
rodo ir dingsta kaip keleiviai ant laivo denio, aukštos skulptūros primena ant laivo 
stiebų stovinčius budėtojus, kurie kontempliuoja amžių horizontą, kai tuo tarpu 
žmonės egzistuoja tik dienų horizonte. Tai Jūs virš efemeriškų praeivių pastatote šias 
nenykstančias formas, kurios, kaip kraujo apytakos varomi kūnai, amžinai gyvens 
šviesosklaidos dėka. Tačiau šios skulptūros skirtos ne tik tam, kad paminėtų didvy- 
rius, reikia, kad jos juos ir iššauktų. Tarp visų išsiblaškiusių praeivių didmiesčiuose 
jų mostas turi paveikti paauglius, kurie imsis didžių užduočių. Pone Arno Brekeri, 
mes žavimės Jūsų kūriniais ne tik dėl juose išreikšto talento, bet ir todėl, kad dabar- 
tinėje dramatiškoje situacijoje jie atsako į gilų žmonių poreikį. Tai didūs kūriniai, ir 
tarp visų mūsų kančių būtent dėl šitų kančių, kurios yra išbandymai, tik nuo mūsų 


pačių priklausys, ar mes įeisime į didžią epochą. 


KOMENTARAS 

Arno Brekerio 1942 m. paroda Jeu de Paume Oranžerijoje yra niūrus, tačiau isto- 
riniu požiūriu vienas svarbiausių XX a. vokiečių ir prancūzų meninio bendravimo 
įvykių. Jos atsiradimo istorija, parengimas ir recepcija Vokietijoje bei Prancūzijoje 
leidžia giliai pažvelgti į itin nevienaprasmiškus šių šalių politikų santykius, meni- 
ninkų ir intelektualų occupation? laikotarpiu“. Parodos atidarymas gegužės 15-ąją 


priminė valstybines iškilmes. Šiuo aktu pats Brekeris, vokiečių vietinė karinė valdžia, 


18 Komentare vartojamas prancūziškas žodis akcentuojant prancūzų santykį su vokiečių 


okupacijos faktu. - Sudaryt. past. 


19 Apie Brekerio parodą žr.: Im Strahlungsfeld der Ereignisse. Leben und Werken eines Künstler, 
Porträts, Begegnungen, Schicksale, Preußisch Oldendorf: K. W. Schütz, 1972, p. 209- 215; 
J. Benoist-Méchin, De la Défaite au désastre, t. 2, Paris: Albin Michel, 1985, p. 68-83; 
L. Bertrand-Dorléac, LArt de la défaite 1940-1944, Paris: Seuil, 1993, p. 89-109; M. C. Cone, 
Artists under Vichy, Princeton University Press, 1993, p. 158-169; Skulptur und Macht. 
Figurative Plastik im Deutschland der 3oer und 40er Jahre, kat., Berlin: Fróhlich & Kaufmann, 
1983, p. 154-158; D. Égret, Arno Breker. Une vie pour le Beau, Tübingen: Grabert, 1996; 
Zur Diskussion gestellt: der Bildhauer Arno Breker, kat., sudaryt. R. Conrads, Verlagsgruppe 


Schwerin, 2006, p. 102-146. 

Berlyno propagandos ministerija ir Viši vyriausybė siekė savų tikslų. Renginys pra- 
sidėjo spaudos konferencija Lido [kavinėje, klube?], kur skulptorius maždaug šimtui 
žurnalistų pareiškė, jog atėjęs ne skleisti propagandos, bet „paprasčiausiai pristaty- 
ti savo skulptūros darbų Rodino, Maillolio ir Despiau šalyje, kuriai esu skolingas 
pripažinimą“. Į vakarinį vernisažą buvo pakviesti abiejų šalių įžymūs politiniai 
veikėjai. Iš vokiečių dalyvavo pasiuntinys [Otto Friedrichas] Abetzas [1903-1958], 
karinių pajėgų Prancūzijoje vyriausiasis vadas generolas [Otto] von Stūlpnagelis 
[1878-1948], SS brigadefiureris [Carlas] Obergas [1897-1965] bei propagandos mi- 
nisterijos patarėjas Kurtas Biebrachas. Dar svarbesni asmenys atstovavo Prancūzijos 
vyriausybei: švietimo ministras Abelis Bonnard'as [1883-1968] ir valstybės sekreto- 
rius Jagues'as Benoist-Mėchinas [1901-1983]. Abu pasakė kalbas. 

Ne mažiau įdomus buvo menininkų būrys: tarp kitų - aktorius Sacha Guitry 
[1885-1957], Jeanas Cocteau [1889-1963], architektas [Auguste] Perret [1874-1954], 
tapytojai [André] Derainas [1880-1954], [Keesas] van Dongenas [1877-1968], [Otho- 
nas] Frieszas [1879-1949], [André] Dunoyer de Segnozacas [1884-1974] ir [Maurice] 
Vlaminckas [1876-1958], skulptorius Despiau, ka tik paskelbes démesio sulaukusia 
monografiją apie Brekerį, ir Zilasis Maillolis, Brekerio mokytojas, Paryžiaus propa- 
gandos personalo specialiai atgabentas į Paryžių i$ Banyuls-sur-Mer; be to, daly- 
vavo Louis Hautecoeuras* i$ Beaux-Arts”. Vokiečių skulptoriui prancūzų politikos 
ir visuomenės veikėjai meilikavo ir artimiausiomis dienomis: „Jis priimamas kaip 
valdovas. Oficialūs pietūs po oficialių pietų, straipsnis po straipsnio, plakatas po 
plakato, kalba po kalbos.“ Ministras pirmininkas Lavalis* paprašė Brekerio palydėti 
ji per Oranžeriją ir paskui per pusryčius viešbutyje Matignon jam dėkojo: visą kū- 
rybą pirmąkart išstatyti būtent Paryžiuje esas mostas, „kuris mus giliai sujaudino““*. 


Asmeninį susižavėjimą „meistrui“, pasisiūliusiam nulipdyti jo biustą, išreiškė pats 


20 Arno Breker. 60 ans de sculpture, sudaryt. J. Damase, Paris, 1981, p. 124. 


21 Louis Hautecoeur (1884-1973)1941-1944 m. buvo Viši vyriausybės generalinis sekretorius 


dailės reikalams. - Sudaryt. past. 
22 J. Cocteau, Journal 1942-1945, Paris, 1989, p. 137. 
23 Pierre Laval (1883-1945) buvo Viši vyriausybės premjeras 1942-1944 m. - Sudaryt. past. 
24 Exposition Arno Breker à l'Orangerie des Tuileries, Paris, Mai-Juillet MCMXLII. Discours et 


Allocutions, Paris, 1942, p. 11-12. 

maršalas [Philippe] Pétainas [1856—-1951]5. Didžiausią dėmesį savo skulptoriui paro- 
dė ir Trečiojo reicho viršūnėlės: ir [Albertas] Speeras [1905-1981], ir [Hermannas] 
Gėringas [1893-1946] atvyko į Paryžių ir apžiūrėjo parodą Oranžerijoje. 

Abiejose Reino pusėse paroda sekta su didžiausiu susidomėjimu. Zeitschriften- 
dienst [Laikraščių tarnyba] gegužės 8-ąją dienraštyje Deutscher Wochendienst pateikė 
išsamų reglamentą, kaip pranešti apie nepaprastą kultūrinį renginį“. Remiantis juo 
pasipylė išsamūs straipsniai ir pagyros Brekeriui, parodžiusiam Prancūzijoje „naująjį“ 
vokiečių meną, leidusį prancūzams „betarpiškai išgyventi vokiečių žmogų ir jo šian- 
dieninį troškimą kovoti“. Pirmiausia teigiamai vertinta tai, kad „šiandien daugiausia 
Paryžiuje tebeišpažįstamai meno nepriklausomybės dogmai“ suduotas „skaudus smū- 
gis“, o pati Prancūzija „vėl ima gręžtis į savąjį valstybinį meną“*. Mat prancūzams pa- 
demonstruota nauja monumetaliosios skulptūros funkcija; tokiai skulptūrai, susijusiai 
su architektūra, - pavyzdžiui, Brekerio skuptūroms reichskanceliarijai, - tenkas es- 
minis vaidmuo. Daugelyje pranešimų kalbėta apie bendrą vokiečių ir prancūzų ateitį, 
kurios pagrindas - kultūra. Šiame kontekste pabrėžta, kad iniciatyva surengti parodą 
kilo Prancūzijoje. Benoist-Mėchinas kartu su Francois Lehideux [1904-1998] 1941 m. 
kovą viešėjo Vokietijoje, kur aplankė Brekerį Jūckelsbruckerio ateljė. Jis pasiūlė 1934 m. 
iš Paryžiaus grįžusiam ir Hitlerio pamėgtam skulptoriui parodyti darbus Paryžiuje. 
Brekeris iš pradžių sureagavo skeptiškai. „Tai bus nesėkmė. Prancūzų publika atsisa- 
kys ateiti į Tiuilri, kad pamatytų bošo?* skulptūras.“ Galiausiai sutiko su sąlyga, kad 
bus kviestas ne okupacinės valdžios: „Neeksponuosiu savo kūrinių, saugomas vokiškų 
durtuvų. Noriu atvykti kaip menininkas ir būti vertinamas kaip toks.“ Nors tai atiti- 


o Benoist-Mėchino norus („Jūs būsite Paryžiaus, valdžios miesto?? svečias. Sostinėje 
ko B t-Mėch būsite P. ld to? Sost 


25 Berlin / Auswärtiges Amt / Politisches Archiv / Paris 111b / Mai 1942. 

26 O. Thomae, Die Propaganda-Maschinerie: Bildende Kunst und Offentlichkeitsarbeit im 
Dritten Reich, Berlin, 1979, p. 371-374. 

27 A. Buesche, Breker-Austellung in Paris, Deutschland-Frankreich. Vierteljahresschrift des 
Deutschen Instituts, 1-3, 1943, p. 137-139; R. Scholz, Die Sendung der neuen deutschen 
Plastik. Zur Arno-Breker-Kollektivausstellung in Paris, Die Kunst im Deutschen Reich, 1942, 
nr. 6, p. 172-181; B. Kroll, Die Breker-Ausstellung in Paris: Der Triumph der Jugend, Die 
Kunst für Alle, 1942-1943, nr. 58, p. 6-18. 

28 Boche - paniekinantis prancūziškas vokiečio pavadinimas. - Sudaryt. past. 

29 Viši respublikos laikais vokiečių užimtas Paryžius formaliai liko Prancūzijos sostine. - 


Sudaryt. past. 

jus priims ne jūsų tautiečiai, bet prancūzų menininkai“) ir Brekerį oficialiai pakvietė 
Prancūzija, tai tebuvo politinė burleska. Parodą kontroliavo Vokietijos ambasada ir 
Berlyno Propagandos ministerija, smulkmeniškai suplanavusi visą jos eigą ir surengu- 
si galingą propagandinę kampaniją. 

Viši vyriausybės siekiai kultūros srityje kolaboruoti su okupantais vokiečiais at- 
siskleidžia Bonnardo atidarymo kalboje. Kalbos politinę paskirtį rodo vien tai, kad 
ji vienu metu paskelbta trijuose skirtinguose leidiniuose: ne tik išspausdinta savai- 
traštyje La Gerbe bei, išversta į vokiečių kalbą, mėnraštyje Deutsch-franzósische Mo- 
natshefte, bet išėjo ir atskiru spaudiniu*. Bonnardas iš pradžių reiškėsi kaip literatas 
ir 1925 m. gavo Akademijos Grand Prix de littérature. Tačiau netrukus įsitraukė į de- 
šiniųjų politiką, nuo 1937 m. prisišliejo prie Rassemblement national", 1942-1944 m. 
ėjo švietimo ministro pareigas ir priklausė kraštutiniams kolaborantams, sekusiems 
Hitlerio antisemitizmu bei antikomunizmu ir svajojusiems apie europietiškąjį fašiz- 
mą. Jis puoselėjo viltį atkurti Prancūzijos šlovę ir ankstesnę didybę greta Vokietijos 

„naujoje“ Europoje. Jau 1941 m. Goebbelso kvietimu dalyvavo rudeninėje prancūzų 
literatų kelionėje į Veimarą ir Berlyną, ir paroda pasinaudojo kaip dingstimi išplė- 
toti savąsias vokiečių ir prancūzų bendros ateities vizijas. Brekerio meną priskyrė 

„Naujajai Vokietijai“, Vokietijai, paženklintai „sustiprintos disciplinos“, „įtvirtintos 
hierarchijos“ ir „visuomenės koherentiškumo“. Kadangi kalbąs „universalia skulp- 
tūros kalba“, Brekeris gebas išreikšti visos rasės sielą. O būtent tai Bonnard'ui ypač 
rūpėjo - atkurti Prancūzijos nacionalinę vienybę, atsigręžiant į jos šlovingą meną ir 
kultūrą. Šiuo požiūriu Brekeris jam buvo ne tik „herojų skulptorius“, bet ir pavyzdys, 
kuris, kaip jis vylėsi, bus „suprastas visose šalyse, bet visų pirma manojoje“. Nors ir 
atvirai užsimindamas apie pralaimėjimo žaizdas, Brekerio didvyrius jis nusakė taip, 
tarsi būtų troškęs galingo „fiurerio“ savai tautai. Tad nacionalinis atsinaujinimas tu- 
rėjo vykti pirmiausia kultūros plotmėje. Sykiu tai turėjo tapti pagrindu abiem tau- 
toms politiškai suartėti, nes daugelis kolaborantų kaip Bonnard'as laikėsi įsitikinimo, 


kad tautiškumo atkūrimas ir Prancūzijos integracija į Europą sąlygoja vienas kitą. 


30 Le Sculpteur ouvre les perspectives. Grandes paroles officieles, La Gerbe, 1942 05 28; 
A. Bonnard, Heroische Kultur. Ansprache zur Eróffnung der Arno Breker Ausstellung, 
Cahiers franco-allemands / Deutsche-franzósische Monatshefte, 1942, nr. 9, p. 183-186. 


31 1941 m. įsteigta prancūzų nacionalistų partija; kolaboravo su naciais. - Sudaryt. past. 

Galima spėti, kad Paryžius nuo Brekerio kūrinių turėjo pasibjaurėjęs nusigręž- 
ti. Pirma, gigantiškos skulptūros Oranžerijoje turėjo atrodyti kaip simbolizuojančios 
prancūzų kultūros pralaimėjimą, antra, naciai per savo pillages? kampaniją Jeu de Pau- 
me neseniai buvo apiplėšę Prancūzijos modernizmo šventovę. Vis dėlto Oranžeriją ap- 
lankė 65 tūkst. žiūrovų, katalogo 10 tūkst. egzempliorių tiražas buvo greitai išparduo- 
tas, spaudoje liejosi pagyros. Tikrovės neatitinka ir Simone de Beauvoir [1908-1986] 
įsivaizdavimas, kad „beveik visa prancūzų inteligentija parodą boikotavo““. Jau atida- 
rymo svečių sąrašas liudija menininkų susidomėjimą, parodytą vokiečių skulptoriui — 
nesvarbu, ar dėl draugystės, kaip Maillolio atveju, ar dėl politinio oportunizmo, kaip 
Vlamincko atveju, ar dėl meninės giminystės, kaip Despiau atveju, ar iš smalsumo, 
kaip rodo Pablo Picasso [1881-1973] apsilankymas inkognito. Tik nedidelė mažuma 
Brekerį laikė oficialiu Trečiojo reicho skulptoriumi, daugeliui jis buvo „paryžietis“, „se- 
nasis Montparnaso“, Rodino mėgėjas, Maillolio mokinys, Despiau ir kitų menininkų 
draugas, pasinaudojęs savo padėtimi, kad apsaugotų nuo nacių vieną kitą kolegą iš 
Prancūzijos. Viešėdamas Prancūzijoje bendravo su Paryžiaus kultūros scenos gran- 
dais, nulipdė daugelio jų biustus. Ir jo kūriniai neabejotinai buvo stilistiškai ir estetiš- 
kai giminingi Paulio Belmondo [1898-1982], Despiau, [Alfredo] Janniot [1889-1969], 
taip pat pripažinto senojo meistro Maillolio darbams. Tuomet, kai Prancūzija buvo 
parblokšta Pasipriešinimo, attentisme* ir kolaboracionizmo kraštutinybių, daug kas 
buvo palankūs Brekerio pseudoklasicistiniams ir jėga trykštantiems didvyriams. 

Aukšti Viši vyriausybės atstovai ir jiems artimi dešiniojo konservatyvaus 
sparno dailės istorikai, tokie kaip Robertas Rey'us [1888-1964] ar Camille'is 
Mauclairas [1872-1945], laikėsi pažūrių, labai primenančių nacių meno ideologiją. 
Štai Marcelį Ravalį paroda paskatino paskelbti straipsnį iškalbingu pavadinimu 


„Paryžius neturi būti muziejus. Apie dekoratyvinės architektūros atnaujinimą“. 


32 Dailės kūrinių ir kitų kultūros ir meno vertybių grobimas okupuotoje šalyje. — 
Sudaryt. past. 
33 S. de Beauvoir, In den besten Jahren, Hamburg, 1987, p. 439. 


34  Nuo pranc. attendre - laukti; pasyvumo, lükuriavimo politika; terminas atsirado I pasaulinio 
karo metais, paplito II pasaulinio karo metais, apibūdinant ir politikų, ir eilinių piliečių 
užimtą poziciją „pažiūrėsim - pamatysim“. - Sudaryt. past. 

35 M. Raval, Paris ne doit pas être un musée. Pour un renouveau de l'architecture décorative, 


Le Rouge et le Bleu, 1942 07 25. 

Atkreipdamas dėmesį, viena vertus, į Speero ir Brekerio bendradarbiavimą ir, an- 
tra vertus, į XVII ir XVIII a. prancūzų magnificences [didybes], jis ragino grįžti 
prie valstybinio meno, kai architektūra ir skulptūra darbuojasi ranka rankon. Jam 
buvo akivaizdu, kas turėtų imtis šios užduoties: Auguste'as Perret ir Maillolis. Tai 
tik vienas pavyzdys, kaip Brekeris Prancūzijoje būdavo pasitelkiamas nacionali- 
niams diskursams. 

Tik nedaugelis intelektualų šaipėsi iš Brekerio kūrinių („Jei šios statulos bus pa- 
statytos, daugiau nebegalės judėti“) ar smerkė „per daug raumeningų netikrų dievų“ 
garbinimą ir kritikavo „savo tautiečių bailumą nuobodaus ir kolosalaus Arno Breke- 
rio akademizmo akivaizdoje“. Nedaugelis piktinosi Jeano Coctaeu proziniu eilėraščiu 
Salut d Breker (Brekerio pasveikinimas), paskelbtu savaitraštyje Comoedia. Prancūzų 
poetas sveikino skulptorių „iš didžiosios poetų tėvynės“ ir įsivaizdavo, kaip šios sta- 
tulos žvaigždėtą pavasario naktį „baisiu Ilio Veneros žingsniu“ žygiuoja per Place de 
la Concorde (Santarvės aikštę) - vizija, daugeliui prancūzų turėjusi kelti blogiausias 
asociacijas, mat pažeminantis vokiečių Vermachto įžygiavimas tebebuvo dar labai gy- 
vas atmintyje. Paulį Ėluard'ą [1895-1952] itin sukrėtė paskutinė Cocteau eilutė: „Nes 
didžiojoje tėvynėje, kurios bendrapiliečiais mes esame, jūs man kalbėsite apie Prancū- 
ziją.“ Jis pareiškė: „Freudą, Kafką, Chapliną uždraudė tie patys, kurie šlovina Brekerį. 


Matau jus tarp uždraustųjų. Jūs klystate rodydamasis tarp cenzorių!“*? 


MARTIN SCHIEDER 


36 Ilio Venera (La Vénus d'Ille) - to paties pavadinimo Prospero Mérimée 1835 m. apsakymo 
personažas - atgijusi antikinė bronzos statula, kuri meile nužudo su ja juokais susižadėjusį 
savo savininką. - Sudaryt. past. 

37 U. Böhmer, Jean Cocteau und die Breker-Affáre, Forum Homosexualität und Literatur, 1992, 


nr. 16, p. 5-24. 

Henrikas Nagys. Dailininko Viktoro Vizgirdos 
kürybinis kelias 


> Tekstas iš: Henrikas Nagys, Dailininko Viktoro Vizgirdos kūrybinis kelias. Apybraižos 
jo 50 metų amžiaus sukaktį minint, Aidai, 1953, nr. 9, p. 411-417 (komentarus parengė 


Giedrė Jankevičiūtė) 


Visos sukaktys primena, kaip neapsakomai greitai teka smėlio laikrodžiai, skai- 
čiuojantys valandas, dienas, metus. Visos sukaktys, kurias švenčiame čia, priverčia 
mus krūptelėti - laiko laivas tolsta neišvengiamu atkaklumu nuo paliktosios žemės 
krantų. Sukaktys šiandien, šalia savo prakilnaus aspekto - žvilgsnio į nuveiktuosius 
darbus, - turi dar ir kitą, skaudesnę potekstę: jos priverčia pagalvoti, kiek nepaly- 
ginamai daugiau būtų nuveikta, jeigu 1940 m. vasarą užgriuvusi nelaimių ir vergijų 
lavina nebūtų sutrupinusi Lietuvos valstybės ir kultūros. 

Ir menininkų sukaktys kalba mums tokia pat dvilype, pasididžiavimo ir šird- 
gėlos persunkta, kalba. Gal dar įsakmiau, nes ne taip seniai jaunaisiais vadintieji 
subrendo ir užėmė pačias reikšmingiausias pozicijas, likimo skirtas tokiam nedė- 
kingam ir sunkiam laikmety reprezentuoti lietuviškąjį meną, tęsti jo išsivystymą ir 
gyvu pavyzdžiu mokyti jaunesniuosius. Užsienis, kadaise taip trokštama menininkų 
mokykla, šiandien tapo jų laikinais namais, kuriuose galima rasti tiesioginį kontaktą 
su naujausiais ieškojimais ir pasiekimais, bet kuriuose lygiagrečiai tenka kovoti, daž- 
nai jėgas viršijančią, kovą ne vien tiktai už savo asmeninę egzistenciją. 

Viktoro Vizgirdos, tapytojo, teoretiko ir organizatoriaus, pedagogo ir kultūri- 
ninko, karta yra Lietuvos dailės raidon atnešusi tiek naujo kūrybinio polėkio, kad ją, 
visai pagrįstai, galėtume palyginti su Aisčio, Miškinio, Brazdžionio, Nėries, Borutos 
literatūrine karta, pradėjusia tikrą poezijos gyvenimo renesansą”. 

Apie 1930-uosius metus prasideda šis, plačiu jaunatvišku užsimojimu ir pasiti- 


kėjimu grįstas, Lietuvos menininkų žygis į Vakarus, paliekant konvencionaliuosius 


38 Minimi ryškiausi pomaironinės kartos rašytojai: Jonas Aistis (1904-1973), Kazys Boruta 
(1905-1965), Bernardas Brazdžionis (1907-2002), Antanas Miškinis (1905-1983), Salomėja 
Nėris (1904-1945). 

vaikščioti uždaram praeities reminiscensijų rate. Visose meninės kūrybos srityse 
buvo siekiama pasivyti ir nebeatsilikti nuo Europos meninę tradiciją formuojančių 
pajėgiųjų tautų, ieškančių naujų aspektų ir naujo įforminimo. Viktorą Vizgirdą ma- 
tome tų jaunųjų, bekompromisinių mūsų dailininkų gretų pirmosiose eilėse. 

Dail. A.[dolfo] Valeškos [1905-1994] iniciatyva įkurta Lietuvių Nepriklausomų- 
jų dailininkų draugija (1928 metais) buvo pirmasis žingsnis suorganizuoti jauną- 
sias jėgas bendram darbui ir užmegzti bei remti bendradarbiavimą su kaimyninių 
tautų menininkais. Per ketverius savo gyvenimo metus minėta draugija ne tiktai 
konsolidavo visą jaunųjų dailininkų kartą, bet padėjo pagrindus naujam sąjūdžiui 
Ars, aiškiai susikristalizavusios meniškos ideologijos grupei. Viktoras Vizgirda buvo 
šios grupės iniciatorius ir steigėjas. Ars branduoliui, be jo, dar priklausė dailininkai 
A. Gudaitis, A. Samuolis ir skulptorius J. Mikėnas“. Dailininkų kolektyvas Ars su- 
rengė dvi kolektyvines parodas (jose, be paminėtųjų steigėjų, dalyvavo dar: M. Do- 
bužinskis, A. Galdikas, V. Jonynas, T. Kulakauskas ir J. Steponavičius) ir pirmosios 
parodos proga paskelbtuoju manifestu iššaukė gyvų ir naudingų diskusijų, kuriose 
buvo ryškinamos lietuviškos dailės linkmės ir siekimai. 

Ars gimė, kai - sąjūdžio steigėjo Vizgirdos žodžiais tariant - grupė lietuvių daili- 
ninkų, turėję progos giliau pažinti prancūzų tuometinės dailės laimėjimus, įsisąmo- 
nino, kad realistiniai-impresionistiniai mūsų senųjų dailininkų darbai labiau skirti 
patenkinti ir pataikauti eilinio miesčionies skoniui ir jų tebeskelbiami idealai yra ne 
tiktai sustingusio akademizmo aprobacija, bet ir žalingos stagnacijos sukėlėjai, kasą 
vis gilesnę prarają tarp jaunos mūsų tautos besiformuojančių talentų ir didžiuliais 
šuoliais atsitolinančio europietiškojo avangardo. 

Šioje vietoje norėtume pradėti savo pastabas apie sukaktuvininko dailininkiškąjį 
kelią. Ars sąjūdis, toks svarbus posūkis Lietuvos dailės istorijoje, yra lygiai reikš- 
mingas Viktoro Vizgirdos asmeniškam kūrybiniam apsisprendime. Tai tikroji jo 
tapybinės biografijos pradžia. Ją žymi intuityvus savo davinių ir vidinės struktūros 


pažinimas ir konsekventiškas bei rimtas ieškojimas atitinkančios išraiškos. Nedaug 


39 Minimi pagrindiniai grupuotės Ars nariai: Antanas Gudaitis (1904-1989), Antanas Samuolis 
(1899-1942), Juozas Mikėnas (1901-1964). Toliau ir likusieji jos dalyviai: Mstislavas 
Dobužinskis (1875-1957), Adomas Galdikas (1893-1969), Vytautas Kazimieras Jonynas 
(1907-1997), Telesforas Kulakauskas (1907-1977) ir Jonas Steponavičius (1907-1986). 

sutiksime mūsuose dailininkų, kurie su tokiu, pasakytume, pietizmu ir tokia rimti- 
mi ieškojo (ir atrado) savito reiškimosi formų. 

Atsiverskime Ars katalogą. Pirmoji paroda. 1932 metai. Stambiomis raidėmis, 
pirmam ir antram puslapyje prieš dalyvaujančių pavardes atmuštas jų manifestas. 
"Trumpas, be patoso, be bravūros. Skaitome: „Nuogoj ir skaudžiai apleistoj dirvoje 
atsirandam mes. Pro amžių akinius matom tolumoj didžią meno kultūrą. Smüt- 
keliai, pasakos, dainos. Aukšti, savo glūdumoj didžius mums pavyzdžius sukaupę, 
muziejų sienose jau paslėpti ar paprasto mūsų sutemų vėjo baigiami graužti, meno 
palaikai. Nenutildomas troškimas darbą pradėti iš naujo. Neslepiam nuo savęs, kaip 
tai sunkus darbas ir kaip jaunos, dar nesukauptos mūsų jėgos“. 

"Tokia įžanga. Toliau seka savųjų tikslų deklaracija: „Pasaulis, ypač mūsų tauta, 
pradėjo naują epochą. Po ištisų penkių šimtmečių mes vėl patenkam į Europos tautų 
didžiąsias kultūros lenktynes. Apsidairę aplinkui įsitikinam, kad nebuvimas gilesnių 
meno ieškojimų arba seniai nudėvėtų meno formų mėgdžiojimas mūsų meną žudo. 
Mes pasiryžę šiai atgimstančios tėvynės epochai tarnauti ir kurti šios epochos sti- 
lių. Meno kūrinys - nauja gyvenimo realybė [...] PripaZistam šių dienų formalinius 
meno užkariavimus, nes jie teikia mums daugiau kūrybinės laisvės“. 

Taip, labai bendrais žodžiais, pasakomas naujos kartos tikėjimas ir kitokia sam- 
prata. Ars manifestas, kuriuo vėliau vienas kitas, po juo pasirašęs, nebegyveno, buvo 
tam pačiam leidinyje plačiau išryškintas ir komentuotas Pauliaus Galaunės*“. Būti 
Europos menininkų šeimos nariu, ieškoti lietuviškam peizažui išraiškos priemonių, 
derinant pasaulinės kūrybos apraiškas su lietuviškuoju, liaudies mene išlikusiu cha- 
rakteriu, - buvo ir tebėra Viktoro Vizgirdos credo. Jis nepaliko šio kelio ir tada, kai 
Ars žmonės išsiskirstė, kai jam pačiam teko vadovauti naujai įsisteigusiai Lietuvos 
dailininkų sąjungai, kai užėjo okupacijos ir teko palikti savo kraštą. Žvilgsnis į Viz- 
girdos tapybos raidą tai patvirtina. 

Šią vasarą, praleidžiant kelias saulėtas savaites vaišingoj dailininkų Anastazijos 


ir Antano Tamošaičių globoj”, atsirado progų su Vizgirda plačiau išsikalbėti apie jo 


40 Dailės istorikas ir kritikas, M. K. Čiurlionio galerijos direktorius Paulius Galaunė (1890-1988) 
greičiausiai prišnekintas Adomo Galdiko priėmė jaunųjų modernistų parodą į savo 


vadovaujamo muziejaus sales ir parašė įvadą Ars pirmosios parodos leidiniui. 


41 Vizgirdos bendraaamžiai karjerą nepriklausomoje Lietuvoje pradėję lietuvių išeivijos 

ankstyvesnę kūrybą ir ko jis šiandien ieško savo naujuosiuose darbuose. Tokiu būdu 
buvo laimingai užpildyta spraga, kuri šias pastabas rašančiojo kartos atstovams atsi- 
rado dėl labai paprastos priežasties: kai jie pradėjo lankyti parodas, Viktoras Vizgir- 
da buvo jau ieškojimų laikotarpį baigęs ir nutapęs visą eilę kūrinių, iš parodų salės 
atradusių kelią į muziejus ir privačias kolekcijas. 

Su ypatinga pagarba dail. Viktoras Vizgirda mini profesorių dail. Justiną Vie- 
nožinskį [1886-1960]. Jo vadovaujamoj tapybos studijoje (tuometinėj Kauno Meno 
mokykloj) Vizgirda nuo 1920 iki 1926 metų įsigijo pagrindines žinias. Mokyklą bai- 
gė bronzos medaliu už savo tapybos darbus. Vėliau, kaip Švietimo ministerijos sti- 
pendininkas, Vizgirda išvyko Paryžiun, kur André Lhote Akademijoj* 1927-1928 m. 
tęsė tapybos studijas. O dail. Vienožinskio vaidmuo jaunųjų mūsų dailininkų kartos 
formavime yra buvęs didelis. Vienožinskio gebėta atspėti kiekvieno auklėtinio indi- 
vidualybę, davinių skalę, įstengta pasukti pradedančiuosius teisingu keliu, nurodant 
dvasiniai panašiausius didžiuosius meistrus ir jų kūrybos įsidėmėtinus bruožus. 
Tiesus jo būdas, erudito skonis, pedagoginiai sugebėjimai - paliko jo mokiniams 
ne tiktai nepamirštamą žmogišką įtaką, bet ir įkvėpė gilų ir tikrą savo pašaukimo 
supratimą. 

Šalia tiesioginės Vienožinskio pedagogiškos įtakos, kuri suformavo pačius 
pagrindinius dail. Vizgirdos kūrybines laikysenos bruožus, įtakos darė fovizmas 
(viena iš ekspresyviausių revoliucinių srovių prancūzuose, sukilusi prieš konven- 
cionalumą ir akademizmą; jos atstovų tarpe randame tokius iškilius dailininkus, 
kaip Matisse, Rouault, Derain, etc.) ir atskiri dailininkai: Levitan [?], Delacroix, 
Van Gogh, Gauguin ir Monet. Sukaktuvininkas papasakojo, ir dabar dar, matyti, 
to įvykio atsiminimo sujaudintas, kaip jis pirmą kartą L'Esprit nouveau žurnale 
atrado Henri Matisse [1869-1954] reprodukcijas ir kokį nepaprastą įspūdį padarė 


jam šito genialaus prancūzo spalviniai sprendimai. Tada jaunojo dailininko są- 


dailininkai tekstilininkai Anastazija (1910-1991) ir Antanas (1906-2005) Tamošaičiai gyveno 
Kanadoje, Ontario valstijoje. 

42 Académie de André Lhote - prancūzų dailininko, pokubistinės tapybos teoretiko ir praktiko 
Lhoteo (1885-1962) privati mokykla, nuo 1921 m. veikusi Paryžiuje, Monparnaso rajone, 
kurią lankė Williamas Kleinas, Tamara de Lempicka, Henri Cartier-Bressonas, taip pat kai 


kurie Lietuvos tapytojai, tarp jų Gudaitis, Vizgirda. 

monėj ilgai brendusi mintis apie spalvos absoliutų dominavimą susikristalizavo 
į aiškų sprendimą: tapyboje spalva yra viskas. (Galėtume čia paraštėje tuojau 
pastebėti, kad šis sprendimas buvo tam tikra prasme savarankiškas, nes Matisse 
savo drobése - ypač vėlyvoje kūryboje - yra ėjęs į stiprų spalvos ir linijos kom- 
promisą.) Šia linkme, pripažįstant spalvinio sprendimo primatą, Vizgirda kreipė 
savo ieškojimus. Kaip tiktai dėl to jis nėra gilinęsis į portretą - gamtovaizdis buvo 
jo terenas, jo pasaulis, jo pagrindinis ir vienintelis realizavimosi objektas. Lietu- 
viškosios lygumos ir dangus tarnavo jo drąsioms kompozicijoms fonu, kur buvo 
jaugusios šiaudiniais stogais pirkios, tvoromis įrėminti vienkiemiai, bažnyčios ir 
jų akmeniniai mūrai. Ir medžiai. Medžiai, gyvesni negu žmonės. Medžiai - tykūs 
ir pilni vėjo, medžiai - nuolankūs ir maištaujantys. Medžiai, šakomis išraižę šaltą 
dangaus mėlynumą, kaip gyslomis, kuriomis teka niūrus ir paslaptingas žemės 
kraujas. Iš tiesų, Vizgirda yra medžių tapytojas, kokių mūsuose reta. Dailininkas ir 
patį gamtovaizdį traktuoja, pasakytume, lyg žmogų; gamta yra jo pagrindinė ir dė- 
kingiausia pozuotoja. Ir medžiai žemės veide yra jos nuotaikų, jos minčių reiškėjai. 
Ne žmogus. Jeigu žmogus ateina Vizgirdos peizažan, jis tėra tenai spalvota dėmė, 
užlieta medžių žalio ūžesio ir melsvu liūdesiu vibruojančio dangaus. 

Formalinis paveikslų atlikimas, stebint Vizgirdos kūrybinį kelią, nesuskaldytas 
į atskirus, griežtai skirtingus, periodus. Labai iš lėto, sąmoningo vidinio apsispren- 
dimo diktuojamas, jo tapybos spalvinis ir faktūrinis charakteris yra keitęsis. Ypač 
aiškus spalvinės gamos transfigūravimas pastaruosiuose Vizgirdos darbuose, atlik- 
tuose tremtyje. Į niūrų šaltų Zalsvuju ir melsvųjų kolorito tonų dominavimą įsiter- 
pia šiltesni, džiugesni ir saulėtesni plėmai. Bet esminis kompozicijų pobūdis nėra 
pakitęs. Jo ankstyvesniuose darbuose, tiesiog priežodžių tapęs viešpatauja žalias 
dažas: jis moduliuojamas šimtais varijacijų, prigesinant ligi dulkėto vasaros prie- 
blandų žalsvumo pakelės liepose ir įliepsnojant ligi intensyvaus riksmo pavasario 
sula girtuose beržynuose; uždengiant drobės erdvę plačiais, sodriais vešlumos ka- 
muoliais arba (beveik Van Goghą primenančiais) nervingais spyruokliniais liepsnų 
liežuviais audros kapojamų medžių masyvų, iššaukiant lyriškai ramų kontaktą su 
žiūrinčio akimi arba ją užgaunant beveik skausmingu nervingumu. Žalia ir mėlyna, 
lietuviškojo peizažo sielą geriausiai išreiškiantys tonai, visu savo mistišku sunkumu 


ir dramatiškumu inkorporuoti Vizgirdos ankstyvojoj kūryboj. 

"Teptuko užtikrintas palietimas ir kompozicijos aiškumas yra kiti du svarbūs Viz- 
girdos darbų ženklai. Jeigu apibūdinimą suverenus teptuko valdymas iš viso galima 
vartoti, kalbant apie tapybą, tai šio dailininko pasitikėjimą savim šita formule galima 
tiksliai išreikšti. Ir kas svarbiausia, nėra tas pasitikėjimas tiktai išorine technikos de- 
monstracija kitiems, bet gilaus savo uždavinių pažinimo išdava, kai tuščioji drobė, dar 
prieš ją paliečiant teptuku, yra padalinta ir atiduota visam, dvasioje jau egzistuojan- 
čiam, peizažui, kiekvienai detalei su visa jos spalvine kokybe. Todėl ir pačiuose anksty- 
vuosiuose savo darbuose Vizgirda įtikina mus, kad kaip tiktai jo pasirinktoji kompozi- 
cija ir jo padėtoji spalva yra vienintelės tinkamos tokiam gamtovaizdžio fragmentui ir 
šitokiam, būtent, sprendimui. Dailininko tikrumas kasmet labiau brendo ir tvirtėjo, ir 
šiandien neperdėdami galime tvirtinti, kad Vizgirda yra vienas tarp nedaugelio mūsų 
tapytojų, kuris spalvos niuansavimo, pusiausvyros, atliepimo ir kontrastavimo proble- 
mas geba spręsti su pažymėtinu skoniu, subtilumu ir drąsa. 

Savotiškas yra gamtovaizdžio evoliucijos ritmas meno istorijoje. Senieji kinų 
akvarelistai traktavo gamtą ir žmogų tolygiu intensyvumu; jų spalvotuose lapuose 
stengtasi su nepaprastu įsijautimu ir precizija perduoti gamtos vienkartinį grožį ir 
subtiliausius jos niuansus. Vakarietiškojo meno pradžioje gamta nevaidino beveik 
jokio vaidmens: ji buvo naudojama kompozicinėms tuštumoms užpildyti, antraei- 
liam fono pajvairinimui, figūrinių kompozicijų atšviežinimui. Dar didingoj rene- 
sanso epochoj gamta tebuvo nereikšminga detalė. Tokia ji išliko ir viduramžiniame 
laikotarpyje. Žmogus tuomet domino tapytoją - žmogus buvo centrinė figūra, jis 
vienas, atrodo, tegalėjo išsakyti skaudamuosius klausimus ir jo šešėlyje blanko ir 
nyko aplinka. Viduramžiams baigiantis, iš lėto, visai nežymiai, ateina tapybon pei- 
zažas. Iš pradžių elegantiškai sušukuotas à la mode, kaip pseudoklasiški perukai ir 
sustirę krinolinai, vėliau romantinio ilgesio migla užlietas ir apgyvendintas pasakiš- 
komis būtybėmis, dar vėliau skurdžiai paprastas ir nuogas, realisto racionaliai ap- 
spręstomis spalvomis paspalvintas. Ir tiktai tada, su impresionizmo gimimu (kurio 
krikšto tėvai, kaip keista!, buvo anie senieji kinų akvarelistai), peizažas okupuoja 
tapyboje lygiagrečią vietą su žmogumi, teisingiau, absorbuoja žmogų, palikdamas ir 
jį tiktai spalvota dėme mirgančiam gamtovaizdyje. Kartu su nauja, revoliucine spal- 
vu gama atsiveria neapmatomos galimybės peizažistams. Gamta nebekopijuojama - 


dailininko idealu tampa fiksavimas pačio atmosferos fenomeno, esančio tarp daiktų 

ir menininko. Ir vis dėlto impresionizmas tebuvo pasyvus Zestas, konsekventiška na- 
tūralisto pastanga kaip galima tiksliau išsakyti konkrečiosios realybės įspūdį. Viena 
išsivystymo stadija tapyboje buvo atbaigta. Tai jautė 20 a. pradžios dailininkai, kai 
jie deklaravo troškimą tapyti ne tai, ką jie mato aplinkoje, bet tai, kas gyva jų sieloje. 
Taip buvo žengtas žingsnis į kitokį žmogaus ir gamtos traktavimą tapyboje. Gam- 
tovaizdis drobėje pakito. Tapytojas ėmė tapyti savo sielos peizažą, panaudodamas jį 
supančią tikrovę tiktai kaip pagalbinę priemonę, kaip šifro išorinį kevalą. 

Lietuviai tapytojai įstojo šiton raidon kartu su realizmo saulėlydžiu ir pradedan- 
čiu dienoti impresionizmu. Palikę nuošalėj vizijinę Čiurlionio kūrybą (tokią vienišą 
ir grandiozinę savo vienkartinėj išraiškoj), dar šiandien galime lengvai atsekti, kaip 
mūsų dailininkai atstovauja trims pagrindinėms dailės srovėms: realizmui, impre- 
sionizmui ir ekspresionizmui. Pirmieji yra akademizmo adeptai, tiki tikrovės kopi- 
javimo pilnatve; antrieji - dalinai iešką kompromisų su realizmu, arba seką gausiais 
prancūzų impresionistų pasireiškimais, arba susikūrę šitoj turtingoj tradicijoj savo 
priėjimus ir sprendimus; tretieji - transfigūruoją realybę taip, kad ji virstų jų vidinės 
laikysenos ir nuotaikos reiškėja. 

Viktoras Vizgirda priklauso pastariesiems. Įterpėme trumpą ekskursą meno isto- 
rijon, kad laimėtume šiokį tokį perspektyvinį žvilgsnį į mūsų sukaktuvininko kūrybą. 
Avangardistų ir pionierių žygius visados lydėjo ir lydės nepasitikėjimo ir nesupratimo 
šešėlis. Ir Vizgirdos peizažai daugeliui tebėra svetimi, net „nesuprantami, nors juos 
galėtume tam tikra prasme pavadinti jau klasi[ki]niais. Šiuo metu nerimstančių dai- 
lininkų kolonos smaigaliai yra nužengę ligi tapybinių galimybių ribos, dažnai ją jau ir 
peržengę. Vizgirda tuo tarpu atrado savo kelią ir juo eina tikras ir savarankiškas. Jam 
pakako įsisąmoninti pačią pagrindinę revoliucinę ekspresionizmo mintį - dailininkas 
formuoja ne tiktai meninę, bet ir empyrinę tikrovę, - kad jisai galėtų iš jos pasidaryti ir 
kitą, nemažiau svarbią išvadą: kiekvienas naujas žingsnis negali būti išorinė demons- 
tracija, bet turi būti brandinamas viduje ir gimti kaip neišvengiamybė. 

Gausioj lietuvių gamtovaizdininkų šeimoje Vizgirda yra vienas originaliausių ir 
fanatiškiausių jos atstovų. Jis tiki, kad gamtovaizdinėj tapyboj yra paslėptos visos me- 
ninio pasisakymo galimybės, kad peizažą galima tapyti kaip žmogaus veidą, kuriame 
atsispindi kiekviena dvasinė būsena. Ir, reikia pasakyti, Vizgirda kaip tiktai tokią įdva- 
sintą gamtą tapo. Tai yra pastebėję dailės kritikai, vertinę jo darbus. Latvis Jūlijs Ma- 

dernieks [1870-1955] sako: „Tamsios mistikos įtakoj žiūrėtini V. Vizgirdos paveikslai...“ 
Latvis A. [Viktors?] Eglitis: „Vizgirdos tapyba niūri ir sunki, tonai gilūs ir persunkti, 
formų kūryba kompaktinė ir suprastinta“. Jan Silin [?]: „V. Vizgirdos portretuose ir 
peizažuose pastebima kiek Matisse ir Gauguin įtakos, tikrumos vaizdaviman skver- 
biasi mistikos ir pasakingumo siekimas. Jis labiau mėgsta tamsias gamas, kurias gyvi- 
na geltono ir raudono akcentai. Tas romantiškas gūdumas ir palinkimas į prislopintą 
tamsų bendrąjį toną būdingas ir kai kuriems kitiems dailininkas“. Estas Leo Soonberg: 
„Labai stipriai spalvas vartoja ir V. Vizgirda, plius dar išsivysčiusį skonį. Visa eilė jo 
kūrinių krenta į akis savo vaizdingumu, veikimo atžvilgiu“... (Užsienių spaudos atsilie- 
pimai apie lietuvių dailės parodą Rygoje ir Taline, išleisti 1937 metais, Kaune). Ir Juozas 
Keliuotis 1944 metų Kūrybos 4 numeryje rašo: „Viktoras Vizgirda... šioj parodoj (Vil- 
niuje, 1944 metais. - H. N.) pasirodo atsinaujinęs ir atgijęs. Gilūs tonai, taurus emo- 
cionalumas, ritminga kompozicija, impresionistinis ilgesys, ekspresionistinis spalvų 
traktavimas — visa tai pagauna žiūrovą ir jį nukelia į tyrojo grožio pasaulį“. 

Mistinis Vizgirdos paveikslų pobūdis kritikų minimas pirmoje vietoje, šalia kultū- 
ringo, skoningo ir užtikrinto atlikimo ir specifinės spalvų gamos protegavimo. Tokiu 
būdu liūdnam lietuviškam gamtovaizdyje nuo amžių išlikęs mistiškas charakteris, for- 
mavęs kadaise lietuviškųjų dievdirbių sielą ir įrėžtas jų kūrinių primityviose, jaudinan- 
čiose savo naiviu tikrumu, formose, labai autentiškai perduodamas Vizgirdos kūriniuo- 
se. Mes, žiūrį į savo žemę nebe pašalaičio akimis ir Vizgirdos kūryboj matome daugiau 
negu paprastą sugebėjimą sukelti nuotaiką: mes matome tapytoją, kuris visa savo būtimi 
yra dalis savo upių, miškų, sodybų ir dangaus; kuris sąmoningas, kad jo akys tiktai tada 
regės tikrą lietuvišką gamtovaizdį, kai įstengs jame atrasti tai, ką rado liūdinčio Kristaus 
drožėjai, kai įstengs praeiti savo dvasioj visą tą kelią nuo keliaposmės liaudies dainos 
lyriškumo ir graudulio ligi individualiosios kuriančiojo atsakomybės, kai suderins žem- 
dirbio atviromis vaikiškomis akimis regimo pasaulio vaizdą su modernaus dailininko, 
apdovanoto šimtais naujų priemonių, įforminimo galimybėmis. Dar daugiau: mes ma- 
tome dailininką, kuris yra savo žemės dalis, todėl jo teptukas taip užtikrintai randa tikrą 
spalvą ir nefalsifikuotą visumą. Vizgirdai nebuvo reikalo tapyti saldžius tariamos Lietu- 
vos atvirukus, nes jis pažino tikrą savo gimtos žemės veidą ir sielą. 

Šiandien mūsų dailininkai prarado savo peizažą. Brangiausio įkvėpėjo nebėra. 


Kad Vizgirdos tipo dailininkams tas praradimas skaudžiausias - lengva įsivaiz- 

duoti. Reminiscensijom kurti neįmanoma. Todėl jie šiandien tapo svetimo krašto 
medžius ir dangų, bet juos tapydami tapo save. Kaip visados. Toks yra Vizgirdos 
kūrybinis procesas: atrasti nors tolimą atitikmenį tam, kas gyva jame nuo vaikys- 
tés. Dail. Tamošaitis yra kartą taikliai ir sąmoningai pastebėjęs: „Vizgirda, eidamas 
ieškoti savo peizažams medžiagos, nešasi ir kirvį; jis iškapoja jam nereikalingus 
medžius ir perkelia, nukirtęs, tuos, kurie auga ne taip, kaip jo paveiksle jie turė- 
tų augti“. Vargu ar galima tiksliau apsakyti ekspresionisto menininko santykį su 
vaizduojama tikrove: kūrybinio vyksmo metu jis yra vienintelis diktuojąs ne tiktai 
techniškų priemonių panaudojimą, bet ir egzistuojančios realybės santvarką, for- 
mą ir spalvas. 

Esame girdėję, Vizgirda esąs koloristas. Jei šiuo terminu norima apsakyti spal- 
vinę kultūrą, skonį, tobulą technikos pažinimą, taupų jų panaudojimą, - tai reikia 
sutikti, kad teigimas teisingas. Tiktai niekad šion sąvokon neįtrauktinas - kiek tai 
liečia Vizgirdos tapybą - spalvų perkrovimas. Ir kolorito prasme Vizgirda labai iš 
lėto, tiktai paskutiniuose savo darbuose, ima įvesti daugiau šiltų ir saulėtų tonų, 
kaip išdavą giedresnės visumos, kitokio priėjimo. Reikia manyti, kad sukaktuvi- 
ninko pastarųjų metų darbas vitražų tapyboje (V. dirba vienoje Bostono vitražų 
studijoje) taip pat po kiek laiko atsilieps jo kūryboje. Kokiu būdu, šiandien dar 
per anksti teigti, bet žinome, kad pvz. [Georges]Rouault kaip tiktai vitražo techni- 
kos įtakojamas atrado savo ypatingą, šiandieninėj tapyboj tokį ryškų, savitą veidą. 
Nauja bus, be abejo, Vizgirdos vitražai, kurių trejetą dailininkas jau baigia atlikti: 
Kražių skerdynės, šv. Jurgis su slibinu ir Sopulingoji Dievo Motina. 

Įdomu buvo iš dailininko išgirsti apie jo naujuosius tapybos darbus. Jis ieškąs 
naujos išraiškos formos - abstraktesnės. Tačiau abstraktizmas turįs išaugti iš vidaus. 
Primestinis tiktai techniškas abstraktesnių formų įvedimas tesanti akla kopija, ne- 
gyvas manierizmas. Labai taikliai dailininkas palygino šio kontinento dailininkų 
daugumos išorinį eksperimentavimą, besielio abstraktizmo apraiškas, su Prancūzi- 
joje ieškoma, pirmų pirmiausia, vidine laikysena, iš kurios priežastingai ir be jokio 
forsavimo išauga ir naujas įforminimas. 

"Tokio gilaus ir tvirto laikymosi linkime Viktorui Vizgirdai ir ateityje. Bendroj 
kovoj už nesuprofanuotą meną šiandien turi visi mūsų kūrėjai ginti užkariautą vietą 


kultūringų tautų šeimoj. 

Pabaigai keletas trumpų Viktoro Vizgirdos biografinių metmenų: 

Gimęs 1904 m. sausio mėn. 14 d. Domininkonių vienk. Garliavos valsč., Kauno 
apskrityje. 1930-1940 metais dėstė paišybą Raseinių ir Pagėgių gimnazijose ir Kauno 
amatų mokykloje. 1940-1944 metų laikotarpyje ėjo Vilniaus dailės akademijos ins- 
pektoriaus, vėliau rektoriaus, pareigas. Nuo 1946 iki 1949 metų dėstė tapybą ir buvo 
administracijos direktorium Ėcole des Arts et Metiers [išeivių iš Lietuvos įsteigta 
Dailės ir amatų mokykla prancūzų okupacinėje zonoje], Freiburg i.[m] B.[reisgau] 
Vokietijoje. 1950 metais atvyko į JAV. 

Nuo 1930 m. dail. Viktoras Vizgirda dalyvavo visose Lietuvių Nepriklausomų- 
jų dailininkų draugijos ir Lietuvos dailininkų sąjungos rengtose parodose Kaune ir 
Vilniuje. 1932 m. pagamino dekoracijas V.[ytauto] Alanto pjesei Užtvanka, statytai 
Kauno Valstybės teatre. Nuo 1936 iki 1938 m. buvo Lietuvos dailininkų sąjungos pir- 
mininku. Dalyvavo šiose lietuvių dailės parodose užsienyje: Rygoje 1937 m., Taline 
1937 m., 1947 m. Oldenburge (Vokietijoj), 1948 m. Hanau (Vokietijoj), 1949 m. Frei- 
burge (Vokietijoj), 1949 m. Amsterdame (Olandijoje) ir 1949 m. New Yorke (USA). 

1938 m. Lietuvių dailininkų sąjungos parodoje gavo tapybos premiją už peizažą 
Višakio Rūdos bažnyčia, o 1948 m. lietuvių dailės parodoj Hanau - Lietuvių tremti- 
nių bendruomenės premiją už kompoziciją Iš darbo. 

Vizgirdos darbai buvo įsigyti šių muziejų: M. K. Čiurlionio Galerijos Kaune, Vil- 
niaus dailės muziejaus, „Alkos“ muziejaus Telšiuose, „Aušros“ muziejaus Šiauliuose 
ir Rygos dailės muziejaus Latvijoje. Privačiose kolekcijose: M. A. Finstler, Londone 
(D. Britanijoj) ir K. Kohlberger, Vokietijoje. 


KOMENTARAS 

Įtakingo išeivijos poeto Henriko Nagio (1920-1996) straipsnis apie tapytojo 
Viktoro Vizgirdos (1904-1993) kūrybą buvo išspausdintas 1953 m. svarbiausiame 
lietuvių išeivijos visuomenės ir kultūros žurnale Aidai dailininko 50-mečio išva- 
karėse (Vizgirda gimė sausio 14 d.). Teksto autorius siekia aptarti jubiliato kūrybą 
ir jo nuopelnus Lietuvos dailei, laikydamasis proginio teksto reikalavimų. Viz- 
girdos biografija pristatyta labai taupiai: nėra jokių žinių apie dailininko šeimą, 
kilmę, socialinę padėtį Lietuvoje ir JAV (apie profesinę karjerą tekste užsiminta 


tik pristatant darbą Bostono vitražų studijoje), bendravimo ratą, kitus pomėgius, 

išskyrus tapybą. Kuriamas unikalaus ir originalaus tapytojo paveikslas, nepalies- 
tas kasdienybės rutinos ir banalybės. Po trumpos, tinkamą proginę nuotaiką įtei- 
giančios įžangos apie bėgantį laiką kuriamas XX a. Lietuvos dailės reformuotojo 
atvaizdas. Literatūriškai gražus ir pagavus pasakojimas nė akimirkai neleidžia su- 
abejoti autoriaus teiginiais. Vizgirdos indėlio vertė ryškinama lyginant jo kūrybą 
su klasikinio modernizmo dailės korifėjų darbais ir nukrypstant į peizažo istoriją, 
kurioje pasitelkus kritikų (ekspertų) nuomonę ieškoma vietos Vizgirdos paveiks- 
lams. Vertingos pastabos apie dailininko susidomėjimą fovizmu ir Henri Matis- 
seo kūryba - tokių analogijų vengė ieškoti už Geležinės uždangos gyvenę sovietų 
Lietuvos dailėtyrininkai. Tačiau lipdydamas dailininko reformuotojo paveikslą 
straipsnio autorius kai kur nusižengia istoriniam tikslumui. Jis nesidrovėdamas 
sureikšmina Vizgirdos vaidmenį kuriant grupuotę Ars, numenkindamas kitų jos 
narių, ypač Gudaičio, indėlį, kuris neabejotinai prilygo Vizgirdos nuopelnams, 
lengva ranka grupuotės nuopelnų arbitru paskiria Paulių Galaunę ir pan. Akivaiz- 
du, kad Nagys Vizgirdos kūrybos vaizdą susidarė iš išeivijoje tapytų paveikslų ir 
pavienių reprodukcijų, nes dailininką pristato išimtinai kaip peizažistą. Pasažas 
apie Vizgirdos sugebėjimą tapyti medžius ir medžio motyvo reikšmę jo kūrybo- 
je vertas poeto plunksnos, tačiau aukštinant peizažisto talentą nuvertinami pui- 
kūs ankstyvieji Vizgirdos portretai, ypač autoportretai, net neužsimenama apie 
fovistinės dvasios interjero scenas. Tokį požiūrį paaiškintų faktas, kad pastarųjų 
kūrinių (jie liko Lietuvoje - Vilniaus ir Kauno dailės muziejuose bei privačiuose 
rinkiniuose) straipsnio autorius nematė arba jie jam buvo pažįstami vien iš repro- 
dukcijų ir didesnio įspūdžio nepaliko. 

Dailės istorijos požiūriu Nagio straipsnis neabejotinai vertingas ir informaty- 
vus Vizgirdos kūrybos interpretacijos šaltinis. Kai kurios teksto vietos, pavyzdžiui, 
pasažas apie peizažo žanro reikšmę dailininko ir jo žiūrovo nacionalinei tapatybei 
(„Šiandien mūsų dailininkai prarado savo peizažą. Brangiausio įkvėpėjo nebėra. 
Kad Vizgirdos tipo dailininkams tas praradimas skaudžiausias - lengva įsivaizduoti. 
Reminiscensijom kurti neįmanoma. Todėl jie šiandien tapo svetimo krašto medžius 
ir dangų, bet juos tapydami tapo save.“) skatina naujai permąstyti XX a. Lietuvos 
peizažo istoriją, peizažą kaip nacionalinės tapatybės raiškos būdą. Nagio tekstas įdo- 


mus ir tuo, kad yra tipiškas ne tik lietuvių išeivijos, bet ir sovietų Lietuvos raštijos 

apie amžininkų dailę pavyzdys. Proginio pobūdžio tekstai, skelbiami dailininkų ju- 
biliejų arba mirties progomis, buvo ypač populiarūs nuo XX a. penkto dešimtmečio 
iki XX a. pabaigos abiejose Atlanto pusėse. Jubiliejiniuose straipsniuose ir nekro- 
loguose privalomas principas „gerai arba nieko“ suformavo panegirinio pobūdžio 
kritikos atmainą, kurios recidyvų iki šiol gausu Lietuvos ir lietuvių išeivijos spau- 
doje. Kita vertus, negalima nepastebėti, kad proginio pobūdžio tekstai apie daili- 
ninkus atskirais atvejais yra vienintelis išsamus šaltinis apie vieno ar kito autoriaus 
biografiją ir kūrybą, nes juos paprastai rašydavo ir teberašo dailininko bičiuliai, jo 
aplinkos žmonės arba bent jau bendraamžiai, nevengiantys pasidalyti prisiminimas 


ir besistengiantys referuoti svarbiausius pagerbiamo asmens gyvenimo nuopelnus. 


GIEDRĖ JANKEVIČIŪTĖ 


KRIKŠČIONIŠKIEJI TEKSTAI 


Krikščioniškieji tekstai nėra atskiras raštijos žanras. Šiuo pavadinimu gali būti aprė- 
piama neįtikėtina žanrų, dažnai turinčių analogų „pasaulietinėje“ literatūroje, įvai- 
rovė. Vis dėlto bent dalis jų, ypač grindžiančių pačią krikščionybę ar glaudžiai su- 
sietų su liturginiu gyvenimu, gali būti telkiami į savarankišką šaltinių grupę. Tokią 
grupę išskirti reikia ir dėl ypatingo krikščionybės poveikio dailės raidai. 
Krikščionybės istorijoje nesunku pastebėti skirtingos apimties anikoninę (at- 
vaizdų vartojimą atmetančią) ir ikoninę (vaizdinio reprezentavimo) tradicijas, kar- 
tais peraugančias į nesutaikomą konfliktą. Šių tradicijų egzistavimas buvo glaudžiai 
susijęs su teologinėmis ir liturginėmis vizijomis, paremtomis Šventuoju Raštu bei 
įvairiomis filosofinėmis prielaidomis. Draudimas gaminti bet kokius religinės pa- 
skirties atvaizdus („Nedirbsi sau drožinio nei jokio paveikslo, panašaus į tai, kas yra 
aukštai danguje ir kas yra čia, žemėje, ir kas yra vandenyse po žeme. Jiems nesilenksi 
ir jų negarbinsi^) koegzistavo su žmogaus ir visatos Kūrėjo kaip amatininko-skulp- 
toriaus (Pradžios knygos „Tuomet Viešpats Dievas padarė žmogų iš žemės dulkių“ ir 
helenistinės refleksijos paveiktu darnos kūrėjo įvaizdžiu („Pradinis grožio šaltinis 
juos [dangaus kūnus] sukūrė“). Ankstyvoji krikščionių mintis galynėjosi su popu- 
liariosios pagoniškos kultūros stereotipais, anot kurių dievybė buvo juslinio kos- 
moso dalis, religinėje patirtyje besireiškianti plastiniu pavidalu. Skulptūriniai dievų 
atvaizdai - „stabai“ buvo pasmerkti jau Senajame Testamente, ankstyvieji krikščio- 


niškieji rašytojai - Bažnyčios Tėvai perėmė jame suformuluotą ir ankstyvojo juda- 


į Iš 20, 4-5; plg. Įst 5, 8-9. 
2 Pr 2, 7. 
3 Išm 13, 3. 

izmo apologetų plėtotą kritiką. Todėl skulptüriniai atvaizdai krikščionių religinėje 
praktikoje II-IV a. buvo traktuojami ypač rezervuotai, nors jau IV a. sarkofaguo- 
se randame biblines ir simbolines scenas vaizduojančių bareljefų“. Rytų Bažnyčios 
praktikai skulptūros iki šiol lieka svetimos. Ikonoklastinė (ikonų draudimo) politika, 
smarkiai supriešinusi Bizantiją (730-787, 814-842), atvaizdų klausimas Karolio Di- 
džiojo imperijoje, XVI-XVII a. kalvinistų atvaizdų naikinimai, Tridento susirinki- 
mo reakcija į protestantų kaltinimus stabmeldybe - visa įtampa dėl vaizduojamosios 
dailės religinėje praktikoje buvo lydima gausios teorinės raštijos. Jau II a. antros 
pusės apokrifiniuose Apaštalo Jono darbuose, pasakojant kaip Jono stebuklų paty- 
ręs žmogus užsakė bičiuliui dailininkui slapta nutapyti apaštalo portretą iš natūros, 
šalia įdomių detalių apie dailininko darbą pateikiamas moralizuojantis svarstymas 
apie menką fizinio atvaizdo reikšmę; iš jo plaukianti išvada nuolat provokuos krikš- 
čioniškąjį mąstymą: „tai, ką padarei, yra vaikiška ir netobula: nutapydinai negyvo 
žmogaus negyvą paveikslą“. Jono Damaskiečio Apologijoje prieš šventųjų ikonų 
niekintojus Rytuose, Karolio knygose (tarp 790 ir 793) Vakaruose, vėliau gausiuose 
katalikų polemistų veikaluose plėtojama atvaizdo teorija, paremta tiek biblinėmis 
bei dogminėmis prielaidomis, tiek platoniškąja ir aristoteline mimezės teorija, tiek 
sielovadine praktika („atvaizdai - beraščių Biblija“). 

Šalia bendrų teorinių vaizduojamosios dailės perspektyvų krikščioniškieji 
tekstai dažnai turi norminamąjį pobūdį, apsčiai teikdami konkrečių stilistinių ir 
ikonografinių nuorodų. Rytų krikščionių (graikų, gruzinų, rusų) išlikę XV-XVI a. 
(bet žinoti ir anksčiau) Ikonų pavyzdžių / originalų (aiškinamieji) rinkiniai skir- 
ti ikonų tapytojams; juose aprašomi ne tik kanoniniai siužetai bei kompozicija, 
bet ir nurodomos konkrečių ikonų detalių spalvos. Įvairūs viduramžiški Romos 
liturgijai ir bažnyčių puošybai skirti traktatai (šios antologijos poskyryje „Pavyz- 
džių knyga“ skelbiama ištrauka iš Viljamo Durandiečio Apeigyno) irgi prisodrinti 
ikonografinių nuorodų, nors menininko išradingumui paliekama daugiau erdvės 


negu Rytuose. Po Tridento susirinkimo (1545-1563) XVI a. pab. - XVII a. pasiro- 


4  Euzebijo Bažnyčios istorijoje (VII 18) minima labai sena neva Jėzaus, pagydančio moterį, 
skulptūra veikiausiai nėra krikščioniška ir vaizduoja ne Jėzų, o Eskulapą. 


s Acta Ioann 9[26]-12[29]. 

džiusiuose norminio pobūdžio veikaluose ne tik nurodomi svarbiausi ikonografi- 
niai biblinių scenų, Jėzaus ir šventųjų vaizdavimo principai, bet ir aptariami anks- 
tesni kūriniai, svarstomas jų santykis su ikonografine tradicija, siūlomos estetinės 
bažnytinio ir religinio meno gairės. Norminamieji veikalai tyrinėtojui padeda 
susiorientuoti ikonografijos kaitoje, suvokti kūrinio vietą to meto religinio meno 
kontekste (ikonografinės inovacijos, meninis originalumas, religinis ortodoksiš- 
kumas), identifikuoti siužetus. 

Krikščioniškieji tekstai drauge patys yra siužetų šaltinis. Biblija, tiek Senasis, tiek 
Naujasis Testamentai yra įkvėpimo šaltinis ne tik bažnytinei ar - platesne prasme - 
religinei dailei. Šiuolaikinėje dailėje nesunku rasti bibliniais siužetais sukurtų nuo- 
saikiai sekuliarių (pavyzdžiui, Salvadoro Dali) ar net radikaliai priešingų pradinėms 
Biblijos intencijoms darbų (Andres Serrano, Dorota Nieznalska). Reikia atkreipti 
dėmesį, kad kai kada kaip šaltinis naudingesnis būna Vulgatos (tradicinio lotyniš- 
kojo vertimo) tekstas (į liet. k. jį yra išvertęs arkivysk. Juozapas Skvireckas), o ne he- 
brajišku ir graikišku originalu paremtos šiuolaikinės versijos gyvosiomis kalbomis“. 
Biblinės epochos siužetus papildo ir praplečia apokrifinė literatūra, imituojanti bi- 
blinius žanrus. Antai, tik apokrifuose minimi mažametės Marijos kopimas šventy- 
klos laiptais, vos gimusį kūdikėlį Jėzų „savo alsavimu šildę“ asilas ir jautis, kai kurios 
Prisikėlimo ikonografijos detalės, apaštalo Jono kankinimas ir t. t. - scenos, kurias 
matome daugybėje Vakarų dailės kūrinių. Išskirtinę reikšmę ikonografijai turėjo 
šventųjų gyvenimai, ikitridentiniu laikotarpiu svarbiausias rinkinys buvo Jokūbo 
Voraginiečio Aukso legenda, svarbi ne tik vėlesnių šventųjų, bet ir biblinių persona- 
žų ar įvykių vaizduosenai'. Reikšmingi ir atskiri šventųjų gyvenimai. Šv. Pranciškaus 


legendų rinkiniai tapo jo ikonografijos pagrindu, vėlesnių, po Tridento susirinkimo 


6 Gal garsiausias pavyzdys - Vulgatos pasakymas apie Mozę, kad po pokalbio su Dievu jo 
veidas įgaudavo ragus (Iš 34, 35), nors originalo mintis ta, kad Mozės veidą apsupdavo 
spindulių pluoštai. Garsusis Michelangelo Mozė - skulptūra popiežiaus Julijaus II antkapiui 
(1513-1515) - kaip tik pavaizduotas su nedideliais ragais. 

7 Lietuviškas vertimas: Jokūbas Voraginietis, Aukso legenda, arba Šventųjų skaitiniai: pirma 
knyga, vertė V. Gerliakienė, S. Narbutas, V. Stalioraitytė, T. Veteikis, Vilnius: Lietuvos 
literatūros ir tautosakos institutas, 2008; idem, Aukso legenda, arba Šventųjų skaitiniai: 
antra knyga, vertė V. Gerliakienė, N. Klingaitė-Dasevičienė, S. Narbutas, V. Stalioraitytė, 

T. Veteikis, Vilnius: Lietuvos literatūros ir tautosakos institutas, 2008. 

kanonizuotų šventųjų biografijos buvo verčiamos į įvairias kalbas ir dažnai tapda- Išminties knyga, 13-15? 

vo savarankišku tekstiniu ikonografijos šaltiniu. Reikšminga ikonografinių šaltinių 

grupė - pirmųjų krikščionybės amžių kankinių aktai, t. y. jų tardymų ir kankinimų > Tekstas iš: Šventasis raštas. Senasis ir Naujasis Testamentas, vertė Antanas Rubšys, 
aprašai: kai kada - tai autentiški istoriniai dokumentai, kai kada - legendinio po- Česlovas Kavaliauskas, Vilnius: Katalikų pasaulis, 1998, www.biblija.lt 

būdžio, persunkti fantazijos šėlsmo tekstai. Dvasinio ugdymo ir teologiniai veikalai (komentarai vertėjų ir rengėjų, baigiamasis komentaras Vytauto Ališausko) 


dažnai svarbūs siekiant suprasti abstrakčias moralines ar teologines idėjas, dažnai 
įkūnijamas alegorijų pavidalu (pvz. dorybės), o kai kada pasitelkiant ir Šventojo 
Rašto siužetus. 
C. Ypatinga Dievo apvaizda išėjimo metu 
VYTAUTAS ALIŠAUSKAS 
13 
1 Juk iš prigimties kvaili 
buvo visi žmonės, 
kurie gyveno Dievo nepažindami 
ir kurie, matydami gerus dalykus, 
nepajėgė pažinti To, Kuris yra,? 
nei pripažinti menininko, 
stebėdamiesi jo darbais! 
2 O laikė dievais arba ugnį, 
arba vėją, judrų orą, 
arba žvaigždžių ratą, 
galingą potvynį, 
arba didžiuosius dangaus 
šviesulius'? — 
pasaulio valdytojus. 
3 Jei, gėrėdamiesi jų grožiu, 
žmonės manė, kad jie dievai, 


leisk jiems sužinoti, 


8 Sutrumpinimai, žymintys Šv. Rašto knygas, pateikiami pagal Lietuvos biblistų standartą. 
9 To, Kuris yra hebr. Jahveh - Jahvė, šventas ir paties Dievo apreikštas Dievybės vardas. 


10  ..dangaus šviesulius: lotyniškoji Vulgata paaiškina - saulę ir mėnulį. 

kaip daug didingesnis už juos 
yra jų Šeimininkas, 


nes pradinis grožio šaltinis juos 


IV SKYRIUS. NARATYVINIAI TEKSTAI / KRIKŠČIONIŠKIEJI TEKSTAI 


ir gyvulių atvaizdus 
ar nenaudingą akmenį, senovės 


rankos tašinį." 


sukūrė. n Įgudęs dailidė, tarkim, 
4 Irjei žmones stebino tų kūrinių nusikerta tinkamą medį, 
galybė ir grožis, dailiai nulupa visą jo žievę 
leiski suvokti per juos, ir patrauklia apdaila padirba 
kaip daug galingesnis yra tas, naudingą reikmenį 
kuris juos padarė. namų apyvokoj naudoti. 
5 Juk iš kūrinių didingumo ir grožio 12 Nuo rankdarbio atlikusiais šipuliais 
panašiai suvokiamas ir jų Kūrėjas. jis išsiverda valgyti 
6 Tačiau tų žmonių nereikia ir prisivalgo iki soties. 
per daug peikti, 13 Bet, tarkim, vieną tokį niekam 
nes jie turbūt paklysta tikusį šipulį, 
ieškodami Dievo ir norėdami kreivą ir gumbuotą pagalį, 
jį rasti. jis pasiima ir atspėjamu laiku 
7 Jukjie nesiliauja jo ieškoję, kruopščiai drožia. 
gyvendami tarp jo kūrinių, Ta medį jis drožia jsigytu įgūdžiu, 
ir pasitiki tuo, ką mato, duodamas jam žmogaus panašumą, 
nes matomi daiktai yra gražūs. 14 ar išdrožia jį panašų į kokį nors 
8 Betgi vėl - net jie negali būti bevertį gyvūną. 
pateisinami, Apglaistęs jį ryškiai raudonais 
9 juk jeigu jie įstengė būti dažais, 
tokie sumanūs, nudažęs jo paviršių raudonai 
jog galėjo spėlioti apie Visatą, — ir užtepęs visas jo dėmes, 
kodėl tad buvo taip lėti atrasti 15 jis padaro jam tinkamą nišą ir, 
jos VIEŠPATĮ? įstatęs jį, pritvirtina 
10 Bet nelaimingi yra sudėjusieji prie sienos vinimi. 
viltis į negyvus daiktus, 16 Juo rūpinasi, kad kartais 


tie, kurie „dievais“ vadina žmogaus 


rankų darbus, 


1 Polemika dėl stabų dažna Šventajame Rašte. Žr. Iz 44, 9-20; Jer 10, 1-16; Ps 135, 15-18. Šiame 


meniškai apdorotą auksą, sidabrą 


skaitinyje ryšku satyra - Antikai būdingas žanras. Stabai pajuokiami pamokymo tikslu. 

nenukristų nuo sienos, 
kadangi žino, kad pats sau 
jis padėt negali. 
Juk iš tikro jis tėra tik paveikslas, 
ir jam reikia juo rūpintis. 
17 O tačiau žmogus, norėdamas 
melstis jam 
dėl nuosavybės ar savo vedybų, 
ar vaikų, 
nesigėdi kalbėtis su negyvu daiktu. 
18 Dėl sveikatos jis šaukiasi to, 
kas silpna; 
dėl gyvybės jis meldžiasi 
negyvam daiktui; 
pagalbos maldauja visiškai 
bejėgį pagalį, 
laimingos kelionės - daiktą, 
negalintį paeiti; 
19 dėl pelno, užsiėmimo 
ir kad sektųsi amatas, 
jis prašo įgūdžių iš daikto, 
kuris negali rankų pakelti. 


14 
1 Vėl- koks kitas žmogus, 
rengdamasis leistis 
į kelionę per šėlstančias 
jūros bangas, 
šaukiasi medžio gabalo, 
dužlesnio už jį vežantį laivą. 
2 Juk noras pasipelnyti sugalvojo 


tą laivą 

ir išmintis buvo amatininkas, 

kuris jį pastatė, 

bet tavo apvaizda, Tėve, jį valdo. 
Juk tu parūpinai jam net 

jūroje kelią 

ir saugų taką per bangas, 
parodydamas, kad gali taip išgelbėti 
iš bet kokio pavojaus, 

jog net neįgudęs žmogus 

gali sėsti į laivą. 

Tu nori, kad tavo išminties 

darbai neliktų bevaisiai, 

užtat žmonės patiki savo gyvastį 
net menkiausiam medžio gabalui ir 
perkirtę bangų mūšą ant plausto 
saugiai atkeliauja. 

Juk net pačioje pradžioje, 

išdidiems milžinams žūstant, 
Visatos viltis išsigelbėjo ant sielio 
ir, tavo rankos vedama, 

paliko pasauliui naujos kartos sėklą.” 
Juk palaimintas yra tas medis“, 

per kurį ateina teisumas. 

O rankomis padarytas stabas ir 
pats yra prakeiktas, 

ir prakeiktas tas, kas jį padarė - 
dirbėjas už tai, kad jį padarė, 

o dūlėjantis daiktas už tai, 


kad buvo pavadintas dievu. 


Užuomina apie Nojų. 


Šie žodžiai dažnai pritaikomi mūsų Viešpaties kryžiui. 

10 


11 


12 


13 


14 


15 


14 


Juk Dievui lygiai šlykštūs 

ir nedoras žmogus, ir jo nedorumas. 
Kas žmogaus padaryta, bus 
nubausta drauge su žmogumi, 
kuris tai padarė. 

Užtat dieviškas teismas užklups 
ir pagonių dievus, 

nes, kad ir būdami dalis Dievo 
kūrinijos, 

jie yra tape pasibjaurėjimu, 
pinklėmis žmonių sieloms 

ir spąstais kvailųjų kojoms. 

Juk mintis daryti stabus buvo 
ištvirkimo pradžia, 

ir jų išradimas gadino gyvenimą. 
Pradžioje jų nebuvo, 

amžinai jie neišliks. 

Juk jie atėjo į pasaulį 

per tuščias žmonių viltis, 

ir todėl jų laukia staigus galas. 
"Tėvas, tarkim, priblokštas 

ne laiku ištikusio gedulo“, 
pasidarė netikėtai atimto vaiko 
paveikslą; 

nūn jis garbino kaip dievą tą, 
kuris vakar buvo tik negyvas 
žmogus, 

ir perdavė paslaptis bei apeigas 


savo valdiniams. 


Mirusiųjų garbinimas siejamas su tėvo gedulu; valdovų garbinimas siejamas su pavaldiniais, 


gyvenusiais tolimose valdose ir garbinusiais matomą savo karaliaus statulą. 

16 


17 


18 


19 


20 


21 


Ilgainiui tas nedoras paprotys 
įsigalėjo 

ir virto įstatymu. 

Ir valdovų įsakymu drožiniai 
buvo garbinami. 

Žmonės, negalėdami pagerbti 
asmeniškai 

toli gyvenančių valdovų, 
įsivaizdavę jų išvaizdą iš tolo, 
pasidarė matomą paveikslą karaliaus, 
kurį norėjo pagerbti, 
pataikaudami savo uolumu 
nesančiam tarsi esančiam. 

Bet menininko noras išgarsėti 
skatino net karaliaus nepažinojusius 
jam dievišką garbinimą pareikšti. 
Juk jis, galbūt norėdamas patikti 
savo valdovui, 

triūsė prie panašumo, duodamas 
jam gražiausią išvaizdą. 

O minios, suviliotos jo darbo 
žavesio, 

nūnai laikė vertu garbinimo tą, 
kurį ką tik neseniai gerbė kaip 
žmogų. 

Ir tai pasidarė užtaisyti spąstai 
žmonijai, 

nes, patekę į nelaimės ar 
priespaudos vergystę, 

žmonės suteikė netartinąjį Vardą 


daiktams iš akmens ar iš medžio. 


[...] 

15 


16 


15 

O tu, mūsų Dieve, 

esi geras ir ištikimas, 

kantrus ir neskubantis pykti. 
Juk net ir tada, kai nusidedame, 
pripažindami tavo galybę, 
esame tavo. 

Betgi nenusidėsime, 

nes pripažįstame, 

kad tau priklausome. 

Juk tave pažinti yra teisumo viršūnė 
ir pripažinti tavo galybę yra 
šaknis nemarumo. 

Juk mūsų nesugundė nei žmonių 
vaizduotės kūryba, 

nei bevaisiu tapytojų triūsu 
įvairiomis spalvomis nutapytas 
pavidalas. 

Jo išvaizda pažadina kvailų 
žmonių ilgesį 

trokšti vien to paveikslo 
gyvybės ir alsavimo. 

Blogio mylėtojai ir tokios vilties 
verti yra žmonės, 

kurie ar juos daro, 

ar jų ilgisi, 

ar juos garbina.' 


Juk puodžius iš tikrųjų, 


Tikrojo Dievo garbintojų ir stabmeldžių kontrastas. Žr. taip pat ir Išm 11, 26-12, 2. Autorius 
pabrėžia tikrojo Dievo garbinimo gryninančią įtaką Izraelio gyvenime. 
Kvailystė ir nedorybė dirbti ir garbinti molio stabus. Puodžius, ieškodamas uždarbio, lipdo 


iš to paties molio naudingus indus ir netikrus dievus - stabus. 

10 


11 


kruopščiai išminkęs minkštą šlyną, 
iš jo nulipdo mums visokių indų. 
Iš to paties molio jis lipdo indus, 
tarnaujančius kilniam vartojimui, 
ir tokius, 

kurie skiriami priešingam tikslui, - 
visus lipdo panašiai. 

O kaip kas juos naudos, 

pats puodžius nusprendžia. 
"Tuščiai jdédamas triūsą, 

iš tokio pat molio 

jis nulipdo niekingą dievą, 

nors jis pats taip neseniai buvo 
padarytas iš žemės 

ir netrukus, atėjus laikui sugrąžinti 
jam paskolintą gyvastį, 

turės eiti ten, iš kur jis pats 

buvo paimtas. 

Jam nekyla rūpesčio, kad turės mirti 
ir kad jo gyvenimas trumpas. 
Verčiau jis stengiasi pralenkti 
auksakalius 

ir sidabrakalius, pamėgdžioja 
varkalius 

ir didžiuojasi lipdydamas 

netikrus dievus. 

Pelenai - jo širdis, 

niekingesnė už dulkes jo viltis, 
kaip molis jo gyvenimas! 

Jis nepažino to, kuris jį padarė, 
įkvėpė jam veiklią sielą 


ir davė jam gyvybės alsavimą. 

12 Verčiau mūsų gyvenimą jis 
laikė tuščiu žaidimu 
ir mūsų buvimą - pelningu 
prekymečiu. 
Jis sako: „Žmogus turi pasipelnyti 
visom išgalėm, 
nors ir nedoru būdu“. 
13 Juk tas žmogus geriau už visus žino, 
kad nusideda, 
kai lipdo iš tos pačios žemės šlyno 
ne tik dužlius puodus, bet ir stabus. 
14 Bet užvis kvailiausi, 
už aklus kūdikius skurdesni, 
yra tavo tautos priešai ir engėjai. 
15 Juk jie laikė visų tautų stabus 
dievais, 
nors šie negali naudotis akimis, 
kad regėtų, 
nei nosimi, kad kvėpuotų, 
nei ausimis, kad girdėtų, 
nei rankų pirštais, kad lytėtų, 
ir kojomis, kad vaikščiotų. 
16 Juk žmogus juos padarė. 
Tas, kuriam dvasia tik paskolinta, 
juos nulipdė; 
žmogus negali nulipdyti 
į save panašaus dievo. 
17 Žmogus yra marus, ką jis padaro 
nežabotomis rankomis, 
visa tai negyvas daiktas. 
Jis pats yra vertingesnis už daiktus, 


kuriuos garbina, 

nes turi gyvastį, o stabai jos 
niekada neturėjo. 

18 Be to, jis garbina 
net šlykščiausius gyvulius, 
iš jų žvėriškumo sprendžiant, 
už visus kitus blogesnius. " 

19 Net kaip gyvuliai jie neatrodo 
tokie gražūs, 
kad galėtų žmogui teikti 
malonumo; 
jie pabėgo nuo Dievo gyriaus ir 


palaiminimo. 


KOMENTARAS 

Išminties knyga yra deuterokanoninė, kitaip sakant, priklauso Antrajam kano- 
nui - graikiškai sukurtoms arba iš hebrajų į graikų kalbą išverstoms Šventojo Raš- 
to knygoms (kitos: Tobito, Juditos, Siracido, Pirmoji ir Antroji Makabėjų, Barucho). 
Protestantų Bažnyčios jų nepripažįsta įkvėptomis, tačiau Biblijos leidimuose kartais 
spausdina kaip priedą. Šiandieniuose ekumeniniuose leidimuose jos įterpiamos 
tarp Senojo Testamento hebrajiškųjų knygų ir Naujojo Testamento. 

Išminties knygos graikiška antraštė ją sieja su išmintingojo karaliaus Saliamono 
vardu. Iš tikro ji parašyta I a. pr. Kr. pab., ar net I a. po Kr. pradžioje. Knygoje susi- 
pina graikų kultūra ir tradicinė žydų išmintis, atsiliepianti į naujus aplinkos iššūkius. 
Susidūrimas akis į akį su helenistiniu pasauliu ir Egipto pagonybe (manoma, kad 
knyga parašyta Aleksandrijoje) reikalavo iš naujo permąstyti meninio atvaizdo on- 
tologinį statusą ir atnaujinti Pradžios knygoje dėstomą sukūrimo teologiją. Išminties 
knygos autorius, anikoniškos (atvaizdų nepripažįstančios) religijos išpažinėjas, vei- 


kiausiai regėjo silpstantį judaizmo anikonizma (II-III a. po Kr. sinagogose jau gau- 


17 ..u£ visus kitus blogesnius: egiptiečiai garbino krokodilus, gyvates, vabalus... - kūrinius, 


kurie įkvėptajam autoriui atrodė pernelyg neprotingi ir šlykštūs. Žr. Išm 11, 15; 12, 24. 

su atvaizdų), todėl jo svarstymai apie kūrybos esmę, grožį, skulptoriaus ir tapytojo 
darbą tampa orientyrais, padedančiais interpretuoti svetimą kultūrą, kurioje tenka 
gyventi diasporoje. Pasaulis traktuojamas kaip meno kūrinys, atskleidžiantis Kūrėjo 
išmonę ir gerumą. Antra vertus - pasaulio grožis kartais gali tai užgožti ir neišmin- 
tingi žmonės pačius gamtos reiškinius gali palaikyti dievais. Stabai irgi yra meno 
kūriniai, tačiau jie - žmogaus rankų darbas; stabų garbinimas tam tikra prasme dar 
niekingesnis negu gamtos, nes už jų neaptinkamas joks transcendentinis kūrėjas. 

Ši Išminties knygos ištrauka buvo naudojama ankstyvosios krikščionybės apo- 
logetų, svarsčiusių dailės dirbinių funkcijas pagonių kulte, Bizantijos ikonoklastų 
(VIII-IX a.) polemikoje prieš ikonas; ji mažiau reikšminga Reformacijos kontekste, 
nes protestantai, knygos nelaikydami įkvėpta, pirmiausia remdavosi atvaizdų drau- 
dimu Išėjimo knygoje (Iš 20, 4-5) ir kultinių atvaizdų kritika pranašų raštuose. 

Skelbiamas Išminties knygos vertimas atliktas kun. Antano Rubšio ir pirmą kartą 
Vilniuje išleistas 1998 m. Savo vertę išlaiko ir arkivysk. Juozapo Skvirecko vertimas 
iš lotynų kalbos ir komentaras (paskutinė redakcija - Roma, 1958). Šv. Rašto knygos, 
idant būtų patogiau cituoti, suskirstytos skyriais ir eilutėmis, pastarosios dažnai nu- 
meruojamos pakeltais skaičiukais. Antraštėlės pridėtos leidėjų, norint palengvinti 


teksto suvokimą. 


VYTAUTAS ALIŠAUSKAS 

Vienuolio atsiskyrėlio Moscho pokalbis 


> Versta iš: Alexander Alexakis, The Dialogue of the Monk and Recluse Moschos concerning 
the Holy Icons, An Early Iconophile Text, Dumbarton Oaks Papers, t. 52, 1998, p. 190-193 


(iš graikų k. vertė Mindaugas Strockis, komentarus parengė Giedrė Mickünaite)'* 


Vienuolio atsiskyrėlio Moscho ir [neįvardyto pašnekovo] pokalbis 
apie šventuosius paveikslus 

Po ilgo pokalbio minėtas vienuolis tarė pašnekovui: „Išgirdai, ką rašo apaštalas 
Paulius pakrikštytai Bažnyčiai; tad kaipgi nepriimi atgailos, kurią Viešpats priima? 
Jos nepriimdamas atrodai tiesiog skelbiąs įstatymą, priešingą Kristui.“ 

Šis atsakė: „Saliamonas jus kaltina už tai, kad garbinate paveikslus ir kitus daly- 
kus. Juk jis sako: kreivą ir gumbuotą pagalį jis [pasiima ir atspėjamu laiku] kruopščiai 
drožia... duodamas jam žmogaus panašumą, ar išdrožia jį panašų į kokį nors [beverti] 
gyvūną. Apglaistęs jį ryškiai raudonais dažais, nudažęs jo paviršių raudonai ir užtepęs 
visas jo dėmes, jis padaro jam tinkamą nišą ir, įstatęs jį, pritvirtina prie sienos vinimi. 
Juo rūpinasi, kad kartais nenukristų nuo sienos, kadangi žino, kad pats sau jis padėt 
negali. Juk iš tikro jis tėra tik paveikslas, ir jam reikia juo rūpintis. O tačiau žmogus, 
norėdamas melstis jam dėl nuosavybės ar dėl savo vedybų, ar vaikų, nesigėdi kalbėtis 
su negyvu daiktu... dėl gyvybės jis meldžiasi negyvam daiktui“. Kaipgi jūs garbinate 
atvaizdą, girdédami tokius Saliamono žodžius, nors jis ir dar kartą sako ,negarbinsi 
jokio rankomis padaryto [stabo], nes prakeiktas ir jis pats, ir tas, kas jį padarė?“ 

Tikratikis atsakė: „Apaštalai tave apsiautė gėda ir negarbe? dėl atgailos, o da- 


bar tave sugėdins ir Saliamonas. Išgirsi apie tuos žodžius, kuriuos pats paminėjai. 


18 Graikiškame Pokalbio originale Biblija cituojama iš Septuagintos (toliau - LXX). Dauguma 
atvejų naudojamos citatos iš: Šventasis Raštas. Senasis ir Naujasis Testamentas, vertė 
A. Rubšys, Č. Kavaliauskas, Vilnius: Katalikų pasaulio leidykla, 1998. Tose teksto vietose, 
kuriose lietuviškas vertimas skiriasi nuo Septuagintos, pateikiamas pažodinis vertimas. - 
Vert. past. 

19. Išm 13, 13-18. 


20  Išma4, 8. 

Klysti nepaZindamas nei Raštų, nei jų galybės™. Juk reikia ne tik raides skaityti, bet 
ir pažinti Raštų galią“. Tad įvertinkime žodžius ir sužinokime iš paties Saliamono, 
apie ką šie žodžiai, ir kam jie tinka, ir jei jis kalbėjo apie įvykius, ir jei taip įvyko, 
kas tai padarė. Juk jis sako: nelaimingi yra sudėjusieji viltis [į negyvus daiktus], tie, 
kurie dievais vadina žmogaus rankų darbus, meniškai apdorotą auksą, sidabrą ir 
gyvulių atvaizdus*. Girdėjai, ką pasakė? Argi aš nukaliau gyvulį iš aukso ar sidabro, 
tai yra veršį ant Horebo [kalno], ir garbinau jį? Tada vėl sako Saliamonas: rankomis 
padarytas stabas ir pats yra prakeiktas, ir prakeiktas tas, kas jį padarė - dirbėjas už 
tai, kad jį padarė, o dūlėjantis daiktas už tai, kad buvo pavadintas dievu. Juk Dievui 
lygiai šlykštūs ir nedoras žmogus, ir jo nedorumas... Juk mintis daryti stabus buvo 
ištvirkimo pradžia. Tad pasakyk, kas ištvirkavo su stabais? Argi aš ištvirkavau ir 
aukojau stabui Baal-Peorui“? Argi dėl manęs mirė dvidešimt trys tūkstančiai per 
vieną dieną? Argi Finehas nukreipė nuo manęs [Dievo] pyktį““? Tad paklausyk pa- 
galiau ir likusių Saliamono žodžių: Šitų Dievo pažinimo klaidų jiems dar neužteko, 
bet, ištikti didelio sąmyšio, kilusio iš nežinojimo, jie tas baisias blogybes ramybe 
vadina, ar atlikdami apeiginį vaikų žudymą, ar švęsdami slaptas apeigas*. Tad sa- 
kyk man, kas atliko apeiginį vaikų žudymą? Argi aš aukojau savo sūnus ir dukteris 
demonams*“? Argi aš kraštą išniekinau, išliedamas kraują“? Argi aš šventykloje pa- 
stačiau atvaizdą, turintį keturgubą pavidalą, ir jį garbinau? Argi šlykščius* roplius ir 
gyvulius ant šventyklos sienos aš pavaizdavau? Argi mane matė pranašas Ezekielis 


apraudantj* Adonį ir smilkantj* saulei, kaip kalba apaštalas: jie tarnavo kūriniams, 


21  Ps34,26. 

22 Mt 22, 29. 

23  Apd8, 30. 

24  Išma3,10. 

25  Išm 14, 8-9, 12. 

26 Sk 25, 3; Ps 105 (106), 28. 
27 Sk 25,9, 1; Ps 105 (106), 30. 
28  Išm 14, 22-23. 

29  Ps105 (106), 37. 

30  Ps105 (106), 38. 

31  Ez8,10. 

3a Ez8,14. 

o ne kūrėjui“? Argi aš Egipte pastačiau dviejų ištvirkėlių, Oholos ir Oholibos*, at- 
vaizdus ir garbinau juos? Argi aš Babilone Baalą“ garbinau? Argi aš Palestinoje 
Dagonui** aukojau? Jis kaltina tuos, kurie tai darė; tai sako žydams, apie kuriuos ir 
Raštas didžiu balsu šaukia; bet kurgi Saliamono laikais buvo krikščionių Bažnyčia? 
Ji atsirado po tūkstančio metų nuo tada, kai tai buvo padaryta ir pasakyta. Kaipgi 
dėl to kaltini Kristaus Bažnyčią, niekada stabams neaukojusią, nei vaikus žudžiusią, 
nei deginamąsias aukas, nei bjaurias misterijas [šventusią], nei kūriniją labiau už 
kūrėją gerbusia ar garbinusią? Tik eretikai nesupranta Rašto posakių. Argi Kristaus 
Bažnyčia po tiek metų, tai yra imperatoriaus Konstantino laikais, nerado prie Mam- 
brės ąžuolo [teksto spraga] beverčio Apolono statulų ir to lakedaimoniečių karaliaus 
Pausanijo graikų tarpe taip išgarsinto trikojo ir nesunaikino jų, ir Kristaus bažny- 
čios, tai yra šventyklos, nepastatė? Argi Kilikijoje Asklepijo šventyklos nesutrypė 
ir nesugriovė, argi Adonio stabo upėje nepaskandino? Argi Sirijos Dafnėje ta pati 
Kristaus Bažnyčia tos jų bevertės gražiosios Apolono statulos nesudegino ir kanki- 
nio Babilo šventųjų palaikų saugyklos neįrengė? Juk dėl tokių dalykų juos kaltina 
Saliamonas, taip pat ir jo tėvas Dovydas, sakydamas: jų stabai iš sidabro ir aukso, 
padaryti žmonių rankomis. Burnas jie turi, bet nekalba, turi akis, bet nemato, turi 
ausis, bet negirdi, turi nosis, bet neužuodžia. Rankas turi, bet lytėti negali, turi kojas, 
bet nevaikšto [...] Panašūs į juos bus, kurie juos dirba ir kurie jais pasitiki. Kristaus 
bažnyčiai Saliamonas šaukė: palaimintas yra tas medis, per kurį ateina teisumas*. 
Akivaizdu, kad jis kalba apie šventąjį kryžių. Ir vėl Dovydas kalba tai pačiai Kristaus 
bažnyčiai: Aukštinkite Viešpatį, mūsų Dievą, pulkite kniūbsčia prie jo sosto pakojo. 
Jis ventas?! Tad atsakyk man: argi ne iš medžio yra kryžius, argi ne rankomis pada- 
rytas daiktas? Bet pažvelk į šlovę, kurią įgijo iš nukryžiuoto ant jo Kristaus: juk [kry- 


žius] išvaro demonus, gydo ligas, duoda gyvybę. Apie šį medį, kaip jau minėjome, 


33  Ez8,n. 
34 Rmi25. 
35  Ez25.4. 


36  2Kar 17, 16; Jer 39, 28-29. 
37 1516,23. 
38  Ps13,12-16 (LXX 115, 4-8). 


39. Išma4, 7. 

šaukia Saliamonas: palaimintas yra tas medis, per kurį ateina teisumas, ir Dovydas: 
pulkime kniūbsčia prie jo pakojo**. Kuo man tikėti, tavimi ar Dovydu ir Saliamonu? 
Jie sako: garbinkime; tu sakai: negarbink. Taigi atsakyk, kaip garbini savo Komuniją 
ir savo Evangelijų knygą? Juk ir tai yra rankomis padaryti daiktai, tad kaipgi juos 
garbini? Ką į tai atsakysi, tiks ir tau, ir man. Jei garbini juos kaip rankomis padarytus 
daiktus, pats patenki į Saliamono ir Dovydo žodžius: prakeiktas tas, kas garbina ran- 
komis padarytus [stabus]. Tai, dėl ko manai priekaištaujantis kitiems, padarei pats.“ 

Jis atsakydamas tarė: „Niekada negarbinu rankomis padarytų stabų, o tik tai, ką 
žinau turint dievišką galią.“ 

Tikratikis tarė: „Jei garbini juos kaip turinčius dievišką galią ir laikai šventais, 
ir gerbi, kodėl man priekaištauji ir bari mane, kad ir aš taip garbinu? Mes... tikrieji 
garbintojai... garbiname, ką pažįstame... šlovindami dvasia ir tiesa“, dalyvauda- 
mi šventojoje komunijoje, kuri buvo parodyta kaip Kristaus kūnas, ir kuri teikia 
tikintiems gyvenimą. Nesuteptas Evangelijų knygas garbiname kaip nesuteptus 
Dievo žodžius, o šventųjų kankinių atvaizdus garbiname ne kaip paprastą medį ar 
rankomis padarytą daiktą, bet kaip saugančius savyje Dievo pagerbto ir pašlovin- 
to [asmens] išvaizdą, nes garbinant pašlovintą tarną, garbinamas ir jį pašlovinęs 
Dievas. Taigi aš garbinu tuos, apie kuriuos Saliamonas sako: Betgi teisiųjų sielos 
yra Dievo rankoje, ir kančia jų nepalies. Kvailų žmonių akimis atrodė, kad jie mirė, 
jų išėjimas buvo laikomas nelaime, jų kelionė iš mūsų gyvenimo - visiška žūtimi, 
tačiau jie yra ramybėje... Buvę truputį pavarginti, jie bus labai laimingi, nes Die- 
vas juos išmėgino ir rado savęs vertus. Kaip auksą aukštakrosnėje juos išmėgino 
ir kaip deginamosios aukos atnašą juos priėmė. Jųjų aplankymo metu jie švytės... 
Teis tautas ir valdys žmones, o Viešpats bus jų karalius amžinai“. Ir dar kartą: kas 
juo pasitiki, supras tiesą, ištikimieji patirs jo meilę, nes malonė ir gailestingumas 
laukia jo šventųjų“. Ir dar kartą sako pranašas Izaijas: palaiminti visi, kurie pasiti- 


kėdami jo laukia**! Ir Dovydas apie juos sako: kokie šaunūs yra ištikimi Viešpaties 


40  Ps98 (99), 5. 

41 Jn 4,22 (23). 

42 Išm3,1-3 (5-8). 
43 Išm3,9. 

44  1z30,18. 

žmonės! Būti su jais man didžiausias malonumas“. Ir kitur: kraujo liejamųjų atna- 
y jiems neliesiu**. Ir vėl: pagarbia baimę kelia tarp savo šventųjų Dievas, Izraelio 
Dievas”. Ir kitur: kokia mano pagarba tavo draugams, Dieve; kaip sustiprėjo jų 
valdžia; skaičiuosiu juos, ir jų bus daugiau, nei smėlio“. O pranašas Zacharijas 
sako: [Viešpats, mano] Dievas, ateis drauge su visais savo $ventaisiais?. Ir aps- 
kritai, jei mėginčiau iš Šventojo Rašto pacituoti viską, kas ten pasakyta apie šven- 
tuosius, man neužtektų laiko*. Šių šventųjų atvaizdus, pavaizduotus paveiksluose, 
visuotinė Kristaus Bažnyčia garbina ir gerbia visame pasaulyje, aukštindama juos 
ir ju išmėginimus, ir darbus, ir pasninką, ir budėjimą, ir i$malda, ir visokį tvirtu- 
mą, skelbdama per pieštinį vaizdavimą ir istorinį pasakojimą, kad ir čia išsipildytų 
Dovydo žodžiai*: kad būsimoji kartą jį pažintų - jų vaikai, kurie dar gims, - kad ir 
šie iš eilės pasakotų jį savo vaikams, idant ir tie remtų savo viltį Dievu”. Taigi kie- 
kvienas tikintysis, kaip minėta, pieštiniame vaizdavime ir istoriniame pasakojime 
girdėdamas ir matydamas ir jų išmėginimus, ir jų išvaizdą, tampa paskatintas ir 
narsai, ir uolumui, ir troškimui, ir sąžinės balsui, ir panori iš Dievo ir pats gauti 
ir pašaukimą, ir lemtį, ir išganymą, ypač matydamas, kad jų palaikai ir atvaiz- 
dai daro gydymo stebuklus. Dėl to, kai tikėjime ir atsidavime prieinu ir bučiuoju 
juos, aš tampu pašventintas manyje esančio tikėjimo į juos pagerbusį Dievą, dėl 
kurio jie patys praliejo kraują, atsisakę garbinti graikų demoniškus stabus. O tu, 
klysdamas ir nepažindamas Raštų, per savo ketinimus ir užsitrauki tą gėdą, ne- 
garbę ir nešlovę, kurią, kaip rašoma, graikai liejo ant apšviestosios Kristaus Baž- 
nyčios. Žinok, kad būsi atsakingas baisiajam teismui už visą savo šventvagiškumą 


ir piktžodžiavimą prieš jo šventuosius. Betgi parodyk man savo Bažnyčią, nors 


45 Ps15 (16), 3. 

46  Ps15 (16), 4. 

47 Ps 67 (68), 36. A. Rubšio vertimas: „Pagarbią baimę kelia savo šventovėje“. 

48  Ps138 (139), 17-18. A. Rubšio vertimas: „Kokios nesuvokiamos man tavo mintys, Dieve, 
ir kiek jų daug! Mėginu jas suskaičiuoti - jų daugiau negu smėlio grūdelių“. 

49 Zcha4, 5. 

so Zydn, 32. 

51  Jn12,38. 


s2 Ps77 (78), 6-7. 

kartą išvariusią demonus; parodyk man Sabatijo, kurį garbini, palaikus, nors karta 
skausmus palengvinusius ar ligas išgydžiusius. Bet net pats Sabatijas neišgelbėjo 
tavęs iš paveldėto paklydimo.“ 

Tada jam atsakydamas eretikas tarė: „Štai, apie Saliamoną įrodei, apie ką jis kal- 
ba, sakydamas, kad nevalia garbinti. Sutinku. Bet kalbėdamas apie Sabatiją, neįro- 
dyto dalyko neteik.“ 

O šis atsakė: „Aš tave ir dėl šių dalykų užtikrinu...“ 


KOMENTARAS:*: 

Vienuolio atsiskyrėlio Moscho pokalbis apie šventuosius paveikslus (toliau — Po- 
kalbis) - rankraštis, išlikęs 1276 m. Leono Kinamoso sudarytame ikonofilinių tekstų 
rinkinyje (Paryžius, Nacionalinė biblioteka, Codex Parisinus graecus 1115, fols. 278- 
280). Kinamosas pažymi, kad tekstą jis perrašė i$ 774-775 m. datuoto rankraščio, 
buvusio popiežiaus bibliotekoje Romoje. Sprendžiant iš Paryžiaus kodekse esančio 
fragmento, tai kur kas ilgesnio dialogo ištrauka, kuriai pavadinimą Pokalbis tikriau- 
siai suteikė perrašinėtojas. 

Pokalbis - tai dialogas tarp vienuolio atsiskyrėlio Moscho arba anoniminio 
autoriaus ir neįvardyto krikščionių eretiko. Dialogo žanras kyla iš sakytinės tra- 
dicijos, o ir pats Pokalbio tekstas turi nemažai sakytinės kalbos bruožų, be to, ne- 
tikslios Šv. Rašto ir Pseudo Jono Auksaburnio darbų citatos skatina manyti, jog 
cituota iš atminties. Kita vertus, akivaizdžiai neproporcingas eretiko ir vienuolio 
indėlis į pokalbį bei ilgametė literatūrinė tradicija verčia manyti, jog Pokalbis - tai 
literatūrinis tekstas, kuriam dialogo žanras parinktas siekiant įtikinti klausyto- 
ją ar skaitytoją. Nors pavadinime Kinamosas nurodė, jog tekste kalbama „apie 
šventuosius paveikslus“, Pokalbyje aptariama pagarba žmogaus rankų dirbiniams, 
neišskiriant atvaizdų. Tokie, iš esmės Senojo Testamento dirbinio sampratą atitin- 
kantys ginčai, buvo dažni tarp krikščionių ir žydų VII a., tačiau Pokalbyje Moscho 
pašnekovas nėra judėjas, bet krikščionis eretikas. Tad sprendžiant iš temos Pokal- 


bis parašytas anksčiau nei VII a. Nesant autentiško rankraščio, vienintelis būdas 


53 Komentaras parengtas remiantis straipsniu: A. Alexakis, The Dialogue of the Monk in 
Recluse Moschos Concerning the Holy Icons, An Early Iconophile Text, Dumbarton Oaks 
Papers, t. 52, 1998, p. 187-224. 

Pokalbiui datuoti yra jo vidinė informacija - remiantis jo autoriui žinomais fak- 
tais, minimomis realijomis bei nutylėjimais. Tekste minimas eretiko Sabo (m. 413), 
marginalinės sabatistų sektos įkūrėjo, kapas žymi anksčiausią įmanomą Pokalbio 
datą. Šią datą patikslinti padeda tai, jog Moschas išsamiai remiasi Šv. Raštu, bet ne 
Bažnyčios Tėvais, be to, niekur neužsimena apie Kristaus atvaizdą, tapusį Bažny- 
čios ginčų tema V ir VI a. sandūroje. Šie faktai leidžia manyti, kad Pokalbis - tai 
V a. antrojo trečdalio veikalas, vadinasi, vienas ankstyviausių ir tuo metu išsa- 
miausių ikonofilinių traktatų. 

Ikonofiliniai Moscho argumentai: (1) Senojo Testamento draudimas garbinti 
žmogaus rankų dirbinius buvo skirtas žydams ir pagonims ir netaikytinas krikš- 
čionims; (2) krikščionių Bažnyčia negali būti apkaltinta stabmeldyste, nes ji pati 
sugriovė pagonių stabus; (3) kryžiaus garbinimas alegoriškai nurodytas Senajame 
"Testamente; (4) pagarba šventojo atvaizdui liudija to šventojo gerbimą ir veda prie 
Dievo garbinimo; (5) atvaizdai ir hagiografinė literatūra saugo šventųjų asmenų at- 
minimą ir kartu pateikia tikintiesiems krikščioniško elgesio pavyzdžių; (6) kai kurie 
atvaizdai, kaip ir relikvijos, turi stebuklingų galių. 

Pokalbis yra vienas ankstyviausių, savo laiku išsamiausių ir elementariausių 
ikonofilinių tekstų, todėl leidžia spręsti apie šios tradicijos formavimąsi. Jame 
panaudoti beveik visi ikonofiliniai Šv. Rašto argumentai. Be to, atskirai aptaria- 
mas kryžiaus ir Biblijos garbinimas, kurį vėliau užgoš ginčai dėl atvaizdų, nors nė 
viena ginčininkų pusė neabejojo kryžiaus ir Biblijos šventumu. Svarbu ir tai, jog 
Moscho tekstas - anksčiausias (jei pasiūlytas datavimas teisingas) liudijimas apie 
stebuklinguosius atvaizdus, vėliau tapsiančius viena esminių Rytų krikščionybės 
dogmų. 

Įdomu, kad nors Moscho pokalbis buvo žinomas Nikėjos II susirinkime (787) 
dalyvavusiems ikonodulams““, jis nebuvo pasitelktas nei kaip atvaizdų gerbimo 
tradicijos liudytojas, nei dėl ikonofilinių argumentų (nors būtent šiame kontekste, 
matyt, buvo padarytas Pokalbio nuorašas, kurį Romoje rado ir perrašė Kinamosas). 


Manytina, jog Moscho tekstas aktualumą prarado, nes nei jo retorika, nei pavyz- 


54 Šiame komentare terminai ikonofilai ir ikonofobai vartojami bendrąja religinio santykio su 
atvaizdu / dirbiniu prasme, o ikonodulai ir ikonoklastai nurodo į ikonomachijos laikotarpį 


Bizantijoje (apie 726/30-787 ir 815-843). 

džiai neprilygo kitiems ikonodulu autoriams, visų pirma šv. Jonui Damaskieciui (Zr. 
ištrauką ir komentarą). 

Dailės istorijai ir teorijai Pokalbis yra svarbus ikonofilinio mąstymo evoliucijos 
pavyzdys bei išsamus krikščioniškų argumentų, susijusių su žmogaus rankų dirbi- 
niais ir atvaizdais, rinkinys. Moscho tekstas parodo, kad pradžioje diskusija apėmė 
visus žmogaus dirbinius (Vakaruose tokios pozicijos laikomasi Karolio knygose; Zr. 
tekstą ir komentarą), o dėmesys susitelkė į atvaizdą. Kita vertus, Pokalbis mini ste- 
buklingus, visų pirma, gydančius šventųjų atvaizdus, taigi užčiuopiama pati atvaiz- 


dų gerbimo pradžia. 


GIEDRĖ MICKŪNAITĖ 

Jonas Damaskietis. Prakalbos apie atvaizdus 


> Versta iš: Contra imaginum calumniatores orationes tres (Patristische Texte und Studien, t. 17), 
sudaryt. Bonifatius Kotter, Berlin, New York: De Gruyter, 1975 (iš graikų k. verte Mindaugas 


Strockis, komentarus parengė Kristina Mitalaite) 


I. 9. Bet, kadangi šis samprotavimas yra apie atvaizdą ir garbinimą, išsiaiškinkime jų 
esmę. Taigi, atvaizdas yra panašumas, vaizduojantis prototipą, bet taip pat turintis 
nuo jo ir tam tikro skirtumo; juk ne visais atžvilgiais atvaizdas yra panašus į archeti- 
pa. Gyvas, prigimtinis ir nepakeistas nematomojo Dievo atvaizdas yra Sūnus, turin- 
tis savyje visą Tėvą, visais atžvilgiais jam tapatus, besiskiriantis tik priežastingumu. 
Juk prigimtinė priežastis yra Tėvas, o Sūnus yra priežastingumo sąlygotas, nes ne 
"Tėvas yra iš Sūnaus, o Sūnus iš Tėvo. Juk iš Jo, nors ir ne vėliau už Jį, [Sūnus] turi 
būtį, kuri ir yra pagimdęs Tėvas. 

I. 10. Be to, Dievuje yra jo dėka būsiančių dalykų atvaizdai ir pavyzdžiai, tai yra 
jo valia, buvusi prieš amžius ir amžinai esanti tokia pati. Juk dieviškumas yra vi- 
sais atžvilgiais nepajudinamas, ir nėra jame permainos ar užuominos į pasikeitimą. 
Tuos atvaizdus ir tuos pavyzdžius šventasis Dionisijus, ištyręs daug dieviškų, Dievui 
priklausančių ir su Dievu susijusių dalykų, vadina išankstiniais lėmimais. Juk visi 
Jo numatyti ir neatšaukiamai būsiantieji dalykai buvo apibrėžti ir pavaizduoti Jo 
valioje prieš jiems atsirandant, taip, tarsi kas nors, norėdamas pastatyti namą, pirma 
numato ir pavaizduoja jo pavidalą mintyse. 

I. 11. Be to, egzistuoja nematomų ir nepavaizduojamų dalykų atvaizdai, suteikian- 
tys jiems kūnišką pavidalą netobulam suvokimui. Juk ir dieviškasis Raštas priskiria 
pavidalus Dievui ir angelams ir, aiškindamas to priežastį, tas pats dieviškasis vyras 
sako, kad atvaizdai nepavaizduojamiems ir pavidalai neapibrėžiamiems dalykams 
buvo suteikti pagrįstai, o ne vienintelę to priežastį galima būtų nurodyti tą, kad mūsų 
mąstymas nepajėgia tiesiogiai pakilti iki intelektinio suvokimo, bet reikalauja įprastų 
ir pažįstamų nuorodų. Tad jeigu, numatydamas mūsų suvokimą, dieviškasis protas 
(logos), iš visur mums teikdamas priemonę pakilti, net absoliutiems, nepavaizduoja- 


miems dalykams suteikia tam tikrus pavidalus, kaipgi nepavaizduos tų, kurie pagal 

savo įprastą prigimtį turi pavidalus ir yra trokštami, bet dėl nebuvimo negalimi maty- 
ti? Mat per pojūtį susidaro tam tikras įsivaizdavimas priešakinėje smegenų ertmėje ir 
taip jis perduodamas sprendžiančiajai [daliai] ir išsaugomas atmintyje. Juk ir dieviškai 
iškalbingasis Grigalius sako, kad net labai stengdamasis protas visiškai išeiti iš kūniškų 
dalykų negali, bet „neregimosios Dievo ypatybės [...] nuo pat pasaulio sukūrimo aiš- 
kiai suvokiamos protu iš jo kūrinių“. Juk matome kūriniuose atvaizdus, netiesiogiai 
skelbiančius mums apie dieviškus atspindžius; pavyzdžiui, kai sakome, kad šventoji 
Trejybė, esanti anapus pradžios, vaizduojama kaip saulė ir šviesa, ir spindulys; arba 
trykštanti versmė ir tekanti srovė, ir tekėjimas; arba protas ir mąstymas, ir dvasia, 
esanti mumyse; arba rožės augalas ir žiedas, ir kvepėjimas. 

I. 16. Senovėje bekūnis ir pavidalo neturintis Dievas ir nebuvo niekaip vaizduoja- 
mas, o dabar, Dievui pasirodžius kūne ir gyvenus tarp žmonių, vaizduoja matomąją 
Dievo [dalį]. Negarbinu materijos, garbinu materijos Kūrėją, dėl manęs tapusį mate- 
rija ir sutikusį materijoje apsigyventi ir per materiją įvykdžiusį mano išgelbėjimą, ir 
nesiliausiu gerbęs materijos, per kurią įvykdytas mano išgelbėjimas. Garbinu ne kaip 
Dievą - tikrai ne, nes kaip tai, kas iš nebūties įgijo būtį, gali būti Dievas, jei net Dievo 
kūnas, neatšaukiamai tapęs Dievu per [Trejybės] asmenų vienybę (kas ir suteikė pa- 
tepimą), ir pasilikęs toks, koks ir buvo iš prigimties, tai yra kūnas, atgaivintas mąstan- 
čios ir protaujančios sielos, yra sukurtas, ne nesutvertas? Visą kitą materiją, per kurią 
įvyko mano išgelbėjimas, gerbiu ir laikau pagarbos verta, nes ji pilna Dievo veikimo 
ir malonės. Argi ne materija yra triskart palaimintas ir triskart pašlovintas kryžiaus 
medis? Argi ne materija yra garbintinas ir šventas kalnas, Kaukolės vieta? Argi ne 
materija yra gyvenimą nešanti ir gyvybę teikianti uola, šventasis kapas, mūsų prisi- 
kėlimo šaltinis? Argi ne materija yra rašalas ir visų švenčiausias evangelijų ritinėlis? 
Argi ne materija yra gyvybę nešantis stalas, teikiantis mums gyvenimo duoną? Argi ne 
materija yra auksas ir sidabras, iš kurių gaminami kryžiai ir padėklai, ir taurės? Argi 
ne materija, pirma viso to, yra mano Viešpaties kūnas ir kraujas? Arba panaikink visų 
šių dalykų gerbimą ir garbinimą, arba pasiduok Bažnyčios tradicijai ir [leisk] Dievo ir 
tų, kurie yra Dievui mieli, [Jo] vardu pašventinti ir dėl to dieviškosios dvasios malonės 


apgaubti, atvaizdų garbinimą. Neniekink materijos, nes ji nėra niekinga; tai manichėjų 


55 Romı, 20. 

mintis. Niekinga yra tik viena - tai, kas neturi priežasties iš Dievo, bet yra mūsų pačių 
išradimas per savavališką palinkimą ir valios nukrypimą nuo to, kas atitinka prigimtį, 
prie to, kas prigimčiai priešinga, tai yra nuodėmė. Jei dėl Įstatymo negerbi atvaizdų ir 
draudi juos dėl to, kad padaryti iš medžiagos, žiūrėk, ką sako Raštas: „Viešpats kalbėjo 
Mozei: „Štai aš pašaukiau vardu Urio sūnaus Huro sūnų Bezalelį iš Judo giminės, pri- 
pildžiau jį dieviškos dvasios - nagingumo, išmonės ir visų amatų pažinimo, įkvėpiau 
jį sumanyti meniškus apmatus, ką galima padaryti iš aukso, sidabro ir vario, [mėlynos, 
violetinės bei tamsiai raudonos spalvos siūlų ir plonos drobės], pjaustyti ir rėminti 
akmenis, drožinėti iš medžio, mokėti bet kokį amatą. Be to, tikėk manimi, aš pasky- 
riau su juo Ahisamacho sūnų Oholijaba iš Dano giminės ir įdėjau į širdį visų, turinčių 
išmonę, išmintį, kad jie galėtų padaryti visa, ką tau įsakiau“. Ir dar: „Padarė malonės 
sostą iš gryno aukso [...] [ir] du kerubus““. Štai kokia garbinga materija, kurią jūs nie- 
kinate. Kas gali būti pigiau už ožkų vilnas ir dažus? Argi ne dažai yra tamsiai raudona, 
ir violetinė, ir mėlyna [spalva]? O štai ir cherubinų atvaizdas. Kaip gali sakyti, kad 
Įstatymas draudžia tai, ką jis įsakė daryti? Jei dėl Įstatymo draudi atvaizdus, tai žiūrėk, 
kad ir šabą švęstum, ir apsipjaustytum, nes ir tai neatšaukiamai liepia Įstatymas. Bet 
žinokite, kad „jeigu leisitės apipjaustomi, Kristus jums nebebus naudingas. [...] Jūs, ieš- 
kantys nuteisinimo įstatyme, [...] praradote malone"*. Senasis Izraelis neregėjo Dievo, 


o mes atidengtu veidu Viešpaties šlovę atspindime*. 


KOMENTARAS 

Bizantiškasis ikonoklazmas (gr. eikón - atvaizdas, klásis - laužymas, naikinimas) - 
tai VIII-IX a. religinis ir politinis judėjimas, nukreiptas prieš figūratyvinių religinių 
atvaizdų gerbima. Ikonoklazmo šalininkai Rytų imperijoje pralaimėjo ir jų argumen- 
tai yra prasčiau žinomi: juk istorija visada išsaugo laimėjusiųjų mintį ir šaltinius. Ži- 
nome tik tai, kad Rytų imperijos ribose buvo sunaikinti beveik visi bažnytinės dailės 


kūriniai’. Tarp žymiausių Bizantijos ikonodulu (gr. eikón — atvaizdas, dulos - vergas) 


56  Iš31,1-6. 

57 1$38,5-6 (LXX = Iš 37, 6-7). 
s8 Gals, 2-4. 

59  2Kor 3, 18. 

buvo Damaske, garsioje sirų krikščionų šeimoje gimęs šv. Jonas Damaskietis (apie 
675-apie 749). Po tėvo mirties Jonas Damaskietis tarnavo kalifui tol, kol prarado jo pa- 
sitikėjimą. Pasak įsitvirtinusios legendos, buvo melagingai apšmeižtas kaip išdavikas 
ir už tai jam nukirsta kairioji ranka, prigijusi Jonui meldžiantis prieš Dievo Motinos 
atvaizdą. Patekęs kalifo nemalonėn Jonas Damaskietis paliko Damaską ir pasitraukė 
į Šv. Sabos vienuolyną netoli Jeruzalės. Greičiausiai ten gavo kunigo, vėliau vyskupo 
šventimus. Išgarsėjo pamokslais ir traktatais, kurie pelnė jam vienų amžininkų pagar- 
bą, kitų priešiškumą. Laikomas vienu įtakingiausių krikščionybės teologų, XIX a. pa- 
skelbtas Bažnyčios daktaru. Žymiausias jo teologijos veikalas - Žinojimo šaltinis (Pege 
gnoseos). Pirmą kartą Jonas Damaskietis kaip ikonodulas minimas Hierėjos sinode 
(754), pasmerkusiame ikonų gerbimą ir jo šalininkus. Šio sinodo raštuose Jonas Da- 
maskietis vadinamas eretiku ir Konstantinopolio imperatoriaus priešu. 

Dailės teorijai ir istorijai svarbi Jono polemika su ikonoklastais, vadinamosios 
Prakalbos (Orationes), nukreiptos prieš „ikonų niekintojus“, kaip manoma, parašytos 
reaguojant į imperatoriaus Konstantino V (valdė 741-775) opusą Klausimai (Peuseis)““. 
Prakalbose Jonas Damaskietis pateikia ir plėtoja atvaizdo sampratą: jo pagrindas 
yra panašumas, perduodantis prototipo figūrą (autorius vartoja terminą character). 
Anot Jono Damaskiečio, atvaizdas skiriasi nuo savo prototipo - taip Damaskietis 
atmeta ikonoklastų teiginį, jog tikrasis atvaizdas turi būti visa kuo, net prigimtimi 
tapatus prototipui. Damaskietis polemizavo su ikonoklastais tvirtindamas, kad iko- 
nų garbintojai aiškiai skiria prigimtinį ir dirbtinį atvaizdus. Jonas taip pat kalba apie 
ikonos skirtumą nuo jos prototipo: ji perduoda kūno, bet ne sielos bruožus. Ji nėra 
gyva, t. y. kalbanti, samprotaujanti ir t. t. Pasak Jono Damaskiečio, žmogus trokšta 
matyti Dievą ne tik savo sieloje, bet ir kūniškai. Jeigu lotyniškajame pasaulyje noras 
regėti kūniškai yra smerktinas, kaip tai pastebima šv. Augustino raštuose, Jonui jis — 
gerbtinas ir teisėtas. Jonas sako, kad apaštalai ir kai kurie kankiniai regėjo Viešpatį, 
tačiau jisai trokštąs matyti Dievą ne tik sieloje, bet ir akimis. 

Pristatomame fragmente Jonas nurodo skirtį tarp visiškai neįmanomų pavaiz- 


duoti realybių, pavyzdžiui, Dievo transcendentinių savybių, ir tų, kurios pagal savo 


60 Liet. k. ikonomachiją aptaria Simona Makselienė monografijoje Intelektualinis vėlyvosios 
Bizantijos gyvenimas, (Bibliotheca Orientalia et Comparativa, t. 10), Vilnius: KFMI, 2007, 


p. 36-46. 

prigimtį įgyja matomus pavidalus. Čia jis kalba apie Jėzų, Mariją ir šventuosius, ku- 
rie visi buvo kūniški. Tad jeigu yra leistina naudotis analogijomis, ko negali paneigti 
ikonoklastai, skaitantys Šventąjį Raštą, tai negalima niekinti ir atmesti ikonų, kurios 
perteikia prigimtinį kūniškąjį Dievo pavidalą ar formą. Jonas vardija krikščionių šven- 
tosios istorijos įvykius bei realijas, akcentuodamas, kad visos jos yra materialios ir kū- 
niškos: kryžius, Kalvarijos kalnas, šventasis kapas, aukos stalas. Ikonų gerbimą ginan- 
čiose Damaskiečio prakalbose užfiksuoti ir argumentai, atskleidžiantys esminį Rytų 
ir Vakarų krikščionybės požiūrio į materiją skirtumą: Vakarų požiūriu garbintina tai, 
kas tiesiogiai susiję su Kristumi ir Atpirkimu - kryžius, Jėzaus kapas ir kitos vietos ir 
daiktai, liudijantys šventąją istoriją, bet tai nereiškia, kad taip pat turi būti garbinama 
visa, kas Dievo sukurta ir Kristaus atnaujinta; pasak Damaskiečio, negarbintina tik tai, 
kas nėra sukurta Dievo, kaip nuodėmė arba nebūtis. Damaskietis primena, kad Sena- 
jame Testamente Dievas įsakė pagaminti šventyklą ir ją puošiančius dirbinius iš įvairių 
brangių medžiagų. Šios Biblijos vietos tarnaus kaip svarbiausi ikonodulų argumentai: 
anot jų, pati krikščioniška tradicija pateisina ir pagrindžia medžiaginių dirbinių nau- 
dojimą religiniais tikslais, kartu suteikdama pagrindą kurti ir garbinti ikonas. 
Paskutinė prakalbos dalis komentuoja ikonodulams vieną svarbiausių Senojo 
"Testamento pavyzdžių: malonės sostą. Primenant išsiuvinėtus įvairiaspalvius ange- 
lus parodoma, kad Šventasis Raštas kalba net ir apie materijos ypatybes. Damas- 
kietis kalba apie kerubus kelis kartus, teigdamas, kad Dievas nedraudžia vaizduoti 
angelų, tik draudžia vaizduoti jį patį - Tą, kuris yra neaprėpiamas ir neapibrėžiamas. 
Damaskiečio Prakalbos išskleidžia dailės istorijai aktualų sisteminį mąstymą 
apie atvaizdą; dailės istorijai svarbios ir jo išskirtos ikonos funkcijos: (a) analoginė, 
vedanti nuo kūniško stebėjimo dvasios meditacijos link; (b) aukštinamoji, liudijan- 
ti prototipo šventumą; (c) charizminė - per ikonos gerbimą gaunamos prototipo 
malonės; (d) apšviečiamoji - ikona apšviečia ir moko jos gerbėją; (e) adoracinė - 
ikonai rodoma pagarba perteikia pagarbą jos prototipui; (f) atminimo perdavimo; 
(g) dekoratyvinė, liudijanti estetinio požiūrio į ikoną kaip dailės kūrinį užuomazgą. 
Šiomis funkcijomis dailės istorikai remiasi fenomenologiškai interpretuodami Bi- 


zantijos dailės vaizdinius ir jų aiškinimams svarbius rašytinius šaltinius. 


KRISTINA MITALAITĖ 

Karolio knygos 


»  Versta i$: Opus Caroli regis contra synodum (Libri Carolini) (Monumenta Germaniae Historica, 
Concilia, t. 2, priedas 1), sudaryt. Ann Freeman, Paul Meyvaert, Hannover: Hahnsche 
Buchhandlung, 1998, p. 144—145; 169-170; 175; 263-264; 296-297 (iš lotynų k. verte Vaidilė 


Stalioraitytė, vertimą redagavo ir komentarus parengė Kristina Mitalaite) 


I, 7. Štai kaip suprantamai ir išganingai šventieji vyrai paaiškino, kad žmogus yra 
sukurtas pagal Dievo atvaizdą ir panašumą, turėdami galvoje, kad pagal paveikslą sie- 
loje, kurioje yra intelektas, valia bei atmintis, ir pagal panašumą būdo bruožuose, tai 
yra artimo meilėje, teisingume, gerume ir šventume, kurios yra visos nekūniškos. Kiek 
nuo jų supratimo ir mokymo nutolę tie, kurie šį liudijimą taiko meistrų rankų sukur- 
tiems paveikslams, turi būti aptarta ne mūsų, bet palikta spręsti skaitytojui, idant ne 
mūsų plunksna, o jo supratimas pamokytų jį, kiek šiuo klausimu prikalbėta kvailysčių. 
Taigi, tas, kuris tiki, kad žmogus yra sukurtas pagal Dievo atvaizdą ir panašumą taip, 
kaip meistro atvaizdas yra sukurtas pagal žmogaus atvaizdą, parodo, kad jis tiki, jog 
Dievuje esama kažko kūniško, o tuo tikėti draudžia Dievo Įstatymas. Mat jei tai, kad 
žmogus yra sukurtas pagal Dievo atvaizdą ir panašumą, tinka ir rankų sukurtiems 
paveikslams, reiškia, kad žmogus pagal Dievo atvaizdą yra sukurtas kūniško pavidalo 
prasme. O jei žmogus pagal Dievo atvaizdą sukurtas kūniško pavidalo prasme, vadi- 
nasi, Dievas yra kūniškas. Bet juk Dievas yra nekūniškas, todėl tai, kad žmogus yra 


sukurtas pagal Dievo atvaizdą ir panašumą, netinka rankų sukurtiems paveikslams. 


I, 15. Parašyta, kad Viešpaties įsakymu šventasis Mozė padarė malonės sostą ir 
Sandoros skrynią bei du auksinius kerubus, taip pat atskėlė akmens plokštes“. Tačiau 
nurodymo garbinti nebūta. Ir tikima, kad tuos dalykus jis padirbino ne dėl kokių nors 


praėjusių dalykų atminimo, bet dėl švenčiausiojo ateities slėpinių provaizdžio. 
61 Iš 25, 17-19; Iš 34, 4. 

[...] Taigi į šiuos ženklus, tai yra skrynią ir tai, kas yra joje, taip pat malonės 
sostą ir kerubus, visad žvelgiame dvasios akimis ir skverbiamės į juos visomis proto 
galiomis. Ir neieškome jų ant lentelių ar sienų su tapiniais, bet proto akimis regime 
toliausiai pasiekiamose mūsų širdies kertelėse. Mes, kurie, pasak apaštalo, atidengtu 
veidu Dievo šlovę atspindėdami tarsi Viešpaties Dvasios veikimu daromės panašūs 
įjo atvaizdą ir nesileidžiame į gudravimus ir neklastojame Dievo žodžio, bet atvirai 
skelbiame tiesą“, nebeieškome tiesos pasitelkdami atvaizdus ir paveikslus; mes, ku- 


rie tą pačią tiesą, kuri yra Kristus, jo padedami pasiekiame viltimi, tikėjimu ir meile. 


Ill. 

II, 16. Apaštalas Jonas sako, kad „Dievo niekas niekada nėra matęs, tiktai vien- 
gimis Sūnus, [...] Tėvo prieglobstyje esantis““. Ir Mozei aukščiausioji didybė pa- 
sakė tą patį: „nes žmogus negali manęs pamatyti ir likti gyvas^**. Jei Dievas yra 
neregimas, tiksliau, kadangi yra neregimas, jis būtinai yra nekūniškas. O jei jis yra 
nekūniškas, jo nieku būdu negalima pavaizduoti kūnišku pavidalu. Taigi, Dievas 
yra neregimas ir nekūniškas, todėl niekaip negali būti pavaizduotas naudojant kū- 
niškas medžiagas. Todėl juo rūpestingiau turime ieškoti, kas yra Dievo atvaizdas 
arba kas yra jo veidas, kuriame pažymėta Dievo tauta. Tad kreipkimės su klau- 
simu į garsųjį pamokslautoją. Galbūt jo pamokyti sugebėsime suprasti, kas yra 
Dievo atvaizdas. Sakyk, Dievo išrinktasis [taip vadintas šv. Petras], sakyk, tautų 
mokytojau, kas yra Dievo atvaizdas. Sakau, dėkokime Dievui Tėvui, kuris padarė 
mus tinkamus paveldėti šventųjų dalį šviesoje, kuris išgelbėjo mus iš tamsybių 
valdžios ir perkėlė į savo mylimojo Sūnaus karalystę; jame mes turime atpirkimą, 
nuodėmių atleidimą, jis yra neregimojo Dievo atvaizdas“. Pakalbėjau apie atvaiz- 
dą, pakalbėsiu ir apie atspaudą. Dienų pabaigoje jis prabilo į mus per Sūnų, kurį 
paskyrė visatos paveldėtoju ir per kurį sutvėrė amžius. Jis, kuris yra Dievo šlovės 


atšvaitas ir jo esybės atspaudas, palaikantis savo tiesos žodžiu visatą““. Štai apaš- 


62  2Kor 3, 18; 2Kor 4, 2. 
63  Jn1, 18. 

64 Iš 33, 20. 

65  Kol1, 12-15. 

66 Žydi, 2-3. 

talo Pauliaus pamokyti sužinojome, kad Dievo atvaizdas yra Kristus, o anie perša 
mintį, jog reikia manyti, kad šis atvaizdas yra medžiaginiai atvaizdai. Paulius sako, 
kad tas pats Sūnus, kuris yra tos pačios esybės su Tėvu, yra Dievo atvaizdas, jo 
šlovės atvaizdas ir esybės atspaudas, o anie teigia, kad Dievo atvaizdas yra meistrų 


pastangomis padaryti atvaizdai. 


IV. 

II, 28. [...] Kryžiumi, ne paveikslais išpirkta žmonių giminė. Nes ant kryžiaus, 
ne ant atvaizdų buvo iškabinta pasaulio išpirka. Taigi jis, o ne kažkoks atvaizdas, 
it tarnas buvo išstatytas vergiškai bausmei. Kryžius, o ne kažkoks paveikslas, yra 
mūsų karaliaus insignija, kurios nepaliaujamai akimis laikosi mūsų kariaunos le- 
gionai. Jis, o ne spalvų samplaika, yra mūsų imperatoriaus ženklas, paskui kurį 
į mūšį žengia mūsų kohortos. Taigi ne kažkoks medžiaginis atvaizdas, bet Vieš- 
paties kryžiaus slėpinys yra vėliava, kurios turime laikytis dvikovos lauke, kad 
narsiau kautumėmės. Tai ginklai, kuriais galime išsaugoti laisvę, tvirtovė, kurios 
pagalba galime išvengti persekiojančių priešų antpuolių. Juk kryžius yra šalmas, 
kuris sudrebina puolančios piktosios dvasios kardą. Tai skydas, kuris išstatomas 
jos strėlėms ir ietims atlaikyti. Tai krūtinės šarvai, atmušantys jos leidžiamus 
įkaitusius ginklų smaigalius. Kryžius yra tvirtybė, su kuria įveikiame jos painias 
klastos meandras ir suktybių liepsnas, idant ji neįstengtų sugundžiusi nugalėti tų, 
kuriuos įtikinusi pirmąjį žmogų laikė nelaisvėje. Kryžiaus medis, o ne atvaizdai 
atperka tą seną nusikaltimą, kurį mūsų protėvis padarė suvalgydamas medžio 
vaisių. Kryžiaus kabliuku, o ne kokiu nors paveikslu, buvo sugautas nusidėjimų 
kurstytojas, kai veikiau proto, o ne valdžios, ir veikiau teisingumo, o ne galios 
priremtas buvo priverstas išspjauti grobį, kurį prarytą vos begalėjo išlaikyti. Taigi, 
ne meistrų medžiaginių nutapytų atvaizdų, bet kryžiaus, kurį žydai laiko papik- 
tinimu, o pagonys kvailyste“, slėpinio veikimu žlugo pasipūtusi ir išdidi pasaulio 
išmintis. Ir ne per kokį nors paveikslą, o per kryžių išaiškėjo, kiek „Dievo kvailybė 


išmintingesnė už žmones ir Dievo silpnybė galingesnė už žmones““*. 


67  1Kor1, 23. 
68 1Kor1, 25. 

KOMENTARAS 

Traktatą Karolio Didžiojo veikalas prieš sinodą (Opus Caroli Magni contra sy- 
nodum) pirmą kartą 1549 m. atspausdino teisininkas katalikas Jeanas du Tillet 
(m. 1570), tačiau dar prieš tai protestantų teologas Jonas Calvinas (1509-1564) jį ci- 
tavo savo veikale Krikščioniško tikėjimo įsteigimas (Christianae religionis instituto, 
1550). Sutrumpintai veikalas vadinamas Karolio knygomis (Libri Carolini). Katalikai 
kritikavo ir atmetė Karolio knygų autentiškumą tvirtindami, kad tai — protestantų 
parašytas veikalas. Popiežius Paulius IV (valdė 1555-1559) prieš pat mirtį įrašė Kny- 
gas į Uždraustųjų knygų sąrašą (Index librorum prohibitorum). 

Kokiomis aplinkybėmis atsirado traktatas? 

787 m. baigėsi Nikėjos II bažnytinis susirinkimas, atkūręs ikonų gerbimą. Į loty- 
nų kalbą išverstus jo nutarimus popiežius Adrianas I (valdė 772-795) įsakė nusiųsti 
Frankų karalystės valdovui Karoliui (800 m. Šv. Petro bazilikoje popiežiaus vaini- 
kuotas imperatoriumi, pagarsėjo Karolio Didžiojo vardu). Anot to laiko karolingų 
šaltinių, Nikėjos raštai buvo perskaityti viešai valdovui ir dvariškiams. Dvaro reak- 
cija buvo ypač neigiama: jie manė, kad visa Rytų Bažnyčia sinode suklydo, siekdama 
krikščionims primesti ikonų gerbimą. Karolis nutarė įtikinti popiežių atmesti Ni- 
kėjos sinodo sprendimus. Vyskupui Teodulfui Orleaniečiui (apie 750/60-821) buvo 
pavesta parašyti išsamų traktatą apie sinodo klaidas. Taip atsirado Karolio Didžiojo 
veikalas prieš sinodą - Karolio knygos. 

"Traktatą sudaro keturios knygos, iš viso — 120 skyrių. Originalus, Teodulfo para- 
šytasis Karolio knygų variantas saugomas Vatikano bibliotekoje (Vat. Lat. 7207). Šis 
rankraštis buvo taisomas du kartus: pirmą kartą dar nebaigtas, antrą kartą jau po 
užbaigimo. Nėra žinoma, kam buvo pavesta veikalą taisyti, tačiau manytina, jog tai 
darė svarbus Karolio dvaro asmuo, vadinasi, dvare ginčytasi dėl atvaizdų, ir nuomo- 
nės skyrėsi. 

Kodėl karolingai taip neigiamai reagavo į ikonų gerbimą? Politinės ir ideolo- 
ginės priežastys šiuo atveju svarbios, bet ne pagrindinės. Nikėjos II susirinkimas 
Karolio Didžiojo ir jo didikų akyse buvo didelė, erezijai artima klaida. Jie taip pat 
žinojo, jog popiežius Adrijanas I pritarė Susirinkimui: Teodulfas daug kartų, nors 
ir neatvirai, kritikavo popiežiaus laišką susirinkimo organizatoriams - imperatorei 


Irenai (apie 752- 803, po vyro Leono IV mirties valdė 780-802), valdančiai kartu 

su nepilnamečiu sūnumi Konstantinu. Karolis Didysis norėjo šią padėtį išnaudoti 
savo politinės ir ideologinės padėties stiprinimui krikščioniškame pasaulyje. Kitaip 
tariant, jei Rytų valdovai ir popiežius klysta, krikščioniškojo tikėjimo skaidrumą 
gali apginti tik vienas asmuo - lotyniškosios imperijos valdovas. Dėl šių priežasčių 
Karolio knygos taip pat yra ir ideologinis traktatas, kuriame Teodulfas parodė, kaip 
frankų valdovas tobulai įkūnija krikščioniškosios moralės principus ir kaip jis, val- 
dovas, įsiterpia į dieviškosios Apvaizdos planą. 

Frankų neigiamą reakciją į ikonų garbinimą mėginta aiškinti vertimo iš graikų 
kalbos į lotynų klaidomis, tačiau tai netikslu dėl įvairių priežasčių, iš kurių galima 
paminėti šias: (1) karolingų elitas pasipriešino pagrindiniam susirinkimo sprendi- 
mui, įtvirtinusiam ikonų garbinimą - karolingai nesutiko su juo iš esmės ir teisingas 
vertimas čia nieko nebūtų pakeitęs; (2) Teodulfas puikiai skiria garbinimo prasmes 
ir aiškiai skelbia, jog nė viena iš jų nėra taikytina ikonai ar bet kokiam atvaizdui; 
(3) pagaliau tam, kad sutiktum garbinti ikonas, visų pirma, jas reikia suvokti kaip 
nors kiek šventas, tuo tarpu Karolio knygų autoriaus nuomone, joks medžiaginis 
žmogaus rankomis padirbintas atvaizdas negali būti res sacra (šventoji realija), kaip, 
pavyzdžiui, šventųjų relikvijos, Eucharistija, liturginiai reikmenys ar kryžius“. Šiuo 
požiūriu Bizantijos ikonodulų ir karolingų pozicijos ryškiai skiriasi. Dirbtinis mate- 
rialus atvaizdas, vaizduojantis Kristų, šventuosius arba Dievo Motiną, užima aiškią 
vietą šv. Jono Damaskiečio (apie 676-749) atvaizdų hierarchijoje. Teodulfas atsisa- 
ko išskirti šventuosius atvaizdus (Karolio knygose žodis icona nevartojamas); visi 
atvaizdai jo manymu tėra paprasčiausi imagines. Taigi tikslesnis vertimas nebūtų 
pakeitęs karolingų elito ir Teodulfo pažiūrų. 

Svarbiausioji nesutarimo priežastis yra ta, kad jau krikščionybės pradžioje at- 
vaizdo atžvilgiu laikytasi skirtingų požiūrių ir jau tada išsiskyrė dvi romėniškos kil- 
més tradicijos - graikiškoji ir lotyniškoji. 

Atvaizdo teologinė ir doktrininė teorija rėmėsi Pradžios knygos ir Laiško kolosie- 
čiams interpretacija. Pradžios knyga tvirtina, kad žmogus yra sukurtas pagal Dievo at- 


vaizdą ir panašumą”. Visi karolingų Pradžios knygos komentatoriai, sekdami Vakarų 


69 Kryžius kaip garbinimo objektas skirtinas nuo Nukryžiuotojo atvaizdo. 


70 Pra, 26-27. 

Bažnyčios mokytojais, tvirtina, kad tik žmogaus siela, bet ne kūnas, yra sukurti pagal 
šį atvaizdą. Pirmoji nuodėmė smarkiai jį aptrynė, bet Jėzus jį atkūrė. Sielos atveju, at- 
vaizdas reiškia visą Švč. Trejybę, o ne Jėzų kaip Atvaizdą. Sekdamas šv. Augustinu, 
Teodulfas teigė, kad žmogus yra pats tobuliausias ir į Dievą panašiausias" sutvėrimas. 
Besiremdamas šv. Augustinu Teodulfas tvirtina, jog kūnas atgimimo sulauks Prisikė- 
limo akimirką, kai nebebus mirties”. Sekant šia bibline antropologija daroma išvada, 
kad sielos galios ir dorybės yra nekūniškos ir nematomos. Vadinasi, ikonodulai ne- 
teisėtai naudoja Pradžios knygą ikonoms teisinti. Dirbtinis atvaizdas tegali perduoti 
mūsų kūnišką pavidalą, kuriuo esame panašūs į kitus gyvulius, bet ne sielą, kurioje 
glūdi dieviškasis atvaizdas. Ikonodulų tvirtinimas, jog Dievo atvaizdas atsispindi kūne, 
anot Teodulfo, slepia dar didesnę dogminę klaidą: Dievas yra kūniškas. 

Išėjimo knygos epizodas, kai Dievas įsakė Mozei sukurti malonės sostą, Sandoros 
Skrynią ir auksinius kerubus?, Šv. Rašte aprašytus kaip konkrečius dirbinius, buvo 
vienas svarbiausių biblinių ikonodulų argumentų, remiančių ikonų garbinimą. Šio 
epizodo eilutes” analizuojantis Teodulfas puikiai supranta jų svarbą. Teodulfas pa- 
stebi, kad Šv. Raštas čia nekalba apie kūrinių ir juolab dirbtinių atvaizdų garbinimą, 
tad net jų gretinimas neįmanomas. Teodulfas primena vieną iš Grigaliaus Didžiojo 
(g. apie 540, valdė 590-604) apibrėžtų atvaizdo funkcijų: atvaizdas atpasakoja pra- 
eities įvykį. Be to, atvaizdai - dažniausiai jis kalba apie sienų tapybą - yra bažnyčios 
puošmena. 15-ame pirmos knygos skyriuje Teodulfas alegoriškai interpretuoja keru- 
bus, skrynią ir plokštes, taip pabrėždamas skirtumą tarp Mozės ir paprastų meistrų 
kūrinių. Mozei tai padaryti įsakęs pats Dievas. Šis įsakymas turi būti suprantamas 
atsižvelgiant į Naująjį Testamentą: du kerubai, žvelgiantys į skrynią, reiškia dviejų 
Testamentų sakralinį ryšį, kitaip tariant, visa tai, kas yra papasakota Senajame Tes- 
tamente, išreiškia Naujojo Testamento tiesos, kurios buvo atskleistos per Kristaus 
auką. Štai kodėl kerubai galėjo girdėti Dievo balsą, sklindantį iš Skrynios vidaus. 


Taigi Mozės kūriniai turėjo sakralinę paskirtį, jie „spinduliavo šventaisiais slėpi- 


7 Panašiausias, kadangi ne tik yra, kaip akmuo ar augalas, jaučia kaip gyvūnas, bet ir turi sielą 
ir protą. 
72  1Kor14, 42. 


73  1$25,10-22. 


74  1$25,17-19. 

niais“, kitaip tariant, juose glūdėjo būsimojo Jėzaus Įsikūnijimo reikšmė. Teodulfo 
manymu, į tokius slėpinius tegalima skverbtis dvasios akimis ir proto pastangomis. 
Be šio Mozės kūrinio išskirtinumo, Teodulfas, sekdamas šv. Augustino biblinio žen- 
klo teorija, prideda dar vieną argumentą: šie Senojo Testamento slėpiniai jau buvo 
atskleisti Kristaus atėjimu pas žmones. Jie nebėra aktualūs, tad, kas mąsto kitaip, - 
abejoja Kristaus Įsikūnijimu. Tuo Karolio knygų autorius teigia, kad atvaizdus gar- 
binti norintys graikai ir rytiečiai nepažįsta Dievo Apvaizdos plano. 

Karolio knygų 16-as skyrius priskirtinas svarstymų grupei, kuriuose Teodulfas 
atmeta medžiaginių atvaizdų prilyginimą šventosiomis realijoms (lot. res sacrae), 
tokioms kaip Sandoros Skrynia, Eucharistija, liturginiai indai ir Šv. Raštas. Karolin- 
gų laikais itin paplito kryžiaus garbinimas. Apeigose naudoti įvairaus dydžio daž- 
nai iš brangiųjų metalų pagaminti ir gausiai brangakmeniais puošti kryžiai. Plačiai 
buvo garbinamos tikrojo kryžiaus, ant kurio mirė Atpirkėjas, relikvijos: jomis po 
imperatoriaus Konstantino motinos Elenos piligrimystės į Šventąją Žemę garsėjo 
Konstantinopolis ir Roma“, karolingų valdomoje teritorijoje jų turintys skelbėsi 42 
žymiausi vienuolynai). 

Teodulfo manymu, savo sakraline prasme atvaizdas negali prilygti ir net negali 
būti lyginamas su kryžiumi. Kryžius yra ženklas (signum), tobulai išreiškiantis visas 
krikščioniškąsias tiesas, o dirbtinis atvaizdas, kaip jau buvo pastebėta, negali per- 
duoti jokios sakralinės misterijos. Kryžius, visų pirma, yra Kristaus aukos ženklas. 
Kristus kabojo ant kryžiaus, o ne ant atvaizdo, tvirtina Karolio knygų autorius. Pats 
Kristaus kūnas pašventino kryžių ir jį įtvirtino kaip krikščionišką ženklą. Teodulfas 
taip pat pabrėžia, kad kryžius yra pergalės ženklas ir imperatoriaus insignija. Šiame 
tvirtinime iškyla imperatoriaus Konstantino, kuris apsiginklavęs kryžiumi nugalė- 


jo Maksenciju prie Milvijaus tilto, legenda“. Kryžiaus ženklas ideologinėje traktato 


75 Pasak tradicijos, vieną kryžiaus dalį Elena paliko Šventajame kape Jeruzalėje, kitą pasiuntė 
į Konstantinopolį imperatoriui, kuris ją paslėpė savo statuloje forume; kelis gabalėlius 
pargabeno į Romą. Kai Jeruzalė 683 m. atiteko arabams, Bizantija liko pagrindine šios 
relikvijos savininke. Apie šią legendą ir jos plitimą žr. J. W. Drijvers, Helena Augusta. 

The Mother of Constantine the Great and the Legend of Her Finding of the True Cross, (Brill's 
Studies in Intellectual History, t. 27), Leiden: J. Brill, 1992. 


76  Euzebijus iš Cezaréjos, Konstantino gyvenimas, I, 27-31. Prieš eidamas į kovos mūšį 


Konstantinas dvejojo, kurį iš dievų pasirinkti užtarėju. Vidurdienį danguje pamatė kryžiaus 

plotmėje nurodo Karolį Didijį kaip krikščionišką valdovą ir Kristaus karį, kovojantį 
su pagonimis ir juos krikštijantį. Kryžiui taip pat priskiriama apsauginė funkcija 
nuo piktosios dvasios kėslų. Kryžiaus medis, kurį mini Teodulfas, apibėžia kryžių 
kaip svarbiausią relikviją, nes šį medį kančios metu lietė Kristaus kūnas. 

Dailėtyroje Karolio knygos laikomos vienu svarbiausių lotyniškųjų Viduramžių 
dailės teorijos traktatų (suprantama, kalbant šiandienos, o ne Viduramžių termi- 
nais). Teodulfo suformuota atvaizdo samprata griežtai apsiribojo memorialine ir 
puošybine funkcijomis ir atmetė teologinį atvaizdo ir prototipo ryšį, siejantį neregi- 
mąjį pasaulį su regimaisiais atvaizdais, kuriuo stačiatikiai grindžia ikonų garbinimą. 
Dailės istorijoje Karolio knygų teologine pozicija argumentuojama praktinė ir este- 
tinė lotyniškųjų Viduramžių dailės funkcija, paskatinusi vaizdavimo formų įvairovę 
ir pasakojamojo prado dominavimą siužetinėje dailėje. 

Dailėtyrininkai Karolio knygomis remiasi analizuodami, pavyzdžiui, IX a. pra- 
džioje Teodulfo funduoto ir Išganytojui pašvęsto oratoriumo Žerminji de Prė (Ger- 
migny-des-Prés) mozaikinį dekorą. Sandoros Skrynią vaizduojanti apsidės skliauto 
mozaika glaudžiai susijusi su Teodulfo tekstu, ir parodo, kaip teologinis argumentas 
virsta ikonografine programa": mozaikoje pavaizduota tuščia skrynia - tai pirmosios 
Karolio knygos 15 skyriaus įvaizdinimas, kuriame aiškinama, jog skrynios ir kerubų 
sakralinė prasmė jau išsipildė, todėl skrynia tuščia. Šioje ikonografijoje Teodulfas nori 
dar kartą įrodyti, kad Sandoros skrynia ir kerubai nėra sakralinė misterija ir dėl to jų 
naudojimas ikonų šventumui ginti netinkamas. Žerminji de Prė mozaika, istoriškai 
sietina su Teodulfo matytomis Švč. M. Marijos Didžiosios (S. Maria Maggiore) ir kitų 
Romos bažnyčių mozaikomis, praktiškai atskleidžia Karolio knygose naudojamą re- 
gėjimo dvasios ir proto akimis sampratą, anot kurios, žmogaus rankomis padirbintas 


atvaizdas negali būti nukreipiantis stimulas minčiai ir vaizduotei. 


KRISTINA MITALAITĖ 


formos šviesos koloną. Ant kryžiaus buvo parašyta: „Su šituo nugalėsi.“ Naktį imperatoriui 
pasirodė pats Kristus, liepė pasigaminti tokį patį ženklą, kokį jis matė danguje, ir su juo 
kovoti. 

77 Zr. pvz.: A. Freeman, P. Meyvaert, The Meaning of Theodulf's Apse Mosaic at Germigny-des- 


Prés, Gesta, 2001, t. 40, nr. 2, p. 125-139; ten pat nurodyta ir ankstesné literatüra. 

Gabriele Paleotti. Svarstymas apie šventus 
ir pasaulietinius atvaizdus 


> Versta iš: Gabriele Paleotti, Discorso intorno alle imagini sacre e profane (1582) (Monumenta 
studia instrumenta liturgica, t. 25), Libreria Editrice Vaticana, Cad&Wellness, 2002, p. 46-49, 


119-121 (iš italų k. vertė Jonas Malinauskas, komentarus parengė Vytautas Ališauskas) 


I knyga 
SKYRIUS XIII 
Stabai, simuliakrai, statulos ir kitos atvaizdų rūšys 

Kiek tai susiję su profaniniais atvaizdais, kalbėsime visų pirma apie stabus. Jau 
vien dėl to, kad jie dažnai minimi Antikos knygose ir savo išvaizda ilgai klaidino 
pasaulį. Tad vadinsime stabais tuos atvaizdus, kurie vaizduoja religinius dalykus 
melagingų panašumu, iš žmonių susilaukia sau nepriklausančio garbinimo. Kaip 
būna su natūraliais ir dirbtiniais dalykais, kurių vieni yra tikri, kiti netikri, kaip tik- 
ri arba tariami gimdymai, tikras auksas arba padirbtas auksas, tikros brangenybės 
arba suklastotos. Taip atsitinka ir su moralės dalykais ir dorybėmis: gali būti tikras 
teisingumas arba netikras, tikra arba netikra meilė, apie ką kalba Apaštalas’. Pana- 
šiai atsitinka ir su atvaizdais. Yra autentiškai šventų ir religinių atvaizdų arba kitų, 
netikrų, kurie dedasi religiniais: tai ir yra stabai, simuliakrai, skulptūros, lydyto me- 
talo statulos, portretai ir kiti. Jei norėtume ištyrinėti jų etimologiją ir tarp jų esančius 
skirtumus, turėtume ilgai ir smulkiai aiškintis, o tai nėra mūsų šių samprotavimų 
tikslas. 

Pakanka pasakyti, kad kai kas jau bandė daryti skirtumą tarp šių vardų ir kiek- 
vienam jų, medžiagai ir formai, priskirti ypatingus bruožus”. 

Kiti manė, kad graikiškas terminas Idolum yra supaprastintas termino The- 
raphim atitikmuo, kurio pėdsakų galima aptikti Teisėjų (Ts 17; 18) ir pranašo Ozėjo 


(Oz 3) knygose. Šiai temai daug dėmesio skyrė Šv. Rašto tyrinėtojai ir rabinai. 


78 Rom 12; 2Kor 6. 
79  Origenas, Hom VIII, 20. 

Dar kiti šiuos vardus painiojo ir vartojo kaip sinonimus, kurie visi reiškė at- 
vaizdą. Šv. Jeronimas rašo, kad Šv. Rašte sutinkamus terminus Idola, Aquila reikia 
suprasti kaip Figuras vel imagines (Pavidalus arba atvaizdus)**. Ciceronas rašo: „At- 
vaizdai, vadinami idola^*. Platonas: „Idola vadiname atvaizdus, kurie esti ir vande- 
nyje, ir veidrodžiuose, ir tapytus, išreikštus pavidalais arba figūromis, ir kitokius tos 
rūšies“. Panašiai ir lotyniškas terminas simulacrum kildinamas iš graikiško termi- 
no Idolum, kaip matome 113 psalmės lotyniškame vertime, kur sakoma: simulacra 
gentium, argentum et aurum („Pagonių stabai [=panašybės] - sidabras ir auksas“), 
kas graikiškai skamba šitaip: va si00iaTwv e0vov. 

"Tad, nekreipdami dėmesio į visus šiuos įvairių kalbų specifinių terminų 
skirtumus ir sutikdami su jų bendra vartosena, kuri vienintelė svarbi kalbant 
bet kuria kalba, sakysime, kad Šv. Raštas ir šventieji mokytojai terminą „atvaiz- 
das“ supranta šia, ką tik apibrėžta prasme ir kad juo gali būti nusakoma gera ir 
šventa figūra arba pikta ir velniška figūra. Tačiau bendroji ir dažniausioji varto- 
sena turi pozityvią prasmę, kylančią iš žodžių, kuriuos Mozė taria Dievo lūpo- 
mis: „Padarykime žmogų pagal mūsų atvaizdą ir panašumą““, ir kitose vietose. 
Bet terminas „stabas“, kaip ir simuliakras, [akmens] skulptūra, metalo statu- 
la, paprastai naudojamas negatyvia prasme, tarsi būtų kalbama apie įstatymo 
smerkiamus dalykus, ir tai daroma dviem atvejais: kai vaizduojami nesantys ir 
niekados nebuvę dalykai arba kai dalykai vaizduojami kitokie, negu jie iš tiesų 
yra. Tad pirmąja prasme suprantame sfinksą, tritoną, žmones šunų veidais ir 
kita, dalykus, kurių gamtoje niekas nematė, apie kuriuos šv. Paulius sako: „nes 
stabas pasaulyje yra niekas““*, ir Teodoretas: „Stabas (idolum) neturi realios bū- 
ties; kadangi pagonys vaizduoja tai, ko niekur nesama, pvz. sfinges, tritonus ir 
kentaurus, o egiptiečiai - žmones su šuns ir jaučio veidais, Šventasis Raštas tai 


paprastai vadina idola““. Tertulijonas tvirtina, kad žodis kilęs iš graikiško ter- 


80 De Haeb. quest XXXI. 
81 De finibus I. 

82  Sophista. 

83 Pr1,26. 

84  1Kor 10, 19-20. 


85 Exo. XX. 

mino ei8oc, kuris reiškia „formą“, o jo deminutyvas ei8oAov atitinka „formelę“, 
turint galvoje tariamą formą daikto, kuris neturi esmės ir tikrovės (De idolatria). 
Dar kiti įvairiai argumentuodami sako, kad Idolum kilęs iš graikiško s1600vvn, 
kuris lotyniškai reiškia species doloris (skausmo pavidalas). 

Antrąja prasme suvokiami žmonių, gyvūnų, saulės ir žvaigždžių atvaizdai, skirti 
garbinimui. Jie vadinami stabais, nes, nors esme ir forma yra realūs, tikslas, dėl kurio 
jie pavaizduoti, labai skiriasi nuo jų realios būsenos, kaip aiškina ir šv. Augustinas: 

„Pagonys garbina tai, kas yra, bet neturi būti garbinama kaip dievai“““. Teodoretas 
šituos atvaizdus vadina bendrai „paveikslais“, kuriuos Senasis Testamentas draudė 
sakydamas: „Nedarysi sau drožinio nei jokios panašybės““?, ir tai buvo suprantama 
kaip draudimas juos garbinti, nes pasakyta: „kad juos garbintumėte““*, kaip aiškina 
ir šventieji mokytojai*?, 

Tą patį reiškia ir aukščiau paminėti žodžiai „simuliakras“, „skulptūra“, „metalo sta- 
tula“, dažnai naudojami Senajame Testamente ir suvokiami negatyviąja prasme kaip 
Dievo prakeikti ir uždrausti Šventojo Įstatymo. Šv. Ambraziejus sako: „Simuliakras 
iš tikro yra ne kas kita, kaip mirtingojo dalyko atvaizdas, bet simuliakrais prisidengęs 
garbinamas velnias“. Yra ir kitų terminų, kuriais vadinami stabai. Visus juos Šv. Raš- 
tas smerkia. Tai Molochas, Aftarotas, Baalas, Chamas, Melchonas, Remfa ir dar kiti. 

Čia reikia įspėti skaitytoją prieš apgaulingą melą, kurio imasi eretikai, katalikiš- 
kojo maldingumo priešai, pabrėždami, kad Šv. Raštas smerkia stabus, simuliakrus 
ir kita, apie ką kalbėjome. Jie „stabais“ arba tolygiais terminais vadina kiekvieną at- 
vaizdą, norėdami iš krikščionių tautos išrauti paveikslų naudojimą. Pačiam žodžiui 

„stabas“ esant pasibaisėtinam jau vien savo skambesiu jie atbaidė žmones nuo bet 
kokių atvaizdų. Jie net iškraipė lotyniškų ir graikiškų žodžių vertimus, pavyzdžiui, 


€ ox 


termino eikwv, kuris vietoj „paveikslas“ verčiamas žodžiu „simuliakras“, šitaip jj pa- 


darant nekenčiamu. 


86 Contra Faust. XX, 6. 
87 Exo, XX. 

88 Kun 26,1. 

89 Summa, 1.2 q.100 a. 4. 


90 Ad Corinth. X. 

"Teisingai Nikėjos susirinkimas” ekskomunikavo šituos eretikus, gudriomis subti- 
lybėmis norinčius įnešti sumaištį į atvaizdo sąvokos vartojimą: „Tebus atskirtas [nuo 
Bažnyčios] tas, kuris šventuosius paveikslus vadina stabais; tebus atskirtas tas, kuris 
Šventojo Rašto ištaras prieš stabus nukreipia prieš šventuosius paveikslus, tebus atskir- 
tas tas, kuris drįsta tarti Šventąją Katalikų Bažnyčią kada nors priimant stabus“*. Tai iš 


naujo buvo pakartota Konstantinopolio susirinkime, valdant popiežiui Adrijanui II*. 


Il knyga 
SKYRIUS IX 
Apokrifiniai paveikslai 

Termina „apokrifas“ bažnytiniai autoriai taiko knygoms ir raštams, bet ne visi 
jį vartoja vienoda prasme. Vis dėlto visi sutinka su vienu aspektu: visas knygas, kal- 
bančias apie religiją, galima suskirstyti į tris kategorijas - kanoninės, hagiografinės, 
apokrifinės**. Kanoninės knygos yra autoritetingos ir būtinos, nes jos kalba apie ti- 
kėjimo dalykus, kaip kad Šv. Raštas, kurį parašė ne žmogus, bet pats Dievas žmogaus 
ranka“. Hagiografinės knygos nėra privalomos, bet vis tiek yra autoritetingos ir dėl 
to jos viešai skaitomos tikinčiųjų ugdymui. Apokrifinės knygos nėra nei autoritetin- 
gos, nei būtinos ir jeigu net neuždraustos, negalima jų skaityti viešai, bet tik priva- 
čiai ir labai atsargiai. Joms būdinga tai, kad nežinomas jų autorius arba kad painioja 
netikras žinias su tikromis, arba kad pasakojami dalykai atrodo neturį pagrindo, 
arba dar dėl kitų priežasčių. Šios knygos tarp žmonių cirkuliuoja ne viešai ir skaito- 
mos paslapčia. Apokrifinių knygų pavyzdžiai galėtų būti Trečioji ir Ketvirtoji Ezdros 
knygos, Išganytojo vaikystės knyga, Nikodemo evangelija ir kitos, kurias popiežius 


Gelazijus mini savo dekrete““. Taip pat reikia įspėti, kad jei apokrifinis raštas saugo- 


91 Apeliuojant į 325 m. įvykusį pirmą visuotinį Bažnyčios susirinkimą, su protestantais 
polemizuojama netiesiogiai ir parodoma, kad jų mokymas teatkartoja senas, jau kadaise 


atmestas erezijas. 
92 Syn. VII, a. 4-5 e 7. 
93  Adrijanas II Romos popiežiumi buvo 867-872; Syn., VIII, a.8. 
94  Hagiografinémis knygomis čia galbūt vadinami šventųjų gyvenimų rinkiniai, tokie kaip 
Aukso legenda bei šventuosius pristatantys skaitiniai, sudėti į brevijorių (Valandy liturgiją). 
95  Summa,1. O.1a. 8. 


96 Sancta. 15. 

mas ilgai ir jis pasakoja akivaizdžiai melagingus dalykus, kyla grėsmė tuos dalykus 
palaikyti tikrais ir šiuo atveju tokia knyga turi būti ne tik priskirta apokrifams, bet ir 
uždrausta. Šv. Jeronimas mini dalykus, kuriuos pasakoja jo laikais populiari knyga, 
pavadinta Apie Pauliaus ir Teklės keliavimus bei pakrikštytą liūtą, kurios autorius 
vėliau prisipažino viską išsigalvojęs dėl per didelės pagarbos šv. Pauliui, bet taip pat 
ir pats norėjęs išgarsėti”. O kiek tai susiję su tikrais pasakojimais, užrašytais knygose, 
ilgą laiką laikytose apokrifinėmis, pats Dievas parodo jų neabejotiną autentiškumą 
stebuklais ir kitais akivaizdžiais įrodymais, kaip yra atsitikę su penkiomis knygomis, 
kurių žydai nepripažino kanoninėmis**, nes manė jas esant nepatikimomis, bet ku- 
rias vėliau į kanoną įtraukė visuotiniai [Bažnyčios] susirinkimai. Taip atsitiko su pa- 
sakojimais apie antipodų žemes ir apie žmones, gyvenančius už tropikų juostos: ilgai 
manyta, kad tai netiesa, bet vėliau įrodytas jų tikrumas. Tad kalbant apie paveikslus, 
kurie dažnai susiję su knygomis, apokrifiniais vadinsime tuos, kurie vaizduoja daly- 
kus Bažnyčios laikomus netikrais, nors ir nesmerkiamais, dėl kurių esama abejonių 
arba kurių tikrumo neįmanoma patvirtinti. Tad tapytojai geriau tesusilaiko nuo to- 
kios tapybos. Ypač, kad neklaidintų tariamais dalykais paprastų žmonių ir kad savęs 
pačių ir savo laiko negaišintų tam, kas nebūtina, galėdami tuo pat metu užsiimti 
prasmingesniais darbais. 

Norint atpažinti, kurie paveikslai yra apokrifiniai, primename, kad reikalingas 
kritiškumas, dalyko išmanymas ir išmintingų Žmonių geras patarimas. Kalbant apie 
knygas, visko, kas nepaliudyta Šv. Rašte, iš karto nepriskiriame netikram ir melagin- 
gam, nes juk yra šventųjų tėvų ir Katalikų Bažnyčios pasakojimų, kuriuos priimame 
pagarbiai, taip kaip moko Tridento susirinkimas“. Jie remiasi [Šv.] Rašto žodžiais, 
kaip sako šv. Bazilijus: „Mėgindami atmesti nerašytus papročius kaip neva neturin- 


čius didelės galios, baigsime tuo, kad užmesime ir svarbiausias Evangelijos dalis“**. 


97 De script. eccl. in vita s. Luca. 


98 Šios, vadinamosios deuterokanoninės (Antrojo kanono) knygos buvo parašytos graikiškai 
arba iš hebrajų kalbos išverstos į graikų kalbą; jos pateko į Aleksandrijoje parengtą Senojo 
Testamento knygų sąvadą, tačiau nebuvo priimtos Palestinos žydų. Jas iš biblinio įkvėptųjų 
knygų kanono pašalino ir protestantai. 

99 Sess. 4. 


100 De Spiritus Sancto, 27. 


622 


IV SKYRIUS. NARATYVINIAI TEKSTAI / KRIKSCIONISKIEJI TEKSTAI 


Ta patį galima pasakyti apie paveikslus, kurie jei net nevisiškai dera su šventais 
žodžiais, neturi neišvengiamai būti laikomi apokrifiniais. Svarbu, kad jie laikytųsi 
šventųjų tėvų autoriteto ir Bažnyčios praktikos. Tai sąlyga, kurią Vincentas Lerinie- 
tis kėlė visiems bažnytiniams dalykams: „Kad būtų priimta visų, visur ir visada““", 
Tad nors Evangelija nesako, kad nukryžiuojant mūsų Viešpatį gėdingosios jo kūno 
dalys buvo pridengtos, vis dėlto pagrįstai galima manyti, kad taip buvo ir šitaip jį 
per amžius visi krikščionys vaizdavo. Tad būtų kone nusikaltimas dabar tuo abejoti. 
Šv. Raštas nesako, ką Švč. Mergelė veikė - vaikščiojo ar sėdėjo, siuvo ar ką kita darė 
Apreiškimo metu, kai arkangelas Gabrielius ją pasveikino, bet visi tapytojai ją vaiz- 
davo ant kelių besimeldžiančią. Galime manyti, kad turbūt taip ir buvo. Evangelija 
nesako, ar mūsų Išganytojas būdamas kūdikis su motina ir šv. Juozapu bėgo į Egiptą 
pėsčiomis ar raiti, ar naudodami kitas priemones, tačiau tapytojai dažniausiai vaiz- 
duoja Švč. Mergelę su kūdikiu ant asilo. Galima manyti, kad taip ir buvo, žinant, 
kad Švč. Mergelė buvo dar jauna ir reikėjo nukeliauti labai ilgą atstumą, taip pat 
tai, kad visos moterys šitaip keliaudavo, ką patvirtina pats Šv. Raštas, kalbėdamas 
apie Mozės žmoną ir vaikus: „Taigi Mozė pasiėmė savo žmoną ir sūnus, užsodino 
juos ant asilo ir leidosi kelionėn į Egipto žemę“"**. Šv. Pauliaus atsivertime paprastai 
vaizduojamas pasibaidęs arklys, nuo kurio šventasis krinta žemėn, nors šv. Lukas 
nesako, kaip Paulius keliavo - pėsčiomis ar raitas. Tačiau žinant tautos vadovų ir 
kunigų jam skirtą užduotį, tikėtina, kad į Damaską jis keliavo raitas, kaip visi tokio 
rango veikėjai. Tad nenuostabu, kad jis šitaip pavaizduotas. Ta pati taisyklė galioja 
ir daugybei kitų pavyzdžių. 

Reikia iš karto įspėti, jog neužtenka tapytojams susitarti, kaip jie tam tikrus da- 
lykus tapys, ar tai pakankamai pagrįsta ir tikėtina, ar bent Bažnyčios mokytojams 
priimtina. Iš tiesų kartais jie tapo tai, ką matė kitus tapant, nesvarstydami gera tai 
ar bloga, kaip sako šv. Bazilijus: „Tapytojai iš paveikslų tapydami paveikslus, dažnai 
stokoja provaizdžio““. Taip pat negana, kad paveikslo tema būtų perimta iš autori- 


tetingo Bažnyčios mokytojo pasakojimo. Taip pat nevalia pasitikėti visomis išgirs- 


101 Contra prof. Novat. 
102 Iš 4, 20. 


103 Gord. Mart. Hom. 19. 

tomis detalėmis, jei jos nesutampa su kitais pasakojimais ir joms nepritarė Šventoji 
Bažnyčia. Tad reikia didelio atidumo ir išminties, kaip kad apie knygas ir apokrifi- 
nius raštus, naudodamas šv. Pauliaus žodžius'“*, rašė popiežius Gelazijus: „Visa ištir- 


kite, kas gera.“ 


KOMENTARAS 

Kardinolas Gabriele Paleotti (1522-1597), parašęs vieną įtakingiausių bažnyti- 
niam ir iš dalies pasaulietiniam menui skirtų norminių veikalų, buvo profesionalus 
teisininkas. 1546 m. Bolonijos universtete jis tapo abiejų teisių daktaru, vėliau to 
paties universiteto civilinės teisės profesoriumi, dirbo teisininku Bolonijos sena- 
te, bažnytiniame Romos Rotos teisme. 1562 m. buvo paskirtas Tridento visuotinio 
Bažnyčios susirinkimo teisės konsultantu ir kardinolų legatų pagalbininku. Susirin- 
kimui pasibaigus popiežiaus įtrauktas į komisiją, turėjusią paskelbti Susirinkimo 
nutarimus ir rūpintis bažnytine reforma. Tuo pat metu, 1565 m. pakeltas kardinolu. 
1566 m. kardinolas (būsimasis šventasis) Karolis Boromiejus jam suteikė vyskupo 
šventimus. Savo Bolonijos arkivyskupijoje Paleotti ėmėsi pertvarkos, analogiškos tai, 
kurią įvykdė Milane šv. Karolis Boromiejus - moderni sielovada, išplėtota katalikiš- 
ka socialinė veikla, aukštesni moraliniai ir intelektiniai reikalavimai dvasininkijai 
buvo atsakas protestantiškos Reformos iššūkiui. Nauja bažnytinio meno prasmės ir 
estetinių orientyrų paieška buvo sąlygota tiek protestantizmo bei vidinės bažnytinės 
kritikos, tiek renesansinės dailės akligatvio, vadinamojo manierizmo, pasižymėju- 
sio ekscentriška vaizduosena, įmantriais siužetais, intelektualizmu ir juslingumu, 
gausiomis vaizdinėmis „citatomis“. Paleotti veikalas, itališkai išleistas 1582 m., buvo 
nukreiptas ir prieš „prietaringą“ šventųjų paveikslų garbinimą, ir prieš protestan- 
tų, kaltinusių katalikus stabmeldybe, kritiką. Antra vertus, jame ryžtamasi pateikti 
ikonografinius, teologinius ir estetinius orientyrus, kurių turėtų paisyti Bažnyčiai 
kuriantis dailininkas. Iš dviejų knygų sudarytame traktate pirmiausia pateikiama 
atvaizdo teorija, formuojama iš istorinės ir teologinės perspektyvos, aptariama reli- 
ginių atvaizdų kilmė, jų religinė funkcija pagonybėje ir krikščionybėje, jų ugdomoji 


ir šviečiamoji reikšmė. Antroji dalis skirta netinkamam religinių ir pasaulietinių 
104 17Tes 5, 21. 

atvaizdų kūrimui ir naudojimui, konkretiems ikonografijos ir estetikos klausimams. 
Dailės istorijai svarbūs ne tik teoriniai svarstymai apie atvaizdų pobūdį ir funkciją 
(skelbiama I knygos ištrauka), bet ir ikonografinės nuorodos bei tuo metu aktualių 
problemų analizė - tarp jų ir klausimai, kokia yra Šventajame Rašte neišplėtotų, bet 
tradicinių siužetų vieta bažnytinėje dailėje, kiek laisvės turi dailininkas, interpretuo- 
damas biblinius tekstus. 

Rašydamas savo knygą Paleotti konsultavosi su iškiliausiais to meto Katalikų 
Bažnyčios teologais ir ganytojais praktikais, gilinosi į kitų savo meto katalikų auto- 
rių darbus, skirtus dailės klausimams, todėl knyga 1594 m. Igolštate „visų bažnyčių 
labui“ buvo išleista lotynų kalba ir tapo vienu programinių potridentinės reformos 
veikalų. Paleotti pažiūrų įtaka įžvelgiama Bolonijos dailininkų, ypač Carracci šei- 


mos kūryboje. 


VYTAUTAS ALIŠAUSKAS 

Federico Borromeo. Apie sakraline tapyba 


»  Versta i3: De pictura sacra, 1624 — Federico Borromeo, Sacred Painting. Museum 
(The I Tatti Renaissance Library), sudaryt. ir vert. Kenneth S. Rothwell Jr.; įvadas ir komentarai 
Pamela M. Jones, Cambridge (Ma.) - London: Harvard University Press, 2010, p. 20, 22, 94, 96 


(iš lotynų k. vertė ir komentarus parengė Vytautas Ališauskas) 


Iknyga 
6. Apie nuogybę 

Darnos (decorum)'5, apie kurią jau kalbėta, dalis yra nuogybės vengimas, kai ji 
arba nėra būtina slėpinio tiesai [išreikšti], arba gresia užgauti žiūrovo jautrumą bei 
sumažinti maldingumą. Niekad negalėjau aiškiai suprasti, kuriam galui menininkai 
vyrus ir moteris paveiksluose daro nuogus, jei nei tų, nei anų kūnai neregimi tokie 
aikštėse ir gatvėse, o atitinkamas vaizdas laikomas gėdingu ir nemaloniu kiekvieno 
akims, kai kam nors tenka pamatyti. 

Kūnus pridengti ar apgobti nėra jokia naujiena: taip pat ir senasis romėnų me- 
nas tai nustatė, tarsi bodėdamasis graikų, kuriems nuogybė patiko, papratimu'“. Ne 
veltui tapytojas Arelijus“? buvo griežtai peikiamas, kad vaizduoja nuogus vyrus bei 


moteris. O ir patys graikai, orumą bei kukluma branginantys, jau vėlesniais laikais*“š, 


105 Decorum - viena pagrindinių estetinių Federico Borromeo traktato sąvokų (plačiai aptarta 
kn. I, sk. 2). „Decorum kiekvienam daiktui yra ne kas kita, kaip tai, kas pateikus mums 
žiūrėti taip aiškia dera, kad negalima nei nuimti, nei pridėti. Taigi yra tai, kas turi būti. 
Indecorum būtų tai, kas yra arba žemiau arba aukščiau decorum, kai to, kas privalo būti, yra 
per daug arba per maža.“ Šis aptarimas primena aristoteliškąją dorybės kaip vidurio tarp 
pertekliaus ir stokos sampratą. Šią sampratą praplečia nuoroda į pitagoriškąją ir hipokratinę 
tradiciją - decorum yra dalių pusiausvyros ir harmonijos išraiška. Sąlygiškai decorum 
versdami „darna“ norime pabrėžti būtent šį meno kūrinio aspektą. 

106 Plinijus Vyresnysis Gamtos istorijoje (HN 34.5[10]) nesmerkia graikų papročio žmones 
vaizduoti visai nuogus, tačiau pabrėžia, kad tradicinė romėnų vaizduosena kita - pridengti 
kūną šarvais, toga arba kokiu kitu apdaru. 

107 Borromeo žinias apie tapytoją Arelijų ima iš Plinijaus Gamtos istorijos (HN 35.10[37]; 
orig. rankraščių forma - Arellius). Jis yra romėnų vertintas tapytojas, gyvenęs prieš pat 
imperatoriaus Augusto valdymo pradžią. Plinijus, pripažindamas Arelijaus meninį 
meistriškumą, kritikuoja jį už tai, kad deivėms suteikdavęs savo mylimų prostitučių išvaizdą. 


108 Kalbama apie bizantines ikonas. 

tapydami Švenčiausiąją Mergelę, rodydavo tik viršutinę dieviškojo kūno dalį, visa 
kita apsupdami apsiaustu — tai ir dabar matyti kai kuriuose paveiksluose. Šitaip pa- 
rodoma ir klaida tų, kurie žindomą Kūdikį vaizduoja taip, kad Dievo Gimdytojos 
krūtinę bei kaklą atveria, apnuogina, tuo tarpu jų išvaizda turi būti perteikiama tik 
itin atsargiai ir kukliai. Taip pat kai kurie vaizduoja nuogas abiejų lyčių šventųjų 
kojas ir jas taip supina tarpusavyje, kad žiūrovams gali kilti nederamų minčių. Šitas 
dalykas vėlesnės kartos akyse pakenkė vienam garsiam menininkui tiek, kad tai teko 
pašalinti iš jo paveikslų"“?. 

Vis dėlto, kai kuriems nuogybė taip patinka, kad, atsimindami gražiausias ro- 
mėnų statulas buvus visiškai nuogas, tokiu būdu pridengia kūnus, jog drauge paro- 
do juos nuogus. Tokius reikia perspėti, kad pamėgdžiodami profaniškus atvaizdus, 
neužmirštų krikščioniškojo maldingumo. Juk praėjo tie laikai, kai Marsas, Junona 
ar Venera buvo laikomi Dievybės vietoje. Jei Apelis"? gyventų šiandien, tai šventųjų 
vyrų ir moterų nekurtų tokiu būdu, kokiu buvo pratęs kurti anuos tuščius dievus. 
Jis atsižvelgtų į laiko aplinkybes, prakilnumą ir darną. Tačiau mūsų laikais retas dai- 
lininkas drovėtųsi aprengti Mergelę ankštu drabužiu, išryškinančiu [kūno] detales 
taip, nelyg būtų pridengta paprasčiausiu šydu. Supeikti šių darbų nedrovumui verta 
pateikti šiuos [bažnytinio] susirinkimo žodžius: „Griežtai draudžiame šventovėse 
išstatyti palaido pobūdžio arba perdėto meninio įmantrumo paveikslus, nutapytus 


sužadinti veikiau pasaulietiškai tuštybei, o ne maldingumui^", 


Il knyga 
6. Apie angelų atvaizdus 

Iki šiolei aptarus gražiausius mirtingųjų pavidalus, neabejotinai reikia aptarti 
ir tam tikrus angelų pavidalus, mat šioms dangiškosioms dvasioms įprasta suteikti 


žmogišką išvaizdą. Jų pavidalai nuo žmogiškųjų kūnų pirmiausia atskiriami iš to, 


109 Spėjama, kad čia turima galvoje vėlyvoji Michelangelo kūryba, vis dėlto nėra aišku, iš 
kurių jo kūrinių tokie vaizdai buvę „pašalinti“. Galbūt Borromeo apibendrintai kalba apie 
Vatikano rūmų Siksto koplyčios Paskutinį teismą. 

110 Apelis - IV a. pr. Kr. gyvenęs graikų tapytojas, ypač vertintas Plinijaus Vyresniojo („pralenkė 
visus prieš jį ir po jo buvusius“, HN 35.36) ir kitų Antikos intelektualų. 

11 Mainco provincinio susirinkimo (1549) nuostata; formuluotė priklauso jį sušaukusiam 


Mainco arkivyskupui Sebastijonui von Heusenstammui (m. 1555). 

kad turi sparnus, todėl reikia pažiūrėti, ar dera vaizduojant angelus šitą požymį pri- 
dėti, ar verčiau jo nepaisyti. Žinia, Mykolas Angelas vaizdavo juos be sparnų”, o ir 
iš pagonių liudijimo bei pagrindimo galima parodyti, kad sparnai esą pertekliniai. 
Antai pats Homeras, kuris, kaip tikima, viską regėjęs ir pažinęs, ne tik nemanė, kad 
dievai turėtų irtis [ore] sparnais, bet ir pavaizdavo juos judant suglaustomis kojomis, 
o ne mūsų būdu žingsniuojant. 

Antra vertus, angelus matyti sparnuotus norėtų labai rimti autoriai, tai jie grin- 
džia įvairiais argumentais. Tačiau to dabar nereikia ginčyti sakant, esą tokie angelų 
paveikslai nėra tikri ir patikimi jų atvaizdai, bet žmogaus mintijimo padaras. Juk nė 
vienas sveiko proto žmogus nemano, kad tie angelų atvaizdai kurti iš natūros, bet 
žino, kad tai - jų prigimties netobulos panašybės arba simboliai ir įvaizdžiai (figura). 
Tiesa, esu sutikęs žmogų, kuriam regėjosi kitaip: kartą pas tapybos žinovą tarp kitų 
iškilių paveikslų gėrėjomės septynių angelų galvomis"; tasai žmogus, mums besi- 
klausant, pasiteiravo, ar šios angelų galvos ir veidai nutapyti iš natūros. 

Taigi angelų paveikslai turi būti daromi geriausio pavidalo, kokiu įmanoma iš- 
reikšti jų prigimtį ir prakilnumą. Jų greitumui pažymėti pridedami sparnai, drabu- 
žis - kuklumui, veidai žmogiški — nes jokie kiti nėra tobulesni. Jų išvaizda turi būti 
jaunatviška, ženklinanti jų jėgą ir galią, kurios nepaliečia jokia senatvės bejėgystė. 
Jie vaizduojami ir nuogi, idant būtų aišku, kaip toli esti nuo bet kokių žmogiškųjų 
reikalų suteršties; na, o basos pėdos rodo juos esant pasirengus vykdyti kiekvieną 
Dievo paliepimą. Taip pat juk ir Mozei, ir Izaijui, ir apaštalams buvo liepta Dievo 
nurodymus vykdyti basomis"*. 

Negana to, angelų drabužiai gali būti tapomi panašūs į drobę, kaip mini Ezekie- 


16 


lis'^, arba kaip kunigiškas apdaras, minimas Apokalipséje"5, arba akmens spalvos, 


12 Michelangelo sienų tapybos kompozicijoje Paskutinis teismas angelus nutapė nuogus ir 
be sparnų; galimas daiktas, kad anksčiau jo ištapyto Siksto koplyčios skliauto ignudi irgi 
vaizduoja angelus. 

13 Veikiausiai kalbama apie paveikslą, kuriame pavaizduoti septyni arkangelai, kurių vardai 
žinomi iš apokrifų. Jų kultas XVI-XVII a. sandūroje plito tarp jėzuitų. Tikslus siužetas 
nutylimas galbūt dėl abejotino šio kulto ortodoksalumo. 

114 Iš3, 5; Iz 20, 2; Mt 10, 10. 

115  Ez9, 2-3; 10, 2. 


116 Apr a5, 6. 

kaip sakoma toje pačioje Apokalipsėje"", arba vien tik apsupti paties švytėjimo, kaip 
juos regėjo Adomas, tačiau ne visada žmogiškos išvaizdos. Kartais [vaizduojami] 
priėmę gyvūnų pavidalą, o Šventuosiuose Raštuose tos dieviškosios dvasios esti ra- 
tai"? ir brangakmeniai'*, debesys"*, véjai^ ir liepsnos“*. Tokias panašybes ir vizi- 
jas kai kurie i$ mūsiškių žmonių svarstė savo raštuose", taip pat kadaise Dionizas 
Areopagietis savo giliu mintijimu šiuos slėpinius išaiškino, o ypač tyrinėjo, kodėl 


angelams suteikiamas ugnies pavidalas"^. 


KOMENTARAS 

Federico Borromeo (1564-1631) - kardinolas, Milano arkivyskupas, didžio Baž- 
nyčios reformatoriaus šv. Karolio Boromėjaus (Carlo Borromeo; taip pat kardinolo 
ir Milano arkivyskupo) jaunesnysis pusbrolis. Buvo plačiai išsilavinęs: Paduvoje bai- 
gė teologijos ir teisės mokslus, Bolonijoje - matematiką ir filosofiją, Romoje - klasi- 
kines studijas. Dirbo komisijose lotyniškam Šv. Rašto vertimui (Vulgatai) peržiūrėti 
ir Tridento susirinkimo dokumentams leisti. Jo dvasinei raidai ir karjerai didelės 
įtakos turėjo moderniųjų vienuolijų - jėzuitų ir oratorijonų - aplinka. Oratorijonų 
steigėjo šv. Pilypo Nerio rekomenduotas 1595 m. Federico tapo Milano arkivyskupu. 
Buvo ne tik uolus ganytojas, bet ir kultūros žmogus - mieste įkūrė garsiąją Bibliote- 
ca Ambrosiana, prie jos - dailės muziejų ir akademiją. Šio muziejaus rinkinį aprašė 


veikale Muziejus (Museum, 1625), o traktate Apie sakralinę tapybą (De pictura sacra, 


17 Neaišku, kuri Apreiškimo Jonui vieta turima galvoje. 
118 Ez1, 15-21; 10, 9-17. 

19 Ez1, 16. 

120 Apr10,1. 

1231 Ps104, 4; Zch 6, 5. 

122 Ps104,4; Apr 4, 5. 


123 Pamela M. Jones teigia, kad Borromini čia nurodas vienuolio dominikono Giordano Bruno, 
inkvizicjos nuteisto už ereziją ir sudeginto Romoje 1600 m., veikalo De imaginum, signorum, 
et idearum compositione (1591) šeštąjį skyrių. Neatrodo, kad ši nuoroda būtų tiksli. Veikiau 
kalbama apie kurį nors jėzuitų ar oratorijonų veikalą, skirtą angelams. 

124 Dionizas Areopagietis buvo apaštalo Pauliaus į krikščionybę atverstas atėnietis (Apd 17, 34). 
Vėliau, V a. ar net VI a. pab., pastarojo vardu paskelbti nenustatyto neoplatoniko 4 traktatai 
ir 10 laiškų padarė milžinišką įtaką krikščioniškai spekuliatyviajai teologijai. Borromeo turi 


galvoje (Pseudo) Dionizo Dangiškosios hierarchijos 1 ir 15 skyrius. 

1624) suformulavo principus, kurių menininkai turėtų laikytis kurdami religinę 
dailę. Veikalas pasižymi ne tik ikonografinėmis ir teologinėmis nuorodomis, bet ir 
klasikinio meno bei literatūros išmanymu. Borromeo bažnytiniam menui kelia ne 
tik dogminius ar moralinius, bet ir estetinius reikalavimus, paremtus antikine filo- 
sofija. Antra vertus, dailės kūrybą jis mato kaip istoriškai sąlygotą ir kintantį reiškinį, 
su Renesanso daile, ypač Michelangelo palikimu. Pripažindamas Renesanso kūrėjų 
talentą ir svarbą, drauge jis brėžia naują, reformuotos katalikybės, bažnytinio ir aps- 


kritai religinio meno perspektyvą. 


VYTAUTAS ALIŠAUSKAS 


V SKYRIUS 


Dokumentai 


Istoriniuose tyrimuose dokumentais dažnai apibendrintai vadinami visi faktinės 
informacijos suteikiantys rašytiniai ir vaizdiniai šaltiniai. Tačiau siauresne prasme, 
kuria remiasi ši Antologija, dokumentai - tai teisinę galią turintys tekstai, surašyti 
ir įforminti pagal nustatytą tvarką ir reglamentuojantys tam tikrą žmonių veiklos 
sritį. Šiems šaltiniams būdingas vienalaikiškumas (pavyzdžiui, fiksuojant tam tikrą 
situaciją esamuoju laiku, sudaromas inventorius, atliekama vizitacija, išduodama 
sąskaita, skelbiama teismo nutartis), tačiau dalis jų yra orientuoti į ateitį, jų turinys 
numato, kas turėtų būti (pavyzdžiui, tikintis tam tikrų rezultatų suteikiamas leidi- 
mas kokiai nors veiklai, skiriami paveldėtojai ir testamento vykdytojai, sudaroma 
sutartis, numatanti, koks dailės kūrinys ir kokiomis sąlygomis bus sukurtas ir kt.). 

Dailės istorikas, tirdamas tokio pobūdžio dokumentus, visų pirma, ieško faktinės 
informacijos apie dailininkų gyvenimą ir veiklą, santykius su aplinka (užsakovais, mo- 
kytojais, mokiniais, kolegomis, šeimos nariais ir kt.), leidžiančios patikslinti kūrinių 
atribuciją, sudaryti dailės ar architektūros kūrinio „biografiją“, išaiškinant sukūrimo 
aplinkybes, savininkus ir jų kaitą, viešinimo laiką ir vietas ir pan. Dokumentai yra ne 
tik vertingas informacijos šaltinis, bet taip pat padeda verifikuoti kituose šaltiniuose 
pateiktas žinias. Būtent ši aplinkybė reikalauja atidos, nes dokumentai ne tik buvo 
rašomi, bet ir klastojami. Istoriniai dokumentai neretai žūdavo gaisruose ar pasimes- 
davo, tuomet remiantis liudytojų parodymais būdavo sudaromi nauji. Neretai nau- 
juosiuose atsirasdavo sudarymo laikui aktualių detalių. Esama ir klastočių, surašytų 
siekiant finansinės ar politinės naudos. Kartais tokiose klastotėse, siekiant sustiprinti 
autentiškumo įspūdį, minimi dailės ir architektūros objektai, dailininkai. 

Dokumentą kaip dailės šaltinį siauresniąja prasme pristatantis skyrius suskai- 


dytas į septynis poskyrius. Trys iš jų skirti labai konkretiems administraciniams 

dokumentams, tai - inventorius, sutartis ir testamentas. Poskyryje „Teismo byla“ 


kalbama apie įvairios rūšies dokumentus, susijusius su teisminiu bylinėjimusi, nes 
dailės istorikui dažnai įdomesnė ir vertingesnė yra ne pati teismo nutartis, bet kiti 
į bylą įeinantys dokumentai, kitaip sakant, - teisminio tyrimo pagalbinė medžiaga. 
Poskyryje „Sąskaita“ pristatyti finansiniai dokumentai, patvirtinantys piniginių iš- 
mokų faktą. Poskyris „Valstybės teisės aktas“ buvo išskirtas tam, kad padėtų atskirti 
įstatymo galią turinčių dokumentų reikšmę dailės istorijos tyrimams, nors tipologi- 
niu požiūriu šio pobūdžio dokumentai galėjo atsidurti ir poskyryje „Oficialus raštas“, 
kuriame apžvelgti įvairūs ne privataus pobūdžio dokumentai, perteikiantys faktinę 


informaciją ir skirti tiek uždarai vartotojų grupei, tiek viešinimui. 


GIEDRĖ MICKŪNAITĖ 


INVENTORIUS 


Turto inventoriai, kuriuose minimi dailės dirbiniai, žinomi nuo Antikos. Dvarų, 
bažnyčių, miestų, įmonių kilnojamojo ir nekilnojamojo turto inventoriai buvo sura- 
šomi Viduramžiais, Renesanso ir Baroko laikais; lygiai taip pat elgiamasi ir šiandien. 
Žinoma, skirtingų epochų inventorių vertė dailės istorijai skiriasi. Reikšmingesni tie, 
kurie pateikia kituose šaltiniuose neaptinkamus duomenis. Inventoriuose paprastai 
įvardijami ir aprašomi pastatai bei juose saugoti daiktai: nuo virtuvės reikmenų iki 
baldų ir ginklų, bažnyčių inventoriuose - šventovės vidaus įranga (altoriai, sakyklos, 
klausyklos, vargonai), paveikslai, liturginiai indai, reikmenys ir kt. 

Inventoriai sudaromi pradedant valdyti, tvarkant, perduodant turtą ar tikslinant 
jo apimtį, taip pat kilus juridiniams ginčams, teisminių bylų atvejais. Privataus turto 
inventoriai dažnai surašomi po savininko mirties įteisinant turto paveldėjimą, ne- 
retai jie yra sudėtinė testamentų dalis. Inventorius surašinėdavo dvaro iždininkai 
ar kiti atsakingi asmenys, pomirtinio turto sąrašus - mirusiojo palikuonys, kartais 
dalyvaujant liudytojams, kuriais būdavo įvairūs gerbtini asmenys, valdžios atstovai, 
dailininkų ar amatininkų kolegos. 

Bažnyčių ar vienuolynų inventoriai sudaromi taip pat turto priežiūros, perdavi- 
mo ir tvarkymo tikslais. Juos rengdavo kunigai, bažnyčių administratoriai. Invento- 
riai sudarinėti ir ruošiantis vyskupų, dekanų apsilankymui, jie įjungiami į bažnyčių 
bei vienuolynų vizitacijų aktus. 

Visais laikais turto inventoriai buvo saugomi ir vertinami, kopijuojami, perduo- 
dami iš kartos į kartą, viešinami (surašomi miestų aktuose, teismų knygose ir kt.). 
Natūralu, kad išliko didelės, ypač Naujųjų laikų ir vėlesnių, šio tipo dokumentų gru- 
pės. Naujųjų ir Naujausių laikų pomirtinio turto surašymo rinkiniai išliko ne tik 


įvairiose Europos šalyse, bet taip pat ir buvusiose LDK žemėse - tai svarbu Lietu- 

vos dailės specialistams. LDK bajorų ir miestiečių paveldėto turto aprašai saugomi 
miestų aktų ir žemės teismų knygose; nemažai ir LDK bei vėlesnių laikų Lietuvos 
bažnyčių inventorių. 

Turto aprašuose dailės dirbiniai dažnai būdavo grupuojami pagal paskirtį, me- 
džiagą ir tipą - tarkime, išskirti baldai, drabužiai, aukso, sidabro, alavo daiktai ir pan. 
Didesniame rinkinyje išskiriamos ir paveikslų grupės. Paveikslai būdavo surašomi 
greta vienas kito ir sudarant Naujųjų laikų kunstkamerų, jungusių dailės, gamtos bei 
technikos objektus, inventorius. Naujaisiais laikais paplito ir specializuoti privačių 
dailės rinkinių - paveikslų galerijų, numizmatikos, raižinių, piešinių ir kt. — apra- 
šymai, kuriuos galima laikyti rinkinio katalogo prototipu. Kartu su dailės kolekcijų 
raida ir meno rinkos plėtra augo naujų, meno žinovų vertinimais grįstų dailės kūri- 
nių aprašų poreikis, paskatinęs telktis ekspertus - meno žinovus, galinčius parengti 
kritinius dailės rinkinio katalogus. Katalogo principai formavosi integruojant kai 
kuriuos inventorinio aprašymo principus, tačiau įvesta ir specifinių naujovių: kū- 
riniai sisteminami pagal dailės mokyklas, kopijos atskiriamos nuo originalų. Kri- 
tiniuose kataloguose, skirtingai nei inventoriuose, svarbus dailės kūrinio estetinės 
prigimties ir kokybės įvertinimas. Tarp Naujųjų laikų dailės kolekcijų aprašymų 
klasikinių pavyzdžių dažnai minimi XVIII a. prancūzų dailės kūrinių pirklio Edme 
Francois Gersainto (1694-1750) parengti kolekcijų katalogai, taip pat jo parengtas 
išsamus Rembrandto meninio palikimo katalogas - Catalogue raisonné de toutes les 
piéces qui forment l'oeuvre de Rembrandt (publikuotas 1751)". 

Vis dėlto ne visada kritiniai katalogai, skirti pirmiausia kolekcininkams ir dailės 
žinovams, dailės istorikui gali pakeisti inventorių, atskleidžiantį dailės objekto kilmę, 
vietą rinkinyje, piniginę vertę ir pan. 

Inventoriai priskirtini tradiciškiems, konservatyviems dokumentams. Objektų 
apibūdinimai juose standartizuoti, beasmeniai. Vis dėlto inventorius teikia vertin- 
gos informacijos, nes daiktai aprašomi jų pirminėje vietoje — in situ autopsijos būdu, 
betarpiškai juos stebint. Inventoriai dažnai sudaromi nuosekliai apeinant pastatą, 


kuriame jie saugomi, ir apraše rikiuojami pagal vietą patalpoje, tad inventorius gali 


1 G. Glorieux, A VEnseigne de Gersaint: Edme-Francois Gersaint, marchand dart sur le Pont 


Notre-Dame, Paris: Ėditions Cham Vallon, 2002. 

padėti rekonstruoti rūmų, namų, vienuolyno ir kt. aplinką, iš dalies - dailės kūrinio 
vartotojų santykį su kūriniu. Dailės inventorių informacijos apimtis įvairuoja: įvar- 
dijamos fizinės objekto ypatybės (nurodoma spalva, forma, dydis, būklė), medžiaga, 
technika, kartais nusakoma paveikslo tema, siužetas, paskirtis. Objektinis, fizines 
ypatybes išryškinantis aprašomasis pobūdis lemia šio šaltinio specifiką ir vertę 
(ji itin svarbi rekonstruojant neišlikusius kūrinius). Dailės kūrinių inventoriuje kar- 
tais nurodomi objektuose esantys įrašai, kūrinio autorius, kilmė, kaina, kam kūrinys 
atiduotas ar parduotas. Tad inventorius gali teikti kūrinių funkcionavimo istorijai 
svarbių duomenų. Naujųjų ir Naujausiųjų laikų dailės kūrinių inventoriai labiau nei 
ankstesni atsižvelgia į dailės objekto specifiką. Būtent šio laikotarpio inventoriuose 
dažniau pasitaiko informacijos apie kūrinių autorius, detaliau apbūdinamas siuže- 
tas. Galimos, nors retos, subjektyvaus vertinamojo pobūdžio pastabos, atskleidžian- 
čios surašinėtojo meninį skonį. 

Inventoriai kaip istoriniai šaltiniai buvo įvertinti jau XIX a. Nuo tol jie nuolat ty- 
rinéjami ir publikuojami. Šiandieninį šių dokumentų aktualumą liudija jų pagrindu 
kuriamos skaitmeninės duomenų bazės. Pavyzdžiui, išsami dailės istoriko ir ekono- 
misto Johno Michaelio Montias sudaryta XVII a. olandų dailės inventorių duomenų 
bazė: The Montias Database of 17^ Century Dutch Art Inventories (research. Frick.org/ 
montias/home). 

Inventoriai pasitelkiami įvairaus pobūdžio dailės istorijos tyrimuose. Kūrinių 
ekspertizėje jie taikomi kaip vizualiąją informaciją papildantys šaltiniai: gali padėti 
nustatyti kūrinio autorių, sukūrimo laiką, vietą, objekto kilmę, jo autentišką būklę. 
Didelės šių dokumentų grupės vertingos materialiosios kultūros, medžiagų, tech- 
nikos, mados raidos tyrimams. Inventoriai kultūros istorijoje taip pat veikia kaip 
vertybių ir kultūrinių ryšių, kolekcionavimo, meninio skonio istorijos liudytojai. 
Kai kurie specialius duomenis (pavyzdžiui, objektų kainą) nurodantys inventoriai 


pasitelkiami socialinės krypties dailės istorikų darbuose, dailės rinkos tyrimuose. 


AISTĖ PALIUŠYTĖ 

Liubčios kunstkameros inventorius 


> Tekstas iš: Aistė Paliušytė, 1647 m. Liubčios kunstkameros inventorius, Menotyra, 1996, nr. 2, 


p. 43-63 (iš lenkų k. vertė, vertimą redagavo ir komentarus parengė Aistė Paliušytė) 


JM? kunigaikščio kunstkameros daiktų aprašymas Liubčioje 
1647 m. vasario 20 dieną 
[i] 
Kairėje ant stalo 
Kaulu puošta karalienės Barboros šaškių lenta su brangakmeniais. 


Sena marginta šaškių lenta be brangakmenių. 


Geležinis didelis laikrodis su dviem žmonių figūromis, valandas mušančiomis. 


Ant jo berniuko su vėliavėle figūra. 
Medinis laikrodis, kurį pagamino popas. 
Odinė dėžutė [...] karalienės Barboros. 
Kažkoks margas paukštis, nušautas Liubčioje, Reže. 
Kauliniai šachmatai stalčiuje. 
Tekintas dangtis su šaškėmis. 
Margintas bokalas skrynioje“, iš Heidelbergo“ į Biržus pergabentas. 
Aukštas lygus JKM Valdislovo Vazos“ kielikėlis? skrynioje. 


Keliolika uolienos iš Kazimiežo gabalų. 


2 Vertime kartojasi šie tituliniai sutrumpinimai: JKM - Jo Karališkoji Malonė, JM - Jo Malonė. 


3 Barboros Radvilaitės (1520/22-1551), Lietuvos didžiosios kunigaikštienės ir Lenkijos 


karalienės. 


4 Ypatingas skrynelės ar dėžutės tipas: ji išklota audiniu, dažnai su spyna, apkaustais ir 


rankenomis, kartais labai puošni. Naudota taurelėms ir kitiems indams sudėti. 


5 Heidelbergas - viena iš Kristupo Radvilos (m. 1640) studijų vietų. XVII a. 3 deš. 
protestantiškame Heidelbergo universitete mokėsi ir jo finansuojami alumnai. 


6 Vladislovas Vaza (1593-1648), Lietuvos didysis kunigaikštis ir Lenkijos karalius (1632-1648). 


7  Kieliku inventoriuje vadinama taurė ant kojelės su pėda, kartais su dangteliu. 

Molinis bidonėlis skrynioje ex terra Lig[uriae]* 

Magnetas iš Freiburgo stalčiuje. 

Skardinė marginta magiška karūna. 

Kaulinė šaškių lenta stalčiuje. 

Dėžutė su šilku, kuri vikšras verpia. 

Ketaus varpelis. 

Astroliabija ir lazda prie jos. 

Indiško paukščio snapas. 

Didelė šagrenės oda. 

Senos siuvinėtos raudono aksomo šlepetės. 

Indiškos žydro damasto šlepetės. 

Sutręšęs medis. 

Kažkokios uolienos akmuo. 

Marginta dėžė su šešiomis margintomis lėkštėmis. 

Mediniai turkiški šaukštai - 4. Maskvietiški — 2. 

Dėžutė, kurioje Fryboro rūda. 

Marga žalčio galvutė. 

Gipsinės formos su figūromis ir užraktais. 

Viešpaties Jėzaus nukankinimas stikle (umbraculum?)?. 

Medinė kraitelė, kiaurai išpjaustinėta, medinėje skrynelėje. 

Kraitelė, joje perlinė kriauklė, ant jos pjaustiniai ir juodi drugeliai, ten pat jaunas 
vėžlys, ten pat rūda, gauta iš pono Sinickio, iš kurios gaminamas vengriškas auksas, 
ten pat du veidai iš vieno švino gabalo, ten pat geležiniai pentinėliai be smaigalio, 
ten pat akmeniniai balandžio kiaušiniai, ten pat akmeninis itališkas riešutas, ten pat 
titnagas su kriauklės kiauteliu, ten pat kaulinis vežimėlis skardinėje. 

Kraitelė, joje magnetas. 

Taurelė“ iš indiško riešuto. 


Antra stačia taurelė iš indiško riešuto. 


8 Lot. iš Ligūrų žemės (vakarinė Cizalpinės Galijos, Šiaurės vakarų Italijos srities, dalis). 
9 Umbrakulis - kilnojamoji sienelė monstrancijai pridengti. 


10 Plati žema taurė, paprastai be ąselių, kartais su dangteliu. 

Kraitelė, joje mažytės gipsinės formos. 

Suveriamas medinis rusiškas paveikslas. 

Nedidelė taurelė iš indiško riešuto. 

Švino dirbinukas su dviem žmonių figūrėlėmis iš abiejų pusių. 

Lapis Aquilinis [lot. - erelio akmuo]. 

Akmenys, Dubrovne iš dangaus nukritę. 

Pilkas juostuotas kriauklės pavidalo akmenukas. 

Didelis sidabrinis padėklas su senovinėmis žmogaus ir žvėrelių figūromis, prie 
jo stambus sidabrinis puodas taip pat su figūromis ir trimis sidabrinėmis ąsomis. 
Viskas gauta iš kunigo Dominyko". 

Dumplės dulkėms nuo reljefo pūsti. 

Medinė lentelė su raižytu Kuršo“ kunigaikščio herbu. 

Antra medinė lentelė su šv. Jurgio ar kitomis rusiškomis figūromis, iš abiejų pu- 
sių subtiliai raižytomis. 

Senas statutas rusišku raštu. 

Jūrų žuvis, kurią vadina Gidex, stalčiuje. 

Sodas, iš kiniško šilko karpytas, po stiklu, juoduose rėmuose. 

Geležinis karaliaus Žygimanto Augusto [?] ragotinėlės antgalis, auksu apkaltas, 

Šv. Kristupo atvaizdas, ant gelumbės siuvinėtas, odinėje skrynioje. Rėmai nuos- 


tabiai raižyti. 


Ant antro stalo 

Prie stalo, ant sienos, Viešpaties Jėzaus atvaizdas, tapytas ant lentos. 

Laikrodis su šuneliu futliare, po juo stalčius, jame rašalinė ir įvairių kitų reikme- 
nų rinkinys. 

Šv. Jono dykumoje atvaizdas ant lentos, senovinis, „L. C.*5 


Paveikslas, jame erelis, subtiliai karpytas iš popieriaus. 


n1 Kunigas Jonas Dominykas (?) - Kristupo Radvilos klientas Liubčioje. Žr. jo korespondenciją 
Lietuvos didžiajam etmonui (AGAD [Varšuvos centrinis senųjų aktų archyvas], 
AR, dz. V, Nr. 3194). 


12 Matyt, Kuršo kunigaikščio iš liuteronų Ketlerių (Kettler) dinastijos. 


13 Lucas Cranach, 1472-1553. 

Antrame taip pat erelis ir kiti motyvai, karpyti iš popieriaus. 

Trečiame gėlytės ir elniukas, karpyti iš popieriaus. 

Erazmo Roterdamiečio atvaizdas, spaustas ant atlaso. 

Paveikslas, jame kūdikėlis Jėzus, jo Motina ir kiti asmenys. 

Adomo ir Ievos atvaizdas ant senos lentos. 

Viešpaties Jėzaus atvaizdas ant žalvarinio lakšto su įrašu: Ego sum una Veritas 
et Vita“. 

Sidabriniai paveikslai juodo medžio rėmuose su dorybių figūromis - 4. Penktas 
sugadintas. 

Nedidelis paveikslėlis: kunigaikštienės Amely [?] veidas. 

Keturi karpiniai iš popieriaus po stiklu juodo medžio rėmuose sidabru apkaltuose: 
viename noen” IHS, kitame - elniukas po medžiu, trečiame ir ketvirtame - grifas. 

Žiurkelė““, joje - laikrodukas. 

Viešpaties karsto medinis modelis iš Jeruzalės, ten pat padarytas", 

Gustavo“ ir jo žmonos atvaizdas iš vaško po stiklu, juodo medžio rėmuose. 

Medinės dėžutės, jose vaškinės figūros po stiklu: vienoje - Venera, kitoje - Pylly [?], 
trečioje - Bullonas“, ketvirtoje - Gustavas, penktoje - vyras su žmona, šeštoje - dvi 
moterys meta juokdarį į vonią, septintoje - generolas Peteris. 

Margos dėžučių pavidalo perspektyvos - 7, jose įvairūs daiktai, lipdyti iš vaško. 


Indų dievas iš kaulo ant medinio stulpelio. 


14 Lot. Aš esu Tiesa ir Gyvenimas. 
15. Noen-nomen (lot.) - vardas. 
16 Szczurek (lenk.) kita reikšmė - bitininkas (paukštis). 


17 Matyt, Mikalojaus Kristupo Radvilos Našlaitėlio (1549-1616), Lietuvos didžiojo maršalo, 


Trakų kašteliono, Trakų ir Vilniaus vaivados, atvežta. 
18 Gustavo Adolfo Vazos (1594-1632), Švedijos karaliaus (1611-1632). 


19 Kunigaikščiai Bujonai (de Bouillon) - suverenüs Sedano valdovai. Jų valstybėlė — vienas iš 
evangelikų reformatų bei politinės opozicijos prieš Prancūzijos karalių centrų. Henriko de 
la Tour dAuvergne ir jo sūnaus Frydricho, minėtos giminės atstovų, rolė Prancūzijoje buvo 
lyginama su „rokošininko“ Vilniaus kašteliono Jonušo Radvilos (1579-1620) vaidmeniu 
Lietuvos ir Lenkijos valstybėje. („Spisek orleaūski“ w latach 1626-1628, sudaryt. 

U. Augustyniak, W. Sokołowski, Warszawa: Państwowe Wydawn. Nauk., 1990, p. 24). 
Sedano Akademijoje, Kristupo Radvilos finansuojami, XVII a. 3 deš. pradžioje mokėsi jo 
giminės bei klientai: Marcijonas, Petras ir Kristupas Goraiskiai, Sebastijonas bei Vaclovas 


Pakošai. 

Moters figūra iš vaško, nulaužta rankele. 

Viešpats Jėzus prie stulpo iš vaško ir kita figūra prie jo. 

Nuogos moters, sėdinčios ant stulpo, figūra. 

Gulbė, tupinti ant gaidžio [?]. 

Knygelė, kurioje moteris ir velnias ginčijasi, ten pat ir varpinėlė. 

Dvi dėžutės, ant jų — sėdinčių moterų su prijuostėmis, laikančių veidrodžius 
priešais save, atvaizdai; viena apgadinta. 

Vieliné kamaraitė, viduje du žmonės muzikuoja, ten pat ir vienas kitas paukštis”. 

Juoda dėžutė, ant jos lokys sėdėdamas dūdmaišiu*! groja. 

Romėnų lempa, vadinta vestales?. 

Alebastro gabalas. 

Dėžutė, joje kupidonas iš stiklo ir tokia pat moteris, virš abiejų galvų - stikliniai 
rutulėliai. 

Viena skardinė plokštė, kurioje nutapytas karaliaus Gustavo portretas, kita - su 
vokišku įrašu. 

Dėžutė, kurioje seni rugiai, Strasbūre iš dangaus iškritę“. 

Odinė marginta skrynelė, joje keletas kaukių, taip pat keliolika figūrų iš plono 
maskvietiško stiklo. 

Juoda dėžutė, joje JKM Vladislovo Vazos portretas ant skardos ir Krokuvos 
miesto vaizdas. 

Balta dėžutė, joje Saksonijos kunigaikščio Jono Ernesto** ir jo žmonos Kristinos 
portretas. 

Juoda dėžutė, joje skardinis Mergelės Marijos atvaizdas ir Čenstakavos vienuo- 
lyno vaizdas. 

Juoda dėžutė, joje Vengrijos ir Čekijos karaliaus Ferdinando IIS skardinis por- 


tretas bei Karalystės atvaizdas arba herbai. 


20 Matyt, vienas populiarių XVII a. pradžios mechaninių žaislų, vadinamųjų automatų. 
21 Duda (lenk.) taip pat gali reikšti švilpynę, dūdelę. 

22 Lot. pašvęsta Vestai. 

23 1595-1596 m. Strasbūre studijavo Vilniaus kaštelionas Jonušas Radvila (1579-1620). 
24 Jonas Ernestas (1566-1636), jaunesnysis Saksonijos kunigaikščio Frydricho sūnus. 


25 Ferdinandas II (1578-1637) - Šv. Romos imperatorius (1619-1637), Austrijos ekshercogas, 

Mažytė kraitelė, joje skardinė su stikliniu rutuliuku, čia pat paprastas smeigtu- 
kas, jo galvutė apvyniota medžiagėle. 

Gintarinė sraigtuota perspektyva medinėje skrynelėje. 

Medinė dėžutė, joje trys mažytės dėžutės iš kaulo, kiekvienoje jų — kauliniai 
labai subtilūs karoliai. 

Dėžutė, joje subtilus kaulinis nedidukas roztruchanas“. 

Skardinė perspektyva odiniame dėkle. 

Antra skardinė perspektyva be sraigtų. 

Trečia skardinė perspektyva žydrame dėkle. 

Ketvirta siaura skardinė perspektyva raudoname dėkle. 

Penkta skardinė perspektyva. 

Šešta odinė perspektyva odiniame dėkle. 

Didelė erelio koja su keturiais pirštais. 

Signetės pavidalo akmenukas su figūra viduryje. 


[...] 


Ant penkto stalo 

Žalias stalčius, jame Adomas ir Ieva, gauti iš JKM*, subtiliai iš medžio išdrožti, 
jų visos dalys juda. 

Stalčius, jame šv. Pranciškaus atvaizdas iš koralo. 

Medyje išraižytas atvaizdas: Mergelė Marija su kūdikiu stovi po dideliu medžiu, 
iš aukso ir sidabro subtiliai padarytu, po kojomis žaltys, viršuje ir šonuose vaisiai, 
tai yra obuoliai, vynuogių kekės ir agurkai. Tas atvaizdas gražiuose juodmedžio rė- 


muose su spyna. 


Stalčius su kauliniais šachmatais. 
Mediniame stalčiuje raudonais rėmais indiškas paveikslas iš povo plunksnų, 


jame - šv. Jeronimas, krucifiksą rankoje laikantis, prie jo - knygos, kaukolė ir liūtas. 


Čekijos (1617-1619, 1620-1627) ir Vengrijos (16181625) karalius. 


26  Roztruchanas - didelė puošni taurė, paprastai zoomorfinio pavidalo, kartais dekoruota 
brangakmeniais. Paplito XVI a. II p. ir XVII a. 


27 T.y. Vladislovo Vazos. 

Šv. Jeronimo atvaizdas, siuvinėtas ant balto atlaso, raudonuose rėmuose baltame 
stalčiuje. 

Šv. Cecilijos atvaizdas ant raudono kiniško šilko iš šiaudų, puoštas mažyčiais 
rubinukais, prie jos bažnytėlė, taip pat padaryta. 

Medinis stalčius, jame antelė, besigaivinanti kūdroje, už jos - lojantis šuo. 

Stalčius, jame krokodilas ilga uodega, prie jo ginkluotas negras. 

Keturi veidai iš kriauklių juoduose vienoduose stalčiukuose. 

6 vienodi miniatiūriniai paveikslai juoduose rėmuose ant lentų, juose tiktai įvai- 
rūs paukšteliai ir drugeliai, ant balto fono nutapyti. 

Grojantis instrumentėlis knygutėje. 

Miniatiūrinis paveikslas juodmedžio rėmeliuose baltame stalčiuje: Viešpaties 
Kristaus gimimas. 

Paveikslas juoduose, sidabru puoštuose rėmuose, jame įvairios jūrų figūros: si- 
renos, delfinai ir kiti ant akmens. 

Paveikslas juoduose rėmuose, jame fontanai, inkrustuoti įvairiu dažytu medžiu. 

Mažesnių trijų kaukių atvaizdas, taip pat dažytais medžio plaušais puoštas. 

Stiklas, įstatytas į apvalius rėmus, deginimui. 

Medžio velenėlis [?] su šachmatais kažkokiam žaidimui, gautas iš Lozoriaus. 

Nedidukas roztruchanas, iš kaulo subtiliai išdrožtas, su muškato šakele medinė- 
je skrynelėje [...]. 

[54] 


Ant žemės 
Kraitelė, joje skardiniai [Romos] imperatorių portretai: 
1. Vespasianas 
2. Vitelijus 
Klaudijus 
Galba 
Otonas 
Vespasianas [?] 


Domicianas 


$6 wo v hw 


Augustas [?] 

9. Neronas 
10. Gajus Julijus Cezaris [?] 


1. Gajus Julijus Cezaris [?]. 


Didelis apvalus kaulas: į banginį panašaus jūrų gyvūno stuburas. 
Ilgi banginio ūsai. 

Dramblio iltis, rasta Kazimeže. 

Didelis senas dūdos pavidalo žvėries ragas. 

Ilgas liežuvis, tarsi raginis. 

Dviejų kardžuvių dantyti kardai. 

Lazda [?] su išdrožtu žalčiu gale. 

Kita lazda [?], gale užlenkta, žalčio pavidalo. 


[...] 


Paveikslai ant sienos 

Trigubas kardinolo Richelieu portretas». 

Taip pat trigubas Prancüzijos karalienés portretas. 

Tomo Švelgerio”, rašančio koja, atvaizdas, uZtrauktas ant lentos. 

Paveikslas ant lentos, jame kinų figūros, spaustos ant balto atlaso, juoduose auk- 
suotuose rėmuose. 

Suvyniotas paveikslas, jame valstietis su peiliu, prarytu Karaliaučiuje, ir grandine. 

Paveikslas ant popieriaus juoduose rėmuose, jame aritmetika. 

Paveikslas juoduose rėmuose: karaliaus Gustavo veidas, tapytas ant paauksuotos odos. 

"To paties Gustavo atvaizdėlis ant popieriaus, pieštas plunksnele, juoduose rėmuose. 

Paveikslas juoduose rėmuose ant popieriaus, jame elnio galva su daugybe nej- 
prastų ragų. 

Kukino [?] balto šunelio atvaizdas. 

"Taip pat Kukino [?] kito, raudono šuns, atvaizdas. 

Didelės žuvies su apykakle ir kuodu atvaizdas. 


Paveikslas juoduose rėmuose: iš vienos pusės moteris, iš kitos popiežius. 


28 XVIIa. madingas pusiaufigūris portretas en face ir abiem profiliais. 


29 Tom Schwelger. 

Baltos kuosos ir alksninuko, taip pat balto, atvaizdas juoduose rémuose. 

Vanago, ant medžio tupinčio, atvaizdas juoduose rėmuose. 

Kažkokio margo paukščio, panašaus į antį, atvaizdas. 

Paveikslas, prie lubų prikaltas: išvien nutapyti trys kiškiai, kiekvienas jų atrodo 
esąs su dviem ausimis, o iš tikrųjų visi kartu turi tik tris, gautas iš pono Abramovi- 


čiaus, Mstislavlio vaivados“. [...] 


KOMENTARAS 

Pateikiamas šaltinis - 1647 m. Liubčios kunstkameros inventoriaus dalis. Rin- 
kinio savininkas buvo vienas įtakingiausių XVII a. I pusės LDK didikų - Lietuvos 
etmonas, evangelikas reformatas, Biržų ir Dubingių kunigaikštis Jonušas Radvila. 
Dokumentas saugomas Radvilų archyve Varšuvoje“. 

Inventorius priklauso empirinių dailės aprašų grupei. Šio tipo dokumentai - tai 
ir pomirtiniai daiktų surašymai, ir bažnyčių vizitacijų dokumentai, ir kt. — vyrauja 
tarp išlikusių LDK dailės šaltinių. Inventoriuose įvardijamos kūrinių ypatybės (tipas, 
medžiaga, forma), sąlygojančios jų atpažįstamumą. Toks aprašymas remiasi tiesiogi- 
niu patyrimu, jame dažniau konstatuojama, rečiau vertinama. Kunstkameros inven- 
toriai, kaip ir kiti daiktų aprašai, yra lakoniški ir objektyvizuoti. 

Kunstkameroje, Vidurio Europoje dar vadintoje Kunst-und Wunderkamer, sau- 
goti įvairių rūšių meno, technikos ir gamtos kūriniai. Kunstkameros atskleidė pažin- 
tinius anuometinių žmonių siekius: jose kaupti neįprasti, egzotiški, senoviški daiktai. 
Rinkinys rodė pasaulio įvairovę, buvo sumažintas jo visumos modelis. Kolekcija turė- 
jo ir reprezentacinę paskirtį: funkcionavo kaip savininko rango ženklas ir liudijimas”. 


Kunstkameros plito visoje XVI-XVII a. Europoje, bet ypač į šiaurę nuo Alpių: taip pat 


30 Mikalojus Abramovičius (m. 1651), Smolensko vaivados Jono sūnus, Lietuvos artilerijos 
generolas, nuo 1643 m. Mstislavlio vaivada. Evangelikas reformatas. 


31 AGAD, Archiwum Radziwillów, dz. XXVI, nr. 64. 


32 Plačiau apie kunstkamerų funkcionavimą: Th. Da Costa Kaufmann, From Mastery of the 
World to Matery of Nature: the Kunstkammer, Politics, and Science, The Mastery of Nature: 
Aspects of Art, Science and Humanism in the Renaissance, Princeton University Press, 1993, 
p. 174-194; K. Pomian, Zbieracze i osobliwości: Paryż, Wenecja XVI-XVIII wiek, Warszawa: 
Panstwowy Instytut Wydawniczy, 1996 (1as leidimas prancūzų k. 1987); The Origins of 
Museums: The Cabinet of Curiosities in 16th and 17th century Europe, sudaryt O. Impey, 

A. MacGregor, Oxford: Clarendon Press, 1985. 

išliko populiarios ir vėliau - net XVIII a. Šio tipo kolekcijas Abiejų Tautų Respublikoje 
turėjo valdovai, įtakingi ir turtingi didikai. Nepaisant paplitimo, LDK kolekcijų inven- 
torių išlikę nedaug; pateiktasis — vienas retų pavyzdžių, ankstyviausias išlikęs“. 

Radvilų kolekcijoje yra visos būtinos kunstkamerų dalys: technikos, dailės ir 
amatų kūriniai, gamtos mažmožiai, egzotiški ir Antikos (senovės) paveldo objektai — 
visa, kas iliustruoja pasaulio visumą. Daiktai Radvilų kolekcijoje buvo suprantami 
kaip pasaulio įvairovės ženklai ir kaip tiesiogiai pažintini objektai“. 

Radvilų rinkinio struktūros savitumą sąlygojo ir jo reprezentacinė paskirtis. 
Daiktų kilmės nuorodos liudija, jog jie funkcionavo kaip diplomatinės dovanos ir iš 
kartos į kartą perduodamos giminės relikvijos, jos senumo ir rango ženklai. Radvilų 
kunstkameroje integruoti tradiciniai LDK didikų lobynų daiktai — ginklai ir bran- 
genybės, sudarančios žymią kolekcijos dalį. Ginkluotės įvairovė ir gausa rinkinyje 
sietina su Radvilų kaip karo vadų reprezentacija. Taigi kolekcija, atitikdama ben- 
drąsias europietiško rinkinio normas, parodo savininko kilmės ir jo individualios 
biografijos, taip pat vietinės kolekcionavimo tradicijos ypatumus. 

Kolekcijoje gretinami ne tik gamtos ir meno ar technikos ir meno pasauliai, bet 
ir vaizduojamosios bei dekoratyvinės-taikomosios paskirties kūriniai. Tokioje ko- 
lekcijoje ribos tarp skirtingos rūšies objektų nyksta. Dailės kūrinys rinkinyje pateik- 
tas kaip integrali kūrinijos dalis, turinti tas pačias retumo, neįprastumo ir senumo 
kokybes, kuriomis pasižymi ir kiti kunstkameros daiktai. Kūrinys čia pakeičia gam- 
tos objektus, juos iliustruodamas. Rinkinyje jis pateikiamas kaip pažinimo objektas: 
tad įtrauktos, pavyzdžiui, Naujųjų laikų Europoje populiarios „perspektyvos“, paro- 


dančios optinio vaizdo netikėtumus. 


33 Didelė dalis vėlesnių kunstkamerų šaltinių taip pat siejami su Radvilų gimine: tai LDK 
arklidininko Boguslovo Radvilos jo dukros Liudvikos Karolinos Radvilaitės 1657 m. 
ir 1671 m. rinkinių aprašymai. Dalis jų daiktų paveldėta būtent iš 1647 m. kolekcijos. 
Kunstkameros fragmentus aptinkame LDK vėliavininko Jeronimo Florijono Radvilos 
XVIII a. vidurio rinkiniuose: Hieronima Floriana Radziwilla diariusze i pisma rózne, 
sudaryt. M. Brzezina, Warszawa: Wydawnictwo Energeia, 1998, p. 180-184. Placiau 
apie XVII a. Radvilų kunstkameras: T. Sulerzyska, Galerie obrazów i Gabinety Sztuki 
Radziwiltow w XVII w., Biuletyn Historii Sztuki, 1961, nr. 2, p. 87-99; nr. 3, p. 267-284. 

34 Tai liudija, pavyzdžiui, archeologinių radinių Mogilioje sąrašas, kurį, kaip teigia inventoriaus 
autorius, sudarė pats kunstkameros savininkas (AGAD, AR, dz. 26, nr 64). Į publikuojamą 
fragmentą neįtraukta. 

Kaip egzistuoja viso rinkinio mikropasaulis, taip atskleista ir dailės kūrinių visu- 
ma - dailės žanrų, rūšių, istorijos, atlikimo technikos ir kilmės įvairovė. Kolekcijos 
kūriniai kuo įvairiausi - tapyti ant lentų, drobės, siuvinėti, spausti ant audinių, lieti 
iš gipso, kalstyti skardoje, inkrustuoti iš gintaro gabalėlių, karpyti iš popieriaus. Tarp 
paveikslų daug portretų — Radvilų ir jiems artimų Lietuvos ir Vidurio Europos didi- 
kų - giminės senumą, rangą ir politinius ryšius liudijančių kūrinių. 

Nors objektyvizuotame inventoriaus aprašyme esminėmis laikant materialią- 
sias daikto ypatybes, išryškinama siužeto, medžiagos, gamybos būdo ir kilmės vertė, 
objektų aprašymas turi ryškių sąlygiškumo bruožų. Objektus pažįstame per aprašinė- 
tojo patyrimą ir kalbą. Ji kasdieniška, be specifinių kategorijų, nulemta laikmečio, regi- 
ono, konkretaus dvaro aplinkos kalbinių normų ir tradicijų. Šaltinis, kad ir netiesiogiai 
ar probėgšmais, vis dėlto byloja apie rinkinio surašytojo ir jo savininko kultūrines 
vertybes. Tarkime, šaltinyje galime įžvelgti kai kuriuos kolekcijos savininko ir sura- 
šytojo (?) tikėjimo - priklausomybės evangelikų reformatų bendruomenei pėdsakus: 
įvardijant Švč. Mergelės Marijos atvaizdus, jie paliekami be sakralumą įvardijančio 
žodžio — Švenčiausiosios — prievardžio. Šiame dokumente matyti ir kiti sudarytojo 
vertinimai, ardantys šaltinio objektiškumo ribas. Keletas prierašų išskiria kūrinius, 
daugiausia smulkius amato dirbinius, pavadintus subtiliais ir dailiais. Grožis čia ta- 
patinamas su smulkių detalių technišku atlikimu. Taip sureikšminta amatininkiško 
meistriškumo vertė, kruopštus rankų darbas. Ši grožio samprata buvo būdinga XVII a. 
I pusės LDK visuomenei. 

Šaltinyje atsiskleidžia ir manierizmo estetikos požymiai. Tad šaltinis vertintinas 
kaip ryškus LDK kultūrinės tradicijos ir bendrųjų Europos meno srovių liudytojas. 

Pateiktas šaltinis yra tipiškas kunstkameros inventorius, panašus į vakarietiš- 
kus tokio pobūdžio kolekcijos aprašus. Gana detalūs objektų fizinių ypatybių, pa- 
veikslų siužetų apibūdinimai, įrašai apie objektų kilmę liudija dokumento sąsajas su 
kolekcijų ir muziejų katalogais. Vis dėlto objektų grupavimas pagal vietą patalpoje, 
atsitiktiniai vertinimai, specifinis pateiktos informacijos pobūdis (pavyzdžiui, nėra 
duomenų apie kūrinių autorystę, autentiškumą) byloja dokumento priklausomybę 


tradiciniams inventoriams. 


AISTĖ PALIUŠYTĖ 


V SKYRIUS. DOKUMENTAI / INVENTORIUS 


Šakių rajono Paežerėlio valsčiaus Misiūnų ūkio 
Kultūros paminklų apsaugos įstaigos globojamo - paimto 
žinion - nusavinto kilnojamojo turto - praeities 
liekanų sąrašas, sudarytas 1940 m. rugpjūčio 26 d. 


> Tekstas iš: Kultūros paveldo centro Paveldosaugos bibliotekos dokumentų fondas 


(KPC DF), f. 17, ap. 2, b. 4, I. 63-69 (komentarus parengė Giedrė Jankevičiūtė) 


Kultūros paminklų apsaugos įstaiga 

Buv.[es] turto savininkas Šilingai St.[asys] ir Emillija] 
gyv. Šakių apskr.[ities] 

Paežerėlio valsč.[iaus] 

Misiūnų ūkis“ 


Kultūros paminklų apsaugos įstaigos globojamo - paimto žinion - nusavinto kilno- 


jamojo turto - praeities liekanų sąrašas, sudarytas 1940 m. rugpjūčio 26 d. 


[antspaudas: Vytauto Didžiojo Kultūros muziejus] 


INV. REG. — DAIKTU SMULKUS DAIKTU DAIKTU PASTABOS 
NR. NR. PAVADINIMAS APRAŠYMAS SKAIČIUS 
11939 Paveikslas Aliejinė tapyba. Dail. Kalpokas, Petras. 1 


Portretas Šilingo ir žmonos 


120 Paveikslas Medžio inkrustacija. Aut. [Jonas] 1 
Prapuolenis. Vaizduoja Čiurlionis 
„Zodijako Mergelė“ 


121 Paveikslas Temperinė tapyba. 1 
Dail. Šimonis K.[azys] „Avatė“ 


35 Dabar Šakių rajono Kriūkų ir Plokščių seniūnijose. 
36 Ankstesnės dalies aprašas dingęs; numeracija pateikiama taip, kaip originale. 

INV. REG. DAIKTU SMULKUS DAIKTU DAIKTU PASTABOS INV. REG. DAIKTU SMULKUS DAIKTU DAIKTU PASTABOS 
NR. NR. PAVADINIMAS APRAŠYMAS SKAIČIUS NR. NR. PAVADINIMAS APRAŠYMAS SKAIČIUS 
122 Paveikslas Aliejinė tapyba. Dail. K. Šimonis 1 136 Paveikslas Aliejinė tapyba P. Kalpoko 1 
„Rudens vaizdas“ „Bobutė su dukrele“ 
123 Paveikslas Aliejinė tapyba Dail. [Vladas] 1 137 Paveikslas Paišelis. Ad. Varno „J. Jablonskis“ 1 
Eidukevičius „Gėlės bijūnai“ 138 Paveikslas Paišelis. Ad. Varnas „Čiurlionis“ 1 
124 Paveikslas Aliejinė tapyba Dail. [Antanas] 1 139 Paveikslas Paišelis. Ad. Varno „Maironis“ 1 
Žmuidzinavičius. „Vaikutis miega“ 
140 Paveikslas Paišelis. Ad. Varno „Kudirka“, 4 


125 Paveikslas Siuvinėtas ant medžiagos. 1 2x "Hu 
Basanavičius, Valančius ir Baranauskas 


Originalas. Vilhelminos Šilingienės. 


„Grįžta Mozė“ 141 Paveikslas Tempera K. Šimonis. „Rojus“ 1 
126 Paveikslas Siuvinėtas medžiagoj „Kristus“. 1 142 Pav.eikslas] Tempera. K. Simonis „Pienės 1 
Autorius nežinomas 143 Paveikslas Aliejinė tapyba. P. Kalpoko 1 
- - — 
127 Paveikslas Aliejinė tapyba K. Šimonio 1 portr. kun, Motiejus Juozapavičius? 
„Mirusi duktė“ 144 Paveikslas Aliejus. Eidukevičiaus „Dukrelė“? 1 
128 Paveikslas Tempera. Galdiko Ad.[omo] 3 145 Paveikslai Aliejiné tap. Ad. Varno 1 
„Ciklas audros“ portr. J. [ono] Bytauto“? 
129 Paveikslas Aliejinė tapyba P. Kalpoko piešta 1 146 Paveikslai vanden. dažai. Ad. Varno 2 
iš fotografijos „Seneliai“ „Baro“ [kultūros žurnalas] viršeliai 
130 Paveikslas Grafika. K. Šimonio Iliustracija 1 147 Paveikslas Aliejus. Ad. Varno 3 etiudai 3 
131 Paveikslas Tempera. K. Šimonies. „Laužas“ 1 „Saulèleidis’, ,Užmigęs vakaras“, 
B „Šienapjūtė“ 
132 Paveikslas Grafika tušu. K. Šimonies 1 
148 Paveikslas Aliejus. Eidukevičiaus „Gėlės“ 1 
133 Paveikslas Aliejinė tapyba. Varno Ad.[omo] 1 
„Alyvos“ 
134 Paveikslas Aliejinė tapyba. K. Šimonio 1 


Kom [ar Korn?] - portretas „Dukrelė“ 
38 Stasio Šilingo tėvo, kunigo Motiejaus Juozapavičiaus (1848-1931) portretas. Tarpukario 


135 Paveikslas Tempera - aguarelė. Ad. Galdikas 1 metais šis faktas, savaime suprantama, buvo slepiamas, tačiau kun. Juozapavičius rėmė 


„Pavasaris“37 Šilingą ir jo motiną, visi trys dažnai kartu vasarodavo. Kun. Juozapavičius, kaip ir kiti 


Lietuvoje mirę Šilingų šeimos nariai, palaidotas Ilguvos kapinėse. 
39  Šilingaitė-Kubilienė prisimena Eidukevičiaus paveikslą Vizija - anksti mirusios Audronės 
Šilingaitės (1926-1934) portretą, kurį dailininkas piešė iš nuotraukos (R. Š.-K. prisiminimai). 


Mergaitė išgyveno tik aštuonerius metus, mirė Kaune, buvo palaidota Ilguvos kapinėse prie 


37 Rusné Šilingaitė-Kubilienė prisimena, kad tėvai turėję Galdiko keturių metų laikų ciklą: Misiūnų. 
Pavasaris, Vasara, Ruduo, Žiema (R. Šilingaitės-Kubilienės 1998 08 13 prisiminimai, 40 Jono Bytauto - Emilijos Šilingienės tėvo, Stasio Šilingo uošvio atvaizdas (už patikslinimą 
S. A. Kubiliaus arch; toliau — R. Š.-K. prisiminimai). dėkoju Stasio Šilingo anūkui Sauliui Augustinui Kubiliui - G. J.). 


650 651 


DAILÉS ISTORIJOS SALTINIAI V SKYRIUS. DOKUMENTAI / INVENTORIUS 


INV. REG. DAIKTU SMULKUS DAIKTU DAIKTU PASTABOS INV. REG. DAIKTU SMULKUS DAIKTU DAIKTU PASTABOS 
NR. NR. PAVADINIMAS APRAŠYMAS SKAIČIUS NR. NR. PAVADINIMAS APRAŠYMAS SKAIČIUS 
149 Paveikslas Tempera. K. Šimonis „Slenka vakaras“ 1 169 Pav. Aliejus P. Kalpoko „Obuoliukai“ 1 
150 Paveikslas Tempera K. Šimonis „Miesto fantazija“ 1 170 Pav. Aliejus Eidukevičiaus 1 

151 Paveikslas Aliejinė tap. Ad. Galdiko „Šv. Pranciškus“ 1 Natiurmort. — gėlės 
152 Paveikslas Aliejinė tapyb. VI. Eidukevičius. 1 171 Pav. Aliejinė tap. K. Simonies. 1 
„Šilingų šeima“ „Dukrelės portretas“ 
153 Paveikslas Aliejus. Ad. Varno Šv. Jokūbo 1 172 Pav. Tempera. K. Šimonies „Kalvis“ 1 
bažnyčia Vilniuje 173 Pav. Aquarel. [Anatano] Jaroševičiaus Vakaras“ 1 
154 Paveikslas Aliejus. VI. Didžiokas „Upelis“ 1 174 Paveikslas Aguarelė. Galdiko „Prūdas“ 1 
155 Paveikslai P[K]silografija. V. K. Jonynas „Tumas“, — 2 175 Paveikslas Tempera Šimonio K.,SusigrauZimas" 1 
„Smetona 176 Paveikslas Aliejus. Eidukevičiaus „Gėlės“ 1 
156 Paveikslas Aliejus Ad. Galdiko „Sapnas i 177 Pav. Tempera K. Šimonio „Burtininkas“ 1 
157 Paveikslas fuam aklerius K.[ajetonas] 1 178 Paveikslai Tempera. Simonio K. 2 portretai — 2 
Daugirdo ge fantazija [?] St. ir Emil. Šilingų 
158 Paveikslas Reljefas metalinis. Petras] Rimša. ] 179 Skulptüros Bronza. J. Zikaro bareljefai vaiz. 2 
,Daukantas" bronza g "c 
St. ir Emil. Silingai 
159 Paveikslas Paišelis Varno Ad. „Vasaros vaišės i 180 Liet. Aidas 1918 vasario mén. 19 d. skelbimas 1 


[Igno Seiniaus apysaka, 1914] iliustr. „Nepriklausomybės paskelbimo 


aktas“ (buvo konfiskuotas vokiečių) 


160 Paveikslas Piaust. metale Rimša P.„Golgota“ 

161 Ornamentas Rimša P. 

162 Šaržas Varno Ad. šaržas St. Šilingas 

163 Paveikslai Pastelė: Galdiko Ad.,Gluosneliai" 

164 Paveikslas Aguarelė Galdiko Ad. ,Natiurmort.[as]" 

165 Paveikslas Tempera. K. Šimonio „Kryžiai“ 

166 Pav. Tempera K. Šimonio „Saulė ir vaikutis“ 

167 Skulpt.[ūra] Biustas-gipsas. [Juozas] Zikaras 
vaiz.[duojantis] S. Šilingą 

168 Pav. Pastelė [Vlado] Švipo vaizd. 


St. Šilingą 

aprėmintas 
181 Liet. komt 1917 metų rugsėjo mėn. 21 d. 
[komiteto?] 
rezoliucija 
182 Vele[ia]veles Palangos prijungimo iškilmėms 
183 Valg.[omojo] Stil. lietuviškas. Medžio inkrustacijos 
stalas „Vandens lelijos“ Medž. ąžuolas, 
uosis obelis ir kt. Aut. Prapuolenis 
geras stovis Didelis 
184 Staliukas Ąžuolinis „Parketas Paryžiaus 


parodai“ Prapuolenis 

INV. REG. DAIKTU SMULKUS DAIKTU DAIKTU PASTABOS 
NR. NR. PAVADINIMAS APRAŠYMAS SKAIČIUS 

185 Staliukas Inkrustacija „Tulpės“ Prapuolenio 1 

186 Kėdė Inkrust. ąžuolinė buvusi Paryžiaus 1 


parodoj stil. lietuv. Prapuolenis 


187 Kėdės Inkrust. su paukšč.[iais] Prapuolenis 4 
188 Staliukas^ Liet. stil. buves parodoj Prapuolenis 1 
189 Medalis Bronzinis. Rimšos P. 1 


„Taip Gediminas sapnavo" 


190 Pop.[ieriams] Medinė cilindro formos. 1 
krepšys Su ornamentais 
191 Taca [puodas; Skardinė su gėlėmis 1 


šiuo atveju vazonas] 


192 Staliukas Inkrustuot. su liepsnelėmis 2 
Prapuolenio 
193 Lovos Su inkrust. ąžuolo stil. lelijos. 1 


Prapuolenio darbo 


194 Staliukas Beržinis. Inkrustacija. Prapuolenio 1 
darbo 


[Skyriuje „Pastabos“ (kad nereikėtų imti dar vieno lapo) įrašyta]: Dar prirašyti nr. 
195 spintą, nr. 196 veidrodį, nr. 197 Lopšelis. Prapuolenio darbas. Inkrustacija me- 
džiu. [Parašas] 

Daiktai palikti saugoti ūkio sav.[ininkui] Šilingui St. 

Daiktams gresiant pavojui pranešti Kultūros muziejui Kaune 

Nuorašas gautas [pasirašė St. Šilingas] 


Surašė: A.[Ifonsas] Juškevičius, Vl.[adas] Norkus [parašai] 


41 Vieną iš Prapuolenio darbo staliukų prisiminimuose mini Rusnė Šilingaitė-Kubilienė: 
„Ypatingai gerai atsimenu staliuką salionėlyje. Man jis buvo toks gražus - nedidelis, 


aštuonkampis, lyg bičių avilys, kuriame inkrustuotos bitutės“ (R. Š.-K. prisiminimai). 

KOMENTARAS 

"Tarpukario metais Lietuvos Respublikos paveldosaugos įstaigos pradėjo dvarų ir 
bažnyčių turto inventorizaciją, kuri kitose šalyse buvo vykdoma jau nuo XIX a. Rengti 
meno paveldo sąvadą skatino dvarų parceliacija, ekonomikos modernizavimo sąly- 
gotas natūralus jų irimo procesas, neišvengiamai susijęs su turto išpardavimu, o nuo 
1939 m. - dar ir vokiečių kilmės dvarininkų repatriacija į Vokietiją. Nepriklausomoje 
Lietuvoje šis procesas vyko gana spontaniškai: trūko įstatyminės bazės, paveldosau- 
gos ir dailės specialistų, nebuvo darbą koordinuojančios institucinės sistemos. 1940 m. 
birželį Lietuvą okupavę sovietai jau liepos 20 d. pasirūpino priimti kultūros paminklų 
apsaugos įstatymą ir vykdydami dvarų bei apskritai stambesnės nuosavybės naciona- 
lizaciją kartu skubiai registravo privačių savininkų rankose esančias kultūros vertybes. 
Šie inventoriai, išlikę KPC DF, padeda įsivaizduoti, kiek turto buvo išgrobstyta, kiek 
sunaikinta ir ką vis dėlto pavyko išsaugoti visuomenei, perdavus į muziejų rinkinius. 
Tarp kitų, koordinuojant Kultūros paminklų apsaugos įstaigai, 1940-1941 m. sudarytų 
dvarų turto inventorių, šioje dokumentų kolekcijoje yra ir čia pristatomas Šakių rajo- 
no Paežerėlio valsčiaus Misiūnų ūkio „praeities liekanų“ sąrašas. 

Šis inventorius tarp analogiškų šio laikotarpio dvarų vertybių aprašų išsiskiria 
tikslumu (kitus aprašus rengė reikiamų dailėtyrininko arba muziejaus eksperto kva- 
lifikacijų neturintys asmenys, apsiribodavę labai apibendrintais, bendro pobūdžio 
apibüdinimais - „baroko formų stalas“, „XVIII a. peizažas“, „religinis paveikslas“ ir 
pan., tad dailės istorijos požiūriu jie mažai naudingi, nes net neleidžia suprasti, ku- 
rie daiktai iš tiesų išliko iš XVII ar XVIII a., o kurie reprezentavo XIX a. istorizmą). 
Misiūnų vertybes registravo du jauni dailininkai — Alfonsas Juškevičius (1908-?) ir 
Vladas Norkus (1904-1984). Akivaizdu, kad jų žinių ir patirties nebūtų pakakę to- 
kiam kruopščiam aprašui, koks buvo parengtas, tad aišku, jog atlikti darbą jiems 
padėjo kolekcijos sudarytojas ir savininkas Stasys Šilingas (spėjimą patvirtintų po 
dokumentu esantis jo parašas). Greičiausiai dėl Šilingo kruopštumo ir reiklumo Mi- 
siūnų ūkio meno vertybių inventorius tapo išsamiu ir informatyviu liudijimu apie 
vieną iš nedaugelio tarpukario Lietuvos isteblišmento atstovų kolekcijų (panašios 
informacijos apie kitus garsius tarpukario dailės rinkinius - Vlado Daumanto, Ce- 
zario Petrausko, Zigmo Toliušio ir kt., - deja, neturime), leidžiančių nustatyti ne 


tik kolekcijos apimtį, bet ir kūrinių pobūdį bei jų autorius. Tokiu būdu Misiūnų 

rinkinio aprašas suteikia žinių apie dailės kūrinių funkcionavimą, jų vartojimą tar- 
pukario Lietuvoje, taip pat žinomų asmenų tarpusavio ryšius, bendravimo formas, 
kas jau pranoktų dailės istorijai reikšmingų duomenų ribas. 

Misiūnų ūkis priklausė teisininkui, įvairias valstybines pareigas (Valstybės ta- 
rybos pirmininko, teisingumo ministro ir kt.) ėjusiam valstybės veikėjui Stasiui 
Šilingui (1885-1962). Ūkio valda - Ilguvos dvaro Misiūnų palivarkas, kurį Emilija 
Bytautaitė-Šilingienė ir Stasys Šilingas 1925 m. bendrai įsigijo iš Ilguvos dvarinin- 
kų Onos Grincevičiūtės-Mlynarskienės ir Emilio Mlynarskio. Pasistatydinę medinį 
vasarnamį Šilingai su šeima Misiünuose vasarodavo, o nuo 1938 ar 1939 m., Šilingui 
išėjus į pensiją, apsigyveno““. 

Iš meno vertybių aprašo matyti, kad vasarnamio patalpas puošė pripažintų XX a. 
Lietuvos dailininkų kūriniai. Trokšdamas namus paversti tikru lietuviškojo „kūry- 
bos genijaus“ būstu, Šilingas pirko ne tik paveikslus, skulptūras, bet ir garsiausio 
tarpukario baldžiaus Jono Prapuolenio (1900-1980) dirbinius - baldus, intarsijas. 
Pasak Šilingo dukros Saulenės Šilingaitės-Pusdešrienės, tėvai turėję daugiau kaip 
100 paveikslų“; KPAĮ atstovų sudarytame nusavinto dvaro inventoriuje nurodyti 
43 tapybos kūriniai, vienas skulptūrinis biustas, trys bareljefai, Petro Rimšos (1881— 
1961) medalio aversas, keletas lietuvių autorių grafikos atspaudų ir meniški siuvinė- 
jimai (vienas jų, pažymėtas nr. 125, - Šilingo močiutės iš motinos pusės Vilhelminos 
Šilingienės* darbo). 

Kolekcijai akivaizdžiai būdingi dvaro rinkinio bruožai — greta peizažų ir natiur- 
mortų minima nemažai paties Šilingo atvaizdų, jo su žmona portretai, yra atskirų 


Emilijos Šilingienės, Šilingaičių paveikslų; kai kurie šių kūrinių net buvo eksponuoti 


36  Tada visi paveikslai iš Šilingų nuomoto buto Kaune, Tado Daugirdo gatvėje, buvo pergabenti 
į Misiūnus (R. Š.-K. prisiminimai). 

37 Nurodytas skaičius nėra labai patikimas, jis greičiausiai tiesiog reiškia „daug“. Šilingaitė- 
Kubilienė prisimena, kad vaikystėje jos ir Saulenės pareiga buvusi atėjus vasarai uždangstyti 
paveikslus lengvu baltu audiniu, kad musės nenutupėtų; paveikslų ji nesuskaičiavusi, tačiau 
jų buvę „daug, tikrai daug“ (R. Š.-K. prisiminimai). 

38 Vilhelmina Šilingienė - Paberžės dvaro savininkė, 1863 m. sukilimo dalyvė, spėjama 
pasiuvusi vėliavą Antano Mackevičiaus būriui (vėliava patekusi į Lenkijos muziejinius 
rinkinius). Po sukilimo Vilhelminos vyras Stanislovas Šilingas buvo ištremtas į Tomską, ji 
pati apsigyveno Paryžiuje (iki 1874 m.) ir, pasak Stasio Šilingo laiškų, vertėsi pardavinėdama 


savo gamybos popierines gėles ir verbas (S. A. Kubiliaus informacija). 

tarpukario dailės parodose, pastebėti kritikų (Petro Kalpoko tapytas Stasio Šilingo ir 
Emilijos Šilingienės portretas 1938 m. rodytas Nepriklausomybės 20-mečiui skirtoje 
apžvalginėje dailės parodoje, reprodukuotas jos kataloge”; tarpukario spaudoje mini- 
mas ir buvo reprodukuotas Juozo Zikaro Šilingų portretinis bareljefas). Sąraše yra ir iš 
nuotraukos Adomo Varno (1879-1979) nutapytas Jono Bytauto - Šilingienės tėvo por- 
tretas (nr. 145). Tikėtina, kad norą kurti giminės portretų galeriją Šilingams, be kitų 
pavyzdžių, įkvėpė ir kaimynų Grincevičių-Mlynarskių Ilguvos pavyzdys: Mlynarskių 
žentas pianistas Artūras Rubinšteinas, prisimindamas apsilankymą uošvių dvare, mi- 
nėjo jam įspūdį padariusią svetainę su „patamsėjusiais protėvių portretais“**. 
Kolekcijos aprašas patvirtina, kad artimiausi ryšiai Šilingą siejo su dailininkais 
Varnu ir Kaziu Šimoniu (1887-1978). Bendradarbiavimas su Varnu prasidėjo dar pir- 
mųjų lietuvių dailės parodų epochoje; Varnas apipavidalino Šilingo redaguotą žur- 
nalą Baras (kai kuriuos viršelių ir kitų žurnalo puošmenų projektus Šilingas turėjo 
savo rinkinyje); artimą bendravimą patvirtina ir tai, kad Šilingų dukros lankė Mari- 
jos Varnienės įsteigtą Montesori darželį, prireikus apsistodavo Varnų namuose Kau- 
ne“. Amžininkų liudijimu, abu dailininkai dažnai svečiuodavęsi Misiūnuose; Šimo- 
nis buvo Šilingų dukterų krikštatėvis, Šilingienė - Šimonio sūnaus Arvydo krikšto 
mama. Misiūnų šeimininkai apskritai buvo vaišingi, mėgo svečius. Prisiminimuose 
minimi čia viešėdavę rašytojai Vincas Krėvė-Mickevičius ir Balys Sruoga, gydytojas 
okulistas Juozas Nemeikša bei jo sesuo aktyvi visuomenės veikėja Marija Nemeik- 
šaitė, daugelis kitų daugiau ar mažiau garsių to meto Lietuvos žmonių. Pasak Šilin- 
gų artimųjų ir kitų liudytojų, Misiūnuose gyventa kaip kaimo dvarelyje: suvažiavus 
svečiams visi dalyvaudavę bendruose pašnekesiuose, dažniausiai prie kavos, arbatos, 
pusryčių ir vakarienės stalo, pasisėdėjimus pajvairinant pasivaikščiojimais gamtoje; 
jaunimas žaisdavęs sportinius žaidimus atvirame ore, beveik visi šeimos nariai mėgę 


groti arba dainuoti, mielai tai darydavę ir prie svečių, ir pasilikę gausios šeimos ap- 


39 Reprodukciją žr.: 20 metų Lietuvos nepriklausomybei paminėti IV Rudens dailės paroda, 


kat., Kaunas, [1938], p. 39. 
40 Ilguva - amžininkų atsiminimuose, sudaryt. A. Vaičiūnas, Vilnius: VU leidykla, 2008, p. 77. 


41  Vingros Šilingaitės-Rupinskienės 1998 08 15 prisiminimai (S. A. Kubiliaus arch.). 
Šillingaitė-Kubilienė mini, kad Varnas buvo jos sesers Saulenės krikštatėvis, o Varnienė - jos 


krikštamotė (R. Š.-K. prisiminimai). 

suptyje (Silingai augino devynias dukras, krikštytas anuomet kone egzotiškai ir tuo 
pačiu itin moderniai skambančiais tautiniais vardais: Audronė, Daiva, Danguolė, 
Galinda, Laima, Raminta, Rusnė, Saulenė, Vingra)^. 

Misiūnai ir jų šeimininkai garsėjo kaip dailės mėgėjai ir mecenatai nuo pirmųjų 
lietuvių dailės parodų laikų, o tarpukario Kaune apie šį Šilingų pomėgį net sklido 
anekdotiniai pasakojimai, liudiję išskirtinį amžininkų dėmesį šiai jų veiklos pusei. 
Vienas tokių anekdotų - pasakojimas apie dailininko Vlado Eidukevičiaus (1891- 
1941) viešnagę Misiūnuose (apsilankymas, matyt, buvo susijęs su užsakymu tapyti 
Šilingų šeimos portretus), pasibaigusią vyresniųjų Šilingų nepasitenkinimu svečio 
elgesiu po to, kai šis kaip modelius kompozicijai, vaizduojančiai nuogas mauduo- 
les, pasitelkė vyresniąsias Šilingaites. Šį epizodą eseistas Tomas Sakalauskas bele- 
trizuotoje Vlado Eidukevičiaus biografijoje aprašo taip: „Tą vasarą [kalbama apie 
1936 m. - G. J.] prie Nemuno Eidukevičius tapė peizažus (Slėnis Misiūnuose), na- 
tiurmortus (Gėlės). Namų šeimininkas turi devynias dukras [iš tikrųjų Audronė jau 
buvo mirusi - G. J.]. Atplaukus laivu iš Kauno nuo prieplaukos į sodybą reikia eiti 
pėsčiomis: tėvas - nedidelis, barzdotas - eina priekyje, o dukros vorele seka iš pas- 
kos. Kaimiečiai žiūri į tą keistą procesiją - ir ilgai mini. Dailininkas, apsilankęs pas 
Karužas ar kitur, su nuostaba pasakoja: Įsivaizduokite — devynios lovytės. Mažiau- 
sia, didesnė, dar didesnė... O, mein Gott!... Misiūnuose tarp medžių jaukūs namai, 
netoli upė. Didelė pieva ir gražus tvenkinys. Kartą prie jo dailininkui ateina naujo 
paveikslo idėja. Mauduolės! Devynios mauduolės žaliame tvenkinyje. Nuogi kūnai 
vandenyje - kaip tai nuostabu! Kviečiasi Šilingaites. O joms kas - įdomu, nepatirta. 
Palūkėkite, pakentėkite, - nesitveria džiaugsmu dailininkas, - bus gražus paveikslas, 
kaip Renuaro [Renoir]. Bet nelaimė, į Misiūnus atvyksta valdinga šeimininko teta 
ir pamato „siaubingą vaizdą“: kažkoks vyriškis tapo nuogas jos dukterėčias. Ištvir- 
kimas! Gali kviestis ką tinkamas iš gatvės, bet ne padorių tėvų dukteris. Čia tau ne 
Prancūzija. Dailininkas turi išvažiuoti iš dvaro“*. Sakalausko papasakotas anekdotas 


leistų patikslinti kelių kompozicijų su mauduolėmis (piešiniai, tapyba) datą - apie 


42 Žr. G. Jankevičiūtė, Neoromantinės pasaulėžiūros atspindžiai ir požiūris į dvarą tarpukario 
Lietuvoje, Dvaras modernėjančioje Lietuvoje: XIX a. II p. - XX a. I p., sudaryt. 
G. Jankevičiūtė, D. Mačiulis, Vilnius: E. Karpavičiaus leidykla, 2005, p. 105-117. 


43 T. Sakalauskas, Esu toks, koks esu, Vilnius: Vaga, 1987, p. 116. 

1936 m. Tikėtina, kad kažkas panašaus galėjo įvykti. Tiesa, Eidukevičiaus eskizuose 
pavaizduotos tik keturios figūros, bet tai būtų dar tiksliau, nes kitos Šilingaitės buvo 
per mažos pozuoti dailininkui. 

Kaip bebūtų, incidentas, jei toks iš tikrųjų įvyko, matyt, baigėsi be didesnių 
pasekmių, nes dukros tėvo santykius su Eidukevičiumi vertino palankiai. Rusnė 
Šilingaitė-Kubilienė sūnui Sauliui rašė: „Tėvelis labai gerai sugyveno su šiuo tikrai 
savotišku, sunkiai suprantamu dailininku ir labai vertino jo pieštą mūsų mirusią 
sesutę Audrutę“**. Be to jau minėtoje Sakalausko knygoje apie Eidukevičių pateikia- 
ma ištrauka iš 1939 m. dailininko laiško, išsiųsto iš Misiūnų, liudija, kad Šilingų ir 
Eidukevičiaus kontaktai nenutrūko, tapytojas ir toliau buvo kviečiamas paviešėti“. 

Misiūnų vertybių inventorių su komentarais yra skelbusi Dalia Ramonienė“. 
Tačiau kaip priedo prie jos straipsnio pateikto inventoriaus kalba buvo kiek per drą- 
siai „sunorminta“, tad nukentėjo duomenų tikslumas. Pavyzdžiui, Kazio Šimonio 
paveikslas Mirusi duktė (nr. 127) kažkodėl įvardytas neutraliau - Mirusi mergaitė 
(tuo tarpu inventoriuje nurodytas pavadinimas skatintų galvoti apie ankstyvą Au- 
dronės Šilingaitės mirtį ir šeimos galerijoje išsaugotą dar vieną greta Eidukevičiaus 
nutapytojo jos atvaizdą); Petro Kalpoko paveikslo pavadinimas Bobutė su dukrele 
(nr. 136)" sumodernintas - Senutė su dukraite, atimant „epochos kvapą“, kurį visada 
smagu ir svarbu justi, studijuojant senus dokumentus. Laisvokai traktuojant šaltinį, 
prarastos kai kurios vertingos informacinės nuorodos. Pavyzdžiui, Jono Prapuole- 
nio gaminto stalo (nr. 183) apraše praleidus apibūdinimą „valgomojo“, atimta viena 
esminių daikto charakteristikų“. Prie sąraše nurodyto objekto „krepšys popieriams“ 


(nr. 190) pridūrus žodį „sudėti“, daiktas paverstas paslaptingu, ornamentais puostu 


44  R. SK. prisiminimai. 

45  T.Sakalauskas, op. cit., p. 171. 

46 D. Ramonienė, Stasio Šilingo dailės kūrinių kolekcija Misiünuose, Kuriantis protas 
brangesnis nei turtai, sudaryt. G. Mickūnaitė, Vilnius: VDA leidykla, 2009, p. 1531-161. 
47 Pasak Saulenės Šilingaitės-Pusdešrienės, tai buvęs Šilingo motinos ir Vingros Šilingaitės 
portretas (S. Pusdešrienės 1998 08 19 laiškas S. A. Kubiliui, S. A. Kubiliaus arch.). 


48 Tuo tarpu valgomojo stalas dukrų atsiminimuose užima svarbią vietą. Saulenė Pusdešrienė 
apie jį rašo taip: „Valgomajame buvo didžiulis, masyvus ąžuolinis stalas. Per vidurį stalo 
juosta lyg upelis su vandens lelijų inkrustacija.“ Pasak jos, ornamentikos projektus kūręs 
pats Šilingas; Prapuolenis juos tik įgyvendindavęs (S. Pusdešrienės 1998 08 19 laiškas 

S. A. Kubiliui). 

dėklu ypatingos svarbos dokumentams, nors greičiausiai tai būta sąlyginai puošnios 
šiukšlių dėžės, stovėjusios po rašomuoju stalu. 

Per Misiūnų inventorių susipažinus su Šilingų dailės kolekcija, natūraliai kyla 
klausimas: koks jos likimas? Prasidėjus Lietuvos piliečių masiniams trėmimas 
1941 m. birželį Stalino Gulage atsidūrė Emilija ir Stasys Šilingai su viena dukterų — 
Raminta. Kitoms Šilingaitėms pavyko laimingai išvengti tremties, o karo pabaigoje 
jos pabėgo nuo sovietų represijų ir apsigyveno įvairiose Vakarų šalyse. Ilgą laiką 
manyta, kad be šeimininkų Misiūnuose likę paveikslai sudegė Šilingų vasarnamį 
pokario metais prarijusio gaisro liepsnose. Prieš tai dalį paveikslų šeimos nariai pa- 
slėpė namo rūsyje, dalį išgabeno pas netoliese gyvenusią siuvéja*?. Keletą kolekcijos 
vertybių (Zikaro sukurtas Šilingų portretinis bareljefas, Rimšos bareljefas Golgota, 
Galdiko pastelė ir dvi akvarelės bei trys Varno kūriniai - du paveikslai ir pieštukinis 
Maironio portretas), įgaliotas Laimos Šilingaitės-Vansauskienės, 1968 m. depozito 
teisėmis M. K. Čiurlionio dailės muziejui perdavė Šilingų šeimos draugas dailinin- 
kas Šimonis. Kokiu būdu jam pavyko išsaugoti šiuos kūrinius, ar tik jie yra išlikę — 
klausimai, laukiantys naujų tyrimų ir liudijimų, kurių šaltiniai kol kas nesurasti. 

Pateiktasis Misiūnų ūkio dailės kolekcijos inventoriaus komentaras gali būti 
skaitomas kaip šaltinių kritikos pavyzdys, kai viename šaltinyje aptikti duomenys 


tikslinami ir pildomi, remiantis kitų šaltinių ir istorinių tyrimų faktais bei išvadomis. 


GIEDRĖ JANKEVIČIŪTĖ 


49 R.S.K. prisiminimai. 


SASKAITA, KVITAS IR KITI FINANSINIAI 
DOKUMENTAI 


Dailės istorikai savo tyrimams dažnai pasitelkia įvairius finansinius dokumentus. 
Tarp jų vieni seniausių ir informatyviausių - sąskaitų knygos, paprastai nuosekliai 
chronologiškai žyminčios vieno ūkio (iždo) pajamas ir išlaidas. Sąskaitų knygos at- 
sirado vėlyvaisiais Viduramžiais (XII-XV a.) formuojantis modernioms instituci- 
nėms valstybėms su profesionalia administracija. Lietuvoje finansinės raštvedybos 
pradžia siejama su Lietuvos didžiojo kunigaikščio Aleksandro Jogailaičio (1460- 
1506) valdymu. Išliko trys XV-XVI a. sandūros šio valdovo dvaro sąskaitų knygos, 
jose minimi atsiskaitymai ir su amatininkais. 

Viduramžiais miestai ir dvarai, bažnyčios ir vienuolynai, taip pat kitos insti- 
tucijos ir privatūs asmenys (bajorai, pirkliai, amatininkai) rašė sąskaitų knygas. 
Vystantis prekiniam ūkiui ir intensyvėjant pinigų apyvartai, finansinių doku- 
mentų gausėjo, jų funkcionavimo laukas plėtėsi, formos įvairėjo: buvo rašomi ir 
tvirtinami kvitai, vertybiniai popieriai, garantiniai raštai, užstatai, skolų doku- 
mentai ir pan. 

Nepaisant finansinių dokumentų įvairovės ir socialinės sklaidos, jie išlikę fra- 
gmentiškai. Iš dalies dėl to, kad didelės dalies šių dokumentų aktualumas baigdavosi 
su pirkimu ar pinigų skyrimu (kiek ilgėlesnis buvo skolos raštų funkcionavimas, bet 
irgi tęsėsi tik iki skolos likvidavimo). Sąskaitos paprastai nebūdavo saugomos, nes 
jomis po mokėjimo įvykdymo laikotarpio mažai kas domėjosi. 

Tarp šių iš dalies atsitiktinai išlikusių dokumentų dailės istorikus visų pirma do- 
mina tie, kuriuose minimi dailės ir architektūros kūriniai. XII-XV a. sąskaitų pavyz- 


džių su komentarais pateikia, pavyzdžiui, Viduramžių tyrinėtoja Teresa Grace Frisch’. 
1 T. G. Frisch, Gothic Art 1140-c. 1450: Sources and Documents, University of Toronto Press, 1987. 

Ji aptaria kai kuriuos negausius Gotikos dokumentinius liudijimus. Dailės objek- 
tams skirtų finansinių dokumentų daugėja Naujaisiais laikais, išaugus prekybai 
dailės kūriniais. 

Pirktų ar parduotų dailės prekių apskaitose paprastai įvardijamas kūrinys ir nu- 
rodoma jo kaina. Pasitaiko sąskaitų, kurių turinys labai detalus: įvardijamas kūrinio 
autorius, medžiaga, technika. Kaip ir kiti nespecifiniai dailės šaltiniai, finansiniai 
dokumentai reikalauja tarpdalykinės interpretacijos: jie tirtini pritaikant kitų moks- 
lų, pirmiausiai ekonomikos istorijos, tyrimų rezultatus. Pavyzdžiui, pinigų ir rinkos 
istorija padeda suprasti finansiniuose dokumentuose įvardytų objektų vertę. 

Ypač daug svarbios informacijos dailės istorijai teikia statybos ir dekoravimo dar- 
bų išlaidos, taip pat dailininkų ir kolekcininkų sąskaitų knygos. Finansiniai dokumen- 
tai padeda rekonstruoti užsakymų istorijas, atskleidžia kūrinių pirkėjų ir savininkų 
socialinį statusą, finansinį pajėgumą, santykius su dailininkais, jų dailės poreikius ir 
meninį skonį. Šie dokumentai taip pat taikomi rekonstruojant dailininkų biografinius 
duomenis. Pavyzdžiui, XVII a. sąskaitų knyga buvo svarbiausias dokumentas, padėjęs 
atskirti tapytojo Liudviko Ablamovičiaus, vadinamo Gluchovu, gyvenimo ir kūrybos 
faktus, jo ryšius su Vilniaus pranciškonais. Dailės istorijai svarbią informaciją gali teik- 
ti net ir nespecifinės išlaidos. Taip transporto išlaidų sąskaitos buvo tas šaltinis, kuris 
leido sužinoti, kokie dailininkai (Filippo Cataldi, Francesco Nubale, Gioacchino Paver 
ir kt.) dekoravo kardinolo Flavio Chigi (1711-1771) užmiesčio rezidenciją Villa Chigi 
(1763-1776) dabartinėje šiaurės rytų Romos Valnerina gatvėje. Kai kurios sąskaitos 
gali būti pritaikytos kūrinių ekspertizėje, autorystės tyrimuose kaip vaizdinius šalti- 
nius papildantys dokumentai, o neišlikusių kūrinių atveju - kaip jų žodiniai liudijimai. 

Finansiniai dokumentų išskirtinumas - objektų finansinės vertės įvardijimas, 
tad jie yra svarbiausi ekonominės krypties dailės istorijos šaltiniai. Šio pobūdžio 
tyrimai ir finansinių dokumentų taikymas ypač suintensyvėjo XX a. antroje pusėje. 
Ekonomistas ir meno istorikas Johnas Michaelis Montias finansiniais dokumentais 
rėmėsi analizuodamas XVII a. olandų meno rinką, Richardas Goldwaitheas - Ita- 
lijos Renesanso ekonominius aspektus. Finansinių dokumentų aktualumą liudija ir 
pastaraisiais dešimtmečiais intensyviai kuriamos šių šaltinių duomenų bazės, pa- 
vyzdžiui, Getty informacijos instituto (JAV) įsteigta skaitmeninė duomenų bazė, ap- 


imanti Romos dailininkų 1576-1711 m. sąskaitas. 

Iš pirmo žvilgsnio gali atrodyti, kad finansiniai dokumentai vertingesni senosios 
dailės tyrimams, kuriems apskritai labiau trūksta rašytinių šaltinių. Modernizmo ir 
šiuolaikinės dailės istorija sąskaitas kaip šaltinius pasitelkia rečiau ir gana ribotai. 
Pavyzdžiui, jie retai taikomi kūrinių atribucijai ar jų užsakymo istorijai pagrįsti. Ne- 
paisant to, finansiniai dokumentai yra itin svarbūs ir efektyviai panaudojami, tiriant 
modernizmo laikotarpio ir šiuolaikinę meno rinką, ekonominius meno raidos me- 


chanizmus. 


AISTĖ PALIUŠYTĖ 


DAILÉS ISTORIJOS SALTINIAI 


Vatikano muziejų sąskaitos už Antikos senienas, 
įsigytas 1778-1781 m. iš Nicola La Piccola 


> Versta iš: Ilaria Bignamini, Clare Hornsby, Digging and Dealing in Eighteenth-Century Rome, 
t. 1, Yale University Press, 2010, p. 297-299 (šaltinį ir Ilarios Begnamini komentarus iš anglų ir 


italų k. vertė Giedrė Jankevičiūtė, papildymai ir pastabos - vertėjos) 


Pardavimai Pijaus-Klemenso muziejui? 

1779 m. birželio 17 d. 

Pažyma apie Pijaus-Klemenso muziejui dirbančio Senienų komisaro Giam- 
battista Visconti nuo 1779 m. birželio 27 iki liepos 12 d. sumokėtus pinigus. Ponui 
Nicola La Piccola du šimtai skudų už Veneros, islipancios iš maudyklės, statulą, kuri 
yra pati elegantiškiausia iš panašių, esančių Romos ir užsienio galerijose. [ASR, CII, 


Arba, b. 19, ins. 42; kvitas pasirašytas Nicola La Piccola] 


1779 m. [liepa] 

Laimingai valdančiam mūsų Viešpaties Šventenybei rūpinantis padauginti savo 
muziejaus prašmatnumą ir senovinių monumentų kiekį, ponas abatas Visconti, se- 
nienų komisaras, nupirko iš pono La Piccola graikišką Veneros, išlipančios iš mau- 
dyklės, statulą, kuri tikriausiai yra mažiausiai pažeista ir pati puikiausia iš visų tokių 


ligšiol matytų. [ASMV, b. II, fasc. II (1779), no. 105] 


1779 m. rugsėjo 6 d. 

Pažyma apie Pijaus-Klemenso muziejui dirbančio Senienų komisaro Giam- 
battista Visconti nuo 1779 m. rugpjūčio 21 iki rugsėjo 12 d. sumokėtus pinigus. 
Ponui Nicola La Piccola už Veneros statulą skudų du šimtai. [ASR, CII, Arba, b. 
19, ins. 58] 


2 Dokumentai saugomi Archivio di Stato di Roma (Camerale II, Antichità e Belle Arti; toliau — 
ASR, CII, Arba) ir Archivio Storico dei Musei Vaticani (toliau - ASMV). 

1779 m. lapkricio 20 d. 

Pažyma apie Pijaus-Klemenso muziejui dirbančio Senienų komisaro Giam- 
battista Visconti nuo 1779 m. spalio 31 iki lapkričio 26 d. sumokėtus pinigus. Ponui 
Nicola La Piccola du šimtai skudų už Veneros, išlipančios iš maudyklės, statulą. [ASR, 
CII, Arba, b. 19, ins. 72] 


1779 m. gruodžio 30 d. 

Pažyma apie Pijaus-Klemenso muziejui dirbančio Senienų komisaro Giam- 
battista Visconti nuo 1779 m. spalio 19 d. iki 1780 m. sausio 15 d. sumokėtus pinigus. 
Ponui Nicola La Piccola du šimtai skudų už Veneros, išlipančios iš maudyklės, statulą. 
[ASR, CIL Arba, b. 20, ins. 5] 


1780 m. kovo 20 d. 

Pažyma apie Pijaus-Klemenso muziejui dirbančio Senienų komisaro Giam- 
battista Visconti nuo 1780 m. kovo 4 iki kovo 30 d. sumokėtus pinigus. Ponui Nicola 
La Piccola du šimtai penkiasdešimt skudų už Veneros, išlipančios iš maudyklės, sta- 
tula. [ASR, CIL Arba, b. 20, ins. 28] 


1780 m. balandžio 2 d. 

Pažyma apie Pijaus-Klemenso muziejui dirbančio Senienų komisaro Giam- 
battista Visconti nuo 1780 m. kovo 30 iki balandžio 24 d. sumokėtus pinigus. Ponui 
Nicola La Piccola du šimtai penkiasdešimt skudų už Veneros, išlipančios iš maudy- 
klės, statulą. [ASR, CIL Arba, b. 20, ins. 33] 


KOMENTARAS 

Gimęs Kalabrijoje ir Neapolyje pasimokęs tapybos, Nicola La Piccola (1727- 
1790) 1747 m. atvyko į Romą ir atliko nemažai madingų dekoro darbų kilmingiems 
užsakovams, tuo pačiu metu dirbdamas kaip kasinėtojas, restauruotojas ir antikva- 
ras. Galiausiai nuo 1780 m. ėjo Kapitolijaus muziejų direktoriaus pareigas. Jis dirbo 


Francesco Mancini? Romos studijoje prieš atidarydamas nuosavą pasisekimo sulau- 


3 Francesco Mancini (1679-1758) - italų vėlyvojo Baroko tapytojas; studijavo Bolonijoje; 
įsitvirtino Romoje, globojamas Carlo Maratta; nutapė freskų popiežiaus rūmuose 


Kvirinale, buvo Romos Prancūzų akademijos (1732), Panteono Dorybingųjų akademijos 

kusią dirbtuvę (it. bottega). 1776 m. buvo išrinktas Šv. Luko akademijos nariu; 1768 
m., mirus Stefano Pozzi“, paskirtas popiežiaus rūmų tapytoju (Pittore dei Sacri Pa- 
lazzi). Gavęs užsakymą užbaigti Villa Albani freskas, laikėsi schemų, kurias sukūrė 
ir prižiūrėjo Winckelmannas“, sekdamas Nerono Domus Aurea - dekoracijomis“. La 
Piccola sąlytis su Antika pasidarė glaudesnis, jam pradėjus dirbti pas Sigismondo 
Chigi”. 1763 m. šeimininko vestuvių su Flaminia Odescalchi proga jis dekoravo 
rūmų kambarius, o vėliau buvo įtrauktas į jo finansuojamus kasinėjimus. 

Apie La Piccola archeologinę veiklą trūksta liudijimų, skirtingai nuo išsamiai 
dokumentuotos jo kūrybinės karjeros. Remiamas kunigaikščio Chigi, 1777-1778 m. 
jis kasinėjo Tor Paterno (Via Prenestina), o po dvejų metų dirbo ant Palatino kalvos, 
tikėtina, kartu su Gavinu Hamiltonu*. Hamiltonas [1775 04 06] rašė Townley?, skųs- 
damasis, kad jam nepavyke nusipirkti „gražaus Sileno torso“ kurį surado La Piccola, 
nes jis buvo parduodamas „su galybe šlamšto ir už labai aukštą kainą“. 1776 m. La 
Piccola pradėjo savo sėkmingiausius kasinėjimus Prato Bagnato (taip pat Via Pre- 
nestina). [1777 m.] gegužę Hamiltonas pateikia Townley ilgą radinių sąrašą, kuriame 
minima „žavi“ Pritūpusi Venera, „dinamiška“ Satyro ir Hermafrodito grupė ir As- 


pazijos herma, kuri jam būtų patikusi „Grosvenour gatvėje“. Radiniai Hamiltonui 


(nuo 1743-1745) ir Romos Šv. Luko akademijos (apie 1750-1751) narys. 

4 Stefano Pozzi (1699/1707?-1768) - italų tapytojas, dekoruotojas, dizaineris; aktyviausias 
Romoje; Panteono Dorybingųjų akademijos (nuo 1732) ir Šv. Luko akademijos (1736) narys; 
dekoravo įvairias Romos bažnyčias; popiežiaus rūmų dailininkas. 

5 Johann Joachim Winckelmann (1717-1768). - Vert. past. 

6 Kalbama apie radinius, rastus po 1772 m. atnaujinus kasinėjimus. - Vert. past. 

7 Sigismondo Chigi della Rovere Albani (1736-1793) - kunigaikštis, archeologijos mėgėjas, 
dailės ir literatūros mecenatas. 

8 Gavin Hamilton (1723-1798) - škotų didikas, archeologas ir tapytojas, nuo 1756 m. gyvenęs 
Romoje; nutapė neoklasicistinio stiliaus istorinių ir mitologinių kompozicijų, dalyvavo 
archeologiniuose kasinėjimuose (tarp kitų Adriano vilos, Albano apylinkių, Romos Celijaus 
kalvos ir kt.), vertėsi senienų prekyba. 

9 Charles Townley (1737-1805) - anglų dvarininkas, 1767 m. išvykęs į Grand Tour, užmezgė 
ryšius su britų ir italų kilmės Romos kasinėtojais ir senienų prekiautojais; sukaupė vertingą 
senienų kolekciją, žinomą kaip Towneley Marbles, kuri nuo 1778 m. buvo laikoma specialiai 
statytame name Park Street Londone; po jo mirties pagrindinę kolekcijos dalį įsigijo Britų 
muziejus. 


10 Nuoroda į Hamiltono namus Londone. - Vert. past. 

buvo parodyti konfidencialiai, nes La Piccola tikėjosi išvengti Visconti" ir Pijaus- 
Klemenso muziejaus" įsikišimo. La Piccola, kuris kaip popiežiaus tarnautojas būda- 
vo prašomas tarpininkauti priimant sprendimus dėl pirkimų naujam muziejui, buvo 
gerai pažįstamas su Visconti modus operandi“. Nepaisant jo atsargumo, Vatikanas 
1780 m. įsigijo Venerą, sumokédamas nemenką 800 skudų sumą (Zr. pateiktas sas- 
kaitas). Jenkinsas^ bandė dėrėtis dėl Satyro ir Hermafrodito pirkimo Townley'iui, 
bet skundėsi, kad La Piccola „yra tikras fanatikas, sako nenorįs parduoti ir svajoja 
apie tūkstančius, kurių jis niekada nematys“. Galiausiai La Piccola pardavė grupę 
Henry Blundelliui“, o eksporto licenciją gavo dar po kelerių metų - 1788 m. 

1778 m. La Piccola kartu su Jenkinsu kasinėjo Tor Angela; tarp radinių buvo ver- 
tingų mozaikų, kurias jis kitais metais pardavė Vatikanui; Giuseppe Giovanelli ir Vin- 
cenzo Crocchi“ jas pritaikė Sala degli Animali (Gyvūnų salei) ir Stanza del Nilo (Nilo 
kambariui). Negavęs užsakymo dekoruoti Castello katedros sakyklą, kaip „nepakan- 
kamai turtingos vaizduotės žmogus“, La Piccola 1780 m. buvo paskirtas Kapitolijaus 


muziejų kuratoriumi (Custode dei Musei Capitolini), iš tapytojo tapdamas antikvaru. 


ILARIA BIGNAMINI 


VERTĖJOS PASTABA 
Veikalo Digging and Dealing in Eighteenth-Century Rome autorės Ilaria Bigna- 
mini ir Clare Hornsby siekė kuo išsamiau ir visapusiškiau pristatyti XVIII a. Romos 


archeologiją (kasinėjimų tvarką, topografiją, dalyvius, jų santykius ir radinius) bei 


11 Giambattista (Giovanni Battista Antonio) Visconti (1722-1784) - archeologas, Antikos 
žinovas, popiežiaus Klemenso XIV rinkinių kuratorius, vienas Pijaus-Klemenso muziejaus 
kūrėjų, formavęs Vatikano muziejus pagal neoklasicizmo estetikos principus. 


12 Pijaus-Klemenso muziejus - Vatikano muziejų dalis, sudaryta iš 12 salių, įskaitant 
Aštuonkampį kiemą (Cortile Ottagono), kurioje pristatomas Antikos meninis paveldas; 
muziejų 1771 m. pradėjo formuoti popiežius Klemensas XIV, išplėtė jo įpėdinis Pijus VI. 

13 Lot. veikimo būdas. - Vert. past. 

14 Thomas Jenkins (1722-1798) - anglų dailininkas, pagarsėjęs kaip dailės kūrinių ir archeologinių 
radinių prekiautojas, bankininkas, vienas sėkmingiausių XVIII a. Romos antikvarų. 


15 Henry Blundell (1724-1810) - anglų didikas; sukaupė vertingą Antikos kolekciją savo 
rūmuose Ince Blundell Hall. 


16 Dailininkai, dalyvavę įrengiant Pijaus-Klemenso muziejų. 

jos poveikį europinių Antikos kolekcijų formavimuisi, atskleisdamos prekybos se- 
nienomis procesą su visomis įmanomomis detalėmis bei niuansais. Jų tyrimas aki- 
vaizdžiai parodo, koks vertingas dailės istorijos šaltinis gali būti sąskaitos, suteikian- 
čios žinių apie dailės kūrinių (šiuo atveju archeologinių radinių) kilmę, pardavėjus ir 
pirkėjus, jų santykius, taip pat amžininkų estetinius kriterijus, įgyjančius atitinkamą 
finansinę išraišką. Papildytos kitais šaltiniais sąskaitos padeda rekonstruoti ir preky- 
bos meno vertybėmis sistemą bei tvarką. 

Parinkti pavyzdžiai iliustruoja vieno kūrinio - marmuro statulos Venera, išli- 
panti iš maudyklės, - pirkimą Vatikano muziejų, tiksliau Pijaus-Klemenso muzie- 
jaus kolekcijai. Sąskaitų pavyzdžiai pateikiami kaip knygoje - kartu su kasinėtojo 
ir antikvaro biograma, kuri finansinio atsiskaitymo dokumentams suteikia platesnį 
kontekstą. Verčiant biogramą iš anglų kalbos, praleistos kai kurios originalios nuo- 
rodos, vertingos XVIII a. archeologijos ir senienų rinkos tyrinėtojams, tačiau mūsų 
atveju pernelyg apkraunančios šaltinio publikaciją papildoma specifine informacija. 
Dalis pateiktų nuorodų - vertėjos paaiškinimai. 

Skelbiamų dokumentų originalai iš Romos valstybės archyvo (Archivio di Stato 
di Roma) ir Vatikano muziejų istorinio archyvo (Archivio Storico dei Musei Vaticani) 


knygoje publikuoti originalo kalba - itališkai. 


GIEDRĖ JANKEVIČIŪTĖ 

Tapytojo Leono Katino mokestiniai dokumentai 
už narystę LSSR dailės fonde 


> Šaltiniai iš: LSSR dailės fondo archyvas, LLMA, f. 350, ap. 1, b. 22, I. 227, 228 (komentarus 


parengė Linara Dovydaitytė ir Giedrė Jankevičiūtė) 


Leono Katino prašymas priimti jį į dailės fondo narius 


Lietuvos TSR dailės fondo direktoriui 

LTSR tarybinių dailininkų s-gos nario [Pavardė, vardas, tėvo vardas] Katino, 
Leono, s. Albino, [gimimo data] gim. 1907. IX. 6, [Specialybė] dailininkas-tapyto- 
jas, LTSR tarybinių dailininkų sąjungos pažymėjimo nr. 263, [Gyvenancio: miestas, 


gatvė, namo nr., buto nr.] Vilniuje, Krokuvos 9a-6 


Pareiškimas 

Prašau mane priimti Lietuvos TSR dailės fondo nariu. 

Priedas: įstojimo mokestis 10 Rb. sumoje, nario mokestis 50 Rb. sumoje. 

[...] 

Pareiškiu, kad nesu nariu jokio kito fondo. Pasižadu pildyti Dailės fondo statuto 


ir taisyklių nuostatus. 
[parašas] Katinas 


[data] 1952 m. [įrašas ranka pieštuku] prot.[okolo] nr. 8, 1952. III. 26. 
[įrašas ranka mėlynu rašalu viršutiniame kairiame kampe] Įmokėjo istoj.[imo] 


Rb. 10 ir nario mok.[estį] už 1952 m. 10 mėnesių Rb. 50,- Kasos pajamų ord.[eris] 8 


LTSR dailės fondo Kvitas prie pajamų orderio nr. 8 [pridėtas dokumentas lietu- 
vių ir rusų kalbomis] 

Priimta iš dail. Katino, Leono įstoj. Rb. 10 ir nario mok. [estis] už 10 mėn. 1952 
metų Rb. 50,- Iš viso Rb. šešiasdešimt. [parašai: vyresn. buhalterio ir kasininko] 18. 


III. 1952 

Anketa 

Dail.[ininkas] Katinas Leonas 

Pavardė, vardas ir tėvo vardas: Katinas, Leonas, s. Albino; Gimimo metai: 1907; 
Partiškumas: n/p. [nepartinis]; Tautybė: lietuvis; Specialybė: dailininkas-tapytojas; 
Kokią mokyklą baigęs dailės srityje: Vilniaus valst. dailės institutą; Nuo kurio laiko 
yra LTSR taryb. dail. s-gos nariu: nuo 1952 sausio 23; Nuo kurio laiko yra LTSR dailės 
fondo nariu: 1952; Nuolatinė darbo vieta: LTSR dailės institutas; Adresas: Vilnius, 
Krokuvos 9a-6. 


[pasirašo] Dail. Katinas 


KOMENTARAS 

Iš pirmo žvilgsnio nelabai įdomūs ir informatyvūs šaltiniai iš tiesų teikia įvairių 
žinių apie žinomą XX a. antrosios pusės tapytoją Leoną Katiną (1907-1984) ir jo 
gyvenamąją aplinką. Mokestiniai dokumentai fiksuoja nebūtinai kituose šaltiniuo- 
se aptinkamas žinias: tėvo vardą, gyvenamosios vietos adresą. Katino dailės fon- 
do nario mokestiniai dokumentai sudaro dalį didelio tos pačios rūšies dokumentų 
rinkinio; jie saugomi segtuve, kuriame sukaupti identiški dailės fondo narių, ku- 
rių pavardės prasideda raidėmis A-L, prašymai, apimantys 1949-1968 m., - iš viso 
327 lapai. Segtuve suregistruota apie 150 dailininkų pavardžių su gimimo metais ir 
adresais, kurie šiuo atveju, turint omenyje, kad narystė dailės fonde reiškė galimybę 
pretenduoti gauti užsakymus ir parduoti valstybei kūrinius, nurodomi labai tiksliai, 
kas ne visada būdinga kitiems XX a. Lietuvos dailininkų pildytiems dokumentams. 
LLMA f. 350 saugomas ir antrasis tomas su dailininkų, kurių pavardės prasideda rai- 
dėmis M-Ž, dokumentais. Apie kai kuriuos iš abiejuose tomuose paminėtų asmenų 
žinoma labai mažai, tad šiuo atveju net lakoniškas finansinis dokumentas svarbus 
dailės tyrimams. 

Prašymai priimti į dailės fondą su pasižadėjimu sumokėti stojamąjį ir metinį 
nario mokestį, juos lydinčios anketos (pridedamos ne visais atvejais) ir mokestiniai 
kvitai padeda įvertinti ir sovietų Lietuvos biurokratinės sistemos ypatumus: mokes- 
tiniai kvitai dvikalbiai (išspausdinti lietuvių ir rusų kalbomis), anketose reikalauja- 
ma nurodyti tėvavardžius, kas nebūdinga lietuvių, bet tipiška rusų kultūrai, pateikia- 


mas klausimas apie „partiškumą,, t. y. priklausomybę komunistų partijai. 

Katino ir kitus analogiškus bylos dokumentus galima interpretuoti ir plates- 
niame sovietinės kultūros bei meno administravimo kontekste. Sovietiniais metais 
greta politinių institucijų, tokių kaip komunistų partijos centro komitetas ar LSSR 
kultūros ministerija, dailės gyvenimą reguliavo ir formaliai nuo valdžios nepriklau- 
soma, tačiau oficialią komunistų partijos liniją stropiai vykdžiusi kūrybinė organi- 
zacija - LSSR dailininkų sąjunga (toliau - DS). Šiai kūrybinei organizacijai nepri- 
klausantis asmuo praktiškai neturėjo jokių galimybių užsiimti menine veikla, nes 
kūrybinės organizacijos veikė ne tik ideologijos, bet ir ekonomikos lygmenyje. Kaip 
visi dailės studijas baigę bei profesionalia menine veikla norėję užsiimti dailininkai, 
Katinas taip pat buvo DS narys. Tuo tarpu aptariamasis dokumentas susijęs su sto- 
jimu į DS pavaldžią ekonominę struktūrą - LSSR dailės fondą. Šis fondas adminis- 
travo autorinius ir masinius dailės kūrinius gaminusių kombinatų veiklą, dailės kū- 
rinių pardavimo (ir parodų) salonus bei dailės medžiagų ir reikmenų parduotuves 
visoje respublikoje. Fondas, po LSSR kultūros ministerijos, buvo stambiausias dailės 
kūrinių užsakovas bei pirkėjas. Narystė dailės fonde dailininkams užtikrino ne tik 
socialines garantijas (fondas apmokėdavo laikinąjį nedarbingumą, iš dalies išpirkda- 
vo kelialapius į poilsio ir kūrybos namus, sanatorijas, rūpinosi pašalpomis etc.), bet 
ir prieigą prie kūrybai būtinų medžiagų bei įrankių (juos oficialiai įsigyti teisę turėjo 
tik fondo nariai), skirstė dirbtuves ir butus. 

Aptariamame dokumente minimo metinio narystės mokesčio dydį reikėtų ver- 
tinti atsižvelgiant į ekonominį to laikotarpio kontekstą. 50 rublių mokestis nurody- 
tas senaisiais pinigais, jų perkamoji galia prilygo 5 rubliams naujųjų pinigų, įvestų 
po 1961 m. reformos. Lyginant su XX a. šešto dešimtmečio vidutiniu metiniu darbo 
užmokesčiu, kuris buvo apie 2500 rb., dailės fondo narystės mokestis atrodo gana 
didelis. Tačiau lyginant su dailės kūrinių užsakymų įkainiais (žr. toliau pateiktus 
duomenis), jis tėra simbolinis. 

Pristatomi dokumentai neabejotinai įdomūs, tačiau kartu jie liudija, kad moder- 
niųjų laikų dailės istorijai sąskaita nėra ypač reikšmingas šaltinis, nes išlikę nemažai 
kitų finansinio pobūdžio dokumentų, suteikiančių platesnės informacijos tiek apie 
piniginius reikalus, tiek apie sandorių dalyvius. Nenutolstant nuo LSSR dailės fondo 
dokumentų, kaip pavyzdį galima pateikti dailės kūrinių pirkimų komisijos posėdžių 


protokolus, kuriuose nurodyta komisijos sudėtis, perkamų kūrinių autorių vardai, 

pavadinimai, technika, išmatavimai ir, žinoma, kainos. 1965 m. gegužės 4 d. įvy- 
kusiame posėdyje komisija (Petras Aleksandravičius, Feliksas Daukantas, Vytautas 
Kalinauskas, Algirdas Laucius, Jonas Švažas), pirmininkaujama tapytojo Vincento 
Gečo, nutarė pirkti Jono Liolio, Aldonos Skirutytės, Aspazijos Surgailienės grafi- 
kos atspaudų, Rachilės Krukaitės monotipijų, Silvestro Džiaukšto, Vlado Karatajaus, 
Genovaitės Kariniauskaitės, Boleslovo Motūzos, Algirdo Šiekštelės ir Jono Švažo 
tapybos darbų (LLMA, f. 350, ap. 1, b. 386, l. 45, 46). Brangiausiai - 900 rublių - 
įkainota Džiaukšto figūrinė kompozicija Sanitarai, nors už beveik tokio pat formato 
Šiekštelės natiurmortą mokėta tik 220 rublių. Sumų dydį lėmė ne vien dailininko 
meistriškumas ir kūrinio meniškumas, bet, pirmiausia, nustatyti įkainiai: pagal juos 
figūrinė kompozicija kainavo daugiau negu peizažas arba natiurmortas. Tokios pa- 
čios taisyklės galiojo ir skulpūros kūrinių vertinimui. 

Be abejo, neturint papildomų dokumentų analogijų principas padeda įvertinti 
ir sąskaitose pateiktą informaciją. Tačiau, pavyzdžiui, sutartyje paprastai nurodoma 
ne tik bendroji suma už kūrinį, bet ir jos išmokėjimo laikas ir dalys. Radus vieną sąs- 
kaitą arba mokėjimo kvitą, vaizdas lieka nepilnas, tuo tarpu sutartis teikia nepalygi- 
namai išsamesnę informaciją. Žinoma, daryti išvadas pasikliovus vienu dokumentu 
visada rizikinga. Pavyzdžiui, skulptoriaus Petro Vaivados archyve yra išlikusi LSSR 
dailės fondo sutartis su juo ir skulptoriumi Bernardu Buču dėl Vilniaus Žaliojo tilto 
skulptūrinės grupės Žemės ūkis (LLMA, f. 497, ap. 1, b. 117, l. 15, 16). 1950 m. liepos 1 d. 
pasirašytame dokumente užfiksuota, kad dailės fondas trimis dalimis skulptoriams 
Vaivadai ir Bučui i$mokés 30 ooo rublių už skulptūrinės grupės Žemės ūkis natūros 
dydžio modelį iš molio (avanso išmokama 9000 rb.). Atrodytų, kad išvadoms apie 
dailininkų pajamas duomenų pakanka, kad sutartis pateikia išsamias žinias apie 
skulptūros įkainius. Tačiau čia pat esanti kita, 1950 m. liepos 31 d. sudaryta sutartis, 
priverčia suklusti: už skulptūros modelio perkėlimą iš molio į gipsą skulptoriams 
pagal ją buvo papildomai sumokėta 6160 rublių. Taigi bendroji suma gerokai prano- 
ko vidutinio sovietų Lietuvos piliečio pajamas. 

Finansinio pobūdžio informaciją kartais teikia ir nefinansinio pobūdžio do- 
kumentai. Pavyzdžiui, 1958 m. birželio 18 d. oficialiame laiške SSRS dailės fondo 
stacionarių ir kilnojamųjų parodų skyriaus viršininkas Nazarovas SSRS dailės fon- 


do Lietuvos skyriaus direktoriui Saboniui, atsakydamas į pastarojo laišką nr. 791 

(1958 06 12), praneša, kad iš Lietuvos į Maskvą atgabenti dailininkų Jono Mikėno 
(dubuo - 1500 rb.), Liudviko Strolio (asotis - 1500 rb.), Elenos Tulevičiūtės-Venc- 
kevičienės (skulptūrėlė Raitelis - 300 rb.) ir Mykolo Vrubliausko (vaza - 1500 rb.) 
darbai jau išsiųsti į Ženevą, Tarptautinės keramikos akademijos mainų fondą. At- 
siskaitymui su dailininkais jis prašo užpildyti pridedamas paraiškas (esant vaikų 
pridėti atitinkamą pažymą) ir atsiųsti į Maskvą. Laiško autorius taip pat lakoniškai, 
be jokių paaiškinimų informuoja, kad dailininkų Aldonos Ličkutės, Vaclovo Mi- 
knevičiaus ir Julijos Vyšniauskienės darbai grąžinami (LLMA, f. 350, ap. 1, b. 142, 
l. 28). Šis pavyzdys dar sykį patvirtina, kad žinios apie dailės kūrinių kainas, dai- 
lininkų pajamas ir pirkėjus dažnai nušviečia ir tokias sritis kaip kūrybos sklaida, 
dailės kūrinių migracija ir pan. Pavyzdžiui, cituotasis dokumentas apie Lietuvos 
keramikų kūrinių siuntimą į Šveicariją suteikia žinių apie sovietmečio tarptau- 


tinius kultūrinius mainus, apie kuriuos informacijos kol kas turime labai mažai. 


LINARA DOVYDAITYTĖ, GIEDRĖ JANKEVIČIŪTĖ 


SUTARTIS 


Sutartis yra laisva valia sudaromas susitarimas tarp dviejų ir daugiau asmenų (su- 
bjektų), skirtas santykiui sukurti, pakeisti arba nutraukti. Sutarčių istorijos pradžia 
sietina su teisinių santykių užuomazgomis Antikos civilizacijoje. Romos teisėje eg- 
zistavusias dvi gamybos sutarčių formas, kurių viena aptarė asmens darbo sąlygas, 
kita - numatomą pagaminti daiktą, paveldėjo ir vėlesnės visuomenės. 

Viduramžiais sutartys vėl paplito atsiradus laisvam darbui, tai yra maždaug nuo 
XII a. Jomis buvo reguliuojama daugumos kasdienių daiktų, tarp jų - ir dailės kūri- 
nių - gamyba. Mažai pakitusi sutarčių praktika buvo tęsiama Naujaisiais ir Naujau- 
siaisiais laikais. 

Dailės istorijai svarbios sutartys, skirtos dailininko darbui (kūrybos sąlygoms, 
terminams, apmokėjimui ir pan.) ir kūrinio užsakymui įteisinti. Jos apibendrina 
ilgą kūrinio užsakymo procedūrą, nurodo bendrąsias jos gaires, svarbiausius už- 
sakovo ir dailininko abipusius įsipareigojimus. Galima skirti dvi sutarčių rūšis. 
Vienos rūšies sutartys nustato konkretaus užsakomo objekto sukūrimo sąlygas. 
"Tokiose sutartyse apibrėžiamas darbo laikas, įvardijama kūrinio paskirtis, tema 
ar siužetas, kaina, kartais aptariamas medžiagų tiekimas (ypač statybų sutartyse), 
dailininko dirbtuvės organizavimas (pameistrių, pagalbininkų dalyvavimas). Ki- 
tos rūšies sutartys nustato ilgalaikį dailininko darbą užsakovui. Tuomet apibrėžia- 
mas darbo laikas, kartais bendrais bruožais - darbų pobūdis, taip pat atlyginimo 
dydis ir formos. Šios rūšies sutartims priskirtini ir dailininkų mokymą įteisinan- 
tys dokumentai. 

Sutartys paprastai sudaromos keliais egzemplioriais (užsakovui ir dailininkui). 
Neretai sutarties sudarymo procedūrai vadovaudavo (ir vadovauja) teisininkai. Do- 


kumentai būdavo tvirtinami miestų aktuose, jie saugoti dvarų ir bažnyčių, kitų insti- 

tucijų, taip pat privačiuose archyvuose. Sutarčių autentiškumą ir legalumą patvirtina 
užsakovo, dailininko, teisininko parašai bei antspaudai. 

Sutarčių tekstai yra informatyvaus pobūdžio, schematiški, su pasikartojančio- 
mis pradžios ir pabaigos formuluotėmis. Pavyzdžiui, Renesanso Italijoje sutartys 
dažnai būdavo pradedamos kreipiniu: Vardan Viešpaties (lot. In Nomine Domine 
arba it. Al Nome di Dio), data, užsakovo vardu ir titulais ar pareigomis; po to įvardi- 
jamas dailininkas. Dokumentas užbaigiamas sutarties šalių vardais ir parašais. Pra- 
džioje ar pabaigoje nurodoma sutarties pasirašymo vieta. 

Sutarties sąlygų pateikimas priklausė nuo užsakomo objekto, sutarties subjektų - 
dailininko ir užsakovo, taip pat nuo sutartis apiforminantiems teisininkams įprastos 
praktikos (pavyzdžiui, kai kuriais atvejais jie pageidaudavo trumpinti sutartis). 

Užsakymo sąlygų aprašymo apimtis įvairavo. Pavyzdžiui, Renesanso Italijoje pasi- 
taikydavo labai detalių kūrinio siužetą, figūras, jų dydį, proporcijas, atributus ir išdės- 
tymą, kompozicijos koloritą apibrėžiančių ar net taikytinus tapybos pigmentus įvar- 
dijančių sutarčių. Sutartis kartais lydėdavo priedai ir papildoma informacija - kūrinio 
eskizai, piešiniai, modeliai ar nuorodos apie sektinus pavyzdžius, atžymos apie darbų 
eigą ir apmokėjimą. Įvairiais istoriniais laikotarpiais buvo sudaromos ir žodinės sutar- 
tys, kurių pagrindinės sąlygos trumpai pateikiamos raštu. Žodinės sutartys ir sutarčių 
santraukos raštu taip pat traktuotos kaip teisinę galią turintys dokumentai. 

Ankstyviausios žinomos yra Europos vėlyvųjų Viduramžių dailininkų sutartys. 
Lietuvoje dailininkų sutarčių praktika buvo plačiai taikoma jau paskutinių Jogai- 
laičių laikais. Pavyzdžiui, 1534 m. liepos 22 d. italas skulptorius ir architektas Ber- 
nardino da Gianotis sudarė sutartį su Vilniaus vyskupu Jonušu įsipareigodamas 
per penkerius metus atstatyti gaisro sunaikintą Vilniaus katedrą. 1546 m. sausio 9 d. 
Severinas Boneris Žygimanto Augusto vardu pasirašė sutartį su italų skulptoriumi 
Giani Maria Mosca Padovano ir Giovanni Cini už 1400 auksinų sukurti karalienės 
Elzbietos antkapį, skirtą pastatyti Vilniuje. 

Sutartys - informatyvūs dokumentai, nors turi tipinę teisinio dokumento formą, 
reglamentuojančią pateikiamų duomenų apimtį. Sutartyse aptinkami skirtingoms 
mokslo disciplinoms svarbūs duomenys. Dailininkų sutartys atsiduria bendroje tei- 
sės, kultūros, dailės, socialinės istorijos interesų erdvėje, kurioje kiekviena discipli- 


nų išryškina skirtingus sutarties turinio aspektus. Šis teisės, ekonomikos, o mūsų 

aptariamu atveju ir dailės istorijos, duomenų kompleksas lemia sutarties kaip dailės 
istorijos šaltinio savitumą. 

Sutarčių teikiama informacija naudotasi jau ankstyviausiuose dailės istorijos teks- 
tuose. Jomis rekonstruodamas Renesanso dailininkų gyvenimo faktus (pavyzdžiui, Mi- 
chelangelo biografiją) rėmėsi ir Giorgio Vasari. Nuoseklūs sutarčių tyrimai dailės istori- 
jos požiūriu prasidėjo XIX-XX a. sandūroje. Pirmieji šio susidomėjimo vaisiai - Italijos 
Renesanso dailininkų sutarčių publikacijos. Lietuvoje dailininkų sutartimis XX a. pra- 
džioje vieni pirmųjų pradėjo domėtis Vilniaus menotyros mokyklos atstovai. Euzebijus 
Lopacinskis (1882-1961) rinko duomenis amatų istorijai Vilniaus archyvuose, VU Vil- 
niaus mylėtojų draugijos ir Vrublevskių bibliotekos rinkiniuose". Stanistawas Lorentzas 
(1899-1991) studijoje apie architektą Joną Kristupą Glaubitzą (apie 1700-1767) paskelbė 
sutartis su XVIII a. Vilniaus skulptoriais Hedeliais ir kitais meistrais. 

Dėl informacijos kompleksiškumo sutartys plačiai taikomos šiuolaikiniuose 
dailės istorijos tyrimuose. Jos padeda rekonstruoti duomenis apie neišlikusius kūri- 
nius, papildo kitų šaltinių teikiamą informaciją, leidžia patikslinti autorių, užsakovą, 
sukūrimo laiką ir vietą. 

Naujas paskatas sutarčių studijoms suteikia XX a. antros pusės ir pastarųjų de- 
šimtmečių socialinės meno istorijos keliamos problemos. Sutartys ypač svarbios už- 
sakymų proceso rekonstrukcijoms. Jomis remiamasi aiškinantis socialinius dailės 
raidos mechanizmus, jos taip pat taikomos analizuojant kai kurias kultūros istorijos 
problemas. Pavyzdžiui, Rudolfas Wittkoweris (1901-1971) pasitelkė sutartis kaip vie- 
ną šaltinių, padedančių suprasti dailininko vaizdinio ir jo statuso visuomenėje po- 
kyčius*. Michaelis Baxandalis (1933-2008) sutartis traktavo kaip socialines stiliaus 
raidos sąlygas reprezentuojančius dokumentus:. 

Sutartys ypač svarbios ekonominės krypties dailės istorijos studijoms, analizuo- 


jančiomis dailės rinkos ypatumus. Šiuo atveju kūrinių užsakymo sutartys kartu su 


1 Duomenis apie LDK dailininkų sutartis paskelbė spaudinyje Materiały do dziejów rzemiosła 
artystycznego w Wielkim Ksigstwie Litewskim (Warszawa, 1946). 

2 R. Wittkower, M. Wittkower, Born under Saturn: the character and conduct of artists: 
a documented history from antiquity to French Revolution, New York: Review Books, 2006 
(pirmas leid. 1963). 

3  M.Baxandall, Painting and experience in fifteenth century Italy. A primer in the social history 
of pictorial style, Oxford University Press, 1988 (pirmas leidimas 1972). 

finansiniais dokumentais yra svarbiausi rašytiniai šaltiniai, dažniausiai tyrinėjami 
kaip serijiniai dokumentai, analizuojant didelius reprezentatyvius jų kiekius“. 

Ne tik kūrinių užsakymą, bet ir ilgalaikį darbą įteisinančios sutartys gali būti 
vertingos dailininko ir užsakovo santykių, dailininko socialinio statuso, dirbtuvių 
veiklos analizei. 

Sutartis iki mūsų dienų išlieka svarbus ir vertingas dailės istorijos šaltinis. Bū- 
dinga, kad šiuolaikinių sutarčių formos dažnai yra dar labiau unifikuotos už senųjų, 
tačiau kartu šios sutartys yra ir sudėtingesnės, numatančias įvairius kūrinio panau- 


dos, teisių perdavimo, paveldėjimo ir kt. teisinius aspektus. 


AISTĖ PALIUŠYTĖ 


4 | Vienas naujausių sutarčių duomenimis paremtų veikalų - M. O'Malley, The Business of Art: 


Contracts and the Commissioning Process in Renaissance Italy, Yale University Press, 2005. 

Sutartis su Michelangelo dél marmuro grupés 
Pieta Romoje 


»  Versta iš: Allogazione a Michelangelo del gruppo di marmo della Pieta in Roma. 
Die xxvij mensis augusti 1498, Le lettere di Michelangelo Buonarroti pubblicate coi ricordi 
edi contratti artistici, sudaryt. Gaetano Milanesi, Firenze: Olliver, 1875, p. 613-614 


(vertė ir komentarus parengė Giedrė Jankevičiūtė) 


Sutartis su Michelangelo dėl marmuro grupės Pieta Romoje 


1498 m. rugpjūčio 27 d. 

Tebūnie žinoma ir aišku tam, kas skaitys šį raštą, kad garbingiausias Šv. Dionyzo 
kardinolas sutarė su meistru Michelangelo florentiečiu skulptoriumi, kad minėtasis 
meistras turės savo lėšomis padaryti marmuro Pietą, t. y. apsirengusią Mergelę Ma- 
riją su mirusiu Kristumi ant rankų, didumo sulig tikru žmogumi už keturis šimtus 
penkiasdešimt popiežiškųjų aukso dukatų per metus nuo darbo pradžios. Ir mi- 
nėtasis garbingiausiasis kardinolas pasižada sumokėti štai tokiu būdu: pirmiausia 
įsipareigoja jam duoti šimtą penkiasdešimt popiežiškųjų aukso dukatų prieš darbo 
pradžią; ir toliau kūrinį pradėjus pasižada duoti minėtajam Michelangelo po šimtą 
tokių pačių dukatų kas keturis mėnesius, kad minėtieji keturi šimtai penkiasdešimt 
popiežiškųjų aukso dukatų būtų sumokėti per vienerius metus, jei minėtasis kūrinys 
bus baigtas; o jei bus baigtas anksčiau, tai jo garbingiausioji Prakilnybė įsipareigoja 
viską sumokėti anksčiau. 

Ir aš, Jacopo Gallo, pažadu garbingiausiajam monsinjorui, kad minėtasis Mi- 
chelangelo padarys minėtąjį kūrinį per metus ir tai bus gražiausia marmuro skulp- 
tūra iš šiandien esančių Romoje ir kad joks šių dienų meistras geriau nepadarytų. 
Ir antra vertus, minėtajam Michelangelo pažadu, kad garbingiausiasis kardinolas 
jam sumokės kaip aukščiau surašyta. Ir aš, Jacopo Gallo, patvirtinu, kad tai surašiau 
savo rankomis aukščiau minėtais metais, mėnesį ir dieną. Šiuo raštu atšaukiamas ir 
panaikinamas bet koks ankstesnis raštas, rašytas mano ranka arba minėtojo Miche- 


langelo, ir tik šis lieka galioti. 

Minėtasis garbingasis kardinolas man, Jacopo, avansu davė šimtą Kameros auk- 


so dukatų ir minėtąją dieną penkiasdešimt popiežiškųjų aukso dukatų. 


Jonas, Šv. Dionyzo kardinolas 


Taip pat Jacopus Gallus savo ranka [pasirašė] 


KOMENTARAS 

Skelbiamas dokumentas - vienas pirmųjų išlikusių Michelangelo Buonarroti 
(1475-1564) kontraktų. Sutartis, kurios originalas saugomas Buonarroti archyve (Ar- 
chivio Buonarroti) Florencijos muziejuje Buonarroti namai (Casa Buonarroti), pirmą 
kartą buvo paskelbta Gaetano Milanesi sudarytame Michelangelo dokumentų rinki- 
nyje, kurį dailininko gimimo keturių šimtų metų proga parengė ir išleido Florencijos 
jubiliejinis komitetas. Knygos didžiąją dalį sudaro ne tik biografinę, bet ir dailėtyrinę 
vertę turintys Michelangelo laiškai bei prisiminimai, kurių originalai saugomi Britų 
muziejuje ir Buonarroti archyve. Pabaigoje pridėtas sutarčių skyrius (dokumentai iš 
Buonarroti archyvo) nušviečia dailininko gyvenimo ir kūrybos kelią, padeda geriau 
suprasti laiškuose esančią informaciją. 

Milanesi leidinys - pirma išsami Michelangelo rašytinio palikimo publikacija. Vė- 
liau dailininko laiškai, atsiminimai ir, žinoma, poezija buvo leisti daugybę kartų, publi- 
kuoti moksliniuose ir populiariuosiuose leidiniuose italų ir kitomis kalbomis: Rirne e let- 
tere di Michelangelo Buonarroti, precedute dalla vita dellautore scritta da Ascanio Condivi, 
Firenze: G. Barbėra, 1858; Opere varie in versi ed in prosa di Michelangelo Buonarroti il 
giovane, sudaryt. Pietro Fanfani, Firenze: Felice Le Monnier, 1863; The Letters of Miche- 
langelo, vertė ir komentavo E. H. Ramsden, 2 t., Stanford University Press, 1963; II car- 
teggio di Michelangelo, sudaryt. Giovanni Poggi ir kt., 9 t., Firenze: Sansoni, 1965-1995; 
Michelangelo: lettere. Concordanze e indice di frequenza, sudaryt. Paola Barocchi ir kt., 
2 t., Pisa: Scuola Normale Superiore , 1994; Michel-Ange, Correspondance, sudaryt. Ade- 
lin Charles Fiorato, Giovanni Poggi ir kt., 2 t., Paris: Belles Lettres, 2010 ir kt. 

Skelbiama sutartis yra privatus susitarimas tarp prancūzų kilmės kardino- 
lo, Šv. Dionyzo (Saint Denis) abato Jeano Bilhėres de Lagraulas (1434/39-1499) ir 
Romos bankininko Jacopo Galli. Užsakovas įsipareigoja sumokėti sutartą sumą už 


skulptūrą dalimis, žadėdamas laikytis susitarimo, jei ir dailininkas jo laikysis. Lai- 

duotojas prisiima įsipareigojimus prižiūrėti, kad užsakovo pageidavimai būtų įvyk- 
dyti ir jis gautų „gražiausią marmuro skulptūrą iš šiandien esančių Romoje“, taip pat, 
kad užsakovas laiku ir tiksliai atsiskaitytų su skulptoriumi. 

Įdomu, kad sutartį laidavo būtent Galli - kardinolo Raffaele Riario (1460-1521) 
tarpininkas byloje dėl Michelangelo skulptūros Miegantis kupidonas. Šį kūrinį kar- 
dinolas įsigijo kaip Antikos iškaseną, o išgirdęs gandus apie apgaulę pasiuntė Galli į 
Florenciją, kad tasai įsitikintų, kas yra tikrasis kūrinio autorius ir išgautų autorystės 
patvirtinimą iš paties skulptoriaus, jei tai pasirodytų Michelangelo darbas. Susidomė- 
jęs nauju talentu, Riario pakvietė Michelangelo atvykti į Romą. Galli rėmė ir globojo 
Michelangelo, buvo savotiškas jo vadybininkas Romoje, padėjęs gauti svarbių užsa- 
kymų bažnytinėje aplinkoje. Svarbiausias jų - Vatikano Pieta. Laiduodamas sutartį 
su Šv. Dionyzo kardinolu, Galli jau turėjo Michelangelo skulptūrą Bakchas (1497; Flo- 
rencijos Bargello muziejus), kurią, įsižeidęs dėl apgaulės įsigyjant Miegantį kupidoną, 
atsisakė pirkti Bakchg užsakęs kardinolas Riario. 

Vatikano Pieta - ankstyvas Michelangelo kūrinys, paženklinęs jo romietiškojo 
kūrybos tarpsnio pradžią. Tai truputį didesnio už natūralų žmogaus ūgį (174 cm 
aukščio) sėdinčios jaunos madonos su mirusiu Jėzumi ant kelių atvaizdas, iškaltas 
iš balto Kararos marmuro. Šiuo metu skulptūra stovi Šv. Petro bazilikos pradžioje, 
įėjus pro duris pirmoje iš dešinės koplyčioje. Jos pirminė vieta — senosios bazilikos 
(iki XVI a. rekonstrukcijos) vadinamoji Prancūzijos karaliaus koplyčia, kurioje buvo 
palaidotas kūrinio užsakovas; į dabartinę vietą skulptūra perkelta 1749 m. Šiuo metu 
koplyčios anga yra uždengta stiklu. Tokia apsaugos priemonė pritaikyta po to, kai 
1972 m. sutrikusios psichikos bazilikos lankytojas nudaužė madonai nosį ir kairę 
ausį. Skulptūra buvo restauruota Vatikano restauravimo dirbtuvėse; žinovai atliktą 
darbą laiko pavyzdinius. 

Vatikano Pieta, pasak Vasari, „pirma ir paskutinė pasirašyta Michelangelo skulp- 
tūra“ (ant įstrižai madonos krūtinę juosiančios juostos iškalta: „Michael Angelus 
Bonarotus Florent[inus] faciebat“), kas liudytų, „kad autorius buvo patenkintas ir 
didžiavosi savo darbu“. Vasari taip pat pateikia ir skulptūros ikonografijos paaiškini- 


mą: pagal jį madona atrodo jaunesnė už sūnų, nes kūrinio autorius norėjęs perteikti 
5 C. Brandi, Il restauro. Teoria e pratica, sudaryt. M. Cordaro, Roma: M. Cirdaro, 1994. 

jos tyrumą ir skaistumą. Kiti autoriai priduria, kad Michelangelo siekė įvaizdinti 
garsiąją Dantes strofą: „Mergele Motina, savojo Sūnaus dukra“. 

Manoma, kad Michelangelo plastiniam sprendimui, visų pirma madonos tipa- 
žui, padarė įtaką Leonardo da Vinci freska Paskutinė vakarienė (1494-1498; Milano 
Šv. Marijos Malonės (S. Maria delle Grazie) vienuolyno refektorius), Jacopo della 
Quercia (1374-1438) ir Andrea del Verrocchio (1437-1488) kūriniai. Skulptūroje mo- 
difikuota viduramžiška Compassio Mariae tradicija: vietoj motinos kančios vaizduo- 
jama stoiška akistata su lemties siunčiamais išmėginimais“. Michelangelo kūrinyje 
justi Florencijos kultūrinės aplinkos įtaka, persmelkta susižavėjimo klasika kupino 
medičiškojo neoplatonizmo ir Girolamo Savonarola’ aistringo dvasingumo. 

Skelbiamos sutarties naudą dailės istorijai liudija Michelangelo kūrybos tyrimai. 
Beveik ištisai jos tekstas paskelbtas Antonio Paolucci leidinyje, skirtame trims skulp- 
tūrinėms Pietoms*. Sugretinimas su kitais išlikusiais šaltiniais liudija, kad derybos tarp 
kardinolo ir skulptoriaus prasidėjo prieš 1498 m. rugpjūtį. Jau 1497 m. liepos 1 d. laiš- 
ke tėvui dailininkas mini derybas su kardinolu?. Tų pačių metų lapkritį, o paskiau ir 
1498 m. kovą kardinolas rašo Florencijos Sinjorijai, Lukos miesto tarybos nariams ir 
Masos bei Kararos marmuro skaldyklų savininkui markizui Alberico Malaspina, pra- 
šydamas sudaryti sąlygas Michelangelo pasirinkti tinkamą marmurą skaldyklose, jį 


atskelti ir pervežti į darbo vieta". 


GIEDRĖ JANKEVIČIŪTĖ 


6 Ch. De Tolnay, The Youth of Michelangelo, t. 1, Princeton University Press, 1947, p. 91-92. 

7 Pal. Girolamo Savonarola (1452-1498) - popiežiaus Aleksandro VI paskelbtas eretiku ir 
pasmerktas sudeginti; Florencijos Šv. Morkaus dominikonų vienuolyno vienuolis ir abatas, 
garsėjęs Bažnyčios, socialinių ir politinių reformų reikalaujančiais pamokslais. 

8 A. Paolucci, Michelangelo. Le Pieta, Milano: Skira, 1997, p. 20. 

9 Michelangelo. Grafia e biografia di un genio, kat., Milano: Biblioteca di via Senato edizioni, 
2000, p. 31. 

10 M. Hirst, Michelangelo, Carrara, and the Marble for the Cardinal's Pieta, Burlington 
Magazine, t. 127, p. 154 ir toliau. 

Vilniaus miesto teatro kontoros 
ir Alberto Zameto sutartis 


> Versta iš: Vilniaus miesto teatro kontoros ir A. Zameto sutartis, Lietuvos literatūros 
ir meno archyvas (toliau LLMA), f. 44, ap. 1, b. 74, I. 29 (iš rusų k. išvertė ir komentarus 


parengė Helmutas Šabasevičius) 


Vilniaus miesto teatro kontoros ir Alberto Žameto sutartis [nenumeruota] 


1870 metų birželio 15 d. Vilniaus teatro kontora, jo prakilnybei teatro direktoriui 
pavedus, sudarė šią sutartį su Imperatoriškosios Sankt Peterburgo dailės akademijos 


akademiku Albertu Danilovičiumi Žametu žemiau išvardytomis sąlygomis: 


i. P[onas] Zametas nuo 1870 m. liepos 1 d. iki 1871 m. birželio 1 d. įsipareigoja at- 
likti dekoratoriaus pareigas Vilniaus teatre, paklusdamas visoms teatro nuostatų 
taisyklėms. 

2. Iki sezono pradžios p. Zametas pagal galimybę turi pasirūpinti būtinų pirmai 
pradžiai uždangų, kulisų ir panašių dalykų iš tapybos ir scenos puošybos srities 
atnaujinimu ir pagaminimu. 

3. P Žametas sezono metu privalo gaminti naujas dekoracijas pagal pjesių turinį ir 
dvasią. 

4. P. Žametas privalo prižiūrėti būtinus naujų dekoracijų gaminimui staliaus ir ki- 
tokio tipo parengiamuosius darbus. 

5. P.Zametas turi prižiūrėti, kad prieš spektaklį dekoracijos būtų teisingai pastato- 
inspektorius [rus. uucnekmop easowempa]", lempininkas ir mašinistas. 

6. P. Žametas turi ypač stebėti, kad keičiant dekoracijas neužsitęstų antraktai. 

7. Reikalui esant, p. Zametas privalo sudaryti gyvųjų paveikslų repertuarą ir jį 


paskirstyti trupės nariams pagal juos sudarančias figūras ir įrangą. 


1 Teatre dujinis apšvietimas įvestas 1864 m. Zr. Dujinio apšvietimo įvedimo sąskaita, 1864 09 
15, LLMA, f. 44, apr. 1, b. 15. 

9. Nustatomas p. Zameto užmokestis: 50 sidabrinių rublių per mėnesį ir vienas 
pusiau benefisas per sezoną pagal bendras taisykles, kaip ir artistams, taip pat 
sezono pabaigoje - dar vienas pusiau benefisas kaip dovana [kursyvu išskirta sa- 


kinio dalis įrašyta ranka mažesnėmis raidėmis]. 


Ši sutartis, pasirašyta p. Žameto ir teatro reikalų įgaliotinio, patvirtinta p. teatro val- 


dytojo, turi būti šventai ir nepažeidžiamai vykdoma. 


[Pasirašo] Akademikas A. Žametas 


KOMENTARAS 

Rusų kalba sudarytos sutarties tekstas skelbiamas pirmą kartą. Sutartis suteikia 
žinių apie dailininko Alberto Žameto veiklą XIX a. septintame dešimtmetyje Vil- 
niaus miesto teatre. 

Albertas Žametas (1821-1876) - peizažistas ir teatro dailininkas, vienas žymes- 
nių dailininkų, dirbusių Lietuvoje po 1863 metų sukilimo. 1841-1847 m. jis studija- 
vo Peterburgo dailės akademijoje pas dailininką Maksimą Vorobjovą (1787-1855), 
1850 m. dvarininko mecenato Benedikto Tiškevičiaus lėšomis išvyko į Italiją, lankė 
tapybos užsiėmimus Romos Šv. Luko akademijoje ir 1854 m. gavo akademijos pre- 
miją už peizažą Nemio ežero vaizdas. Tais pačiais metais Peterburgo dailės akade- 
mija jam už paveikslą Romos apylinkių peizažas suteikė „neklasinio dailininko“, o 
1859 m. - akademiko vardą. Į Vilnių Zametas atvyko 1857 m. Vilniaus miesto teatre 
sukūrė dekoracijas Danielio François Esprit Aubero operai Nebylé iš Portičių“ ir An- 
tonio Edwardo Odynieco dramai Barbora Radvilaitė“. 1862 m. vėl išvyko į užsienį. 
Aplankė Angliją, Prancūziją ir Savoją, kur gyveno iki 1863 m., kol visam laikui grįžo 
į Vilnių. 1864 m. „dėl betvarkės Šiaurės vakarų krašte neturėdamas [...] darbo, [uZ- 
ėmė] Vilniaus miesto teatro dekoratoriaus pareigas“*. Iki tol dekoracijas Vilniaus 
miesto teatrui tapė Vincentas Dmachauskas (1805/07-1862); po jo mirties nuolati- 


nio dailininko nebuvo. 


12 1859 02 01 afiša, Lietuvos teatro, muzikos ir kino muziejus (toliau LTMKM). 
13 18600428 afiša, LTMKM. 


14 Lietuvos centrinis valstybinis istorijos archyvas, f. 789, ap. 14, b. 142, l. 13. 

Zameto tapytų dekoracijų bei eskizų neišliko, tačiau galima manyti, kad jo de- 
koracijų projektai artimi peizažinei tapybai. Žameto dekoracijos nuolat sulaukdavo 
gerų atsiliepimų - 1865 m. pradžioje pastatytos Vincenzo Bellini operos Norma re- 
cenzijoje (tai gana retas atvejis pirmaisiais metais po sukilimo) Žameto dekoracijos, 
ypač 4 veiksmo, pavadintos „tiesiog nuostabiomis““. 

Duomenų apie Žameto dekoracijas įvairių žanrų spektakliams suteikia teatro 
afišos. Jose minimi pastatymai Motinos palaiminimas, arba Vargas ir garbė“, Victoro 
Hugo drama Ispanų dvarininkas donas Cesaras de Bazanas", Aleksandro Ostrovskio 
drama Audra“, Eugėneo Scribeo drama Adriana Lecouvreur?, Levo Mejaus drama 
Caro sužadėtinė“ ir kt. Vilniaus miesto teatre Žametas dirbo iki pat mirties - 1876 m. 

Vilniaus miesto teatro kontoros ir Žameto sutartys (jų yra išlikusios kelios) yra 
vertingas šaltinis Lietuvos dailės ir teatro tyrimams. Numalšinus 1863 m. sukilimą, 
retas dailininkas galėjo tikėtis pastovių pajamų už kūrybinę veiklą. Užtikrintą pra- 
gyvenimo šaltinį turėjo tik tie, kurie dėstė mokymo įstaigose. Dailininkų kūrybi- 
nis gyvenimas vegetavo. Darbas teatre Žametui suteikė galimybę gauti nuolatines 
pajamas už profesinę veiklą. Pristatomos sutarties galiojimo terminas patikslina 
Vilniaus miesto teatro sezono trukmę, apibrėžia XIX a. antros pusės teatro dekora- 
toriaus pareigas - be dekoracijų atnaujinimo ir kūrimo, jis vadovavo pagalbiniam 
personalui, aptarnavusiam spektaklį, t. y. koordinavo apšvietėjų ir scenos mašinistų 
darbą, privalėjo prižiūrėti, kad keičiant dekoracijas neužsitęstų spektaklių pertrau- 
kos. Į sutartį įrašyta ir „gyvųjų paveikslų“ rengimo pareiga - tai XIX a. populiarus 
teatro žanras, Vilniuje kultivuotas ir profesionaliojoje, ir mėgėjų scenoje. 

Sutartis rašyta ranka, skirtingai nei sutartys su aktoriais, kurios buvo pildomos 
Abelio Syrkino tipografijoje atspausdintuose blankuose, paliktose vietose įrašant ak- 
toriaus pavardę. Čia skelbiama sutartis nėra patvirtinta, nors daugumos kitų 1870- 


1871 m. sezono sutarčių pirmojoje lapo pusėje dešiniajame kampe yra generalinio 


15  Tearp, Buneuckuū Becmuux, 1865 01 22. 
16 1866 09 11 afiša, LTMKM. 

17 1866 09 16 afiša, LTMKM. 

18 1866 09 27 afiša, LTMKM. 

19 1866 10 n afiša, LTMKM. 

20 186610 21 afiša, LTMKM. 

teatro valdytojo generolo leitenanto Michailo Ceidlerio (1816-1892; šias pareigas jis 

ėjo 1869-1872 m.), o antrojo lapo apačioje - teatro įgaliotinio Piotro Zelingerio para- 
šai. Ranka rašyta ir minimo sezono sutartis su scenos prižiūrėtoju Ivanu Kondratje- 
vu - jam buvo pavesta pildyti teatro knygas, užrašinėti vėluojančiuosius į repeticijas, 
spektaklio išvakarėse atitinkamoms tarnyboms pateikti rekvizito, kostiumų ir deko- 
racijų sąrašus“; jo darbas sutartyje vertinamas trylika sidabrinių rublių per mėnesį. 
Ranka rašytos ir sutartys su teatro choristais, taip pat smuikininku, Vilniaus teatro 

orkestro kapelmeisteriu Vasilijumi (Wolfu) Ebannu (1832 ar 1835-1888), nurodomas 

jo užmokestis - šimtas sidabrinių rublių per mėnesį?*. 

"Tas pats tekstas su tokiu pačiu suderėtu atlyginimu beveik be pakeitimų perra- 
šytas ir 1872 m. birželio 24 d. sutartyje su Žametu, tik čia numatyta, kad tapyti de- 
koracijas jam skiriamas pagalbininkas, kurį pasirinkti turi teisę pats Žametas. Šioje 
sutartyje yra ir teatro direktoriaus generolo leitenanto Ceidlerio, ir teatro kontoros 
valdytojo Zelingerio parašai“. 

Paskutiniame sutarties punkte įrašyta atlygio suma atskleidžia dailininko 
darbo piniginį įvertinimą: aktoriai gaudavo nuo 20 iki 25 rublių per mėnesį, o 
minėtieji pusiau benefisai atnešdavo 100-150 rublių pelno. Dailininko užmo- 
kesčio lyginamąją vertę galima suprasti iš Žameto darbo Vilniaus miesto teatre 
metu dienraštyje Buzeuckuū Becmnux (Vilniaus žinios) spausdintų skelbimų: 
vynų iš Šampanės kaina buvo nuo 60 kap. iki 2 rub. už butelj^, metinė dien- 
raščio Buneuckuü BecmnuK prenumerata atsiimant redakcijoje kainavo 8 rub., 
su pristatymu - 10 rub.^, o aukcione parduodamo vienaukščio medinio namo 
Vilniaus Kalnuotame skersgatvyje pradinė kaina nurodyta 551 rub. 24 kap.*“. Pa- 
jamų už kultūrinius renginius dydį leidžia suvokti informacija apie tai, kad pi- 
anistas J. O. Jodko už koncertą Slucko gimnazijoje surinktus pinigus - 215 rub. 


65 kap. - perdavė šios gimnazijos direktoriui, kad šis paskirstytų juos vargin- 


21 Vilniaus miesto teatro kontoros ir I. Kondratjevo sutartis, LLMA, f. 44, ap. 1, b. 74, l. 24. 
22 Vilniaus miesto teatro kontoros ir V. Ebbano sutartis, LLMA, f. 44, apr. 1, b. 74, l. 26. 

23 Vilniaus miesto teatro kontoros ir A. Žameto sutartis, LLMA, f. 44, apr. 1, b. 93, l. 43. 
24  Buneuckuüi Becmnuk, 1869 04 24. 

25 Bunenckuū Becmuuk, 1872 03 07. 


26  Buneuckuiüi Becmuuk, 1873 05 21. 

giausiems moksleiviams". Laikraštyje ne mažiau vietos skirta pranešimui apie 


tai, kad Mogiliovo gubernijos Oršos pavieto rabino Liubavičiaus sūnus Samuilas 


Spejersonas mirus tėvui paaukojo 30 rublių Dubrovskio I lygio žydų mokyklai”. 


Tai liudytų, kad net 30 rub. auka buvo žiniasklaidos dėmesio vertas įvykis. Taigi 


50 rublių dailininko uždarbį galima laikyti pakankamu. 


HELMUTAS ŠABASEVIČIUS 


27  Bunenckuū Becmnuk, 1872 03 07. 


28 Ibid. 


TESTAMENTAS 


Testamentas - įstatymo nustatyta tvarka ir forma sudaromas asmeninis testatoriaus 
patvarkymas dėl paliekamo turto, turtinių teisių ir pareigų mirties atveju. Šio teisi- 
nio instituto samprata yra romėnų teisės palikimas, tačiau Viduramžių ir Baroko 
laikotarpiais testamentas įgijo religingumą išreiškiantį turinį: jis tapo priemone pa- 
sirūpinti savo nemirtingos sielos ir mirtingo kūno ateities gerove. Todėl šis istorinis 
šaltinis istorikų, tarp jų ir dailės istorikų, darbuose dažnai siejamas su krikščioniško 
religingumo tyrinėjimais. Testamento kaip dailės istorijos šaltinio pristatyme rem- 
tasi Lietuvos paveldu. 

"Testamento kaip teisinio akto sklaida Lietuvoje susijusi su valstybės krikštu ir 
po jo vykusiu christianizacijos procesu. Nuo XV a. pab. pastebimas testamentų gau- 
sėjimas, sietinas su rašto kultūros įsigalėjimu ir privačių žmonių užrašymais baž- 
nyčioms. Testamentas LDK pirmiausia buvo krikščioniškas nuostatas išreiškiantis 
aktas, bet ne mažiau svarbus ir tvarkant nuosavybės reikalus. 

"Testamento struktūrą atskleidžia formuliaras, suteikdavęs šiai teisinių doku- 
mentų rūšiai oficialiai galiojančio dokumento statusą'. Testamentai buvo pradedami 
invokacijos - Dievo vardo šaukimo formuluote. Toliau paprastai eidavo preambulė, 
moralinis-etinis testamento sudarymo pagrindimas. Paprastai po testatoriaus įvar- 
dijimo, jo luomo ir administracinės priklausomybės nurodymo pateikiamas psichi- 
nės būklės apibūdinimas, nes pagal Lietuvos Statutus galiojo tik turint gerą atmintį 
ir sveiką protą sudarytas testamentas. Esminė ir svarbiausia formuliaro dalis buvo 


dispozicija. Joje pagal testatoriaus valią paskirstomas turtas, nustatomi testamen- 


1 Plačiau apie testamentų struktūrą žr.: L. Karalius, Testamentai, Lietuvos Didžiosios 


Kunigaikštijos kultūra: tyrinėjimai ir vaizdai, Vilnius: Aidai, 2001, p. 714-723. 

to vykdytojai bei nepilnamečių vaikų globėjai, įrašomi įvairūs įpareigojimai įpėdi- 
niams ir t. t. 

Pirmiausia testatorius turėdavo pasirūpinti savo siela ir kūnu. Testatorius pažy- 
mėdavo savo sielą patikįs Dievui, o kūną - žemei, kartais nurodydamas palaidojimo 
vietą ir aptardamas palaidojimo būdą. Toliau testatorius, jei pageidavo, skirdavo pa- 
ramą Bažnyčiai. Dovanojimus Bažnyčiai skirdavo tiek katalikai, tiek protestantai, jų 
randama ir bajorijos, ir miestiečių testamentuose. Fundacijos bažnyčioms būdavo 
pažymimos testamente, net jeigu atskirai surašoma ir konkreti dovanojimo sutartis. 

Po dovanojimų Bažnyčiai testamente nurodoma dispozicija artimųjų ir tarnų 
naudai. Pradžioje stengiamasi sureguliuoti skolų reikalus, tuomet dalijamas turtas 
artimiesiems. Paveldėtojų sąraše pirmumas teiktas testatoriaus sutuoktiniui, kita 
turto dalis atitekdavo vaikams. Turtas tolimesniems giminaičiams dažniausiai pa- 
liekamas neturint sutuoktinio ar kitų artimų įpėdinių (bevaikės šeimos). Įvairios 
sumos ar kitokios atsidėkojimo formos buvo paskiriamos tarnams. 

Fundacijų, palaidojimo vietų minėjimas testamentuose - svarbus šaltinis bažny- 
čių statybos ir įrengimo istorijos tyrinėjimams. Užrašant fundaciją, testamentuose 
dažnai nurodoma, kad fundatorius su šeimos nariais nori būti palaidotas savo įreng- 
tos koplyčios rūsyje arba po savo statytu altoriumi. Nuo XVII a. pradžios atskirų 
bažnyčių statyba buvo remiama ir su intencija, kad jos bus naudojamos kaip gimi- 
nės nekropolis. Testamentuose galėdavo būti aptariami konkretūs bažnyčių statybos 
klausimai, pavyzdžiui, testatorius nurodydavo testamento vykdytojams savo pagei- 
davimus dėl architektų samdymo: Vilniaus vyskupas Mykolas Zenkovičius 1762 m. 
testamentu paskyrė 50 ooo timpų mūrinės parapinės bažnyčios Lydoje statybai ir 
prašė testamento vykdytojo šiam darbui pasamdyti Joną Kristupą Glaubicą (apie 
1700-1767) arba „kitą gerą architektą“. 

Testamentu informacija gali nušviesti įvairius dailininkų gyvenimo aspektus. Pa- 
vyzdžiui, iš 1666 m. tapytojo Luko Pochareckio (m. iki 1666 03 16; minėtas 1638, 1643 
Lvove, paskiau Vilniuje) surašyto testamento sužinome, kad jis per XVII a. vidurio 
karus neteko viso turto, o gyvenimo pabaigoje pasiligojęs nebegalėjo dirbti ir buvo 
išlaikomas smulkia prekyba besiverčiančios žmonos. Testamentu paskirstomas dai- 
lininko turtas itin iškalbingai parodo jo socialinę padėtį. Iš panašių pavyzdžių mi- 


nėtinas, pavyzdžiui, 1705 m. italų stiuko lipdytojo Giovanni Pietro Perti (1648-1714) 

Vilniuje surašytas testamentas, atskleidžiantis, kad Perti vertėsi ne tik dailininko 
amatu, bet buvo ir gelumbės pirklys, bankininkas bei palūkininkas, turėjęs du pali- 
varkus Šveicarijoje ir dvarelį Vilniuje, Antakalnyje, bei valdęs Grigeliškių palivarką. 
Iš testamentų taip pat galime sužinoti apie dailininko darbo santykius: tame pačia- 
me Perti testamente minima, kad Vilniaus vaivada Kazimieras Jonas Sapiega nesu- 
mokėjo jam už penkerius darbo metus stiuko lipdiniais puošiant Vilniaus Antakal- 
nio trinitorių bažnyčią. 

Iki XIX a. dailės kūriniai neišskiriami tarp testamente minimų paveldimų daiktų. 
Dažniausiai mirus asmeniui buvo sudaromas jo turto inventorius, į kurį buvo 
surašomi visi namų įrangos ir apyvokos daiktai, tarp jų - ir paveikslai, skulptūros, 
brangūs audiniai ir pan. meniški dirbiniai. XIX a. ima keistis dailės kūrinių ver- 
tinimas ir jie tampa išskirtiniu paveldėjimo objektu. Pačioje šio amžiaus pradžioje - 
1807 m. - tapytojo Pranciškaus Smuglevičiaus (1745-1807) surašytame testamente 
minimos sūnėnui paliekamos graviūros, o buvusiam tarnui - paveikslas Agripina, 
vertas 500 raudonųjų auksinų. 

Modernioje visuomenėje testamentas prarado religingumą išreiškiantį turinį, 
tapo vien teisiniu nuosavybės teises ir pareigas reguliuojančių dokumentu. 1840 m. 
Lietuvoje nustojus galioti Lietuvos Statutui ir įsigaliojus Rusijos imperijos įstaty- 
mams, testamentai galėjo būti sudaryti pas notarą, dalyvaujant trims liudytojams, 
arba surašomi namie, dalyvaujant dviem liudytojams, kurie patvirtindavo testato- 
riaus asmenybę ir veiksnumą. Tokia tvarka galiojo iki 1940 m. 

Modernių testamentų studijos dailės istorijos požiūriu nėra tokios reikšmingos, 
kaip senųjų testamentų tyrimai, nes paprastai testamente užfiksuotos žinios patei- 
kiamos ir kituose šaltiniuose. Vis dėlto kai kurios detalės kartais aptinkamos tik tes- 
tamente. Pavyzdžiui, iš Niujorke mirusios dailininkės Elenos Urbaitis (1922-2006) 
testamento sužinome, kaip ji paskirstė savo paliekamus dailės kūrinius tarp Lietu- 
vos dailės muziejaus ir Nacionalinio M. K. Čiurlionio dailės muziejaus, kiek lėšų 
savo kūrybos parodai Lietuvos dailės muziejuje surengti, kiek — savo antkapinio 
paminklo Vilniaus Antakalnio kapinėse statybai, ir kad būtent jos valia paminklo 
autoriumi tapo Mindaugas Navakas. Netikėtai mirusi grafikė Elvyra Kairiūkštytė 
(1950-2006) apdairiai visą savo turtą paliko vaikystės draugei, žinodama, kad bū- 


tent šis žmogus sugebės apginti jos interesus ir pasirūpins kūrinių išsaugojimu bei 

meninio palikimo sklaida. Be abejo, panašių teisinių dokumentų tyrimas reikalauja 
papildomų šaltinių panaudojimo, iš jų gautos informacijos sugretinimo, nes šiuolai- 
kinių testamentų kalba yra itin lakoniška ir šykšti. 

Studijuojant testamentus kaip šiuolaikinės dailės istorijos šaltinį, svarbi testa- 
mento teisinė reikšmė autorių teisių požiūriu. Šį aspektą, remdamasi Lietuvos šiuo- 
laikine teise, pristato teisininkė Karolina Bubnytė-Montvydienė. 

"Testamentu vadinamas nustatytos formos vienašalis sandoris, kuriuo palikėjas 
išreiškia savo valią nurodydamas, kam jam mirus turi atitekti atitinkamas testamen- 
te aptartas turtas. Turto palikimas testamentu - vienas iš turto perdavimo kitiems 
asmenims būdų. Naudodamasis nuosavybės laisvės principu, savininkas gali laisvai 
disponuoti savo turtu. Šis principas lemia ir testamento laisvės principą, t. y. laisvą 
turto savininko galimybę palikti savo turtą testamentu, kam jis nori. 2000 m. Lie- 
tuvos Respublikos civilinio kodekso 5.2 straipsnio 2 dalyje numatyta, kad pagal įsta- 
tymą paveldima tik tada ir tik tiek, kai ir kiek tai nepakeista testamentu. Įpėdiniais 
pagal testamentą gali būti fiziniai arba juridiniai asmenys, valstybė ir savivaldybės. 
Kita vertus, dėl šeimos interesų apsaugos testamento laisvė ribojama nustatant pri- 
valomąją palikimo dalį. Pagal Lietuvos Respublikos civilinio kodekso 5.20 straipsnio 
1 dalį teisę į tam tikrą privalomą palikimo dalį turi palikėjo vaikai (įvaikiai), sutuok- 
tinis, tėvai (įtėviai), kuriems palikėjo mirties dieną reikalingas išlaikymas, nepaisant 
testamento turinio. 

Autorių teisės požiūriu svarbu tai, kad turtinės ir neturtinės autorių teisės į kūri- 
nį nesiejamos su nuosavybės teise į materialųjį objektą, kuriuo tas kūrinys išreikštas. 
Tad paveldint pagal testamentą turtinės autoriaus teisės gali pereiti kartu su visu pa- 
veldimu turtu kaip jo sudėtinė dalis, tačiau gali būti paveldimos ir atskirai nuo viso 
palikėjo turto pagal atskirą testamentinį patvarkymą. Kita vertus, atskiras testamen- 
tinis nuosavybės teisių į dailės kūrinius patvarkymas, neaptariant autoriaus turtinių 
teisių likimo, reiškia tik nuosavybės teisių į šiuos kūrinius paveldėjimo nustatymą ir 
neapima autoriaus turtinių teisių paveldėjimo. 

"Tokiu atveju, esant įstatyminių įpėdinių, pagal įstatymą autoriaus turtinės teisės 
pereitų jiems, o įpėdinių nesant - valstybei. Neturtinės autoriaus teisės (teisė į kūri- 
nio neliečiamybę, autoriaus vardą bei autorystės teisė) nepaveldimos nei pagal tes- 


tamentą, nei pagal įstatymą. Asmuo, paveldėjęs turtines autoriaus teises, kartu yra 

įpareigojamas apsaugoti autoriaus neturtines teises nuo galimų pažeidimų. Autorių 
asmeninių neturtinių teisių apsaugos tvarka po autorių mirties, kai nėra jų įpėdi- 
nių, taip pat kai pasibaigia autorių turtinių teisių, kurias buvo paveldėję jų įpėdiniai, 
galiojimo terminai, nustato 2003 m. rugpjūčio 12 d. Vyriausybės nutarimas nr. 1018, 
pagal kurį valstybės įgaliota institucija šioje srityje yra Kultūros ministerija. 
Autoriaus turtines teises paveldėjimo pagal testamentą (taip pat ir pagal įsta- 
tymą) pagrindu įgijęs asmuo jomis gali naudotis 70 metų po autoriaus mirties, o 
kūrinio bendraautorystės atveju - 70 metų po paskutiniojo iš bendraautorių mirties 
(LR autorių teisių ir gretutinių teisių įstatymo 35 straipsnis). Jeigu asmuo testamento 
nepaliko arba testamentas (ar jo dalis) pripažįstamas negaliojančiu arba apima ne 
visą palikėjo turtą, arba įpėdinis atsisakė ar nepriėmė palikimo, negali paveldėti ar 
mirė prieš atsirandant palikimui, paveldima pagal įstatymą: LR civilinio kodekso 
5.11 straipsnyje nustatytos šešios eilės įpėdinių (paskesnių eilių įpėdiniai paveldi tik 
nesant pirmesnių eilių įpėdinių). Jei įpėdinių nei pagal įstatymą, nei pagal testamen- 


tą nėra, mirusiojo turtas paveldėjimo teise pereina valstybei. 


LINA BALAIŠYTĖ, KAROLINA BUBNYTĖ-MONTVYDIENĖ 


DAILÉS ISTORIJOS SALTINIAI 
Alberto Goštauto testamentas 


> Versta iš: Testamentum Magnifici Alberti Gastoldi Comitis a murata Gieranoni Domini 
et heredis de Tykocyn Palatini Vilnensis Magni Ducatus Lituanie Cancellarii Belscensis 
et Mozirensis Capitanei etc. etc., Koscio! Zamkowy czyli Katedra Wileńska w jej dziejowym, 
liturgicznym architektonucznym i ekonomicznym rozwoju, t. 2, sudaryt. Jan Kurczewski, 
Wilno: Nakładem i drukem Józefa Zawadzkiego, 1910, p. 103-107 (iš lotynų k. vertė Irena 


Katilienė, vertimą redagavo ir komentarus parengė Birutė Rūta Vitkauskienė) 


Viešpaties vardu Amen. Kadangi pagal tokį įstatymą ir pareigą visi be išimties gims- 
tame, jog kai tik mūsų Sutvėrėjas ir Atpirkėjas pas save pašauks, tučtuojau iš čia 
mums reikės iškeliauti, kad pagaliau nieko nėra tikriau už mirtį, o nieko netikresnio 
už pačią mirties valandą. Dėl to aš, Albertas, Martyno sūnus, Goštautas, Mūrinių 
Geranainių grafas, Tikotino paveldėtojas ir ponas, Bielsko, Mozyriaus seniūnas ir 
Bobruisko, Borisovo ir Utenos laikytojas, norėdamas paskutinę savo dieną naudin- 
game apmąstyme praleisti ir su tuo ir dievobaimingais darbais laiku iš savo valdų, 
geriausio galingiausio Dievo man laikinai skirtų ir suteiktų, pasitraukti į švenčiau- 
siojo Jo vardo garbę, dosniai paaukoti niekieno neverčiamas, nestumiamas, dėl to 
ilgu ir brandžiu svarstymu ir sprendimu, savo viduje priimtu visiems dignitoriams 
[priimtu] būdu, keliu, teise, stiliumi ir forma, kuriais geriau ir veiksmingiau gali ir 
turi būti, dabartinį mano testamentą darau, išdėstau ir paskiriu ir kitaip paskutinę 
savo valią [išreiškiu] būdu, kuris yra toks. Pirmiausia, savo sielą, po to, kai iš kūno 
grandinių išsilaisvins, - Dievui Visagaliui Sutvėrėjui ir savo Atpirkėjui, iš kurio ją ir 
gavau, ir Jo Švenčiausiajai Mergelei Motinai Marijai, ir mano ypatingiems globėjams, 
kurių vardus mano gyvenimo dienomis garbinti ir šlovinti buvau įpratęs ir apskritai 
visiems šventiesiems pavedu ir patikiu. O kūną - žemei, iš kurios gavo pavidalą. Jį 
palaidoti pasirenku savo koplyčią, kurią paprasti žmonės Goštautų [vardu] vadina, 
Vilniaus Šv. Stanislovo katedroje esančią; ten ir ne kur kitur palaidotas galutinai no- 
riu būti. Kaip tik tą koplyčią, neseniai nuo ugnies siautėjimo iš pagrindų beveik su- 
naikintą ir sudegusią, nemenkais savo ištekliais ir lėšomis iš naujo atstačiau ir atnau- 
jinau. Jos kunigus arba mansionarijus, dieviškąsias apeigas kiekvieną dieną 


atliekančius, nustatytomis ir deramomis metinėmis pajamomis amžinai iš anksto 

aprūpinau, apdovanojau ir palikau patenkintus. Be to, dėl šios mano koplyčios di- 
desnio grožio ir papuošimo, Visagalio Dievo šlovei ir garbei ir naudojimui dieviška- 
jai tarnybai ir patarnaujantiesiems, kad kuo didingiau joje būtų [tos apeigos] atlie- 
kamos, duodu, dovanoju, skiriu ir užrašau amžinu ir neatšaukiamu dovanojimu 
savo auksinius ir sidabrinius indus ir daiktus, ir kunigiškus apdarus, kuriuos visus ir 
po vieną, kad kuo aiškiau atrodytų ir būtų žinoma taip paeiliui išskaičiuoju ir įvardi- 
ju. Pirmiausia - kieliką iš aukso gryniausio, brangakmeniais ir perlais papuoštą, ku- 
rio patena yra sidabrinė, paauksuota; taip pat kitą senovinio darbo kieliką - sidabri- 
nį, paauksuotą, sykiu su patena, kuriuo, kaip įprasta tvirtinti ir teigti, šventasis 
Prahos vyskupas Albertas* Išganytojui Kristui prie altoriaus Mišių auką iš tikrųjų 
atnašaudavęs. Taip pat monstranciją - sidabrinę, 24 sidabrinių markių svorio su šv. 
Jono Krikštytojo kaulų relikvijomis, priklausiusią prakilniajai poniai Sofijai, mano 
brangiausiai žmonai, jos pačios valia ir reikalingu sutikimu užrašau. Antrą mons- 
trancija - sidabrinę, taip pat su šv. vyskupo Alberto kaulais ir trečią, tokią pat sida- 
brinę, su šventųjų mergelių Margaritos, Daratos ir Apolonijos dantimis, kuri sveria 
24 markes. Taip pat kryžių - sidabrinį, dalinai paauksuotą, 25 markių [svorio]. Vėl- 
gi - kitą kryžių, krištolinį, dvidešimties markių svorio, iš visų pusių nuostabiai pa- 
puoštą. Taip pat du sidabrinius kandeliabrus - didelius, 24 markių svorio. Taip pat 
pulpitą, sidabrinį, trisdešimties markių svorio. Taip pat dvi sidabrines ampules, trijų 
markių [svorio], paauksuotas ir brangiais akmenėliais papuoštas. Taip pat du kry- 
žius - sidabrinius, trylikos su puse markių svorio. Pagaliau arnotus arba viršutinius 
apeigų apdarus, kuriuos patys visuotinai vadina ornaty, septynis, kurie pagal apdarų 
rūšį ir spalvą taip yra suskirstyti. Pirmasis - iš auksu siuvinėto atlaso, be to, su dide- 
liu kryžiumi iš perlų ir humerolas su šv. Onos, šv. Jokymo ir šv. Juozapo atvaizdais 
taip pat iš perlų, kitados šviesaus atminimo mano tėvo pono Martyno Goštauto, 
"Trakų vaivados, įsigytas. Antrasis — avietinės spalvos iš altembaso, auksu siuvinėto 
su dideliu kryžiumi iš perlų ir perlais nusagstytu humerolu su šv. Aleksiejaus ir kitų 


[šventųjų] atvaizdais. Trečiasis - iš auksu atausto atlaso, siuvinėtas šilku ir auksu, ir 


2 Adalbertas Vaitiekus (apie 956-997) - šventasis kankinys, Prahos vyskupas, X a. pab. 
misionierius, krikštijęs prūsus. 


3 Markė - senovinis svorio vienetas Lietuvoje, lygus 195,90 g. 

perlais [siuvinétas] humerolas, kuriame - Veronikos [šydo] atvaizdas, prilaikomas 
dviejų angelų. Ketvirtas — iš rusvo brokato su brangakmeniais ir perlais ir su sidabri- 
nėmis paauksuotomis juostelėmis. Penktasis — iš rusvo aksomo su kryžiumi ir hu- 
merolas iš avietinio aksomo su perlais, o jame - šlovingas mūsų Išganytojo Jėzaus 
vardas spinduliuose taip pat iš perlų. Šeštasis — iš balto damasto, atausto auksu su 
kryžiumi, o humerolas iš avietinio atlaso, ištisai auksu ir sidabru išsiuvinėto. Septin- 
tasis — iš turkisko avietinės spalvos brokato. Tie paminėtieji arnotai visi ir kiekvienas 
atskirai turi savo specialius ir nepriekaištingos būklės reikmenis. Taip pat šlovin- 
giausiosios mūsų Viešpaties Motinos Mergelės Marijos ant lentos pieštą paveikslą, 
nutapytą graikiška maniera [bizantiško stiliaus] su brangiaisiais akmenėliais ir per- 
lais. Noriu, kad jis būtų padėtas ir patalpintas mano kapo galvūgalyje ir kad amžinai 
ten pasiliktų ir niekur iš tos vietos kad nebūtų perkeliamas. Taip pat ir atvaizdus iš 
alebastro ir kitus iš vienaragio rago“, skoningai ir meistriškai išskaptuotus, paprastai 
Seysussy* vadinamus, sidabru kaustytus; noriu, kad būtų padėti ir patalpinti iš šono 
prie mano kapo; taip pat tebus amžinai ten laikomi ir niekada nepašalinami. Visus 
šiuos aukščiau aptartus dalykus sykiu ir kiekvieną atskirai, kai tik būsiu Dievo valia 
iš šio gyvenimo paimtas, mano sutuoktinė Sofija ir mano sūnus Stanislovas, mano 
palikuonis brangiausias, tebus įpareigoti ir prisaikdinti į mano minėtą koplyčią at- 
nešti ir specialioje šios koplyčios saugykloje, mano tam tikslui joje rūpestingai iš 
mūro pastatytoje, sudėti ir koplyčios nuosavybei atiduoti. O kad visi minėti dalykai 
sykiu ir kiekvienas atskirai mano minėtai koplyčiai užrašyti ir Visagalio garbei pa- 
skirti ir dovanoti jokio pakenkimo ar sugadinimo nepatirtų ir dėl to kokiu nors 
blogu nepalankumu viešai ar slaptai nebūtų atpirkti, atkakliai prašau ir prisaikdinu, 
pasiremdamas šiuo mano testamentu, garbiaja Vilniaus katedros kapitulą, kad dėl 
dieviškojo tikėjimo ir mano dabartinio prašymo malonėtų kiekvienais metais viską 
apžiūrėti, būtent, ar kas nors nesugadinta ar kaip nors nesulaužyta, tačiau kad kas 


nors nė mažiausios tokios revizijos pretekstu iš minėtos koplyčios nebūtų kitur išne- 


4 Greičiausiai iš dramblio kaulo. 

5 Publikacijoje akivaizdžiai netiksliai perrašytas žodis; greičiausiai Deesis, Deisus — siužetas, 
vaizduojantis Švč. M. Mariją ir šv. Joną Krikštytoją meldžiančius Kristų. Plg. originalą: 
Vilniaus kapitulos privilegijų knyga (Liber Privilegiorum), 1391-1561, LMA Vrublevskių 
bibliotekos Rankraščių skyrius, F 43-202 (VKF-442). 

šama, bet kad viskas patikrinta nuolat aukščiau minėtoje koplyčioje, jos skliautuoto- 
je saugykloje būtų saugoma ir amžinai pasiliktų. Tam tegul teiksis garbioji Vilniaus 
katedros kapitula išrinkti ir paskirti, kaip reikalautų būtinybė, ką nors iš mano mi- 
nėtos koplyčios mansionariju presbiterių - vyrą dorą ir patikrinto tikėjimo, kuriam 
aukščiau apibūdintos iždinės sargybą derėtų pavesti. Iždinės raktus saugoti reikia 
bažnyčios lobyne ir išskirtinai tik per didžiąsias šventes naudotis šiais indais ir bran- 
genybėmis ar šventais apdarais, o pasibaigus Mišioms tuos indus ir apdarus vėl rei- 
kia koplyčios iždinėje paslėpti kapitulos dėmesį kreipiant, kad kuo saugiau ir nepa- 
žeidžiamiau minėtieji indai ir apdarai amžinai būtų rūpestingai saugomi. Juk ir Šv. 
Mikalojaus bažnyčią, esančią greta mano Geranainių pilies, išrūpinau iš Šv. Apaštalų 
Sosto nemenkomis savo išlaidomis ir įtikinėjimu iš parapinės sugrąžinti į koleginę, 
kurios rektoriumi prepozitas infulatas per jo šventenybę [popiežių] yra viršininkas, 
ir dešimt presbiterių prebendarijų giedoti amžinai kasdienes kanonines valandas ir 
trys prebendarijai vikarai joje mano paskirti ir garbingomis ir pakankamomis meti- 
nėmis pajamomis tiek patsai prepozitas, kaip ir presbiteriai, kiekvienas be išimties jų 
atskirai aprūpinti. O kad tuo karščiau ir didesniu rūpesčiu ir reikiama pagarba die- 
viškasis tikėjimas toje pačioje kolegiatoje jos patarnautojų būtų vykdomas ir Kristų 
tikintieji tuo karštesniu atsidavimu ir savo širdžių rūpesčiu užsidegtų, tai pačiai Ge- 
ranainių Šv. Mikalojaus koleginei bažnyčiai, Visagalio Dievo ir Jo Švenčiausiosios 
Motinos Mergelės Marijos, ir minėtos bažnyčios globėjo Šv. Mikalojaus vyskupo, ir 
visų šventųjų šlovei ir garbei duodu, dovanoju, paskiriu ir užrašau: tokiu pat amžinu 
ir neatšaukiamu dovanojimu monstranciją - didelę, sidabrinę, paauksuotą, 56 mar- 
kių svorio, naudoti per iškilmingiausias šventes, kitą monstranciją - tokią pat sida- 
brinę, 13 markių svorio; taip pat kryžių - sidabrinį, dalinai paauksuotą, šešių su puse 
markių svorio su keturiais įsodintais akmenėliais. Taip pat sidabrinį smilkytuvą, di- 
desnį, aštuonių markių svorio, o kitą, mažesnį, taip pat sidabrinį, dviejų markių ir 
aštuonių skatikų svorio; taip pat taurelę - sidabrinę, su šaukštu, dėžutę smilkalams, 
vienos markės ir penkių skatikų [svorio]. Taip pat infulą arba kitaip vyskupo mitrą, 
perlais ir brangiais akmenėliais gana puikiai papuoštą, taip pat mišiolą sidabro ap- 
kaustais šešių su puse sidabro markių [svorio] naujai papuoštą; taip pat vyskupo 
lazdą - pastoralą, sidabrinį, paauksuotą, puikų, vienuolikos markių [svorio]; taip 
pat dvi lazdas - sidabrines, dvylikos markių svorio, taip pat du pacifikalus - sidabri- 

nius, paauksuotus, apskritus, trijų su puse markių svorio ir trečią pacifikala, sidabri- 
nį, paauksuotą, taip pat apskritą, be pėdos, pusantros markės svorio; taip pat altorė- 
lio formos relikvijorių su vieno šventojo iš nekaltųjų [vaikelių?] galva ir daugybe 
kitų šventųjų relikvijų. Taip pat dvi medines rankas“, paauksuotas su vienuolikos 
tūkstančių mergelių relikvijų kaulais. Taip pat arnotų, arba kunigų apdarų, - dvylika, 
iš kurių pirmasis - avietinės spalvos auksu atausto brokato, be kryžiaus, ir humero- 
las iš perlų, antrasis - iš atlaso, aukso siūlu siuvinėtas, su kryžiumi iš perlų, ir hume- 
rolas toks pats iš perlų; trečiasis — iš auksu atausto atlaso, siuvinėtas avietinės spalvos 
šilku ir sidabro gijomis išsiūtu kryžiumi, o humerolas iš perlų ir jame Veronikos 
[šydas] su angelais, ketvirtasis — iš aukso siūlu atausto atlaso ir humerolas iš avieti- 
nės spalvos atlaso su perlais ir akmenėliais, penktasis iš rusvo aksomo su kryžiumi, 
sidabro gijomis išsiuvinėtu, ir brangakmeniais, o humerolas iš juodo aksomo su per- 
lais, jame - mūsų Atpirkėjo Jėzaus vardas spindulių vainike iš perlų; šeštasis — iš 
žalio aksomo, su kryžiumi, ir humerolas su perlais ir akmenėliais; septintasis — iš 
avietinės spalvos auksu atausto brokato, su kryžiumi; aštuntasis — iš brokato, su avie- 
tiniu ir baltu šilku; devintasis — iš auksu atausto balto damasto, su avietiniu ir žaliu 
šilku, ir humerolas, kuriame - Jėzaus vardas tarp spindulių iš perlų; dešimtasis — iš 
žalio aksomo, su kryžiumi; vienuoliktas — iš juodo aksomo ir balto šilko; dvyliktas — 
iš dangaus spalvos aksomo ir melsvai žalio šilko. Taip pat palijų - penkiolika; pirma- 
sis — iš auksu siuvinėto atlaso; antras - iš sidabru siuvinėto balto atlaso; trečias - iš 
dangaus spalvos brokato; ketvirtasis — iš juodo brokato; penktasis ir šeštasis — iš 
balto pusatlasio, apkraštuoti rausvu turkišku brokatu; septintasis ir aštuntasis — iš 
dangaus spalvos atlaso ir melsvai žalio šilko; devintasis — tokio paties atlaso, tačiau 
apkraštuotas Venecijos damastu su Švč. Marijos soste atvaizdu; dešimtasis ir vienuo- 
liktas - i$ purpurinio audeklo, kitaip auksu ataustos Aleksandrijos kamchos?; dvy- 
liktas ir tryliktas — iš auksu ataustos persiškos kamchos; keturioliktas ir penkiolik- 
tas - iš turkiško avietinės spalvos aksomo ir balto šilko. Taip pat dešimt dalmatikų: 


dvi - iš balto brokato ir humerolus iš juodo aksomo su perlais, dar dvi - iš avietinės 


6 T.y. rankos formos relikvijorius. 


7  Kamcha - atlasinis brokato audinys su metalo gija, gaminamas Artimuosiuose Rytuose, 


daugiausia Turkijoje. 

spalvos brokato, kitos dvi — iš avietinės spalvos brokato su aukso gėlių piešiniu ir 
povo plunksnų raštu, dar dvi - iš dangaus spalvos atlaso ir melsvai žalio šilko be 
aukso ir likusios dvi iš balto damasto, avietinio ir žalio šilko. Taip pat tris antepedi- 
jus didžiajam altoriui iš aksomo, kitaip - auksaviršio. Taigi šiais aukščiau išvardytais 
apdarais ir reikmenimis presbiteriai tik per iškilmingesnes šventes tesinaudoja, o 
kasdienėms apeigoms atlikti — septynis paprastesnius arnotus ir aukščiau minėtam 
šios bažnyčios altoriui tris antepedijus - taip pat kasdienius, šiuo savo testamentu 
duodu, dovanoju, skiriu ir užrašau. Visa tai sykiu ir kas atskirai išvardyta aukščiau 
minėta mano sutuoktinė mylimiausioji ponia Sofija ir mano sūnus ponas Stanislo- 
vas, Naugarduko vaivada, po to, kai pasimirsiu, tebus įpareigoti ir tuojau pat, net 
dabar prisaikdinti, kad iš mano lobyno tiek minėtoje mano Vilniaus koplyčioje, tiek 
Geranainių Šv. Mikalojaus bažnyčioje be jokio pasipriešinimo išduotų ir pagal da- 
bartinę paskutinę mano valią ten patalpintų ir perkeltų. O dėl to tebus pastatyta iš 
mūro skliautuota saugykla arba zakristija minėtoje Šv. Mikalojaus bažnyčioje saugo- 
ti bažnytiniams reikmenims, tuo tarpu tuos visus šventuosius indus ir apdarus rei- 
kės laikyti Geranainių pilies saugykloje, šiam reikalui rūpestingai įrengtoje, kuri ir 
vadinama zakristija. 

Nuo jos vieną raktą turės tuo laiku esantis prepozitas ir kitą - prebendarijų ku- 
nigas, taip kad vienas jų be kito tenedrįs šią patalpą atidaryti ir į ją įžengti. Juk ne 
vien tik šias bažnyčias tokiais reikmenimis papuošiau, bet ir visoms kitoms bažny- 
čioms - tiek Vilniaus diecezijoje, tiek Lucko - mano patronato ir fundacijos teise be- 
siremiančioms, taip pat kai kuriuos indus ir šventuosius apdarus bei kitus reikmenis 
Dievo garbinimui dosniai esu išdalijęs ir dėl to labai prašau, kad ponai arkidiakonai 
arba kiti minėtųjų vyskupijų vizitatoriai, kai diecezijas vizituos ir galiausiai į mano 
funduotas bažnyčias atvyks, tegul malonės ir apie mano tam tikslui duotus šventus 
indus, reikmenis ir apdarus kuo tiksliau pasiteirauti, dargi patį turtą pamatyti savo 
akimis, kad rektorių neatidumu ar kieno nors kito piktavališkumu laikui bėgant ko- 
kiu nors būdu nebūtų jie sunaikinti ar prarasti ir į jų naudojimą nusikaltėliai, kaip 
paprastai dažniausiai pasitaiko, dėmesio neatkreiptų. 

Kad visi šie dalykai sykiu ir kiekvienas atskirai gautų amžino sutvirtinimo ga- 
lią, dabartinį mano testamentą mano antspaudo prikabinimu įtvirtinau ir sustipri- 


nau ir įsakiau paskelbti. Aktuota ir duota mano dvare, Geranainiuose, šeštadienį, 

Šv. apaštalo Andriejaus [šventės] vigilijoje, Viešpaties metais tūkstantis penki šimtai 
trisdešimt devintais, dalyvaujant prakilniesiems ponams: Aleksandrui Chodkevi- 
čiui - Brastos seniūnui, Lietuvos Didžiosios Kunigaikštystės maršalkai ir Astrynos, 
Vilkijos ir Knišino laikytojui, kunigaikščiui Jonušui Dubrovickiui iš Alšėnų, mano 
giminaičiui ir broliui karališkosios didenybės Lietuvos Didžiojoje Kunigaikštys- 
tėje stalininkui ir Gorvalio žemės? laikytojui bei kilmingiesiems: Albertui Griško- 
vičiui Kimbarui, mano pavaduotojui Vilniuje, Stanislovui Stečkoniui Sakovičiui ir 
Stanislovui Komorovskiui, Utenos klebonui, Vilniaus diecezijos kunigui, Šventojo 
Apaštalų Sosto galia viešajam notarui ir mano ypatingajam bei slaptajam sekretoriui, 
kuris turi iš anksto iš manęs priesakus patikėtoms paslaptims. Ir šį mano testamentą 


mano paliepimu savo ranka surašė. 


KOMENTARAS 

Alberto Goštauto testamentas priskiriamas prie mūsų istoriografijoje retų do- 
kumentų - nes visas jo tekstas skirtas itin vertingų bažnytinės dailės kūrinių ap- 
rašymui. Šį dokumentą galima palyginti su bažnytinių iždinių inventoriais; ir net 
ne bet kokių, o labai turtingų bažnyčių. Testamento tekstas svarbus dailės istorikui 
ne tik tuo, kad jame aprašyti išlikę dirbiniai; svarbu, kad jame taip pat minimi bei 
apibūdinami ir mūsų dienų nebeišvydę indai bei rūbai - ankstyvųjų Viduramžių, 
Gotikos bei ankstyvojo Renesanso liturginiai reikmenys. Testamente nurodytos jų 
medžiagos ir dekoro technikos verstų pasidairyti po kaimyninių šalių katedrų iždi- 
nes ir palyginti mūsų šalyje buvusias vertybes ir jų turtus, nes iki šiol tokio pobūdžio 
žinių esame sukaupę nepakankamai. 

"Testamentas, kurį XX a. pradžioje paskelbė Vilniaus katedros kanauninkas Jo- 
nas Kurčevskis, buvo žinomas tyrinėtojams. Deja, žinių apie originalo saugojimo 
vietą neturime; taip pat neaišku, kiek esama testamento nuorašų ir kur jie galėtų 
būti. Vienas jų užfiksuotas Lietuvos mokslų akademijos Vrublevskių bibliotekos 


Rankraščių skyriuje saugomoje Vilniaus katedros privilegijų nuorašų knygoje - Li- 


8 Tekste nepoti meo ex fratre; tai greičiausiai nuorašo klaida: turėtų būti et fratre. Minimas 
Alšėnų kungaikštis Jonušas Dubrovickis, tuo metu LDK stalininkas, vėliau Kijevo ir Trakų 


vaivada (m. 1549), buvo Alberto Goštauto giminaitis per pastarojo motiną. 


9 Dab. Baltarusijos Gomelio sritis. 

ber privilegiorum, t. 1, 1387-1561". Į lietuvių kalbą testamentas išverstas pirmą kartą, 
nors nuorodų į jį aptiksime ne viename dabartiniame dailės istorijos veikale, skirta- 
me Vilniaus katedrai arba Lietuvos auksakalystės istorijai". Vis dėlto plačiau doku- 
mentas netyrinėtas; kol kas neturime nei jo tekstologinės analizės, nei palyginimo 
su panašaus laiko gretimų šalių bažnytinių daiktų aprašymais (pavyzdžiui, Kroku- 
vos Vavelio katedros lobyno 1563 m. inventoriumi”). 

Šių dienų skaitytoją stebina testamente aprašytų daiktų prabanga. Albertas Goš- 
tautas, vienos galingiausių ir turtingiausių LDK giminių atstovas, per motiną gimi- 
niavęsis su Gediminaičiais, nutaręs pareikšti savo paskutinę valią dėmesį nukreipė 
tik į dvi, jam išskirtinai ir vienodai svarbias bažnyčias: Vilniaus katedrą, kurioje pa- 
sirinko kapavietę, ir Geranainių Šv. Mikalojaus bažnyčią, kurią pastatydino 1519 m. 
greta savo pilies. Tad dokumentas visų pirma kviestų ieškoti jame Goštauto kaip 
magnato, politiko, valstybės veikėjo, pirmojo LDK statuto kodifikatoriaus ir Rene- 
sanso kultūros žmonių aplinkos atstovo pažiūrų, kultūrinių aspiracijų bei pozicijos 
XVI a. pirmos pusės visuomenėje ženklų. Antras pjūvis sietųsi su ta testamento vieta, 
kurioje išvardijami daiktai, skiriami Geranainių Šv. Mikalojaus bažnyčiai. Šios vie- 
tovės - Goštautų tėvonijos, - esančios Baltarusijoje vos už kelių kilometrų nuo Lie- 
tuvos sienos, istorinis kontekstas žinant Goštauto testamentą nepaprastai praturtėja. 
Iki šiol išlikusi Goštauto funduota Šv. Mikalojaus bažnyčia 1529 m. balandžio 11 d. 
gavo popiežiaus Klemenso VII leidimą tapti kolegine. Tai reiškė, kad šios bažnyčios 
klebonas turėjo teisę naudoti vyskupo insignijas. Nuo to laiko Geranainių infulatais 


dažniausiai tapdavo Vilniaus katedros kanauninkai. Naują statusą atitiko itin bran- 


10 MAB RS E 43-202 (VKF-442), p. 194. 


1 Neturime tikslo surinkti visą bibliografiją, paminėsime svarbiausius pastarųjų kelių 
dešimtmečių darbus: Edmundo Laucevičiaus komentarai (apie 1970), rankraštis, MAB RS 
F-266; R. Vitkauskienė, Alberto Goštauto kryžius, Katalikų pasaulis, 1990, nr. 15, p. 29; 

B. R. Vitkauskienė, Pasvarstymai apie seniausias katedros vertybes, Naujasis Židinys-Aidai, 
2003, Nr. 10, p. 542-548; B. R. Vitkauskienė, Inwentarz katedry Wilenskiej z roku 1598, 
Skarbiec Katedry Wileńskiej, red. D. Nowacki, A. Saratowicz-Dudynska, Warszawa, 2008, 
p. 71-101; Vilniaus katedros lobynas. Albumas, sudaryt. V. Dolinskas, Vilnius: Lietuvos 
dailės muziejus, 2002, p. 255-350; G. M. Martinaitienė, Vilniaus arkikatedros tekstilė XVI a. 


inventoriuose, Menotyra, 2004, t. 36, nr. 3, p. 10-16. 


i2 Inwentarz Katedry Wawelskiej z roku 1563, sudaryt. A. Bochnak, (Źródła do dziejów Wawelu, 
t. 10), Krakow, 1979. 

güs, katedros verti liturginiai reikmenys, kurie atiteko Geranainių bažnyčiai Goštau- 
to valia. Pirmiausia išskirtina viena didžiausių Vidurio Europoje, 150 cm aukščio ir 
apie 16 kg svorio sidabro monstrancija, šiandien priklausanti Vilniaus katedrai (eks- 
ponuojama Vilniaus arkivyskupijos Bažnytinio paveldo muziejuje). Iš viso Geranai- 
niams buvo užrašyta 15 sidabro daiktų, kurie visi kartu svėrė 102 markes (apie 30 kg), 
liturginių rūbų kolekcija, kurioje buvo perlais ir brangakmeniais siuvinėta vyskupo 
mitra, 12 brangių arnotų, 15 kapų, kiti puošnūs tekstilės dirbiniai. Kad Goštauto valia 
buvo įvykdyta ir prabangiais reikmenimis aprūpinta Gerainainių bažnyčia bent jau 
iki XVII a. vidurio (karo su Maskva) veikė kaip klebono infulato aptarnaujama baž- 
nyčia, rodo 1655 m. į Žemaitiją išvežtų paslėpti Gerainainių bažnyčios vertybių sąra- 
šas, esantis Vilniaus universiteto bibliotekos rankrastyne*. Apie didžiulę Geranainių 
rinkinio vertę liudija šios bažnyčios monstrancija su Goštauto herbais“. 

Vilniaus katedros Trijų Karalių, arba Goštautų, koplyčiai užrašyti aukso, sida- 
bro indai bei prabangūs liturginiai rūbai nesunkiai atsekami vėlesniuose katedros 
inventoriuose. Čia išskirtinas senovinis kielikas, kurį, pasak testatoriaus, naudojęs 
Prahos vyskupas šv. Adalbertas. Kitaip sakant, šis daiktas turėjo būti pagamintas X a. 
antroje pusėje ir turėjo relikvijos vertę. Tokios vertybės buvimas LDK didiko lobyne 
turėtų sudominti krikščionybės kelius į Lietuvą tyrinėjančius istorikus. Užrašomų 
vertybių sąraše yra relikvijorius su šv. Adalberto kaulais. Prie įstabių senienų pri- 
skirtinas ir katedroje išlikęs krištolinis kryžius (eksponuojamas Vilniaus arkivysku- 
pijos Bažnytinio paveldo muziejuje), kurio kryžma iš skaidraus krištolo greičiausiai 
buvo pagaminta Venecijoje XIII a. arba pačioje XIV a. pradžioje. Tai vis daiktai, 
sukurti dar iki Jogailos ir net karaliaus Mindaugo krikšto. Klausimas, kaip jie pateko 
į rankas Goštautui, kol kas neatsakytas. Galbūt atsakymą padėtų rasti Goštauto ry- 
šių su Habsburgais, suteikusiais jam grafo titulą, tyrimas, taip pat sąsajų su Prūsijos 
kunigaikščiu Albrechtu nagrinėjimas. Daugiau apie Goštauto katedrai dovanotus 


daiktus sužinome iš vėlesnių, 1552 ir 1598 m., katedros iždinės aprašymų. Pavyzdžiui, 


13 VUB RS 57-B, 53-290, l. 51-57; publikuotas K. Kolendo-Korczakowa, Kościół parafialny 
p. w. Św. Mikołaja biskupa w Gieranonach, Kościoły i klasztory rzymskokatolickie dawnego 
województwa wileńskiego, t. 1, sudaryt. M. Kałamajska-Saeed, Kraków, 2005, p. 55-58. 

14 Žr. E. Laucevičius, B. R. Vitkauskienė, Lietuvos auksakalystė. XV-XIX a., Vilnius: Baltos 


lankos, 2001, il. 25. 


700 


V SKYRIUS. DOKUMENTAI / TESTAMENTAS 


1598 m. inventoriuje pirmu numeriu pažymėtas auksinis perlais, brangakmeniais ir 
filigranu puoštas kielikas su herbais bei Trakų vaivados Goštauto dovanojimo įra- 
šu. Trakų vaivadomis buvo ir Alberto senelis Jonas, ir jo tėvas Martynas, ir jis pats 
iki 1522 m. Tad kieliko sukūrimo periodas kol kas datuojamas tarp 1440 iki 1522 m. 
Goštauto sąraše paminėta bizantiška maniera nutapytas Marijos atvaizdas - neabe- 
jotinai ikona su prabangiais aptaisais, kurią testatorius taip vertina, jog prisaikdina 
testamento vykdytojus pastatyti ją sarkofago galvūgalyje ir ten palikti. Šis atvaizdas 
dar minimas 1552 m., bet vėliau dingsta iš katedros inventorių. Ne mažiau paslaptin- 
ga kilmė ir likimas daiktų, priklausiusių testatoriaus žmonai, kunigaikščių Vereiskių 
palikuonei Sofijai. Antai relikvijorius su šventųjų mergelių Apolonijos, Daratos ir 
Margaritos dantimis vėlesniuose katedros inventoriuose taip pat minimas, jis turėjo 
Sofijos Goštautienės herbus - su dvigalviais ereliais ir juodaodžių galvomis, mat 
Sofijos motina Marija buvo kilusi iš Bizantijos imperatorių Paleologų dinastijos, o 
Sofijos tikra teta, taip pat Sofija, buvo Maskvos caro Ivano III žmona. Taigi Goštauto 
testamento tyrimas veda ne tik į Vakarus, bet ir į Rytus, į Rytų krikščionybės tradi- 
cijas ir realijas Lietuvos Didžiojoje Kunigaikštystėje. Iš sąraše paminėtų liturginių 
rūbų, paliekamų Vilniaus katedros koplyčiai, dauguma austi arba siuvinėti aukso ar 
sidabro gijomis, puošti perlais ir brangakmeniais. Ypač prabangus arnotas, kadaise 
užsakytas testatoriaus tėvo Martyno Goštauto (m. 1483). Šios technologijos buvo 
daugiau būdingos Rytų amatininkų dirbiniams, perlus atveždavo iš Rytų ir siuvinėji- 
mas jais plito į Vakarus, remiantis tų kraštų amatininkų patirtimi. Taigi dokumentas 
pateikia nemažai nuorodų į kai kurių žinomų daiktų kilmę, tačiau lygiai taip pat 


skatina kelti naujus klausimus. 


BIRUTĖ RŪTA VITKAUSKIENĖ 

Lauryno Gucevičiaus testamentas 


> Tekstas iš: Laurynas Gucevičius ir jo epocha (Acta Academiae Artium Vilnensis, t. 32), 
sudaryt. Rasa Butvilaitė, Vidmantas Jankauskas, Vilnius: VDA leidykla, 2006, p. 167-168 


(komentarus parengė Rasa Butvilaitė) 


Laurynas Montrimas Žakovičius Gucevičius [lenk. Wawrzyniec Montrym Zako- 
wicz Guciewicz], Vilniaus akademijos architektūros profesorius, dabar susirgęs, bet 
turėdamas tobulus pojūčius, samoninga atmintį ir tinkamą proto sąmonę, taigi, to- 
kios būklės imasi rašyti testamentą. Pirmiausia, remdamasis tvirtu įsitikinimu, kurį 
man nuolankume įdiegė gerbiamas Šventas katalikų Tikėjimas, Visagaliam Dievui 
pavedu savo Siela. 

Kai dėl mano laidotuvių, tai trokštu, kad jos būtų paprasčiausios, be jokių 
nereikalingų išlaidų ir puošnumo, dėl ko primygtinai įpareigoju Gerb. Ponią 
Bogumilą Hermanovskytę-Gucevičienę, su kuria turiu nepilnamečius du sūnus 
ir dvi dukteris. Taigi, šiuos vaikus, jų auklėjimą ir svarbiausią rūpinimąsi jais 
atiduodu mano Žmonos Motiniškai Širdžiai ir Jausmams, kurie tinka gerai Mo- 
tinai. 

"Tiek mano žmonos Bogumilos Hermanovskytės-Gucevičienės, tiek ir mano 
sūnų Konstantino ir Stanislovo bei dukterų Filomenos ir Modestos globėjais pasi- 
renku ir nuolankiausiai prašau G.[erbiama] P.[ona] Antaną Liachnickį - Vilniaus 
vaivadijos vėliavininką, Ksaverą Giedraitį Juraka - buv. Vilniaus vaivadijos žemės 
raštininką ir G. P. Lauryną Ožechovskį - Mozyriaus statybininką, kurie, tikiuosi, dėl 
mano vaikų mokymo malonės pasitarti su visuomet nuoširdžiu ir nuolatiniu mūsų 
bičiuliu Lietuvos vyriausios mokyklos astronomijos profesoriumi G. P. Ignacu Reš- 
ka, su ta sąlyga, kad norės prisitaikyti prie jo pageidavimų. 

Kas dėl turto (dvarų), tai kadangi Bernotiškių palivarkas, esantis Breslaujos 
apskrityje [dab. Baltarusija], mirus dabartiniams laikytojams, privilegijomis ati- 
duotas iki gyvos galvos lygiai man, kaip ir mano Žmonai ir Sūnui, taigi šis pa- 


livarkas po dabartinių laikytojų mirties priklausys jai. Tuo labiau, kad atskirai 

turiu privilegijomis emfiteutiniu būdu“ numatytam terminui man suteiktus ir 
užtikrintus mūrinius namus čia, Vilniuje, Šv. Jono gatvėje, bei žemių iš Šešuolių 
rakto [buv. administracinis vienetas dab. Ukmergės raj. savivaldybėje] Vilniaus 
apskrityje, kuriose įsteigiau palivarką ir pavadinau jį Laurais“, ten išdirbau žemę, 
pastačiau pastatus nemažomis savo lėšomis ir mane nuskurdinusiomis išlaidomis. 
"Taigi, visas teises, priklausančias man į šiuos mūrinius namus ir palivarką, palie- 
ku ir užrašau mano vaikams, taip, kad mano Žmona, kolei bus našlė, gautas už 
minimus mūrinius namus ir palivarką pajamas, kurios liks sumokėjus mokesčius 
ir atlikus kitas prievoles, privalo naudoti Globėjams prižiūrint, antraip neperims 
Bernotiškių palivarko savo išlaikymui drauge su vaikų aprūpinimu ir mokymu. Jei 
mano Žmona pakeistų savo našlės statusą, šios pajamos turi tekti vien tik mano 
vaikams ir jiems priklausys. Kuomet šie vaikai taps pilnamečiai, dvi dalis pajamų 
iš mūrinių namų ir Laurų palivarko skiriu sūnums, o trečią dalį - dukterims. 
Sklypą (su privilegija kruopų malūnui) prie skersinio kanalo už vyskupo malū- 
no, [gautą] su Vyriausybės patvirtintomis privilegijomis (jam išleidau daugiau kaip 
300 raudonųjų auksinų darydamas šliuzą iš alksninių stulpų ir tvirtindamas jį aZuo- 
liniais rąstais, taip pat mūrydamas sienas virš žemės ir vandens lygio užtvanką), šį 
sklypą, kaip ir Juodšilės (Czarnobor) sklypą, kurį man Šalčininkuose emfiteutine 
teise maloniai suteikė G. P. vaiskis" Valentinas Goreckis, G. G. P. P. Globėjų pra- 
šau parduoti kuriam nors mano giminaičiui už 2000 lenkiškų auksinų arba kam 
nors daugiau ar tiek pat sumokančiam. Taip pat prašau pagal galimybes parduoti 
nereikalingą kilnojamąjį turtą: biblioteką, kainuojančią iki 200 raudonųjų auksi- 
nų, ir matematinius instrumentus - teodolitą [geodezijos prietaisas horizontaliems 
ir vertikaliems kampams matuoti] už 64 raud. auks., libelą [gulsčiuką] su busole 
[kompasu] už 38 raud. auks., pantografą [prietaisas brėžinių, planų, žemėlapių ko- 


pijoms kitu masteliu perbraižyti] už 18 raud. auks., braižymo instrumentų rinkinį 


15  Emfiteuzé - paveldima žemės nuoma, suteikianti nuomininkui teisę naudotis nuomojamu 
sklypu, jį įkeisti, perleisti šią teisę kitam asmeniui, perduoti paveldėjimo būdu, bet 


neduodanti teisės į nuosavybę. 
16 Palivarko vieta iki šiol tiksliai nenustatyta. 
17  Vaiskis - vienas iš vidutinių Abiejų Tautų Respublikos žemietijų pareigūnų, atsakingas 


už rūpinimąsi į karą išvykusių bajorų žmonomis ir vaikais. 

(didesnį) už 18 raud. auks., mažesnį už 2 raud. auks., 6 liniuotes, pailgą skriestuvą 
už 2 raud. auks., lygiagretę liniuotę už 6 raud. auks., elipsona - instrumentą rašyti — 
už 3 auks.; atgauti šias skolas: 60 raud. auks. su procentais iš vaivados Chominskio, 
2000 lenkiškų auks. už rotušės statybą, 2000 auks. algos iš Akademijos [Gucevičius 
dėstė 1793, 1796-1798 m.], iki 5000 lenkiškų auks. pretenzijų iš Gervėčių fundacijos, 
be to, už 150 vežimų šieno ir už tris stirtas šiaudų - apie 150 vežimų, kurie verti dar 
450 rublių. Iš šių pinigų, apmokėjus mano skoleles ir laidotuvių išlaidas, bei atskai- 
čius 1000 auksinų, kuriuos užrašiau Gerb. panelei Anelei Hermanovskytei už patirtą 
prielankumą, noriu, kad už likusią sumą būtų nupirktas gretimas kaimelis prie Lau- 
rų. G. Ponui Motiejui Hermanovskiui, kuris man skolingas tūkstantį ir kelis šimtus 
lenkiškų auks. grynais pinigais, pavedu 500 lenkiškų auks. išmokėti jo motinai, o 
likusius palieku jam už patarnavimus. 

Mano Mylimai Motinai Zakovičiūtei-Gucevičienei skiriu iš Laurų kasmet po 
200 lenk. auks. tol, kolei gyvens. Šios mano paskutinės valios Testamentą, gerai 
mano apgalvotą, gerb. P. P. Antspauduotojų liudijimu patvirtinu savo parašu - 

Rašyta Vilniuje 1798 metais, gruodžio 7/18 d. 

Laurynas Montrimas Gucevičius 


Architektas, profesorius — 


Žodžiu ir asmeniškai Lauryno Montrimo Gucevičiaus, Vilniaus akademijos archi- 
tektūros profesoriaus prašytas pabūti antspauduotoju, po šia paskutiniąja jo Testa- 
mentu išreikšta valia (dėl Rempliovskio mūrinių namų Šv. Jono gatvėje ir palivarkų - 
Bernotiškių, Breslaujos aps., Laurų, Vilniaus apskrityje esančių, taip pat žmonos, 
vaikų, Motinos ir skolų reikalu), surašyta pagal Teisę, pasirašau: 

Tomas Serafinas Krasovskis, buvusio Lietuvos Tribunolo regentas. 

Žodžiu asmeniškai G. P. Lauryno Montrimo Gucevičiaus, architektūros profe- 
soriaus, prašytas po šiuo paskutiniosios valios Testamentu dėl reikalo plačiai viduje 
aptarto, surašytu pagal Teisę antspauduotoju pasirašau: 

Felicijonas Mackevičius, Naugarduko sienų regentas. 

1798 metų gruodžio 11/22 d. prieš Vilniaus apskr. miesto teismą atėjęs dabar teis- 
man patronas G. P. Kazimieras Skurevičius B. W., Vilniaus subselijų advokatas, šį 


"Testamentą įrašė į aktus. 

Kristupas Kozielas, Vilniaus apskrities miesto prezidentas. 

Mykolas Bielinskis, Vilniaus miesto teisėjas. 

Kanutas Seibutas Romanovičius, Vilniaus miesto raštininkas. 

Concordatum cum actis [liet. Atitinka įstatymus] Kr. Valadka - Vilniaus miesto 


Regentas. 


KOMENTARAS 

Laurynas Gucevičius (1753-1798) gimė netoli Kupiškio, Migonių kaime, ne- 
kilmingų valstiečių šeimoje. Tėvai jam kaip vienintelę karjeros galimybę buvo nu- 
matę kunigystę: vaikystėje Gucevičius 5 metus mokėsi Panevėžio apskrities pijorų 
mokykloje, mokslus tęsė Vilniaus vyskupijos kunigų seminarijoje. Mokydamasis 
seminarijoje Gucevičius drauge studijavo ir matematiką bei architektūrą Lietu- 
vos vyriausioje mokykloje - universitete. Kaip gabų studentą jį pastebėjo Vilniaus 
vyskupas, Edukacinės Komisijos pirmininkas Ignacas Masalskis, savo lėšomis pa- 
siuntęs Gucevičių tęsti mokslų į Romą, vėliau į Paryžiaus Karališkąją dailės aka- 
demiją. Remiamas globėjo Gucevičius lankėsi Švedijoje, Vokietijoje (Hamburge, 
Liubeke). Nuo 1789 m. jis ėjo topografijos ir architektūros profesoriaus pareigas 
naujai įsteigtoje Vilniaus kariuomenės inžinierių mokykloje, o 1793 m. tapo Vil- 
niaus universiteto Architektūros katedros vadovu. Architektas, turėjęs artilerijos 
pulkininko laipsnį, išgarsėjo ir kaip aktyvus 1794 m. sukilimo organizatorius bei 
dalyvis. Žinomiausi Gucevičiaus kūriniai - Vilniaus katedros ir rotušės persta- 
tymai klasicizmo stiliumi — sietini su Apšvietos epochos demokratiniais idealais, 
visuotinės lygybės idėja. Katedra ir rotušė buvo sumanytos kaip vieši pastatai, ku- 
riuose visi piliečiai jaustųsi lygūs. Pastatų architektūra išreiškė miestiečių luomo 
teisių įtvirtinimą. Gucevičiaus diegtas stilius - Antikos paveldo interpretacijomis 
paremtas klasicizmas - buvo naujovė Abiejų Tautų Respublikoje. Gucevičiaus 
dėka prancūzų architektūros tradicijų pagrindu susiklostė savita Vilniaus klasi- 
cizmo mokykla. 

Gucevičiaus talentas ir jo karjera nuo valstiečių šeimos vaiko iki profesionalaus 
architekto, projektuojančio svarbiausius Vilniaus pastatus, imponavo jo amžinin- 
kams, nes atitiko epochos socialinius idealus: „Žema ir neturtinga kilmė dažniausiai 


būna didžių ir žymių žmonių lopšys.“ XX a. pirmojoje pusėje susiklostė ir Gucevi- 

čiaus, kaip išskirtinių sugebėjimų lietuvių kilmės kūrėjo, legenda, kurios pagrindus 
padėjo Paulius Galaunė. Legenda buvo plėtojama Eduardo Budreikos ir kt. archi- 
tektūros tyrėjų darbuose, ją populiarino grožinės literatūros kūriniai (pavyzdžiui, 
Justino Marcinkevičiaus drama Katedra, 1971). 

Gucevičius mirė nuo vandenés (hidrocefalijos) 1798 m. gruodį, t. y. praėjus ke- 
lioms dienoms nuo testamento sudarymo, tad jo testamentas rašytas neišvengiamai 
artėjančios mirties akivaizdoje apmąstant nueitą gyvenimo kelią, paliekamus žemiš- 
kuosius reikalus ir jų sutvarkymą. 

Lenkų kalba surašyto testamento nuorašas saugomas Ukrainos Mokslų akade- 
mijos bibliotekos Lvove Rankraščių skyriuje (Ossolinskių rinkiniai, inv. nr. 3844/1II, 
l. 22). Vladas Drėma 1966 m. šaltinį yra paskelbęs originalo kalba: Vladas Drėma, 
Nieznane materiały do działalności Wawrzynca Gucewicza, Piotra Rossi, Tomasza 
Righi oraz Karola i Kazimierza Jelskich, Biuletyn historii sztuki, 1966, nr. 3-4, p. 365- 
373. Publikacijai tęstiniame leidinyje Acta Academiae Artium Vilnensis naudotasi 
Vlado Drėmos vertimu į lietuvių kalbą (rankraštis iš šeimos archyvo). 

Gucevičiaus testamentas įdomus ir vertingas dailės istorijos tyrimams keliais 
aspektais. Visų pirma šaltinis liudija architekto socialinį statusą. Lietuvos ir Lenkijos 
teritorijoje daugelis dailininkų XVIII a. savo socialine padėtimi vis dar buvo artimi 
amatininkams, tuo tarpu architektai dėl išsilavinimo specifikos — išsimokslinimo 
universitetinėse institucijose ir karinės karjeros (dažniausiai eidavo karo inžinierių 
pareigas) - būdavo nobilituojami (gaudavo bajoro titulą) ir įgydavo aukštesnį sta- 
tusą visuomenėje. Gucevičius buvo nobilituotas 1790 m. kaip nusipelnęs valstybei 
už „pasiekimus moksluose ir laisvuosiuose menuose“. Trečiasis Lietuvos Statutas, 
galiojęs iki 1840 m., bajorams suteikė išimtinę teisę į žemės nuosavybę (nekilmingi 
asmenys neturėjo teisės įsigyti ir valdyti bajorų dvarų ir žemių). Naudodamasis šia 
teise Gucevičius įsigijo nekilnojamojo turto, apie kurio apimtį, sudėtį ir teisinį sta- 
tusą suteikia žinių pristatomas šaltinis. Testamente aiškiai išvardytos Gucevičiaus 
valdos, paminėti paties architekto atlikti statybos darbai Laurų palivarke Šešuolių 
rakte (administracinis vienetas) ir Vyskupo malūno teritorijoje - tai papildoma in- 
formacija, patvirtinanti šio pobūdžio architekto veiklą. Testamente esama įdomių 
Gucevičiaus gyvenamosios aplinkos detalių, biografinės medžiagos (išvardijami jo 


šeimos nariai, skolininkai ir skolintojai, minimi paskirti našlės ir vaikų globėjai). 

Testamento vykdytojais ir prižiūrėtojais sutiko būti svarbūs pareigūnai (Vilniaus 
vaivadijos vėliavininkas Liachnickis, buvęs Vilniaus vaivadijos žemės raštininkas 
Jurakas Giedraitis ir kt.), kas reikštų, kad Gucevičius buvo pakankamai įtakingas 
asmuo. Nors testamento stilius dalykinis, justi testatoriaus atsakomybė už šeimos 
narių gerovę, rūpestis žmona ir vaikais. Dėl pastarųjų išsilavinimo globėjams pati- 
kėta konsultuotis su Vilniaus universiteto astronomijos profesoriumi Reška, matyt, 
pasitikint jo nuovokumu ir patirtimi. Architektas nuodugniai išvardija savo darbo 
priemones, kurias paveda parduoti, suprasdamas jų materialinę vertę ir aiškiai ne- 
besitikėdamas, kad jų prireiks kam nors iš artimųjų. 

Gucevičiaus testamentas liudija XVIII a. vykusius gyvenimo pasaulietėjimo pro- 
cesus. Jei nuo XVI iki XVIII a. pirmos pusės dauguma kilmingųjų ir turtingų mies- 
tiečių dalį turto skirdavo bažnyčioms, vienuolynams, prašydavo užpirkti mišias už 
sielos ramybę, numatydavo lėšas labdarai ir elgetų išmaldoms laidotuvių dieną, tai 
Gucevičiaus testamente visų pirma pragmatiškai rūpinamasi žemiškais materialiai- 
siais reikalais. 

Teisiniu požiūriu testamento sudaryme laikytasi Antrojo ir Trečiojo Lietuvos 
Statutų VIII skyrių nuostatų. Testamentui rašyti reikalauta turėti „gerą atmintį ir 
sveiką protą“, dokumentą turėjo pasirašyti ir sutvirtinti antspaudais testatorius ir 
liudytojai. Po testatoriaus mirties testamentas pagal nustatytą tvarką buvo įrašytas į 


Vilniaus apskrities žemės teismo aktų knygą. 


RASA BUTVILAITĖ 


OFICIALUS RASTAS 


Oficialiu raštu sąlygiškai vadiname grupę įvairios rūšies dokumentų, kurių turinys yra 
ne privataus pobūdžio, bet skirtas individualiais požymiais neapibūdintų asmenų gru- 
pei. Šiuolaikinės teisės požiūriu dokumentai skirstomi į oficialius ir privačius pagal 
juos išduodančius ir tvirtinančius subjektus, tačiau klasifikuodami dailės istorijos 
šaltinius, be valstybės institucijų ir valstybės įgaliotų asmenų išduotų ar patvirtintų 
dokumentų, oficialių raštų kategorijai priskiriame taip pat ir asmenų ar jų grupių 
raštus - paaiškinimus, prašymus ir kitus dokumentus, kurie negali būti laikomi iš- 
imtinai privačia korespondencija. Šia prasme asmens oficialus raštas gali būti adre- 
suotas uždarai vartotojų grupei, tačiau gali būti ir viešai prieinamas ar net skirtas 
viešinti. Tokio dokumento tikslas - perteikti faktinę informaciją. Oficialus raštas 
gali turėti norminį pobūdį (įsakymai, leidimai, privilegijos), išreikšti individo (dai- 
lininko, kolekcininko) santykius su valstybe ir jos institucijomis, visuomeninėmis 
organizacijomis, muziejais, galerijomis ir kt., taip pat tarpinstitucinius, organizacijų 
ryšius (dalykinis susirašinėjimas, prašymai, skundai). Prie oficialių dokumentų ga- 
lima šlieti ir protokolus, fiksuojančius tam tikros grupės bendraminčių (dailininkų 
organizacijos, meninės grupuotės narių), pareigūnų, institucijos darbuotojų (dailės 
mokyklos dėstytojų, muziejaus kuratorių) dalykines diskusijas ir sprendimus. Ofi- 
cialaus dokumento autoriumi gali būti ir institucijos įgaliotas asmuo, ir privatus 
asmuo (ar grupė), kuris kreipiasi į instituciją arba jai atstovaujantį pareigūną, siek- 
damas paviešinti aktualų klausimą, reikalą, problemą. 

Oficialių raštų paskirtis ir pobūdis nulemia jų formą. Tokiame dokumente labai 
aiškiai nurodomas autorius ir adresatas, dokumento sudarymo vieta ir data. Oficia- 
liam raštui būdingas lakoniškas stilius ir faktų kalba. Dėl šių ypatumų oficialus raš- 


tas paprastai pateikia informaciją, kurios nebereikia verifikuoti. Išimtis - privataus 

asmens (kartais ir organizacijos) laiškai, prašymai, skundai valstybės institucijoms, 
kuriuose sąmoningai arba ne pateikiama netikslių ar net klaidinančių duomenų. 
Privačių asmenų raštai (oficialūs laiškai) paprastai būna parašyti laisvesne forma 
negu institucijos raštas, jie fiksuoja ne vien faktus, bet taip pat išreiškia autoriaus 
(-ių) siekius, ketinimus, norus, kurie nebūtinai išsipildo ar tampa įgyvendinti. To- 
kiais atvejais tyrinėtojas turi būti ypač atidus ir tikrinti surastą informaciją, pasitelk- 
damas papildomus šaltinius. Interpretuojant oficialių raštų teikiamas žinias papildo- 
mi duomenys reikalingi taip pat ir tada, kai dokumento informacija yra itin taupi ir 
lakoniška: jos tiesiog nepakanka fakto arba situacijos rekonstrukcijai bei aiškinimui. 

"Taigi oficialus raštas kaip šaltinis dailės istorijai naudingas dviem pagrindiniais 
aspektais: (1) šios rūšies dokumentai patvirtina (kartais ir patikslina) faktą ar įvykį, 
žinomą iš kitų šaltinių (kartais toks patvirtinimas yra ypač vertingas, nes leidžia 
patikrinti ginčytiną faktą ar pagrįsti hipotezę, kurios įrodymui stigo būtent faktinių 
duomenų); (2) oficialus raštas nurodo faktą ar įvykį, kurio išsamesniam aprašymui 
ieškoma kitų šaltinių. 

Dailės istorijai reikšmingi oficialūs raštai paprastai aptinkami kaip tam tikros 
rūšies dokumentų rinkinio dalis. Tokių rinkinių, sutelkusių valstybės institucijų, įs- 
taigu bei organizacijų veiklos dokumentaciją, ypač pradėjo gausėti nuo XVI-XVII a., 
plėtojantis valstybių institucinei struktūrai ir augant jų biurokratinei veiklai, kuri 
paskatino formuotis ištisas dokumentų sistemas. Šaltinių gausa ir būtinybė išnagri- 
nėti bei suklasifikuoti jų teikiamą informaciją lėmė atskiros dokumentotyros disci- 
plinos - bibliologijos - atsiradimą. Dailės istorikai siekdami specifinių profesinių 
tikslų naudojasi dokumentotyros praktiniais vaisiais, t. y. rekomendacijomis, kurios 
padeda pažinti dokumentų sudarymo ir įforminimo principus, saugojimo taisykles, 
taigi palengvina dokumentų paiešką, suteikia instrumentus jų tikslesniam perskai- 
tymui bei interpretacijai. 

Rengiant teminius oficialių raštų rinkinius, skirtus, pavyzdžiui, dailės švietimo 
institucijos, muziejinės įstaigos ir kt. istorijai, ir siekiant kiek įmanoma visapusiš- 
kiau atskleisti pasirinktą temą, sutelkiami dokumentai, saugomi keliuose rinkiniuo- 


se, įvairių miestų ar net šalių archyvuose. 


GIEDRĖ JANKEVIČIŪTĖ 

Vladislovo Vazos privilegija Vilniaus Zydams statyti 
murine sinagoga 


> Tekstas iš: Jurgita Šiaučiūnaitė-Verbickienė, Žydai Lietuvos Didžiosios Kunigaikštystės 
visuomenėje. Sambūvio aspektai, Vilnius: Žara, 2009, p. 340 (iš lenkų k. vertė Jurgita 


Šiaučiūnaitė-Verbickienė, komentarą parengė Giedrė Mickūnaitė) 


Vladislovas IV [Vaza] 

Skelbiame šiuo mūsų raštu visiems, kam tai priklauso žinoti. 

Per Ponų Tarybos narius ir šiuo metu šalia mūsų esančius dvaro pareigūnus 
Samuelį [ir] Lozorių Moisejevičius, mūsų patikėtinius Vilniaus žydus, mus pasiekė 
prašymas. [Jie] savo ir visos Vilniaus [žydų] bendruomenės vardu prašo, kad dėl 
saugumo ir geresnės apsaugos nuo ugnies, leistume jiems išsimūryti sinagogą, mūsų 
Vilniaus mieste Žydų gatvėje tarp tankiai [stovinčių] pastatų, netoli nuo mūsų mo- 
netų kalyklos, tame pat sklype, kuriame ir dabar stovi. 

Šiuo mūsų raštu, kurį suteikiame P[onu], P[onu] Tarybos narių ir mūsų dvaro 
pareigūnų [prašymu] leidimų teikimo valia, leidžiame Vilniaus žydams sinagogą 
nuo žemės į viršų išsimūryti ir suskliausti taip, kad mūras nebūtų aukštesnis ir savo 
pavidalu nebūtų nieku panašus nei į bažnyčias, nei į cerkves. Toje [sinagogoje] te- 
gul savo apeigas atlieka, ir kad niekas - nei dvasiškiai, nei pasauliečiai, esantys bet 
kokios padėties, - nedarytų jokios žalos [žydams] ir nevykdytų net menkiausių gro- 
bimų. Šios valios sutvirtinimui savo ranka pasirašę, liepėme prispausti L[ietuvos] 
Dlidžiosios] K[unigaikštystės] antspaudą. 

Suteikti Krokuvoje, mūsų džiaugsmingos karūnacijos seime, 1633-aisiais, pir- 


maisiais mūsų valdymo Lenkijoje ir Švedijoje metais, vasario mėnesio 25 dieną. 


Vladislaus Rex 
Marcijonas Trizna, refrendorius ir L[ietuvos] D[didžiosios] K[unigaikstystes] 


raštininkas 

KOMENTARAS 

Šaltinis yra įtrauktas į Lietuvos Metriką (kn. 109, l. 20-20v). Lietuvos Metrika - 
Lietuvos didžiojo kunigaikščio kanceliarijos knygos, valstybinis LDK archyvas. Jis for- 
mavosi nuo XIV a. pabaigos; XVIII a. pabaigoje Lietuvai ir Lenkijai patekus į Rusijos 
imperijos sudėtį buvo išvežtas į Sankt Peterburgą. Dabar pagrindinis Lietuvos Metri- 
kos fondas (daugiau kaip 600 knygų) saugomas Maskvoje. Vertimas parengtas pagal 
mikrofilmą, saugomą Lietuvos valstybės istorijos archyve (LVIA, KM, 109, l. 20-20v). 

Privilegija - tai juridinis dokumentas, suteikiantis išimtines teises asmeniui, jų 
grupei, luomui, miestui ar teritorijai. Atskirais atvejais ją galima prilyginti valstybės 
įstatymui (žr. atitinkamą poskyrį). Kildinama iš Romėnų teisės, ypač įsigalėjo Vidu- 
ramžiais; Naujaisiais laikais ėmus leisti teisynus nyko. Naujausiaisiais laikais privile- 
gijas panaikino konstitucijos ir kodifikuota teisė. Viduramžių teisėje žydų padėtį ir 
krikščionių santykį su jais nustatydavo valdovų, jų vietininkų arba žemės savininkų 
privilegijos. LDK šią tradiciją pradėjo Vytautas (apie 1350-1430, valdė nuo 1392), ku- 
ris, būdamas rusėnų žemių valdytoju, 1388 m. suteikė privilegiją Brastos žydams". Su 
šia privilegija siejamas ir žydų įsikurdinimas Lietuvoje. Vėliau identiškos privilegi- 
jos suteiktos Gardino ir Trakų žydams, o 1507 m. Žygimantas Senasis ją paskelbė vi- 
siems LDK žydams. 1388 m. privilegija reglamentuoja žydų ir krikščionių santykius, 
visų pirma konfliktus dėl krikščionių įkeistų daiktų ir smurto atvejus. 

Nuo 1628 m. žydams buvo uždrausta be atskiro leidimo perstatyti sinagogas iš 
medinių į mūrines arba savavališkai statyti naujas sinagogas. Vladislovas Vaza, val- 
dęs 1632-1648 m., leido žydams ne tik sumūryti sinagogą Vilniuje (1633), bet ir su- 
teikė visuotinę privilegiją (1646), kuria sujungė iki tol atskirai teiktus leidimus turėti 
ir perstatyti sinagogas. Jo nustatyta tvarka išliko iki Abiejų Tautų Respublikos (to- 
liau - ATR) žlugimo. Sinagogų statybos ir kapinių steigimo privilegijos - patikimi 
bendruomenės gyvavimo liudytojai, pagal kuriuos galima nustatyti ne tik bendruo- 
menės egzistavimo faktą, bet ir jos dydį, ekonominį pajėgumą. Mūrinė sinagoga 


rodo stiprią ir įtakingą bendruomenę. 


1 Plačiau žr. S. Lazutka, E. Gudavičius, Privilege to Jews Granted by Vytautas the Great in 
1388, Jewish University in Moscow, 1993; privilegijos vertimas į lietuvių k. pagal 1507 m. 
Žygimanto Senojo transumptą skelbtas knygoje: J. Šiaučiūnaitė-Verbickienė, Žydai Lietuvos 


Didžiosios Kunigaikštystės visuomenėje. Sambūvio aspektai, Vilnius: Žara, 2009, p. 365-368. 


711 


DAILÉS ISTORIJOS SALTINIAI 


Privilegija Vilniaus žydams pasistatyti mūrinę sinagogą, vėliau žinomą Didžio- 
sios sinagogos pavadinimu, ne tik suteikė judėjams teisę statytis maldos namus, bet ir 
reglamentavo jų išvaizdą, pabrėždama skirtingumą nuo įvairių konfesijų krikščionių 
bažnyčių ir ribodama pastato aukštį, kad sinagoga neišsiskirtų iš miesto ar miestelio 
urbanistinio audinio. Toks pats reikalavimas žydų maldos namams galiojo daugumo- 
je Europos šalių. Teisinis architektūrinės raiškos ribojimas skatino ieškoti būdų, kaip 
nenusižengiant įstatymams pasistatyti erdvius ir maldai tinkamus pastatus. Vilniaus 
ir kitų ATR miestų žydai, siekdami suderinti maldai ir iškilmei reikalingą aukštį, bet 
draudžiant statyti sinagogas aukštesnes už aplinkinius pastatus, įgilidavo pastatų grin- 
dis. Pavyzdžiui, Vilniaus Didžiosios sinagogos maldų salė buvo įgilinta apie du me- 
trus (iš vestibiulio žemyn vedė dešimties pakopų laiptai?). Ilgainiui toks vidaus erdvės 
sprendimas tapo vietinės žydų architektūros specifika, pavyzdžiui, XIX a. iš buvusios 
ATR žemių į Vakarų Europą išsikėlę žydai statydavosi sinagogas įgilintomis maldų 
salės grindimis, ir tokį architektūrinį sprendimą grindė Šv. Rašto žodžiais: „Iš nevilties 
gelmių šaukiuosi Tavęs, Viešpatie! Viešpatie, išgirsk mano balsą!“ (Ps 130, 1). 

Privilegija draudžia sinagogos ir krikščionių bažnyčios panašumą, kuris tuo lai- 
ku buvo suprantamas kaip ryškių, aiškiai matomų architektūros elementų - bokštų 
ir kupolų - naudojimas. Sinagogų architektūroje bokštai neatliko liturginės funk- 
cijos, tad draudimas juos statyti nebuvo aktualus; tačiau kupolas - architektūrinis 
dangaus skliauto atitikmuo - svarbus simbolinis ir semantinis maldos namų ar- 
chitektūros dėmuo. Vilniaus Didžioji sinagoga pastatyta be kupolo, tačiau dažnoje 
XVIII a. statytoje sinagogoje po šlaitiniu stogu būdavo įrengiamas aklasis kupolas. 
Vieni ryškiausių tokio architektūrinio sprendimo pavyzdžių - Valkininkų, Jurbarko, 
Vilkaviškio Didžiosios sinagogos (visos sunaikintos Antrojo pasaulinio karo me- 
tais); aklasis kupolas dengė Pakruojo medinės sinagogos maldų salę’. Pasaulietinės 


valdžios draudimai suformavo ATR būdingą sinagogų architektūrą, tapusią išskirti- 


2 Žr. Leonido Vinerio 1898 m. sudarytus sinagogos apmatavimų brėžinius, saugomus LVIA, 
f. 382, apr. 1, b. 1513, l. 2v, ar. 

3 Plačiau, apie sinagogų statybos tradicijas Zr. S. R. Kravtsov, Synagogue Architecture in 
Lithuania, Synagogues in Lithuania. A Catalogue, sudaryt. A. Cohen-Mushlin ir kt., 
t.1, A-M, Vilnius: VDA leidykla, 2010, p. 43-72; apie Pakruojo sinagogą žr. ibid., t. 2, N-Ž, 
Vilnius: VDA leidykla, 2011, p. 9-14. 

ne kultūrinio kraštovaizdžio dalimi, o sinagogos įgilintomis maldų salės grindimis 
ir su akluoju kupolu po šlaitiniu stogu buvo statomos ir XIX-XX a., kai ribojimai 
architektūrai buvo panaikinti. 

Svarbu pažymėti, kad teisinis religinių bendruomenių architektūros suvaržymas 
nėra išskirtinis ATR bruožas. Pavyzdžiui, turkams užėmus Bizantiją ir aplinkinius 
stačiatikių kraštus, Osmanų imperijos teisė ribojo bažnyčių urbanistinę situaciją ir 
architektūrinę raišką. Bažnyčias buvo leidžiama statyti tik nuošaliose vietose, daž- 
niausiai įdubose, kad jos neišsiskirtų miestovaizdyje ir nebūtų aukštesnės už me- 
četes. Stengdamiesi statyti erdvesnius ir aukštesnius bažnyčių pastatus, krikščionys 


dažnai įgilindavo bažnyčių grindis“. 


GIEDRĖ MICKŪNAITĖ 


4 R. Gradeva, Ottoman Policy towards Christian Church Buildings, Études balkaniques, 
1994, DI. 4, p. 14-36. 

Vlado Jurgučio 1940 m. spalio 21 d. prašymas 
Kultūros muziejaus direktoriui 


> Tekstas iš: Vlado Jurgučio 1940 m. spalio 21 d. prašymas [Valstybinio] Kultūros muziejaus 


direktoriui, CDM direkcijos archyvas (komentarus parengė Giedrė Jankevičiūtė) 


Turiu garbės prašyti neatsisakyti nupirkti į Muziejų A.[ntano] Žmuidzinavičiaus 
paveikslą Susigraužimas. Paveikslas buvo pirktas iš a. a. Petro Vileišio [1851-1926] 
turtų paveldėtojų. a. a. Vileišis buvo paveikslą pirkęs po pirmosios 1906 m. lietuvių 
dailininkų parodos Vilniuje. 

2. Be to prašyčiau nupirkti nežinomo dailininko olandų paveikslą, kuris, taria- 
mai paeinąs iš artistės Vialcevos rinkinių. 

Koki[a] kaina tų paveikslų sunku man spręsti. Kiek atsimenu už Susigraužimą 
mokėjau apie 2000 (dut[ūkstančius]) litų, už antrąjį paveikslą apie 300 lt. 

Pinigai reiktų įmokėti Valstybinio Banko Kauno skyriuje TSR Valstybinės Lei- 
dyklos papr.[astojon] ein.[amojon] sąsk.[aiton] N[umeris] 620 nacionalizuotai 
Šviesos spaustuvei už knygos Bankai [Vlado Jurgučio monografija, išėjusi 1940 m.] 
spausdinimą. 

Su tikra pagarba 

V. Jurgutis 

Kaunas, 


1940 spalių 21 d. 


KOMENTARAS 

Vieno Lietuvos banko kūrėjų ir valdytojo nuo 1922 iki 1929 m. Vlado Jurgučio 
(1885-1966) prašymas Valstybinio kultūros muziejaus (dab. Nacionalinis M. K. Čiur- 
lionio muziejus) direktoriui Pauliui Galaunei (1890-1988) priskirtinas oficialių laiš- 
kų kategorijai. Trumpas tekstas suteikia vertingų žinių kolekcionavimo, vietinės 
dailės rinkos formavimosi istorijai, gali pasitarnauti ir kaip sovietinės okupacijos 


pradžios realijų šaltinis. Visų pirma, iš prašymo paaiškėja dailininko Antano Žmui- 

dzinavičiaus (1876-1966) ankstyvojo laikotarpio vieno garsiausių, akivaizdų lenkų 
simbolistinės tapybos poveikį (pavyzdžiui, Teodoro Axentowicziaus, 1859-1938) liu- 
dijančių kūrinių Sielvartas (šaltinyje įvardytas kaip Susigraužimas) atsiradimo mu- 
ziejaus rinkinyje istorija. Antra - prašymas suteikia žinių apie pirmuosius lietuvių 
dailės privataus kolekcionavimo žingsnius (patvirtina Petro Vileišio ir Vlado Jur- 
gučio susidomėjimo daile faktą, suteikia žinių apie jų rinkiniuose buvusius konkre- 
čius paveikslus). Prašyme nenurodyta, kada Jurgutis įsigijo Žmuidzinavičiaus darbą. 
Tikėtina, kad tai galėjo būti trečiojo dešimtmečio pabaigoje, turint omenyje, kad 
Petras Vileišis mirė 1926 m. Vertinga šaltinyje pateikta nuoroda į paveikslo kainą, 
patvirtinanti, kad Žmuidzinavičius, amžininkų įsitikinimu, priklausė nacionalinės 
dailės klasikams ir jo kūriniai buvo aukštai vertinami, suteikiant tokiam požiūriui 
taip pat ir finansinę išraišką (be abejo, dera prisiminti, kad pirmosios lietuvių dailės 
parodos eksponatai nuo pat pradžių turėjo kultūrinės relikvijos prasmę). Čiurlio- 
nio galerija trečio ir ketvirto dešimtmečio sandūroje panašias sumas mokėjo ir už 
kitus chrestomatiniais nacionalinės tapybos pavyzdžiais pripažintus kūrinius: Petro 
Kalpoko (1880-1945) Olgos Dubeneckienės (1891-1967) portretas Ispanė buvo pirk- 
tas už 3000 litų, Jono Šileikos (1883-1960) sukurtas kompozitoriaus Juozo Naujalio 
(1869-1934) atvaizdas už 2000 litų, Justino Vienožinskio (1886-1960) Pauliaus Ga- 
launės portretas - už 2000 litų; palyginimui galima nurodyti, kad tuo metu profe- 
sinę karjerą tik pradėjusio Juozo Mikėno (1901-1964) marmurinė skulptūra Poilsis 
iš 1934 m. vykusios grupės Ars antrosios parodos galerijos rinkiniui buvo įgyta už 
500 litų, o Roberto Antinio (1898-1981) granito kompozicija Kristaus galva pirkta už 
1400 litų (tokia suma jaunam skulptoriui sumokėta atsižvelgiant į tai, kad granito 
skulptūros XX a. ketvirtame dešimtmetyje Lietuvoje buvo retenybė ir norėta paska- 
tinti skulptorius labiau naudoti šią medžiagą; be to, Antinis tuo metu gydėsi plaučių 
tuberkuliozę ir neturėjo jokio pajamų šaltinio, o jau buvo pasireiškęs paminklinės 
skulptūros srityje ir parodęs, kad gali prisidėti ugdant nacionalinę dailę). 
Įsidėmėtina, kad atsisakyti vertingų ir, tikėtina, jam brangių taip pat ir senti- 
mentaliu požiūriu dailės kūrinių Jurgutis buvo priverstas, norėdamas išleisti nepri- 
klausomybės metais parašytą ir parengtą spaudai monografiją Bankai. Tikėtina, kad 
autorius sąmoningai vengė kontaktų su knygų leidybą kontroliavusiomis ir finan- 


savusiomis sovietų valdžios institucijomis, apsidrausdamas nuo cenzūros įsikišimo 

ir abejodamas finansinés paramos galimybe, tad ryZosi knygos spauda finansuoti 
savo lėšomis. Spaustuvė Šviesa Jurgučio knygą atspausdino, matyt, vos sulaukusi 
autoriaus ir užsakovo finansinio pavedimo. Taip spėti skatintų dvi aplinkybės: nuo 
1940 m. lapkričio 25 d., greta litų Lietuvoje pradėjus cirkuliuoti taip pat ir sovieti- 
niams rubliams, litas nuvertėjo, šalyje prasidėjo finansinė suirutė; antra, nuo 1940 m. 
gerokai sustiprėjo cenzūros veikimas ir nepriklausomybės metais parengtų leidinių 
spauda nutrūko; be abejo, situaciją spaudos baruose keitė ir sparčiai įsibėgėjanti ga- 


mybos įmonių nacionalizacija. 


GIEDRĖ JANKEVIČIŪTĖ 

Vladislovo Žiliaus 1976 m. sausio 23 d. laiškas 
LKP CK pirmajam sekretoriui Petrui Griškevičiui 


> Tekstas iš: Lietuvos Katalikų Bažnyčios kronika, t. 3: nr. 16-22; 1975-1976 m., Chicago: 
LK Religinės Šalpos rėmėjų sąjunga, 1976, p. 402-403; www.Ikbkronika.lt (komentarus 


parengė Skaidra Trilupaitytė) 


Lietuvos Komunistų Partijos Centro Komiteto pirmajam Sekretoriui P.[etrui] Griš- 
kevičiui 

(Dailininkas V.[ladislovas] Žilius su žmona prašosi išleidžiami į užsienį, pateik- 
dami ir savo apsisprendimo motyvus): 

1975 m. spalio 27 d. aš kartu su savo žmona padavėme dokumentus LTSR VRM 
[Vidaus reikalų ministerijos] vizų ir registracijos skyriui, prašydami leisti mums 
emigruoti į užsienį pagal iškvietimą, kurį atsiuntė tikrasis mano žmonos brolis, gy- 
venantis Izraelyje. 

Padavus minėtus dokumentus, nedelsiant buvau pašalintas iš Dailininkų są- 
jungos, atsidurdamas situacijoje be teisės bet kur įsidarbinti ar gauti darbo pagal 
sutartis. 

Visas mano kūrybinis darbas nuo 1965 m. iki šios dienos oficialių valdžios at- 
stovų yra vertinamas kaip „formalizmas“, neatitinkąs taip vadinamojo socialistinio 
realizmo reikalavimų. Ir dėl to man pastoviai yra taikoma moralinė ir materialinė 
diskriminacija, man draudžiama eksponuoti savo paveikslus oficialiose parodose 
Lietuvoje ir kitur. 

Mano kūrybos profanacija ir izoliavimas, o taip pat bendras kultūrinio ir 
kūrybinio gyvenimo falšas bei apmirimas Lietuvoje galutinai mane įtikino, kad 
tolimesnė mano kūrybinė veikla Tėvynėje neturi prasmės. Man, kaip žmogui ir 
dailininkui, giliai svetima ir nelogiška taip vadinamojo socialistinio realizmo 
principai. Mano įsitikinimu, jie vulgarizuoja kūrybinę žmogaus veiklą, verčia ją 
amatu, naudingu ir patogiu valdžiai. Socializmo dogmatiškumas, neigiąs visas 
kitas kūrybos sampratas, užkerta kelią ir individualios kūrybinės minties pasi- 


reiškimui. 

Prievarta svetima mano prigimčiai, nepaisant kokiais aukštais idealais ji save 
teisintų ir dangstytų. Tad ir ateityje nežadu paklusti bet kokiam mano kūrybos 
administravimui. Taip pat nesutinku, kad kūrybos problemas tautai nusprendžia 
ir vertina valdininkai, dažniausiai neturėdami apie tai elementariausio supratimo. 
Taip falsifikuojamas ir skurdinamas dvasinis krašto gyvenimas. 

Todėl aš noriu gyventi ir dirbti kitoje valstybėje, kur mano kūryba nebus profa- 
nuojama ir, galimas dalykas, bus įdomi ir reikalinga. 

LTSR VRM neleidimą man su žmona išvykti iš TSRS motyvuojant, kad Lietu- 
voje lieka giminės, laikome subjektyviu ir neteisingu. Juk nei mano žmonos broliui, 
nei daugeliui kitų, kurių patys artimiausi giminės taip pat liko Lietuvoje, tai nebuvo 
pretekstas [išskirta originale — G. J.] neleisti jiems išvykti iš TSRS. 

Mes su žmona, kuri visiškai pritaria mano įsitikinimams ir apsisprendimui, 
sudarome savarankišką šeimą, gyvename atskirai ir nepriklausomai nuo mūsų gi- 
minaičių. O raštiški jų sutikimai, kurių reikalauta, yra pridėti prie VRM pateiktų 
dokumentų. 

Mes pageidaujame objektyvaus mūsų pareiškimo dėl išvykimo iš TSRS peržiū- 
rėjimo. Mūsų apsisprendimas yra tvirtas ir galutinis. 

V. Žilius, G. Žilienė 

Vilnius, 1976.1.23. 


Vladislovas Žilius, gyvenantis Vilniuje, Sluckio g. 13-9 (gim. 1939 m. Šilalės raj.), 
1964 m. baigė Dailės institutą — grafiką. Su savo kūriniais dalyvavo eilėje parodų 
tėvynėje ir užsienyje (Malborke, Lenkijoje - 1967 ir 1969 m. Krokuvoje - 1968 m.; 
Bratislavoje - 1969 m.). Iliustravo knygas, apipavidalino kino filmą Jausmai [1966; 
rež. Algirdas Dausa, Almantas Grikevičius]. J. Stavinskio pjesę Spūsties valanda 
(Klaipėdos dramos teatre). Vaga leidykloje dirbo kaip dailės leidinių redakcijos 
vedėjas, o nuo 1971 m. - Minties leidykloje kaip vyriausias dailininkas. Daugiausia 
kuria oforto technika [iš tikrųjų taip pat nemažai tapė, optinės tapybos kompo- 
zicijas eksponavo 1970 m. LSSR dailininkų sąjungos būstinėje, 1972 m. Juditos ir 
Vytauto Šerių namuose ir 1974 m. Miestų statybos projektavimo instituto sporto 
salėje surengtose parodose]. 


(Šiuo metu V. Žilius su šeima jau gyvena užsienyje - red.) 

KOMENTARAS 

Laiškas buvo paskelbtas 1975 m. Lietuvos Katalikų Bažnyčios kronikos nr. 22 
(1978 m. LKB sklaida užsienyje užsiėmusios Amerikos lietuvių Romos katalikų ku- 
nigų lygos rūpesčiu pasirodė šio numerio vertimas į anglų kalbą: www.Ikbkronika. 
It/en). 

Tikėtina, kad laiško originalas yra saugomas Lietuvos ypatingojo archyvo Lie- 
tuvos komunistų partijos centro komiteto dokumentų fonde; su juo susijusios me- 
džiagos galėtų būti ir sovietų Lietuvos Valstybės saugumo komiteto archyve, tačiau 
tokia paieška kol kas neatlikta. 

Vladislovo Žiliaus (g. 1939) laiškas yra svarbus kultūros dokumentas tiriant me- 
ninę ir politinę emigraciją. XX a. 8 deš. antroje pusėje, Sovietų Sąjungoje sustiprėjus 
cenzūrai ir represijoms, nemažai nonkonformistinių rusų menininkų, viešai pareiš- 
kę nepasitenkinimą sovietų valdžia ir jos vykdoma kultūros politika, emigravo į Va- 
karus (tai atspindėjo naują valdžios taktiką). Tuo tarpu Lietuvoje tokių atvejų buvo 
nedaug (iš dailininkų Paulius Lantuchas, Laimutis Ločeris). Tai, jog Žiliaus prašy- 
mas emigruoti į užsienį grindžiamas iškvietimu, kurį atsiuntė „žmonos brolis, gyve- 
nantis Izraelyje“, yra svarbi aplinkybė, patvirtinanti iš kitų šaltinių žinomą informa- 
ciją apie emigracijos tvarką, t. y. rodanti, jog dažniausiai sovietinių piliečių prašymai 
išvykti nuolat gyventi į užsienį būdavo patenkinami, įrodžius žydišką kilmę ir ryšius 
su Vakaruose gyvenančiais žydų kilmės giminaičiais (Izraelio repatriacijos įstatymai 
nuo XX a. 8 dešimtmečio pradžios koregavo žydiškumo sampratą, kai ir ne šioje 
šalyje gyvenantys žydai galėjo tapti Izraelio piliečiais; tai palengvino žydų kilmės 
piliečių išvykimą iš Sovietų Sąjungos). Norą išvykti į Izraelį neretai pareikšdavo ir 
tie, kurie ketino apsigyventi kitose Vakarų šalyse. Žilius su šeima, pasinaudoję žydų 
kilmės piliečių teise išvykti, gavo leidimą emigruoti ir išvažiavo į JAV; šiuo metu 
dailininkas gyvena Niujorke. 

Žiliaus atvejis atskleidžia ir platesnį Šaltojo karo metų emigracijos kontekstą, 
kurį formavo tarptautinės sutartys, geopolitinė situacija (ypač santykiai su JAV) ir 
pasaulio viešoji nuomonė (pavyzdžiui, žmogaus teisių gynimo organizacijų sklei- 
džiama informacija), į kurią reagavo tiek sovietinė, tiek ir Vakarų šalių ideologinė 
propaganda. Pats politinės emigracijos į Vakarus faktas jau savaime diskreditavo so- 


vietinę sistemą, teigusią savo menamą pranašumą prieš kapitalistinę sistemą, todėl 

leidimas išvykti iš šalies oficialiai buvo pateikiamas kaip politiškai nesusipratusio as- 
mens išsiuntimas iš Sovietų Sąjungos, atimant „išdavikui“ ir jos pilietybę. Šią proce- 
dūrą patyrė įvairūs disidentai (Andriejus Sacharovas su žmona Jelena Bonner), tarp 
jų ir žymūs menininkai, pavyzdžiui, su Lietuvos rašytojais ir dailininkais bendravęs 
poetas Nobelio premijos laureatas (1987) Josifas Brodskis (1940-1996). Tačiau būti- 
na atkreipti dėmesį, kad Vakarams nežinomų sovietinių piliečių mėginimas išvykti 
iš Sovietų Sąjungos galėjo turėti itin liūdnų padarinių, t. y. baigtis persekiojimais ir 
net įkalinimu. Po išvykimo, arba „išvarymo, į Vakarus menininko „išdaviko“ kūry- 
ba tapdavo nepageidaujama, pasmerkiama kaip ideologiškai klaidinga ir „ištrinama“ 
iš viešojo diskurso (neeksponuojama, nereprodukuojama, neminima tekstuose ir 
kt.). Kita vertus, būtent nuolatinė cenzūra bei ideologinė prievarta paprastai ir tap- 
davo pagrindine daugelio menininkų emigracijos priežastimi. Tuo savo išvykimą 
iš Sovietų Sąjungos pagrindė, pavyzdžiui, teatro režisierius Jonas Jurašas (g. 1936). 

Žiliaus laiške taip pat atvirai prabylama apie socialistinio realizmo dogmatišku- 
mą, kuris „užkerta kelią“ individualiai kūrybai, todėl skelbiamas šaltinis naudingas 
sovietinio dailininko mentaliteto studijoms, liudija pasipriešinimą tuometiniams 
kultūrinės raiškos apribojimams, kūrybinės laisvės siekį, taip pat naivų tikėjimą Va- 
karų laisve. 

Žiliaus laiškas yra vertingas šaltinis tiriant sovietinės Lietuvos dailę prisitaiky- 
mo ir pasipriešinimo aspektu. Vyrauja nuomonė, kad didelė dalis dailininkų ofici- 
aliems reikalavimams nepakluso; tie, kurie nebuvo plačiau pripažinti tuometinių 
institucinių struktūrų, turėjo galimybę realizuoti savo kūrybinius siekius ir būti 
sąlygiškai nepriklausomi neformaliuose bendraminčių rateliuose. Dauguma po 
nepriklausomybės atgavimo pasirodžiusių individualių prisiminimų, dailininkų 
interviu ar retrospektyvių kūrybos aprašymų teigia būtent anuometinį „nepaklus- 
numą“ taisyklėms. Šis klausimas nėra toks vienaprasmis ir akivaizdžiai reikalauja 
tyrimų. 

Meninės karjeros galimybės sovietmečiu besąlygiškai priklausė nuo valstybės 
kontrolės, vykdomos per kūrybinių sąjungų mechanizmą. Tikrų politinių disiden- 
tų arba nonkonformistų, t. y. oficialioms struktūroms nepriklausančių dailininkų, 
Lietuvoje, skirtingai nei Rusijoje, praktiškai nebuvo. Todėl Žiliaus laiškas yra itin 


retas (bene vienintelis šio pobūdžio iki šiol skelbtas) Lietuvos dailės šaltinis, rodan- 

tis realaus protesto riziką. Protestas šiuo atveju reiškiamas ne retoriniu nepasitenki- 
nimu „tarp savųjų“, o viešai, kreipiantis į LKP CK pirmąjį sekretorių. Minėtą riziką 
iliustruoja dailininko laiške vardijamos pasekmės, kurias jis pajuto iš karto, vos pa- 
davęs atitinkamoms tarnyboms prašymą emigruoti ir reikalaujamus tokiais atvejais 
dokumentus. Pašalintas iš dailininkų sąjungos, Žilius neteko bet kokių su naryste 
sovietinėje kūrybinėje organizacijoje susijusių privilegijų, tapo visišku marginalu. 
Ta patį teko patirti ir režisieriui Jurašui, kuriam paskelbus laišką, protestuojantį prieš 
sovietinėje sistemoje egzistavusius kūrybos suvaržymus“, buvo užkirsti keliai daly- 
vauti teatriniame gyvenime ir net teko paragauti akmenskaldžio amato, talkinant 
skulptoriui Vladui Vildžiūnui jo dirbtuvėse Vilniaus Jeruzalėje. Jurašui su žmona ra- 
šytoja Aušra Marija Sluckaite-Jurašiene (g. 1936) išvykus iš šalies, jų abiejų kūriniai 
buvo uždrausti. Be abejo, nei Žiliaus, nei Jurašo protesto laiškai negalėjo būti viešai 
paskelbti Lietuvoje. Šių tekstų oficialumas apsiribojo jų adresatais - komunistų par- 
tijos nomenklatūra bei atitinkamomis valstybės saugumo struktūromis. Politinio 
režimo sąlygomis minėtieji laiškai įgijo politinio dokumento prasmę ir buvo publi- 
kuojami vietiniuose disidentiniuose arba disidentų veiklą nušviečiančiuose Vakarų 
leidiniuose: Žiliaus laiškas — Lietuvos Katalikų Bažnyčios kronikoje, Jurašo laiškas — 


1972 m. Londone pradėtame leisti leidinyje Index of Censorship. 


SKAIDRA TRILUPAITYTĖ 


5 Atviras laiškas LTSR Kultūros ministerijai, Kauno valstybiniam dramos teatrui, Lietuvos 
teatro draugijai, laikraščio Literatūra ir menas redakcijai, 1972 08 16 (Jonas Jurašas, sudaryt. 
A. Girdzijauskaitė, Vilnius: Gervelė, 1995, p. 276-278. 

Valstybių teisės aktų, skirtų grynai dailei, reta. Paprastai valstybė teisės aktais regu- 
liuoja kitas visuomenės gyvenimo sritis, nors kartais šis reguliavimas paliečia taip 
pat ir specifinius dailės reikalus. Pavyzdžiui, romėnams buvo aktuali atminties poli- 
tika: senovės Romoje galiojo vadinamasis Damnatio memoriae įstatymas, pagal kurį 
buvo naikinami visi valstybei prasikaltusio asmens, paprastai valdovo, atvaizdai ir 
su jo vardu siejami statiniai (Koliziejus, arba Flavijų amfiteatras, buvo pastatytas nu- 
griovus imperatoriaus Nerono Aukso vilą ir nusausinus šalia jos tyvuliavusį dirbtinį 
ežerą). Dailininkų statusas teisės aktais buvo reguliuojamas ir Viduramžiais (daili- 
ninkai pakluso cechų tvarkai), tai daroma ir mūsų dienomis (ką iliustruoja šiame 
poskyryje pristatomas LR menininko statusą apibrėžiantis įstatymas). Dailės kūrybą 
ir vartojimą tiesiogiai reglamentuojantys teisės aktai - būdingas totalitarizmo bruo- 
žas. Sovietų Rusijoje nuo 1918 m. galiojo vadinamasis monumentaliosios propagan- 
dos planas (jį taip pat pristatome); įstatymo galią turėjo nurodymai apie menininkų 
organizacijas Sovietų Sąjungoje, nacių Vokietijoje, Mussolini Italijoje, padėję kon- 
troliuoti dailininkų profesinę veiklą. Modernios demokratinės valstybės, prisiėmu- 
sios atsakomybę už savo piliečių gerovę, teisės aktais reguliuoja kultūros, taigi ir 
dailės, sferą, tačiau daro tai švelniau, siekdamos sudaryti kiek įmanoma palankesnes 
sąlygas dailės kūrybai, sklaidai, vartojimui. Dailės raidai bei paveldo išsaugojimui 
tiesioginės įtakos daro labdaros ir paramos įstatymai; dauguma šiuolaikinių šalių 
turi atskirus įstatymus, nustatančius su daile artimai susijusios paveldosaugos tei- 
sines normas. 

Senienų, kultūros paveldo apsaugos teisinis reguliavimas atsirado Apšvietos 


epochoje, plėtojantis istorinei sąmonei. Jau XVIII a. kasinėjimai Popiežiaus valsty- 

radinių išvežimas. XIX a. viduryje popiežius Pijus IX įsteigė archeologijos komisiją, 
kurios vienas svarbiausių uždavinių buvo tuo metu intensyviai vykdytų Romos ka- 
takombų tyrimų priežiūra. Panašiu metu Prancūzijoje buvo įkurta istorinių pamin- 
klų komisija, kurios tikslas buvo išsaugoti ir restauruoti nacionalinį architektūros, 
visų pirma Gotikos palikimą. 1882 m. Senovės paminklų apsaugos įstatymas priim- 
tas taip pat ir Jungtinėje Karalystėje. 

Su paveldosaugos, taip pat archeologijos raida, kolekcionavimo augimu kyla 
atitinkamų teisės aktų pagrindu sprendžiamos problemos dėl meno vertybių nuosa- 
vybės. XX ir XXI a. pakitus politiniam žemėlapiui, susiformavus naujoms tautinėms 
valstybėms, susiklostė naujos vertybinės nuostatos ir buvo sukurti jas išreiškiantys 
teisės aktai, reglamentuojantys paveldo klausimus. Tuomet prasidėjo tarpvalstybi- 
niai ginčai dėl kažkada galimai nusavintų kūrinių, išvežtų iš radimo vietos ir šalies. 
Su kaltinimais pasisavinus meno vertybes susiduria ir privatūs kolekcionieriai, ir 
didieji Vakarų muziejai. Teisiniu būdu mėginama ginčyti pagal kažkada galiojusius 
teisės aktus pirktų ir išvežtų kūrinių įsigijimo teisėtumą. Tarp šiandien ypač disku- 
tuojamų tokio pobūdžio nesutarimų pavyzdžių - Atėnų Akropolio šventyklų skulp- 
tūrinės apdailos, vadinamųjų Elgino marmurų (angl. The Elgin Marbles), nuosavy- 
bės problema. Lordas Elginas (1766-1841), britų ambasadorius tuometinėje Osmanų 
imperijoje, kuriai priklausė ir Graikija, tarp 1801 ir 1805 m. gavo sultono firmaną 
imti visas skulptūras ir inskripcijas, jei tai negresia statinių struktūros stabilumui, ir 
didžiąją dalį Partenono skulptūrų bei kai kurių kitų statinių skulptūrinius papuoši- 
mus išgabeno į Londoną. Tikėtina, kad jei ne Elginas, skulptūros būtų žuvusios, nes 
turkai Akropolio marmurą vežėsi į savo statybas, o skulptūrinės dekoracijas nulup- 
davo, norėdami ištraukti ir panaudoti jų tvirtinimui naudotus švino strypus. 1816 m. 
Elgino skulptūras įsigijo Britų muziejus, kuris, nepaisant šiandieninės Graikijos 
valstybės spaudimo, atsisako vertybes grąžinti, motyvuodamas, kad viskas vyko pa- 
gal tuometinius įstatymus, t. y. legaliai. 

Iš įvairių pasaulio muziejų bent dalį meno turtų siekia atgauti ir Egipto vyriau- 
sybė. Vienas garsesnių incidentų - 2006 m. kilęs ginčas tarp Egipto ir Vokietijos 
dėl Berlyno Naujajame muziejuje eksponuojamo garsiojo Nefertitės biusto. Aptiktą 
1912 m. archeologo Ludwigo Borchardto neeilinį radinį Berlyno muziejams dova- 


nojo ekspediciją finansavęs bankininkas. Pasak Egipto atstovų, skulptūra išvežta 

neteisėtai, nuslépus ją tarp kitų, mažiau vertingų radinių ir gavus išvežimo leidimą 
apgaulės būdu. Pirmą kartą grąžinti gražiosios valdovės biustą Egipto vyriausybė 
pareikalavo 1933 m., tačiau Vokietijos vardu pats Hitleris griežtai atsisakė. Egipto 
paveldo apsaugos tarnybų vyresnybė teigia, kad nepretenduoja atgauti visų iš jų ša- 
lies išvežtų meno vertybių, tačiau norėtų susigrąžinti tas, kurios turi kultūrinės ta- 
patybės simbolio vertę. Tarp jų, be Nefertitės, yra ir garsusis Rozetės akmuo, padėjęs 
iššifruoti hieroglifus (Britų muziejuje), faraono Ramzio II statula (Turino Egipto 
muziejuje), keletas kitų ne mažiau garsių kūrinių. 

Buvusių kolonijinių šalių vertybių grąžinimo klausimas dažnai įgyja politinių 
bruožų ir sprendžiamas labai sunkiai. 

Meno vertybių nuosavybės klausimus sustiprino modernieji karai. Jau po Na- 
poleono pralaimėjimo Popiežiaus valstybė susirūpino atgauti prancūzų pagrobtus 
savuosius kultūros ir meno turtus. Popiežiaus valstybės senienų ir dailės inspek- 
toriaus pareigas ėjęs skulptorius Antonio Canova (1757-1822) sugebėjo sugrąžinti į 
Italiją nemažai dailės kūrinių ir Antikos iškasenų, Napoleono nurodymu perduotų 
į Luvrą ir kitas prancūziškąsias kolekcijas. Pirmieji tarpvalstybiniai susitarimai dėl 
karo metu pagrobtų dailės kūrinių ir kultūros vertybių grąžinimo buvo priimti po 
I pasaulinio karo, tačiau jie lietė taip pat ir 1870-1871 m. Prancūzijos ir Prūsijos 
karo padarinius. Platesniu mastu susirūpinti kultūros vertybių likimu ginkluotų 
konfliktų atvejais ir priimti tarpvalstybinius susitarimus šiais klausimais privertė II 
pasaulinis karas. Įvertinus vertybių netektis ir žalą, kurią patyrė kultūros paveldas, 
1954 m. buvo pasirašyta Hagos konvencija dėl kultūros vertybių apsaugos ginkluoto 
konflikto metu. Vėliau Konvencija buvo tobulinama, o 1999 m. priimti UNESCO 
Kultūros vertybių apsaugos ginkluoto konflikto metu konvencijos papildymai (Ha- 
gos konvencijos Antrasis protokolas). Su pastaruoju dokumentu susijusi ir 1995 m. 
pasirašyta vadinamoji UNIDROIT konvencija - tarptautinis susitarimas teisétam 
savininkui (asmeniui, institucijai arba valstybei) grąžinti pavogtus arba nelegaliai 
išvežtus kultūros objektus. 

Vis dėlto tarptautiniai susitarimai nenumato visų galimų teisinių ginčų niuansų 
ir kartais sprendimai ne visai atitinka konvencijų nuostatas. Pavyzdžiui, D. Britani- 
jos Aukščiausiasis teismas nutarė, kad 1946 m. Britų muziejaus nepaprastai pigiai 


įsigyti italų dailininkų piešiniai iš nacių nužudyto žydų kilmės čekų teisininko Art- 

huro Feldmanno kolekcijos neturi būti grąžinti kolekcininko įpėdiniams, nors mu- 
ziejus ketino tai padaryti. Pasak teismo sprendimo, taip būtų pažeistas šalies teisinis 
reguliavimas, mat „moraliniai įsipareigojimai“ negali būti viršesni už D. Britanijos 
muziejų įstatymą. Muziejinio turto neliečiamumą mėginama pasitelkti ir kai kuriais 
kitais panašiais atvejais, dažniau kai ginčas vyksta šalies viduje. Toks pavyzdys galė- 
tų būti Vilniaus apygardos teismo 2010 m. spalio 25 d. sprendimas priteisti 635 775 
litų dydžio kompensaciją pilietei Antrai Vincei Karosienei už sovietų konfiskuotą 27 
paveikslų jos tėvo aktoriaus Vinco Steponavičiaus (1898-1958) kolekciją, saugomą 
Lietuvos dailės muziejuje. 2000 m. kovo 28 d. Lietuvos Aukščiausiasis Teismas šio- 
je byloje buvo nusprendęs atmesti ieškinį, remdamasis 1995 m. redakcijos Muziejų 
įstatymu. Šis atvejis paskatino priimti LR Konstitucinio teismo nutarimą, pateisi- 
nantį Lietuvos Aukščiausiojo Teismo sprendimą remiantis visuomenės poreikiais 
negrąžinti Karosienei jos tėvui priklausiusių paveikslų". 

Ypač daug problemų kyla dėl Šoa aukų turto. Vienas garsiausių pastarojo dešim- 
tmečio atvejų - austrų art nouveau dailininko Gustavo Klimto (1862-1918) tapyto 
dailės mecenatės ir savo laikų Vienos gražuolės Adeles Bloch-Bauer (1881-1925) por- 
treto (1907) istorija. Nutapyti žmonos portretą Klimtui užsakė Ferdinandas Blochas 
(1864-1945) - iš cukraus prekybos praturtėjęs verslininkas. Po Austrijos anšliuso 
jis jau būdamas našlys pabėgo į Šveicariją, o jo turtas, tarp kitų dalykų - paveikslai, 
buvo konfiskuoti. Nepaisant testamentu pareikštos žmonos valios, kad jai mirus jos 
portretai būtų perduoti Austrijos valstybinėms dailės kolekcijoms, 2006 m. Aus- 
trijos teismas nutarė patenkinti Bloch-Bauerių paveldėtojos JAV pilietės Marijos 
Altmann (1916-2011) ieškinį ir perduoti jai Adeles Bloch-Bauer portretą ir dar ke- 
turis Klimto paveikslus. Tų pačių metų birželį Adeles Bloch-Bauer portretas buvo 
parduotas kosmetikos magnatui Ronaldui S. Lauderiui (g. 1944) už 135 milijonus 
JAV dolerių. 

Kiti keturi Altman atgauti Klimto paveikslai parduoti Niujorko Christies aukci- 
one ir atsidūrė privačiuose rinkiniuose. JAV kultūrinė visuomenė įvertino šią istori- 
ją kaip gėdingą spekuliaciją teisingumo atstatymu iš tikrųjų paprasčiausiai siekiant 
pasipelnyti. 


1 Plg. www.lrkt.lt/dokumentai/1999/n9lo316a. 

Tendencija atstatyti istorinį teisingumą ir grąžinti karinių konfliktų aplinkybė- 
mis išvežtas vertybes jų savininkų įpėdiniams kuria sunkumų parodų organizato- 
riams. Pavyzdžiui, Vokietija atsisakė skolinti Nefertitės biustą Egiptui net parodai 
naujo archeologijos muziejaus netoli Gizos piramidės atidarymo proga. Bijodama 
prarasti karo „trofėjus“ arba bolševikų nacionalizuotus meno kūrinius ypač nenoriai 
dailės kūrinius užsienio šalims skolina Rusija. Įdomu, kad kai kada kaip priemonė 
konfliktinei situacijai spręsti kuriami nauji įstatymai, apribojantys net ir tarpvalsty- 
binių konvencijų veikimą. Pavyzdžiui, 2008 m. gresiant žlugti Londono Karališko- 
je dailės akademijoje numatytai prancūzų ir rusų modernizmo šedevrų iš didžiųjų 
Rusijos valstybinių muziejų rinkinių parodai (kilo įtarimas, kad garsiųjų XIX-XX a. 
pradžios Rusijos kolekcionierių Sergejaus Ščiukino ir Ivano Morozovo palikuonys 
gali imtis teisinių priemonių, siekdami atsiimti užsienyje atsidūrusius jų protėviams 
priklausiusius kūrinius), britų parlamentas per itin trumpą laiką parengė specia- 
lų įstatymą dėl meno kūrinių apsaugos nuo konfiskavimo (jo projektas derintas su 
Rusijos teisininkais) ir jį skubos tvarka priėmė, likus mažiau nei trims savaitėms iki 
parodos atidarymo. Šie įvykiai iliustruoja, kaip dailė teisės aktų pagrindu gali tapti 
politinių žaidimų priemone, taip pat patvirtina valstybės priimtų teisės aktų kaip 
dailės istorijos šaltinio reikšmę. 

Apsiribojus artimiausias pavyzdžiais, galima prisiminti valstybės teisės aktų 
kaip dailės istorijos šaltinio tyrimus Lietuvoje. Tarpukario Lietuvos situaciją šiuo 
požiūriu yra analizavę Giedrė Jankevičiūtė ir Dangiras Mačiulis, apie sovietinių tei- 
sės aktų įtaką dailei rašė Elona Lubytė, Skaidra Trilupaitytė; dabartinė situacija te- 


bėra gyvų diskusijų objektas, tačiau ji jau spėjo susilaukti ir dailės istorikų dėmesio. 


SKAIDRA TRILUPAITYTĖ 

Dekretas apie Respublikos paminklus 


> Versta iš: CoBer HaponHbIx KoMnccapoB PCOCP. ĮlekpeT or 12 anpena 1918 ropa 
«O namatHnKax Pecny6nukw», JJex«pemei coeemckoü enacmu, t. 2:17 Mapma - 10 UIONIA 1918 2., 
MockBa: l'ocynapcrBeuHoe v3jaTenbCTBO NONNTNYECKOÑ nureparypbl, 1959 


(iš rusų k. vertė ir komentarus parengė Giedrė Jankevičiūtė) 


RSFSR? Liaudies komisarų taryba. 1918 m. balandžio 12 d. dekretas 

Apie Respublikos paminklus 

1. Pagerbdama Rusiją pakeitusį didįjį perversmą Liaudies komisarų taryba nuta- 
ria: paminklai, pastatyti carų bei jų tarnų garbei ir neturintys nei istorinės, nei 
meninės vertės, turi būti pašalinti iš miestų ir aikščių, kai kuriuos perkeliant į 
sandėlius, kai kuriuos utilizuojant. 

2. Ypatingajai liaudies komisarų švietimo ir Respublikos turtų komisijai kartu su 
Dailės skyriaus prie Švietimo komisariato vedėju pavedama, suderinus su Mas- 
kvos ir Petrogrado meno kolegijomis, nustatyti, kurie paminklai turi būti pašalinti. 

3. Tai pačiai komisijai pavedama mobilizuoti menininkų pajėgas ir organizuoti 
platų konkursą sukurti paminklų, tinkamų pagerbti didžiąsias Rusijos socialis- 
tinės revoliucijos dienas, projektus. 

4. Liaudies komisarų taryba pageidautų, kad gegužės 1-ąją jau būtų nuimti kai ku- 
rie labiausiai išsigimėliški balvonai [uau6onee ypoonuewe ucmykans) ir [liau- 
dies] masių teismui pastatyti pirmieji naujų paminklų modeliai. 

5. Tai pačiai komisijai pavedama skubiai papuošti miestą? Gegužės 1-ajai ir pakeisti 
užrašus, emblemas, gatvių pavadinimus, herbus ir pan. naujais, atspindinčiais 
revoliucinės dirbančiųjų Rusijos idėjas ir jausmus. 

6. Apskričių ir gubernijų deputatų tarybos imasi šio reikalo tik aukščiau nurodytos 
komisijos pritarimu. 


7. Pateikus sąmatas ir pagrindus jų praktinį būtinumą asignuojamos būtinos sumos. 


2 Rusijos socialistinės federacinės sovietų respublikos. 


3 Turima omenyje 1918 m. kovo 12 d. RSFS sostine paskelbta Maskva. 

Liaudies komisarų tarybos pirmininkas V. Uljanovas (Leninas) 
Liaudies komisarai A.[natolijus] Lunačiarskis, Stalinas 


"Tarybos sekretorius Gorbunovas 


KOMENTARAS 

Dekretas Apie Respublikos paminklus davė pradžią vadinamajam sovietų Ru- 
sijos monumentaliosios propagandos planui. Pirmą kartą jis paskelbtas sovietų 
valdžios informaciniuose leidiniuose Hs8ecmux BI[MK (1918 04 14) ir Coópanue 
ysakonenuii (1918 04 15, nr. 31). Dekretą lydėjo kiti dokumentai, iš kurių svarbiau- 
sias buvo įamžinimo vertų asmenų sąrašas. Greta komunizmo ideologų ir revo- 
liucionierių į jį įtraukti ir rusų bei užsienio kultūros veikėjai — iš viso 69 asmenys. 
Pirmąjį sąrašo variantą išspausdino žurnalas Hckyccmao (1918, nr. 2-6, p. 16); Le- 
nino patvirtintą galutinį - pagrindinis dienraštis /[seecmus BIĮHK (1918 08 02). 
Vadovaujantis sąrašu, buvo parengtas paminklų bolševikų santvarkai ir jos idea- 
lams statybos planas. Dalis naujųjų paminklų turėjo pakeisti nugriautus pamin- 
klus caro valdžiai ir buvo statomi jų vietose. Siekiant kuo skubiau simboliškai 
perkeisti viešąją erdvę, iš pradžių paminklai buvo kuriami iš netvarių medžiagų - 
gipso, betono ir pan. Tokie laikinieji paminklai Peterburge ir Maskvoje atidengti 
jau 1918 m. rudenį; pirmieji akmens ir bronzos paminklai pastatyti tik 1924 m. Žy- 
miausi monumentaliosios propagandos plano ankstyvojo etapo dalyviai - Nikola- 
jus Andrejevas (1873-1932), Sergejus Konenkovas (1874-1971), Sergejus Merkuro- 
vas (1881-1952), Ivanas Šadras (1887-1941), Leonidas Servudas (1871-1954). 1918 m. 
lapkričio 3 d. laikiną paminklą XIX a. rusų poetui Ivanui Nikitinui Maskvos Tea- 
tro aikštėje pastatė ir lietuvių kilmės skulptorius Aleksandras Blažys-Blaževičius 
(rus. Braxesny, byraxxeeBuu; 1894-1963). 

Monumentaliosios propagandos plano sumanymą Leninui ir bolševikų vyriau- 
sybės švietimo komisarui Lunačiarskiui įkvėpė italų filosofo dominikonų vienuolio 
Tommaso Campanella socialinė utopija Saulės miestas (La città de Sole, 1602), pri- 
statanti idealaus miesto-valstybės idėją; tarp kitų dalykų Leninas įsidėmėjo ir Cam- 
panella mintis apie piliečių pasaulėžiūros formavimą taikant sienų tapybą. 

"Teisės aktus dėl senosios santvarkos paminklų naikinimo ir bolševikų pergalės 


įvaizdinimo priėmė ir kitos šalys, kuriose laimėjo bolševikai: 1919 m. gegužės 7 d. de- 


728 


V SKYRIUS. DOKUMENTAI / VALSTYBĖS TEISĖS AKTAS 


kretą apie paminklus patvirtino Ukrainos Liaudies komisarų taryba, 1920-1921 m. tą 
patį padarė Armėnijos, Gruzijos ir Azerbaidžano vietinės vyriausybės; laikinąjį pa- 
minklą trumpam įsitvirtinus bolševikų valdžiai Lietuvos ir Baltarusijos teritorijų daly- 
je pagal Vladimiro Dubeneckio (1888-1932) projektą 1918 m. spėta pastatyti ir Vilniuje. 

Monumentaliosios propagandos plano įgyvendinimui plačiąja prasme galima 
priskirti visą sovietų viešosios dailės istoriją. Lenino dekretas pradėjo paminklų 
karą, nusiaubusį milžinišką teritoriją, kuri aprėpė ne tik buvusios Sovietų Sąjungos 
šalis, bet ir didelę dalį Vidurio bei Rytų Europos. Stambiausiems paveldo praradi- 
mams pačioje Rusijoje priskiriama 1931 m. gruodžio 5 d. susprogdinta Kristaus Išga- 
nytojo šventovė (atstatyta 1994-2000 m.). Jos vietoje pagal architektų Boriso Iofano 
(1891-1976), Vladimiro Gelfreicho (1885-1967) ir Vladimiro Ščiuko (1878-1939) pro- 
jektą planuota pastatyti gigantiškus Tarybų rūmus, kuriuos turėjo vainikuoti skulp- 
toriaus Merkurovo sukurta 75 metrų aukščio Lenino statula - didžiausias pasaulyje 
Lenino paminklas. 

Giminingi monumentaliosios propagandos planui procesai XX a. pirmoje 
pusėje vyko ir kitose šalyse. Ypač plačiai žinomas Meksikos muralizmo (nuo isp. 
murales - tapyba ant sienų) atvejis: tapytojams Josė Clemente Orozco (1883-1949), 
Diego Riverai (1886-1957) ir Davidui Sigueirosui (1896-1974) revoliucinė Meksi- 
kos vyriausybė užsakė sienų tapybos kūriniais, iliustruojančiais šalies pavergimo 
ir išsilaisvinimo istoriją, dekoruoti reikšmingus visuomeninius pastatus - minis- 
terijas, universitetus, mokyklas. Programą pradėta įgyvendinti 1920 m.; jos tikslai 
išdėstyti 1922 m. paskelbtoje Technikos ir meno darbininkų revoliucinio sindikato 
deklaracijoje. JAV piliečių identitetą formavusių viešumai skirtų dailės kūrinių 
(skulptūrų, sienų tapybos kompozicijų) sukurta patvirtinus vadinamąjį Federa- 
linį meno projektą“. Beje, įdomus Federalinio meno projekto istorijos šaltinis yra 
interviu su vienu jo vadovų Holgeriu Cahillu (1887-1960); tai - 1958 m. Smitso- 
no instituto inicijuoto sakytinės JAV istorijos programos dokumentas, saugomas 
Amerikos meno archyve: Oral history interview with Holger Cahill, 1960 Apr. 12 
and Apr. 15, by John Morse and Peter Pollack, for the Archives of American Art, 


Smithsonian Institution. 
4 — www.aaa.si.edu/collections/interviews/oral-history-interview-holger-cahill-11990. 

Meksikos muralizmo bei JAV Federalinio meno projekto dokumentacija, kaip 
ir dekretas Apie Respublikos paminklus, atspindi išaugusias valstybės mecenatines 
funkcijas ir atitinkamai - instrumentišką požiūrį į meną. Visi tokio pobūdžio dailės 
gyvenimą reglamentavę teisės aktai (žinoma, visų pirma tai galiotų totalitarizmo ša- 
lims) padėjo paversti dailininką valstybės tarnautoju, ištikimai vykdžiusiu užsakovo 
nurodymus ir atmetusiu kūrybiško mąstymo bei meninės laisvės idėjas, būdingas 
XX a. kultūrai. Taigi skelbiamas dokumentas yra vertingas XX a. dailės istorijos šal- 


tinis, ypač įdomus pokolonijinių studijų ir socialinės dailės istorijos požiūriu. 


GIEDRĖ JANKEVIČIŪTĖ 


V SKYRIUS. DOKUMENTAI / VALSTYBĖS TEISĖS AKTAS 


Lietuvos Respublikos meno kūrėjo ir meno kūrėjų 
organizacijų statuso įstatymas 


> Tekstas iš: Lietuvos Respublikos meno kūrėjo ir meno kūrėjų organizacijų statuso įstatymas, 
Valstybės žinios, 1996, nr. 84-2002; Valstybės žinios, 1998, nr. 111-3058; Valstybės žinios, 
2004, nr. 153-5573; Valstybės žinios, 2010, nr. 137-7002; www.lrs.lt (komentarus parengė Elona 


Lubytė) 


Pirmas skirsnis. Bendrosios nuostatos 


1 STRAIPSNIS. Įstatymo paskirtis 
Šis įstatymas nustato meno kūrėjo ir meno kūrėjų organizacijų statuso suteiki- 


mo ir panaikinimo pagrindus ir tvarką. 


2 STRAIPSNIS. Pagrindinės šio įstatymo sąvokos 

1. Meno kūrėjas - meno kūrinius kuriantis, juos savitai atliekantis fizinis asmuo, 
kuriam už tai yra suteikiamas meno kūrėjo statusas. 

2. Meno kūrėjų organizacija - meno kūrėjus pagal meno sritis arba tokių sričių 
derinius vienijanti asociacija, kurios tikslai - vykdyti kūrybines programas, ginti 
meno kūrėjų kūrybines, profesines, socialines, autorių ir gretutines teises, įstatymų 
nustatyta tvarka atstovauti meno kūrėjams ir kuriai yra suteiktas meno kūrėjų orga- 
nizacijos statusas. 

3. Meno kūryba - asmens arba kolektyvo sukurtų arba savitai atliktų meno kū- 
rinių visuma. 

4. Meno kūrinys - originalus meninės veiklos rezultatas, bet kokio išraiškos būdo 
ar formos. 

5. Profesionalusis meno vertintojas - aukštąjį universitetinį išsilavinimą turin- 
tis asmuo, plėtojantis pažinimą kultūros ir meno srityje ir skelbiantis šios veiklos 
rezultatus monografijose, studijose, recenzijose ir straipsniuose Lietuvoje ir (ar) 
užsienyje. 

6. Profesionalusis menas — originali aukšto meistriškumo ir meninio lygio kūry- 


ba, tokia pripažįstama profesionaliųjų meno vertintojų. 

Antrasis skirsnis. Meno küréjo ir meno küréju organizacijos statuso 


suteikimo ir panaikinimo pagrindai ir tvarka 


3 STRAIPSNIS. Meno küréjo ir meno küréju organizacijos statuso suteikimo pagrin- 
dai ir salygos 

1. Meno kūrėjo statusas suteikiamas profesionalųjį mena kuriančiam asmeniui, 
jeigu šio asmens meno kūryba atitinka bent vieną iš šių meno kūrėjo statuso sutei- 
kimo pagrindų: 

1) asmens individuali ar kolektyvinė meno kūryba yra teigiamai įvertinta kaip 
profesionalusis menas profesionaliųjų meno vertintojų monografijose, recenzijose 
ar straipsniuose, paskelbtuose leidiniuose, ar rekomendacijose ir taip pripažinta 
profesionalia meno kūryba; 

2) asmens meno kūryba yra įtraukta į įstatymų nustatyta tvarka patvirtintas ben- 
drojo ugdymo, profesinio mokymo ir aukštojo mokslo studijų programas; 

3) asmens individuali ar kolektyvinė meno kūryba yra įvertinta Lietuvos nacio- 
naline kultūros ir meno premija, Lietuvos Respublikos Vyriausybės meno premija, 
Kultūros ministerijos meno premija ar tarptautine meno premija, kitomis meno kū- 
rėjų organizacijų teikiamomis premijomis ir apdovanojimais, profesionaliojo meno 
tarptautinio kūrėjų ir (arba) atlikėjų (išskyrus moksleivių ir studentų konkursus) 
konkurso laureato diplomu; 

4) asmens meno kūrinių yra įsigiję Lietuvos arba užsienio valstybių nacionali- 
niai muziejai ar galerijos; 

5) asmuo ne mažiau kaip 5 metus skelbia meno kūrybą vertinančius straipsnius 
ir recenzijas Lietuvos ar užsienio leidiniuose, taip pat asmuo, kuriam už tiriamąją 
mokslinę veiklą atitinkamoje meno srityje yra suteiktas mokslo daktaro ar meno 
daktaro laipsnis; 

6) asmuo, dėstantis meno studijų krypties dalykus ir einantis profesoriaus ar 
docento pareigas aukštojoje mokykloje, kurioje pagal meno studijų programas ren- 
giami profesionalieji menininkai; 

7) asmuo individualiai ar su kūrėjų kolektyvu buvo atrinktas ir atstovavo Lietu- 


vai tarptautinį pripažinimą turinčiuose profesionaliojo meno renginiuose. 

2. Meno kūrėjo statusas, kurį asmuo įgijo vienoje meno srityje, gali būti pripa- 
žintas ir kitoje srityje, jeigu jo kūryba atitinka šio straipsnio 1 dalies reikalavimus. 
Meno kūrėjo statusas gali būti suteiktas pagal šio įstatymo 5 straipsnyje nustatytas 
procedūras. 

3. Meno kūrėjų organizacijos statusas suteikiamas asociacijai, jeigu ji atitinka 
visus meno kūrėjų organizacijos statuso suteikimo pagrindus: 

1) asociaciją yra įsteigę ne mažiau kaip 25 meno kūrėjai; 

2) asociacijos nariai yra tik meno kūrėjai ar meno kūrėjo statusą turinčios orga- 
nizacijos, vienijančios ne mažiau kaip 5 narius - meno kūrėjų organizacijas; 

3) asociacija skatina aukšto meistriškumo meno kūrybą, jos įvairovę ir sklaidą; 

4) asociacija sudaro sąlygas narių meno kūrybai, kūrybinei veiklai ir profesi- 
niam tobulėjimui; 

5) asociacija rūpinasi meno kūrinių prieinamumu visuomenei; 


6) asociacija atstovauja visos šalies (ne vieno regiono) meno kūrėjams. 


4 STRAIPSNIS. Meno kūrėjų organizacijos įstatai 

Meno kūrėjų organizacijos įstatuose, be privalomų duomenų, numatytų Lietu- 
vos Respublikos civiliniame kodekse (toliau - Civilinis kodeksas) ir Lietuvos Res- 
publikos asociacijų įstatyme (toliau - Asociacijų įstatymas), turi būti nurodyta, kad 
į meno kūrėjų organizaciją priimamų naujų narių meno kūryba turi atitikti šio įsta- 


tymo 3 straipsnio 1 dalyje nustatytus reikalavimus. 


5 STRAIPSNIS. Meno kūrėjo statuso suteikimo būdai 

1. Meno kūrėjo statusas suteikiamas: 

1) meno kūrėjų organizacijos sprendimu - šios organizacijos nariu priimant 
asmenį, kurio meno kūryba atitinka bent vieną iš meno kūrėjo statuso suteikimo 
pagrindų, nustatytų šio įstatymo 3 straipsnio 1 dalyje; 

2) Meno kūrėjo ir meno kūrėjų organizacijos statuso suteikimo tarybos spren- 
dimu - jeigu asmuo nepriklauso meno kūrėjų organizacijai, pripažintai tokia šio 
įstatymo 7 straipsnyje nustatyta tvarka. 

2. Meno kūrėjo ir meno kūrėjų organizacijos statuso suteikimo tarybos sprendi- 


mą suteikti meno kūrėjo statusą tvirtina kultūros ministras. 

6 STRAIPSNIS. Meno kūrėjo ir meno kūrėjų organizacijos statuso suteikimo taryba 

1. Meno kūrėjo ir meno kūrėjų organizacijos statuso suteikimo tarybą (toliau - 
Taryba) sudaro kultūros ministras. Taryba yra visuomeninė institucija, kolegialiu 
sprendimu suteikianti meno kūrėjo ir meno kūrėjų organizacijos statusą. 

2. Taryba sudaroma iš 7 narių. Tarybos kadencija - 2 metai. Visos meno kūrėjų 
organizacijos statusą turinčios organizacijos Kultūros ministerijai pateikia po 1 kan- 
didatą į Tarybos narius, iš kurių kultūros ministras skiria 5 Tarybos narius, atstovau- 
jančius skirtingoms meno sritims, ir 2 narius - iš profesionaliųjų meno vertintojų. 

3. Tarybos nuostatus ir sudėtį tvirtina kultūros ministras. 

4. Jeigu meno kūrėjų organizacija pakeičia įstatus, ji per 30 dienų privalo juos pa- 
teikti Tarybai. Taryba įvertina, ar pakeisti įstatai atitinka šio įstatymo reikalavimus. 

5. Kai Taryba atlieka patikrinimą, meno kūrėjų organizacija privalo Tarybai pa- 
teikti savo įstatų kopiją, narių sąrašą ir veiklos ataskaitą, parengtą pagal Asociacijų 


įstatymo 10 straipsnį. 


7 STRAIPSNIS. Meno kūrėjo ir meno kūrėjų organizacijos statuso suteikimo tvarka 

1. Asmenų prašymus dėl meno kūrėjo ar meno kūrėjų organizacijos statuso su- 
teikimo, išskyrus šio straipsnio 6 dalyje nustatytus atvejus, nagrinėja ir sprendimus 
priima Taryba Meno kūrėjo ir meno kūrėjų organizacijos statuso suteikimo taisy- 
klėse nustatyta tvarka. Šias taisykles tvirtina kultūros ministras. 

2. Asmuo, siekiantis meno kūrėjo statuso, kartu su prašymu Tarybai turi pateikti: 

1) asmens tapatybę patvirtinančio dokumento kopiją; 

2) pagrindinių meno kūrinių ir publikacijų apie kūrybą ir (arba) kūrėją sąrašą; 

3) dokumentų, patvirtinančių premijos, konkurso laureato vardo, mokslo laips- 
nio, pedagoginio vardo suteikimą, kopijas; 

4) dokumentų, patvirtinančių, kad jo sukurti kūriniai įtraukti į mokymo, studijų 
programas, jų yra įsigiję muziejai, kopijas; 

5) dokumentų, patvirtinančių, kad jo meno kūryba atitinka kitus šio įstatymo 
3 straipsnio 1 dalyje nustatytus meno kūrėjo statuso suteikimo pagrindus, kopijas. 

3. Asociacija, siekianti meno kūrėjų organizacijos statuso, kartu su prašymu Ta- 
rybai turi pateikti: 


1) asociacijos įstatų kopiją; 

2) asociacijos steigimo sutarties kopiją; 

3) juridinio asmens registravimo pažymėjimo kopiją; 

4) asociacijos narių sąrašą ir kultūros ministro patvirtintų Tarybos arba meno 
kūrėjų organizacijos sprendimų, patvirtinančių, kad nariams suteiktas meno kūrėjo 
statusas, kopijas; 

5) asociacijos veiklos ataskaitą nuo jos veiklos pradžios, parengtą pagal Asocia- 
cijų įstatymo 10 straipsnį. 

4. Taryba, išnagrinėjusi prašymus ir nustačiusi, kad fizinio asmens meno kūryba, 
asociacijos įstatai, steigimo sutartis, asociacijos narių sudėtis ir veikla atitinka šio įstaty- 
mo reikalavimus, priima sprendimą suteikti meno kūrėjo ar meno kūrėjų organizacijos 
statusą. Taryba, nustačiusi, kad fizinio asmens meno kūryba, asociacijos įstatai, steigimo 
sutartis, asociacijos narių sudėtis ir veikla neatitinka šio įstatymo reikalavimų, priima 
sprendimą atsisakyti suteikti meno kūrėjo ar meno kūrėjų organizacijos statusą. 

5. Kultūros ministras Tarybos sprendimą suteikti arba atsisakyti suteikti 
meno kūrėjo ar meno kūrėjų organizacijos statusą patvirtina per 14 darbo dienų 
nuo atitinkamo Tarybos sprendimo gavimo dienos. Apie tai suinteresuotiems 
asmenims pranešama raštu per 5 darbo dienas nuo Tarybos sprendimo patvir- 
tinimo dienos. 

6. Tais atvejais, kai meno kūrėjo statusas suteikiamas šio įstatymo 5 straipsnio 1 
dalies 1 punkte nustatytu būdu, kultūros ministras, atsižvelgdamas į meno kūrėjų or- 
ganizacijų pateiktus meno kūrėjų sąrašus ir priimtus sprendimus suteikti meno kūrėjo 
statusą, patvirtina, kad meno kūrėjo statusas yra suteikiamas, per 14 darbo dienų nuo 
šių dokumentų gavimo dienos. Apie tai meno kūrėjų organizacijoms pranešama raštu 
per 5 darbo dienas nuo meno kūrėjų organizacijos sprendimo patvirtinimo dienos. 

7. Meno kūrėjo ar meno kūrėjų organizacijos statusas laikomas suteiktu nuo Ta- 


rybos ar meno kūrėjų organizacijos sprendimo patvirtinimo dienos. 


8 STRAIPSNIS. Meno kūrėjo ir meno kūrėjų organizacijos statuso netekimas 

1. Meno kūrėjo statuso netenkama: 

1) kai Taryba nustato, kad asmuo meno kūrėjo statusą įgijo pateikęs neteisingus 
dokumentus apie savo kūrybą; 


2) kai teismas nustato kūrybos plagijavimo faktą; 

3) kai meno kūrėjo kūrybinės veiklos rezultatų sklaida nepastebima visuomenės 
kultūros raidoje. 

2. Tarybos sprendimą dėl meno kūrėjo statuso netekimo tvirtina kultūros ministras. 

3. Meno kūrėjų organizacijos statuso netenkama: 

1) kai Taryba nustato, kad meno kūrėjų organizacija neatitinka šio įstatymo 3 
straipsnio 3 dalyje nustatytų pagrindų, ir kai Taryba priima sprendimą dėl meno 
kūrėjų organizacijos statuso netekimo. Tarybos sprendimą dėl meno kūrėjų orga- 
nizacijos statuso netekimo tvirtina kultūros ministras. Apie sprendimą dėl meno 
kūrėjų organizacijos statuso netekimo suinteresuotiems asmenims raštu pranešama 
per 5 darbo dienas nuo sprendimo patvirtinimo dienos; 


2) kai meno kūrėjų organizacija pasibaigia įstatymų nustatyta tvarka. 


9 STRAIPSNIS. Duomenų apie meno kūrėjus ir meno kūrėjų organizacijas kaupimas 

1. Duomenys apie meno kūrėjus ir meno kūrėjų organizacijas kaupiami meno 
kūrėjų ir meno kūrėjų organizacijų kompiuterizuotoje informacinėje sistemoje, ku- 
rią tvarko Vyriausybės įgaliota institucija. Duomenis, išskyrus kultūros ministro 
įsakymus dėl meno kūrėjo ar meno kūrėjų organizacijos statuso suteikimo, kom- 
piuterizuotoje informacinėje sistemoje tvarkančiai Vyriausybės įgaliotai institucijai 
pateikia Taryba ir meno kūrėjų organizacijos. 

2. Į meno kūrėjų ir meno kūrėjų organizacijų kompiuterizuotą informacinę sis- 
temą įrašomi šie meno kūrėjo duomenys: 

1) informacinės sistemos suteiktas meno kūrėjo registravimo numeris; 

2) kultūros ministro įsakymo dėl meno kūrėjo statuso suteikimo data ir įsakymo 
registravimo numeris; 

3) meno kūrėjo vardas (vardai), pavardė (pavardės); 

4) meno kūrėjo asmens kodas. 

3. Į meno kūrėjų ir meno kūrėjų organizacijų kompiuterizuotą informacinę sis- 
temą įrašomi šie meno kūrėjų organizacijos duomenys: 

1) informacinės sistemos suteiktas meno kūrėjų organizacijos registravimo numeris; 

2) kultūros ministro įsakymo dėl meno kūrėjų organizacijos statuso suteikimo 
data ir įsakymo registravimo numeris; 


3) įmonės kodas; 

4) pavadinimas; 
5) buveinė (adresas), telefonas ir, jeigu yra, faksas, elektroninis paštas; 


6) meno kūrėjų organizacijos narių vardai, pavardės ir asmens kodai. 


Trečiasis skirsnis. Meno kūrėjo ir meno kūrėjų organizacijų teisės 


įvalstybės paramą 


10 STRAIPSNIS. Meno kūrėjų ir meno kūrėjų organizacijų kūrybinės veiklos ska- 
tinimas 

1. Meno kūrėjų kūrybinei veiklai skatinti skiriamos valstybės stipendijos ir premijos. 

2. Valstybės stipendijų ir premijų meno kūrėjams skyrimo tvarką nustato Vy- 
riausybė. 

3. Meno kūrėjai Vyriausybės nustatyta tvarka turi teisę įsivežti į Lietuvos Respu- 
bliką užsienio valstybių, ne Europos Sąjungos valstybių narių, renginiuose sukurtus 
savo kūrinius. 

4. Meno kūrėjų organizacijų veikla ir kūrybinės programos finansuojamos iš 


Kultūros ministerijai skirtų valstybės biudžeto asignavimų. 


11 STRAIPSNIS. Meno kūrėjų socialinė apsauga 

1. Parama meno kūrėjams skiriama iš Meno kūrėjų socialinės apsaugos progra- 
mos, kurią tvirtina Vyriausybė. 

2. Meno kūrėjų socialines garantijas nustato kiti įstatymai ir teisės aktai. 

12 straipsnis. Meno kūrėjų socialinės apsaugos programa 

1. Meno kūrėjų socialinės apsaugos programos paskirtis - skirti paramą mažas 
ir nereguliarias pajamas gaunantiems meno kūrėjams, taip pat meno kūrėjams, pa- 
tiriantiems kūrybines prastovas. 

2. Meno kūrėjų socialinės apsaugos programą administruoja Vyriausybės įgalio- 
ta institucija Vyriausybės nustatyta tvarka. Visi meno kūrėjai turi vienodas teises į 


valstybės paramą. 


13 STRAIPSNIS. Meno kūrėjų socialinės apsaugos programos lėšų šaltiniai 
Meno kūrėjų socialinės apsaugos programos lėšas sudaro Vyriausybės įgaliotai 


institucijai numatyti tiksliniai valstybės biudžeto asignavimai. 

Ketvirtasis skirsnis. Meno küréju organizaciju asociacija 


14 STRAIPSNIS. Meno küréju organizaciju asociacija 

1. Meno kūrėjų organizacijų asociacija — pagal Asociacijų įstatymą įsteigtas ribo- 
tos civilinės atsakomybės viešasis juridinis asmuo, kuris vienija meno kūrėjų orga- 
nizacijos statusą turinčias asociacijas ir kurio tikslas - įgyvendinti kultūros politiką 
profesionaliosios meno kūrybos srityje, ginti meno kūrėjų interesus. 

2. Meno kūrėjų organizacijų asociacija savo veikloje vadovaujasi Asociacijų įsta- 


tymu, Civiliniu kodeksu, šiuo ir kitais įstatymais, savo įstatais ir kitais teisės aktais. 


15 STRAIPSNIS. Meno kūrėjų organizacijų asociacijos funkcijos ir teisės 

1. Meno kūrėjų organizacijų asociacijos funkcijos: 

1) atlikti meno kūrėjų socialinės padėties stebėseną; 

2) atlikti meno kūrybos plėtros ir sklaidos stebėseną; 

3) atlikti eksperto funkcijas profesionaliojo meno klausimais teismuose ir kitose 
institucijose; 

4) teikti išvadas Vyriausybės ar jos įgaliotoms institucijoms rengiant teisės aktų 
projektus; 

5) kaupti informaciją ir statistinius duomenis, susijusius su meno kūrėjais, jų 
organizacijomis Lietuvoje ir užsienyje. 

2. Meno kūrėjų organizacijų asociacija turi teisę: 

1) atstovauti savo narių interesams ir juos ginti; 

2) teikti pasiūlymus dėl galiojančių teisės aktų keitimo; 

3) dalyvauti sprendžiant profesionaliojo meno plėtros ir sklaidos klausimus; 

4) bendradarbiauti su valstybės, savivaldybių institucijomis, kūrybinėmis, profe- 
sinėmis ir kitomis šalies bei užsienio organizacijomis; 

5) verstis įstatymų nedraudžiama ūkine komercine veikla, kuri yra neatsiejamai 
susijusi su jų veiklos tikslais; 


6) įgyvendinti kitas Meno kūrėjų organizacijų asociacijos įstatuose nurodytas teises. 


16 STRAIPSNIS. Meno kūrėjų organizacijų asociacijos turtas ir pajamų šaltiniai 
1. Meno kūrėjų organizacijų asociacijai nuosavybės teise gali priklausyti pas- 


tatai, transporto priemonės, įrenginiai ir kitas jų įstatuose numatytai veiklai rei- 

kalingas turtas, kuris gali būti įgytas iš šio straipsnio 2 dalyje nustatytų pajamų 
šaltinių. 

2. Meno kūrėjų organizacijų asociacijos pajamų šaltiniai: 

1) nario mokesčiai ir tiksliniai įnašai; 

2) valstybės ir savivaldybių biudžetų lėšos, skirtos pavestoms funkcijoms ir kū- 
rybinėms programoms vykdyti; 

3) fizinių ir juridinių asmenų neatlygintinai perduotos lėšos ir turtas; 

4) palikimai, pagal testamentą tenkantys meno kūrėjų organizacijų asociacijai; 

5) kredito įstaigų palūkanos, mokamos už tose įstaigose saugomas lėšas; 


6) kitos teisėtai gautos lėšos. 


KOMENTARAS 

Lietuvos Respublikos meno kūrėjo ir meno kūrėjų organizacijų statuso įstaty- 
mas priklauso nepriklausomos Lietuvos valstybės teisės aktams, nustatantiems kul- 
tūros politikos principus (sovietų Lietuvoje visi valstybės teisės aktai buvo tvirtina- 
mi Maskvoje; Lietuva vadovavosi Sovietų Sąjungos teisės normomis). Tai tik vienas 
iš meno kūrėjo statusą reglamentuojančių LR teisės aktų; kiti teisės aktai: Konsti- 
tucija, Civilinis kodeksas, Darbo kodeksas, Gyventojų pajamų mokesčio įstatymas, 
Valstybinio socialinio draudimo įstatymas, Sveikatos draudimo įstatymas, kitus mo- 
kesčius reguliuojantys teisės aktai, kūrėjų veiklą pagal verslo liudijimus reglamen- 
tuojantys teisės aktai, Autorių teisių ir gretutinių teisių įstatymas, Kultūros rėmimo 
fondo įstatymas, Labdaros ir paramos įstatymas ir kt. 

Pristatomas įstatymas yra vertingas dailės istorijos šaltinis, galintis suteikti žinių 
posovietinės kultūros tyrinėtojams ir dailės istorikams apie Lietuvos kultūros poli- 
tiką, mėginimus atnaujinti kultūros institucijų tinklą, menininko statuso sampratą, 
menininko mentalitetą, dailės rinkos formavimosi ypatumus ir kt. 

Aptariamojo ir su juo susijusių teisės aktų atsiradimą lėmė po nepriklausomybės 
atkūrimo prasidėję valstybės ir visuomenės gyvenimo kaitos procesai, pavyzdžiui, 
dailės raidai svarbus perėjimas nuo griežtai centralizuoto valstybinio į konkursinį 
projektinį kultūros kūrimo bei sklaidos finansavimą. Įstatymas taip pat atspindi, kad 
valstybės globa kultūros kūrėjams ir jų veiklai būtina dėl silpno privačiojo kapitalo, 


mecenavimo tradicijos nebuvimo. 

Pristatomas jstatymas reglamentuoja valstybés ir meno küréjo bei meno küré- 
jų organizacijų statusą, ju santykius, valstybės finansinės paramos menininkų ben- 
druomenei teikimo ir perskirstymo būdus. Panašūs teisės aktai, užtikrinantys kūrėjo 
socialinę apsaugą, egzistuoja kai kuriose Vakarų Europos, ypač Skandinavijos šalyse. 

Įstatymas liudija Lietuvos kultūros politikos orientaciją į skandinaviškojo so- 
cializmo, vadinamosios gerovės valstybės kultūros politikos, modelį. T. y. valstybė 
įsipareigoja užtikrinti meno kūrėjų ir jų organizacijų gyvavimo ir veiklos sąlygas, 
tačiau kartu įstatyme akivaizdūs posovietinei erdvei būdingi elementai, nulem- 
ti objektyvių (sunkumai adaptuotis pasikeitus visuomeninio ir ypač ekonominio 
gyvenimo sąlygoms), ir subjektyvių (sovietinis valstybės išlaikytinio mentalitetas) 
aplinkybių. Pavyzdžiui, antras ir trečias įstatymo skirsniai atskleidžia, kad meno kū- 
rėjų veikla Lietuvoje yra suvokiama ir vertinama kaip institucionalizuota švietėjiška 
ir reprezentacinė praktika, kurios sklaida visuomenėje ir šalies ūkyje nesiejama su 
ekonomine kūrybinės veiklos verte; tuo tarpu Vakarų kultūros šalyse pastebimai 
auga dėmesys kūrybos ekonomikai. Greičiausiai posovietinei (pokolonijinei) iner- 
cijai, t. y. sovietmečiu įprastai praktikai, į kurią orientuojamasi iki šiol, tektų priskirti 
tendenciją sieti kultūros kūrėjų veiklą tik su paramomis ir subsidijomis: numatyta 
dengti minimalias pajamas gaunančių meno kūrėjų valstybinio socialinio draudi- 
mo ir privalomojo sveikatos draudimo įmokas, meno kūrėjo statusą turinčio kūrėjo 
veikla skatinama valstybės stipendijomis ir premijomis bei per meno kūrėjų organi- 
zacijas skiriama finansine parama (10 str.). 

2010 m. įstatymo pataisos numato konkrečius valstybės įsipareigojimus užtikri- 
nant meno kūrėjo socialinę apsaugą, ypač rūpinamasi mažas ir nereguliarias paja- 
mas gaunančiais meno kūrėjais. 

Vienas ryškių ir kultūros visuomenės nevienareikšmiai įvertintų aptariamo įsta- 
tymo ypatumų - valstybės parama kūrybinėms sąjungoms, tapusioms sovietinių me- 
nininkų organizacijų tiesioginėms įpėdinėmis: architektų, dailininkų, kompozitorių, 
rašytojų ir kt. sąjungos atsiskyrė nuo buvusių sovietinių profsąjunginio pobūdžio susi- 
vienijimų ir paveldėjo jų turtą, narių personalinę sudėtį ir kt. Šios organizacijos sudaro 
1995 m. įkurtos Meno kūrėjų organizacijų asociacijos branduolį. Jas vienija siekiamybė 
pasitelkus valstybės paramą užtikrinti visų narių gerovę ir privilegijas. Asociacijos na- 


riai suinteresuoti nedidinti konkuruojančių organizacijų skaičiaus. Su tuo susijusi ir 

aptariamame įstatyme įteisinta meno kūrėjų organizacijos statuso įgijimo procedūra 
(žr.: 3 ir 7 str.). Senosios kūrybinės sąjungos išsaugo išskirtines teises tiek priimant 
kultūros politikos sprendimus, tiek skirstant valstybės finansinę paramą. Tik 2004 m. 
įstatymo pataisos numatė galimybę kūrybinėms sąjungoms nepriklausančiam kūrėjui 
gauti meno kūrėjo statusą savarankiškai (Zr.: 3 ir 6 str.). 

Įstatyme įteisinti meno kūrėjų organizacijų veiklos subsidijavimo įsipareigojimai 
(žr. 10, 12, 13 str.) bei požiūris į meno kūrėjų organizacijų asociacijos turtą ir pajamų 
šaltinius (Zr.: 16 str.) neskatina atsinaujinti kūrėjų organizacijas bei joms priklausan- 
čias institucijas (pavyzdžiui, Lietuvos dailininkų sąjungos dailės galerijos dotuojamos 
iš valstybinių projektinio finansavimo programų, tad jos nelabai suinteresuotos daly- 
vauti kūrybiškų sprendimų ir rizikos reikalaujančioje konkurencinėje veikloje). 

Įstatymas laikomas taisytinu, kelia diskusijas, skatindamas ieškoti tinkamesnių 
kultūros ir meno gyvenimo socialinio bei finansinio reguliavimo būdų. Šis procesas 
taip pat laikytinas dailės istorijos tyrimų objektu, kuris neatsiejamas nuo rašytinių 
teisinių šaltinių studijų ir jų lyginamosios analizės, gretinant su amžininkų diskusi- 


niais straipsniais, pranešimais konferencijose, interviu ir pan. 


ELONA LUBYTĖ 


TEISMO BYLA 


"Teismo byla šiuo atveju traktuojama kaip dailės istorijos šaltinis, t. y. ji supranta- 
ma plačiąja prasme - kaip dokumentų grupė, apimanti visą civilinės ar baudžia- 
mosios bylos medžiagą. Tokią medžiagą sudaro (remiantis šiuolaikinės teisės po- 
žiūriu, kuris tinka ir apibūdinant istorinius dokumentus): (1) byloje dalyvaujančių 
asmenų pateikti ir teismo priimti procesiniai dokumentai - ieškiniai, prašymai, 
pareiškimai, apeliaciniai ir kasaciniai skundai, sprendimai, nutartys, teismo po- 
sėdžio protokolai (civilinio proceso atveju); (2) valstybės įgaliotų asmenų priimti 
procesinių veiksmų sprendimai ir protokolai, proceso dalyviams ar teismui teikia- 
mi dokumentai, taip pat teismų priimti procesiniai dokumentai (nuosprendžiai, 
nutarimai, nutartys), teismo teisiamojo posėdžio protokolai (baudžiamojo pro- 
ceso atveju). 

Teismo bylos gali nušviesti pačius įvairiausius dailės ir dailininkų gyvenimo 
aspektus nuo specifinių dailės temų (kūrinių falsifikavimas, plagijavimas) iki kas- 
dienių visuomenės gyvenimo problemų - vagysčių, varžytinių, sutarties netesybų 
ir pan. 

Teismo bylos padeda nustatyti kai kuriuos dailės faktus, identifikuoti kūrinius 
ir jų autorius, sužinoti dailininkų biografijų detales. Teisinių ginčų dokumentuose 
dažnai iškyla mažiau žinomų autorių vardai, kurių nesiseka aptikti kitur. Vienas iš 
daugelio tokių pavyzdžių - Romos Corsini rūmų dekoruotojų skundai, kad archi- 
tektas Ferdinando Fuga (1699-1782) neatsiskaito su jais už atliktus darbus, - pa- 
dėjo tyrinėtojams sužinoti architektą apskundusių dekoruotojų vardus, kurių kiti 
šaltiniai neužfiksavo. 

Turtiniai ginčai teisės istorikams pažįstami nuo seniausių laikų, tačiau būtent 


dailės reikalai juose ypač plačiai pradeda atsispindėti nuo Renesanso, kai dailė at- 

siskiria nuo amatų, pradeda plėtotis dailės kolekcionavimas ir išauga dailės rinka. 
Tuo pačiu iškyla ir specifiniai falsifikavimo, plagijavimo, archeologinių radinių 
ir dailės vertybių išvežimo ir panašūs teisinio reguliavimo pareikalavę klausimai. 
Visų šių problemų nagrinėjimas teismuose suteikia vertingos papildomos infor- 
macijos dailės procesų tyrinėtojams. Teismo bylos pasitarnauja ir kaip žinių apie 
dingusius kūrinius šaltinis, padeda sekti dailės kūrinių keliones iš vieno rinkinio 
į kitą: juk kilus teisiniam ginčui dėl mirusio ar bankrutavusio dailės rinkinio sa- 
vininko, jo turtas būna kruopščiai aprašomas; neretai byloje užfiksuojama ir kam 
atitenka ginčo objektu tapusios dailės vertybės. Daugiausia įvairaus pobūdžio me- 
džiagos dailės istorijai gaunama ne iš teismo sprendimų, bet iš tyrimo ar atskirų 
proceso veiksmų medžiagos, tad kaip dailės istorijos šaltiniai naudingos ir tos by- 
los, kurios nė nepasiekia teismo. 

Mūsų dienomis nepaprastai išaugus dailės rinkai, galerijų, aukcionų, mu- 
ziejų ir kitų meno sklaidos institucijų tinklui, kintant menininkų socialiniam 
statusui ir atitinkamai santykiams su užsakovais, vertinant ir ginant intelektinę 
nuosavybę, meno teisė tapo atskira disciplina. Ji dėstoma universitetų teisės fa- 
kultetuose, o pavyzdžiui, Ženevos universitete nuo 2009 m. veikia Meno teisės 
centras, telkiantis įvairiapusę šios srities informaciją, atliekantis meno teisės ty- 
rimus. Meno teisės objektas - meno pasaulio ir teisės sankirtos, įtraukiančios 
privačius asmenis, organizacijas, institucijas, taip pat ir valstybes. Tai santykiai 
tarp užsakovo ir dailininko, dailės kūrėjo ir pardavėjo (privataus asmens, ga- 
lerijos, aukciono), dailės ekspertų (kurių funkciją atlieka galerijos, aukcionai, 
muziejai ir jų kuratoriai, dailės istorikai bei kritikai), biurokratų ir valstybės 
atstovų, taip pat falsifikuotojų, vagių, vogtų arba neteisėtai nukopijuotų meno 
kūrinių perpardavinėtojų. Kitaip tariant, meno teisės objektas - santykiai tarp 
meno institucijų, visuomenės bei valstybės ir tų, kurie kuria, kolekcionuoja, 
saugo, gina, skleidžia, viešina, pardavinėja meno kūrinius. Šie santykiai aprėpia 
intelektinę nuosavybę, finansinius aspektus, neturtinės žalos atlyginimą. Netur- 
tinei žalai, kuri gali būti susijusi su dailės kūrimu, viešinimu, vertinimu ir pan., 
priskiriamas ir plagiatas, ir religinių jausmų įžeidimas, ir bendru susitarimu už- 
draustų politinių simbolių (pavyzdžiui, svastikos, pjautuvo ir kūjo) naudojimas 


dailės kūriniuose. 

Kuo pasižymi su Lietuvos dailės istorija susijusios teismo bylos? 

Seniausios teismo bylos, galinčios pasitarnauti kaip šaltinis Lietuvos dai- 
lės istorijai, žinomos iš XVI amžiaus. Lietuvos Didžiojoje Kunigaikštystėje (to- 
liau - LDK) dailininkai dažniausiai priklausė miestiečių luomui (išskyrus retus 
nobilituotų dailininkų atvejus), todėl jie daugiausia minimi miestų teismo bylo- 
se, figūruoja jose kaip miesto kasdienio gyvenimo dalyviai, besibylinėjantys dėl 
nuosavybės ar darbo užmokesčio, taip pat kaip teisiamieji ir liudytojai įvairaus 
pobūdžio bylose. Dailininkai taip pat minimi Vyriausiojo tribunolo, pilies, žemės, 
kapitulos teismų bylose. 

"Teismo byla - vienas dailininko socialinio gyvenimo tyrinėjimo šaltinių, sutei- 
kiantis žinių apie jo visuomeninį statusą ir turtinę padėtį, santykius su užsakovais. 
Kadangi LDK šaltiniai išliko fragmentiškai, teismo byla kartais būna vienintelis 
dokumentas, iš kurio sužinome, kada ir kur dailininkas gyveno, kokiame mieste 
ar dvare dirbo ir pan. Pavyzdžiui, vienintelis šaltinis apie Vilniaus skulptoriaus 
Friedricho Munnerio (m. 1734) veiklą yra liudijimas Vilniaus evangelikų liuteronų 
bendruomenės tarpusavio ginče: teisme Munneris liudijo, kad nagrinėjamų įvy- 
kių metu 17 savaičių dirbo pas Trakų vaivadą Kazimierą Dominyką Oginskį. Bylo- 
se aptinkamos žinios svarbios ir rekonstruojant dailininkų biografijas, ir nustatant 
ar tikslinant kūrinių autorystę, ir analizuojant bendresnius, pavyzdžiui, dailininkų 
visuomeninės padėties klausimus. Vienas tokių atvejų: 1730 m. į Vilniaus magis- 
tratą kreipėsi stalių cechui priklausę drožėjai, reikalaudami sunorminti jų teises; 
magistratas, išnagrinėjęs bylą, apgynė drožėjų teises ir įtvirtino jų privilegijuotą 
padėtį ceche. 

Miesto teismas spręsdavo įvairaus pobūdžio teisinius ginčus. 1539 m. Afana- 
sijus Ontonovičius (1539 m. paminėtas Gardino žemės teismo aktų knygoje) buvo 
apskųstas Gardino Šv. Boriso ir Glebo vienuolyno archimandrito Jono, pas kurį 
mokėsi tapybos, nes nepaisė įsipareigojimo atidirbti vienuolyne penkerius metus. 
Būta bylų dėl nesumokėto darbo užmokesčio. Dažniau dėl to į teismą kreipdavosi 
architektai: 1786 m. Augustinas Kosakovskis (1737-1803) teisėsi su chirurgu Son- 
deckiu dėl nesumokėtų pinigų už 3 metų darbą perstatant šio namą Vilniuje. Bylos 
keltos ir dėl netinkamai atliktų darbų. Vienas pavyzdžių - XVII a. antros pusės Vil- 


niaus miesto valdžios bylinėjimasis su Giambattista Frediani (nuo 1676 m. vadovavo 

Šv. Petro ir Povilo bažnyčios statybos darbams) dėl jo statyto medinio arkinio tilto, 
kuris kainavo miestui 20 tūkst. auksinų ir sugriuvo vos pajudėjus upėje ledams. 

Dailės kūriniai LDK teismo bylose beveik neminimi. LDK jie neturėjo tokios 
didelės vertės, kad būtų vagiami ar padirbinėjami: XVII-XVIII a. Vilniaus mies- 
tiečių turimi paveikslai įkainojami vidutiniškai 20 auksinų, o prabangių drabužių 
kaina siekdavo 100 auksinų, tad vagiami paveikslai būdavo nebent su kitu turtu 
(pavyzdžiui, byloje dėl daiktų, pavogtų iš Vilniaus tarėjo Jono Holubovičiaus ir 
jo žmonos, kartu su indais ir drabužiais minimi trys „italų tapybos“ paveikslai). 
Trokštamu grobiu paveikslai tampa išaugus dailės kūrinių kainoms, t. y. faktiškai 
tik XX amžiuje. Lietuvos atveju dailės kūrinių vagysčių tyrimo bylos yra vertin- 
gas dailės istorijos šaltinis, nes suteikia žinių apie kainas, kurios buvo kruopščiai 
slepiamos sovietmečiu; tebėra slepiamos ir dabar, nes nemaža dailės rinkos dalis 
iki šiol tebetūno šešėlyje. Tarp mūsų laikų rezonansinių dailės kūrinių vagysčių 
bylų bene garsiausia - kolekcininko kunigo Ričardo Mikutavičiaus (1935-1998) 
nužudymo byla, atskleidžianti ne tik kraupaus nusikaltimo aplinkybes, bet ir nu- 
sikaltimo paskata tapusios kolekcijos istoriją. 

XIX-XX a. Lietuvoje dailininkai ir dailės reikalai teismo bylose figūruoja la- 
bai panašiomis aplinkybėmis, kaip ir LDK laikais. Atskirą grupę sudarytų nebent 
XX a. bylos, liudijančios paveldosaugos raidą: jau tarpukario metais valstybės ir 
visuomenės interesus ginanti paveldosaugos įstaiga turėjo teisę savo globon pa- 
imti įpėdinių nepalikusio asmens turtą arba stabdyti varžytines, paaiškėjus, kad 
ketinama išparduoti vertingus dailės kūrinius. Nepriklausomoje Lietuvoje prie 
įprastų bylų dėl laiku neatlikto užsakymo ar laiku nesumokėto užmokesčio pri- 
sidėjo ir specifinės plagiato bei kitos autorių teisių bylos. Pavyzdžiui, Petras Rim- 
ša (1881-1961) 1927 m. dėl neleistino elgesio su jo medaliu Lietuvos bažnytinės 
provincijos įkūrimui pasipiktinimą ir pretenzijas pareiškė užsakovui - Katalikų 
veikimo centrui. Tapytojas Liudomiras Slendzinskis (1889-1980) ir skulptorius 


Rapolas Jakimavičius (1893-1961) Vilniaus visuomenę 1932 m. sujudinusį ginčą 


1 J. Mulevičiūtė, Modernizmo link: dailės gyvenimas Lietuvos Respublikoje 1918-1940, Kaunas; 


ČDM, 2001, p. 69-70. 

dėl paminklo Vytautui projekto galimo plagiato sprendė garbės teisme?, tačiau 
ilgainiui vis dažniau panašių konfliktų sprendimą pradėta deleguoti bendriesiems 
teismams. Tarp garsesnių atvejų - jau mūsų laikų, t. y. XXI a. pradžios, žiniasklai- 
doje atgarsio sulaukę teisiniai ginčai dėl autoriaus teisių į sovietmečiu sukurtus 
dailės kūrinius, taip pat šiame poskyryje pristatoma Stasio Eidrigevičiaus (g. 1949) 


byla dėl jo kūrinių plagiato. 


LINA BALAIŠYTĖ, GIEDRĖ JANKEVIČIŪTĖ 


2  J.Poklewski, Polskie życie artystyczne w międzywojennym Wilnie, Toruń: Uniwersytet 
Mikołaja Kopernika, 1994, p. 318-319; W. Szafrański, Sleńdziński contra Jachimowicz. 
Przyczynek do prawa autorskiego Polski międzywojennej, Czasopismo prawno-historyczne, 


t. 57, sąs. 2 (2005), p. 293-301. 

Vilniaus apylinkés teismo nutarimas 
del Aleksandro Sturmano turto globos 


»  Tekstas i3: Kultüros paveldo centro Paveldosaugos bibliotekos dokumentu fondo 


(toliau - KPC DF), f. 17, ap. 2, b. 3, I. 164 (komentarus parengė Giedrė Jankevičiūtė) 


Glob.[os] Byl.[a] Nr. G-21-44 m. 

Nutarimas 

1944 m. balandžio mėn. 4 d. Vilniaus Apylinkės Teismas, išžiūrėjęs globos bylą, 
kurioje Vilniaus m. Policijos 2-ros Nuovados Viršininkas 1944 m. vasario 18 d. raštu 
Nr. 658 prašo skirti 1944 m. vasario 11 d. Vilniuje, Sierakauskio gtv. Nr. 8-1, mirusio 
menininko Aleksandro, s. Jono, Šturmano turtui globą, rado: 

1. kad i$ 1944 m. vasario 21 d. sudaryto ir Vilniaus 2-ros Nuov.[ados] Polic. [ijos] 
V-ko [viršininko] prisiųsto turto surašymo akto Nr. 1 ir Nr. 2 matyti, kad meninin- 
kas Sturmanas yra palikęs daug meno kūrinių ir šiaip vertingų dalykų. 

2. kad byloje yra gautas Kultūros Paminklų Apsaugos Įstaigos 1944 m. balandžio m. 
4 d. raštas Nr. 336, kuriuo prašo pavesti Kultūros Paminklų Apsaugos Įstaigos globai 
ir apsaugai mirusio prof. Šturmano, Aleksandro meninį turtą ir daiktus, kurie turi 
istorinę reikšmę arba kurie liudija apie velionies pamėgimus, įpročius bei gabumus“, 

3. kad iš bylos duomenų matyti, jog mir.[usysis] Šturmanas savo gyvenamoj vie- 


toje nepaliko jokių įpėdinių, o jeigu tokie kur būtų, tai jie iki šiol neatsiliepė ir todėl 


3 KPC DF saugomas 1944 02 22 Kultūros paminklų apsaugos sudarytas Sturmano paliktų 
kultūros ir meno vertybių sąrašas (KPC DR f. 17, ap. 2, b. 3, l. 165, 167, 181 ir kt.) greičiausiai 
yra tas pats, kuris ir minimas teismo nutartyje. Paveikslai surašyti Barboros Houvalt 
bute Raseinių g. 10-1; surašyme dalyvavo ir surašymo aktą pasirašė 6 asmenys: Antrosios 
policijos nuovados viršininko pavaduotojas Viktoras Janulevičius, tos pačios nuovados 
policininkas Petras Biržinis, KPAĮ viršininkas Adolfas Nezabitauskis, tos pačios įstaigos 
tarnautoja dailininkė Sofija Urbonavičiūtė-Subačiuvienė, Šturmano kaimynas daktaras 
Zigmantas Zavadskis ir buto šeimininkė Barbora Houvalt. Komisija taip pat nutarė pavesti 
Houvalt laikinai globoti jos bute esančius Šturmano paveikslus, vienareikšmiai nurodydama, 
kad tų paveikslų „jai nevalia perkelt į kitą vietą, parduot, iškeist, užstatyt, padovanot, 
niekam atiduot ir pan. be Kultūros Paminklų Apsaugos Įstaigos žinios ir leidimo“ (KPC DĘ 


f. 17, ap. 2, b. 3, 1. 181). 
4 Žr. raštą nr. 336 Vilniaus apylinkės teismui, saugomą KPC DE f. 17, ap. 2, b. 3, l. 174. 

remiantis aukščiau pasakytu ir Civ.[ilinio] Ist.[atymo] X t. 1 d. 1239 str. ir Civ.[ilinio] 
Teis.[mo] Ist. [atymo] 1401-2 str. ir Kultūros Paminklų Aps.[augos] Įst.[atymu] nutarė: 

Mirusio 1944 m. vasario 11 d. Vilniuje, Sierakauskio 8-1, prof. Sturmano, Alek- 
sandro, s. Jono, meno kūrinius perduoti kaip globėjai Kultūros Paminklų Aps. Įstai- 
gai, esančiai Vilnius, Basanavičiaus gtv. 22-3: 

1. pagal Vilniaus m. Polic.[ijos] 2-ros Nuovad.[os] V-ko [Viršininko] 1944.11.27 d. 
raštu Nr. 712, prisiųstą 1944.11.27 dienos turto surašymo aktą Nr. 1 visus paveikslus, 
esančius pas Houvaltienę Barborą, gyv. Vilniuje, Raseinių gtv. 10-1a5, 

2. pagal tuo pačiu 2-ros Nuov. V-ko raštu prisiųstą 1944.1I.21 dienos turto sura- 
šymo akto Nr. 2 šiuos dalykus: 

a) paveikslus eil. Nr. Nr. 73, 78 ir 80, 

b) prof. Šturmano A. darbo priemones: salioninius molbertus, molbertus peiza- 
žui su kėdele ir teptukus - eil. Nr. Nr. 5, 67, 68, 71 ir 72, 

c) meninio turinio knygas - eil. Nr. 70, 

d) reprodukcijas - eil. Nr. 79, 

e) prof. Šturmano A. darbo teleskopą ir fotoaparatą - eil. Nr. 50, 

f) prof. Sturmano A. dokumentus ir diplomus - eil. Nr. 31, ir mir.[usio] prof. 
Sturmano A. fotografijas, rankraščius, laiškus bei visus kitus daiktus, kurie turi isto- 
rinę reikšmę arba kurie liudija velionies pamėgimus, įpročius bei gabumus. 

3. Pavesti Teismo An[t]stoliui visa globotiną turtą perduoti Kultūros Paminklų 
Apsaugos Įstaigai; 

4. dėl kito po mirties men.[ininko] Šturmano A. likusio turto globos paskyrimo 
iškviesti pil. [ietį] Zavadskį, Zigmą, gyv. Vilniuje, Sierakausko g-vė Nr. 8-1, ir atsi- 
klausti jį, ar jis sutiks tą turtą globoti; 

5. mir. Sturmano A. įpėdinius šaukti publikacijos keliu. 

[antspaudas, parašas] 

Priedai: Kultūros paminklų apsaugos įstaigos globai paimto turto aprašas, su- 
darytas 1944 02 22 (71 paveikslas); Adolfo Nezabitauskio 1944 02 12 pažyma apie 


aštuonis Šturmanui priklausiusius dailės kūrinius, atsidūrusius laidojimo komite- 


5 Minėto rašto nr. 712 KPC DF nėra (jo turbūt reikėtų ieškoti tarp teismo dokumentų, 
saugomų Lietuvos centriniame valstybės archyve), tačiau rašte nr. 336 nurodyta, kad 


Barbora Houvalt saugo 71 Šturmano paveikslą. 

to, kurį sudarė Barbara Houwalt, dailininkas Žygielis, architektas Janas Bobrowskis 
ir dar du asmenys, žinioje; Šturmano bibliotekos knygų, rankraščių ir asmeninių 
daiktų sąrašas, sudarytas 1944 04 05 (96 knygos, 2 molbertai, 1 sudedama kėdutė, 1 
eilėraščių sąsiuvinis, sveikatos pažymėjimas, diplomas ir 2 jo kopijos, Odesos pie- 
šimo mokyklos baigimo pažymėjimas, darbo pažymėjimai, užsienio pasas, įvairūs 
liudijimai, autobiografija, 2 dėžutės ir 1 aplankas nuotraukų, 3 aplankai reproduk- 
cijų, veidrodukas, fotoaparatas, 28 teptukai, 46 negatyvai, aliejiniai dažai, 1 dėžė su 
laiškais, Šturmano darbo teleskopas, fotoaparato štatyvas ir kt., tarp jų - į anksčiau 


darytą aprašą įtraukti ir keli į jį neįtraukti paveikslai). 


KOMENTARAS 

Publikuojamas šaltinis iš pirmo žvilgsnio turėtų atspindėti pastangas apsaugoti 
II pasaulinio karo pabaigoje mirusio vienišo Vilniaus tapytojo Aleksandro Šturma- 
no (Aleksander Szturman, 1869-1944) palikimą. Tačiau prie teismo nutarties yra 
ir kitų dokumentų, kurie skatina susilaikyti nuo skubotų išvadų ir atidžiau įsigi- 
linti į dokumente įvardytą situaciją. Papildomi klausimai iškyla ir išsiaiškinus, kad 
Lietuvos muziejuose saugoma vos keletas Šturmano dailės kūrinių, o žinių apie šį 
dailininką labai maža. 

Atidžiau pažvelgti į šį ir kitus su nutartimi susijusius dokumentus skatina taip 
pat byloje esantis dailininko Adomo Galdiko (1893-1969) 1944 m. kovo 5 d. laiško 
nenustatytai korespondentei nuorašas (KPC DE f. 17, ap. 2, b. 3, l. 184). Galdikas 
pradeda laišką nuo to, kad, jo manymu, vadinamasis „laidotuvių komitetas“ (sudėtį 
žr. priedų aprašyme) neturėjo nei teisinės, nei „juo labiau moralinės“ teisės padengti 
laidotuvių išlaidas „mirusiojo turtu, tuo labiau menininko ir dar nepranešus velio- 
nies draugams, policijai ir tiesioginei palikimo paveldėtojai seseriai“ ir toliau aiškina, 
kad 1944 m. vasario 8 ir 9 dienomis, „t. y. 2-3 dienas prieš mirtį prof. Šturmano visi 
paveikslai buvo jo bute“ ir dalį jų jis rodęs Galdikui, prašydamas juos visus peržiū- 
rėti 1944 m. kovą, kai Galdikas iš Kauno atvažiuosiąs į jo parodos atidarymą Vil- 
niuje. Galdikas taip pat mini, kad tarp paveikslų, jam parodytų vasario 8 d., buvo 
Vincento Van Gogho kompozicijos Saulėgrąžos kopija (dabar Balstogės Palenkės 
muziejuje), taip pat Venecijos vaizdas ir Kapri peizažas, kuris Galdikui taip patikęs, 


kad jis paprašęs Šturmano jam jį parduoti. Tačiau Šturmanas, prieš perleisdamas 

šį darbą Galdikui, esą norėjęs pasidaryti jo kopiją, nes, anot Galdiko: „Jis nei vieno 
savo kūrinio nenorėjo išleisti iš savo globos, nei parduoti, nei dovanoti, kaipo pa- 
vyzdį galiu nurodyti, kad rodos 1939 m. [iš tikrųjų 1940 m. rudenį - G. J.] iš Vilniaus 
dail.[ininkų] parodos Kauno Vyt.[auto] Did.[žiojo] Kult.[ūros] Muziejus nupirko jo 
darbą [peizažą Venecija - G. J.], po kiek laiko jis atvažiavo į Kauną ir prašė manes 
tarpininkavimo, kad norįs pakeisti tą originalą į kopiją, nes norįs visus originalus 
turėti pas save. Na žinoma, už tokius norus aš gerokai [jį] išbariau ir kopiją išsivežė 
atgal.“ Laiškas-liudijimas baigiamas taip: „Apie bombardavimo baimę niekad neuž- 
siminė. Kas išnešė jo paveikslus ir kada man rodos nėra taip sunku sužinoti; juk yra 
buto šeimininkas ir kaimynai.“ 

Galdiko laiškas aiškiai rodo, kad mirus Šturmanui dėl dailininko palikimo 
susiklostė konfliktinė situacija, kurią aiškinantis prireikė liudytojų parodymų. 
Kiti byloje esantys dokumentai patvirtina, kad dalis palikimo oficialiai buvo 
perduota Kultūros paminklų apsaugos įstaigos (toliau - KPAĮ) globon, tačiau 
faktiškai atiteko p. Viktorijai Zavadskienei — tikėtina, mirusio dailininko buto 
kaimynei, teismo nutartyje minimo Zigmo Zavadskio žmonai. Šį faktą patvirti- 
na KPAĮ viršininko Adolfo Nezabitauskio 1944 m. birželio 2 d. raštas Vilniaus 
apylinkės teismo teisėjui tvarkytojui (teismo paskirtas administratorius, pri- 
žiūrintis nutarties vykdymą), kuriame pranešama, kad KPAĮ teismo nutarimu 
perduotus globoti meno kūrinius „1944 m. birželio 1 d. perėmė Viktorija Zava- 
dskienė, reikalaujant Vokiečių Teismo atstovui ir dalyvaujant jo pakviestiems 
asmenims“, kuo remdamasis Nezabitauskis prašė panaikinti Vilniaus apylin- 
kės teismo nutarimą ir „nuimti nuo Kultūros Paminklų Apsaugos Įstaigos prof. 
A. Šturmano meninių daiktų globos prievolę“ (KPC DF f. 17, ap. 2, b. 3, l. 162). 

Natūraliai kiltų klausimas, koks likimas ištiko palyginti gausų Šturmano paliki- 
mą, kurio apimtį liudija ir pristatomas dokumentas, ir Galdiko laiške minimas fak- 
tas, kad Šturmano mirties išvakarėse dailininko bute buvo sutelkta daug jo kūrinių? 

Lietuvos muziejuose Šturmano kūrinių, išskyrus Galdiko minėtą peizažą iš 
1940 m. Vilniaus dailininkų parodos, nėra (tiesa, viešai paskelbti nepilni kolekcijų 
aprašai). Tačiau Lenkijos muziejuose jo darbų esama, ir kai kurie jų akivaizdžiai 
yra iš dailininko palikto rinkinio: pavadinimai ir kiti duomenys sutampa su nuro- 


dytaisiais 1944 m. sąrašuose. Pasekę šių paveikslų kelius sužinosime, kad Šturmano 

meninio paveldo likimas Lenkijoje taip pat neapsėjo be teismų įsikišimo: 1969 m. 
Lodzės prokuratūra Lenkijos Respublikos Kultūros ir meno ministerijos naudai 
perėmė 10 Šturmano paveikslų. Bylos medžiagoje aiškinama, kad mirus Šturmanui 
velionio dailininko valią „perduoti jo paveikslus Lenkijos viešiesiems rinkiniams“ 
ėmėsi vykdyti jo mokinė Barbara Houwalt, kuri dėl ligos negalėjo įgyvendinti pri- 
siimto uždavinio pergabenti paveikslus į Lenkiją. Tai atliko kitas Stepono Batoro 
universiteto dailės fakulteto buvęs studentas skulptorius Edwardas Nowickis, kuris 
priverstas išvažiuoti iš Vilniaus su visais Sturmano kūriniais atvyko į Lodze, čia ap- 
sigyveno, bet perduoti svetimo turto muziejams neskubėjo. Taip praėjo 13 metų, kol 
vienas Šturmano „laidojimo komisijos“ narių, buvęs Stepono Batoro universiteto 
profesorius Janas Borowskis kreipėsi į Lenkijos Kultūros ir meno ministeriją, rei- 
kalaudamas pasirūpinti Nowickio neteisėtai nusavintais Šturmano paveikslais. At- 
gautieji paveikslai buvo padalyti Lodzės dailės, Varšuvos nacionaliniam ir Balstogės 
Palenkės muziejams. 

Lenkų specialistų manymu privačiuose rinkiniuose tėra išlikę tik 8 Šturmano 
kūriniai. Tokį nedidelį skaičių paaiškintų Galdiko liudijimas apie Šturmano nenorą 
skirtis su savo paveikslais, paskatinęs net mėginimą Čiurlionio muziejuje atsidūru- 
sį originalą pakeisti kopija. Kita vertus, Galdiko aprašytas epizodas patvirtina, kad 
Kauno rinkinyje saugomas tikrai originalas, o ne autorinė kopija, kurių Šturmanas 
buvo nemažai nutapęs. Beje, jis kopijavo ir jam itin patikusius kitų dailininkų kūri- 
nius. Palikimo sąraše (KPC DE f. 17, ap. 2, b. 3,1. 195) minimos kopijos liudija apie jo 
susižavėjimą tam tikrais kūriniais, o dažnai ir jų autoriais. Pavyzdžiui, 126 numeriu 
pažymėtas „kopija iš Ruščico Žemės“ - Balstogės Palenkės muziejaus rinkiniuose 
saugomas Šturmano kūrinys, išreiškia susižavėjimą Ferdinando Ruščico (Ruszczyc) 
kūryba ir rodo pagarbą kolegai bei globėjui, nes būtent Ruščico kvietimu Šturmanas 
atvyko dirbti į Vilnių ir čia apsigyveno. 

Aleksandras Šturmanas buvo tipiškas lenkakilmės tarpukario Vilniaus daili- 
ninkų bendruomenės atstovas. Anot jo kolegos, Dailės fakulteto dėstytojo Tymo- 
no Niesiolovskio (Niesiotowski), šis „pusiaulenkas, pusiauvokietis artimiausias 
Ruščico pagalbininkas visų mieliausiai tapydavo Italijoje tenykščius namus ir baž- 
nyčias“. Šturmano ir Ruščico draugystė siekė Peterburgo Dailės akademijos laikus 


(Šturmanas ją baigė 1896 m., Ruščicas - 1898 m.). Prieš įstodamas į šią aukštąją 

mokyklą, Sturmanas mokėsi Varšuvos ir Odesos Piešimo mokyklose (pastarosios 
baigimo pažymėjimas buvo tarp 1944 m. surašytų dailininko asmeninių daiktų; 
žr. KPC DR f. 17, ap. 2, b. 3, l. 195). Peterburge įgytus įgūdžius Šturmanas tobulino 
garsiojoje vengrų kilmės dailės pedagogo Antono Ažbes mokykloje Miunchene. 
Po to dirbo pedagoginį darbą įvairiuose Rusijos imperijos miestuose - Peterburge, 
Penzoje, Tverėje. 1923 m. pakviestas Ruščico atvyko į Vilnių ir tapo jo asistentu 
Stepono Batoro universiteto dailės fakulteto peizažinės tapybos katedroje. Gy- 
veno Vilniuje, tačiau vasaras leisdavo keliaudamas po Europą. Puikiai pažinojo 
didžiųjų muziejų kolekcijas, žavėjosi senųjų meistrų daile, taip pat domėjosi ir 
dailės naujovėmis (tai patvirtintų vėlgi paliktų kūrinių sąraše įrašytos Van Gogho, 
Cėzanneo kūrinių kopijos), nors pats liko ištikimas plenerinės tapybos tradicijai. 
Neatsitiktinai jo paliktų daiktų sąraše minimi visi darbui atvirame ore reikalingi 
daiktai - molbertai, sulankstoma kėdutė ir kt. Daiktų sąraše taip pat traukia dė- 
mesį fotoaparatas, fotoaparato stovas ir „prof. Šturmano darbo“ teleskopas, liudi- 
jantys apie du reikšmingus dailininko pomėgius: fotografuoti ir stebėti žvaigždes 
(KPC DEF, f. 17, ap. 2, b. 3, l. 195). Pasak amžininkų, gėrėtis žvaigždėmis Šturmanas 
kviesdavosi ir tapybos studentus. Ypatingą dėmesį rodė tiems, kurie pasižymėjo 
peizažinės tapybos sugebėjimais, tačiau iš tikrųjų rūpinosi visais savo mokiniais, 
kai kuriems net padėdavo finansiškai. 

Kontroversiška Šturmano meninio palikimo istorija anaiptol nėra unikali, ta- 
čiau mūsų atveju ji padeda pažinti primirštą žinomo Vilniaus dailininko gyvenimo 
istoriją, taip pat iliustruoja XX a. Lietuvos ir Lenkijos tarpusavio įtampą, atskleis- 


dama jos sukeltus XX a. antros pusės bendro meninio paveldo dalybų sunkumus. 


GIEDRĖ JANKEVIČIŪTĖ 

Lietuvos Aukščiausiojo Teismo nutartis baudžiamojoje 
byloje dėl Stasio Eidrigevičiaus kūrinių kopijų 


> Tekstas iš: Lietuvos Aukščiausiojo Teismo Baudžiamųjų bylų skyriaus išplėstinės septynių 
teisėjų kolegijos 2007 m. lapkričio 6 d. nutartis baudžiamojoje byloje S. P., V. V., V. S. 
pagal BK 192 str. 1 d., Nr. 2K-7-495/2007; www.lat.It/3 nutartys/senos/nutartis.aspx?id=32080 


(komentarus parengė Karolina Bubnytė-Montvydienė) 


Lietuvos Aukščiausiojo Teismo argumentai dėl teisėtų dailės kūrinių kopijų vertės 
nustatymo kaip būtinos sąlygos baudžiamajai atsakomybei taikyti už neteisėtą Stasio 
Eidrigevičiaus paveikslų kopijų atgaminimą, laikymą ir platinimą komercijos tikslais 

Lietuvos Aukščiausiasis Teismas pabrėžė, kad taikant baudžiamąją atsakomybę 
už neteisėtų kūrinio ar jo dalies kopijų importavimą, eksportavimą, platinimą, gabe- 
nimą ar laikymą komercijos tikslais, būtina nustatyti kopijų kainą. BK 192 straipsnio 
1 dalies dispozicijoje nurodyta, kad kaina turi būti nustatoma pagal teisėtų kopijų 
mažmeninę kainą, t. y. teisėtų kopijų mažmeninė kaina yra viena iš kvalifikavimui 
reikšmingų įrodinėtinų aplinkybių. 

Tiek pirmosios, tiek apeliacinės instancijos teismas pripažino, kad S. P. neteisėtai 
atgamino komercijos tikslais, laikė ir platino Stasio Eidrigevičiaus (toliau tekste — ir 
S. E.) kūrinių Kaukė. Instaliacija ir Batų raišteliai neteisėtas kopijas; V. V. šias netei- 
sėtas kopijas komercijos tikslais gabeno, laikė ir platino; V. S. komercijos tikslais lai- 
kė ir platino S. E. miniatiūrų triptiko Ptak za szybą (Paukštis už stiklo), Czterokgtny 
ptak (Keturkampis paukštis), Twarz za drzewem (Veidas medyje) neteisėtas kopijas. 

Pirmosios instancijos teismas, pripažindamas, kad S. P., V. V., V. S. atgamino, lai- 
kė, gabeno ir platino neteisėtas S. E. tapybos kūrinių kopijas, konstatavo, kad tokie 
kaltinamųjų veiksmai atitinka BK 192 straipsnio 1 dalies dispozicijoje numatytos nu- 
sikalstamos veikos požymius. Neteisėtų kopijų vertę pirmosios instancijos teismas 
nustatė atsižvelgęs į byloje skirtingų specialistų duotas išvadas, pagal kurias tokių 
kopijų vertė buvo nustatyta pagal autoriaus S. E. originalių tokio stiliaus, technikos 
ir matmenų tapybos darbų vertę, kuri yra 16 ooo Lt. 

Apeliacinės instancijos teismas, nagrinėdamas bylą iš naujo apeliacine tvarka, 


vadovaudamasis Lietuvos Aukščiausiojo Teismo 2006 m. vasario 14 d. nutartyje, 

priimtoje išnagrinėjus šią bylą kasacine tvarka, išdėstytais nurodymais, paskyrė 
naują teismo komisinę ekspertizę ekspertams pavesdamas atsakyti į klausimą, kokia 
S. E. kūrinių Kaukė. Instaliacija, Batų raišteliai, Ptak za szybą (Paukštis už stiklo), 
Czterokątny ptak (Keturkampis paukštis), Twarz za drzewem (Veidas medyje) teisėtų 
kopijų mažmeninė (rinkos) kaina. 

2006 m. gegužės 9 d. ekspertizės akte duotos išvados: remiantis Autorių teisių 
ir gretutinių teisių įstatymo 15 straipsnio 2, 3 punktais, autorius turi išimtines teises 
nustatyti teisėtų kopijų mažmeninę (rinkos) kainą kiekvienu atskiru atveju; jeigu 
tiriamų tapybos kūrinių kopijos būtų teisėtos, mažmeninė kaina už jas būtų tokia, 
kokią nustato pats autorius, t. y. po 16 ooo Lt už kiekvieną; Lietuvos Respublikoje 
nėra nustatytų vaizduojamosios dailės (pastelės ir miniatiūros) bei fotografijos teisė- 
tų kopijų mažmeninių (rinkos) kainų nustatymo kriterijų (metodikos) (t. 3, b. 1. 242). 

Apeliacinės instancijos teismas, remdamasis viena iš 2006 m. gegužės 9 d. eks- 
pertizės išvadų, konstatavo, kad ekspertai teisėtų kopijų kainą - 16 ooo Lt - nustatė 
remdamiesi galima S. E. originalių darbų verte bei susiedami ją su paties autoriaus 
nustatyta kaina, o tai, teismo požiūriu, negalima, nes kiekvienas kūrinio autorius 
siekia, kad tokia vertė būtų kuo didesnė. Dėl to teismas konstatavo, kad šiuo metu 
Lietuvos Respublikoje nesant jokių teisėtos meno kūrinio kopijos mažmeninės kai- 
nos nustatymo kriterijų ar metodikos objektyviai, kategoriškai ir neginčijamai nu- 
statyti neteisėtų meno kūrinių kopijų vertę tokia forma, kokia ji nurodyta BK 192 
straipsnio 1 dalyje, t. y. skaičiuojant ją pagal teisėtų kopijų mažmenines kainas, nėra 
jokios galimybės. 

Taigi teismai skirtingai vertino byloje surinktus duomenis, kuriais buvo nustati- 
nėjama nukentėjusiojo S. E. kūrinių teisėtų kopijų vertė. 

Panevėžio apygardos vyriausiojo prokuroro kasaciniame skunde teigiama, kad 
apeliacinės instancijos teismas, vertindamas byloje surinktus įrodymus, pažeidė 
BPK 20 straipsnio 5 dalį, 331 straipsnio 2 dalį, 386 straipsnio 2 dalį, nes nepagrįstai 
atmetė 2006 m. gegužės 9 d. ekspertizės akto išvadas, nurodydamas tik vienintelį ar- 
gumentą, kodėl nesiremia šiomis išvadomis - 2005 m. vasario 25 d. ekspertizės akto 
išvadas dėl neteisėtų kopijų mažmeninės kainos (pagal jas neteisėtos kopijos Kau- 
kė. Instaliacija mažmeninė kaina yra apie 300-350 Lt, kopijos Batų raišteliai — apie 


300-350 Lt, kopijos Paukštis už stiklo - apie 200-250 Lt, kopijos Veidas už medžio - 

apie 200-250 Lt, kopijos Keturkampis paukštis - apie 200-250 Lt). Kasatoriai - nu- 
kentėjusiojo S. E. atstovai - taip pat tvirtina, kad apeliacinės instancijos teismas be 
pagrindo panaikino pirmosios instancijos teismo apkaltinamojo nuosprendžio dalį 
dėl S. P., V. V., V. S. nuteisimo pagal BK 192 straipsnio 1 dalį, nepagrįstai atmesdamas 
2002 m. spalio 21 d. specialisto išvadą, 2002 m. lapkričio 20 d. ir 2006 m. gegužės 
9 d. ekspertizės aktus, nustačiusius, kad kiekvieno iš inkriminuotų paveikslų teisėtų 
kopijų vertė yra 16 ooo Lt. 

Lietuvos Aukščiausiojo Teismo nuomone, šie kasatorių argumentai yra nepagrįsti. 

Lietuvos Aukščiausiojo Teismo nutartyje baudžiamojoje byloje Nr. 2K-7-3/2006, 
priimtoje nagrinėjant šią baudžiamąją bylą kasacine tvarka, nurodyta, kad baudžia- 
moji atsakomybė už veiką, numatytą BK 192 straipsnio 1 dalyje, negali priklausyti 
nei nuo originalių darbų, nei nuo neteisėtų kopijų mažmeninės kainos; teisėtų ko- 
pijų mažmeninė kaina turi būti nustatoma panaudojant visus galimus įrodinėjimo 
būdus, pirmiausia specialiąsias žinias. 

Pagal BPK 386 straipsnio 2 dalį kasacinės instancijos teismo nurodymai yra 
privalomi teisme iš naujo nagrinėjant bylą. Jau minėta, kad apeliacinės instan- 
cijos teismas iš naujo nagrinėdamas bylą apeliacine tvarka, siekdamas įvertinti S. 
E. darbų neegzistuojančių teisėtų kopijų mažmeninę vertę, paskyrė naują teismo 
komisinę ekspertizę ekspertams pavesdamas atsakyti į klausimą, kokia S. E. kūri- 
nių, t. y. penkių skirtingų tiek savo matmenimis (pvz. Batų raišteliai - 65x50 cm, 
o Ptak za szybą - 9,7x9 cm), tiek atlikimo technika (Baty raišteliai sukurti paste- 
le ant popieriaus; Kaukė. Instaliacija - panaudota tapyta kaukė, ją demonstravo 
žmogus, kūrinys buvo nufotografuotas; Ptak za szybą - popierius, tempera), tiek 
sukūrimo laiku (Batų raišteliai sukurti 1985 m., Kaukė. Instaliacija - 1988 m., Ptak 
za szybą, Czterokgtny ptak, Twarz za drzewem - 1978 m.), teisėtų kopijų mažme- 
ninė (rinkos) kaina. 

Priimdamas savo sprendimą apygardos teismas rėmėsi viena iš naujos 2006 m. 
gegužės 9 d. ekspertizės akto išvadų (dėl vaizduojamosios dailės teisėtų kopijų maž- 
meninės (rinkos) kainų nustatymo kriterijų (metodikos) nebuvimo), nurodydamas 
argumentus, kodėl nesiremia kita jo išvada, kuria nustatyta, jog visų šių dailės kū- 
rinių teisėtų kopijų kaina yra vienoda - po 16 ooo Lt už kiekvieną. Taigi apeliacinės 


instancijos teismas laikėsi aukštesnės instancijos teismo nurodymų panaudoti spe- 

cialiąsias žinias sprendžiant byloje iškilusią problema dėl būtinojo inkriminuotos 
nusikaltimo sudėties požymio aiškinimo. 

Nagrinėjant bylą apeliacine tvarka taip pat buvo atliktas teisminis tyrimas, ap- 
klausiant nukentėjusįjį S. E. Dėl to laikytina, kad apeliacinės instancijos teismas by- 
los aplinkybes ištyrė išsamiai ir nešališkai, laikydamasis BPK 20 straipsnio 5 dalies, 
386 straipsnio 2 dalies reikalavimų. 

Apygardos teismo nuosprendis atitinka ir BPK 331 straipsnio 2 dalies reikalavi- 
mą nurodyti nustatytas bylos aplinkybes bei įrodymus, kurie yra pagrindas nuteis- 
tąjį pripažinti nekaltu ir jį išteisinti, ir motyvus, kuriais vadovaudamasis atmetė arba 
kitaip įvertino apskųsto nuosprendžio įrodymus. 

Apeliacinės instancijos teismas pagrįstai kaip esminį savo sprendimo argumentą 
nurodė tai, kad nėra nukentėjusiojo S. E. dailės kūrinių teisėtų kopijų. Nesant auto- 
riaus dailės kūrinių teisėtų kopijų bei Lietuvos Respublikoje nesant ir vaizduojamosios 
dailės (pastelės ar miniatiūros) bei fotografijos teisėtų kopijų mažmeninių (rinkos) 
kainų nustatymo kriterijų (metodikos) objektyviai nustatyti neteisėtų meno kūrinių 
kopijų vertės (skaičiuojant ją pagal teisėtų kopijų mažmenines kainas) nėra galimybės. 

Kasatoriai neteisūs tvirtindami, kad pirmosios instancijos teismas pagrįstai tei- 
sėtų kopijų vertę nustatė atsižvelgęs į rinkos vertę parduodant tokio stiliaus, techni- 
kos ir matmenų S. E. originalius tapybos darbus. Jau minėta, kad teisėtų kopijų vertė 
negali priklausyti nei nuo originalių, nei nuo neteisėtų kopijų mažmeninės kainos. 
Kitaip, sprendžiant klausimą, kokia teisėtų dailės kūrinių kopijų mažmeninė kaina, 
atsižvelgiant vien tik į kūrinio autoriaus originalių tapybos darbų mažmeninę kainą, 
būtų pakeista baudžiamojo įstatymo normoje įtvirtinta įstatymų leidėjo valia. 

Pažymėtina tai, kad meno kūrinio (originalo) kopija yra laikoma ne originalo au- 
toriaus, bet kito asmens (dailininko) sukurtas atgaminys (Tarptautinių žodžių žodynas, 
Vilnius, 1985, p. 266). Universalaus[-iame] meno žodyne (išleistas 1998 m., p. 248) kopi- 
ja vadinamas dailės kūrinio atkartojimas, kitaip nei dailininko replika, atliktas svetima 
ranka (t. 1, b. 1. 158). Dailės žodyne (išleistas 1999 m., p. 218 ) kopija apibrėžiama kaip 
meno kūrinio pakartojimas, kurį gali padaryti pats autorius (autorinė arba replika) bei 
kitas asmuo; kokybė, kartu ir vertė priklauso nuo jos autoriaus talento, meistriškumo 
(t. 1, b. l. 161). Dailės kūrinio kopija gali skirtis nuo originalaus kūrinio dydžiu, me- 


džiaga, atlikimo technika ir pan. Dėl to gali skirtis ir kiekvienos kopijos vertė ir kaina. 

Tačiau, bet kokiu atveju, objektyviai kūrinio kopijos vertė negali būti tokia pati kaip 
originalaus kūrinio. Be to, teisėtos kopijos kaip konkretaus originalaus kūrinio pakar- 
tojimo vertė yra susijusi su originalu, dėl to, logiškai sprendžiant, kiekvieno atskiro 
dailės kūrinio teisėtos kopijos vertė yra individuali. 

Pagal baudžiamąjį įstatymą atsako tik tas asmuo, kurio padaryta veika atitinka bau- 
džiamojo įstatymo numatytą nusikaltimo ar baudžiamojo nusižengimo sudėtį (BK 2 
straipsnio 4 dalis). Jei nėra bent vieno iš konkrečioje baudžiamojo įstatymo normoje 
įtvirtintos nusikalstamos veikos sudėties požymio, nėra ir nusikalstamos veikos sudėties. 

Lietuvos Aukščiausiojo Teismo kolegijos nuomone, pagal byloje nustatytas 
aplinkybes apeliacinės instancijos teismo išvada, kad nagrinėjant bylą nepavyko 
pašalinti abejonės, jog S. P. atgamintų, laikytų ir platintų, V. V. laikytų, gabentų ir 
platintų, V. S. laikytų ir platintų S. E. kūrinių neteisėtų kopijų vertė 2002 m. gruo- 
džio mėn. galėjo nesiekti 100 MGL (12 500 Lt) dydžio, yra pagrįsta. Esant byloje 
abejonėms dėl teisėtų dailės kūrinių kopijų mažmeninės vertės atitikimo būtinąjį 
BK 192 straipsnio 1 dalyje numatytos nusikalstamos veikos sudėties požymį, kurių 
pašalinti išsamiai ir nešališkai ištyrus byloje surinktus duomenis nepavyko, apkal- 
tinamasis nuosprendis negalėjo būti priimtas. Dėl to Panevėžio apygardos teismo 
Baudžiamųjų bylų skyriaus teisėjų kolegijos 2007 m. sausio 30 d. nuosprendis laiky- 


tinas pagrįstu ir teisėtu. 


KOMENTARAS 

Lietuvos Aukščiausiasis Teismas yra vienintelis kasacinis teismas Lietuvos Res- 
publikoje. Aukščiausiasis Teismas kasacinio proceso tvarka nagrinėja baudžiamą- 
sias bylas dėl įsiteisėjusių pirmosios ir apeliacinės instancijos teismų nuosprendžių 
ir nutarčių, taip pat civilines bylas dėl apeliacinės instancijos teismų sprendimų ir 
nutarčių. Kasacija yra ekstraordinari teismo sprendimų teisėtumo kontrolės forma, 
galima tik išimtiniais atvejais, kuriuos apibrėžia Baudžiamojo ir Civilinio proceso 
kodeksai, įtvirtindami kasacijos pagrindus. Aukščiausiasis Teismas bylas nagrinėja 
tik teisės taikymo aspektu. Aukščiausiojo teismo, kaip kasacinio, paskirtis - per ka- 
sacinėse nutartyse suformuotus precedentus užtikrinti vienodą bendrosios kompe- 
tencijos teismų praktiką valstybėje. Kasacinio teismo nutartis yra galutinė, neskun- 


džiama ir įsiteisėja nuo priėmimo dienos. 

Pastebėtina, kad baudžiamoji byla dėl neteisėto Stasio Eidrigevičiaus paveikslų 
kopijų atgaminimo, laikymo ir platinimo komercijos tikslais kartą jau buvo nagri- 
nėta visų instancijų Lietuvos teismuose. Tąkart Lietuvos Aukščiausiojo Teismo Bau- 
džiamųjų bylų skyriaus išplėstine septynių teisėjų kolegijos 2006 m. vasario 14 d. 
nutartimi Nr. 2K-7-3/2006 apeliacinės instancijos teismo nuosprendis iš dalies pa- 
naikintas dėl netinkamo baudžiamojo įstatymo (BK 192 straipsnio 1 dalies) aiškini- 
mo ir taikymo, ir byla perduota iš naujo nagrinėti apeliacine tvarka. Tai rodo, kad 
byloje kilo sudėtingų baudžiamojo įstatymo taikymo ir aiškinimo klausimų. 

Lietuvos Aukščiausiasis Teismas 2007 m. lapkričio 6 d. kasacine tvarka dar kar- 
tą išnagrinėjo baudžiamąją bylą dėl Panevėžio apygardos teismo Baudžiamųjų bylų 
skyriaus teisėjų kolegijos 2007 m. sausio 30 d. nuosprendžio, kuriuo panaikintas Pa- 
nevėžio miesto apylinkės teismo 2004 m. gegužės 31 d. nuosprendis dėl S. P., V. V. ir 
V. S. nuteisimo pagal Lietuvos Respublikos baudžiamojo kodekso (toliau - ir BK) 192 
straipsnio 1 dalį“ (S. V. - už neteisėtą Stasio Eidrigevičiaus paveikslų Kaukė. Instaliacija 
(1988 m.) ir Baty raisteliai (1985 m.) neteisėtų kopijų atgaminima, laikymą ir platinimą 
komercijos tikslais; V. V. - už neteisėtą Stasio Eidrigevičiaus minėtų paveikslų kopijų 
laikymą, gabenimą ir platinimą komercijos tikslais; V. S. - už neteisėtą Stasio Eidri- 
gevičiaus 1978 m. sukurto miniatiūrų triptiko Paukštis už stiklo, Keturkampis paukštis 
ir Veidas medyje kopijų laikymą ir platinimą komercijos tikslais) ir priimtas naujas 
nuosprendis: S. P., V. V. ir V. S. pagal BK 192 straipsnio 1 dalį išteisinti, jiems nepa- 
darius veikos, turinčios nusikaltimo ar baudžiamojo nusižengimo požymių. Lietuvos 
Aukščiausiasis Teismas 2007 m. lapkričio 6 d. nutartimi kasacinius skundus atmetė 
ir apeliacinės instancijos teismo — Panevėžio apygardos teismo 2007 m. sausio 30 d. 


nuosprendį, kuriuo teisiamieji buvo išteisinti, paliko nepakeistą. 


6 2000 m. Lietuvos Respublikos baudžiamojo kodekso 192 str. (2003 05 01) buvo nustatyta: 
„192 straipsnis. Literatūros, mokslo, meno ar kitokio kūrinio neteisėtas atgaminimas, 
neteisėtų kopijų platinimas, gabenimas ar laikymas 
1. Tas, kas neteisėtai atgamino literatūros, mokslo, meno ar kitokį kūrinį ar jo dalį arba 
importavo, eksportavo, platino, gabeno ar laikė komercijos tikslais neteisėtas jų kopijas, 
jeigu kopijų bendra vertė pagal teisėtų kopijų mažmenines kainas viršijo 100 MGL dydžio 
laisvės atėmimu iki dvejų metų. 


2. Už šiame straipsnyje numatytas veikas atsako ir juridinis asmuo.“ 

Antologijoje pateikiama Lietuvos Aukščiausiojo Teismo 2007 m. lapkričio 6 d. 
nutartis reikšminga kaip atskleidusi autoriaus teisių gynimo baudžiamąja tvarka 
probleminius aspektus. Mat nors kūrinio teisinei apsaugai kūrinio meninė vertė 
reikšmės neturi, šiuo atveju kaip tik jos nustatymas tapo lemiamu veiksniu, spren- 
džiant teisinės atsakomybės klausimą už nusikaltimus autorių teisėms. Tačiau iš mi- 
nėtos nutarties kasacinio teismo argumentų ir išaiškinimų matyti, kad dėl ydingos 
baudžiamojo įstatymo normos formuluotės teismai nustatyti teisėtų dailės kūrinių 
kopijų vertę jų nesant neturėjo galimybės, tad iš esmės buvo užkirstas kelias bau- 
džiamosios atsakomybės taikymui. 

Pagal 2000 m. BK 192 straipsnio 1 dalį už neteisėtų kūrinio ar jo dalies kopi- 
jų importavimą, eksportavimą, platinimą, gabenimą ar laikymą komercijos tikslais 
buvo numatyta baudžiamoji atsakomybė, jei jų bendra vertė (apskaičiuojant pagal 
teisėtų kopijų mažmeninės kainas) yra ne mažesnė kaip 100 MGL/ dydžio suma. Ga- 
liojant tokiai 192 straipsnio 1 dalies redakcijai, baudžiamosios atsakomybės klausimą 
už neteisėtą inter alia dailės kūrinio atgaminimą, neteisėtų kopijų platinimą, gabeni- 
mą ar laikymą sprendę teismai buvo įpareigoti nustatyti neteisėtų veiksmų buvimo 
faktą, siejamą su Autorių teisių ir gretutinių teisių įstatymo 15 straipsnio 2 dalies 
reikalavimu, kad „bet koks kūrinio originalo ar jo kopijų panaudojimas be autoriaus, 
jo teisių perėmėjo ar jo tinkamai įgalioto asmens leidimo yra laikomas neteisėtu“, 
nepaisymu, taip pat ir tai, kad neteisėti veiksmai buvo atlikti komerciniais tikslais, 
t. y. susiję su veikla, kuri vykdoma tiesioginei turtinei naudai gauti (neteisėtas kū- 
rinio pardavimas), tiek ir komercine veikla, tiesiogiai nesusijusia su pajamų gavi- 
mu (kūrinio eksponavimas įmonės komercinėse patalpose). Be to, teismai privalėjo 
nustatyti ir papildomą objektyvųjį požymį, lemiantį baudžiamosios atsakomybės 
pagal BK 192 straipsnio 1 dalį taikymą - kad neteisėtų kūrinio kopijų bendra vertė 
nusikaltimo padarymo metu viršijo 100 MGL dydžio sumą, apskaičiuojamą pagal 

„teisėtų kūrinio kopijų“ pardavimo mažmeninę kainą. Taigi, baudžiamojoje byloje 
teisiamieji dėl neteisėto Stasio Eidrigevičiaus paveikslų atgaminimo, laikymo ir pla- 


tinimo komercijos tikslais buvo išteisinti vien tuo pagrindu, kad „nesant autoriaus 


7 MGL dydis nuo 2008 o1 o1 lygus 130 Lt (LR 2008 metų valstybės biudžeto ir savivaldybių 


biudžetų finansinių rodiklių patvirtinimo įstatymas, Valstybės žinios, 2007, nr. 132-5356). 

dailės kūrinių teisėtų kopijų bei Lietuvos Respublikoje nesant ir vaizduojamosios 
dailės (pastelės ar miniatiūros) bei fotografijos mažmeninių (rinkos) kainų nusta- 
tymo kriterijų (metodikos) objektyviai nustatyti neteisėtų meno kūrinių kopijų ver- 
tės (skaičiuojant ją pagal teisėtų kopijų mažmeninės kainas) nėra galimybės“. Toks 
Lietuvos Aukščiausiojo Teismo konstatavimas reiškė, jog praktikoje iš esmės nėra 
galimybių taikyti šią BK normą, nustatančią atsakomybę už neteisėtų kūrinio ar jo 
dalies kopijų importavimą, eksportavimą, platinimą, gabenimą ar laikymą komerci- 
jos tikslais, jei nėra kūrinio teisėtų kopijų. 

Šiuo požiūriu reikšminga, kad 2009 m. įstatymų leidėjas atitinkamai pakorega- 
vo teisinį reguliavimą: 2009 m. liepos 23 d. įsigaliojo LR baudžiamojo kodekso 170, 
191, 192 straipsnių pakeitimo ir papildymo ir kodekso papildymo 170-1 straipsniu 
įstatymas“, kuriuo inter alia buvo pakeista BK 192 straipsnio 1 dalis, numatant, kad 
tuo atveju, kai kūrinio teisėtų kopijų nėra, neteisėtų kopijų vertė nustatoma pagal 
atgamintų kūrinių originalų kainas“. 

Atkreiptinas dėmesys ir į tai, kad teisiamųjų išteisinimas baudžiamąja tvarka 
nenustačius jų veikoje nusikalstamos veiklos sudėties, nepašalina administracinės 
atsakomybės taikymo galimybės pagal Administracinių teisės pažeidimų kodekso 


214^ straipsnį“. Taip pat autoriui (ar kitam jo teises įgyvendinančiam subjektui) ne- 


8 Valstybės žinios, 2009, nr. 87-3663. 
9 2000 m. LR baudžiamojo kodekso 192 straipsnyje (2009-07-09 redakcija) nustatyta: 
„192 straipsnis. Literatūros, mokslo, meno kūrinio ar gretutinių teisių objekto neteisėtas 
atgaminimas, neteisėtų kopijų platinimas, gabenimas ar laikymas. 

1. Tas, kas neteisėtai atgamino literatūros, mokslo ar meno kūrinį (įskaitant kompiuterių 
programas ir duomenų bazes) ar gretutinių teisių objektą arba jų dalį komercijos tikslais 
arba platino, gabeno ar laikė komercijos tikslais neteisėtas jų kopijas, jeigu kopijų bendra 
vertė pagal teisėtų kopijų, o kai jų nėra, pagal atgamintų kūrinių originalų kainas viršijo 100 
MGL dydžio sumą, baudžiamas viešaisiais darbais arba bauda, arba laisvės apribojimu, arba 
areštu, arba laisvės atėmimu iki dvejų metų. 


2. Tas, kas padarė šio straipsnio 1 dalyje numatytą veiką, jeigu neteisėtų kopijų bendra 


vertė pagal teisėtų kopijų, o kai jų nėra, pagal atgamintų kūrinių originalų kainas viršijo 
250 MGL dydžio sumą, baudžiamas bauda arba laisvės apribojimu, arba areštu, arba laisvės 
atėmimu iki trejų metų. 
3. Už šiame straipsnyje numatytas veikas atsako ir juridinis asmuo.“ 
10 Administracinių teisės pažeidimų kodekso 214“ straipsnyje (2009 07 15 redakcija) nustatyta: 
„214“ straipsnis. Autorių teisių ir gretutinių teisių pažeidimas. 
Neteisėtas literatūros, mokslo ar meno kūrinio (įskaitant kompiuterių programas ir 


duomenų bazes) ar gretutinių teisių objekto arba jų dalies viešas atlikimas, atgaminimas, 

užkertamas kelias kreiptis dėl turtinės ir neturtinės žalos atlyginimo civiline tvarka, 
tačiau ir šiuo atveju faktiškai atsiradusios žalos dydžio dėl autoriaus teisių pažeidi- 
mo nustatymas gali kelti problemų". 

Tad aptartasis Lietuvos Aukščiausiojo Teismo sprendimas byloje dėl Eidrigevi- 
čiaus paveikslų neteisėto kopijavimo ir neteisėtų kopijų realizavimo yra reikšmin- 
gas pirmiausia tuo požiūriu, kad buvo atskleistas galiojančios baudžiamosios teisės 
nepakankamumas (ydinga normos formuluotė), neleidžiantis veiksmingai apgin- 
ti autoriaus teisių baudžiamąja tvarka ir nubausti jų pažeidėjų. Teismų praktikoje 
galiojančios teisės normos aiškinamos atsižvelgiant į kintančios socialinės realybės 
evoliuciją, o tai savo ruožtu leidžia identifikuoti ir galiojančios teisės neapibrėžtis, 
trūkumus, nepakankamumą, kuriuos patys teismai ne visuomet yra pajėgūs užpil- 
dyti. Tačiau, kaip nutiko nagrinėjamu atveju, atitinkama jurisprudencija tai padaryti 
netiesiogiai buvo paskatintas įstatymų leidėjas. 

Kartu pastebėtina, kad Lietuvos teismų praktika autorių teisės srityje nėra vi- 
siškai susiformavusi, lyginant su Vakarų Europos teismų jurisprudencija. Lietuvos 
teismai nėra suformulavę nei kūrinio originalumo sampratos, nei ją apibrėžiančių 
kriterijų, nors originalumas yra pagrindinis kūrinio požymis, lemiantis teisinės 


apsaugos suteikimą atitinkamam kūrybinės veiklos rezultatui (neatsižvelgiant į jo 


viešas paskelbimas, kitoks panaudojimas bet kokiais būdais ir priemonėmis nekomerciniais 
tikslais, taip pat neteisėtų kopijų platinimas, gabenimas ar laikymas komerciniais tikslais — 
užtraukia baudą nuo vieno tūkstančio iki dviejų tūkstančių litų su kūrinio ar gretutinių 
teisių objekto neteisėtų kopijų konfiskavimu. 

Tokie pat veiksmai, padaryti asmens, bausto administracine nuobauda už šio straipsnio 
pirmojoje dalyje numatytus pažeidimus, - užtraukia baudą nuo dviejų tūkstančių iki trijų 
tūkstančių litų su kūrinio ar fonogramos neteisėtų kopijų ir jų gamybos priemonių ar 
įrangos konfiskavimu." 

1 Atsižvelgiant į tai, kad dėl autorių teisių pažeidimo įrodyti faktiškai atsiradusios turtinės 
žalos (nuostolių) dydį neretai yra objektyviai sudėtinga ar visai neįmanoma, pagal LR 
autorių teisių ir gretutinių teisių įstatymo 83 straipsnio 4 dalį vietoj dėl šio Įstatymo 
saugomų teisių pažeidimo faktiškai atsiradusios žalos (nuostolių) atlyginimo pažeistas 
autoriaus teises ginantys asmenys gali reikalauti: 1) kompensacijos, kurios dydį iki 1000 
minimalių gyvenimo lygių (MGL) nustato teismas, atsižvelgdamas į pažeidėjo kaltę, jo 


turtinę padėtį, neteisėtų veiksmų priežastis ir kitas bylai reikšmės turinčias aplinkybes, taip 


pat sąžiningumo, teisingumo ir protingumo kriterijus; arba 2) atlyginimo, kuris turėjo būti 
sumokėtas, jeigu pažeidėjas būtų teisėtai naudojęsis kūriniais ar kitais šio Įstatymo saugomų 
teisių objektais (tai yra gavęs leidimą), o kai yra pažeidėjas pasielgė tyčia ar dėl didelio 


neatsargumo - iki dviejų kartų didesnio šio atlyginimo. 

meninę vertę, išraiškos būdą ar formą), taip pat lemiamas veiksnys nustatant, ar 
atitinkamas kūrinys nėra nukopijuotas nuo kito kūrinio. 

Vienas žymiausių Jungtinės Karalystės teismų sprendimų autorių teisės (angl. 
copyright law) srityje, kuriame pasisakoma ir dėl kūrinio originalumo bei idėjų ne- 
saugojimo principo autorių teisėje, yra Jungtinės Karalystės Lordų Rūmų 2000 m. 
lapkričio 23 d. sprendimas byloje Designer Guild Ltd vs Russell Williams (Textiles) 
Ltd *. Šioje byloje teismas nagrinėjo ginčą tarp dviejų įmonių dėl tekstilės gaminio 
dizaino panaudojimo. Ieškovė bendrovė Designer Guild 1995 m. išleido į apyvartą 
audinių liniją Orientalis, kurios vienas gaminys Ixia buvo dekoruotas ant dryžuo- 
to pagrindo neoimpresionistiniu stiliumi pieštomis gėlėmis. Audinio dizainą su- 
kūrė įmonės dizaineris, įkvėptas Henri Matisseo kūrybos. 1996 m. įmonė Russell 
Williams parodoje Belgijoje eksponavo audinio dizainą Marguerite, kuris taip pat 
buvo dekoruotas ant dryžuoto pagrindo išdėstytomis neoimpresionistiniu stiliu- 
mi tapytomis gėlėmis. Designer Guild kreipėsi į teismą teigdama, kad atsakovas 
nukopijavo dizainą, imituodamas idėją, stilių ir techniką. Vienas iš gynybos argu- 
mentų buvo teiginys, kad autorių teisė būtent ir nesaugo idėjos, stiliaus ir techni- 
kos. Visgi teismas konstatavo autorių turtinių teisių į Designer Guild kūrinį Ixia 
pažeidimą. Teismas pažymėjo, kad autorių teisė grindžiama labai aiškiu principu: 
kiekvienas, kuris savo darbu ir įgūdžiais (angl. skills and labour) sukuria originalų 
bet kokio pobūdžio kūrinį, tam tikram laikotarpiui įgyja išimtinę teisę tą kūrinį 
kopijuoti. Niekas kitas negali nuimti derliaus, kurio nesėjo. Dažnai teigiama, kad 
autorių teisės kildinamos ne iš idėjų, bet iš formos, kuria tos idėjos yra išreiškia- 
mos. Idėjų išreiškimas yra saugomas ir kaip iš atskirų dalių susidedanti visuma, ir 
ta apimtimi, kuria tam tikros idėjos sudaro kūrinio „esminę dalį“. Apskritai, kuo 
abstraktesnė ir paprastesnė nukopijuota idėja, tuo mažiau tikėtina, kad ji bus lai- 
koma sudarančia esminę kūrinio dalį. Originalumas, suprantamas kaip autoriaus 
įgūdžių ir darbo indėlis, slypi detalėse, kurios reprezentuoja pagrindinę idėją. Au- 
torių teisių nuo neteisėto kopijavimo apsauga užtikrinama dviem atvejais: (1) kai 


yra nukopijuojama atpažįstama visumos dalis, bet ne visas kūrinys; šiuo atveju 


12 Designer Guild Limited v. Russell Williams (Textiles) Ltd [1998] EWHC Patents 349: 
www.publications.parliament.uk/pa/ld199900/ldjudgmt/jdo01123/design-1. 

atsakant į klausimą, ar buvo nukopijuota esminė kūrinio dalis, svarbesnė kokybė 
nei kiekybė; (2) kai kūrinys nukopijuojamas jį pakeičiant - „perdirbtas“ kopijavi- 
mas (angl. altered copying); atsakant į klausimą, ar tokiu „perdirbtu“ kopijavimu 
buvo pažeistos autorių teisės, svarbu tai, ar kopijuotojas panaudojo esminę dalį 
įgūdžių ir darbo, kuriais buvo sukurtas originalus autorių teisių saugomas kūrinys. 
Autorių teisės nebus pažeistos pasiskolinus meninio, muzikinio ar literatūrinio 
pobūdžio idėją ir ją savaip interpretavus naujame kūrinyje. „Perdirbto“ kopijavi- 
mo bylose sunkumai kyla atribojant leistiną idėjos skolinimąsi nuo neleistino kito 
kūrėjo sukurto kūrinio plagijavimo. Siekiant šiuos atvejus atskirti, panašumų tarp 
originalaus kūrinio ir perdirbtos kopijos apimtis ir pobūdis yra lemiamas veiksnys. 
Pažymėtina, kad skirtingai nuo „įgūdžių ir darbo“ principo, būdingo Jungtinės 
Karalystės ar kitų civilinės teisės tradicijos šalių (Australija, JAV) autorių teisei, 
kontinentinėje Europoje (ypač Vokietijoje ir Prancūzijoje) kūrinio originalumui 
keliami gana aukšti reikalavimai. Kūrinys turi atspindėti autoriaus asmenybę, būti 
nauju, savitu ir individualiu. Harmonizuojant autorių teisę Europos Sąjungoje, di- 
rektyvose buvo pasirinktas tarpinis civilinės teisės ir kontinentinės teisės kriteri- 
jus, pagal kurį kūrinys laikomas originaliu, jeigu yra paties autoriaus kūrybinės 
veiklos rezultatas (angl. own intellectual creation). Kaip minėta, kūrinio originalu- 
mą apibrėžiantys kriterijai palikti spręsti nacionaliniams teismams. 

Šioje byloje teismas pripažino, kad net ir netikslus audinio piešinio kopijavimas, 
vertinant jį kaip visumą, laikytinas autorių teisių pažeidimu tiek, kiek buvo pasi- 
naudota esmine kito asmens įgūdžių ir darbo dalimi atitinkamam dizainui sukurti, 
kuris pasireiškė ne tik konkrečia dizaino forma, bet ir ypatinga stilistika. 

Pastaruoju metu viena aktualiausių autorių teisės problemų įvardijama kūrinio 
turinio (idėjos“) ir formos santykio problema kalbant apie minimalizmo ir koncep- 


tualiojo meno srovėms priskiriamus kürinius". Vienas ryškiausių užsienio valstybių 


13 Pagal Lietuvos Respublikos autorių teisių ir gretutinių teisių įstatymo 5 straipsnį idėjos yra 
vienas iš autorių teisės nesaugomų objektų. 

14  Minimalizmo atstovų kūriniai pagal tradicinius kūrinio požymius autorių teisių apsaugos 
požiūriu turi formą, tačiau dažnas stokoja kūrybinės veiklos pėdsakų ir originalumo stricto 
sensu. Pastaruosius kompensuoja kūrinio integravimas ypatingose erdvėse (jo kontekstas) 
ir naujo santykio su žiūrovu sukūrimas. Tad teisinis kūrinio ir jo materialios formos 


atskyrimas šiuo atveju neturi prasmės, nes ištrauktas iš konteksto toks objektas neteks ir 

teismų jurisprudencijos pavyzdžių, leidžiantis iliustruoti, kaip aiškinama riba tarp 
idėjos ir formos, yra Prancūzijos teismų sprendimai dviejose bylose dėl konceptu- 
aliojo meno atstovo Christo 1985 m. kūrinio Pont Neuf emballė panaudojimo (tai 
Christo projektas „supakuoti“ į audinį vieną žymiausių Paryžiaus tiltų per Seną - 
Pont Neuf). Pirmojoje byloje (CA Paris, 14e ch., 13 mars 1986) buvo nagrinėtas Chris- 
to reikalavimas dėl jo autorių teisių į kūrinį Pont Neuf emballé pažeidimo, nes atsa- 
kovė reklamos agentūra pagamino atvirutes, kuriose buvo nufotografuotas apvilktas 
tiltas. Teismas nutarė, kad Christo autorių teisės į apvilktą tiltą yra saugomos, todėl 
tokio kūrinio atgaminimas atviručių forma ir jų platinimas pažeidžia atitinkamas 
autoriaus turtines teises. Antrojoje byloje (TGI Paris, 10e ch., 26 mai 1987) Christo 
pamėgino uždrausti kitai reklamos agentūrai vykdyti reklaminę kampaniją, kurios 
idėja - aprengti viešose vietose eksponuojamus paminklus. Šioje byloje teismas nu- 
sprendė, kad Christo, remdamasis savo autorių teisėmis į kūrinį Pont Neuf emballė, 
negali uždrausti naudoti idėją apvilkti įvairius objektus. Taigi, Prancūzijos teismai 
koncentravosi ties konkretaus kūrinio forma, t. y. apgynė originalią idėją apvilkti 
konkretų tiltą - Pont Neuf, o ne abstrakčią idėją „aprengti“ bet kokius objektus. 
Paminėti užsienio teismų praktikos pavyzdžiai atspindi tik kelis su autorių teisės 
teikiamos apsaugos plėtros tendencija susijusius probleminius aspektus. Tikėtina, kad 


su panašaus pobūdžio problemomis anksčiau ar vėliau susidurs ir Lietuvos teismai. 

savo kūriniškumo. Konceptualiajame mene kūrinio esmė glūdi idėjose, čia nebesvarbüs 
menininko įgūdžiai, formą nurungia funkcija, kūrinio koncepcija svarbesnė nei jos 
realizavimas. Kūrinys suprantamas tautologiškai, jis yra tai, kas jis sakosi esąs. Tad autorių 


teisėje įtvirtinta formos-idėjos hierarchija apverčiama aukštyn kojomis. 

Kai žodžiai byloja apie akims skirtąjį mena 

Kreipiuosi į šios antologijos skaitytojus (vartotojus) studentus, o ne jos rengėjus 
ar juolab autorius (kurių nemaža dalis - mirę). Taigi neketinu vertinti, kas ir kaip 
čia nuveikta. Greičiau patarsiu, ko derėtų paisyti skaitant ir ypač pasitelkiant Jūsų 
būsimiems dailėtyros darbams tam tikrus žodinius tekstus, bylojančius apie kai ku- 
riuos vizualiuosius tekstus. Medžiaga knygoje tradiciškai sudėliota pagal kilmę, žan- 
rą, pirminę funkciją. Tik keldami šaltiniams įkyrius klausimus, perrūšiuodami juos 
pagal tai, ką norite (įstengiate) iš jų išpešti, galite rinkinį, kuris iš pirmo žvilgsnio 
daro „kažkaip su daile susijusių tekstų pluošto“ įspūdį, paversti naudingu instru- 
mentu dailės istorijai pažinti ir ją praturtinti. 

Daugelis Europoje vartojamų kalbų pagal klasikinės lotynų kalbos pavyzdį, pa- 
liudytą dar Cicerono, metaforizavo iš žemės gelmių trykštančio vandens įvardijimą 
fons ir vadina šaltiniais visa tai, kas teikia pradžią ar kilmę, yra pamatas ar priežas- 
tis, gaivina ar turtina. Siauresnę tropo reikšmę, kreipiančią į rašytinius paminklus, 
įtvirtino frazė ad fontes' (prie šaltinių). Ja Renesanso humanistai ragino atsigręžti į 
Europos civilizacijai pradžią davusius graikiškus bei lotyniškus Antikos veikalus, o 
protestantiškosios Reformacijos tėvai - į Bibliją kaip krikščionių tikėjimo pagrindą. 

Šioje knygoje šaltiniai taip pat reiškia būtent žodžių sekas, mums prieinamas 
(laiko ir erdvės atstumą įveikiančias) užrašymo dėka. Tačiau antologijos skyrių įva- 
duose iškeliami visai kiti dalykai, nei būtų svarbu filologams, istorikams ar biblis- 


tams. Jie savo srityse pasitelkdami rašytinius paminklus labiausiai paiso pirmumo, 


1 Labai tikėtina, kad ji perimta iš Vulgatos (lotyniško Šventojo Rašto vertimo) 41-osios 
(42-osios pagal hebrajų tradiciją, kurios laikomasi moderniuose leidimuose) psalmės: 


„Ouemadmodum desiderat cervus ad fontes aguarum ita desiderat anima mea ad te Deus“. 

ankstyvumo, originalumo ir panašių ypatybių. Tokiomis kategorijomis dailės isto- 
rikas operuoja gilindamasis ne į rašytinę medžiagą, o į pačius plastinio meno kūri- 
nius bei istoriškai kitusias jų ypatybes ir sluoksnius - pavyzdžiui, Vatikano Siksto 
koplyčios Paskutiniojo teismo draperijas, kuriomis pridengta Michelangelo figūrų 
nuogybė, ar spalvas, kurių ryškis atkurtas (?) per pastarąją restauraciją. Nebent 
tirdamas menišką rankraščio inicialą ar dailininko parašą (jo tikrumą) paveiksle, 
grafikos lakšte, fotografijos atspaude dailėtyrininkas suartėja su tekstologu ir au- 
tentiškumo požiūriu analizuoja užrašytus kalbos ženklus. 

Taigi šaltinių metafora, dažnai kalbanti apie pirmapradiškumą, antologijoje iš- 
skleidžia kitą rašytinių paminklų panašumo į vandens versmę aspektą - iš jų galima 
pasisemti. Tik prireiks ne vien rieškučių ar puodelio, t. y. mentalinių ar technologi- 
nių įrankių, bet ir nuovokos, ką norime išgriebti. Net pats striukiausias, santūriau- 
sias ar formaliausias žodinis tekstas yra „vandeningas“ - jį kaip šaltinį pasitelkiantis 
dailės specialistas turi imtis aukso smiltelių plovėjo darbo, užuot greitomis malšinęs 
troškulį. Kita vertus, semimasis implikuoja grynumą, todėl neužteršimo klaidomis, 
patikimumo kriterijai yra svarbūs ir susieja visų humanitarų, žvelgiančių į rašto pa- 
minklus, interesus. Maža to, menotyrinės atribucijos - dailės kūrinio priskyrimo 
autoriui, sutapdinimo su laiko skale, kūrimo ir kūrinio buvimo (laikymo, vartojimo, 
eksponavimo, saugojimo) vietos nustatymo - reikalai labai glaudžiai susiję su pati- 
kima apie tai bylojančio rankraščio ar spaudinio atribucija, atliekama filologiniais ir 
istoriniais metodais. 

Iš pirmo žvilgsnio paprasčiausia šaltiniuose sužvejoti faktus, pavyzdžiui, nusta- 
tyti, kada ir kur autorius ar jo kūrinys gimė, mirė (sunaikintas), palaidotas (saugo- 
mas). Vis dėlto tik pavieniais atvejais išsiversime be interpretacijos, nes net teisi- 
nę formą ir reikšmę turintys užrašymai - dokumentai - gana dažnai vienas kitam 
prieštarauja arba neatitinka to, ką akivaizdžiai matome pačiame dailės darbe. Tada 
tenka spręsti apie skirtumų priežastis, gretinti šaltinius, tirti jų kilmę ir demaskuoti 
klastotes. Ypač svarbu kritiškai apmąstyti savo pačių supratimo prielaidas - ką ir 
kodėl mums reiškia šaltinio žodžiai, frazės ir visuma. Hermeneutinė prieiga neretai 
leidžia susivokti, kad „perskaitėme“ tai, ką ketinome, norėjome surasti, o ne tai, kas 
galėjo būti perteikta, kas yra užrašyta. Todėl apdairiau sakyti, jog šaltiniuose ieško- 


me žinių, duomenų, faktografinės medžiagos, o ne faktų. 

Dar daugiau kritinio sąmoningumo, interpretacinio išmoningumo prireiks, 
idant šaltiniuose rastume ar pagal juos nustatytume kūrinio genealogijos elemen- 
tus - tiek užsakovus, tiek temas, siužetus bei personažus. Aiškinantis pastaruosius 
dalykus išsiskiria mažiausiai trys vis kitų šaltinių ar bent kitokio požiūrio į juos 
reikalaujantys klausimai: kas, iš kur, kodėl. Tarkim, rūpimo mito turinį (kas vaiz- 
duojama) galima sužinoti, pirminį spėjimą apie siužetą pasitikrinti šiuolaikinėje 
chrestomatijoje, enciklopediniame žodyne ar net Vikipedijoje. Tačiau dera vengti 
anachronizmo pinklių - pavyzdžiui, į jas patektų „atpažinęs“ piešinyje Fausto sielos 
išgelbėjimo sceną, nors aptariamas dailininkas gyveno anksčiau, nei Goethe įtvir- 
tino laimingą mago-mokslininko istorijos pabaigą (ankstesnėse folklorinėse ir li- 
teratūrinėse versijose šėtonas jį nuvelka pragaran). Kartais įmanu nustatyti, kokiu 
būdu (iš kur) menininkas su retesniu motyvu ar pasakojimu susipažino, o atkreipus 
dėmesį į specifines kūrinio detales - net daryti prielaidas apie konkrečią literatūrinę 
medžiagą, lėmusią tokį, o ne kitokį siužetą. Šiuo atveju reikia gilintis į užrašytus 
amžininkų liudijimus, vienalaikius su dailininku raštus, knygų leidimus, skrupulin- 
gai naudotis bibliografijomis. Labai padeda nuovoka, kokie veikalai buvo įsitvirtinę 
kultūroje, tapę privaloma ugdymo dalimi ir įprastine lektūra. 

Pagaliau priežastį, kodėl realizuota ši, o ne kita tema, tam tikra siužeto variaci- 
ja ar ikonografinė programa, tiesmukai gali nurodyti įrašai, leidžiantys identifikuoti 
užsakovą ir pirminę, jei ji vėliau pakito, kūrinio paskirtį bei aplinką. Vis dėlto ne tai 
atskleidžia gilesnius pasirinkimo motyvus, kuriuos sužinome iš šaltinių, bylojančių 
apie menininko gyventu laiku vyravusius Antikos mitų, Šventojo Rašto, kultūros, isto- 
rijos ar gamtos suvokimo bei aiškinimo modelius, mokslines koncepcijas, būdingas to 
meto socialines struktūras. Antai lietuvių menotyrai ir literatūrologijai gana būdingas 
nesusipratimas, kai modernios teologijos sampratos ir XIX a. pabaigoje - XX a. atsi- 
radusios kritinės Biblijos interpretacijos grindžiamos hebrajišku Senojo Testamento 
tekstu ir Kumrano rankraščiais, pritaikomos ankstesnių laikotarpių kūriniams, kurių 
autoriai bei mecenatai tepažino lotynišką Vulgatą ir tradicinę Vakarų egzegezę. 

Konkretaus kūrinio stilistiką, autorinės technikos savitumą geriausiai atskleidžia 
pačios dailės, pirmiausia jos raidos, įtakų bei pirmavaizdžių tyrimas. Literatūriniai šal- 
tiniai jį papildo padėdami suvokti, koks skonis vyravo, kas buvo gražu toje socialinėje 


aplinkoje, kurioje dailininkas kūrė. Žodžiais išreikštas vertinimas įgyja dar daugiau 

svorio, jei norime sužinoti, kodėl visuomenė vienus darbus palankiai priėmė, o kitus 
ignoravo, ką juose suprato. Be tokių šaltinių vargiai numanytume, kaip motyvavo savo 
sprendimus pasaulietinė ar bažnytinė, oficiali ar latentinė cenzūra. Net jei recepciją 
bei madų pokyčius galime rekonstruoti iš kitų duomenų, kad ir pagal kartočių dažnu- 
mą, tik rašytiniai paminklai, kaip adekvačiausias išorinis žmogaus mąstymo atliepas, 
paaiškina estetinių kriterijų ir kategorijų radimąsi, kaitą, paplitimą. 

Nors chrestomatijos struktūra veikalus, kurių tiesioginė, pagrindinė tema, 
objektas yra dailė ir (ar) dailininkai, sąlygiškai atidalija nuo kitos, tik šalutiniais as- 
pektais dailėtyrai naudingos literatūros bei dokumentų, vienu požiūriu jie sudaro 
integralią visumą. Kad ir kokia proga bei tikslu, kad ir kokio žanro tekste, kad ir 
kaip - sistemingai ar probėgšmais - būtų išsitarta apie plastinius menus, visi šie 
paminėjimai ir aptarimai sudaro kalbėjimo (taigi ir mąstymo) apie dailę istoriją. Ši 
istorija yra gana tiksli dailės vaidmens žmogaus gyvenime, vietos dinamiškoje so- 
ciokultūrinėje aplinkoje ir meno kaitos stimulų projekcija. Preciziškas stilių istorijos, 
žanrų istorijos, kūrinių istorijos, dailininkų istorijos, užsakovų istorijos, estetinių 
normų istorijos, dailės recepcijos istorijos, dailėtyros istorijos ir kitų neišvengiamai 
tarpusavyje susipynusių istorijų skyrimas „apklausiant“ šaltinį leidžia maksimaliai 
išnaudoti jo informacinius išteklius. 

Apžvelgę svarbiausius rašytiniuose paminkluose slypinčius, dažnai „ištirpusius“, 
tik daugkartiniu „perkošimu“ (atidžiu ir įtariu skaitymu) aptinkamus dalykus, stab- 
telkime prie tų darbo su šaltiniais aspektų, kurie iškyla kaip reikšmingi dėl šiuolaiki- 
nės teksto teorijos įžvalgų. Maždaug XX a. viduryje teksto sąvoką humanitarai ėmė 
taikyti kiekvienai koherentiškai (struktūriškai ir funkciškai integraliai) bet kokių 
(kalbinių ar nekalbinių, taip pat ir skirtingų tipų) ženklų struktūrai, kurią įmanu 

„perskaityti“, t. y. suvokti ir (ar) interpretuoti kaip reikšmingą. Taip mąstant, knygą 
arba rankraštį, kaip tekstą, reikia skirti nuo knygoje ar rankraštyje perteikto teksto. 
Pirmasis apima ne tik rašto ženklais materializuotus žodžius, bet ir raidžių grafinį 
pavidalą (šriftus), išdėstymą puslapiuose, iliustracijas, popieriaus, įrišimo ir kitas 
juslėms prieinamas ypatybes, kurias vartotojas gali suvokti kaip ženklus, bylojan- 
čius apie veikalo žanrą bei numanomą auditoriją. Žinoma, chrestomatija nepajėgi 
atspindėti šaltinio, kaip teksto, savybių, ji perteikia tik šaltinio tekstą, t. y. tik moder- 


niais kompiuterinio rinkimo rašmenimis materializuotą kalbinių ženklų seką. 

Taigi perėjus nuo pirmosios, mokomųjų tikslų nulemtos pažinties su šaltinių 
meniu prie tikrojo jų pasitelkimo dailėtyros darbams dera visomis išgalėmis stengtis 
pasinaudoti originalu - pirmuoju knygos leidimu, rankraščiu ar bent jo faksimile, 
o ne perrašu. Šios pastangos neliks beprasmės, jei podraug su kalbiniais ženklais 
stengsitės permanyti ir vadinamąjį bibliografinį kodą - materialiųjų šaltinio savybių 
visumos užkoduotą informaciją. Rūpestingas, ar, priešingai, skubrus laiško braižas, 
standus herbinis ar, priešingai, pigiausios rūšies testamento popierius, prabangiai 
apipavidalintoje brošiūroje ar, priešingai, vakarinio laikraščio puslapiuose paskelb- 
tas kūrybinis manifestas liudija ne tik autorių charakterį bei pajamas, bet ir požiūrį 
į adresatus, visuomeninį statusą, gyvenimiškus prioritetus. Gali būti svarbu rekons- 
truoti, į kokio dydžio ir socialinio sluoksnio publiką kreipiasi, kokios sklaidos ir tva- 
rumo ar laikinumo savo rašytiniam veikalui linki šaltinio steigėjas - tiek dailininkas, 
tiek dailėtyrininkas. 

Nemažą antologijos dalį sudaro kitakalbių veikalų vertimai. Kadangi tik retas 
išmoksta visas kalbas, kuriomis parašyti jam reikalingi šaltiniai, nuolat reikia pai- 
syti ieškomų dalykų perkėlimo iš vienos lingvistinės terpės į kitą padarinių. Net 
idealiam vertėjui nėra prieinamos autentiškos mintys, kurios, galimas daiktas, kilo 
ir buvo užrašytos tiesiogiai stebint, prisimenant ar apmąstant dailėtyrai aktualią ti- 
krovę (paveikslus, dailininko kūrybinio darbo procesą ir kita). O ta būtoji tikrovė 
yra griežtąja žodžio prasme anapus vertėjo sąmonės. Jis verčia tik žodžius ir jų sąry- 
šius, todėl rėmimasis verstinio šaltinio detalėmis turi būti dvejopai verifikuotas. Vie- 
na, jei į vertimą „įsibrauna“ tiesioginis dailės tikrovės atspindys, jis laike ir erdvėje 
neišvengiamai prasilenkia su tiriamuoju objektu. Mat taip nutinka tik tuomet, kai 
vertėjas versdamas interpretuoja tekstą pagal savo patirtį, įgytą lankant muziejus 
ar vartant reprodukcijas, todėl šį „neperšaunamo stiklo ant Monos Lizos“ sluoksnį 
dailėtyrininkui tenka atpažinti ir eliminuoti. 

Antra, reikia pa(si)tikrinti, ar kokie nors teiginiai apie dailės kūrinius nėra ar- 
gumentuojami būtent žodžiais (šiuo atveju - lietuviškais žodžiais), kurių tiesioginį 
sąlytį su nagrinėjamu objektu turėjusiame liudijime nebuvo ir būti negalėjo. Kaip 
sako lituanistikos klasika tapusi Pilypo Ruigio citata, beje, irgi išversta iš vokiečių 
kalbos, „vokiečiai, kalbėdami apie vyrą, arklį, sermėgą, žirnius, vartoja vieną tą patį 


žodį grau, lietuviai išskiria tai tam tikrais žodžiais: vyrs žilas, arklys širmas, sermėga 

pilka, žirniai raini arba būri“*. Teisybės dėlei svarbu pasakyti, kad Ruigio pasigyrime 
minimas atvejis yra greičiau išimtis, nei taisyklė - lietuviška spalvų, faktūrų žodinė 
paletė yra daug skurdesnė nei labiau kultivuotų Europos kalbų, tačiau nei širmių, nei 
obuolmušių kitakalbiuose dailės kūrinių aprašuose nederėtų „atrasti“. 

Recepcijos mokykla, arba skaitymo akto teorija, įvedė implikuoto skaitytojo 
sampratą, kuri nurodo tekste esant atsaką - provokuojančių struktūrų tinklą, ve- 
dantį empirinį skaitytoją tam tikru suvokimo keliu, lemiantį jo žiūros kryptį. Pagal 
siūlomą reikšmių išsklaidos kelią, kurio formalūs riboženkliai yra konkretūs žodžiai, 
rekonstruodami tikėtiną „keliautoją“ galime geriau susivokti, koks skonis, požiū- 
ris į tam tikrus dailės aspektus, dailininkus ar eksponavimo strategijas vyravo po- 
tencialioje pirminėje tiriamo raštijos paminklo auditorijoje. Kitaip tariant, atidžiai 
skaitomas tekstas „išduoda“ tiek jo autoriaus išsilavinimą, ideologines ir estetines 
nuostatas, tiek vienalaikių skaitytojų kvalifikacijas - bent tokiu mastu, kokiu jas 
pajėgė įvertinti toje pačioje epochoje gyvenęs rašantysis. Atpažintas rašančiojo ir 
adresato savybes dailėtyrininkai - priklausomai nuo išsikelto tikslo - pasitelkia kaip 
iškalbingus recepcijos istorijos duomenis arba neutralizuoja kaip patikimą liudijimą 
apie kūrinius drumsčiantį šališkumą. 

"Turėdami galvoje šią sampratą literatūrinio veikalo, kaip šaltinio, vartotojai gali 
daryti prielaidas ne tik apie jame esančių elementų paskirtį, bet ir įkyriai klausinėti, 
kodėl tam tikri dalykai, kurie galėtų būti minimi, yra apeinami, nutylimi, ignoruojami. 
Primityvų aiškinimą, kad veikalo autorius tų dalykų nežinojo, nesuprato ar nepaisė, 
galima papildyti įtarimais, jog, pavyzdžiui, tikėtinam adresatui tai buvo tiesiog perne- 
lyg akivaizdu. Apskritai šaltinio pasitelkimas yra detektyvinė veikla, o klasikinis detek- 
tyvas visuomet analizuoja ne tik tiriamoje erdvėje esančius, bet ir spėtinai trūkstamus 
daiktus bei jų dingimo priežastis. Šiuo būdu kritiškai peržvelgę antologiją galime ir to, 
ir ano pasigesti, bet kiekvienos knygos apimtis — ribota. Priešingai, šaltiniai ir ju inter- 


pretacijos galimybės yra neišsemiamos, kuo ir linkiu išmoningai naudotis. 


PAULIUS SUBAČIUS 


2 P. Ruigys, Lietuvių kalbos kilmės, būdo ir savybių tyrinėjimas, vert. V. Jurgutis, K. Eigminas, 
Vilnius: Vaga, 1986, p. 152. 

